
PREFAȚA 


Ajuns în prag, omul se furişă tăcut în încăperea fără 
ferestre, închise uşa şi înaintă prin întuneric păşind pe 
linoleumul negru până la masa din stânga, pe care se afla o 
lampă mică de alamă. Aprinse lumina şi becul slab aruncă 
umbre ciudate pe pereţii îmbrăcați în lambriuri. 

Camera era mică, dar foarte încărcată cu cele mai noi 
echipamente de înaltă tehnologie. Peretele din dreapta, plin de 
dispozitive din oțel inoxidabil, sclipea de curățenie, iar 
instalația de aer condiționat şi de absorbire a prafului fâşâia 
uşor, aproape imperceptibil. Nou-venitul se duse la un 
procesor de text, se aşeză şi apăsă pe buton; ecranul 
monitorului prinse viață, iar el introduse codul. Imediat, 
literele verzi țâşniră la vedere: 


SIGURANŢĂ MAXIMĂ! 
NU SUNT INTERCEPTORI! 
ÎNCEPEŢI! 


Omul se aplecă încordat peste tastatură şi, tremurând de 
emoție, începu să introducă datele: 

«Încep acest jurnal acum încredințat că evenimentele care 
vor urma vor schimba cursul vieții unei naţiuni. Un bărbat a 
apărut pur şi simplu din senin, ca un Mesia care nu-şi dă 
seama de chemarea sau destinul său. E predestinat să 
întreprindă acţiuni şi fapte ce-i vor depăşi capacitatea de 
înțelegere, iar dacă previziunile mele sunt corecte, acesta va fi 
jurnalul de bord al călătoriei lui... Nu pot decât să-mi 
imaginez cum a început totul, pentru că ştiu doar că a 
început din haos...» 


CARTEA ÎNTÂI 


Capitolul 1 


Masqat, Oman, sud-vestul Asiei 
Marti, 10 august, ora 18.30 


Apele furioase ale golfului Oman anunțau furtuna care se 
năpustise deja în Marea Arabiei prin strâmtoarea Hormuz. 
Era în amurg şi muezinii bărboşi din minaretele moscheilor 
oraşului-port îşi intonau rugăciunile cu voci ascuţite şi 
tânguitoare. Cerul se întuneca din cauza norilor amenințători 
care semănau cu nişte păsări ciudate, aducătoare de 
nenorociri. Fulgere scurte aprindeau orizontul spre răsărit, 
deasupra munților Makran din Turbot, la două sute de mile 
depărtare, peste mare, în Pakistan. Spre nord, dincolo de 
granița cu Afganistanul, se încăpățâna să bântuie un război 
sălbatic şi lipsit de sens. La vest se dezlănțuise un altul şi mai 
cumplit. lar la sud se găsea Libanul, unde se ucidea cu sânge 
rece, flecare grupare religioasă numindu-i pe ceilalți terorişti, 
când în realitate nimeni nu se opunea câtuşi de puțin 
terorismului. 

Orientul Mijlociu era frământat de războaie, iar acolo unde 
acestea păreau că se domoliseră, se declanşaseră din nou. 
Acum, spre seară, apele golfului Oman spumegau furioase şi 
cerul vestea apropierea prăpădului. Străzile din Masqat, 
capitala sultanatului Oman, păreau pregătite pentru furtună. 
O dată rugăciunile terminate, mulțimile se scurgeau cu 


torțele aprinse, scoțând ţipete isterice, spre porţile de fier ale 
ambasadei americane. În fața clădirii ornamentate cu stuc roz 
patrulau tineri cu părul lung şi slinos, ţinând cu stângăcie 
armele în mâini. O simplă apăsare pe trăgaci însemna 
moartea, dar ei, în fanatismul lor, nu se gândeau la ea, căci li 
se spusese că în afara credinţei lor nu mai există nimic. Însă 
în ochi, în spatele sălbăticiei şi al curajului afişat, li se citea 
frica. Martiriul îl căutau, asta era pentru ei totul. Cu cât era 
mai dureros sacrificiul, cu atât mai glorios era martiriul. 
Durerea, suferința duşmanilor lor, astea nu aveau nici 
importanţă. Ce orbire! 

Ce nebunie! 

Era a douăzeci şi doua zi a acestui delir. De douăzeci şi 
una de zile lumea civilizată era forțată să accepte încă o dată 
furia spasmodică şi lipsită de sens. Furtuna fanatismului se 
iscase din senin şi cuprinsese dintr-o dată totul, fără ca 
cineva să ştie de ce. 

lată faptele: 

Două sute patruzeci şi şapte de americani fuseseră 
amenințați cu armele şi luați ostatici. Fuseseră ucişi 
unsprezece, iar corpurile lor fuseseră aruncate pe ferestrele 
ambasadei, în zgomote de geamuri sparte. Cineva le spusese 
acestor tineri ce trebuie să facă pentru ca fiecare execuţie să 
devină pentru omenire un spectacol plin de surprize şi 
dătător de groază. Dincolo de porțile de fier, voci întărâtate de 
mirosul de sânge făceau pariuri. Ce fereastră urma? Cine va fi 
aruncat, un bărbat sau o femeie? Cât valorează mintea 
voastră? Un pariul... 

Sus, pe terasă, se afla piscina luxoasă a ambasadei, 
protejată de un grilaj care nu fusese făcut să oprească 
gloanţele. Aici, în jurul piscinei, erau înşiruiți ostaticii ţinuţi 
în genunchi, în timp ce grupurile de terorişti stăteau cu 
armele îndreptate spre capetele lor. Două sute treizeci şi şase 
de oameni înspăimântați, sleiți de puteri, aşteptându-şi 
sfârşitul! 

Ce nebunie! 


Iată deciziile luate: 

În ciuda ofertelor bine intenționate ale israelienilor, nu-i 
lăsaţi să intre! Aici nu e Entebbe! şi, oricâte analize ar face 
specialiştii, sângele vărsat de israelieni în Liban este, în ochii 
arabilor, o crimă monstruoasă: Statele Unite au finanţat trape 
antiteroriste ca să lupte cu teroriştii. Inadmisibil! O 
desfăşurare rapidă de forțe? De unde oameni care să ia cu 
asalt patra etaje, oameni care să coboare din elicoptere direct 
pe acoperiş şi să împiedice masacrarea ostaticilor, când de 
fapt călăii îşi căutau cu înfrigurare moartea, vrând cu orice 
preț să devină martiri? O blocadă navală cu un batalion de 
puşcaşi marini care să invadeze Omanul? În afară de o 
demonstrație de forță, inutilă şi ridicolă şi aceea, la ce-ar 
folosi? Sultanul şi miniştrii lui erau ultimii oameni de pe 
pământ care să fie pentru o intervenţie violentă asupra 
ambasadei. Poliția sultanului a încercat cu mijloace paşnice 
să oprească isteria, dar nu a putut face față bandelor 
dezlănțuite de agitatori. Anii de linişte nu-i pregătiseră pe 
poliţiştii din Oman pentru un asemenea haos. Şi ca să cheme 
armata sultanului de la granițele cu Yemenul, asta ar fi putut 
produce consecințe incalculabile. Forțele armate care ar 
patrula prin oraşul ca o rană deschisă, devenit acum 
sanctuar al ucigaşilor de toate națiile, erau formate din 
oameni la fel de sălbatici ca şi duşmanii lor. Asta lăsând la o 
parte faptul că o întoarcere a lor în capitală ar lăsa granițele 
Omanului deschise, deci pradă unui adevărat masacra, care 
s-ar extinde şi pe străzile Masqatului şi nimeni n-ar mai 
putea deosebi în şanţuri cadavrele vinovaţilor de cele ale 
victimelor. 

Şah şi mat. 

Soluţii: Să cedezi în fața cererii teroriştilor? Imposibil şi 
asta o înțeleg şi cei din umbră, dacă nu cumva chiar şi 
marionetele lor, tinerii care ascultă, extaziați, tipetele 
victimelor. Nu exista nici o modalitate prin care vreun guvern 
din Europa sau din Orientul Mijlociu să poată elibera opt mii 
de terorişti din grupări ca Brigăzile Roşii, Organizaţia pentru 


Eliberarea Palestinei, Baader-Meinhof, Armata Republicană 
Irlandeză şi să înmulțească astfel rândurile criminalilor aflați 
în libertate. Să  tolereze în continuare comentariile 
inepuizabile ale presei, aparatele de fotografiat iscoditoare şi 
sutele de afişe care atrăgeau atenţia asupra fanaticilor avizi 
de publicitate? De ce nu? Fără îndoială, agitația din presă mai 
întârzia execuțiile, căci acestea fuseseră suspendate temporar, 
pentru ca națiunile asupritoare să aibă timp să mediteze la ce 
le aşteaptă şi să aleagă. A pune capăt publicităţii n-ar face 
decât să-i incite mai tare pe sălbaticii însetați de martiriu. 
Liniştea ar genera nevoia de a şoca. Tot ce este şocant apare 
pe prima pagină, iar moartea şochează, într-adevăr. 

Cine? 

Ce? 

Cum? 


Cine?... Aceasta era întrebarea esenţială care ar da soluția, 
o soluție care trebuia găsită în cinci zile. Execuţiile fuseseră 
suspendate pentru o săptămână, din care două zile trecuseră 
deja. Două zile extrem de încărcate pentru şefii celor mai 
cunoscute servicii secrete din şase țări, adunați la Londra 
special în acest scop. 

Sosiseră toți cu avionul, hotărâți să-şi pună la bătaie toate 
resursele, deoarece fiecare ştia foarte bine că oricând putea 
urma ambasada ţării lui. Oriunde, în orice capitală din lume, 
nu neapărat aici. Lucraseră fără întrerupere două zile. 
Rezultatul: Omanul a rămas o enigmă. Fusese considerat cel 
mai sigur stat din sud-vestul Asiei, cu conducători educați, 
luminațţi, receptivi la o guvernare modernă, desigur în limitele 
permise de Islam unei familii aristocratice. Legiuitorii făceau 
parte din familii privilegiate care, aparent, respectau ceea ce 
Allah le dăduse nu numai ca un drept moştenit prin naştere, 
ci şi ca o responsabilitate a acestei ultime jumătăți de veac. 

Concluzii: 

Insurecția fusese programată din afară. Din cei două sute 
de tineri înverşunați şi murdari, care nu mai terminau cu 


urletele lor, doar douăzeci fuseseră identificați ca omanezi, 
astfel încât ofițerii serviciilor secrete, care aveau surse în toate 
facțiunile extremiste pe axa Arabia-Marea Mediterană, s-au 
pus repede pe treabă. Contacte cu informatorii, promisiuni, 
amenințări. 

— Cine sunt oamenii ăştia, Aziz? Din Oman sunt doar 
câţiva turbaţi şi mai toți sunt înapoiați mintal. Hai, Aziz, poţi 
să trăieşti ca un sultan. Spune un preţ, oricât! Aştept. 

— Şase secunde, Mahmet! Mai ai şase secunde şi o să-ţi 
vezi mâna dreaptă pe podea, smulsă din încheietură! Apoi 
stânga. Poate eşti curios să vezi cum îi şade. A început 
numărătoarea inversă, fecior de cățea! Dă-i drumul, hai! 
Şase, cinci, patru... 

Sânge. 

Nimic. Zero. Ce nebunie! 

Apoi, în sfârşit, păru să mijească o rază palidă de lumină. 
De la un muezin bătrân, un credincios musulman ale cărui 
cuvinte şi amintiri s-au dovedit a fi la fel de neaşteptate ca şi 
propria lui apariție în mijlocul vânturilor rele care suflau 
dinspre Hormuz. 

— Nu căutaţi acolo unde vă spune judecata voastră s-o 
faceți. Căutaţi în altă parte. 

— Unde? 

— Acolo unde durerile nu se nasc din sărăcie şi 
singurătate, ya Shaikh. Unde Allah şi-a hărăzit darurile lumii 
acesteia, dar se vede treaba că nu şi peste. 

— Vorbeşte mai pe înțelesul unor oameni ca noi, drept- 
credinciosule muezin. 

— Allah nu vrea să se ştie mai mult. Se va face voia lui. 
Pentru că el este nepărtinitor. Aşa să fie! 

— Dar ştii ceva, din moment ce spui lucrurile astea! 

— Allah mi-a arătat calea. Se va împlini voia lui. 

— Adică? 

— S-au auzit nişte zvonuri în moschee. Şoapte pe care 
urechile astea bătrâne se cădea să le audă. Abia le-am auzit, 
dar se vede că aşa a vrut Allah. 


— Înseamnă că ştii mai multe, preaînvăţatule! 

— Şoaptele vorbeau despre oamenii care vor avea câştig de 
pe urma acestei vărsări de sânge. 

— Cine are să câştige? 

— Nu s-au spus nume, nu s-au pomenit oameni de vază. 

— Atunci e vorba despre vreo grupare sau vreo organizaţie? 
Te rugăm!... Sau o sectă, o ţară, un popor?... Şiiţi, saudiţi, 
irakieni, iranieni?... Sau poate ruşi? Ia adu-ți aminte... 

— Nu. Nu s-a vorbit nici despre drept-credincioşi, nici 
despre păgâni, doar despre ei. 

— Ei? Care ei? 

— Aşa am auzit în colțul întunecat al moscheii, asta a vrut 
Allah să aud, facă-se voia Lui. Doar cuvântul ei. 

— Ne spui cum se numesc cei care au vorbit aşa, 
înțeleptule? 

— Sunt aproape orb, e greu să-ţi dai seama, printre atâția 
credincioşi, cine a vorbit. Nu pot să ştiu cine a fost. Ştiu doar 
că trebuie să spun ce am auzit, căci aşa vrea Allah. 

— De ce, preacinstite muezin? De ce vrea Allah aşa? 

— Vărsarea de sânge trebuie oprită. Coranul spune că 
atunci când se varsă sânge din cauza tinerilor cu mintea 
fierbinte, trebuie să cercetăm atent dacă de vină e doar 
patima, căci tinerii... 

— Să lăsăm asta! O să trimitem doi oameni la moschee. 
Anunţă-ne când afli ceva, drept-credinciosule muezin! 

— Peste o lună, ya Shaikh... Acum mă pregătesc să plec în 
pelerinaj la Mecca. Sunteţi doar o parte din călătoria mea. E 
voia lui... 

— O, Doamne! 

— Acesta este Dumnezeul vostru, ya Shaikh... Nu e al meu. 
Nu e al nostru. 


Capitolul 2 


Washington D.C. 
Miercuri, 11 august, ora 11.50 a.m. 


Soarele amiezii încingea trotuarele capitalei şi aerul era 
fierbinte, apăsător. Trecătorii de-abia se târau, bărbații aveau 
gulerele deschise la cămăşi şi cravatele desfăcute. Servietele 
şi poşetele atârnau de parcă ar fi cântărit tone întregi, în timp 
ce proprietarii lor stăteau parcă picotind la trecerile pentru 
pietoni şi aşteptau ca luminile semafoarelor să se schimbe. 
Deşi zecile de bărbaţi şi femei, în general funcţionari ai 
guvernului, deci ai națiunii, aveau mintea plină de tot felul de 
treburi urgente, pe stradă ele nu mai contau. O toropeală grea 
acoperise oraşul ca o pătură, amorțindu-i pe cei care se 
aventurau în afara camerelor, a birourilor şi a maşinilor cu 
aer condiționat. 

La intersecția Străzii 23 cu Bulevardul Virginia avusese loc 
un accident. Urmările nu erau prea grave, dar nici 
neînsemnate. Un taxi intrase cam tare într-o limuzină 
guvernamentală care tocmai ieşea din parcarea 
Departamentului de Stat. Amândoi şoferii, iritați, încinşi, 
fiecare temându-se de şeful lui, stăteau lângă cele două 
maşini şi se acuzau reciproc, făcând să vibreze aerul 
înăbuşitor cu răcnetele lor furioase, în aşteptarea poliţiei. În 
câteva minute traficul se aglomeră; claxoanele urlau şi pe 
ferestrele deschise ale automobilelor se auzeau strigăte 
supărate, de oameni grăbiţi. 

Pasagerul taxiului cobori nerăbdător din spate. Era un 
bărbat înalt, slab, în jur de patruzeci de ani, cu o înfăţişare ce 
contrasta puternic cu costumele de vară, rochiile elegante şi 
servietele diplomat ale celorlalți. Purta nişte pantaloni kaki 


şifonați, cizme şi o vestă murdară, de tip safari, din bumbac, 
care ţinea loc de cămaşă. Avea aspectul unui om care n-are ce 
căuta într-un oraş, arătând mai degrabă ca un călăuz care 
tocmai venise din munţii lui sălbatici. Şi totuşi figura lui 
spunea altceva. Era proaspăt ras, avea trăsături bine 
conturate, cu ochi albaştri, vii, foarte mobili, iscoditori, ce 
trădau experiența de a evalua o situație şi de a lua imediat o 
hotărâre. Îl atinse pe şofer pe umăr, acesta se întoarse şi 
pasagerul îi dădu două bancnote de câte douăzeci de dolari. 

— Trebuie să plec, spuse el. 

— Hei, stai aşa, omule! Doar ai văzut tot şi am şi eu nevoie 
de un martor! Marţafoiul ăla nici măcar n-a pus mâna pe 
claxon, a intrat în mine parcă era pe mirişte! 

— Îmi pare rău. N-am cum să te ajut. N-am văzut şi n-am 
auzit nimic. 

— Ştii că-mi place! Auzi la el, cică n-a văzut, n-a auzit! Eşti 
şmecher, ai? Nu vrei să te vezi implicat, ai? 

— Sunt implicat, răspunse pasagerul pe un ton calm, 
scoțând încă o bacnotă de douăzeci de dolari şi strecurând-o 
în buzunarul şoferului. Sunt implicat, dar nu în chestia asta. 

Şi bărbatul ciudat îmbrăcat îşi făcu loc prin mulțime, 
îndreptându-se spre Strada 3, şi o luă spre impunătoarele uşi 
de sticlă ale Departamentului de Stat. În moleşeala aceea, el 
era singurul om de pe stradă care mergea cu paşi grăbiţi. 


Camera era undeva în subsolul Departamentului şi era 
denumită  Ohio-Patru-Zero, adică Oman, alertă maximă. 
Dincolo de uşile metalice se auzea bâzâitul neîntrerupt al 
calculatoarelor şi la fiecare minut un aparat emitea un sunet 
ascuțit care anunţa că s-a primit o nouă informaţie ori că s-a 
descoperit ceva în banca de date. Bărbaţi şi femei studiau cu 
atenţie toate informaţiile, încercând la nesfârşit evaluări şi 
statistici de tot felul. 

Nimic. Zero. Ce nebunie! 

În camera aceea mare, plină de tot felul de sunete, era o 
altă uşă metalică, mai mică decât cea de la intrare şi fără 


acces din coridor. Era biroul ofițerului însărcinat cu 
rezolvarea crizei din Masqat. Imediat lângă el se afla o măsuţă 
cu telefoane prin care se putea lua legătura cu toate birourile 
din Washington unde se aflau puterea şi informațiile. 
Stăpânul biroului era un bărbat între două vârste, şef la 
Biroul de Operaţiuni Consulare, un sector auxiliar care se 
ocupa de acțiuni secrete în cadrul Departamentului de Stat. 
Se numea Frank Swann şi acum stătea cu capul albit înainte 
de vreme sprijinit pe braţele încrucişate pe birou. Nu mai 
dormise de o săptămână într-un pat, apucase doar din când 
în când să fure câte o oră-două de somn, ca acum. 

Sunetul strident al unuia din telefoanele de pe măsuţă îl 
trezi, întinse imediat mâna dreaptă spre ele. Apăsă pe 
butonul care se aprinsese şi ridică receptorul. 

— Da! Ce s-a întâmplat? 

Dădu din cap, respiră adânc, prea puţin liniştit de faptul 
că era chiar secretarul lui, care-l sunase de la un birou situat 
cinci etaje mai sus. Ascultă cu atenţie, apoi spuse îngrijorat: 

— Cine? Un congressman... Un congressman?! Tot ce-mi 
mai lipsea era un congressman. Cum naiba mi-a aflat 
numele? Bine, bine, n-are importanţă... Spune-i şi tu că sunt 
în şedinţă... şi cu Dumnezeu dacă vrei, sau chiar cu tine. 

— Cam aşa ceva i-am spus şi eu. De aceea vă sun de aici. 
I-am spus că vă pot găsi doar la telefonul ăsta. 

Swann clipi de câteva ori. 

— Cam multă bătaie de cap pentru garda mea pretoriană, 
nu? 

— Aşa a spus şi el. Şi a mai trebuit să scriu ceva, n-am 
înțeles prea bine ce. 

— Să auzim! 

— A spus că are şi el o legătură cu problema în care 
sunteți dumneavoastră implicat şi... 

— Nimeni nu ştie în ce sunt eu implicat... În fine... Altceva? 

— M-a rugat să vă spun aşa, am scris exact cum am auzit: 
Ma efam zain. Dumneavoastră chestia asta vă spune ceva? 

Uluit, Swann clatină din nou din cap încercând să-şi 


limpezească gândurile, dar tot nu se putu lămuri în privința 
vizitatorului care se afla cu cinci etaje mai sus. Necunoscutul 
congressman tocmai spusese, cifrat, că i-ar putea fi de ajutor 
în problema din Oman. 

— la un gardian şi trimite-l jos, la mine, spuse Swann. 

După şapte minute, uşa de la biroul din subsol fu deschisă 
de un sergent. Vizitatorul intră şi Swann se ridică în picioare 
grăbit. Vizitatorul nu prea aducea a membru al Camerei 
Reprezentanţilor, cel puţin din câte văzuse el în Washington. 
Purta cizme şi haine de culoare kaki şi o vestă de vânătoare al 
naibii de jegoasă, ducând cu gândul la tigăile acelea afumate 
în care îşi găteau coloniştii de pe vremuri mâncarea. Sau 
cumva tipului îi ardea de glumă? 

— Congressman?... întrebă ofițerul, cu un ton ce sugera 
nevoia unei explicații, apoi îi întinse mâna. 

— Sunt Evan Kendrick, domnule Swann, răspunse 
vizitatorul apropiindu-se de birou şi strângându-i mâna. Am 
mandat în Districtul 9, Colorado. 

— Da, da... Districtul 9, Colorado... Evident... Da, îmi pare 
rău, domnule, n-am vrut să... 

— Nu e nevoie să vă cereți scuze. Poate că eu trebuie s-o 
fac, pentru felul cum arăt. Dar nu e nevoie să ştiţi exact cine 
sunt. 

— Să vă spun şi eu ceva, îl întrerupse apăsat Swann. Nici 
dumneavoastră nu trebuie să ştiţi cine sunt eu. 

— Ştiu că nu trebuie să ştiu, dar n-a fost prea dificil să 
aflu. Chiar şi noii angajaţi pot intra aici, sau cel puțin orice 
secretară are acces. Am ştiut şi unde să caut, sunt oarecum 
de-ai casei. Cineva de la Biroul de Operaţiuni Consulare... 

— Ăsta nu e nume de-al casei, domnule Kendrick, îl 
întrerupse din nou Swann emfatic. 

— Odinioară, pentru mine era. În fine, nu căutam doar pe 
cineva care să cunoască problemele din Orientul Mijlociu, ci 
un expert în tot ceea ce înseamnă lumea arabă, cineva care să 
ştie limba oficială şi cât mai multe din zecile de dialecte 
vorbite acolo. Omul de care aveam noi nevoie ar trebui să ştie 


toate astea... Dumneavoastră aţi fost acolo, domnule Swann. 

— Mda... Am avut ceva de lucru... 

— Deci şi dumneavoastră la fel, spuse congressmanul 
dând din cap şi privind dincolo de uşă către sala plină de 
calculatoare. Cred că aţi înțeles ce-am vrut să spun, altfel n- 
aş fi aici. 

— Da, admise Swann. Dacă am înțeles eu bine, spuneațţi 
că ați putea să ne ajutaţi. 

— Tot ce ştiu este că trebuie să vă fac o ofertă. 

— O ofertă? Adică? 

— Pot să iau loc? 

— Vă rog, vă rog, sigur că da... De fapt, ar fi trebuit... Ştiţi, 
n-am vrut să fiu nepoliticos, sunt doar foarte obosit. 

Kendrick se aşeză, iar Swann făcu la fel, scrutându-l cu 
atenţie pe acest politician atât de neobişnuit. 

— Vă ascult, domnule congressman. Timpul e preţios, 
fiecare minut contează şi „această problemă”, cum îi spuneațţi 
dumneavoastră secretarului meu, ne preocupă de câteva 
săptămâni. Nu ştiu ce vreţi să ne spuneţi, nu ştiu dacă e cu- 
adevărat important sau nu, dar dacă este, aş vrea să ştiu de 
ce v-a trebuit atât de mult ca să veniți aici. 

— Nu ştiam nimic despre ce se întâmplă în Oman. Despre 
ce s-a întâmplat şi se întâmplă... 

— E destul de greu de crezut. Congressmanul de Colorado 
îşi petrece vacanța parlamentară în vreo mănăstire a 
benedictinilor? 

— Nu chiar. 

— Şi e oare posibil ca un congressman ambițios, recent 
ales, care vorbeşte limba arabă, continuă Swann repede, cu 
voce scăzută şi pe un ton malițios, un congressman care face 
tot felul de presupuneri pornind doar de la câteva zvonuri ce 
privesc o anumită secție de aici şi care se hotărăşte să se 
implice, e posibil, spuneam, s-o facă doar pentru capital 
politic? Întreb fiindcă n-ar fi pentru prima dată. 

Kendrick rămase nemişcat pe scaun, cu fața lipsită de 
orice expresie, dar cu sclipiri de furie în ochi. 


— E de-a dreptul jignitor, spuse el fără să ridice tonul. 

— Nu-mi vine prea greu să jignesc, în condiţiile date. Au 
fost unsprezece oameni de-ai noştri, domnule, printre care 
erau şi trei femei. Şi încă două sute treizeci şi şase de oameni 
aşteaptă să li se zboare creierii! Far eu vă întreb dacă ne 
puteți ajuta într-adevăr şi dumneavoastră îmi spuneţi că nu 
ştiţi, dar că  simţiți nevoia să ne oferiţi ajutorul 
dumneavoastră! Pentru mine asta sună al naibii de periculos, 
ca un fel de şuierat de şarpe, aşa că trebuie să fiu atent unde 
calc. Aţi venit aici ca să-mi vorbiţi într-un limbaj pe care l-aţi 
învățat, probabil, făcând bani cu cine ştie ce companie 
petrolieră cu o cifră de afaceri care vă permite să vă socotiți 
cineva. Poate că sunteţi un fel de expert. Nu sună chiar rău. 
Un proaspăt politician care devine peste noapte expert la 
Departamentul de Stat, într-o perioadă de criză ca asta. Orice 
întorsătură ar lua lucrurile, dumneavoastră cădeți în picioare. 
Şi chestia asta ar face să se ridice nişte pălării pe-acolo, pe la 
dumneavoastră prin Colorado, nu-i aşa? 

— Probabil că da, dacă s-ar afla. 

— Poftim? 

Din nou directorul Biroului se uită fix la congressman. De 
data asta însă nu mai era iritat, ci avea un cu totul alt 
sentiment. Era din ce în ce mai convins că pe omul din fața 
lui îl cunoştea. 

— Sunteţi foarte stresat, aşa că nu vă mai încarc şi eu cu 
alte probleme. Dar dacă lucrul la care vă gândiţi constituie o 
barieră între noi, haideţi să încercăm să-l depăşim. Dacă 
hotărâți că ajutorul meu v-ar fi de folos, aş fi de acord, doar 
cu condiția unui anonimat absolut. Nu trebuie să ştie nimeni 
că am venit aici. N-am vorbit cu dumneavoastră şi nici cu 
altcineva. 

Uluit, Swann se lăsă pe spătarul scaunului şi-şi duse 
mâna la bărbie. 

— Acum ştiu cine sunteţi, spuse el încet. 

— Nu ne-am întâlnit niciodată. 

— Spuneţi ce aveţi de gând, domnule congressman. Dar 


începeţi o dată! 

— O să încep cu ceea ce s-a întâmplat acum opt ore, spuse 
Kendrick. Am călărit de-a lungul râului Colorado, în Arizona, 
timp de aproape o lună - asta a fost mănăstirea benedictină 
de care vorbeați. Am trecut pe lângă cascada Lava şi am 
ajuns la un popas. Nişte oameni de acolo aveau radio, aşa că 
am aflat şi eu noutăţile. Nu mai ascultasem un aparat de 
radio de aproape patru săptămâni. 

— Patru săptămâni? repetă Swann. În tot acest timp aţi 
fost cu totul izolat, deci? Şi... vi se întâmplă des să procedați 
aşa? 

— Aproape în fiecare an, răspunse Kendrick. A devenit un 
fel de ritual, adăugă el încet. Merg întotdeauna singur, e mai 
bine aşa. 

— Aşa fac politicienii, spuse directorul, jucându-se absent 
cu un creion. Poate că reuşiți să vă detaşaţi de lume, 
domnule congressman, dat aveţi totuşi o circumscripție 
electorală. 

— Nu e vorba de politicieni, replică Evan Kendrick zâmbind 
liniştit. Chestia asta cu circumscripţia electorală e un 
accident, credeţi-mă. În fine, deci am auzit şi am plecat cât de 
repede am putut. Am închiriat un avion care să mă ducă la 
Flagstaff şi apoi am încercat să plec cu o cursă charter la 
Washington. Dar era prea târziu, aşa că am zburat până la 
Phoenix şi am luat cursa imediat următoare; asta a fost 
destul de devreme. Telefoanele acelea din avion sunt 
minunate. Mă tem că aproape am monopolizat unul din ele; 
am stat de vorbă cu o secretară foarte descurcăreaţă şi cu o 
mulțime de oameni. Îmi cer scuze pentru felul cum arăt, în 
avion am reuşit să găsesc o lamă de ras şi-atât. N-am vrut să 
mai pierd timpul să trec pe acasă şi să mă schimb. Şi iată-mă 
aici, domnule Swann, iar dumneavoastră sunteți exact omul 
cu care vreau să vorbesc. S-ar putea foarte bine să nu am nici 
o posibilitate să vă ajut, dar asta rămâne s-o constatațţi 
dumneavoastră. Repet, trebuia să vin aici să vă fac o ofertă. 

În timp ce vizitatorul vorbea, ofițerul scria pe agenda din 


fața lui numele de Kendrick. De fapt, îl scrisese de mai multe 
ori, subliniindu-l. Kendrick... Kendrick... Kendrick... 

— Ce fel de ofertă? întrebă el, încruntându-se şi ridicând 
capul spre vizitatorul său. Ce ofertă, domnule congressman? 

— Să vă spun tot ceea ce ştiu despre zona respectivă şi 
despre organizaţiile care operează acolo. Despre Oman, 
Emiratele Arabe Unite, Bahrain, Qatar, Masqat, Dubai, Abu 
Dhabi... până în Kuweit şi jos, în Riad. Am trăit în locurile 
acelea. Am lucrat acolo. Le ştiu foarte bine. 

— Aţi locuit şi ați lucrat acolo... cu alte cuvinte în toată 
partea de sud-est a Peninsulei Arabice? 

— Da. Am stat un an şi jumătate în Masqat, singur. Am 
avut un contract. 

— Cu sultanul? 

— Da, cu sultanul care a murit acum doi sau trei ani, 
parcă. Am avut un contract cu el şi cu miniştrii lui. Erau 
nişte tipi duri şi foarte deştepţi. Trebuia să ştii meserie cu ei. 

— Deci aţi lucrat pentru o companie, spuse Swann pe un 
ton de constatare. 

— Da. 

— Care? 

— A mea, răspunse proaspătul congressman. 

— A dumneavoastră?! 

— Exact. 

Directorul Biroului se uită fix la vizitatorul său, apoi îşi 
cobori ochii la numele pe care îl scrisese de mai multe ori pe 
agendă. 

— O, Doamne! spuse el încet. Kendrick Group! Deci asta 
era, nu mi-am dat seama până acum. N-am mai auzit 
vorbindu-se de dumneavoastră de patru sau cinci ani, poate 
şase. 

— Prima cifră e corectă. De patru ani. 

— Am ştiut eu că e ceva... De-asta am şi spus că... 

— Da, dar nu ne-am întâlnit niciodată. 

— Construiaţi acolo de toate, de la sisteme de irigații până 
la poduri, hipodromuri, case, cluburi, piste de aterizare... 


— Construiam tot ce era prevăzut în contract. 

— Îmi amintesc acum. A fost cu vreo zece-doisprezece ani 
în urmă. Eraţi americanii-minune din Emirate, băieții-minune, 
chiar băieți... Cam toți aveațţi între douăzeci şi treizeci de ani 
şi erați tobă de inginerie, deşi unii mai făceațţi în pantaloni. 

— Nu eram chiar atât de tineri... 

— Nu, îl întrerupse Swann, în medie nu. Aveaţi cu voi o 
armă secretă, cu efect întârziat, un evreu bătrân, un fel de 
vrăjitor în ale arhitecturii. Un evreu care putea să deseneze în 
stil islamic dacă era nevoie şi să facă marț orice arhitect arab. 

— Se numea Emmanuel Weingrass, i se spunea Manny, 
Manny Weingrass, era născut în Garden Street, în Bronx”. A 
plecat în Israel ca să scape de nişte încurcături cu a doua sau 
a treia nevastă. Acum are aproape optzeci de ani şi locuieşte 
la Paris. Am impresia că o duce destul de bine, din câte mi s- 
a părut când am vorbit ultima oară cu el la telefon. 

— Bun, spuse directorul. Şi ați vândut compania lui 
Bechtel sau altcuiva. Pentru treizeci sau patruzeci de 
milioane. 

— Nu lui Bechtel. A fost un concern multinațional şi n-am 
vândut-o pentru treizeci sau patruzeci de milioane, am 
vândut-o pentru douăzeci şi cinci. Ei s-au ales cu un chilipir, 
iar eu am ieşit din joc. Aşa că toată lumea a fost mulțumită. 

Swann privi cu atenție fața lui Kendrick, mai ales ochii de 
un albastru deschis în a căror privire se simțea o reținere. 

— Nu, n-a fost chiar aşa, spuse directorul încet, fără 
ostilitate, aproape blând. Acum îmi amintesc bine. A fost un 
accident la şantierele din afara Riadului, a explodat un 
recipient cu benzină sau cam aşa ceva... Au murit câteva zeci 
de oameni, chiar şi un partener de-al dumneavoastră, toți 
angajații şi nişte copii, parcă. 

— Copiii lor, adăugă Evan încet. Şi ei toți, împreună cu 
soțiile lor. Şaptezeci de oameni. Sărbătoream terminarea celui 
de-al treilea an de când eram acolo. Eram toți. Personalul, 
partenerii mei — cu soțiile şi copiii lor. Clădirea în care erau a 
sărit în aer. Eu şi Manny eram afară, ne deghizam în clovni. 


— Dar a fost o anchetă în urma căreia Kendrick Group a 
fost absolvit de răspundere. Firma care vă livrase instalaţiile 
folosise materiale proaste, parcă aşa am auzit. 

— Da, în esenţă asta a fost. 

— Şi atunci aţi renunţat la tot, nu-i aşa? 

— N-aş spune asta, răspunse simplu congressmanul. De 
fapt, acum ne pierdem timpul. Din moment ce ştiţi cine sunt, 
sau mai bine zis cine am fost, spuneți dacă vă pot fi de folos. 

— Vă deranjează dacă vă mai întreb un lucru? Nu cred că e 
pierdere de timp şi nici că interpretarea mea e greşită. De 
altfel, clarificările fac parte din meseria mea şi trebuie să 
evaluăm exact anumite situaţii. Asta voiam să vă spun acum 
câteva minute. O mulțime de tipi de la Casa Albă vor să-şi 
facă de pe urma noastră un capital politic. 

— Care-i întrebarea? 

— De ce sunteți congressman, domnule Kendrick? La banii 
dumneavoastră şi cu reputaţia profesională pe care v-aţi 
făcut-o, nu aveaţi nici o nevoie de aşa ceva. Şi nu-mi pot da 
seama ce avantaje o să aveţi de pe urma unei asemenea 
învestituri, dacă fac o comparaţie cu ce ați putea realiza în 
sectorul privat. 

— Dar credeţi că toți oamenii care se îndreaptă spre 
politică o fac numai pentru propriul lor interes? 

— Nu, bineînțeles, n-am vrut să spun asta. 

Swann făcu o pauză, apoi clătină din cap. 

— Îmi pare rău, poate ce spun eu e prea banal. De fapt, la 
o întrebare standard ţi se dă răspunsul standard... Da, 
domnule congressman, după părerea mea, justă sau nu, mai 
toți bărbaţii ambițioşi şi femeile care candidează pentru 
asemenea funcții politice o fac din exhibiționism şi, dacă 
eventual câştigă, o fac şi pentru a obţine un anumit lucru. 
Astea două, combinate, îi fac coruptibili. Îmi cer scuze din 
nou, poate vi se pare cinic. Dar sunt de mult în oraşul ăsta şi 
încă n-am găsit sau n-am văzut nimic care să mă facă să-mi 
schimb părerea. lar dumneavoastră mă derutaţi. Ştiu de unde 
veniți, însă n-am auzit până acum de districtul ăsta din 


Colorado. Ştiu doar că nu e în Denver, atât. 

— Abia dacă apare pe hartă, răspunse Kendrick pe un ton 
evaziv. E la poalele Munţilor Stâncoşi, în sud-vest, unde 
oamenii se descurcă destul de bine cu propriile lor forțe. De 
asta am şi construit acolo. Nu e chiar la drumul mare. 

— Dar de ce? De ce politică? Băiatul-minune care fusese în 
Emiratele Arabe a găsit cumva în districtul acela o pistă de 
lansare? 

— Nu, nici nu mi-a trecut prin cap aşa ceva. 

— Ăsta nu e un răspuns, domnule congressman. 

Evan Kendrick nu spuse nimic, susținând privirea lui 
Swann. Apoi dădu din umeri şi Swann îşi dădu seama că 
vizitatorul e puţin încurcat. 

— Bine, spuse el cu hotărâre. Să-i spunem o prostie care 
nu se va repeta. Era vorba despre un pierde-vară plin de 
fumuri care făcea pe nebunul cu banii lui şi nimeni nu-l băga 
în seamă. Timpul era de partea mea, eram bun de gură şi 
aveam şi bani ca să-i închid individului gura. Nu mă 
mândresc prea tare cu ce am făcut sau cum am făcut-o, pe el 
l-am scos din joc şi acum urmează să ies şi eu la rândul meu, 
peste vreo doi ani sau chiar mai puţin. Până atunci o să 
găsesc eu pe cineva mai bun decât mine care să-mi ia locul. 

— Doi ani? întrebă Swann. Acum, în noiembrie, se 
împlineşte un an de la alegerea dumneavoastră, nu-i aşa? 

— Da. 

— Şi aţi intrat în funcţie în ianuarie trecut? 

— Şi ce-i cu asta? 

— Ei bine, nu vreau să vă plictisesc, dar mandatul 
dumneavoastră este de doi ani. Mai aveţi unul, sau trei, în 
eventualitatea unui nou mandat, dar în nici un caz doi ani 
sau mai puţin. 

— Practic, opoziția nu există în acest district, dar ca să fiu 
sigur că puterea nu va ajunge din nou în mâinile vechii 
maşinării politice, am să candidez şi pentru al doilea mandat, 
apoi mă retrag. 

— Un fel de pact... 


— În ceea ce mă priveşte, e obligatoriu. Vreau să termin cu 
politica. 

— Mi se pare corect, dar nu v-aţi gândit la efectele 
secundare. 

— Nu înțeleg. 

— Să zicem că în următoarele douăzeci de luni vă dați 
seama că vă place al naibii aici, la Washington. În cazul ăsta 
ce faceți? 

— E imposibil, domnule Swann. Să ne întoarcem la 
Masqat. E o porcărie ce se întâmplă acolo, bineînţeles dacă vi 
se pare că-mi este permis să fac o asemenea afirmație. 

— Da, cred că vă este permis. E permis oricui. 

Directorul clătină din cap şi continuă: 

— E într-adevăr o porcărie, domnule congressman şi 
suntem convinşi că e programată din afară. 

— Fără îndoială, fu de acord Kendrick. 

— Aveţi vreo sugestie? 

— Câteva, răspunse vizitatorul. În primul rând, 
destabilizarea pe toate planurile, boicotul. Să închidem 
granițele şi să nu mai intre nimeni. 

— O lovitură militară? întrebă Swann. Un puci în stilul lui 
Khomeiny? Nu, n-ar merge: situația e cu totul alta. Nu 
există nici un Peacock şi nici resentimente. Şi de operaţiuni 
gen SAVAK nici nu poate fi vorba. 

Swann făcu o pauză, apoi adăugă: 

— Aici nu mai e vorba de un şah însoţit de o armată de 
fanatici. E altceva. 

— Nici eu n-am zis că ar fi vorba de aşa ceva. Oman e doar 
începutul. Oricine ar fi la mijloc, e clar că nu vrea să preia 
puterea în ţară... El sau ei vor doar să-i oprească pe alții să 
capete bani. 

— Cum? Ce bani? 

— E vorba de milioane. Proiecte pe termen lung care sunt 
pe mesele tuturor strategilor din Golful Persic, Arabia Saudită 
şi în tot sud-vestul Asiei, singurele zone din această parte a 
lumii care pot fi relativ stabilizate, deoarece chiar guvernele 


ostile păcii o cer. Ce se întâmplă acum în Oman e cam cum ar 
fi la noi să sugrumi transportul şi construcțiile sau să închizi 
digurile în New York şi New Orleans, ori în Los Angeles şi San 
Francisco. Grevele şi negocierile nu pot legitima nimic, aici e 
vorba doar de teroare şi de ameninţări ale fanaticilor. Şi 
atunci totul se opreşte. Iar strategii şi tipii aflați în misiune 
nu se mai gândesc decât cum s-o şteargă mai repede. 

— Şi aceştia o dată plecaţi, adăugă Swann repede, cei din 
spatele teroriştilor intră în scenă, iar teroarea încetează ca 
prin farmec. Pur şi simplu dispare. O, Doamne, dar ăsta e 
stilul Mafiei! 

— Şi al arabilor, spuse Kendrick. Ca să folosesc propriile 
dumneavoastră cuvinte, n-ar fi prima dată. 

— Sunteţi sigur? 

— Da. Compania mea fusese amenințată de zeci de ori. 
Dar, ca să vă citez din nou, aveam o armă secretă. Emmanuel 
Weingrass. 

— Weingrass?! Şi ce putea el să facă? 

— Să mintă şi încă cu convingere. Putea să fie, pentru o 
clipă, un general în armata israeliană care să ceară lovituri 
aeriene asupra unui grup care nu ne lăsa în pace sau încerca 
să ne alunge şi apoi, în minutele următoare, putea deveni un 
membru cu o funcție înaltă în Mossad şi să dea ordin unor 
echipe ale morţii să-i lichideze exact pe cei care ne 
preveniseră. Ca orice om de geniu ajuns la o anumită vârstă, 
Manny era şi el de multe ori excentric şi mai mereu se dădea 
în vânt să joace un pic de teatru. Chestia asta îl distra. Din 
nefericire, cam toate nevestele pe care le-a avut şi au fost 
destule, n-au avut o viață prea dulce cu el. În orice caz, n-au 
vrut să-şi complice viața cu un evreu ţicnit. Normal, nu? 

— Ne sugerați să-l recrutăm? întrebă Swann. 

— Nu. În afară de faptul că are totuşi o vârstă, îşi petrece 
viața la Paris, în compania celor mai frumoase femei pe care 
şi le poate cumpăra şi se desfată, bineînţeles, cu cel mai fin 
coniac din lume. Nu-l văd renunțând la toate astea... Dar 
ceva cred că ați putea face. 


— Anume? 

— Ascultaţi-mă, spuse Kendrick aplecându-se spre el. M- 
am tot gândit la asta în ultimele opt ore şi sunt din ce în ce 
mai convins că există o explicaţie. Greutatea e că nu prea am 
dovezi, de fapt n-am deloc, dar intuiesc că există un plan, 
ceva care poate fi în legătură cu un lucru care am auzit că s-a 
întâmplat acum patru ani. 

— Ce s-a întâmplat? La ce plan vă referiți? 

— De fapt, la început au fost doar nişte zvonuri, dar pe 
urmă au început amenințările şi s-a trecut la fapte. Nu mai 
era o glumă. 

— Continuaţi. Vă ascult. 

— În timp ce-şi răspândea amenințările în stilul lui 
propriu, de obicei având în față un whisky de contrabandă, 
Weingrass a auzit ceva prea important ca să fie numai 
pălăvrăgeală de beţțiv. A auzit că se forma un consorțiu, un fel 
de cartel, dacă vreţi. Consorţiul acesta începea să controleze, 
treptat, zeci de companii care aveau resurse din ce în ce mai 
mari de personal, tehnologie şi echipamente. Pe atunci 
obiectivul era clar şi, dacă informaţiile mele sunt exacte, 
acum e şi mai clar. Încearcă să controleze toate ramurile 
industriei din Asia de sud-vest. Din câte a mirosit Manny 
Weingrass, sediul acestui consorțiu era la Bahrain - şi nici nu 
e de mirare - dar pe Manny l-a şocat şi l-a amuzat cel mai 
tare faptul că printre tot felul de directori şi experți era un 
individ care-şi spunea Mahdi, la fel ca musulmanul fanatic 
care i-a alungat pe englezi din Khartoum acum o sută de ani. 

— Mahdi? Khartoum? 

— Exact. Simbolul mi se pare evident. Cu excepția faptului 
că acestui nou Mahdi nu-i pasă de religia islamică nici cât 
negru sub unghie. Se foloseşte de fanaticii aceia ca să înşface 
hățurile, după care urmează să-i lichideze şi pe ei. Vrea să 
aibă în mâinile lui şi numai ale lui toate afacerile care se fac 
cu lumea arabă. 

— Mă scuzati o clipă, îl întrerupse Swann în timp ce ridica 
receptorul unui telefon şi apăsa pe un buton. Asta se leagă cu 


ceva primit de la MI-6'* din Masqat noaptea trecută, continuă 
el grăbit, privindu-l pe Kendrick. N-am putut să aflăm mare 
lucru, pentru că n-aveam ce, n-aveam nici un fir, dar în orice 
caz era ceva lipsit de sens... Dă-mi-l pe Gerald Bryce, te rog... 
Bună, Gerry! Noaptea trecută, de fapt pe la ora două 
dimineața, am primit un semnal din Ohio. Găseşte-l şi să mi-l 
dictezi rar, ca să pot să-l scriu. 

Apoi acoperi receptorul şi se întoarse spre vizitator, care 
devenise brusc interesat: 

— Dacă ce ați spus se va dovedi adevărat, s-ar putea să 
avem în mână primul fir. 

— De-asta am şi venit direct aici, domnule Swann, dădu 
celălalt din cap, nerăbdător, aşteptând ca numitul Gerald 
Bryce să se întoarcă la telefon. Nici n-am mai dat pe acasă. 

— Da, un duş n-ar strica, domnule congressman... Da, 
Gerry, te ascult, spune! „Nu căutați acolo unde vă spune 
judecata voastră să căutaţi. Căutaţi în altă parte...” Da, îmi 
aduc aminte, a fost după... „Unde suferințele nu se nasc din 
sărăcie şi singurătate”. Asta e! Şi încă ceva, cam tot pe-acolo. 
„Acolo unde Allah şi-a revărsat darurile, pe lumea asta, dacă 
nu pe cealaltă...” Da... Şi acum, uită-te puţin mai jos, zice 
ceva de zvonuri, asta-i tot ce-mi amintesc... Aşa! Asta era. Mai 
spune-mi o dată...: „Şoaptele vorbesc despre cei care vor avea 
câştig de pe urma acestei vărsări de sânge.” E-n regulă, Gerry, 
de asta aveam nevoie. În rest nimic, din câte ţin eu minte; nici 
un nume, nici o organizație, vorbe, vorbe... Da, aşa cred şi 
eu... încă nu ştiu... Dacă iese ceva, o să afli. Şi pune maşinile 
alea afurisite la treabă şi dă-mi o listă cu toate firmele de 
construcții din Bahrain. Şi dacă găseşti firme care pe lângă 
construcții mai au şi alte chestii, dă-mi-le şi pe alea... Când? 
Ieri, pentru numele lui Dumnezeu! 

Swann închise telefonul, privi o clipă cuvintele de pe foaie 
şi apoi se uită la Kendrick. 

— Aţi auzit mesajul, domnule congressman. Vreţi să-l 
repet? 

— Nu e nevoie. Nu e vorba de adepţii şcolii Kalam-Laregh, 


nu-i aşa? 

— Nu, nici vorbă. Aş vrea foarte mult, domnule Kendrick, 
să ştiu şi eu ce e de făcut. 

— Lăsaţi-mă să vă ajut, domnule Swann. Trimiteţi-mă la 
Masqat cât mai repede posibil. 

— De ce? întrebă Swann, privindu-şi cu atenţie vizitatorul. 
Ce puteţi face dumneavoastră mai mult decât oamenii noştri? 
Fiindcă avem oameni foarte experimentați, nu numai că mulți 
dintre ei vorbesc araba ca pe apă, dar unii sunt chiar arabi 
get-beget. 

— Care lucrează pentru Biroul de Operaţiuni Consulare, 
adăugă Kendrick. 

— Şi ce-i cu asta? 

— Sunt în vizor. Au fost în vizor şi acum patru ani şi se 
mai află şi acum. Dacă fac vreo mişcare, au să mai fie şi alți 
morți. 

— Ce spuneți dumneavoastră e foarte grav, zise Swann 
încet, privindu-l pe Kendrick pe sub gene. Cum adică „se află 
în vizor”? Fiți amabil şi explicați-mi, vă rog. 

— V-am spus acum câteva minute că cei de la Biroul de 
Operaţiuni Consulare sunt cunoscuţi, sunt de-ai casei. Şi 
dumneavoastră ați replicat ceva în legătură cu nişte zvonuri 
de care profitam eu sau cam aşa ceva, dar nu e adevărat. 

— Cum adică sunt de-ai casei? 

— O să vă explic, dacă vreţi. E ca un fel de glumă. Un fost 
inginer din armată şi Manny Weingrass chiar le-au făcut o 
figură. 

— Adică? 

— Sunt sigur că şi în dosarele dumneavoastră scrie despre 
asta. Oamenii lui Hussein ne-au abordat şi ne-au cerut să 
proiectăm nişte piste de aterizare, după ce tocmai 
terminaserăm unele la Qufar, în Arabia Saudită. A doua zi, 
doi tipi au venit să ne vadă şi să ne ceară nişte detalii tehnice, 
spunându-ne că era de datoria noastră să le dăm asemenea 
informații din moment ce eram cetățeni americani, mai ales 
de când Hussein apela la ruşi, ceea ce, bineînțeles, era o 


tâmpenie. Un aeroport e un aeroport şi gata, orice nătărău 
poate să zboare pe deasupra lui şi să-i studieze configurația 
cât pofteşte. 

— Despre ce figură e vorba? 

— Manny şi inginerul le-au spus tipilor că pistele 
principale aveau câte şapte mile lungime şi că erau proiectate, 
evident, pentru nişte aparate de zbor speciale. Când au auzit 
chestia asta, au zbughit-o ca din puşcă, de ziceai că i-a 
apucat pântecăraia. 

— Şi? întrebă Swann aplecându-se mai în față. 

— A doua zi, oamenii lui Hussein ne-au sunat şi ne-au 
spus să uităm chestia cu proiectul. Ştiau că avuseserăm 
musafiri de la Biroul de Operaţiuni Consulare şi treaba asta 
nu le plăcea deloc. 

Directorul se lăsă din nou pe spătarul scaunului, zâmbind 
cam în silă: 

— Câteodată, domnule congressman, toate chestiile astea 
sunt pur şi simplu nişte aiureli. 

— Dar acum nu sunt, replică Kendrick. 

— Nu, bineînţeles că nu. 

Swann se aplecă spre Evan. 

— Deci, după spusele dumneavoastră, toată nebuneala 
asta e din cauza banilor. Lua-i-ar toți dracii de bani! 

— Dacă nu facem ceva acum, situația are să se complice şi 
mai mult. 

— Dumnezeule! Cum adică? 

— Există deja o formulă pentru provocarea unei crize 
economice. O dată ce au paralizat guvernul din Oman, pot 
folosi aceeaşi tactică în orice altă parte a lumii: în Emirate, în 
Bahrain, Qatar, chiar şi în Arabia Saudită. Cine îi manevrează 
pe fanaticii ăştia are contractele în mână şi toate operațiunile 
astea de amploare, subordonate unei singure organizații, 
ajung să însemne o forță politică extraordinar de puternică şi 
de periculoasă, care poate determina schimbări mai mult 
decât neplăcute. 

— Văd că ați analizat deja toate implicaţiile. 


— În aceste ultime opt ore nici n-am făcut altceva. 

— Hai să presupunem că vă trimit acolo. Ce credeți 
dumneavoastră că aţi putea face? 

— N-am cum să ştiu până nu ajung acolo, dar am câteva 
idei. Cunosc câţiva oameni influenți, care ştiu bine cum merg 
treburile în zonă şi care în nici un caz nu sunt amestecați în 
crimele astea. Probabil că din diverse motive, n-or să vrea să 
destăinuie ceva unui străin, dar mie da. E cam aceeaşi 
neîncredere pe care am avut-o şi noi în oamenii voştri de la 
Biroul de Operaţiuni Consulare. Dar ei în mine au încredere. 
Am petrecut cu familiile lor zile întregi, inclusiv weekenduri. 
Le cunosc pe soțiile lor, eu chiar le-am văzut fără văl şi îi 
cunosc şi pe copiii lor... 

— Soţiile fără văl şi copiii lor, îl întrerupse Swann, 
gânditor. Adică ați băut împreună cu ei şerbetul prieteniei, 
cum ar spune arabii. 

— Da şi pot să spun că e un amestec extraordinar de 
arome, fu de acord congressmanul de Colorado. Cu mine vor 
colabora, dar cu dumneavoastră nu. Îi cunosc şi pe furnizorii 
de lângă docuri şi pe cei care se ocupă cu îmbarcarea 
mărfurilor, chiar şi pe mulți din tipii care fac bani altfel decât 
pe căi legale. Trebuie să iau urma banilor şi a informațiilor 
oferite o dată cu ei şi să descopăr toate firele care duc la 
ambasadă. Probabil că există o singură persoană care se 
ocupă şi de bani şi de informații. 

— Furnizorii întrebă Swann, încruntându-şi sprâncenele, 
uimit.  Vreți să spuneți cei care aduc mâncare şi 
medicamente, ceva în genul ăsta? 

— E vorba doar de... 

— Aţi înnebunit? exclamă Swann. Ostaticii aceia sunt 
oamenii noştri. Au acces la proviziile noastre, pot să-şi ia tot 
ce le trebuie, tot ceea ce putem noi să le dăm! 

— Cum ar fi arme şi muniție? 

— Asta nu, în nici un caz! 

— Din documentele pe care le-am citit, adică tot ce am 
putut lua de la standurile din Flagstaff şi Phoenix, în fiecare 


noapte după Maghreb” se aud împuşcături timp de patru sau 
cinci ore, sute de gloanţe. Toate secțiile ambasadei gem de 
puşti şi mitraliere. 

— Terorismul ăsta blestemat! răbufni Swann. Vă dați 
seama ce e înăuntru? Aliniaţi la perete, luminaţi de 
reflectoare puternice şi să-ți spui în fiecare clipă: „O, Doamne, 
acum e rândul meu!” Dacă vom reuşi să-i scăpăm pe nefericiții 
ăia de-acolo, ani în şir au să meargă la tot felul de psihiatri şi 
au să stea pe canapea, povestind mereu nenorocirea asta şi 
încercând să scape de coşmaruri. 

Kendrick încercă să-şi stăpânească emoția. 

— Capetele alea înfierbântate nu au un arsenal acolo, în 
ambasadă, domnule Swann. Nu cred că tocmai cei care-i 
conduc din umbră ar putea face o asemenea greşeală. Dar 
cineva îi alimentează cu arme. Ca orice copiator care scoate 
buletinele acelea zilnice tipărite pentru programele de ştiri de 
la televiziune şi care este şi el alimentat cu tot ce e nevoie. 
Încercaţi să înţelegeţi. Poate ca unul la douăzeci din nebunii 
ăia să aibă totuşi ceva creier, dar în orice caz şi mai puţini au 
o anumită ideologie. Sunt doar nişte instrumente, care au din 
când în când accesele lor de isterie. Poate că e vina noastră, 
nu ştiu, dar ştiu că sunt instruiți să omoare şi asta o ştiţi şi 
dumneavoastră, mai bine ca mine. Şi în spatele acestei afaceri 
se află un om care vrea toată Asia de sud-vest numai pentru 
el. 

— Mahdi? 

— S-ar putea. 

— Credeţi că puteți da de el? 

— O să am nevoie de ajutor. La ieşirea din aeroport voi 
avea nevoie de haine arăbeşti... o să fac eu o listă. 

Swann se lăsă pe spătarul scaunului, mângâindu-şi 
bărbia. 

— De ce, domnule congressman? De ce faceți toate astea? 
De ce multimilionarul Evan Kendrick vrea să-şi lase deoparte 
viața lui frumoasă şi confortabilă şi să se expună unui 
asemenea risc? Din punctul de vedere al afacerilor, nu mai 


aveți ce căuta acolo. Atunci? 

— Cred că cel mai simplu şi mai cinstit răspuns este: 
fiindcă aş putea să dau o mână de ajutor, sau cel puţin aşa 
cred eu. După cum aţi subliniat şi dumneavoastră, am făcut 
acolo o mulțime de bani. Poate că a sosit timpul să dau şi eu 
ceva în schimb. 

— Dacă ar fi vorba doar de bani sau de ceea ce vreţi să dați 
dumneavoastră în schimb, n-ar fi nici o problemă, spuse 
Swann. Dar dacă vă las să plecați acolo, va fi ca şi cum ați 
merge pe un teren minat fără să fiți deloc pregătit pentru aşa 
ceva. V-aţi gândit şi la aspectul ăsta, domnule congressman? 
Ar fi trebuit. 

— N-am de gând să iau cu asalt ambasada, răspunse 
Kendrick. 

— Poate că nu. Dar e suficient să puneţi o întrebare cui nu 
trebuie şi e cam acelaşi lucru. 

— Aş fi putut la fel de bine să fiu într-un taxi azi la prânz 
între Strada 23 şi Bulevardul Virginia şi să am un accident. 

— Să înţeleg că aşa s-a şi întâmplat? 

— Nu eram eu la volan, eram în taxi, cum v-am spus. Eu 
sunt de obicei prudent, domnule Swann şi în Masqat nu mi s- 
ar întâmpla aşa ceva. E drept că şi traficul de-acolo e 
incomparabil mai redus decât cel de-aici, din Washington. 

— Aţi fost vreodată înrolat? 

— Nu. 

— Dar cu vârsta pe care o aveţi ați fi putut să faceţi 
războiul din Vietnam. Aţi avut vreun motiv să n-o faceți? 

— Am fost amânat mereu, în fiecare an, până la absolvirea 
facultăţii. Aşa am scăpat. 

— Dar o puşcă în mână ați ţinut vreodată? 

— Da, la asta să zic că mă mai pricep. 

— Adică ştiţi care e trăgaciul şi cam pe unde vine ţinta. 

— Am spus că mă mai pricep, nu că sunt imbecil. Când 
lucram în Emirate eram toți înarmaţi. 

— Aţi fost vreodată pus în situația să trageţi în cineva? 
insistă Swann. 


— Bineînţeles, replică Kendrick cu o voce calmă, reținută. 
Aşa am aflat care e trăgaciul. Pe unde venea ţinta ştiam 
oricum. 

— Foarte nostim, dar eu voiam să ştiu dacă ați fost 
vreodată în situația de a ţinti spre o ființă omenească. 

— E absolut necesar să răspund? 

— Da, este. Trebuie să-mi dați posibilitatea de a evalua 
situația în întregime. 

— Da. 

— Când s-a întâmplat asta? 

— Printre partenerii mei şi personalul american erau un 
geolog, un om care se ocupa de echipamentul tehnic, plus 
câțiva refugiaţi, dezertori din corpul tehnic al armatei. 
Făceam mereu testări în teren ca să găsim diverse tipuri de 
soluri şi de roci şi căutam locul potrivit pentru amplasarea 
şantierului. De obicei foloseam o maşină de teren şi de multe 
ori eram atacați de bande de nomazi. De ani de zile erau o 
adevărată amenințare, iar autorităţile îi avertizau pe toţi cei 
care se avântau în zonele periculoase să fie înarmați. N-aş 
zice că între bandele dintr-un oraş american şi cele de acolo e 
o diferență prea mare. Aşa că am folosit şi eu o puşcă. 

— Pentru a speria pe cineva sau chiar pentru a ucide? 

— În general pentru a speria, domnule Swann. Totuşi, au 
fost şi momente când a trebuit să ucidem. Pentru că ei voiau 
să ne ucidă. De altfel, orice incident de genul ăsta era adus 
imediat la cunoştinţa autorităţilor. 

— Înţeleg, spuse Swann. Şi starea sănătăţii? 

Vizitatorul dădu din cap, gata să-şi piardă răbdarea. 

— Fumez destul de puţin, mai ales câte o ţigară după 
masă, doctore şi beau fără să fac abuz. Cu toate astea, nu pot 
să spun că fac cu adevărat sport, că ridic greutăți sau că 
alerg la diverse crosuri. Dar călăresc şi merg în munţi ori de 
câte ori am timp. Şi mai cred că întrebarea dumneavoastră e 
din cale afară de idioată. 

— Puteţi să credeţi ce vreţi, domnule congressman, dar noi 
suntem presaţi de timp. Întrebările simple şi directe ne dau 


posibilitatea să aflăm cu cine avem de-a face, cum face orice 
psihiatru dintr-o clinică din Virginia. 

— Deci psihiatrii sunt de vină, spuse Kendrick. 

— Mie-mi spuneți! zise Swann, cu un zâmbet răutăcios în 
colțul gurii. 

— Nu, dumneavoastră să-mi spuneți mie! răspunse 
congressmanul. Jocurile astea de-a şoarecele şi pisica trebuie 
să se termine. Plec sau nu? Şi dacă nu, de ce? 

Swann îşi ridică privirile spre el. 

— Plecaţi, domnule congressman. Nu pentru că 
dumneavoastră ați fi chiar cea mai bună alegere, ci pentru că 
n-am de ales. Sunt obligat să încerc orice, chiar şi soluția cu 
un individ arogant, cum cred că şi sunteţi de fapt, sub masca 
asta de om calm şi reținut. 

— Poate că aveţi dreptate, spune Kendrick. Îmi daţi nişte 
instrucțiuni sau ceva de genul ăsta? 

— Da, o să le aveţi în avion, înainte de plecare la baza 
noastră de pe Andrews. Dar orice hârtie primiți, n-o luați cu 
dumneavoastră şi nici însemnări după ea nu vă faceți. 
Memorațţi, atât. De altfel, are să fie cineva de la noi care să vă 
supravegheze. 

— Înţeleg. 

— Oare? O să încercăm să vă acoperim pe cât e posibil în 
asemenea condiţii, dar nu uitaţi că dumneavoastră sunteți o 
persoană particulară, care acţionează pe cont propriu, asta 
chiar dacă aveţi o funcţie publică. Cu alte cuvinte, dacă 
sunteți prins de terorişti, noi nu ştim nimic şi nu avem cum 
vă ajuta. Nu putem să riscăm vieţile a două sute treizeci şi 
şase de ostatici. E clar, sper. 

— Da, pentru că exact asta doream şi eu când am intrat în 
camera asta. Vreau o garanţie scrisă cu privire la anonimat. 
N-am fost niciodată aici. Nu v-am văzut niciodată şi nici n-am 
vorbit vreodată cu dumneavoastră. Trimiteţi la secretarul de 
stat un raport în care să scrieţi că ați primit un telefon de la 
un amic politic de-al meu, din Colorado, care mi-a pomenit 
numele şi v-a spus că, având în vedere trecutul şi experiența 


mea, v-aş putea fi de ajutor, dar că ați respins ideea, crezând 
că e doar încercarea unui politician care are nevoie de capital 
politic. În fine, ştiţi dumneavoastră cum să vă descurcațţi. 

Kendrick scoase o agendă din buzunarul hainei şi se 
întinse să ia creionul lui Swann. 

— Aveţi aici adresa avocatului meu din Washington. 
Trimiteţi-i prin curier o copie a raportului, până să plec. În 
clipa în care el îmi spune că a primit-o, eu urc în avion. 

— Obiectivul nostru e acelaşi, totul e atât de clar şi de 
curat încât ar trebui pur şi simplu să mă felicit, spuse 
Swann. Aşa că mă întreb ce mai aştept... Oare de ce simt că 
nu-mi spuneți chiar totul, că-mi ascundeţi ceva? 

— Pentru că sunteți bănuitor datorită firii şi profesiei 
dumneavoastră. Nici n-aţi sta în scaunul ăsta dacă n-aţi fi 
aşa. 

— Acest anonimat asupra căruia insistaţi atât... 

— Ca şi dumneavoastră, de altfel... îl întrerupse Kendrick. 

— Eu v-am spus motivul meu. E vorba de două sute 
treizeci şi şase de vieți omeneşti. Nu e cazul să dăm cuiva 
ocazia să apese pe trăgaci. Pe de altă parte, dacă scăpațţi cu 
viață, probabil veți avea destul de mult de câştigat din treaba 
asta. Aşadar, ce motiv ați putea avea să cereți acest 
anonimat, adică să renunțați de pe acum la nişte beneficii 
importante? Mie motivul ăsta îmi e al naibii de neclar. 

— Dar nu diferă prea mult de al dumneavoastră, răspunse 
vizitatorul. Mi-am făcut o mulțime de prieteni prin părțile 
acelea. Şi am ţinut legătura cu mulți dintre ei, corespondăm, 
unii dintre ei vin să mă vadă destul de des... şi prietenia 
noastră nu constituie un secret. Dacă numele meu iese la 
suprafață, unii fanatici ar putea să considere acest fapt drept 
jaremat thaar. 

— Adică „pedeapsă pentru prietenie”, traduse Swann. 

— Da şi împrejurările sunt propice, adăugă Kendrick. 

— Da, să zicem că e un motiv plauzibil, încuviință Swann, 
dar fără prea multă convingere. Adică admitem cazul că ar fi. 
Şi... cam când vă gândiţi să plecaţi? 


— Cât mai repede. Aici oricum nu prea mai am nimic de 
făcut. lau un taxi, mă duc acasă, mă schimb... 

— Nu e nevoie de taxiuri, domnule congressman. Din acest 
moment şi până ajungeţi la Masqat sunteţi considerat omul 
secret de legătură al guvernului şi vi se asigură transport 
militar.  Acționați incognito. Vom avea grijă de 
dumneavoastră. 

Swann întinse apoi mâna spre telefon şi, până să formeze 
numărul, adăugă: 

— Veţi fi escortat până jos, la rampă, unde o maşină fără 
însemne are să vă ducă acasă şi pe urmă spre aeroportul 
Andrews. Pentru următoarele douăsprezece ore consideraţi-vă 
proprietatea guvernului şi faceţi exact ce vă spunem noi. 


Evan Kendrick şedea pe bancheta din spate a maşinii 
Departamentului de Staţii privea pe fereastră la vegetația 
bogată de pe malurile râului Potomac. În curând, şoferul avea 
să ia curba la stânga şi să intre pe o şosea lungă străjuită de 
copaci, iar după cinci minute aveau să ajungă la casa lui. Da, 
îşi spunea congressmanul, la casa aceea singuratică. Izolată, 
chiar dacă le era cunoscută unor vechi prieteni care-l vizitau 
des sau unor femei frumoase şi mai ales discrete, care îi erau 
prietene şi împărțeau din când în când patul cu el. 

Au trecut patru ani şi nimic nu s-a legat. Lucrurile 
definitive, de durată erau pentru el ca din altă lume, pentru 
că aceasta în care trăia era numai mişcare şi el avea atâtea de 
făcut! Să găsească cele mai bune locuinţe pentru toți, să se 
asigure că a găsit cei mai buni profesori pentru copiii 
prietenilor... Uneori ar fi vrut să fie copii lui. Dar pentru el nu 
avea timp de căsătorie şi de copii. Posibilele soţii erau doar 
nişte imagini oarecare, iar ideea de urmaş era mai mult decât 
vagă. Poate că de aceea fusese întotdeauna un conducător, 
pentru că nu avea acasă pe nimeni care să-l distragă de la 
munca lui. lar femeile cu care avea legături aveau aceleaşi 
interese ca şi el. Nici ele nu căutau decât un amuzament, 
ceva care să le creeze o bună dispoziție şi atât, ceva de scurtă 


durată. În orice caz, cuvântul cheie pentru viața lui era 
temporar. Şi apoi au fost anii aceia minunati, în care trăise o 
viață palpitantă, veselă, deşi fuseseră şi ceasuri pline de 
teamă sau alteori de orgoliu, atunci când rezultatele unei 
afaceri îi depăşeau aşteptările. El şi partenerii lui construiau, 
de fapt, un imperiu. Un imperiu mic, desigur, la început, dar 
care urma să ajungă imens, aşa cum spunea tot timpul 
Weingrass, iar copiii celor de la Kendrick Group aveau să 
meargă la cele mai bune şcoli din Elveţia. Vor deveni un fel de 
sală de consiliu a omenirii! spusese atunci râzând Manny. Vor 
avea o educaţie excelentă şi vor şti toate limbile străine 
posibile. Noi vom face din ei cea mai grozavă colecție de 
politicieni de ta Disraeli şi Golda:” încoace! 

«—  Unchiule Manny, putem să mergem la pescuit?» va 
întreba un băiat. 

«— Bineînţeles, David — ah, ce nume glorios! David! — Râul e 
doar la câțiva kilometri de aici, sigur că mergem. Şi vom prinde 
balene, ascultă-mă pe mine!» 

«— Manny, te rog! Ar fi obiectat grijulie una dintre mame. Au 
teme de făcut!» 

«— Aiurea! Temele sunt pentru acasă, madam! Dar balenele 
sunt în râu, află chestia asta acuma, dacă n-ai ştiut-o.» 

Toate acestea însemnau pentru Kendrick ceva definitiv. Şi 
deodată totul fusese spulberat, într-un zgomot infernal de zeci 
de geamuri sparte şi fiecare ciob răsfrângea tragic realitatea 
aceea sublimă, care devenise aproape palpabilă şi care ar fi 
putut împlini atâtea speranţe. 

Apoi cioburile deveniseră întunecate, moarte... 

—  Opreşte-te! strigă Emmanuel Weingrass. Şi eu simt 
durerea ca şi tine. Dar nu înţelegi, ei chiar asta vor, chiar asta 
aşteaptă de la tine! Nu le da, nu-i da satisfacția asta! Luptă cu 
ei, luptă cu el! lar eu am să lupt alături de tine. Hai, băiete, 
arată ce poți! 

— Pentru cine, Manny? Împotriva cui? 

— Ştu la fel de bine ca şi mine! Noi suntem doar primii, 
urmează alții. Alte accidente, moartea celor dragi, alte proiecte 


distruse.... Ai de gând să laşi să se întâmple toate astea? 

— Pur şi simplu nu-mi pasă! 

— Deci îl laşi să câştige! ... 

— Pe cine? 

— Pe Mahdi! 

— Un zvon, nimic mai mult! 

— Dar el a făcut-o! El i-a ucis! Ştiu sigur! 

— Eu nu cred, prietene şi nu pot să alerg după nişte umbre. 
N-ar avea nici un haz. Las-o baltă, Manny. Am să te fac bogat. 

— Nu vreau banii tăi, mototolule! 

— Chiar nu-i vrei? 

— Ba da şi o să-i şi am. Dar pe tine nu te mai iubesc... 

Apoi patru ani de nelinişti, de zădărnicie şi plictiseală, 
întrebându-se când avea să sufle vântul cald şi blând al 
dragostei sau cel rece al urii peste jarul fumegând din sufletul 
lui înnegurat. Îşi spunea întruna că atunci când va exploda 
totul, indiferent din ce motiv, el va fi acolo, gata să înfrunte 
orice. Acum era pregătit şi nimeni nu-l mai putea opri. Nu 
simțea decât ură. 

Mahdi... 

Ai luat viața celor mai dragi prieteni ai mei, sunt atât de 
sigur că tu eşti, încât aproape că te văd instalând conducta aia 
blestemată. A trebuit să identific toate cadavrele acelea - 
schilodite, sfârtecate, pline de  sânge!... Oameni care 
însemnaseră enorm pentru mine. Ura nu piere, o simt adânc în 
mine, nu se va stinge, mă va ține în viață până când o să te 
văd mort. Trebuie să mă întorc, să pun cap la cap toate 
informaţiile; apoi o să fiu din nou eu însumi şi o să termin ce 
începusem împreună cu prietenii mei. Manny avea dreptate: 
atunci am fugit, găsind o scuză în durere, uitând toate 
planurile, toate visurile tesute împreună cu ei. Acum mă întorc 
şi termin cu tine. Am să te prind, Mahdi, oricine ai fi, oriunde ai 
fi. Şi nimeni n-o să ştie că eu am fost! ... 

— Domnule! Domnule, am ajuns! 

— Poftim? 

— Am ajuns la dumneavoastră, domnule, spuse şoferul. 


Cred că ați ațipit un pic, dar, ştiţi, programul trebuie 
respectat. 

— N-am aţipit, caporale, dar ai dreptate. Trebuie să 
respectăm programul, aşa e. 

Kendrick deschise portiera. 

— În douăzeci de minute sunt gata. Ce-ar fi să intri puţin? 
Menajera o să-ți facă un sandviş sau o cafea, cât mă 
pregătesc eu. 

— N-am voie să mă dau jos din maşină, domnule. 

— De ce? 

— Dumneavoastră vi s-a dat codul OHIO. Ştiţi ce înseamnă 
asta, nu? Pentru orice încălcare de ordin mă aşteaptă 
scaunul electric. 

Uluit, Evan Kendrick porni spre casă şi, la jumătatea 
drumului, se întoarse şi privi în urma lui, spre capătul străzii, 
unde nu se mai vedea nici o casă, ci doar şirul de copaci care 
mărginea strada. Aproape de curbă era parcată o maşină, iar 
înăuntrul ei se zăreau doi inşi care stăteau neclintiți pe 
locurile din față. 

Pentru următoarele douăsprezece ore sunteți proprietatea 
guvernului şi veţi face ce vi se spune. 


În camera fără ferestre, perfect sterilizată, se furişă repede 
o umbră care închise uşa şi se îndreptă prin întuneric spre 
masa unde se afla o lampă mică de alamă. O aprinse şi se 
duse apoi direct la aparatele aşezate în dreapta, de-a lungul 
peretelui. Se aşeză în fața calculatorului şi apăsă pe butonul 
de deschidere. 


SIGURANŢĂ MAXIMĂ! 
NU SUNT INTERCEPTORI! 
ÎNCEPEȚI! 


Îşi continuă emoţionat jurnalul, apăsând tastele cu degete 
tremurătoare: 
Acum totul a fost declanşat. Subiectul e pe drum, călătoria a 


început. Bineînţeles, nu pot să apreciez care vor fi obstacolele 
pe care va trebui să le înfrunte şi nici dacă va avea succes sau 
va eşua. Ştiu doar că, datorită talentelor sale speciale, el este 
singurul om potrivit pentru asta. Într-o zi vom putea să evaluăm 
mai exact potențialul uman, dar ziua aceea e încă departe. 
Totuşi, după calculele mele, dacă el va supraviețui, se va 
dezlâănțui un adevărat uragan. Micul cerc de oficialități care 
trebuie să ştie tot ce se întâmplă a fost alertat prin calculator. 
Pentru mine a fost un joc de copii să aflu. 


Capitolul 3 


Timpul necesar unui zbor de pe aeroportul Andrews până 
la baza militară americană din Sicilia era de şapte ore. 
Sosirea era programată pentru ora 5: 00 a.m., ora Romei şi 
ora 8: 00 dimineaţa la Oman, care era la patru sau cinci ore 
de zbor de Sicilia, în funcţie de vânturile Mediteranei. Cu 
avionul militar, zborul deasupra Atlanticului fusese rapid. Era 
un F-106 Delta, cu o cabină care mai avea doar două locuri în 
spate, cu măsuţe ce serveau şi ca tăvi pentru mâncare şi 
băutură dar pe care se putea şi scrie. Din tavan atârnau 
lămpi mici, care permiteau celor ce citeau să le folosească 
proiectând lumina exact pe foile din fața lor. Un individ aşezat 
lângă el îi întindea lui Kendrick materialul din dosarul OHIO- 
Patru-Zero: îi dădea câte o singură pagină şi, când Evan 
termina de citit, o punea cu grijă înapoi în dosar şi abia după 
asta i-o dădea la citit pe următoarea. În două ore şi 
douăsprezece minute Kendrick trecuse o dată prin toate 
materialele. 

Tocmai era pe cale să ia dosarul de la început când tânărul 
din stânga lui, un membru al misiunii OHIO-Patru-Zero, un 
bărbat bine făcut, cu ochi negri, care se prezentase simplu 
drept referent la Departamentul de Stat, ridică o mână. 

— Nu credeți că ar fi bine să luăm o mică pauză ca să 
mâncăm ceva? îl întrebă el pe Kendrick. 

— A, da, desigur. 

Kendrick se întinse în scaun, să-şi mai dezmorțească 
oasele. 

— Sincer să fiu, aici nu prea e mare lucru de aflat. 

— Nici nu m-am aşteptat la altceva, replică tânărul. 

Pentru prima dată, Evan îşi privi tovarăşul de călătorie cu 
ceva mai multă atenție. 

— Ştii, te rog să mă crezi că nu vreau să te jignesc, dar 


pentru o operaţiune strict secretă a Departamentului de Stat 
mi se pare că eşti al naibii de tânăr. Nu cred că ai mai mult 
de douăzeci de ani. 

— Tot ce se poate, răspunse tânărul. Dar sunt destul de 
bun în meseria mea. 

— Şi care-i meseria ta? 

— Îmi pare rău domnule dar nu pot discuta despre asta. 
Ce-aţi zice să mâncăm ceva? E un zbor lung. 

— Ce-ai zice să bem ceva? 

— Se poate şi asta. Avem nişte provizii speciale pentru 
civili. 

Tânărul cu ochi negri zâmbi şi-i făcu semn stewardului cu 
grad de caporal, care se ridică grăbit şi veni spre ei. 

— Un pahar de vin alb şi whisky cu gheaţă, vă rog. 

— Whisky cu gheață? 

— Nu astă e băutura dumneavoastră preferată? 

— Într-adevăr, îți faci meseria bine. 

— Şi am s-o fac în continuare. 

Expertul tăcu un semn din cap către steward şi acesta se 
retrase pe culoar. 

— Îmi pare rău, urmă tânărul, dar în avioanele noastre 
mâncarea şi băuturile sunt în general standard. O consecință 
a reducerilor făcute de Pentagon... şi de anumite grupuri de 
influență din industria cărnii. Deci filet mignon şi salată 
olandeză cu cartofi fierți. 

— Da, se simt ceva reduceri. Afurisit Pentagon! ... 

— Şi ceva grupuri de influență, adăugă tânărul, zâmbind 
ironic. Apoi urmează un desert. 

— Într-adevăr? 

— Asta ca să nu-i uităm nici pe băieţii din industria 
laptelui. 

Sosiră băuturile şi referentul îşi ridică paharul. 

— În sănătatea dumneavoastră! 

— Şi a ta! Ai şi un nume, cumva? 

— Spuneti-mi cum doriți, domnule! 

— E clar. Ce-ai zice să fie Joe? 


— E-n regulă. Îmi pare bine de cunoştinţă, domnule! 

— Din moment ce ştii cum mă cheamă pe mine, Joe, ai 
asupra mea un avantaj. Poţi să foloseşti numele meu 
adevărat. 

— Nu aici, în avion, domnule. 

— Atunci, eu cine sunt? 

— Oficial, sunteţi un analist de coduri, vă numiți Axelrod şi 
mergeţi la ambasada din Jiddah, în Arabia Saudită. Numele 
nu are prea mare importanţă, e doar pentru jurnalul de bord. 
Dacă cineva vi se va adresa, o va face folosind doar apelativul 
domnule. În aceste călătorii, numele nu prea au importanţă. 

— Doctorul Axelrod? se auzi  întrebătoare vocea 
stewardului. 

Tânărul referent păli. 

— Doctor? replică Evan, uşor, privindu-l pe Joe. 

— Da, se pare că aveți şi un titlu, şopti acesta, stânjenit. 

— O chestie nostimă, şopti Kendrick, întorcându-se spre 
steward. Da, ascult. 

— Pilotul doreşte să vă spună ceva, domnule. Dacă vreți să 
mă urmați. 

— Desigur, spus Evan, dând la o parte tava-măsuță din 
fața lui şi întinzându-i lui Joe paharul. Măcar într-o singură 
privință ai avut dreptate, tinere, murmură el. Mi-a spus, 
totuşi, domnule. 

— Iar mie nu prea îmi place toată chestia asta, spuse Joe 
încet, apăsat. Toate mesajele pentru dumneavoastră trebuie 
să vă fie transmise numai prin mine. 

— A de gând să faci o scenă? 

— N-ați nimerit. E vorba de un interes aici. Probabil 
individul vrea să ştie mai bine cine e persoana specială pe 
care... 

— Poftim? 

— Nimic. Dar nu uitaţi, vă rog, că nu puteți lua nici o 
hotărâre fără aprobarea mea. 

— Eşti un puşti dur. 

— Cel mai dur, domnule congre... doctore Axelrod. Şi nu 


sunt puşti. Mai ales în ceea ce vă priveşte. 

— Să-i spun şi pilotului care sunt opiniile tale? 

— Puteţi să-i spuneţi că dacă se mai întâmplă o dată o 
chestie ca asta îl ia mama dracului, cu tresele lui cu tot. 

— N-am făcut cunoştinţă cu el, dar bănuiesc că e cel puțin 
general de brigadă. 

— Rahat! 

— O, Doamne, zâmbi Kendrick, până şi la o asemenea 
înălțime le mai arde de rivalități între departamente! Spun 
drept că nu prea-mi place chestia asta... 

— Veniți, domnule? insistă nerăbdător stewardul. 

— Vin, caporale. 

În cabina de comandă a avionului F-106 Delta străluceau 
luminițele verzi şi roşii ale bordului şi peste tot se vedeau 
cadrane şi cifre. Comandantul şi secundul stăteau pe cele 
două scaune din față, legați cu centuri, iar în dreapta lor 
stătea observatorul de zbor, cu o cască pe urechea stângă şi 
cu ochii îndreptați spre ecranul unui calculator. Evan trebui 
să se aplece ca să poată intra. 

— Am sosit, domnule comandant. Ați vrut să mă vedeți? 

— Nici măcar nu vreau să ştiu cum arăţi, doctore, 
răspunse pilotul, atent la aparatele din fața lui. O să-ți citesc 
doar un mesaj de la cineva care semnează S. Cunoşti pe 
cineva cu numele ăsta? 

— Cred că da, replică Kendrick, gândindu-se că mesajul 
era transmis de Swann. Ce spune? 

— Ne-a făcut-o, asta el spuse enervat pilotul. N-am aterizat 
niciodată acolo! Nu cunosc terenul şi am auzit că tâmpitții ăia 
se pricep mai degrabă să facă sos pentru spaghete sau să 
zdrăngănească la nenorocitele lor de mandoline decât să dea 
instrucțiuni pentru o aterizare ca lumea! 

— Dar e baza noastră de aterizare, protestă Evan. 

— E pe mă-sa! făcu scârbit pilotul, în timp ce secundul 
dădea din cap a negație. Schimbăm direcția spre Sardinia! Nu 
Sicilia, Sardinia! O să trebuiască să-mi omor motoarele ca să 
facem devierea asta, dacă dă Dumnezeu şi nimerim ruta care 


trebuie! 

— Domnule comandant, care este mesajul? Întreabă 
netulburat Kendrick. Când se schimbă planurile, există 
întotdeauna un motiv, fără discuţie. 

— Atunci, explică-mi-l dumneata... Adică nu, nu mi-l 
explica. Sunt şi aşa destul de enervat, dar-ar toți dracii în ei 
de tâmpiţi! 

— Deci, care e mesajul, vă rog? 

— Uite-l. 

Pilotul începu să citească furios de pe o hârtie: 

— Schimbare obligatorie. Nu în Jiddah. Toate M.A. au fost 
permise sub ochii... 

— Ce înseamnă toate astea? îl întrerupse Evan repede. 
Adică: M.A. sub ochii? 

— Înseamnă ce se aude. 

— Adică? 

— Îmi pare rău, uitasem. Oricine aţi fi, se vede că ce este 
înregistrat la noi e o identitate falsă. Înseamnă că toate 
avioanele militare din Sicilia şi Jiddah sunt sub observaţie, la 
fel ca şi locul unde urmează să aterizăm noi. Nespălaţii de 
arabi au mirosit cine ştie ce chestie şi şi-au şi postat tâmpiţii, 
câinii ăia fanatici, în locurile cu pricina, gata să semnaleze tot 
ce nu li se pare lor în regulă. 

— Nu toți arabii sunt câini sau nespălați, domnule 
comandant. Şi nici fanatici. 

— În cartea mea sunt. 

— Atunci nu trebuie tipărită. 

— Ce anume? 

— Cartea dumneavoastră. Restul mesajului, vă rog. 

Pilotul făcu un gest obscen cu brațul drept şi cu mâna în 
care ținea hârtia. 

— Atunci citeşte dumneata singur, dacă tot zici că te dai în 
vânt după jigodiile alea nenorocite. Dar să ai grijă s-o laşi aici 
după ce termini. 

Kendrick luă hârtia, o duse la lumină lângă observatorul 
de zbor şi câți mai departe: ... Transfer filiala civilă în insula 


din sud. Ruta este prin Cipru, Riad, spre locul de destinație. 
Pregătirile făcute, ETA este aproape de al doilea stâlp al 
Maghrebului. Scoateţi cel mai bun timp posibil. Îmi pare rău. S. 

Evan se întinse peste umărul comandantului şi dădu 
drumul hârtiei. 

— Înţeleg că insula din sud e Sardinia. 

— Exact. 

— Atunci, înseamnă că o să-mi petrec mai mult de zece ore 
în avion, sau în avioane, să trec prin Cipru, Arabia Saudită şi 
în sfârşit să ajung la Masqat. 

— Să-ţi spun o chestie, omule, dacă tot zici că-i iubeşti pe 
puturoşii ăia de arabi, continuă pilotul. Mă bucur că tu o să 
zbori cu nenorocitul ăla de avion şi nu eu. Şi să-ţi dau un 
sfat: vezi cum faci ca să te aşezi mai lângă uşa de evacuare şi 
dacă ai bani, ia-ți neapărat şi o paraşută. Şi o mască de gaze, 
auzi? Că în avioanele alea ale lor cică pute de-ţi borăşti şi 
maţele din tine! 

— Am să încerc să țin minte generosul dumneavoastră 
sfat. 

— Şi acum e rândul tău să-mi spui ceva, zise comandantul. 
Ce dracu ' vrea să zică chestia asta, „al doilea stâlp”? 

— Mergeţi la biserică? 

— Normal. Când sunt acasă merg cu toată familia, îi iau pe 
toți cu mine, nu mârâie nimeni în front. Cel puţin o dată pe 
lună. 

— Aşa fac şi arabii, dar nu o dată pe lună. Ei o fac de cinci 
ori pe zi. Şi ei cred în puterea divină la fel de mult ca şi 
dumneavoastră, nu vi se pare? Cel de-al doilea stâlp al 
Maghrebului este rugăciunea lor de la apusul soarelui. Cam 
neplăcut, nu? Robotesc toată ziua, mai mult pe degeaba şi pe 
urmă pac, vine seara. Nu tu cocktailuri, nimic, doar rugăciuni 
către Allah al lor. Poate că asta e tot ce au. Ca în vremurile 
vechi. 

Pilotul se întoarse încet spre el şi, văzându-i fața, Kendrick 
avu o tresărire. Comandantul era negru. 

— Îţi baţi joc de mine, omule, mârâi el. 


— Îmi pare rău. Nu mi-am dat seama că vă supăr, am 
vorbit serios. Pe de altă parte, dumneavoastră mi-aţi tot 
repetat că-mi plac arabii. 


Amurg în Masqat, Oman. Avionul vechi ateriză pe pistă cu 
o izbitură atât de puternică, încât câţiva pasageri începură să 
tipe, îngroziți la gândul unui posibil accident. Apoi, dându-şi 
seama că aterizaseră, că erau teferi şi că mai aveau şi altele 
de făcut, începură să strige încântați: Slavă lui Allah pentru 
marea lui milă! Li se promiseseră riali pentru servicii pe care 
cei din Oman n-ar fi acceptat să le facă. Oricum era ceva mult 
mai bun față de ce lăsaseră în urmă, în ţara lor. 

Oamenii de afaceri, care şezuseră pe locurile din față şi-şi 
ținuseră tot timpul batistele la nas, se năpustiseră spre ieşire, 
înşfăcându-şi în grabă servietele diplomat, dornici să mai 
respire şi altceva decât duhoarea grea din avion. Kendrick 
şedea încă în spate, întrebându-se ce-o fi fost în mintea lui 
Swann când îi transmisese că pregătirile sunt făcute. 

— Veniţi cu mine! îi strigă un arab care se îndrepta spre el 
din mulțimea adunată la ieşirea din vamă. Noi trebuie să 
ieşim pe altă uşă, domnule Axelrod. 

— Dar în paşaportul meu nu spune nimic de Axelrod. 

— Exact. De asta veniți cu mine. 

— Şi biroul de imigrări? 

— Ţineţi-vă hârtiile în buzunar. N-o să vrea nimeni să le 
vadă. Nici eu nu vreau să le văd! 

— Atunci cum de... 

— Destul, ya Shaikh, gata cu vorbăria. Dă-mi bagajul şi 
urmează-mă, dar să te ţii la zece paşi în spatele meu. Hai! 

Evan îi dădu arabului bagajul şi îl urmă. O luară la 
dreapta, trecură de capătul terminalului cu un singur etaj, 
apoi se îndreptară spre gardul înalt din stânga, dincolo de 
care gazele de eşapament ale taxiurilor, autobuzelor şi 
camioanelor înnegreau aerul. Era un nemaipomenit du-te- 
vino de oameni şi maşini care claxonau la nesfârşit. În partea 
cealaltă a grilajului despărțitor, zeci de arabi îşi lipeau fețele 


de elementele metalice şi-şi holbau ochii la pistele de aterizare 
asfaltate şi la avioanele strălucitoare, o lume la care ei nu 
aveau acces şi pe care n-o înțelegeau. Ridicând privirile, 
Kendrick văzu o clădire imensă. Era depozitul aeroportului, 
acum şi-l amintea foarte bine. Îi reînviară brusc în minte orele 
pe care el şi Manny Weingrass le petrecuseră înăuntru 
aşteptând cine ştie ce echipamente tehnice care întârziau 
prea mult, sau gâlcevile cu funcționarii de la vamă, care de 
multe ori nu ştiau nici ei ce formulare trebuiau completate 
pentru eliberarea aparaturii, în caz că aceasta sosise într- 
adevăr. 

Poarta de la depozit era deschisă, astfel că se puteau vedea 
înăuntru stive de containere pline cu tot felul de încărcături. 
Gardieni însoțiți de câini păzeau benzile rulante care 
transportau înăuntru lăzile, spre furnizorii, vânzătorii cu 
deamănuntul şi omniprezenţii supraveghetori ai echipelor de 
construcții. Gardienilor îşi roteau necontenit ochii în toate 
părțile şi îşi mutau mereu mitralierele de pe un umăr pe altul, 
cu gesturi pline de înțeles. Nu fuseseră puşi acolo doar ca să 
mențină ordinea şi să-i apere pe funcționarii vămii de cine 
ştie ce atacuri, ci mai ales pentru a descoperi câte ceva din 
armele şi drogurile pe care contrabandiştii le strecurau cu 
nemiluita pe teritoriul sultanatului. Nici o ladă, nici o cutie 
mai voluminoasă nu trecea fără să fie cercetată de ei şi 
mirosită de câini special dresați. 

Călăuza lui Evan se opri, iar acesta făcu la fel. Arabul se 
întoarse şi arătă cu capul spre o mică poartă pe care scria 
ceva în arabă: Stop. Numai persoane autorizate. Cei ce pătrund 
cu forța vor fi împuşcaţi. Era o ieşire pentru corpul de gardă şi 
pentru persoanele oficiale. Poarta avea o bucată mare de 
metal pe care ar fi trebuit să fie fixată încuietoarea. 
Încuietoarea exista, desigur, îşi spuse Kendrick, dar era 
acționată electronic din interiorul depozitului. Călăuza dădu 
din nou din cap, arătând spre poartă, unde era scris... Cei ce 
pătrund cu forţa vor fi împuşcaţi. Kendrick se încruntă şi simți 
un gol în stomac. Într-un oraş ca Masqat, aflat în stare de 


asediu, nu-i trebuia nimănui prea mult timp ca să se 
hotărască să tragă. Arabul îi simţi îndoiala şi dădu, iar din 
cap, încet, ca şi cum ar fi vrut să-l liniştească, apoi se 
întoarse şi se uită în dreapta, spre containere, ridicându-şi 
mâna dreaptă încet, aproape imperceptibil. 

Într-o margine se iscă pe neaşteptate o ceartă aprigă. Nişte 
voci ocărau cu furie şi imediat răsună zăngănitul metalic al 
puştilor, însoțit de plesnete de palme şi de zgomotul înfundat 
al loviturilor de pumni. 

— Contrabandă! 

— Minti, otreapă spurcată! 

— Mint eu, fecior a şapte căţele puturoase ce eşti? 

— Şi taică-tu e un porc bătrân! Lepădătură nenorocită! 

În cădere, trupurile încleştate în luptă stârniră praful de pe 
jos. În jurul lor se făcu imediat cerc, asistenții întărâtându-i 
la bătaie ba pe unul, ba pe celălalt. Câinii începură să latre, 
zbătându-se nervoşi în lese, în timp ce stăpânii încercau să-i 
ducă mai departe de locul unde se învălmăşeau ceilalți, 
paznicii răcneau furioşi, încercând să împrăştie mulțimea şi 
într-o clipă se iscă o harababură din care nu mai lipseau 
decât focurile de armă. Călăuza îi făcu lui Evan un semn 
grăbit şi autoritar şi se repeziră amândoi spre ieşirea marcată 
cu inscripţia atât de amenințătoare. 

— Mult noroc, domnule! îi spuse gardianul, în timp ce 
câinele său mirosea bănuitor pantalonii lui Kendrick. 

Apoi lovi încet cu arma într-o placă de metal, respectând 
parcă un cod. Se auzi un bâzâit şi poarta alunecă încet, 
deschizându-se şi Kendrick şi călăuza lui trecură dincolo, 
luând-o cu paşi iuți de-a lungul peretelui de la depozit. 

În parcare se afla un camion cu prelată, o rablă de la care 
nici un om cu scaun la cap n-ar fi avut pretenţia s-o vadă 
urnindu-se din loc: cauciucurile erau pe jumătate dezumflate, 
iar motorul huruia dogit, parcă gata să se desfacă în bucăți. 

— Besuraa! strigă călăuza. 

Se întoarse apoi spre Evan, şoptindu-i să se grăbească şi 
adăugând: 


— Asta te va duce pe tine. 

— Sper, mormăi Kendrick, cam cu îndoială. 

— Bun venit la Masqat, shaikh Nu-Ştiu-Cum... 

— Hai, doar ştii cine sunt, spuse Kendrick furios. În toată 
mulțimea aceea, tu ai venit direct la mine. Cine altcineva ar fi 
ştiut? 

— Poate că foarte puţini. Dar eu nu ştiu cine sunteți, mă 
jur pe Allah! 

— Şi trebuie să te cred, nu? întrebă Kendrick, privindu-l 
fix. 

— Dacă n-ar fi aşa, n-aş fi folosit numele lui Allah. Să 
mergem! Besuraa! 

— Mulţumesc, spuse Evan apucându-şi bagajele şi pornind 
spre camionul aflat pe post de taxi. 

Văzu că şoferul îi făcea semne pe fereastră, arătându-i 
spatele maşinii ca să urce pe acolo şi se simţi deodată tras 
înăuntru cu atâta putere încât camionul şubred se înclină. 

Întins pe scândurile duşumelei, Kendrick ridică ochii spre 
arabul care se apleca deasupra lui. Omul zâmbi şi îi arătă cu 
degetul nişte haine lungi din abr şi o cămaşă lungă până 
aproape de glezne, o thobe, toate agăţate într-un cui din 
partea din față a caroseriei; alături mai erau un acoperământ 
de cap, ghotra şi o pereche de pantaloni albi, adică hainele 
obişnuite de stradă ale unui arab, aşa cum îi ceruse Evan lui 
Frank Swann. Dar mai era nevoie de ceva şi arabul scoase 
acel ceva la vedere. Era un tub cu un gel special pentru 
înnegrirea pielii, care, aplicat pe fața şi mâinile unui 
european, îl transformau imediat într-un arab adevărat, cu 
tenul ars de soarele fierbinte al Orientului Mijlociu. Pigmentul 
rămânea în piele timp de zece zile. Zece zile... O viaţă de om — 
pentru el sau pentru monstrul care-şi spunea Mahdi. 


Femeia stătea dincolo de gard, în aeroport. Purta pantaloni 
albi, dintr-un material uşor şi o bluză de mătase de un verde 
închis, şifonată sub cureaua de piele a gențţii care îi atârna de 
umăr. Părul negru şi lung îi încadra chipul cu trăsături fine, 


atrăgătoare, acoperite în parte de ochelarii mari cu lentile 
fumurii. Pe cap avea o pălărie de soare albă, cu boruri mari şi 
o panglică din mătase verde. Părea o turistă bogată venită de 
la Roma, Paris, Londra sau New York. Dar pentru un ochi 
atent, avea totuşi ceva aparte, poate datorită culorii pielii. O 
piele măslinie, nici neagră nici albă, mai degrabă din Africa de 
Nord. Şi mai era ceva deosebit la ea: un aparat mic de 
fotografiat, cu lentile prismatice, convexe, făcute pentru 
teleobiectiv, care te ducea cu gândul la agenţii de 
contrainformaţii. 

Camionul prăpădit părăsi parcarea de lângă depozit, aşa că 
acum aparatul nu mai era necesar. Femeia îşi deschise 
geanta şi îl lăsă să alunece încet înăuntru. 

— Khalehla! strigă un bărbat gras şi chel, cu ochii mari, 
alergând spre ea. 

Era numele ei, Khalehla. 

Grăsanul căra cu vizibilă greutate două valize care probabil 
atârnau ceva, fiindcă omul gâfâia şi transpiraţia curgea 
şiroaie pe el şi îi uda cămaşa, ieşindu-i prin costumul dungat. 

— Pentru numele lui Dumnezeu, unde ai dispărut? zise el 
cu glas plângăreţ. 

— Mă plictisisem să aştept fără rost la rând. Am dat o raită 
pe-aici, prin jur, replică femeia cu un accent nedesluşit, un 
amestec între engleză şi italiană şi parcă şi cu ceva grecesc. 

— Doamne sfinte, Khalehla, draga mea, dar n-ai voie să 
faci asta, nu înţelegi? Aici e un adevărat iad, mai ales acum! 

Englezul stătea în fața ei, cu fața roşie şi asudată. 

— Tocmai îmi venise rândul la biroul de imigrări şi m-am 
uitat în jur, după tine, nu erai nicăieri! Am început să te caut 
ca un nebun, când trei demenţi care aveau arme — arme, îţi 
dai seama? - m-au dus într-o încăpere şi au început să ne 
scotocească bagajele! 

— Sper că n-ai avut probleme, Tony! 

— Nemernicii mi-au confiscat whiskyul! gemu disperat 
grasul. 

— Ei, se mai întâmplă. Când eşti om de succes, astea sunt 


riscurile meseriei. Lasă, nu-i nimic, îți fac eu cadou altă 
sticlă. 

Ochii englezului rătăciră pe chipul Khalehlei. 

— Ei, haide, a trecut, nu-i aşa? Acum o să ne întoarcem şi 
o să terminăm şi cu asta. 

Grasul clipi repede. 

— Am rezervat nişte camere superbe. O să-ţi placă, iubito. 

— Camere? Vrei să spui că o să stăm împreună, iubitule? 

— Da, bineînţeles, numai noi doi, se grăbi el aruncându-i o 
privire pofticioasă. 

— Nu, nu se poate. 

— Cum să nu se poată? Bine, dar chiar tu ai spus... 

— Ce-am spus eu? îl întrerupse tânăra, încruntându-şi 
sprâncenele deasupra ramelor ochelarilor de soare. Eu n-am 
spus nimic. 

— Păi... mi-ai dat a înţelege destul de clar, aş zice, că dacă 
te iau cu mine în avion s-ar putea să ne distrăm de minune în 
Masqat. 

— Da, sporturi... Petreceri, curse, mese la El Quaman şi 
altele de genul ăsta. Dar asta înseamnă să stau cu tine în 
cameră”? 

— Păi, anumite detalii nu trebuie să fie prea... detaliate. 
Nu? 

— Oh, dragul meu Tony! Ce să fac ca să mă ierți pentru 
neînțelegerea asta? Fosta mea profesoară de la Universitatea 
din Cairo mi-a recomandat să te caut. Şi e una din cele mai 
bune prietene ale soției tale. Crede-mă, n-aş putea să... 

— Fir-ar să fie! izbucni plin de ciudă Tony. 


— Miraya! strigă Kendrick încercând să acopere zgomotul 
asurzitor făcut de camionul care abia înainta, cu poticneli şi 
gâfâituri, pe un drum lăturalnic din Masqat. 

— N-aţi cerut şi oglindă când aţi cerut haine, ya Shaikh, 
strigă arabul din spatele camionului, într-o engleză greu de 
desluşit. 

— la una din oglinzile laterale de la maşină! Cere-i 


şoferului! 

— Nu mă poate auzi, ya Shaikh. Asta e o maşină veche, 
cum sunt multe pe-aici, am ales-o tocmai ca să nu bată la 
ochi. N-am cum să-i spun şoferului ce vreţi, nu mă poate 
auzi. Şi nici oglinzi n-am băgat de seamă să aibă. 

— La naiba! exclamă vesel Evan, ţinând în mână tubul cu 
gel. Atunci tu o să fii oglinda mea, ya sahbi”, spuse el. Vino 
mai aproape şi fii atent. Să-mi spui cum trebuie să fac. 

Ținându-se cu grijă de barele laterale, arabul reuşi să 
ajungă până aproape de Kendrick şi dădu la o parte un colț al 
prelatei, lăsând să pătrundă lumina de afară. 

Evan începu să-şi ungă întâi mâinile; apoi aşteptară 
amândoi aproape trei minute. 

— Arma! strigă încântat arabul, ridicând mâna dreaptă. 

Culoarea pielii lui Kendrick era aproape ca a lui. 

— Kwiyis, fu de acord Kendrick, încercând să-şi dea la fel 
de mult şi pe față. 

Se unse cu grijă, urmărind atent reacția arabului. 

— Mahool! strigă acesta, râzând triumfător. Delwati anzur! 

Gata. Pielea lui Evan arăta acum exact ca a unui arab. 

— Ajută-mă să mă îmbrac cu hainele astea, te rog, spuse 
Evan începând să se dezbrace în camionul care se zgâlțâia şi 
zdrăngănea din toate încheieturile. 

— Da, desigur, spuse arabul, cu o engleză brusc 
inteligibilă. Dar cu asta mi-am terminat rolul. lartă-mă că am 
făcut pe naivul cu tine, dar aici nu trebuie să ai încredere în 
nimeni, nici Departamentul de Stat nu face excepție. Tu rişti 
mai mult decât mine, ya Shaikh, mult mai mult decât ar risca 
tatăl copiilor mei, dar asta e treaba ta, nu a mea. Noi te lăsăm 
în centrul oraşului şi de-acolo rămâne să te descurci singur. 

— Mulţumesc că m-ai adus, aici, spuse Evan. 

— lar eu îți mulțumesc că ai venit, ya Shaikh. Dar nu 
încerca să afli cine suntem. Altfel te-am ucide înainte ca 
duşmanii tăi cunoscuţi să aibă timp să te lichideze. Suntem 
discreți, dar existăm. 

— Cine sunteți voi, de fapt? 


— Nişte dreptcredincioşi, ya Shaikh. E destul să ştii doar 
atât. 


— Alfshukre, spuse Evan, mulțumindu-i funcţionarului şi 
bătându-l mulțumit pe umăr când acesta îi garantă totală 
discreţie. 

Semnă în registrul hotelului cu un nume arab fals apoi luă 
cheia de la cameră. Nu ceru băiat de serviciu. Merse cu liftul 
până la un alt etaj decât cel la care era camera lui şi aşteptă 
la capătul coridorului să vadă dacă fusese urmărit. Nu văzu 
nimic suspect, aşa că începu să coboare scările la etajul unde 
era apartamentul pe care-l rezervase. 

Timpul... Fiecare secundă e foarte prețioasă, îi spusese 
Frank Swann. Rugăciunile de seară se terminaseră. Se 
întunecase şi din depărtare răzbătea nedesluşit tumultul de 
la ambasada americană. Evan îşi aruncă mica valiză într-un 
colț al camerei de zi, îşi scoase portofelul de sub hainele 
acelea ciudate şi trase din el o foaie de hârtie pe care scrisese 
nume şi numere de telefon vechi de cinci ani. Erau ale 
oamenilor pe care voia să-i contacteze. Se duse la măsuţa de 
telefon, se aşeză lângă ea şi începu să despăturească biletul. 

Treizeci şi cinci de minute mai târziu, după cuvintele calde 
şi totuşi stânjenite de bun-venit pe care i le spuseseră trei 
vechi prieteni, întâlnirea era hotărâtă. Alesese şapte nume, 
ale unora din cei mai influenţi oameni din Masqat pe care şi-i 
amintea. Doi din cei şapte muriseră, al treilea era plecat din 
țară, iar al patrulea îi spusese fără ocolişuri că nu alesese 
deloc bine momentul pentru o întâlnire între un american şi 
un arab. Ceilalţi trei, care fuseseră de acord să se întâlnească 
cu el, deşi reticenți față de un asemenea act temerar, urmau 
să sosească pe rând, venind direct în apartamentul lui, fără 
să mai întrebe la recepţie. 

Trecură treizeci şi opt de minute, în timpul cărora Kendrick 
îşi desfăcu mica valiză şi-şi aranjă puţinele haine pe care le 
adusese cu el, apoi comandă mai multe mărci de whisky. 
Abstinența impusă dreptcredincioşilor de canoanele religiei 


islamice era cel mai mult ridicată în slăvi exact în clipele când 
era încălcată şi fiecare om prefera o anumită băutură, asta 
era una din lecţiile învățate de la Emmanuel Weingrass: 
„Fiule, în afaceri chestia asta e cel mai tare lubrifiant: dacă. îți 
aminteşti numele soției lui îl măguleşti. Dar când îţi aminteşti şi 
marca lui preferată de whisky, înseamnă că pe omul acela l-ai 
câştigat şi el va vedea mereu în tine un prieten!” 

O bătaie uşoară în uşă rupse brusc tăcerea. Kendrick 
respiră adânc de câteva ori, străbătu camera şi deschise 
primului oaspete. 

— Tu eşti, Evan? O, Doamne, să nu-mi spui că te-ai 
convertit la islamism! 

— Intră, Mustafa. Mă bucur că te revăd. 

— Dar oare pot şi eu să spun că te revăd?! spuse Mustafa. 
Am impresia că văd pe altcineva, nu pe tine. Ce-i cu pielea ta? 
Văd că te-ai făcut mai tuciuriu ca mine! 

— Vreau să mă asculți cu atenție, spuse Kendrick, 
conducându-şi prietenul în apartament şi poftindu-l să ia loc. 
Am whiskyul tău preferat. Ce-ai zice de un pahar? 

— Oh, lecţia lui Manny Weingrass e încă valabilă, nu? râse 
Mustafa, îndreptându-se spre canapeaua din mătase şi 
aşezându-se. Licheaua aia bătrână!... Hoţ între hoți! 

— Ei, haide, Musty, protestă Evan, râzând în timp ce se 
ducea spre bar. Pe tine nu te-a păcălit niciodată! 

— Nu. Nici el, nici tu şi nici vreun alt partener de-al tău n- 
a păcălit pe careva de-ai noştri... Cum ai dus-o fără ei, 
prietene? Noi vorbim mereu despre ce s-a întâmplat atunci, 
chiar dacă a trecut atâta timp. Patru ani înseamnă totuşi 
ceva... 

— Uneori nu mi-a fost prea uşor, spuse Kendrick turnând 
băutura în pahare. Dar n-ai ce-i face, trebuie să te 
obişnuieşti. Trebuie să-ţi vezi de treburi. 

Îi dădu lui Mustafa paharul şi se aşeză pe unul din cele trei 
scaune aranjate în fața canapelei. 

— E cel mai bun, Musty şi ridică paharul. 

— Nu, prietene, e cel mai rău. Nu de whisky vorbesc, vreau 


să spun că cel mai rău lucru e ce se întâmplă acum. Cele mai 
grele timpuri, cum ar spune Dickens. 

— Să aşteptăm până vin şi ceilalți. 

— Nu vin. 

Mustafa sorbi din pahar. 

— Cum? 

— Ne-am consultat după ce am vorbit cu tine. Eu 
reprezint, cum se spune pe la conferințe, anumite... interese. 
Şi, cum sunt singurul cu o funcție importantă... ministru în 
guvernul sultanului... s-a mai hotărât şi ca eu să transmit şi 
punctul de vedere al acestuia. 

— Referitor la ce? Mergi prea departe cu gândul, Musty. 

— Tu ai mers prea departe, Evan, numai prin simplul fapt 
că ai venit aici şi ne-ai sunat. Pe unul, hai, treacă-meargă; 
doi, mă rog; în fine, trei... să mai zicem. Dar chiar pe toți 
şapte?! A fost o mare nesăbuinţă din partea ta, prietene, ceva 
periculos şi pentru noi. 

— De ce? 

— Tu nu te-ai gândit, întrebă arabul pe un ton ridicat, că 
trei oameni cunoscuți aici — şi zic trei, dar gândeşte-te că tu 
voiai să fim şapte -— trei oameni ştiuți de toată lumea din 
Masqat nu pot să intre într-un hotel, aşa, unul după altul, să 
se întâlnească cu un străin şi nimeni din hotel să nu bage de 
seamă?! E cam prea nu ştiu cum! 

Evan se uită cu atenţie la Mustafa, înainte de a vorbi: 

— Musty, ce-i cu tine? Ce vrei să-mi spui, de fapt? Aici nu 
eşti la ambasadă şi ticăloşia de acolo n-are nici o legătură cu 
oamenii de afaceri din Oman sau cu guvernul vostru. 

— Nu, sigur că nu, fu de acord arabul. Dar vreau să-ţi 
spun că lucrurile s-au mai schimbat pe-aici într-un fel pe 
care mulți dintre noi nu-l înţelegem. 

— Nu, bineînţeles că nu, îl întrerupse Kendrick. Voi nu 
sunteți terorişti. 

— Nu suntem, dar ce-ai zice dacă ai auzi ce spun oamenii 
de pe-aici? Şi nu oameni obişnuiţi, ci unii cu anumite funcții! 

— Şi ce spun oamenii aceştia cu anumite funcții? 


— O să treacă şi asta, spun ei. Nu vă băgați, n-aţi face 
decât să complicati lucrurile. 

— Să nu vă băgaţi? repetă Evan uimit. 

— Da şi tot timpul n-auzi decât că trebuie să-i lăsăm pe 
politicieni să-şi facă meseria. 

— Dar tocmai politicienii nu reuşesc să facă nimic în toată 
povestea asta! 

— Oho! Pot, Evan, cum să nu poată! Şi mai e ceva. Se 
spune că toate astea trebuie să aibă un motiv, există ceva 
care a stârnit mânia teroriştilor... Nu justifică crima, desigur, 
dar într-un anumit context etc, etc... Am auzit şi vorbe de 
genul ăsta... 

— Un anumit context?... Ce context? 

— Fapte obişnuite, prietene. Este reacția la politica destul 
de inconsecventă pe care o aplică SUA în Orientul Mijlociu. 
Asta e lozinca, Evan. Evreii iau tot şi ceilalți nu se aleg cu 
nimic, spun oamenii. Arabii sunt alungați de pe pământurile 
lor şi din casele lor şi sunt forțați să trăiască înghesuiți cu 
miile în tabere de refugiaţi, pline de mizerie, în timp ce pe 
Malul Vestic evreii îi scuipă în ochi pentru că ei au bani şi 
arabii nu. Astea sunt lucrurile pe care le aud întruna în jurul 
meu. 

— Porcării! izbucni Kendrick. Trecând peste faptul că mai e 
şi cealaltă față a medaliei, la fel de dureroasă, porcăriile astea 
nu au absolut nimic de-a face cu cei două sute treizeci şi şase 
de ostatici şi cu cei unsprezece care au fost deja măcelăriți! Ei 
nu fac nici un fel de politică, nici inconsecventă, nici în vreun 
alt fel. Sunt nişte ființe care n-au nici o vină, sunt oameni 
brutalizaţi şi terorizaţi, aduşi la disperare de nişte bestii fără 
rațiune. Cum pot nişte oameni cât de cât responsabili să 
spună asemenea lucruri? Aici nu e cabinetul preşedintelui 
nici Knessetul“. Aici e vorba de civili, de funcţionari, de 
turişti şi de familiile muncitorilor din construcții. Care din toți 
oamenii ăştia crezi tu că face politică şi a supărat pe cineva 
cu inconsecvența lui? Toate lucrurile astea sunt, repet, nişte 
porcării. 


Mustafa stătea nemişcat pe canapea, cu ochii ridicați spre 
Evan. 

— Amândoi ştim foarte bine lucrurile astea, spuse el încet. 
Şi le ştiu foarte bine şi ei, prietene. 

— Atunci de ce? 

— Deci, vrei adevărul... continuă arabul, cu vocea la fel de 
coborâtă. Au avut loc două accidente care au dus la un 
consens oribil, asta ca să folosesc cuvântul consens cu un 
înțeles puțin diferit decât s-a folosit până acum... Toate 
lucrurile astea se spun fiindcă nici unul din noi nu vrea să 
devină o ţintă vie. 

— O ţintă vie?! 

— Doi oameni de aici, unuia să-i spunem Mahmud şi 
celuilalt Abdul... Desigur, nu sunt numele lor adevărate 
pentru că e mai bine să nu le ştii, dar nu contează... Ei bine, 
fata lui Mahmud a fost violată şi au desfigurat-o, i-au crestat 
fața cu cuţitele... Fiul lui Abdul a fost aruncat sub ferestrele 
biroului tatălui său cu beregata tăiată. Criminali, violatori, 
ucigaşi, aşa declară autorităţile. Dar noi ştim adevărul. Abdul 
şi Mahmud au fost printre cei care au încercat să se alăture 
opoziției. Arme! au strigat. Atacăm noi ambasada, dacă altfel 
nu se poate! Nu lăsați Masqatul să devină un alt Teheran! Dar 
nu pe ei s-au răzbunat câinii ăia. S-au răzbunat pe cei care le 
erau dragi, pe ființele pe care le iubeau cel mai mult pe lumea 
asta... Pe copiii lor! Şi puteau Mahmud şi Abdul să fie loviți 
mai tare decât aşa, în copiii lor? Astea sunt avertismentele, 
Evan. lartă-mă, dar dacă ai avea soție şi copii, tu i-ai expune 
riscului? Nu cred. Cele mai scumpe bijuterii nu sunt cele din 
pietre preţioase, ci cele din carne. Din carnea noastră, copiii 
noştri... Un erou îşi depăşeşte frica şi îşi riscă viața pentru o 
idee în care crede, dar e viața lui şi suferinţa lui. Dacă e vorba 
de viața copiilor lui, atunci dă imediat înapoi. Spune, 
prietene, am dreptate sau nu? 

— O, Doamne! şopti Evan. N-o să mă ajuţi... N-ai cum. 

— Eu nu. Dar este cineva care te va primi totuşi şi te va 
asculta. Numai că întâlnirea trebuie să aibă loc cu cea mai 


mare discreție, la multe mile în deşert, la poalele munţilor 
Jabal Sham. 

— Cine e? 

— Sultanul. 

Kendrick rămase tăcut. Îşi privi paharul. După mult timp 
îşi ridică ochii spre Mustafa. 

— Nu trebuie să am nici un contact oficial, spuse el şi 
sultanul e o persoană foarte oficială. Eu nu vorbesc în numele 
guvernului meu, nu sunt împuternicit s-o fac. Asta trebuie să 
fie foarte clar. 

— Vrei să spui că n-ai de gând să te întâlneşti cu el? 

— Dimpotrivă, aş vrea foarte mult. Dar vreau ca poziția 
mea aici să fie foarte limpede. N-am nimic de-a face cu 
serviciile secrete, cu Departamentul de Stat sau cu Casa Albă! 

— Da, am înțeles. Hainele şi culoarea pielii tale de-acum 
sunt o dovadă. Nici sultanul nu vrea, oficial, să aibă de-a face 
cu tine, exact ca şi Washingtonul. 

— Am îmbătrânit, spuse Evan, sorbind încet din pahar. 
Bătrânul sultan a murit la un an sau cam aşa ceva după ce 
am plecat eu, nu-i aşa? Cred că nu prea mai sunt la curent 
cu lucrurile de pe-aici şi nici nu-i de mirare... 

— Da, e firesc, după tot ce ţi s-a întâmplat. Sultanul de- 
acum este fiul lui; e mai aproape de vârsta ta decât de a mea, 
cred că e chiar mai tânăr decât tine. A făcut şcoala în Anglia 
şi pe urmă în Statele Unite. Mai exact, a absolvit la 
Dartmouth şi Harvard. 

— Se numeşte Aliniat, îl întrerupse Kendrick, amintindu- 
şi. L-am întâlnit şi eu de câteva ori. 

Apoi se încruntă şi continuă: 

— Cred că a studiat economia şi relaţiile internaționale... 

— Poftim? 

— Cred că asta absolvit. 

— Da, este educat şi deosebit de inteligent, dar este foarte, 
foarte tânăr... pentru câte îi apasă pe umeri. 

— Când pot să-l văd? 

— Deseară. Înţelegi de ce aşa repede. Adică până să afle 


prea mulți de prezenţa ta aici. 

Mustafa îşi privi ceasul. 

— Peste o jumătate de oră ieşi din hotel şi mergi la patru 
blocuri mai înainte, spre nord. În colț găseşti o maşină a 
armatei. Urci în ea şi te duce la Jabal Sham. 


Arabul cel slab, îmbrăcat într-o haină lungă de aba, se 
cufundă în întunericul străzii şi se îndreptă spre trotuarul de 
vizavi de hotel. Se opri tăcut alături de femeia căreia i se 
spunea Khalehla, acum îmbrăcată într-un costum negru, 
culoarea preferată de femei când trebuie să se strecoare 
noaptea cât mai neobservate, fiindcă era greu de distins pe 
întuneric. Îşi pregătea cu grijă un aparat de fotografiat. 
Deodată, în noapte se desluşi un semnal luminos scurt. 

— Acuma, repede, spuse arabul. E pe drum. A ajuns în 
holul hotelului. 

— Mă străduiesc, replică femeia, blestemând printre dinți 
în timp ce manevra aparatul. Nu cer prea mult de la 
superiorii mei, dar măcar un aparat ca lumea, care să 
funcționeze, asta pot să cer, nu?... Gata. Uite că acuma 
merge. 

— Uite-l! 

Khalehla îşi ridică aparatul de fotografiat cu lentile 
infraroşii şi îi făcu repede trei fotografii lui Evan Kendrick. 

— Mă întreb cât timp o să-l lase în viață, şopti ea abia 
auzit. Trebuie să dau un telefon. 


SIGURANŢĂ MAXIMĂ! 
NU SUNT INTERCEPTORI! 
ÎNCEPEȚI! 


Jurnalul continua. 

Rapoartele din afara Masgatului sunt uimitoare. Subiectul s- 
a deghizat în arab, o deghizare reuşită. Se mişcă prin oraş ca 
un arab obişnuit şi pare să-şi caute vechii prieteni. Dar 
rapoartele sunt destul de vagi, pentru că umbra lui transmite 


totul prin Langley şi pentru că nu am reuşit încă să intru în 
programul CIA. Cine ştie ce ne ascunde Langley? L-am instruit 
pe oameni să pună osul la treabă. Departamentul de Stat este, 
bineînțeles, apă de ploaie. Altfel nici n-ar fi fost normal, nu? 


Capitolul 4 


Deşertul întins, arid, părea nesfârşit în noapte, sub razele 
lunii care luminau munţii Jabal Sham, ce se profilau pe 
orizontul întunecat ca nişte turnuri amenințătoare. Suprafața 
netedă părea să fie un amestec uscat de pământ şi nisip, 
dunele formate de vânt ale Saharei. Din cauza drumului 
bolovănos, întortocheat, jeep-ul militar se zgâlțâia din toate 
încheieturile şi se apleca la curbe. Kendrick şedea aşa cum i 
se spusese, lângă şoferul în uniformă, cu arma la îndemână. 
În spate era un ofițer şi el înarmat, încă de la început, i se 
atrăsese atenţia că orice mişcare greşită îl poate costa foarte 
mult. În afară de saluturile politicoase de la început, cei doi 
ofițeri nu-i mai spuseseră nimic. 

— Este o ţară cu o porţiune foarte mare de deşert, spuse 
Kendrick în arabă. De ce sunt atât de multe curbe? 

— Sunt multe devieri, domnule, răspunse ofițerul din 
spate. Un drum drept pe nisipurile astea ar fi mult prea 
vizibil. 

Securitate regală, se gândi Evan şi nu mai spuse nimic. 

După douăzeci şi cinci de minute de mers spre vest o luară 
pe un drum deviat. Câteva mile mai departe, în dreapta, se 
zări un foc de tabără. În timp ce se apropiau, Kendrick văzu 
un pluton compact aşezat în jurul focului, cu spatele la el, iar 
mai încolo desluşi siluetele a două camioane militare. Maşina 
se opri şi ofițerul sări repede afară să-i deschidă uşa. 

— Urmaţi-mă, vă rog, spuse el în engleză. 

— Desigur, replică Evan, încordându-şi vederea să 
zărească prin întuneric silueta tânărului sultan. 

Încercă să-şi aducă aminte de chipul tânărului pe care-l 
ştia de acum patru ani, studentul care sosise acasă în timpul 
unei vacanțe de, iarnă sau poate de primăvară, asta nu mai 
putea spune cu exactitate; îşi amintea doar că fiul sultanului 


era un tânăr plăcut, instruit şi îndrăgostit de sportul 
american. Dar numai atât, trăsăturile nu şi le mai putea 
aminti. Doar numele, Ahmat. 

Ajunse în fața unui mic grup de soldați care se dădură la o 
parte ca să-i facă loc. 

— Îmi permiteţi, domnule? întrebă în englezeşte un ofițer 
ivit ca din pământ în fața lui. 

— Ce anume să vă permit? 

— În situaţia de față percheziționăm orice invitat. 

— Vă rog! 

Ofițerul îl percheziționă repede şi cu vizibilă îndemânare 
profesională. Îi ridică mâneca dreaptă mai sus şi îi văzu pielea 
albă, acolo unde nu fusese dată cu gel. Îl privi fix pe Kendrick 
şi întrebă: 

— Aveţi acte la dumneavoastră, ya Shaikh? 

— Nu, nu am nici un fel de acte. 

— Înţeleg. 

Ofițerul lasă mâneca în jos. 

— Nu aveţi nici arme?... 

— Nu. 

— Trebuie să verificăm, domnule. 

Spunând acestea, scoase de la centură un aparat negru, 
subțire, nu mai mare decât un pachet de ţigări şi apăsă pe un 
buton roşu. 

— Aşteptaţi un moment aici, vă rog. 

— Nu plec nicăieri, spuse Evan uitându-se la gardienii 
care-şi țineau armele îndreptate spre el. 

— Bineînţeles că nu, fu de acord ofițerul, îndreptându-se 
cu paşi mari spre foc. 

Kendrick se uită la ofițerul care-l însoțise în maşină, de la 
Masqat până aici. 

— Nu prea le place să rişte, nu-i aşa? rosti el neutru. 

— Aşa vrea Allah, replică soldatul. Sultanul e lumina 
noastră, e soarele nostru. Dumneavoastră sunteți Aurabbi, 
sunteți un alb. Dumneavoastră nu v-aţi apăra legătura cu 
cerul? 


— Dacă aş crede că prin asta pot să am toate uşile 
deschise, da aş face-o. 

— Sultanul este un om bun, ya Shaikh. Poate cam tânăr, 
da, dar e un om foarte înțelept. Ne-am dat seama de asta. 

— Deci vine aici? 

— A şi venit. 

Se auzi torsul fin al unui motor de limuzină. Automobilul 
cu ferestre fumurii trecu prin fața cordonului de pază şi se 
opri câţiva paşi mai încolo. Înainte ca şoferul să iasă, uşa din 
spate se deschise şi sultanul cobori din maşină. Era îmbrăcat 
în costumul oficial, dar începu imediat să-şi dea jos haina 
lungă de abr, păstrând doar acoperământul de pe cap şi trecu 
printre, gardienii aşezaţi în cerc. Era un bărbat zvelt, bine 
făcut, cu umerii laţi. În afară de ghotra de pe cap, hainele 
erau europene. Purta pantaloni de gabardină cafenie şi un 
tricou pe care-l purta avea imprimată o figură de desen 
animat cu o pălărie în trei colțuri, de revoluționar american, 
care se detaşa net pe fondul unei echipe de fotbal. Dedesubt 
se putea citi: New England Patriots. 

— A trecut mult timp, Evan Kendrick, ya Shaikh, spuse cu 
un uşor accent britanic tânărul şi îi întinse mâna zâmbind. 
Îmi place costumul tău, deşi nu e chiar de la Brooks Brothers, 
nu-i aşa? 

— Nici al tău nu e, doar dacă Brooks nu s-au apucat între 
timp să facă tricouri. 

Îşi dădură mâinile. Kendrick simţi o energie deosebită în 
strângerea sultanului. 

— Îţi mulţumesc că m-ai primit, Ahmat... lartă-mă... Poate 
ar trebui să spun Înălțimea Voastră. 

— M-ai cunoscut când eram doar Ahmat, iar eu te-am 
cunoscut ca fiind ya Shaikh. Oare trebuie să-ți spun acum 
domnule? 

— Nu, nu cred. 

— Bine. Deci gândim amândoi la fel. 

— Arăţi foarte schimbat, spuse Evan. 

— Am fost nevoit să cresc repede... Şi nu în mod firesc... 


Am trecut de la stadiul de a învăţa la cel de a-i conduce pe 
alții, fără să am experiența necesară. 

— Dar eşti foarte respectat, din câte am auzit şi am văzut. 

— Este respectată poziția, nu omul. Trebuie să învăţ să 
reprezint cât mai bine poziția asta. Hai să ne depărtăm puţin, 
să putem discuta liniştiți. 

Sultanul îl luă pe Kendrick de braț şi vru să treacă dincolo 
de cercul de gardieni, dar ofițerul care îl verificase pe Evan îi 
opri. 

— Înălţimea Voastră! strigă el. Siguranța Înălțimii Voastre 
ne e mai scumpă decât viața! Rămâneţi în interiorul 
cordonului. 

— Şi să fiu o ţintă bună, chiar în lumina focului din 
mijloc? 

— Dar noi vă apărăm din toate părțile şi oamenii noştri 
patrulează fără încetare. Totul e sub controlul nostru aici. 

— Mai bine v-aţi îndrepta armele spre ceea ce e acolo, în 
întuneric, ya Shaikh, îi spuse Ahmat soldatului, numindu-l 
astfel prietenul său. Mergem doar câţiva metri mai încolo. 

— Ne doare inima să vă lăsăm, Înălțimea Voastră. 

— Vă trece. 

Şi Ahmat trecu împreună cu Kendrick dincolo de cordon. 

— Oamenii mei sunt cam patetici, vorbele lor sună de 
multe ori a melodramă. 

— Nu e melodramă dacă sunt gata să primească glonţul 
care îți e destinat ție. 

— Nu e chiar aşa, Evan şi sincer să fiu, nu-i cunosc pe toţi 
personal. Poate că ce vorbim noi doi nu trebuie să fie auzit şi 
de ceilalți. 

— Da, nu mi-am dat seama... 

Kendrick îl privi pe tânărul sultan în timp ce mergeau prin 
întuneric. 

— Crezi că până şi propriii tăi oameni ar putea să...? 

— Acum, în delirul ăsta, e posibil orice. Poţi să te uiţi în 
ochii unui soldat, dar nu poți citi în ei tentaţiile şi 
resentimentele. Hai să ne oprim aici. 


Se opriră amândoi. 

— Nebunia asta... Despre asta aş vrea să vorbim, spuse 
Evan direct. 

— Doar de asta eşti aici, bineînţeles. 

— Da, de asta sunt aici, recunoscu Kendrick. 

— Şi ce naiba vrei să fac eu? spuse Ahmat cu o voce dintr- 
o dată aspră. Orice mişcare aş face, încă un ostatic e 
împuşcat şi aruncat pe fereastră! 

Şi tânărul sultan clătină din cap. 

— Ştiu că tu şi tatăl meu ați lucrat bine împreună şi că noi 
doi am discutat tot felul de lucruri la dineuri, deşi nu cred că- 
ți mai aduci aminte de ele. 

— Ba da, cum să nu-mi aduc, îl întrerupse Kendrick. Erai 
în vacanță, acasă, erai în al doilea an la Harvard, parcă. 
Şedeai mereu în stânga tatălui tău, locul moştenitorului. 

— Exact, Evan, mii de mulțumiri... Aş fi putut primi un 
post pe cinste la E.E. Hutton. 

— Dar ai şi aici un post pe cinste... 

— Știu, spuse Aliniat, pe un ton din nou ceva mai ridicat. 
Şi de asta trebuie să fiu al naibii de sigur că fac exact ce 
trebuie. Bineînţeles, aş putea să chem trupe de la granița cu 
Yemenul şi să le ordon să atace ambasada, dar asta ar 
însemna, cu siguranță, moartea a două sute treizeci şi şase 
de americani. Parcă şi văd ce ar scrie ziarele voastre: Sultanul 
arab ucigaş etc, etc. Arab!... lar Knessetul de la Ierusalim o să 
se ducă la un picnic, să sărbătorească... Nu se poate, 
prietene! Eu nu sunt un cowboy care riscă vieţile unor oameni 
nevinovați şi care pe urmă, în confuzia generală, ajunge să fie 
prezentat în ziarele voastre ca un antisemit. Doamne sfinte! 
Washingtonul şi Israelul au uitat, se pare, că toți suntem 
semiți, că nu toți arabii sunt palestinieni şi că nu toți 
palestinienii sunt terorişti! Şi n-o să fiu eu cel care să le dea 
ticăloşilor de evrei încă un motiv ca să-şi trimită avioanele 
alea americane F-14 împotriva unor arabi care sunt la fel de 
nevinovați ca şi ostaticii americani! Pricepi, Evan Shaikh? 

— Pricep, spuse Kendrick. Acum linişteşte-te şi ascultă-mă 


puţin şi pe mine, te rog. 

Tânărul sultan respiră adânc, clătinând din cap. 

— Bineînţeles că vreau să te ascult, dar asta nu înseamnă 
că sunt de acord cu monstruozitățile astea care se întâmplă. 

— Înţeleg. 

Evan făcu o pauză, privindu-l intens, ca şi cum ciudata 
informaţie pe care avea să i-o dea trebuia înțeleasă perfect: 

— Ai auzit de Mahdi? 

— Mahdi? Sigur că da! Khartoum, anul 1880. 

— Nu, Bahrein, anul 1980. 

— Cum?! 

Kendrick îi povesti din nou ce îi spusese şi lui Frank 
Swann. Povestea unui om de afaceri necunoscut, un posedat 
care îşi spunea Mahdi şi al cărui scop era să-i scoată afară 
din Orientul Mijlociu şi din toată Asia de sud-vest pe 
americani şi pe europeni şi să pună fabuloasele bogății ale 
acestei părți de lume în mâinile arabilor. De fapt ale unui 
singur arab, care arab să fie bineînţeles el, Mahdi. Îi povesti 
cum omul acesta, care răspândise ideea purității islamice 
printre fanatici, îşi formase o rețea, un cartel care dirija din 
umbră zeci, poate sute de companii şi corporații secrete, toate 
legate între ele prin însăşi rețeaua nevăzută întemeiată de el. 
Apoi Evan îi descrise felul în care vechiul lui prieten evreu, 
arhitectul Emmanuel Weingrass, descoperise schema acestei 
extraordinare conspirații economice, inițial tocmai prin acele 
amenințări la adresa lui Kendrick Group, pe care el încercase 
să le contracareze cu propriile lui ameninţări de răzbunare. 
Cu cât Manny afla mai multe, cu atât se convingea că această 
conspirație era reală şi creştea din ce în ce mai mult şi că 
urma să fie el însuşi expus. 

— Dacă mă uit înapoi, nu prea sunt mândru de ce am 
făcut, urmă Evan, stând în lumina slabă a focului de tabără 
şi a lunii. Ţi-am explicat toate astea tocmai pentru că s-a 
întâmplat ce s-a întâmplat. Pur şi simplu a trebuit să plec de- 
acolo, aşa că am fugit de lupta pe care Manny voia s-o dăm. Îi 
spuneam că imaginaţia i-o luase razna, că dădea crezare unor 


fleacuri, unor beţivi. Îmi amintesc foarte clar ce mi-a spus 
atunci: Oare ar putea imaginația mea, sau a bețivanilor &stora 
de la care am informațiile, să născocească un Mahdi? Ştii ce 
ne-au făcut criminalii ăia: ei bine, află că de fapt, el ne-a făcut- 
o! Manny avea dreptate şi vorbele lui sunt valabile şi azi. 
Ambasada este răvăşită, nişte demenţi ucid oameni nevinovați 
şi mi s-a trimis şi un avertisment: Nu te băga, occidentalule. 
Dacă vii aici, o să te aruncăm şi pe tine pe fereastră. Nu 
înţelegi, Ahmat? Mahdi există şi îi constrânge pe toți prin 
teroare să joace cum le cântă el. 

— Înţeleg că eşti foarte convins, replică sceptic tânărul 
sultan. 

— Şi alți oameni din Masqat sunt la fel de convinşi. Numai 
că ei nu înțeleg, nu ştiu care e schema sau explicaţia, dar 
sunt atât de îngroziți încât refuză să se întâlnească cu mine. 
Cu mine, vechiul lor prieten, un om cu care au lucrat 
împreună şi în care au avut încredere. 

— Teroarea măreşte neliniştea. Te aşteptai la altceva? Şi 
mai e un lucru: eşti un american deghizat. E arhisuficient ca 
să-i sperie. 

— Când i-am căutat şi am vorbit cu ei, nu ştiau ce port şi 
cum arăt. Nu eram decât o voce la telefon. 

— O voce de american, ya Shaikh. Asta i-a speriat şi mai 
mult. 

— Un american... Adică un occidental?... 

— Aici sunt foarte mulți occidentali. Dar guvernul Statelor 
Unite, normal, a ordonat tuturor americanilor să plece şi a 
interzis toate zborurile în scop comercial din America spre 
Oman. Aşa că prietenii tăi se întreabă cum de ai ajuns aici. Şi 
mai ales cu ce scopuri. Şi cu nebunii care bântuie pe străzi, 
nici nu vor să se amestece în povestea asta cu ambasada 
americană. 

— Nu, nu vor. Poate tocmai pentru că au fost ucişi copiii 
celor care au vrut să se amestece. 

Ah mai stătea nemişcat şi avea o privire stânjenită, iritată. 

— Da, au fost crime, iar poliția face în totdeauna tot ce se 


poate face, dar eu n-am auzit nimic de asta, că ar fi fost 
omorâți şi copii. 

— Dar e adevărat. O fată a fost violată şi desfigurată. Unui 
băiat i s-a tăiat beregata aproape sub ochii tatălui său. 

— Blestemat să fii dacă minţi! Poate că nu am putere în 
ceea ce priveşte atentatul de la ambasadă, dar în afara 
ambasadei am! Cine erau? Dă-mi nume! 

— Nici mie nu mi s-au dat, în orice caz nu cele reale. Nu 
trebuia să mi se dezvăluie tocmai mie numele lor. 

— Dar Mustafa ţi-a spus totuşi ceva! Numai el putea s-o 
facă! 

— Exact. 

— Şi are să-mi spună şi mie, de asta poţi fi al naibii de 
sigur! 

— Deci ai început să înţelegi, Ahmat, nu-i aşa? 

Kendrick vorbea pe un ton agitat. 

— Vreau să spun, schema... E acolo, Ahmat. E o rețea 
secretă care există, e vie. Acest Mahdi şi oamenii lui se 
folosesc de terorişti ca să lichideze orice fel de competiție 
economică din partea europenilor şi a americanilor. Vor un 
control total. Şi vor ca toți banii să se scurgă spre ei. 

Tânărul sultan nu spuse nimic o vreme, apoi clătină din 
cap. 

— Îmi pare rău, Evan, dar nu pot să accept o asemenea 
explicație; nimeni n-ar îndrăzni să facă aşa ceva. 

— De ce nu? 

— Pentru că orice calculator ar putea detecta nişte scurgeri 
de bani spre un punct central al aşa-zisei rețele, de asta. Pe 
Cornfeld şi Vesco tu cum crezi că i-au prins? Trebuie să fie 
undeva o legătură. 

— Nu înţeleg. 

— Pentru că tu nu înţelegi cum lucrează calculatoarele în 
problemele astea, i-o întoarse Ahmat. Poţi să ai o sută de mii 
de ramificații pentru douăzeci de mii de proiecte separate şi 
acolo unde înainte îți lua luni de zile, chiar ani ca să afli 
conexiunile dintre cinci sute de corporaţii, să zicem, secrete 


sau fictive, acum poţi să afli totul în două ore. 

— Foarte interesant, spuse Evan, dar uiţi un lucru. 

— Care? 

— Conexiunile le găseşti după ce evenimentele au avut loc, 
adică după ce toate acele ramificații şi rețele deja există. Când 
ajungi tu să afli despre reţea, ea deja funcționează, cu alte 
cuvinte hai cu mortul la spital. lartă-mă pentru expresia 
lipsită de eleganţă, dar în condiţiile date nu cred că s-ar găsi 
prea mulți care să se apuce acum să întindă tot felul de 
capcane... Prinde orbul, scoate-i ochii... Ei îşi văd înainte de 
treburile lor, nu e nimeni care să-i deranjeze. Sigur, acum e 
alt guvern, are alte legi şi dacă ţie sau oamenilor tăi nu vă 
place guvernul ăsta, s-ar putea ca tu să fii cel înlocuit. Dar 
cui îi pasă? Soarele răsare în fiecare zi şi omanezii au de 
lucru. Pentru ei asta contează. 

— Aproape că sună interesant. 

— Aşa e mereu la început. Mussolini a pus la punct 
transporturile pe calea ferată, iar al III-lea Reich a revitalizat 
neînchipuit de rapid industria Germaniei. 

— Înţeleg ce vrei să spui, numai că, din câte spui tu, aici 
situația e tocmai pe dos. Un asemenea monopol uriaş ar 
răsturna guvernul meu, care reprezintă stabilitatea. 

— Două puncte pentru sultan, fu de acord Evan. Încă o 
bijuterie pentru haremul său. 

— Treaba asta mai bine spune-i-o soției mele, nu mie. E 
prezbiteriană, din New Bedford, Massachusetts. 

— Şi cum te descurci cu ea aici? 

— Tatăl meu a murit, iar ea are un simț al umorului 
extraordinar de ascuţit. 

— Nu prea te înţeleg. 

— Îţi povestesc eu altă dată. Să admitem că ai dreptate şi 
că venirea ta aici e un fel de a încerca marea cu degetul. 
Washingtonul vrea ca noi să tot vorbim, iar voi să veniţi să 
pregătiți terenul... şi-n urma voastră să apară un Delta Force. 
Dar hai să spunem lucrurilor pe nume: America şi aliaţii ei 
speră să obțină o breşă diplomatică pentru că orice strategie 


care se bazează pe forță ar fi, în cazul de față, dezastruoasă. I- 
au contactat până şi pe cei mai ciudațţi lideri din Orientul 
Mijlociu şi ar fi în stare să-l facă pe Arafat primarul New York- 
ului. Sunt gata să cadă la înțelegere cu oricine, deşi urlă cu 
spume la gură că nu admit negocieri cu teroriştii. Tu ce plan 
ai? 

— Eu mă gândesc la ce ai spus tu despre calculatoare şi ce 
poţi să afli cu ajutorul lor în două ore, chiar şi când e prea 
târziu. Trebuie să aflăm cine trimite proviziile la ambasadă. 
Nu e vorba de mâncare şi medicamente, ci de arme şi 
muniții... şi undeva printre toate listele alea trebuie să fie şi 
informaţiile sau instrucțiunile pe care le trimite cineva către 
cei dinăuntru. Cu alte cuvinte, găseşte-l pe individul care 
trage sforile şi-şi spune Mahdi şi termină cu el. 

Sultanul se uită la Kendrick. 

— Cred că ştii că presa americană a făcut speculaţii de tot 
felul, a lansat chiar ideea că în spatele poveştii ăsteia aş fi eu. 
Asta fiindcă exact mie îmi convine cel mai puţin ca influența 
americană să fie prea puternică în ţară şi ocuparea 
ambasadei prea se potriveşte la ţanc cu interesele mele. Altfel, 
spun ei, cum se explică faptul că sultanul nu face nici o 
mişcare? 

— Da, ştiu toate astea, dar mi se par nişte aiureli, ca şi 
Departamentului de Stat, de altfel. Nimeni nu e acolo chiar 
atât de cretin încât să dea crezare unor asemenea tâmpenii. 

— Departamentul vostru de Stat... spuse Ahmat gânditor, 
privindu-l fix pe Kendrick. Ştii, au venit la mine 1979, când 
cu Teheranul. Eram student şi nu-mi dau seama nici acum ce 
voiau de la mine tipii ăia doi, dar orice-ar fi fost, nu cred că 
aveau treabă cu mine, de fapt. Dacă aş fi fost îmbrăcat în 
haine lungi de abr, aş fi stat cu picioarele încrucişate şi aş fi 
fumat haşiş, poate că m-ar fi luat mai în serios. 

— Văd că, iar te-ai depărtat de ce vorbeam. 

— Îmi pare rău, ya Shaikh. Vezi, pe ei îi exaspera faptul că 
nici tatăl meu, nici familia mea nu făcuseră nimic, că n- 
aveam nici o legătură cu fundamentaliştii islamici. Unul din ei 


aproape că m-a implorat... începuse să-mi spună că par un 
arab rezonabil, poate unde engleza mea era fluentă, chiar 
dacă avea accent britanic... şi mi-au declarat că eu aş fi putut 
face lucruri mari la Washington. De fapt, voiau cu disperare 
un sfat, o informaţie, cred eu. Şi se pare că am avut dreptate! 

— Şi ce le-ai spus? 

— Le-am spus, îmi amintesc exact, să facă ce ar fi trebuit 
să facă de la început şi că şi aşa ar putea fi prea târziu, adică 
să adune tot ce au mai eficient ca forțe de insurgență şi să se 
ducă nu la Teheran, ci la Qurn, cartierul general a lui 
Khomeiny, în nord. Mai întâi să trimită foşti agenți SAVAK, 
numai ticăloşii ăia erau în stare să pună la punct un plan ca 
să ajungă acolo, cu condiția ca armele şi muniţia să le fie 
asigurate de americani. Luaţi-l pe Khomeiny din Qurn, le-am 
spus. Luaţi-i pe mollahi” din jurul lui, scoateţi-i vii de acolo şi 
arătați-i lumii pe rețelele internaţionale de televiziune. Ar fi 
ultimul lucru pentru care Khomeiny s-ar apuca să se 
târguiască, dar aşa toți fanaticii aceia care îl înconjoară ar 
deveni ridicoli. Şi cred că atunci s-ar fi putut face un târg. 

Evan îl studie cu atenţie pe tânărul sultan, care se 
înfuriase. 

— Poate că ar fi fost o soluție, spuse el încet, dar ce s-ar fi 
întâmplat dacă Khomeiny ar fi vrut să facă pe martirul? 

— Nu, nu asta voia el, fii convins! Era dispus să se 
târguiască şi ar fi ales compromisul, impus de alții dar în 
termeni stabiliți de el. Nu era deloc grăbit să ajungă la cerul 
pe care îl proslăveşte atât şi nici n-ar fi ales calea martiriului 
ca atunci când trimite nişte copii de doisprezece ani în focul 
luptei. 

— Eşti chiar atât de sigur? întrebă Kendrick şovăitor. 

— L-am întâlnit pe imbecilul ăla de Khomeiny la Paris şi 
mi-am dat seama că de fapt e un fanatic senil care credea cu 
înfrigurare în propria lui nemurire şi era în stare de orice ca 
s-o dovedească. L-am auzit spunând unui grup de imbecili 
linguşitori că avea nu doi sau trei copii, ci douăzeci, treizeci, 
chiar patruzeci de fii. Mi-am răspândit sămânța peste tot şi am 


să mi-o răspândesc şi de acum înainte, se fudulea el. Este 
voința lui Allah ca seminția mea să ajungă departe. Ce 
porcărie! E un bătrân viclean, care nu se spală niciodată şi i- 
ar sta mai bine într-un țarc cu animale ciudate. Poţi să-ţi 
imaginezi ce ar fi să populeze lumea cu demențţi ca el? Le-am 
spus atunci americanilor tăi că ar trebui să-l prindă, să-l 
înregistreze pe casete şi să-l arate lumii întregi cum ţine 
predici propriilor lui preoți. Atunci persoana lui sacră n-ar 
mai fi stârnit altceva decât un uriaş hohot de râs. 

— Tu vrei de fapt să-mi sugerezi că există o asemănare 
între Khomeiny şi acest Mahdi, nu-i aşa? 

— Nu ştiu exact. Poate că da, dacă acest Mahdi al tău 
există, lucra de care mă îndoiesc. Dar dacă ai dreptate şi el 
există, el vine dinspre polul opus, dintr-un mediu nereligios, 
foarte practic. Şi totuşi, orice om care simte nevoia să 
răspândească zvonuri despre Mahdi e cam alături cu 
drumul... Eu nu sunt încă sigur, Evan, dar tu eşti foarte 
convingător şi am să fac tot ce-mi stă în putinţă ca să te ajut. 
Dar trebuie s-o fac de la distanţă, din umbră. O să-ți dau un 
număr de telefon; nimeni nu ştie de el, în afară de tine şi încă 
două persoane. Vei putea să mă suni şi să vorbeşti cu mine, 
numai cu mine. Vezi tu, Shaikh Kendrick, nu-mi pot permite 
luxul de a te cunoaşte. 

— Sunt foarte popular, observ. Nici Washingtonul nu prea 
vrea să ştie de mine... 

— Normal. Nici ei şi nici eu nu vrem să avem mâinile 
pătate cu sângele ostaticilor. 

— Am nevoie de acte pe numele meu şi s-ar putea să-mi 
trebuiască şi programele de zbor ale avioanelor şi ale curselor 
maritime ale navelor din zonele prin care trebuie să trec. 

— În afară de acte, toate celelalte ţi se vor comunica verbal, 
nu în scris. O să ţi se dea un nume şi o locuință. Actele 
urmează să le primeşti. 

— Mulţumesc. Întâmplător şi Departamentul de Stat mi-a 
spus acelaşi lucru. Nimic în scris. 

— Din acelaşi motiv pe care ţi l-am spus deja. 


— Nu-ţi face griji pentru mine. Totul se petrece 
deocamdată exact aşa cum mă aşteptam. Ştii, Ahmat, nici eu 
nu vreau să se ştie că te cunosc. 

— Adevărat? 

— Aşa m-am înţeles cu tipii de la departament. Nu exist în 
dosarele lor şi nu vreau să apar nici în ale tale. 

Tânărul sultan se încruntă concentrat şi privirea i se 
încrucişă cu a lui Evan. 

— Sunt de acord cu ce-mi ceri, deşi motivele nu le înțeleg. 
Să-ţi pierzi viața e una şi să ai succese în ce ţi-ai propus e cu 
totul altceva. De ce ţii la lucrurile astea? Mi s-a spus că acum 
eşti politician. Congressman, nu? 

— Pentru că am ieşit din politică şi-am venit aici, Ahmat. 
Pun cap la cap toate informaţiile şi mă apuc de treabă, acolo 
unde mă pricep cel mai bine, dar nu vreau să iau cu mine 
nimic din ceea ce ar putea să mă transforme într-o ţintă vie. 
Sau să iau cu mine pe cineva care să devină el aşa ceva. 

— Bine, de acord. Tatăl meu spunea că tu şi cu oamenii tăi 
erați cei mai buni. Mi-aduc aminte că a spus odată: „Cămilele 
astea retardate n-au depăşit niciodată costurile prestabilite.” 
Aşa vă alinta el. 

— Da şi primeam bineînţeles un proiect nou, aşa că nici 
prea retardați nu eram, nu? Noi voiam să lucrăm cu termene 
rezonabile şi ne pricepeam destul de bine să controlăm 
prețurile... Ahmat, mai sunt doar patru zile până când 
execuțiile încep din nou. Trebuia să ştiu sigur că, dacă am 
nevoie de ajutor, pot veni la tine să-l cer. Acum ştiu că vrei să 
mă ajuţi. Accept condiţiile tale şi tu pe ale mele. Acum, 
pentru că nu mai am timp, spune-mi care e numărul. 

— Să nu-l scrii nicăieri. 

— Am înţeles. 

Sultanul îi dădu numărul. În loc de 745, prefixul obişnuit 
pentru Masqat, avea 555 urmat de trei zerouri şi un cinci. 

— Poţi să-l ţii minte? 

— Nu e greu, răspunse Kendrick. Legătura se face prin 
centrala de la palat? 


— Nu. Este o linie directă la două telefoane, amândouă 
încuiate în sertare metalice, unul în biroul meu, celălalt în 
dormitor. Nu sună, se aprind doar nişte luminițe roşii. În 
biroul meu, dispozitivul de semnalizare e în piciorul din 
dreapta al biroului, iar în dormitor este mascat în tăblia 
patului. Amândouă telefoanele pot fi folosite doar la al zecelea 
apel. 

— De ce? 

— Ca să-mi dea timp să scap de anumite persoane şi să 
pot vorbi nederanjat. Când sunt în afara palatului, am la 
mine un pager. 

— Ai spus că mai sunt doar două persoane care ştiu 
numărul. Pot să ştiu cine sunt? 

— Da... spuse Ahmat privindu-l drept în ochi. Ministrul 
siguranței statului şi soția mea. 

— Mulţumesc pentru încredere. 

Cu o privire încă rece, sultanul continuă: 

— Ţie ți s-a întâmplat ceva groaznic aici, în ţara asta. Au 
fost atâția morți şi printre ei au fost prieteni apropiaţi de-ai 
tăi, Evan, a fost o tragedie care a depăşit orice închipuire. Dar 
trebuie să te întreb dacă nu cumva lucrurile care se întâmplă 
acum în Masqat îţi trezesc nişte amintiri cumplite şi tu alergi 
doar după fantome? 

— Nu, nu e vorba de nici o fantomă, Ahmat, sper să ţi-o 
pot dovedi. 

— Poate că o s-o faci, dacă ai să rămâi în viaţă. 

— O să-ţi spun şi ţie ce le-am spus celor de la 
Departamentul de Stat. N-am nici cea mai mică intenţie de a 
ataca în vreun fel ambasada. 

— Dacă ai face asta, ai fi împuşcat pe loc. Ai fi considerat 
nebun şi ştii că şi ceilalți sunt destul de nebuni ca să nu prea 
stea pe gânduri. 

— Acum e rândul meu să nu te cred. 

— Dar aşa e, spuse sultanul Omanului, privindu-l ţintă. 
Te-ai gândit la ce s-ar întâmpla nu dacă ai fi descoperit şi luat 
de terorişti, fiindcă nici măcar n-ai apuca să-ţi dai seama că 


mori... Dar ce s-ar întâmpla dacă chiar acei oameni pe care 
vrei tu să-i întâlneşti ti-ar cere să le explici de ce eşti aici? Ce 
le-ai spune? 

— Adevărul, atât cât se poate. Că acţionez pe cont propriu, 
fără nici o legătură cu guvernul american, deci neoficial. Am 
făcut mulți bani aici şi acum m-am întors înapoi. Dacă pot să 
ajut în vreun fel, este şi interesul meu s-o fac. Asta le-aş 
spune. 

— Deci ideea care te conduce este propriul interes. Vrei să- 
ți reiei afacerile aici şi dacă tot masacrul ăsta nebunesc poate 
fi oprit, pentru tine e perfect. Dacă va continua, tu nu-ți vei 
putea relua afacerile. 

— Exact. 

— Ai grijă, Evan. Foarte puţini oameni au să te creadă cu 
adevărat şi dacă teama despre care vorbeai este chiar atât de 
mare printre prietenii tăi, s-ar putea ca nu duşmanii să 
încerce să te omoare... 

— Am fost deja avertizat, spuse Kendrick. 

— Cum?! 

— Da, un om din camionul cu care am venit. Un sahbi, el 
m-a ajutat să-mi schimb înfăţişarea şi m-a avertizat. 


Kendrick stătea întins pe pat, cu ochii larg deschişi, 
gândurile îi fugeau de la o idee la alta, îşi amintea felurite 
chipuri, nume, locuri, o stradă, portul, docurile... Nu se putea 
desprinde de imaginea docurilor... De la Masqat înspre sud, la 
Al Quvayat şi Ra'al Hadd. De ce oare? 

În amintirile lui apărea un detaliu şi deodată înțelese. De 
câte ori el şi cu Manny nu încheiaseră contracte ca să aducă 
aparatură şi s-o depoziteze în vagoane de marfă închiriate din 
Bahrain până în Emirate? Nici nu mai ştia. Fâşia de coastă 
din sudul Masqgatului şi portul Matrah erau zone comerciale 
libere şi la fel era şi teritoriul de dincolo de Ra'al Hadd. Dar de 
acolo până la strâmtoarea Masivah drumurile erau mai 
proaste şi călătorii care se încumetau spre interiorul țării 
riscau să fie atacați de haramaya pe cai. Aceştia erau 


jefuitorii, cei ce înşfăcau prada, iar alții pe urmă o 
transportau. Şi totuşi, luând în considerație numărul şi 
inteligența planurilor făcute de cel puţin şase ţări care se 
implicaseră în conflictul din Masqat, coasta de sud a 
Omanului era o zonă de acţiune care ar fi trebuit să fie 
verificată la sânge. Asta nu însemna că americanii, englezii, 
francezii, italienii, nemții şi atâţia alții care îşi uniseră 
eforturile încercând să rezolve problema ostaticilor din Masqat 
omiseseră zona asta, dar fapt era că în partea aceea existau 
prea puţine patrule maritime ale americanilor. Cele rapide 
erau masate în Golf. Ceilalți care erau acolo nu se prea 
omorau cu investigaţiile, pentru că nu cetăţenii lor erau ucişi. 
Poate chiar urmăreau să evite o implicare mai serioasă, 
pentru că altfel teroriştii s-ar fi putut deda la şi mai multe 
crime ca răspuns la asemenea acțiuni şi atunci vina ar fi 
căzut asupra lor, nu a americanilor. S-ar fi putut ca exact 
acolo să se afle răspunsul, pe coasta din sudul Omanului. 

În aerul fierbinte şi uscat al camerei de hotel se auzi 
sunetul strident al telefonului. Kendrick ridică receptorul. 

— Da. 

— Pleacă imediat din hotel, se auzi o voce joasă, încordată. 

— Ahmat?... 

Evan se ridică brusc şi cobori din pat. 

— Da. Suntem pe linia directă. Dacă cumva eşti ascultat, 
ei n-au să poată auzi mare lucru. 

— Dar am rostit numele tău. 

— Sunt mii de oameni cu numele ăsta. 

— Ce s-a întâmplat? 

— Mustafa... Fiindcă mi-ai vorbit despre copiii aceia ucişi, 
l-am sunat şi i-am ordonat să vină imediat la mine. Din 
păcate, eram furios şi, fără să-mi dau seama, i-am spus şi ce 
aveam de discutat cu el. Probabil că a apucat să telefoneze la 
rândul lui altcuiva şi să spună că l-am chemat. 

— Nu înțeleg... 

— A fost împuşcat în maşină, în drum spre palat. 

— O, Doamne! 


— Motivul a fost întâlnirea pe care a avut-o cu tine. Nu 
cred să mă înşel. 

— O, Doamne sfinte! 

— Pleacă imediat din hotel şi ai grijă să nu laşi nici o 
urmă. Eşti în pericol. Doi poliţişti te vor urmări ca să te 
protejeze şi unul din ei va veni la tine şi-ţi va spune numele 
omului care trebuie să-ți aducă actele. 

— Am plecat, spuse Kendrick, făcându-şi deja socoteala că 
trebuia să-şi ia cu el paşaportul, banii, biletele de avion şi 
toate celelalte lucruri care ar fi putut să-i trădeze prezența în 
hotel. 

— Prietene Evan... spuse Ahmat cu o voce joasă, dar 
hotărâtă. Acum te cred. Mahdi există. Găseşte-l. 


Capitolul 5 


— Hasib! 

Cuvântul se auzise din spatele lui şi însemna Atentie! 
Apucă să se întoarcă, dar se trezi lipit de peretele unei clădiri 
din ulicioara îngustă, plină de oameni. Lângă el apăruse unul 
din cei doi poliţişti care îl urmăriseră. Era cu fața la perete, 
îmbrăcat în ghotra care-i ascundea culoarea pielii. Se întoarse 
şi văzu doi tineri cu barbă, cu părul în dezordine, îmbrăcați în 
uniforme paramilitare, care mergeau printre tarabe şi oameni 
agitându-şi armele în mâini şi izbind cu picioarele în coşurile 
cu marfa ale negustorilor, ştergându-şi apoi tălpile, în 
batjocură, de covoarele scoase la vânzare, pe care le mânjeau 
cu terciul de fructe şi de legume de pe cizme. 

— Uitaţi-vă, domnule! şopti polițistul în englezeşte, cu o 
voce aspră, agitată, în care se desluşea totuşi şi o undă de 
bucurie. Ticăloşii nu ne văd! 

— Nu înţeleg. 

Cei doi terorişti se apropiau. 

— Stati lipit de perete! şopti autoritar arabul, împingându-l 
pe Kendrick în umbră şi acoperindu-l cu propriul lui trup. 

— De ce... 

Teroriştii trecură mai departe, ţinând armele îndreptate 
amenințător spre mulțimea care se dădea umilă la o parte din 
calea lor. 

— Stati liniştit, domnule! Nu ne-au văzut, sunt orbiți de 
spiritele rele sau de sângele pe care l-au vărsat. Dar slavă lui 
Allah că nu sunt în ambasadă. 

— Ce vrei să spui? 

— Aceia dintre noi care poartă uniformă n-au voie să fie 
văzuți în preajma ambasadei, aşa avem ordin, dar când 
teroriştii ies afară de acolo, atunci e altceva, avem voie să ne 
arătăm. Nu ni se mai interzice nimic. 


— Ce se întâmplă acolo? 

În față, unul din terorişti lovise cu patul armei un om din 
mulțime, iar celălalt îşi îndreptase amenințător mitraliera 
spre un grup. 

— Nu se tem de mânia lui Allah, replică polițistul în 
şoaptă, privind cu ochii plini de furie scena din fața lor şi nu 
le e ruşine să se adune cu ceilalți nebuni, cu porcii ăia 
împuțiți! Rămâneți aici, ya Shaikh. Rămânețţi în bazarul ăsta 
mic. O să mă întorc, trebuie să vă spun numele unui om. 
Stați aici şi luaţi aminte. 

— Ceilalţi... Porcii ăia împuțiţii... La cine te referi? 

Dar polițistul trimis de sultan nu-l mai auzi, pentru că se 
depărta de zid alăturându-se celuilalt şi se pierdură amândoi 
în mulțimea de haine albe ale arabilor de pe stradă. 

Ceea ce urmă fu atât de năucitor şi de rapid încât Kendrick 
nu-şi dădu seama imediat ce se întâmpla. Cel de-al doilea 
polițist se uită în spate, la colegul său... Amândoi îşi făcură 
nişte semne din cap şi ţâşniră înainte, ajungându-i din urmă 
pe cei doi terorişti. La dreapta se făcea o ulicioară şi, ca la un 
semnal numai de ei ştiut, neguțătorii şi cumpărătorii o 
zbughiră care încotro. Ulicioara se umplu într-o clipă de 
lume. 

Poliţiştii îşi înfipseră cuțţitele în braţul drept ai fiecăruia din 
cei doi terorişti. Se auziră ţipete sfâşietoare, pe care larma 
mulțimii nu reuşea să le acopere. Amândoi teroriştii scăpară 
din mână armele, plini dintr-o dată de sânge, cu carnea 
despicată.  Obrăznicia şi siguranța de  adineauri se 
prefăcuseră în frică şi se putea citi în ochii lor că preferau să 
fie omorâţi decât lăsați în viaţă şi batjocoriți. 

Poliţiştii îi târâră pe cei doi terorişti în străduța întunecată. 
Kendrick se strecură prin mulțime şi începu să alerge spre ei. 
Trupurile celor doi terorişti zăceau pe spate pe dalele de 
piatră, iar poliţiştii le propteau cuțţitele în beregată. 

— Ia! strigă cel care-l protejase pe Evan, urmând apoi în 
englezeşte: Nu! Întoarce-te! Ascunde-ţi faţa şi nu spune nimic! 

— Dar vreau să te întreb ceva! strigă şi Evan, fără să-i 


asculte ordinul. Oricum ăştia doi nu vorbesc englezeşte... 

— Ba s-ar putea să ştie, ya Shaikh, interveni celălalt 
polițist. Orice ați avea de spus, lăsaţi pe mai târziu! Trebuie 
să-mi ascultați ordinele, aţi înțeles? 

— Da. 

Evan dădu din cap a încuviinţare şi se întoarse spre bazar. 

— O să mă întorc, ya Shaikh, îi spuse primul polițist în 
timp ce se apleca asupra unuia dintre teroriști. O să avem 
întâi grijă de porcii ăştia, pe urmă o să vin la 
dumneavoastră... 

Dar cuvintele îi fură întrerupte de un urlet urmat de 
horcăieli violente. Fără să-şi dea seama, Evan întoarse capul 
şi fu martorul unei scene care avea să-i rămână întipărită în 
minte pentru mult timp. Teroristul din stânga înşfăcase 
cuțitul unuia din poliţişti şi şi-l înfipsese adânc în propria-i 
beregată. Scena îi întoarse lui Evan stomacul pe dos, 
făcându-l aproape să vomite. 

— Tâmpitule! ţipă cel de-al doilea polițist, nu atât cu furie 
cât cu nelinişte. Căpăţțână seacă! Porcule! De ce-ai făcut asta? 
De ce mi-ai făcut una ca asta, fecior de cățea? 

Dar degeaba mai întreabă acum, teroristul era deja mort, 
cu fața şi barba pline de sânge. Într-un fel, se gândi Evan, 
scena la care fusese martor era simbolul lumii acesteia pline 
de violență, durere şi zădărnicie care exista aici, în Orientul 
Mijlociu şi în Asia de sud-vest. 

— Acum s-a schimbat totul, spuse primul poliţist, ţinându- 
şi cuțitul ridicat deasupra celuilalt terorist care privea totul 
cu gura deschisă, îngrozit. 

Polițistul îl atinse pe umăr pe colegul său care scutura 
mereu din cap ca şi cumpăr fi vrut să uite de corpul care 
zăcea însângerat la picioarele lui. În cele din urmă îi spuse 
camaradului său că a înțeles despre ce e vorba. 

Apoi primul polițist se apropie de Kendrick. 

— O să fie o amânare în planurile noastre. Vestea despre 
incidentul acesta are să se răspândească repede, aşa că noi 
trebuie să ne mişcăm şi mai repede. Omul pe care îl cauţi şi 


care te aşteaptă este cunoscut sub numele de El-Baz. Îl 
găseşti în piața din spatele vechii fortărețe din partea de sud a 
portului. E acolo o brutărie care vinde şi baclavale cu 
portocale. Pe El-Baz îl găseşti înăuntru. 

— Fortăreața din sud... din port? 

— Sunt două fortărețe de piatră construite de portughezi, 
acum sute de ani. Una se numeşte Mirani şi cealaltă Jalili... 

— Da, îmi aduc aminte, desigur, îl întrerupse Evan. Încă 
tulburat, străduindu-se să-şi revină şi evitând să privească 
spre cadavrul mutilat care zăcea pe caldarâm. 

— Sunt două forturi construite ca să protejeze portul de 
raidurile piraţilor. Acum au rămas doar ruinele... şi o brutărie 
unde se vând baclavale. 

— Nu mai e timp, domnule! Plecaţi! leşiți în capătul celălalt 
al străzii. Nu mai trebuie să fiți văzut pe aici. Grăbiţi-vă! 

— Mai întâi răspunde-mi la întrebare, insistă Kendrick. 
Dacă nu, nu plec de aici şi să vedem ce-i spui sultanului. 

— Ce vreţi să ştiţi? Plecaţi, domnule! 

— Ai spus că teroriştii ăştia doi s-ar putea alătura celorlalți 
porci... Astea au fost cuvintele tale. Cine sunt ceilalți porci? Şi 
unde sunt? 

— Nu e timp pentru asta acum! 

— Răspunde-mi! 

Polițistul trase adânc aer în piept, tremurând de enervare. 

— Bine... Incidente ca în seara asta s-au mai întâmplat şi 
înainte. Am luat mai mulți prizonieri care au fost interogați. 
Ca să nu mai spun de... 

— Câţi prizonieri ați luat? 

— Treizeci, patruzeci, poate că sunt deja cincizeci. Dispar 
din ambasadă, dar răsar ca din pământ alţii în locul lor! 

— Unde? 

Polițistul se uită la Evan şi clătină din cap. 

— Nu, ya Shaikh, asta nu pot să vă spun. Plecaţi! 

— Am înţeles. Mulţumesc. 

Congressmanul de Colorado îşi strânse pe lângă trup haina 
lungă de abr şi o luă pe străduţă în jos, încercând să nu-şi 


mai întoarcă privirile spre cadavrul teroristului al cărui sânge 
se scurgea prin adânciturile dintre bolovanii laţi ai 
caldarâmului. 

leşi în strada mare şi privi cerul ca să vadă în ce direcție 
trebuia să meargă. Spre mare, deci, spre ruinele vechii 
fortărețe din sudul portului. Va trebui să-l găsească pe omul 
numit El-Baz şi să aranjeze cu el pentru acte, dar acum nu se 
mai putea concentra asupra actelor şi a lui El Baz. Îl 
frământa informația pe care tocmai o auzise: treizeci, 
patruzeci, poate chiar cincizeci. Aşadar, între treizeci şi 
cincizeci de terorişti erau ţinuţi în barăci, în oraş sau în afara 
lui, fiind interogați de agenții serviciilor americane şi ai 
statelor cooperante. Adolescenţii aceştia erau transformați în 
măcelari şi manipulați de un magnat al finanțelor din 
Bahrein, omul care ordona toate crimele. Dar poate că 
numele magic pentru fanaticii arabi fusese dezvăluit vreunuia 
din prizonieri, care s-ar fi lăsat convins să divulge şi restul 
informațiilor pe care, în condiții normale, le-ar fi tăinuit cu 
prețul propriei vieți. Evan îi spusese lui Frank Swann că unul 
din douăzeci de terorişti ar putea fi destul de inteligent, ceea 
ce însemna aproximativ zece sau doisprezece din cei care erau 
în ambasadă. Oare nu se putea găsi printre teroriştii închişi 
unul singur care să vorbească? Şansele erau foarte mici, dar 
după câteva ore petrecute acolo, cel mult o noapte, el, 
Kendrick şi-ar putea da seama în ce măsură teoria lui era 
bună. Merita să încerce. Ca să-şi înceapă vânătoarea n-avea 
nevoie decât de câteva cuvinte, un nume, un loc, o localizare 
pe coastă şi eventual o parolă care să-l conducă înapoi spre 
Bahrein. Ceva! Trebuia să intre chiar în seara asta în barăcile 
unde erau ținuți teroriştii. La ambasadă execuțiile de aveau 
să înceapă peste trei zile la ora opt dimineața. 

Dar mai întâi actele de la El-Baz... 

Ruinele vechii fortărețe portugheze se profilau pe cerul 
întunecat, o siluetă ascuțită care stătea ca o mărturie a 
puterii aventurierilor de acum câteva sute de ani. Evan trecu 
repede prin zona oraşului numită Harat Valjat spre piața 


Sabat Aynub, al cărei nume, în traducere liberă, ar însemna 
coş cu struguri, un loc mult mai bine organizat decât un 
bazar, cu magazine bine întreţinute, cu o arhitectură 
amestecată, trădând influenţe arabe, persane, indiene şi chiar 
elemente de stil occidental modern. Toate acestea vor pieri 
într-o zi, se gândi Kendrick şi ceea ce însemnase odinioară 
omenie şi demnitate va reînvia, doar ca să demonstreze că 
orice cuceritor, militar, politic, terorist, este la rândul lui 
efemer. Dar asta îl preocupa acum prea puţin, gândurile i se 
îndreptau spre cu totul altceva: Mahdi. 

Intră în piață. O fântână romană îşi trimitea jeturile de apă 
deasupra unui bazin circular în centrul căruia era statuia 
unui şeic, închipuit în mers, cu hainele lungi fluturându-i pe 
lângă corp — opera unui sculptor italian. Însă Kendrick nu era 
atent la statuie, ci la mulțimea din jur. Negustorii încercau 
să-i ademenească în prăvălii pe turiştii europeni naivi şi 
indiferenți la tragedia din ambasada americană. Se deosebeau 
de ceilalți prin hainele lor europene şi prin interesul pentru 
aur şi brățări, ca şi cum acestea ar fi fost nişte talismane care 
să-i apere de furia care cuprinsese oraşul. Negustorii păreau 
nişte roboţi, deşi stăteau cu urechile ciulite la orice zgomot 
care venea dinspre ambasada americană şi clipeau neîncetat, 
sub sprâncenele ridicate a dezaprobare mută. Ce se întâmpla 
în paşnicul Masqat era dincolo de puterea lor de înțelegere. Ei 
nu erau şi nici nu voiau să fie o parte din fierbințeala asta, 
aşa că făceau tot ce le stătea în putinţă ca să n-o bage în 
seamă. 

Kendrick zări firma pe care o căuta, Balawa bohrtoon, 
«Baclava cu portocale», specialitatea casei, scrisă la vedere. 
Mica prăvălie în stil turcesc, cu puzderie de minarete pictate 
deasupra vitrinelor, era înghesuită între un magazin mare de 
bijuterii şi un boutique cu obiecte din piele, cu numele de 
Paris înscris impozant cu litere aurii şi negre pe firmă. 
Kendrick traversă piața în diagonală, trecu de fântână şi se 


apropie de uşa brutăriei turceşti. 
* 


— Oamenii tăi au avut dreptate, spuse femeia brunetă în 
costum negru ieşind din cartierul Harat Valjat cu aparatul de 
fotografiat în mână. 

Îl ridică şi apăsă pe buton, fotografiindu-l iute de câteva ori 
pe Kendrick pe când intra în brutăria din piața Sabat Aynub. 

— A fost văzut în bazar? întrebă ea, punându-şi aparatul 
de fotografiat în geantă şi adresându-se arabului scund şi nu 
prea tânăr care stătea lângă ea. 

— S-au auzit nişte zvonuri despre un om care a fugit pe 
ulicioară după poliţişti, spuse informatorul fără să-şi 
dezlipească ochii de uşa brutăriei. Deşi nu prea-mi vine a 
crede... 

— Din moment ce a fost văzut... 

— Dar n-a fost văzut ieşind, ci doar intrând, ţinându-şi 
strâns portofelul, pe care se vede treaba că i-l furaseră porcii 
ăia. Aşa ne-au spus informatorii noştri. Şi alții au spus ca ei, 
pentru că în toată nebuneala asta nici o informaţie nu mai 
poate fi verificată, iar lor le place să fie importanți, le mai 
înfloresc, nu le pasă dacă ce spun e adevărat sau nu. 

— Ştii să-ți faci meseria, râse femeia încet. Şi oamenii tăi 
ştiu. 

— Aşa şi trebuie, ya anisa Khalehla, răspunse plin de 
respect arabul. Dacă nu suntem buni, s-ar putea să fie nevoie 
să ne găsim în situații la care nici nu vreau să mă gândesc. 

— Dar de ce brutăria? întrebă Khalehla. Ai vreo explicație? 

— Nu. Eu unul să nu văd baclavale în ochi. Nu-mi place 
mierea, dar câinii de jidovi se dau în vânt după ea. 

— Şi mie îmi place. 

— Înseamnă că aţi uitat ce v-au făcut turcii şi unora şi 
altora. 

— Eu nu cred că omul care ne interesează a intrat în 
brutărie pentru baclavale sau pentru cine ştie ce înțelegere cu 
turcii împotriva Egiptului sau a Israelului. 

— Tocmai urmaşa Cleopatrei vorbeşte aşa? zâmbi arabul. 

— Urmaşa Cleopatrei nu ştie despre ce vorbeşti. Încearcă 
doar să afle şi ea nişte lucruri. 


— Atunci ar trebui să începeţi cu maşina militară care l-a 
luat pe individul ăsta şi l-a dus la câteva blocuri spre nord, 
după rugăciunile El Maghreb. Mi se pare foarte important. 

— Probabil că are prieteni în armată. 

— Doar ştiţi că în Masqat este garnizoana sultanului. 

— Şi? Ce-i cu asta? 

— E un schimb la două luni între oraş şi posturile de la 
Jiddah şi Marmul, ca şi garnizoanele de la granița cu 
Yemenul, în sud. 

— Nu înțeleg unde vrei să ajungi. 

— La două idei, ya anisa Khalehla: mai întâi mi se pare 
ciudat ca omul ăsta să mai cunoască, după patru ani, pe un 
ofițer din garnizoană. Mai ales că este un corp de gardă care 
se schimbă des. Şi prietenul lui să fie tocmai acum, zilele 
astea, în Masqat... E o potriveală prea ciudată... 

— Da, ciudată, dar e totuşi posibil. Şi a doua idee? 

— De fapt, o neagă pe prima. În zilele astea nici o maşină 
din garnizoana din Masqat n-ar lua un străin... Decât dacă ar 
avea un ordin de sus. Foarte de sus, ya anisa Khalehla. 

— Sultanul?! 

— Cine altcineva? 

— N-ar îndrăzni. E legat de mâini şi de picioare. O mişcare 
greşită să facă şi lui i s-ar pune în spinare toată povestea asta 
cu teroriştii şi cu execuțiile de la ambasadă. Dacă se întâmplă 
aşa ceva, americanii rad Masqatul de pe fața pământului! Şi 
el ştie bine asta! 

— Poate că ştie şi că el poartă răspunderea şi pentru ce 
face şi pentru ce nu face. Într-o asemenea situaţie e bine să 
ştii ce fac alții, măcar ca să poți da sfaturi sau să opreşti 
cutare faptă care ar aduce după ea altă nenorocire. 

Khalehla se uită fix la informatorul ei. 

— Dacă maşina la dus pe omul nostru în tabăra 
sultanului înseamnă că l-a şi adus. 

— Da, aşa s-a şi întâmplat, fu de acord bărbatul de lângă 
ea, rostind cuvintele pe un ton calm, dar insinuant. 

— Ceea ce înseamnă că orice ar fi propus tipul, a fost 


tratat cum se cuvine. 

— Aşa trebuie să fi fost, ya anisa Khalehla. 

— Şi trebuie să aflăm ce a propus, nu-i aşa? 

— Ar fi foarte periculos pentru noi toți să nu aflăm, spuse 
arabul clătinând din cap. E vorba de mult mai mult decât 
moartea a două sute treizeci şi şase de americani. E vorba de 
destinul unui neam. Al neamului meu, aş adăuga. Mă 
înţelegi, nu-i aşa, ya anisa Khalehla? 

— Da, ya sahib el Aumer. 

— Mai bine o taină bine îngropată decât o nenorocire 
groaznică în văzul lumii. 

— Înţeleg şi asta. 

— Oare? Ai avut mult mai multe avantaje în Egipt decât 
noi în Golf. Dar acum a sosit şi timpul nostru. N-o să lăsăm 
pe nimeni să ne oprească tocmai acum. 

— Da, prietene, îți dau dreptate şi vreau şi eu să aveţi o 
şansă. Adică noi vrem. 

— Atunci ştii ce ai de făcut, ya sabiti Khalehla. 

— Da. 

Femeia deschise geanta şi scoase de acolo un pistol mic. 
Ținându-l în mâna stângă, începu să caute cu dreapta un tub 
cu cartuşe, apoi încărcă pistolul cu multă îndemânare. Arma 
era pregătită. 

— Du-te deem sahbi, spuse ea punându-şi geanta pe umăr 
şi ascunzând revolverul. Noi doi ne înțelegem. Trebuie să fii în 
alt loc acum, într-un loc unde să te poată vedea multă lume. 

— Salam alleikum şi Allah fie cu tine, ya anisa Khalehla. 

— O să-l trimit pe individ la Allah... Şi repede! Uite-l, iese 
din brutărie! Îl urmăresc şi fac ce trebuie făcut. Ai cam un 
sfert de oră ca să te depărtezi de locul ăsta. 

— Se pare că tu ne protejezi pe noi, nu-i aşa? Eşti o 
comoară, înțeleaptă doamnă. 

— Spune-i lui să aibă grijă. Se cam bagă unde nu trebuie. 

— O să mă duc la moscheea Zawadi şi o să vorbesc cu 
mullahii şi cu muezinii. Pe sfinți nu ai voie să-i întrebi. Nu e 
departe de aici, la vreo cinci minute de drum. 


— Alleikum salam, spuse femeia şi începu să traverseze 
piața fără să-şi ia ochii de la americanul deghizat în arab, 
care trecuse pe lângă fântână şi o luase cu pas iute pe o 
ulicioară întunecată îndreptându-se spre est, dincolo de piața 
Sabat Aynub. 

«Oare ce face prostul ăsta?» se întrebă ea, scoțându-şi 
pălăria şi îndesând-o cu mâna stângă în geantă. Înfrigurată, 
îşi luă pistolul şi-l strânse în mâna dreaptă. «Se îndreaptă 
spre Shari el Mishkwis», trase ea concluzia, gândind jumătate 
în engleză, jumătate în arabă. Shari el Mishkwis era zona cea 
mai periculoasă a oraşului. «Aveau dreptate. Individul e un 
amator, iar eu nu pot să intru în zona asta îmbrăcată aşa! Dar 
n-am încotro. O, Doamne, să nu ne omoare pe amândoi.» 


Evan Kendrick mergea grăbit pe ulicioara îngustă, pavată 
cu bolovani, trecând pe lângă îmbulzeala de magherniţe joase 
care abia se mai ţineau în picioare, cu ferestrele sparte 
acoperite cu pânză, cu piei de animale sau cu un fel de 
rămăşiţe de jaluzele. Firele pentru instalaţiile electrice 
atârnau jalnic, acolo unde nu fuseseră distruse sau furate. 
Mirosurile  înțepătoare ale mâncărurilor arabe, foarte 
condimentate, se amestecau cu alte miresme la fel de tari, de 
haşiş sau de frunze de coca arse, aduse prin contrabandă. 
Locuitorii acestui ghetou mizer se mişcau fără grabă, cu 
precauție, viermuind prin toată această lume în ruină, 
simțindu-se oarecum acasă în mizeria şi pericolele care 
pândeau la tot pasul. Din spatele ferestrelor acoperite se 
auzeau din când în când hohote ațâţate. Nu exista aici vreo 
regulă în îmbrăcăminte. Alături de hainele tradiționale, ghotra 
şi veşmintele lungi din abr, purtate şi de femei şi de bărbați, 
puteai vedea blue jeans, fuste mini, uniforme de soldați şi 
marinari provenind de la armatele sau flotele navale ale mai 
multor ţări. Uniformele nu aveau grade mari, dar se spunea 
că de multe ori câte un ofițer împrumuta uniforma unui 
inferior pentru a gusta plăcerile ascunse şi neîngăduite pe 
care le oferea această parte a oraşului. 


În pragurile caselor se înghesuiau bărbaţi care nu lăsau să 
se vadă numerele scrise pe pereţii de piatră. Nu numai apatia 
lor îl surprinse pe Evan, ci şi numărul mare de intersecţii ale 
ulicioarelor întortocheate şi cumplit de murdare. Ca să-l 
găsească pe El-Baz, trebuia să ajungă la strada Shari El 
Balah, la numărul 77. Dar cum Dumnezeu putea nimeri 
străduța asta într-o asemenea încâlceală? 

Până la urmă dădu totuşi de ea şi ajunse la o uşă joasă cu 
bare de fier aşezate transversal. Sprijinit de ea stătea un 
bărbat. 

— Esmahlb spuse Kendrick scuzându-se şi dând să facă 
un pas să intre. 

— Lab replică arabul, cerând desluşiri. 

— Am o întâlnire, continuă Evan în arabă. Sunt aşteptat. 

— Cine te-a trimis aici? îl întrebă omul fără să se dea la o 
parte. 

— Nu-i treaba ta. 

— Ba ar cam fi. Pentru asta sunt aici. 

Arabul se îndreptă blocând uşa şi lăsă să se vadă printre 
faldurile caftanului de abr un pistol lung. 

— Te întreb din nou, cine te-a trimis? făcu el ameninţător. 

Evan se întrebă dacă polițistul sultanului nu cumva uitase 
să-i dea o parolă pentru libera trecere. Avea atât de puțin 
timp la dispoziție! Asta îi mai lipsea acum, un obstacol de 
felul ăsta. 

— Am fost la o brutărie în Sabat Aynub, spuse el repede. 
Am vorbit cu... 

— O brutărie, ai? rânji arabul, ridicând din sprâncene. În 
piața Sabat Aynub sunt pe puţin trei brutării, omule! 

— Of, Doamne, baclava! strigă Kendrick pierzându-și 
răbdarea, cu ochii pe arma arabului. Baclava cu portocale! 

— Ei, păi aşa spune, zise arabul, înfăşurându-se din nou 
în veşmântul lui larg şi acoperind la loc pistolul. Îmi trebuia 
doar un răspuns simplu la o întrebare simplă. Te-a trimis un 
plăcintar, vezi? 

— Da, asta e! Acum pot să întru? 


— Dar mai trebuie să aflu cu cine ai treabă aici. 

— Pentru numele lui Dumnezeu, cu omul care stă în casa 
asta sau care... lucrează aici. 

— Şi n-are nume? 

— Eşti sigur că trebuie să-l ştii şi tu? 

— Bună întrebare, spuse arabul, clătinând din cap, 
gânditor. Dar, de vreme ce ştii de plăcintăria cu baclava de 
portocale... 

— Of, Doamne! izbucni Kendrick. Bine! Îl cheamă El-Baz. 
Acum mă laşi să intru? Sunt foarte grăbit! 

— Să-l anunţ că eşti aici şi dacă va avea plăcerea să te 
primească... Trebuie să înţelegi că e nevoie să... 

Şi arabul făcu o mişcare, gata să intre, când afară, în 
întuneric, izbucni un vacarm de nedescris. Un bărbat răcnea 
ceva, alții îi răspundeau, la fel de furioşi, ecoul amplifica 
zgomotul... 

— Elhahunai 

— Udam! 

Şi apoi, printre vocile bărbaților se desluşi o voce de femeie. 

— Siboni fihale! țipa ea într-una, cerând să fie lăsată în 
pace. 

Apoi se auzi într-o engleză perfectă: 

— Lepădături nenorocite! 

Imediat şuierară gloanțe, aşa că Evan şi arabul se grăbiră 
să se ferească. Arabul se rostogoli lângă zid, încercând să se 
tupileze cât mai bine, dar Kendrick se târi mai departe, 
lipindu-se de perete: trebuia neapărat să vadă ce se întâmplă. 
Se ridică şi la adăpostul zidului văzu trecând în fugă trei 
bărbați cu fețele acoperite, însoțiți de un tânăr şi de o femeie 
îmbrăcată în haine europene. Pantalonii tânărului erau 
sfâşiaţi şi plini de sânge. Evan se ridică de-a binelea şi privi 
cu atenție peste zidul de piatră. Ce văzu îl umplu de uimire. 

În întunericul străzii desluşi o femeie cu capul descoperit, 
care ţinea în mâna stângă un cuţit, iar în dreapta o 
mitralieră. Încet, Kendrick se îndepărtă de zid şi atunci ochii 
lui şi ai femeii se întâlniră. Femeia ridică mitraliera spre el. 


Evan înlemni, înțelegând că trebuia să ia repede o decizie dar 
ştia că la cea mai mică mişcare femeia l-ar fi ciuruit. Numai 
că, spre mirarea lui, femeia începu să se dea înapoi, cu arma 
încă ridicată spre el. Deodată se auzi de undeva un fluierat şi 
femeia se întoarse şi fugi pe străduţa îngustă, mistuindu-se în 
întuneric. Deci îl urmărise! Ca să-l omoare? Da, altă explicaţie 
nu exista. Dar de ce? Şi cine era? 

— Aici! 

Cu o şoaptă speriată, arabul de adineauri îl chema. Evan 
întoarse încet capul şi arabul îi arăta uşa, disperat. 

— Repede, domnule! Mi s-a răspuns că puteți intra. 
Repede, repede! Nu trebuie să fiți văzut aici! 

Uşa se deschise şi Evan năvăli înăuntru, dar se pomeni 
tras în stânga de un om micut de statură, care strigă celui de 
la intrare: 

— Pleacă de aici! Acuma! 

Arabul cel scund trânti uşa pe care o fixă apoi cu două 
bare de fier, în timp ce Kendrick se străduia să vadă unde se 
afla. Era ca într-un fel de hol în care dădeau mai multe uşi. 
Podeaua era acoperită cu covoare persane care în America ar 
fi valorat o avere, după cum socoti Kendrick. Şi pe pereţi erau 
covoare foarte mari şi mai scumpe. Omul numit El-Baz se 
ocupa probabil de negoţul cu covoare. Îţi dădeai imediat 
seama că era un negustor important în branşa asta, după 
calitatea exemplarelor care erau acolo. Dar poliția şi 
autorităţile ştiau că în spatele covoarelor nu se ascundeau 
numai crăpăturile de pe pereţi. El-Baz era, oricum, un 
negustor care-şi ştia meseria. 

— Eu sunt El-Baz, spuse în englezeşte arabul cel mic de 
statură, întinzându-i mâna. Dumneata eşti cine spui că eşti, 
nu contează, mă bucur să te cunosc, chiar dacă nu sub 
numele pe care ţi l-a dat tatăl dumitale. Vino pe aici, să 
intrăm pe uşa asta. Aici e cel mai bine. Totul e pregătit. 

— Pregătit? Adică ce? întrebă Evan. 

— Adică ce te interesează pe dumneata, răspunse El-Baz. 
Actele, cu datele care mi-au fost transmise. 


— Ce date? 

— Cine să fii, ce să faci, de unde să vii. Asta e tot ce-mi 
trebuie mic. De mai mult n-am nevoie. 

— Cine ţi-a dat informațiile astea? 

— Nu ştiu, spuse arabul, atingând brațul lui Kendrick 
pentru a-i arăta pe unde s-o ia. Mi-a dat telefon, nici nu ştiu 
măcar de unde m-a sunat. Totuşi, a spus tot ce trebuia, aşa 
că mi-am dat seama că era persoana indicată. 

— Era o femeie? 

— Ce contează sexul, ya Shaikh? Haide, intră. 

El-Baz deschise uşa unui mic studio fotografic, în care 
aparatura părea să fie foarte veche. Lui El-Baz nu-i scăpară 
privirile cercetătoare ale lui Evan. 

— Cu aparatul din stânga facem fotografii întocmai ca cele 
de pe actele de identitate autentice, explică el. Sigur, totul 
depinde de calitatea aparatului. Uite, stai aici, pe scaunul 
acesta înalt din fața ecranului. Nu te muşcă şi o să dureze 
foarte puţin. 

El-Baz lucră repede şi făcu rapid mai multe fotografii, din 
care alese una şi pe celelalte le arse. Apoi îşi puse mănuşi 
chirurgicale, luă fotografia rămasă şi merse cu ea spre o 
draperie largă din spatele ecranului, trase draperia, 
descoperind astfel un perete gol, puse piciorul drept lângă un 
buton de pe podea, unde era o scobitură, iar cu mâna dreaptă 
atinse alt buton, de deasupra, apăsând apoi pe amândouă 
simultan. În perete apăru o despărțitură şi partea stângă glisă 
în spatele draperiei, lăsând un spaţiu de trecere lat cam de o 
jumătate de metru. Arabul se strecură înăuntru, trăgându-l 
pe Kendrick după el. 

Evan văzu o aparatură la fel de modernă ca oricare alta de 
la Washington, dacă nu cumva chiar mai bună. Erau două 
calculatoare, fiecare cu imprimantă, patru telefoane de culori 
diferite, prevăzute cu diverse dispozitive de comunicare, toate 
aşezate pe o masă lungă şi albă la care stăteau patru 
operatori. 

— Aici, spuse El-Baz, arătând spre calculatorul din stânga, 


pe al cărui ecran se vedeau litere de un verde aprins. Nici nu- 
ți dai seama ce norocos eşti, ya Shaikh. Mi s-a spus să-ţi 
asigur toate informaţiile de care ai nevoie la rândul tău, dar 
bineînțeles fără nimic scris. la ioc şi caută singur ce îţi 
trebuie. 

— Să caut eu singur? întrebă Kendrick. 

— Eşti din Arabia Saudită, din Riad şi te numeşti Amal 
Bahrudi. Eşti inginer constructor şi ai şi ceva sânge 
european, prin bunicul tău, parcă... Ai să găseşti totul în 
calculator. 

— European... 

— Asta ca să explice, într-un fel, neregularitatea 
trăsăturilor. 

— Stai puţin! 

Evan se aplecă mai mult spre calculator. 

— Persoana ale cărei date le împrumut eu există cu 
adevărat? 

— A existat. A murit aseară în Berlinul de Est, am aflat 
prin telefonul verde. E în legătură directă cu zona respectivă. 

— A murit aseară? 

— Serviciile secrete est-germane, controlate de Moscova, n- 
or să dea informația timp de câteva săptămâni, adică foarte 
mult... în vreme ce birocrații nemți au să tot analizeze 
situația, ca să vadă dacă nu e rost să-i şantajeze cumva şi pe 
ruşi cu treaba asta. Între timp, sosirea domnului Bahrudi aici 
a fost anunțată serviciului de imigrare şi s-a acordat o viză 
pentru treizeci de zile. 

— Deci dacă verifică cineva, adăugă Evan, acest Bahrudi e 
aici legal, nu în Berlin, mort. 

— Exact. 

— Şi ce se întâmplă dacă sunt prins? 

— Asta nu e treaba ta. Oricum n-ai să trăieşti prea mult. 

— Dar s-ar putea ca ruşii să ne facă probleme. Au să afle 
destul de curând că nu sunt Bahrudi. 

— Doar dacă vor putea să afle, nu? Şi dacă vor vrea să 
afle... 


Bătrânul arab ridică din umeri. 

— Când se prezintă o ocazie să dezinformezi KGB-ul, ya 
Shaikh, niciodată nu se cuvine s-o scapi! 

Evan se încruntă. 

— Cred că înțeleg ce vrei să spui. Dar cum ai aflat toate 
astea: un saudit mort în Berlinul de Est, apoi dosarul lui, 
chiar şi chestia asta cu bunicul european?... E de necrezut! 

— Crede-mă, prieten al meu, pe care nu-l cunosc şi pe care 
nu l-am mai întâlnit niciodată! Desigur, de-ăştia ca mine 
mişună peste tot în lume, dar nici asta nu e treaba ta. Tu 
trebuie să studiezi cu atenție datele şi să le ţii minte: numele 
părinţilor, rudele, şcolile şi universităţilor la care ai învăţat. Îți 
spun de-acuma că-s două, din care una în SUA. Mai mult nici 
n-ai nevoie. Şi dacă totuşi vrei să ştii mai mult, îți spun eu că 
n-are rost. Ai fi un om mort. 


Kendrick părăsi zona periculoasă a oraşului, ocolind 
împrejurimile spitalului Waljat din partea de nord-est a 
Masqatului. Avea mai puţin de o sută cincizeci de metri până 
la porțile ambasadei americane şi strada largă nu mai era 
acum prea aglomerată. Lanternele şi răpăitul gloanţelor ce se 
auzea dinspre ambasadă dădeau impresia că acolo era lume 
mult mai multă decât în realitate. Martorii acestei isterii, ai 
terorii care dura de atâta timp, erau de fapt dornici de 
distracţie; plecau doar atunci când îi dobora somnul. În față, 
la mai puţin de o milă dincolo de Harta Waljat, era palatul 
Alam, reşedinţa sultanului. Evan îşi privi ceasul: nu era în 
întârziere, dar trebuia să se grăbească, iar Ahmat trebuia să 
se mişte repede. Căută un telefon, aducându-și aminte, vag, 
că pe vremuri erau câteva lângă intrarea spitalului - şi asta 
datorită lui Manny Weingrass. Bătrânul arhitect reclamase în 
două rânduri că îi fusese otrăvit coniacul, iar altă dată o 
femeie omaneză îl muşcase atât de tare de mână încât a 
trebuit să-i fie cusută. Că femeia îl muşcase fiindcă mâna 
aceea se rătăcise prin locuri neîngăduite, ei, aici era altă 
poveste şi Manny tăcuse chitic. 


Cabinele telefonice reflectau palid lumina felinarelor şi se 
vedeau de departe. Scotocind după mărunţiş în buzunarul 
ascuns printre faldurile hainelor arăbeşti unde îşi pusese 
actele false, Evan grăbi pasul până aproape că începu să 
fugă, dar după câţiva paşi se stăpâni, silindu-se să meargă 
normal şi să nu atragă atenţia. Ajunse la telefon, introduse o 
monedă şi făcu numărul pe care şi-l întipărise bine în minte: 
555-0005. 

Pe măsură ce forma numărul, simțea cum transpirația îi 
curgea pe frunte. Formă emoționat ultimele două cifre. 

— Iwah! se auzi la celălalt capăt al firului, rostit de vocea 
lui Ahmat. 

— În englezeşte, spuse Evan. 

— Atât de repede? întrebă Ahmat uimit. Ce s-a întâmplat? 

— Mai întâi... m-a urmărit o femeie. Am văzut-o în 
întuneric, dar am putut să observ că are părul lung şi că era 
îmbrăcată în haine europene. A, vorbea la fel de bine şi în 
engleză şi în arabă. Ai idee cine ar putea fi? 

— Dacă te referi la cineva care te-a urmărit atunci când te- 
ai dus la El-Baz, nu ştiu nimic. De ce? 

— A vrut să mă omoare. 

— Cum?! 

— Da. Şi tot o femeie i-a dat lui El-Baz nişte informații 
despre mine. La telefon, bineînțeles. 

— Asta ştiu. 

— Ar putea fi o legătură între cele două femei? 

— În ce fel? 

— Cineva care a intrat şi a încercat să fure actele false. 

— Sper să nu fie asta, spuse Ahmat cu hotărâre. Femeia 
care a vorbit cu El-Baz era soția mea. N-aş încredința 
nimănui altcuiva informații despre prezența ta aici. 

— Îți multumesc, dar mai e cineva care ştie că sunt aici. 

— Ai vorbit cu patru bărbați, Evan şi unul din ei, prietenul 
nostru comun Mustafa, a fost ucis. Sunt şi eu de părere că 
mai ştiu şi alții că eşti aici. Tocmai de asta ceilalți sunt 
supravegheați douăzeci şi patru de ore din douăzeci şi patru. 


Poate că ar trebui să te ascunzi, măcar o zi. Pot să aranjez 
asta. Între timp, s-ar putea să mai aflu ceva. Şi vreau să mai 
discutăm un lucru. Referitor la Amal Bahrudi. Stai ascuns o 
zi, nu ieşi deloc. Cred că ar fi cel mai bine. Ce zici? 

— Nu, răspunse Kendrick încet. N-o să ies, dar nu ca să 
mă ascund. 

— Nu înţeleg. 

— Vreau să fiu arestat — ca terorist. Şi vreau să fiu închis 
în lagărul ăla pentru terorişti, trebuie să ajung acolo. În seara 
asta! 


Capitolul 6 


Omul îmbrăcat în haine arabe alerga pe mijlocul 
bulevardului larg cunoscut sub numele de Wadi Al Kabir. 
Țâşnise în întuneric din spatele porții Mathaib care se găsea 
la câteva sute de metri de digul dinspre vest al vechii fortărețe 
portugheze Mirani. Hainele îi erau îmbibate de ulei, iar părul 
ud i se lipea de pânza de pe cap. Cu toată ora destul de târzie, 
pe stradă erau încă destui trecători, pentru care omul care 
alerga disperat nu era altceva decât încă un amărât care 
venise şi el ascuns pe un vapor şi încerca să intre ilegal în 
țară, să muncească la negru pentru o bucată de pâine. Sau 
poate că era un evadat, un terorist... 

Sirena stridentă a maşinii patrulei de poliție se auzi 
imediat dinspre Wadi Al Uwar. Era clar: un turnător dăduse 
deja informaţii despre o mişcare în neregulă la punctul de 
trecere şi autoritățile erau deja alertate. De fapt, în ultimele 
zile poliția fusese tot timpul pe picior de alarmă. O lumină 
orbitoare inundă strada întunecoasă. Erau farurile de la 
maşina patrulei şi fugarul nu se mai putea ascunde, era prea 
târziu. Se întoarse disperat şi încercă să-şi piardă urma 
luând-o spre stânga, dar aici era un şir de magazine aflate 
unul lângă altul, fără nici un gang, fără nici o poartă, doar cu 
grilaje groase de fier la vitrine, montate în urmă cu trei 
săptămâni. Văzând că pe aici nu avea unde să scape, omul se 
răsuci înnebunit spre dreapta. Deodată se opri, blocat de un 
grup compact de trecători de care nu mai putu trece. În 
privirile lor se citea spaima, dar licărea şi hotărârea că 
teroarea trebuia să ia o dată sfârşit. Îşi voiau oraşul înapoi, 
aşa cum fusese, tihnit şi sigur. Un ins mărunt de statură, 
îmbrăcat în costum european dar cu acoperământ arab pe 
cap, făcu un pas înainte, şovăitor dar împins de curajul 
disperării. I se alăturară apoi încă doi, urmaţi aproape 


imediat de ceilalți. Deja în jos, spre Al Kabir, erau mai mulți 
care veneau în grabă să li se alăture. Încercau să formeze un 
fel de barieră, un zid din bărbaţi şi femei acoperite de văluri. 
Era curajul furiei şi al exasperării. Nebunia trebuia să se 
oprească o dată! 

— Plecaţi! Împrăştiaţi-vă! S-ar putea să aibă grenade la el! 
strigă un polițist din patrulă care sărise din maşină şi ținea 
arma îndreptată spre terorist. 

— Împrăştiaţi-vă! urlă un al doilea poliţist, îndreptându-se 
spre partea stângă a străzii. Nu vă amestecați, plecați de aici! 

Furnicarul de oameni se risipi atunci în toate direcțiile, 
încercând să se depărteze cât mai mult sau să se 
adăpostească în intrândurile mici de la uşile caselor. 
Teroristul se lupta cu propriile haine, căutând parcă cu 
disperare ceva anume printre faldurile lor. Răsună o rafală 
scurtă de mitralieră şi evadatul ţipă invocându-l pe Allah şi 
pe cei din Al Fatali, apoi îşi duse mâna la umăr şi se prăbuşi 
la pământ. Părea că murise, dar era întuneric şi nimeni nu-şi 
putea da seama exact dacă aşa era. Scoase încă un țipăt, mai 
curând un geamăt strident, blestemându-i pe cei care nu se 
supuneau poruncilor lui Allah. Cei doi poliţişti se aruncară 
asupra lui, în timp ce maşina patrulei frână brusc, cu 
cauciucurile scrâşnind pe pietrele caldarâmului. Al treilea 
polițist sări cu un aer plin de importanţă din maşină, răcnind 
autoritar: 

— Dezarmaţi-l! Percheziționaţi-l! 

Dar ceilalți doi poliţişti îi anticipaseră ordinele şi trecuseră 
deja la fapte. 

— S-ar putea să fie individul pe care-l căutăm! strigă unul 
din poliţiştii care îl cotrobăiau pe teroristul căzut. 

— Uite! Un pachet prins de şold! Daţi-l încoace! 

Trecătorii se apropiară curioşi să desluşească ce se 
întâmplă acolo, sub ochii lor. 

— Domnule! strigă polițistul din stânga teroristului. Uitaţi- 
vă. Are o cicatrice pe gât! 

— Bahrudi, deci tu erai! urlă fericit cel care părea să fie 


comandantul, în timp ce studia hârtiile din pachetul capturat. 
Va să zică, până la urmă tot am pus laba pe tine, fecior de 
cățea! 

— Amal Bahrudi în carne şi oase! A fost întâi în Berlinul de 
Est şi din mila lui Allah acum e în mâinile noastre! 

Alt poliţist îngenunche lângă prizonier şi apoi strigă spre 
mulțimea curioşilor: 

— Hai, plecaţi de-aici! Ăsta e câinele de Bahrudi, faimosul 
Amal Bahrudi, teroristul din Berlin! S-ar putea să aibă nişte 
nemernici ca el care să-l protejeze, porcul! Am chemat prin 
radio armata, haideţi, plecaţi de aici, să nu mai avem şi grija 
voastră! 

Oamenii plecară, luând-o înspre sud, spre Al Kabir. Îşi 
luaseră inima în dinţi şi curajul lor desigur că nu ţinuse prea 
mult în fața unei mitraliere. În aer pluteau nesiguranța şi 
moartea, dar acum mulțimea se simțea parcă mai puţin 
amenințată: teroristul Amal Bahrudi, celebru în toată lumea, 
fusese prins. 

— Vestea are să se răspândească repede în micul nostru 
oraş, spuse încet unul din poliţişti într-o engleză curgătoare, 
ajutându-l pe prizonier să se ridice. Dacă e nevoie, mai 
contribuim şi noi la zvonuri. Şi familiile noastre la fel. 

— Am şi eu o întrebare sau două, poate chiar trei! 

Evan îşi desfăcu hainele, se dezbrăcă şi se uită fix la 
polițist. 

— Ce naiba a fost chestia aia cu faimosul Bahrudi? 

— Păi... ăsta e adevărul, domnule, sau aşa s-ar părea că 
este. Bahrudi a fost denumit şi stegarul Islamului. 

— Nu înţeleg. 

— Urcaţi în maşină, domnule. Vă rog! Nu mai avem timp, 
trebuie să plecăm. 

— Dar eu vreau un răspuns! 

Cei doi poliţişti mergeau pe lângă congressmanul de 
Colorado, de o parte şi de alta, escortându-l strâns până la 
maşină. 

— Am jucat aşa cum mi s-a spus, zise Kendrick urcând în 


maşina patrulei, dar se pare că cineva a scăpat din vedere să- 
mi spună că individul al cărui nume îl port este un ucigaş 
notoriu, care aruncă cu bombe prin Europa! 

— Eu vă spun numai ce se poate spune. De fapt, mai mult 
nu ştiu nici eu, replică polițistul aşezându-se lângă Evan. Vi 
se va explica totul în laboratorul de la comandamentul 
lagărului. 

— Ştiu ce-i cu laboratorul. Dar nu ştiu nimic despre 
Bahrudi. 

— Bahrudi există, domnule. 

— Ştiu şi asta, dar restul... 

— Repede, şofer, hai, dă-i bătaie! spuse polițistul. Ceilalți 
doi rămân aici, nu-i mai aşteptăm. 

Maşina verde a patrulei întoarse scurt şi porni în viteză 
spre Wadi Al Uwar. 

— Bine, am înțeles, există, insistă Kendrick, dar mie nu 
mi-a spus nimeni că ar fi fost terorist! 

— Mergem la laborator, domnule. Vă lămuriţi acolo. 

Şi polițistul îşi aprinse o ţigară egipteană, trăgând cu 
voluptate fumul în piept, ca omul mulțumit că şi-a terminat 
cu bine treaba şi a scăpat de o grijă. 


— Sunt multe informaţii pe care calculatorul lui El-Baz nu 
ni le-a transmis, spuse doctorul studiind umărul gol al lui 
Evan. 

Erau singuri în cabinetul de consultaţii al laboratorului, 
unde Kendrick fusese dus şi instalat pe o canapea, ca orice 
rănit adevărat, cu picioarele odihnindu-se pe un scăunel. 

— Ca doctor personal al lui Ahmat — pardon, al sultanului 
— încă de pe când avea opt ani, eu sunt acum singurul tău 
contact cu el în cazul în care nu poţi să vorbeşti chiar tu cu el 
din diverse motive. Ai înțeles? 

— Cum ajung la tine? 

— Mă suni la spital sau pe linie directă, îți dau eu numărul 
când terminăm consultația. Trebuie să-ți scoţi pantalonii şi ce 
mai ai pe dedesubt, va Shaikh şi să porți hainele de aici. 


Internațţii din lagăr trebuie să fie toți îmbrăcați la fel. Dă-te 
peste tot cu gel pentru culoare. Şi n-ai voie să ai bani la tine. 

— Mici ţii tu? 

— Bineînţeles. 

— Să ne întoarcem la Bahrudi, te rog, spuse Kendrick, 
ungându-se cu gelul care-i închidea culoarea pielii. De ce nu 
mi-a spus El-Baz tot ce trebuia? 

— Pentru că nu trebuia. Aşa i-a spus Ahmat să facă. S-a 
gândit că n-o să-ți convină, aşa că a vrut să-ți explice chiar el. 

— Am vorbit cu el acum o oră. N-a spus nimic altceva 
decât că o să mai vorbim despre Bahrudi, asta-i tot. 

— Erai foarte grăbit şi el era la fel, trebuia să organizeze 
capturarea ta. Aşa că a lăsat explicaţia în seama mea. Acum 
fii bun şi ridică brațul drept ceva mai sus... aşa... 

— Şi explicaţia care ar fi? întrebă Evan, ceva mai potolit. 

— E destul de simplă. Dacă ai fi fost luat de terorişti ai fi 
fost într-o situație destul de critică, fără să fie sigur că te 
putem ajuta. 

— Situaţie destul de critică?... 

— Dacă teroriştii ar fi aflat că nu eşti unul de-al lor... 

— Dar moartea lui Bahrudi... 

— Cadavrul lui e în mâinile KGB-ului, adăugă doctorul. 
Ruşii sunt destul de nehotărâţi, se cam tem să facă valuri. 
Asta e linia lor. 

— Parcă a zis şi El-Baz ceva de asta. 

— Dacă e cineva în Masqat care să fie la curent cu 
tabieturile şi cu tertipurile KGB-ului, atunci e El-Baz. 

— Deci dacă Bahrudi e acceptat aici în Oman, adică dacă 
eu sunt acceptat ca fiind Bahrudi, s-ar putea să am oarecare 
trecere. Şi cu condiţia ca ruşii să-şi ţină gura, nu? Cam aşa 
înțeleg. 

— Dacă ruşii au de gând să spună ce ştiu, fii sigur că mai 
întâi au să întoarcă problema pe toate fețele, ăsta e stilul lor. 
N-au nici o certitudine şi se hotărăsc întotdeauna foarte greu, 
se tem să nu-şi încurce cumva propriile lor ițe. Întinde braţul, 
te rog. 


— Am o întrebare, spuse Evan. Pe care o vor pune şi alții: 
cum a reuşit Amal Bahrudi să intre în ţară fără să fie arestat? 
Doar oraşul e plin de poliţie în zilele astea. 

— Câţi americani cu numele de John Smith sunt în SUA? 

— Nu văd legătura. 

— Bahrudi e un nume comun în lumea arabă, poate mai 
mult la Cairo decât în Riad dar, oricum, nu atrage atenţia. 
Amal e echivalentul lui Joe sau Bill sau Jim. 

— Dar totuşi El-Baz a introdus numele în calculatorul 
poliției de la vamă. N-o să treacă neobservat. 

— O să le treacă repede, au să se mulțumească să observe 
şi să pună întrebări de rutină. 

— Pentru că pe gâtul meu nu e nici o cicatrice? întrebă 
grăbit Evan. Unul din poliţişti, acolo, în piață, a văzut o 
zgârietură pe gâtul meu, adică pe gâtul lui Bahrudi. 

— Despre asta nu ştiu nimic, dar se poate. Tu n-ai nici o 
zgârietură. Dar mai sunt şi alte motive. 

— De pildă? 

— Un terorist nu-şi anunţă intrarea într-o ţară străină. Se 
foloseşte de acte false. Asta caută autorităţile, nu pe John W. 
Booth, un farmacist din Philadelphia, care din nefericire are 
acelaşi nume cu asasinul lui Lincoln. Înţelegi, nu? 

— Te cam pricepi la americani, nu? 

— Am urmat Institutul de Medicină John Hopkins, 
domnule... 

Bahrudi, graţie ajutorului primit de la tatăl sultanului, care 
a dat peste un copil de beduin dornic să înveţe ceva mai mult 
decât cum să-şi ducă traiul în deşert. 

— Cum s-a întâmplat? 

— E o poveste veche. Gata, acuma poţi lăsa braţul jos. 

Evan îl privi pe doctor. 

— Ții foarte mult la sultan, cred. 

Doctorul arab îi întoarse privirea. 

— Aş ucide pentru el şi familia lui, ya Shaikh, spuse el 
încet. Desigur, nu cu metode violente. Poate otravă sau poate 
un bisturiu care intră mai adânc decât trebuie... pentru că 


am o datorie față de familia asta şi aş face orice ca să mi-o 
plătesc. 

— Da, te înțeleg. Prin urmare, eşti de partea mea, pentru 
că sunt prietenul sultanului. 

— Exact. Şi dovada pe care sunt în măsură să ţi-o dau ca 
să mă crezi este una numerică... 555-000-5. 

— E suficient. Cum te cheamă? 

— Faisal. Doctorul Amal Faisal. 

— Înţeleg... John Smith! 

Kendrick se ridică şi străbătu în pielea goală camera, până 
la chiuveta mică de lângă perete. Se spălă bine pe mâini ca 
să-şi curețe petele de pe degete şi-şi studie cu atenţie corpul 
în oglindă. Pielea albă începea deja să capete o culoare 
maronie şi în câteva minute avea să fie destul de brună 
pentru ca celorlalți deținuți, teroriştii din lagăr, să nu le bată 
nimic la ochi. 

— Cam cum merg treburile pe-aici? întrebă Evan privindu-l 
pe doctor în oglindă. 

— Nu e chiar locul cel mai potrivit pentru unul ca tine. 

— Nu asta am întrebat. Vreau să ştiu la ce să mă aştept. 
Mai ales cum se poartă ceilalți cu nou veniţii. Bănuiesc că 
aveți microfoane peste tot, nu-i aşa? 

— Normal. Şi presupunem că şi deţinuţii ştiu asta, pentru 
că se adună foarte mulți lângă uşi, unde sunt microfoanele 
principale şi fac o hărmălaie de nedescris. Tavanul e prea 
înalt pentru microfoane, aşa că ne bazăm pe cele pe care le- 
am pus la toalete. Sunt WC-uri moderne, ca cele europene, e 
o schimbare pe care a introdus-o Ahmat acum câţiva ani. Şi 
totuşi nu prea au ajutat, ca şi cum deţinuţii ar şti şi locul 
acesta. Oricum, ce auzim nu e deloc plăcut. Prizonierii noştri, 
ca toți extremiştii, au grijă să-i potolească pe cei care sunt 
prea zeloşi şi cum ne vin mereu alți terorişti, interogatoriul 
continuă. Adeseori foarte brutal. Sunt fanatici, ya Shaikh, dar 
nu şi tâmpiţi. Vigilenţa e crezul lor, iar infiltrarea unui polițist 
sau a unui turnător e lucrul de care se tem cel mai tare. 

— Prin urmare, trebuie să am şi eu acelaşi crez ca şi ei, 


spuse Kendrick îndreptându-se spre grămada de haine de 
deținut, pregătite pentru el. Deci trebuie să fiu vigilent... 
continuă el. Şi să fiu la fel de fanatic ca oricare alt tâmpit de 
aici. 

Se întoarse spre doctor. 

— Am nevoie de numele liderilor din interiorul ambasadei. 
Evident, nu pot să-mi notez pe ceva numele lor, dar am 
reținut două, pentru că au fost pomenite destul de des: Abu 
Nassir şi Abbas Zaher. Mai ştii altele? 

— Nassir n-a mai fost văzut de o săptămână. Se crede că, a 
dispărut. Zaher nu e considerat un lider, ci mai degrabă un 
paravan. În ultima vreme, s-a vehiculat un nume nou, de 
femeie: Zaya Yatim. Vorbeşte admirabil englezeşte şi prezintă 
ştirile la televiziune. 

— Cum arată? 

— Cine ştie? Are fața acoperită, după cum e obiceiul, chiar 
şi la televizor. 

— Altcineva? 

— Un tânăr care o însoţeşte de obicei. Se pare că e mereu 
cu ea şi are tot timpul arme. Cred că ruseşti. 

— Cum îl cheamă? 

— Azra. 

— Azra înseamnă albastru, nu? 

— Da. Şi, pentru că tot veni vorba de culori, mai e un 
bărbat, unul cu părul cărunt, deşi e tânăr, lucru mai rar la 
noi. Îl cheamă Ahbyahd. 

— Adică Alb... spuse Evan. 

— Exact. A fost unul din cei care au deturnat avionul din 
Beirut. Dar identificarea s-a făcut după fotografii, aşa că nu 
putem fi siguri de nume. 

— Deci Nassir, femeia Yatim, Albastru şi Alb. Cred că atâta 
e suficient. 

— Pentru ce? Întreabă doctorul. 

— Pentru ce am eu de gând să fac. 

— Gândeşte-te bine înainte de-a face ceva, spuse încet 
doctorul, urmărindu-l cum se îmbrăca în uniforma de 


deținut. Ahmat e foarte îngrijorat pentru tine, ne dăm seama 
că eşti pe punctul de a face un imens sacrificiu. Pentru că 
adevărul ăsta e, s-ar putea să-ţi pierzi viața. Ahmat vrea să fie 
sigur că-ți dai bine seama de asta. 

— Nu sunt un naiv, doctore. Îmi dau seama foarte bine. 

Kendrick îşi puse cămaşa cenuşie şi încălță sandalele 
regulamentare din închisorile arabe. 

— Dacă o să fiu ameninţat, strig după ajutor. 

— Nici să nu te gândeşti. Dacă faci asta au să tabere 
imediat pe tine ca şacalii. N-ai mai avea nici zece secunde de 
trăit. Nici un gardian n-ar putea ajunge la timp. 

— Bine, uite o parolă... spuse Evan în timp ce-şi încheia 
nasturii de la cămaşă. 

Privirile îi rătăciră prin laborator, până ce dădu cu ochii de 
aparatul de fotografiat. 

— Dacă oamenii care ascultă microfoane aud că filmele au 
fost scoase din ambasadă înseamnă că trebuie să mă luați 
imediat de acolo. E clar? 

— Deci „filmele au fost scoase din ambasadă” ... 

— Da, exact aşa. Sper să nu fie nevoie s-o spun... Acum, 
răspândiți vestea că Amal Bahrudi, liderul teroriştilor 
musulmani din Berlinul de Est, a fost capturat aici, în Oman. 
Ideea excelentă pe care a avut-o tânărul vostru sultan, aceea 
de a mă aresta aici, în Masqat, s-ar putea să fie paşaportul 
pentru lumea asta a lor. 

— Nu pentru asta a făcut-o. 

— Dar s-a potrivit bine, nu-i aşa? Ca şi cum lui Ahmat i-a 
venit în minte chiar înaintea mea. Adică... poate şi lui i s-a 
părut o soluție. De ce nu? 

— E absurd! protestă doctorul. Ascultă, putem face tot 
felul de teorii, dar nu putem să garantăm nimic. E adevărat 
că lagărul acesta e păzit de soldaţi, dar ce e în sufletul 
oamenilor nu putem să vedem. S-ar putea ca până şi 
gardienii să simpatizeze cu teroriştii... Ai văzut cu ochii tăi ce 
e pe străzi. Nişte animale, pentru că oameni nu le poţi spune, 
care fac pariuri cu privire la următorul american care va fi 


executat. Nici un om îmbrăcat în abr sau în uniformă nu se 
prea omoară de dragul Americii. De altfel, la voi şi în Europa 
circulă numai ştiri sau zvonuri care-i incriminează pe arabi. 
Aşa că... 

— Şi Ahmat mi-a spus acelaşi lucru despre oamenii din 
garda lui personală, deşi nu chiar cu aceleaşi cuvinte. 

— Ochii păstrează secretele sufletului, ya Shaikh, sultanul 
are dreptate. Ne temem tot timpul de slăbiciunile omeneşti şi 
de trădare, aici, în lumea asta arabă. Soldaţii ăştia sunt tineri 
şi impresionabili, nu stau prea mult pe gânduri când e vorba 
de insulte. Să presupunem, doar să presupunem, zic, că 
cineva mare de la KGB hotărăşte să trimită un mesaj aici: 
Amal Bahrudi este mort, omul care poartă numele lui e un 
impostor! Crezi că în cazul ăsta mai ai timp de parole şi de 
strigăte de ajutor? Şi nu vei muri de o moarte prea uşoară, 
ascultă-mă pe mine! 

— Ar fi putut să se gândească şi Ahmat la asta. 

— Eşti nedrept! strigă Faisal. Îi pui în seamă lucruri la care 
nici n-a visat! Înlocuirea cu Bahrudi urma să fie folosită doar 
ca o tactică de ultim moment şi atât! Faptul că oameni 
obişnuiţi vor putea spune că au fost martorii prinderii unui 
terorist şi că au aflat şi numele lui, asta da, a fost strategie! A 
provocat confuzie, nehotărâre, orice ar fi putut să amâne 
execuția lui Bahrudi cu câteva ore, măcar cu câteva ore, orice 
care să te poată salva, da, asta a fost intenția lui Ahmat! Dar 
nu infiltrarea, cum i-ai cerut tu pe urmă. 

Evan se aplecă spre el, cu braţele încrucişate, privindu-l 
fix. 

— Atunci nu înţeleg ceva, doctore şi nu glumesc când spun 
asta. Nu caut nod în papură, dar ceva nu e în regulă în 
explicația ta. Nu se potriveşte deloc. 

— Ce anume? 

— Dacă mi-a găsit mie un nume de terorist şi încă al unuia 
care a murit, trebuia să-mi asigure şi spatele... 

— O să fie o protecţie temporară, îl întrerupse Faisal. 

— Atunci asta înseamnă că n-ar fi trebuit să mă amestec 


în bâlciul care a avut loc în piața Al Kabir? 

— Nu, nu trebuia să te amesteci, replică doctorul calm. Ne- 
ai dat peste cap toate planurile. Scena aceea trebuia să aibă 
loc dimineaţa, devreme, exact în fața muezinilor, lângă 
moscheea din Khor. Vestea despre capturarea lui Bahrudi s- 
ar fi răspândit prin pieţe ca una despre capturarea unei mărfi 
de contrabandă pe docuri, să zicem. Şi în locul tău ar fi fost 
prins alt om. Aşa era planul inițial. 

— Atunci obiectivele noastre converg, cum ar spune 
avocaţii, au fost doar ajustate ca să convină ambelor părți. 
Drept să spun, la Washington aud expresii din astea tot 
timpul. Inteligent plan. 

— Eu sunt medic, ya Shaikh, nu avocat. 

— Se vede, spuse Evan zâmbind uşor. Dar mă întreb, în 
legătură cu prietenul nostru de la palat, unde ar fi ajuns 
discuția despre Amal Bahrudi... pentru că voia să discutăm 
despre asta. 

— Nici el nu e avocat. 

— Trebuie să fie de toate ca să conducă o ţară ca asta, 
spuse Kendrick. Trebuie să gândească... Mai ales acum... Ne 
pierdem timpul, doctore. Hai, aranjează-mă puţin. Nu la ochi 
sau la gură, dar obrajii şi bărbia poţi să mi le buşeşti bine. Şi 
fă-mi o tăietură la braț, apoi bandajeaz-o, fără să ştergi 
sângele. 

— Poftim? 

— Hai o dată, doar nu vrei să mi le fac singur! 


Uşa grea de metal se dădu în lături, trântită de doi soldați 
care-şi țineau armele pregătite şi stăteau cu degetele pe 
trăgaci de parcă s-ar fi pregătit să înfrunte un adevărat asalt. 
Al treilea gardian îl luă pe prizonierul care sângera din rana 
de la braț şi-l târî în încăperea largă, luminată de becuri 
protejate cu plase metalice. Câţiva deţinuţi se adunară 
imediat lângă cel adus şi unii chiar îi atinseră rănile de pe 
umeri, în timp ce prizonierul, făcând eforturi vizibile, încerca 
să se ridice. Alții rămăseseră lângă uşa metalică şi vorbeau 


între ei cu glasuri ascuţite, aproape ţțipând şi Kendrick 
înțelese că aceştia aveau misiunea de a bruia microfoanele 
instalate de paznici. 

— Khalibalak! gemu nou-venitul, împingându-şi braţul 
drept în sus, eliberându-se din strânsoarea celorlalți şi 
pocnindu-l zdravăn cu pumnul în față pe unul care se 
aplecase mai mult asupra lui. 

Deţinuţii din jur se traseră iute un pas îndărăt, surprinşi şi 
dezorientați, dar cu un aer ameninţător. 

— Pe Allah, o să sparg capul oricărui tembel care mai 
îndrăzneşte să mă atingă! continuă Kendrick în arabă, 
ridicându-se în sfârşit în picioare şi dovedindu-se astfel cel 
mai înalt din toți. 

— Noi suntem mulți, iar tu eşti unul singur! şuieră arabul 
pe care-l pocnise Kendrick, ducându-şi mâna la nasul plin de 
sânge. 

— Mulţi dar proşti! Tot de la capre veniţi! Sunteţi proşti! 
Marş de-aici, lăsaţi-mă în pace! Eu trebuie să gândesc! 

Cu o mişcare neaşteptată, Kendrick îi împinse cu braţul 
stâng pe cei care-l ţineau, îl retrase repede, îl înşfacă de gât 
pe deținutul care se afla cel mai aproape de el şi îi trânti un 
pumn ca o ghiulea drept între ochi. 

Cândva, în anii studenției, învățase tot felul de metode 
pentru a salva vieţile oamenilor, ba obținuse şi un certificat! 
Putea să câştige nişte bani în timpul vacanței cu munca asta. 
Da, atunci a învățat cum să-şi elibereze gâtul sau brațul din 
strânsoarea unui om pe cale de a se îneca. Şi aceeaşi metodă 
o aplică şi acum: apăsă pe un anumit punct al cotului cu 
toată puterea de care era în stare şi teroristul urlă de durere. 
Era destul. Kendrick se încordă şi îl aruncă pe spate. Izbitura 
răsună zdravăn pe cimentul de pe jos. 

— Mai vrea careva? strigă el cu răutate, dominându-i pe 
toți cu înălțimea lui. 

Priviri piezişe şi rele, dar nici o mişcare. 

— Tâmpiţilor! Dacă nu eraţi voi, nu m-ar fi prins, 
hahalerelor! Hai, cărați-vă de-aici şi lăsați-mă în pace! V-am 


spus, trebuie să mă gândesc la ceva! 

— Cine eşti tu ca să ne faci tâmpiţi şi să ne dai ordine? 
strigă un băiat abia ieşit din adolescenţă, cu priviri sălbatice, 
cu o buză sfâşiată, ca de iepure, care-l făcea să articuleze 
greu cuvintele. 

Era o scenă absurdă, ca în Kafka: erau închişi tocmai din 
cauza unor violențe atroce şi acum îi ofensa faptul că 
altcineva îi jigneşte şi strigă la ei, deşi ştiau că gardienii îi 
puteau pedepsi oricând pentru comiterea unor violenţe. Se 
auzeau înjurături, cei care strigau se uitau tot timpul 
neliniştiți spre uşă, încercând să se asigure că ce se vorbea 
înăuntru nu putea fi auzit de urechi duşmane. 

— Treaba mea cine sunt! E destul pentru nişte nespălați ca 
voi... 

— Ne-au spus gardienii cine eşti, bolborosi alt deținut, cu 
barbă şi părul slinos, apoi îşi duse palmele la gură şi strigă: 
Amal Bahrudi! Cel pe care-l căutam în Berlinul de Est! L-am 
prins! Ei şi? Cine eşti tu pentru noi? Nu-mi spune nimic 
mutra asta a ta! Arăți aiurea! Şi de ce ar trebui să ne pese 
nouă de Amal Bahrudi ăsta? 

Kendrick privi înspre uşă, la prizonierii care vorbeau 
agitaţi. Făcu un pas înainte şi spuse cu o voce şuierătoare: 

— Pentru că am fost trimis de unii care sunt mult mai 
importanți decât noi, ăştia de-aici, sau decât cei din 
ambasadă. Care sunt mult, mult mai importanţi decât ei sau 
decât nişte feciori de cățea ca voi. Vă spun pentru ultima 
dată, cărați-vă şi lăsați-mă în pace! Trebuie să mă gândesc 
cum să transmit nişte informaţii... 

— Numai să încerci şi ne şi omori pe toţi, nu? spuse un 
deținut, mârâind printre dinți. Eşti grozav, ce să-ți mai 
spun... 

Era mic de statură, cu nişte nădragi plini de pete, din care 
se împrăştia înjur o duhoare cumplită de urină. 

— De asta ţi-e ţie frică, stârpitură nenorocită”? replică Evan 
pe un ton înăbuşit şi plin de ură, uitându-se fix la terorist. 

Era momentul să-i înfrunte, să îi ațâţe. 


— Ia zi, micuţule, ţi-e frică de moarte? 

— Doar pentru că n-aş mai putea servi cauza noastră! 
şopti omulețul, ferindu-şi privirile şi căutând un sprijin în 
ochii celorlalți. 

Câţiva fură de acord cu el şi clătinară din cap, emoționați 
şi agitați. Kendrick se întrebă cât de profund era fanatismul 
lor. 

— Vorbiţi mai încet, proştilor! spuse Evan pe un ton 
poruncitor. E de ajuns martiriul nostru. 

Se întoarse şi trecu printre deținuții acum şovăitori, 
îndreptându-se spre peretele din piatră unde era o ferestruică 
pătrată cu grilaj de fier. 

— Nu fi chiar atât de grăbit, ciudatule! 

Vocea aspră, care de-abia se auzea printre vorbele 
celorlalți, venea de undeva din mulțime, din spate. Un deţinut 
solid şi bărbos făcu un pas înainte. Cei din faţa lui se dădeau 
la o parte ca în fața unui comandant, un sergent sau un şef, 
nu cel mai mare, dar în orice caz unul care trebuia ascultat. 
Oare ce autoritate avea omul acesta în lagăr? se întrebă 
repede Evan. Mai era cineva în spatele acestui personaj care-i 
urmărea pe ceilalți şi le dădea ordine? 

— Ce vrei? întrebă Kendrick răstit. 

— Nici mie nu-mi place cum arăţi! Nu-mi place mutra ta! 
Şi asta-i destul! 

— Destul pentru ce? îl înfruntă Evan, sprijinindu-se de zid 
şi apucându-se cu mâinile de barele fier ale grilajului de la 
fereastră. 

— Întoarce-te cu fața la mine! îi ordonă arabul. 

— O să mă întorc când o să am eu chef! spuse Evan, 
întrebându-se dacă era auzit de cei care ascultau 
microfoanele. 

— Acum! ordonă, iar grasul, nu prea tare, dar apucându-l 
pe Kendrick de umărul drept cu forță şi strângându-l 
puternic exact în locul unde sângera. 

— Nu mă atinge, câine! strigă Evan, strângând tare barele 
de fier ca să nu urle de durere. 


Degetele care-i strângeau umărul ca într-o menghină se 
desfăcură, iar mâna se depărtă de el. Dar acest incident îi 
spuse destul lui Evan: tipul făcea pe nebunul, dar asculta de 
ordine atunci când erau transmise cu o voce autoritară. Deci 
nu el era personajul cheie în lagăr. Avea probabil o poziţie 
destul de înaltă, nu era un oarecare, dar nu era el omul cel 
mai important, creierul. Oare era altcineva în spatele lui? Mai 
era nevoie de încă un test. 

Kendrick rămase nemişcat, apoi se răsuci brusc spre el şi-l 
lovi zdravăn în stomac. 

— Ia zi! scrâşni el printre dinţi. Ce nu-ţi place la mine, ai? 
Zi, să afle şi ceilalți. Sunt sigur că o să-i intereseze, pentru că 
ar vrea să ştie şi ei cine e cel mai tare aici în Masqat, cine le 
spune ce să facă şi ce să gândească! 

Evan făcu o pauză apoi continuă, ridică tonul: 

— Hai, zi, ce nu-ţi place la mine? De-abia aşteptăm părerile 
tale idioate! 

— Eu n-am nici o părere! Nu le spun eu oamenilor ce să 
gândească! strigă teroristul ca un băiețel care se teme să nu 
încaseze o chelfăneală zdravănă. 

Apoi, parcă înfricoşat la gândul că vorbele lui ar putea fi 
auzite de cine nu trebuie, se potoli la fel de repede cum 
izbucnise. 

— Poţi să spui ce vrei, spuse el furios, dar cuvintele tale nu 
înseamnă nimic pentru noi. De unde ştim noi cine eşti tu de 
fapt şi de unde vii? Şi nici măcar nu arăţi ca unul de-ai 
noştri. Arăți anapoda, nu mi-aş lăsa banii la unul cu o mutră 
ca a ta. 

— Eu mă mişc în locuri în care voi n-aveţi ce căuta. 

— Are ochi deschişi la culoare! Ăsta nu e de-ai noştri, 
fraților! strigă deodată un deţinut mai în vârstă, cu un păr 
lung şi jegos şi cu o barbă încâlcită. 

— E un spion! A venit să ne spioneze, câinele! 

Ceilalți strânseră rândurile, cercetându-l atent cu privirile 
pe Kendrick. Acesta întoarse încet capul spre cel care-l 
acuzase. 


— Şi tu ai fi putut să ai ochii ăştia dacă bunicul tău ar fi 
fost european. Dacă aş vrea să mi-i schimb ca să arate ca ai 
voştri, ar fi de-ajuns să-mi pun nişte picături. Dar probabil că 
voi habar n-aveţi de asemenea tehnici. 

— Totdeauna găseşti o explicaţie, nu-i aşa? spuse cel cu 
aere de şef. Mincinoşii nu fac economie la vorbe, vorba nu-i 
pe bani, nu? 

— Nu costă bani, costă vieți, replică Evan, rotindu-şi ochii 
şi silindu-se să-i domine din priviri. Numai că eu n-am chef 
să mi-o pierd pe a mea. 

— Aha, aha! Va să zică ţi-e frică de moarte! îl provocă plin 
de răutate individul cu nădragii murdari. 

— Nu mi-e teamă de moarte şi nici unuia dintre voi n-ar 
trebui să-i fie, dar mă tem ca nu cumva să nu pot termina 
ceea ce am de făcut aici, lucrul pentru care am fost trimis. Mă 
tem pentru cauza noastră sfântă... 

— Astea-s baliverne! se răsti şeful, neliniştit că erau totuşi 
şi deținuți care-l ascultau cu luare aminte pe intrusul care se 
pricepea aşa bine să învârtească vorbele. Şi care e lucrul pe îl 
ai tu de făcut în Masqat? Dacă tot suntem noi aşa proşti, 
atunci luminează-ne tu! 

— O să vorbesc doar cu cine trebuie să vorbesc. Cu nimeni 
altcineva. 

— Cu mine unul cred că ai putea să vorbeşti, spuse arabul 
care părea acum sigur pe el şi făcu un pas ameninţător spre 
Evan. Noi nu te cunoaştem, dar poate tu ne cunoşti. Asta-ţi 
dă un avantaj care mie nu-mi place. 

— lar mie nu-mi place prostia ta, spuse Evan făcând un 
gest cu mâna dreaptă la ureche, iar cu mâna stângă arătând 
spre uşă, spre oamenii care erau strânşi acolo şi vorbeau. Nu 
pricepi? îi strigă el celuilalt în față. Ai putea fi ascultat! Numai 
după asta şi se vede cât eşti de tâmpit. 

— Asta, da, domnule, sunt tâmpit, toți suntem aici nişte 
tâmpiţi. 

Arabul-sergent întoarse capul, căutând parcă din ochi pe 
cineva anume din grupul de deținuți. Evan încercă să-i 


urmărească privirile şi văzu un şir cabine de toaletă la 
capătul coridorului, toate cu uşile deschise. Câteva erau chiar 
ocupate şi deținuții care erau acolo priveau curioşi scena. Alți 
deținuți, la fel de curioşi şi foarte agitaţi, se îmbrânceau ca să 
ajungă mai aproape Kendrick. 

— Dar, domnule, avem şi metode ca să ne deşteptăm, 
continuă arabul în bătaie de joc. Ar trebui să ai multă 
încredere în oameni, chiar şi în tâmpiţi. 

— Am încredere când e cazul... 

— Păi uite, acuma chiar că ar cam fi cazul! 

Şi arabul îşi ridică braţul stâng, dar într-un fel anume, 
poticnit, ca şi cum ar fi dat un semnal. Toţi deținuții începură 
să murmure nişte rugăciuni care semănau cu un zumzet 
continuu şi înspăimântător. 

Apoi începu infernul. 

Asupra lui Kendrick se aruncară dintr-o dată câţiva inşi, 
luându-l prin surprindere şi cărându-i cu nemiluita pumni în 
stomac şi în cap. Nici măcar nu putea să tipe, buzele îi erau 
ținute de nişte degete care se strângeau ca nişte cleşti. Îşi 
simțea gura strivită şi durerea aproape că îl năucea, în timp 
ce pumnii îi pisau fără milă capul şi coastele. Apoi, brusc, 
cleştii care îi strângeau gura se desfăcură. 

— Hai, acuma poţi avea încredere în noi! strigă şeful în 
urechea lui Evan, acoperit de litaniile celorlalți terorişti. Ia zi, 
cine eşti? Şi de unde vii? 

— V-am spus cine sunt! strigă Evan la rândul lui, 
încercând să-i facă să vorbească cu el, nu să-l bată. 

Era sigur pe ce ştia despre felul de a gândi al arabilor şi 
ştia că, înainte de a-l omori, aveau să păstreze câteva secunde 
de linişte. Şi el tocmai pe secundele acelea se baza. 
Musulmanii priveau moartea cu respect, indiferent că era a 
unui prieten sau a unui duşman. lar Evan tocmai de acele 
câteva secunde avea nevoie, ca să-i poată anunţa pe gardieni! 
O, Dumnezeule! Simţi o lovitură cumplită în testicule... Oare 
când se vor opri? Când vor veni secundele acelea salvatoare? 

Deodată văzu deasupra lui o față murdară, care se 


aplecase şi-l studia cu atenție. Simți din nou o lovitură 
cumplită, de astă dată în rinichiul stâng. Reuşi să-şi oprească 
un strigăt de durere. Ar fi fost o greşeală. 

— Staţi! strigă omul care îl privise atent. Desfaceţi-i 
cămaşa! Vreau să-i văd gâtul, se spune că are o cicatrice! S-o 
vedem şi noi. 

Evan simţi cum nişte mâini îi sfâşiau cămaşa şi se aşteptă 
la tot ce putea fi mai rău. Pentru că pe gâtul lui nu era nici 
un semn. 

— Nu e spion. Este Amal Bahrudi! rosti hotărât arabul. 

Kendrick, aproape leşinat, rămase uluit de asemenea 
cuvinte. 

— Ce cauţi? întrebă furios cel care făcea pe conducătorul. 

— Caut ce nu e aici, spuse omul. În toată Europa se ştie că 
Amal Bahrudi are un semn pe gât. Dar autorităţile au avut la 
îndemână doar o fotografie, în care pe gâtul lui Amal se vedea 
cicatricea unei răni de cuţit. Asta a fost cea mai bună 
acoperire a lui. 

— Nu înțeleg, strigă arabul cel furios, deşi vorbele îi erau 
înăbuşite de zumzetul făcut de ceilalți deținuți cu rugăciunile 
lor. Ce acoperire? Ce semn? 

— Semnul n-a existat niciodată cu adevărat. Toţi au fost 
păcăliți. Dar acesta e adevăratul Bahrudi, arabul cu ochi 
albaştri, care rezistă la durere fără să scoată un geamăt şi 
umblă nebăgat în seamă de nimeni prin toate capitalele 
Europei pentru că are trăsături europene. Bunicul lui a fost 
european, am auzit asta de la cineva care ştie ce spune. 
Probabil că în Oman s-a auzit că trebuie să sosească Bahrudi 
şi atunci l-au înhăţat pe el, dar mâine, când au să vadă că n- 
are nici o cicatrice, să vedeți că au să-i dea drumul, ba încă şi 
cu scuze. Vedeţi, n-are nici un semn pe gât. 

Depăşindu-şi durerea şi uimirea la auzul vorbelor, Evan 
simţea că venise momentul să acţioneze. Încercă să schițeze 
un gest cu buzele aproape strivite şi îl privi pe arabul care 
vorbise. 

— În sfârşit, un om sănătos la cap, râse Kendrick cu greu. 


Ajută-mă să mă ridic şi dă-i la o parte pe toţi nespălațţii ăştia 
de-aici. 

— Amal Bahrudi e cel care vorbeşte?... întrebă arabul 
necunoscut, atingându-l cu mâna. Ridicaţi-l! 

— Nu! strigă furios sergentul, sărind asupra lui Kendrick. 
Asta e curat prostie! Adică el e Bahrudi pentru că nu are 
cicatrice, tocmai pentru că n-o are?! Cine poate crede o 
tâmpenie ca asta? 

— Eu aflu imediat dacă minte sau nu, spuse rar şi încet 
omul de deasupra lui Kendrick. 

Arăta să aibă vreo douăzeci de ani. Fața lui avea trăsături 
pronunțate, cu pomeţi înalți, ochi negri, cu o privire 
inteligentă, pătrunzătoare şi un nas ascuțit şi drept. Era slab, 
mai degrabă zvelt, dar felul cum îşi ţinea capul exprima o 
anumită forță. La gât i se vedeau vinele umflate de încordare. 

— Lăsaţi-l să se ridice! repetă el cu o voce în care se simțea 
ceva  poruncitor. Şi  spuneți-le celorlalti să înceteze 
rugăciunile, treptat, dar să continue să vorbească între ei. Să 
nu bată la ochi nimic. 

Arabul cel furios de la început îl mai izbi o dată pe Evan, 
exact în umărul rănit şi sângele îi țâşni imediat, scurgându-se 
pe ciment. Apoi arabul se ridică în picioare şi se pierdu 
printre ceilalți. 

— Mulţumesc, spuse Evan, gâfâind, cu picioarele 
tremurându-i şi simțind durerea ca pe o arsură în tot corpul. 
Nu mai lipsea mult şi plecam la Allah. 

— Încă mai e timp, de asta nici nu mă grăbesc să-ţi opresc 
sângele. 

Tânărul palestinian îl împinse pe Kendrick la perete şi îl sili 
să stea jos, cu picioarele întinse pe podea. 

— Vezi tu, eu habar n-am dacă eşti Amal Bahrudi sau nu. 
Am acționat aşa din instinct. Din descrierile pe care le-am 
auzit, ai putea să fii Amal; vorbeşti bine limba noastră şi o 
vorbeşti ca un om educat, iar asta de asemenea se potriveşte 
cu ce am auzit eu. Şi în plus, ai rezistat la durere, tocmai 
într-o situație în care se putea scoate o informaţie de la tine. 


În schimb, ai fost cam arogant şi pentru asta ai fi putut să 
mori... Nu ăsta e felul în care acţionează un om care ţine la 
viața lui. Dimpotrivă, ai acționat ca unul de-ai noştri care e 
gata să facă orice, chiar să-şi dea viața, dar nu să facă ceva 
care ar putea dăuna cauzei noastre, care aşa cum ai spus tu, 
e sfântă. Doar e cauza noastră, ceea ce ar trebui să le fie tot 
ce e mai sacru! 

Doamne sfinte! se gândi Kendrick, încercând să-şi 
compună expresia unui luptător înfocat al cauzei. Ce departe 
eşti de adevăr! Dacă aş fi crezut o clipă, dacă m-aş fi gândit 
că... Mai bine să uit! 

— Dar ce te poate convinge pe tine cu adevărat? spuse el 
cu voce tare. Anumite lucruri tot nu le pot dezvălui, în nici un 
caz. 

Şi Evan făcu o pauză, înghițind în sec. 

— Chiar dacă m-ai sugruma sau tortura ca să afli, 
continuă el. 

— Mă aşteptam să spui vorbele astea, spuse teroristul cel 
tânăr, aplecându-se şi ghemuindu-se şi el în fața lui 
Kendrick. Totuşi, poţi să-mi spui ce cauţi aici. De ce ai fost 
trimis la Masqat. Pe cine trebuie să găseşti. Viața ta depinde 
de aceste răspunsuri, Amal Bahrudi şi eu sunt singurul care 
hotărăşte aici. 

Deci Kendrick avusese dreptate... Deşi nimeni nu-l credea, 
avusese dreptate: dăduse peste o căpetenie! Şi trebuia să 
evadeze! Dar nu singur, ci împreună cu acest tânăr! 

Kendrick se uita concentrat la palestinian de parcă ar fi 
putut să-i citească gândurile, deşi se silea să nu arate nimic 
altceva în afară de durere fizică... În toalete erau microfoanele: 
doctore Faisal, ia legătura cu sultanul! 

— Am fost trimis aici ca să vă spun că printre cei din 
ambasadă sunt trădători. 

— Trădători?! 

Teroristul rămase stană de piatră, dar în afară de o uşoară 
încruntare nu schiță alt gest. 

— Aşa ceva nu se poate! continuă el, după ce studie cu 
atenţie fața lui Amal Bahrudi câteva clipe. 

— Ba se poate, din nefericire, îl contrazise Kendrick. Am 
văzut dovada. 

— Adică? 

Evan se scutură, brusc înfiorat şi-şi duse mâna la umărul 
plin de sânge. 

— Dacă n-o să opreşti sângerarea asta, o s-o fac eu! strigă 
el şi se trase înspre peretele de piatră. 

— Stai jos! rosti poruncitor tânărul arab. 

— De ce, că spui tu? De unde ştiu că nu eşti şitu un 
trădător... pentru bani... 

— Pentru bani? Pentru care bani? ... 

— Ai să afli numai atunci când am să mă conving eu 
însumi că meriți să ştii asta! 

Evan se lipi şi mai mult de perete, sprijinindu-se cu 
mâinile de podea şi încercând să se ridice. 

— Vorbeşti ca un bărbat, dar eşti un mucos. 

— Am crescut repede, spuse teroristul, trântindu-l, iarăşi 
pe Evan la podea. Cam toți de-aici am crescut aşa. 

— Trebuie să mai creşti. Dacă mă laşi să sângerez până 
mor, tot n-o să afli nimic. 


Kendrick îşi trase într-o parte de pe umăr cămaşa 
zdrențuită şi îmbibată cu sânge. 

— Rana e murdară, spuse el şi asta mulțumită prietenilor 
tăi, nişte animale tâmpite. 

— Nu sunt animale şi nu sunt prietenii mei. Sunt frații 
mei. 

— Nu e timp acum de poezie. E apă pe-aici? Vreau să 
spun, apă proaspătă? 

— La toalete, răspunse palestinianul. E o chiuvetă pe 
dreapta. 

— Ajută-mă să mă ridic! 

— Nu. Spune mai întâi cine te-a trimis! 

— Idiotule! izbucni Evan. Bine... Unde e Nassir? Toţi 
întrebă de Nassir. 

— E mort, răspunse pe un ton de gheaţă teroristul. 

— Cuuum?! Nassir e mort? 

— Un puşcaş marin a sărit la el, i-a luat arma şi l-a 
împuşcat. Puşcaşul a fost lichidat pe loc, dar Nassir era dus, 
gata. 

— Dar nu s-a auzit nimic despre asta... 

— Ce era de spus? Adică ce crezi, că trebuia să facem un 
martir dintr-un amărât de puşcaş de-al lor? Şi pe deasupra să 
arătăm că unul dintr-ai noştri n-a putut să se descurce? Nu e 
cazul să facem paradă cu oameni slabi. 

— Nassir? repetă Kendrick simțind în vocea teroristului o 
notă de dispreț. Nassir slab, deşteptule? 

— Era un teoretician, nu ştia să lupte cu adevărat. 

— Un teoretician? îşi încruntă Evan sprâncenele. Te-ai 
trezit acuma şi analist, studentule? 

— Studentul ăsta poate să-ți spună exact când trebuie să 
înlocuieşti observaţia cu acțiunea, când trebuie folosită forța, 
nu cuvintele. Nassir vorbea prea mult... şi chiar dacă uneori 
mai e nevoie şi de aşa ceva, tot nu... 

— Şi nu crezi că şi tu vorbeşti cam mult? îl întrerupse 
Evan. 

— Nu e cazul să te ocupi de mine, ci de tine. Ai vreo dovadă 


a trădării de care vorbeai? 

— Femeia Yatim, spuse Kendrick, fără să răspundă la 
întrebarea teroristului. Zaya Yatim. Mi s-a spus că a fost... 

— Trădătoare, Yatim? urlă furios tânărul, gata să-i sară în 
beregată. la ascultă, cine ţi-a mai turnat şi asemenea 
tâmpenii? 

— N-am spus asta... 

— Dar ce-ai vrut să spui? 

— A fost de încredere... 

— Mai mult decât atât, Amal Bahrudi! răcni tânărul, 
înşfăcându-l de resturile cămăşii. E cea mai devotată cauzei şi 
munceşte până la epuizare pentru noi, mai mult decât oricare 
altul din ambasadă! 

— Aşa o fi, dar Yatim vorbeşte englezeşte, spuse Kendrick. 

— Şi eu vorbesc englezeşte, nu numai ea! i-o întoarse 
tânărul, dând drumul cămăşii lui Kendrick. 

— Şi eu, spuse încet Evan, privind înspre grupul de 
deținuți care se uitau la ei doi. Putem să vorbim englezeşte 
acum? întrebă el privindu-şi umărul. Spui că vrei o dovadă şi 
e clar că nu pot să ţi-o dau acum, dar pot să-ți spun ce am 
văzut cu ochii mei în Berlin. Şi tu singur o să-ţi dai seama 
dacă spun sau nu adevărul, dacă tot vrei să le ştii pe toate... 
Dar nu vreau ca vreun animal din ăştia să înțeleagă ce spun. 

— Eşti mult prea arogant pentru situația în care te afli. 

— Nu sunt un oarecare... 

— Ai mai spus-o! Bine, să vorbim în englezeşte, fu de acord 
arabul. Ziceai de Yatim. Ce-i cu ea? 

— Tu ai crezut că vreau să spun că e o trădătoare. 

— Cine ar îndrăzni să... 

— Dar eu voiam să spun exact invers, îl întrerupse 
Kendrick strângându-şi umărul de durere. E de încredere, se 
descurcă mai bine ca mulți. A doua persoană după Nassir pe 
care urma s-o caut ea era. 

Evan gâfâi de durere, dar continuă: 

— Şi dacă ea ar fi omorâtă... trebuie să găsesc un om 
numit Azra... dacă şi el e mort, trebuie să găsesc pe altul, cu 


părul alb... Ahbyahd. 

— Eu sunt Azra! strigă palestinianul cel tânăr. Mie mi se 
spune Albastru. 

Aşadar ăsta e Azra! se gândi Evan, privind spre terorist cu 
un aer cât putea mai bănuitor. 

— Dar tu eşti aici, în lagăr, nu în ambasadă... 

— Aşa a hotărât comitetul operativ, interveni Azra. 
Comitetul operativ, pe care îl conduce Yatim. 

— Nu înţeleg. 

— Avem informaţii că unii dintre prizonierii de aici, prin 
tortură sau pentru bani, ajung să spună gardienilor din lagăr 
anumite lucruri. Şi atunci s-a hotărât ca unul din noi, din 
comitet, să ajungă şi el prizonier aici ca să organizeze 
rezistența. 

— Şi te-au ales pe tine? Adică Zaya te-a ales? 

— Zaya era cea mai în măsură să aleagă. Mă cunoaşte, 
este sora mea de sânge. E sigură de mine cum sunt eu de ea. 
Suntem hotărâți să luptăm amândoi până la moarte, fiindcă 
moartea e tot ce ne aşteaptă. 

— Deci asta e! 

Evan îşi lăsă capul pe spate, rezemându-l de zidul celulei şi 
privind spre tavanul de care atârnau becuri cu înveliş de 
sârmă. 

— Deci îl întâlnesc pe unul din cei mai importanţi oameni 
de legătură într-un asemenea loc şi în condiţii imposibile. 
Poate că Allah ne-a părăsit. 

— Lasă asta acum! se răsti furios arabul. Tu ai să fii 
eliberat mâine dimineaţă. Nu e nici o cicatrice pe gâtul tău. 
Mâine eşti liber. 

— Nu fi prea sigur de asta, zise Evan, scuturându-se de 
durere. Ca să-ți spun drept, fotografia aceea a mea a fost 
făcută la Roma, într-o celulă în care erau membri ai Jihadului 
şi cicatricea nu e sigură pentru ei. Acum caută analize 
medicale de-ale mele care există în Riad şi Manamah. Fie că 
omit unele, fie că găsesc cu adevărat ceva, de spânzurătoarea 
evreilor tot n-am cum să scap... Oricum, asta nu e treaba ta 


şi deocamdată nici a mea. 

— Văd că eşti şi curajos, nu numai arogant. 

— Ți-am mai spus, zise grăbit Kendrick, nu e timp să stăm 
acum de poezie... Dacă tu eşti Azra, fratele lui Yatim, 
înseamnă că ai nevoie de informaţii. Trebuie să afli ce-am 
văzut eu la Berlin. 

— Dovada trădării? 

— Dacă nu e trădare, e prostie curată şi dacă nu e nici 
prostie, atunci e lăcomie, adică tot un fel de trădare, 
amestecată cu prostie. 

Evan încearcă din nou să se ridice, dar de data asta 
teroristul nu mai încercă să-l oprească. 

— Ajută-mă, ticălosule! gemu Evan. Nu pot să gândesc în 
halul ăsta. Trebuie să mă spăl de sânge, să mă spăl pe faţă. 

— Foarte bine, spuse Azra fără să-şi ascundă curiozitatea. 
Sprijină-te de mine, continuă el, fără entuziasm. 

— N-am nevoie decât să mă ajuţi să mă ridic spuse 
Kendrick depărtându-se de celălalt îndată ce se văzu în 
picioare. N-am nevoie de ajutor de la nişte zevzeci. 

— Poate că ai nevoie de ajutor mai mult decât îți dai 
seama... şi decât pot eu să-ţi ofer... 

— A, pardon, uitasem... zise Evan mişcându-se greoi spre 
şirul de toalete şi apoi spre chiuvetă. Studentul este judecător 
şi mâna dreaptă a lui Allah, de care tocmai se leapădă! 

— Înţelege o dată, frate întru credință, spuse Azra, stând 
aproape de el. Războiul pe care îl duc eu nu e nici pentru, nici 
împotriva lui Allah, Abraham sau Hristos. Este o luptă pentru 
supravieţuire, pentru ca noi să putem trăi ca nişte oameni. 
Nu mi-e teamă de cei care vor să mă distrugă cu gloanțţele lor. 
Vorbesc în numele multora când spun: „Credeţi, îndepliniți-vă 
îndatoririle religioase, dar nu-mi cereti şi mie să fac la fel.” Mi-e 
destul lupta pe care-o duc pentru fiecare zi în care reuşesc să 
rămân în viață. 

Kendrick îl privi pe ucigaşul arab, în timp ce se apropiau 
de chiuvetă. 

— Mă întreb dacă e cazul să vorbesc cu tine... Mă întreb 


ce-ar fi să nu fii tu Azra, cel la care trebuie să ajung. 

— Fii sigur de asta, replică teroristul. În munca noastră se 
fac înțelegeri între oameni diferiți, cu scopuri foarte diferite. 
Fiecare încearcă să ia ceva de la celălalt, din diverse motive. 
Dar împreună putem să facem mai mult pentru cauză decât 
am face singuri. 

— Noi doi ne înțelegem, spuse Kendrick încercând să-şi 
elimine din voce orice nuanţă precisă. 

Ajunseră la chiuveta de tablă şi Evan deschise robinetul. 
Lăsa jetul să curgă mai încet în timp ce-şi cufundă capul şi 
mâinile în apă. Se stropi peste tot în partea de sus a corpului, 
îşi spălă bine capul şi pieptul, apoi rana de la umăr. Îşi 
prelungi baia, deşi simțea nerăbdarea lui Azra, pe care îl 
vedea legănându-se când pe un picior când pe altul. Dar 
microfoanele sunt în bazinele de la toalete, îşi aminti Evan. 
Veni clipa aşteptată. 

— Destul! explodă teroristul, apucându-l pe Kendrick de 
umărul sănătos şi trăgându-l de la chiuvetă. Spune-mi ce 
informații ai, ce ai văzut în Berlin! Acum! Care e dovada 
trădării... sau a prostiei sau a lăcomiei... Care este? 

— Se pare că sunt implicate mai multe persoane, începu 
Evan, tuşind şi fiecare acces de tuse era din în ce în ce mai 
violent, iar trupul îi tremura tot mai tare. Pe măsură ce 
oamenii ies, continuă el, le scot... 

Deodată, Kendrick se aplecă şi duse mâna la gât, căutând 
din ochi prima toaletă liberă din stânga chiuvetei murdare. 

— Îmi vine să vomit, strigă el aplecându-se îngrețoşat 
deasupra closetului plin de murdărie. 

— Ce scot? 

— Filme! urlă Evan spre rezervor, unde ştia că sunt 
microfoanele. Filmele au fost scoase din ambasadă! Şi ei le 
vând! ... 

— Filme? Adică fotografii? mârâi neîncrezător arabul. 

— Da, până acum au ieşit două. Eu le-am interceptat, le- 
am cumpărat pe amândouă! Sunt fotografiate persoane, arme 


ŞI... 


Dar deodată vocea îi fu acoperită de un vacarm de 
nedescris. Sonerii asurzitoare, răcnete furioase însoțite de 
țignale ascuţite de alarmă şi tropăituri grele, apoi un grup de 
gardieni năvăli înăuntru cu armele ridicate, căutând din ochi 
ceva anume şi izbind din răsputeri în dreapta şi-n stânga. În 
câteva secunde zăriră ce căutau şi şase soldați se năpustiră 
spre şirul de toalete. 

— Niciodată! strigă omul numit Amal Bahrudi. Puteţi să 
mă ucideți, dar n-o să aflați nimic din gura mea, câinilor! 

Se apropiară doi gardieni. Kendrick sări la ei, dar gardienii 
ştiau că trebuie să scoată de-acolo un om de-al lor care era 
gata să fie omorât. Numai că deţinutul ăsta ciudat se repezi 
cu pumnii la ei, lovind orbeşte. 

Din fericire, un alt soldat îl izbi cu patul puştii în cap. 

Se trezi în întuneric, dar ştia că se află în cabinet, pe pat. 
Simţea o compresă rece pe ochi şi pungi cu gheaţă ici şi colo 
pe corp. Întinse mâna şi-şi dădu compresele jos. Văzu 
plecându-se deasupra lui chipuri îngrijorate, unele chiar 
furioase. Dar n-avea acum timp de ăştia. 

— Faisal! spuse el încet în arabă. Unde e doctorul Faisal? 

— Sunt chiar aici, lângă piciorul tău stâng, se auzi glasul 
doctorului, vorbind englezeşte. Trebuie să vindec o rană cam 
ciudată. Cred că te-a muşcat cineva. 

— Se văd şi urmele de dinţi, spuse Evan. Ce dinţi galbeni 
au oamenii ăia! 

— Aici lumea nu prea mănâncă ce trebuie... 

— Doctore, scoate-i pe toți oamenii ăştia afară, îl 
întrerupse Kendrick. Acum! Avem ceva de vorbit. 

— După tot ce-ai făcut acolo înăuntru mă îndoiesc că au să 
iasă şi nici eu nu sunt sigur că i-aş lăsa. Eşti nebun? Ei 
veniseră să-ți salveze viața şi tu te-ai repezit la ei, unuia i-ai şi 
făcut nasul zob... 

— Trebuia să fiu convingător. Spune-le că... Nu, nu le 
spune încă nimic, dar noi doi trebuie neapărat să vorbim. Şi 
pe urmă trebuie să-i spui lui Ahmat ce-ţi transmit eu. De cât 
timp sunt aici? 


— De aproape o oră... 

— De o oră? Doamne Dumnezeule, cât e ceasul? 

— Patru şi un sfert dimineața. 

— Dă-i afară, repede! Hai o dată! 

Faisal le spuse calm soldaților să iasă din cabinet, fără să 
le explice de ce. Ultimul gardian, care se pregătea să iasă, îi 
lăsă doctorului arma sa. 

— Ce crezi, ar trebui să stau cu mitraliera îndreptată spre 
tine? îl întrebă Faisal pe Kendrick. 

— Doar până răsare soarele, i-o întoarse Evan dând la o 
parte pungile cu gheață şi ridicându-se din pat, deşi 
picioarele îl dureau cumplit. De fapt, ar fi bine ca asupra mea 
să fie ațintite cât mai multe arme. Deşi nu chiar de- 
adevăratelea, sper că înţelegi... 

— Ce tot spui acolo? Ai chef de glume? 

— Vreau să evadez. Ahmat trebuie să-mi aranjeze o 
evadare. 

— Ce?! Evadare? Trebuie să fii nebun! 

— N-am fost niciodată mai întreg la minte, doctore şi fii 
sigur că nici de glume nu-mi arde. la doi sau trei din oamenii 
tăi cei mai buni, adică oameni în care să ai toată încrederea şi 
aranjează-mi un fel de transfer... 

— Transfer?! Ce-nseamnă toate aiurelile astea? Ce 
transfer? 

Evan confirmă în tăcere şi clipi din ochii încă umflați, în 
ciuda atâtor comprese reci. Încearcă să-şi găsească cuvintele 
pentru a-l lămuri pe doctor, care-l privea mai departe cu ochii 
holbați. 

— Lasă-mă să-ţi explic: cineva a hotărât ca nişte prizonieri 
să fie mutaţi în alt loc. 

— Cine a hotărât aşa ceva? Şi de ce? 

— Ce contează cine! O spui, fără să dai explicații... Ai 
fotografii cu toţi care sunt aici, în lagăr? 

— Sigur că da. E o procedură folosită întotdeauna la 
arestare, deşi numele nu contează. Când unul din ăştia 
catadicseşte totuşi să declare un nume, ştim că e fals. 


— Vreau să le văd, pe toate. Şi îți spun eu pe cine să alegi. 

— Să aleg pentru ce? 

— Pentru transfer. Cei pe care îi vei muta în alt loc. 

— Unde în alt loc? Nu te supăra, dar tot nu-nţeleg nimic. 

— Nu vrei să mă asculți?... Undeva, pe drum, pe o 
ulicioară întunecoasă, o să reuşim să-i doborâm pe gardieni şi 
o să fugim. 

— Să-i doborâm... Noi?! 

— Da, pentru că eu o să fac parte din grupul care va fi 
mutat. Evadez şi eu. Mă întorc. 

— E o nebunie! spuse doctorul. 

— Ba e foarte clar, îi replică Evan. Aici înăuntru e un om 
care mă poate duce unde am eu nevoie să ajung. Dă-mi 
fotografiile şi sună-l pe Ahmat pe linia directă. Transmite-i ce 
ţi-am spus eu şi el va înțelege... sau cel puțin sper că va 
înțelege! Ticăloşii ăştia nu se gândesc decât la evadare. 

— Poate că şi tu ai face la fel, ya Shaikh, ya Amrekanee. 

— Posibil... Poate că de fapt vreau să dau vina pe altcineva. 
Oricum, nu mă simt în apele mele în ipostaza de terorist. 

— Atunci înseamnă că şi în tine e o luptă. Se întâmplă... 

Kendrick se uită în ochii căprui şi blânzi ai arabului. 

— Da, se întâmplă... fu de acord Evan. 

Deodată, îi reveni în minte o siluetă: figura disperată a 
unui om ieşind din flăcările unui incendiu care transformase 
pământul în iad. Rotocoale de fum îl învăluiau în timp ce 
molozul cădea de peste tot, înăbuşind strigătele victimelor. 
Mahdi! ... Ucigaşul de copii şi femei, ucigaşul prietenilor lui, al 
celor care îi erau aproape ca o familie, familia pe care 
întotdeauna şi-o dorise. Au pierit cu toții, au murit toți, în 
fum a pierit chiar şi amintirea aceasta... Şi n-a mai rămas 
decât frigul şi întunericul. Mahdi... 

— Se întâmplă... repetă Evan încet, frecându-şi fruntea. 
Fă-mi rost de fotografiile alea şi sună-l pe Ahmat. Vreau să 
ajung în lagăr în douăzeci de minute şi vreau să fiu luat 
douăzeci de minute mai târziu. Haide o dată, pentru numele 
lui Dumnezeu. 


Ahmat, sultanul, Omanului, îmbrăcat în pantaloni scurți şi 
tricou, stătea în scaunul cu spătar înalt ascultând încordat în 
receptorul telefonului de maximă urgenţă, cu beculețul roşu 
aprins. 

— Deci s-a întâmplat, Faisal, spuse el încet. Slavă marelui 
Allah, s-a întâmplat! 

— Mi-a spus că vă aşteptaţi să fie aşa, se auzi vocea 
nedumerită a doctorului. 

— Nu chiar, mai degrabă speram să fie aşa, prietene. Da, e 
mai corect spus speram. 

— Eu v-am scos amigedalele, preaslăvite sultan şi am fost 
de față mereu când v-aţi îmbolnăvit, oricât de neînsemnată 
era boala, aşa că e firesc să vă ajut eu. Asta chiar dacă e 
vorba de o temere total nejustificată. 

Ahmat râse, mai mult pentru el decât pentru cel de la 
capătul firului. 

— O săptămână palpitantă în Los Angeles, Amal. Cine ştie 
cu ce boală m-aş fi putut alege! 

— Am avut o înțelegere. Nu i-am povestit niciodată 
prealuminatului vostru tată despre asemenea lucruri. 

— Şi crezi că nici eu nu-ţi spun totul acum... 

— Cam aşa ceva. 

— Foarte bine, prietene... 

Deodată sultanul tresări şi înălță privirea spre uşa care se 
deschidea. Intrară două femei: prima din ele, purtând un 
halat de baie, era însărcinată şi avea trăsături de europeană. 
Era soţia sultanului, Roberta Aldrige din New Bedford, 
Massachusetts. Cealaltă avea pielea măslinie, părul negru şi 
purta haine de stradă. Personalul o cunoştea doar după un 
singur nume: Khalehla. 

— În afară de bun simţ, doctore, reluă Ahmat convorbirea, 
mai am şi alte surse. Cunoştinţa noastră comună avea nevoie 
de ajutor şi cine crezi că ar fi putut-o face mai bine decât 
însuşi conducătorul Omanului? Am strecurat nişte informaţii 
bestiilor de la ambasadă. Prizonierii erau ținuți undeva şi 


supuşi unor interogatorii brutale, cineva trebuia să fie acolo 
ca să mențină disciplina şi Kendrick l-a găsit... Dă-i 
americanului tot ce-ţi cere, dar amână acţiunea cu un sfert de 
oră, până sosesc poliţiştii mei. 

— La Al Kabir? Verii tăi? 

— Doi oameni de la Brigada Specială ajung. 

Urmă o pauză scurtă, ca şi când doctorul îşi căuta 
cuvintele, apoi se hotărî: 

— Deci e adevărat ce se spune, Ahmat? 

— Nu înţeleg la ce te referi. Ce se spune înseamnă bârfă şi 
ştii că bârfa nu mă interesează. 

— Se spune că eşti mult mai înțelept decât alții de vârsta 
ta... 

— Ei, prostii! îl întrerupse sultanul. 

— Ela spus că tu eşti cel mai potrivit să conduci țara asta. 
E cam greu de crezut pentru mine, care am stat lângă tine 
când erai micuţ şi aveai oreion. 

— Las-o baltă, doctore. Nu uita să mă ţii la curent cu tot ce 
se întâmplă, ne-am înțeles? 

Ahmat formă imediat alt număr: 

— Îmi pare rău, ştiu că dormeațţi, dar trebuie să vă 
deranjez din nou. Plecaţi imediat spre lagăr. Amal Bahrudi 
vrea să evadeze. Şi nu singur. 

Apoi închise telefonul. 

— Ce s-a întâmplat? întrebă soţia lui, venind repede spre 
el. 

— Te rog! spuse Ahmat, privind atent spre soția lui. Mai ai 
doar şase săptămâni, Bobbie, mergi mai încet! ... 

— Asta-i prea de tot, spuse Roberta Aldrige-Yamenni 
întorcând capul spre Khalehla. Am alergat la maratonul de la 
Boston şi acum mă învaţă el cum să duc o sarcină. Nu e cam 
mult? 

— Moştenitorul regal, Bobbie, spuse Khalehla zâmbind. 

— Ei, regal! Copiii sunt toţi la fel. Întreab-o pe mama mea, 
care a avut patru... Ei, iubitule, ce se întâmplă? 

— Americanul nostru a găsit o legătură în lagăr. Şi punem 


la cale o evadare. 

— Deci a mers! strigă Khalehla, apropiindu-se de birou. 

— A fost ideea ta, spuse Ahmat. 

— Ce importanţă are! Eu nu mă bag în treburile astea de- 
aici. 

— Nimic nu e fără importanţă, spuse ferm sultanul. Avem 
nevoie de ajutor, din orice parte ar veni, în ciuda aparenţelor 
şi chiar dacă riscăm... lartă-mă Khalehla. Nici măcar nu te- 
am salutat. Îmi pare rău că te deranjez, aşa cum i-am 
deranjat şi pe verii mei poliţişti... Dar ştiam că nici n-o să vrei 
să fii în altă parte. 

— Exact. 

— Cum ai reuşit? Vreau să spun că nu e prea uşor să pleci 
din hotel la patru dimineaţa... 

— Cu ajutorul lui Bobbie. Şi vreau să adaug, Ahmat, că 
reputațţiile noastre n-au avut de suferit. 

— Da? 

Sultanul îşi privi soţia. 

— Luminăţia Voastră, spuse Bobbie împreunându-şi 
ceremonioasă mâinile şi făcând o plecăciune, această 
încântătoare doamnă este o curtezană din Cairo. Ce zici de 
idee, în situația asta... 

Aici soția lui Ahmat se opri o clipă să-şi mângâie pântecul 
rotund, apoi continuă: 

— A te afla într-o poziție foarte înaltă înseamnă şi avantaje. 
Şi cum am fost printre cei mai tari la istorie la institutul 
Radeliffe, ceea ce doamna de față poate confirma, pot să-ţi 
spun că Henric al VIII-lea al Angliei numea chestia asta 
călăritul în şa. Se întâmpla ori de câte ori Anne de Boleyn nu 
se simțea prea bine şi deci... nu-l putea mulțumi pe slăvitul 
monarh. 

— Of, lasă glumele acum, Roberta, doar nu suntem în 
piesa Regele şi eu, iar eu nu sunt Yul Brynner. 

— Ba eşti! râse soţia lui Ahmat, privind-o pe Khalehla. Dar, 
îi spuse ea femeii, dacă te apropii cumva de el, îți scot ochii! 


— Nu te teme, draga mea, surâse şi Khalehla la rândul ei. 

— Bine, le întrerupse Ahmat privindu-le recunoscător 
pentru ce făcuseră pentru el. 

— Trebuie să mai şi râdem din când în când, altfel am 
înnebuni, spuse soția lui. 

— Da, am înnebuni, răspunse încet Ahmat privind la 
femeia din Cairo. Ce e cu omul de afaceri englez, prietenul 
tău? 

— E beat, răspunse Khalehla. Ultima data a fost văzut la 
barul hotelului, era criță şi mă striga pe toate numele posibile 
din lume. 

— ŢI se putea întâmpla şi mai rău, mai ales când lucrezi în 
secret, ca acum. 

— A, fireşte. Eu sunt întotdeauna cu cine oferă cel mai 
mult. 

— Dar ce se întâmplă cu patrioții noştri, prinții negustoriei, 
care mai degrabă ar vrea să mă vadă luând-o la goană spre 
Occident decât să rămân aici? Mai lucrezi cu ei? 

— Da. Prietenul meu mi-a spus în piața Sabat Aynub că ei 
sunt siguri că tu te-ai întâlnit cu Kendrick. După spusele lui, 
ar fi trebuit să mă duc cu el şi să-mi dau seama că tu eşti un 
nătăfleț şi o cauţi cu lumânarea. 

— Şi ei de unde au aflat toate astea? 

— Au fost informați că o maşină militară de teren l-a luat 
pe american din apropierea hotelului. N-am putut să-mi 
contrazic prietenul, doar am fost acolo. 

— Deci căutau maşina aceea în mod special. Dar maşini 
militare de teren sunt peste tot în Masqat. 

— Îmi pare rău, dar a fost o mişcare greşită, Ahmat. Ți-aş fi 
spus, dacă aş fi avut cum să te găsesc. Vezi tu, într-un fel 
cercul a fost rupt... Au ştiut că Evan e aici, în Masqat... 

— Mustafa! O întrerupse tânărul sultan cu mânie. Regret 
mult că a murit, dar pe de altă parte mă bucur că am scăpat 
de o gură spartă ca el. Uneori şi răul e spre bine... 

— Nu putem fi siguri că tocmai el a vorbit, spuse Khalehla. 
Poate că în afacerea asta e amestecat chiar Washingtonul. 


Prea au fost implicați mulți oameni în sosirea lui Kendrick 
aici. Din câte am înțeles eu, operațiunea o conduce 
Departamentul de Stat. Dar nu ştiu dacă au pus pe cine se 
poate descurca cel mai bine în situația asta. 

— Nu ştiu care e duşmanul nostru şi nici unde să-l 
căutăm! 

Ahmat strânse pumnii şi-i duse la gură, într-un gest de 
încordare. 

— Poate fi oricine, oriunde, chiar în fața ochilor noştri! Ce-i 
de făcut? 

— Fă ce ţi-a spus el, spuse femeia din Cairo. Lasă-l să 
acționeze deghizat. Şi-a făcut deja un contact. Aşteaptă să te 
caute el. 

— Şi asta e tot ce pot eu să fac? Să aştept? 

— Nu, mai e ceva, adăugă Khalehla. Spune-mi care a fost 
traseul pe care a evadat şi dă-mi cea mai rapidă maşină. Am 
luat cu mine aparatul prietenului meu, e într-o geantă afară, 
pe hol şi cât mă schimb cu, tu pune la punct detaliile cu verii 
tăi şi cu doctorul acela, care spui că ţi-e prieten. 

— Hei, stai puţin! protestă Ahmat. Ştiu că tu şi Bobbie vă 
cunoaşteţi de mult, dar asta nu-ţi dă dreptul să-ți pun viața 
în pericol! Nici nu te gândi la aşa ceva! 

— Nu vorbim de viața mea acum, spuse Khalehla pe un ton 
rece, privindu-l fix pe Ahmat. Sau despre a ta, Ahmat. Vorbim 
despre terorism şi despre supraviețuirea Asiei de sud-vest. 
Poate că în seara asta nu se va întâmpla nimic, dar meseria 
mea e să aflu tot ce se întâmplă, iar tu trebuie să mă laşi să 
mi-o fac. Nu pentru asta am fost antrenați şitu şi eu? 

— Şi dă-i şi numărul unde te poate găsi, spuse calmă 
Roberta Yamenni. De fapt unde ne poate găsi. 

— Du-te şi te schimbă, spuse tânărul sultan, cu ochii 
închişi. 

— Mulţumesc, Ahmat. Am să mă grăbesc cât pot, dar întâi 
trebuie să ajung la oamenii mei. Nu am prea multe să le 
spun, deci n-o să dureze prea mult. 


Bărbatul gras şi chel, beat turtă, ieşi din lift sprijinit de doi 
oameni. Se ţinea atât de greu pe picioare încât cei doi erau 
nevoiți să se opintească zdravăn ca să nu vină grămadă jos 
toţi trei. 

— Dar-ar ciuma în nenorocitul ăsta! icni cel din stânga, 
foarte atent ca din cauza manevrelor de tot felul să nu-şi 
piardă cheile, pe care le ținea pregătite în mână. 

— Hai, lasă, Dickie, i-o întoarse celălalt, ție chiar nu ţi se 
mai întâmplă niciodată să te faci beton? 

— Ba da, dar nu într-o nenorocită de ţară ca asta, care-i 
gata să sară în aer din cauza nenorociților ăstora de terorişti! 
Şi porcul ăsta gras ar putea să facă un scandal turbat şi noi 
să ne pomenim cu juvățul de gât! Unde mama dracului e 
nenorocita aia de cameră? 

— Jos în hol. E destul de greu de cărat imbecilul ăsta, nu? 

— Păi, cu cât whisky a băgat în nenorocitul ăla de 
burdihan! ... 

— N-aş zice că e doar asta. Eu cred că l-a fraierit vreo 
curvă şi l-a uşurat de toți banii, altfel pare un tip simpatic. Ce 
o fi învârtind? 

— Cică are o nenorocită de fabrică de textile în 
Manchester. Twillingame sau Burlingame, ceva în genul ăsta. 

— N-am auzit de ea, spuse cel din dreapta, încruntându- 
se. Hai, dă-mi cheia, am ajuns. 

— Îl aruncăm în pat şi gata, fără mofturi! 

— Crezi că tipul ăla o să ţină barul deschis pentru noi? Ne 
pierdem timpul aici cu beţivul ăsta şi barul o să se închidă. 

— Atâta-i trebuie, poate-l închide, că l-am halit! mârâi 
Dickie în timp ce bâjbâia prin camera întunecoasă, l-am dat 
douăzeci de lire ca să ţină deschis nenorocitul ăla de bar, 
uite-aşa, numai pentru noi doi. Dacă îţi închipui că am de 
gând să închid un ochi până mâine, când mă văd în avionul 
ăla nenorocit al lor, te-nşeli! N-am chef să-mi taie beregata 
cine ştie ce damblagioaică de teroristă nenorocită! Hai, sus, 
bețivan împuțit, că acuma te ia mama dracului! Mişcă! 

— Noapte bună, burduf de osânză! spuse rânjind şi 


celălalt. Şi duce-te-ar liliecii la dracu-n praznic! 


Grăsanul în costum cu dungi îşi înălță capul din pat şi-şi 
întoarse fața spre uşă, urmărind sunetul paşilor celor doi, 
care se pierdeau pe hol. Se rostogoli greoi şi cobori din pat. 
Bâjbâind prin camera luminată doar de becurile palide de 
afară, din stradă, îşi scoase haina şi o atârnă grijuliu în 
dulapul din perete, netezindu-i atent cutele. Îşi scoase 
cravata, apoi dădu jos de pe el cămaşa murdară, pătată de 
whisky şi o aruncă la coşul de gunoi. Se duse în baie, 
deschise amândouă robinetele şi începu să se spele până la 
brâu, săpunindu-se bine şi fornăind mulțumit. Apoi se şterse, 
frecându-se zdravăn cu prosopul, luă o sticlă de colonie şi-şi 
dădu din belşug pe față şi pe gât, după care se întoarse în 
dormitor, la valiza care stătea aruncată într-un colț deasupra 
bagajelor. O deschise, scoase din ea o cămaşă de mătase 
neagră şi o îmbrăcă iute. În timp ce îşi încheia nasturii şi îşi 
vâra cămaşa în pantaloni, se îndreptă spre fereastră, scoțând 
din buzunar o cutie de chibrituri. Aprinse un băț şi cu flacăra 
lui făcu un semn în fața ferestrei: trei cercuri luminoase. 
Aşteptă zece secunde, apoi se duse la lămpița de pe biroul 
aşezat lângă peretele din stânga şi o aprinse. Merse la uşă, o 
descuie şi se întoarse la pat, aranjă două perne şi se lăsă 
greoi pe ele, gemând mulțumit. Privi la ceas şi aşteptă. 

La uşă se auziră trei zgârieturi uşoare. 

— Intră! spuse omul din pat. 

În cameră se furişă un arab, care privi cu teamă în jurul 
lui. Era îmbrăcat în haine vechi şi cam roase dar foarte 
curate, iar pe cap avea o pânză albă, care se purta în ocazii 
speciale. Spuse pe un ton calm şi plin de respect: 

— Aţi făcut semnul sfânt pentru noi, domnule şi iată-mă 
aici. 

— Mulţumesc că ai venit, spuse englezul. Închide uşa şi 
vino încoace. 

— Desigur, domnule. 

Şi omul se apropie, păstrând însă o distanţă respectuoasă 


față de cel aşezat în pat. 

— Ai adus? 

— Da, domnule. Şi obiectul şi informaţia pe care mi-aţi 
cerut-o. 

— Întâi să văd obiectul. 

— Da. 

Arabul se scotoci sub haine şi scoase la iveală un pistol 
mare, cu amortizor. Cu cealaltă mână scoase o cutie mică, 
cenuşie, în care se aflau douăzeci şi şapte de cartuşe. Se 
îndreptă spre pat şi întinse englezului arma. 

— E încărcat cu nouă gloanţe, domnule. În total aveţi 
treizeci şi şase. 

— Mulţumesc, spuse englezul cel gras. 

Arabul îi înmână cu o plecăciune adâncă revolverul şi cutia 
cu cartuşe, îndreptându-se apoi din şale şi retrăgându-se 
respectuos. 

— Şi acum să auzim informaţia. 

— Da, domnule. Dar mai întâi ar trebui să vă spun că nu 
cu mult timp în urmă, femeia a fost condusă la palat. 

— Ceee?! 

Uluit, englezul sări din pat. 

— Eşti sigur? 

— Da, domnule. A luat-o o limuzină de-a palatului. 

— Când? 

— Acum vreun sfert de oră. Bineînţeles că am fost informat 
imediat. Cred că acum femeia este deja acolo. 

— Dar ce-i cu bătrânii, cu negustorii? 

Vocea grăsanului suna înăbuşit, încordat, ca şi cum ar fi 
făcut un efort supraomenesc pentru a se abține. 

— Boarfa aia a contactat pe careva din ei, nu-i aşa? 

— Da, domnule, răspunse arabul cu o voce tremurătoare 
de parcă i-ar fi fost frică să nu fie bătut. A băut o cafea cu un 
negustor pe nume Hajazzi, din Dakhil şi mai târziu s-a 
întâlnit, iar cu el în piața Sabat. Făcea nişte fotografii, 
urmărea pe cineva... 

— Pe cine? 


— Nu ştiu, domnule. Piaţa era foarte aglomerată şi am 
scăpat-o din ochi. N-am putut să mai dau de ea. 

— La palat?... şopti omul de afaceri ca pentru sine, în timp 
ce se ridica. De necrezut! 

— Aşa e, domnule. Dar fiți încredinţat că informaţia mea 
este exactă, altfel n-aş fi spus-o unui personaj atât de 
important ca dumneavoastră... Adevărat vă spun, domnule, 
am să-i mulțumesc lui Allah, pentru că am întâlnit un 
adevărat discipol al lui Mahdi. 

Englezul se uită fix la mesager. 

— Da... Aşa ţi s-a spus, nu? întrebă el încet. 

— Am avut onoarea să mi se destăinuie acest lucru, am 
avut privilegiul, pot să spun, față de frații mei... 

— Cine mai ştie? 

— Pe viața mea vă jur că nimeni, domnule! Ceea ce faceți 
dumneavoastră este un lucru sacru, e o misiune sfântă care 
trebuie îndeplinită în taină. O să iau secretul cu mine în 
mormânt, nimeni nu va şti că sunteţi în Masqat! 

— Adevărat ai grăit, prietene, nimeni nu va şti chestia asta, 
suspină grăsanul ridicând pistolul. 

Se auziră două sunete înăbuşite, ca şi cum ar fi tuşit 
cineva. Arabul căzu şi se izbi de perete, cu hainele pline de 
sânge. 


Barul american al hotelului era în întuneric, doar tuburile 
fluorescente de la tejghea luminau slab încăperea. Barmanul 
în şort moțăia într-un colț al barului, trăgând din când în 
când cu coada ochiului, plictisit şi toropit de căldură, la cei 
doi inşi care şedeau în fața ferestrei cu jaluzelele pe jumătate 
trase. Englezii ăştia sunt proşti făcuți grămadă, îşi spunea 
barmanul. Nu că le-ar fi frică, doar au şi de ce, cu toată 
nebunia asta. Dar n-ar fi ei mai în siguranţă încuiați într-o 
cameră decât aici în bar? Dar de fapt, naiba mai ştie! Se 
răzgândi el dintr-o dată. Chiar el spusese directorului 
hotelului că cei doi au insistat să rămână în bar, iar 
directorul, neştiind ce aveau cei doi în bagaje sau dacă îi 


căuta cineva sau ştia de ei, a poruncit ca trei paznici să 
rămână în hol, lângă intrarea în bar. Oricum, îşi continuă 
barmanul gândurile, căscând plictisit, englezii ăştia proşti or 
fi ei, dar sunt foarte generoşi şi deocamdată asta conta. Banii 
lor şi faptul că avea o armă, a lui proprie, acoperită cu un 
şervet, sub tejghea. Culmea ironiei, era o armă de fabricaţie 
israeliană pe care o cumpărase chiar el de la un evreu în port. 
Ha! Şmecherii ăştia de evrei sunt daţi naibii, se pricep să 
scoată banul şi din piatră seacă! Cu grozăvia asta din Masqat, 
au reuşit să vândă arme la jumătate din oraş... 

— Dickie, ia uită-te niţel! şopti cel mai liniştit dintre cei doi, 
ridicând cu mâna dreaptă un colț al jaluzelelor. 

— Ce e, Jack? ... 

Dickie înălță capul, clipind des din ochi; ațipise, de fapt. 

— ăla nu-i beţivanul nostru, pe care l-am cărat sus 
adineauri? 

— Cine? Unde? Extraordinar! Aşa e, ai dreptate! 

Afară, pe strada întunecată şi pustie, grăsanul, treaz, 
agitat, mergând cu paşi repezi şi uitându-se mereu în spatele 
lui, scoase deodată o cutie de chibrituri şi scăpără de câteva 
ori, strivind nervos fiecare chibrit pe trotuar înainte de a-l 
aprinde pe următorul. Peste nici un minut o maşină neagră 
apăru pe stradă, opri brusc şi stinse farurile. Uluiţi, Dickie şi 
prietenul său văzură prin golurile de jaluzele cum beţivanul 
lor, mişcându-şi foarte agil trupul rotofei, ocolea botul maşinii 
ținându-se nemaipomenit de sigur pe picioare. În timp ce se 
apropia de portieră, din maşină cobori un arab care purta pe 
cap acoperământul tradițional, dar în rest era îmbrăcat cu un 
costum european. Imediat, grasul începu să spună ceva, tot 
îndesându-şi degetul arătător în pieptul celui din faţa sa. În 
cele din urmă, îşi răsuci trupul masiv şi făcu o mişcare 
bruscă din cap, arătând spre uşile hotelului. Arabul se 
întoarse şi se îndreptă spre trotuar, iar englezul scoase de la 
centură, fără să se ascundă, un pistol mare şi urcă grăbit în 
maşină. 

— Doamne sfinte, ai văzut? strigă Dickie. 


— Da. Şi-a schimbat hainele. 

— Hainele? Ce vrei să spui cu nenorocitele alea de haine? 

— Da. Nu prea se mai vede bine, dar un ochi ager se 
descurcă. Adio cămaşa albă şi costumul în dungi. Acum 
poartă cămaşă neagră, haina şi pantalonii sunt şi ei închişi la 
culoare şi sunt din lână de proastă calitate şi oricum, nu e 
ceva potrivit cu clima de-aici. 

— Ce tot spui acolo?! exclamă Dickie. Eu mă refeream la 
nenorocitul ăla de pistol. 

— A, da! Prietene, tu eşti cu metalele, eu mă ocup de 
textile. 

— Bătrâne, ce să-ți spun, m-ai lăsat cu gura căscată! Doar 
am văzut amândoi un beţivan nenorocit pe care acum un 
sfert de oră a trebuit să-l cărăm sus în camera lui fiindcă nu 
se mai putea ţine pe picioare şi acum îl vedem alergând pe 
stradă, treaz şi proaspăt, dând tot felul de ordine şi fâțâindu- 
se cu nenorocita aia de armă în timp ce urcă într-o maşină 
care e clar că pe el îl aştepta... Şi tot ce observi tu sunt 
nenorocitele alea de haine de pe el! 

— Ei bine, nu e numai asta, băiete! Bineînţeles că am 
văzut arma şi pe arabul ăla ciudat şi maşina aia şi tocmai aici 
e ciudățenia: de ce tocmai hainele alea? 

— Haide, lasă prostiile! Şi poate că e o ciudățenie... Poate 
nu ăsta e cuvântul... 

— Mai încearcă, Jack!... 

— Bine... Grăsanu ăla o fi fost el beat mort, dar era băgat 
la ţoale a-ntâia: costum de cea mai a dracului stofa, cămaşă 
Angelo de la Est Bond, cravată Harrods, pantofi Benedictine, 
piele italienească, nu orice ştifturi. Era încliftat la patru ace, 
ca orice om de afaceri plin de biştari. 

— Şi ce-i cu asta? întrebă Dickie exasperat. 

— Păi uită-te şi tu, acuma era îmbrăcat cu nişte jafuri de 
haine care şedeau pe el ca puse cu furca şi care oricum nu 
merg pe căldura de aici. Şi mai ales în nici un caz nu sunt 
pentru mic dejun la Ascot. Şi dacă mă gândesc bine, nu 
există fabrică de textile în Manchester pe care să n-o cunosc 


ca pe propriile mele buzunare, iar de o fabrică Twillingame 
sau Burlingame n-am auzit, îți spun eu. 

— Nu mă-nnebuni! 

— Îţi spun eu că aşa e, ascultă-mă pe mine! 

— Aici o chestie al dracului de nenorocită, nu ţi se pare? 

— Ba mi se pare. Şi mi se mai pare că nu mai e cazul să 
luăm avionul în dimineața asta. 

— Doamne, de ce? 

— Cred că ar trebui să mergem la ambasada engleză, să-i 
trezim şi să le spunem şi lor toată povestea. 

— Cum?! Adică ce treabă are aici nenorocita lor de 
ambasadă... 

— Dickie, ce-ai zice dacă grăsanul nostru era îmbrăcat aşa, 
ca un prăpădit, tocmai pentru că se ducea să lichideze pe 
careva? 


SIGURANŢĂ MAXIMĂ! 
NU SUNT INTERCEPTORI! 
ÎNCEPEȚI! 


Jurnalul continua. 

Ultimul raport este încurcat şi, cum n-am reuşit să pătrund 
în codurile de la Langley, nici măcar nu ştiu dacă datele au fost 
salvate sau nu. Subiectul a reuşit să contacteze pe cineva. 
Umbra vorbeşte de o opțiune de mare risc care — culmea! - a 
fost inevitabilă dar foarte periculoasă. 

Ce face şi cum? Care îi sunt metodele şi cine sunt contactele 
subiectului nostru? Am nevoie de date mai precise! Dacă 
supravieţuieşte, voi avea nevoie de orice amănunt, pentru că 
amănuntele dau credibilitate unei acțiuni ieşite din comun şi 
acțiunea aceasta îl va proiecta pe subiectul nostru în conştiinţa 
unei națiuni. 

Dar va supraviețui el oare sau va rămâne doar un nume într- 
un dosar plin cu fapte ținute în umbră? Nu pot să ştiu ce va fi, 
pot doar să-mi dau seama ce potențial are, deşi dacă va muri, 
nu va mai avea nici o importanţă. Atunci toată munca mea va fi 


zadarnică. 


Capitolul 8 


Cei patru terorişti din duba poliției, care se zgâlțâia în toate 
părțile, aveau cătuşe la mâini; doi şedeau pe partea dreaptă, 
iar ceilalți doi erau aşezaţi pe bancheta din fața lor. Kendrick 
stătea lângă fanaticul cu ochi sălbatici, a cărui buză de iepure 
nu lăsa să se înțeleagă prea clar ce spunea. Azra stătea în 
diagonală față de insul furios, cu aer de sergent, care îl 
provocase pe Evan. Lângă uşa de oţel a dubei stătea un 
gardian care încerca să-şi menţină echilibrul ţinându-se de o 
bară metalică, montată deasupra lui. În mâna dreaptă avea o 
mitralieră MAC-I1. O singură rafală şi din cei patru n-ar mai fi 
rămas decât nişte cadavre şiroind de sânge. Gardianul avea la 
centură un inel de chei de descuiat cătuşele, aşa cum fusese 
în plan. Timpul era foarte preţios şi cursa se desfăşura contra 
cronometru. Minutele deveneau ore şi orele deveneau zile. 

— Nu eşti normal, precis că fi s-a mai spus asta, nu? 

— Doctore, nu avem altă şansă. Omul ăla este chiar Azra! 

— Nu-i adevărat! Azra are barbă şi părul lung! Doar l-am 
văzut cu toții la televizor... 

— Şi-a ras barba şi şi-a tuns părul. 

— Bine, atunci te întreb: eşti Amal Bahrudi? 

— Da, acum sunt. 

— Nu, nu eşti! Sau cum eşti tu Bahrudi, aşa e el Azra! Omul 
ăsta a fost adus aici în lagăr acum cinci ore, dintr-un bazar din 
Walat. E un bețiv nenorocit, un fanfaron, un măscărici aiurit. 
Prietenul lui, un fecior de căţea şi-a tăiat ca un fanatic beregata 
cu cuțitul unui polițist! 

— Dar am fost acolo, Faisal. E Azra, fratele de sânge al 
femeii aceleia, Zaya Yatim. 

— Pentru că aşa spune el? 

— Nu. Pentru că am vorbit cu el, l-am ascultat cu atenție. 
Războiul sfânt pe care-l duce el nu este împotriva lui Allah, 


Hristos sau Abraham. Este pentru supraviețuire etnică. 

— E o nebunie! Toţi sunt nişte nebuni! 

— Ce-a spus Ahmat? 

— Să fac cum spui tu, dar trebuie să aştepţi până vine 
poliția specială, oamenii în care are el încredere. Sunt doi. 

— Tweedledum şi Tweedledee?... Sunt cei care au fost cu 
mine din bazar până la Al Kabir? 

— Da, sunt oamenii lui. Unul va conduce duba poliției şi 
unul va fi gardianul dinăuntru. 

— O soluție bună. Deci joc cum îmi cântă Ahmat. 

— Sunteţi nedrept, domnule Kendrick. 

— Dar, oricum, am încredere în el. lată numele celorlalţi doi 
pe care îi luăm în dubă pentru transferul la o altă unitate. 

— Cine sunt? 

— Unul din ei este un fanatic, ar omori-o şi pe maică-sa, iar 
celălalt este mâna dreaptă a lui Azra. Face tot ce-i zice el. Dacă 
îi luăm pe ăştia doi, nu mai rămâne în lagăr nimeni care să-i 
instige. 

— Nu înțeleg. 

— Ceilalți sunt vulnerabili, doctore. Habar n-au de nimic, 
merg ca oile. Eu zic să luați doi sau trei din ei la anumite 
intervale de timp, să-i închideţi în celule separate, să vă faceți 
că-i împuşcaţi şi să vedeţi ce repede le trece la toți cheful de 
lupta sfântă. 

— Te arunci în gura lupului, shaikh Kendrick. Te arunci cu 
capul înainte într-o lume despre care nu ştii nimic. 

— De asta şi sunt aici, doctore. Ca să învăţ. Tocmai pentru 
că nu ştiu nimic... 


Semnalul! Gardianul de lângă uşa dubei cobori braţul 
stâng, scuturându-şi-l, ca omul căruia i-a înțepenit umărul 
din cauza poziției incomode, apoi imediat se prinse din nou de 
bară. Peste un minut avea să repete aceeaşi mişcare şi atunci 
va fi momentul pentru Evan să acționeze. Mişcările fuseseră 
analizate în laboratorul din lagăr: atacul trebuia să fie rapid şi 
simplu, iar reacţia gardianului era foarte importantă pentru 


succesul acțiunii. După douăzeci şi două de secunde, 
gardianul îşi va lăsa din nou mâna în jos, să şi-o scuture, ca 
şi cum i-ar fi amorțit... 

Kendrick sări de pe banchetă, aruncându-se cu toată 
greutatea asupra gardianului, care se lovi atât de tare cu 
capul de uşă încât aproape că leşină. 

— Repede! ordonă Evan, întorcându-se spre Azra. Pune 
mâna, ajută-mă! Ia-i cheile! 

Palestinianul sări imediat, urmat de sergent. Împreună 
reuşiră să smulgă automatul din mâinile gardianului şi să-l 
arunce cât mai departe, apoi smulseră cheile. 

— Să-l omorâm! strigă băiețandrul cu buză de iepure, 
înşfăcând arma şi clătinându-se din cauza zdruncinăturilor 
dubei. 

Şi îndreptă arma spre capul gardianului, pregătindu-se să 
tragă. 

— Opreşte-l! ordonă Azra. 

— Vită încălțată ce eşti! strigă sergentul către fanatic, 
smulgându-i arma. Şoferul o să audă împuşcăturile! 

— Dar este duşmanul nostru în războiul sfânt! 

— Când îți spun eu că eşti tâmpit! El e singura noastră 
cale de a ieşi de-aici, idiotule! spuse Azra, desfăcând cătuşele 
lui Evan şi dându-i cheile pentru ca acesta să i le desfacă pe 
ale lui. 

Kendrick i le desfăcu, apoi se întorsese spre sergent. 

— Mă cheamă Yosef, spuse acesta. Este un nume evreiesc, 
mama mea era evreică, dar noi nu suntem evrei din Israel. 
Eşti un om curajos, Amal Bahrudi. 

— Nu-mi plac execuțiile în deşert, spuse Evan, aruncând 
cătuşele pe podea şi întorcându-se spre tânărul care voia să-l 
ucidă pe gardian. Nici nu ştiu dacă să te eliberez sau nu. Eşti 
periculos! 

— De ce zici aşa? ţipă fanaticul, lăsând să i se scurgă un 
fir de salivă pe la colțul gurii. Pentru că vreau să ucid pentru 
războiul sfânt, să mor pentru cauza noastră sfântă? 

— Nu, tinere, pentru că s-ar putea să ne ucizi chiar pe noi, 


iar noi valorăm mai mult decât tine! 

— Amal! strigă Azra, apucându-l de braţ ca să se sprijine, 
dar şi ca să-i atragă atenţia. Sunt de acord cu tine că e idiot, 
dar e o situație specială. Nişte imigranți evrei au pus o bombă 
şi i-au distrus casa, familia, ba şi prăvălia lui taică-său. 
Bătrânul a murit sfârtecat şi comisia israeliană care se ocupa 
de orfani a vândut amândouă proprietăţile unor imigranți 
evrei, pe un preţ de nimic. 

Azra îşi cobori vocea şi îi spuse lui Evan la ureche: 

— Yosef şi cu mine o să-l ţinem sub supraveghere. 
Eliberează-l! 

— Cum spui tu, poetule, răspunse Evan pe un ton voit 
grosolan, descuind în silă cătuşele tânărului fanatic. 

— De ce ai pomenit de execuţii în deşert? Chiar te-ai gândit 
la aşa ceva? 

— Păi, drumul de sub noi e numai cu nisip, tu nu simți? 
spuse Kendrick, ştiind traseul pe care mergeau. Noi 
dispărem, arşi sau îngropați şi nimeni nu mai ştie de urma 
noastră. 

— De ce noi? insistă sergentul. 

— Din punctul meu de vedere, pot să-ți explic mai bine 
decât ai putea tu: ei nu mă cunosc, aşa că ce-i costă să mă 
ucidă? Cu atât mai mult dacă aş fi periculos sau important, 
fiindcă atunci şi pericolul şi identitatea mea ar fi astfel 
îngropate o dată cu mine. 

Făcu o pauză şi clătină din cap. 

— Gândiţi-vă puţin! spuse el. Poate asta e cauza pentru 
care îi transferă pe Yosef şi pe băiat: erau prizonierii care 
aveau gura cea mai mare şi probabil că şi vocile lor au fost 
mai uşor de identificat. 

— Şi eu? întrebă Azra, uitându-se atent la Kendrick. 

— Cred că poţi să răspunzi la întrebare şi fără ajutorul 
meu, replică Evan, privindu-l pe palestinian drept în ochi, cu 
un fel de dispreț. Am încercat să mă despart de tine, când au 
venit gardienii după mine la toaletă, dar tu nici măcar nu ţi-ai 
dat seama de asta. 


— Vrei să spui că ne-au văzut împreună? 

— Bravo, uite că studentul mai trece un examen... Nu 
numai că ne-au văzut împreună, dar noi doi formăm un grup 
izolat de ceilalți. Tu şi conferința ta minunată, deşteptule! 

— Duba încetineşte! strigă Yosef, în timp ce vehiculul intra 
într-o curbă. 

— Trebuie să ieşim de-aici, spuse Evan. Acum! Dacă se 
îndreaptă spre vale, acolo s-ar putea să fie soldați. Repede! 
Nu trebuie să ajungem jos, în vale! 

— Uşa! ţipă îngrozit Azra. Să nu fie încuiată pe dinafară! 

— Habar n-am! minți Kendrick, urmând scenariul pus la 
punct în laboratorul lagărului. 

Ştia că drugii fuseseră scoşi dinainte şi nu mai blocau uşa. 

— N-am mai fost niciodată luat prizonier în țara asta, dar 
n-are importanţă. Uşa e din aliaj de oțel. Dacă ne aruncăm 
toţi patru în ea, o smulgem. În centru, acolo trebuie să lovim, 
acolo e mai slabă. 

Evan îl apucă pe tânăr şi-l trase înspre stânga lui. 

— E-n regulă, sălbaticule! Să te văd cum te arunci în uşa 
aia, loveşte-o ca şi cum ar fi Zidul Plângerii din lerusalim! 
Acuma! Toţi patru! 

— Stai! strigă Azra, sprijinindu-se de peretele dubei. 
Mitraliera! exclamă el, ridicând de pe podea MAC-ul şi 
rezemându-şi-l de umăr, cu ţeava în jos. E-n regulă? spuse el, 
alăturându-se celorlalți. 

— Acum! strigă Kendrick. 

Cei patru prizonieri se năpustiră spre centrul uşii în timp 
ce duba se clătina ieşind din curbă şi urma şoseaua în jos, pe 
deal. Uşa cedă puţin, se vedea deja, printr-o despărțitură, 
lumina lunii. 

— Încă o dată! ţipă Yosef. 

— Nu uitaţi! le spuse poruncitor cel care fusese deja 
acceptat ca Amal Bahrudi. Dacă reuşim s-o doborâm, îndoiți- 
vă picioarele şi faceţi-vă ghem când loviți pământul. N-avem 
nevoie de răniți! 

Se năpustiră din nou spre uşă. În sfârşit aceasta se 


desfăcu şi zbură cât colo, atât de neaşteptat încât cei patru 
oameni căzură pe drumul întortocheat ce ducea la vale, în 
deşert. Înăuntrul dubei, gardianul se rostogoli pe podea, cu 
față plină de sudoare, îngrozit de moartea care trecuse pe 
lângă el. Se târi pe genunchi şi bătu de mai multe ori în 
geamul care-l despărțea de şofer. Se auzi o lovitură înăbuşită 
de răspuns. Misiunea lor era pe jumătate îndeplinită. 

Evadaţii o luară la fugă, coborând în goană dealul şi 
luptându-se să-şi recapete echilibrul, ca după o căzătură 
puternică. Azra şi Yosef se ridicaseră primii, bălăbănindu-şi 
gâturile şi capetele, apoi se cercetaseră iute, ca să vadă dacă 
nu erau răniți. Kendrick venea rostogolindu-se după ei, 
simțind în umăr o arsură puternică. 

Se ridică greu, cu picioarele tremurându-i şi cu mâinile 
zgâriate şi îşi dădu seama ce bine îi prindea acum călăritul în 
munți. Fusese un antrenament care în încercarea asta se 
dovedea mai mult decât folositor, în schimb palestinianul cu 
buză de iepure se rănise; gemea, întins pe pământul uscat, 
fără nici un fir de, iarbă şi încerca din răsputeri să se ridice, 
fără să reuşească. Yosef alergă înapoi spre el şi, în timp ce 
Evan şi Azra scrutau valea care se întindea jos, la picioarele 
lor, spuse grav, parcă rostind o sentinţă: 

— Pugştiul şi-a rupt piciorul. 

— Ucideţi-mă! ţipă printre gemete tânărul. Eu merg la 
Allah şi voi puteţi să continuaţi lupta! 

— Of, mai taci o dată, deşteptule! strigă Azra, strângând 
mitraliera în mâini şi îndreptându-se spre el împreună cu 
Evan. Pofta asta a ta de-a muri a început să mă plictisească. 
Dacă mai ţipi mult, ne dai de gol şi atunci mergem cu toţii la 
Allah, nu numai tu. Rupe nişte fâşii din cămaşa lui, Yosef. 
Leagă-i mâinile şi picioarele şi aşează-l în drum. Duba are să 
vină înapoi imediat ce ajunge jos, la închisoare, când or să 
vadă deştepţii ăia ce s-a întâmplat. Îl găsesc ei. 

— Adică să mă predaţi duşmanilor? ţipă îngrozit tânărul. 

— Gata cu tâmpeniile! replică Azra furios, atârnându-şi 
mitraliera de umăr. Au să te ducă la un spital unde să te 


îngrijească. Copiii nu sunt executaţi, se aruncă în ei cu 
bombe şi rachete, dar de executat nu-i execută... 

— N-o să spun nimic! 

— Foarte bine, mai ales că nici nu ştii nimic, spuse Azra. 
Leagă-i piciorul, Yosef. Cât mai strâns. 

Azra se apleacă apoi deasupra tânărului şi îi spuse: 

— Sunt şi alte căi de a lupta, mult mai bune. Mai bine să 
lupţi decât să mori ca un prost. Lasă-l pe duşman să te 
vindece, ca tu să poți lupta din nou... şi apoi să te întorci la 
noi, prietene. Avem nevoie de tine, chiar aşa căpos cum eşti. 
Hai, Yosef, dă-i zor! 

În timp ce bătrânul sergent îndeplinea ordinele, Azra şi 
Kendrick se întoarseră la drumul cioplit în stâncă. Jos, în 
depărtare, începeau nisipurile albe, întinzându-se nesfârşite 
în lumina lunii, ca o podea de alabastru sub cerul întunecat. 
În zare se putea vedea o lumină galbenă pâlpâind pe fondul 
alb nisipului. Era un foc în deşert, o întâlnire inclusă şi ea în 
planul evadării. Era prea departe pentru ca figurile oamenilor 
să se poată distinge, dar erau probabil soldați şi poliţişti. Nu 
erau, totuşi cei care trebuiau să-i execute, aşa cum îşi 
închipuiau tovarăşii lui Antal. 

— Tu eşti mai învățat cu locurile astea decât mine, spuse 
Kendrick. Cât crezi că ar mai fi până în tabără? 

— Zece kilometri, poate doisprezece, nu mai mult. Drumul 
se face drept, nu mai şerpuieşte. Au să ajungă repede. 

— Atunci să mergem! 

Kendrick se întoarse, uitându-se la Yosef cum îl căra pe 
puşti spre şosea. Se îndreptă spre ei. 

Dar Azra nu se mişca. 

— Unde mergem, Amal Bahrudi? Unde ar trebui să 
mergem? 

Evan îşi întoarse brusc capul înapoi. 

— Unde? repetă el pe un ton dispreţuitor. Deocamdată 
oriunde, numai aici să nu rămânem. În curând se va lumina, 
din câte îmi dau eu seama şi o să ne trezim cu stoluri întregi 
de elicoptere venite după noi. În oraş ne putem pierde urma, 


dar aici n-avem scăpare. 

— Atunci ce facem? Unde mergem? 

Kendrick nu-l vedea prea clar în lumina lunii, dar simțea în 
vocea lui Azra îngrijorarea. De fapt, pentru el era un test. 

— Trebuie să-i înştiințăm pe cei din ambasadă. Pe sora ta, 
Yatim şi pe Ahbyahd. Să oprim scurgerea de informații prin 
fotografii şi să-i omorâm pe trădători. 

— Şi cum facem asta? Cum îi înştiințăm pe cei din 
ambasadă? Şefii tăi ți-au spus cum s-o faci, Amal Bahrudi? 

Evan era pregătit pentru întrebarea asta. 

— Sincer să fiu, nu erau prea siguri care ar putea fi 
canalul de informații, fiindcă s-au gândit că sunteți destul de 
prevăzători ca să-l schimbaţi zilnic. Trebuia să transmit un 
bilet conducătorilor tăi tocmai prin acest canal de informații, 
oricare ar fi el. 

— Multe bilete care trec înăuntru, în ambasadă, pot fi nişte 
capcane. De ce pe al tău l-ar lua de bun? 

Kendrick nu răspunse imediat. Când se hotări în sfârşit să 
vorbească, vocea îi era calmă, încărcată de înțelesuri. 

— Pentru că ar fi semnat de Mahdi. 

Azra făcu ochii mari. Clătină încet din cap şi ridică mâna. 

— Cine? întrebă el. 

— Plicul a fost sigilat cu ceară şi am primit ordin expres să 
nu-l desfac. Mi s-a părut jignitor pentru mine, dar chiar şi eu 
trebuie să respect ordinele de la cei care plătesc pentru 
teroare... înţelegi, nu? 

— Adică de la cei care ne dau bani ca să facem ce facem, 
vrei să spui... 

— Dacă e vreun cod, o parolă care să autentifice biletul, 
chestia asta este oricum ştiută de cei din consiliul vostru, sau 
măcar de unul din voi, dacă nu de toți. 

— Dă-mi plicul, spuse Azra. 

— Of, idiotule! strigă Kendrick, exasperat. Când am văzut 
poliția apropiindu-se de mine, în piața Al Kabir, l-am rupt în 
bucățele şi le-am răspândit în toate părţile. Tu ce-ai fi făcut în 
locul meu? 


Palestinianul stătea nemişcat. 

— Cred că ai dreptate, răspunse el. Oricum, nu avem 
nevoie de bilet. O să fac în aşa fel încât să pătrundem 
amândoi în ambasadă. Canalul de informaţii, cum îi spui tu, 
funcționează bine — şi înăuntru şi în afară. 

— Da, aşa straşnic funcționează că fotografiile au ieşit uite- 
aşa pe sub nasurile oamenilor voştri. Trimite-i vorbă surorii 
tale să-i schimbe pe toți şi să înceapă imediat să caute 
aparatul de fotografiat. După ce-l găseşte, să-l omoare pe 
proprietar şi pe toţi care par să fie prietenii lui. Să-i lichideze 
pe toți. 

— Pentru o simplă bănuială? Sau pentru că găseşte un 
aparat de fotografiat? protestă Azra. Tu nu-ţi dai seama că 
riscăm să pierdem vieți nevinovate, luptători valoroşi?... 
Acuma cine-i tâmpit? 

— Hai să nu fim ipocriți, râse crud Amal Bahrudi. Când e 
vorba de duşman, nu umblăm cu sentimentalisme. Nu 
ucidem luptători valoroşi, ucidem oameni nevinovaţi pentru ca 
lumea să ne asculte, lumea asta surdă şi oarbă la lupta 
noastră pentru supravieţuire. 

— Pe Allah, acum tu eşti surd şi orb! îi strigă Azra. Te iei 
după presa occidentală şi asta e cel mai mare pericol! Din cele 
unsprezece cadavre, patru erau ale unor oameni deja morți 
când ai noştri pătrunseseră înăuntru, erau şi două femei 
printre morți, una se sinucisese, era isterică, îi fusese frică să 
n-o violăm, cealaltă, o femeie foarte grasă, se aruncase asupra 
lui Nassir şi imbecilul a ciuruit-o, nici măcar n-a stat pe 
gânduri dacă să tragă sau nu. Ceilalți erau doi bătrâni, 
infirmi amândoi şi au făcut atac de cord. Asta nu ne absolvă 
de faptul că ucidem oameni nevinovaţi, dar cei patru n-au 
murit din cauza noastră. Zaya a povestit apoi totul dar nimeni 
nu ne crede. Şi nici nu vor să ne creadă! 

— Bine şi aşa, ca chestie, ceilalți şapte... Cum rămâne cu 
ei? Cum au murit? 

— Au fost condamnaţi la moarte de consiliul nostru şi pe 
bună dreptate. Erau agenţi secreți care făceau parte din 


rețelele din Golf şi din Vest, unii erau membri ai faimosului 
Birou de operațiuni american. Erau printre ei chiar şi doi 
arabi care-şi vânduseră sufletele şi aşa ne-au pângărit şi pe 
noi. l-au plătit evreii şi marionetele lor, americanii, feciorii de 
cățea. Şi meritau din plin să moară, fiindcă voiau să ne vadă 
ei pe noi murind ca nişte câini, când de fapt noi nu facem rău 
nimănui, vrem doar să trăim pe pământurile noastre! 

— Destul, poetule! îl întrerupse Kendrick, privindu-i pe 
Yosef şi pe tânărul terorist care tânjea după îmbrățişarea lui 
Allah. Nu e timp acum pentru tiradele tale, trebuie s-o 
ştergem repede de aici. 

— Şi să ajungem în ambasadă, fu de acord Azra. 
Folosind... canalul de informații. 

Kendrick veni foarte aproape de palestinian. 

— La ambasadă, spuse el. Şi doar la poartă. Ajunşi acolo, 
trimiti surorii tale mesajul, prin viu grai, nu în scris. Cu asta, 
misiunea mea se termină şi a ta la fel. Adică a ta, măcar 
pentru o zi sau două. 

— Cum adică? întrebă uimit Azra. 

— Instrucţiunile mele sunt să aduc pe unul din voi în 
Bahrein cât mai curând posibil şi acela vei fi tu. Eu am fost 
capturat şi am evadat, deci nu mai pot să risc. În orice caz, 
nu acum. Şi nici nu mai pot să aştept! 

— În Bahrein? 

— Da. La Mahdi. Va fi doar pentru câteva ore, dar e urgent. 
Are noi ordine pentru tine şi nu are încredere decât în 
membrii consiliului. Iar tu eşti membru şi suntem amândoi 
liberi, deci... 

— Dar aeroportul e păzit, spuse Azra. Sunt patrule şi câini 
peste tot. Nimeni nu poate intra sau ieşi decât după ce e 
interogat. Şi la fel şi pe docuri. Fiecare vapor e perchiziționat 
şi dacă nu se supune ordinului, pun tunurile pe el. 

— Nici una din măsurile astea nu i-a oprit pe oamenii 
noştri să folosească acel canal de informații, oricare ar fi el. 
Am văzut rezultatul în Berlin, cu ochii mei. 

— Dar chiar tu ai spus că e urgent! Şi pentru canalul de 


informaţii ne trebuie o zi sau două ca să-l punem la punct. 

— De ce aşa mult? 

— Mergem spre sud numai în timpul nopţii şi purtăm 
uniformele trupelor de la granița cu Yemenul. Apoi ne 
întâlnim cu bărci de încărcătură maximă, care vin din 
Bahrein. 

Normal. Deci avusese dreptate, se gândea Evan. Coasta din 
sud, până la Ra's al Hadd şi dincolo de Strâmtoarea Masirah, 
era un teritoriu deschis, format din țărmuri stâncoase şi 
neospitaliere, un loc ideal pentru hoţi şi contrabandişti şi mai 
ales pentru terorişti. Şi ce altă protecție mai bună putea fi dacă 
nu uniformele grănicerilor, acei soldați special aleşi pentru 
patriotismul dar şi pentru brutalitatea lor, care o egala pe cea a 
teroriştilor? 

— Aşa e foarte bine, spuse Kendrick, pe un ton profesional. 
Dar cum reuşiți să obţineţi uniformele? Din câte ştiu, sunt 
deosebite, cu cizme speciale pentru deşert... 

— Le-am confecționat noi, spuse Azra, privind în jos spre 
vale. În Bahrain, nu aici. Ştim numărul exact al uniformelor 
şi sunt păstrate sub cheie... Trebuie să plecăm. Duba trebuie 
să ajungă în tabără în mai puţin de două minute. Mai vorbim 
pe drum. Acuma hai! 

Yosef îl aşezase pe rănit de-a curmezişul drumului; 
încercase să-l liniştească şi îi dădea ultimele instrucţiuni. 
Azra şi Kendrick se apropiară. 

— Pe drum ne putem deplasa mai uşor, spuse el. Hai, 
grăbiți-vă. 

Îi spuseră cuvinte de încurajare tânărului, apoi cei trei 
evadați alergară spre râpă, câțiva metri mai jos de şosea. Pe 
pământul arid erau tufişuri şi copaci pitici, care tremurau în 
adierea umedă ce venea dinspre mare. În schimb, căldura 
deşertului nu-i lăsa să crească prea mult. Atâta cât se putea 
vedea în lumina lunii, drumul era destul de drept. Gâfâind, 
Yosef spuse: 

— La trei sau patru kilometri spre nord sunt nişte copaci, 
acolo ne putem ascunde mai bine. 


— Eşti sigur? întrebă Kendrick, neplăcut surprins, fiindcă 
fusese sigur că în afară de el nu mai ştia nimeni de pâlcul 
acela. 

— Poate nu chiar pe drumul ăsta, deşi... prea multe 
drumuri nu sunt pe aici, răspunse sergentul. Şi oricum sunt 
toate la fel, continuă el. Dinspre nisipuri spre Golf, relieful se 
schimbă. Totul este mai verde şi sunt şi nişte deluşoare. Te 
trezeşti deodată în Masqat, aproape fără să-ți dai seama. 

— Yosef a făcut parte din trupa de cercetaşi comandată de 
Ahbyahd, îi explică Azra. Au venit aici cu cinci zile înainte de 
a ocupa ambasada americană. 

— Înţeleg. Şi mai înţeleg că nici Pădurea Neagră nu ne mai 
poate ajuta când se luminează de ziuă, iar Omanul nu este 
nici pe departe Schwarzwald. Au să năpădească patrule de 
poliție şi elicoptere care să întoarcă pe dos şi pe faţă fiecare 
metru pătrat. Pentru noi nu e alt loc unde să ne putem 
ascunde în afară de Masqat. 

Evan se întoarse spre Azra: 

— Ai cu siguranţă destule contacte în oraş. 

— Da, multe. 

— Adică? 

— Zece, poate douăzeci... Câţiva sunt chiar oameni 
suspuşi. Ăştia pot să iasă şi intre în ţară fără probleme. 

— Cheamă-i în Masqat şi du-mă la ei. Voi alege unul. 

— Tu vei alege? 

— Tot ce vreau eu este un om, dar să fie omul potrivit 
pentru planurile mele. Va duce un mesaj pentru mine, iar tu 
trebuie să fii în Bahrein peste trei ore. 

— La Mahdi? 

— Da. 

— Dar ai spus... adică aşa ai lăsat să se înțeleagă... că nici 
tu nu ştii cine e Mahdi. 

— Aşa e. 

— Şi-atunci cum ştii să ajungi la el? 

— Nu ştiu, spuse Evan simțind deodată un fior în inimă. O 
altă insultă la adresa mea, pentru că nu mi s-a spus, dar e de 


înțeles. Operațiunile pe care le conduc eu sunt în Europa, nu 
aici. Pur şi simplu am presupus că ştii tu cum ajungi la el, în 
Bahrain. 

— Poate că scria în biletul pe care l-ai distrus în piața Al 
Kabir, poate era un cod... 

— Oricând se pot ivi situaţii în care să fie necesară 
procedura de urgenţă, îl întrerupse Evan, încercând să-şi 
ascundă neliniştea. 

— Da, aşa e, spuse Azra gânditor. Dar nici una care să-l 
implice direct pe Mahdi. Probabil că ştii, puţini îi rostesc 
numele şi o fac numai în şoaptă. 

— Tocmai asta e, că nu ştiu. Ți-am mai spus doar, eu nu 
acționez în zona asta. Pentru motivul ăsta am şi fost ales... E 
clar, nu? 

— Da, e clar, fu de acord Azra. Eşti departe de baza ta, eşti 
mesagerul necunoscut. 

— Nu cred! zise Kendrick. Primiţi în fiecare zi instrucțiuni, 
nu-i aşa? 

— Da, primim. Dar şi eu, ca şi tine, sunt doar un mesager, 
spuse Azra aruncându-i o privire scurtă lui Kendrick. 

— Cum?! 

— Sunt membru al consiliului. Sunt tânăr şi puternic şi nu 
sunt femeie. Dar nu sunt în nici un caz un conducător, din 
cauza vârstei pe care o am. Nassir, sora mea Zaya şi Abyahd, 
ei au fost numiţi conducătorii consiliului. Până la moartea lui 
Nassir, toţi trei şi-au împărțit responsabilitățile. Când au 
venit instrucțiunile, sigilate, eu le-am transmis mai departe 
fără să rup sigiliile. Doar Zaya şi Abyahd ştiu cum să ajungă 
la Mahdi, nu personal, bineînţeles, dar printr-o serie de alte 
legături care duc le el. 

— Poţi să iei legătura prin radio cu sora ta, pe o frecvență 
care să nu poată fi interceptată? Sau ai o linie telefonică 
directă cu ea? Ţi-ar putea da informaţia de care am nevoie. 

— Imposibil. Aparatele duşmanilor noştri sunt prea bune. 
Nu transmitem prin telefon sau radio nimic care să nu poată 
fi spus şi în public. 


— Dar oamenii tăi din Masqat? strigă grăbit Evan, simțind 
broboane de sudoare pe frunte. Ei n-ar putea să ajungă 
înăuntru şi să-mi aducă informaţia? 

— Referitoare la Mahdi? Zaya l-ar executa pe cel care doar 
ar încerca să afle. 

— Dar trebuie să aflăm! Trebuie să te duc în Bahrain, la el, 
până deseară şi nu am de gând să risipesc banii din fondurile 
europene din cauza unei greşeli pentru care eu n-am nici o 
vină! 

— Există o singură soluție, spuse Azra. Cea de care ţi-am 
mai vorbit. Intrăm chiar noi în ambasadă. 

— Dar nu mai avem timp pentru asemenea planuri 
complicate! insistă Kendrick disperat. Eu cunosc Bahrainul. 
O să aleg un loc şi chemăm pe unul din oamenii tăi aici, ca 
să-i transmită surorii tale mesajul. Ea sau Abyahd au să 
găsească o cale pentru a ajunge la unul din oamenii de 
legătură ai lui Mahdi. Bineînțeles, nici unul din noi nu va fi 
pomenit, ei au să spună doar că a apărut o urgenţă. Asta e, o 
urgență. Or să-şi dea ei seama despre ce-i vorba! O să 
stabilească unde să ne întâlnim. Pe stradă, într-o moschee, la 
unul din stâlpii porticului de la aeroport... O să vină cineva! 
Trebuie să vină! 

Tânărul terorist privea în tăcere fața omului pe care îl 
credea un fanatic al aceleiaşi lupte duse de toți palestinienii, 
în Asia şi în Europa. După câteva clipe spuse: 

— Bahrudi, tu ai putea să-ți permiți să fii atât de 
indisciplinat față de sursele tale financiare? Acolo, în Berlin? 
Băncile în care sunt banii noştri, băncile din Moscova, 
Bulgaria, Zagreb, ar putea fi contactate chiar aşa uşor? 

— În caz de urgenţă, ar înţelege. 

— Dacă ai ajunge să provoci o asemenea urgenţă, 
superiorii tăi ţi-ar tăia pur şi simplu beregata şi în locul tău 
ar veni altul! 

— Azra, ai grijă de sursele tale şi eu de-ale mele! 

— Da, o să am eu grijă de sursele mele. Chiar acum! 
Mergem la ambasadă. 


Vântul care adia dinspre golful din Oman mişca, iarba şi 
copacii pitici, dar nu a putut să înăbuşe două sunete de 
sirenă, care se auzeau dinspre vale. Era semnalul: ascundeți- 
vă. Şi Kendrick îl aştepta! 

— Fugiţi! strigă Yosef apucându-l pe Azra de umăr şi 
împingându-l. Fugiţi, frații mei, aşa cum n-aţi mai fugit 
niciodată! 

— Spre ambasadă! strigă Azra. 

Încă nu începuse să se lumineze de ziuă. Pentru Evan 
Kendrick, congressman de Colorado, coşmarul vieţii sale de- 
abia începea. 


Capitolul 9 


Khalehla îşi încorda vederea în întuneric, să nu scape 
nimic. Privirea îi fu atrasă deodată de oglinda retrovizoare, era 
ceva acolo, alb şi negru, ceva ciudat. Şi apoi apăru. Departe, 
pe deal, doar o umbră care se mişca în depărtare. Făcea o 
curbă pe drumul care ducea spre vale, acolo unde începeau 
nisipurile de la Jabal Sham, locul hotărât pentru evadare. 
Era un singur dram de acces spre vale şi trebuia să conducă 
cu grijă ca să nu fie văzută, pentru a-i putea urmări pe Evan 
Kendrick şi pe ceilalți evadați. Dar acum nu mai putea 
continua aşa. 

— Oh, Doamne, nu se poate să mă surprindă! Îi vor ucide pe 
toți ostaticii din ambasadă. Ce-am făcut? Trebuie să scap, să 
plec de-aici! 

Khalehla trase brusc de volan. Maşina se răsuci pe 
pământul nisipos, hurducăind pe hârtoapele dramului şi 
porni exact în direcția din care venise. Apăsă pe accelerator 
până la fund şi trecu pe lângă maşina care o urmărea, cu faza 
lungă aprinsă. Timp de o fracțiune de secundă putu să vadă 
lângă şofer un individ care încerca fără succes să se ascundă. 
Khalehla era uluită, nu-i venea a crede, dar văzuse cu propriii 
ei ochi. Era Tony! Caraghiosul, bâlbâitul, şleampătul, 
grăsanul Anthony Mac Donald! Un neisprăvit care mai rău 
încurca lucrurile la firma unde lucra şi de unde nu era dat 
afară fiindcă era ginerele patronului. lar acum fusese trimis la 
Cairo pentru că acolo nu prea avea ce greşi. Un reprezentant 
doar de formă al companiei, care nu făcea decât să participe 
la petreceri cu soția lui. De fiecare dată erau amândoi la fel de 
plicticoşi şi trăgeau la măsea până se îmbătau turtă. Era ca şi 
cum compania ar fi scris deja pe frunţile lor: Accesul în Anglia 
permis numai pentru înmormântări. Obligatoriu bilete dus- 
întors. Ce ingenios! Grăsanul, beţivanul, nătăflețul de Tony, 


care nu-şi putea stăpâni niciodată poftele! Ce altă acoperire 
mai ingenioasă i s-ar fi putut găsi unuia ca el decât rolul 
acesta de terchea-berchea? Khalehla vedea acum limpede că 
fusese un rol care-i acoperea adevărata identitate. 
Străduindu-se să-şi creeze propria ei acoperire, l-a forțat pe 
Tony să şi-o dezvăluie pe a lui. 

Încearcă să-şi aducă aminte felul în care el o atrăsese în 
cursă, dar totul îi era confuz, pentru că pe atunci nu avusese 
nici cea mai mică bănuială în privinţa lui şi nu se gândise să 
înregistreze amănuntele. Şi nici n-ar fi avut de ce să-l 
suspecteze pe Tony, pe grăsanul, pe neajutoratul, pe 
plângărețul de Tony, căruia îi era o frică grozavă să 
călătorească singur în Oman. Se plângea mereu, tremurând 
ca o piftie, că firma lui avea afaceri în Masqat şi era îngrozit 
că tocmai pe el îl aleseseră să le rezolve. lar Khalehla 
încercase să-l liniştească, spunându-i că de fapt era vorba de 
Statele Unite şi Israel şi că Anglia nu are nici un amestec, aşa 
că nimeni nu se va lega de el. Probabil că Tony se aştepta ca 
ea să fie trimisă acolo, dar când a trebuit cu adevărat să plece 
în Masqat, părea de-a dreptul îngrozit. Şi când te gândeşti 
cum îşi făcuse ea socoteala, că el avea să fie o escortă numai 
bună pentru ea! Acoperire perfectă. Un grăsan petrecăreț, 
doldora de parale şi o pițipoancă nostimă! Oh, într-adevăr, o 
acoperire perfectă! ... 

Doamne, dar ce rețea trebuie să aibă Tony! se gândi 
Khalehla. Acum o oră, sau poate mai puţin, era de presupus 
că zăcea beat mort în camera de la hotel şi când colo, iată-l la 
ora cinci dimineața urmărind-o cu maşina. Era clar: oamenii 
lui o supravegheaseră douăzeci şi patru de ore din douăzeci şi 
patru şi s-au luat după ea încă de când a ieşit de pe poarta 
palatului, ceea ce înseamnă că Tony ştia acum de legătura ei 
cu sultanul. Dar pentru cine îşi juca el rolul? Un rol care îi 
deschidea accesul la o eficientă rețea de informatori din 
Oman, care îi punea la dispoziție şoferi şi maşini la orice oră 
din zi şi din noapte într-o ţară în care orice străin era pus la 
microscop. De partea cui era Tony? Şi, dacă era de cea a 


duşmanilor, de cât timp juca rolul ăsta murdar? 

Cine era în spatele lui? Vizita acestui englez periculos avea 
vreo legătură cu venirea lui Evan Kendrick? Ahmat vorbise în 
termeni generali despre obiectivul pe care-l urmărea Kendrick 
aici, dar era posibil orice. Tot ce a spus Ahmat se reducea la 
faptul că fostul inginer constructor american, acum 
congressman de Colorado, credea că masacrul din ambasada 
americană avea în spate un om şi o conspirație industrială ale 
cărei origini fuseseră, probabil, descoperite acum patru ani în 
Arabia Saudită. Descoperite, dar nu dovedite. Era, oricum, 
mai mult decât îi spuseseră oamenii ei. Şi totuşi, un american 
isteț, căruia afacerile îi mergeau strălucit, n-ar fi riscat 
prosteşte să se infiltreze printre terorişti fără să fie foarte 
sigur de ceva. Pentru Ahmat, sultanul Omanului şi suporter 
înflăcărat al echipei New England Patriots, asta era destul. În 
afară de faptul că îl ajutase pe Kendrick să ajungă aici, 
Washingtonul nu mai voia să se implice. Dar noi putem să-l 
ajutăm, eu pot s-o fac! strigase Ahmat. Şi apăruse acest 
Anthony MacDonald şi le dăduse toate planurile peste cap. 

Instinctul ei de profesionistă îi spunea Khalehlei să plece, 
să renunţe acum, dar nu putea să facă asta. Se întâmplase 
ceva, cineva schimbase datele problemei. Nu va cere un avion 
ca să se întoarcă la Cairo! Nu, nu încă! Nu acum! Erau prea 
multe de aflat şi prea puţin timp. Nu se putea opri tocmai 
acum! 


— Nu opri! ţipă MacDonald, apucând mânerul de deasupra 
scaunului ca să se țină mai bine. A avut ea un motiv, din 
moment ce a ieşit cu maşina la ora asta! 

— Poate că v-a văzut, domnule. 

— Nu cred, dar dacă totuşi m-a văzut, sunt şi eu un client 
fraierit de o curvă. Mergi mai departe şi aprinde farurile. 
Cineva aşteaptă, trebuie să aflăm cine e. 

— În orice caz, nu cred să fie de-ai noştri. 

— Dacă-i aşa, rămâne că eu sunt un beţiv, iar firma te-a 
angajat să ai grijă de mine, să nu pățesc ceva. Se mai 


întâmplă. Ai priceput? 

— Cum doriți, domnule. 

Şoferul aprinse farurile. 

— Ce se vede în față? 

— Nimic, domnule. E doar un drum vechi spre Jabal 
Sham. 

— Asta ce naiba mai e? 

— Locul unde începe deşertul. Şi unde se termină munții 
aceia care se văd departe, la granița cu Arabia Saudită. 

— Mai sunt şi alte drumuri? 

— Spre est, dar sunt foarte grele. 

— Când spui că nu e nimic în faţă, la ce te referi? 

— La nimic, domnule. E vorba doar de drumul spre Jabal 
Sham. 

— Dar drumul ăsta pe care suntem unde duce? insistă 
englezul. 

— Nicăieri. Face o curbă la stânga şi iese în drumul spre... 

— Aha, spre Jabal nu-mai-ştiu cum, îl întrerupse 
MacDonald. Înţeleg, da. Va să zică nu e vorba de două 
drumuri, ci doar de unul care duce spre deşertul ăla afurisit. 

— Da, domnule... 

— Un punct de întâlnire, interveni omul lui Mahdi, vorbind 
în şoaptă ca pentru sine. Băiete, m-am, răzgândit, continuă el 
repede. Stinge farurile alea, pare-se că luna luminează destul 
de bine, nu? 

— Da, domnule, răspunse şoferul cu o notă de triumf în 
voce. Eu drumul ăsta îl cunosc foarte bine. De fapt nu că mă 
laud, dar ştiu cu ochii închişi toate drumurile dintre Masqat 
şi Matrah. Chiar şi pe cele mai grele, dinspre est şi sud. Dar 
drept să spun, domnule, nu prea înţeleg ce căutăm noi aici. 

— E destul de simplu, băiete. Dacă putoarea aia a noastră 
n-a ajuns unde a vrut, atunci o să apară altcineva, chiar 
înainte de a se lumina, adică repede de tot. 

— Acum se luminează repede, domnule. 

— Exact. 

MacDonald îşi puse pistolul sus, pe bordul maşinii, apoi 


scoase din buzunar un binoclu. 

— Încă e prea întuneric ca să vedeţi ceva, domnule, zise 
şoferul. 

— Nu şi pentru binoclul meu, mormăi englezul în timp ce 
se apropiau de altă curbă. Oricât ar fi cerul de negru, cu 
binoclul ăsta pot să număr şi copacii, pe rază de un kilometru 
şi mai bine. 

Urmară drumul sinuos, care îl silea pe şofer să frâneze 
destul de des şi să răsucească volanul în toate părțile. 
Ajunseră în sfârşit la o porțiune mai dreaptă şi destul de 
netedă, care se pierdea în întuneric. 

— Încă doi kilometri şi ajungem la Jabal Sham, domnule. 
Aici are să trebuiască să mergem foarte încet, pentru că sunt 
multe curbe şi drumul e numai gropi şi bolovani. 

— Doamne sfinte! strigă MacDonald, scrutând întunericul 
cu binoclul. leşi din drum, ia-o undeva! Repede! 

— De ce? 

— Fă ce-ţi spun! Opreşte motorul! 

— Dar, domnule... 

— Opreşte-l când îți spun! Încearcă să ajungi cât mai 
departe de drum! Hai o dată, pentru Dumnezeu! 

Şoferul întoarse spre dreapta, încercând să stăpânească 
volanul pe pământul plin de hârtoape şi ocolind mai mult la 
noroc tufişurile care abia dacă se puteau zări în întunericul 
nopţii. Nu după mult timp, maşina se opri în fața unui copac 
căzut la pământ. 

— Domnule... 

— Taci! şopti grăsanul, punând binoclul la loc în buzunar 
şi întinzând mâna ca să ia pistolul. 

Cu cealaltă mână apucă mânerul portierei, apoi, brusc, se 
opri şi întrebă: 

— Luminile se aprind dacă deschid uşa? 

— Da, domnule, răspunse şoferul arătând spre plafonul 
maşinii. Lumina de sus, domnule. 

MacDonald izbi lampa din plafon cu pistolul apoi şopti: 

— Eu ies. Rămâi aici, să nu te mişti şi nu cumva să apeşi 


pe claxon! Un sunet dacă aud eşti un om mort, ai priceput? 

— Da, domnule. Dar nu puteţi să-mi spuneţi şi mie ce se 
întâmplă? 

— Sunt nişte oameni pe drum, în fața noastră, nu ştiu câți 
sunt, trei sau patru. Sunt doar nişte nenorociţi, dar vin spre 
noi. 

Englezul deschise apoi uşa maşinii încet şi sări greoi afară, 
apoi porni mergând aplecat şi se îndepărtă iute de drum. Era 
greu de observat în costumul lui negru. Se adăposti lângă un 
copac pitic, îşi sprijini arma de trunchiul lui răsucit şi îşi 
scoase din nou binoclul din buzunar. Îl îndreptă spre dram, 
spre siluetele care alergau. 

Azra! Chiar Azra era! Fără barbă, dar era el, nu mai 
încăpea nici o îndoială! Cel mai tânăr membra al consiliului, 
fratele Zayei Yatim, singurul din toți nespălații ăia de acolo 
care gândea... lar omul din stânga lui... Cum naiba îl mai 
chema şi pe ăsta? MacDonald nu-şi putea aduce aminte 
numele lui, dar văzuse nişte fotografii şi era sigur că nu e o 
părere. Avea un nume de evreu, era un terorist vechi, cu 
experiență de aproape douăzeci de ani. Să fie Yosef? Da, Yosef 
era! Se antrenase cu forțele libaneze, după ce acestea 
părăsiseră înălțimile Golan. Dar cu omul din dreapta era ceva 
ciudat, Tony avea impresia că şi pe ăsta îl ştie de undeva. 
Reglând binoclul cu lentile infraroşii, privi atent şi rămase 
uimit de ce văzu. Omul părea de aceeaşi vârstă cu Yosef şi 
puțini oameni din ambasadă care să aibă peste treizeci de ani 
aveau ce căuta aici, cei care rămăseseră erau nişte imbecili 
fanatici, uşor de manipulat. Abia după asta observă un lucru 
care ar fi trebuit să-i sară în ochi de la început: cei trei erau 
în haine de puşcăriaşi. Însemna că evadaseră de undeva? Dar 
asta chiar că nu mai avea nici un sens! Deci spre ăştia gonea 
putoarea de Khalehla? Dacă era aşa, atunci chiar că nu mai 
era nimic de înțeles. Jigodia asta ipocrită lucra pentru 
duşmanul din Cairo, era clar, informaţia fusese confirmată în 
Bahrain şi era foarte sigură. De aceea englezul o şi cultivase, 
îndrugându-i poveşti peste poveşti, că firma lui are interese 


mari în Oman, că lui îi e frică să meargă singur acolo... 
Khalehla muşcase momeala ca o toantă ce era şi acceptase 
să-l însoțească, dar cu o anumită cursă, la o anumită oră 
dintr-o anumită zi. Hm! Telefonase în Bahrain şi i se spusese 
să se conformeze dorințelor ei. Şi s-o urmărească, desigur. 
Pițipoanca nu se întâlnise cu nimeni şi nu făcuse nimic 
suspect! Dar în haosul din Masqat părea la un moment dat că 
se rătăcise. Ei, fir-ar să fie! Se tot fâțâise fără rost pe lângă 
depozit, dar când o găsise el, era singură. Oare apucase să se 
întâlnească cu cineva, undeva, să transmită ceva informații, 
să primească instrucțiuni? Şi dacă da, avea vreo legătură cu 
cei trei care evadaseră? Pentru ăştia venise ea încoace? 
Aiurea! 

Adică, de fapt... Era clar că o legătură exista. Da, dar care? 

În timp ce evadaţii alergau pe lângă el, Anthony 
MacDonald, lac de transpiraţie, se ridică gâfâind. Înţelegând 
că în următoarele ore se hotăra soarta atâtor milioane de 
dolari, grăsanul trase o anumită concluzie: misterul care o 
învăluia pe Khalehla trebuia elucidat, iar răspunsurile de care 
el avea o nevoie disperată se aflau la ambasada americană. 
Nu numai că s-ar pierde milioane, dar dacă putoarea asta 
blestemată pune la cale o lovitură şi el nu reuşeşte s-o 
oprească, era al naibii de posibil ca de la Bahrain să se 
ordone lichidarea unui anume Anthony MacDonald! Mahdi nu 
suporta eşecurile. Aşa că el, Tony, trebuia acum să ajungă cu 
orice preț în ambasadă şi să vadă exact cum stau lucrurile. 


Avionul Lockheed C-130 Hercules cu însemnele Israelului 
se ridică deasupra deşertului saudit, mai exact deasupra 
zonei estice, denumite Al Ubaylah. Planul de zbor de la 
Hebron stabilea linia spre sud, străbătând zona Negev până 
în Golful Acaba şi Marea Roşie, apoi spre sud, la distanță 
egală de coastele Egiptului, Sudanului şi Arabici Saudite. La 
Hamdanah cursul se schimbă spre nord-est, spărgând grilele 
radar de pe aeroporturile din Mecca şi Qal Bishah, apoi spre 
est la Al Khurmah, în deşertul Rub al Kali din sudul Arabiei. 


Avionul făcuse plinul în aer, în afara Sudanului, la vest de 
Jiddah, deasupra Mării Roşii şi urma să facă la fel la 
întoarcere, când nu-i va mai avea pe cei cinci pasageri. 
Aceştia stăteau în partea din spate; erau cinci soldați în civil, 
în haine de proastă calitate. Erau voluntari din brigada 
Massada, puţin cunoscută, specializată în operaţiuni de 
salvare, sabotaj şi lichidarea indezirabililor. Nici unul nu avea 
mai mult de treizeci şi doi de ani şi toți vorbeau cu uşurinţă 
idiş, ivrit, arabă şi engleză. Erau bine clădiți şi bronzaţi 
datorită antrenamentului în deşert şi fuseseră educați în 
spiritul unei discipline care le dezvoltase capacitatea de a lua 
decizii rapide; fiecare din ei avea un coeficient de inteligență 
foarte înalt şi motivații puternice pentru această acțiune: fie ei 
fie familiile lor suferiseră din greu din cauza teroriştilor arabi. 
Ştiau să râdă, dar mult mai bine ştiau să urască. 

Stăteau pe bancheta de pe o latură din partea din spate a 
avionului, jucându-se cu gesturi mecanice cu sforile 
paraşutelor care le fuseseră puse în spate. Patru din ei mai 
schimbau din când în când între ei câte o vorbă, dar al 
cincilea rămânea tăcut. Era comandantul lor. Stătea în față şi 
privea absent peretele opus al avionului. Avea aproape de 
treizeci de ani, iar părul şi sprâncenele îi erau decolorate de 
soare. Avea ochi mari, căprui, pomeți înalți, un nas ascuțit 
simetric şi buze subțiri, dar cu linie fermă. Nu era nici cel mai 
în vârstă din cei cinci, nici cel mai tânăr, dar el era şeful. Se 
vedea asta în ochii şi pe faţa lui. 

Misiunea lor în Oman fusese ordonată de la cel mai înalt 
nivel al Ministerului Apărării din Israel. Şansele de succes 
erau minime, iar probabilitatea ca ei să eşueze sau să moară 
era foarte mare. Şi cu toate astea încercarea trebuia tăcută. 
Căci la ambasada americană din Masqat, printre cei două 
sute treizeci şi şase de ostatici, se afla şi unul din cei mai 
importanţi agenți ai Mossadului. Dacă ar fi fost descoperit, ar 
fi fost dus imediat într-o clinică a duşmanilor sau poate chiar 
a prietenilor, unde o injecție intravenoasă cu anumite 
substanţe era mai eficientă decât orice tortură. Astfel, zeci de 


secrete ar fi fost date în vileag, secrete care ar periclita 
siguranța statului Israel şi ar diminua puterea Mossadului în 
Orientul Mijlociu. Ordinul era fără echivoc: Scoateţi-l de-acolo 
dacă puteţi. Dacă nu, omorăâți-l. 

Comandantul cel tăcut al echipei se numea Yakov, iar 
agentul Mossadului din ambasada americană era tatăl său. 

—  Adonim, rosti în ivrit o voce în difuzor. Începem 
coborârea. Ţinta va fi atinsă în şase minute, treizeci şi patru 
de secunde, dacă nu întâlnim curenți potrivnici de aer 
dinspre munţi, ceea ce ar prelungi perioada de timp până la 
şase minute, patruzeci şi opt de secunde sau poate cincizeci 
şi cinci de secunde, dar ce mai contează? 

Primii patru pufniră în râs; Yakov, şeful lor, clipi fără să 
spună nimic. Pilotul continuă: 

— Ne rotim o dată deasupra țintei, la o înălțime de două 
mii patru sute de metri, deci va trebui să faceți pregătirile 
necesare privind chestiile alea din spatele vostru. Puteţi să 
începeţi deja. Personal, nu am nici un chef să ies să iau o 
gură de aer la înălțimea asta, pentru că sunt reținut aici de 
alte treburi. 

Yakov zâmbi; ceilalți râseră mai tare decât înainte. 

Vocea pilotului se auzi din nou: 

— Trapa va fi deschisă de fratele nostru Jonathan Levy, 
care, ca toți uşierii experimentați din Tel Aviv, aşteaptă, 
desigur, un bacşiş gras pentru serviciul pe care vi-l face. Nu 
se admite doar o recunoştinţă formală. Lumina roşie 
înseamnă că va trebui să părăsiți acest luxos hotel din cer, 
deşi domnii din parcarea de jos refuză să aibă grijă de 
automobilele voastre, mai ales în circumstanțele date. Dar au 
şi ei alte treburi şi se zice că sunt destul de pricepuţi, nu ca 
anumiți turişti din avionul ăsta. 

Hohotele de râs izbucniră din nou şi chiar şi Yakov zâmbi 
slab. 

Vocea pilotului se mai auzi încă o dată: 

— Fie ca iubitul nostru Israel să dăinuiască în veci! 
Dumnezeul nostru atotputernic să vă aibă în pază, dragii mei 


prieteni! Terminat. 

Una câte una, paraşutele se deschiseră în noapte, 
deasupra deşertului şi cei cinci agenți israelieni din Brigada 
Massada aterizară la o sută cincizeci de metri de lumina ca de 
chihlimbar reflectată de nisipuri. Fiecare avea un aparat de 
emisie-recepţie prin care ţinea legătura cu ceilalți. Făcură la 
iuțeală câte o groapă, fiecare pe locul pe care aterizase şi-şi 
îngropară paraşutele ascunzând înăuntru şi lopeţile, apoi se 
îndreptară cu toţii în direcția luminii. Cineva ținea îndreptată 
spre ei o lanternă. Era un om venit din Masqat, un agent al 
Mossadului. 

— Vreau să mă uit mai bine la voi, spuse el luminându-i 
cu lanterna. Nu arătați prea rău. Aveţi exact mutrele unor 
bătăuşi din port. 

— La instrucțiunile tale, cred, spuse Yakov. 

— Care nu sunt respectate întotdeauna, replică agentul. 
Voi sunteți probabil... 

— Nu avem nume, îl întrerupse răstit Yakov. 

— Da, aşa e, spuse omul. Drept să spun, îl ştiu doar pe al 
tău, ceea ce e de înțeles, adăugă el, adresându-se de data 
asta lui Yakov. 

— Uită-l, replică Yakov. 

— Cum să vă numesc? 

— Suntem nişte culori, doar culori, atât. De la dreapta la 
stânga: Galben, Gri, Negru şi Roşu. 

— Mă bucur să vă cunosc, spuse agentul, luminându-i pe 
rând cu lanterna. Şi tu? îl întrebă el pe Yakov. 

— Eu sunt Albastru. 

— Normal. Ca şi steagul. 

— Nu, spuse fiul ostaticului din Masqat, albastrul este 
simbolul celui mai măreț foc. Mai mult nu e nevoie să înţelegi. 

— Dar poate fi şi altceva, de exemplu gheața cu reflexele ei 
albăstrii. De fapt, n-are importanţă. Maşina mea e la câteva 
sute de metri spre nord. Cred că trebuie să mai mergem puțin 
până la ea. 

— Ne descurcăm noi, spuse Gray, făcând un pas înainte. 


De fapt abia suport să sar cu paraşuta. Poţi să faci buba, 
înţelegi? 

Maşina era varianta japoneză a unui Land Rover, dar mai 
puțin comodă; era suficient de turtită şi de zgâriată ca să nu 
bată la ochi într-o ţară arabă, unde limitarea vitezei şi în 
general disciplina în circulație erau noțiuni relative, iar 
maşinile buşite le întreceau ca număr pe cele tefere. Drumul 
spre Masqat a fost totuşi la un moment dat întrerupt. La 
câteva mile de oraş se vedea o lumină care clipea la anumite 
intervale. 

— Se întâmplă ceva, spuse agentul Mossadului către 
Yakov, care şedea lângă el, pe locul din față. Nu-mi place 
chestia asta. În mod normal nu trebuia să fie stopuri în 
apropierea Masqatului. Dar sultanul are patrule peste tot. 
Pregăteşte-ţi arma, tinere. Nu ştii niciodată cine se poate 
amesteca în treburile tale. 

— Cum adică? întrebă Yakov enervat, scoțându-şi repede 
puşca. Doar suntem în siguranţă. Nu ştie nimeni că venim, 
nici măcar soția mea, care mă crede în Negev, într-o 
operaţiune de rutină! 

— Liniile de comunicaţie subterane trebuie tot timpul 
menținute deschise. Dar uneori duşmanul sapă prea adânc, 
fără să ţină seamă de nevastă-ta. Spune-le şi camarazilor tăi 
să fie pregătiți să tragă. 

Yakov îl ascultă; cei patru îşi pregătiră şi ei puştile şi 
începură să pândească la ferestrele maşinii. Se dovedi însă o 
alarmă falsă. 

— E Ben-Ami! strigă omul trimis de Mossad, oprind 
maşina în scrâşnet de cauciucuri, cu un derapaj uşor din 
cauza crăpăturilor şoselei prost asfaltate. Deschide uşa! 

Era un bărbat mic de statură, slab, îmbrăcat în blugi şi cu 
o cămaşă albă şi largă de bumbac. Pe cap era acoperit cu 
ghotra. Sări în maşină, înghesuindu-l pe Yakov pe locul său. 

— Dă-i drumul, ordonă el. Dar încet. Nu sunt patrule pe- 
aici şi mai sunt cam zece minute până când am putea fi 
opriți. Are careva o lanternă? 


Agentul Mossadului se aplecă şi îi întinse una, iar nou- 
venitul o aprinse şi îi cercetă cu luare aminte pe toți cei din 
maşină. 

— Perfect! spuse el. Arătaţi ca nişte vagabonzi din port. 
Dacă sunteți opriți, bodogăniți câteva cuvinte pe arăbeşte şi 
ziceţi-le ceva de muieri, ați înțeles? 

— Da, spuse trei dintre ei. 

Al patrulea, Galben, nu era de acord. 

— Talmudul spune să nu minți. Dar dacă-mi găseşti o 
hurie cu sâni mari, atunci sunt şi eu de partea voastră. Mari 
şi elastici, nu... 

— Taci! strigă Yakov, fără să râdă de gluma lui. 

— Ce te-a adus aici? întrebă agentul Mossadului. 

— Nebunia, răspunse nou-venitul. La o oră după ce ați 
plecat voi din Hebron unul de-ai noştri ne-a adus o ştire de 
au sărit toți în sus. O informaţie referitoare la un american. 
Un congressman, nici mai mult nici mai puţin. E aici şi s-a 
vârât în povestea asta, sub acoperire, dacă poți să-ți 
imaginezi aşa ceva! 

— Dacă e adevărat, replică şoferul, strângând cu putere 
volanul, atunci tot ce am crezut eu dintotdeauna despre 
incompetența agenților CIA a fost o nimica toată. Dacă tipul e 
prins, toată lumea civilizată o să-i scuipe pe americani între 
ochi ca pe nişte paria. În spinarea lor au să le pună pe toate. 
Cu chestii de genul ăsta nu te joci! 

— Dar uite că lor le arde să se joace. Tipul e aici. 

— Unde? 

— Nu ştiu. 

— Şi ce legătură avem noi cu el? se revoltă Yakov. După ce 
că e american, mai e şi prost pe deasupra. E susținut de 
cineva? 

— Da, are un spate solid, trebuie să-ți spun, răspunse 
Ben-Ami. Şi noi trebuie să-i dăm tot ajutorul de care are 
nevoie. 

— Ce?! sări ca ars Yakov. Noi? De ce?! 

— Pentru că, dragul meu coleg, Washingtonul e pe deplin 


conştient de riscurile şi consecinţele tragice care ar putea 
decurge din toată povestea şi atunci l-a lăsat în plata 
Domnului. Tipul lucrează pe cont propriu, aşa trebuie să se 
ştie. Dacă e luat prizonier, nu se va apela la guvernul 
american, pentru că ei nu-l cunosc, nu ştiu de el, înţelegi? 
Omul e venit încoace pe riscul lui şi gata! 

— Şi dacă americanii nu se interesează de el, de ce am 
face-o exact noi, poţi să-mi spui? 

— Pentru că nu l-ar fi lăsat aici dacă cineva de foarte sus 
n-ar fi fost sigur că el poate face o treabă extraordinară. 

— Dar de ce noi? Avem propria noastră misiune. De ce 
noi?! 

— Poate pentru că noi putem şi ei... Şi ei nu, cam aşa ar 
veni. 

— Ce porcărie! mârâi nemulțumit şoferul. Mai ales din 
punct de vedere politic! Washingtonul începe treaba şi pe 
urmă nu şi-o duce la capăt, ne lasă pe noi să-i acoperim pe 
tâmpiții lor. Probabil că decizia asta a fost luată tot de 
niscaiva tipi din Departamentul de Stat care țin partea 
arabilor. Dacă noi o zbârcim, adică americanul ăsta tâmpit, 
toate execuțiile de aici înainte de la ambasadă au să fie puse 
în cârca noastră, a evreilor! Parcă-i aud: ucigaşii lui Christos 
continuă să omoare! Ce mai tura-vura, Washingtonul, iar ne-a 
fraierit! 

— Nu-i chiar aşa, îl întrerupse Ben-Ami. Nu ne-a fraierit, 
pentru că nimeni de-acolo nu ştie că noi ştim. Şi dacă ne 
facem treaba cum trebuie, n-o să fie nimeni cu ochii pe noi; îl 
ajutăm discret, numai dacă e nevoie şi cu asta basta, noi n- 
am văzut, n-am auzit. 

— Tot nu mi-ai răspuns la întrebare! strigă Yakov. De ce 
noi? 

— Ba da. Dar n-ai fost atent, băiete! Te gândeai la altceva. 
Am spus că facem ce facem pentru că, probabil, noi putem s- 
o facem. Nu sunt sigur că putem cu adevărat, dar... E vorba 
de două sute treizeci şi şase de oameni care suferă ce am 
suferit şi suferim şi noi, deci ştim cum e. Printre ei este şi 


tatăl tău, unul din cei mai remarcabili oameni pe care-i are 
Israelul. Dacă tipul ăsta, congressmanul, are o soluție, o 
şansă cât de mică, trebuie să facem tot ce e omeneşte posibil, 
măcar pentru a dovedi că a avut sau nu dreptate. Numai că 
deocamdată trebuie să-l găsim. 

— Cine e? Întreabă fără chef şoferul. Are şi el un nume sau 
americanii, au avut grijă să nu transpire nici numele? 

— Îl cheamă Kendrick... 

Maşina se opri brusc, iar lui Ben-Ami i se opriră cuvintele 
în gât. Agentul Mossadului reacționase atât de neaşteptat, 
încât maşina aproape că ieşise de pe carosabil. 

— Evan Kendrick? întrebă el, ţinându-se de volan şi 
privindu-l uluit pe Ben-Ami. 

— Da. 

— Kendrick Group! 

— Ce grup?! 

— Compania pe care a condus-o el aici. 

— În seara asta ni se trimite de la Washington dosarul lui. 
Complet. Mâine dimineaţă îl avem. 

— Nu-i nevoie! exclamă cel care conducea. Avem noi un 
dosar despre el, mai gros ca tablele lui Moise. Şi îl mai avem 
şi pe hahalera de Emmanuel Weingrass, mai bine nu l-am 
mai fi avut! 

— Habar n-am despre ce vorbeşti. 

— Nu acum, Ben-Ami, n-am timp. Ne-ar lua câteva ore şi 
mult vin ca să-ți povestesc. Lua-l-ar toți dracii pe jigodia de 
Weingrass! 

— Vrei să fii mai clar? 

— Pe scurt, prietene, deşi nu ştiu cât de clar am să pot fi, 
dacă acest Kendrick s-a întors, urmăreşte ceva şi e aici 
pentru că are o poliţă de plătit, veche de patru ani. Într-o 
explozie au murit şaptezeci şi ceva de oameni, bărbaţi, femei, 
copii... Erau ca şi familia lui, pricepi? De fapt ar trebui să-l 
cunoşti ca să înţelegi povestea asta. 

— Dar tu l-ai cunoscut?! întrebă Ben-Ami aplecându-se 
spre el. Îl cunoşti cu-adevărat?! 


— Nu prea bine, dar destul ca să-l înțeleg. Cel mai bine îl 
cunoştea Emmanuel Weingrass, care era pentru el în acelaşi 
timp un tată, un tovarăş de petreceri, un sfătuitor, un geniu 
şi cel mai bun prieten.. 

— Omul pe care, evident, nu-l poţi suferi, interveni cu 
patimă Yakov, fără să-şi ia privirea de la el. 

— Da, îl dezaprob, spuse agentul Mossadului. Dar are şi el 
o valoare. Adică aş vrea să aibă o valoare, dar nu are, sau nu 
mai are. 

— O valoare pentru Mossad? întrebă Ben-Ami. 

Şoferul se simți brusc foarte stânjenit. 

Replică pe un ton coborât: 

— Ne-am folosit de el la Paris, spuse el, înghițind în sec. 
Are relaţii în cercuri destul de ciudate, contacte cu oameni 
din lumea interlopă... Cu toate că... o, Doamne, nu-mi place 
s-o recunosc, dar ce-i al lui e-al lui... A fost destul de eficient. 
Prin intermediul lui am ajuns la teroriştii care puseseră 
bombe într-un restaurant evreiesc pe Rue de Bac. Rezolvam 
noi oricum problema, dar un tâmpit i-a dat voie să intre în 
nebunia aia de-acolo. Idiotul! Şi tot pe banii lui, Weingrass 
ne-a sunat la Tel Aviv şi ne-a dat nişte informații care ne-au 
ajutat să mai depistăm încă cinci locuri unde se puseseră 
bombe. 

— A salvat multe vieți, spuse Yakov. Vieţi de evrei. Şi totuşi 
îl dezaprobi? 

— Tu nu-l cunoşti! Vezi, nimeni nu dă atenţie unui 
hodorog de şaptezeci şi opt de ani căruia îi place viața, un 
curvar bătrân care se tot plimbă înconjurat de modele 
pariziene pe care le-a îmbrăcat din cap până în picioare în 
Saint-Honore cu bani de la Kendrick Group. 

— Şi cu ce îi reduc toate astea din valoare? întrebă Ben- 
Ami. 

— Ne trimite nouă notele de plată de la La Tour d'Argent, 
ghiujul naibii! Câte trei-patru mii de biştari! Şi putem noi să-l 
refuzăm? De la el am ştiut şi apoi a fost şi martor ocular la un 
eveniment extraordinar de violent, după ce noi am luat 


controlul asupra faptelor. Un lucru pe care el ni-l reaminteşte 
din când în când, dacă se întâmplă să întârziem cu plata. 

— Eu zic că are tot dreptul s-o facă, spuse Ben-Ami, 
clătinând din cap. E un agent al Mossadului într-o ţară 
străină şi trebuie să-şi menţină acoperirea. 

— Ne-a prins la mijloc, şopti ca pentru el. Şi încă nu e tot, 
de acum încolo vine greul. 

— Poftim? întrebă Yakov. 

— Dacă e cineva care-l poate găsi pe Evan Kendrick în 
Oman, acela e Emmanuel Weingrass. Când ajung în Masqat, 
la cartierul nostru general, îl sun la Paris, fir-ar să fie! 


— Je regrette, spuse centralista de la hotelul Pont Royal din 
Paris. Dar Monsieur Weingrass este plecat pentru câteva zile. 
A lăsat totuşi un număr de telefon din Monte Carlo... 


— Je suis desolee, spuse centralista de la L'Hermitage din 
Monte Carlo. Monsieur Weingrass nu este în apartament. 
Urma să ia masa la Hotel de Paris, vizavi de cazino. 

— Aveţi numărul de telefon de-acolo, vă rog? 

— Desigur, replică volubilă femeia. Monsieur Weingrass 
este un domn fermecător. În seara asta ne-a adus flori 
tuturor, mie şi colegelor mele! Ce persoană drăguță. Numărul 
este... 


— Desole — se auzi vocea bărbatului de la centrala 
telefonică de la Hotel de Paris. Salonul este închis, dar 
Monsieur Weingrass — ce domn simpatic - ne-a spus că în 
următoarele două ore va fi la cazino, la masa unsprezece. 
Dacă îl caută cineva, ne-a spus să-l chemăm pe Armand de la 
cazino. Numărul este... 


— Je suis tres desole, spuse Armand, băiatul bun la toate 
de la Casino de Paris din Monte Carlo. Încântătorul domn 
Weingrass şi doamna cea drăguță care era cu domnia sa nu 
au avut noroc la ruleta noastră în seara asta, aşa că s-au 


hotărât să plece la Loew's, jos, pe faleză, un stabiliment... 
inferior, desigur, dar au crupieri competenți; cei francezi, nu 
cei italieni. Întrebaţi de Luigi, un italian care de fapt e grec, 
dar el îl poate găsi pe Monsieur Wemegrass pentru 
dumneavoastră. Transmiteţi-i urările noastre de bine şi 
spuneţi-i că-l aşteptăm din nou la noi, poate norocul îi va 
surâde. Formaţi numărul... 


— Naturalmente! strigă triumfător nevăzutul Luigi. Cel mai 
bun prieten al meu! Signor Weingrass. Fratello mio evreu care 
vorbeşte italieneşte de parcă s-ar fi născut lângă lacul Como 
sau Lago di Grada — ce mai, îl adorăm pe domnul Weingrass! 

— Vreti, vă rog, să-l chemați la telefon? 

— E foarte prins, signore. Distinsa signora care-l însoţeşte 
are un noroc completamente fantastico. Nu cred că e bine să-l 
întrerupem tocmai acum. 

— Amice, uite ce e, spune-i măgarului ăluia bătrân că dacă 
nu vine imediat la telefon, îi prăjesc fuduliile lui alea 
prăpădite în seu de capră arăbească, ai auzit? 

— Che cosa? 

— Hai, hai, lasă fițele şi fa cum ţi-am spus eu! Dacă 
babalâcul face mutre, spune-i cuvântul „Mossad”, atât. Şi dă 
mai repejor! Hai, executarea! 

— Pazzo! spuse Luigi pentru el. E nebun! spuse el, iar, ca 
pentru sine, îndreptându-se fără grabă spre mesele de joc. 


Emmanuel Weingrass, cu o mustață spilcuită sub nasul 
acvilin care-i dădea un aer aristocratic, cu părul alb dat pe 
spate, îmbrăcat într-o jachetă galben-canar şi cu papion roşu 
la gât, stătea imperturbabil în mijlocul agitaţiei din sala 
micului cazinou de pe faleză. Privea atent la jucători, părând 
mai interesat de fizionomiile lor decât de jocul însuşi, 
conştient de fiecare dată dacă cineva îşi ațintea privirile 
asupra lui. Înţelegea o asemenea reacție, pentru că ajunsese 
să înțeleagă multe lucruri despre ceilalți, sau chiar despre el 
însuşi. Pe unele le aproba, pe altele nu. De fapt oamenii se 


uitau la fața lui, fața unui om bătrân care mai păstra încă 
ceva copilăros, avea încă ceva tânăr pe chip în ciuda anilor, 
totul accentuat de îmbrăcămintea lui elegantă, chiar dacă 
uşor excentrică. Dar cei care îl cunoşteau vedeau la el alte 
lucruri. Vedeau că ochii lui verzi sunt încă vii, ochii unui 
pribeag niciodată mulțumit, niciodată senin, mereu gata să 
exploreze alte tărâmuri. Oricine îşi putea da seama, dintr-o 
singură ochire, că Weingrass era un excentric nu numai în 
materie de vestimentație. Era şi artist, dar şi om de afaceri. 
Aşa era Weingrass, care acceptase propriul său talent pentru 
arhitectură ca pe un fel de joc al sorții față de el, un joc care 
din punctul lui de vedere nu mai putea dura prea mult. Cu 
puțin noroc, jocul acesta se putea sfârşi chiar în somn... Dar 
tot mai erau lucruri pe care trebuia să le cunoască, să le 
experimenteze, deşi trebuia să fie realist, chiar dacă asta îl 
înspăimânta sau îl plictisea. Se uita la fata superbă, 
îmbrăcată luxos, de lângă el. Era atât de tânără şi de plină de 
viață... O va lua cu el în pat, probabil doar ca să-i mângâie 
sânii, apoi va adormi... 


— Mea culpa. 

— Dar ce s-a întâmplat, dragul meu? 

— Signore! şopti italianul la urechea lui Weingrass. Vă 
caută cineva la telefon, cineva pe care nu cred că l-aş putea 
respecta vreodată. 

— Nu prea te înțeleg, Luigi. 

— V-a insultat, dragă domnule şi onorat oaspete. Dacă 
doriți, pot să-i spun, în cuvinte la fel de grosolane ca şi 
limbajul lui, să vă lase în pace. 

— Nu toată lumea mă iubeşte ca tine, Luigi. Dar ce-a 
spus? 

— Oh! Mi-e imposibil să repet în fața acestui barbar 
crupier francez ce-a spus individul acela! 

— Eşti un prieten nepreţuit, dragul meu. Ţi-a spus cum îl 
cheamă? 

— Da, până şi numele e sucit, îl cheamă signor Mossad. 


Dar vă spun, signore, că e completamente plecat cu sorcova, e 
pazzo! 

— A, păi ăştia cam aşa sunt toți, de felul lor, spuse 
Weingrass. 

Şi se îndreptă repede spre telefon. 


Capitolul 10 


Zorii amenințau treptat să se ivească. Azra se uită la cerul 
dimineții, blestemându-se nu numai pe el, ci şi pe Yosef, 
pentru că o luaseră într-o direcţie greşită la turnul Kabritta şi 
pierduseră astfel timp preţios. Cei trei evadați îşi rupseseră o 
parte din pantalonii de închisoare, sus, deasupra gleznei şi îşi 
rupseseră şi mânecile de la cămăşi. Dacă era mai întuneric şi 
nu-i vedeai prea bine, puteai să-i iei drept muncitori din 
Liban sau Abu Dhabi, care-şi risipeau banii pe singurele două 
lucruri accesibile lor: târfele şi whiskyul. Pe astea le puteau 
obține în Shari el Mishkwiyis, insula din oraş. 

Erau în dreptul intrării pentru personal a spitalului Waljat, 
la mai puţin de două sute de yarzi de porțile ambasadei 
americane. La dreapta se făcea o stradă îngustă, iar în colț 
stăteau înşiruite mai multe prăvălii, greu de diferențiat în 
spatele grilajelor de fier. De când cu nebunia de la ambasadă, 
în Masqat aproape întreg comerțul era paralizat. În depărtare 
se vedeau porțile ambasadei, dincolo de care se zăreau 
grupuri de terorişti slinoşi, târşâindu-şi armele a lehamite; 
făceau ce li se ordonase să facă pentru jihad, războiul sfânt al 
musulmanilor. Apatia lor totuşi avea să dispară la cele dintâi 
raze ale soarelui, iar energia lor nebunească să se reverse la 
apariția primele valuri de gură-cască, mai ales reporteri de 
radio şi de televiziune. Într-o oră, demențţii aveau să înceapă 
spectacolul. 

Azra privi atent în piața care se întindea în fața porţilor. 
Peste drum, în partea de nord, erau două clădiri cu câte două 
etaje, apropiate una de cealaltă. Ferestrele aveau 
transperantele trase, nu se vedea nicăieri vreo lumină. Dacă 
înăuntru erau cumva oameni care-i urmăreau, erau prea 
departe de porți ca să-i poată auzi cuvintele rostite încet, 
printre barele porților, iar lumina zorilor era încă prea palidă 


pentru ca vreunul din ei să-l identifice - asta în caz că 
evadarea lor a fost deja anunţată tuturor posturilor de poliție. 
Şi chiar dacă ar fi fost anunţată, duşmanul nu s-ar fi 
hazardat să atace fără motive bine întemeiate. Consecințele ar 
fi fost prea grave. De fapt, piața era pustie, cu excepția 
câtorva cerşetori zdrențăroşi, lipiţi de zidurile ambasadei, cu 
nişte blide plate în față, pentru pomană şi înconjurați de 
propriile excremente. Ar fi fost greu de crezut că printre 
cerşetorii ăştia împuțţiți s-ar fi strecurat agenţi ai sultanului 
sau ai altor guverne, dar asta nu însemna că nu puteau fi pe 
aproape. Azra îi scrută cu privirile. Un impostor n-ar fi putut 
sta aşa, ceasuri întregi, fără să amorțească şi s-ar fi dat de gol 
foindu-se puţin, din când în când. Însă nici unul din cerşetori 
nu făcea o mişcare, nici unul nu-şi schimba cât de cât poziția 
picioarelor. Nu era neapărat o dovadă că erau curati, dar Azra 
era nevoit să se mulțumească cu atât. Îi atrase atenţia lui 
Yosef pocnind din degete, apoi scoase de sub cămaşă arma, 
un MAC-10 şi i-o dădu bătrânului terorist. 

— Plec, spuse Azra. Acoperă-mă. Dacă vreun cerşetor face 
o mişcare în neregulă, ai tu grijă de el. 

— Bine, du-te! Eu am să fiu în urma ta, în umbra clădirii 
spitalului şi o să mă strecor pe partea dreaptă, din uşă în 
uşă. Pentru mine e clar, dacă vreunul din cerşetori face o 
mişcare greşită, adio! 

— Yosef, fii calm! Să nu faci o greşeală şi să tragi în cine 
nu trebuie. Trebuie să ajung la frații noştri dinăuntru. O să 
merg mai târşâit, ca unul pe jumătate mort de foame. 

Tânărul palestinian se întoarse spre Kendrick, care stătea 
ghemuit în tufişurile de lângă zidul spitalului. 

— Hei, Bahrudi! şopti el. Când ajungi la prima clădire de 
acolo, ieşi încet şi ia-te după el, dar ai grijă să nu fii văzut! 
Opreşte-te din când în când, scarpină-te bine, scuipă cât poți 
de des şi nu uita că trebuie să arăţi ca un prăpădit! 

— Asta ştiu şi eu! minţi Evan, vrând să arate cât mai sigur 
pe el dar impresionat de noutatea aflată acum despre 
asemenea tertipuri. Crezi că n-am mai făcut treburi de-astea, 


de atâtea ori până azi? 

— Nu ştiu ce să cred! spuse Azra simplu. Ştiu doar că nu 
ţi-a plăcut deloc felul în care ai trecut pe lângă moscheea 
Zawawi. Mullahii"” şi muezinii tocmai se adunau... Poate că 
eşti mai bun în capitalele luxoase ale Europei. 

— Poţi fi sigur, spuse cu o voce înghețată Kendrick, ştiind 
că trebuia să susțină ideea de putere a arabilor, pe care o 
venera şi Azra. 

Dar jocul său fu repede dezumflat de reacţia tânărului 
terorist, care izbucni deodată în râs. Era un râs sincer, 
primul râs care suna astfel la Azra. 

— Da, da, sunt sigur! spuse Azra, clătinând din cap. Sunt 
aici şi nu în deşert, mort. Pentru asta îți mulțumesc, Amal 
Bahrudi. Acum fii atent la mine! Du-te unde îţi arăt eu. 

Azra se ridică iute şi se îndreptă şchiopătând spre pajiştea 
din fața spitalului, apoi pe aleea largă care ducea spre piaţă. 
În câteva secunde, Yosef îl urmă, mergând în dreapta lui, 
traversă aleea îngustă la douăzeci de picioare de colț şi se 
prelinse pe lângă ziduri, căutând ungherele cele mai 
întunecoase. Când silueta lui Azra apăru în vizor, clătinându- 
se în drum spre porţile ambasadei, Yosef dădu colțul străzii. 
Kendrick ştia că era momentul să se mişte, dar o parte din el 
dori ca în acea clipă să fi fost din nou în Colorado, la poalele 
munților, împăcat cu el şi cu lumea. Apoi mintea îi fu 
copleşită de sunete şi imagini: tunete, bubuituri, explozii 
asurzitoare, fum. Ziduri prăbuşindu-se acoperite de strigătele 
copiilor îngroziți de apropierea morții. Copiii! Şi femei, tinere 
mame, urlând înnebunite în timp ce tone de moloz se 
năpusteau asupra lor de la o înălțime de o sută de picioare. Şi 
bărbaţi neputincioşi, prieteni, soți, taţi, gemând în timp ce 
priveau la cascada infernală care se prăbuşea peste ei şi sub 
care urma să le fie mormântul... Mahdi! 

Evan se ridică în picioare, respiră adânc şi porni spre 
piață. Ajunse la trotuarul dinspre nord, din fața magazinelor 
baricadate, cu umerii aplecați; se oprea des ca să se scarpine 
îndelung şi să scuipe. 


— Femeia avea dreptate! şopti arabul cu pielea măslinie, 
îmbrăcat în haine europene, privind atent printre jaluzelele 
unui magazin unde, doar cu douăzeci şi două de zile în urmă, 
se afla o cafenea care gemea de muşterii, veniți pentru 
cafeaua cu cardamom, pentru prăjiturile şi fructele pe care le 
puteau găsi aici. 

— Câinele ăla mai bătrân a fost atât de aproape încât aş fi 
putut să-l ating când a trecut pe lângă noi! Mi se oprise până 
şi respiraţia! 

— Ssst! îl avertiză omul de lângă el, îmbrăcat în haine 
arăbeşti. Uite-l! Americanul! Îl trădează înălțimea. 

— ŞI-I vor trăda şi altele. N-are cum să supraviețuiască. 

— Cine e? 

— Nu trebuie să ştim noi cine e. Contează faptul că îşi 
riscă viața pentru noi. Ordinele noastre sunt clare: s-o 
ascultăm pe femeie. 

Afară, omul încovoiat trecu pe lângă magazin, 
scărpinându-se mai tot timpul şi oprindu-se din când în când 
ca să scuipe oțărât. Mai departe, în colțul opus al pieţei, în 
lumina palidă a dimineţii apăru o nouă figură care se apropie 
de porțile ambasadei. 

— Femeia ne-a spus, continuă arabul în haine europene, 
să-i urmărim pe chei, să verificăm bărcile mici şi toate 
drumurile care duc spre nord şi spre sud şi chiar aici, unde 
ne aşteptam cel mai puţin să-i vedem. Ei bine, caut-o şi 
spune-i că minunea s-a produs. Apoi sună-i pe ceilalți de la 
Kalbah şi Bustafi Wadis şi spune-le că nu mai e nevoie să 
stea la pândă. 

— Desigur, spuse celălalt, îndreptându-se spre capătul 
opus al cafenelei cu scaunele ridicate pe mese. 

Apoi arabul se opri, întorcându-se spre tovarăşul său. 

— Şi pe urmă ce facem? 

— O să ne spună femeia. Hai, grăbeşte-te! Porcul ăla de la 
poarta ambasadei face semne dinăuntru. Înseamnă că acolo 
vor să ajungă. Vor să intre în ambasadă! 


Azra se apucă de barele de fier şi scrută cerul cu privirile; 
spre răsărit, fâşiile de lumină creşteau din ce în ce mai mult. 
În curând cenuşiul mohorât al pieţii avea să fie înlocuit de 
soarele orbitor şi asta se va întâmpla dintr-o dată, aşa cum 
veneau de fiecare dată zorii în această parte a lumii: o 
explozie de lumină. 

Repede! Fiţi atenți la mine, idioților! Duşmanul e peste tot, 
ne pândeşte fiecare mişcare, aşteptând momentul prielnic să 
ne atace, iar pe capul meu s-a pus acum un preț foarte mare. 
Unul din noi trebuie să ajungă în Bahrain, să ajungă la Mahdi! 
În numele tui Allah, nu vine nimeni mai aproape de porți? Nu 
pot să strig! 

Şi iată că cineva s-a apropiat în sfârşit! Un tânăr într-o 
salopetă soioasă se desprinsese dintr-un grup şi privea 
neîncrezător spre omul ciudat îmbrăcat care se afla în stânga 
porții uriaşe, cu drugi de fier. Pe măsură ce se apropia de 
poartă, expresia feţei i se schimba vizibil, transformându-se 
în uimire. 

— Azra! Tu eşti?! 

— Şşşşt! Nu striga! şopti şuierat Azra, strângând cu putere 
barele de fier ale porții. 

Adolescentul era unul din zecile de recruți pe care Azra îi 
instruise să folosească mitraliera şi, dacă mai ţinea bine 
minte, nu fusese chiar unul din elevii lui cei mai străluciți. 

— Se spunea că ai plecat într-o misiune secretă, o misiune 
sfântă şi trebuie să-i mulțumim preamăritului Allah că ţi-a 
dat puterea s-o duci la capăt! 

— Am fost prins şi închis... 

— Allah fie lăudat! 

— Lăudat pentru ce? 

— Pentru că i-ai ucis pe necredincioşi! Dacă nu i-ai fi ucis, 
ai fi fost acum în braţele lui Allah! 

— Am reuşit să evadez... 

— Fără să-i omori pe feciorii de cățea? întrebă tânărul, cu 
surprindere alarmată şi parcă ofensată. 


— Sunt morţi toți! replică Azra exasperat. Acum ascultă- 
mă... 

— Allah fie lăudat! 

— Allah fie... Ascultă aici când îţi spun! Trebuie să intru în 
ambasadă, imediat. Du-te la Yatim sau Ahbyahd, aleargă ca 
şi cum viaţa ta ar depinde de asta... 

— Viața mea nu înseamnă nimic! Eu, în lupta noastră 
sfântă... 

— Dar a mea înseamnă, fir-ar să fie! Adu încoace pe cineva 
ca să-i spun ce să facă! Du-te! 

Din cauza încordării, Azra simţea cum îi pocnesc tâmplele. 
Privea atent cerul care începea să se lumineze şi ştia foarte 
bine că în clipa în care va fi lumină, îl vor putea lua la ochi cu 
uşurinţă, îl vor ucide ca pe un câine şi nu va mai putea să 
lupte cu ticăloşii care îi furaseră viața, îi înecaseră copilăria în 
sânge. 

Părinţii lui şi ai surorii sale, Zaya, fuseseră ucişi de 
israelieni. Îşi amintea totul atât de clar, durerea era încă atât 
de vie! Tatăl său, un om de o inteligenţă strălucită, studiase 
medicina la Tel Aviv, până când, în al treilea an de facultate, 
autoritățile declaraseră că pentru el era mai potrivit să fie 
farmacist şi nu medic. De fapt voiau să elibereze un loc 
pentru un evreu care se reîntorsese în țară. Era metoda lor 
obişnuită: să nu-i lase pe arabi să aibă acces la profesiile de 
prestigiu. Timpul trecea şi tatăl său ajunsese totuşi să fie 
singurul doctor în statul lor din vest. Medicii trimişi de guvern 
din Be'er Sheva erau slabi, de-a dreptul incompetenti, forțați 
să-şi câştige shekelii în oraşele mici şi în sate. Când un 
asemenea medic a făcut o plângere, căreia autorităţile i-au 
acordat imediat o atenţie nemaipomenită, farmacia tatălui 
său a fost pe loc închisă. 

— De ce nu ne lasă să ne trăim bietele noastre vieți în 
linişte? strigase tatăl său atunci. Când au să ne lase în pace? 

Dar răspunsul a venit doar pentru fata lui, Zaya şi fratele 
ei, Azra, teroristul de mai târziu. O comisie a hotărât din nou 
că tatăl lor le făcea probleme. Li s-a ordonat să părăsească 


localitatea şi au pornit în pribegie. 

S-au îndreptat spre nord, spre Liban, de fapt mergeau 
încotro vedeau cu ochii, căutând un loc unde să fie acceptați 
de ceilalți şi în acest exod al lor s-au oprit într-o tabără de 
refugiați de lângă Shatila. Aici, în timp ce fratele şi sora 
priveau înnebuniți, ascunşi după zidul de piatră al unei 
grădini, mama şi tatăl lor au fost ucişi, la fel ca şi ceilalți din 
tabără, ciuruiți de gloanțe; le-au văzut mai târziu trupurile 
mutilate şi pline de sânge. lar sus, pe dealuri, s-a auzit un 
tunet prelung şi monstruos: era artileria israeliană care parcă 
sărbătorea acest infernal triumf. 

Aşa au crescut Zaya Yatim, care dintr-o copilă blândă a 
devenit un strateg al terorii şi fratele ei, Azra, cunoscut de toți 
ca cea mai tânără şi mai neînduplecată căpetenie teroristă. 


Cursul amintirilor se opri brusc la vederea unui om care 
alerga spre porțile ambasadei. Deja i se putea desluşi capul 
cărunt. 

— Azra! şopti uimit Ahbyahd cu vocea lui aspră. În numele 
lui Allah, ce s-a întâmplat? Sora ta e tulburată, ştii că nu 
poate ieşi la ora asta, ca femeie şi mai ales pentru că eşti tu 
aici. Suntem urmăriți de peste tot... Ce s-a întâmplat?! 

— Îţi spun imediat după ce intru. Acum nu e timp. 
Grăbeşte-te! 

— Nu înţeleg. 

— Eu, Yosef şi un tip, Bahrudi... Vine pentru Mahdi, 
înţelegi? Trebuie să intrăm, repede! În curând va fi lumină. Pe 
unde intrăm? 

— Oh, Allah, atotputernice stăpâne! Pentru Mahdi? 

— Haide o dată, Ahbyahd! 

— Peretele dinspre est, la vreo patruzeci de metri de colțul 
din sud, este un canal acolo... 

— Ştiu! Am lucrat la el, dar e o mizerie acolo că nu se 
poate trece nici cu mască de gaze... 

— Acum e curat... Trebuie să te ghemuieşti şi să te urci 
încet... Există o trecere îngustă... 


— Ştiu, sub cele trei pietre mari, spuse Azra, dând grăbit 
din cap. Trimite pe cineva acolo. Trebuie să ne grăbim acum, 
cât mai e întuneric. 

Azra se strecură apoi pe lângă porţile de fier şi se îndreptă 
încet spre sud, apoi ocoli colțul clădirii. Se opri şi se sprijini 
cu spatele de perete. Privi atent la magazinele baricadate, 
înşirate în fața lui. Yosef ieşi puţin afară din intrarea 
acoperită în care stătuse până atunci şi îl urmărise tot 
timpul. Bătrânul fluieră uşor şi în câteva secunde Bahrudi 
țâşni de pe alea dintre clădiri, alergând pe lângă ziduri până 
la locul unde era Yosef. Azra făcu un gest cu mâna spre 
stânga lui, arătându-le un drum pietruit în față, paralel cu 
peretele ambasadei, dincolo de magazinele din piață. Acolo nu 
era altceva decât nisip şi câteva fire de, iarbă uscată şi aspră. 

În depărtare se zărea coasta stâncoasă a Golfului Oman. 
Unul câte unul, evadații o luară repede la fugă şi trecură de 
zidurile ambasadei, în lumina care creştea văzând cu ochii, 
grăbind pasul până ajunseră la un mic promontoriu deasupra 
valurilor zgomotoase. Azra începu să coboare cu agilitate pe 
stânci, oprindu-se din când în când pentru a le arăta 
celorlalți doi zonele acoperite cu muşchi, extrem de 
periculoase, căci în orice clipă puteai aluneca pe muşchiul 
umed şi să te prăbuşeşti în colții ascuţiţi ai stâncilor de 
dedesubt. În mai puţin de un minut ajunseră la o adâncitură 
ciudată aflată la baza unei stânci mai mici, deasupra câtorva 
bolovani uriaşi care ieşeau din mare. Locul era marcat de trei 
bucăţi de stâncă ce formau un triunghi ciudat la baza căruia 
era o deschidere ca de peşteră, nu mai largă de trei picioare, 
prin care vântul şuiera întruna. 

— Aici e! exclamă cu uşurare în glas Azra. Ştiam eu că o s- 
o găsesc! 

— Ce-i asta? strigă Kendrick ciulind urechile, pentru că 
zgomotul valurilor acoperea vorbele. 

— Un canal mai vechi, strigă Azra. E construit de sute de 
ani, pentru cărat apă la o baie; robii cărau apă din mare zilnic 
până la bazinele stăpânilor. 


— Dar cum l-au făcut, au găurit stânca? 

— Nu, Amal. Au fălțuit suprafața stâncilor de deasupra, iar 
natura a avut grijă de rest. De fapt e un fel de apeduct invers, 
dacă vrei. E un urcuş abrupt, dar pentru că e făcut de oameni 
ai să găseşti adâncituri unde să-ți pui piciorul, unde au călcat 
atâția oameni. Sclavi, cum suntem şi noi acum, nu-i aşa? 

— Şi la intrarea în canal cum ajungem? 

— Mergem prin apă. Dacă lisus a mers pe apă, atunci o să 
putem şi noi măcar să mergem prin ea. Acum hai, spre 
ambasadă! 


Asudând din greu, Anthony McDonald urcă treptele care 
duceau spre chei, pe latura dinspre vechiul depozit. Din când 
în când vedea schifuri şi traulere vechi care porneau la 
pescuitul de zi cu zi şi patrule ale Forțelor Navale care opreau 
bărcile cu un semnal sonor, somându-le să se oprească spre 
a fi controlate. 

Tony îi spusese şoferului său să-l ducă înapoi în Masqat pe 
drumul vechi şi să meargă cu farurile stinse până ajunge la o 
ulicioară dosnică din As Saada, care făcea legătura dintre 
oraş şi țărm. Doar când au ajuns pe străzi luminate i-a spus 
şoferului să aprindă şi el farurile, ca să vadă mai bine. Habar 
n-avea în ce direcție fugiseră cei trei evadați sau unde aveau 
de gând să se ascundă, mai ales că poliţia îi căuta de bună 
seamă peste tot, dar presupunea că vor lua legătura cu 
careva din oamenii lui Mahdi. Voia să-i evite, fiindcă mai erau 
de aflat prea multe lucruri şi rămâneau de limpezit prea 
multe elemente contradictorii până să dea ochii cu ambițiosul 
Azra. Pentru Tony însă, exista un loc unde putea să meargă 
liniştit, exista un om pe care-l putea vedea fără să-i fie teamă 
de nimic. Era un ucigaş plătit care pentru bani era în stare de 
orice, o lepădătură care era angajat de clienți pe străzile 
mizere din el Shari el Mishkwiyis. Îl cunoştea doar cine 
trebuia să-l cunoască. 

Tony se chinui să urce şi ultima treaptă ce ducea la uşa 
mică şi groasă în spatele căreia se afla omul căutat de el şi se 


pregăti să bată. Pe neaşteptate însă, uşa se izbi cu violenţă de 
perete şi Toni se pomeni cu stăpânul casei că-i propteşte în 
beregată cu mâna stângă lama lucitoare a unui cuţit cât toate 
zilele, iar cu dreapta îi înfige în tâmplă un pistol de calibrul 
douăzeci şi doi. Totul cu iuțeala fulgerului. Tony simți că i se 
taie respirația şi-l lasă picioarele, aşa că se prinse cu mâinile 
de balustrada şubredă de lemn. 

— A, tu erai, spuse omul, aruncându-i musafirului o 
privire plină de scârbă. 

Era un individ slab, aproape gol, cu obrajii scofâlciți şi cu 
priviri rele şi scormonitoare. Lăsă jos pistolul de la tâmpla lui 
Tony, dar, în compensație, schiță cu vârful cuţitului câteva 
mişcări iuți şi nervoase pe sub bărbia lui, parcă încercându-i 
grosimea pielii de pe guşă. 

— Ce cauţi aici? Nu ştiai că nu trebuie să vii încoace? Ai? 

Cu ochii holbaţi de groază şi tremurând ca o piftie, 
MacDonald bâlbâi răguşit şi clănțănind din dinţi: 

— E urgent... altfel nu... nu veneam... Atâta lucru ştiu şi 
eu... 

— Ce ştiu eu e că am fost mințit! replică individul 
răsucindu-şi amenințător cuțitul. Ai merita să te ucid chiar 
acum, câine, cum l-am ucis şi pe băiatul importatorului. Şi 
fetei ăleia... i-am scrijelit mutrişoara şi am lăsat-o în stradă 
dezbrăcată. Credeam că o să-mi fiți recunoscători şi când 
colo... am fost trădat! 

— Nimeni n-a vrut să te trădeze, prietene! 

— Nimeni n-o fi vrut, dar vorba e că cineva a făcut-o! Să 
mai ai încredere în nişte feciori de cățea ca de-alde voi! Ptiu! 

— De treaba asta mă ocup eu, îţi jur! Îi dau eu de urmă și- 
n fundul pământului, de mine nu scapă! Acuma trebuie să 
vorbim de altceva. Şi ţi-am mai spus, e urgent. Eu aş zice să 
intrăm... 

— Spune-mi aici! se răsti arțăgos arabul. Tu nu intri. 
Nimeni n-are voie să intre! 

— Foarte bine, ai dreptate, prietene. Dar dacă ai fi puţin 
mai înțelegător şi nu m-ai ţine aici, deasupra scărilor ăstora... 


Ştii, pot oricând să cad şi... 

— Atâta pagubă! Zi o dată ce vrei, moară hodorogită! 

Tony încercă să-şi găsească echilibrul pe a treia treaptă de 
sus, îşi scoase o batistă şi-şi tamponă fruntea transpirată, 
fără să-şi ia ochii de la cuțitul din mâna arabului. 

— Trebuie să ajung la cei dinăuntrul ambasadei. Pentru că 
ei nu pot ieşi, asta e clar şi atunci trebuie să intru cu până la 
ei. 

— E prea periculos, mai ales pentru ăla care te duce 
înăuntru, pentru că el rămâne afară pe urmă. Tu intri şi el 
rămâne afară şi-l poate mierli cine pofteşte. Pricepi? 

Arabul păru că are de gând să lase cuțitul în jos, dar se 
mulțumi doar să-l potrivească mai bine la baza gâtului lui 
Tony. 

— Poţi să vorbeşti foarte bine cu ei la telefon. Şi alții fac la 
fel. 

— Ce am eu de discutat cu ei, sau mai bine zis ce vreau eu 
să-i întreb nu se poate spune la telefon. Trebuie să mă audă 
doar ei, chestia asta e esențială. Dacă mai ştiu şi alții n-am 
făcut nimic! 

— Pot să-ți dau un număr mai puțin cunoscut, dar trebuie 
să plăteşti. 

— Oricum e publicat pe undeva; dacă îl ştii tu, poate îl ştiu 
şi alții şi oricum e lucru sigur că e ascultat. Nu pot să risc. 
Trebuie să intru, pricepi? 

— Mă cam enervezi, spuse arabul şi pupilele începură să i 
se dilate, iar ochii să clipească des. De ce insişti atât? 

— Pentru că sunt bogat, iar tu nu eşti. Şi ştii bine că ai 
nevoie de bani pentru plăcerile... 

— Mă jigneşti! îi spuse printre dinți ucigaşul, cu o voce 
şuierată, având grijă să nu fie auzit de pescarii şi hamalii care 
erau peste tot în jurul lor, la o distanţă nu prea mare. 

— Sunt doar realist. Vreau să intru în ambasadă. Cât vrei 
pentru asta? 

Slăbănogul începu să tuşească, stropindu-l pe MacDonald 
cu salivă pe faţă; îşi retrase mâna care ținea cuțitul, apoi îl 


aținti cu privirea lui de psihopat pe neaşteptatul binefăcător. 

— Costă o grămadă de bani, omule. Mai mult decât ai 
plătit tu vreodată. 

— Sunt pregătit să suport o oarecare sumă, dar să nu fie 
exorbitantă, evident. Ai înțeles? Nu exorbitantă. Ştii doar că 
noi avem întotdeauna ceva de lucru pentru tine, doar suntem 
prieteni, nu? 

— O să fie o conferință de presă la ambasadă în dimineața 
asta, îl întrerupse ucigaşul, aruncându-i o privire cu sclipiri 
de nebun. 

„E drogat”, îşi spuse Tony, simțind fiori reci pe şira 
spinării. Un brânci, din neatenţie şi era destul! 

— ... o conferință de presă... da. Pe ziarişti îi aleg ăia 
dinăuntru, anunță în ultimul minut înainte de a începe 
conferința, le strigă tare numele la porțile ambasadei. Ai grijă 
să fii acolo. Dă-mi un număr de telefon unde te pot găsi, te 
sun peste două ore şi-ţi dau un nume. 

Tony îi spuse hotelul unde stătea şi camera. 

— Cât, băiete? Ai uitat să-mi spui. 

Ucigaşul stătu o clipă pe gânduri, cobori mâna care ţinea 
cuțitul şi-i spuse prețul în moneda din Oman; era 
echivalentul a trei mii de lire sterline sau aproape cinci mii de 
dolari. 

— Am multe cheltuieli de făcut, lămuri el. Ştii că trebuie să 
ung gras de tot în dreapta şi-n stânga, altfel... 

— Dar e prea mult! strigă MacDonald. 

— Atunci o lăsăm baltă! 

— Bine, spuse englezul luându-şi un aer resemnat. O 
lăsăm baltă. 

În ochi îi sclipea o luminiță vicleană, pe care însă arabul n- 
o băgă de seamă. 


În camera ei de la hotel, Khalehla fierbea de furie. Până 
acum, la vârsta de treizeci şi doi de ani, renunțase de şase ori 
la fumat, dar azi aprindea acum ţigară de la ţigară, fără să-şi 
ia ochii de la telefon. Nu putea sub nici un chip să acţioneze 


chiar din interiorul palatului. Legătura ei cu sultanul fusese 
şi aşa destul de expusă. 

Fir-ar să fie de ticălos! Anthony MacDonald... agent! 
Grăsanul ăsta făcuse aşa bine pe prostănacul şi pe bețivul... 
cine-ar fi crezut? Şi al cui agent era? Avea o rețea eficientă 
aici în Masqat, dar nici ea nu era chiar lipsită de informatori 
şi asta datorită unei foste colege de la Radchiffe, care acum 
era soția sultanului şi mulțumită faptului că în urmă cu nişte 
ani ea îi prezentase pe unul celuilalt în Cambridge, 
Massachusetts. Doamne, ce mică era lumea! Mama ei, 
născută în California, îl întâlnise pe tatăl ei, care venise din 
Port Said, în timp ce erau amândoi la Universitatea din 
Berkeley: ea urma cursurile de egiptologie, iar el pe cele de 
istoria civilizațiilor occidentale. S-au îndrăgostit unul de 
celălalt şi s-au căsătorit. Fata blondă din California cu 
egipteanul din Port Said... 

Ce m-a găsit tocmai acum? îşi spuse Khalehla. Nu era timp 
pentru amintiri, prezentul era cel mai important! Apoi îşi 
dădu seama de ce mintea ei pornise să rătăcească în trecut. 
Tensiunea devenise prea mare şi avea nevoie de câteva 
minute care să fie numai ale ei, în care să se gândească la ea 
şi la cei care o iubeau, măcar pentru a înțelege de ce aici, în 
Masqat, clocotea atâta ură. De fapt, asta voia: să înțeleagă ce 
se întâmplă aici. 

Cândva, Khalehla fusese plină de entuziasm şi de 
încredere. Apoi ajunsese în America, ţara tuturor 
făgăduinţelor! 

Shvartzeh Arviyah!... O arăboaică corcită cu ochi negri! 
Aceste vorbe pe care le-a auzit au fost primul contact cu ura. 
Nu ura oarbă, iraţională, a fanaticilor care aleargă pe străzi, 
care poartă pancarte şi fac tot felul de semne, blestemând la 
tot pasul un duşman nevăzut, ci ura unor tineri ca şi ea, 
tineri care trăiau într-o lume deschisă, în care puteai să 
înveți, să împărți cu colegii tăi sălile de clasă, să mergi cu ei 
în cafenele. Important era individul ca atare, de când intra în 
colegiu şi până la absolvire. Da, fiecare făcea parte dintr-un 


întreg, dar el sau ea înseamnă ceva unic şi unicitatea asta era 
respectată. Oamenii nu erau văzuţi ca nişte roboți, decât 
poate cel mult pe terenurile de sport, dar şi acolo performanța 
individuală era recunoscută. 

Şi totuşi, pentru mult timp nu fusese văzută ca o ființă 
unică, nu era ea însăşi, ci reprezenta ceva numit abstract, 
insidios, generic, arabi. Se spunea arabi murdari, arabi 
ticăloşi, arabi criminali. Arabi, arabi, arabi! Până când n-a mai 
putut suporta! Stătea în camera ei, singură şi refuza toate 
propunerile de a merge la cluburile studenţeşti. Îi fusese 
destul că mersese de două ori. 

De fapt, încă de prima dată ar fi trebuit să înțeleagă. Se 
dusese la toaletă, dar în fața ei stăteau doi studenți; erau 
evrei, dar erau cetățeni americani. 

— Am crezut că voi, arabii, nu beți alcool! îi strigă unul din 
ei, cu o voce de om beat. 

— Nu ne obligă nimeni să nu bem. 

— Am auzit că voi, Arviyahh, vă uşuraţi în corturile în care 
dormiti! strigă şi celălalt. 

— Ai auzit greşit. De fapt, suntem foarte pretenţioşi. Şi- 
acum, aş vrea să intru... 

— Nu aici, arăboaico! Cine ştie cu ce sculament sau sifilis 
ne mai procopseşti şi sunt şi nişte yehudiah cu noi. Ai 
priceput? 

Punctul culminant a fost însă în al doilea semestru. Se 
descurcase foarte bine la cursul ţinut de un profesor evreu, 
atât de bine încât profesorul o remarcase. Studenţilor care se 
luau examenul în mod strălucit, profesorul obişnuia să le 
ofere drept premiu câte un exemplar dintr-un tratat publicat 
de el. Mulţi din colegii de grupă, evrei sau nu, au venit s-o 
felicite, dar după ce totul s-a terminat a fost oprită de trei 
tineri mascaţi pe aleea care ducea spre dormitoare. 

— Ce i-ai făcut prafului, arăpoaică jegoasă? a întrebat-o 
unul din ei. L-ai amenințat că-i pui o bombă în casă? 

— Sau poate că ai de gând să-i ciopârțeşti copiii cu vreun 
cuțit de-alea de care aveţi voi, acolo, în deşerturile voastre 


puturoase? 

— Hei, băieți! De unde ştiţi că nu l-a ameninţat că o să-l 
cheme pe Arafat? 

— Ascultă, corcitură păduchioasă ce eşti, o să-ți dăm o 
lecţie! 

— Dacă vă interesează aşa mult cartea pe care mi-a dat-o 
profesorul, luaţi-o voi! le spusese ea atunci. V-o dau! 

— Nu, arăboaico, ai să vezi tu ce ne interesează! 

Au violat-o. Asta e pentru Munchen! îi strigase unul. Şi asta 
e pentru copiii de pe Golan! urlase altul. Asta e pentru vărul 
meu, pe care l-ați omorât voi, câinilor, pe plaja din Ashdod! 
țipase şi cel de-al treilea. 

Violul nu reprezentase, de fapt, nevoia de sex, ci ura 
nestăvilită față de tot ce era arab sau avea vreo legătură cu 
arabii. 

Khalehla se târâse pe alee, fără să scape un geamăt, deşi 
trupul îi era fulgerat de mii de tăişuri ascuţite; încerca să se 
ridice când tocmai a apărut Roberta Aldridge, extraordinara 
Bobbie. 

— Nemernicii! țipase ea atunci. 

— Nu trebuie să spui nimănui ce s-a întâmplat! gemuse 
Khalehla. Nu înţelegi, tu nu poţi să înţelegi! 

— Nu-ţi face griji, iubito! Aici, în Boston, noi avem o vorbă: 
faptă şi răsplată! E valabilă din Southie până în Beacon Hill. 
Şi-ţi garantez că porcii ăia o să-şi primească răsplata cu vârf 
şi îndesat! 

— Nu! N-or să mă lase în pace, ai să vezi, n-or să înțeleagă! 
Eu nu-i urăsc pe evrei; cea mai bună prietenă a mea e fata 
unui rabin, unul dintre colegii cei mai apropiaţi ai tatălui 
meu. Nu-i urăsc pe evrei! Toţi cred că-i urăsc pentru că sunt 
arăboaică, dar nu-i adevărat! Noi nu-i urăm pe evrei! 

— Staţi puţin, drăguţo! Eu n-am spus nimic despre evrei, 
tu ai spus. Am spus porcii ăia gândindu-mă la toţi bărbații 
care fac aşa ceva! 

— Nu, s-a terminat. Nu mai pot rămâne în ţara asta. 
Trebuie să plec! 


— Pleci pe naiba! O să te vadă un doctor pe care îl cunosc 
eu şi pe urmă o să te muţi la mine! O, Doamne, de doi ani nu 
s-a mai întâmplat aşa ceva! 

Slavă lui Allah, lui lisus şi tuturor puterilor cereşti care 
există! În sfârşit, am o prietenă! Cred că atunci, în acele zile, 
am înțeles ce am de făcut. 

Atunci, fata de optsprezece ani a înțeles că ştia pentru ce 
să lupte. 

Se auzi telefonul. Gata, trecutul era, iar departe, important 
era acum prezentul! 

Alergă spre aparat şi aproape smulse receptorul din furcă. 

— Da. 

— E aici. 

— Unde? 

— La ambasadă. 

— O, Doamne, ce se întâmplă? Ce face? 

— E cu încă doi indivizi... 

— Sunt trei, nu patru? 

— Am văzut doar trei. Unul e la poartă, amestecat printre 
cerşetori. A vorbit cu teroriştii dinăuntru. 

— Şi americanul unde e? 

— A rămas cu cel de-al treilea. Stau amândoi în întuneric, 
doar primul se mai zăreşte uneori. El ia hotărârile, nu 
americanul. 

— Cum adică? 

— Se pare că încearcă să aranjeze cu cei din ambasadă să 
intre. 

— Nu! ţipă, Khalehla. E imposibil, el nu poate să intre, nu 
trebuie să intre! Opreşte-i, opreşte-l! 

— Asemenea ordine ar trebui să ne vină direct de la palat, 
doamnă... 

— Asemenea ordine trebuie să vină de la mine! Doar vi s-a 
spus! Prizonierul din lagăr nu are ce căuta în ambasadă! leşiți 
şi opriți-i, omoară-i, omoară-i dacă e nevoie! 

— Repede, strigă arabul în haine lungi, alergând înspre 
colegul lui care stătea în fața restaurantului şi-şi potrivea 


mitraliera în poziție de tragere. 

— Ni s-a ordonat să-i oprim, să-l oprim pe american cu 
orice preț. Dacă e nevoie îl omorâm. 

— Să-l omorâm?! întrebă uluit celălalt. 

— Astea sunt ordinele. Îl omorâm. 

— O fi, dar acuma e deja prea târziu! Au dispărut deja! 


SIGURANŢĂ MAXIMĂ! 
NU SUNT INTERCEPTORI! 
ÎNCEPEŢI! 


Omul din camera întunecată atinse tastele cu degete 
precise dar pline de nervozitate. 

Am spart accesul la codul Langley, e o nebunie! Nu e vorba 
de CIA, pentru că omul nostru de legătură nu deţine nimic. În 
schimb, totul e o nebunie în jurul lui! Şi a înnebunit şi el! A 
intrat în ambasadă! Dar nu va supraviețui! Îl vor depista, când 
va mânca la un loc cu ei, sau când se va dezbrăca, sau când 
cine ştie ce cuvânt greşit va spune la un moment dat! A fost 
destul timp plecat dintre ei! Am calculat toate posibilitățile, dar 
speranțele sunt foarte mici. Poate că am judecat pripit. Poate că 
acest. „Mesia” național al nostru e un prost, dar toți cei care au 
fost. „Mesia” la un moment dat au fost considerați proşti sau 
nebuni. Până la proba contrarie. E singura mea speranță. Mă 
rog să reuşească. 


Capitolul 11 


Cei trei evadați urcau târâş prin vechiul canal spre punctul 
unde se afla deschiderea: în partea de est a curții ambasadei 
americane. Drumul prin canalul întunecat era un chin, se 
răniseră la mâini şi rănile începuseră să sângereze. 

leşiră în cele din urmă la lumină ca să fie martorii unei 
scene pe care Evan Kendrick ar fi vrut s-o poată uita. Şaizeci 
sau mai mulți ostatici fuseseră aduşi în curte ca să se spele şi 
să-şi mănânce prăpăditele de raţii. Era şi o latrină 
improvizată din câteva scânduri găurite, iar compartimentul 
pentru femei era despărțit de cel pentru bărbați printr-un 
geam care fusese luat din ambasadă. Umilinţa era dincolo de 
orice imaginație, căci bărbaţii şi femeile care îşi făceau nevoile 
acolo puteau fi priviți în voie de terorişti, iar aceştia râdeau şi 
îşi băteau joc de ostatici. Hârtia pe care o foloseau o primeau 
în batjocură, însoțită de glume porcoase şi culmea, provenea 
din topurile de hârtie de imprimantă. 

În față erau alți ostatici care formau un şir lung ce ducea la 
cele trei mese înguste pe care erau aşezate farfurii de metal 
cu pâine uscată şi bucăți de brânză mucegăită. Tot pe mese 
mai erau şi nişte căni murdare cu o băutură cenuşie, probabil 
lapte de capră mult diluat. Laptele era turnat în căni, pe 
rând, de câţiva terorişti înarmaţi care stăteau în spatele 
meselor. Uneori câte unui ostatic i se refuza farfuria cu 
mâncare sau cana cu lapte; era inutil să se roage să i se dea 
totuşi ceva să mănânce, căci primea în schimb pumni în față 
sau palme, ghionturi şi îmbrânceli sau picioare în burtă. 

Deodată, în timp ce ochii lui Kendrick încercau să se 
obişnuiască cu lumina puternică a soarelui, un tânăr 
prizonier, un băiat care nu avea mai mult de paisprezece- 
cincisprezece ani, începu să strige printre hohote de plâns: 

— Ticăloşi nenorociți! Mama mea e bolnavă! Nu poate să 


mănânce scârboşenia asta, o vomită! Daţi-i ceva care să fie 
comestibil, nemernicilor! 

Vorbele băiatului fură brusc întrerupte de ţeava unei puşti 
care-l izbi în faţă sfâşiindu-i pielea obrazului stâng. În loc să-l 
potolească, lovitura mai tare îl înfurie. Se azvârli peste masă, 
apucându-l de cămaşă pe teroristul care îl lovise şi i-o sfâşie, 
dar nu reuşi altceva decât să răstoarne de pe masă farfuriile 
şi cănile. Imediat se iviră câţiva terorişti care-l trântiră pe 
pavajul de piatră şi începură să-l lovească fără milă cu 
bocancii lor grei. Alți câțiva ostatici, înfuriaţi, prinseră curaj şi 
se repeziră spre terorişti, strigând vlăguiți şi agitându-şi 
braţele slăbite. Urmă o reprimare brutală a micii revolte. Pe 
măsură ce ostaticii cădeau la pământ, teroriştii îi băteau până 
leşinau, lovindu-i din răsputeri, ca pe nişte animale. 

— Porcilor! strigă un bătrân care ieşea împleticindu-se 
dintr-una dintre latrine, de-abia ţinându-şi pantalonii. 
Animalelor! Sălbaticilor! Nu e printre voi măcar unul care să 
aibă o urmă de civilizație în el? Asta vă face eroi ai Islamului, 
să omorâţi în bătaie oameni lipsiți de apărare? Dacă e aşa, 
luaţi-mă pe mine şi mai faceţi rost de nişte medalii, dar 
pentru numele lui Dumnezeu, lăsați-i în pace pe oamenii 
ăştia! 

— Care Dumnezeu? Al cui? strigă un terorist pe deasupra 
trupului băiatului leşinat. lisus, ai cărui credincioşi îi 
înarmează pe duşmanii noştri ca să ne ucidă copiii cu bombe 
şi tunuri? Sau alt Mesia rătăcitor, ai cărui adepţi ne fură 
pământurile şi ne ucid părinţii? Puțin ne pasă nouă de 
dumnezeii voştri! 

— Destul! comandă Azra îndreptându-se cu paşi mari spre 
terorişti. 

Kendrick îl urmă, nesigur pe picioare. Se gândea că, doar 
cu câteva minute în urmă, ar fi putut să smulgă mitraliera 
MAC-10 de pe umărul lui Azra şi să-i împuşte pe toți 
teroriştii. Ocazia asta unică se prezentase atât de neaşteptat 
încât o ratase! 

Aplecat deasupra trupului tânărului, Azra continuă cu 


vocea lui obişnuită: 

— Gata, o lecţie e de ajuns! Dacă îi învăţăm prea mult îi 
năucim! Du-i pe oamenii ăştia la infirmerie, la doctorul lor. 
Găsiți-o pe mama băiatului. Aduceţi-o aici şi dați-i ceva mai 
ca lumea de mâncare. 

— De ce, Azra? strigă un palestinian. Mamei mele nu i-a 
arătat nimeni asemenea considerație! A fost... 

— Nici mamei mele nu i s-a arătat consideraţie, spuse Azra 
cu fermitate, întrerupându-l. Şi uită-te la noi! Du-l pe băiat 
jos şi lasă-l să stea cu mama lui. 

Kendrick privi tulburat cum erau luate din curte trupurile 
scheletice şi pline de sânge. 

— Ai făcut exact ce trebuia să faci, îi spuse el lui Azra în 
englezeşte, pe un ton indiferent, ca şi cum ar fi vorbit despre 
o problemă tehnică. Trebuie să ştii când să te opreşti, oricât 
ar fi de complicat. 

Prințul teroriştilor îl cercetă atent pe Evan, apoi spuse: 

— Am vorbit serios. Uită-te la noi unde am ajuns. Când vor 
ai noştri, ne schimbăm. Azi suntem copii, mâine adulți, 
indiferent ce vârstă avem de fapt; am ajuns experți în a muri 
şi în a ucide, pentru că nu putem să uităm. 

— Înţeleg. 

— Nu, nu înţelegi, Amal Bahrudi. Războiul tău e de idei, e 
un război ideologic, abstract. Pentru tine moartea este un act 
politic. Crezi cu fervoare, nu mă îndoiesc de asta, dar credința 
ta e de fapt tot o politică. Ăsta nu e războiul meu. Eu am altă 
ideologie, altă politică decât supraviețuirea, asta ca să pot 
răspunde cu moartea la moarte şi totuşi să supraviețuiesc. 

— De ce? întrebă Kendrick, brusc interesat de vorbele lui 
Azra. 

— Poate e greu de crezut, dar o fac pentru pace, ca să 
trăiesc în tihnă, ceea ce le-a fost interzis părinților mei. Ca să 
trăim cu toții pe pământurile noastre care ne-au fost furate, 
care au fost date duşmanilor noştri în schimbul unor sume 
fabuloase plătite de națiunile bogate ca să-şi mai răscumpere 
vina. Ei şi-au cumpărat nevinovăția. Au făcut crime. Acum 


suntem noi victime. Şi ce altceva putem face decât să luptăm? 

— Dacă tu crezi că asta e politică, te sfătuiesc să te mai 
gândeşti. Eşti un poet, Azra. 

— Dar am şi cuțit şi puşcă, Bahrudi. 

Era din nou agitaţie în curte, dar nu ca înainte. Pe o uşă se 
năpustiseră o femeie acoperită cu un văl şi un bărbat cu 
părul alb. Zaya Yatim şi Ahbyahd, adică Alb, cum Azra 
însemna Albastru. Întâlnirea dintre frate şi soră fu ciudată: îşi 
strânseră mâinile cu calm, aproape cu răceală, apoi se 
îmbrăţțişară. Această îmbrăţişare era ca un gest protector al 
unei surori mai mari față de un frate mai mic — acesta din 
urmă stângaci, necontrolat, iar sora lui, mai înțeleaptă, cu o 
atitudine mai stăpânită. Sigur că tânărul va creşte, va deveni 
mai puternic, dar sora lui mai mare va fi lângă el tot timpul 
ca să-l îndrume. Ahbyahd nu se comportă la fel de formal, 
dimpotrivă, îl îmbrăţişă emoţionat pe Azra şi-l sărută pe 
amândoi obrajii. 

— Ai multe să ne spui! exclamă Ahbyahd. 

— Aşa e! spuse Azra întorcându-se spre Kendrick. Din 
cauza acestui om. El e Amal Bahrudi din Berlinul de Est, 
trimis de Mahdi la noi aici, în Masqat. 

Cu ochii săi pătrunzători, Zaya Yatim îl cercetă pe Evan pe 
deasupra vălului ce-i acoperea fața. 

— Amal Bahrudi... repetă ea. Am auzit de numele ăsta, 
bineînțeles. Legăturile lui Mahdi ajung peste tot. Dar eşti 
departe de terenul pe care lupţi de obicei. 

— Da, din păcate, răspunse Kendrick în limba îngrijită 
folosită în Riad. Dar ceilalți sunt urmăriți în continuare la 
fiecare mişcare pe care o fac. S-a ajuns la concluzia că e mai 
bine să plece cineva foarte repede, fără un acord prealabil, iar 
Berlinul de Est e un loc convenabil din care să pleci într-o 
călătorie. Oricum, există oameni care pot să jure că eu mai 
sunt încă acolo. Când Mahdi m-a chemat, am răspuns. De 
fapt eu am fost primul care i-a contactat pe oamenii lui în 
legătură cu o problemă pe care o aveți aici, o să vă explice 
fratele tău. Poate că avem obiective diferite, dar trebuie să 


cooperăm, mai ales că suntem plătiți pentru asta. 

— Dar tu, spuse Azra încruntându-se, tu Bahrudi, cel care 
se mişcă oriunde şi oricând, ai fost descoperit? 

— Este adevărat că am reputaţia că umblu mult, răspunse 
Evan zâmbind uşor, dar asta n-are legătură cu ce mi s-a 
întâmplat aici. 

— Deci ai fost trădat? întrebă Zaya Yatim. 

— Da. Ştiu de cine şi o să-l găsesc. O să i se vadă capul 
plutind în apele portului... 


— Bahrudi ne-a ajutat să evadăm, spuse Azra. În timp ce 
eu mă tot gândeam cum s-o fac, el a acţionat. Îşi merită 
reputația. 

— Să intrăm, dragul meu frate. Vorbim înăuntru. 

— Scumpa mea soră, spuse Azra, aici sunt trădători, 
pentru asta a venit Amal, ca să ne spună că ei există aici 
înăuntru. Şi mai mult, au făcut chiar fotografii cu cei de aici 
şi le-au vândut! Dacă ieşim vii de-aici o să fim vânațţi ani de 
zile şi toată lumea o să ştie cum arătăm şi ce-am făcut. 

Sora îşi privi atent fratele cu ochii ei negri. 

— Fotografii?! Luate cu camere ascunse, sofisticate, pe 
care să nu le fi observat nimeni?! Dar crezi că avem printre 
noi oameni care să ştie să facă fotografii, când de fapt ei abia, 
dacă ştiu să citească? 

— Dar el a văzut fotografiile! În Berlin! 

— Să intrăm, vorbim înăuntru! 


Cei doi englezi stăteau în fața biroului imens din Ambasada 
Britanică, în timp ce ataşatul de legaţie, toropit de căldură, cu 
toată instalația de aer condiționat, făcea eforturi vizibile să 
rămână treaz. 

— Da, domnilor, spuse el căscând. Trebuie să sosească din 
minut în minut şi dacă nu vă deranjează, sper că veţi avea ce 
să ne spuneți. MI-6 e băgat până peste cap în chestia asta de- 
aici şi nu cred că oamenii lor vor fi prea încântați să vadă că 
doi englezi îi fac să-şi piardă vremea. 


— Prietenul meu Dickie a făcut armata la Infanteria 
Regală! exclamă Jack indignat. Dacă el crede că are ceva de 
spus, înseamnă că aşa e, ar trebui să-l luați în seamă. Altfel, 
de ce-ar fi aici? 

— Ca să faceți afaceri, nu? o întoarse ataşatul. 

— Da, desigur, dar nu numai pentru asta, spuse Jack. Mai 
întâi şi mai întâi, noi suntem cetățeni britanici şi nu putem să 
uităm asta. N-avem chef să vedem cum piere Imperiul nostru. 
Nu-i aşa, Dickie? 

— Păi s-a cam dus, spuse ataşatul. Acum patruzeci de 
ani... 

— Vedeţi, îl întrerupse Dickie, prietenul meu Jack este 
specialist în metale feroase, iar eu sunt specialist în textile, 
aşa că eu pot să vă spun cum era îmbrăcat beţivul ăla 
nenorocit înainte şi cum era după. Vă spun eu că pune ceva 
la cale. Hainele nu trebuie potrivite numai cu omul care le 
poartă, ci şi cu nenorocitele lui de activităţi, pe care le face el, 
nu? Şi cum prima dată avea pe el ceva din lână extra... să 
porți aici aşa ceva... 

— Cei de la contraspionaj au fost informaţi, îi întrerupse 
ataşatul, plictisit că trebuia să repete. Trebuie să sosească 
din clipă în clipă. 

Şi într-adevăr, nici nu apucă să termine că doi bărbați 
nebărbieriți şi cu priviri cam sumbre intrară în birou. Unul 
din ei aducea un plic mare. 

— Dumneavoastră ne-aţi chemat? întrebă cel cu mâinile 
goale. 

— În stânga mea este domnul Richard Harding, iar în 
dreapta domnul John Preston, spuse ataşatul. Acum pot să 
plec? 

— Îmi pare rău, băiete, dar tu ai vorbit cu noi şi ne-ai adus 
aici. Aşa că va trebui să fii de față, spuse pe un ton brutal 
celălalt, apoi se apropie de birou şi deschise plicul. 

— Ce amabili sunteți! surâse cam strepezit ataşatul. Dar 
nu eu v-am adus aici, eu v-am informat doar că sunt doi 
cetățeni britanici care insistă să vorbească cu voi. Aşa că e 


cazul să mă duc să dorm şi eu puțin, doar nu cu mine aveţi 
treabă. 

— De fapt, interveni Jack Preston, Dickie a insistat, dar eu 
consider că în situații dificile nu trebuie să ignorăm intuiţia, 
iar Dickie Harding, care a făcut armata la Infanteria Regală, 
ştiţi, are un instinct extraordinar, nu prea i se întâmplă lui să 
se înşele... 

— Fir-ar să fie, Jack, asta n-are legătură cu nenorocitul ăla 
de instinct, ci cu hainele tipului. Vreau să zic că ce purta el 
prima dată se potrivea poate cu o vacanţă petrecută la munte, 
în nici un caz cu nenorocita asta de climă de pe-aici. Bumbac, 
asta e! Aici trebuie să porți bumbac, altfel te topeşti de cald. 
Şi pe urmă croiala, ei bine... 

— O clipă, domnule, spuse cel de-al doilea bărbat 
întrerupând vorbăria celuilalt şi scoțând din plic nişte 
fotografii pe care le aruncă grăbit în fața lui Preston şi 
Harding. Uitaţi-vă puţin la ele şi spuneţi-ne dacă recunoaşteţi 
pe cineva. 

După câteva secunde doar, Dickie strigă: 

— Ăsta e! 

— Da, cred că ăsta e, spuse şi Jack. 

— Aţi nimerit-o, spuse unul dintre agenţii britanici. Îl 
cheamă MacDonald şi e un obişnuit al barurilor din Cairo. 
Socrul lui deține o companie, iar el lucrează în cadrul 
acesteia, e vorba de o firmă constructoare de maşini. De fapt, 
a fost plantat aici pentru că e un imbecil notoriu şi i s-a dat 
pe mână filiala asta de aici fiindcă altfel nu mai aveau cum să 
scape de el. Cam atât pentru dimineața asta. Şi cam unde 
rămâneți peste noapte, dacă pot să vă întreb? 

— Vezi, Dickie, ţi-am spus că exagerezi... 

— Un minut, vă rog, îi întrerupse al doilea agent luând 
fotografia lui MacDonald şi privind-o cu atenţie. Acum un an 
sau cam aşa ceva, unul din agenții noştri ne-a contactat şi 
ne-a cerut să fixăm o întâlnire. Era ceva în legătură cu E.E. 

— Cu ce?! întrebă ataşatul. 

— Cu Evaluarea Echipamentului - mă rog, o problemă de 


spionaj. N-a spus prea multe la telefon, dar a remarcat că 
persoana implicată va fi o surpriză pentru noi. O sugativă de 
englez care lucrează în Cairo, astea au fost cuvintele lui. Oare 
ăsta să fie omul? 

— ŞI totuşi, continuă Jack, eu am insistat ca Dickie să-l 
urmărească şi să nu renunţe. 

— Ei, prietene, parcă ţi-a mai trecut entuziasmul. Cine 
ştie, poate aranjăm chestia cu avionul care vă îngrijora atât 
de mult. 

— Şi ce s-a întâmplat la întâlnire? întrebă ataşatul 
uitându-se fix la cel de-al doilea agent. 

— N-a mai avut loc. Informatorul nostru a fost ucis pe chei, 
i-au tăiat beregata. S-a zis că a fost un jaf, pentru că nu i s-a 
găsit nimic în buzunare. 

— Dickie, părerea mea e că mai putem să prindem 
afurisitul ăla de avion... 


— Mahdi?! întrebă uimită Zaya Yatim, stând în spatele 
biroului, scaunul pe care cu trei săptămâni în urmă stătuse 
ambasadorul Statelor te. Vrei să duci pe unul dintre noi la el? 
Deseară? 

— Aşa i-am spus şi fratelui tău, răspunse Kendrick, care 
stătea pe scaun lângă Ahbyahd, în faţa femeii. Instrucţiunile 
erau probabil în scrisoarea pe care trebuia să ţi-o dau. 

— Da, da, spuse grăbită Zaya. Mi-a explicat el câte ceva cât 
am fost împreună, câteva momente. Dar te înşeli, Bahrudi. 
Eu n-am cum să ajung la Mahdi direct, nimeni nu ştie cine 
este el de fapt. 

— Presupun că trebuie să vorbeşti cu cineva care la rândul 
lui va vorbi cu Mahdi. 

— Probabil, dar asta ar dura o zi sau două. Drumurile 
până la el sunt cam întortocheate. Se dau cinci telefoane, iar 
acestea la rândul lor se transformă în cincizeci. Sunt numere 
neînregistrate în Bahrain şi doar unul din ele duce la Mahdi. 

— Şi în caz de urgenţă cum se procedează? 

— Nu e voie să se ia direct legătura cu el, interveni Azra 


sprijinit de zid exact lângă fereastră. Ti-am mai spus. 

— Dar e ridicol, tânărul meu prieten! Nu putem să facem 
munca asta fără să luăm în considerație şi neprevăzutul. 

— Adevărat, recunoscu Zaya Yatim clătinând din cap. 
Totuşi, fratele meu are în vedere ceva anume. Noi suntem 
pregătiți să rezistăm în stare de urgenţă şi săptămâni în şir, 
dacă este nevoie. 

— Foarte bine, spuse Evan simțind broboanele de 
transpiraţie alunecându-i pe gât, deşi adierea răcoroasă a 
dimineţii se strecura pe fereastră înăuntru. Atunci explică-i 
lui Mahdi de ce nu vom fi deseară în Bahrein. Eu misiunea 
mi-am îndeplinit-o şi l-am salvat şi pe fratele tău. 

— Are dreptate, Zaya, fu de acord Azra, dezlipindu-se de 
perete. Altfel, acum aş fi doar un cadavru în deşert. 

— Eu cred că ar trebui să încerci măcar. 

Kendrick aruncă o privire spre Ahbyahd, apoi se întoarse 
spre Zaya. 

— Mahdi a cheltuit mulţi bani şi a făcut probabil tot felul 
de planuri ca să mă aducă până aici şi cred că asta înseamnă 
clar că are ceva urgent pentru mine. 

— Ştirile despre prinderea ta vor fi o explicaţie bună, spuse 
Ahbyahd. 

— Chiar crezi că poliția din Oman o să anunțe că m-a 
capturat? Ca apoi să fie nevoită să anunţe că am evadat? 

— Sigur că nu, spuse Zaya. 

— Mahdi e cel care dezleagă baierele pungii, dacă vrea, 
adăugă Kendrick. Şi bineînţeles că prin asta mă influențează 
şi pe mine, treabă care nu prea îmi place. 

— Fondurile noastre sunt destul de reduse, interveni 
Ahbyahd. Avem nevoie de bărci rapide din Emirate, altfel tot 
ce facem e treabă degeaba. Schimbăm repede locurile cu 
prizonierii noştri. 

— Poate găsim totuşi o soluție, spuse Zaya sculându-se 
brusc de pe scaun, sprijinindu-se cu mâinile pe birou şi 
privind undeva departe, fără ţintă. Am anunţat o conferință 
de presă pentru dimineaţa asta. Va fi văzută de toată lumea şi 


desigur şi de Mahdi. În ceea ce o să spun o să menţionez la 
un moment dat că trimitem un mesaj prietenilor noştri. Un 
mesaj care cere un răspuns imediat. 

— La ce-ar folosi aşa ceva? întrebă Azra. Toate căile de 
comunicație sunt urmărite, doar ştim asta. Nici un om de-ai 
lui Mahdi nu va risca să ia legătura cu noi. 

— Nici nu trebuie s-o facă, îl întrerupse Evan. Înţeleg la ce 
se referă sora ta. Răspunsul nu trebuie să fie verbal, nu e 
necesară o comunicare propriu-zisă. Noi nu cerem 
instrucțiuni, noi le dăm. 

ŞI se întoarse spre Zaya. 

— La asta te-ai gândit şi tu, nu-i aşa? 

— Nu chiar, recunoscu Zaya, dar ce spui tu e posibil. De 
fapt eu m-am gândit doar să accelerăm puţin operaţiunile 
prin care să ajungem la Mahdi. Oricum, se poate face şi ce 
spui tu. 

— Asta e soluția! strigă Ahbyahd. Bahrudi ne-a dat-o! 

— Încă nu e nimic rezolvat, spuse femeia acoperită cu văl. 
Rămâne problema cealaltă: cum să ajungă Azra şi domnul 
Bahrudi în Bahrain. Cum să facem? 

— De asta s-a avut deja grijă, spuse Evan, cu inima 
bătându-i nebuneşte, uimit de propria lui stăpânire de sine, 
de vocea lui calmă. 

Era aproape! Aproape de Mahdi! 

— l-am spus lui Azra că am un număr de telefon pe care 
nu vi-l pot da şi vouă, fiindcă nu mi se permite s-o fac, dar la 
telefonul ăsta pot obţine un avion. 

— Chiar aşa? strigă Ahbyahd. 

— Binefăcătorul nostru are aici, în Oman, puteri la care voi 
nici n-aţi visat. 

— Toate convorbirile noastre telefonice sunt interceptate, 
obiectă Azra. 

— Ce am eu de spus poate fi auzit, nu însă şi ce îmi va 
spune persoana respectivă. Mi s-a cerut foarte clar să fac aşa. 

— Deci e nevoie de un trucaj? întrebă Zaya. 

— Se practică în toată Europa... E suficient să pui peste 


microfon o scoică şi gata. Alterarea vocii e asigurată. 

— Dă telefon, spuse Zaya ridicându-se şi ocolind biroul. 

Kendrick veni în locul ei şi formă numărul, acoperind 
cifrele cu mâna. 

— Alo da? 

Era vocea lui Ahmat. 

— Un avion, spuse Kendrick. Doi pasageri. Unde? Când? 

— În sfârşit! izbucni bucuroasă vocea tânărului sultan al 
Omanului. Stai să mă gândesc... La aeroport, normal. E o 
curbă la un kilometru de zona de îmbarcare. O să vină cineva 
să te ia cu o maşină a armatei. Spune-le că a fost furată ca să 
te transporte dincolo de porți. 

— Când? 

— În foarte scurt timp. Forţele de securitate se află peste 
tot şi trebuie făcute nişte pregătiri. Poţi să-mi spui destinația? 

— A douăzeci şi doua literă împărțită la doi. 

— V împărţit... Iran? 

— Nu. Cu cifre. 

— Douăzeci şi doi... doi... Atunci B...? 

— Da. 

— Bahrein? 

— Exact. 

— S-a făcut. O să dau nişte telefoane. Când ai nevoie de 
avion? 

— În culmea ceremoniei. Confuzia o să ne ajute să ieşim. 

— Adică la prânz. 

— Da. Întâmplător e... nevoie de un doctor. Pentru 
sănătatea mea. 

— Banii... Da. Vor ajunge la tine. 

— Bine. 

— Deci curba dinaintea zonei de îmbarcare. Să fii acolo! 

— O să fim! 

Evan închise telefonul. 

— Trebuie să fim la aeroport la amiază, la ora 
douăsprezece. 

— La aeroport?! strigă Azra. Păi o să ne înhațe cât ai clipi. 


— Pe drumul spre aeroport. Cineva o să fie acolo cu o 
maşină a armatei. Ne conduc ei. 

— Vorbesc cu unul din oamenii noştri să vă ducă până 
acolo cu maşina, spuse Zaya. Lui îi vei spune locul de 
întâlnire din Bahrain. Mai aveţi exact cinci ore până la 
plecare. 

— Avem nevoie de haine, să facem un duş şi să ne odihnim 
puţin, spuse Azra. 

— Aş vrea să arunc o privire pe-aici, spuse Kendrick. Poate 
mai aflu şi eu câte ceva. 

— Cum doreşti, Amal Bahrudi, spuse Zaya apropiindu-se 
de Evan. Ai salvat viaţa iubitului meu frate şi nu am cuvinte 
să-ți mulțumesc. 

— E de-ajuns dacă mă ajuţi să ajung la aeroport la prânz, 
răspunse aspru Evan. Sincer să fiu, abia aştept să ajung în 
Germania. 

— Ne vedem la prânz, zise femeia. 


— Weingrass va fi aici la prânz! exclamă ofițerul 
Mossadului către Ben-Ami şi cei cinci oameni ai Brigăzii 
Massada. 

Se aflau în pivnița unei case din Jabal Saali, la câteva 
minute de şirul de morminte englezeşti vechi de câteva secole. 
Locul fusese transformat de spionajul israelian într-o bază a 
Mossadului. 

— Şi cum o să ajungă aici? întrebă Ben-Ami, care-şi 
dăduse jos ghotra de pe cap. 

Blugii şi cămaşa închisă la culoare îi veneau mult mai 
bine. 

— Are paşaport israelian, poate că nu e cea mai bună 
soluție... 

— N-o să-l oprească nimeni pe Emmanuel Weingrass. Are 
mai multe paşapoarte decât îţi închipui tu. A spus să nu 
facem nimic până nu ajunge el aici. Absolut nimic, aşa a spus. 

— Parcă nu-l mai dezaprobi ca înainte, spuse Yakov. 

— Asta pentru că nu va trebui să-i semnez eu cecurile! Tot 


ce a trebuit să fac eu a fost să menţionez numele lui Kendrick 
şi uite-l că vine în goana mare. 

— Asta nu înseamnă că n-o să ceară bani! râse Ben-Ami. 
Şi încă o grămadă! 

— A, nu! Am fost foarte clar. L-am întrebat cât ne costă 
ajutorul lui, dar el cică las’ pe mine. Aşa zic americanii când 
plătesc ei. Înseamnă că pe noi ne lasă în pace de data asta, 
aşa că dați-mi voie să mă simt... extraordinar de satisfăcut! 

— Prrrrpt! Or fi zicând americanii aşa, dar el nu ştim 
dacă... 

— Pierdem timpul cu tâmpeniile astea! ţipă Yakov. Acum 
trebuia să fim deja în ambasadă, să vedem ce-i pe-acolo. Am 
studiat bine planurile. Sunt mai multe posibilități de a intra. 
Trebuie să-l salvăm pe tatăl meu! 

Toţi ridicară capul şi-l priviră uimiţi pe cel numit Albastru. 

— Te înțelegem, spuse agentul Mossadului. 

— Îmi pare rău că am avut ieşirea asta, zise Yakov 
răsuflând adânc. 

— De fapt, tu ai tot dreptul să spui asemenea lucruri, zise 
blând Ben-Ami. 

— N-ar fi trebuit. Îmi cer din nou scuze. Dar de ce trebuie 
să-l aşteptăm pe Weingrass ăsta? 

— Pentru că el le ştie pe toate, prietene. 

— Aha! Voi ăştia din Mossad sunteți cu stilul ăsta, trosc- 
pleosc. Acum văd că vreți să-l ajutați pe american şi să nu 
mai aveți în cap planul nostru inițial! Şi tatăl meu... 

— Rezultatul ar putea fi acelaşi, Yakov... 

— Nu sunt Yakov! strigă tânărul lider. Pentru tine sunt 
doar Albastru, fiul unui tată care la rândul lui a văzut cu 
propriii lui ochi cum tatăl şi mama lui se agățau disperaţi 
unul de celălalt în timp ce erau duşi spre camera de gazare. 
Vreau ca tata să iasă teafăr de acolo, vreau să-l ajut şi pot s-o 
fac! Şi am s-o fac! Oare cât să mai sufere omul ăsta? O 
copilărie plină de atrocități, în care sub ochii lui copiii erau 
spânzurați pentru că scormoneau în gunoaie după mâncare, 
erau violaţi de porcii din Wehrmacht} ”#, ascunzându-se morți 


— 


de foame şi de spaimă prin pădurile Poloniei până la sosirea 
aliaților. Apoi a avut trei fii, doar ca să vadă cum doi din ei 
sunt măcelăriți în Sidon de câinii de arabi! Şi acum mie 
trebuie să-mi pese de cowboy-ul ăsta, un politician care vrea 
să ajungă erou doar ca să joace în filme sau ca să-şi vadă 
mutra în reclame? 

— Din cât mi s-a spus, zise calm Ben-Ami, nimic din tot ce 
spui nu e adevărat. Americanul ăsta îşi riscă viața fără nici 
un ajutor din partea alor lui şi fără vreo răsplată, în caz că va 
supraviețui. Aşa cum ne-a spus şi prietenul nostru aici de 
faţă, tot ce face el are un scop, nu foarte diferit de al tău. O 
face ca să îndrepte o tragedie care i s-a întâmplat lui şi celor 
dragi lui. 

— Ducă-se la naiba! A fost vorba de cei care îi erau lui 
dragi, nu de un popor întreg! Eu zic că trebuie să mergem la 
ambasadă! 

— Iar eu zic că nu, spuse agentul Mossadului punându-şi 
pistolul pe masă. Acum trebuie să asculți de ordinele 
Mossadului. 

— Porcilor! ţipă Yakov. Toţi sunteţi nişte porci! 

— Exact, spuse Ben-Ami! Toţi suntem exact cum ai spus! 


Ora 10:48 a.m., ora Omanului. Conferința de presă se 
terminase. Ziariştii îşi puneau bine carnețelele, aşteptându-se 
să fie aruncaţi pe porțile ambasadei, păzite de o sumedenie de 
bărbaţi şi femei, acestea acoperite cu văl, care îşi tot 
zăngăneau armele, gata oricând să apese pe trăgaci. În sala 
de conferințe un grăsan numai zâmbete reuşise să treacă de 
gardieni şi, îndrugând în dreapta şi-n stânga vorbe mieroase, 
se apropia de masa unde se afla Zaya Yatim. 

— Vin din partea lui Mahdi, îi susură el, cel care vă 
plăteşte pentru tot ce faceţi voi aici. 

— Ah şi tu?! Urgenţa din Bahrein devine o treabă serioasă. 

— Vă rog, doamnă? 

— L-aţi verificat? îi întrebă Zaya pe gardieni, care 
încuviințară tăcut din cap. 


— Mulţumesc, doamnă... dar la ce urgenţă vă referiți? 

— Nici noi nu ştim. Unul de-ai noştri pleacă deseară în 
Bahrein să primească instrucțiuni şi ne spune la întoarcere 
despre ce e vorba. 

MacDonald se holbă la ochii ce-l priveau pe deasupra 
vălului, simțind că-l apucă ameţțeala. Oare ce se întâmpla de 
fapt? De ce la tot pasul venea vorba de Bahrein? Se luaseră 
nişte hotărâri care nu-l priveau pe el? De ce? Oare ce făcuse 
târfa aia blestemată? 

— Doamnă, urmă cu voce scăzută grasul, urgenţa din 
Bahrein e ceva nou, dar eu sunt preocupat de altă problemă, 
la fel de serioasă. Binefăcătorul nostru ar vrea să ştie ce caută 
femeia numită Khalehla aici în Masqat. 

— Khalehla? Nu e nici o femeie cu numele ăsta printre 
noi... Dar numele n-are vreo importanţă, nu-i aşa? 

— Femeia aceea nu e aici, adică nu se află în ambasadă, 
dar e în legătură cu oamenii noştri, mai exact cu fratele 
dumneavoastră. 

— Cu fratele meu?! 

— Exact. Au evadat trei prizonieri care au alergat pe urmă 
să se întâlnească cu ea la Jabal Sham, adică să se 
întâlnească cu duşmanul! 

— Ce vrei să spui? 

— Nu spun, doamnă, cer să mi se explice. Noi cerem o 
explicație. Mahdi insistă să i se explice. 

— Habar n-am despre ce vorbeşti! Este adevărat că au 
evadat trei prizonieri, unul dintre ei fiind fratele meu, celălalt 
Yosef şi cel de-al treilea, un individ numit Bahrudi din 
Berlinul de Est. 

— Berlinul de Est... Chiar că nu mai înțeleg nimic! 

— Dacă vii într-adevăr din partea lui Mahdi, mă mir că n-ai 
auzit de el. 

Deodată Zaya se opri şi privi mai atent la MacDonald. 

— Pe de altă parte, ai putea să vii de fapt din partea 
altcuiva... 

— În Masqat eu sunt singurul care îl reprezintă pe Mahdi! 


Sunațţi în Bahrein şi convingeți-vă singură! 

— Ştii foarte bine că asemenea convorbiri nu sunt permise! 

Zaya făcu un semn către gardieni, care se grăbiră să vină 
lângă masă. 

— Luaţi-l pe omul ăsta şi duceţi-l în camera de consiliu. 
Apoi treziți-i pe fratele meu şi pe Yosef şi găsiți-l pe Amal 
Bahrudi. E nevoie de o nouă conferință. Cât mai repede! 


Hainele pe care le alese Evan pentru el erau cele purtate de 
mai toți teroriştii: pantaloni kaki, un fel de vestă în stil 
american şi o cămaşă neagră deschisă la piept. Cu excepţia 
vârstei şi a ochilor, Kendrick nu se deosebea prin nimic de 
fanaticii care atacaseră ambasada. Trecerea anilor era 
ascunsă de culoarea pielii, iar pe cap îşi pusese o şapcă şi îşi 
lăsase cozorocul pe ochi. Ca să desăvârşească imaginea, îşi 
atârnă de vestă un cuțit băgat într-o teacă de piele, iar din 
buzunarul vestei i se zărea patul unui pistol. În felul acesta 
era asigurat: făcea parte dintre ei, dintre terorişti şi faptul că 
salvase viața lui Azra îi dădea dreptul să umble prin 
ambasadă oricât şi pe oriunde voia, văzând cu ochii lui 
grupurile de ostatici epuizați, înnebuniți de spaimă, lipsiți de 
orice speranţă. 

— Hei, Bahrudi! 

— Da. 

— Zaya vrea să te vadă. Vino în camera de consiliu! 

Evan fi urmă pe terorist spre terasă, apoi cobori scările 
unui coridor lung. Îşi scoase şapca udă de transpiraţie şi fu 
condus într-un coridor mare. Intră şi crezu că i se prăbuşeşte 
tavanul în cap când auzi: 

— Doamne sfinte! Păi ăsta e Evan Kendrick! 

— Meen ir rah-gill da?! spuse Evan, paralizat de groază, 
încercând să se mişte firesc, apoi o întrebă pe Zaya cine e 
grăsanul care vorbea englezeşte. 

— Spune că vine din partea lui Mahdi, răspunse Azra, care 
stătea în picioare între Yosef şi Ahbyahd. 

— Şi ce-a vrut să spună adineauri? 

— Doar l-ai auzit. Spune că tu eşti de fapt un tip cu 
numele de Kendrick. 

— Ăsta cine mai e? întrebă Evan în englezeşte întorcându- 
se spre Anthony MacDonald. 

Încerca disperat să rămână calm şi să înţeleagă ce căuta 
aici individul ăsta pe care nu-l mai văzuse de cinci ani. 
MacDonald, tocmai el! Faimosul bețiv din colonia engleză din 
Cairo! 

— Numele meu este Amal Bahrudi, al tău care e? 

— Ştii foarte bine cine sunt! ţipă englezul gesticulând 
enervat. 

Se uită pe rând la cei patru arabi din sala de consiliu şi în 
special la Zaya Yatim, apoi ţipă: 

— Nu e Amal şi nu mai ştiu cum şi nu vine din partea lui 
Mahdi! E american şi-l cheamă Evan Kendrick! 

— Am studiat în două universități americane, spuse Evan 
cu un zâmbet crud, dar nimeni nu mi-a spus Kendrick. Am 
avut multe nume, dar pe ăsta nu. 

— Minti! 

— Dimpotrivă, aş spune că tu minți, pretinzând că lucrezi 
pentru Mahdi. Am văzut fotografii cu toți oamenii lui din 
Europa, iar tu nu erai printre ei. Cu o mutră ca asta, mi-aş fi 
adus aminte de tine! 

— Impostorule! Minţi! Lucrezi împreună cu Khalehla, curva 
aia, cu duşmanul! Azi-dimineață în zori aveai nevoie de ea! 


— Ce tot spui acolo? mârâi Kendrick privind spre Yosef şi 
Azra. N-am auzit în viața mea de Khalehla asta, habar n-am 
dacă e curvă sau duşmanul nostru, iar azi-dimineaţă eu şi 
prietenii mei fugeam cât puteam ca să ne salvăm vieţile. Nu 
aveam timp de umblat după curva aia de care zici tu, de asta 
poţi să fii sigur! 

— Vă spun că minte! Am fost acolo şi am văzut-o! V-am 
văzut pe toţi! 

— Ne-ai văzut? întrebă Evan încruntându-se. Cum? 

— Am ieşit cu maşina în afara drumului şi... 

— Ne-ai văzut şi nu ne-ai ajutat? se înfurie Kendrick. Şi 
spui că vii din partea lui Mahdi? 

— Are dreptate, englezule. De ce nu i-ai ajutat? întrebă 
Zaya. 

— Pentru că trebuia să aflu ceva anume, de-aia! Şi acum 
am aflat! El şi Khalehla... 

— Ai o imaginaţie extraordinară, asta da, domnule 
burduhănos. Dar o să aflăm cine eşti. Oricum trebuie să 
plecăm în Bahrein ca să ne întâlnim cu Mahdi. Te luăm cu 
noi. Marele Mahdi va fi încântat să te vadă, mai ales că eşti 
atât de important pentru el. 

— Sunt de acord, spuse Azra hotărât. Îl luăm cu noi. 

— În Bahrein? pufni cam speriat MacDonald. Cum naiba o 
să ajungeţi acolo? 

— Vrei să spui că nu ştii? i-o întoarse Kendrick. 


Emmanuel  Weingrass cobori din limuzină în fața 
cimitirului din Jabal Sa'ali, încercând să-şi oprească accesul 
de tuse. Se întoarse spre şofer şi îi vorbi pe un ton 
ceremonios, exagerându-şi accentul englezesc: 

— Mă voi ruga aici pentru strămoşii mei britanici — deşi nu 
sunt prea mulți. Întoarce-te peste o oră! 

— Cum? întrebă omul ridicând un deget. Iss'a? repetă el în 
arabă cuvântul care înseamnă oră. 

— Da, prietene. Fac un pelerinaj aici în fiecare an. Ai 
înțeles? 


— Da, da. El Sallah. Allahoo Akbar! răspunse şoferul, dând 
repede din cap, spunând că a înțeles şi că Dumnezeu e mare. 

În mână avea mulți bani, mai mulţi decât se aşteptase să 
primească şi ştia că va mai primi când va reveni, peste o oră. 

— Acum poți să pleci, spuse Weingrass. Vreau să fiu 
singur — sibni fihahlee. 

— Da, da! 

Omul închise portiera şi porni maşina. Manny tuşi scurt, 
de-abia ţinându-se să nu izbucnească într-un acces în regulă, 
privi în jur ca să vadă dacă nu e urmărit, porni spre cimitir şi 
merse până la o casă de piatră aflată la câteva sute de metru 
mai încolo. Zece minute mai târziu fu condus în pivnița unde 
comandoul israelian îşi stabilise postul de comandă. 

— Weingrass, exclamă agentul Mossadului, mă bucur că te 
revăd! 

— Nu-i adevărat. Nu te bucuri niciodată când mă vezi sau 
când mă auzi la telefon. Habar n-ai să-ți faci meseria, eşti 
doar un contabil şi încă unul din cale afară de prăpădit. 

— Hai, Manny, nu începe, iar... 

— Ba încep chiar acum, îl întrerupse Weingrass, privindu-l 
pe Ben-Ami şi uitându-se în acelaşi timp şi la ceilalți cinci 
membri ai unității Massada. Are vreunul dintre voi ceva care 
să se numească whisky? Întreb fiindcă ştiu că zohlah-ul ăsta 
cărpănos n-are, preciză el privindu-l disprețuitor pe Ben-Ami. 

— Nu avem nici măcar vin, replică Ben-Ami. Nu a fost 
inclus în proviziile noastre. 

— Ei bine, contabile, spune-mi tot ce ştii. Unde-i fiul meu, 
Evan Kendrick? 

— E aici, dar asta-i tot ce ştim. 

— Vechea poveste. Sunteţi întotdeauna cu un pas în urmă. 

— Manny... 

— Linişteşte-te! O să ai un atac de cord şi nu vreau ca 
Israelul să-şi piardă unul dintre cei mai străluciți socotitori. 
Cine ştie ceva în plus? 

— Eu! strigă Yakov, cel supranumit Albastru. Ar fi trebuit 
să studiem deja ce se întâmplă la ambasadă, să facem planuri 


de atac! Avem o misiune care n-are nici o legătură cu 
americanul tău! 

— A, deci pe lângă un contabil, mai aveţi şi un isteric, 
spuse Weingrass. Altcineva? 

— Kendrick este aici neoficial. Până aici a avut o acoperire, 
a sosit cu avionul americanilor, dar ajuns aici a fost lăsat să 
lucreze pe cont propriu. Dacă e prins, nimeni nu mişcă un 
deget pentru el. 

— De unde ştii toate astea? 

— De la unul din oamenii noştri din Washington. Nu ştiu 
exact de la ce departament a aflat. 

— Ti-ar trebui o carte de telefon. Cât de sigur e telefonul 
ăsta? întrebă Weingrass, aşezându-se lângă masă. 

— N-avem nici o garanţie, spuse agentul Mossadului. A 
fost instalat în mare grabă. 

— Pentru foarte puțini bani, sunt sigur. 

— Manny! 

— Oh, taci din gură! 

Weingrass scoase din buzunar un blocnotes, îl răsfoi şi se 
opri la un nume şi un număr. Ridică receptorul şi formă 
numărul. Peste câteva secunde, spuse: 

— Mulţumesc, dragul meu prieten de la palat, pentru 
amabilitate. Numele meu este Weingrass. Desigur, pentru tine 
nu înseamnă nimic, dar pentru marele sultan Ahmat da. 
Bineînţeles, nu vreau să-l deranjez pe marele sultan, dar 
poate îi spuneți că l-am sunat. Să vă las un număr de telefon. 

Manny spuse numărul. 

— Mulţumesc, dragă prietene şi aş vrea să adaug, cu 
respectul cuvenit, că este vorba de o problemă foarte urgentă 
şi că sultanul te va aprecia pentru promptitudine. 
Mulţumesc. 

Weingrass închise telefonul şi se lăsă pe spătarul 
scaunului, respirând adânc pentru a-şi potoli bătăile inimii. 

— Acum să aşteptăm, spuse el, privindu-l pe ofițerul 
Mossadului. Şi să sperăm că sultanul are mai multă minte şi 
mai mulți bani decât voi... Doamne, s-a întors deci! După 


patru ani, m-a ascultat şi s-a întors! Băiatul meu s-a întors! 

— De ce? întrebă Yakov. 

— Din cauza lui Mahdi, spuse Weingrass în şoaptă, furios, 
cu privirile în podea. 

— Din cauza cui? 

— O să afli, istericule! 

— Dar, Manny, el nu este băiatul tău. 

— E fiul pe care mi-l dorisem toată viaţa... 

Telefonul sună şi Weingrass se repezi să răspundă. 

— Da. 

— Emmanuel? 

— Pe vremuri, în Los Angeles, nu mă luai atât de 
protocolar. 

— Allah fie lăudat, n-am uitat. Am verificat asta pe pielea 
mea când m-am întors aici. 

— Spune-mi, tinere, ai luat măcar o notă de trecere la 
examenul de economie din anul trei? 

— Da, am luat o notă mediocră, Manny. Ar fi trebuit să te 
ascult. Mi-ai spus că trebuie să fac o lucrare mai stufoasă, 
aşa le plăceau lor chestiile astea. 

— Poţi să vorbeşti? întrebă Manny încet, devenind brusc 
serios. 

— Pot, dar e bine să ai grijă ce spui. De aici încolo, totul e 
static, înţelegi ce vreau să spun? 

— Da. Vechea noastră cunoştinţă... Ştii unde e? 

— În drum spre Bahrein, cu încă doi oameni din 
ambasadă. Ar fi trebuit să fie doar el şi cu încă o persoană, 
dar totul s-a schimbat în ultimul moment. Nu cunosc 
motivul. 

— Probabil că e un fir care duce la altcineva. Atât? 

— Mai e ceva, spuse sultanul după o scurtă pauză. Există 
o persoană cu care nu trebuie deloc să te întâlneşti sau să te 
amesteci în vreun fel. Este vorba de o femeie, o cheamă 
Khalehla. Îţi spun asta pentru că am încredere în tine şi 
pentru că ar trebui să ştii şi tu de ea, să ştii că e aici, dar în 
afară de tine nimeni nu mai trebuie să afle de ea. Prezenţa ei 


aici e la fel de secretă ca şi a prietenului nostru. 

— E clar, tinere. Şi cum o să ştiu eu să mă ţin la distanță 
de ea? 

— Sper să reuşeşti. S-a ascuns în cabina pilotului până 
când o să ajungă cu toţii în Bahrein. 

— Asta-i tot? 

— Despre ea, da. 

— Trebuie s-o întind. Cum poți să mă ajuţi? 

— Te trimit cu un alt avion. Imediat ce va putea, prietenul 
nostru ne va suna şi ne va spune cum a decurs totul. Când 
ajungi acolo, sună-mă. Şi fii cu ochii în patru, prietene! 

Ahmat îi spuse lui Manny numărul său secret. 

— Prin urmare, un nou schimb, spuse Weingrass. 

— Nu. Deci te pot găsi la numărul ăsta? întrebă tânărul 
sultan. 

— Da. 

— Voi suna din nou să-ţi spun ce-am aranjat cu telefonul. 
Dacă e un zbor comercial va fi mai uşor să găseşti loc. 

— Îmi pare rău, dar nu pot aşa. 

— Cum adică? 

— Totul trebuie să fie discret. Mai am încă şapte inşi cu 
mine. 

— Şapte? 

— Da, dar nu e cazul să te sperii. Încearcă să te gândeşti la 
păsările alea deştepte, în alb şi albastru. 

— Cum? Mossadul? 

— Exact. 

— Fir-ar să fie! 


Avionul Rockwell pentru şase pasageri zbura spre nord- 
vest la o mie două sute de metri deasupra Emiratelor Arabe 
Unite, spre Golful Persic şi şeicatul Bahrein. În faţă stătea 
singur Anthony MacDonald, liniştit şi încrezător. În spatele 
lui se aflau Azra şi Kendrick. Uşa de la cabina pilotului era 
închisă şi ştiau de la cel care îi condusese cu maşina furată la 
aeroportul din Masqat că uşa avea să rămână închisă până 


când pasagerii vor părăsi avionul. Nimeni nu trebuia să-i 
vadă la față. Vor fi aşteptaţi pe aeroportul internațional 
Muharraq din Bahrein, de o persoană care îi va escorta şi îi va 
trece prin vamă. 

Evan şi Azra studiaseră planul inițial de mai multe ori dar 
pentru că nu cunoşteau Bahreinul îşi notau numele locurilor 
şi felul în care erau scrise. Era absolut necesar ca Azra şi 
Evan să se separe pentru o oră. Asta din cauza lui Anthony 
MacDonald - posibilul agent al lui Mahdi. Englezul îi putea 
duce spre Mahdi, dacă era cu adevărat omul lui şi atunci 
Evan trebuia să se despartă de Azra. 

— Ţine minte, am evadat împreună din Jabal Sham şi dacă 
te gândeşti la Interpol şi la toate agenţiile de spionaj din 
Europa şi America, îți dai seama că suntem căutați peste tot, 
au fotografiile noastre. Nu putem risca să fim prinşi amândoi, 
mai ales dacă umblăm împreună în plină zi. După ce apune 
soarele, riscul e mai mic, dar chiar şi aşa trebuie să fim 
precauți. 

— Adică? 

— Să ne cumpărăm alte haine, astea de pe noi se potrivesc 
în Masqat, aici bat la ochi. lei un taxi spre Manamah, ăsta e 
un oraş în insula mare şi opreşti o cameră la hotelul Aradous, 
pe Wadi Al Ahd. În hol e un magazin; îți cumperi un costum 
ca de om de afaceri şi te duci la frizer şi te tunzi. Scrie tot ce- 
ți spun eu! 

— Asta şi fac, spuse Azra notând de zor sfaturile lui 
Kendrick. 

— Şi te înregistrezi cu numele de... ia să vedem ce nume 
alegem. Yatim e un nume frecvent în Bahrain, dar nu putem 
risca. 

— Atunci numele mamei mele, Ishaad? 

— Şi ăsta e în fişierele poliției... Mai bine foloseşti numele 
Farouk, e destul de obişnuit. Deci vei îl T. Farouk. O să te 
sun după o oră sau două. 

— Şi tu ce faci în timpul ăsta? 

— Păi ce să fac? zise Kendrick fără să încerce să mintă. 


Stau cu englezul care pretinde că lucrează pentru Mahdi. 
Dacă nu minte şi canalul lui de informaţii mai poate fi folosit, 
atunci întâlnirea din seara asta e uşor de aranjat. Deşi, sincer 
să fiu, eu nu-l cred şi dacă tot ce spune el e numai o 
minciună, atunci trebuie să aflu pentru cine lucrează. 

Azra îl privi pe cel care-şi spunea Amal Bahrudi şi spuse 
încet: 

— Tu trăieşti într-o lume mai complicată decât cea în care 
trăiesc eu. Noi ne cunoaştem duşmanii, ne îndreptăm armele 
spre ei şi încercăm să-i ucidem, ca să nu ne ucidă ei. Dar mie 
mi se pare că tu nu eşti prea sigur în cine tragi şi trebuie mai 
întâi să afli cine îți sunt duşmanii. 

— Trebuie să te infiltrezi şi să iei în calcul posibilitatea 
existenţei trădătorilor. Măsurile luate pe urmă nu diferă prea 
mult de ale voastre. 

— Infiltrarea nu e dificilă când mii de oameni în jurul 
nostru se îmbracă la fel ca noi şi vorbesc la fel ca noi. E o 
problemă de comportament. Cât despre trădători, în Masqat 
am dat greş, conform spuselor tale. 

— Spuselor mele? 

— Da, chestia cu fotografiile, Bahrudi. 

— A, da, iartă-mă, mi-era mintea la altceva. 

Trebuie să acționez repede, îşi zise în gând Kendrick. 
Tânărul terorist se uita cam ciudat la el. Trebuia să-i spulbere 
orice urmă de îndoială. 

— Dar fiindcă veni vorba de fotografii, sora ta va trebui să 
aducă dovezi că a lichidat toată afacerea asta împuţită. Ar fi 
bine să facă şi ea la rândul ei nişte fotografii. Corpurile celor 
pedepsiți lângă aparatul de fotografiat distrus - imagini din 
astea sau benzi înregistrate cu declarațiile celor vinovați, cred 
că ar fi foarte bune. 

— Zaya ştie ce să facă; ea e cea mai tare dintre noi şi cea 
mai devotată. N-o să aibă linişte până n-o să scotocească 
fiecare cameră şi fiecare om. 

— Vorbe, poetule! replică pe un ton aspru Evan. Poate că 
nu înţelegi. Ce s-a întâmplat în Masqat dintr-o neglijență 


poate afecta toate operaţiunile noastre, nu numai pe cele de 
aici. Dacă treaba răsuflă, tot felul de agenţi, de toate naţiile, 
vor încerca să se infiltreze în grupurile noastre, vor mişuna 
căutând fotografii şi înregistrări! Îţi dai seama ce-nseamnă 
asta? 

— Bine, bine! spuse Azra clătinând din cap, dornic să pună 
capăt criticilor. Sora mea va avea ea grijă de toate. Cred că ai 
convins-o abia în momentul în care a aflat că ne-ai salvat la 
Jabal Sham şi când a văzut cu ochii ei ce poți obţine cu un 
singur telefon. Are să facă tot ce trebuie, te asigur. 

— Bine! Să ne odihnim puţin, poetule. Avem în fața 
noastră un drum lung de făcut. 

Kendrick se lăsă pe spate ca şi cum s-ar fi pregătit să 
ațipească, dar printre pleoapele întredeschise îl urmărea pe 
MacDonald. Erau atâtea lucruri la care trebuia să se 
gândească, pe care trebuia să le analizeze, dar nu avea timp. 
lată totuşi că acest Mahdi exista! Nu Mahdi care asediase 
oraşul Khartoum pe la jumătatea secolului al 
nouăsprezecelea, ci Mahdi din Bahrein în carne şi oase, 
Mahdi care răspândea teroarea aici şi acum! Şi exista un lanţ 
întreg de oameni care ducea la monstrul ăsta! Un lanț 
ascuns, bine deghizat de profesionişti de înaltă clasă, un lanţ 
neştiut de nimeni dar care, cu toate astea, exista! Kendrick 
găsise un cordon ombilical. Ucigaşul de lângă el îl putea duce 
la Mahdi, aşa cum un neînsemnat fir electric dintr-o clădire 
putea duce la sursa principală. Dacă dai cinci telefoane, se 
amplifică de zece ori şi fiecare poate să ducă la Mahdi, spusese 
Zaya şi ea ştia foarte bine ce vorbea. Deci printre zecile de 
legături, un bărbat sau o femeie putea duce la Mahdi şi-i 
putea dezvălui cine era Mahdi! 

Kendrick crease o stare de urgență exact cum îi spusese 
Manny Weingrass de nenumărate ori s-o facă în cazul în care 
există clienți care nu au cum sau nu vor să comunice între ei. 
Spune-i primului fraier că trebuie să ai răspunsul miercuri, 
altfel plecăm la Riad. Spune-i celui de-al doilea că nu putem să 
aşteptăm decât până joi, fiindcă ne aşteaptă o afacere grasă la 


Abu Dhabi. 

Desigur, ce se întâmpla acum nu mai era acelaşi lucru, dar 
ca tehnică, mergea. Liderii teroriştilor din ambasada din 
Masqat erau convinşi că exista ceva urgent de rezolvat pentru 
binefăcătorul lor, Mahdi, căci tocmai pentru asta venise Amal 
Bahrudi până aici. Deci i se trimisese lui Mahdi un mesaj 
deghizat prin conferința de presă. 

Manny, oare am făcut bine? Trebuie să-l găsesc, să-l dobor, 
să-l ucid pentru tot ce ne-a făcut el! 

Numele lui Weingrass îi răsuna lui Evan în minte în timp 
ce somnul îl copleşea treptat. Şi totuşi un hohot de râs îl 
încerca acum, la amintirea primei călătorii a lor spre Bahrein. 

Pentru numele lui Dumnezeu, nu uita că avem de-a face cu 
oameni care conduc un întreg arhipelag, nu două fâşii amărâte 
de pământ care-şi spun de conveniență țări. E vorba de un 
şeicat care cuprinde mai mult de treizeci de insule din Golful 
Persic. Nu e ceva pe care să-l măsori în metri pătrați şi asta e 
puterea lor. 

— Ce vrei să spui, Manny? 

— Încearcă să înţelegi, băiete. Aici e vorba de putere. Acesta 
este un stat independent, o adevărată salbă de erupții din 
mare care protejează porturile de furtunile din Golf şi este 
situată între Qatar şi coasta Hasa a Arabiei Saudite. Mai ales 
asta din urmă e extrem de importantă. 

— Şi ce legătură are asta cu o insulă amărâtă? Manny, tu 
joci golf? Eu niciodată n-am putut să-mi permit. 

— Să alergi ca nebunul după o minge, străbătând kilometri 
întregi de iarbă în timp ce te chinuie artrita, iar inima îți bate în 
disperare... Nu, nu mi s-a părut niciodată că chestia asta ar 
tine de civilizație. Şi totuşi, ştiu ce am pus noi în amărâta asta 
de insulă. 

— Ce anume? 

— Amintiri. De fapt, e o dovadă vie a puterii lor. 

— Vrei să vorbeşti mai clar, te rog? 

— Citeşte şi tu. Istoria Asiriei, a Persiei, a Greciei, a Romei. 
Uită-te putin pe desenele vechi ale cartografilor portughezi şi 


gândeşte-te la călătoriile lui Vasco da Gama. Toţi s-au străduit 
de-a lungul secolelor să controleze într-un fel sau altul 
arhipelagul. Portughezii l-au stăpânit timp de o sută de ani. Nu 
te-ai întrebat de ce? 

— Sunt sigur că o să-mi spui tu, chiar dacă nu m-am 
întrebat. 

— Pentru poziția geografică a acestei insule în Golf, pentru 
importanţa ei strategică. Aici a fost de secole un puternic centru 
comercial şi financiar... 

Tânărul pe-atunci Evan Kendrick sărise ca un arc, tulburat 
de ceea ce înțelesese în sfârşit, din vorbele lui Manny. 

— Deci asta se întâmplă şi acum, îl întrerupsese el, banii 
curg aici din toate colțurile lumii. 

— Da, e un stat independent, fără amenințarea de a fi 
cucerit, preciză Weingrass. Bahreinul îşi serveşte deopotrivă şi 
aliații şi duşmanii. Aşa că extraordinarul nostru club îi va 
reflecta întreaga istorie. O să-i facem şi fresce. Oamenii de 
afaceri vor sta la bar şi când vor ridica ochii vor vedea toate 
scenele acelea pictate şi vor spune: «Doamne, ăsta zic şi eu loc! 
Toată lumea a alergat cu limba scoasă după el! Şi ia te uită ce 
de bani au cheltuit pentru el!» Şi astfel fiecare va fi şi mai 
dornic să-l aibă. Da, tinere neştiutor, afacerile se fac la club 
sau pe terenul de golf. Aşa că ti-e clar de ce vor un teren de golf 
sau un club? 

După ce construiseră clubul - un impecabil kitch până la 
urmă, aşa cum îl voiseră stăpânii - Kendrick Group a mai 
încheiat contracte pentru construirea a trei bănci şi două 
clădiri ministeriale. Iar lui Manny Weingrass i-au fost iertate 
toate năzbâtiile de la cafeneaua de pe Al Zahara. 

Evan stătea cu ochii închişi. În clipa aceea auzi uruitul 
motoarelor avionului. 


— Eu mă opun acestei operaţiuni şi vreau ca chestia asta 
să apară în dosar, spuse Yakov, Albastru, în timp ce urcau cu 
toții în avionul de pe aeroportul din Masqat. 

Emmanuel Weingrass se duse imediat şi se aşeză lângă 


pilot, tuşind uşor în timp ce-şi prindea centura. Agentul 
Mossadului rămăsese în Oman pentru că mai avea ceva de 
făcut, pistolul lui însă era acum la Ben-Ami, slăbănogul, care 
nu şi-l puse în toc decât după ce toți ceilalți se aşezaseră pe 
locurile lor. 

— Da, prietene, va fi specificat în dosar faptul că te-ai 
opus, replică Ben-Ami în timp ce avionul rula pe pista 
aeroportului. Trebuie să-ţi intre în cap că există lucruri care 
nu pot fi spuse, tocmai pentru binele nostru, al tuturora. Noi 
suntem soldați, adică executanţi, ordinele le dau cei de sus. 
Ei îşi fac meseria lor şi noi pe a noastră, adică le executăm 
ordinele. 

— Atunci trebuie să-ți spun că nu sunt de acord cu o 
chestie, zise Gri. Adică treaba asta cu executatul ordinelor mi 
se pare discutabilă. 

— Trebuie să-ți reamintesc, domnule Ben-Ami, adăugă 
încet Galben, că în ultimele trei săptămâni ne-am antrenat 
doar pentru o singură misiune, pe care credem cu toţii că o 
putem îndeplini, în ciuda îndoielilor celor de-acasă. Şi suntem 
gata, suntem pregătiți să începem şi când colo, fără nici o 
explicație, ne trezim în drum spre Bahrain pe urmele unui om 
pe care nu-l cunoaştem, cu un plan de care habar n-avem. 

— Dacă există un plan, spuse Albastru şi nu doar o datorie 
de-a Mossadului față de un bătrânel care îl caută pe un 
american, pe care îl numeşte fiul lui... 

Weingrass se răsuci spre el, în timp ce avionul lua 
înălțime. 

— Ascultă-mă, idiotule! strigă el. Dacă americanul ăsta a 
plecat în Bahrein cu un terorist arab, un dement, înseamnă 
că are un motiv al naibii de serios. Poate că nu ţi-a trecut prin 
țeasta aia zevzeacă a ta că tot ce se întâmplă în Masqat nu e 
plănuit de mucoşii ăia care se joacă de-a hoţii şi vardiştii la 
ambasadă. Creierul întregii afaceri, cap sec ce eşti, e în 
Bahrein şi el după asta umblă, asta caută! 

— Explicaţia ta, spuse Alb, nu prea arată să fie vorba de 
un plan. E un fel de baba-oarba. 


— Asta e, cum ne-o fi norocul. Imediat după ce aterizăm şi 
ne stabilim, o să sun la Masqat la fiecare cinsprezece minute 
până căpătăm informaţia de care avem nevoie. Apoi facem şi 
un plan. 

— Adică? întrebă bănuitor Albastru. 

— Vedem la fața locului. 


Englezul cel gras stătea încremenit de uimire în timp ce 
Azra pleca împreună cu funcţionarul de pe aeroportul din 
Bahrein. Omul în uniformă îi aşteptase dincolo de ultimul 
hangar. 

— Hei, stai aşa! strigă MacDonald privind disperat spre 
Evan, care venea în spatele lui. Nu poţi să mă laşi cu omul 
ăsta, îi spuse el lui Azra. Ți-am mai spus, minte! Nu e de-ai 
noştri! 

— Nu, nu e, îi răspunse palestinianul peste umăr. E din 
Berlinul de Est şi mi-a salvat viața. Şi dacă spui adevărul, te 
asigur că o să ţi-o salveze şi pe a ta. 

— Dar nu poți să... 

— Trebuie, îl întrerupse Azra şi se întoarse clătinând din 
cap spre funcționar. 

Acesta, fără vreo intenţie anume, i se adresă lui Kendrick: 

— După cum vedeţi, colegul meu tocmai iese din hangar. 
El vă va escorta până la cealaltă ieşire. Bun venit în ţara 
noastră. 

— Azra! strigă MacDonald, dar zgomotul motoarelor îi 
acoperi vocea. 

— Uşurel, Tony, spuse Evan în timp ce al doilea funcționar 
se apropia de ei. Ce facem noi e ilegal şi am putea fi 
împuşcaţi. 

— Lasă, lasă! Ştiu cine eşti! Eşti Kendrick! 

— Bineînţeles că sunt Kendrick şi dacă vreunul din 
oamenii din Bahrein află de chestia asta, atunci iubita ta 
Cecilia - parcă aşa o cheamă, nu? - va fi văduvă înainte să 
apuce să mai tragă o duşcă. 

— Doamne, nu-mi vine să cred! Îţi vânduseşi firma şi te 


întorseseşi în America! Mi s-a spus că ai devenit politician 
sau cam aşa ceva! 

— Cu ajutorul lui Mahdi aş putea deveni chiar preşedinte! 

— O, Dumnezeule sfinte! 

— Zâmbeşte, Tony! Omului ăstuia nu prea îi place ce face, 
aşa că în nici un caz nu trebuie să creadă că-i suntem 
nerecunoscători. Zâmbeşte, nemernicule! 


Khalehla, îmbrăcată în pantaloni cafenii, jachetă de aviator 
şi caschetă de ofițer, cu ochelari care o făceau de 
nerecunoscut, stătea la coada avionului şi urmărea 
operaţiunile desfăşurate la nici treizeci de metri de ea. 
Tânărul ucigaş palestinian Albastru tocmai ieşise pe uşă; 
congressmanul american şi incredibilul MacDonald ieşeau şi 
ei, însoțiți de un alt bărbat, în uniformă, care îi orientă printr- 
un labirint de culoare formate între containerele de mărfuri, 
pe unde puteau evita postul de control al. Kendrick, acest 
aparent apărător al unei cauze teribile, arăta mai bine decât 
ar fi crezut ea. Nu numai că supraviețuise ororilor de la 
ambasadă - lucru pe care ea, cu numai nouă ore în urmă, îl 
considerase o imposibilitate şi care îi crease o stare de panică 
- dar acum mai mergea şi umăr la umăr cu teroriştii. Oare ce 
era în mintea lui? Ce punea la cale? 

— Grăbeşte-te! îi strigă ea pilotului, care vorbea cu un 
mecanic lângă aripa dreaptă a avionului. Hai să mergem! 

Pilotul încuviinţă dând din cap şi amândoi se îndreptară 
spre ieşirea rezervată personalului navigant. Ahmat, tânărul 
sultan, apăsase pe toate butoanele de comandă din Masqat. 
Cei trei pasageri ai avionului urmau să fie conduşi în sala de 
aşteptare aflată la un nivel inferior, departe, în spatele staţiei 
de taxiuri a terminalului, unde cele câteva maşini staționate 
aveau la volan agenţi ai poliției secrete din Bahrein. Nici 
unuia din ei nu i se dăduse vreo lămurire, ci numai un ordin 
laconic: Raportaţi imediat destinația fiecărui pasager. 

Khalehla şi pilotul îşi luară fugar la revedere şi se 
despărțiră. El o luă spre Centrul de control al zborurilor, ca 


să primească instrucțiuni pentru întoarcerea la Masqat, iar ea 
se îndreptă spre zona prestabilită unde urma să-l preia pe 
american şi să-l urmărească. Avea nevoie de toată abilitatea 
de care putea să dea dovadă pentru a rămâne nevăzută în 
timp ce-i urmărea pe Kendrick şi MacDonald. Tony ar fi putut 
s-o recunoască imediat, iar americanului nu i-ar fi trebuit să 
se uite de două ori la ea ca să-şi amintească de o stradă 
întunecoasă şi murdară din Shari el Mishkwiyis şi de femeia 
care ținuse o armă în mână. Faptul că arma nu fusese 
îndreptată asupra lui ci asupra celor patru inşi care 
încercaseră s-o jefuiască, asta nu constituia, desigur, un 
argument prea convingător pentru un om care trăia într-un 
permanent pericol. Motivația şi paranoia puteau conduce la 
infinite posibile reacții ale unei minți aflate sub influenţa unui 
stress acut. Tipul era acum înarmat şi fulgerul provocat de 
recunoaşterea unei figuri văzute anterior putea declanşa o 
reacție violentă. Khalehla nu se temea pentru viața ei: opt ani 
de antrenament, incluzând şi patru ani petrecuţi în miezul 
violențelor din Orient Mijlociu, o învățaseră să anticipeze, să 
ucidă înainte de a fi ucisă. Ce o întrista era faptul că acest om 
cumsecade n-ar fi trebuit să moară pentru ce făcea şi că ar fi 
fost cu putinţă ca tocmai ea să fie nevoită să-l lichideze. Clipă 
de clipă varianta devenea tot mai posibilă. 

Ajunse în zona respectivă înaintea pasagerilor avionului 
omanez. Traficul din zona Sosiri era înfiorător: limuzine cu 
geamuri fumurii, taxiuri, autoturisme obişnuite, camionete de 
toate formele şi mărcile. 

Zgomotul şi mirosul de gaze de eşapament erau groaznice, 
iar zarva se amplifica sub tavanul de beton, devenind pur şi 
simplu asurzitoare. Khalehla găsi o nişă între două containere 
şi aşteptă. 

Primul care apăru fu Azra, însoţit de un oficial în uniformă. 
Cel din urmă făcu semn unui taxi care țâşni în viteză spre 
tânărul aflat la cotitura drumului. Acesta se urcă în maşină şi 
îi citi şoferului instrucțiunile de pe o bucăţică de hârtie. 

Câteva minute mai târziu, ciudatul american şi incredibilul 


Tony MacDonald apărură şi ei pe trotuar. Ceva nu pare în 
regulă, îşi zise Khalehla observând desfăşurarea lucrurilor. 
Tony se comporta ca pe vremuri în Cairo! Fiecare mişcare a 
trupului lui împănat cu grăsime trăda agitaţie, vădea o 
necontenită risipă de energie care atrăgea atenţia. Ochii îi 
ieşiseră din orbite, expresia feței i se schimba cu repeziciune, 
toate erau în totală nepotrivire cu controlul absolut de care ar 
fi trebuit să dea dovadă un agent infiltrat în rândurile 
dușmanului şi care dispune de o reţea de informatori capabili 
să se descurce în orice situație, oricât de critică ar fi fost ea. 
Totul era pe dos! 

Şi apoi totul se întâmplă cu o iuțeală de fulger! 

În timp ce taxiul grăbea spre curbă, Tony îşi repezi tot 
trupul lui gras în american, trântindu-l drept în faţa taxiului. 
Kendrick fu luat pe capotă şi aruncat de acolo exact în 
mijlocul drumului. Se auziră scrâşnete de frâne, claxoane şi 
congressmanul din al nouălea district din Colorado se înfipse 
în parbrizul unei maşini. Doamne sfinte, e mort! îşi zise 
Khalehla țâşnind în drum. Apoi el se mişcă. I se mişcară 
ambele brațe în timp ce încerca să se ridice în patru labe. Se 
prăbuşi însă imediat, neputincios. Khalehla se repezi spre 
maşină, trecând printre câțiva poliţişti care se şi adunaseră la 
locul accidentului şi îi trase unuia un pumn zdravăn în 
splină, îndoindu-l într-o clipă ca pe o nuia. Se aruncă peste 
Kendrick, care se zbătea spasmodic, îşi scoase pistolul din 
jachetă şi îi vorbi celui mai apropiat om în uniformă, 
îndreptându-şi arma spre capul lui. 

— Mă numesc Khalehla şi nu ai nevoie să ştii mai mult. 
Omul ăsta-i proprietatea mea şi merge cu mine. Spune mai 
departe alor tăi şi ajută-mă să ies cu el de aici sau te împuşc. 


Persoana intră grăbită în camera sterilă, cu atâta agitaţie 
încât trânti uşa în urma sa şi aproape că se împiedică prin 
întuneric căutând echipamentul. Cu mâini tremurânde porni 
aparatul. 


SIGURANŢĂ MAXIMĂ! 
NU SUNT INTERCEPTORI! 
ÎNCEPEȚI! 


Ceva s-a întâmplat! Victorie sau eşec, cu vânătorul sau cu 
vânatul. Ultimul raport vorbeşte despre Bahrein, dar fără a da 
detalii, doar că subiectul se află într-o stare de extremă 
surescitare, cerând să fie dus imediat acolo cu avionul. 
Desigur, asta presupune că ori a scăpat din ambasadă ieşind 
printr-un subterfugiu, ori că nu a intrat deloc în interior. Dar ce 
să caute în Bahrein? Totul e prea incomplet, ca şi când umbra 
subiectului ar masca înadins evenimentele. O posibilitate deloc 
de neglijat, având în vedere tot ce s-a întâmplat în ultimii câțiva 
ani, cu implicarea Congresului şi a unor politicieni de prim 
rang. 

Ce s-a întâmplat? Ce se întâmplă acum? Aparatura geme 
după informații, iar eu nu-i pot da nimic! Să-i dau doar nişte 
nume fără o referire specifică n-ar face decât s-o pună să 
debiteze date istorice introduse de mult de mine. Uneori am 
senzația că talentele mele mă copleşesc, căci dincolo de factori 
şi ecuaţii descopăr nişte fantasme. 

Şi totuşi el este omul! Aparatura mea îmi spune asta, iar eu 
am încredere în ea. 


Capitolul 13 


Evan se luptă cu banda care-i încorseta strâns umărul şi 
imediat simţi o înțepătură care se extindea prin tot toracele, 
însoțită de un miros strident de alcool medicinal. Deschise 
ochii şi descoperi mirat că se afla într-un pat şi că era 
rezemat pe nişte perne. Era un dormitor de femeie. În stânga 
lui, lângă perete, se afla o masă de toaletă cu un scaun micut, 
tapițat cu material auriu. Pe măsuţă erau înşirate o mulțime 
de sticluțe frumos ornate, cu loțiuni şi parfumuri, toate 
aranjate în fața unei oglinzi mari, în trei fâşii, pe marginea 
căreia se aflau nişte becuri mici. Măsuţa era încadrată de 
două ferestre înalte, ca de catedrală, în fața cărora atârnau 
draperii transparente de culoarea piersicii coapte, poate puţin 
cam ţipătoare, cum de altfel era şi toată mobila stil Rococo. În 
fața ferestrei din fundul camerei era o canapea mică tapițată 
cu satin, lângă care se afla o măsuţă de telefon cu rastel 
pentru reviste şi cu placa din marmură roz. Peretele din fața 
patului, aflat carnala şase metri distanţă, era acoperit cu un 
şir lung de dulapuri cu oglinzi. În dreapta, dincolo de 
noptieră, se afla o masă de scris de culoarea sidefului, având 
în față tot un scaun tapițat în auriu, iar mai încolo, Evan 
văzu cel mai lung birou pentru o singură persoană pe care îl 
văzuse vreodată; şi acesta era lăcuit în culoarea piersicii — 
peche, cum fără îndoială că ar fi insistat Manny Weingrass să- 
i spună. Podeaua era acoperită cu un covor moale şi gros, pus 
acolo parcă anume să mângâie tălpile celui care s-ar fi 
îndurat să calce în picioare o asemenea adevărată operă de 
artă. Din tot acest talmeş-balmeş nu mai lipsea decât o 
oglindă pe pat. 

Uşa sculptată era închisă, dar Evan auzi voci dincolo de ea, 
o voce de bărbat şi una de femeie. Îşi răsuci încheietura 
mâinii ca să se uite la ceas, dar ceas nu mai avea. Unde se 


afla? Cum ajunsese aici? Oh, Cristoase! Sala de aşteptare a 
aeroportului... Maşina care l-a izbit, de fapt cele două maşini, 
apoi mulțimea care se adunase în jurul lui şi care îl luase pe 
sus şi-l dusese de acolo. Azra! Azra îl aştepta la hotelul 
Aradous!... Şi MacDonald! Dus! Oh, Dumnezeule, de toate s-a 
ales praful! Intrat în panică, numai vag conştient de soarele 
după-amiezii târzii care se prelingea prin ferestre, aruncă la o 
parte cearşaful cu care era învelit şi se ridică nesigur, 
clătinându-se şi scrâşnind din dinți la fiecare mişcare, dar 
putea să se mişte şi acum numai asta conta. Observă că era 
gol puşcă şi în aceeaşi clipă, pe neaşteptate, uşa se deschise. 

— Mă bucur că te-ai putut ridica, spuse femeia cu pielea 
măslinie în clipa în care Kendrick se trântea înapoi în pat şi 
se ascundea sub aşternutul de culoarea piersicii coapte. 

Intrusa închise uşa. 

— Se confirmă diagnosticul doctorului, continuă ea. 
Tocmai a plecat. Zice că ai fost plesnit rău de tot dar 
radiografiile n-au semnalat nici un os rupt. 

— Radiografii? Unde suntem? lar tu doamnă, cine naiba 
eşti? 

— Deci nu-ți aminteşti de mine? 

— Dacă ăsta e modestul tău culcuş din Bahrain, te asigur 
că nu l-am mai văzut niciodată. Nu pare un loc pe care să-l 
uiţi uşor. 

— Nu-i al meu, spuse Khalehla dând uşor din cap şi 
venind zâmbind la capul patului. Aparține unui membru al 
familiei regale, unui văr al emirului, un bătrân cu o nevastă 
tânără, cea mai tânără dintre ele. Amândoi sunt acum la 
Londra. Augustul stăpân al casei este de fapt foarte bolnav, 
ceea ce motivează echipamentul medical de la subsol. Rangul 
şi avuţia atrag privilegii oriunde, dar în special aici, în 
Bahrain. Prietenul tău, sultanul Omanului, a făcut acest 
lucru posibil pentru tine. 

— Dar cineva a trebuit să aducă lucrurile astea la 
cunoştinţa lui, pentru ca el să poată face posibil şi restul! 

— Eu am făcut-o, desigur. 


— Bine, dar te cunosc, o întrerupse Kendrick încruntându- 
se. Numai că nu-mi amintesc de unde. 

— N-am fost îmbrăcată aşa şi ne-am văzut într-o situaţie la 
fel de neplăcută pentru amândoi. În Masqat, pe o fundătură 
întunecată şi murdară... 

— Oraşul ăla împuţit! strigă Evan, cu capul într-o poziție 
rigidă şi cu ochii larg deschişi. El-Baz!... Gata, acuma ştiu: 
eşti femeia cu pistolul, ai încercat să mă ucizi. 

— Nu, nu-i adevărat. Mă apăram de tâlhari, trei bărbați şi 
o fată. 

Kendrick închise pentru scurt timp ochii. 

— Îmi aduc aminte. Un puşti cu pantaloni scurți kaki care 
te ținea de braț. 

— Nu era un puşti, obiectă Khalehla. Era un drogat, la fel 
ca şi prietena lui şi amândoi m-ar fi ucis ca să-şi poată plăti 
drogurile. Eu te urmăream pe tine, nici mai mult nici mai 
puțin. Informaţia, asta-i meseria mea. 

— Pentru cine? 

— Pentru cei pentru care lucrez. 

— Şi de mine cum ai aflat? 

— La asta nu răspund. 

— Pentru cine lucrezi? 

— În mare fie spus, pentru o organizaţie care caută soluţii 
la ororile din Orientul Mijlociu. 

— Israelienii? 

— Nu, răspunse cu calm Khalehla. Rădăcinile mele sunt 
arabe. 

— Chestia asta nu-mi spune nimic, doar că mă sperie al 
naibii. 

— De ce? E atât de greu pentru un american să se 
gândească la arabi ca la un popor care vrea să găsească 
soluții echitabile la problemele lumii ăsteia în care trăim? 

— Tocmai vin de la ambasada americană din Masqat. Iar 
ce-am văzut acolo n-a fost deloc drăguţ. După tipicul arăbesc, 
vreau să zic. 

— N-a fost nici pentru noi. Totuşi aş putea oare să citez un 


congressman american care a afirmat în Camera 
Reprezentanţilor că teroristul nu se naşte terorist, ci devine 
terorist? 

Uimit, Evan îi aruncă femeii o privire dură. 

— Ăsta a fost singurul comentariu pe care l-am făcut 
vreodată pentru Registrul Congresului. Singurul. 

— Ai făcut-o în urma unui discurs al congressmanului de 
California care practic ceruse lichidarea tuturor 
palestinienilor care trăiesc în ceea ce el a denumit Eretz 
Israel. 

— Că doar n-a auzit de Eretz la Biarritz”! Tipul nu voia să 
piardă voturile evreilor din Los Angeles. Chiar el mi-a spus 
asta cu o zi înainte de discurs, luându-mă din greşeală drept 
un aliat de-al lui şi, lua-l-ar toți dracii, mi-a mai făcut şi cu 
ochiul! 

— Încă mai crezi ce ai spus atunci? 

— Da, replică Kendrick ezitând puţin, ca şi când ar fi stat 
să-şi cântărească propria afirmaţie. Nimeni din cei care au 
trecut prin mizeria taberelor de refugiați nu poate gândi că de 
acolo poate apărea ceva cât de cât normal. Dar ce am văzut 
eu în Masqat a întrecut orice închipuire. Şi nu pun la 
socoteală tipetele sălbatice şi lozincile strigate; acolo e ceva 
făcut la rece. O brutalitate metodică care se hrănea din 
propria ei sevă. Animalele alea se desfătau, le plăcea să facă 
ce făceau. 

— Marea majoritate a acelor animale tinere n-au avut 
niciodată o casă. Cele mai vechi amintiri ale lor sunt legate de 
orbecăiala prin mizeria şi gunoaiele taberelor de refugiați în 
căutarea hranei sau a vreunei hăinuţe pentru fraţii şi surorile 
lor mai mici. Numai o jalnică părticică din ei ar avea o 
oarecare pregătire, de-abia dacă au urmat primele clase 
primare. Aceste lucruri nu le-au fost puse la dispoziție. Aii 
fost considerați proscrişi în propriul lor teritoriu. 

— Spune asta copiilor de la Auschwitz sau Dachau! spuse 
Evan cu o furie rece în glas. Oamenii ăştia sunt vii. Ei fac 
parte din rasa umană. 


— Şah-mat, domnule Kendrick. La asta nu mai am 
răspuns, ci numai ruşine. 

— N-am nevoie de ruşinea ta. Vreau doar să ies de-aici. 

— Nu eşti în stare să continui ce-ai început. Uită-te la tine. 
Eşti epuizat şi pe lângă asta ai fost şi foarte rău lovit. 

Trăgându-şi cearşaful până la piept, Kendrick se ridică pe 
marginea patului. 

— Am avut un pistol, un cuţit şi un ceas, printre alte 
câteva lucruri de valoare. Le-aş vrea înapoi, te rog. 

— Cred că ar trebui să discutăm situația. 

— Nu e nimic de discutat, spuse congressmanul. Absolut 
NIMIC. 

— Dacă ţi-aş spune că l-am găsit pe Tony MacDonald? 

— Tony? 

— Eu lucrez lângă Cairo. Aş vrea să pot spune că îl avem 
în mână de luni de zile, poate de ani de zile, dar nu pot s-o 
spun, n-ar fi adevărat. Nu ştiam cine e. De fapt, prima 
bănuială mi-a fost stârnită abia azi-dimineaţță, înainte de 
răsăritul soarelui. Tipul m-a urmărit cu o maşină cu farurile 
stinse. 

— Pe drumul spre Jabal Sham? o întrerupse Evan. 

— Da. 

— Atunci înseamnă că tu trebuie să fii Cawley, sau cam 
aşa ceva. Cawley-duşmanul, printre altele. 

— Numele meu e Khalehla. Primele două silabe pronunțate 
ca în cuvântul francez Calais; şi sunt într-adevăr duşmanul 
lui, dar nu şi altele, pe care mi le pot lesne imagina. 

— Pe mine mă urmăreai, nu? 

— Da. 

— Atunci înseamnă că ai ştiut de evadarea noastră. 

— Da. 

— Ahmat? 

— Are încredere în mine. Ne cunoaştem de mult. 

— Atunci înseamnă că are încredere şi în oamenii pentru 
care lucrezi. 

— La asta nu pot răspunde. Am zis că are încredere în 


mine. 

— E o afirmație alambicată. De fapt, e vorba de două 
afirmații alambicate. 

— Este o situație alambicată, da. 

— Unde-i Tony? 

— Într-o cameră la hotelul Tylos de pe Bulevardul 
Guvernamental. S-a înregistrat sub numele de Strickland. 

— Cum ai dat de el? 

— Prin compania de taxiuri. Pe drum s-a oprit la un 
magazin de echipamente sportive suspectat că vinde arme de 
contrabandă. Acum e înarmat... Hai să zicem că şoferul a fost 
cooperant. 

— Să zicem? 

— E de-ajuns. Dacă MacDonald face vreo mişcare, sunt 
imediat informată. Deja a dat unsprezece telefoane. 

— Cui? 

— La numere care nu figurează în cartea de telefon. Peste 
vreo oră merge un om de-al nostru la centrala telefonică ca să 
obțină şi numele. Ți le transmite imediat ce ajunge la un 
telefon public. 

— Mulţumesc, am nevoie de numele astea. 

Khalehla trase scăunelul stil Rococo din fața toaletei şi se 
aşeză lângă Kendrick. 

— Spune-mi cu ce te ocupi, congressmanule. Lasă-mă să 
te ajut. 

— De ce-aş face-o? Văd că nu vrei să-mi dai nici pistolul, 
nici cuțitul, nici ceasul şi nici câte ceva din hainele mele pe 
care probabil până acuma le-ai şi vândut. Nici măcar nu vrei 
să-mi spui pentru cine lucrezi. 

— În ceea ce priveşte pistolul, cuțitul, ceasul şi portofelul 
plus o centură cu vreo cincizeci de mii de dolari americani 
plus bricheta de aur plus un pachet mototolit de ţigări 
americane - interzise la export, o prostie din partea ta - le 
primeşti pe toate înapoi dacă mă convingi că acțiunea ta nu 
va duce la masacrarea celor două sute treizeci şi şase de 
americani din Masqat. Noi arabii nu putem tolera o astfel de 


posibilitate; suntem şi aşa priviți cu destulă ură pentru o 
grămadă de lucruri oribile pe care nu le putem controla. Cât 
despre pentru cine lucrez, de ce-ar trebui să te intereseze pe 
tine mai mult decât pe prietenul nostru Ahmat? Tu ai 
încredere în el, iar el are încredere în mine. Deci şi tu poţi 
avea încredere în mine. A=B, iar B=C. Deci A=C. Întâmplător, 
hainele tale au fost spălate şi călcate, de vândut am uitat să 
le vând. Sunt în primul dulăpior din stânga. 

Evan, aplecat peste marginea patului, rămase cu ochii 
țintă la tânăra femeie. 

— Dg’ ştiu că-ți merge gura, nu glumă, doamnă. Trebuie s- 
o iau în ordine alfabetică. 

— Nu ştiu ce program ai tu, dar să ştii că nu ai prea mult 
timp la dispoziţie. 

— Între unsprezece jumătate şi douăsprezece fix, noaptea 
asta, spuse Kendrick fără intenția de a dezvălui altceva în 
afară de o banală perioadă de timp. În avion cu mine s-a aflat 
şi un tânăr terorist de la ambasada din Masqat. 

— Da, s-a înregistrat la hotelul Aradous de pe Wadi Al Ahd, 
sub numele de T. Farouk. 

— Cum? Cum? ... 

— Un alt şofer cooperant, răspunse Khalehla îngăduindu-şi 
un zâmbet larg. Să zicem, doar atât, să zicem! adăugă ea. 

— Pentru oricine-ai lucra, tipii au o grămadă de pioni 
plasați într-o puzderie de locuri. 

— Destul de straniu, însă oamenii pentru care lucrez nu 
au nici o legătură cu afacerea asta. Ei n-ar merge atât de 
departe. 

— Dar tu ai făcut-o. 

— A trebuit. Motive personale; există totuşi şi limite. 

— Eşti grozavă, Cawley. 

— Khalehla. Kah-layla. De ce nu-ţi suni prietenul de la 
Aradous? A cumpărat haine de la un magazin din hotel şi s-a 
tuns. Presupun că astea au fost instrucțiunile date de tine. 
Hai, sună-l. Ca să răsufle şi el uşurat. 

— Şi tu eşti la fel de cooperantă ca şi şoferii. Poate mai 


cooperantă decât s-ar cuveni. 

— Fiindcă nu-ţi sunt duşman şi pentru că vreau să fiu 
cooperantă. Sună-l pe Ahmat dacă vrei. O să-ți spună acelaşi 
lucru. Dacă-ţi vine prea greu, fac eu oficiul de secretară şi 
stabilesc legătura. Întâmplător, am şi eu numărul cu trei de 
cinci în față. Întâmplător! 

Pentru prima oară, Evan îi studie ochii mari şi căprui. 
Cuvintele femeii parcă i-ar fi luat un văl de pe față, lăsând să 
se vadă o figură mai mult decât atrăgătoare. Se apostrofa 
imediat în gând pentru slăbiciunea lui de începător, datorită 
căreia nu ştiuse să discearnă realul de fals! Între unsprezece 
jumătate şi douăsprezece fix! Atunci era ora Z, perioada de 
treizeci de minute în care poate va reuşi să prindă un fir care 
să-l ducă la Mahdi. Putea avea încredere în această femeie 
teribil de eficientă, care nu-i spusese totuşi prea multe? Putea 
s-o facă de unul singur? Avea şi ea numărul cu trei de cinci în 
faţă... cum de intrase în posesia lui? Deodată, camera începu 
să se învârtească repede, cu el cu tot, iar soarele deveni o 
explozie de pulbere portocalie. Dumnezeule, unde erau 
ferestrele? 

— Nu, Kendrick! strigă Khalehla. Nu acum! Nu leşina 
acum! Sună chiar acum, te ajut eu! Prietenul tău Farouk 
trebuie să ştie că totul e în regulă. E terorist şi a ajuns în 
Bahrain! Nu are unde să se ducă, Kendrick, trebuie să dai 
telefon! 

Evan simţi pe față palme mici şi iuți, care-i puseră sângele 
în mişcare. Capul i se sprijinea acum pe braţul drept al 
Khalehlei, care, cu mâna stângă, se silea să ajungă la un 
pahar de pe noptieră. 

— Bea asta! îi comandă ea, ducându-i paharul la buze. 

Evan bău şi lichidul tare îi explodă în gâtlej. 

— lisuse! gemu el. 

— O sută douăzeci la sută vodcă şi coniac, zise Khalehla 
zâmbind şi continuând să-i sprijine capul. Reţeta mi-a dat-o 
un englez de la MI-6, unul Melvyn care-a zis dă-i unuia trei 
înghițituri de dinamită de-asta şi pe urmă poți să-i vinzi orice. 


Ce zici, acum pot să-ți vând ceva, domnule congressman? Un 
telefon, ceva? 

— Nu cumpăr nimic, n-am cu ce. Sunt lefter, nu mai am 
sfanț. Banii mei sunt la tine toți. 

— Hai, dă telefonul ăla, te rog, zise Khalehla eliberându-l 
pe Evan şi retrăgându-se pe scăunelul auriu. Sunt sigură că e 
ceva groaznic de important. 

Kendrick scutură din cap încercând să se concentreze 
asupra telefonului. 

— Nu ştiu numărul. 

— Îl am eu aici, spuse Khalehla ducând mâna la buzunarul 
jachetei de zbor şi scoțând o bucăţică de hârtie. Este 59591. 

— Mulţumesc, doamnă secretară. 

Evan se întinse după telefon şi, îndoindu-se, simți o mie de 
înțepături prin tot corpul. Luă aparatul în poală. Extenuarea 
devenise copleşitoare, de-abia dacă se mai putea mişca să 
formeze numărul. 

— Azra, spuse el auzind vocea teroristului. Ai studiat harta 
Manamahului? Bun. Te iau de la hotel la zece fix. Făcu o 
pauză uitându-se spre Khalehla. Dacă pentru vreun anumit 
motiv am să întârzii, ne întâlnim pe stradă la capătul de nord 
al moscheii Juma, unde strada dă în şoseaua Al Khalifa. Dau 
eu de tine. Înțeles? Bun. 

Încă tremurând de slăbiciune, Kendrick puse receptorul în 
furcă. 

— Mai ai un telefon de dat, congressmanule. 

— Lasă-mă un minut. 

Şi Kendrick se lăsă pe spate pe perne. Dumnezeule, ce 
obosit era! Se simțea sleit cu totul de puteri. 

— Să ştii că ar trebui să suni acum. Trebuie să-i spui lui 
Ahmat unde te afli, ce-ai făcut şi ce se întâmplă. Aşteaptă 
veşti de la tine, să ştii. Şi merită să audă lucrurile astea de la 
tine, nu de la mine. 

— Bine, bine. 

Cu mare efort, Evan se ridică în capul oaselor şi luă 
telefonul care se afla încă pe pat. 


— Uite că acum nu mai ştiu prefixul pentru Masqat. 

— 968, spuse Khalehla. Şi fă 001 înainte. 

— Ar trebui să cer cu taxă inversă, spuse Kendrick 
formând numărul mai mult pe bâjbâite. 

Abia putea să vadă cifrele. 

— Când ai dormit ultima dată? îl întrebă Khalehla. 

— Acum vreo două zile. 

— Şi... de mâncat? Când ai mâncat ultima dată? 

— Nu-mi aduc aminte... dar tu? Ai fost şi tu destul de 
ocupată. 

— Nici eu nu-mi mai aduc aminte... Oh, da, păi am mâncat 
când am plecat din Shari el Mishkwiyis, când m-am oprit la o 
brutărie groaznică, acolo în piaţă şi-am luat o baclava cu 
portocale. Mai mult ca să aflu cine-a fost acolo, decât de 
foame... 

Evan ridică mâna, cerând linişte; linia secretă a sultanului 
începuse să sune. 

— Iwah? 

— Ahmat, sunt Kendrick. 

— Ah, în sfârşit răsuflu şi eu uşurat. 

— Iar eu sunt supărat. 

— Ce? Despre ce vorbeşti? 

— De ce nu mi-ai spus nimic despre ea? 

— Ea? Care ea? Că lumea e plină de ele! 

Evan îi întinse receptorul Khalehlei. 

— Sunt eu, Ahmat, zise ea stânjenită. 

Opt secunde mai târziu, după ce se auzi numai vocea 
uluită a tânărului sultan, Khalehla continuă: 

— Trebuia să se întâmple aşa, altfel toată presa ar fi aflat 
despre un congressman american înarmat cu cincizeci de mii 
de dolari care a intrat în Bahrain fără să treacă prin vamă. 
Cât crezi că ar mai fi durat până să se afle că a venit la bordul 
unui avion comandat de casa regală a Omanului? Şi cât crezi 
că ar fi durat speculațiile în legătură cu misiunea 
congressmanului din Masqat?... M-am folosit de numele tău 
şi l-am rugat pe unul dintre frații emirului, pe care-l cunosc 


de ani de zile, să aranjeze locul ăsta pentru noi... Îţi 
mulțumesc, Ahmat. Acum ţi-l dau pe Kendrick. 

Evan luă receptorul. 

— E foarte scorțoasă doamna asta, tinere prieten, dar 
presupun că e mai bine pentru mine să mă aflu aici decât 
unde ar fi trebuit să fiu. Te rog doar să nu-mi mai faci 
surprize din astea, bine?... De ce taci?... Las-o baltă, uite 
programul şi nu uita, nu vreau să te amesteci decât dacă ţi-o 
cer eu! Băiatul nostru de la ambasadă e la hotelul Aradous, 
iar în ceea ce priveşte situația lui MacDonald, despre care 
presupun că eşti la curent... 

Khalehla dădu aprobator din cap, iar Evan continuă 
repede: 

— ... înțeleg că da. Tipul a fost dus la Tylos şi e pus sub 
urmărire; o să ni se dea o listă cu telefoanele pe care le dă. 
Din nefericire amândoi sunt înarmați. 

Evan Kendrick descrise apoi detaliile în legătură cu terenul 
unde urma să aibă loc întâlnirea cu agenţii lui Mahdi. 

— Ahmat, avem nevoie de unul din ei, doar de unul, care 
să ne conducă la el. Am să mă dau şi peste cap ca să obțin 
informaţia. 

Kendrick închise telefonul şi se prăbuşi între perne. 

— Ai nevoie de hrană, zise Khalehla. 

— Trimite după ceva mâncare chinezească, spuse Evan. Tu 
ai cei cincizeci de mii de dolari, nu eu. 

— Am să le spun celor de la bucătărie să pregătească ceva 
pentru tine. 

— Pentru mine? 

Cu pleoapele pe jumătate închise, Kendrick se uită la 
femeia cu pielea măslinie de pe ridicolul scăunel auriu stil 
Rococo. Albul ochilor ei cafenii era acum roşu. lar cearcănele 
vineții evidențiau o mare oboseală. Ridurile de pe față erau 
mult mai pronunțate decât ar fi trebuit să fie la vârsta ei. 

— Dar tu, tu nu mănânci nimic? 

— Eu nu contez, tu însă da. 

— Mai ai puţin şi cazi de pe tronul ăla minuscul al tău. 


— Mă descurc, mulțumesc, spuse Khalehla îndreptându-şi 
spatele şi clipind sfidător. 

— Din moment ce nu vrei să-mi dai ceasul, măcar spune- 
mi cât arată. 

— Patru şi zece. 

— Mda, să zicem că se leagă bine, spuse Evan, scoțându-şi 
picioarele de sub cearşaf şi trecându-le peste marginea 
patului. Şi-mi închipui că în spaţiul ăsta luxos îți poţi permite 
să fii sculat la telefon. Odihna reprezintă o armă, am citit eu 
undeva, mai demult. Se pare că bătăliile câştigate sau 
pierdute datorită somnului sau nesomnului au fost mai 
numeroase decât cele datorate puterii de foc a 
combatanțţilor... Dacă ai să te uiţi în altă parte, am să-mi iau 
un prosop din ceea ce presupun că e cea mai mare baie din 
Bahrain şi am să-mi caut un alt pat în care să dorm. 

— Nu poţi ieşi din camera asta decât dacă părăseşti casa. 

— De ce? 

— Astea sunt aranjamentele. Emirului nu-i pasă de 
nevasta vărului lui, deci pângărirea pe care o poate aduce 
persoana ta se reduce la camera ei. Afară există nişte gardieni 
care au misiunea să vegheze la respectarea acestei reguli. 

— Nu cred o iotă! 

— Se poate, dar nu eu am stabilit regulile astea, eu pur şi 
simplu ţi-am găsit un loc unde să stai. 

Închizând ochii, Evan se răsturnă la loc în pat şi măsură 
din ochi dimensiunile acestuia. 

— În regulă, miss Cairo. Dacă nu vrei să aluneci de pe 
scaunul ăla ridicol şi să cazi în nas pe podea, uite, ai locul 
tău aici, lângă mine. Dar înainte de toate, te avertizez asupra 
a două lucruri: să nu sforăi şi să te asiguri că voi fi trezit la 
opt treizeci. 

Douăzeci de minute grele mai târziu, incapabilă să-şi mai 
țină ochii deschişi, după ce fusese de două ori gata să cadă de 
pe scaun, Khalehla se urcă în pat. 


Şi incredibilul se produse, incredibil pentru că nici unul 


din ei nu l-a aşteptat şi nu l-a căutat. Doi oameni epuizați şi 
înspăimântați simțiră fiecare prezența celuilalt şi, mai mult 
adormiți decât treji, se apropiară, se atinseră, apoi, încet, 
parcă cu îndoială, se strânseră în braţe respirând din greu. 
Buze umflate, întredeschise, arse de sete, căutară disperate şi 
dornice contactul umed care le promitea descătuşarea de 
spaime. Făcură dragoste într-o izbucnire frenetică - nu ca 
nişte străini imitând comportarea animalelor, ci ca un bărbat 
şi o femeie care au descoperit că într-o lume care a înnebunit 
trebuie să existe şi o pată de căldură sufletească. 

— Presupun că ar trebui să spun că-mi pare rău, spuse 
Evan, cu capul cufundat în perne şi cu pieptul tresăltând de 
parcă acum-acum şi-ar fi tras ultima suflare. 

— Te rog, n-o face, spuse Khalehla încet. Mie nu-mi pare 
rău. Uneori... uneori toți avem nevoie să ni se aducă aminte 
că facem parte din specia umană. Oare nu astea au fost chiar 
cuvintele tale? 

— Ba da, dar cred că într-un context diferit. 

— Nu chiar. Dormi acum, Evan Kendrick. N-am să-ți mai 
pronunț numele încă o dată. 

— Asta ce vrea să însemne? 

— Dormi... 


Trei ore mai târziu, aproape la minut, Khalehla se ridică 
din pat, îşi luă hainele de pe covorul alb şi, uitându-se la 
americanul care dormea mai departe, începu să se îmbrace în 
linişte. Scrise ceva pe o coală de hârtie cu antetul casei regale 
şi o puse pe noptieră lângă telefon. Se îndreptă apoi spre 
măsuța de toaletă, trase un sertar şi luă de acolo toate 
lucrurile lui Kendrick, inclusiv pistolul, cuțitul, ceasul şi 
centura cu bani. Puse totul pe podea lângă pat, cu excepția 
pachetului de ţigări americane pe jumătate consumat, pe 
care-l sfărâmă şi şi-l strecură în buzunar. Apoi se îndreptă 
spre uşă şi ieşi afară. 

— Esmah! îi şopti ea gardianului în uniformă, spunându-i 
cu un singur cuvânt să îi asculte ordinele. Va trebui trezit 


exact la opt şi treizeci. Am să verific personal dacă faci aşa. Ai 
înțeles? 

— Iwah, iwah! răspunse grăbit gardianul dând supus din 
cap. 

— S-ar putea să se primească un telefon pentru el. Va 
trebui ca apelul să fie înregistrat, iar informațiile scrise şi 
puse într-un plic care să fie strecurat pe sub uşă. Rezolv eu 
cu autoritățile. Vor fi doar nişte numere de telefon ale unor 
persoane cu care face afaceri firma lui. Înţeles? 

— Iwah, iwah! 

— Bun. 

Încet şi cu vădită intenţie de a fi urmărită cu privirea, 
Khalehla puse în buzunarul gardianului un teanc de dinari în 
valoare de cincizeci de dolari americani. De-acum tipul era al 
ei. Cel puţin pentru cinci ore. Cobori pe scara interioară 
curbată în foaierul imens şi se îndreptă spre uşa sculptată, 
deschisă deja de un alt gardian care se înclină cu respect la 
apariția ei. Apoi ieşi afară în stradă, unde robe albe şi 
costume negre se mişcau în toate direcțiile. Porni în căutarea 
unui telefon public. Văzu unul la colțul străzii şi fugi într- 
acolo. 

— Convorbirea asta va fi acceptată, vă asigur, îi spuse ea 
centralistei dându-i numerele pe care fusese instruită să le 
folosească numai în cazuri extreme. 

— Da? 

Vocea aflată la cinci mii de mile distanță răsună aspră şi 
iritată. 

— Mă numesc Khalehla. Cred că sunteţi cel pe care trebuia 
să-l contactez. 

— Nimeni altul. Centralista mi-a spus Bahrain. Confirmi? 

— Da. E aici. Am fost cu el câteva ore. 

— Ce se întâmplă? 

— Va avea loc o întâlnire între ora unsprezece şi jumătate 
şi miezul nopții lângă moscheea Juma, pe şoseaua Al Khalifa. 
Ar trebui să fiu şi eu acolo, domnule. El nu e deloc echipat 
pentru aşa ceva, n-o să se descurce. 


— În nici un caz să nu te amesteci, doamnă! 

— În comparaţie cu cei de-aici el e un copil! Eu pot să-l 
ajut! 

— Şi poţi în acelaşi timp să ne implici şi pe noi, ceea ce e 
exclus şi ştii bine asta! Acum pleacă de-acolo! 

— Am ştiut c-o să spuneţi asta, domnule. Dar dați-mi voie, 
vă rog, să vă explic care sunt părțile periculoase ale acestei 
acțiuni, după părerea mea. 

— Gata, nu vreau să ascult nimic din toate prostiile astea! 
Pleacă mai repede de-acolo şi lasă-l în pace! 

Şi Khalehla tresări când Frank Swann trânti nervos 
receptorul telefonului din biroul său din Washington D.C. 


— Cunosc bine hotelurile Aradous şi Tylos, spuse 
Emmanuel Weingrass în receptorul telefonului dintr-un mic 
birou de pe aeroportul Muharraq. Desigur, T. Farouk şi 
Strickland - bunule Dumnezeu, nu-mi vine să cred! Mimoza 
aia bețivă din Cairo?... Oh, iartă-mă Stinker, am uitat. Adică 
francezul ăla aiurit din Alger, asta am vrut să zic. Zi mai 
departe, te ascult. 

Weingrass îşi notă informaţiile din Masqat, transmise de 
un tânăr pentru care începea să aibă un enorm respect. 
Cunoştea bărbaţi de două ori mai în vârstă decât Ahmat şi de 
trei ori mai experimentați ca acesta, care s-ar fi îndoit sub 
presiunea stresului pe care-l încerca acum sultanul 
Omanului, neexcluzând, desigur, cumplita presă occidentală 
care habar n-avea de curajul lui. Curajul de a aborda riscuri 
care i-ar fi putut aduce detronarea şi chiar moartea. 

— În regulă, zise el. Am notat totul. Hei, Stinker, află că 
eşti un tip grozav. Ai devenit un adevărat bărbat. Probabil că 
toate astea le-ai învățat de la mine. 

— De la tine, Manny am învăţat un lucru foarte important: 
să văd lucrurile aşa cum sunt ele, nu să caut scuze. Şi la bine 
şi la rău, ai zis tu. Mi-ai spus că un om poate trăi cu povara 
greşelilor lui, dar nu poate trăi cu scuzele care i-ar fi răpit 
dreptul de a greşi. Mi-a trebuit al naibii de mult timp să învăţ 


asta. 

— Foarte drăguţ din partea ta, tinere prieten. Transmite 
chestia asta copilului pe care am auzit că-l aştepţi. Numeşte-o 
amendamentul lui Weingrass la Cele Zece Porunci. 

— Dar, Manny... 

— Da? 

— Te rog să nu-ţi pui unul din papioanele alea ale tale cu 
buline galbene sau roşii. Ştii, aici în Bahrain... te cam scot în 
evidenţă, înţelegi ce vreau să spun? 

— Acuma ai ajuns şi croitorul meu! Ţinem legătura, tinere 
prieten. Şi urează-ne spor la vânătoare. 

— O fac, prietene. Şi totodată aş vrea să fiu cu voi. 

— Ştiu. N-aş fi eu aici dacă n-aş şti-o. Şi dacă prietenul 
nostru n-ar şti-o şi el. 

Weingrass închise telefonul şi se întoarse spre cei şase din 
spatele lui, care stăteau fie pe marginea mesei, fie pe scaune, 
fie în picioare, verificându-şi bateriile de la aparatele de 
emisie-recepţie, dar toți ascultându-l atenţi pe bătrân. 

— Ne împrăştiem, spuse acesta. Ben-Ami şi Gri vor veni cu 
mine la Tylos. Albastru, tu îi duci pe ceilalți la hotelul 
Aradous... 

Manny se opri, scuturat de un acces de tuse. Faţa i se 
congestiona puternic, iar trupul lui firav se cutremură violent. 
Ben-Ami şi ceilalți membri unității Massada se uitară unii la 
alții, nici unul nu se clinti, fiecare ştiind dinainte că 
Weingrass ar respinge orice încercare de a fi ajutat. Aveau în 
față un muribund. 

— Apă? întrebă Ben-Ami. 

— Nu, răspunse tăios Manny, de îndată ce accesul se mai 
domoli. Ticăloasa de viroză, ticăloasa de vreme din Franţa... 
Bine, unde rămăsesem? 

— Eu trebuia să-i duc pe ceilalți la hotelul Aradous, 
răspunse Albastru. 

— Luaţi-vă nişte haine ca lumea, ca să nu vă treziți 
aruncaţi pe uşă afară încă din hol. Există magazine aici în 
aeroport şi nişte sacouri curate cred că ajung. 


— Astea sunt hainele noastre de lucru, obiectă Negru. 

— Băgaţi-le în nişte saci de hârtie, spuse Weingrass. 

— Şi ce facem la Aradous? întrebă Albastru dându-se jos 
de pe masa pe care stătea. 

Manny îşi privi notițele, apoi se uită la tânărul lider. 

— În camera 201 se află un om pe nume Azra. 

— E cuvântul arab pentru albastru, îl întrerupse Roşu, 
privind spre Yakov. 

— Tipul e în consiliul de conducere al teroriştilor din 
Masqat, interveni Galben. Se pare că el a condus echipa care 
a atacat kibuțul de lângă Galileea, au măcelărit treizeci şi doi 
de oameni, inclusiv nouă copii. 

— Tot el a plantat bombe în trei clădiri din West Bank, 
adăugă Gri şi încă una într-o farmacie şi şi-a mai scris şi 
numele cu vopsea pe un perete. După explozie, bucăţile din 
zid au fost puse cap la cap şi atunci numele lui a ieşit la 
iveală. Am văzut la televizor. 

— Porcul, spuse Yakov încet, aranjându-şi curelele tocului 
de armă de pe sub haină. Şi când ajungem la Aradous, ce 
facem? Îi oferim ceai şi fursecuri sau îi dăm o medalie pentru 
umanitarism? 

— Nu vă apropiaţi de el! zise aspru Weingrass. Dar nici să 
nu-l scăpaţi din ochi. Doi inşi vă luaţi camere lângă a lui şi 
păziți uşa. Nu beţi apă, nu vă duceți la toaletă, doar păziți 
uşa clipă de clipă. Ceilalţi doi luați poziție pe stradă, unul în 
fața clădirii, celălalt la intrarea pentru personalul hotelului. 
Menţineţi permanent legătura prin radio şi folosiți coduri 
simple, dintr-un singur cuvânt în arabă. Dacă tipul se mişcă, 
vă mişcaţi şi voi o dată cu el, dar nu-i dați ocazia să vă 
miroasă că sunteți pe-acolo. Nu uitaţi, e la fel de bun ca şi voi 
şi ştie şi el că trebuie să supraviețuiască. 

— Îl escortăm din umbră la un dineu, cumva? întrebă 
sarcastic Albastru. De fapt nu acționăm după nici un plan! 

— Planul va veni de la Kendrick, spuse Manny neluând în 
seamă insulta. Dacă o fi având vreunul, adăugă el în şoaptă, 
preocupat. 


— Cum? exclamă Ben-Ami ridicându-se uluit de pe scaun. 

— Dacă totul merge după program, el îl va lua pe arab la 
ora zece şi împreună cu teroriştii va aştepta să intre în 
legătură cu unul dintre agenţii lui Mahdi, cu cineva care să-i 
poată conduce fie direct la acesta, fie la un intermediar care 
s-o poată face el. 

— Pe ce bază? întrebă neîncrezător Ben-Ami. 

— De fapt. Nu-i rău deloc. Oamenii lui Mahdi au impresia 
că e vorba de o urgenţă, dar nu ştiu despre ce e vorba. 

— Un amator, mârâi nemulțumit Roşu. Au să apară tot 
felul de momeli şi de piste false. Ce naiba căutăm noi aici? 

— Sunteţi aici ca să eliminați momelile şi pistele false! 
strigă Weingrass. Dacă trebuie să vă spun eu ce aveţi de 
făcut, mai bine plecați înapoi şi începețţi instruirea babelor 
patrioate din Tel Aviv. Urmăriţi! Protejați! Eliminaţi-i pe tipi 
cei răi. Eliberaţi calea amatorului care-şi pune viața în joc. 
Acest Mahdi e cheia afacerii de la ambasada din Masqat şi 
dacă nici atâta lucru n-aţi înțeles până acum, eu n-am ce să 
vă mai fac. E de ajuns un cuvânt din partea lui, de preferat 
având un pistol la tâmplă şi nespălaţii de la ambasadă îşi iau 
imediat tălpăşița. 

— Eu zic că merită, rosti Ben-Ami. 

— Dar n-are sens! strigă Yakov. Să zicem că acest Kendrick 
ajunge la Mahdi ăsta al tău. Ce o să fiică acolo, ce-o să 
spună? Or să-l împuşte în cap în clipa în care au să-l întrebe 
care-i urgenţa, atât. 

— Şi asta şi merită, repetă Ben-Ami. 

— Acum am pe cap şi o gloată de avocaţi! ţipă Manny. 
Credeţi că băiatul meu e tâmpit? Credeţi voi că a clădit un 
imperiu al construcţiilor de prost ce era? În clipa în care are 
ceva concret, un nume, un loc, o legătură, în clipa aia se 
întoarce în Masqat, iar prietenul nostru comun, sultanul, are 
să-i cheme pe americani, pe englezi, pe francezi şi pe oricare 
alții de încredere şi se apucă toți de treabă. 

— Merită, spuse din nou Ben-Ami încuviințând din cap. 

— Iar tu ce-ai să faci? întrebă Yakov, parcă ceva mai potolit 


dar tot provocator. 
— Eu am să prind în cursă o vulpe grasă care a halit o 
grămadă de pui dintr-un coteţ pe care nu-l cunoaşte nimeni. 


Kendrick deschise brusc ochii, trezit de un anumit zgomot, 
un fâşâit, o întrerupere a liniştii din dormitor care n-avea 
nimic comun cu traficul de afară. Era ceva mai apropiat, mai 
personal, ceva parcă intim. Şi totuşi nu era femeia, Khalehla, 
ea nu se mai afla lângă el. Clipi puţin în direcția pernei goale 
şi simți o mare tristeţe în suflet. În puţinul timp petrecut cu 
ea simțise că ţine cu adevărat la o ființă, simţise o căldură 
care se înfiripase între ei, care era numai o parte din frenezia 
cu care făcuseră dragoste... 

Oare cât era ceasul? Dădu să se uite la încheietura mâinii, 
dar ceasul nu era acolo. La naiba! E tot la ticăloasa aia, îşi 
zise el. Se răsuci în pat şi puse picioarele pe covor fără să se 
uite unde calcă şi simți ceva dur sub talpă. Se uită la covorul 
din blană de urs polar şi clipi din nou. Tot ce avusese el în 
buzunare era acolo — totul, în afară de pachetul de ţigări, de 
care ar fi avut mare nevoie chiar în clipa asta. Şi apoi privirea 
îi căzu pe hârtia cu chenar auriu de pe noptieră; o luă în 
mână. 

Cred că amândoi am fost buni unul cu altul într-un moment 
când amândoi aveam nevoie de puțină bunătate. Regret un 
singur lucru. Că n-am să te mai văd niciodată. Adio. 

Fără semnătură, fără adresă. Ca două vapoare care îşi 
întretaie cu indiferență drumurile prin Golful Persic sau ca 
doi oameni obosiţi care trec unul pe lângă altul pe stradă, 
într-o după-amiază târzie. Îşi dădu însă seama că deja nu mai 
era după-amiază. De-abia dacă reuşi să citească notița 
Khalehlei; prin ferestrele mari se strecurau ultimele raze 
portocalii ale soarelui care sta să apună. Se întinse după 
ceas: era opt fără cinci, dormise aproape patru ore. Era mort 
de foame, iar anii petrecuți în deşert printre munți şi dune de 
nisip alb îl învățaseră că nu era bine să călătorească 
niciodată cu stomacul gol. Un gardian, spusese ea. Afară, îi 


explicase tot ea. Apucă cearşaful, se înfăşură în el şi traversă 
camera, dar în fața uşii se opri: pe podea se afla un plic. Deci 
acesta fusese zgomotul care-l trezise, plicul strecurat pe sub 
uşă, forțat pe, sub ea, împins şi tras înapoi de mai multe ori 
din cauza covorului gros. Îl luă, îi desfăcu şi citi ce era 
înăuntru. O listă cu şaisprezece nume, adrese şi numere de 
telefon. Alia, MacDonald! Convorbirile lui MacDonald în 
Bahrain. Încă un pas spre Mahdi! 

Deschise uşa şi schimbă rapid câteva cuvinte de politeţe cu 
gardianul în uniformă. 

— V-aţi sculat deja, domnule. Nu trebuia să fiți deranjat 
înainte de opt şi jumătate. 

— Ți-aş fi foarte recunoscător dacă m-ai deranja cu ceva de 
mâncare. Femeia a zis că aş putea primi ceva de la bucătăria 
voastră. 

— Într-adevăr, orice doriți, domnule. 

— Orice găseşti. Carne, orez, pâine... şi lapte. Mi-ar plăcea 
nişte lapte. Şi cât mai repede, te rog. 

— Foarte repede, domnule! 

Gardianul se întoarse şi o luă grăbit în jos pe scara 
interioară. 

Evan închise uşa şi rămase un moment pe loc ca să se 
reorienteze în camera acum cufundată în întuneric. Aprinse 
lampa de pe marginea imensului birou, apoi traversă camera 
până la uşa care dădea într-una dintre cele mai somptuoase 
săli de baie din Bahrain. 

Zece minute mai târziu apăru, îmbăiat şi bărbierit, 
îmbrăcat cu un halat de baie flauşat. Se duse la dulapul pe 
care i-l arătase Khalehla şi în care-i spusese că o să-şi 
găsească hainele spălate şi călcate. Deschise uşa cu oglindă şi 
de-abia putu să recunoască ciudata adunătură de haine pe 
care le luase din Masqat. Totul părea o uniformă paramilitară 
respectabilă. Fără să le scoată de pe umeraşe, le aşeză pe un 
scaun, se duse din nou la pat şi se aşeză pe marginea lui, 
uitându-se la obiectele de pe podea. Fu tentat să verifice 
centura cu bani ca să vadă dacă lipsea vreuna din bancnotele 


mari, dar se răzgândi. Dacă ea era o hoaţă, ei bine, el nu 
vroia să ştie. Nu încă. 

Telefonul sună cu un zbârnâit lung, metalic. Pentru o clipă 
Evan se uită la aparat întrebându-se cine putea fi... Avea lista 
lui Tony MacDonald; ăsta era singurul apel despre care 
spunea Khalehla că-l va primi. Khalehla? Oare se răzgândise? 
Nerăbdător, smulse receptorul din furcă şi-l duse la ureche. 
Câteva secunde mai târziu îşi dori să n-o fi făcut niciodată. 

— Americanule, se auzi o voce aspră de bărbat. Dacă ieşi 
din casă înainte de ivirea zorilor, eşti un om mort. lar mâine 
nu uita să-ți iei catrafusele şi s-o ştergi frumuşel înapoi de 
unde-ai venit! 


Capitolul 14 


Emmanuel Weingrass luă emițătorul lui Gri, îl duse la gură 
şi spuse: 

— Daţi-i drumul şi nu uitaţi să lăsați linia liberă. Trebuie 
să aud absolut tot! 

— Scuză-mă, Weingrass, răspunse Ben-Ami din umbra de 
dincolo de Government Road. M-aş simți ceva mai în 
siguranță dacă aş şti că şi colegul nostru Gri a auzit ce-ai 
spus. Tu şi cu mine nu suntem chiar aşa de obişnuiţi cu 
situaţii dintr-astea, cu tineretul ăsta. 

— Ăştia n-au pic de creier în capul lor colectiv, pe când noi 
avem două. 

— Treaba asta nu-i curată, Emmanuel, ce avem noi aici se 
numeşte teren de bătălie şi situația poate deveni repede 
cocoşabilă. 

— Am toată încrederea în tine, Benny băiatule, atâta timp 
cât garantezi că jucărelele astea cu antenă bat şi prin pereți 
de oţel. 

— Sunt cele mai bune şi unde mai pui că pot funcționa şi 
cu transmisie directă. Doar să ştie omul pe ce buton să apese. 

— Nu trebuie să ştie omul, spuse Weingrass, tu trebuie să 
ştii. Dă-i drumul, te urmărim şi noi după ce auzim ce spune 
MacDonald ăsta. 

— Trimite-l întâi pe Gri, te rog. 

leşind din umbră în apropierea plăcii pe care scria Tylos 
Hotel, Ben-Ami se amestecă în mulțimea din preajma intrării. 
Oamenii veneau şi plecau, în marea lor majoritate bărbați 
îmbrăcaţi în costume occidentale, dar şi câte o femeie. Taxiuri 
debarcau pasageri şi luau alţii, care înainte de a se urca în ele 
dădeau bacşişuri unui portar a cărui singură ocupaţie era să 
deschidă şi să închidă uşi şi din când în când să mai fluiere 
după câte un băiat de hotel care să ducă cine ştie ce bagaj. 


Ben-Ami intră şi imediat formă un număr de telefon la un 
aparat din hol. Afară, nerăbdător şi iritat, Manny ridică 
radioemițătorul. Primele cuvinte venite din camera 202 se 
auziră prost, apoi se desluşi clar vocea agentului Mossadului. 

— Shaikh Strickland? 

— Cine-i la telefon? 

Şuierul prudent al englezului devenise acum distinct. Ben- 
Ami îşi reglase propriul aparat de emisie-recepție. 

— Sunt jos... Anah henah, littee gahrah... 

— Prostălăul dracului! ţipă MacDonald. Eu nu vorbesc 
păsăreasca asta afurisită! De ce mă suni din hol? 

— Te încercam, domnule Strickland, doar atât, răspunse 
prompt Ben-Ami. Un om aflat sub imperiul emoției se poate 
da uşor de gol. Ai fi putut să mă întrebi unde urmează să 
efectuez viitoarea călătorie de afaceri, sau ceva care să facă 
trimitere la vreun limbaj codificat. Atunci aş fi ştiut că nu eşti 
tu omul... 

— Da, înțeleg! Mulţumesc lui Dumnezeu că eşti aici! Dar ți- 
a trebuit al naibii de mult timp. Te aşteptam acum o jumătate 
de oră. Trebuia să-mi spui ceva. Spune! 

— Nu la telefon, răspunse ferm omul Mossadului. 
Niciodată la telefon, chestia asta s-ar fi cuvenit s-o ştii. 

— Dacă ai impresia că o să te las să intri la mine în 
cameră... 

— Dacă aş fi în locul tău n-aş vorbi aşa, îl întrerupse din 
nou Ben-Ami. Ştim că eşti înarmat. 

— Zău? 

— Ştim totul despre toate armele care se vând pe sub 
tejghea. 

— Da, desigur. 

— Deschide uşa dar lasă lanţul pus şi dacă nu ți se par 
potrivite cuvintele mele, n-ai decât să mă ciuruieşti. 

— Da... foarte bine. Bănuiesc că nu va fi nevoie. Dar 
înțelege-mă, oricine-ai fi, o silabă greşită şi eşti direct 
cadavru! 

— Am să fiu atent cu engleza mea, Shaikh Strickland. 


Un beculeț verde minuscul începu deodată să pâlpâie pe 
micul aparat din mâna lui Weingrass. 

— Asta ce mama dracului mai vrea să însemne? se alarmă 
el. 

— Transmisie directă, spuse Gri. Dă-mi-l mie. 

Agentul unității Massada luă aparatul şi apăsă pe un 
buton. 

— Zi-i. 

— E singur! spuse Ben-Ami. Trebuie să ne mişcăm repede, 
luaţi-l acum! 

— Nu facem nici o mişcare, imbecilule! se zbârli Weingrass 
apucând emițătorul. Până şi mutanţii de la Departamentul de 
Stat au putut auzi ce-aţi vorbit, numai sfântul Mossad nu! Ei 
aud doar vocile lor şi poate şi-a lui Abraham, dacă ar avea şi 
el un aparat ca ăsta ascuns într-un cornet de floricele de 
porumb! 

— Manny, n-avem nevoie de aşa ceva, spuse în şoaptă şi 
cu tristețe în glas Ben-Ami. 

— Ai nevoie de urechi, de aşa ceva ai nevoie, ganza macher! 
Mimoza aia aşteaptă din clipă-n clipă un semn din partea lui 
Mahdi, adică pe cineva care nu trebuia să dea telefon din hol 
şi să urce direct în camera lui. Ai auzit că MacDonald o să-i 
deschidă uşa: exact în clipa aia întrăm noi în acțiune şi-i 
umflăm pe amândoi! Ce-ai în cap? Să sparg uşa profitând de 
bunătatea omului din Neanderthal de lângă mine? 

— Ei bine, da. 

— Nici eu n-am nevoie de asta, mormăi Gri. 

— Nu-i de mirare că voi, de deştepţi ce sunteți, ați dat-o-n 
bară la Washington. Aţi avut impresia că Parola e o chestie 
de-a Mossadului şi nu o emisiune TV. 

— Manny! 

— Mişcă-ţi bucile alea secrete până la etajul doi! Suntem şi 
noi acolo în două minute, bine, Clopoţel? 

— Domnule Weingrass, spuse Gri încleştându-şi fălcile în 
timp ce oprea transmisia. Sunteţi probabil cel mai enervant 
individ pe care l-am întâlnit vreodată. 


— Oh, ce cuvinte! În Bronx ai fi încasat-o pentru asta, dacă 
vreo zece-doisprezece din amicii mei irlandezi şi italieni 
auzeau obrăznicia asta sfruntată. Hai, mişcarea! 

Manny porni să traverseze cu pas tacticos Government 
Road, urmat de Gri, care continua să clatine din cap. 

Coridorul hotelului era lung, cu mocheta uzată. Era ora 
mesei şi cei mai mulți din călători nu se aflau în clădire. 
Weingrass se opri la un cap al coridorului. Încercase să 
fumeze o Gauloise dar când începuse să simtă în piept un 
vuiet devastator o strivise lăsând o gaură în mocheta din fire 
sintetice. Ben-Ami se duse la liftul cel mai depărtat de ei, 
unde aşteptau mai multe persoane. Gri se afla cel mai 
aproape de camera 202 şi se sprijinea nevinovat de perete 
lângă o uşă aflată cam la patru metri în diagonală în partea 
cealaltă de uşa camerei domnului Strickland. Era într-adevăr 
un profesionist: îşi luase exact aerul unei licheluțe frumuşele 
care aşteaptă ca pe ghimpi o femeie. 

Şi iată că evenimentul aşteptat se petrecu, impresionându- 
l teribil pe Weingrass. Portarul în uniformă ieşi brusc din lift 
şi, cu şapca în mână, se apropie de camera 202. Se opri, 
ciocăni, aşteptă ca uşa să se întredeschidă şi vorbi. Lanţul nu 
era pus. Deodată, cu viteza şi hotărârea agresivă a unui atlet 
la o olimpiadă, Gri se rupse de lângă perete şi se aruncă în cei 
doi din uşă, scoțând în acelaşi fracțiune de secundă o armă, 
Dumnezeu mai ştie de unde. Se aruncă literalmente peste cei 
doi, trântindu-i pe podeaua din cameră. Două focuri 
înfundate plesniră din pistolul lui şi arma din mâna lui 
MacDonald zbură cât colo, împreună cu două degete de la 
mâna grăsanului. 

Weingrass şi Ben-Ami veniră şi ei la uşă şi se grăbiră să 
intre, trântind uşa după ei. 

— Dumnezeule, uitați-vă la mine! horcăi englezul căzut pe 
podea, ţinându-se de mâna dreaptă plină de sânge. Iisuse 
Hristoase! Nu mai am... 

— Adu un prosop din baie, ordonă calm Gri întorcându-se 
spre Ben-Ami. 


— Eu sunt doar un mesager! bâlbâi portarul, clănțănind 
din dinţi şi ghemuindu-se îngrozit lângă pat. Eu doar am 
adus un mesaj, atât! 

— Aiurea, mesager, spuse Weingrass aplecându-se peste 
portar. Eşti perfect, nenorocitule. Tu vezi tot ce intră şi tot ce 
iese, tu eşti ochii şi urechile câinilor ălora! Alt, dacă ai şti cât 
am aşteptat să am întrevederea asta cu tine... 

— N-am mână, gemu disperat MacDonald, cu sângele 
şiroindu-i în jos pe braţ. 

— la de colea! zise Ben-Ami aplecându-se şi înfăşurând 
prosopul în jurul cioatelor englezului. 

— Nu face asta! ordonă Gri trăgând de prosop. 

— Nu mi-ai spus tu să-l aduc? protestă Ben-Ami derutat. 

— M-am răzgândit, zise Gri pe un ton devenit brusc rece şi 
întorcând în jos braţul lui MacDonald din care sângele țâşni 
acum şi mai tare. Sânge, continuă el calm, adresându-se 
englezului, în special sânge de la brațul drept, de la aortă. Nu 
mai are unde să curgă decât pe jos. Te-ai prins, khanzeer? 
Spune-ne ce trebuie să ştim sau te goleşti de sânge, porcule. 
Unde e Mahdi? Cine e Mahdi? 

— Nu ştiu! strigă MacDonald tuşind şi lăcrimând 
abundent. Ca toată lumea, nu dau nici eu decât nişte 
telefoane, de căutat mă caută ei pe mine! Asta-i tot ce ştiu! 

Agentul ridică brusc capul. Era antrenat să audă şi să 
simtă vibrații pe care alții nu erau capabili s-o facă. 

— Jos! le şopti el lui Ben-Ami şi lui Weingrass. Rostogoliți- 
vă la perete! În spatele scaunelor, oriunde! 

Uşa camerei se deschise izbindu-se de perete. Trei arabi cu 
fețele mascate năvăliră având în mâini pistoale mitralieră 
puse pe foc automat şi cu amortizoare. Ţintele erau precise: 
MacDonald şi portarul hotelului, ale căror trupuri tresăriră 
violent sub ploaia de gloanțe până când din gurile lor 
însângerate nu mai ieşi nici un sunet. Deodată, ucigaşii 
simțiră că nu erau singuri în încăpere şi se întoarseră 
căutând cu armele noile ţinte dar era prea târziu. Gri se 
refugiase în stânga, în spatele uşii deschise şi, lipit cu spatele 


de perete, îşi scosese iute ca fulgerul Uzi-ul din curelele de 
sub haină. Cu o rafală scurtă de plesnituri seci îi rase într-o 
clipă pe toți trei. Fără reflexe ale morții. Tras direct la cap şi 
pulverizat creierii. 

— Afară! strigă Gri întinzându-se după Weingrass şi 
ajutându-l să se ridice în picioare. Luaţi-o spre treptele de 
lângă lift! 

— Dacă ne opreşte cineva, adăugă Ben-Ami alergând spre 
uşă, suntem şi noi nişte oameni paşnici speriați de 
încăierarea asta. 

Nu-i opri nimeni, hotelul parcă era pustiu. Ajunseră 
netulburați de nimeni pe Government Road şi se opriră să-şi 
mai tragă sufletul pe o alee care dădea în bulevardul Shaikh 
Hamad. 

— La dracu! mârâi Gri în barbă, mai mult ca pentru el. Am 
fost nevoit să-i ucid! 

— N-ai avut de ales, spuse agentul Mossadului. Dacă 
apucau să apese ei pe trăgaci, acum eram noi în locul lor. Nu 
mai discutăm. 

— Dar dacă puneam mâna măcar pe unul din ei, viu, aflam 
multe, spuse Gri. 

— Ceva am aflat totuşi, Clopotel, spuse Weingrass. 

— Vrei să termini?! 

— De fapt nu fac decât să te alint, tinere... 

— Ce zici c-am aflat, Manny? 

— MacDonald a vorbit prea mult. În panica în care era, le-a 
spus tipilor de la telefon şi nişte chestii pe care nu trebuia să 
le spună, aşa că a trebuit să-l lichideze pentru că era prea 
guraliv. 

— Dar cu portarul cum rămâne? întrebă Gri. 

— Putea foarte bine să fie sacrificat. El deschisese uşa 
pentru plutonul de execuţie... oamenii lui Mahdi. De fapt 
arma ta a făcut zgomot, nu armele lor... lar acum, că ştim 
despre limbarița şi execuţia lui MacDonald, putem presupune 
două fapte de importanţă vitală. Exact ca în diagrama de forțe 
din proiectul unui balcon al unei clădiri, cu o forță aplicată 


excentric... 

— Ce dracu tot îndrugi acolo, Manny? 

— Băiatul meu, Kendrick, a făcut probabil o treabă mai 
bună decât îşi poate el da seama. Mahdi e speriat şi 
dezorientat. Nu ştie deloc ce se petrece şi, ucigându-l acum pe 
guraliv, nu mai are pe nimeni care să-i spună ce şi cum. A 
făcut o greşeală, nu-i şi asta ceva? Mahdi a făcut o greşeală, 
domnilor, închipuiți-vă! 

— Dacă şi proiectele tale sunt deştepte ca tine, domnule 
Weingrass, spuse Gri, sper ca nici unul din ele să nu prindă 
viață în Israel. 

— Vai, ce limbaj de persoană needucată foloseşte băiatul 
ăsta! Eşti sigur că n-ai absolvit Liceul de ştiinţe din Bronx? 
Las-o baltă. Haideţi să cercetăm locul la moscheea Juma... 
Spune-mi, Clopotel, oare tu ai făcut vreodată în viața ta vreo 
greşeală? 

— Da, cred că am făcut una. Una zdravănă. Când m-am 
luat după un bou bătrân şi am venit după cai verzi pe pereţi 
în Bahrain. 

Dar Emmanuel Weingrass nu mai fu în stare să audă 
răspunsul. Se frânse din mijloc într-un acces de tuse şi se 
rezemă de unul din copacii de pe alee. 


Uimit, Kendrick se uită fix la receptorul din mâna lui, apoi, 
înfuriat, îl trânti în furcă. Era furios, deznădăjduit şi 
înfricoşat. Dacă ieşi din casă înainte de ivirea zorilor, eşti un 
om mort. lar mâine... frumugşel înapoi de unde-ai veniți Dacă 
mai era nevoie de confirmarea faptului că se apropia de 
Mahdi, ei bine, acum o avea. Era practic prizonier. Un pas în 
afara cochetului palat şi ar fi fost împuşcat pe loc de tipi care 
ştiau al naibii de bine care e trăgaciul şi care e ţinta. Chiar şi 
hainele lui spălate şi călcate nu puteau fi luate decât ceea ce 
erau: echipament terorist curat şi aranjat. Kendrick ştia prea 
multe pentru ca alții să poată avea un avantaj în fața lui; 
soluția aleasă de Mahdi era mai mult decât evidentă. 
Americanul curios şi băgăreţ va fi o nouă victimă a acestor 


vremuri teribile, laolaltă cu alții, desigur. Un masacru la un 
terminal de aeroport; un avion aruncat în aer în timpul 
zborului, o bombă într-o cafenea, erau destule posibilităţi, 
atâta timp cât era vorba de un bărbat care aflase prea multe. 

Lucrurile stăteau deci aşa cum intuise încă de la început. 
El şi Mahdi. El sau Mahdi. Acum pierduse el şi avea senzația 
că se afla într-o clădire şi că asupra lui se prăbuşeau tone de 
beton şi oţel. 

Se auzi o bătaie în uşă. 

— Odkhul, spuse Kendrick. 

Instinctiv, ridică pistolul de pe covor. Gardianul intră 
ducând cu îndemânare în palma mâinii stângi o tavă. Evan 
vâri arma sub pernă şi se ridică, în timp ce omul aşeza tava 
pe masă. 

— Totul este aici, domnule! exclamă omul cu un soi de 
mândrie în glas. Eu personal am ales fiecare fel. Soţia mea 
susține că ar fi trebuit să mă fac bucătar, nu luptător... 

Kendrick de fapt nu mai auzi şi restul laudei de sine a 
gardianului, rămăsese parcă vrăjit la vederea lui. Era cam de 
un metru şi optzeci înălțime, cu umeri respectabili şi cu o 
talie de invidiat. Aceleaşi măsuri ca ale lui, sau foarte 
apropiate. Kendrick se uită la hainele curate şi scrobite 
aşezate pe scaun, apoi se uită din nou la impozanta uniformă 
roşu cu albastru a soldatului-bucătar. Şi aproape fără să se 
gândească, duse mâna sub pernă şi luă arma, în timp ce 
gardianul, umflându-şi cu mândrie pieptul, punea cu 
eleganță pe masă farfuriile aburinde. Singurul gând care-i 
dădea năvală în cap lui Kendrick era că echipamentul lui de 
terorist ar fi fost o ţintă clară pentru o salvă de gloanțe, pe 
când o uniformă a gărzii regale nu, mai ales când ieşea dintr- 
o reşedinţă ca asta. Dacă nu făcea nimic, dimineață avea să 
fie oricum un om mort. Trebuia deci să facă ceva, aşa că o 
făcu. Dădu ocol patului supradimensionat, veni până în 
spatele gardianului şi-l lovi drept în moalele capului. 

Gardianul căzu leşinat şi Evan mai întâi se năpusti hulpav 
asupra tăvii, înfulecând pe nemestecate tot ce se nimerea, 


fără să mai ia seama la savoarea delicateselor care-i fuseseră 
înfăţişate. Cinci minute mai târziu, gardianul încă leşinat era 
legat fedeleş, avea un căluş în gură şi era instalat confortabil 
pe mătăsurile de pe pat. Kendrick se uită în oglinda 
şifonierului. Uniforma bine călcată, roşu cu albastru, ar mai fi 
putut fi îmbunătățită de degetele experte ale unui croitor, dar 
mergea şi-aşa, era acceptabilă pentru străzile întunecoase. 

Scotoci prin toate dulapurile până găsi o sacoşă de plastic 
şi puse în ea hainele lui. Se uită la telefon. Ştia că nu-l va 
folosi, că nu putea să-l folosească. Dacă ieşea viu de aici, avea 
să-l sune pe Azra din altă parte. 


Dezbrăcat de haină dar cu bretelele pentru armă la locul 
lor, Azra păşea nervos în sus şi în jos prin camera de la 
hotelul Aradous, fierbând de gânduri de trădare. Unde era 
Amal Bahrudi, sau omul cu ochi albaştri care-şi spunea 
Bahrudi? Era el în realitate altcineva, pe care umflatul ăla de 
englez tâmpit îl numea Kendrick? Nu cumva totul fusese 
numai o cursă pentru a prinde un membru al consiliului de 
organizare din Masqat, o capcană pentru a-l prinde pe el, pe 
Albastru? Terorist? Cuvânt tipic! Ce repede uită ei de 
masacrele de la Jephtah şi Deir Yasin, ca să nu mai amintim 
de monstruoasele execuţii de la Sabra şi Shatila! Ăştia fură o 
patrie şi vând apoi ce nu-i al lor şi ucid un copil doar pentru 
că are în mână un steag palestinian. Un accident provocat din 
exces de zel, l-au numit ei, dar tot noi suntem teroriştii! Dacă 
hotelul Aradous era o capcană, atunci nu mai putea rămâne 
încarcerat aici în cameră. Şi totuşi... dacă nu era aşa? Atunci 
trebuia să se ducă acolo unde era programată întâlnirea. 
Mahdi era totul, chemările lui erau ordine, căci el le dădea 
mijloacele pentru a putea spera, pentru a-şi răspândi 
mesajele de legitimitate. Oare pe ei când îi va înțelege lumea 
asta crudă şi oarbă? 

Telefonul sună şi Azra se repezi să răspundă. 

— Da? 

— Am fost reținut, dar acum sunt pe drum. M-au 


descoperit; aproape că m-au ucis la aeroport, dar am scăpat. 
S-ar putea ca deja să-ţi fi luat urma şi ţie. 

— Ce? 

— Scurgeri în sistem. leşi din hotel, dar să nu treci prin 
hol. Există o scară de incendiu, cred că e la capătul dinspre 
sud al culoarului. Nord sau sud, nu contează. la-o pe-acolo, 
treci prin bucătăria restaurantului şi ieşi pe uşa de acces a 
personalului, dă în Wadi Al Ahd. Traversezi şi ne vedem acolo. 

— Dar tu eşti tu, Amal Bahrudi? Pot avea încredere în tine? 

— Nici unul din noi n-are de ales, nu-i aşa? 

— Ăsta nu-i un răspuns. 

— Eu nu sunt duşmanul tău, minți Evan Kendrick. Noi doi 
n-o să fim niciodată prieteni, dar nu sunt duşmanul tău. Nu- 
mi pot permite. Iar tu pierzi timpul, poetule şi pe-al tău şi pe- 
al meu. Am să fiu acolo în cinci minute. Grăbeşte-te! 

— Am plecat. 

— Ai grijă. 

Azra închise telefonul şi se duse la armele pe care le 
curățase de nenumărate ori şi le aranjase frumos pe birou. 
Luă micuțul Heckler şi un Koch P9S automatic, îngenunche 
ridicându-şi manşeta pantalonului şi strecură arma sub 
bretelele speciale de la pulpă. Se ridică, luă şi un Mauser 
Parabellum şi-l vâri în tocul de la subraț, apoi luă şi cuțitul 
de vânătoare cu teacă cu tot. Luă de pe spătarul scaunului 
haina de la costumul atunci cumpărat, se îmbrăcă şi ieşi iute 
pe coridor. 

Dacă n-ar fi fost atât de încordat, nu i s-ar fi părut nimic 
ciudat, însă timpul se măsura acum pentru el în secunde. O 
porni spre dreapta, observând cu coada ochiului o uşă 
întredeschisă care se închise repede la loc când trecu el. 
Poate ceva fără importanţă, îşi zise el. Cine ştie ce oaspete 
neglijent al hotelului sau vreo europeancă încărcată cu prea 
multe cumpărături, care nu putuse închide bine uşa. Apoi, 
nereuşind să dea de nici un indicator pentru ieşirea de 
incendiu, se întoarse repede spre capătul celălalt al 
culoarului. O a doua uşă, de data asta crăpată nu mai mult 


de trei centimetri, se închise încet, fără zgomot. Acum prima 
uşă nu mai era deloc un subiect de neglijat, iar a doua la fel. 
Deci îl găsiseră! Camera lui fusese supravegheată! De cine! 
Cine erau ei? Azra continuă să înainteze pe culoar dar după 
ce trecu de a doua uşă, se lipi iute de perete, scoase de sub 
haină cuțitul cu lamă lungă şi aşteptă. După câteva secunde, 
uşa se întredeschise neauzit şi Azra se întoarse şi dădu nas în 
nas cu un tip bine bronzat şi musculos, aproape de aceeaşi 
vârstă cu el, un tip care puţțea de la o poştă a comando 
israelian antrenat în deşertul arid Numai că în loc de armă, 
evreul avea în mână un aparat de emisie-recepţie. 

Azra îi repezi cuțitul spre gât, dar evreul avu un reflex 
salvator şi lama fu deviată de la traiectoria ei, înfigându-i-se 
însă în antebraț Aparatul căzu pe jos şi Azra trânti uşa în 
urma lui cu piciorul, scoțând cu o mişcare iute automatul. 

Ţinându-se de brațul lovit, evreul îl lovi cu precizie de 
expert exact sub rotula stângă. Azra se prăbuşi pe covor şi în 
aceeaşi clipă evreul i expedie un bombeu lateral în gât şi altul 
drept între coaste, ca nişte ghiulele de oțel. Dar din cauza 
unghiului de atac îşi pierdu echilibrul gata să cadă, aşa că 
Azra, cu un suprem efort, se întinse ca un arc şi î înfipse 
adânc cuțitul în stomac. Sângele țâşni, împroşcându-l pe 
Azra îi față şi Galben din brigada Massada se prăbuşi la 
podea fără un geamăt. 

Palestinianul se strădui să se ridice, sfâşiat de dureri 
ascuţite în coaste şi simţindu-şi tendonul gâtului aproape 
paralizat. Deodată, fără vreun foşnet sau vreun ecou de paşi, 
uşa se izbi de perete cu broasca smulsă din şuruburi. Al 
doilea agresor, de data asta unul mai tânăr şi cu mâinile 
goale, se năpusti asupra lui şi duse mâna la şoldul stâng să- 
şi scoată arma. Azra se aruncă în el cu tot trupul, izbindu-l şi 
închizând uşa cu el. Albastru scăpă pistolul din mână şi 
apucă mâna dreaptă a palestinianului, cu cuțitul plin de 
sânge. Îl lovi pe Azra cu genunchiul în piept şi îi răsuci mâna, 
forțându-l să se lase în jos. Şi totuşi, teroristul nu dădu 
drumul cuțitului. Cei doi se retraseră ghemuiţi uitându-se fix 


unul la altul, cu ochii scăpărând de ură. 

— Dacă ai de gând să mai omori evrei, încearcă să mă 
omori şi pe mine, porcule! şuieră Yakov. 

— De ce nu? răspunse Azra, încercând să-l lovească cu 
cuțitul. Tu-i ucizi pe arabi! Tu mi-ai omorât părinţii, fecior de 
curvă ce eşti! 

— Ba tu mi-ai ucis fraţii care patrulau în Sidon! 

— Poate. Sper s-o fi făcut eu. Eu am fost acolo! 

— Ai fost, câine! Tu eşti Azra şi ştiu sigur că tu cu mâna ta i- 
ai omorât! De când te caut! 

Ca două animale înnebunite, cei doi se aruncară turbați 
unul asupra altuia, într-o încleştare scurtă al cărei final veni 
la fel de neaşteptat cum fusese şi începutul: forța brută fu 
victorioasă şi cuțitul se înfipse până la prăsele în beregata 
teroristului Azra. 

Epuizat şi scăldat în sânge, Yakov se desprinse de cadavrul 
duşmanului său şi se uită la camaradul mort, Galben. Se 
duse la el şi-i închise ochii. 

— Shalom, îi şopti el. Să găseşti pacea pe care o căutăm cu 
toții, prietene. Acum, iartă-mă, dar nu e vreme de jelit... 

Cele două cadavre, al camaradului şi al dușmanului, 
trebuiau duse repede de acolo. Iar el trebuia să se 
pregătească pentru ce avea să urmeze. Trebuia să dea de 
ceilalți. Ucigaşul Azra era mort. Acum puteau să plece înapoi 
la Masqat, erau siliți s-o facă. La tatăl lui! Străfulgerat de 
dureri cumplite, Albastru se duse şchiopătând până la pat şi 
smulse cuvertura sub care găsi pistolul automat Uzi al 
camaradului mort. Îl luă, îl prinse anevoie peste umăr cu 
bretelele lui şi se duse la uşă să verifice holul. 

La tatăl lui! 


Ascuns în umbra străzii Wadi Al Ahd, Kendrick înțelese că 
nu mai putea să aştepte şi nici să rişte dând vreun telefon. 
Dar nici să rămână ascuns în frunzişul de peste drum de 
hotelul Aradous şi să nu facă nimic, nu, nici asta nu se putea! 
Timpul se scurgea, iar tipul care trebuia să-i facă legătura cu 


Mahdi se aştepta să se întâlnească cu Azra, noul prinţ 
încoronat al teroriştilor. Totul devenea acum evident. Fusese 
dat de gol, ori din cauza evenimentelor de la aeroport, ori 
datorită unor scurgeri de informaţii din Masqat. De la oamenii 
aceia terorizați cu care vorbise şi care, spre deosebire de 
Mustafa, refuzaseră să-l vadă. S-ar fi putut să-l trădeze ca să 
se pună ei înşişi în siguranţă, la fel de evident cum unul din 
ei ordonase lichidarea lui Musty pentru acelaşi motiv. Noi nu 
ne putem lăsa implicaţi! E o nebunie. Familule noastre sunt ca 
şi moarte! Copiii noştri sunt violati, desfigurați... morți! Morți! ... 

Strategia lui Mahdi era evidentă: să-l izoleze pe american şi 
să-l aştepte pe terorist să se apropie singur de locul de 
întâlnire. Să-l ia doar pe tânărul ucigaş, evitând astfel 
capcana, căci din moment ce nu mai exista americanul, nu 
mai putea fi vorba de nici o capcană, ci doar de un terorist 
palestinian pe care la nevoie îl putea lichida uşor. Îi 
rămâneau destui. Putea să-l ucidă pe Azra, dar mai întâi 
trebuia să afle ce se petrecuse în Masqat. 

Unde era Azra? Trecuseră treizeci şi şapte de minute de 
când vorbiseră la telefon, trebuia să fi apărut de o jumătate 
de oră! Evan se uită la ceas a suta oară şi înjură furios printre 
dinți. Trebuia să se mişte, să facă ceva! Să afle unde era Azra, 
căci fără el nu mai exista nici capcana pentru Mahdi, al cărui 
om de legătură nu se putea arăta cuiva pe care nu-l cunoştea. 
Ah, Dumnezeule şi doar ajunsese atât de aproape! lar acum 
se trezea dintr-o dată atât de departe! 

Kendrick luă sacoşa de plastic cu hainele lui, aduse din 
Masqat şi spălate în Bahrain şi o aruncă în cel mai des tufiş 
de pe marginea străzii Wadi Al Ahd. Traversă apoi strada spre 
intrarea personalului de la hotelul Aradous, arătând, în 
uniforma lui de soldat din garda regală, ca un gardian țanțoş 
şi plin de ifose. Trecând pe aleea pavată cu piatră cubică fu 
salutat cu temenele până la pământ de mai mulți angajaţi ai 
hotelului, care plecau de la slujbă şi care parcă sperau ca 
prin umilința lor să-l înmoaie ca să nu fie opriți şi 
percheziționaţi, poate găsiți cu mici comori asupra lor, 


şterpelite din hotel, ceva săpunuri scumpe, hârtie igienică 
fină sau farfurii de porțelan. Era procedura standard. Evan 
mai fusese acolo, tocmai pentru asta alesese hotelul Aradous. 
Şi din nou îşi aduse aminte de Emmanuel Weingrass. 
Fugiseră amândoi valvârtej din hotelul ăsta luând-o prin 
bucătărie, deoarece răsuflase ştirea că Weingrass promisese 
unei surori a emirului să-i aranjeze obținerea cetățeniei 
americane dacă se culca cu el. O augustă bunăvoință de care 
sărmanul Manny oricum nu s-ar mai fi putut bucura... 

Kendrick trecu prin bucătărie, ajunse la casa scării din 
partea de sud şi urcă prudent treptele până la etajul doi. 
Scoase arma de sub haină şi deschise uşa de la casa scării. 
Dincolo, coridorul era pustiu, căci era ora la care turiştii se 
aflau deja prin cafenele sau prin cazinouri dosnice. Evan se 
lipi de peretele din stânga camerei 202 şi păşi cu grijă pe 
mocheta uzată. Ascultă cu atenţie: nici un sunet. Bătu abia 
auzit în uşă. 

— Odkhuloo, rosti o voce de bărbat. 

Ciudat, ceva nu e-n regulă, îşi zise Evan atingând clanța. 
De ce a folosit pluralul? Apăsă clanţa, se lipi înapoi de perete 
şi lovi uşa cu piciorul drept. 

Înăuntru, linişte, ca şi când încăperea ar fi fost un cavou 
gol. Strângând tare în palmă arma cu care nu era deloc 
familiarizat, dar care îi era acum atât de necesară, Kendrick 
intră... Oh, Dumnezeule! Priveliştea din cameră îl făcu să 
îngheţe de groază! Azra era înghesuit la perete, cu un cuțit 
înfipt în gât, cu ochii morți larg deschişi şi cu sângele încă 
curgându-i în mici pârâiaşe pe piept. 

— Prietenul tău, porcul, e mort, spuse o voce din spatele 
lui. 

Evan se întoarse iute şi dădu cu ochii de un tânăr la fel de 
plin de sânge ca şi Azra. Asasinul rănit era rezemat de perete 
şi făcea eforturi mari ca să se ţină pe picioare. Avea în mână 
un Uzi. 

— Cine eşti? şopti Kendrick. Ce dracu-ai făcut? 

Omul se duse şchiopătând şi închise uşa, ţinând mereu 


arma îndreptată spre Evan. 

— Am ucis un om care mi-ar fi omorât semenii de cum i-ar 
fi văzut şi care m-ar fi omorât şi pe mine. 

— Cristoase, eşti evreu! 

— Iar tu eşti americanul. 

— De ce-ai făcut-o? Şi ce cauţi aici? 

— Nu eu am vrut să fiu aici. 

— Ăsta nu-i un răspuns! 

— Am ordine să nu dau răspunsuri. 

— Trebuia să-l ucizi? gemu Kendrick crispându-se la 
vederea palestinianului mort. 

— Ca să folosesc cuvintele lui: de ce nu? Ei ne-au măcelărit 
copiii în curțile şcolilor, au aruncat în aer avioane şi autobuze 
pline cu concetățeni de-ai mei, au executat sportivi de-ai 
noştri nevinovaţi în Munchen, au împuşcat în cap bătrâni 
doar pentru că erau evrei. Se târăsc ca şerpii pe plaje şi ne 
ucid tinerii, frații şi surorile. De ce? Pentru că noi suntem 
evrei şi trăim în sfârşit pe o fâşie de pământ arid şi sălbatic 
dar pe care am reuşit să-l îmblânzim. Noi! Nu alții! 

— Nici măcar n-a apucat... 

— Scuteşte-mă, americanule! Ştiu ce urma şi asta mă 
umple de scârbă. Până la urmă e la fel ca-ntotdeauna. Acolo, 
în adâncul sufletului lumii ăsteia, oamenii tot mai vor să dea 
vina pe evrei. După toate câte ni s-au făcut, tot noi suntem 
găsiți țapi ispăşitori. Ei bine, ascultă la asta, amatorule care- 
ți bagi nasul unde nu-ţi fierbe oala, noi n-avem nevoie de 
comentariile şi de mila ta. Nu vrem decât ce ne aparține! Noi 
am reuşit să ieşim din lagărele de concentrare, din cuptoarele 
crematoriilor şi din camerele de gazare ca să revendicăm ce-i 
al nostru. 

— Luate-ar toți dracii de tâmpit! scrâşni Evan gesticulând 
spre cadavrul însângerat al lui Azra. Vorbeşti exact ca el! 
Exact la fel! Când or să vă iasă gărgăunii ăştia din capetele 
alea idioate? 

— Ce importanţă are asta pentru tine? Du-te înapoi la vila 
ta şi la clubul tău privat, americanule! Lasă-ne-n pace! Du-te 


înapoi acolo de unde ai venit! 

Fără să-şi dea seama prea bine ce se întâmplă cu el, 
Kendrick se pomeni deodată că se repede cu lacrimi în ochi la 
evreul rănit. 

— Ticălos arogant ce eşti! scrâşni el smulgându-i arma din 
mână şi izbindu-l de perete. Cu ce drept îmi spui tu mie ce să 
fac şi unde să mă duc? Noi vedem cum vă tot spulberațţi voi 
ăştia unii pe alții în numele unor convingeri oarbe! Ne irosim 
viețile şi banii şi creierii şi energia încercând să vă inoculăm 
puţină rațiune, dar nu, nici unul din voi n-ar lăsa nimic de la 
el! Poate ar trebui să vă lăsăm să vă măcelăriți reciproc, poate 
că aşa rămâne până la urmă cineva care să aibă măcar o 
scamă de rațiune-n cap! 

Se ridică şi se duse să-şi ia arma de jos, apoi se întoarse şi 
o îndreptă amenințător spre pieptul evreului. 

— Cine eşti şi ce cauţi aici? 

— Sunt Albastru. Alt răspuns n-am. 

— Cum eşti?! 

— Albastru. 

— Ah, Dumnezeule, şopti Evan aruncându-şi din nou 
privirile către Azra. 

Se întoarse spre rănit şi fără o vorbă îi întinse automatul. 

— Uite, ia-l, spuse el încet. Împuşcă dracului toată lumea 
de pe pământul ăsta. Nu-mi pasă. 

Şi ieşi furios din cameră. 

Yakov rămase cu ochii ațintiți la uşa închisă, apoi îşi mută 
privirea la cadavrul întins lângă perete. Îndreptă ţeava armei 
spre podea şi cu mâna stângă scoase emițătorul miniatural de 
la centură. Apăsă pe buton. 

— Itklem, se auzi vocea lui Negru din afara hotelului. 

— Ai dat de ceilalți? 

— Da. Sunt aici, sau mai bine zis pot să-i văd urcând 
acum pe strada Al Ahd. Tu cum stai? 

— Acum nu-ți pot fi de folos, poate mai târziu. 

— Galben? 

— S-a dus... 


— Cuuum? 

— N-am timp acum. S-a dus. La fel şi porcul. Subiectul 
tocmai iese din hotel; e îmbrăcat într-o uniformă roşu cu 
albastru. Urmăreşte-l. A sărit calul. Caută-mă în camera mea, 
voi fi acolo. 


Amețţit, Evan traversă Wadi Al Ahd şi se duse direct la şirul 
de arbuşti în spatele cărora aruncase sacoşa de plastic. Dacă 
mai era acolo sau nu, pentru el nu mai avea acum nici o 
importanță, doar că s-ar fi simţit mai confortabil şi cu 
siguranţă că s-ar fi mişcat mai repede, fără să mai constituie 
o ţintă uşor de reperat. Fără să-şi dea seama mersese prea 
departe. Acum nu mai putea da înapoi. Doar un singur om îşi 
tot repeta el în gând. Dacă l-ar fi putut găsi în zona locului de 
întâlnire! Mahdi! Trebuia să-l găsească! 

Sacoşa era acolo, iar umbra frunzişului îi servea de 
minune. Se lăsă pe vine, se schimbă la repezeală şi, după ce 
termină, ieşi pe trotuar şi o luă spre vest, către Shaikh Isa 
Road, spre moscheea Juma. 


— Itklem, zise Yakov în aparat în timp ce stătea întins pe 
pat, cu prosoape peste rănile sângerânde. 

— Sunt Gri. Cât de rău eşti? 

— În principal tăieturi. Am pierdut ceva sânge. O scot la 
capăt. 

— Atunci eşti de acord să preiau eu comanda până îţi revii 
tu? 

— Aşa-i normal să fie. 

— Am vrut s-o aud de la tine. 

— Ai auzit-o. 

— Trebuie să mai aud ceva. Acum, că porcul e eliminat, nu 
eşti de părere că ar fi cazul să abandonăm şi să ne întoarcem 
la Masqat? Aş putea forța puţin treaba asta dacă răspunsul 
tău este da. 

Yakov se uită fix la tavan, cutremurat de sentimente 
contradictorii, având încă în urechi vorbele usturătoare ale 


americanului. Zise: 

— Nu. Tipul a mers prea departe, riscă prea mult. Stai cu 
el. 

— În legătură cu Weingrass. Aş vrea să-l las mai în spate. 
Să rămână cu tine, de exemplu. 

— N-o să vrea în ruptul capului. Doar e în joc soarta fiului 
lui, ai uitat? 

— Ai dreptate, las-o baltă. Aş putea adăuga că babalâcul e 
de-a dreptul insuportabil, mereu îmi vine să-i trag una-n cap! 

— Spune-mi ceva ce nu ştiu. 

— Îți spun, zise Gri. Subiectul a lăsat uniforma şi tocmai a 
trecut pe lângă noi, a traversat strada. Weingrass l-a reperat. 
Umblă de zici că-i mort. 

— Probabil că şi e. 

— Terminat. 


În drum spre Juma, Kendrick se răzgândi. Instinctul îi 
poruncea să nu se separe de mulțime. O luă spre nord, pe 
Bab Al Bahrain, urmând ca din uriaşa piață Bab Al s-o ia la 
dreapta prin Al Khalifa Road. Era copleşit de gânduri 
dezlânate, care i se ciocneau tot timpul în minte. Intrase într- 
un labirint, ştia bine asta, dar mai ştia că în interiorul acestui 
labirint cineva îl aştepta pe Azra să apară. lar Azra era mort. 
Numai că ei nu ştiau asta, aici era singurul lui avantaj, însă 
era un avantaj considerabil. El ştia pe cine şi ce anume 
căutau ei, dar ei nu-l cunoşteau pe el. Va da deci târcoale 
locului de întâlnire până ce va vedea pe cineva, un tip căruia 
să i se citească pe mutră spaima de moartea care-l aşteaptă 
dacă nu-l duce la Mahdi pe prinţul încoronat al teroriştilor. 
Se va da singur de gol, poate chiar va opri pe câte unii şi se va 
uita în ochii lor, devenind clipă de clipă mai neliniştit. Lui îi 
mai rămânea doar să-l repereze pe individ... Doamne, nu 
cumva se amăgea singur, orbit de obsesia lui? Oricum, nu 
mai avea importanță, de fapt nimic nu mai avea acum 
importanță, doar pas după pas pe asfaltul tare, croindu-şi 
drum prin învălmăşeală... 


Aglomeraţia. O simțea. Era înghesuit de bărbaţi. O mână îi 
atinse umărul! Se întoarse smucindu-se, ca să se desprindă 
din strânsoare şi deodată simți vârful ascuţit al unui ac 
pătrunzându-i în spate, puțin mai jos de ceafa. Apoi peste 
toate se lăsă o pânză grea de întuneric. Beznă totală. 


Telefonul îl făcu pe Yakov să tresară. 

— Da? 

— Îl au pe american! spuse Gri. Şi mai precis, ei există! 

— Unde s-a-ntâmplat? Cum? 

— Nu contează; oricum, eu nu cunosc străzile. Contează 
doar că ştim unde l-au dus! 

— Ce ştii? Cum? Şi să nu-mi spui că nu contează! 

— Weingrass a rezolvat chestia asta. La dracu, a fost 
Weingrass. Ştia că n-o să poată ajunge pe jos, aşa că i-a dat 
arabului ăluia zece mii de dolari pe hodorogitura lui de taxi! 
Individul o să umble beat şase luni de zile. Ne-am îngrămădit 
toți în maşină şi-am ajuns să vedem chiar cum s-a întâmplat 
treaba. La dracu, Weingrass a făcut-o! 

— Ia mai termină cu tâmpeniile astea! se răsti Yakov. Unde 
zici că e ținut subiectul? 

— Într-o clădire numită Sahalhuddin de pe Tujjar Road. 

— Proprietatea cui? 

— Dă-ne ceva timp, Albăstruie. Dă-i lui Weingrass ceva 
timp. A început deja să ia legătura cu toți care-i sunt datori 
din Bahrain şi n-am chef să ştiu ce-ar zice Comisia pentru 
morală din Ierusalim dacă ar afla că ne-am înhăitat exact cu 
el. 

— Răspunde la ce te-ntreb eu, dobitocule! 

— Aparent, complexul e ocupat de şase firme. E doar o 
problemă de timp până-i trecem prin strecurătoare. 

— Să vină cineva să mă ia, ordonă Yakov. 


— Deci iată că l-ai găsit pe Mahdi, congressmanule! ... 
Arabul era îmbrăcat într-o robă de un alb sclipitor şi purta 
pe cap o ghotra din mătase albă încrustată cu safire. Se aflau 


într-o încăpere largă cu tavanul boltit, în formă de cupolă şi 
împodobit cu plăcuțe de mozaic. Ferestrele erau înalte şi 
înguste, iar mobila, puţină şi rară, era din lemn negru lăcuit. 
Atrăgea privirile un imens birou de mahon care aducea mai 
mult a altar sau a tron decât a piesă de mobilier. Încăperea 
părea să aibă ceva din aerul unei moschei. 

— Ei, acum eşti satisfăcut? continuă Mahdi din spatele 
biroului. Sau eşti poate dezamăgit să vezi că şi eu sunt un om 
la fel ca şi tine? De fapt nu, nu la fel ca şi tine sau ca 
altcineva, dar tot un om. 

— Eşti un ucigaş! 

Evan se smuci în scaunul cu spetează dreaptă în care era 
ținut, dar fu țintuit la loc de doi gardieni care-l flancau şi pe 
care până atunci nu-i observase. 

— Tu i-ai ucis pe cei şaptezeci şi opt de oameni nevinovați, 
bărbați, femei şi copii, peste care s-a prăbuşit întreaga 
clădire! Eşti un gunoi, asta eşti! 

— Acela a fost numai începutul războiului, Kendrick. Toate 
războaiele înseamnă şi victime din partea necombatanților. 
Îmi permit să-ţi atrag atenţia că am câştigat acea bătălie 
importantă, tu ai dispărut pentru patru ani, iar de atunci eu 
am făcut progrese extraordinare, pe care nu le-aş fi făcut 
dacă tu nu spălai putina. Sau dacă n-ar fi plecat evreul ăla 
scârbos, Weingrass, cu limba lui spurcată. 

— Manny?... Tot timpul ne spunea de tine, ne avertiza. 

— Eu asemenea limbi le aduc la tăcere cu ascuţişul săbiei! 
Sau cu un glonț în cap, dar când am auzit de tine, am ştiut 
imediat că te-ai întors din pricina acelei prime bătălii pe care 
ai pierdut-o acum patru ani. Ai venit să-ţi iei revanşa şi m-ai 
dominat, cu alte cuvinte totul a fost o urmărire veselă până 
acum nouă ore, Amal Bahrudi. 

— Oh? 

— Ruşii se pricep de minune să dea de oameni care au 
nevoie de bani. Şi noi ştim să li-i scoatem în drum. Bahrudi, 
euro-arabul, a fost ucis acum câteva zile în Berlinul de Est... 
Şi uite aşa a ieşit la iveală numele lui Kendrick. Un arab mort 


cu ochi albaştri şi cu pronunţate trăsături occidentale apare 
brusc în Masqat. Ecuația avea în ea ceva imaginaţie, chiar o 
imaginație incredibilă, recunosc, dar tot cusută cu aţă albă 
era. Se pare că ai fost ajutat, fiindcă tu n-ai experienţă în 
chestii de-astea. 

Evan se uită lung la figura izbitoare, cu pometți înalți şi 
ochi de foc care-l privea la rândul ei lung. 

— Ochii tăi, spuse Kendrick dând din cap, încercând să 
scuture ultimele efecte ale drogului care îi fusese injectat. Te- 
am mai văzut cândva! 

— Bineînţeles că da, Evan. Gândeşte-te. 

Mahdi îşi scoase încet ghotra dând la iveală un cap cu păr 
negru şi puţin înspicat pe la tâmple. Fruntea înaltă şi fină era 
acum pusă în evidență de sprâncenele negre şi arcuite; era 
chipul unui om dominat de obsesii care puteau răbufni în 
orice moment. 

— Mă vezi cumva într-un cort în lrak? Sau poate pe un 
podium într-o armurărie din Midwest? 

— [Iisuse Hristoase! şopti Kendrick începând să-şi 
amintească. Ai venit să ne vezi în Basrah acum şapte sau opt 
ani şi ne-ai promis să ne îmbogățeşti dacă abandonăm 
proiectul. Ziceai că există planuri pentru a zdrobi Iranul, de 
a-l zdrobi pe şahinşah şi că n-aveai nevoie de aeroporturi 
moderne în Irak. 

— Vezi că exact aşa s-a întâmplat? Acum Iranul e o 
adevărată societate islamică. 

— Prostii! Trebuie că de-acum le-ai şi secat câmpurile 
petroliere. Şi eşti musulman cum sunt eu popă. Eşti din 
Chicago, acolo-i armurăria din Midwest şi-ai fost aruncat 
afară din oraş acum douăzeci de ani pentru că nici măcar 
alegătorii de sânge negru ca al tău, pe care între timp se pare 
că l-ai renegat, nici măcar ei n-au putut înghiți rahaturile tale 
profasciste! Le-ai luat milioanele şi-ai venit aici să-ți împrăştii 
gunoaiele şi să prăseşti alte milioane la fel de împuţite. 
Dumnezeule, Weingrass a ştiut de la început cine erai şi de ce 
ne îmbiai pe noi cu milioanele alea, de-aia ţi-a şi spus să ţi le 


bagi în c...!l A zis că eşti o scursură, o lătură omenească de 
fapt, dacă-mi mai aduc eu bine aminte şi că dacă nu ieşi 
dracului imediat din cortul ăla din Basrah, chiar că o să-şi 
piardă răbdarea şi-o să-ţi arunce în ochi cu nişte decolorant 
ca să se poată spune că n-a împuşcat decât un nazist alb! 

— Weingrass este, sau mai bine zis era un evreu, spuse 
calm Mahdi. M-a umilit pentru că mărirea la care se aştepta 
el l-a ocolit, începând în acelaşi timp să înflorească pentru 
mine. Evreii turbează când văd succesul altora, de-aia numai 
el agită lumea asta... 

— Pe cine dracu vrei tu să duci? Ţi-a spus că eşti un 
Shvartzeh împuţit şi chestia n-a avut nimic de a face albii, cu 
negrii sau cu oamenii de alte rase! Eşti un puroi, Al Falaf sau 
cum te-o fi chemând, iar culoarea pielii tale nu spune nimic... 
După Riad, după acea foarte importantă bătălie, cum îi spui 
tu, pe câți ai mai omorât? Câţi oameni ai mai măcelărit cu 
bombele tale nenorocite? 

— Numai cât a fost necesar în războiul nostru pentru 
menținerea purității rasei, a culturii şi credinței în partea asta 
de lume. 

Şi buzele lui Mahdi din Chicago, Illinois, se strâmbară încet 
într-un zâmbet rece şi batjocoritor. 

— Ptiu! Al dracului ipocrit nenorocit! strigă Kendrick. 

Nemaiputând să se controleze, se smuci din nou din 
scaun, repezindu-se cu ghearele ca un vultur, peste birou, 
țintind roba ucigaşului, însă alte mâini îl opriră înainte de a 
ajunge să-l atingă pe Mahdi. Fu trântit la podea şi izbit 
zdravăn cu picioarele în stomac şi în coloana vertebrală. 
Încercă să se ridice tuşind şi în timp ce se afla în genunchi, 
gardianul din stânga îl apucă de păr trăgându-i capul pe 
spate, iar cel din dreapta îi lipi de beregată lama unui cuțit. 

— Gesturile tale sunt la fel de patetice ca şi cuvintele tale, 
spuse Mahdi ridicându-se din spatele biroului. Noi suntem pe 
drumul cel drept în a clădi aici un regat, iar vestul leneş şi 
parazitar deja nu mai poate face nimic în privinţa asta. Noi 
reuşim să asmuțim oamenii unii împotriva altora cu ajutorul 


unor forțe care nu pot fi controlate; noi dezbinăm total şi 
cucerim complet fără să tragem un singur foc de armă. lar tu, 
Evan Kendrick, ne-ai făcut un mare serviciu. Avem fotografii 
cu tine luate la aeroport, când ai venit în Oman. Mai avem şi 
alte fotografii, cu armele tale, cu actele false şi cu centura 
doldora de bani, care se pare că ascunde sute de mii de 
dolari. Avem documente, deținem dovezi că tu, un 
congressman american, folosindu-te de numele de Amal 
Bahrudi, ai reuşit să intri fraudulos în ambasada din Masqat, 
unde ai ucis pe singurul conducător omenos, pe nume Nassir, 
iar mai târziu pe un tânăr luptător pentru libertate numit 
Azra. Şi toate acestea petrecute în decursul prețioaselor zile 
ale armistițiului încheiat de ambele părți. Ai fost un animal 
periculos, o fiară, Kendrick. Aşa că se pune acum întrebarea, 
domnilor: a fost oare acest individ un agent al brutalului său 
guvern? Evident, cum ar putea fi altfel? Un val de lături se va 
revărsa peste aşa-zisele democraţii. Colosul american a făcut- 
o din nou fără să țină seama de atâtea şi atâtea vieți 
nevinovate. 

Evan sări în sus, apucând încheietura mâinii care îi ținea 
cuțitul şi răsucindu-şi capul pentru a scăpa de mâna care-l 
ținea de păr. Fu însă lovit în ceafă şi trântit din nou la podea. 

—  Execuţiile vor reîncepe mâine dimineață, continuă 
Mahdi pe un ton aproape duios. Asta din cauza activităților 
tale insidioase, care vor fi făcute publice. Va rezulta haos şi 
vărsare de sânge, datorită americanilor lacomi şi criminali şi 
totul va dura până ce se va găsi o soluție. Soluţia finală, 
soluția mea. Dar pe tine evident că nu trebuie să te preocupe 
asta, congressmanule. Tu vei fi atunci dispărut de pe fața 
pământului, mulțumită fără îndoială guvernului tău teribil de 
stânjenit de situația în care a fost pus şi care ştii bine că nu, 
iartă eşecul, în timp ce neagă cu fervoare orice implicare. Nu 
va exista nici un corpus delicii şi nici nu vor fi indicii despre 
locul în care vei putea fi găsit. Mâine, o dată cu ivirea zorilor, 
vei zbura spre mare gol puşcă, având legat în spate un porc 
jupuit şi însângerat şi vei fi lăsat să cazi în apele puţin adânci 


ale Qatarului. Ape care... hm! Ştii bine că mişună de rechini... 


Capitolul 15 


Se aflau în sufrageria unui oficial bahrainian pe care 
Weingrass îl cunoştea de când Kendrick Group construise cu 
ani în urmă un club pe o insulă din arhipelag. 

— Nu-i nimic aici! strigă supărat bătrânul arhitect, aplecat 
peste actele de pe masă. După câte-am făcut pentru tine, 
Hassan, după toate şperțurile grase care ţi-au intrat în 
buzunar mulțumită mie, asta-i tot ce-mi oferi? 

— Mai am şi altele, Emmanuel, replică nervos arabul, 
fiindcă spusele lui Weingrass erau auzite şi de Ben-Ami şi de 
cei patru inşi cu mutre de bătăuşi care stăteau la câţiva metri 
de ei. 

Pentru Yakov fusese chemat un doctor, ca să-i sutureze şi 
să-i panseze rănile, dar ceilalți refuzaseră să se întindă pe 
canapele sau paturi şi stăteau pe fotolii. Numitul Hassan se 
uită la Yakov, chiar şi numai pentru a schimba subiectul. 

— Băiatul nu arată deloc bine, Manny. 

— Prrrt! Totdeauna se zgârie în câte ceva, ce pot să zic? 
Cineva a încercat să-i fure trotineta. Acuma zi ce mai ai 
pentru mine şi când! Astea sunt nume de companii şi de 
firme care vând produse sau servicii. Eu am nevoie să văd 
nume de oameni. 

— Asta o să şi am. Nu-i uşor să-l convingi pe ministrul 
reglementărilor industriale să iasă din casă la ora două 
noaptea şi să se ducă la biroul lui ca să comită o ilegalitate. 

— Reglementări şi industrial sunt noţiuni care se exclud 
reciproc în Bahrain. 

— Dar e vorba de acte secrete! 

— Un alt imperativ care nici el n-are ce să caute aici! 

— Nu-i adevărat, Manny! 

— Oh, taci din gură şi adu-mi un whisky. 

— Eşti incorigibil, bătrâne prieten. 


— Mie-mi spuneţi? se auzi din salon glasul lui Gri care se 
întorsese de la telefon. 

— Pot să vă aduc şi dumneavoastră ceva, domnilor? 
întrebă Hassan trecând din sufragerie în salon. 

— Cafeaua cu nucşoară e mai mult decât suficient, 
răspunse Ben-Ami. Şi e absolut delicioasă. 

— Avem şi alcool, dacă doriți, după cum chiar aţi auzit de 
la domnul Weingrass. Aceasta-i o casă de dreptcredincios, 
însă noi nu impunem nici unui oaspete credința noastră. 

— Nu vreţi s-o puneţi pe hârtie, domnule? râse Negru. Aş 
trimite-o nevesti-mii, să mai afle şi ea cum trebuie să se 
poarte oamenii. 

— Mulţumim, dar fără alcool, domnule Hassan, spuse Gri 
lovindu-l pe Negru cu palma peste genunchi. Cu puţin noroc, 
noi o să cam avem treabă la noapte. 

— lar cu şi mai mult noroc, eu am să scap cu mâinile 
netăiate, spuse trist arabul, îndreptându-se spre bucătărie. 

Se opri însă din cauza clopoţelului de la uşa de la intrare. 
Sosiseră datele cerute atât de imperios. 

Patruzeci de minute mai târziu, cu masa plină de listinguri 
de imprimantă, Weingrass studia în mod deosebit două pagini 
pe care le alesese din toate, uitându-se atent când la una 
când la cealaltă. 

— Spuneţi-mi despre această Zareeba Limited. 

— Numele provine din limba sudaneză, spuse oficialul, 
care refuzase să fie prezentat celor de față. Zareeba s-ar putea 
traduce aproximativ prin loc de tabără înconjurat de stânci şi 
de frunziş des. 

— Sudan? 

— E un stat în Africa. 

— Știu ce e Sudanul. Khartoum. 

— Khartoum e capitala. 

— Ei taci! Doamne şi eu care ziceam că Sudanul are 
capitala Budalo! i-o reteză Weingrass. Cum de sunt listate 
atâtea filiale? 

— E o societate care controlează multe societăți mai mici, 


s-a dezvoltat extensiv. Dacă una din societățile mai mici vrea 
să obțină licențe guvernamentale pentru import şi export, 
acestea sunt obținute mai repede sub umbrela unei firme mai 
solide. 

— Exact o baligă! 

— Pardon? 

— Jargon de Bronx care vrea să spună Doamne, sfinte! 
Cine conduce compania? 

— Există un consiliu de directori... 

— Altă baligă, mai mare, vezi să nu te năclăieşti în ea! Un 
consiliu de directori oricum trebuie să existe. Eu întreb cine o 
conduce. 

— Sincer să fiu, nimeni nu ştie sigur. Şeful executivului e 
un tip cumsecade, am luat cândva o cafea cu el şi nu pare să 
fie un om agresiv, înțelegeţi ce vreau să spun. 

— Deci e altcineva. 

— N-am de unde să ştiu. 

— Unde-i lista cu directorii? 

— Chiar în fața dumneavoastră. Sub pagina din dreapta. 

Weingrass ridică pagina şi o luă pe cea de dedesubt. Pentru 
prima dată în decursul celor două ore de când se afla aici, se 
aşeză pe un scaun şi începu să parcurgă avid cu privirea 
înşiruirea de nume. Zareeba... Khartoum, repeta el încet, 
închizând din când în când ochii strâns, făcând tot felul de 
grimase, ca şi când ar fi încercat să-şi amintească ceva ce 
uitase demult. În final, luă un creion şi încercui un nume; 
apoi împinse foaia peste masă spre oficialul rigid care stătea 
tot în picioare. 

— E un negru, spuse acesta. 

— Cine-i negru şi cine-i alb aici? 

— De obicei asta se observă după trăsături. Desigur, 
secolele de amalgamare a raselor de multe ori le estompează. 

— De unde-a apărut? 

— Dacă-i imigrant, ţara de origine-i scrisă acolo. 

— Aici scrie secret. 

— În general asta înseamnă că persoana a fugit de un 


regim autoritar, de obicei fascist sau comunist. Noi protejăm 
astfel de oameni când contribuie la dezvoltarea societății 
noastre. 

— Sahibe al Farrahkhaliffe, spuse Weingrass întărind 
fiecare segment al acestui nume. Ce naţionalitate are numele 
ăsta? 

— N-am idee. Cu siguranţă parţial african şi evident parțial 
arab. E destul de logic. 

— Aiurea, amice! exclamă Manny. E o şmecherie pur 
americană! Dacă e cine cred eu că e, tipul ăsta e fix o jigodie 
de negrotei pocit din Chicago care a fost pus pe liber de 
propriii lui concetățeni, pentru că el le-a umflat banii — 
întâmplător numai vreo douăzeci de milioane — şi i-a depus în 
bănci de prin locurile astea. Acum vreo optsprezece sau 
douăzeci de ani era un fanatic şi se numea Al Farrah. Ştiam 
că barosanul e în consiliul directorial al unei corporații grase, 
dar nu ştiam care. Şi de fapt eu căutam într-o direcție greşită. 
Khartoum? Pe dracu Khartoum! Împuţita parte de sud a 
împuţitului oraş Chicago. Asta-i Mahdi al tău. 

— Sunteţi sigur? întrebă Hassan stând sub arcul intrării 
sufrageriei. Afirmația e pur şi simplu incendiară! 

— Sunt sigur. Trebuia să-l fi împuşcat pe ticălos atunci, în 
cortul ăla din Basrah. Scăpăm lumea de un limbric nenorocit. 

— Vă rog? 

Oficialul bahrainian era vădit şocat. 

— Lasă, n-are rost. 

— Nimeni n-a părăsit clădirea Sahalhuddin! spuse Gri 
intrând în sufragerie. 

— Eşti sigur? 

— Am plătit un şofer de taxi şi îl sun din cinci în cinci 
minute la un telefon public. Cele două maşini ale lor sunt 
încă acolo. 

— Poţi avea încredere în el? întrebă Yakov din fotoliu. 

— Am numele lui şi numărul maşinii. 

— Asta înseamnă fix zero! protestă Manny. 

— l-am spus că dacă minte îl găsesc şi-l căptuşesc cu 


gloanţe. 

— A, aşa mai merge. Retrag afirmaţia. Clopotel. 

— Vreţi să... 

— Gura! Care parte a clădirii e ocupată de compania 
Zareeba? 

— Ultimele două etaje, dacă nu mă înşel. Etajele inferioare 
sunt ocupate de filiale. Zareeba e proprietara clădirii. 

— Convenabil, spuse Weingrass. Ați putea să ne faceţi rost 
de nişte planuri actualizate care să includă sistemele de 
securitate şi de pază împotriva incendiilor? Ştiu să le citesc 
destul de bine. 

— La ora asta? strigă oficialul, sufocându-se. Domnule, dar 
e trecut de trei noaptea! Nu cred că există cineva care... 

— Încearcă cu un milion de dolari, îl întrerupse Manny cu 
blândeţe. Îţi trimit banii din Paris. Pe cuvânt de onoare. 

— Ce? 

— Îi împărţiţi cum vreţi. Fiul meu e acolo. Aduceţi-le. 


În mica încăpere era întuneric, singura lumină care 
pătrundea prin fereastra de sus era o rază slabă de lună. Dar 
fereastra se afla prea sus şi nu se putea ajunge la ea, căci în 
interior nu exista nici un alt obiect de mobilier în afară de o 
canapea îngustă cu tapițeria ruptă. Un gardian îi lăsase o 
sticlă cu seebertoo ahbyahd, un whisky autohton, sugerându- 
i astfel că ceea ce-l aştepta ar fi fost mai uşor de suportat 
într-o stare de totală beție. Sticla îl tenta; era înspăimântat şi 
era leoarcă de transpirație. Numai furia care mai clocotea 
încă în el îl împiedica s-o destupe şi s-o zvânte. Avea de gând 
să se lupte cu toată puterea pe care şi-o mai putea aduna, 
sperând poate undeva în ungherele minţii lui că va căpăta un 
glonţ care să-l sfârşească repede. 

Cristoase, cum de-i trecuse prin cap că s-ar putea să 
reuşească? Ce l-a făcut, ce l-a ameţit în aşa hal încât să 
creadă că ar fi fost el în stare să întreprindă lucruri pe care 
adevărați profesionişti, oameni mult mai experimentați decât 
el, le considerau sinucidere curată? Desigur, cine ştie ce duh 


rău îi luase mințile. Vântul fierbinte al urii îl pârjolea: dacă n- 
ar fi încercat asta, gândul că trebuia totuşi s-o facă l-ar fi 
mistuit cumplit. Şi de fapt nici nu dăduse greş de tot. Îşi 
pierduse viața, dar numai pentru că obținuse un oarecare 
succes. Dovedise existenţa lui Mahdi! Tăiase o potecă prin 
jungla înşelătoriei şi a manipulării. Vor urma şi alții; asta îl 
consola. 

Se uită, iar la sticla cu lichidul alb care l-ar fi scos din 
circulație. Inconştient, începu să clatine din cap înainte şi 
înapoi. Mahdi zicea că gesturile lui erau la fel de patetice ca şi 
cuvintele. Dar nici unele nici altele nu vor fi patetice în apele 
din zona Qatarului. 


Fiecare agent al brigăzii Massada înţelesese de la început 
ce avea să urmeze şi fiecare îşi curăța şi verifica banda 
adezivă de la încheietura mâinii stângi pentru a se asigura de 
existența la locul cuvenit a micii capsule cu cianură. Nici 
unul nu avea acte asupra lui sau alte obiecte care ar fi dus la 
identificare; hainele lor de lucru, ca şi pantofii şi nasturii 
ieftini de la şlițurile pantalonilor, fuseseră toate cumpărate de 
agenți ai Mossadului în Libia, la Benghazi, în inima locurilor 
de recrutare a teroriştilor. În zilele acestea, cu chimicalele 
injectabile, cu amfetaminele şi cu scopolaminele existente, 
nici un agent nu-şi putea permite să fie capturat de viu în 
locuri unde acţiunile lui ar fi putut, chiar şi tangențţial, să fie 
legate de evenimentele din Oman. Israelul nu-şi putea permite 
să fie declarat răspunzător de uciderea a două sute treizeci şi 
şase de ostatici americani, iar spectrul implicării israeliene 
trebuia evitat, chiar şi cu prețul sinuciderii profanatoare a 
tuturor celor trimişi în sud-vestul Asiei. Toţi au înțeles; toți îşi 
întinseseră mâinile pe aeroportul din Hebron pentru ca 
doctorul să le aplice banda de plastic. Şi toţi priviseră cum 
acelaşi doctor le arătase cum să procedeze: mâna stângă dusă 
rapid la gură şi bula moale strivită între dinți. O perforare 
fulgerătoare şi moartea venea instantaneu. Dumnezeu avea 
să-i ierte pentru păcatul acesta... 


Locul era pustiu şi străzile slab luminate erau estompate 
de valurile de ceaţă ce se abătea domol dinspre Golful Persic. 
Impozantul edificiu numit Sahalhuddin era cufundat în 
întuneric, cu excepţia câtorva birouri de la ultimul etaj şi a 
holului aflat cu cinci etaje mai jos, unde un om plictisit stătea 
tolănit la un birou şi citea un ziar la lumina lăptoasă a 
lămpilor cu neon. O limuzină albastră şi alta mare, neagră, 
erau parcate la curbă. În fața uşilor lor stăteau doi gardieni în 
uniformă, ceea ce însemna că probabil în spatele clădirii se 
afla un sediu al serviciilor de siguranţă. 

Gri, Negru şi Roşu se întoarseră la taxiul rablagit care îi 
aştepta la două sute de metri mai spre vest, la colțul străzi Al 
Monthanna. Înăuntru, pe bancheta din spate, se afla Yakov, 
rănit. În față erau Ben-Ami şi Emmanuel Weingrass, ultimul 
încă studiind planurile clădirii în lumina slabă a plafonierei. 
Gri dădu informația prin geamul deschis, iar Yakov le dădu 
instrucțiunile. 

— Voi, Negru şi Roşu, scoateţi gărzile din funcţiune şi 
intrați în clădire. Gri, tu te duci cu Ben-Ami şi tăiați firele... 

— Stai niţel, cercetaşule! spuse Weingrass întorcându-se. 
Afurisita asta de relicvă a Mossadului care stă lângă mine 
habar n-are de sistemele de alarmă, el ştie doar să le arunce 
în aer. 

— Nu-i chiar adevărat, Manny, protestă Ben-Ami. 

— Ai de gând să te iei după cablurile care au fost 
intenționat lăsate ca să te conducă la receptori falşi, puşi 
exact pentru necalificaţi ca tine? Ai declanşa un adevărat 
festival! Merg eu cu ei! 

— Domnule Weingrass, accentuă Albastru din spatele lor. 
Să presupunem că începeţi să tuşiți, cu alte cuvinte că vă 
apucă unul din accesele pe care noi cu tristețe le-am 
observat... 

— N-o să am nimic, răspunse simplu arhitectul. V-am 
spus, fiul meu e-acolo, înăuntru. 

— Eu îl cred, zise Gri de la geam. Şi eu plătesc dacă 
greşesc. 


— Mergi şi tu, Clopotel. 

— Vreţi să... 

— Oh, taci din gură. Haideţi. 

Dacă ar fi existat un observator neutru, următoarele câteva 
minute i-ar fi părut ca mişcările complete ale unui mecanism 
de ceas, fiecare rotiță învârtind o alta, care la rândul ei pune 
în mişcare mecanismul, toate funcționând pentru a elimina 
cea mai mică eroare. 

Roşu şi Negru îi înlăturară pe cei doi gardieni din faţă, 
înainte ca vreunul din ei să sesizeze măcar vreo prezență 
ostilă pe o rază de o sută de metri în jurul lor. Roşu îşi scoase 
haina şi îmbrăcă tunica unuia din gardieni, se încheie la 
nasturi, îşi puse casca, lăsă viziera în jos şi o luă la fugă spre 
uşa de sticlă, bătând grăbit cu degetele de la o mână şi 
ținându-se în acelaşi timp cu cealaltă de fund, cu gesturi 
caraghioase care voiau să dea de înțeles că cere să-i fie 
permis să se uşureze. Se ştie că durerile de stomac sunt o 
calamitate universală. Omul din interior rânji amuzat, lăsă 
ziarul din mână şi apăsă pe un buton de pe birou. Uşa se 
deschise, Roşu şi Negru se repeziră înăuntru şi până să 
înțeleagă portarul ce greşeală făcuse, zăcea întins pe 
pardoseala de marmură. 

Gri îi urmă pe cei doi, târând după el un gardian, iar în 
spatele lui intră Emmanuel Weingrass, aducând haina pe 
care o aruncase Roşu. Imediat, Negru fugi afară pentru a-l 
aduce pe cel de-al doilea gardian, în timp ce Weingrass ținea 
uşa cu piciorul, să nu se închidă. Când se adunară toți, Roşu 
şi Gri îi legară pe cei trei oameni din personalul clădirii şi le 
înfundară gurile cu bucăți de cârpă, trăgându-i apoi în 
spatele biroului portarului, în timp ce Negru scoase o seringă 
din buzunar şi, verificând nivelul lichidului, injectă câte o 
doză în ceafa fiecăruia, după care îi târâră pe toţi spre cel mai 
depărtat colț al enormului hol de intrare. 

— Plecaţi din lumină! şopti Roşu adresându-se lui 
Weingrass. Treceţi colo, lângă lifturi. 

— Ce? 


— Aud pe cineva afară! 

— Parol? 

— Sunt doi sau trei. Hai, repede! 

Linişte. Şi apoi dincolo de uşa de sticlă groasă a uşilor se 
iviră doi americani beţi turtă, care lălăiau un cântec 
binecunoscut: 


Către mesele de la cârciuma lui Mory, 
Către locul nostru mult iubit... 


— Ticăloşii, i-ai auzit? întrebă Weingrass impresionat. 

— Du-te în spate, îi spuse Gri lui Negru. Ştii pe unde s-o 
iei? 

— Păi mă uit pe planuri, sigur că ştiu. Aştept semnalul 
tău. Mai am încă jumătate din elixirul meu vrăjit. 

Negru dispăru imediat pe coridorul dinspre sud, în timp ce 
Gri o luă la fugă de-a latul holului. Weingrass se afla acum în 
fața lui, îndreptându-se spre uşa de oțel care ducea în 
subsolul clădirii. 

— Rahat! strigă Manny. E încuiată! 

— Era de aşteptat, zise Gri scoțând o cutiuță din buzunar 
şi deschizând-o. Nici o problemă, zise el. 

Scoase din ea un fel de plastilină şi o lipi cu mişcări iuți şi 
precise în jurul broaştei, după care introduse în ea un fitil 
cam de doi centimetri lungime. 

— Înapoi vă rog, avertiză el. Nu explodează, însă căldura 
degajată e groaznică. 

Weingrass privi uimit cum gelul devine la început roşu 
aprins, apoi se transformă în cel mai albastru albastru din 
câte văzuse el vreodată. Oțelul se topi sub ochii lui şi întreaga 
broască pică pe jos. 

— Eşti grozav, Clopo... 

— N-o spuneți. 

— Bine, să mergem, fu Weingrass de acord. 

Găsiră mecanismul de alarmă, care se afla într-un panou 
uriaş de oțel din la capătul de nord al complexului subteran 


al clădirii. 

— Îmi place, e un model îmbunătăţit, spuse arhitectul 
scoțând un patent din buzunar. Există câte două prize false 
pentru fiecare şase fire. Cum fiecare fir acoperă o suprafață 
cam de şase mii de metri pătrați de clădire, ceea ce, luând în 
considerare mărimea ei, vin probabil nu mai mult de 
optsprezece fire.... 

— Optsprezece fire, repetă Gri. Asta înseamnă şase prize 
false. 

— Exact, Clopo... adică lasă. 

— Mulţumesc. 

— Dacă tăiem unul din astea, ne trezim afară cu câteva 
orchestre de lăutari, cu dirijori cu tot. 

— Şi cum se pot deosebi unul de altul? Aţi spus doar că ei 
au inversat intenționat firele, pentru necalificaţi ca Ben-Ami. 
Dar experții ca dumneavoastră, domnule, ei cum le 
deosebesc? 

— Prin bunăvoința electricienilor, prietene. Tăntălăilor 
ăstora puturoşi care lucrează la chestiile astea nu le place 
deloc să se uite pe scheme, aşa că îşi uşurează sarcina cât 
pot şi pentru ei şi pentru tipii de la service, care vin după ei. 
Pe fiecare fir fals ei fac câte un semn discret, de obicei cu 
patentul, în partea de sus, lângă doză. Pe urmă, după ce 
remediază sistemul, se pun pe telefoane şi urlă că le-a trebuit 
o oră ca să găsească firele false, pentru că diagramele nu sunt 
precise. 

— Şi dacă greşiți, domnule Weingrass? Dacă aici a lucrat 
un electrician cinstit? 

— Imposibil. Nu sunt destui prin zonă, zise Manny scoțând 
din buzunar o lanternă mică şi o dăltiță. Haide, zise el, 
smulge panoul; avem doar optzeci-nouăzeci de secunde ca să 
retezăm douăsprezece fire. Înţelegi ce înseamnă asta? Noroc 
că ticălosul ăla de Hassan mi-a spus că bateriile astea sunt 
slabe. Hai, dă-i drumul! 

— Pot să folosesc plastic, spuse Gri. 

— Nu zău? Şi cu temperatura aia să declanşezi toate 


alarmele posibile, inclusiv sistemul de stingere a incendiilor? 
Meshuga! Te trimit înapoi la shul. 

— Mă supăraţi foarte tare, domnule... 

— Gura. Tu fă-ţi treaba şi aranjez eu să-ţi dea o medalie. 

Arhitectul îi întinse dăltița pe care o luase de la Hassan. 

— Şi dă-i zor, băiete, chestiile astea sunt al naibii de 
sensibile. 

Gri dădu o lovitură cu dalta sub încuietoarea panoului, cu 
forța a trei oameni obişnuiţi, iar aceasta plesni parcă ar fi fost 
de sticlă. 

— Daţi-mi lanterna! Acuma dumneavoastră să găsiți firele! 

Emmanuel Weingrass începu agitat să umble când în 
stânga, când în dreapta, pe la toate firele colorate. 

— Opt, nouă, zece... unsprezece. Unde-i al doisprezecelea? 
strigă Manny. Am găsit firele false! Dar trebuie să mai fie 
unul! Fără el declanşăm un tămbălău... 

— Aici! E un semn aici! spuse Gri atingând al şaptelea fir. 
E lângă al treilea fir fals. V-a scăpat! 

— Gata, îl am! 

Deodată, Weingrass se prăbuşi doborât de un acces de 
tuse. Se ghemui pe podea încercând din răsputeri să se 
stăpânească. 

— Nu vă forțați, domnule Weingrass spuse Gri cu blândețe, 
atingându-l pe bătrân pe umăr. Tuşiţi. Aici nu vă poate auzi 
nimeni. 

— Am promis să n-o fac. 

— Există promisiuni care sunt mai presus de puterea 
noastră de a ne controla, domnule. 

— Încetează să mai fii atât de al dracului de politicos! 

Manny tuşi sec o dată, apoi, nesigur pe el şi chinuit de 
dureri, se ridică în picioare. Intenţionat, tânărul nu se oferi 
să-l ajute. 

— Bine, soldățelule, spuse Weingrass respirând adânc. 
Locul ăsta e acum sigur din punctul nostru de vedere. Acuma 
hai să-mi găsesc băiatul. 

Gri rămase pe loc. 


— În ciuda personalității dumneavoastră mai mult decât 
bizare, eu vă respect, domnule, spuse israelianul. Şi pentru 
binele nostru, al tuturor, nu-mi pot permite să vă las să veniţi 
cu noi. 

— Nu-ţi poţi permite să ceee?! 

— Nu ştim de ce putem da la etajele superioare. 

— Eu ştiu, ticălosule! Băiatul meu e acolo, sus!... Dă-mi 
arma, Clopotel, sau trimit imediat o telegramă la Ministerul 
Apărării al Israelului şi te denunţ că eşti proprietarul unei 
ferme de porci! 

Şi brusc, Weingrass îl lovi pe israelian în vintre. 

—  Incorigibil! mârâi Gri fără să-şi mişte picioarele. 
Imposibil! 

— Hai, bubbelah. Doar un pistolaş. Ştiu că ai unul. 

— Vă rog să nu-l folosiți decât dacă vă spun eu, zise 
tânărul, suflecându-şi cracul stâng al pantalonului şi luând 
de acolo micul revolver prins cu bandă adezivă în spatele 
genunchiului. 

— De fapt nu ţi-am spus că am făcut parte din Havanah? 

— Havanah? 

— Sigur. Eu şi Menahem făceam tot soiul de 
giumbuşlucuri... 

— Menahem n-a făcut niciodată parte din Havanah... 

— Mda, probabil că trebuie să fi fost un alt tip, tot cu 
chelie. Hai să mergem! 

Ben-Ami, ascuns în umbra intrării, cu un automat Uzi în 
mână, ţinea în permanenţă legătura cu ceilalți prin radio. 

— De ce l-ai luat cu tine? 

— Pentru că-i imposibil! 

— Ăsta nu-i un răspuns! 

— Altul n-am. Terminat. Am ajuns la şase. Te contactez 
când intrăm pe felie. 

— Înţeles. 


Doi din ei încadrară uşa dublă aflată pe partea dreaptă a 
palierului şi un al treilea se postă la celălalt capăt al 


culoarului, în fața singurei uşi prin crăpătura căreia se vedea 
lumină din interior. Deşi n-ar fi vrut, Emmanuel Weingrass 
rămase pe treptele de marmură. Agitaţia îi provoca dureri în 
piept şi numai cu eforturi extraordinare de voinţă reuşea să 
nu tuşească. 

— Acum! şopti Gri. 

Amândoi izbiră uşa cu umerii, aruncându-se apoi 
fulgerător la podea, exact în clipa în care doi arabi în 
veşminte albe, aflați în colțuri opuse ale camerei, deschiseră 
foc automat. Fără să-i nimerească, desigur şi căzură amândoi 
sub ploaia de gloanţe țâşnită din armele celor doi israelieni. 
Alți doi arabi încercară să fugă. Unul din ei, într-o robă 
orbitor de albă, țâşni din spatele unui enorm birou din lemn 
de mahon, încercând să ajungă la uşă. 

— Stati pe loc, sau sunteţi morți amândoi! strigă Gri. 

Individul cu pielea măslinie îmbrăcat în roba albă rămase 
nemișcat, sfredelindu-l pe israelian cu nişte ochi plini de furie 
şi ură neputincioasă. 

— Ai cumva idee ce-ai făcut? Chelălăi el pe un ton 
amenințător. Clădirea asta are cel mai bun sistem de 
securitate din Bahrain. Autorităţile vor fi aici în câteva 
minute. Lăsaţi armele jos sau veți fi ucişi! 

— Salut, gunoiule! strigă Emmanuel Weingrass intrând în 
cameră cu mersul greoi al oamenilor bătrâni, pe care 
picioarele nu-i mai ascultă ca altădată. Să ştii că sistemul nu- 
i chiar atât de bun, adăugă el. 

— Tu! 

— Cine altul? Ar fi trebuit să-ți zbor creierii cu ani în urmă, 
în Basrah. Dar am ştiut că băiatul meu se va întoarce să te 
caute, lepădătură scârboasă ce eşti! Era doar o chestiune de 
timp. Unde e? 

— Viața mea pentru a lui. 

— Nu pui tu condiţiile, limbric murdar! 

— Ba poate că da, îl întrerupse Mahdi. Tocmai acum se 
îndreaptă spre un aerodrom secret de unde un avion îl va 
duce spre mare. Destinația o bănuieşti, apele puțin adânci ale 


Qatarului. 

— Rechini, spuse în şoaptă Weingrass. 

— Desigur. Ce să-i faci, natura!... Ei, acum ce facem, 
negociem? Numai eu îi pot opri. 

Tremurând din tot corpul în timp ce trăgea adânc aer în 
piept, bătrânul arhitect se uită fix în ochii bărbatului înalt 
îmbrăcat în robă şi îi răspunse cu o voce sugrumată. 

— Negociem. Şi pe bunul Dumnezeu, ai face bine să mi-l 
aduci, că altfel am să te vânez şi până-n gaură de şarpe cu o 
armată de mercenari. 

— Întotdeauna ai fost un evreu melodramatic, nu-i aşa? 
rânji Mahdi uitându-se la ceas. E timpul. După cum e 
obiceiul când e vorba de zboruri de genul ăsta, nu poate 
exista contact radio sol-aer şi nici examinare medico-legală a 
avionului după efectuarea cursei. Trebuie să decoleze la ivirea 
zorilor. O dată ajuns afară, am să dau un telefon şi avionul 
nu mai pleacă, însă tu, împreună cu mica ta armată de cine- 
or fi ei, ei bine, tu o vei face. 

— Nici cea mai mică şmecherie să nu-ți treacă prin cap, 
jegule. Tratăm. 

— Nu! şuieră pe neaşteptate Gri. 

Scoase cuțitul, se repezi la Mahdi şi-l apucă de robă, 
trăgându-l spre el peste birou. 

— Nu negociem nimic, nu tratăm nimic. În clipa asta e-n 
joc numai şi numai viaţa ta! 

Şi, cu o mişcare iute şi precisă, înfipse vârful cuţitului în 
carnea de sub ochiul stâng al individului din Chicago, 
apăsând uşor în sus. Mahdi scoase un țipăt ascuţit de durere 
şi sângele îi țâşni pe obraji, scurgându-i-se în gură. 

— Dă telefonul ăla acum, lepră, sau îţi scot ochiul ăsta şi 
pe urmă şi pe celălalt! După aia n-o să mai conteze pentru 
tine pe unde mai umblă prin tine cuțitul meu, fiindcă tu 
oricum n-ai să mai vezi. 

Şi Gri se întinse, luă telefonul şi-l trânti pe birou lângă 
capul însângerat al banditului. 

— Acuma negociază tu, jigodie! Dă-mi numărul! Îl formez 


eu pentru tine, ca să fiu mai sigur că e vorba de un aerodrom 
şi nu de o bază militară particulară. Dă-mi-l! 

— Nu! Nu, nu pot! 

— Crezi că glumesc? răcni Gri şi apăsă cu cruzime în sus, 
într-o mişcare bruscă. 

— Nu, stai! zbieră Mahdi sufocându-se de durere. Nu 
există nici un avion şi nici un aerodrom! 

— Minti, fecior de cățea! 

— Acuma nu. Mai târziu o să existe! 

— Îţi pierzi primul ochi, rahatule! Să-l scot? 

— E aici! Dumnezeule, opreşte-te! E aici! 

— Unde? tună Manny repezindu-se spre birou. 

— Aripa dinspre vest... e o casă a scării pe hol la dreapta, 
un mic depozit sub acoperiş... 

Emmanuel Weingrass nu mai auzi restul. Zbură din 
cameră strigând din tot pieptul: 

— Evan! Evan! 


Am halucinaţii, îşi zise Kendrick. Îl striga o persoană dragă, 
de undeva din trecutul lui şi încerca să-l încurajeze. Unicul 
privilegiu al condamnatului, conchise el. Se uită în sus la 
fereastră; lumina lunii pălea din ce în ce mai mult. O altă 
lună nu va mai apuca să vadă. Curând pentru el nu va mai fi 
decât întuneric. 

— Evan! Evaaan! 

Vocea care-l striga semăna aşa tare cu vocea lui Manny! El 
a fost întotdeauna acolo unde avea nevoie de el. Iar acum, la 
sfârşit, venise să îl consoleze. Oh, Doamne, Manny, sper ca 
într-un fel să afli cândva că m-am întors! Că în sfârşit te-am 
ascultat. L-am găsit, Manny! O vor face alții, ştiu bine! Te rog 
să fii puțin mândru de mine... 

— Fir-ar să fie, Kendrick! Unde naiba eşti, băiete? 

Vocea nu era o halucinație! Şi nici zgomotul de paşi pe 
scara îngustă! Mai multe feluri de paşi! Iisuse Hristoase, era 
deja mort? 

— Manny...? Manny? strigă el. 


— E aici! Asta-i uşa! Sparge-o, pachet-de-muşchi! 

Cu un pârâit asurzitor, uşa cămăruţței se prăbuşi, cu 
balamalele smulse din toc. 

— Fir-ar să fie, băiete! strigă Emmanuel Weingrass 
văzându-l pe Kendrick ridicându-se în capul oaselor din 
colțul unde zăcea. Aşa e normal să se comporte un 
congressman respectabil? Credeam că te-am învățat mai bine! 

Cu lacrimi în ochi, tatăl şi fiul se îmbrăţişară. 


Se aflau adunaţi în salonul vilei lui Hassan de la periferia 
oraşului. Weingrass avusese o lungă convorbire cu tânărul 
sultan Ahmat, în Masqat, iar acum Ben-Ami pusese el 
stăpânire pe telefon. La cinci metri distanţă, în jurul unei 
mese mari, stăteau şase oficiali reprezentând guvernele 
Bahrainului, Omanului, Franței, Marii Britanii, Germaniei de 
Vest, Israelului şi Organizaţia pentru Eliberarea Palestinei. 
După cum fusese înțelegerea, nu era de față nici un 
reprezentant al guvernului de la Washington, însă, în ceea ce 
privea interesele unui anume congressman, nu exista nici o 
temere. Emmanuel Weingrass se afla şi el la masă, aşezat 
între israelian şi omul Organizaţiei pentru Eliberarea 
Palestinei. 

Evan se afla lângă Yakov, stând amândoi în fotolii moi, căci 
amândoi erau răniți. 

— M-am gândit mult la ce mi-ai spus la hotelul Aradous, 
spuse Albastru în şoaptă. 

— Asta şi voiam să faci. 

— E greu, Kendrick. Poate imposibil. Am trecut prin 
atâtea... Nu eu, ci taţii şi mamele noastre, bunicii şi bunicile 
noastre... 

— Şi tot atâtea generaţii înaintea lor, spuse Evan. Oricine 
are un dram de inteligenţă şi sensibilitate nu poate nega asta 
şi totuşi, într-un fel toți o fac. Palestinienii n-au fost 
răspunzători pentru pogromuri sau  holocausturi, dar 
deoarece lumea liberă era vinovată până la Dumnezeu, aşa 
cum era absolut normal să fie, ei au devenit noile victime fără 


ca măcar să ştie de ce. 

— Ştiu, ştiu, dădu Yakov încet din cap. l-am ascultat pe 
Meir Kahanes şi m-am înspăimântat aşa de tare... 

— Te-au înspăimântat? 

— Sigur. Foloseau aceleaşi cuvinte debitate împotriva 
noastră de generaţii întregi, aşa cum ai spus... Şi totuşi, ei 
ucid! Mi-au ucis doi frați şi pe câţi alții! 

— Cineva trebuie totuşi să se oprească. E o pierdere 
groaznică. 

— Trebuie să mă gândesc. S-ar putea să fie un început. 

* 

Oamenii din jurul mesei se ridicară în picioare. Se înclinară 
unii în fața altora şi ieşiră pe rând afară, unde îi aşteptau 
maşinile. Gazda, Hassan, intră în salon şi începu să le 
vorbească celor rămaşi. La început fu dificil să-şi facă vorbele 
auzite, din cauza accesului de tuse care-l apucase pe 
Emmanuel Weingrass. Evan încercă să se ridice, dar Yakov, 
dând din cap, îl apucă de braț. Evan pricepu şi dădu şi el din 
cap, aşezându-se la loc. 

— Ambasada americană din Masqat va fi eliberată în trei 
ore. Teroriştilor li se va asigura o escortă pentru a ajunge la 
un vas furnizat de Sahibe al Farrahkhaliffe. 

— Şi cu el cum rămâne? întrebă Kendrick supărat. 

— Răspunsul se va da în această cameră şi numai în 
această cameră. Am împuterniciri din partea Casei Regale să 
vă informez că tipul nu va merge mai departe. Vreau să ştiu 
dacă lucrul acesta este înțeles de dumneavoastră şi acceptat. 

Toţi dădură afirmativ din cap. 

— Sahibe al Farrahkhaliffe, cunoscut de dumneavoastră 
sub numele de Mahdi, va fi executat fără proces sau sentinţă, 
căci crimele lui împotriva umanității sunt atât de groaznice 
încât individul nu merită demnitatea vreunei curți de 
judecată. După cum zic americanii, o s-o facem în felul nostru. 

— Pot să vorbesc? întrebă Ben-Ami. 

— Desigur, răspunse Hassan. 

— S-au făcut aranjamente pentru mine şi pentru colegii 


mei să zburăm înapoi în Israel. Din moment ce nici unul din 
noi nu are paşaport, sau alt fel de acte, ni s-a pus la 
dispoziție de către Emir un avion special, într-o oră trebuie să 
fim la aeroport. Vă rog să ne scuzați că plecăm atât de brusc. 
Să mergem, domnilor. 

— Noi vă rugăm să ne scuzaţi pentru că nu avem cele de 
trebuinţă ca să vă mulțumim cum se cuvine, zise Hassan. 

— Ceva whisky aveți? întrebă Roşu. 

— Oricât doriţi. 

— De aşa ceva dumneavoastră vă puteți lipsi. Avem de 
făcut drum lung şi nu suport avionul. Spun drept că fac pe 
mine de frică... 


Evan Kendrick şi Emmanuel Weingrass stăteau unul lângă 
altul, în fotolii, în salonul lui Hassan. Aşteptau instrucțiuni 
de la ambasadorul american, căruia i se permisese, spre 
stupefacția lui, să ia legătura cu ei, e drept că numai 
telefonic. Era ca şi când cei doi vechi prieteni nu s-ar fi 
despărțit niciodată, elevul mereu zăpăcit şi magistrul sever şi 
tăios. Însă elevul era acum conducătorul, iar magistrul 
înțelegea situația. 

— Ahmat trebuie că răsuflă uşurat acum, zise Evan 
sorbindu-şi încet paharul de coniac. 

— Îl mai chinuie câteva lucruri. 

— Da? 

— Se pare că există o grupare care a vrut să-l dea jos şi să- 
l trimită înapoi în Statele Unite, pentru că-l consideră prea 
tânăr şi prea lipsit de experiență pentru a conduce ţara. lar el 
îi aduce azi la palat ca să-i pună la punct. 

— Ăsta-i unul. Care-i al doilea? 

— Mai există o grupare care a vrut să ia puterea în mâinile 
ei, să arunce în aer ambasada, dacă ar fi fost nevoie, adică să 
facă orice ca să-şi poată lua ţara înapoi. Ăştia sunt nişte 
descreierați cu degetul în permanență pe trăgaciul armelor. 
Sunt tot tipii care-au fost recrutați ca să vă scoată pe 
dumneavoastră din aeroport. 


— Şi cu ei cum o să se descurce? 

— În nici un caz n-o să facă ceva ca să vă auziți numele 
strigat din toate minaretele. Dacă îi ia cineva în seamă, atunci 
toți nebunii din Orientul Mijlociu or să mai aibă încă o cauză 
sfântă pentru care să lupte. 

— Ahmat ştie mai bine. Probabil că de-asta îi lasă în pace. 

— Mai e ceva, o ultimă problemă, de care trebuie să se 
ocupe personal. Trebuie să arunce-n aer vasul ăla şi să-i 
ucidă pe toţi ticăloşii ăia. 

— Nu, Manny, nu asta-i rezolvarea. Crima asta va cere altă 
crimă şi tot aşa mai departe... 

— Greşeşti! strigă supărat Weingrass. Greşeşti! Trebuie 
date exemple din nou şi din nou, până ce toți vor afla prețul 
pe care trebuie să-l plătească! 

Deodată, bătrânul arhitect fu scuturat de o tuse lungă şi 
clocotitoare, pornită parcă din cele mai adânci cavități ale 
plămânilor lui. Se făcu roşu ca focul la față, iar venele de la 
gât şi de pe frunte deveniră vinete, părând gata să plesnească. 
Evan îl apucă de umeri şi-l sprijini. 

— O să vorbim mai târziu, zise el când accesul de tuse al 
bătrânului se mai domoli. Manny, vreau să te întorci cu mine. 

— Din cauza asta? făcu Weingrass dând dezaprobator din 
cap. E numai o viroză. Vremea nenorocită din Franţa, asta e 
tot. 

— Nu mă gândeam la asta, minţi Kendrick, vrând să fie cât 
mai convingător. Am nevoie de tine. 

— Pentru ce? 

— S-ar putea să iau câteva proiecte şi aş dori sfaturile tale. 

Era o altă minciună, una slabă de data asta, aşa că Evan 
adăugă repede: 

— Chiar şi casa mea trebuie complet restaurată. 

— Păi parcă de-abia ai construit-o. 

— Eram preocupat de alte lucruri şi nu prea i-am dat 
atenţie. Proiectul e groaznic. Nu văd nici jumătate din câte ar 
fi trebuit să văd, nici munții, nici lacurile. 

— N-ai fost niciodată prea bun în descifrarea proiectelor de 


exterioare. 

— Aşa că vezi, am nevoie de tine. Te rog. 

— Am afaceri în Paris. Trebuie să trimit bani, pe cuvântul 
meu. 

— Trimiţi de la mine. Îţi dau eu. 

— Ce-ai zice de-un milion? 

— Şi zece dacă vrei. Eu sunt acum aici şi nu în burta 
vreunui rechin... N-am de gând să te implor, Manny, dar te 
rog, zău că am nevoie de tine. 

— Bine, poate pentru o săptămână sau două, spuse 
irascibilul bătrân. Ştii doar că şi Parisul are nevoie de mine... 

— Iar bunăstarea se va abate asupra oraşului, da, da, 
spuse Evan încetişor, răsuflând uşurat. 

— Ce? 

Din fericire telefonul începu să sune, împiedicându-l pe 
Kendrick să repete. Sosiseră instrucțiunile pentru ei. 


— Sunt omul pe care nu l-ai mai întâlnit şi nu l-ai mai 
auzit niciodată, spuse Evan în receptorul telefonului public de 
la baza forțelor aeriene Andrews, din Virginia. Mă îndrept din 
nou spre apele albe şi spre munţi, unde am fost în ultimele 
cinci zile. Înţeles? 

— Înţeleg, răspunse Frank Swann, director adjunct al 
secției Operaţiuni Consulare din cadrul Departamentului de 
Stat. Nici măcar n-am să încerc să-ți mulțumesc. 

— Nu e cazul s-o faci. 

— Nici n-aş avea cum. Nu ştiu cum te cheamă. 


SIGURANŢĂ MAXIMĂ! 
NU SUNT INTERCEPTORI! 
ÎNCEPEȚI! 


Bărbatul stătea aplecat peste tastatură şi deşi trupul îi era 
sleit de oboseală, ochii îi erau vioi, iar mintea îi lucra iute. 
Inspira adânc, ţinând aerul mult timp în piept, de parcă 
următoarea inhalare a oxigenului i-ar fi împiedicat creierul să 


funcționeze. Nu dormise de aproape patruzeci şi opt de ore, 
aşteptând evoluţia evenimentelor din Bahrain. Survenise o 
întrerupere a comunicaţiilor. Băgăreţii de la Departamentul 
de Stat şi din Agenţia Centrală de Investigaţii probabil că 
respirau şi ei adânc. Acum. Înainte nu. Înainte precis că toți 
îşi  ţinuseră respirația într-un  înduioşător spirit de 
fraternizare.  Bahrainul reprezentase  ireversibilul, finalul 
tăios, sfârşitul exploziv şi năucitor. Nu mai era cazul. Se 
terminase, iar subiectul se afla acum în avion. 

Învinsese. 

Degetele începură să alerge pe taste: 

Omul nostru a făcut-o. Aparatele mele sunt în extaz, fiindcă 
mi-au indicat dinainte că el ar putea reuşi şi au avut dreptate. 
În felul lor neomenesc, ele mi-au desluşit viziunea. 

Subiectul a ajuns aici azi-dimineaţă, crezând probabil că 
totul s-a terminat, că viața lui se va reîntoarce la acea 
normalitate anormală. Greşeşte. Toate sunt la locul lor, aşa 
cum stă scris. Myloacele trebuie găsite şi vor fi găsite. Fulgerul 
va lovi, iar el va fi scânteia care va schimba o națiune. Pentru 
el, acesta a fost numai începutul. 


CARTEA A DOUA 


SIGURANŢĂ MAXIMĂ! 
NU SUNT INTERCEPTORI! 
ÎNCEPEȚI! 


Au fost găsite mijloacele! Ca şi în Vechea Scriptură, printre 
oameni a sosit un mesager sub forma unui zeu de foc. L-am 
cunoscut şi el m-a cunoscut pe mine. Dosarul Oman este acum 
complet. Am totul! Şi am obținut totul, iar eu i-am dat la rândul 
meu totul. E un bărbat remarcabil, aşa cum în mod realist cred 
şi despre mine, iar el se dăruieşte în aceeaşi măsură ca şi 
mine. 

Dosarul fiind complet şi intrând în entitatea lui, jurnalul e 
acum terminat. Un altul e pe cale să fie început. 


Capitolul 16 


Un an mai târziu 
Duminică, douăzeci august, ora 20.30. 


Una câte una, lunecând majestuoase şi tăcute, cele cinci 
limuzine îşi lăsară stăpânii în fața treptelor de marmură din 
fața intrării cu frontoane a proprietății de pe malul golfului 
Chesapeake. 

Sosirile fuseseră prevăzute la intervale neregulate de timp, 
pentru ca nimic să nu atragă atenţia curioşilor. Era doar o 
întâlnire obişnuită cu caracter social a unor oameni fabulos 
de bogaţi, o imagine ca oricare alta în această enclavă a 
puterilor financiare nelimitate. Prosperul bancher local ar fi 
putut să se uite pe fereastră şi să vadă limuzinele 
strălucitoare trecând pe lângă casa lui fără să-şi dorească 
privilegiul de a-i asculta pe posesorii lor discutând la un 
pahar de coniac sau la un joc de biliard... 

Cei fabulos de bogați erau generoşi cu cei din jurul lor. 
Firimiturile care picau de la mesele lor furnizau bonificații 
frecvente armatelor de servitori şi grădinari, ale căror rude 
umflau statele de plată fără ca stăpânii să obiecteze vreodată, 
atâta timp cât proprietăţile lor arătau excelent la întoarcerea 
stăpânilor de la Londra, Paris sau Gstaad. Iar pentru cei din 
partea superioară a scalei profesiilor mai existau şi ponturile 
cu privire la operaţiile bursiere, primite la un pahar, într-un 
bar din centrul oraşului. Bancherii, comercianții şi rezidenții 
permanenți fineau la domeniile lor, care le apărau izolarea şi 
discreţia. Omul obişnuit de pe stradă se putea îmbăta ca un 
porc sau putea să-şi snopească în bătăi nevasta ori vecinul, 
ba îşi putea chiar permite să moară într-un accident de 


maşină fără ca unii să se repeadă să-i facă fotografii groteşti 
care să apară în toate publicaţiile. De ce erau aleşi numai cei 
bogaţi pentru a furniza asemenea lecturi sinistre oamenilor 
care habar n-aveau de meritele lor? Pentru că cei bogați erau 
o specie aparte. Ei ofereau slujbe şi vărsau sume importante 
colectelor în scop de caritate, de multe ori făcând viaţa ceva 
mai uşoară pentru aceia cu care veneau în contact, dar asta 
însemna ca tocmai ei să fie ținta unor asemenea persecuții? 

Se ştie însă că secretul este un termen prin excelență 
relativ. Secretul unuia poate însemna pentru altul un 
excelent subiect de glumă. De exemplu, un dosar 
guvernamental oarecare, purtând ştampila «Clasat», are în 
principiu toate şansele să rămână cuminte pe raftul lui. Însă 
există cazuri când acelaşi dosar, purtând aceeaşi ştampilă, 
poate pica în mâna cine ştie cărui păcălici care, vrând să-i 
joace unui prieten o mică farsă nevinovată, face ce face şi 
dosarul respectiv nimereşte, din pură întâmplare, evident, pe 
prima pagină a mai multor ziare cu un foarte pronunțat simţ 
al umorului, care nu pot scăpa prilejul de a-şi amuza cititorii 
cu o glumă bună. E limpede pentru oricine că nu mai poate fi 
vorba de secret. Sau un alt exemplu: isprăvile sexuale ale 
cutărui membru proeminent al cabinetului sunt absolut 
confidenţiale dacă le raportăm la propria lui consoartă, la fel 
cum sunt şi micile ei jocuri nevinovate în ceea ce-l priveşte pe 
el. Anumite expresii inteligente, cum ar fi „pe cuvântul meu de 
onoare” şi „să mor eu dacă nu”, sunt promisiuni făcute de 
copiii de toate vârstele, care şi le calcă întotdeauna cu deplină 
seninătate. Însă acolo unde intervine ca personaj moartea 
reală, cercul în mijlocul căruia sălăşluieşte secretul trebuie să 
fie impenetrabil şi gluma e silită, uneori cu brutalitate, să 
dispară. Exact ca în această noapte, când cele cinci limuzine 
lunecau tăcute şi neobservate de nimeni prin mărunta 
localitate Cynwid Hollow de lângă golful Chesapeake. 

În interiorul imensei case, în aripa cea mai apropiată de 
malul apei, biblioteca înaltă era mobilată şi ornamentată 
auster, trădând gusturile unui bărbat singur, cu nimic 


tributar fanteziilor unei stăpâne a casei. Predominau pielea 
naturală de cea mai bună calitate şi lemnul fin lustruit, în 
timp ce ferestrele gen catedrală lăsau să se vadă curtea 
înconjurătoare plină de sculpturi şi luminată de reflectoare. 
Rafturile de cărți, înalte de peste doi metri, formau adevărate 
ziduri impozante de cunoştinţe. Ferestrele erau flancate de 
fotolii mari îmbrăcate în piele cafenie, având alături lămpi cu 
picior. În colţul din dreapta se afla un birou din lemn de cireş, 
având în spate un fotoliu rotativ cu spetează înaltă, tapițat în 
piele neagră. Aspectul, până aici obişnuit, al acestei încăperi 
era completat de o imensă masă rotundă aşezată în centru, 
teren pentru conferințe ținute în cea mai sigură atmosferă 
provincială, departe de orice priviri indiscrete. 

Totuşi trebuie spus că aici izbeau privirea şi destule lucruri 
neobişnuite. Pe suprafața mesei, în fața fiecărui loc, se afla o 
lampă de alamă lustruită, cu lumina îndreptată asupra câte 
unui blocnotes. Era ca şi când micul dar puternicul cerc 
luminos i-ar fi ajutat pe cei de la masă să se concentreze 
asupra notițelor pe care le mâzgăleau, fără să fie distraşi de 
imaginea figurilor şi mai ales a ochilor celor aşezaţi alături 
sau de partea cealaltă a mesei. Căci dacă se trăgeau 
draperiile groase, în încăpere nu mai exista nici o altă lumină; 
feţele lor intrau şi ieşeau din umbră, expresiile lor putând fi 
doar ghicite, nu examinate mai îndelung. 

La capătul vestic al bibliotecii, prins de tavan deasupra 
rafturilor, se afla un tub lung şi negru, acţionat prin 
telecomandă, care lăsa să cadă un ecran argintiu, 
desfăşurându-l până la jumătatea distanței până la parchet. 
Accesoriul folosea unui alt echipament, la fel de neobişnuit, 
încastrată în peretele dinspre răsărit, dincolo de masă, se afla 
o consolă care cuprindea toate componentele audio-vizuale 
posibile, de la proiectoare de film şi aparate video până la 
diapozitive şi  înregistratoare de sunet. Toată această 
aparatură sofisticată era conectată la o antenă parabolică de 
satelit de mare putere amplasată pe acoperişul clădirii, prin 
intermediul căreia se puteau capta sunete şi imagini din orice 


punct al globului. Acum, într-o margine a consolei strălucea 
un beculeț roşu, semnalând că tocmai fusese introdus un 
carusel de diapozitive şi că vizionarea putea începe la o 
simplă apăsare pe buton. 

Toate acestea erau desigur neobişnuite pentru o bibliotecă, 
fie ea şi proprietatea unui individ fabulos de bogat, căci 
includerea lor în spaţiul interior ducea cu gândul la o altă 
ambianţă, aceea a unei camere strategice de la Casa Albă sau 
de la Pentagon, sau la camerele sterile ale Agenţiei pentru 
Securitate Naţională. O apăsare pe buton şi lumea trecută şi 
prezentă era supusă examinării, iar deciziile se luau într-o 
ambianţă izolată de clar-obscur. 

În colțul îndepărtat din dreapta al acestei încăperi atât de 
neobişnuite se afla un obiect de un anacronism curios: o 
veche sobă Franklin cu burlan care ieşea prin tavan. Lângă ea 
se afla un coş metalic plin cu cărbuni. Şi mai ciudat era 
faptul că soba era în clipa de față încălzită la roşu, lucru total 
nepotrivit cu foşnetul abia perceptibil al instalaţiei centrale de 
aer condiționat, atât de necesară în nopțile fierbinți şi umede 
din zona golfului Chesapeake. 

Totuşi, această sobă constituia o necesitate pentru 
conferința care era pe punctul de a începe. Tot ce se scria în 
această încăpere urma să fie ars, ca şi blocnotesurile, căci 
nimic din ce se discuta aici nu putea fi comunicat lumii 
exterioare. Era o tradiție născută din necesități imperioase, 
căci nişte cuvinte rostite aici puteau face să cadă guverne, 
puteau înălța sau prăbugşi finanțele unor state sau puteau 
declanşa războaie pustiitoare. Aceşti oameni erau moştenitorii 
celei mai puternice organizații din lumea liberă. 

Erau cinci. 

— Preşedintele va fi reales cu o majoritate covârşitoare în 
noiembrie peste doi ani, spuse bărbatul cărunt cu figură 
aristocratică. 

Se numea Samuel Winters şi era stăpânul casei. 

— Nici nu e nevoie de multe calcule pentru a stabili asta, 
urmă el. E stăpân pe situație şi dacă nu face nişte erori 


catastrofale, pe care de altfel consilierii lui le pot 
preîntâmpina cu uşurinţă, nimeni nu poate face nimic în 
privința asta, nici chiar noi. De aceea trebuie să ne pregătim 
de inevitabil şi să ne amplasăm din timp omul nostru. 

— Un termen ciudat, acest omul nostru, comentă un bătrân 
micuţ de statură, de vreo şaptezeci de ani, cu obrajii supți şi 
ochi mari şi blânzi. Va trebui să ne mişcăm repede. Şi chiar şi 
aşa pot să se ivească modificări neprevăzute. Preşedintele e 
un om atât de încântător, atât de atrăgător şi ştie atât de bine 
să se facă plăcut şi iubit de toți! 

Bătrânul se numea Jacob Mandel. 

— Şi atât de superficial! interveni pe un ton moale, de om 
care nu ține să stârnească animozități, un bărbat de culoare 
între două vârste şi lat în umeri, într-un costum impecabil 
croit, ce denota bun gust şi bani din belşug. Eu nu am nimic 
personal împotriva lui, continuă el, căci instinctele lui sunt 
decente; şi este un om decent, poate chiar un om bun. Asta 
văd oamenii şi probabil că au dreptate. Deci nu e vorba de el, 
ci de acele corcituri din spatele lui, atât de mult în spatele lui 
încât el nici nu-i bagă de seamă altfel decât ca pe nişte 
trepăduşi ai campaniei lui electorale. 

Negrul acesta era Gideon Logan. 

— Nu ştie — spuse al patrulea de la masă, un bărbat plinuţ 
între două vârste, cu o figură angelică şi ochi limpezi şi 
frumoşi iscodind de sub o chică roşcată şi răvăşită. Şi pun 
pariu pe zece dintre patentele mele, continuă el, că încă 
înainte de a-i expira primul mandat, va avea loc o eroare 
majoră de calcul. 

Era Eric Sundstrom şi, judecând după sacoul său cu 
bazoane de piele la coate, părea a fi profesor universitar. 

— Ai pierde, spuse a cincea persoană din jurul mesei, o 
femeie în vârstă, cu păr argintiu şi îmbrăcată elegant într-o 
rochie de mătase neagră, purtând doar câteva bijuterii simple. 
Nu pentru că îl subestimezi, ci pentru că el şi cei din spatele 
lui vor consolida consensul în care lucrează până când el va 
deveni invincibil din punct de vedere politic. Poate că retorica 


lui se va diminua dar nu vor exista decizii fundamentale până 
ce opoziția nu va fi adusă practic la tăcere. Cu alte cuvinte, îşi 
păstrează aşii în mânecă până la al doilea mandat. 

Femeia se numea Margaret Lowell. 

— Atunci eşti de acord cu Jacob că trebuie să ne mişcăm 
repede, spuse căruntul Samuel Winters dând din cap spre 
Jacob Mandel, aflat în dreapta lui. 

— Sigur că da, Sam, răspunse Margaret Lowell, netezindu- 
şi nepăsătoare părul, apoi se aplecă deodată în faţă, 
înfigându-şi ferm coatele în masă şi plesnind din palme, într- 
o mişcare bruscă şi autoritară. Încercând să privim lucrurile 
în față, continuă ea grăbită, eu nu sunt convinsă că ne putem 
mişca destul de repede. S-ar putea să trebuiască să avem în 
vedere o abordare mai abruptă a problemei. 

— Nu, interveni Eric Sundstrom, universitarul cu părul 
roşcat din stânga lui Lowell. Totul trebuie să fie perfect 
normal, să se potrivească unei administrații optimiste care 
transformă slăbiciunile în însuşiri de preţ. Aceasta trebuie să 
fie abordarea noastră. Orice deviere de la principiul evoluției 
naturale - natura fiind prin excelență neprevăzută - ar 
transmite intolerabile semnale de alarmă. Acest consens pe 
care l-ai menţionat se va realiza în jurul cauzei, inflamat de 
corciturile de care vorbea Gid. Vom avea un stat polițienesc. 

Gideon Logan dădu aprobator din capul lui mare şi negru, 
afişând un zâmbet şters. 

— Oh, ce-or să mai danseze în jurul focului de tabără, 
atrăgând toți oamenii cu conştiințele curate şi arzându-le 
fundurile politicienilor! Nu există scurtcircuite, Margaret. Eric 
are dreptate. 

— Eu nu mă gândeam la o melodramă, insistă Lowell. Nici 
la focuri de armă în Dallas şi nici la puştani dezaxați. M-am 
referit pur şi simplu la timp. Avem noi timpul necesar? 

— Dacă îl folosim corect îl vom avea, spuse Jacob Mandel. 
Factorul cheie este candidatul, timpul pică pe planul doi. 

— Atunci haideţi s-ajungem la el, interveni Samuel 
Winters. După cum toți ştiţi, colegul nostru, domnul Varak şi- 


a definitivat cercetările şi e convins că a găsit exact omul care 
ne trebuie. N-am să vă plictisesc cu toți cei pe care i-a 
eliminat, în afara faptului că trebuie să vă spun că, dacă nu 
există o deplină unanimitate între noi în privința celui ales, 
vom trece la examinarea celor respinşi. El a studiat 
parametrii delimitaţi de noi, părțile bune pe care le căutăm şi 
lipsurile pe care vrem să le evităm, în esenţă, talentele de care 
suntem convinşi că trebuie să existe întrunite într-un singur 
om. Şi omul a fost găsit. După părerea mea, domnul Varak a 
scos la iveală o perspectivă strălucită, deşi total neaşteptată. 
N-am să vorbesc eu în locul prietenului nostru, fiindcă o va 
face el mai bine decât mine, dar aş considera o ingratitudine 
din partea mea dacă n-aş recunoaşte că în numeroasele 
noastre conferințe a demonstrat aceeaşi dăruire față de noi pe 
care se spune că a manifestat-o unchiul său, Antonin Varak, 
față de predecesorii noştri de acum cincisprezece ani. 

Winters făcu o pauză sfredelind cu ochii lui cenuşii privirea 
fiecăruia din jurul mesei. 

— Poate că era nevoie de un european privat de libertăţile 
sale ca să ne înțeleagă pe noi, ca să înțeleagă motivele 
existenței noastre. Noi suntem moştenitorii grupului Inver 
Brass, pe care l-am înviat din morți şi trebuie să continuăm 
opera celor care ne-au precedat. Noi înşine ar fi trebuit să fi 
fost aleşi de acei bărbaţi, dacă avocaţii lor ar fi considerat că 
viețile noastre continuă în felul pe care l-au prevăzut ei. Când 
fiecăruia dintre noi i s-a înmânat plicul sigilat, am înţeles cu 
toții. Nu vor exista avantaje din partea societăţii în care trăim 
şi nici beneficii sau poziţii, altele decât cele pe care le 
posedăm deja. Şi cu abilitatea de care-am putut dispune, 
ajutați de noroc sau de ghinionul altora, am ajuns la o 
libertate de care se bucură puţini oameni în lumea asta atât 
de tulbure. Însă o dată cu această libertate vine şi 
responsabilitatea, iar noi o acceptăm, la fel cum au făcut şi 
predecesorii noştri cu ani în urmă. Trebuie să ne folosim 
resursele pentru a face din țara noastră o ţară mai bună şi, în 
acest context, să facem din lumea în care trăim o lume mai 


bună. Şi o facem pentru că noi credem cu toată tăria în 
judecata noastră colectivă şi imparțială. 

— Nu fi aşa defensiv, Sam, îl întrerupse cu blândețe 
Margaret Lowell. Suntem noi privilegiați, dar suntem şi destul 
de diverşi. Noi nu reprezentăm un singur compartiment al 
componenței sociale. 

— N-am putea oare să ne întoarcem la candidatul nostru? 
rosti cu nevinovăție Sundstrom. Personal, sunt absolut 
fascinat. Sam zice că e o alegere strălucită însă total 
neaşteptată. Eu m-aş fi gândit că ar putea fi exact invers, 
ținând cont, cum spunea Margaret, de factorul timp. Am 
crezut că va fi vorba de cineva purtat pe aripi, dacă vreți, pe 
aripile politice ale unui Pegas. 

— Cred că trebuie să mă apuc într-o bună zi să citesc una 
din cărțile lui, îl întrerupse Mandel. O fi vorbind el înțelept ca 
un rabin, dar eu unul nu înțeleg o iotă. 

— Nici nu cred că e cazul să încerci, spuse Winters 
zâmbindu-i amabil lui Sundstrom. 

— Candidatul, prieteni, candidatul! repetă pe un ton 
imperativ Sundstrom. Să înțelegem că Varak a pregătit o 
prezentare? 

— Cu obişnuita sa grijă pentru detalii, spuse Winters 
întorcând capul spre stânga şi indicând beculeţul roşu de pe 
consola din spatele lui. Şi a mai obţinut şi nişte informații 
extraordinare referitoare la evenimentele care au avut loc 
acum aproape un an. 

— Oman? întrebă Sundstrom, mijindu-şi ochii pe deasupra 
luminii lămpii lui. Săptămâna trecută au fost ţinute slujbe 
comemorative în mai bine de zece oraşe. 

— Mai bine să-l lăsăm pe Varak să ne explice, rosti blând 
istoricul cu părul alb, apăsând un buton încastrat în tăblia 
mesei. 

Se auzi bâzâitul unei sonerii. Câteva secunde mai târziu, 
uşa bibliotecii se deschise şi apăru un bărbat blond, ce nu 
părea să aibă mai mult de patruzeci de ani. Era foarte bine 
clădit, cu o statură de atlet ai cărui umeri lați păreau să 


întindă țesătura hainei. Nou venitul se opri în dreptul 
pragului. Purta un costum subțire de vară şi avea la gât o 
cravată de un roşu închis. 

— Suntem gata, domnule Varak. Vă rog să intrați. 

— Vă mulțumesc, domnule. 

Milos Varak închise uşa şi se îndreptă spre capătul 
îndepărtat al camerei. Oprindu-se în fața ecranului coborât, 
dădu din cap politicos spre membrii grupului Inver Brass. 
Strălucirea lămpilor de alamă reflectată de masa lucioasă i se 
aşternea difuz pe față, scoțându-i în evidență pomeții 
proeminenți şi fruntea lată de sub părul blond pieptănat 
drept. Avea pleoapele uşor arcuite în jos, ducând cu gândul la 
nişte strămoşi slavi, amestecați cu triburile din răsăritul 
Europei. Ochii din spatele lor erau calmi, adânci şi lăsau să 
se vadă o mare putere de stăpânire. 

— Îmi permiteţi să spun că îmi pare bine să vă văd din nou 
pe toți? spuse el într-o engleză precisă dar cu accent praghez. 

— Ne pare bine să te vedem, Milos, răspunse Jacob 
Mandel, pronunţând numele exact ca în cehă, adică Miloş. 

Ceilalți rostiră şi ei cuvinte asemănătoare. 

— Arăţi bine, Milos, spuse Gideon Logan înclinând din cap. 

— Arăți ca un jucător de fotbal, zise zâmbind Margaret 
Lowell. Să nu te vadă tipii de la Redskins. Au nevoie de 
fundaşi. 

— Jocul acesta e mult prea confuz pentru mine, doamnă. 

— Şi pentru ei la fel. 

— Arăţi excelent, domnule Varak, zâmbi cald Sundstrom. 

— Le-am spus tuturor despre progresele tale, spuse 
Winters. Asta doar dacă tu consideri că e vorba de progrese. 
Înainte de a dezvălui identitatea omului pe care-l vei supune 
atenţiei noastre, n-ai vrea să reiei puţin elementele 
principale? 

— Da, domnule, răspunse liniştit Varak examinând pe 
rând cu privirea pe toți ocupanții mesei, în timp ce îşi aduna 
gândurile. Şi ca să încep, omul dumneavoastră ar trebui să fie 
atrăgător din punct de vedere fizic, dar nu frumos sau 


feminin. Cineva care să întrunească cerințele maxime ale 
creatorilor dumneavoastră de imagine - orice altceva mai 
puțin ar prezenta prea multe obstacole pentru timpul scurt pe 
care-l mai avem la dispoziție. Prin urmare, un bărbat pe care 
bărbaţii să-l identifice cu virtuțile masculine ale societății 
noastre şi pe care femeile să-l găsească agreabil. N-ar trebui 
să fie un ideolog inacceptabil pentru anumite segmente ale 
electoratului. Mai departe, el trebuie să pară ceea ce 
dumneavoastră numiţi un om pe picioarele lui, care să nu 
poată fi cumpărat de anumite interese speciale şi să aibă un 
spate care să justifice o astfel de judecată. Natural, trebuie să 
nu aibă secrete compromițătoare pe care să le ascundă. Omul 
nostru trebuie să aibă acele calități personale atrăgătoare 
care pot ajuta la propulsarea lui în ierarhia politică prin 
intermediul expunerii publice accelerate. Un personaj care să 
degaje o reală căldură şi un umor fin, având dovezi 
documentate ale actelor lui de curaj din trecut, dar pe care să 
nu le poată exploata cu scopul de a umbri personalitatea 
actualului preşedinte al Statelor Unite. 

— Oamenii preşedintelui n-or să accepte în ruptul capului 
aşa ceva, spuse Eric Sundstrom. 

— În orice caz, nici nu vor avea de ales, domnule, răspunse 
Varak pe un ton moale dar convingător. Influențarea 
publicului va avea loc în patru etape. În decursul a trei luni, 
omul nostru anonim va deveni rapid vizibil. În şase luni va 
ajunge să fie cunoscut relativ bine. Iar la sfârşitul anului va 
avea un coeficient de recunoaştere la paritate cu cel al 
liderilor Senatului şi Camerei. Acestea sunt primele trei faze. 
A patra se va declanşa cu câteva luni înainte de convențiile 
partidelor şi va culmina cu apariţia lui pe coperţile revistelor 
Times şi Newsweek şi în cadrul unor editoriale elogioase în 
principalele cotidiene şi pe posturile de televiziune cele mai 
solicitate. Având finanțarea necesară în zonele necesare, toate 
acestea pot fi garantate. 

Varak făcu o scurtă pauză, apoi continuă: 

— Evident, garantate în contextul existenței candidatului 


potrivit, pe care eu cred că l-am găsit. 

Membrii lui Inver Brass se uitară plini de curiozitate 
nerăbdătoare la coordonatorul ceh, apoi priviră prudenţi unul 
la celălalt. 

— Dacă e aşa, se oferi Margaret Lowell şi-l văd că vine 
singur la vale, mă mărit imediat cu el. 

— Şi eu! spuse Gideon Logan, făcându-i pe toţi ceilalți să 
pufnească în râs. Să fie ale dracului căsătoriile mixte! 

— Scuzaţi-mă, îi întrerupse Varak. N-am avut intenţia să 
romanţez subiectul. Omul e într-adevăr un bărbat normal, iar 
calitățile pe care i le atribui eu sunt în bună măsură 
rezultatul încrederii născute din averea pe care o are, pe care 
a dobândit-o muncind din greu şi riscând în locurile potrivite 
şi la momentele potrivite. Se simte foarte bine aşa cum e, 
fiindcă nu aşteaptă nimic din partea nimănui, cunoscându-şi 
adevărata valoare. 

— Cine e? întrebă Mandel. Că ne-ai făcut curioşi foc! E 
aici? 

— Pot să vi-l arăt acum? întrebă Varak pe un ton 
respectuos, fără să răspundă la întrebare. 

Scoase telecomanda din buzunar şi se dădu la o parte din 
fața ecranului. 

— E posibil ca unii dintre dumneavoastră să-l recunoaşteţi 
şi în acest caz am să-mi retrag remarca în legătură cu 
anonimatul lui. 

O săgeată de lumină țâşni din consolă şi ecranul se umplu 
cu figura lui Evan Kendrick. Fotografia era color, accentuând 
atât bronzul puternic, cât şi începutul de barbă şi firele de 
păr castaniu deschis care-i cădeau peste urechi şi ceafă. 
Privea cu ochii întredeschişi în soare, peste apă, într-o 
expresie deopotrivă serioasă şi ageră. 

— Arată ca un vagabond, spuse Margaret Lowell, 
dezamăgită. 

—  Circumstanţele ar explica reacția dumneavoastră, 
răspunse Varak. Poza a fost făcută săptămâna trecută, în cea 
de a patra săptămână a călătoriei anuale pe care o face la 


râurile cu apă cristalină din Munţii Stâncoşi. Se duce acolo 
singur, chiar şi fără ghid. 

Cehul schimbă în continuare diapozitivele, lăsându-l pe 
fiecare câteva secunde pentru examinare. Fotografiile îl 
reprezentau pe Kendrick în diferite ipostaze, coborând în 
barca lui pneumatică vârtejurile iuți, balansându-se cu 
dibăcie pentru a cârmi printre înşelătoarele stânci zimţate, 
înconjurat de cascade de spumă albă. Pădurile din spate 
scoteau şi mai mult în evidență micimea omului în raport cu 
natura dar mai ales pericolele la care se expunea acest turist 
atât de temerar. 

— Stai puţin! strigă Samuel Winters, uitându-se mai atent 
prin lentilele ochelarilor lui cu ramă din carapace de broască 
țestoasă. Mai las-o pe asta, zise el în continuare. Nu mi-aţi 
spus nimic despre aşa ceva. Văd că dă curba care duce la 
tabăra de sub cascada Lava. 

— Exact, domnule. 

— Atunci trebuie să c-a trecut deja de pragurile de mai sus 
de Class Five. 

— Da domnule. 

— Fără ghid? 

— Da. 

— E nebun! Acum mai mulți ani, când eram tânăr, am fost 
şi eu pe traseul ăsta, cu doi ghizi şi am fost îngrozit de 
moarte, îmi spuneam la tot pasul că acolo-mi rămâne pielea. 
El de ce-o face? 

— O face de ani de zile, ori de câte ori se întoarce în Statele 
Unite. 

— De câte ori se întoarce? întrebă Jacob Mandel 
aplecându-se în fața. Şi de unde se întoarce el mereu în 
Statele Unite? 

— Până acum cinci ani a fost inginer constructor. A lucrat 
în Mediterana de est şi în Golful Persic. În partea aceea a 
lumii nu găseşte munţii şi râurile de la noi. Cred că a găsit 
pur şi simplu o anumită descărcare o dată cu schimbarea 
scenariului. Stătea o săptămână sau mai mult la treaba lui, 


apoi pleca în nord-est. 

— Pleca singur, ziceţi, spuse Eric Sundstrom. 

— Pe atunci nu, domnule. Îl însoțea frecvent o femeie. 

— Atunci cu siguranță că nu e homosexual, observă 
singura femeie din grupul Inver Brass. 

— Nici n-am avut intenţia să sugerez c-ar fi. 

— Dar nici n-aţi menționat ceva despre vreo soție sau 
familie, ceea ce cred c-ar fi o problemă care-ar merita să fie 
luată în consideraţie. Ne-aţi spus doar că acum călătoreşte 
singur în vacanţele lui. 

— E burlac, doamnă. 

— Asta ar putea fi un punct delicat, strecură Sundstrom. 

— Nu neapărat necesar, domnule. Avem la dispoziție doi 
ani pentru a redresa situaţia şi, ţinând cont de factorii de 
probabilitate, o căsătorie încheiată în decursul unui an 
electoral ar putea fi de mare efect. 

— Dacă ar fi implicat, desigur şi cel mai popular preşedinte 
din istoria Statelor Unite, chicoti Gideon Logan. 

— Nu e deloc imposibil, domnule. 

— Dumnezeule, dar pierdem esenţialul, Milos. 

— Un moment, vă rog, interveni Mandel potrivindu-şi 
ochelarii cu ramă din oțel. Ziceți că a lucrat în Mediterana 
acum cinci ani. 

— Pe atunci se ocupa de producție. Pe urmă şi-a vândut 
compania şi a plecat în Orientul Mijlociu. 

— De ce? 

— A avut loc un accident tragic, în care au murit aproape 
toți angajaţii lui şi familiile lor. Pierderea aceasta l-a afectat 
adânc. 

— A fost responsabil de ceea ce s-a întâmplat? 

— Nicidecum. S-a dovedit că o firmă le livrase echipamente 
de proastă calitate. 

— Dar a profitat el în vreun fel de pe urma tragediei? 
întrebă Mandel, ai cărui ochi blânzi deveniseră dintr-o dată 
duri. 

— Dimpotrivă, domnule, am verificat toate amănuntele. A 


vândut compania pentru o mică parte din valoarea ei pe 
piață. Până şi avocaţii conglomeratului care a cumpărat au 
fost uimiți. Fuseseră autorizați să plătească de câteva ori mai 
mult. 

Ochii tuturora se întoarseră la ecranul unde bărbatul şi 
barca lui tocmai treceau de o curbă plină de vârtejuri şi de 
spumă. 

— Cine-a făcut astea? întrebă Logan. 

— Eu, domnule, răspunse Varak. L-am urmărit. Nu m-a 
observat deloc. 

Diapozitivele  continuară apoi deodată interveni o 
schimbare bruscă. Subiectul nu mai era îmbrăcat în haine 
ponosite sau în pantaloni scurți şi în tricou, ci arăta acum 
curat, proaspăt bărbierit, tuns şi pieptănat cu grijă şi purta 
un costum închis la culoare. Mergea pe o stradă cunoscută şi 
avea în mână o servietă diplomat. 

— Aici e în Washington, spuse Eric Sundstrom. 

— Iar aici, pe treptele care duc la Rotondă, adăugă Logan 
la apariția unui nou diapozitiv. 

— E la Capitol Hill, exclamă Mandel. 

— ÎL cunosc! zise deodată Sundstrom strângându-şi 
tâmplele în palme. Îi cunosc faţa şi ştiu că există şi o poveste 
în legătură cu fața asta, dar nu-mi aduc aminte acum despre 
ce e vorba. 

— În orice caz, nu-i povestea pe care am eu de gând să v-o 
spun, domnule. 

— Bine, Milos, zise categoric Margaret Lowell. Ce-i prea 
mult e prea mult şi strică. Cine naiba e tipul ăsta? 

— Se numeşte Evan Kendrick şi reprezintă cel de-al 
nouălea district al statului Colorado. 

— Un congressman? exclamă Jacob Mandel examinând 
poza lui Kendrick aflat pe treptele Capitoliului. N-am auzit 
niciodată de el şi eu care credeam că-i ştiu pe toți de-acolo. 
După nume, desigur, nu personal. 

— E relativ nou, domnule, iar alegerea lui nu a fost prea 
intens mediatizată. A candidat din partea partidului 


preşedintelui, pentru că în acel district opoziția este ca şi 
inexistentă. Vă spun asta pentru că omul nu pare a fi de 
acord din punct de vedere politic cu doctrina generală a Casei 
Albe. În timpul primului tur de scrutin a evitat subiectele 
legate de politica internă. 

— Vreţi să sugerați cumva că ar avea o anumită 
independență, cam ca cea a lui Lowell Weicker? întrebă 
Gideon Logan. 

— Într-un fel foarte discret, da. 

— Discret şi nou şi oarecum mai nedornic să se impună 
alegătorilor, asta e sigur. Poate prea sigur. Nimic nu e mai 
labil în politică decât un congressman nou ales şi neştiut de 
nimeni, dintr-un district anonim. Denver e în primul, Boulder 
în al doilea, Springs în al cincilea... Al nouălea unde naiba e? 

— La sud-vest de Telluride, lângă granița cu Utah, 
răspunse Jacob Mandel dând apoi din umeri ca şi când ar fi 
vrut să se scuze că ştia asta. Acum câţiva ani am analizat 
nişte acțiuni foarte suspecte din domeniul mineritului. Însă 
omul de pe ecran nu e congressmanul pe care l-am întâlnit 
atunci şi care mai degrabă a încercat disperat să ne convingă 
să subscriem şi noi. 

— Şi aţi făcut-o, domnule? întrebă Varak. 

— Nu. Sincer să fiu, speculaţia depăşea riscul calculat 
pentru capitalul investit. 

— Adică poate să fi fost un fel de țeapă? 

— N-am avut dovezi, Milos. Noi doar ne-am retras, atât. 

— Dar congressmanul din acel district a făcut tot ce i-a 
stat în putinţă să obţină suportul dumneavoastră? 

— Da, într-adevăr. 

— De aceea acum e congressman Evan Kendrick, domnule. 

— Nu înţeleg. 

— Eric, îi întrerupse Gideon Logan, mişcându-şi capul lui 
mare pentru a se putea uita la inventatorul de tehnologii 
spaţiale. Ziceai că-l cunoşti, sau că cel puţin îi ştii figura. 

— Da, sunt sigur că da. Acum, că Varak ne-a spus cine e, 
cred că l-am întâlnit la unul din cocktailurile acelea 


interminabile din Washington sau din Georgetown şi-mi 
amintesc cu precizie că cineva a zis că tipul avea o poveste 
grozavă... Asta a fost. Eu n-am auzit povestea, a fost pur şi 
simplu o afirmaţie. 

— Dar Milos a zis că oricare-ar fi povestea, pe care de fapt 
nici n-o ştii, tot nu e cea pe care are el de gând să ne-o 
spună, zise Margaret Lowell. Nu-i aşa? adăugă ea întorcându- 
se spre Varak. 

— Da, doamnă. Remarca auzită de profesorul Sundstrom 
cu siguranță că a avut implicaţii în privința alegerii lui 
Kendrick. Acesta a obținut victoria îngropându-şi oponentul 
sub o avalanşă de adunări, care au fost de fapt mai mult un 
fel de petreceri publice, decât nişte adunări politice. Se zice că 
atunci când adversarul s-a plâns de încălcarea legislaţiei 
electorale, Kendrick l-a pus față-n față cu avocaţii săi, dar 
pentru a discuta nu corectitudinea campaniei, ci 
performanţele atinse de oponentul său în timpul mandatului. 
Şi plângerile au încetat pe loc, iar Kendrick a câştigat la pas. 

— S-ar zice că ştie să-şi plaseze banii exact acolo unde fac 
pui, chiar dacă plasamentul pare foarte riscant, remarcă 
Winters. Totuşi, informaţiile pe care le aveţi sunt absolut 
remarcabile, domnule Varak. Vă rog să continuaţi. 

— Da, domnule. 

Cehul apăsă butonul telecomenzii şi, cu un plescăit uşor, 
rama următoare fu aruncată în dreptul obiectivului. Kendrick 
şi treptele Capitoliului dispărură, fiind înlocuite cu un plan 
general în care o mulțime isterică alerga înnebunită pe o 
stradă îngustă, mărginită doar de clădiri cu arhitectură vizibil 
islamică, trecând pe lângă prăvălii cu firme scrise cu semne 
de neînțeles. 

— Oman, spuse Sundstrom uitându-se la Winters. Acum 
un an. 

Istoricul dădu din cap a încuviințare. 

Urmară alte diapozitive, repede, unul după altul, cu scene 
de haos şi măcel. Se vedeau cadavre, ziduri cu urme de 
gloanţe, porțile ambasadei americane din Masqat smulse şi 


dărâmate, şiruri de ostatici îngroziți ținuți în genunchi în 
spatele unui grilaj de şipci, înalt până la acoperişul clădirii; 
câteva prim-planuri prezentau tineri pletoşi şi murdari care-şi 
agitau  extaziați armele, cu gurile deschise în culmea 
triumfului şi cu ochi larg deschişi. Deodată, diapozitivele se 
opriră şi atenţia tuturora fu atras; brusc de o imagine care la 
prima vedere nu părea să spună nimic. Şi vedea acolo un 
bărbat înalt şi cu pielea tuciurie, îmbrăcat în robă albă, ci 
capul acoperit de o ghotra şi cu fața văzută din profil, care 
tocmai ieşea dintr-un hotel; apoi imaginea se împărți în două, 
partea a doua arătându-l pe acelaşi om alergând printr-un 
bazar prin fața unei fântâni arteziene Fotografiile rămaseră pe 
ecran şi liniştea stârnită de deruta generală fi spartă de vocea 
lui Milos Varak. 

— Omul este Evan Kendrick, spuse el simplu. 

Surprinderea luă locul derutei. Cu excepţia lui Samuel 
Winters toți ceilalți se aplecară în față, dincolo de strălucirea 
lămpilor, pentru; studia figura mărită de pe ecran. Varak 
continuă: 

— Aceste fotografii au fost făcute de un ofițer CIA a cărui 
sarcini a fost să-l ţină pe Kendrick sub supraveghere cât mai 
mult posibil Femeia a făcut o treabă excelentă. 

— Femeia? întrebă Margaret Lowell. 

— E o foarte bună specialistă în problemele Orientului 
Mijlociu Tată egiptean, mamă americană, din California. 
Vorbeşte curgător limba arabă şi e folosită de agenție în 
situaţiile de criză apărute în această zonă. 

— În această zonă? şopti uimit Mandel. Dar ce Dumnezeu 
ştie să facă ea în această zonă? 

— Numai puţin, zise Logan, sfredelindu-l pe Varak cu ochii 
lui negri. Opreşte-mă dacă greşesc, tinere, dar dacă-mi aduc 
eu bine aminte era un articol anul trecut în Washington Post 
în care se sugera că un american necunoscut ar fi intervenit 
exact la momentul oportun în Masqat. Mulţi au crezut că s-ar 
putea să fi fost texanul Ross Perot, da povestea n-a mai fost 
pusă pe tapet niciodată. A fost lăsată să moară. 


— Nu greşiți, domnule. Americanul a fost Evan Kendrick, 
iar povestea a fost lăsată să moară în urma presiunilor făcute 
de Casa Albă. 

— De ce? Tipul ar fi putut beneficia de enorme avantaje 
politice dacă într-adevăr contribuţia lui a dus la rezolvarea 
situației. 

— El o rezolvat situația. 

— Atunci chiar că nu mai înțeleg nimic, exclamă Logan, 
privind întrebător spre Samuel Winters. 

— Nimeni nu înțelege nimic, spuse istoricul. Nu există nici 
e explicaţie, ci doar un dosar îngropat în arhive, pe care Milos 
a reuşit să-l obţină. În afara acestui document nu există 
nicăieri nimic despre vreo legătură între Kendrick şi 
evenimentele din Masqat. 

— Există chiar şi un memoriu către secretarul de stat, care 
neagă orice astfel de legătură, interveni Varak. Nu-i face o 
reclamă bună  congressmanului. În esență, memoriul 
sugerează că omul a fost un oportunist, un politician care a 
vrut să urce pe seama crizei ostaticilor, pentru că lucrase în 
trecut în Emiratele Arabe Unite şi în special în Oman. 
Recomandarea era ca, pentru binele ostaticilor, să nu se 
atingă nimeni de el. 

— Dar vezi bine că s-au atins! exclamă Sundstrom. S-au 
atins şi s-au folosit de el! El n-ar fi putut ajunge acolo dacă ei 
n-ar fi făcut-o, doar se ştie bine că toate zborurile comerciale 
erau anulate. Doamne Dumnezeule, trebuie că a fost 
strecurat acolo ilegal. 

— Şi cu siguranţă că nici oportunist nu e, adăugă încet 
Margaret Lowell. Îl putem vedea aici în faţa ochilor noştri, iar 
Milos ne spune că el a fost instrumentul care a pus capăt 
crizei şi totuşi n-a scos un cuvânt despre implicarea lui. Am fi 
auzit de el dacă ar fi făcut-o. 

— Şi nu există nici o explicaţie? întrebă Gideon Logan 
adresându-se lui Varak. 

— Nici una acceptabilă, domnule, deşi am mers până la 
sursă. 


— Casa Albă? întrebă Mandel. 

— Nu. Mă refer la omul care conduce centrul nervos de aici 
din Washington. Se numeşte Frank Swann. 

— Cum ai dat de el? 

— N-am dat eu, domnule, ci Kendrick. 

— Şi de Kendrick cum ai dat? întrebă Margaret Lowell. 

— La fel ca domnul Logan, mi-am amintit şi eu de povestea 
cu un american în Masqat pe care mass-media au lăsat-o atât 
de brusc să moară. Pentru motive cărora îmi vine greu să le 
găsesc o explicaţie, m-am decis să-i iau urma, probabil 
gândindu-mă că s-ar putea să implice pe cineva sus-pus, pe 
cineva pe care noi ar trebui să-l luăm în seamă, în cazul în 
care povestea ar avea vreun dram de credibilitate. De obicei, 
cele mai evidente măsuri de securitate le joacă feste celor care 
vor să le aplice. În acest caz a fost vorba de registrele de 
poartă ale Departamentului de Stat. De când cu asasinatele 
de acum câțiva ani, toți vizitatorii, fără excepție, trebuie să 
semneze la intrare şi la ieşire, trecând prin dreptul unor 
detectori de metale. Printre miile care au făcut-o în timpul 
crizei  ostaticilor, a figurat şi numele unui proaspăt 
congressman din Colorado, venit în audienţă la un oarecare 
domn Swann. Nici unul din nume nu-mi spunea nimic, 
desigur, dar calculatoarele noastre erau mai bine informate. 
Domnul Swann este expertul numărul unu al 
Departamentului de Stat în problemele Asiei de sud-vest, iar 
congressmanul era un om care făcuse avere în Emirate, în 
Bahrain şi în Arabia Saudită. În agitația aceea stârnită de 
criza din Oman, cineva a uitat să şteargă numele lui Kendrick 
din registru. 

— Aşa că v-aţi dus să-l vedeţi pe domnul Swann, spuse 
Mandel scoțându-şi ochelarii cu rame de oţel. 

— Da, domnule. 

— Şi ce v-a spus? 

— Că greşeam totalmente. Că ei au refuzat oferta lui 
Kendrick de a-i ajuta, deoarece acesta nu avea cu ce să le fie 
de vreun folos. A adăugat că Kendrick a fost unul dintre zecile 


de oameni — dintre cei care lucraseră în Emirate - care le 
avansaseră oferte similare. 

— Dar nu l-aţi crezut, nu-i aşa? interveni Margaret Lowell. 

— Am avut un motiv foarte serios să nu-l cred. 
Congressmanul Kendrick n-a semnat de ieşire în acea după- 
amiază. Era miercuri, două august, iar numele lui nu apare 
nicăieri în coloana de ieşiri. Deci cu siguranţă că a fost scos 
printr-un aranjament special, ceea ce în mod normal 
semnifică demararea unei operaţiuni de acoperire, de obicei a 
unei acoperiri puternice. 

— Operaţiuni Consulare, spuse Sundstrom. Exact veriga 
dintre Departamentul de Stat şi Agenţia Centrală de 
Informaţii. 

— Un compromis nedorit dar necesar, adăugă Winters. În 
întuneric, oamenii se pot călca pe picioare. Nu-i nevoie să mai 
spunem că domnul Varak şi-a continuat investigațiile atât la 
Departamentul de Stat cât şi la Langley. 

— Eroul din Oman - descoperit, spuse încet Gideon Logan, 
privind fix figura de pe ecran. Dumnezeule, ce cârlig! 

— Un congressman care a devenit un cruciat fără reproş, 
chicoti Mandel. Un duşman dovedit al corupției! 

— Un om de curaj, spuse doamna Lowell, un om care şi-a 
riscat viața pentru două sute de americani pe care n-avea de 
unde să-i cunoască şi n-a vrut nimic pentru el... 

— Când ar fi putut avea tot ce şi-ar fi dorit pe lume, 
completă Sundstrom. În politică, vreau să spun. 

— Spuneţi-ne tot ce ştiţi despre Evan Kendrick, domnule 
Varak, spuse Winters întinzându-se după blocnotes, la 
unison cu ceilalți. 

— Înainte însă, răspunse cehul cu o vagă ezitare în glas, 
trebuie să vă spun că am fost în Colorado săptămâna trecută 
şi am fost pus într-o situație pe care nici chiar până în clipa 
asta nu mi-o pot explica. În casa lui Kendrick de la periferia 
localității Mesa Verde trăieşte un bătrân. Am aflat că se 
numeşte Emmanuel Weingrass şi că e arhitect cu dublă 
cetățenie, israeliană şi americană şi că acum câteva luni a 


suferit o operaţie foarte grea. De atunci, se află în 
convalescenţă, fiind oaspetele congressmanului. 

— Şi ce înseamnă asta? întrebă Eric Sundstrom. 

— Nu ştiu, dar merită să notăm trei lucruri. Unu, din câte- 
am putut eu să determin, acest Weingrass a apărut ca din 
senin la scurt timp după întoarcerea lui Kendrick din Oman. 
Doi, există cu siguranţă o legătură strânsă între cei doi şi trei, 
lucru destul de straniu, prezenţa bătrânului la Mesa Verde nu 
e ținută sub vălul unui secret foarte strict, dar persoana lui e 
păzită cu mari precauţii. În acest context, Weingrass pare a 
nu fi un om curat. 

— S-ar putea să fi avut şi el un rol în operaţiunea Oman, 
spuse Margaret Lowell. Şi nu e deloc un punct negativ. 

— Sigur că nu, fu de acord Jacob Mandel. 

— Trebuie că are influență asupra lui Kendrick, vorbi din 
nou Sundstrom, notând în acelaşi timp şi în blocnotes. 
Dumneata n-ai zice acelaşi lucru, Milos? 

— Aş presupune că da. Dorinţa mea este ca 
dumneavoastră să ştiţi când eu nu ştiu ceva. 

— Aş zice că datele adunate de prietenul nostru Milos 
constituie un bun câştigat, constată Samuel Winters. Din 
toate punctele de vedere. Continuă, domnule Varak. 

— Da, domnule. Întrucât s-a stabilit că nimic nu trebuie să 
iasă din camera asta, am copiat dosarul congressmanului pe 
diapozitive pregătite pentru proiecție. 

Cehul apăsă pe buton şi imaginea lui Kendrick umblând 
deghizat pe străzile bântuite de violență din Masqat fu 
înlocuită cu o pagină dactilografiată cu litere mari scrise la 
trei rânduri. 

— Fiecare diapozitiv, continuă Varak, reprezintă 
aproximativ o pătrime dintr-o pagină normală. Toate 
negativele au fost bineînțeles distruse în laboratorul de la 
subsol. Mi-am dat toată silința să-l studiez pe candidat cât 
mai amănunțit posibil, dar nu exclud posibilitatea să fi omis 
anumite elemente care s-ar putea dovedi relevante. Aşa că nu 
ezitaţi să mă întrebaţi. Eu am să mă uit pe rând la 


dumneavoastră, iar dacă veți da fiecare din cap după ce veţi 
termina de citit şi de notat, am să ştiu să avansez la 
următorul diapozitiv... Timp de o oră, sau poate mai mult, 
veți vedea viața congressmanului Evan Kendrick, de la 
naştere şi până săptămâna trecută. 

La fiecare ramă, Eric Sundstrom era primul care dădea din 
cap. Margaret Lowell şi Jacob Mandel erau mereu ultimii, 
însă aveau notițe la fel de multe ca şi Gideon Logan. Samuel 
Winters nu-şi notase aproape nimic: el era dinainte convins. 

Trei ore şi patru minute mai târziu, Milos Varak opri 
proiectorul. După alte două ore şi şapte minute întrebările 
luară sfârşit, iar Varak părăsi încăperea. 

— Pentru a-l parafraza pe prietenul nostru, spuse Winters, 
o înclinare din cap de la fiecare semnifică aprobarea. Dacă 
nu, scuturați din cap. Vom începe cu Jacob... 

Încet, meditativ, unul câte unul, membrii lui Inver Brass 
consimțim, înclinând frunțile. 

— Deci suntem toți de acord, continuă Winters. 
Congressmanul Evan Kendrick este viitorul vicepreşedinte al 
Statelor Unite ale Americii şi va deveni preşedinte la 
unsprezece luni de la preluarea mandatului. Numele de cod 
este Icarus, un avertisment, o rugă a noastră ca să nu încerce 
să zboare prea aproape de soare şi să-şi ardă aripile şi să 
cadă în mare. Şi Dumnezeu cel bun şi atotputernic să aibă 
milă de sufletele noastre... 


Capitolul 17 


Reprezentantul celui de-al nouălea district congresional din 
Colorado, Evan Kendrick, stătea la biroul lui privindu-şi 
secretara, vajnica Ann Mulcahy O'Reilly, o femeie bățoasă, 
între două vârste, veterană hârsită a cabinetelor din 
Washington, care turuia încruntată şi neobosită despre 
prioritatea corespondenţei, despre agenda Camerei, despre 
situația actelor normative care aveau să intre în plen şi 
despre funcțiile sociale pe care trebuia neapărat, dar 
neapărat, adică de fapt obligatoriu să le îndeplinească un 
congressman. Buzele ei continuau să se deschidă şi să se 
închidă cu rapiditatea unei mitraliere şi sunetele ei nazale 
însemnau un adevărat potop de decibeli. 

— Deci, domnule congressman, acesta este programul 
pentru săptămâna aceasta. 

— E într-adevăr grozav, Annie. Dar n-ar fi cel mai bine să 
le trimiți la toți câte o scrisoare în care să le spui că amo 
boală socială foarte gravă şi că nu vreau să infectez pe nimeni 
cu ea? 

— Încetează, Evan, strigă supărată Ann Mulcahy O'Reilly. 
Stai aici în mlaştina asta şi eu nu pot să accept aşa ceva! Ştii 
ce se spune la Capitol Hill? Se zice că puțin îți pasă, că-ți 
cheltuieşti banii doar ca să te întâlneşti cu tipi la fel de bogaţi 
ca şi tine. 

— Asta crezi şi tu, Annie? 

— Cum dracu aş putea să cred? Tu nu te duci niciodată 
nicăieri, tu nu faci niciodată nimic. Mă rog la toți sfinții să fii 
prins gol puşcă în piscina cu oglinzi, cu cel mai barosan din 
Washington! Atunci am să ştiu că faci ceva! 

— Poate că nu vreau să fac nimic. 

— La naiba, nu zic, dar ar trebui! Ţi-am dactilografiat 
punctele de vedere pe zeci de rezoluții şi sunt cu ani lumină 


mai bune decât varza scrisă de mamelucii ăştia de aici, dar tu 
nu vezi că nu le dă nimeni nici o atenţie? 

— Sunt îngropate pentru că nu interesează, Annie. Şi nici 
eu nu interesez. Nu mă vor în tabăra lor. M-au remarcat 
câțiva din ambele tabere, dar m-au etichetat în atâtea feluri 
încât s-au exclus reciproc. Nu mă pot contracara, aşa că mai 
bine mă îngroapă, ceea ce nu e prea dificil pentru că eu nu 
mă vait. Şi nici nu-mi pasă. 

— Dumnezeu ştie că eu de foarte multe ori nu sunt de 
acord cu line, dar ştiu să recunosc o minte care lucrează... 
Las-o baltă. Care sunt răspunsurile tale? 

— Mai târziu. A sunat Manny? 

— De două ori, dar am scăpat de el. Aveam treabă, trebuia 
să ne apucăm să punem la punct ordinea de zi, nu stăteam 
de... 

Kendrick se aplecă în față, cu ochii lui albaştri deveniți 
deodată întunecați şi plini de mânie. 

— Să nu mai faci în viața ta aşa ceva, Annie. Pentru mine 
nu e nimic mai important decât omul ăsta din Colorado. 

— Da, domnule, zise O'Reilly coborând intimidată privirea. 

— Scuză-mă, schimbă el repede tonul, nu trebuia să spun 
asta. Tu încerci doar să-ți faci treaba, iar eu nu-ți sunt de 
mare ajutor. 

— Nu te scuza, Evan. Ştiu prin ce-ai trecut împreună cu 
domnul Weingrass şi ce înseamnă el pentru tine. Nu ţi-am 
adus eu de lucru de la el de la spital de atâtea ori? N-am nici 
un drept să mă amestec. Pe de altă parte, încerc şi eu să-ți fac 
treaba, iar tu nu eşti întotdeauna cel mai cooperant şef din 
dealt”. 

— Pe alte dealuri aş vrea eu să hoinăresc acum... 

— Cunoaştem, aşa că tăiem funcțiile sociale, precis că ți-ar 
face mai mult rău decât bine, mormăi Ann O'Reilly ridicându- 
se şi punând dosarul pe biroul lui Kendrick. Dar cred că ar 
trebui să te uiţi pe o propunere. Senatorul de Colorado cred 
că are de gând să taie vârful muntelui şi să facă acolo un lac 
de acumulare. Ştii că asta presupune şi o scrie de vile luxoase 


pe marginea lui. Am să-l chem la telefon pe domnul 
Weingrass. 

— Tot cu domnul Weingrass o ţii? întrebă Evan întorcând 
paginile dosarului. Nu te laşi, nu? L-am auzit de nenumărate 
ori spunându-ți să-i zici Manny. 

— Oh, o fac din când în când, dar nu-i deloc uşor. 

— De ce? Fiindcă ţipă? 

— Dumnezeule, nu. Nu te poţi supăra pe un om aşa fin 
când eşti măritată cu un polițist irlandez. Nu, nu din cauză că 
ţipă. 

— Atunci? 

— Are umor când se tot repetă. Îmi tot zice şi-mi tot zice, în 
special când îi spun pe numele de familie, puştoaico, zice el, 
cred că aici avem un vodevil, hai să-i zicem „Annie, irlandeza 
lui Manny”, ce crezi, ar merge? Eu zic nu prea-mi place numele 
ăsta, Manny, iar el cică lasă-ți, prietenă, animalul şi zboară cu 
mine, el nu înțelege pasiunea mea nemuritoare. Şi eu îi spun 
că polițistul irlandez nu şi-o înțelege nici măcar pe-a lui. 

— Să nu-i spui asta soțului tău, zâmbi Kendrick. 

— Oho, i-am şi spus! Şi ce crezi c-a zis? Cică foarte bine, 
bravo, ne cumpără el bilete de avion. Bineînţeles că el şi 
Weingrass s-au îmbătat bine de câteva ori, s-au făcut criță. 

— Ce vorbeşti? Nici măcar n-am ştiut că se cunosc. 

— E vina mea, am să regret până la moarte. Când erai 
plecat la Denver, acum vreo opt luni... 

— Îmi amintesc. Plecasem la conferința de stat, când mai 
era Manny în spital. Te-am rugat atunci să te duci să-l vezi şi 
să-i duci Tribuna din Paris. 

— Iar eu l-am luat pe Paddy cu mine. Nu sunt fricoasă de 
felul meu, dar nici n-am curaj să umblu noaptea pe stradă, 
aşa că polițistul meu irlandez a trebuit să fie şi el bun la ceva. 

— Şi ce s-a întâmplat? 

— A, ziceai că s-a-ntâlnit tuşea cu junghiul. Eu a trebuit să 
lucrez peste program într-o noapte din săptămâna aia, iar 
Paddy a insistat să se ducă singur la spital. 

Evan scutură încet din cap. 


— Îmi pare rău, Annie. N-am ştiut. N-am vrut să vă 
amestec pe tine şi pe soțul tău în viața mea particulară. Mie 
Manny nu mi-a spus nimic din toate astea, acum aud. A fost 
al naibii de discret. 

— Probabil din cauza sticlelor de Listerine. 

— Ce sticle? 

— E o chestie de aceeaşi culoare ca scotech-ul. Ţi-l prind 
imediat la telefon. 


Emmanuel Weingrass stătea rezemat de stâncile din vârful 
dealului de pe mica proprietate de cincisprezece hectare a lui 
Kendrick de la poalele munţilor. Cămaşa în carouri, cu 
mâneci scurte, era descheiată până la brâu, permițându-i să 
se bucure de razele soarelui şi de aerul pur al Stâncoşilor 
sudici. Se uită la pieptul lui şi la cicatricele rămase de pe 
urma operației şi pentru o clipă se întrebă dacă ar trebui să 
creadă în Dumnezeu sau în Evan Kendrick. Doctorii îi 
spuseseră, la luni de zile de la operaţie şi după nenumărate 
verificări postoperatorii, că scoseseră din el celulele murdare 
care îi măcinau viața. Acum era curat, aşa se pronunțaseră ei. 
Şi o făcuseră în fața unui om care până azi susținea că are 
optzeci de ani. Trupul lui nu mai era la fel de fragil, căci acum 
se mişca mai repede, vorbea mai bine şi nu mai tuşea deloc. 
Totuşi ducea amarnic dorul ţigărilor Gauloise şi al trabucelor 
Monte Cristo. Ce rău îi puteau face ele? I-ar fi scurtat viața cu 
câteva săptămâni sau luni, poftim. 

Ei; şi? 

Se uită spre sora care stătea la umbra unui pom în 
apropierea maşinuțelor de golf. Era una din cele care îi 
asigurau asistența medicală douăzeci şi patru de ore din 
douăzeci şi patru, însoțindu-l peste tot, iar el se întreba ce-ar 
zice fata asta dacă el i-ar face o anumită propunere. Fusese 
întotdeauna curios să ştie care ar fi reacţia în fața unor 
avansuri directe şi, mai ales cu trecerea anilor, refuzurile 
începuseră de-a dreptul să-l amuze. 

— Frumoasă zi, nu-i aşa? strigă el. 


— De-a dreptul minunată, domnule Weingrass. 

— Ce-ai zice să ne dezbrăcăm amândoi şi să ne simțim şi 
mai bine? 

Expresia de pe fața femeii nu se schimbă, iar răspunsul ei 
veni după un moment de gândire şi sună neaşteptat de blând: 

— Domnule Weingrass, eu sunt aici ca să am grijă de 
dumneavoastră, nu ca să vă provoc un atac de cord. 

— Mda... Nu-i rău. Nu-i rău deloc. 

Pagerul din maşinuţa de golf începu să bâzâie. Femeia se 
duse şi ridică receptorul, apoi se întoarse către Manny: 

— Vă caută congressmanul, domnule Weingrass. M-a 
întrebat dacă nu cumva v-am strangulat până acum. 

Bătrânul arhitect luă receptorul şi rosti cam nervos: 

— Femeia asta e o scorpie! 

— Încercăm să-ţi fim de ajutor, spuse Evan Kendrick. 
Toate sunt în regulă? 

— Dg’ ce, ar trebui să sun numai în stare de criză? 

— Tu suni rar. Punct. Privilegiul ăsta e aproape în 
exclusivitate al meu. Ce este? 

— Mai ai ceva bani puşi de-o parte? 

— Nu pot să trăiesc din dobânzi. Bineînţeles. De ce? 

— Ştii anexa pe care am construit-o pe veranda dinspre 
vest ca să poți avea o privelişte mai bună? 

— Sigur. 

— M-am jucat cu nişte schițe. Cred că ar trebui să ai 
terasa deasupra. Două grinzi de oțel ar prelua întreaga 
sarcină. Poate încă o a treia, dacă optezi pentru o saună cu 
pereți de sticlă. 

— Pereţi de sticlă... Hm, sună grozav. Gata, dă-i bătaie! 

— Bun. Mâine dimineaţă vin instalatorii. Dar după ce 
termin, plec înapoi la Paris. 

— Cum spui tu, Manny. Totuşi, ziceai că ai făcut nişte 
planuri pentru un chioşc de vară lângă izvor. 

— Tu singur ai spus că nu vrei să mergi atât de departe. 

— M-am răzgândit. Ar fi un loc bun pentru cineva care vrea 
să se retragă şi să mediteze. 


— Asta îl exclude pe proprietarul domeniului, desigur. 

— Eşti numai inimă. Sosesc săptămână viitoare pentru 
câteva zile. 

— De-abia aştept, spuse Weingrass ridicând vocea şi 
uitându-se la sora medicală. lar când ai să ajungi aici, ai 
putea să mi le iei de pe cap pe maniacele astea sexuale cu 
respirație grea. Nu mai ştiu cum să scap de ele, nu le e ruşine 
că aş putea să le fiu bunic! 


Trecuse puţin de ora zece seara când Milos Varak pătrunse 
în coridorul pustiu din clădirea Camerei. Fusese programat în 
audiență la un anume Arvin Partridge, congressman de 
Alabama. Ajunse la uşa din lemn masiv cu placă de alamă 
lustruită şi bătu discret. În câteva secunde, uşa fu deschisă 
de un ins slăbuţț, un tinerel abia trecut de douăzeci de ani, ai 
cărui ochi priveau neliniştiți din spatele ochelarilor mari cu 
ramă din carapace de broască ţestoasă. Oricine-ar fi fost el, 
nu era nicidecum severul şi practicul preşedinte al grupului 
Partridge, acel comitet pentru investigaţii hotărât să 
descopere de ce serviciile armatei absorbeau atât de multe 
fonduri. Nu era vorba, desigur, de bideurile de o mie două 
sute de dolari bucata şi nici de cheile franceze de şapte sute 
de dolari, nişte mărunţişuri care nu puteau fi luate în serios 
de cineva. Pe ei îi preocupau licitaţiile în domeniul 
contractelor pentru apărare, cu depăşirile de cinci sute la 
sută şi mai ales cu nişte restricții cam ciudate în privința 
înscrierii ofertanţilor. Începuse să iasă la iveală un fluviu al 
corupției cu atât de mulți afluenți încât nu existau nici 
cercetaşi şi nici bărci îndeajuns pentru a-l putea parcurge şi 
urmări pe de-a-ntregul. 

— Am venit la congressmanul Partridge, spuse blondul cu 
acelaşi accent ceh. 

— V-aţi... ăăă... adică sunteți... ăăă? începu stângaci 
individul care părea să fie secretarul congressmanului. 
Adică... aţi trecut, vreau să zic... de paznicii de jos...? 

— Dacă vrei să mă întrebi dacă am fost sau nu căutat de 


arme de foc, răspunsul e sigur că da, iar tu ar trebui s-o ştii. 
Doar te-au sunat de la serviciul de pază. Congressmanul, te 
rog. Mă aşteaptă. 

— Desigur, domnule. E în... în birou. Pe-aici, domnule. 

Nesigurul secretar îl conduse pe Milos la o a doua uşă 
mare şi bătu. 

— Să intre! se auzi tare o voce cu inflexiuni sudiste. Iar tu 
rămâi acolo şi nu mă mai dai la nici un telefon. Nu-mi pasă 
dacă e purtătorul de cuvânt sau preşedintele! Nu-s aici 
pentru nimeni! 

— Intraţi, spuse asistentul deschizând uşa. 

Milos intră într-o cameră mare, încărcată cu fotografii 
dispuse peste tot, pe pereţi, pe birou şi pe masă, fiecare la 
rândul ei atestând într-un fel sau altul influenţa lui Partridge, 
patriotismul şi puterea lui. Omul în sine, aşa cum stătea 
lângă draperia de la fereastră, nu era la fel de impresionant 
ca în fotografii. Era scund şi gras, cu o față umflată şi cu păr 
rar şi vopsit, iar fața asta era posacă şi rea. 

— Nu ştiu ce-ai de vânzare, băiete, spuse plin de acreală 
congressmanul înaintând ca un porumbel ţâfnos, dar dacă e 
cumva vorba de ce-mi miroase mie, te arunc afară aşa de 
repede că o să-ți pară rău că nu ţi-ai luat paraşuta cu tine. 

— Eu nu vând nimic, domnule, eu pur şi simplu dau. Dau 
ceva de o valoare considerabilă, de fapt. 

— Rahat de măgar! Vrei cine ştie ce nenorocită de 
acoperire, dar de la mine nu pupi aşa ceva, să fie clar... Aşa 
că şterge-o! 

— Clienţii mei nu caută nici o acoperire şi desigur că nici 
eu. Dar trebuie să precizez, domnule congressman, că s-ar 
putea ca dumneavoastră să vă vedeți imediat în postura de a 
căuta aşa ceva. 

— Ei taci! Te-am ascultat la telefon şi mi se pare că m-am 
lămurit. Ai auzit şi tu ceva, cineva ţi-a spus ceva în legătură 
cu nişte droguri şi c-ar fi mai bine ca eu să te ascult şi alte 
chestii de-astea, aşa că am făcut şi eu nişte investigații şi am 
aflat ce trebuia să aflu şi ăsta era adevărul! Noi suntem curați 


aici, băiete, curaţi ca spuma laptelui! Acum vreau să aflu cine 
te-a trimis, ce hoţ din ce sală de consiliu a crezut că mă poate 
speria pe mine cu rahaturile astea împuţite! Aud? 

— Nu cred că ați dori ca rahaturile acestea să fie făcute 
publice, domnule. Informaţiile sunt incendiare. 

— Informaţii? Aiurea! Zvonuri, bârfe! Ca rahatul ăla de 
negrotei pârțâit care a încercat să mă acuze în Congres cu 
aiurelile lui! 

— Nu-s zvonuri şi nici bârfe, domnule, spuse liniştit Milos 
Varak ducând mâna la buzunarul de la piept al hainei. Doar 
nişte fotografii, atât, urmă el, aruncând pe birou un plic alb. 

— Ce? Să văd! 

Cu o mişcare grăbită, Partridge întinse mâna după plic. Se 
aşeză şi îl deschise scoțând fotografiile una câte una şi 
ținându-le sub lumina lămpii de pe birou. Făcu ochii mari şi 
se albi la față, apoi se făcu roşu de furie. Ce vedea întrecea tot 
ce ar fi putut el să-şi imagineze. Era vorba de grupuri de câte 
doi, trei şi chiar patru tineri, parțial sau total dezbrăcațţi, care 
foloseau paie şi o pulbere albă. Alte imagini păreau luate în 
grabă, fiind cam neclare: seringi, pastile, sticle de bere şi 
whisky. La sfârşit, fotografii clare, cu câteva perechi făcând 
dragoste într-o învălmăşeală de trupuri în care totuşi 
chipurile se puteau desluşi mulțumitor. 

— Cred că ştiţi, domnule, că în ziua de azi aparatele de 
fotografiat se găsesc în cele mai diferite dimensiuni, spuse 
Varak. Microtehnologia le-a făcut mici cât un nasture de la 
cămaşă. 

— Oh, Iisuse Hristoase! se tângui Partridge. Asta-i casa 
mea din Arlington! Astalaltă e... 

— Da, e casa congressmanului Bookbinder din Silver 
Springs, iar celelalte sunt casele altor trei membri ai 
comitetului pe care-l prezidați. Munca dumneavoastră vă 
absoarbe destul de mult timp. 

— Cine-a făcut astea? întrebă Partridge abia şoptit. 

— Nu vă pot răspunde, dar vă asigur că persoana se află 
acum la mii de kilometri depărtare, fără să aibă negativele şi 


vreo şansă de a mai reveni în țară. Era vorba, ca să zic aşa, 
de un schimb de studenţi pe tărâmul politologiei. Schimbul s- 
a încheiat. 

— Am realizat atâtea şi acuma s-au dus toate pe apa 
sâmbetei... Oh, Dumnezeule! 

— De ce, domnule congressman? întrebă sincer Varak. 
Aceşti tineri nu fac parte din comisie. Nu sunt nici avocați, 
nici contabili, nici măcar consilieri. Sunt nişte copii care au 
greşit teribil în interiorul mediului fortificat al celei mai 
puternice capitale din lume. Scăpaţi de ei, spuneţi-le că vieţile 
şi carierele lor se vor ruina dacă nu se îndreaptă, dar nu 
stopaţi activitatea comisiei. 

— Nimeni nu ne va mai crede vreodată, spuse Partridge 
privind fix drept în față, de parcă ar fi vorbit unui perete. 
Suntem la fel de stricați ca şi cei pe care îi vânăm. Suntem 
toți nişte fățarnici împuțiţi, asta suntem. 

— Nimeni nu trebuie să ştie că... 

— Rahat! izbucni congressmanul din Alabama lovind 
telefonul şi apăsând un buton pe care-l ţinu apăsat mai mult 
decât ar fi fost nevoie ca să fie auzit. Vino-ncoace! răcni el. 
Acuma! S-a auzit? 

Tânărul secretar intră în cameră în clipa în care Partridge 
tocmai se ridica de la birou. 

— Lichea ipocrită şi ticăloasă ce eşti! Ţi-am cerut să-mi 
spui adevărul, lepră! Şi m-ai minţit ca un păduche! 

— Ba nu, n-am mințit! ţipă la rândul lui tânărul, cu ochii 
înlăcrimaţi în spatele ochelarilor cu ramă din carapace de 
broască ţestoasă. M-ai întrebat ce se întâmplă, ce se 
întâmplă, nu? lar eu am zis că nimic, că nu se întâmplă 
nimic! Câţiva dintre noi ne-am trosnit rău de tot acum vreo 
trei săptămâni şi ne-am speriat ca dracu”! Bine, am fost 
proşti, tâmpiţi, toți am fost de acord cu asta, dar n-am făcut 
rău nimănui, ci numai nouă! Am renunțat la tot şi-am spălat 
pe rând putina, dar tu şi barosanii din jurul tău n-aţi 
observat nimic. Angajaţii tăi ne muncesc optzeci de ore pe 
săptămână şi după aia nu ne mai scot din tâmpiţi, dar 


materialele noastre sunt bune când e vorba ca dumnealor să 
ajungă în fața camerelor de luat vederi! Ei bine, ce n-ai 
observat tu deloc e că ai acum aici o nouă clasă de copii de 
grădiniță. Ceilalți şi-au dat toți demisia, iar tu nici măcar n-ai 
observat! Eu sunt singurul care-a rămas, pentru că eu n-am 
putut să plec! încheie el, după acest acces de volubilitate 
neaşteptată. 

— Pleci acum! 

— Al dracului de multă dreptate mai ai! spuse tânărul, 
ieşind vijelios din cameră şi trântind uşa după el. 

— Cine e domnul? întrebă politicos Varak. 

— Arvin Partridge Junior, răspunse congressmanul încet, 
aşezându-se pe scaun fără să scape uşa din ochi. E student 
în anul trei la drept, în Virginia. Toţi au fost studenți la drept, 
iar noi i-am muncit de le-am rupt şalele douăzeci şi patru de 
ore din douăzeci şi patru pentru un scuipat şi un şut în c... 
Dar vorba e că ne-au trădat încrederea pe care le-am acordat- 
o. Fiul meu m-a minţit în legătură cu ceva care ne poate 
distruge pe toți. N-am să mai pot avea niciodată încredere în 
el. 

— Îmi pare rău, domnule. 

— Nu-i treaba ta! replică răstit Partridge renunțând brusc 
la tonul meditativ. În regulă, gunoierule, continuă el aspru, ce 
vrei pentru ca activitatea comisiei să nu se oprească? Zici că 
acoperire nu vrei, dar presupun că există câteva zeci de feluri 
de a o cere fără s-o spui. Trebuie să cântăresc şi eu plusurile 
şi minusurile, nu? 

— Pentru dumneavoastră nu există minusuri, domnule. 

Şi scoase la iveală câteva pagini împăturite pe care le 
desfăcu şi le puse pe birou în fața congressmanului. Pagina 
de deasupra avea şi o mică fotografie în colțul din dreapta sus 
al primei pagini. 

— Clienţii mei şi-l doresc pe acest om în comisia 
dumneavoastră, domnule. Asta-i tot. 

— Înseamnă că e ceva necurat cu el! se repezi Partridge. 

— Absolut nimic compromiţător, e mai presus de orice 


reproş în ceea ce-l priveşte. Pentru a repeta, clienții mei nu 
caută vreo acoperire, nu vor să jecmănească pe nimeni, nu 
vor moțiuni pe care comisia să le blocheze sau să le valideze. 
Clienţii mei nu-l cunosc personal pe acest om, nici el nu-i 
cunoaşte pe ei şi e complet în necunoştinţță de cauză în ce 
priveşte întâlnirea noastră de acum. 

— Atunci de ce-l vreţi la mine? 

— Deoarece clienții mei consideră că el va fi un excelent 
membru al comisiei pe care o conduceţi. 

— Un singur om nu poate să facă mare lucru, ştii asta, nu? 

— Desigur. 

— Dacă-l plantați pentru a obţine informații, să ştii că de 
la noi nu se scurge nimic, mârâi în scârbă Partridge şi se mai 
uită o dată la fotografii punându-le pe rând sub lampă, apoi 
le întoarse pe dos şi le plesni de birou. Cel puţin aşa ştiu că a 
fost până acuma! 

Varak se aplecă şi luă fotografiile. 

— Făceţi-o, domnule congressman. Numiţi-l în comisia 
dumneavoastră, sau, cum singur aţi spus, totul se va duce pe 
apa sâmbetei. După ce va fi instalat, vă vom remite fotografiile 
împreună cu negativele. Numiţi-l. 

Partridge rămăsese cu ochii ţintă pe instantaneele din 
mâna vizitatorului. 

— Întâmplător, e un loc liber. Bookbinder şi-a dat demisia 
ieri. Probleme personale. 

— Ştiu, spuse Milos Varak. 

Congressmanul îl privi fix în ochi pe vizitatorul său. 

— Şi la urma urmei, tu de unde mama dracului ai mai 
ieşit? Cine ziceai că eşti? 

— Cineva devotat patriei de adopţiune, dar nu eu sunt 
important. Important este omul acela, domnule. 

Partridge îşi cobori ochii pe foile din fața lui. 

— Evan Kendrick, a noua, Colorado, citi el. Rahat! Abia 
dacă am auzit de el... şi ce-am auzit nu m-a furnicat deloc. E 
un nimeni, un zero călare pe nişte saci de biştari, atât. 

— Vă veţi schimba opinia mai repede decât vă puteţi 


închipui, domnule, spuse Varak întorcându-se şi luând-o 
spre uşă. 


— Domnule congressman, domnule congressman! strigă 
consilierul şef al lui Evan Kendrick țâşnind din birou şi 
luând-o la fugă pe culoarul Camerei pentru a-şi prinde din 
urmă şeful. 

— Ce e, ce s-a întâmplat? întrebă Evan luând degetul de pe 
butonul liftului şi părând surprins de frâna pusă de tânăr 
când acesta se opri în fața lui. Phil, nu-ţi stă în caracter să 
ridici vocea mai mult de o şoaptă foarte confidențială. Oare 
districtul al nouălea din Colorado a fost îngropat sub o 
alunecare de teren? 

— Ba e posibil ca tocmai să fi fost dezgropat după o foarte 
lungă stagnare, domnule! Adică din punctul dumneavoastră 
de vedere. 

— Ia zi! 

—  Congressmanul Partridge, domnule! Partridge din 
Alabama! 

— Un tip dur, dar valoros. Riscă. Îmi place ce face. Ce-i cu 
el? 

— Vrea s-o faceţi cu el. 

— Ce să fac cu el? 

— Să fiți în comisie! 

— Ce? 

— E un pas extraordinar de mare înainte, domnule! 

— Ba e chiar un pas nenorocit de mare înapoi, îl contrazise 
surprins Kendrick. Membrii comisiei apar la ştirile de noapte 
în fiecare săptămână şi sunt plini pentru diminețile de 
duminică, când cele mai noi comete congresionale de-ale 
noastre nu sunt încă disponibile. E ultimul lucru pe care mi-l 
doresc. 

— Scuzaţi-mă, domnule congressman, dar e primul lucru 
pe care ar trebui să vi-l doriţi, spuse consilierul liniştindu-se 
şi uitându-se în ochii lui Evan. 

— De ce? 


Tânărul Phil atinse brațul lui Kendrick, luându-l de lângă 
cei câțiva care aştepta liftul. 

— Mi-aţi spus că aveţi de gând să demisionaţi după alegeri, 
iar eu înțeleg asta. Dar v-am auzit spunând că aţi vrea să 
aveți un cuvânt în numirea succesorului dumneavoastră. 

— Da, intenţionez să am, încuviință Evan cu o înclinare 
din cap. M-am luptat cu nemernica aia de maşinărie şi vreau 
s-o țin mai departe imobilizată. Christoase, coţcării ăia ar 
vinde şi ultimul munte din Stâncoşii sudici drept mină de 
uraniu, dacă ar putea pune mâna pe o singură exploatare cu 
girul guvernului. 

— N-o să aveţi nici o şansă dacă îl refuzaţi pe Partridge. 

— De ce nu? 

— Pentru că el într-adevăr vă vrea. 

— De ce? 

— Nu sunt sigur, ştiu doar că el nu vrea niciodată ceva 
fără un motiv serios. Poate vrea să-şi extindă influența spre 
vest, să aibă o bază pentru propria lui avansare, cine ştie? 
Însă ştiţi că el controlează al naibii de multe delegaţii de stat. 
Şi dacă dumneavoastră vă apucațţi să-l jigniți spunându-i nu, 
mulțumesc, amice, o să considere refuzul ca un act arogant şi 
vă desființează cu totul şi aici şi acasă. Vreau să spun că 
tipul e un barosan acolo-n Deal. 

Kendrick oftă încruntându-şi sprâncenele. 

— Cred că ştiu totuşi să-mi ţin gura atunci când trebuie. 


Trecuseră trei săptămâni de la numirea congressmanului 
Evan Kendrick în comisia Partridge, de fapt o numire care nu 
a uimit pe nimeni la Washington, în afară de Ann Mulcahy 
O'Reilly şi, prin contagiune, pe soțul acesteia, Patrick Xavier 
O'Reilly, locotenent de poliție transferat de la Boston pentru 
iscusința lui în materie de criminalistică. În general, s-a 
considerat că bătrânul preşedinte Partridge, un profesionist 
uns cu tot ce se putea numi alifie politică pe lumea asta, voia 
ca luminile reflectoarelor să fie ațintite asupra lui, nu asupra 
celorlalți membri ai comisiei. Dacă această presupunere era 


justă, Partridge n-ar fi putut face o alegere mai bună. 
Reprezentantul celui de-al nouălea district al statului 
Colorado rar deschisese gura în timpul audierilor televizate 
bisăptămânale, iar când a făcut-o, n-a spus altceva decât n- 
am întrebări, domnule preşedinte, atunci când îi venea rândul 
să chestioneze martorii. De fapt, cea mai lungă frază pe care a 
spus-o în timpul scurs de la instalare, a fost răspunsul de 
douăzeci şi trei de secunde pe care l-a dat preşedintelui 
comisiei când acesta i-a urat bun venit. Prin cuvinte simple, 
îşi exprimase atunci surprinderea pe care i-o produsese 
onoarea de a fi ales şi se angajase să se străduiască să 
confirme încrederea care i se acordase. Camerele de luat 
vederi îl părăsiseră în toiul discursului după exact 
douăsprezece secunde, pentru a prezenta telespectatorilor 
sosirea unui om de serviciu îmbrăcat într-o uniformă plină de 
fireturi, care începuse să treacă şi să golească scrumierele. 

— Doamnelor şi domnilor, spusese vocea liniştită a 
crainicului, chiar şi pe parcursul unor audieri ca aceasta la 
care asistăm, guvernul nu scapă din vedere măsurile 
elementare... Ce?... Oh, da, congressmanul Owen Cambridge 
şi-a terminat depoziția. 

Totuşi, în ziua de marți a celei de-a patra săptămâni s-au 
petrecut nişte lucruri de-a dreptul ciudate. Era dimineața 
primei audieri televizate a săptămânii, iar interesul era mai 
mare ca de obicei, pentru că martorul principal era delegatul 
Serviciului de Achiziţionări al Pentagonului. Era un bărbat cu 
înfăţişare energică şi hotărâtă, în ciuda cheliei premature, un 
colonel plin care îşi făcuse cu agresivitate un nume în 
logistică, un ofițer extrem de devotat patriei şi om cu 
convingeri neclintite. Era inteligent, spontan, cu o prezenţă de 
spirit de invidiat şi cu raționamente impecabile. Era însăşi 
întruchiparea bărbăţiei vajnice a militarului de carieră şi, din 
punctul de vedere al civililor, era cel mai barosan din 
Arlington. Nu e deci de mirare că mulţi îşi frecau mâinile în 
aşteptarea înfruntării dintre aprigul colonel Robert Barrish şi 
la fel de inteligentul, la fel de spontanul şi, desigur, la fel de 


bătăiosul preşedinte al Comisiei Partridge. 

Totuşi, ciudată în acea dimineață era tocmai absența 
congressmanului Arvin Partridge din Alabama. Acesta n-a 
apărut şi n-a putut fi găsit la telefon, iar consilierii lui, care 
scotociseră disperaţi toată noaptea, umblând forfota şi 
cotrobăind tot Washingtonul, se întorseseră fără nici un 
rezultat. Pur şi simplu omul parcă ar fi intrat în pământ şi 
toată lumea era foarte dezorientată. 

Însă comisiile congresionale nu se pot învârti doar în jurul 
preşedinţilor lor, mai ales atunci când e prezentă şi 
televiziunea, aşa că se hotări ca lucrările să se desfăşoare sub 
preşedinţia decanului de vârstă al comisiei, un foarte 
respectat congressman din Dakota de Nord, care însă se 
resimțea cumplit după cea mai îndrăcită mahmureală din 
viața lui. O treabă, iarăşi ciudată, ba chiar foarte ciudată 
dacă ne gândim că venerabilul congressman era cunoscut ca 
nebăutor, fiind ştiut de toată lumea drept un om blând şi 
cumpătat, de-a dreptul abstinent în mai toate privinţele, un 
om care mergea regulat la biserică, se împărtăşea şi purta cu 
smerenie în suflet cuvântul scripturii. Astfel că, aşa cum 
stăteau lucrurile în acea dimineaţă, sărmanul bătrânel se 
anunța drept o pradă sigură pentru vijeliosul leu care era 
colonelul Robert Barrish. 

— ... şi pentru a-mi încheia declaraţia în fața acestei 
nedemne şi antipatriotice inchiziţii civile şi a lămuri lucrurile 
o dată pentru totdeauna, declar în modul cel mai categoric că 
sunt trup şi suflet pentru o societate puternică şi liberă în 
încleştarea ei pe viață şi pe moarte cu forțele răului, care la 
primul semn de slăbiciune din partea noastră ar fi gata să ne 
rupă în bucăţi, încheie tăios colonelul Barrish. Vă recomand 
să vă gândiţi bine la un lucru, domnilor: oare e bine să ne 
legăm singuri de mâini şi de picioare cu astfel de chestiuni 
academice şi minore, simple mofturi financiare, care n-au 
practic nimic comun cu poziția de status quo a inamicilor 
noştri? 

— Dacă vă înțeleg bine... rosti moale preşedintele interimar 


al comisiei, privind cu ochi încețoşaţi spre bătăiosul colonel, 
dați-mi voie să vă asigur că nimeni din cei de aici nu pune la 
îndoială devotamentul dumneavoastră în ceea ce priveşte 
apărarea națională... 

— Sper şi eu că nu, domnule. 

— ... şi nu cred, domnule colonel, că dacă... 

— Stai puţin, soldat! spuse deodată Evan Kendrick din 
cealaltă parte a mesei. 

— Pardon? 

— Am spus stai puţin, te rog! 

— Stimate domn, vă atrag atenţia că am gradul de colonel 
în armata Statelor Unite şi mă aştept ca oamenii să mi se 
adreseze în consecinţă! răspunse Barrish din vârful limbii, 
privind plin de dispreţ spre intrus. 

Evan îi răspunse cu o privire dură, uitând o clipă de 
microfon. 

— Am să vorbesc cu tine cum vreau eu, ticălos arogant ce 
eşti! 

Camerele de luat vederi îşi schimbară brusc orientarea, 
microfoanele fură închise, dar era prea târziu. 

— ... doar dacă tu personal ai amendat Constituţia, pe care 
mă îndoiesc că ai citit-o, continuă Kendrick privind la hârtiile 
pe care le avea în față. 

— Mă simt jignit de o asemenea atitudine... 

— O grămadă de contribuabili sunt jigniți de tine, îl 
întrerupse Evan, uitându-se la dosarul lui Barrish şi 
amintindu-şi exact cuvintele spuse de Frank Swan cu un an 
în urmă. Dă-mi voie să te întreb, colonele, ai tras vreodată cu 
arma? 

— Sunt soldat, stimabile... 

— Am stabilit amândoi asta, nu-i aşa? Ştiu că eşti soldat, 
cum să nu ştiu, că doar noi, inchizitorii civili, îți plătim 
soldele. Asta dacă nu cumva uniforma aia de pe tine e 
închiriată, adăugă Evan, făcând pe mai mulți din sală să 
pufnească în râs. Eu te-am întrebat dacă ai tras vreodată cu 
arma! 


— De nenumărate ori. Dar tu? 

— De multe ori, nu chiar nenumărate, dar multe. Şi 
niciodată purtând uniformă. 

— Atunci consider chestiunea încheiată. 

— Nu chiar. Ai folosit vreodată arma pentru a ucide o altă 
ființă omenească, apărându-te? 

Se lăsă dintr-o dată o linişte atât de adâncă încât 
răspunsul şoptit al colonelului fu auzit limpede de toată sala: 

— N-am fost niciodată într-o confruntare armată, dacă la 
aşa ceva vă referiți. 

— Dar adineauri spuneai nişte chestii cu nu ştiu ce 
încleştare pe viață şi pe moarte şi aşa mai departe, tralala şi 
tralala, ceea ce lasă să se înțeleagă pentru toată lumea care te 
aude că ai fi un fel de Davy Crockett? modern rezistând la 
fortul Alamo, sau poate un sublim Indiana Jones” 
zdrobindu-i pe-ăia răi. Dar nu-i deloc aşa, nu, colonele? Eşti 
doar un simplu contabil care încearcă să justifice furtul a 
milioane de dolari, dacă nu cumva miliarde, din buzunarul 
contribuabililor, sub faldurile roşu, alb şi albastre ale 
superpatriotismului. 

— Ia ascultă, nemer...! Cum îndrăzneşti... 

Din nou camerele de luat vederi şi microfoanele fură 
deconectate prea târziu, surprinzându-l pe colonelul Barrish 
cum se ridica din scaunul lui dând furios cu pumnul în 
masă. 

— Lucrările comisiei se suspendă! reuşi să strige epuizat 
preşedintele interimar. Se suspendă, fir-ar ale dracului! 


În întunecata cabină de control a uneia din reţelele de 
televiziune din Washington, un crainic cărunt stătea într-un 
colț şi studia monitorul care prezenta imagini de la audierea 
comisiei. Aşa cum mai toată America îl văzuse făcând de 
nenumărate ori, îşi ţuguie şi acum buzele meditativ, apoi se 
întoarse spre asistentul de lângă el. 

— Îl vreau pe congressmanul ăla, oricine-ar fi el. Îl vreau în 
emisiunea de duminica viitoare. 


— Unde dracu mă aflu? şopti Arvin Partridge senior, 
scuturând din cap şi încercând să-şi fixeze vederea pe 
perdelele de la fereastra camerei de motel. Cumva într-o 
vizuină de şobolani? 

— Nu-i chiar greşit, spuse blondul apropiindu-se de pat. 
Doar că şobolanii care vin aici vin doar pentru o oră sau 
două. 

— Tu! ţipă reprezentantul Alabamei, cu ochii holbaţi la 
ceh. Ce mama dracului mi-ai mai făcut, nemernicule? 

— Nu v-am făcut dumneavoastră, domnule, ci pentru 
dumneavoastră, spuse Varak. Din fericire, am reuşit să vă 
sustrag dintr-o situație potenţial stânjenitoare. 

— Ce? Unde? Cum? 

Partridge se ridică şi-şi dădu picioarele jos din pat. Deşi 
încă nu se putea orienta bine, îşi dădu seama că era complet 
îmbrăcat. 

— Unul din clienţii mei lua masa la Carriage House, în 
Georgetown, când dumneavoastră  erați acolo cu 
congressmanul din Dakota de Nord. Când a avut loc 
neplăcutul eveniment, m-a sunat imediat. Din fericire 
locuiesc în zonă şi am reuşit să ajung acolo la timp. Şi 
întâmplător o spun, bineînțeles, că aici la motel nici nu 
sunteți trecut în registru. Vă daţi seama ce catastrofă... 

— Stai puţin! strigă Partridge. Rahat de măgar! Întâlnirea 
aia a fost aranjată! La biroul lui s-a primit un telefon prin 
care i s-a spus că eu vreau să stau de vorbă cu el în legătură 
cu o problemă foarte urgentă a comisiei. Şi, la mine la birou 
s-a primit tot aşa un telefon ca venind din partea lui. Îl aveam 
pe gâscanul ăla fudul de Barrish în audierea de dimineaţă, 
aşa că ne-am gândit amândoi c-ar fi bine să ne vedem înainte. 
Eu l-am întrebat ce treabă are cu mine şi el m-a întrebat 
acelaşi lucru! 

— Nu ştiu nimic în privința asta, domnule. 

— Rahat de porc! Ce eveniment neplăcut ziceai că a 
intervenit? 


— Aţi tras prea mult la măsea. 

— Rahat de iepure! Am luat un nenorocit de Martini cu 
sifon şi lămâie, atât, iar colegul a luat o limonadă! E total 
abstinent, nu bea, nu fumează, nu femei, nu nimic... 

— Dacă aşa stau lucrurile, amândoi aveți toleranțe ciudate. 
Nu ştiu dacă vă mai amintiți, dar dumneavoastră ați căzut 
peste masă, iar onorabilul dumneavoastră coleg depunea 
nişte eforturi extraordinare ca să bea sarea din solniță. 

Preşedintele comisiei senatoriale făcu ochii mari. 

— Finns, spuse el încet. Ne-ai drogat, nemernicule, ne-ai 
drogat pe amândoi cu Mickey Finns! 

— Vă înşelaţi, domnule. Până noaptea trecută n-am pus 
niciodată piciorul în restaurantul ăla. 

— Şi mai eşti şi mincinos. Unul al dracului de 
experimentat... Christoase, cât e ceasul? 

Partridge încercă să se uite la ceas, dar Varak îl întrerupse. 

— La ora asta, audierea a luat deja sfârşit. 

— Rahat! 

— Înlocuitorul dumneavoastră n-a fost prea util dar noul 
dumneavoastră coleg a făcut o impresie de neuitat, domnule. 
Sunt sigur că veți vedea secvențe din reprezentaţia sa la 
ştirile de seară, cu unele cuvinte cenzurate, desigur, însă 
oricum... 

— Oh, Dumnezeule, şopti congressmanul. Şi ce-au zis 
despre mine? Ce-au zis că n-am fost acolo? 

— Biroul dumneavoastră a înaintat o declaraţie perfect 
acceptabilă. Vă aflaţi la pescuit cu iahtul în largul mării, când 
motorul s-a stricat şi ați fost nevoit să aruncați ancora la o 
milă de mal. Lumea s-a arătat înțelegătoare. N-au fost 
probleme. 

— Biroul meu a înaintat o astfel de declaraţie? Autorizată 
de cine? 

— De fiul dumneavoastră. E un tânăr remarcabil şi foarte 
cu cap. Vă aşteaptă afară, în maşina dumneavoastră. 


Supărată, femeia plângea în receptorul telefonului. 


— Îţi spun, mamă, nu l-am văzut niciodată în halul ăsta! 
Adică era beat de-a binelea, beat mort, turtă! Slavă cerului că 
a fost acolo străinul acela drăguţ care l-a adus acasă! A zis că 
l-a găsit în fața unui restaurant, nu mai era în stare nici să 
stea pe picioare, îți imaginezi? Nu se mai putea ţine pe 
picioare! Omul l-a recunoscut şi fiind un bun creştin, s-a 
gândit c-ar fi mai bine să-l culeagă de pe stradă. Şi ce mă 
înnebuneşte cel mai mult, mamă, e că eu ştiam că n-a pus 
strop de alcool în gură în viaţa lui. Ei bine, desigur, m-am 
înşelat. Mă întreb câte alte secrete îmi mai ascunde devotatul 
meu ales al națiunii! Azi-dimineaţă pretindea că nu-şi 
aminteşte nimic, dar nimic, nimic... Oh, Doamne sfinte! 
Mamă, dacă poţi să-ţi închipui, când l-am adus în casă, eu şi 
omul acela cumsecade, soțul meu cel abstinent a... Oh, sfinte 
Dumnezeule!... A vomitat pe covor! Ca un porc, mamă!... 


Vânzătorul roşcat din magazinul reprezentanței SAAB 
strălucea de bucurie când semna actele şi număra în palmă 
bancnotele de câte o mie de dolari. 

— O să avem maşina pregătită pentru dumneavoastră la 
ora trei după amiază, domnule. 

— Drăguţ, zise cumpărătorul. 

În actele maşinii figura profesia de barman, angajat la 
Carriage House, din Georgetown. 


Capitolul 18 


— Ora zero, domnule Kendrick, spuse colonelul Robert 
Barrish zâmbind binevoitor în fața camerei de luat vederi. 
Trebuie să fim pregătiți şi, controlând cursa înarmărilor, să 
împingem faptele cât mai departe. 

— Sau, dimpotrivă, să stocăm arsenalul până la punctul în 
care o mică eroare ar arunca planeta în aer. 

— Oh, te rog, îl chemă aspru la ordine ofițerul. Nu e nici o 
problemă, schema asta de raționalizare a căpătat de mult 
statutul de modus non operandi. Doar suntem profesionişti. 

— Adică noi? 

— Da, noi. Cred că eşti de acord că suntem profesionişti, 
nu? 

— Bineînţeles că da. Şi cu duşmanul cum rămâne? El nu 
are profesionişti? 

— Dacă încerci să faci o analogie între performanţele 
tehnice ale inamicului şi ale noastre, cred că ai să descoperi 
că eşti la fel de puţin - informat ca şi în cazul eficienţei 
costurilor din sistemul nostru. 

— Înţeleg deci că ei nu sunt la fel de buni ca noi. 

— lată o deducție inteligentă, domnule congressman. 
Dincolo de superioritatea angajamentului nostru moral, un 
angajament făcut față de Dumnezeu, antrenamentul forțelor 
noastre armate în folosirea tehnicii de vârf este cel mai bun 
din lume. Dacă îmi este permis aici, trebuie să spun că fiind 
parte a unei mari echipe, sunt extrem de mândru de băieții 
noştri şi de fetele noastre de sub arme. 

— Ohoho, păi şi eu sunt, spuse Evan afişând un simulacru 
de zâmbet. Însă şi eu trebuie să spun aici, colonele, că ţi-am 
pierdut ideea, sau a fost doar o eschivă controlată din partea 
ta? Credeam că remarca ta în legătură cu profesionalismul 
trebuia să fie un răspuns la afirmația mea despre 


posibilitatea unei erori, cu toate arsenalele astea pline. 

— A fost. Vezi, domnule Kendrick, eu încerc cu multă 
răbdare să-ţi explic aici faptul că personalul care manevrează 
armele noastre este atât de bine încorsetat în regulamente şi 
proceduri de manual, încât orice posibilitate de eroare este 
practic eliminată. Suntem virtual siguri că nu se poate greşi! 

— S-ar putea să fim, fu Evan de acord. Dar cum stăm cu 
celălalt? Spuneai, sau mi s-a părut mie că ai spus, că tipul nu- 
i prea deştept, că nu s-ar putea face nici o analogie cu noi, 
oricare ar fi ea. Să presupunem că face el o greşeală. Şi- 
atunci ce va fi? 

— N-ar mai avea niciodată şansa să mai greşească o dată. 
Cu pierderi minime din partea noastră, vom scoate... 

— Stai puţin, soldat! îl întrerupse Kendrick devenind dintr- 
o dată aspru, cu o voce sunând de parcă ar fi dat un ordin. 
Să revenim. Cu pierderi minime din partea noastră... Ce vrea 
să însemne asta? 

— Sunt convins că înţelegi că nu am libertatea să discut 
astfel de probleme. 

— Ba cred că ar trebui s-o ai. Spunând cu pierderi minime 
ai vrut cumva să te referi la Los Angeles sau la New York, sau 
poate la Albuquerque sau St. Louis? Din moment ce toţi 
plătim pentru această umbrelă-a-pierderilor-minime, de ce nu 
vrei să ne spui şi nouă cum va fi vremea? 

— Dacă îţi închipui că am de gând să pun în primejdie 
securitatea națională prin intermediul unei rețele de 
televiziune... ei bine, domnule congressman, regret sincer că 
trebuie s-o spun, dar nu ştiu dacă ai vreun drept să reprezinți 
poporul american. 

— Tot poporul, luat aşa la grămadă? Nici n-am crezut aşa 
ceva. Mi s-a spus că acest program e doar între noi doi, că te- 
am insultat pe post şi că aveai dreptul la replică în acelaşi 
context. De aceea sunt eu aici. Aşa că răspunde, colonele, dă- 
mi replica. Nu-mi arunca în față lozinci de Pentagon, am prea 
mare respect pentru forțele noastre armate ca să te las să ne 
scapi aşa de uşor. 


— Dacă prin termenul de lozinci vrei să aduci o insultă 
conducătorilor noştri din domeniul apărării, oamenii loiali şi 
de onoare care, mai presus de toate, vor să mențină puternică 
națiunea noastră, atunci te deplâng. 

— Hai, las-o baltă. Ştii că nu sunt de mult timp pe-aici, dar 
printre puţinii prieteni pe care mi i-am făcut sunt şi câţiva 
ofițeri de la Arlington care probabil că se înfioară acum când 
te aud cu ideea asta de modus non operandi. Eu mă silesc aici 
să-ți explic cu multă răbdare, colonele, că tu ai încetat să mai 
ai un cec în alb. Noi trăim cu realitățile de zi cu zi. 

— Atunci lasă-mă să-ți explic eu realităţile! izbucni 
Barrish. 

— Lasă-mă să termin, spuse Evan zâmbind. 

— Domnilor, domnilor, interveni mediatorul. 

— Nu vreau să arunc nici o urmă de îndoială asupra 
angajamentelor tale, colonele, reîncepu Kendrick, luând o 
foaie de hârtie. Îţi faci treaba şi-ţi protejezi ograda, înţeleg 
asta. Dar când ai afirmat în timpul audierii, uite, mi-am notat 
aici cuvintele tale, chestiuni academice şi minore, simple 
mofturi financiare, m-am întrebat ce-ai vrut să spui. Oare 
chiar eşti mai presus de orice echilibru contabil? Dacă asta 
crezi, atunci spune-i-o omului de pe stradă care încearcă să 
echilibreze balanța financiară a familiei şi nu prea reuşeşte. 

— Acelaşi om de pe stradă va veni în genunchi la noi când 
are să înțeleagă că de fapt tocmai noi îi asigurăm 
supraviețuirea! 

— Am impresia că tocmai am auzit nişte mormăituri în 
Arlington, colonele. Omul de pe stradă nu trebuie să vină în 
genunchi la nimeni. Cel puțin nu aici. 

— Îmi răstălmăceşti vorbele! Ştii foarte bine ce-am vrut să 
spun, congressmane Partridge! 

— Nu, colonele, congressmanul Partridge e altcineva. Eu 
sunt subalternul care-a fost lăsat să-i țină locul. 

— Lăsat e un cuvânt potrivit! 

— E o afirmație interesantă. Pot să citez? 

— Te ştiu eu, zise Barrish devenind brusc ameninţător. 


Nu-mi îndruga mie aici verzi şi uscate despre omul de pe 
stradă, pretinzând că eşti şi tu ca toți ceilalți. Nici măcar nu 
eşti căsătorit! 

— Asta-i cea mai precisă afirmaţie pe care ai făcut-o aici. 
Nu, nu sunt, dar dacă-mi propui o întâlnire, să ştii că va 
trebui mai întâi s-o întreb pe prietena mea. 

Fără cuvinte. Barosanul Pentagonului riposta, dar 
pulberea folosită îi sărea tot lui în față, direct pe postul 
național de televiziune. 


— Ăsta cine naiba mai e? întrebă domnul Joseph Smith de 
pe strada Cedar numărul 70 din Clinton, New Jersey. 

— Nu ştiu, răspunse doamna Smith, aşezată lângă soțul ei 
în fața televizorului. E drăguţ şi dur, nu-i aşa? 

— Eu nu ştiu ce-i aia drăguţ, dar tocmai l-a pus la punct 
pe un papiţțoi din ăia care umblau să-mi bage mie pe gât o 
grămadă de porcării în Vietnam. Gata, ăsta-i omul meu. 


— E bun, e chiar foarte bun, zise Eric Sundstrom 
ridicându-se şi stingând televizorul din apartamentul său din 
New York, cu vedere spre Gramercy Park. 

Îşi goli paharul de Montrachet şi se uită la Margaret Lowell 
şi la Gideon Logan, care stăteau amândoi pe scaune în junii 
mesei. 

— E ager la minte şi rămâne rece ca gheaţa. Îl ştiu pe 
şarpele ăsta veninos de Robert Barrish. Cel mai mult îi place 
să sugă sângele victimelor sub luminile reflectoarelor. 
Kendrick l-a îngropat în propriul lui rahat. 

— lar omul nostru e şi drăguţ, spuse doamna Lowell. 

— Cum? 

— Ei bine, e atrăgător, Eric. Ăsta nu e deloc un punct slab. 

— E nostim, spuse Logan. lar ăsta e un bun câştigat. Are 
suficientă abilitate şi prezenţă de spirit ca să treacă rapid de 
la seriozitate la amuzament şi ăsta nu-i deloc un talent ieftin. 
La fel a fost şi în timpul audierii. Nu-i deloc accidental. 
Kennedy avea şi el darul ăsta, peste tot făcea numai ironii 


pline de umor. Şi oamenilor le plăcea al naibii... Totuşi, cred 
că se întrezăresc nori negri la orizont. 

— Adică? întrebă Sundstrom. 

— Un om atât de ager va fi foarte greu de controlat. 

— Dacă-i omul potrivit, spuse Margaret Lowell, iar noi 
avem toate motivele s-o credem, atunci nu contează, Gideon. 

— Bun, dar dacă nu e? Dacă există ceva ce noi nu ştim? 
Noi vom fi răspunzători de propulsarea lui, nu procesul 
public. 


Departe, în Manhattan, între bulevardele Cinci şi Madison, 
într-o clădire cu şase nivele, căruntul Samuel Winters şedea 
față în faţă cu prietenul său, Jacob Mandel. Se aflau în 
uriaşul birou al lui Winters, aflat la ultimul etaj. Pe pereţi, 
între diferitele etajere şi rafturi, erau atârnate câteva tapiserii 
splendide, iar mobilierul era de un gust rafinat. Încăperea era 
confortabilă şi călduroasă şi cei doi vechi prieteni se simțeau 
bine. Istoricul luă telecomanda şi stinse televizorul. 

— Ei bine? întrebă Winters. 

— Vreau să mă gândesc o clipă, Samuel, zise Mandel şi îşi 
roti ochii prin birou. Ai toate astea încă de la naştere. Şi 
totuşi întotdeauna ai muncit din greu. 

— Am ales un domeniu unde banul uşura mult mai mult 
toate lucrurile, spuse Winters. Uneori m-am simțit chiar 
vinovat în legătură cu asta. Totdeauna m-am putut duce 
unde am vrut, am avut mereu acces la arhive la care alții n- 
au avut, am studiat cât de mult am vrut. lar dacă mi-am 
adus o contribuție cât de mică, aceasta a fost minoră în 
comparaţie cu plăcerea pe care am resimţit-o. Nevastă-mea 
aşa obişnuia să spună. 

Istoricul îşi aruncă privirea pe portretul unei doamne 
frumoase, cu păr negru, îmbrăcată în stilul anilor patruzeci; 
tabloul era atârnat în spatele biroului, între două ferestre 
uriaşe care dădeau în strada 73. Astfel, cine stătea la birou şi 
lucra se putea uita cu uşurinţă afară şi la portret. 

— Fie că e de admirat sau nu, urmă Winters, eu n-a 


trebuit niciodată să câştig ceva. După cum a spus cândva 
Averell, din fericire sau din nefericire, eu n-a trebuit să depind 
de munca mea pentru a mă hrăni. Se pare că asta spune totul. 

— Noi de ce nu apărem la vedere, Samuel? 

Winters se uită cu ochi trişti şi reci la Mandel. 

— Pentru că noi jucăm rolul lui Dumnezeu. Trebuie s-o 
facem, pentru că noi ştim lucruri pe care alții nu le ştiu. Nu 
ştim ce se va întâmpla dacă nu ne urmăm calea aleasă. Altfel, 
poporul unei mari republici se va trezi că nu mai are un 
preşedinte, ci un dictator, un stăpân absolut peste toate 
statele uniunii. Şi tocmai asta nu înțeleg ei, ce se află în 
spatele acestui stăpân. Acei şacali din umbră nu pot fi 
îndepărtați decât înlocuindu-i. Altfel e cu neputinţă să 
scăpăm de ei. 

— Înţeleg. Sunt prudent pentru că mă tem. 

— Da. Şi trebuie să fim extraordinar de precauţi şi să ne 
asigurăm că Evan Kendrick nu va afla de noi. E simplu. 

— Nimic nu e simplu, obiectă Mandel. Kendrick nu e deloc 
prost. O să înceapă să se întrebe de ce toată atenţia e 
îndreptată spre el. Varak va trebui să fie un scenarist de 
excepție. Fiecare secvenţă va trebui să conducă logic şi fără 
cusur la următoarea. 

— Ai dreptate. Îşi va pune întrebări, dacă nu cumva a şi 
început să şi le pună. Şi atunci? Va vrea să câştige? 

— Asta el Febra, Samuel. Febra, foamea, setea de putere, 
astea trebuie să-l cuprindă într-un fel şi pe Kendrick. La o 
analiză finală, el va trebui să vrea să câştige, să vrea cu 
disperare să câştige. 

— Focul din stomac, spuse istoricul. Toţi trebuia să ne fi 
gândit la el mai întâi, însă unii au presupus pur şi simplu că 
acest Kendrick va sări în sus de bucurie auzind de şansa care 
i se iveşte. Ce proşti am fost, Dumnezeule! 

— Harry Truman a avut dreptate, conducătorii 
configurează istoria. Statele Unite ale Americii n-ar fi existat 
fără Thomas Jefferson, al treilea Reich n-ar fi existat fără 
Adolf Hitler... sau cel puţin n-ar fi fost ce a fost. Dar nici o 


ființă omenească nu poate ajunge să conducă dacă nu vrea 
asta. Trebuie să fie mistuită de o dorință arzătoare pentru a 
ajunge acolo. 

— Şi crezi că lui Kendrick al nostru îi lipseşte dorința asta? 

— Am senzația că da. Ce am văzut la televizor, mai ales 
acum cinci zile, la audierea comisiei, a fost un om imprudent 
căruia nu-i pasă cui îi rupe oasele, pentru că era din cale- 
afară de furios. Creier, da. Curaj, desigur. Chiar şi istețime şi 
farmec, toate astea sunt lucruri asupra cărora am căzut de 
acord că sunt componentele unui personaj ideal pe care ni l- 
am dorit. Dar am văzut în el şi o bucăţică din prietenul meu, 
Samuel Winters, un om care pe vremuri a putut să se 
îndepărteze de jocul puterii şi a rămas mereu în umbră 
pentru că n-a fost mistuit de acea febră de a înhăța marele 
premiu. 

— Şi e chiar atât de rău, Jacob? Nu în privința mea, 
niciodată n-a fost ceva important, dar e atât de sănătos ca cei 
în căutare de demnități înalte să fie devoraţi de acest foc al 
dorinței? 

Şi Winters îşi sorbi încet băutura, cu ochii pierduţi la 
tapiseria de pe perete. 

— Cum îi injectăm febra asta lui Evan Kendrick? E teribil 
de important s-o facem. Acum văd totul foarte clar. 

— Cred că trebuie să începem cu Milos Varak. 


Ann Mulcahy O'Reilly se afla la biroul ei. Cele patru linii 
telefonice din cabinetul congressmanului erau de obicei 
folosite pentru a face apeluri în exterior. Acest congressman 
atât de deosebit nu prea primea telefoane. Totuşi, ziua de azi 
nu numai că era diferită de altele, dar era de-a dreptul o 
nebunie. În douăzeci şi patru de ore, cel mai mic şi mai 
obscur grup de cabinet din Deal devenise deodată cel mai 
activ şi mai solicitat. Annie fusese nevoită să-i cheme de 
acasă pe cei doi arhivari ai ei, care nu veneau niciodată lunea 
la serviciu, unde oricum nu aveau nimic de făcut, haide, 
Annie, te înduri să strici bunătate de week-end! Apoi dăduse 


de Phillip Tobias, istețul consilier şef şi-i spusese să lase 
imediat meciul de tenis şi să-şi mişte fundul la birou, că altfel 
îl mănâncă fript. Dar ce naiba a putut să se întâmple, Annie? 
Cum, deşteptule ce eşti, n-ai văzut ieri emisiunea lui Foxley? 
Nu, am fost cu barca în larg. De ce, era cazul s-o văd? Păi a 
apărut în ea! Ceee? Păi asta nu se poate întâmpla fără 
aprobarea mea! Trebuie că l-au căutat acasă şi mie măgarul nu 
mi-a spus nimic! Nici mie nu mi-a spus, dar i-am văzut cu ochii 
mei numele în Post Iisuse! Să-mi dai o bandă, Annie! Te rog! 
Numai dacă vii aici să ne ajuţi să facem fată la telefoane, 
drăguțule. Ei, rahat! Alo, fii mai atent cum vorbeşti cu mine, 
marțafoi obraznic! Eu sunt o doamnă, dacă n-ai ştiut pân- 
acuma! Îmi pare rău, Annie, zău că-mi pare rău! Te rog! Lasă 
gălăgia şi mişcă-te-ncoace, lichea afurisită! 

În cele din urmă, ajunsă la disperare şi fiindcă soţul ei, 
Patrick Xavier O'Reilly, avea liber lunea asta pentru că 
sâmbătă fusese în tură de noapte, îl sună şi-i spuse că dacă 
nu vine imediat s-o ajute, depune o plângere împotriva lui 
pentru viol, drept care se văzu imediat ascultată. Singura 
persoană pe care nu reuşi s-o găsească rămânea afurisitul 
congressman din al nouălea district din Colorado. 

— Îmi pare tare rău, doamnă O'Reilly, spuse arabul care 
avea în grijă casa lui Kendrick şi pe care Annie îl suspecta că 
ar fi fost chirurg şomer sau fost rector de universitate. 
Congressmanul a spus că va lipsi câteva zile. N-am idee unde 
se află. 

— E o mare grămadă de rahat, domnule Sahara... 

— Mă simt măgulit de asemenea dimensiuni, doamnă... 

— Să faci bine şi să dai de încornoratul ăla de servitor al 
națiunii şi spune-i că praful se alege de cabinetul lui! Şi că 
toată povestea asta e din cauza apariţiei lui în emisiunea lui 
Foxley! 

— A fost remarcabil de eficient, nu-i aşa? 

— Ştii şi dumneata de asta? 

— l-am văzut numele în Washington Post, doamnă. Şi în 
Times din New York şi Los Angeles şi în Chicago Tribune. 


— Cumpără el toate ziarele astea? 

— Nu, doamnă, eu. Dar poate oricând să le citească şi el. 

— Doamne Dumnezeule! 

Hărmălaia de afară, de la uşa biroului, devenise 
insuportabilă. Annie trânti receptorul şi alergă la uşă. O 
deschise şi îi văzu pe Evan Kendrick şi pe soțul ei croindu-şi 
cu greu drum prin masa de reporteri, consilieri şi gură-cască. 

— Intraţi aici! strigă ea, cu un gest eroic de om care întinde 
unor naufragiați un colac de salvare. 

Ce doi pătrunseră cu greu în secretariat şi domnul O'Reilly, 
nu fără oarecare opinteli, reuşi să închidă uşa în urmă. 

— lo-s bărbac-su ei, spuse cu răsuflarea tăiată polițistul, 
arătând spre Annie. Încântat de cunoştinţă, domnule 
congressman. 

Era un ins roşcat, cu umeri laţi, cu o burtă cam măricică 
față de cât i-ar fi permis înălțimea şi cu o față rozalie, 
însuflețită de doi ochi verzi şi plini de vioiciune. 

— Dumneata eşti cel care-mi apără spatele, văd, spuse 
Kendrick întinzându-i mâna şi studiindu-l rapid. Îmi pare 
bine că am ajuns aici în acelaşi timp. 

— Cu toată sinceritatea trebuie să vă spun că n-a fost 
întâmplător. Țicnită asta de nevastă-mea m-a sunat acum 
vreo oră şi abia am reuşit să ajung aici acum vreo douăzeci de 
minute. Am văzut tămbălăul ăla de pe culoar şi mi-am zis că 
trebuie să apăreți. Aşa că v-am aşteptat. 

— Puteai să mă fi anunţat, irlandez bădăran! ţipă furioasă 
secretara. Am înnebunit de tot aici înăuntru! 

— Nu zău! Ca să mă trezesc pe urmă acuzat de viol, 
tigroaico? 

— Chiar că-i un irlandez bădăran, domnule Kendrick... 

— Staţi puţin, zise Evan uitându-se la uşă. Ce naiba ne 
facem cu ăştia de-afară? Ce s-a întâmplat? 

— Te-ai dus la emisiunea lui Foxley, aia s-a întâmplat, 
spuse supărată foc doamna O'Reilly. Noi nu. Am stat frumos 
acasă. 

— Eu am un principiu: niciodată nu mă uit la porcăriile 


astea, mormăi Kendrick. Dacă m-aş uita, câte ceva aş mai şti 
şi eu. 

— Nu-i nimic, acum o omenire-ntreagă te ştie pe tine. 

— Aţi fost al dracului de bun, domnule congressman, 
adăugă detectivul. Câţiva băieți din departament m-au sunat 
şi m-au rugat să-i spun lui Annie să vă mulțumească. Ţi-am 
spus, Annie, nu? 

— Mai întâi că n-am avut ocazia să-i transmit, iar în al 
doilea rând, cu zăpăceala de aici, probabil că aş fi uitat. Dar 
cred, Evan, că singurul lucru cu cap pe care mai poți să-l 
faci, după ce ai stârnit tot tărăboiul ăsta, e să ieşi la ei şi să 
dai şi tu o declarație, ceva... 

— Stai puţin, o întrerupse Kendrick întorcându-se spre 
Patrick O'Reilly. De ce să vrea cineva din departamentul de 
poliție să-mi mulțumească? 

— Pentru felul în care i-ați rezistat lui Barrish şi pentru 
cum l-ați luat la tăvăleală în fața națiunii. 

— Mi-am închipuit eu, dar ce treabă au ei cu Barrish? 

— Cu Barrish? Păi ăsta-i cel mai mare barosan de la 
Pentagon, umblă cu nişte relaţii şi cu nişte pile şi lucrături de 
stă mâța-n coadă! Şi mai e şi laş pe deasupra, adică după ce 
că te pune să nu dormi trei nopţi pentru un rahat de 
operațiune de supraveghere, în loc să-ți mulțumească, după 
aia te bagă tot pe tine la apă. O scârnăvie! 

— Ce operaţiune de supraveghere? Ce s-a întâmplat? 

— Domnule Kendrick, îl întrerupse Annie. Afară e o grădină 
zoologică! Trebuie să te-arăți şi să le spui două vorbe, acolo. 
Altfel de ăştia nu mai scăpăm! 

— Nici nu vreau s-aud. Continuaţi, domnule... Pot să-ţi 
spun Patrick sau Pat? 

— Paddy e mai bine, zise irlandezul şi se bătu pe burtă. 

— Mie te rog să-mi spui Evan. Peste vorba asta, 
congressman, te rog să sari. Nu-mi place. Eu vreau s-o sar 
definitiv. Şi zi mai departe, te rog. Cum ziceai că a ajuns 
Barrish să fie amestecat în treburi de-ale poliției? 

— N-am zis asta. El, în ce-l priveşte, e mai curat ca un 


cimpoi irlandez, care ştiţi cu ce e tăbăcit pe dinăuntru. 

— Voi, cei din branşa voastră, nu prea le mulțumiți 
oamenilor care spală lucruri curate. 

— Ei bine, nu zic că e cea mai tare chestie care s-a 
întâmplat vreodată, între noi fie vorba, a fost un mărunțiş, 
dar din mărunţişul ăsta ar fi putut ieşi ceva dacă am fi mers 
până la capăt... Băieţii l-au urmărit pe un mozzarella 
cunoscut ca spălător de bani în Miami şi insulele Cayman. În 
a patra noapte de supraveghere la sânge la hotelul Mayflower, 
am zis că gata, am pus laba pe el. Unul din tipii urmăriți a 
urcat în camera lui la ora unu noaptea cu o servietă mare. 
Unu noaptea nu-i chiar o oră la care să începi o zi de muncă, 
nu? 

— Aşa e. 

— Ei bine, a reieşit că tipul avea nişte investiții legale, nişte 
afaceri cu mozzarella, iar registrele Pentagonului arătau că 
tocmai avusese loc o şedinţă pentru analiza unor 
achiziționări, până aproape de ora unşpe jumate şi am mai 
aflat că tipul trebuia să prindă un avion spre Los Angeles la 
opt dimineaţa, aşa că ora unu se explică. 

— Dar cu servieta cum rămâne? 

— Păi ne-am putut atinge de ea? Peste tot mişunau tipii de 
la securitatea națională. Rezultă că cineva a dat un număr de 
telefon. 

— Da, dar nu unui avocat, spuse Evan. Ci unui anumit 
colonel Robert Barrish de la Pentagon, nu? 

— Bingo. Şi noi am luat-o peste ochi de nu ne-am văzut 
pentru că îndrăzniserăm să suspectăm un foarte bun şi loial 
american care ajuta ca Statele Unite ale Americii să se 
mențină puternice. Ai noştri au luat o grămadă de şuturi în 
c... pe chestia asta. 

— Dar tu nu crezi aşa ceva, nu? Tu eşti un cetăţean corect 
şi eşti convins că erau nişte investiții legale. 

— Domnule! Maică-mea avea o vorbă: „Băiete, dacă vezi o 
chestie care merge ca o rață şi se leagănă ca o rață, că măcăne 
ca o rață şi se spârcuie şi se cufureşte ca o rață, bagă de 


seamă să nu fie cumva de-adevăratelea o rață.” Dar individul 
respectiv nu, nici vorbă. El nu era o rață, era o nevăstuică şi 
numele ei nu ştiu cine mama dracului l-a suflat din lista 
noastră cu rațe. 

— Mulţumesc, Paddy... în regulă, doamnă O'Reilly, ce să 
spun afară? 

— Orice ţi-aş sugera eu, Phil Tobias probabil că are să 
obiecteze, ar trebui să ştii asta. E pe drum încoace. 

— l-ai anulat meciul de tenis de lunea dimineața? Dai 
dovadă de un curaj ieşit din comun. 

— E un băiat deştept, Evan, dar nu cred că sfatul lui te 
poate ajuta cine ştie ce; acum eşti un om singur. Nu uita, 
şmecherii de acolo, de-afară, sunt convinşi că toată 
săptămâna tu ai stat la tribuna oficială, cu hăţurile în mână 
şi ai condus interimar lucrările comisiei până la emisiunea lui 
Foxley. Puteai să-ți dai seama şi singur că nimeni n-a dat doi 
bani pe toată povestea asta, dar nici nu te-a interesat. Te-ai 
agăţat de un tip din linia întâi şi l-ai făcut să pară un bandit 
ordinar. Şi asta te-a adus în prim-planul atenției. Acum toți 
vor să afle încotro baţi. Şi cam au dreptate. 

— Atunci ce-mi sugerezi? Tu ştii încotro bat eu, Annie. la 
zi, ce să le spun? 

Ann Mulcahy O'Reilly îl privi pe Kendrick drept în ochi. 

— Orice vrei tu. Numai să şi crezi ce spui. 

— Deci cântecul lebedei? Cântecul meu de lebădă, Annie? 

— Asta o s-o ştii numai tu, când ajungi față-n față cu ei. 

Zgomotul din hol se completă cu o erupție spontană de 
blitzuri şi de foşnet de reflectoare şi de camere de luat vederi 
mutate în graba mare de echipele de reporteri şi tehnicieni. 
Toţi strigau din toate părțile întrebări peste întrebări. 
Reporterii celebri cereau cu aroganță să fie lăsaţi să ajungă în 
cele mai bune poziții, alţii răcneau că ei fuseseră aici primii, 
spiritele se încingeau din ce în ce, astfel încât congressmanul 
din cel de-al nouălea district din Colorado se îndreptă spre 
biroul recepţionerei, dădu la o parte registrul şi telefonul şi se 
urcă pe el. Zâmbi amabil, ridică ambele mâini de câteva ori şi 


refuză să vorbească. Treptat, zarva se mai potoli, doar din 
când în când răsuna câte o voce stridentă la care Kendrick 
răspundea prin tăcere, luând o figură mirată şi întrebătoare. 
În cele din urmă înţeleseră: congressmanul nu avea de gând 
să deschidă gura până când nu se putea face auzit de toți. 
Aşa că se lăsă o linişte deplină. 

— Vă mulțumesc foarte mult, spuse Evan. Am nevoie de 
sprijinul dumneavoastră pentru a putea să exprim tot ce 
vreau să vă spun şi asta înainte de a spune dumneavoastră 
ce vreți să spuneți, ceea ce e o mare deosebire, pentru că 
dumneavoastră ştiţi deja ce aveţi de gând să spuneți, în timp 
ce eu nu. 

— Domnule congressman Kendrick, strigă un reporter de 
televiziune, supărat, desigur, de poziția din rândul doi pe care 
o ocupa. Este adevărat că dumneavoastră nu... 

— Oh, haideţi vă rog, îl întrerupse Evan cu fermitate. Dați- 
mi un moment, vă rog. Dumneavoastră sunteți obişnuiţi cu 
asta, eu nu. 

— Dar nu aşa v-aţi prezentat la televiziune, domnule! 
replică reporterul. 

— Din câte înţeleg eu, aceea a fost o situație de unu la 
unu. Aici e unu contra unui Colosseum întreg, care aşteaptă 
cina leului. Mai întâi lăsaţi-mă să spun ceva, bine? 

— Desigur, domnule. 

— Mă bucur că săptămâna trecută n-ai fost dumneata, 
Stan... cred că aşa te cheamă, nu? 

— Da. Domnule. 

— Ai fi fost în stare să-mi iei capul în timp ce-ţi beai 
coniacul. 

— Sunteţi foarte amabil domnule. 

— Nu glumeşti? E un compliment, nu-i aşa? 

— Da, domnule. Este. Asta-i meseria noastră. 

— O respect. Aş vrea al dracului de mult să v-o faceți mai 
des. 

— Cum? 

— Unul dintre cei mai respectabili membri ai echipei mele, 


continuă Kendrick repede, mi-a explicat că ar trebui să fac o 
declaraţie. Chestia asta e groaznică dacă n-ai mai fost 
niciodată silit s-o faci... 

— Dar ați candidat la funcția asta, domnule, îl întrerupse 
înțepat o blondă spălăcită. Atunci au fost necesare unele 
declarații. 

— Nu şi dacă adversarul reprezenta versiunea Planetei 
maimutelor, în ceea ce priveşte districtului nostru. Verificaţi. 
Ce spun acum sunt gata să susțin. Acum pot să continuu sau 
să plec? Voi fi cât se poate de cinstit cu dumneavoastră. Vă 
spun că nu-mi pasă. 

— Continuaţi, domnule, spuse cel pe care-l chema Stan, 
afişând un zâmbet larg pe faţa lui telegenică. 

— Bine... Foarte valorosul meu membru de echipă a 
menționat de asemenea că unii dintre dumneavoastră, dacă 
nu ştiţi, s-ar putea să aveți impresia că toată săptămâna 
trecută m-am aflat, ca să zicem aşa, la tribuna oficială. 
Tribuna oficială... dacă înţeleg bine termenul, înseamnă să 
atragi atenția asupra ta prin interpretarea unui anumit rol, 
cu sau fără substanță, care atrage atenția mulțimii care te 
urmăreşte. Dacă această definiție e corectă, atunci trebuie să- 
mi declin titlul de persoană care stă la tribuna oficială, pentru 
că eu nu caut aprobarea nimănui pentru ceea ce fac. Din nou 
vă spun, nu-mi pasă deloc. 

Toată asistența rămase tăcută, ca sub impresia unui şoc. 

— Sunt foarte sincer, doamnelor şi domnilor. Nu mă aştept 
să mai stau prea mult timp pe aici. 

— Aveţi o problemă de sănătate, domnule? strigă un tânăr 
din spatele sălii. 

— Vrei o partidă de box?... Nu, n-am o astfel de problemă... 

— În colegiu am fost campion la box, domnule, adăugă 
țanțoş tânărul, încăpățânându-se să reziste, în ciuda 
râsetelor celor din jur. Îmi pare rău, domnule, spuse el apoi, 
stânjenit. 

— Să nu-ți pară, tinere. Dacă aş avea talentul tău, probabil 
că i-aş provoca pe şeful compartimentului de achiziții al 


Pentagonului şi pe omologul lui de la Kremlin şi aş rezolva 
totul după moda veche. Câte un concurent de fiecare parte şi 
salvăm de la măcel sute de divizii. Dar nu, eu n-am talentul 
tău şi nici probleme de sănătate nu am. 

— Atunci ce-aţi vrut să spuneţi? întrebă politicos un ziarist 
de la The New York Times. 

— Mă simt flatat de faptul că vă aflați aici, spuse Evan, 
recunoscându-l. Nici nu mi-a trecut prin cap că merit să vă 
pierdeţi timpul cu mine. 

— Cred că meritați, iar timpul meu nu e chiar atât de 
prețios. De unde veniţi, domnule congressman? 

— Nu sunt sigur, dar pentru a vă răspunde, vă spun că nu 
sunt sigur că mă aflu aici la locul meu. Iar în ceea ce priveşte 
a doua întrebare, din moment ce nu sunt sigur că ar trebui să 
mă aflu aici, iată-mă în invidiata postură de a putea spune ce 
vreau să spun, fără să-mi pese de consecinţe. De consecinţele 
politice, evident. 

— Astea da noutăți, spuse acerbul Stan, notând de zor în 
carnețelul lui. Declarația dumneavoastră, domnule. 

— Mulţumesc. Cred că aş vrea să termin mai repede. Ca şi 
multor altora, nici mie nu-mi place ce văd. Am fost mulți ani 
plecat din ţară şi poate ar trebui ca şi dumneavoastră să 
plecaţi pentru a putea înțelege ce avem noi, măcar pentru a 
face o comparaţie cu ce au alții şi ce nu au. N-ar trebui ca 
acest guvern să fie condus de o oligarhie şi totuşi mie mi se 
pare că una a cam pus deja mâna pe hățuri. Nu pot s-o arăt 
cu degetul, n-o văd, dar simt că este acolo, o ştiu. Şi 
dumneavoastră la fel. Vor înarmare, mereu înarmare, mereu 
să arate cu degetul spre un adversar care el însuşi a ajuns la 
capătul puterilor lui economice şi tehnologice. Unde dracu o 
să ne oprim? Unde se vor opri ei? Când o să încetăm să mai 
provocăm coşmaruri copiilor promițându-le tot timpul 
nenorocita de anihilare? Când o să înceteze şi copiii lor să mai 
audă aşa ceva?... Sau vom continua să urcăm cu liftul ăsta 
blestemat, proiectat în iad, până când nu vom mai putea 
cobori, ceea ce de fapt nici nu va mai conta, din moment ce 


toate străzile din jur vor fi în flăcări... lertați-mă, ştiu că nu-i 
cinstit, dar aşa deodată, nu mai vreau întrebări. Plec înapoi 
acasă, în munți... 

Evan Kendrick se dădu jos de pe birou şi trecu prin 
mulțimea înmărmurită spre uşa cabinetului. O deschise şi, 
grăbit, dispăru în spatele ei. 

— N-o să plece în munţi, îi şopti Patrick Xavier O'Reilly 
soției sale. Omul ăsta o să rămână aici, în oraş. 

— Oh, şşşt! şopti Annie cu lacrimi în ochi. 


Capitolul 19 


Cu cămaşa descheiată şi cu haina aruncată pe umăr, 
Kendrick hoinărea pe străzile încinse ale Washingtonului, 
neavând nici o idee încotro mergea. Încerca doar să-şi 
limpezească mintea punând un pas înaintea altuia şi nimic 
mai mult. De nenumărate ori fusese oprit de străini ale căror 
comentarii fuseseră împărțite aproximativ egal, totuşi cu o 
uşoară înclinare a balanței de partea celor favorabile lui, ceea 
ce nu era deloc sigur că lui îi făcea plăcere. 


— Ați făcut o treabă al dracului de bună cu guralivul ăla, 
domnule senator! Mi-a plăcut cum i-ați închis gura! 
— Nu-s senator, ci congressman. Dar vă mulțumesc. 


— Cine te crezi, congressman nu-ştiu-cum-te-cheamă? 
Încerci să calci în picioare un american loial şi bun patriot ca 
domnul colonel Barrish? Al dracului Făt-Frumos de trei parale 
ce eşti! 


— Hei, omule, ce mişto e MTV-ul tău! Te mişti bine şi cânti în 
registru înalt. Porcul ăla i-ar trimite pe toți frații înapoi în 
Vietnam drept carne de tun! 

— Nu prea cred, soldat. El nu face discriminări. Pentru el noi 
toți suntem carne de tun. 


— Faptul că eşti istet nu înseamnă că ai şi dreptate, omule! 
Iar faptul că el a fost păcălit — având în vedere propriile lui 
cuvinte - nu înseamnă că a şi greşit. E un bărbat devotat 
puterii națiunii noastre, iar tu evident că nu eşti! 

— Eu cred că sunt dedicat rațiunii, domnule. Ceea ce nu 
exclude puterea țării noastre, sau cel puțin aşa sper eu. 

— Nu văd nici o dovadă! 


— Îmi pare rău, e acolo. 


— Vă mulțumesc domnule congressman, pentru că aţi spus 
ceva gândit de mulţi dintre noi. 

— Dumneavoastră de ce n-o spuneți? 

— Nu ştiu sigur. Oriunde te întorci, apare câte unul care 
strigă să fim duri. Eu am copilărit în Bastogne şi n-a trebuit să- 
mi spună nimeni să fiu dur. Eu am fost dur! Şi al dracului de 
speriat. Pur şi simplu s-a întâmplat, trebuia să trăiesc. Dar 
acuma lucrurile stau altfel. Nu mai e cazul unui bărbat contra 
altui bărbat sau a tunurilor contra avioanelor. E vorba de 
maşinării care zboară şi fac găuri uriaşe în pământ. Nu le poți 
tinti, nu le poti opri. Nu poți să faci decât să aştepţi. 

— Aş vrea să fi fost prezent la audiere. Tocmai ați spus-o 
mai bine decât aş fi putut eu vreodată s-o fac. 


Nu mai voia să vorbească cu nimeni; vorbise prea mult, iar 
străinii din stradă nu-l ajutau deloc să găsească singurătatea 
de care avea nevoie. Acceptase numirea în Comisia Partridge 
pentru un motiv precis: să poată avea un cuvânt în alegerea 
succesorului său, iar Phil Tobias îl convinsese că acceptând 
solicitarea lui Partridge, va avea garantat acest cuvânt. lar 
acum ajunsese să se întrebe dacă îi păsa într-adevăr de asta. 

Să gândească. Trebuia neapărat să gândească. Probabil că 
va păstra proprietatea din Colorado pentru încă un timp; avea 
patruzeci şi unu de ani; peste nouăsprezece ani va avea 
şaizeci. Ce importanță avea asta?... Avea importanţă. Se va 
întoarce în Asia de sud-vest, la ocupaţia lui şi la oamenii cu 
care ştia cel mai bine să lucreze. Dar şi el, ca şi Manny, n- 
avea de gând să-şi trăiască ultimii ani, sau cu puţin noroc, 
următorii zece douăzeci... Manny  Weingrass, geniul, 
strălucirea profesională întruchipată, autocratul, renegatul, 
ființa omenească total imposibilă şi totuşi, singurul părinte pe 
care-l cunoştea. Pentru că tatăl adevărat nu şi-l cunoscuse 
niciodată. Murise construind un pod în Nepal pe vremea când 
el nici nu împlinise opt ani, lăsând în urmă o nevastă ironică 


şi plină de cinism, care susținea întruna că, măritându-se cu 
un insuportabil şi prea tânăr căpitan din corpul de ingineri 
militari în timpul celui de-al doilea război mondial, avusese 
mai puține momente de fericire conjugală decât Caterina de 
Aragon. 

— Hei! strigă un bărbat rotofei care tocmai ieşise pe uşa 
capitonată a unui bar de pe strada 16. Te-am văzut la 
televizor, erai la un birou! La programul de ştiri! N-am înţeles 
nimica, m-am plictisit de-mi venea să mor! Nu ştiu ce dracu 
ai zis, dar nişte golani au aplaudat şi alții ti-au arătat 
pumnul. Tu ai fost! 

— Trebuie că te înşeli, spuse Kendrick grăbindu-se pe 
trotuar. 

Dumnezeule, îşi zise el, cei de la Cable News au băgat pe 
post conferința de presă! De-abia dacă plecase de acolo de o 
oră: aşadar, cineva se grăbea. Şi ştia că postul Cable News 
avea nevoie de material ca să-şi facă emisiunea plină, dar 
circulau în Washington atâtea ştiri încât aveau de ales. 
Atunci de ce tocmai el? Adevărul era că cel mai mult îl 
neliniştea o observație a lui Tobias în timpul primelor lui zile 
petrecute în Deal. 

— Cable News reprezintă un proces de incubare, domnule 
congressman şi ne putem baza pe asta. Rețelele de televiziune 
vă pot considera insuficient de important ca să vă prezinte, dar 
ele scormonesc mereu prin cuferele de la Cable News după câte 
ceva anormal, ceva ieşit din comun. Putem crea situații în care 
oamenii lor să muşte momeala şi după opinia mea, domnule 
Kendrick, imaginea dumneavoastră şi observaţiile publice pe 
care le faceţi... 

— Atunci hai să nu greşim niciodată, domnule Tobias şi să 
nu-i chemăm niciodată pe băieții de la Cable News, bine? 

Remarca îl cam dezumflase pe consilier, care era doar 
parțial liniştit de promisiunea lui Kendrick că următorul 
ocupant al biroului va fi mult mai cooperant. Atunci vorbise 
serios. Tot serios vorbise şi acum, dar se temea să nu fie prea 
târziu. 


O luă înapoi spre hotelul Madison, aflat doar la un bloc 
sau două distanţă, unde-şi petrecuse noaptea de duminică — 
pentru că avusese prezența de spirit să sune la casa lui din 
Virginia şi să afle că apariţia lui în emisiunea lui Foxley 
crease o grămadă de întreruperi în rețeaua telefonică. 

— Nici nu apuci să dai un telefon, Evan, spusese doctorul 
Sabri. Aparatul nici nu se opreşte din sunat. 

— Atunci rămân în oraş. Nu ştiu unde, dar te anunț eu. 

— De ce să te deranjezi? Probabil că nici n-ai putea să 
prinzi legătura. Mă surprinde că acum ai reuşit. 

— Ei bine, în caz că mă sună Manny... 

— Dar de ce nu-l suni tu şi să-i spui unde eşti, ca să nu fiu 
eu nevoit să mint? Jurnaliştii din ţara asta de-abia aşteaptă 
să prindă un arab cu minciuna. Evreii pot să spună ce le 
pofteşte inima şi diplomaţii lor conving imediat Congresul 
vostru că totul e spre binele poporului american. Cu noi însă 
e altceva. 

— Las-o baltă, Sabri... 

— Trebuie să te lăsăm, Evan. Nu suntem buni pentru tine, 
nu vom mai fi buni pentru tine. 

— Ce dracu vrei să spui? 

— Kashi şi cu mine ne-am uitat la program azi-dimineaţă. 
Ai fost foarte eficient, prietene. 

— Vorbim mai târziu. 

Toată după-amiaza şi-o petrecuse vizionând un meci de 
baseball şi bând câte o înghiţitură de whisky. La şase şi 
jumătate comutase pe diferitele canale de ştiri şi se văzuse 
peste tot, în secvenţe scurte, în timpul emisiunii lui Foxley. 
Dezgustat, comutase pe un alt post şi urmărise un 
documentar despre împerecherea balenelor în largul Ţării de 
Foc. Fusese foarte încântat. Şi adormise repede. 

Ajuns în camera de la hotel se dezbrăcă rămânând în şort 
şi se întinse pe pat. Şi ori ca un gest om frustrat, ori din pură 
curiozitate, luă telecomanda şi comută pe Cable News. Şapte 
minute mai târziu, se văzu ieşind din biroul lui. 

Doamnelor şi domnilor, tocmai ați urmărit una dintre cele 


mai neobişnuite conferințe de presă. Nu numai neobişnuită, dar 
şi inimaginabil de unilaterală. Acest reprezentant de primă 
clasă din Colorado a ridicat probleme de evidentă importanţă 
națională, dar a refuzat să răspundă la întrebări în legătură cu 
concluziile pe care le poate trage. Pur şi simplu a plecat. În 
folosul lui, trebuie spus că neagă termenul de tribună oficială 
deoarece, aparent, nu e sigur că intenționează să rămână în 
Washington - ceea ce noi presupunem că ar însemna 
participarea lui la guvernare. Totuşi, afirmațiile pe care le-a 
făcut au fost provocatoare, ca să nu spunem mai mult. 

Înregistrarea se opri brusc, iar pe ecran apăru imaginea în 
direct a unei reportere. 

— Trecem acum la Departamentul Apărării, unde 
înțelegem că un subsecretar are pregătită o declarație. Preia 
tu, Steve. 

Apăru imediat un reporter brunet, cu prea mulți dinți care 
apăreau în obiectivul camerei. 

—  Subsecretarul Jasper Heffelfinger, care reuşeşte să 
rămână în afara cauzei de câte ori cineva încearcă să atace 
Pentagonul, vrea să umple breşa creată de congressmanul... 
De congressmanul Henrik din Wyoming... Poftim?>... ăăă... 
Colorado! lată-l pe subsecretarul Heffelfinger. 

O altă figură. Un bărbat arătos, cu maxilare zdravene, cu o 
față puternică şi un păr argintiu, ce sugera şi el putere şi 
impunea atenţie. Şi cu o voce pentru care fără îndoială că l-ar 
fi invidiat cei mai tari crainici de radio ai anilor treizeci sau 
patruzeci. 

— Îi comunic congressmanului că noi primim cu bucurie 
comentariile sale. Şi noi dorim acelaşi lucru, domnule 
congressman! Evitarea catastrofei, consolidarea libertăților... 

Şi subsecretarul Jasper Heffelfinger continuă în aceeaşi 
notă spunând orice şi nimic, fără să vorbească măcar o clipă 
despre accelerarea nebunească a cursei înarmărilor şi 
stocarea armamentelor. 

De ce eu? îşi strigă Kendrick. De ce eu? La dracu! La 
dracu” cu totul! Stinse televizorul, luă receptorul telefonului şi 


formă numărul de la el de acasă, din Colorado. 

— Bună Manny, spuse el. 

— Băiete, da’ grozav mai eşti! strigă bătrânul în receptor. 
De fapt te-am educat bine, nu-i aşa? 

— Las-o mai moale, Manny, vreau să ies din rahatul ăsta. 

— Ce vrei? Nu, că eşti culmea! Tu nu te-ai văzut la 
televizor? 

— Păi de-aia şi vreau să ies. Uită de sauna cu pereţi de 
sticlă şi de chioşcul de lângă izvor. Le facem noi şi pe astea, 
dar mai târziu. Hai să plecăm împreună în Emirate... Trecând 
prin Paris, desigur. Uite, poate stăm câteva luni la Paris, dacă 
vrei. Bine? 

— Ba nu-i bine deloc, măscăriciule ce eşti! Dacă ai ceva de 
spus, spune acuma! Totdeauna te-am învăţat, chiar dacă am 
pierdut nişte contracte din cauza asta, să spui ce crezi tu că e 
bine... Mă rog, mă rog, poate că am mai avut şi vreo 
întârziere, dar de predat am predat totul cum trebuie! Şi n-am 
cerut niciodată bani în plus, chiar dacă au fost destule 
situaţii când ar fi fost cazul s-o facem! 

— Manny, dar asta chiar că n-are nici o legătură cu 
aiureala asta care se petrece aici... 

— Ba are şi încă bine de tot! Tu construieşti ceva... Şi 
fiindcă veni vorba de construcții, ştii ceva băiete? 

— Ce? 

— Am început lucrul la sauna de pe terasă şi am dat mai 
departe planurile pentru chioşcul de lângă izvor. Nimeni nu-l 
mai întrerupe pe Emanuel Weingrass până când planurile lui 
nu devin construcții aşa cum le vrea el! 

— Manny, eşti imposibil! 

— Mi se pare că am mai auzit chestia asta. 


Milos Varak păşea pe aleea cu pietriş din parcul Rock 
Creek, îndreptându-se spre o bancă aşezată cu fața către 
apele râului Potomac. Era o zonă liniştită şi izolată, departe 
de pavajele betonate, preferată vara de turiştii care voiau să 
scape de arşiță şi de aglomeraţia străzilor. După cum se 


aştepta, preşedintele Camerei Reprezentanţilor era deja acolo, 
pe bancă, cu vâlvătaia de păr alb ascunsă sub o şapcă 
irlandeză, cu cozorocul tras peste jumătate de față, îmbrăcat 
într-un trenci fără rost în căldura umedă şi înăbugşitoare din 
august. Era limpede, nu voia să fie recunoscut de careva. 
Varak se apropie şi deschise discuția. 

— Domnule preşedinte, sunt onorat să vă întâlnesc. 

— Ticălosule, dar văd că eşti străin! Poate chiar rus! Ei 
bine, dacă ştii cumva vreun nenorocit de emisar comunist, 
poţi să te cari chiar acum, Ivane băiete! Eu nu candidez 
pentru un nou mandat. Gata, sunt terminat, kaput, începând 
din ianuarie şi nişte chestii întâmplate acum treizeci- 
patruzeci de ani nu înseamnă pentru mine nimic! Ai băgat la 
cap, Boris băiatule? 

— Aţi avut o carieră deosebită, domnule şi aţi fost o forță 
pozitivă pentru țara dumneavoastră, de fapt acum şi a mea. 
Cât despre a fi rus sau agent al blocului răsăritean, să ştiţi că 
m-am luptat împotriva acestor două concepte în ultimii zece 
ani, după cum ştiu şi nişte oameni din actuala administraţie. 

Politicianul îl studie pe Varak cu ochi duri, de granit. 

— N-ai avea curajul sau stupiditatea să-mi spui toate astea 
dacă n-ai avea şi cu ce să le dovedeşti, intonă el cu accentul 
lui de New England. Şi totuşi, m-ai amenințat! 

— Numai pentru a vă atrage atenția, pentru a vă convinge 
să mă întâlniți. Îmi permiteţi să stau jos? 

— Stai, spuse cu un gest dispreţuitor preşedintele Camerei, 
ca şi cum s-ar fi adresat unui câine care trebuia să i se 
supună. 

Varak se aşeză păstrând o distanţă respectuoasă între ei. 

— Ce zici că ştii despre evenimentele care s-ar fi putut sau 
nu să aibă loc în anii cincizeci? 

— Era şaptesprezece martie 1951, ca să fiu mai precis, 
răspunse rece Milos. În ziua aceea, la spitalul Lady of Mercy 
din Belfast s-a născut un copil de sex masculin, dintr-o 
mamă care emigrase în America în urmă cu câţiva ani şi care 
se întorsese în Irlanda dând o explicație într-adevăr tristă. 


Soţul ei murise şi în disperarea ei, îşi dorise să nască copilul 
acasă, în sânul familiei ei. 

— Şi? zise preşedintele  sfredelindu-l cu răceală 
disprețuitoare. 

— Restul cred că-l ştiţi, domnule. În America nu existase 
nici un soț, ci numai un bărbat care trebuie s-o fi iubit foarte 
mult. Un tânăr politician în plină ascensiune, prins în 
capcana unei căsătorii nefericite din care nu putea să scape 
din cauza regulilor bisericii catolice şi a adeziunii oarbe a 
alegătorilor lui față de această biserică. Ani de zile acest om, 
care era avocat, i-a trimis bani femeii şi a vizitat-o în Irlanda, 
pe ea şi pe copilul ei, de câte ori i-a stat în putință... ca fiind 
un unchi al decedatului soț american, desigur... 

— Poți dovedi cine au fost oamenii aceia? îl întrerupse 
răstit preşedintele Camerei. Nu din auzite sau din zvonuri sau 
cu martori dubioşi, ci cu probe precise? 

— Pot. 

— Cu ce? Cum? 

— Au existat scrisori. 

— Mincinosule! răbufni septuagenarul. Ea le-a ars pe toate 
înainte de-a muri! 

— Mă tem că una tot a rămas, spuse Varak cu blândetțe. 
Cred că a avut intenția să o distrugă şi pe aceea, cea mai 
duioasă şi cea mai scumpă inimii ei, dar moartea a surprins-o 
mai repede decât s-a aşteptat. Soțul ei a găsit-o şi a îngropat- 
o sub mai multe obiecte de pe noptiera ei. Desigur că nu ştie 
cine este El şi nici nu ține să ştie. E doar recunoscător că 
soția lui v-a declinat oferta şi a rămas cu el în aceşti ultimi 
douăzeci de ani. 

Bătrânul se întoarse, încercând să se controleze. Lacrimile 
îi inundau fața. 

— Atunci m-a părăsit soția mea, şopti el abia auzit. Fiica 
noastră şi fiul nostru erau la colegiu şi nu mai avea rost să 
menţinem la nesfârşit relația noastră putredă. Lucrurile se 
schimbaseră, perspectivele se schimbaseră, situația mea era 
acum absolut sigură. Până şi arhiepiscopia tăcea din gură... 


desigur, avusesem grijă să-i înştiințez pe câțiva dintre ticăloşii 
ăia cucernici că dacă biserica avea cumva de gând să-şi bage 
nasul în timpul alegerilor, am să-i încurajez pe radicalii negri 
şi pe evrei să facă un scandal groaznic în Cameră în legătură 
cu statutul lor de neplătitor de impozite. Episcopul aproape c- 
a făcut apoplexie, proferând tot felul de blesteme la adresa 
mea, dar l-am potolit imediat, l-am spus că probabil nevastă- 
mea care mă părăsea s-a culcat şi cu el. Dumnezeule, gemu 
el, am vrut s-o aduc înapoi pe fata aia! 

— Sunt sigur că nu vă referiți la soția dumneavoastră. 

— Ştii foarte bine ce vreau să spun, domnule Fără-nume! 
Dar ea n-a putut s-o facă. De mai bine de cincisprezece ani, 
un om cumsecade îi oferise un cămin şi un nume fiului 
nostru. Ea nu putea să-l părăsească, nici măcar pentru mine. 
Am să-ți spun adevărul. Şi eu am păstrat ultima ei scrisoare. 
Ambele scrisori au fost ultimele pentru amândoi. Vom fi 
împreună în viața de dincolo, mi-a scris ea, dar nu şi pe acest 
pământ, dragul meu. Ce fel de rahat a mai fost şi ăsta? Am fi 
putut avea o viaţă înaintea noastră, o parte bună din viaţă! 

— Dacă-mi permiteți, domnule, cred că a fost exprimarea 
unei femei iubitoare care avea tot atât respect pentru 
dumneavoastră cât avea şi pentru ea şi pentru fiul ei. Aţi avut 
şi dumneavoastră copii şi ştiţi că explicaţiile trecutului pot 
distruge viitorul. Dumneavoastră ați avut un viitor, domnule 
preşedinte. V-aţi fi putut descotorosi într-o zi de tot ce vă 
împiedica. 

— Ea n-ar fi permis aşa ceva, ar fi însemnat să-l distrugă 
pe omul care le dăduse ei şi copilului ei un cămin şi un 
nume. 

Bătrânul îşi scoase o batistă şi-şi şterse ochii şi tonul lui 
reveni dintr-o dată la asprimea dinainte. 

— Dar de unde naiba ştii dumneata toate astea? 

— N-a fost prea greu să aflu. Sunteţi liderul Camerei 
Reprezentanţilor, al doilea candidat la preşedinţie şi am vrut 
să ştiu mai multe despre dumneavoastră. lertați-mă, dar 
oamenii mai în vârstă vorbesc mai liber decât cei mai tineri şi 


cred că această caracteristică se trage în bună măsură de la 
necunoaşterea importanţei unor secrete. Şi desigur, am aflat 
că dumneavoastră şi soția dumneavoastră, amândoi catolici, 
ați divorțat. Luând în considerare statutul politic pe care îl 
aveaţi la timpul respectiv, cât şi legile bisericii, pe care 
dumneavoastră le respectați cu atâta tărie, evenimentul 
acesta trebuia să fi constituit pentru dumneavoastră o decizie 
capitală. 

— La dracu”, aici nu te pot contrazice. Deci i-ai căutat pe 
cei mai bătrâni, care erau la vremea aceea în preajma mea. 

— l-am găsit. Am aflat despre soția dumneavoastră, fiică a 
unui proprietar bogat care voia influență politică şi care v-a 
finanțat campania la început. Avea o reputaţie nu tocmai de 
invidiat. 

— Înainte şi după, domnule Fără-nume. Numai că eu am 
fost ultimul care a aflat. 

— Da, dar până la urmă aţi aflat, spuse ferm Varak. Şi 
simțindu-vă umilit şi stânjenit, ați căutat altceva. Pe atunci 
erați convins că nu puteți face nimic în legătură cu căsătoria 
dumneavoastră, deci ați căutat consolare în altă parte. 

— Aşa se spune acuma? Aiurea! Am căutat pe cineva care 
să fie al meu, aia am căutat, nu consolări şi rahaturi de-ale 
dumitale! 

— Şi aţi găsit-o în spital, unde v-aţi dus să donați sânge în 
timpul campaniei. Ea era soră medicală venită din Irlanda, 
care studia pentru a primi cetățenia americană. 

— Cum dracu’ ai aflat-o şi pe asta? se minună 
preşedintele. 

— Bătrânii vorbesc, domnule. 

— Pee Wee Mangecavallo, şopti preşedintele Camerei, cu 
ochii deodată sclipitori, ca şi când memoria i-ar fi adus înapoi 
o frântură de fericire. Avea o ospătărie cu o mâncare siciliană 
nemaipomenită, cam la patru blocuri de spital. Nimeni nu ne 
deranja acolo, nu cred că ştiau cine sunt. Va să zică ticălosul 
ăla bătrân şi-a amintit. 

— Domnul Mangecavallo are acum aproape nouăzeci de 


ani dar pot spune că are o memorie într-adevăr fenomenală. 
O duceați acolo pe frumoasa dumneavoastră, iar el închidea 
localul la ora unu noaptea şi vă lăsă pe amândoi înăuntru, 
rugându-vă doar să nu dați tonomatul prea tare. 

— Bătrânul Pee Wee s-a purtat ca un om de toată isprava. 

— Şi are memorie incredibilă pentru cineva de vârsta lui, 
dar mă tem că fără controlul pe care îl avea ca tânăr. Uneori o 
cam ia razna şi spune lucruri pe care cu siguranță că acum 
douăzeci sau treizeci de ani, de exemplu, nu le-ar fi spus în 
ruptul capului. 

— La vârsta lui ce să-i faci, are tot dreptul... 

— lar dumneavoastră v-aţi destăinuit lui, domnule 
preşedinte, îi spuse Varak. 

— Nu, nu chiar, îl dezaprobă bătrânul politician. Dar Pee 
Wee a pus ideile cap la cap; de fapt nici nu cred că i-a fost 
prea greu. După ce ea a plecat în Irlanda, eu mă duceam des 
acolo, câţiva ani chiar foarte des. Începusem să beau mai 
mult ca de obicei pentru că, după cum ţi-am mai spus, nu mă 
cunoştea nimeni şi la urma urmei nici nu-mi mai păsa, iar 
Pee Wee mă ducea mereu acasă întreg. Probabil că atunci am 
vorbit prea mult. 

— V-aţi întors la localul domnului Mangecavallo când ea s- 
a măritat... 

— Oh, da, asta am făcut! Mi-aduc aminte parcă a fost ieri, 
dar nu-mi aduc aminte când am ieşit de acolo... 

— Domnul Mangecavallo îşi aminteşte perfect ziua aceea, 
cu amănunte. Nume, o ţară, un oraş... o dată. M-am dus în 
Irlanda. 

Preşedintele Camerei îşi întoarse brusc capul spre Varak, 
rămânând cu ochii pironiți pe el, întrebător. 

— Ce vrei de la mine? Totul s-a terminat, a rămas în urmă 
şi nu-mi mai poți face nici un rău. Ce vrei? 

— Nimic care să vă facă să regretați sau să vă simțiți 
ruşinat, domnule. S-ar putea efectua cele mai eficiente 
cercetări ale trecutului, iar dumneavoastră nu puteți decât să 
fiți întru totul de acord cu recomandarea clienților mei. 


— Clienţii... tăi? Recomandare...? Vreo numire în Cameră? 

— Da, domnule. 

— Lăsând rahaturile la o parte, de ce-aş fi eu de acord cu 
tâmpenia care mi-ai spune-o? Astea-s chestii îngropate. 

— Din cauza unui detaliu din Irlanda pe care nu-l 
cunoaşteţi. 

— Care anume? 

— Aţi auzit de criminalul care-şi spune Tam O'Shanter, 
comandantul provizoriu al Armatei Republicane Irlandeze? 

— O lepră nenorocită! Sigur că am auzit de el, că doar nu 
trăiesc pe altă lume! O pată pe blazoanele tuturor clanurilor 
irlandeze! 

— E fiul dumneavoastră, domnule. 


Trecuse o săptămână care pentru Kendrick era o dovadă în 
plus de cât de repede i se ducea faima în Washington. 
Audierile televizate ale Comisiei Partridge au fost suspendate 
la cererea Pentagonului, care lansase două declarații prin 
care anunța că începuse revizuirea unor anumite dosare 
financiare de adâncime. Se anunţase totodată avansarea 
colonelului Robert Barrish la gradul de general de brigadă şi 
trimiterea lui în insula Guam, la comanda acestui vital 
bastion al libertății americane. 

Un anume Joseph Smith de pe strada Cedar, numărul 70 
din Clinton, New Jersey, al cărui tată luptase în Guam, 
izbucni în râs şi-o înțepă pe nevastă-sa cu degetul în sânul 
stâng, în timp ce se uitau amândoi la televizor. 

— L-a pus cu botul pe labe, draga mea! Asta a făcut Cum îl 
cheamă ăsta, bravo lui! Ăsta-i prietenul meu de azi încolo! 
Acolo era de la început locul rahatului ăluia de Barrish, în 
Guam! 


Dar după cum toate perioadele scurte de euforie trebuie să 
aibă un sfârşit brusc, la fel a luat sfârşit şi relaxarea 
temporară a reprezentantului celui de-al Nouălea District din 
Colorado. lar asta s-a întâmplat în ziua în care Phil Tobias, 


consilier şef al congressmanului, a răspuns la telefon şi, de la 
primele cuvinte, s-a schimbat la față şi a rămas cu ochii 
holbați. 

— [Iisuse Hristoase! îngăimă el întinzându-i lui Kendrick 
receptorul. E însuşi preşedintele Camerei Reprezentanților! 
Personal! Nu tu consilier, nu tu secretar, ci el, preşedintele în 
carne şi oase! 

— Alo! Kendrick? 

— Da, domnule preşedinte? 

— Ai câteva minute libere? 

— Desigur, domnule preşedinte, dacă dumneavoastră 
considerați că e ceva important. 

— Eu nu sunt un pifan căcăcios şi dacă n-aş considera că- 
i important, atunci nu te-aş chema încoace. 

— Atunci nu pot decât să sper că un preşedinte căcăcios 
de Cameră are un subiect vital de discutat, mârâi Kendrick. 
Dacă nu, am să-l trec în agenda mea cu orarul consultărilor. 
Aşa e bine, domnule preşedinte? 

— Îmi place stilul tău, băiete. Ne aflăm în tabere diferite, 
dar îmi place stilul tău. 

— S-ar putea să nu vă mai placă atunci când o să mă 
vedeți în cabinetul dumneavoastră. 

— Ba s-ar putea să-mi placă chiar şi mai mult. 


Uimit, Kendrick stătea în fața biroului uitându-se fix şi 
tăcut la privirea piezişă şi la fața suptă a încărunțitului 
preşedinte al Camerei Reprezentanţilor. Bătrânul irlandez 
tocmai tăcuse o afirmaţie extraordinară, care suna a 
propunere dar care, în schimb, părea o bombă pusă în calea 
retragerii lui Evan de la Washington D. C. 

— Subcomisia pentru supraveghere şi evaluare? spuse 
Kendrick cu o furie disimulată. Adică subcomisia pentru 
informaţii? 

— Da, asta, ce te miri aşa! răspunse preşedintele uitându- 
se în jos la hârtiile de pe biroul lui. 

— Cum îndrăzniți? Nu puteți face aşa ceva! 


— E şi făcută. Numirea ta a fost anunţată. 

— Cuuum?! Fără consimțământul meu?! 

— Rahat! N-am nevoie de el. Nu spun că ai avut cel mai 
bun vânt din pupa cu propriii tăi lideri de partid, fiindcă nu 
eşti cel mai popular tip din partea asta a gardului, dar cu 
puțină convingere, au fost de acord. Eşti un fel de simbol al 
biparteneriatului independent. 

— Simbol? Ce fel de simbol? Nu-s nici un simbol! 

— Ai cumva o bandă cu emisiunea lui Foxley? 

— E istorie! S-a uitat! 

— Sau cu chestia din biroul tău de a doua zi dimineață? 
Când tipul ăla de la New York Times a făcut un articol grozav 
despre tine şi care te-a tăcut un fel de... Cum era, că am 
recitit ieri... Da, zicea aşa: o voce a rațiunii în vacarmul de 
croncănituri de corbi. 

— Toate astea au fost acum nu mai ştiu câte săptămâni şi 
nimeni n-a avut nici un cuvânt substanţial de spus pe chestia 
asta. Cu timpul au intrat în anonimat. 

— Ba tocmai dimpotrivă. 

— Refuz numirea, domnule! Nu vreau să fiu împovărat cu 
secrete care privesc securitatea națională. Eu nu rămân în 
administraţie şi consider că asta reprezintă o poziție în care 
eu nu pot în nici un fel să mă aflu. O poziție periculoasă, ca 
s-o spun mai deschis. 

— Dacă refuzi public, partidul tău te pulverizează tot 
public. Or să te facă în toate felurile, cum că ai fi o eroare 
grosolană şi un iresponsabil şi-au să-i scoată la lumină pe 
tâmpiţii pe care i-ai îngropat tu, pe banii tăi. Au să te 
expulzeze ca pe o măsea stricată, aia e, băiete, întări 
preşedintele Camerei şi făcu o pauză, privindu-l lung. Ăştia se 
dau în vânt după orice om căruia îi plac avioanele particulare 
şi apartamentele luxoase, din Hawaii până în sudul Franţei. 
N-are nici o importanţă din ce partid faci parte, ei vor doar să 
aplice legislația. La naiba, congressmane, află că dacă refuzi 
ne-ai putea face tuturora un serviciu. 

— Chiar că sunteți un căcăcios, domnule preşedinte. 


— Sunt practic, băiete. 

— Dar ați făcut atâtea lucruri bune, ce naiba! Sunteţi 
cineva!... 

— Aia e, fiindcă sunt practic, îl întrerupse bătrânul. Toate 
astea nu se rezolvă cu găleți de oţet, băiete, ci cu ceşti de 
sirop cald. Am realizat toate lucrurile astea, căcăciosule, 
închizând ochii la unele şi la altele, când tipii care adunau 
caimacul de pe ele credeau că ţin ochii închişi. Ticălos bogat 
ce eşti, tu nu poți înțelege chestia asta. Sigur, avem câţiva 
milionari pe-aici, dar cei mai mulți nu sunt. Ei trăiesc din 
rahaturile lor de salarii anuale pe care tu le-ai face praf într-o 
lună. Şi de-aia pleacă din funcțiile pe care le au, pentru că nu 
pot să-şi ţină cei copiii în colegiu din cât câştigă, ca să nu mai 
vorbim de vacanțe. Aşa că ai al dracului de multă dreptate. 
Închid ochii. 

— Bine! strigă Kendrick. Asta pot înțelege, dar nu înțeleg 
ce e cu numirea mea la supraveghere, aşa, din senin! Nimic 
din trecutul meu nu mă califică pentru o funcţie ca asta. Pot 
să înşir imediat alți treizeci-patruzeci de inşi care ştiu cu mult 
mai multe decât mine, ceea ce nici nu-i greu, din moment ce 
eu nu ştiu nimic. Şi lor le-ar plăcea al naibii de mult să se afle 
în miezul chestiei ăsteia tâmpite. Fiindcă cu cred că e o 
chestie tâmpită! Sunaţi-l pe oricare din ei. La toţi le lasă gura 
apă după o baftă ca asta. 

— Noi nu umblăm după un astfel de apetit, fiule, spuse 
preşedintele Camerei pe un ton care ascundea experiența a 
zeci de ani de sofisticate negocieri politice în capitala naţiunii. 
Trânta dreaptă şi sănătoasă, cum ai arătat tu în disputa cu 
rahatul ăla de Barrish în emisiunea lui Foxley, ăsta-i 
afurisitul de bilet de intrare. Ai să-ți aduci o contribuţie 
adevărată. Şi serioasă! 

— Greşiţi, domnule preşedinte, pentru că eu nu am cu ce 
să contribui şi n-am nici cel mai vag interes. Barrish se 
folosea de generalități şi abuza de ele, refuzând cu aroganță 
să vorbească deschis. A fost cu totul altceva. Eu, repet, nu am 
nici măcar cel mai mic interes la Supraveghere. 


— Ei bine, tinere prieten, interesele se pot schimba o dată 
cu condiţiile, la fel ca şi în cazul depunerilor la bancăt®. Când 
se întâmplă câte o afurisită de chestie, ratele dobânzilor cresc 
sau scad. Unii dintre noi sunt mai mult sau mai puţin 
familiarizați cu anumite zone tulburi din lume, iar în privința 
asta eşti calificat. După cum spune cartea aia frumoasă, 
talentele îngropate nu fac nimănui nici un bine, dar o dată 
aduse la suprafață, ele pot să înflorească. Aşa cum tu poți 
înflori acum din nou. 

— Dacă vă referiți la perioada petrecută în Emirate, vă rog 
să nu uitaţi că eram inginer constructor şi că singurele mele 
preocupări au fost slujba şi profiturile. 

— Chiar aşa? 

— Orice turist ştia mai multe decât mine despre politica şi 
cultura locurilor ălora. Noi, cei din construcții, eram destul de 
retraşi, aveam propriul nostru cerc din care arareori ieşeam. 

— Găsesc că e greu să cred, aproape imposibil, de fapt. Am 
raportul congresional în legătură cu trecutul tău, tinere şi te 
asigur că ce-am citit acolo m-a făcut să-mi sară ciorapii din 
picioare. lată-te chiar aici, în Washington, după ce ai 
construit aerodromuri şi clădiri guvernamentale pentru arabi, 
ceea ce cu siguranță înseamnă că ai avut o grămadă de 
aranjamente cu  barosanii de acolo. Vreau să spun 
aerodromuri; asta-i chestie de spionaj militar, băiete! Apoi am 
aflat că vorbeşti o groază de limbi arabe, nu una, ci mai 
multe! 

— Există doar o limbă, celelalte sunt pur şi simplu 
dialecte... 

— Eu îți spun că eşti nepreţuit şi că e de datoria ta 
patriotică să-ți serveşti țara, împărțind cu alți experți ceea ce 
ştii tu. 

— Eu nu sunt expert! 

— Uite ce e, băiete, spuse preşedintele Camerei lăsându-se 
pe spate şi luând o atitudine meditativă, în circumstanțele 
astea şi cu dosarul pe care-l ai, dacă refuzi numirea, eu am 
să consider că ai ceva de ascuns, poate o afurisită de chestie 


pe care s-ar putea să fie cazul s-o aflăm, ca s-o ştim şi noi. Ai 
ceva de ascuns, domnule congressman? rosti batjocoritor 
preşedintele privindu-l pe Kendrick în ochi. 

Ceva de ascuns? Dumnezeule, dar la el totul era de ascuns! 
De ce se uita preşedintele aşa la el? Nimeni nu ştia de Oman, 
Masqat şi Bahrain. Nimeni nu va şti nimic, niciodată! Aşa 
fusese înțelegerea. 

— Nu-i nimic de ascuns, dar e totul de lăsat baltă, zise 
Kendrick cu fermitate. Aţi face un deserviciu subcomisiei. 
Faceţi-vă un favor. Chemaţi pe unul din ceilalți. 

— Până una-alta, afurisita de conducere congresională a 
partidului tău a decis că tu eşti alesul. Aşa că eşti ales, doar 
dacă ai ceva de ascuns, ceva ce noi ar trebui să aflăm... 
Acum, vira. Am de lucru. 

— Vira? Adică cum? 

— Adică ieşi dracului afară de-aici, Kendrick! 


Capitolul 20 


Cele două organisme ale Congresului, Senatul şi Camera 
Reprezentanţilor, aveau mai multe comisii cu scopuri şi 
denumiri aproape identice. De exemplu Comisia pentru 
alocatii bugetare a Senatului şi Comisia pentru alocatii 
bugetare a Camerei Reprezentanţilor. Sau Comisia pentru 
relații externe a Senatului şi Comisia pentru afaceri externe a 
Camerei Reprezentantilor. Apoi Comisia Senatului pentru 
selectare în domeniul informațiilor şi Comisia permanentă 
pentru selectare în domeniul informațiilor a Camerei 
Reprezentanţilor, aceasta din urmă având o foarte băgăreață 
şi foarte temută subcomisie pentru supraveghere şi evaluare. 
Acest paralelism constituie un alt exemplu al grijii sistemului 
în privința verificărilor şi a bilanțurilor. Ramura legislativă a 
administrației, reflectând activ vederile curente ale unui mult 
mai mare spectru politic decât al încorsetatei ramuri 
executive sau judiciare, trebuie să negocieze în sânul ei şi să 
ajungă la un consens în privința fiecărui subiect dintre sutele 
de subiecte prezentate dezbaterilor. Procesul e unul anevoios, 
chiar exasperant de încet, dar în general corect. Dacă 
compromisul este arta guvernării într-o societate pluralistă, 
nimeni n-o face mai bine sau cu mai multă gravitate decât 
administraţia Statelor Unite ale Americii şi în special ramura 
legislativă, cu nenumăratele sale comisii, de multe ori 
nesuferite şi ridicole, dar de o eficiență mulțumitoare. Cu 
toate imperfecțiunile, vocea poporului se face destul de bine 
auzită. 

Dar sunt la Capitol Hill şi comisii unde vocile amuţesc din 
rațiuni de logică şi de necesitate. Acestea sunt comisii mici şi 
izolate care se concentrează asupra strategiilor formulate de 
diverse agenții de informaţii ale guvernului. Vocile acestea 
sunt în esenţă foarte tăcute, iar membrii comisiilor respective 


sunt examinați, din rațiuni stricte de securitate, în condiții cu 
totul aparte, ceea ce face ca în jurul membrilor comisiilor de 
selectare să se formeze o anumită aură. Ei cunosc lucruri pe 
care alții nu au privilegiul să le cunoască, ei sunt deosebiți şi 
alcătuiesc un compartiment cu totul privilegiat al speciei 
umane. Există totodată o înțelegere tacită între Congres şi 
mediile de informare în masă, ca acestea din urmă să se 
abțină să pătrundă în zone care preocupă aceste comisii. Este 
numit un senator sau un congressman? Foarte bine, numirea 
este anunţată publicului, dar scurt, simplu, fără înflorituri, 
fără comentarii şi fără speculaţii. În cazul reprezentantului 
celui de-al nouălea district din Colorado, congressmanul Evan 
Kendrick, s-a spus simplu că e un inginer constructor foarte 
competent şi cu o vastă experienţă în Orientul Mijlociu şi în 
special în Golful Persic. Cum puţini ştiau câte ceva despre 
această zonă, s-a admis că respectivul congressman fusese 
director executiv angajat undeva în Mediterana cu ani în 
urmă, aşa numirea a fost considerată motivată şi nu s-au 
făcut pe seama ei nici un fel de interpretări şi nimeni nu a 
încercat să găsească aici dedesubturi sau aranjamente care 
să ţâşnească pe prima pagină a marilor cotidiene. 

Totuşi, editorii, comentatorii şi politicienii sunt perfect 
conştienţi de nuanțele recunoaşterii crescânde, căci în 
Washington D.C. recunoaşterea  întovărăşeşte puterea. 
Fiindcă există comisii şi comisii. Cineva numit la Afacerile 
Indiene nu se află pe picior de egalitate cu cineva trimis, să 
spunem, la Căi şi mijloace. Nici Mediul înconjurător nu se află 
la paritate cu Serviciile armatei bugetele primului fiind 
permanent şi drastic reduse, în timp ce cheltuielile pentru 
armament întrec orice închipuire. Alocările de sume 
constituie laptele de mamă al influenței. Dar puține comisii 
din Deal pot egala nimbul de mister care le învăluie pe acelea 
asociate cu lumea clandestină a spionajului. Când au loc 
numiri apărute ca din senin în vreuna din aceste comisii 
selecte, ochii devin dintr-o dată iscoditori, toți şoptesc pe la 
garderobe, iar mass-media e gata de start în fața 


procesoarelor de text, a microfoanelor şi a camerelor de luat 
vederi, poate iese ceva. Nu iese de obicei nimic, iar numele 
respective pică într-o uitare confortabilă sau neconfortabilă, 
în funcţie de împrejurări. Dar nu totdeauna, iar dacă Evan 
Kendrick ar fi cunoscut mai bine anumite dedesubturi, ar fi 
putut risca să-i spună încăpățânatului preşedinte al Camerei 
Reprezentanţilor să se ducă la toți dracii. 

Totuşi, el nu fusese conştient de ce-l aştepta şi chiar dacă 
ar fi fost, mare lucru n-ar tot fi realizat. 

Fiindcă transpunerea în practică a planului de la Inver 
Brass atinsese punctul în care nu mai putea fi oprită. 


Era şase şi jumătate luni dimineață. Soarele încă nu 
răsărise de tot deasupra dealurilor Virginiei şi Kendrick, gol 
puşcă, plonja în piscina casei lui, sperând ca zece-douăzeci 
de lungimi de bazin în apa rece a lunii octombrie să-i 
îndepărteze pânza de păianjen care-i împiedica vederea şi 
care i se împrăştiase dureros până la tâmple. Seara băuse 
cam multe pahare de coniac cu Emmanuel Weingrass în 
Colorado, stând amândoi într-un chioşc ridicol de opulent şi 
hlizindu-se extaziați la vederea izvorului care şipotea pe sub 
podeaua din sticlă încasabilă. 

— Curând ai să vezi şi balene! exclamase Manny. 

— La fel cum le-ai promis şi copiilor la râul ăla pe jumătate 
secat. 

— Aiurea, am avut momeală proastă. Trebuia s-o fi folosit 
pe una din mamele lor. Fata aia neagră. Aia era 
extraordinară! 

— lar soțul ei era maior, un mare maior din corpul 
inginerilor militari. S-ar fi putut să aibă ceva obiecții. 

— Fiica lor era un copil frumos. A fost ucisă laolaltă cu 
ceilalți. 

— Oh, Dumnezeule, de ce Manny, de ce? 

— Gata, hai, e timpul să pleci. 

— Dar nu vreau. 

— Trebuie, băiete! Ai o întâlnire dimineaţă. 


— Pot s-o sar. Am mai sărit peste vreo două. 

— Una făcându-mi chiar mie mult rău. Avionul te aşteaptă 
pe aerodromul Mesa Verde. În patru ore eşti la Washington. 
Şterge-o! 

Înotând acum în piscină, parcurgând fiecare lungime mai 
repede decât pe cea dinainte, Kendrick se gândea la 
conferința pe care urma să o aibă la Comisia de supraveghere 
şi evaluare, admițând în sinea lui că Manny avusese dreptate 
când îl pisase atâta să se întoarcă în capitală, întrunirile din 
cadrul comisiei îl fascinaseră. Îl înfuriaseră, îl uimiseră, îl 
îngroziseră, dar înainte de orice îl fascinaseră. Descoperea cu 
răsuflarea tăiată că existau o groază de lucruri care se 
petreceau în lume, atât în folosul Statelor Unite cât şi în 
detrimentul lor şi el habar n-avusese de nimic din toate astea! 
Dar de-abia la a treia întrunire a înţeles el eroarea regretabilă 
pe care o făceau colegii lui în chestionarea martorilor 
proveniți din diferitele branşe ale spionajului. Greşeala consta 
în faptul că ei căutau lacune în strategiile folosite de martori 
în executarea anumitor operaţiuni, când de fapt ar fi trebuit 
să pună sub semnul întrebării tocmai operațiunile respective. 

Era de înțeles, căci toţi câţi treceau prin comisia lor şi-şi 
susțineau cazurile - în exclusivitate bărbați, ceea ce ar fi 
trebuit să constituie o cheie — erau autentici profesionişti ai 
limbajului blând, descinşi cu discreţie dintr-o violentă lume 
clandestină. Îşi lansau toţi jargonul lor ezoteric, făcându-le 
capetele mari celor care-i ascultau. Printre martori nu existau 
colonei de genul Robert Barrish, în schimb toți erau 
atrăgători, corect îmbrăcați, modeşti şi moderați şi apăreau în 
fața subcomisiei pentru a explica în termeni reci, profesionali, 
ce ar fi putut ci realiza dacă li s-ar fi pus la dispoziţie 
fondurile cerute şi de ce realizarea acestor lucruri era atât de 
imperios necesară pentru securitatea naţională. Tot mai des, 
întrebarea care se punea era: Puteţi s-o faceți? Nu dacă era 
bine s-o facă sau dacă avea sens. 

Aceste lacune în judecată se petreceau destul de des 
pentru a ajunge să-l exaspereze pe congressmanul din 


Colorado, care pentru scurt timp făcuse şi el parte din acea 
lume sălbatică şi violentă din care proveneau martorii din fața 
lor. Nu putea să romanțţeze lucrurile astea, fiindcă le ura de 
moarte. De fapt, în acea lume nu se trăia ci se îndura, se 
îndura cu râuri de sudoare şi cu dureri în stomac, cum 
îndurase şi Evan pentru un timp. Dar ştia că lumea aceea 
mergea înainte. Locuitorii ei îl salvaseră de rechinii Qatarului. 
Totuşi, în timpul şedinţelor următoare, sondă terenul şi 
începu să pună întrebări din ce în ce mai aspre. Înțelegea că 
numele lui era rostit acum pe şoptite pe culoarele 
Congresului, ale Agenţiei Centrale de Informaţii şi chiar ale 
Casei Albe. Cine mama dracului mai era şi agitatorul ăsta? De 
unde a mai ieşit băgărețul ăsta? Scandalagiul àsta? Lui nu-i 
păsa. Întrebările pe care le punea erau justificate şi avea să le 
pună în continuare. În fond cine naiba se putea considera 
sacrosanct? Era cineva mai presus de lege? 


Auzi deodată zgomote, strigăte speriate, care se amestecau 
cu clipocitul şi plescăiturile apei. Se opri în mijlocul piscinei 
şi îşi scutură capul. Era Sabri, dar un Sabri Hassan pe care 
nu-l văzuse de multe ori aşa alarmat. Mereu calmul doctor în 
filosofie din Dubai era lângă el, încercând cu disperare să-şi 
controleze reacțiile şi cuvintele dar fără să reuşească prea 
mult. 

— Trebuie să pleci! strigă el în timp ce Evan îşi scotea apa 
din urechi. 

— Ce? Ce? 

— Oman! Masqat! Povestea e pe toate canalele, pe toate 
stațiile de televiziune! Sunt şi fotografii cu tine în Masqat, 
îmbrăcat în haine arabe! Şi la radio şi la televiziune se 
întrerup tot timpul emisiunile pentru ultimele ştiri! Ziarele îşi 
amână apariția edițiilor de dimineață pentru a culege noi 
declarații... 

— Iisuse Hristoase! strigă Kendrick sărind afară din apă în 
timp ce Sabri îl înfăşură într-un prosop. 

— Reporterii şi o grămadă de oameni trebuie să ajungă fără 


îndoială aici în câteva minute, spuse arabul. Am scos 
receptorul din furcă, iar Kashi încarcă maşina noastră... De 
fapt, iartă-mă, maşina pe care cu atâta generozitate ne-ai 
pus-o la dispoziţie... 

— Lasă asta, strigă Evan luând-o spre casă. Ce face soția 
ta cu maşina? 

— Pune în ea haine de-ale tale, destule cât să-ţi ajungă mai 
multe zile, dacă e nevoie. Maşina ta s-ar putea să fie 
recunoscută, a noastră şade mai mereu în garaj şi n-o ştie 
nimeni. Am presupus că vei avea nevoie de ceva timp de 
gândire. 

— Ceva timp ca să plănuiesc nişte crime! scrâşni Evan 
repezindu-se pe uşa salonului şi luând-o pe scara din spate, 
urmat îndeaproape de doctorul Hassan. Cum dracu' s-a 
întâmplat? Fir-ar ai dracului de lichele nenorocite! 

— Mă tem prietene că ăsta e numai începutul. 

— Cuuum? întrebă Kendrick intrând grăbit în uriaşul 
dormitor principal de deasupra piscinei şi deschizând repede 
sertarele, zvârlind afară ciorapi, chiloți şi cămăşi. 

— Posturile de televiziune intervievează tot felul de oameni, 
iar vorbele lor sunt în marea lor majoritate elogioase, să ştii. 

Kashi, soţia lui Sabri, apăra şi ea în cameră. 

— Anahasfa! se scuză ea speriată şi se întoarse imediat cu 
spatele. 

— N-avem acum timp de eltakaled, Kashi, strigă Kendrick. 
Cum te descurci cu hainele? 

— S-ar putea să nu-ți placă ce ţi-am pus, dragă Evan, dar 
să ai măcar cu ce să te acoperi, spuse femeia. Şi m-am gândit 
că o să poți să ne suni de unde ai să vrei, iar eu pot să vin să- 
ți aduc ce-ţi trebuie. Mulţi ziarişti îl cunosc pe soțul meu, dar 
pe mine nu mă cunoaşte nimeni. Eu nu apar deloc la vedere. 

— Tu ai vrut aşa, nu eu, zise Kendrick punându-şi o haină 
şi întorcându-se la birou după portofel şi brichetă. S-ar putea 
să închidem casa asta, Kashi şi să ne ducem în Colorado. 
Acolo veţi putea fi gazdele mele oficiale. 

— Oh, asta-i o prostie, dragă Evan, spuse doamna Hassan. 


Nu se cuvine. 

— Sabri, tu eşti profesor, spuse Kendrick trecându-şi rapid 
un pieptene prin păr. Când ai de gând s-o înveţi? 

— Când o să aibă de gând să asculte? Femeile noastre se 
pare că au nişte atuuri de care noi, bărbaţii, nu ştim nimic. 

— Să mergem! 

— Cheile sunt în maşină, dragă Evan... 

— Mulţumesc, Kashi, spuse Kendrick ieşind şi luând-o iute 
după Sabri pe trepte. Ia spune, continuă el pe când intrau în 
garaj, cât de mult crezi tu că au aflat ei din toată povestea 
asta? 

— Eu nu pot decât să compar ce-am auzit acum cu ce ştiu 
de la Emmanuel, pentru că tu de fapt nu mi-ai spus niciodată 
NIMIC. 

— Să ştii că n-am avut intenţia să-ți ascund ceva... 

— Te rog, Evan, îl întrerupse profesorul. De când te 
cunosc, ştiu că nu-ţi place să te lauzi. Nici măcar indirect. 

— Să mă laud pe naiba! exclamă Kendrick deschizând uşa 
garajului. O dădusem în bară! Eram un om mort, cu un porc 
însângerat legat de spate şi pe punctul de a fi dat la rechini în 
largul Qatarului! Alţii au făcut-o, nu eu! Ei mi-au salvat 
fundul meu preţios. 

— Fără tine ei n-ar fi făcut nimic... 

— Las-o baltă, spuse Evan oprindu-se lângă uşa 
Cadillacului. Cât de multe au aflat? 

— După părerea mea, foarte puţine. Nici a zecea parte din 
câte mi-a spus Emmanuel, chiar şi lăsând la o parte 
exagerările lui obişnuite. Ziariştii sapă de zor în toate părțile 
după detalii, dar se pare că detaliile astea nu vor să apară. 

— Asta nu-mi spune multe. De ce mi-ai spus, când am 
ieşit din piscină, că e numai un început? 

— Din cauza unuia care i-a răspuns reporterului, un coleg 
de-al tău din subcomisia aia, un congressman pe nume 
Mason. 

— Mason?... întrebă Kendrick încruntat. A făcut mare 
vâlvă prin Tulsa şi Phoenix, nu ştiu nimic precis, dar tipu-i 


un zero. Acum câteva săptămâni se vehicula ideea că ar 
trebui scos din subcomisie. 

— Dar să ştii că n-a fost deloc prezentat aşa. 

— Sunt sigur că nu. Ce-a zis? 

— Că tu eşti cel mai valoros membru al comisiei. Că eşti 
cel mai competent şi pe tine toţi te ascultă şi te privesc cu 
admirație. 

— Rahat! Am zis şi eu câteva cuvinte şi am pus câteva 
întrebări, atât, mare brânză! Şi-n al doilea rând nu cred că 
Mason şi cu mine ne-am spus vreodată mai mult de bună 
ziua. E o nulitate. 

— Da, dar se vorbeşte în toată ţara... 

Zgomotul unui automobil întrerupse tăcerea care se lăsase 
între ei, apoi imediat se auzi altul frânând în fața casei. 

— Dumnezeule! şopti Evan. M-au încolțit! 

— Încă nu, spuse Hassan. Kashi ştie ce-are de făcut. Îi va 
primi vorbindu-le în ebraică şi îi va conduce în solar. Va 
pretinde că nu-i înțelege şi astfel îi va întârzia — doar pentru 
câteva minute, desigur, dar va fi suficient. Du-te, Evan, ia-o 
pe drumul dinspre câmp până la autostradă. Peste o oră pun 
la loc receptorul în furcă. Sună-ne. Kashi îți va aduce tot ce 
vrei. 


Kendrick tot forma numărul dar suna mereu ocupat până 
când, spre uşurarea lui, auzi în receptor soneria aparatului. 

— Reşedinţa congressmanului Kendrick... 

— Sunt eu. 

— Acum chiar că sunt uimit că ai putut să ne prinzi. Şi 
totodată sunt încântat, căci am să pot lăsa din nou telefonul 
deschis. 

— Cum merg lucrurile? 

— Catastrofal, prietene. La fel şi la birou şi la casa din 
Colorado. Peste tot e asediu. 

— De unde ştii? 

— Aici nimeni nu vrea să plece, iar Emmanuel a dat în 
sfârşit de noi... după care ne-a făcut în toate felurile. 


Pretindea că a-ncercat aproape o jumătate de oră... 

— Eu numai zece minute! Ce zicea? 

— Casa e înconjurată. Peste tot viermuiesc oameni. Ai zice 
că cei de la ziare şi de la televiziune au ajuns toți la Mesa 
Verde, unde e o înghesuială groaznică, fiindcă nu e loc pentru 
atât de multă lume. 

— Toată treaba asta cred că-l scoate pe Manny din minți. 

— Ce-l scoate pe el din minţi, cum spui tu, e lipsa de 
igienă. 

— Cum? 

— Nu i-a lăsat să intre în casă, la toaletă, el s-a gândit că 
poate se simt şi pleacă, dar pe urmă a observat că indivizii îşi 
făceau nevoile peste tot pe lângă casă, aşa că imediat a pus 
mâna pe arma ta de vânătoare. 

— Oh, Dumnezeule, să se uşureze nenorociţii ăia pe 
pajiştea mea! Pe peisajul lui! 

— L-am auzit de multe ori pe Emmanuel când e supărat, 
dar ca acum n-a fost niciodată. A reuşit totuşi, în ciuda 
accesului de furie, să-mi spună s-o sun pe doamna O'Reilly la 
tine la birou, pentru că ea nu reuşea deloc să prindă numărul 
de-aici. 

— Şi Annie ce-a zis? 

— Ţi-a transmis să nu te mai arăţi un timp dar chiar ea a 
spus s-o suni imediat, pentru numele lui Dumnezeul 

— Nu cred c-am s-o fac, spuse Evan gânditor. Cu cât ştie 
Annie mai puţin, cu atât mai bine. 

— Unde eşti? 

— La un motel pe lângă Woodbridge, pe şoseaua 95. Se 
numeşte La Trei Urşi şi stau în căsuţa 23. E ultima pe partea 
stângă, cum mergi spre pădure. 

— Din descrierea făcută presupun că ai nevoie de lucruri. 
În special hrană, desigur, nu poţi ieşi afară riscând să fii 
recunoscut. 

— Nu, mâncare nu. M-am oprit în drum la o ospătărie şi 
am mâncat zdravăn, să-mi ţină. 

— Nu te-a recunoscut nimeni? 


— Nimic, erau desene animate la televizor, nu le-a ars de 
mine. 

— Atunci de ce ai nevoie? 

— Aşteaptă până apare ediția întârziată a ziarelor de 
dimineaţă şi trimite-l pe Jim grădinarul la Washington, să ia 
cât mai multe. În special din cotidienele principale, astea au 
cei mai buni oameni care se ocupă de povestea asta. 

— Am să-i fac o listă, apoi Kashi vine şi ţi le aduce. 


Se făcuse deja unu şi jumătate când nevasta lui Sabri 
ajunse la motelul din Woodbridge, Virginia. 

Evan deschise uşa căsuței 23, mulțumit să vadă că femeia 
venise cu camioneta grădinarului. El nu fusese în stare să se 
gândească la asemenea stratageme, dar cei doi prieteni ai lui 
din Dubai ştiuseră mai bine ce să facă. Kendrick ţinu uşa, iar 
Kashi făcu repede câteva drumuri până la maşină, căci pe 
lângă vraful de ziare adusese şi de mâncare. Sandvişuri 
împachetate în celofan, două cutii cu lapte, patru farfurii 
fierbinți cu mâncare americană şi arabă şi o sticlă de whisky 
canadian. 

— Kashi, dar n-am de gând să stau aici o săptămână, 
spuse Kendrick. 

— Asta e pentru o zi şi pentru la noapte, dragă Evan. Te 
afli într-o tensiune teribilă şi trebuie să te hrăneşti bine. 
Cutia de pe masă are tacâmuri de argint. Sunt de asemenea 
şi fețe de masă şi şerveţele de pânză, dar dacă-mi permiți să 
ţi-o spun, în cazul în care eşti nevoit să pleci brusc, te rog să 
mă suni ca să pot să vin şi să iau argintăria şi fețele de masă. 

— De ce? Ne aruncă şeful de echipaj peste bord? 

— Eu sunt şeful de echipaj, dragă Evan. 

— Mulţumesc, Kashi. 

— Arăţi obosit, ypasahbee. Nu te-ai odihnit? 

— Nu. M-am uitat la blestematul ăla de televizor şi cu cât 
mă uit mai mult, cu atât mă enervez mai tare. Şi când eşti 
furios nu te poți odihni ca lumea. 

— După cum spune soțul meu, iar eu sunt de acord cu el, 


tu produci un efect foarte puternic pe micul ecran. Tot el mai 
spune că trebuie să te părăsim. 

— De ce? Mi-a spus şi mie chestia asta acum câteva 
săptămâni şi nu ştiu de ce! 

— Ştii. Noi suntem arabi, iar tu trăieşti într-un oraş care 
nu are încredere în noi. Te afli acum într-o arenă politică 
unde pentru noi nu există toleranță, far noi nu vrem să-ți 
facem nici un rău. 

— Kashi, asta nu-i arena mea! Gata, ies afară, m-am 
săturat de ea! Spui că ăsta-i un oraş care nu are încredere în 
voi? De ce să fiți voi altfel? Oraşul ăsta n-are încredere în 
nimeni! E un oraş al mincinoşilor, al intriganților şi al 
farsorilor, bărbați şi femei care-ar călca în picioare pe oricine 
ca să ajungă mai aproape de ciolan. Se adună grămadă 
folosindu-se de un sistem al dracului de bun, sugând sângele 
din orice vână pe care pot s-o apuce, proclamând sfințenia 
patriotică a cauzelor lor, în timp ce ţara stă pasivă şi aplaudă 
mascarada asta pe care nici măcar n-o pricepe. Nu e de 
mirare, Kashi. Gata! 

— Eşti supărat... 

— Nu zău! 

Kendrick se repezi la pat şi luă maldărul de ziare. 

— Dragă Evan, izbucni femeia cu o fermitate pe care 
Kendrick nu i-o cunoştea. Articolele acelea te vor ofensa, 
continuă ea văzându-l întorcându-se cu câteva ziare în mână. 
Şi ca să fiu sinceră, unele articole ne ofensează şi pe noi, pe 
mine şi pe Sabri. 

— Înţeleg, spuse şoptit Kendrick urmărind-o cu atenţie. 
Toţi arabii sunt terorişti. Sunt sigur că totul e aici, tipărit pe 
fiecare rând. 

— Da. Aşa-l. 

— Dar nu ăsta-i punctul vostru de vedere. 

— Nu. Am zis că vei fi ofensat, dar cuvântul nu e destul de 
tare. Te vei mânia, dar înainte să faci ceva ce n-ai să mai poți 
desface, te rog ascultă-mă. 

— Pentru numele lui Dumnezeu, Kashi, ce este? 


— Mulțumită ţie, soțul meu şi cu mine am asistat la 
numeroase sesiuni ale Senatului şi ale Camerei 
Reprezentanților. Şi tot datorită ţie, am avut privilegiul să fim 
de față la şedinţe ale Curţii voastre Supreme de Justiție. 

— Nu sunt toate astea ale mele. Şi? 

— Ce am văzut şi am auzit a fost remarcabil. Probleme de 
stat, legi, dezbătute deschis, nu de nişte simpli petiționari, ci 
de oameni învățați... Tu vezi partea rea a lucrurilor şi nu mă 
îndoiesc că spui adevărul, dar oare nu mai există şi un alt 
adevăr? Am urmărit mulți oameni împătimiți, femei şi bărbaţi 
care îşi susțineau crezul fără să se teamă că vor fi trecuți cu 
vederea sau că li se va pune pumnul în gură vreodată. 

— Trecuţi cu vederea e posibil, dar niciodată să li se pună 
pumnul în gură. 

— Şi totuşi ei riscă pentru cauzele lor. 

— La dracu”, da. Totul se face în mod public. 

— Pentru crezurile lor? 

— Da... 

Kendrick lăsă cuvântul să se evapore în aer. Punctul de 
vedere al lui Kashi era mai mult decât clar; era un 
avertisment pentru el în aceste momente de furie pustiitoare. 

— Atunci există oameni buni în ceea ce tu numeşti un 
sistem al dracului de bun. Nu uita asta, Evan. Te rog, nu le 
diminua meritele. 

— Să nu le ce? 

— Mă exprim destul de nesigur. lartă-mă. Trebuie să plec, 
zise Kashi ducându-se repede la uşă, apoi se întoarse. Dar te 
rog din suflet, yasahbee, dacă în mânia ta simţi că trebuie să 
faci ceva drastic, în numele lui Allah, sună-l mai întâi pe soțul 
meu, sau pe Emmanuel, dacă vrei... Totuşi, fără prejudecăți 
ţi-o spun, căci îl iubesc pe fratele nostru evreu la fel de mult 
ca pe tine, dar soțul meu ar putea să fie mai cumpătat. 

— Poţi să te bazezi pe asta. 

Kashi se duse din nou la uşă, iar Kendrick se năpusti pur 
şi simplu asupra ziarelor, deschizându-le pe toate unul după 
altul. 


Şi dacă un urlet primitiv i-ar fi putut alina durerea, vocea 
lui ar fi spart cu siguranţă geamurile ferestrei. 


New York Times 

New York, marţi, 12 octombrie 

CONGRESMANUL EVAN KENDRICK DIN COLORADO - UN 
INSTRUMENT AL CRIZEI OMANULUI! 


CONFORM UNUI MEMORANDUM SECRET, KENDRICK Îl 
PĂCĂLEŞTE PE TERORIŞTII ARABI! 


The Washington Post 

Washington D.C., marţi, 12 octombrie 

KENDRICK DIN COLORADO, DECONSPIRAT CA FIIND ARMA 
SECRETĂ A STATELOR UNITE ÎN OMAN! 

DISTRUGĂTORUL FILIEREI TERORIŞTILOR ARABI 


Los Angeles Times 

Los Angeles, marți, 12 octombrie 

OSTATICII DEȚINUȚI DE TERORIŞTII COMUNIŞTI AU FOST 
PUŞI ÎN LIBERTATE DE CONGRESSMANUL KENDRICK! 

SÂNGEROŞII CRIMINALI ARABI SE ÎMPRĂŞTIE PESTE TOT 
ÎN DEZORDINE! 


New York Post 

New York, marți, 12 octombrie 

EVAN, MASCULUL DIN OMAN, LE-A ÎNFIPT-O ARABILOR! 

IERUSALIMUL  DOREŞTE  SĂ-L FACĂ PE KENDRICK 
CETĂŢEAN DE ONOARE AL ISRAELULUI! MUNICIPALITATEA 
ORAŞULUI NEW YORK SOLICITĂ O PARADĂ ÎN CINSTEA LUI! 


U. S. A. TODAY 

Miercuri, 13 octombrie 

«COMANDO» KENDRICK A FĂCUT-O! 

TERORIȘTII ARABI VOR CAPUL LUI KENDRICK! NOI VREM 
O STATUIE A LUI! 


Kendrick rămase aplecat deasupra patului, uitându-se 
încruntat când la un titlu, când la altul, cu mintea golită de 
toate gândurile în afară de unul: De ce? Şi, cum răspunsul îl 
ocolea, o altă întrebare începea să apară în prim plan: Cine? 


Capitolul 21 


Dacă existau răspunsuri la întrebările lui, în nici un caz nu 
puteau fi găsite în ziare. Acestea erau pline de articole „din 
surse de încredere”, sus-puse şi chiar confidențţiale, unele 
trăgând concluziile clasice: Fără comentari. Sau: 
Evenimentele în cauză sunt în curs de analizare. Dacă nu 
chiar: În acest moment nu avem nimic de adăugat. Evident că 
toate acestea nu constituiau, de fapt, decât declarații subtile 
de confirmare. 

Dar cea mai mare agitație a stârnit-o un memoriu 
considerat super-strict-secret şi ținut sub şapte chei în cele 
mai bine blindate seifuri ale Departamentului de Stat. 
Memoriul acesta ieşise nu se ştie cum la suprafață, nesemnat 
şi se presupunea că fusese făcut să transpire de către un 
angajat sau mai mulți, care consideraseră că unui om i se 
făcuse o nedreptate gravă, sub paravanul anormal al stricteții 
legate de securitatea națională şi al fricii bolnave de represalii 
teroriste. Toate ziarele importante şi cele mai căutate rețele de 
radio şi televiziune primiseră câte o copie, la care se adăugau, 
ca o completare din cele mai convingătoare şi nişte fotografii 
ale congressmanului în Masqat. Totul a fost plănuit, îşi 
spunea Kendrick. Totul fusese cronometrat pentru a 
surprinde națiunea din primele clipe ale zilei următoare. De 
ce? 

Faptele dezvăluite erau remarcabile. Remarcabile şi prin ce 
relatau, dar şi prin ce omiteau. Erau uimitor de precise şi 
uneori mergeau până la detalii surprinzător de minuțioase. Se 
relata de exemplu cum fusese transportat Kendrick pe calea 
aerului în Oman, sub acoperire perfectă şi scos din aeroportul 
din Masqat de agenţii care-i procuraseră îmbrăcămintea 
arabă şi gelul pentru înnegrirea tenului, spre a căpăta 
trăsăturile compatibile cu zona în care operase. lisuse! Zona în 


care operase, auzi! 

Existau până şi schițe, de multe ori detalii ipotetice ale 
contactelor pe care le avusese în trecut cu oameni ale căror 
nume, din motive lesne de înţeles, fuseseră cenzurate - de 
fapt, cenzurarea asta însemna un strat de tuş aplicat peste 
cuvintele care nu trebuiau cunoscute. Exista şi un paragraf 
care se referea la infiltrarea lui voluntară în celula teroriştilor, 
unde aproape că-şi pierduse viața dar aflase nişte nume, în 
special pe al unuia din capii terorişti - aici numele era din 
nou acoperit cu tuş. Dăduse de urma unui individ care ţinuse 
în mână toate căpătâiele sforilor - numele cenzurat - şi îl 
forțase să dizolve gruparea teroristă care ocupase şi ținea sub 
amenințare ambasada americană din Masqat. Individul 
acesta fusese apoi împuşcat — detaliile cenzurate, un paragraf 
întreg înnegrit iar Evan Kendrick, reprezentantul celui de-al 
nouălea district din Colorado, fusese adus înapoi în Statele 
Unite, sub acoperire. Toate ziarele mari apelaseră imediat la 
experți de mare autoritate pentru examinarea fotografiilor. 
Fiecare fotografie fusese supusă analizei spectrografice pentru 
a i se determina autenticitatea, ţinând cont de vechimea 
negativelor şi de posibilitatea de a se fi aplicat trucaje de 
laborator. Totul se confirmase, până şi ziua şi data, extrase 
din mărirea de douăzeci de ori a paginii unui ziar pe care îl 
avusese în mână un trecător din Masqat. Ziarele mai 
responsabile  atrăgeau atenția asupra lipsei surselor 
alternative, care ar fi putut sau nu să dea mai multă 
credibilitate acestor fapte, dar nici unul nu putea pune la 
îndoială autenticitatea fotografiilor sau a omului din ele. lar 
omul acela, congressmanul Kendrick, pur şi simplu parcă 
intrase în pământ şi nu era de găsit pentru a confirma sau 
infirma această bombă care ridicase toată America în 
picioare. New York Times şi Washington Post scoseseră la 
lumină pe câţiva din puţinii prieteni sau vecini de-ai lui din 
capitală şi din Virginia şi Colorado. Nici unul din ei nu-şi 
amintea să-l fi văzut sau să-l fi auzit pe congressman în zilele 
respective, nu că s-ar fi aşteptat în mod special să aibă 


ocazia, dar oricum, dacă ar fi fost cazul şi-ar fi adus aminte. 

Los Angeles Times mersese şi mai departe şi, fără să 
dezvăluie sursele, făcuse o verificare a convorbirilor telefonice 
avute de domnul congressman Evan Kendrick. În afara 
telefoanelor date la diferite magazine şi unui anumit James 
Olsen, un grădinar, de la reşedinţa din Virginia a 
congressmanului se înregistraseră, în decurs de o lună de 
zile, numai cinci apeluri care s-ar fi putut dovedi relevante. 
Trei din ele fuseseră pentru Departamentul de Studii Arabe 
de la universitățile din Georgetown şi Princeton, unul pentru 
un diplomat din Dubai, care se întorsese acasă în urmă cu 
şapte luni de zile, iar al cincilea pentru un avocat din 
Washington, care fusese imediat căutat de o armată de 
reporteri dar refuzase să discute cu ei. Blestemată afacere! 
Copoii luaseră urma vânatului, dar acesta dispăruse... 

Ziarele mai puţin responsabile — adică marea majoritate a 
celor fără resurse financiare cu care să poată finanța 
investigații de amploare, toate fiind din sfera presei de 
scandal, cărora puţin le păsa de verificări şi reverificări — 
luaseră memoriul deconspirat şi-l folosiseră ca pe o 
trambulină pentru a sări peste apele învolburate ale 
speculațiilor eroice, ştiind dinainte că articolele acestea vor fi 
oricum devorate de cititori, aşa că nu mai era nevoie de nici o 
verificare. 

Din toate dezvăluirile acestea senzaţionale lipsea totuşi 
ceva, anume adevărurile profunde care se întrezăreau dincolo 
de fapte. De exemplu nu se menționa nimic despre un tânăr 
şi curajos sultan al Omanului, care-şi riscase viaţa şi tronul 
ca să-l ajute pe Kendrick. Sau despre omanezii care-l păziseră 
pe congressman la aeroport şi de-a lungul străzilor lăturalnice 
ale Masqatului. Sau despre o ciudată şi surprinzător de 
profesionistă femeie care-l salvase dintr-o împrejurare 
periculoasă pe aeroportul din Bahrain, după ce fusese 
aproape omorât şi care-i găsise ca prin minune un adăpost şi 
un doctor pentru rănile lui. Şi, mai presus de toate, nu se 
sufla nicăieri nici un cuvânt despre o echipă de şoc a 


Mossadului, care-l salvase de la o moarte înspăimântătoare. 
Nimic nici despre celălalt american, un arhitect bătrân şi cam 
într-o ureche, în lipsa căruia Kendrick ar fi fost mort, iar 
rămăşiţele lui ar fi fost acum de mult digerate de rechinii din 
jurul coastelor Qatarului. 

În schimb, toate articolele băteau din plin monedă pe o altă 
temă: tot ce era arab era osândit cu tărie şi asimilat 
terorismului brutal, inuman şi fanatic. Simplul cuvânt arab 
era asociat cu cruzimea şi barbaria. Cu cât studia mai mult 
ziarele, cu atât Kendrick se mânia mai tare. Deodată, într-o 
izbucnire de furie, le aruncă pe toate de pe pat, abia 
stăpânindu-se să nu urle: 

— De ce? Cine? 

lar apoi simți o durere adâncă în capul pieptului. Ahmat! 
Oh, Dumnezeule, ce făcuse? Va înţelege oare tânărul sultan? 
Va putea el să înțeleagă? Prin omisiune, prin tăcere, mass- 
media americană condamnase întregul stat al Omanului, 
lăsând pradă speculațiilor insinuante neputinta sa specific 
arabă în fața teroriştilor, sau mai rău, complicitatea sa 
specific arabă la uciderea cu sălbăticie a atâtor cetățeni 
americani. 

Trebuia să-l sune pe tânărul lui prieten, să dea de el şi să-l 
convingă că el nu putuse controla tot ce se întâmplase. Se 
aşeză pe marginea patului, apucă telefonul şi căută portofelul 
în buzunarul de la pantaloni, apoi îşi înfipse receptorul sub 
bărbie şi căută cartea de credit. Nu mai ținea minte şirul de 
numere pentru a suna în Masqat, aşa că formă zero pentru 
centrală. Deodată, tonul se pierdu şi pentru o clipă Kendrick 
intră în panică şi, cu ochii mari, îşi aruncă privirea pe 
fereastră. 

— Da, douăzeci şi trei? se auzi vocea răguşită a unui 
bărbat. 

— Încercam să prind centrala. 

— Orice ai forma, tot la mine ajungi. 

— Eu... trebuie să fac o convorbire transoceanică, spuse 
Evan descumpănit. 


— Nu de la telefonul ăsta. 

— Am carte de credit. Cum dau de o centrală, plătesc cu 
cartea mea de credit. 

— Am să ascult până te aud că dai numărul cărții şi că e 
acceptată drept bună, de acord? 

Nu înțelegea! Era o capcană? Fusese descoperit la motelul 
ăsta dărăpănat din Woodbridge, Virginia? 

— Nu cred că pot să accept aşa ceva, spuse el şovăitor. E o 
convorbire particulară. 

— Cum vrei, spuse vocea ironică. Deci te duci să-ți cauţi 
un telefon public. Pa, poponarule, m-ai ținut destul... 

— Stai o clipă! Bine, rămâi pe fir. Dar când centrala o să 
confirme acceptarea cărții de credit, vreau să aud declicul, 
da? 

— Bine. De fapt eu voiam s-o pun pe Louella Parsons. 

— Cine? 

— Las-o baltă, poponel. Formez numărul. Oamenii care 
stau în casă toată ziua sunt ori maniaci sexuali, ori terorişti. 

Undeva, departe, în Golful Persic, un dispecer vorbitor de 
limbă engleză confirmă că nu se schimbase nimic şi că 
prefixul pentru Masqat din Oman era tot 555. 

— Formațţi-l, vă rog! insistă Evan. 

Se auziră opt țârâituri până ce să se audă vocea necăjită a 
lui Ahmat. 

— Iwah? 

— Sunt eu, Ahmat, spuse Kendrick în engleză. Trebuie să 
vorbesc neapărat cu tine... 

— Să vorbeşti cu mine? explodă deodată tânărul sultan. 
Mai ai obraz să mă mai şi suni, ticălosule? 

— Deci ştii? Despre... ce se spune despre mine? 

— Să ştiu? S-a întâmplat să fie pe acoperişuri antene 
parabolice cu care să prinzi orice şi oricând vrei! Ba ţi-am 
luat-o chiar înainte, ya shaikh. Ai văzut rapoartele de aici, din 
Orientul Mijlociu? Din Bahrain şi Riadh, din Ierusalim şi Tel 
Aviv? 

— Desigur că nu. Le-am văzut doar pe... 


— Sunt toate acelaş gunoi, un morman mare, iar tu stai 
călare pe el, cocoţțat în vârf! Să fii sănătos acolo în 
Washington, dar pe aici să nu te prind că mai calci vreodată! 

— Dar vreau să mă întorc. Chiar mă întorc! 

— Să n-o faci. Nu aici. Noi ştim să citim şi să ne uităm la 
televizor. Tu singur ai făcut-o! Tu ne-ai înfipt-o nouă, arabilor! 
Să nu-mi mai ieşi vreodată în cale, fățărniciile! 

— Ahmat! 

— Ai auzit ce-am spus? Nu trebuia să am încredere în tine! 
Ai devenit cineva în Washington făcându-ne pe noi animale şi 
terorişti! Asta era singura cale? 

— N-am făcut niciodată aşa ceva! N-am zis niciodată aşa 
ceva! 

— Lumea ta a făcut-o! Şi după cum o tot repetă, observ că 
vrei să ne pui pe toți în lanțuri! Toţi suntem terorişti 
nemernici şi scenariul ăsta blestemat e numai al tău! 

— Nu! ripostă Kendrick strigând. Nu-i al meu! 

— Citeşte presa voastră! 

— E presa, nu eu şi tu! 

— Tu eşti tu, încă un ticălos de iudeo-creştin arogant şi 
ipocrit, iar eu sunt eu, un arab islamic. Şi n-am de gând să-ţi 
mai dau ocazia să mă scuipi vreodată în față! 

— N-am vrut niciodată, cum aş fi putut... 

— Şi nici pe frații mei, ale căror pământuri ai decretat că 
trebuie să le fie furate, forțând sate întregi să-şi abandoneze 
căminele şi slujbele şi afacerile lor mărunte. Da, mărunte, dar 
sunt ale lor de generații întregi! 

— Pentru numele de Dumnezeu, Ahmat, vorbeşti ca unul 
din ei! 

— Nu zău! zise sultanul cu sarcasm în glas. Prin ei 
presupun că vrei să desemnezi acele mii şi mii de familii 
mânate cu bâta în lagăre bune numai pentru porci. Pentru 
porci, nu pentru oameni! Nu pentru mame şi taţi şi copii!... 
Domnule Le-ştiu-pe-toate, eminent american cinstit, dacă 
vorbesc ca unul dintre ei, domnule, îmi pare rău! Şi-ţi mai 
spun şi de ce îmi pare rău: am ajuns aici prea târziu. Azi 


înțeleg mai multe decât înțelegeam ieri. 

— Ce dracu’ vrea să mai însemne şi asta? 

— Repet: citeşte presa voastră, uită-te la programele 
voastre de televiziune, ascultă posturile voastre de radio. Voi, 
poporul ăla superior, sunteţi gata să aruncaţi bomba atomică 
peste toți arabii jegoşi ca să puteți dormi în sfârşit liniștiți, 
nu? Sau aveți de gând să lăsați treaba asta pe seama amicilor 
voştri cu sânge rece din Israel, care oricum vă dictează ce şi 
cum să faceți? Voi doar bombele să li le dați şi treaba s-a 
făcut. 

— la stai puţin, acum! strigă Kendrick. Israelienii ăia mi-au 
salvat viața! 

— Aşa e, nu neg, dar asta s-a întâmplat doar accidental! 
Tu ai fost doar un element secundar față de misiunea lor. 

— Ce tot spui acolo? 

— Am să-ţi spun, pentru că nimeni n-are să ţi-o spună şi 
nimeni n-are s-o publice. N-au dat doi bani pe tine, domnule 
erou. Echipa aia de şoc a lor a venit aici cu alte chestii, aveau 
de recuperat un tip din ambasadă, un agent al Mossadului, 
un mahăr cu grad mare, atât. 

— Oh, Dumnezeule, şopti Evan. Şi Weingrass a ştiut? 

— Nu ştiu ce a ştiut şi ce n-a ştiut Weingrass. Dacă da şi-a 
ținut gura. El ştie ce mama dracului a făcut şi-a dres de i-a 
făcut să meargă după tine în Bahrain. Aşa ţi-au salvat viața. 
N-a fost ceva plănuit. Lor nu le pasă de nimeni şi de nimic, ci 
numai de ai lor, de evreii lor! La fel ca şi ţie, domnule erou. 

— La naiba, ascultă-mă, Ahmat! Nu sunt responsabil 
pentru ce s-a întâmplat aici, nici pentru ce se publică în ziare 
sau se dă la radio şi la televizor. E ultimul lucru pe care l-aş 
dori... 

— Aiurea! Nimic din ce-a apărat n-ar fi putut să apară fără 
ştirea ta. Şi fără să le fi dat tu informaţii Eu acum am aflat 
lucruri de care nici măcar n-am avut idee. Cine sunt agenții 
ăia ai tăi care mişună prin ţara mea? Cine sunt cei cu care ai 
luat contact? 

— Mustafa, de exemplu! 


— Aiurea, Mustafa e mort de un an de zile. Cine te-a 
transportat aici sub acoperire, fără ca eu să fiu măcar 
informat? Doar eu conduc prăpădita asta de țară! Ce sunt eu, 
un pion în jocul vostru de şah? 

— Ahmat, eu nu ştiu nimic din toate astea. Ştiu doar că a 
trebuii să ajung acolo. 

— Şi eu sunt tot accidental? De ce nu trebuia să se aibă 
încredere în mine?... Desigur, doar sunt şi eu tot arab, 
sângele apă nu se face, aşa e! 

— Acum chiar că spui tâmpenii. Era nevoie să fii protejat! 

— Cine să mă protejeze? Şi împotriva cui? Era nevoie de o 
operațiune mascată americano-israeliană? Îmi place! Bravo! 
Mulţumesc! 

— Oh, pentru numele lui Dumnezeu, opreşte-te! N-am 
ştiut nimic despre vreun agent al Mossadului din ambasadă 
până adineauri, când mi-ai spus tu. Dacă aş fi ştiut, ţi-aş fi 
spus! Şi dacă tot suntem aici, tinere devenit brusc fanatic, 
află că n-am avut nici o legătură cu lagărele de concentrare 
sau cu mânatul familiilor cu bâta sau cu ce mama dracului a 
mai fost, sub amenințarea armelor şi a altor... 

— Toţi aţi avut câte ceva comun! ţipă sultanul Omanului. 
Genocid după genocid, iar noi n-am avut nimic de-a face cu 
ultimul. Terminat! 

Se auzi receptorul trântit cu furie şi linia rămase mută. Un 
om bun şi un prieten bun dispărea acum din viaţa sa. Şi la fel 
şi planurile lui de a se întoarce în acea parte a lumii pe care o 
iubea cu adevărat. 


Înainte de a se hotărî să apară în public, trebuia să afle ce 
se întâmplase, cine făcuse să se întâmple şi de ce! Trebuia să 
înceapă de undeva, iar acel undeva însemna Departamentul 
de Stat şi un om pe nume Frank Swann. Un atac frontal 
asupra Departamentului de Stat era desigur exclus, căci în 
clipa în care s-ar fi identificat s-ar fi dat numaidecât alarma 
în toate părțile şi ar fi început să fie hăituit de jumătate din 
Washington. Trebuia să înceapă cu începutul: cum să ajungă 


la Frank Swann fără ca acesta sau membrii echipei lui să 
afle? Cabinetul lui? Evan îşi aduse aminte. Cu un an în urmă 
intrase acolo şi vorbise cu o secretară, spunându-i câteva 
cuvinte în arabă pentru a o convinge de urgenţa vizitei lui. 
Atunci ea dispăruse în alt birou şi zece minute mai târziu el şi 
Swann se aflau față în față. Secretara aceea nu era numai 
eficientă ci şi excesiv de ocrotitoare, aşa cum păreau a fi cele 
mai multe secretare din Washington. Şi din moment ce acea 
secretară atât de ocrotitoare era conştientă de existenţa unui 
anume congressman Kendrick, cu care vorbise cu un an în 
urmă, putea să fie acum receptivă la o voce la fel de 
prietenoasă în legătură cu şeful ei. Merita să încerce, mai ales 
că pe moment, altă soluție nu-i venea în minte. Ridică 
receptorul şi formă 202 pentru Washington. 

— Operaţiuni Consulare, biroul directorului Swann, spuse 
cu voce dulce secretara. 

— Bună, păpuşo. Sunt Ralph de la Identificări, începu 
alene Kendrick. Am nişte veşti pentru Frank. 

— Cine-i acolo? 

— E-n regulă, sunt un prieten de-al lui Frank. Vreau doar 
să-i spun că s-ar putea să aibă loc o şedinţă 
interdepartamentală, ceva mai încolo, după-amiază. 

— Încă una? Nu sunt sigură că are nevoie de ea. 

— Cum stă cu agenda? 

— Supraîncărcată! O să fie-n conferinţe până la ora patru. 

— Ei bine, dacă nu vrea să fie luat, iar la un afurisit de 
interogatoriu al naibii de sever, ar trebui poate să-şi ia restul 
zilei liber şi să se ducă liniştit acasă cu maşina. 

— Cu maşina? El? Oho, mai repede s-ar paraşuta în jungla 
din Nicaragua decât să intre în traficul din Washington. 

— Păpugşo, nu ştiu dacă înţelegi ce vreau eu să-ți spun. Pe- 
aici se cam îngroaşă gluma, pricepi? S-ar putea să fie pus pe 
liber. 

— Păi cam e deja, începând de azi-dimineaţă de la ora 
şase. 

— Încercam doar să ajut un prieten şi îmi pare al naibii de 


rău că eşti aşa tare de urechi. 

Secretara tăcu preţ de câteva secunde, apoi spuse deodată: 

— De fapt, mi se pare că... are oră la doctor. Şi chiar are! 

— Zău? 

— Acum da. Mulţumesc, Ralph. Eşti un băiat bun. 

— Eu? Păpuşo, eu nici nu te-am sunat, bagă de seamă! 

— Bineînţeles, scumpule. A, da, a sunat un tip de la 
Identificări, nu ştiu ce voia, că n-a spus, dar în resteu nu 
ştiu nimic, de Ralph ăsta n-am auzit în viața mea. În orice 
caz, domnul Swann are oră la doctor, domnule. Îmi pare rău, 
încercați mâine sau lăsați un număr unde să vă poată găsi. 
Pa! 


Evan stătea ascuns în mulțime, în stația de autobuz, fără 
să scape din ochi intrarea principală a Departamentului de 
Stat. După ce vorbise cu secretara lui Swann, plecase de la 
motel şi condusese repede spre centrul Washingtonului, 
oprindu-se pentru scurt timp la un supermagazin unde-şi 
cumpărase nişte ochelari fumurii, o pălărie de doc cu boruri 
late, ca de pescar şi o jachetă dintr-o țesătură subţire. Era ora 
patru fără douăsprezece minute după-amiaza; dacă secretara 
era la fel de ocrotitoare cum o ştia el, Frank Swann, director 
adjunct la Operaţiuni Consulare, avea să iasă pe imensa uşă 
de sticlă în următorul sfert de oră. Şi aşa se şi întâmplă. La 
patru şi trei minute omul apăru, grăbindu-se şi luând-o spre 
stânga, îndepărtându-se de staţia de autobuz, iar Kendrick se 
desprinse din mulțime şi porni după el, având grijă să se ţină 
în permanenţă cam la zece metri în spatele lui. 

Dar omul n-avea de gând să meargă pe jos, ci se gândise să 
ia un autobuz în direcția bulevardului Virginia. Swann se opri 
în stație şi tocmai atunci autobuzul îşi făcu apariţia, 
apropiindu-se greoi. Evan o luă mai iute la pas, nu-şi putea 
permite să-l lase pe directorul de la Operaţiuni Consulare să 
se urce. Se apropie şi-l atinse pe umăr. 

— Bună, Frank, spuse el amabil scoțându-şi ochelarii 
fumurii. 


— Tu! strigă uimit Swann, speriindu-i pe ceilalți pasageri. 

— Eu, admise liniştit Evan. Cred c-ar fi mai bine să 
vorbim. 

— Christoase! Cred că ţi-ai ieşit din minţi! 

— Dacă sunt, tu m-ai adus în halul ăsta, chiar dacă nu tu 
personal conduci... 

Atâta apucară să-şi spună, căci deodată o voce izbucni din 
mulțime, de undeva de lângă uşa autobuzului. 

— El e! ţipă un tip ciudat, neîngrijit, cu ochi mari, ieşiţi din 
orbite şi cu un păr lung care-i cădea peste urechi şi peste 
frunte. Uitaţi-vă! Vedeţi? El e! Comando Kendrick! Toată ziua 
l-am văzut la televizor, am şapte aparate în casă! Mie nu-mi 
scapă nimica! El e! 

Înainte ca Evan să poată reacţiona, omul îi înhăță pălăria 
şi i-o smulse de pe cap. 

— Hei! ţipă Kendrick. 

— Vedeţi? Uitaţi-vă! El e! Ce v-am spus eu? 

— Hai să plecăm de-aici! strigă exasperat Swann. 

Începură să alerge amândoi pe stradă urmăriţi de individul 
cu pantalonii mototoliți, care-i fluturau printre picioare şi cu 
pălăria lui Kendrick în mână. 

— Ne urmăreşte! gâfâi directorul de la Operaţiuni 
Consulare uitându-se în urmă. 

— Are pălăria mea în mână! spuse Kendrick. 

Două blocuri mai încolo, o femeie tocmai cobora dintr-un 
taxi, ajutându-se de un baston. 

— Uite-acolo! strigă Swann. Taxiul! 

Strecurându-se printre şirurile de maşini, traversară în 
fugă bulevardul. Evan se urcă pe uşa din partea lui, iar 
Swann ocoli şi ajunse în cealaltă parte a maşinii; o ajută pe 
bătrână să coboare şi se repezi să se urce, dar fără să vrea îi 
lovi bastonul cu piciorul şi-l trânti pe asfalt. Apoi căzu şi 
femeia. 

— Scuzaţi-mă, doamnă, spuse Swann năpustindu-se pe 
locul din spate. 

— Dă-i drumul! ţipă Kendrick. Grăbeşte-te! leşi de-aici! 


— Voi, măscăricilor, aţi spart cumva vreo bancă? întrebă 
şoferul manevrând maneta schimbătorului de viteze. 

— Dacă te grăbeşti o să fii ceva mai bogat, răspunse Evan. 

— Mă grăbesc, mă grăbesc, dar n-am brevet de pilot. Ştii, 
ați dat peste o maşină care merge numai cu roțile pe pământ, 
înţelegi? Nu zboară. Ghinionul vostru, trebuia să căscațţi ochii 
mai bine! 

Kendrick şi Swann se întoarseră amândoi ca să se uite pe 
geamul din spate. Rămas în colțul străzii, omul cu păr răvăşit 
şi pantaloni mototoliți, scria ceva pe colțul unui ziar. Pălăria 
lui Evan şi-o pusese în cap, ca să aibă amândouă mâinile 
libere, desigur. 

— Şi-a notat numele societăţii de taxiuri şi numărul 
maşinii, şopti directorul de la Operaţiuni Consulare la 
urechea lui Evan. După două colțuri ne dăm jos şi schimbăm 
taxiul. 

— De ce acolo şi nu la staţia de taximetre? 

— Ca să nu vadă şoferul în ce maşină ne urcăm. 

— Se pare că ştii cam ce ai de făcut. 

— Sper, spuse Swann cu răsuflarea tăiată, scoțând o 
batistă şi ştergându-şi fața de sudoare. 

Peste o jumătate de oră, după ce mai schimbaseră două 
taxiuri, congressmanul şi demnitarul de la Departamentul de 
Stat mergeau în pas vioi pe o stradă de la periferia 
Washingtonului, privind din când în când în sus, la firme, 
până dădură de una care păru să le convină, o firmă cu neon 
roşu din care lipseau trei litere. Era un bar mizer. Se uitară 
unul la altul, dădură din cap aprobator şi intrară, mirându-se 
de întunericul din interior care contrasta puternic cu 
strălucirea zilei de octombrie din stradă. Singura sursă de 
lumină era un televizor prins cu şuruburi în perete, deasupra 
barului sărăcăcios. Câţiva inşi cocoşaţi deasupra paharelor 
lor, cu fețele răvăşite de oboseală şi cu ochii împăienjeniți de 
alcool, confirmau statutul localului. Forțându-şi amândoi 
vederea, Kendrick şi Swann se îndreptară spre cea mai 
întunecată parte a barului, găsiră un separeu gol şi se 


aşezară față în față. 

— Chiar insişti să vorbim? întrebă Swann respirând din 
greu, roşu la față şi transpirând abundent. 

— Insist până la punctul de a te face cel mai proaspăt 
candidat la un frigider de la morgă. 

— Ai grijă, am centură neagră! 

— La ce? 

Swann se încruntă. 

— Nu prea ştiu nici eu, dar în filme figura asta ţine de 
fiecare dată. Ani nevoie să beau ceva. 

— Fă-i tu semn ospătarului. Eu rămân în umbră, spuse 
Kendrick. 

— Umbră? zise Swann ridicând prudent mâna şi făcând 
semn unei negrese mătăhăloase, cu păr roşcat şi cu şorț de 
chelneriță. Dar unde vezi tu lumină pe-aici? 

— Când crezi că ai făcut ultimele exerciţii de abdomen, 
domnule Karate Kid? 

— Cândva, prin anii şaizeci, cred. 

— Tot cam atunci au schimbat şi becurile în localul ăsta.... 
Acum despre mine. Cum naiba ai putut să-mi faci una ca 
asta, fățărniciile? 

— Cum naiba ai putut să crezi că aş fi făcut-o? zise cu glas 
plângăreț directorul, amuţind brusc în clipa în care lângă ei 
apăru ospătărița cu mâinile în şold. Ce iei? îl întrebă el pe 
Kendrick. 

— Nimic. 

— Mda, nu-i deloc drăguţ aici. Şi nici sănătos. Două 
rachiuri duble, mulțumesc. Dacă aveţi, am vrea canadian. 

— Las-o baltă, zise negresa şi le întoarse fundul cât toate 
zilele. 

— Am lăsat-o, fu de acord Swann după ce femeia se 
depărtă. Eşti nostim, domnule congressman, aş zice chiar că 
mă faci să râd! Operațiunile Consulare îmi vor capul! 
Secretarul de stat a dat o declaraţie în care spune clar că nici 
măcar nu mă cunoaşte, auzi la el, boşorogul dracului! Iar 
Israelul urlă cu spume la gură, pentru că ei cred că preţiosul 


lor Mossad ar putea să se compromită dacă cineva ar face 
săpături. Şi bineînțeles că arabii de pe statele noastre de 
plată au început să-şi cam arate colții, fiindcă cu chestiile 
astea care au ieşit acuma la iveală nu mai pupă nici un fel de 
credite! Nu-ţi mai spun că azi după-masă, pe la trei jumate, 
preşedintele, îți dai seama, preşedintele în persoană, plesni-i- 
ar ficaţii în el, m-a sunat şi m-a luat la şuturi în c..., pentru 
neglijență în serviciu. Auzi la el, nenorocitul! Şi dă-mi voie să- 
ți spun, aşa mieros rotunjea cuvintele şi aşa vorbea ca din 
carte, că mie mi-a mirosit că trebuie să mai fi fost pe fir încă 
cel puţin doi inşi care trăgeau cu urechea... Sau convorbirea 
era înregistrată! Şi stai să vezi, colac peste pupăză, nici n- 
apuc să-nchid bine şi zbang, alta şi mai şi: îmi spune 
secretara că tocmai o sunase un tip şi-i spusese că era cazul 
s-o şterg de urgenţă, că e vorba să mă cheme la nu ştiu ce 
conferință  interdepartamentală, cu televiziune, chestii, 
nenorociri, să mă belească de tot! Eşti cumva fugar? Şi eu 
sunt! Am şters-o cu liftul pentru personalul de serviciu, aşa 
am ajuns, după aproape treizeci de ani blestemațţi în serviciul 
ăsta tâmpit... 

— Aşa am zis şi eu, îl întrerupse Kendrick liniştit. Îmi pare 
rău! 

— Ar fi şi cazul să-ţi pară, spuse Swann neieşindu-şi din 
ritm. Că cine altcineva să se ocupe de rahatul ăsta dacă nu 
ticăloşi ca noi? Auzi, Charlie, avem nevoie de tine, nu uita. 
Problema e că nu prea putem s-o arătăm. Vreau să spun că 
n-am nevoie să dau fuga acasă ca să mă asigur că apa din 
piscina din spatele casei a fost tratată împotriva algelor... În 
primul rând pentru că n-am piscină şi în al doilea pentru că 
nevastă-mea a câştigat casa la divorț, pentru că era bolnavă 
şi se săturase de plecările mele până la colț după pâine şi de 
întoarcerile mele după câte trei luni, plin de praful din 
Afganistan! Oh, nu, domnule congressman-acoperit, nu eu 
am bătut toba în privința ta. De fapt am făcut tot ce s-a putut 
ca să opresc răspândirea poveştii. Acum nu mi-a mai rămas 
mare lucru, dar eu vreau să rămân curat şi să scap din 


afacerea asta cât pot mai bine. 

— Ai încercat să opreşti maşinăria? 

— Discret, indirect, dar foarte profesional. I-am arătat până 
şi o copie după memoriul prin care te respingeam. 

— l-ai arătat? Cui i-ai arătat? 

Swann se uită disperat la Kendrick în timp ce ospătărița 
apăruse cu băuturile şi se plantase lângă ei bătând darabana 
pe masă cu un gest grăitor, părea să fie un local unde clienții 
cam obişnuiau s-o şteargă cu consumațţiile neplătite. Swann 
scoase o bancnotă din buzunar, o cercetă atent în lumina 
slabă şi i-o întinse femeii. Aceasta o luă şi se îndepărtă cu un 
aer disprețuitor. 

— Ziceai că i-ai arătat? repetă Evan întrebarea. 

— Zi-i înainte, spuse Swann fără intonaţie, luând o 
înghițitură din paharul lui. Bagă cuțitul, ce mai contează? Şi 
aşa, tot n-a mai rămas prea mult sânge. 

— Înţeleg că vrei să zici că nu-l cunoşti. Cine e i-am arătat 
ăsta? 

— Oh, un nume şi o poziție socială şi chiar şi o 
recomandare clasa întâi. 

— Şi? 

— Păi... nu există. 

— Cine nu există? 

— Am spus o dată. 

— El nu există? accentuă Kendrick supărat. 

— Ei bine, unul din ei există, dar nu tipul care a venit să 
mă vadă, zise Swann golindu-şi paharul. 

— Asta nu pot s-o cred... 

— Nici Ivy n-a crezut, adică secretara mea. Ivy e o fată 
nemaipomenit de deşteaptă. 

— Ce tot îndrugi acolo? întrebă Kendrick fierbând. 

— Ivy a primit un telefon de la cabinetul senatorului 
Allison, de la un tip cu care se întâlnea ea acum vreo doi ani. 
Tipul ăla a ajuns unul din cei mai buni consilieri ai 
senatorului şi a rugat-o pe Ivy să aranjeze să-l primesc pe 
unul de la ei, un tip care lucra la ceva confidenţial pentru 


Allison, iar ea mi l-a pus în față. Ei bine, tipul ăsta e un 
spiriduş blond cu un accent pe care l-aş plasa undeva prin 
Europa centrală, ungur, ceh, polonez ceva... Să ştii că nu-i 
deloc o născocire, individul te avea pur şi simplu pe tavă. 
Dacă ai cumva din naştere o cicatrice pe care maică-ta a 
uitat-o, poţi fi sigur că el are un set de fotografii cu ea, din 
toate unghiurile. 

— E o nebunie, îl întrerupse Evan domol. Mă întreb de ce? 

— Şi eu m-am întrebat. Adică întrebările pe care le-a pus el 
erau pline de DR-uri. 

— Poftim? 

— Date retroactive în legătură cu tine. Scotea din el la fel 
de multe câte primea de la mine. Şi al naibii să fiu dacă nu 
era bun, dar bun de tot, dacă ştii ce-i aia! Era atât de 
profesionist că eram pe punctul de a-i oferi pe loc o 
euroslujbă. 

— Şi de ce îl interesa pe el exact persoana mea? 

— Ti-am mai spus, asta m-am întrebat şi eu. Aşa că am 
pus-o pe Ivy să facă verificări la cabinetul lui Allison. Mă 
gândeam de unde până unde un senator aşezat ca Allison a 
ajuns să aibă lângă el mutre de-astea şi mai ales de ce le 
pune la asemenea treburi. Aşa că Ivy îl sună pe vechiul ei 
iubit şi ăsta rămâne cu gura căscată. Că el nu i-a dat 
niciodată în ultima vreme nici un telefon şi n-a auzit în viața 
lui de vreun angajat pe nume... cum mă-sa îl mai cheamă. 

— Adică ea nu-şi dăduse seama cu cine vorbise la telefon? 
Vocea lui, ciripelile lor de îndrăgostiți, toate vorbele pe care şi 
le cunoşteau unul altuia... 

— Prietenul ei era din Georgia şi mai avea şi laringită când 
a sunat-o, aşa a susținut Ivy. Dar guşterul care chiar a 
sunat-o chiar că ştia o groază de lucruri, până şi motelurile 
din Maryland unde se întâlneau şi bineînțeles că Ivy nu vrea 
ca bărbatu-său să afle... 

— Christoase sfinte, dar asta-i o adevărată operațiune! 
exclamă Kendrick şi întinse mâna să ia paharul lui Swann. 
De ce? 


— De ce mi-ai luat băutura? N-am piscină, ai uitat? Şi n- 
am nici casă, adu-ți aminte că ţi-am spus şi asta. 

Deodată, televizorul de deasupra barului porni din nou şi 
din difuzorul lui se auzi clar numele de Kendrick! 

Amândoi îşi întoarseră brusc capetele spre ecran, uitându- 
se şi nevenindu-le să creadă. 

Ştiri! Ştirea orei sau poate a decadei! tună un reporter TV 
dintr-o mulțime de fețe răutăcioase care se uitau spre camera 
de luat vederi. De douăsprezece ore tot Washingtonul încearcă 
să dea de urma congressmanului Evan Kendrick din Colorado, 
eroul nostru din Oman, însă fără nici un rezultat. Sunt temeri 
mari în privința posibilității unei răzbunării arabe. Am fost 
informați că guvernul a ordonat ca poliția, spitalele şi morgile 
să fie puse în stare de alertă. Totuşi, acum câteva minute, 
congressmanul a fost văzut chiar pe această stradă, la acest 
colț şi a fost identificat de domnul Kasimer Boia... Boia... 
slawski. De unde sunteți, domnule? 

— Din Jersey City, răspunse individul care îi urmărise mai 
înainte şi care purta încă pe cap pălăria lui Kendrick, din 
Jersey City sunt, dar rădăcinile le am în Varşovia! 

— Deci v-aţi născut în Polonia. 

— Nu, în Newark. Şi sunt mândru de aceasta. 

— Dar l-aţi văzut pe congressmanul Kendrick? 

— Desigur. Vorbea lângă un autobuz cu un tip cărunt. Apoi, 
când am strigat El e! Comando Kendrick! Au luat-o amândoi la 
fugă. Ştiu! Eu am televizoare în toate camerele, chiar şi la 
toaletă. Nu pierd niciodată nimic! 

— Spuneți că l-ați văzut deci la colț, la două străzi de 
Departamentul de Stat, nu-i aşa? 

— Ba bine că nu! 

— Suntem siguri, adăugă confidenţial reporterul privind 
spre camera de luat vederi, că autoritățile fac deja verificări 
serioase la Departamentul de Stat pentru a vedea dacă o 
persoană ca aceea descrisă de martorul nostru ar fi putut fi 
implicată în această extraordinară întâlnire. 

— L-am urmărit! strigă agitat martorul cu pantaloni 


mototoliți, luându-şi de pe cap pălăria lui Evan. Am pălăria 
lui! Vedeți, e chiar pălăria lui Comando Kendrick! 

— Dar ce-ați auzit, domnule Bolaslawski? Acolo, lângă 
autobuz, ce ați auzit dumneavoastră? 

— Vă spun, lucrurile nu stau niciodată aşa cum par! 
Niciodată nu poţi fi îndeajuns de prudent. Înainte s-o ia la 
goană, omul cu părul alb i-a dat lui Comando Kendrick un 
ordin. Cred că omul avea un accent rusesc, sau poate jidovesc! 
Comuniştii şi jidanii, nu poţi avea niciodată încredere în ei, 
înțelegeți ce vreau să spun? Nemernicii ăştia n-au intrat 
niciodată în vreo biserică! Ei nu ştiu ce spune Sfânta Liturghie 
şi nu vor să audă cuvântul sfânt al mântuirii... câinii ăştia 
spurcaţi ar trebui lichidaţi toți, la un loc cu arabii, fiindcă nu vor 
sa... 

Emisiunea se comută brusc pe o reclamă a unui 
deodorant. 

— Mă predau, zise Swann luându-şi înapoi cu forța 
paharul de la Evan şi dând pe gât tot lichidul. Acuma am 
ajuns şi cârtiță. Un jidan rus de la KGB, care habar n-are ce-i 
aia liturghie. E clar şi-ţi mulțumesc, Kendrick. Eşti dispus să 
mai foci şi altceva pentru mine? 

— Nu, te cred. Dar tu poţi face ceva pentru mine şi e şi în 
interesul tău. Trebuie să aflu cine-mi face toate figurile astea 
şi de ce. 

— Şi dacă ai să afli, îl întrerupse Swann aplecându-se în 
față, ai să-mi spui şi mie? Pe mine altceva nu mă mai 
interesează în momentul de față. Trebuie să scap din cârligul 
ăsta blestemat şi să agăț pe altcineva în el. 

— Vei fi primul care va afla. 

— Ce-ţi trebuie pentru asta şi-ţi pot eu da? 

— O listă cu toţi care au ştiut de plecarea mea în Masqat. 

— Dar asta nici măcar nu-i o listă, e doar un cerc de 
persoane. Foarte mic şi foarte bine închis. Nimic din toate 
astea nu s-ar fi întâmplat dacă n-ai fi spus că s-ar putea să ai 
nevoie de noi dacă se iveşte o situație din care să nu poți să 
ieşi. Eu ţi-am spus-o foarte clar. Din cauza ostaticilor, noi nu 


ne putem permite să te cunoaştem. 

— Şi cât de strâns e cercul ăsta? 

— Totul a fost pe cale verbală, cred că înţelegi. 

— Înţeleg. Dar cât e de strâns? 

— Tâmpitul ăla de Herbert Dennison, ştii, directorul de 
personal al Casei Albe, secretarii de la Departamentul de Stat 
şi de la Departamentul Apărării şi preşedintele Comisiei 
directorilor de personal. Eu am fost omul de legătură între ei 
patru. În caz că tu ai fi ieşit până la urmă la iveală, nici unul 
din ei n-avea nimic de câştigat, numai de pierdut, preciză 
Swann şi se lăsă pe spate, încruntându-se. Departamentul 
Operațiuni funcționează strict pe baza principiului „vreau să 
ştiu”. Mai era şi Lester Crawford, din Langley. Les e analistul 
de la CIA pentru activitățile de acoperire în zonă, iar ultimul a 
fost şeful lui din Bahrain, Grayson. James Grayson. Ăsta 
începuse să ne cam preseze cu scoaterea ta şi a lui Weingrass 
din zonă, probabil i s-o fi părut că agenţia se cam ţicnise şi că 
se îndrepta spre o situaţie de „prins cu mâța-n sac”. Îţi dai 
seama, CIA prinsă cu mâţa-n sac? 

— Mai bine să nu-mi dau seama. 

— Deci în scenă au existat patru sau cinci arabi, cei mai 
buni pe care i-am avut noi şi agenţia şi fiecare din ei a studiat 
fotografia ta dar nu li s-a spus şi identitatea. Că doar nici nu 
puteam dezvălui ceva ce nu ştiam, nu? Doar ultimii doi ştiau 
cine erai. Unul era la fața locului, celălalt era aici, în camera 
OHIO-Patru-Zero, la calculator. 

— La calculator? întrebă Kendrick. 

— Da, erai legat la unitatea centrală. Îl cheamă Gerald 
Bryce, dar dacă a ciripit ceva băiatul ăsta, eu mă predau la 
FBI ca fiind o cârtiță jidănească a ruşilor, aşa cum spunea 
adineauri domnul Boleslawski ăla sau cum... mă-sii îi mai 
cheamă. Bryce e şi inteligent şi iute. Şi e asul echipamentelor 
electronice, n-avem altul mai bun. Într-o zi are să fie director 
la departamentul Operaţiuni Consulare, dacă fetele or să-l 
lase în pace să ponteze şi el normal. 

— Un playboy? 


— Ce, părinte, trecem la slujba de vecernie? Pugştiul are 
douăzeci şi şase de ani şi arată nemaipomenit. Nu e însurat, 
aşa că trage tare, cel puţin asta o ştiu de la alţii, că de la el n- 
ai să auzi niciodată vreo vorbă despre propria lui persoană. 
Ştii ce-i aia om cu lacăt la gură? Cred că de-asta îmi place aşa 
mult de el. N-au mai rămas prea mulți oameni integri pe 
lumea asta. 

— Deja îmi place şi mie. Şi care-a fost ultima persoană care 
mă cunoştea, cea de la fața locului? 

Frank Swann se aplecă conspirativ învârtind între degete 
paharul gol şi uitându-se fix la el înainte de a-şi ridica ochii la 
Kendrick. 

— Am crezut că ţi-ai dat singur seama de asta. 

— Cum adică? De ce? 

— Adrienne Rashad. 

— Numele nu-mi spune nimic. 

— Lucra sub acoperire... 

— Adrienne...? Va să zică o femeie? 

Swann dădu afirmativ din cap. Evan se încruntă, apoi făcu 
deodată ochii mari şi ridică din sprâncene. 

— Khalehla? şopti el. Era şi asta una de-a ta? 

— Nu, nu chiar. Una de-a noastră. 

— Christoase sfinte, dar femeia asta m-a scos de pe 
aeroportul din Bahrain! Ticălosul ăla de MacDonald m-a 
împins în mijlocul traficului, m-a lovit o maşină, aproape că 
m-a omorât şi nici măcar nu ştiam unde mă aflam. Ea m-a 
scos de-acolo, cum naiba a făcut de m-a tras afară din 
viermuiala aia de lume zău dacă ştiu! 

— Eu ştiu, spuse Swann. l-a amenințat pe câțiva poliţişti 
că le zboară creierii dacă nu transmit mai departe numele ei 
de cod şi dacă nu fac loc ca să te scoată de-acolo. Şi nu 
numai că i-au făcut loc, dar au obţinut şi o maşină de la 
garajul regal. 

— Spui că era una de-a voastră, nu de-a ta. Chestia asta 
cam ce vrea să zică? 

— Adică e de la Agenţie, e drept, dar are un statut special, 


e practic de neatins. Are contacte peste tot în Golf şi în 
Mediterană. Agenţia Centrală de Investigaţii nu permite 
nimănui să se combine cu ea. 

— Deci fără ea, acoperirea mea ar fi fost aruncată în aer de 
la aeroport. 

— Da, fără ea erai o ţintă vie pentru toți pistolarii din 
Bahrain. În primul rând pentru măcelarii lui Mahdi. 

Kendrick rămase câteva clipe tăcut, cu gura întredeschisă, 
mişcându-şi doar ochii când în stânga, când în dreapta şi 
încercând să-şi aducă aminte. 

— Ţi-a spus unde m-a ascuns? 

— N-a vrut să scoată o vorbă. 

— A avut voie să facă asta? 

— Ți-am spus. E ceva special. 

— Înţeleg. 

— Cred că şi eu înțeleg, spuse Swann. 

— Adică ce vrei să spui? 

— Nimic. Te-a scos din aeroport şi cam după şase ore ne-a 
contactat pe noi. 

— E ceva neobişnuit aici? 

— În circumstanţele de atunci, ai putea zice că a fost 
extraordinar, nu neobişnuit. Sarcina ei a fost să te țină sub 
observație şi să raporteze imediat orice mişcare bruscă a ta la 
Langley, lui Crawford, care trebuia să mă caute pe mine 
pentru instrucţiuni. Ei bine, ea n-a făcut chestia asta şi la 
interogatoriul oficial la care a fost supusă, a omis deliberat 
orice referire la cele şase ore. 

— Trebuia să protejeze locul în care ne ascunseserăm. 

— Desigur. Care trebuia să fie ceva regesc, nu? 

— Bineînţeles, încuviință Kendrick făcându-se că nu bagă 
de seamă ironia, apoi tăcu din nou şi îşi roti, iarăşi privirea 
prin părțile întunecate ale barului. Era o persoană foarte 
drăguță, spuse el după o vreme, rar şi ezitant. Am stat de 
vorbă... A înţeles atâtea lucruri... Am admirat-o, recunosc. 

— Haide, lasă chestiile astea, congressmane, zise 
împăciuitor Swann şi se aplecă spre Kendrick peste paharul 


gol. Crezi că ar fi chiar pentru prima dată? 

— Ce să fie pentru prima dată? 

— Ei, drace! Văd că te faci că nu pricepi. Doi oameni aflați 
într-o situație pe muchie de cuţit, bărbat şi femeie, nici unul 
nefiind sigur că va mai apuca să vadă lumina zilei de mâine... 
Deci, se simt şi ei bine împreună, e natural. E ceva rău în 
asta? 

— Dar să ştii că mă jigneşti al dracului, Frank. Ea a 
însemnat ceva pentru mine. 

— Bine, am să ţi-o spun atunci pe şleau. Eu nu cred că tu 
ai însemnat ceva pentru ea. Tipa e o profesionistă de înaltă 
clasă care a trecut prin câteva războaie negre din ZEDO. 

— De unde? Vrei te rog să vorbeşti mai pe înțeles, măcar în 
arabă, ca să aibă cât de cât sens ceea ce spui? 

— Zona ei de operații. 

— Au folosit expresia asta în ziare. 

— Nu-i vina mea. Dacă ar fi după mine, le-aş închide gurile 
la toți rahațţii care au scris blestematele alea de articole. I-aş 
neutraliza! 

— Te rog să nu-mi explici prea larg ce-ar vrea să însemne 
cuvântul ăsta, neutralizare. 

— Nu, n-am s-o fac. Îţi spun doar că în teren fiecare din 
noi mai călcăm şi strâmb când suntem extenuați sau speriați. 
Şi atunci ne luăm câteva ore de plăcere sigură. Îţi vine să 
crezi că predau şi lecţii pe subiectul ăsta oamenilor pe care-i 
trimitem în acțiune? 

— Acum îmi vine să cred. Ca să fim sincer cu tine, la 
momentul respectiv ideea asta chiar mi-a trecut prin minte. 

— Bun. Acum nu te mai gândi la fata asta. E dedicată trup 
şi suflet zonei Mediteranei şi cu scena de aici n-are nici în clin 
nici în mânecă. De fapt, probabil c-ar trebui să pleci în Africa 
de nord ca să dai de ea. 

— Deci tot ce am e un bărbat numit Crawford din Langley 
şi un şef de sector din Bahrain. 

— Nu. Ai un blestemat de blond cu accent central- 
european, care operează aici în Washington. Şi operează 


foarte adânc, are informații, nu glumă. Şi nu de la mine. Nici 
de la OHIO-Patru-Zero. Găseşte-l! 

Swann îi dădu lui Evan numerele secrete de la telefoanele 
de acasă şi de la birou şi se grăbi să iasă din barul jegos şi 
întunecos, ca şi când ar fi avut nevoie disperată de aer. 

Kendrick comandă încă un pahar negresei mătăhăloase cu 
păr roşcat şi o întrebă unde putea găsi un telefon public. 

— Acolo, domnule. Dacă-l pocneşti de două ori în colțul din 
stânga jos, îți dă fisa înapoi, zise femeia. 

— Şi dacă mi-o dă, eu ţi-o dau ţie, bine? 

— Dă-i-o mai bine prietenului tău. Zgârciobii la costum nu 
dau niciodată bacşiş, poa’ să fie ei negri sau albi, că-i tot un 
drac. 

Kendrick se ridică şi se duse prudent la telefon. Era timpul 
să sune la birou. Nu putea s-o mai ţină în tensiune pe Annie 
Mulcahy O'Reilly. Forțându-şi privirea, introduse moneda şi 
formă numărul. 

— Biroul congressmanului Ken... 

— Sunt eu, Annie. 

— Dumnezeule, unde umbli, Evan! E trecut de cinci şi aici 
e mai rău ca la o casă de nebuni! 

— Păi de-aia nici nu sunt acolo. 

— A, să nu uit! strigă doamna O'Reilly într-un suflet. 
Manny a sunat mai devreme şi părea cât se poate de serios. 

— Ce-a zis? 

— Cică să nu încerci să-l prinzi la numărul din Colorado. 

— Cum? 

— Mi-a zis să-ți spun doar atâta: allcott massghoul, ce 
naiba o mai însemna şi asta. 

— E foarte clar, Annie. 

Weingrass spusese de fapt alkhatt mashghool, care 
însemna în arabă „linia e ocupată”, adică, mai exact, „linia e 
supravegheată”. Dacă Manny avea dreptate, orice apel putea 
fi identificat în câteva secunde. 

— Bine, n-am să sun în Colorado, adăugă Evan. 

— A zis să-ți spun că după ce se mai potolesc lucrurile se 


duce el cu maşina la Mesa Verde şi mă sună aici ca să-mi dea 
numărul la care pot să-l sun. 

— Perfect, te sun şi eu din nou. 

— Acuma, domnule Superman, ia zi, e adevărat ce. Spun 
toți? Chiar ai făcut toate lucrurile alea în Oman sau mai ştiu 
eu pe unde? 

— Numai câteva din ele. Au lăsat pe dinafară o grămadă de 
oameni care ar fi putut să fie şi ei menționați. Cineva încearcă 
să mă scoată pe mine în evidenţă şi scormonesc nişte chestii 
care de fapt nu mă reprezintă deloc. Tu cum te descurci? 

— Standard. Adică Nu avem declarații de făcut sau Şeful 
nostru lipseşte momentan din oraş, răspunse O'Reilly. 

— Bun. Îmi pare bine s-o aud. 

— Nu, congressmane, nu-i bine, pentru că unele lucruri nu 
pot fi rezolvate conform standardelor. Putem să-i fraierim pe 
țicniți şi pe ziarişti, dar nu putem fraieri o mie şase sute de 
oameni. 

— Casa Albă? 

— Însuşi directorul de personal, în carne şi oase. Nu 
puteam să-i spunem ăstuia Nu comentăm. Şi zău dacă am 
pomenit în viața mea un tip mai grețos! Mi-e şi scârbă, zău! 

— De ce? Ce-a zis? 

— Mi-a dat un număr şi cică să suni urgent. E linia lui 
secretă şi mi-a spus de nu ştiu câte ori că numărul ăla îl au 
mai puţin de zece inşi din țară. Voia să fie sigur că am băgat 
la cap chestia asta... 

— Mă întreb dacă e şi preşedintele printre ei. 

— El zice că da, ba chiar a lăsat să se înțeleagă că are un 
ordin direct prezidenţial ca tu să-l suni imediat pe şeful lui de 
personal. 

— Un direct ce? 

— Un ordin prezidenţial. 

— Zău, dar nimeni nu le citeşte mamelucilor ăstora 
constituția? Ramura legislativă a unei administrații nu 
primeşte ordine de la executiv, nici de la preşedinte nici de la 
alte păsări măiestre. 


— Se pare că nu şi-a ales cuvintele chiar cum trebuie, 
continuă Annie repede, dar dacă mă laşi să termin să-ţi spun 
ce-a zis, s-ar putea să devii mai maleabil. 

— Bine, zi mai departe. 

— Cică ei au înțeles de ce nu apari la vedere şi că 
aranjează ei pentru o camionetă cu număr fals, oricând vrei... 
Acum. Îmi dai voie să-ţi vorbesc ca o persoană mai în vârstă, 
domnule? 

— Te rog. 

— Nu poți să tot fugi mereu de ei, Evan. Mai devreme sau 
mai târziu tot o să trebuiască să te-arăţi şi e mai bine să ştii 
acum ce-i în capul lor. Îţi place sau nu, ei sunt o realitate. De 
ce nu vrei să afli cu ce ofertă vin ei? S-ar putea evita un 
dezastru. 

— Bine. Care-i numărul? 


Capitolul 22 


Herbert Dennison, directorul personalului de la Casa Albă, 
închise uşa de la baie şi duse mâna după sticla de Maalox pe 
care o ţinea în colțul din dreapta al tejghelei de marmură. Luă 
iute patru înghițituri din lichidul de culoarea cretei, aşteptând 
apoi ca medicamentul să-l scape de fulgerele fierbinți din 
piept. Cu mulţi ani în urmă, în New York, când începuseră 
atacurile astea blestemate, fusese atât de speriat încât de- 
abia dacă mai putuse să mănânce şi să doarmă şi era foarte 
convins că scăpase din iadul din Coreea numai ca să moară 
în stradă, răpus de un atac de inimă. Nevasta lui de atunci, 
prima din cele trei, nu se putuse hotări nici ea dacă era cazul 
să-l ducă mai întâi la spital sau la agentul de asigurări. Până 
la urmă doamna Dennison, femeie cu scaun la cap, se dusese 
singură la respectivul agent, iar după o săptămână, Herbert 
îşi luase inima în dinți şi se prezentase la Centrul Medical 
Corneli pentru analize complete. 

Răsuflase uşurat când medicii îi spuseseră că avea inima 
mai zdravănă ca a unui taur tânăr, explicându-i că durerile 
astea sporadice se datorau excesului de acizi produşi de 
organism. lar asta din cauza stresului, fără îndoială. De 
atunci, sticluțele cu lichid alb deveniseră nelipsite din 
dormitoare, birouri, automobile sau serviete. Hipertensiunea 
făcea parte integrantă din viața lui. 

Diagnosticul doctorului fusese atât de precis încât, cu 
timpul, Herbert Dennison ajunsese să prevadă cu o 
aproximaţie de o oră sau două declanşarea atacurilor acide. 
În zilele petrecute în Wall Street, atacurile se declanşaseră 
invariabil în funcție de fluctuațiile bursei, care se 
suprapuneau cu o regularitate de ceasornic manevrelor 
subterane ale colegilor lui care-l lucrau cu îndârjire ca să-i ia 
averea şi poziția socială, mama lor de idioţi! Herbert îi 


considera pe toți nişte raliați. Nişte mucoşi răsfățați, proveniți 
din familii răsfățate, membri ai unor cluburi răsfățate, care e 
drept că nu-l scuipau în față dar nici nu-l acceptau ca 
membru. Şi totuşi cluburile acelea ajunseseră să primească 
membri evrei, ba chiar şi negri, poftim! Şi tot ce aveau tipii 
ăştia de făcut era să vorbească din vârful limbii şi să se 
îmbrace de la Paul Stuart sau de la casa de mode a cine ştie 
cărui poponar de francez. Ei bine, el îi scuipase pe toți în cap! 
El îi înfrânsese pe toți! Avea curajul şi instinctul unui luptător 
şi reuşise să realizeze atât de multe încât blestemata de firmă 
trebuise să-l pună preşedinte, căci altfel el le-ar fi făcut exact 
figura pe care o meritau, plecând cu milioanele lui cu tot şi 
lăsându-i pe toţi cu buzele umflate, mama lor de lichele şi 
lepădături! Apoi el formase corporaţia, aducând-o la forma 
cea mai penetrantă şi făcând-o cea mai agresivă din întregul 
Wall Street. Ştiuse să se descotorosească de toate uscăturile 
şi de toți tâmpiţii care nu făceau altceva decât să sugă bani şi 
să consume inutil timpul altora. Avea două maxime pe care le 
respecta cu sfințenie. Prima era: Depăşeşte cifrele de anul 
trecut sau cară-te naibii de aici, iar a doua suna la fel de 
limpede: Aici nu înveți, aici vii învățat. 

Dacă celor din jur le plăcea sau nu să lucreze cu el, asta 
era o chestie care pentru Herbert Dennison valora ceva mai 
puțin decât un scuipat. Principiul lui era că scopul scuză 
mijloacele şi asta i se potrivea de minune. În Coreea băgase 
imediat de seamă că ofițerii moi erau de cele mai multe ori 
răsplătiți cu sicrie de lemn lăcuit pentru lipsa de autoritate şi 
de severitate, aşa că se arătase de-a dreptul câinos cu toți pe 
câți îi avea sub comandă. Era conştient că trupa îl ura şi 
învățase să se păzească de grenadele americane mai cu grijă 
decât de cele ruseşti. Dar trupa de sub comanda lui avea 
mereu pierderi mai mici decât altele, unde ofițerii îşi luau 
subordonații cu duhul blândeţii, deşi chestia asta nu făcuse 
ca ura împotriva lui Dennison să scadă cu ceva. Ba parcă 
dimpotrivă, mama lor de idioţi! 

După cum sunau sloganurile de pe Wall Street: Noi vrem să 


clădim încredere, Herb, continuitate..., sau: Tinerii de azi sunt 
conducătorii de corporații de mâine: cei loiali. Rahat! Nu se face 
profit din încredere, continuitate şi loialitate. Profitul se face 
făcând bani din bani, asta  însemnau încrederea, 
continuitatea şi loialitatea după care se dădeau toți de ceasul 
morții! Şi dreptatea se arătase şi acum tot de partea lui: 
umflase lista clienţilor până când calculatoarele ajunseseră 
gata să plesnească de date, furase talentele altor firme şi se 
asigurase de fiecare dată că obținea din prima mişcare cel 
puțin banii învestiți. lar de aici încolo, profitul! 

Sigur, era şi dur, poate chiar necruţător, cum i-au strigat 
mulți în față şi l-au atacat în gazete, ei da, pierduse pe drum 
câțiva oameni buni, dar principalul era că în ceea ce privea 
procentele, el avea mereu dreptate. O dovedise întâi în 
Coreea, în armată şi pe urmă şi în afacerile din viața civilă... 
Şi totuşi, până la urmă scursurile societății reuşiseră să-l 
copleşească şi într-o parte şi în cealaltă. În Coreea, 
comandantul aproape că-i promisese gradul de colonel plin la 
lăsarea la vatră. Şi nici vorbă, mama lui de hahaleră! Apoi, la 
New York - ah, sfinte Dumnezeule, o porcărie mai usturătoare 
ca asta nici nu-i puteau face! — se şoptise la un moment dat 
că el avea să fie cel mai nou membru al Consiliului directorial 
al firmei Wellington Midlantic Industries, cel mai tare consorțiu 
din lumea finanțelor internaționale. Nu se întâmplase nici aici 
nimic. În ambele cazuri, relaţiile, pilele şi lucrăturile altora îi 
tăiaseră fusceaua scării exact în clipa când se avânta să urce 
în şa. Aşa că până la urmă, Herb îşi luase milioanele şi 
plecase cătrănit, iar în prag, în loc de la revedere, le trântise 
acru: Să vă f... pe toţi! 

Din nou avusese dreptate, căci dăduse peste un om care 
avea nevoie de banii şi de talentul lui: un senator din Idaho 
care începuse să cam ridice tonul spunând lucruri în care 
Herbert Dennison a crezut din prima clipă cu toată tăria. Era 
unul din acei rari politicieni care-şi puteau amuza auditoriul 
şi în acelaşi timp îl convingeau pe nesimţite de spusele lor. 

Senatorul din Idaho era un bărbat înalt şi atrăgător, cu un 


zâmbet cum nu se mai văzuse de pe vremea lui Eisenhower 
sau a lui Shirley Temple, ştiind oricând să dea spuselor lui un 
anumit ton de glumă, numai că glumele astea ale lui sunau 
imediat foarte serios şi căpătau pentru oricine subințelesuri 
care se refereau la vechile valori ale puterii şi curajului. Dar 
mai presus de toate, pentru Dennison ele subliniau lucru cel 
mai prețios, anume libertatea de alegere. Herb venise la 
Washington şi încheiase un pact cu acest senator. Apoi, timp 
de trei ani, îşi pusese la bătaie toate energiile, toată iscusința 
şi toată duritatea lui. Plus o groază de milioane, la care s-au 
adăugat alte şi alte milioane, provenite de la indivizi anonimi 
cărora el le făcuse averile, până când amândoi realizaseră o 
trezorerie de război cu care puteau cumpăra şi Vaticanul, 
dacă cineva l-ar fi scos la vânzare. Şi au câştigat. Nu se putea 
altfel. Acum ei ţineau hățurile. 

Herbert Dennison mai râgâi o dată. Lichidul alb-cretos îşi 
făcea treaba, dar nu destul de rapid. Şi, fir-ar să fie, licheaua 
aia afurisită de Kendrick urma să pice aici în câteva minute, 
iar el nu era pregătit! Mai luă două înghițituri şi se privi în 
oglindă, necăjit să vadă că în continuare îi cădea părul pe 
care şi-l pieptăna pe spate şi cu cărare pe stânga. Îşi dorise 
toată viața ca ochii lui verzi-cenuşii să fie mai mari. Îi 
deschise din răsputeri, holbându-se în oglindă, dar degeaba, 
tot mici rămâneau. lar maxilarul inferior începea să apară din 
ce în ce mai lăsat cu trecerea anilor, amintindu-i că ar trebui 
să se apuce serios de gimnastică sau să mănânce mai puţin. 
Mda, numai că nici una din variantele astea două nu era pe 
placul lui. Şi la urma urmei de ce mama dracului mai dădea 
pe costume atâtea mormane de bani dacă nu arăta şi el ca 
tipii din reclamele pe care i le trimiteau întruna afurisiții lui 
de croitori englezi? Mama lor de canalii idioate! Hm! Şi 
totuşi... Mda, emana totuşi un aer de forță impozantă, 
accentuat de ținuta lui rigidă şi de înclinația maxilarului. La 
urma urmei... 

Râgâi din nou şi mai luă o gură din elixirul său personal. 
Al dracului ticălosul ăsta de Kendrick! îşi zise el în gând. Acest 


congressman nimeni-devenit-deodată-cineva devenise una din 
cauzele supărării şi neliniştii lui... Ei bine, dacă era să fie 
sincer cu el însuşi, acum nu mai putea fi vorba pur şi simplu 
de persoana acestui caraghios de nimeni-devenit-deodată- 
cineva, ci de efectul ticălosului asupra lui Langford Jennings, 
preşedintele Statelor Unite ale Americii. Rahat şi oțet, plus 
pişălău de cal! Ce-avea Langford în minte? 

Fiindcă în cei trei ani de luptă înverşunată. Herbert 
Dennison ajunsese deja să-l tutuiască, înlocuind apoi 
preşedintele cu Langford, iar asta îl enerva chiar şi mai tare; 
era parte din tensiunea care îl măcina, parte a distanței pe 
care autoritatea Casei Albe o impunea, iar el o ura... După 
primirea investiturii şi după trei ani în care se tutuiseră, 
spunându-şi pe numele de botez, Jennings îi spusese 
directorului său de personal în timpul unei serate inaugurale, 
pe acel ton moale şi amuzat: «Ştii bine că mie nu-mi pasă, 
Herb, dar cred că functia — deci nu eu, ci funcţia — ar cam cere 
ca tu să mi te adresezi cu „domnule preşedinte”, tu nu crezi că 
aşa ar trebui?» La dracu’! îşi zise Herbert Dennison. Asta 
fusese! 

Aşadar, ce-avea Jennings în cap? În privința acestui 
Kendrick, preşedintele fusese de acord cu tot ce propusese 
Herb însă răspunsurile fuseseră prea neglijente, vecine chiar 
cu dezinteresul, iar asta îl frământa nespus pe directorul 
personalului. Vocea mai mereu dulce a lui Jennings sunase 
acum aproape lipsită de preocupare, spre deosebire de ochii 
lui care nu arătau deloc acelaşi lucru. Din când în când, 
Langford Jennings obişnuia facă cine ştie ce lucru cu care să- 
i surprindă pe toți cei de la Casa Albă, însă Dennison spera 
ca acum să nu fie vorba de una din ciudăţțeniile astea... 

Telefonul din baie începu să zbârnâie, făcându-l pe 
directorul personalului să tresară şi să verse conținutul 
sticluței de Maalox pe reverul costumului Savile Row. Apucă 
stângaci telefonul din perete cu mâna dreaptă, în timp ce cu 
stânga răsucea robinetul de apă caldă şi înmuia repede o 
cârpă sub jetul de apă. În timp ce răspundea îşi freca nervos 


petele albe de pe haină, observând de la o vreme cu 
mulțumire că acestea dispăreau în țesătura închisă la 
culoare. 

— Da? 

— Congressmanul Kendrick a sosit la poarta de est, 
domnule. Percheziţia corporală e în plină desfăşurare... 

— Ceecee? 

— Îl caută de arme şi explozibili... 

— Iisuse! M-aţi auzit pe mine că ăsta ar fi terorist, boule? A 
venit într-o maşină guvernamentală cu doi tipi de la Serviciile 
Secrete, vită-ncălțată ce eşti! Mai era nevoie să-i umbli tu în 
chiloți? 

— Domnule, aţi indicat un grad înalt de prudenţă... 

— Trimite-l imediat încoace, că te ia mama dracului! 

— Va trebui să se îmbrace mai întâi, domnule. 

— Rahat! Mişcă-te, n-auzi? Mama voastră de idioţi! 

Şase minute mai târziu, furios dar tăcut, Evan Kendrick fu 
introdus de o secretară plină de solicitudine, dar expresia de 
pe figura lui nu părea nicidecum să spună mulțumesc, ci mai 
degrabă Cară-te din fața mea, femeie, eu cu omul ăsta am 
treabă, nu cu dumneata. Secretara plecă repede, intimidată de 
privirile posace ale vizitatorului, în timp ce directorul 
personalului se apropie de Kendrick întinzându-i mâna, dar 
acesta se prefăcu a nu băga de seamă şi îl lăsă cu mâna 
întinsă. 

— Am auzit de destul timp de distracțţiile şi de jocurile tale 
de aici, Dennison, zise cu răceală Kendrick, dar când e vorba 
să percheziționezi un membru al Camerei care vine aici la 
invitația ta... căci asta trebuie să fie, o invitaţie, nu un ordin, 
eu nu primesc ordine de la un găinaț nenorocit ca tine... 

— A fost o totală neînțelegere a instrucțiunilor mele, 
congressmane! Dumnezeule, cum ai putea să crezi altceva? 

— Când e vorba de tine, e foarte uşor să cred orice. Prea 
mulți colegi de-ai mei s-au tamponat de tine! Există o bogăţie 
de poveşti de groază, inclusiv cu un tip din Kansas căruia i-ai 
tras un pumn între ochi, după câte am înțeles şi după aia te- 


a luat în serios şi te-a făcut terci. 

— Asta-i o minciună! A nesocotit procedurile Casei Albe, de 
care sunt răspunzător eu. L-oi fi atins, nu zic, ca să-l fac să 
stea în banca lui, dar asta a fost tot. Pe urmă m-a luat prin 
surprindere. 

— Eu am auzit că te-a făcut rahat-de-maior-de-două-parale 
şi exact chestia asta te-a scos din sărite. 

—  Deformat! Complet deformat! făcu Dennison 
strâmbându-se din cauza erupției acide din stomac. Uite, eu 
îmi cer scuze pentru percheziția la piele... 

— Nu-ţi cere. N-a avut loc. Am acceptat să-mi scot haina, 
gândindu-mă că aşa e rutina aici, dar când gardianul a 
menționat şi cămaşa şi pantalonii, escorta mea, ceva mai 
inteligentă decât oamenii tăi, a intrat în acţiune. 

— Atunci de ce eşti aşa înțepat? 

— Pentru faptul c-ai avut intenţia. Şi dacă n-ai avut-o, eşti 
de condamnat pentru că ai creat o mentalitate în privința 
asta. 

— Mă pot apăra de acuzaţia ta, dar nu mă obosesc s-o fac. 
O să mergem acum în Biroul Oval şi pentru numele lui 
Dumnezeu, nu-l zăpăci pe omul de acolo cu toate rahaturile 
tale arăbeşti. Nu uita, el nu ştie ce s-a întâmplat şi nu faci 
deloc bine dacă te apuci să-i explici punctul tău de vedere. Îl 
lămuresc eu mai târziu. 

— Şi de unde ştiu eu că eşti în stare s-o faci? 

— Adică cum? 

— Ai auzit cum. De unde ştiu eu că pot avea încredere în 
tine? 

— Ce tot spui acolo? 

— Eu cred că ai să clarifici exact ce ai să vrei tu să clarifici, 
spunându-i exact ce vrei tu să audă. 

— Cine mama dracului te crezi ca să vorbeşti aşa cu mine? 

— Cineva probabil tot atât de bogat ca şi tine. Şi totodată 
mă cred un om care tocmai pleacă naibii din oraşul ăsta, 
după cum sunt sigur că ţi-a spus Swann, aşa că 
blagoslovelile tale politice nu înseamnă pentru mine nimic. Şi 


oricum, tot nu le accept. Ştii ceva, Dennison? Cred că la 
capitolul bună credinţă eşti un şobolan. Nu ca Mickey Mouse 
din benzile desenate, ci ca şobolanul şobolan, animalul în 
carne şi oase. Un rozător pocit şi dezgustător, cu colți ascuțiți 
şi coadă lungă, care se hrăneşte cu hoituri şi care împrăştie 
în jurul lui o boală îngrozitoare: iresponsabilitatea. 

— Îmi place că nu faci economie de cuvinte, nu-i aşa? 

— Nici n-am de ce. Plec. 

— Dar el nu pleacă! Iar eu îl vreau puternic şi convingător. 
Ne conduce spre o eră nouă. Suntem din nou tari pe 
picioarele noastre şi era şi timpul. Noi dictăm rahaților din 
lumea asta ce să facă, altfel îi aruncăm din căruță! 

— Expresiile tale sunt la fel de banale ca şi tine. 

— Şi tu ce mare rahat cu moţ crezi că eşti? Vreun şmecher 
cu diplomă la limba maternă? Potoleşte-te, congressmane. Noi 
jucăm tare aici. Asta e! Oamenii din administraţia asta îşi 
mişcă bucile cum li se cântă sau zboară afară de nu se văd. 
Ai priceput? 

— Am să încerc să nu uit. 

— Şi cât timp eşti cu el, nu uita că-i displace să nu fii de 
acord cu el. Totul trebuie să fie normal, te-ai prins? Fără să 
faci valuri, adică toată lumea trebuie să fie fericită, te-ai 
prins? 

— Te repeţi, nu-i aşa? 

— Eu rezolv lucrurile, Kendrick şi ar fi spre binele tău să 
bagi chestia asta la cap. Aşa se numeşte jocul ăsta dur. 

— Eşti o maşinărie josnică, asta eşti. 

— Văd limpede că ne simpatizăm al dracului unul pe altul. 
Ţie ţi se pare cumva mare scofală? 

— De asta m-am prins, fu Evan de acord. 

— Să mergem. 

— Nu aşa repede, spuse Kendrick cu fermitate, întorcându- 
se spre una dintre ferestre. Care-i scenariul? Că parcă ăsta-i 
termenul, nu-i aşa? 

— Ce vrei să spui? 

— Ce vrei de la mine? întrebă liniştit Kendrick privind 


afară la pajiştea din fața Casei Albe. Din moment ce tu 
gândeşti totul, spune-mi de ce m-ai adus aici. 

— Pentru că a te ignora ar fi fost neproductiv. 

— Nu zău! exclamă Kendrick întorcându-se din nou cu fața 
la directorul personalului al Casei Albe. Neproductiv zici? 

— Trebuia să fii luat în seamă, e destul de clar, da? El nu 
poate să stea pur şi simplu pe fundul lui şi să pretindă că nu 
exişti, clar? 

— Oh, înțeleg. Adică zici că în timpul unei distractive dar 
deloc luminate conferințe de presă de-a lui, cineva s-ar putea 
să pronunţe numele meu, ceea ce în clipa de față pare să fie 
inevitabil. Iar el n-ar putea să spună dacă eu joc pentru Jets 
sau pentru Giantsi”, nu-i aşa? 

— Te-ai prins. Hai să mergem. Am să deschid eu discuţia. 

— Adică vrei să spui că ai s-o controlezi, nu-i aşa? 

— Zi-i cum vrei să-i zici, congressmane. El e cel mai mare 
preşedinte al secolului douăzeci, să nu uiţi asta. Sarcina mea 
e să păstrez status quo-ul. 

— Dar nu şi sarcina mea. 

— Ba pe naiba! Cum să nu fie? E sarcina fiecăruia dintre 
noi. Eu am fost în război, tinere şi-am văzut bărbaţi care au 
murit apărând libertatea noastră, modul nostru de viață. Îţi 
zic, a fost un lucru al dracului de sfânt de văzut! Iar acest om, 
acest preşedinte, a readus aceste valori, aceste sacrificii pe 
care le prețuim atât de mult. El a mişcat ţara asta în direcția 
bună pur şi simplu prin forța voinței lui, a personalităţii lui, 
dacă vrei. El e cel mai bun! Cel mai mare! 

— Dar nu în mod necesar şi cel mai inteligent, zise 
Kendrick. 

— Asta nu înseamnă nici un rahat. Galilei ar fi fost un 
papă prost şi un cezar şi mai prost. 

— Presupun că e ceva în ce spui. 

— Cu siguranță. Acum, în legătură cu scenariul, explicaţia 
e simplă şi al dracului de familiară. Un ticălos oarecare a 
făcut să transpire povestea cu Omanul, iar tu vrei s-o faci 
uitată cât mai curând. 


— Aşa vreau? De unde ştii ce vreau eu şi ce nu? 

Dennison făcu o pauză, studiind figura lui Kendrick cu 
aerul că o găseşte total neatrăgătoare. 

— Chestia asta se bazează direct pe ce i-a spus căzătura 
aia nenorocită de Swann preşedintelui comisiilor reunite... 

— De ce e Swann căzătură? Nu el a făcut să transpire 
povestea. El a încercat să se descotorosească de tipul care a 
venit la el. 

— Pentru că el a permis ca lucrul ăsta să se întâmple. El 
era comandantul acelei operațiuni, iar eu am să am grijă să 
fie spânzurat pentru asta. 

— Dar ca să fim siguri că folosim acelaşi scenariu, de ce 
vreau eu ca totul să fie dat uitării cât mai repede posibil? 

— Pentru că s-ar putea să aibă loc represalii împotriva 
nespălaților tăi de prieteni arabi de acolo. Asta i-ai spus lui 
Swann şi asta le-a spus el superiorilor lui. Vrei să schimbi 
ideea? 

— Nu, bineînţeles că nu, scenariul e acelaşi. 

— Bun. Vom schița o scurtă ceremonie în care elo să 
apară mulțumindu-ţi ţie în numele întregii ţări. Fără 
întrebări, ceva fotografii şi pe urmă te cari. 

Dennison arătă spre uşă într-un gest de invitație şi porniră 
amândoi. 

— Ştii ceva, congressmane? zise directorul personalului cu 
mâna pe clanță. Nenorocita asta de expunere a ta în felul ăsta 
tâmpit a distrus una din cele mai bune campanii şoptite la 
care-ar fi putut vreodată să viseze orice administrație. 

— Campanie şoptită? 

— Mda. Cu cât am fi păstrat-o mai mult sub tăcere, 
evitând întrebările legate de securitatea naţională, cu atât mai 
mulți oameni ar fi gândit că preşedintele a rezolvat el singur 
criza din Oman. 

— Cu siguranţă că el ar fi propagat ideea asta, zise Evan 
zâmbind amabil, ca şi când ar fi admirat un talent pe care 
nu-l aproba în mod necesar. 

— Îţi spun eu, s-ar putea să nu fie el chiar un Einstein, dar 


e totuşi un geniu al dracului. 

Dennison deschise uşa dar Evan nu se mişcă din loc. 

— Pot să-ți aduc aminte că în Masqat au fost ucişi 
unsprezece bărbați şi femei? Şi ştii că alți două sute vor avea 
coşmaruri pentru câte zile or mai avea? 

— Ai dreptate! răspunse Dennison. Şi ela spus-o şi încă cu 
lacrimi în ochi, nu ca tine! A zis că ei au fost nişte adevăraţi 
eroi americani, la fel de bravi ca aceia care-au luptat la 
Verdun, Omaha, Panmunjong şi Danang! Omul a spus-o, 
congressmane şi chiar a gândit-o, iar noi am rămas fermi pe 
picioarele noastre! Aia e! 

— Da, a spus-o în aşa fel încât a restrâns la maximum 
opţiunile, făcându-şi cât se poate de clar mesajul, fu de acord 
Kendrick. Şi dacă a fost cineva responsabil de salvarea celor 
două sute treizeci şi şase de ostatici, trebuie că el a fost. 

— Şi? 

— N-are importanţă. Hai să terminăm o dată. 

— Eşti o bomboană, congressmane. Şi să ştii că ai 
dreptate. Locul tău nu-i în oraşul ăsta. 


Evan Kendrick îl mai întâlnise pe preşedintele Statelor 
Unite numai o singură dată. Întâlnirea durase cinci-şase 
secunde şi avusese loc în timpul unei recepții la Casa Albă, 
dată în cinstea unui congressman debutant venit din partea 
partidului preşedintelui. Prezența lui fusese obligatorie, după 
cum afirmase Ann Mulcahy O'Reilly, care practic amenințase 
să-i arunce în aer biroul dacă Evan refuza să se ducă. Nu că 
lui Kendrick i-ar fi displăcut omul, cum de fapt îi şi spusese 
lui Annie, dar nu putea fi de acord cu multe din ideile lui 
Langford Jennings, poate chiar cu toate. Şi pentru a 
răspunde la întrebarea doamnei O'Reilly, cum a ajuns el să fie 
ales congressman, îi spusese că la alegeri, întâmplător, 
celălalt candidat nu avusese nici o şansă de a fi ales. 

Impresia predominantă a lui Evan în urma scurtei 
strângeri de mână cu Langford Jennings fusese mai mult de 
domeniul abstractului. Funcţia era deopotrivă intimidantă şi 


copleşitoare. Faptul că o singură ființă omenească putea fi 
investită cu o asemenea putere punea la grea încercare 
mintea oricărui om care gândea cât de cât. O infimă greşeală 
de calcul putea arunca în aer întreaga planetă. Şi totuşi... şi 
totuşi... în ciuda evaluării pe care o acorda Kendrick omului, 
exista în Langford Jennings o imagine izbitoare, o imagine 
după care cetățenii de rând ai țării tânjiseră cu disperare. 
Evan încercase să înțeleagă vălul subţire sub care omul se 
ferea de o analiză mai amănunțită şi ajunsese la concluzia că 
analiza în esenţa ei era irelevantă în comparație cu impactul 
pe care-l producea el. Acelaşi impact îl avuseseră şi Nero şi 
Caligula şi toți papii şi împărații nebuni şi tiranii până la 
ultimii mari scelerați ai secolului, Mussolini, Stalin şi Hitler. 
Omul acesta nu etala nici unul din relele prezente la ceilalți, 
în schimb transmitea un sentiment puternic şi pătrunzător de 
încredere, care iradia din sufletul lui. Jennings era 
binecuvântat cu un fizic atrăgător şi generos şi cu un crez şi 
mai generos, iar puritatea crezului său era pentru el lucrul cel 
mai important. Pe scurt, era unul din cei mai încântători 
oameni pe care-i întâlnise Kendrick vreodată. 

— La naiba, ce bine-mi pare că te văd, Evan! Pot să-ţi spun 
Evan, domnule congressman? 

— Desigur, domnule preşedinte. 

Jennings ocoli biroul pentru a da mâna cu Kendrick şi îl 
prinse afectuos de braţul stâng. 

— Tocmai am terminat de citit materialele secrete cu 
privire la tine şi-ţi spun că sunt mândru... 

— Au fost mult mai mulți oameni implicați în asta, 
domnule. Fără ei, azi aş fi fost un om mort. 

— Înţeleg. Stai jos, Evan, stai jos, stai jos! zise preşedintele 
întorcându-se la scaunul lui, în timp ce Herbert Dennison 
rămânea în picioare. Ceea ce-ai făcut tu, Evan, va însemna 
istorie pentru generațiile viitoare ale Americii. Tu ai luat biciul 
în mâinile tale şi l-ai făcut să plesnească. 

— Nu de unul singur, domnule. E o listă lungă de oameni 
care şi-au riscat viețile ca să mă ajute. Şi unii din ei şi le-au şi 


pierdut. După cum am spus, fără ajutorul lor, azi aş fi fost 
mort. Au fost cel puţin zece omanezi, de la tânărul sultan în 
jos, plus o grupă de comando israelian care-a ajuns la mine 
când mai aveam doar câteva ore de trăit. Sau poate minute. 
Execuţia mea fusese deja pusă la punct... 

— Da, înţeleg toate astea, Evan, îl întrerupse Langford 
Jennings dând din cap şi încruntându-se cu compasiune. 
Înţeleg de asemenea că prietenii noştri din Israel insistă să nu 
se facă nicăieri nici o referire la amestecul lor şi că oamenii 
noştri de la informaţii, de aici din Washington, refuză să rişte 
să expună personalul nostru din Golful Persic. 

— Golful Omanului, domnule preşedinte. 

— Eu sunt de partea ta, spuse Jennings cu faimosul lui 
zâmbet cu care încântase o întreagă națiune. Nu prea ştiu să 
fac diferența dintre ele, dar sper să învăţ în noaptea asta. lar 
dacă ar fi să mă iau după caricaturiştii mei, nevastă-mea n-o 
să-mi mai dea fursecurile mele preferate şi laptele cald până 
nu lămuresc bine toată afacerea. 

— N-ar fi corect, domnule. E vorba de o parte complexă din 
punct de vedere geografic şi e destul de greu de înţeles pentru 
cineva care nu e familiarizat cu ea. 

— Da, bine, dar cred că m-aş descurca eu până la urmă, 
cu câteva hărți de şcoală... 

— N-am vrut nicidecum să insinuez... 

— E-n regulă, Evan. E vina mea. Mai greşesc şi eu din 
când în când. Ideea principală e ce vom face cu tine. Ce 
facem, ținând cont de restricţiile pe care le întâmpinăm de 
dragul protejării vieților agenţilor care lucrează pentru noi în 
această parte explozivă a lumii. 

— Eu aş spune că aceste restricţii atât de necesare cer ca 
totul să fie păstrat sub tăcere, adică clasat... 

— E puţin cam târziu pentru asta, Evan, interveni 
Jennings. Alibiurile legate de securitatea națională nu pot 
merge nici ele prea departe. Şi dincolo de un anumit punct 
ajungi să stârneşti o curiozitate prea mare şi atunci lucrurile 
devin alunecoase şi periculoase. 


— De asemenea, interveni acru Herbert Dennison, după 
cum am menționat, domnule congressman, domnul 
preşedinte pur şi simplu nu vă poate ignora. N-ar fi un lucru 
nici generos, nici patriotic. Acum, modul în care văd eu 
lucrurile, iar domnul preşedinte este de acord cu mine... 
Aranjăm o scurtă întâlnire cu fotografii, aici, în Biroul Oval, 
unde veți fi felicitat de domnul preşedinte, cu o serie de alte 
fotografii în care să apăreți amândoi ca într-o conversație 
confidențială. Asta va fi foarte util pentru serviciile noastre 
antiteroriste. Ţara va înțelege asta. Că doar n-o să dezvăluiți 
chestiuni de tactică jegosilor ălora de arabi. 

— Fără ajutorul multor jegoşi de arabi, n-aş fi ajuns 
nicăieri şi dumneata ştii al naibii de bine asta, spuse 
Kendrick privindu-l cu asprime. 

— Oh, o ştim cu toții, îl întrerupse Jennings amuzat de 
mica înfruntare. Cel puţin eu o ştiu. Apropo, Herb, m-a sunat 
Sarn Winters azi după-amiază şi cred că are o idee al dracului 
de bună care n-ar încălca nici una din schemele tale de 
securitate, ci mai degrabă le-ar pune în valoare. 

— Samuel Winters nu e în mod necesar un prieten, replică 
plin de acreală Dennison. Când a fost vorba de luarea mai 
multor decizii pe care le-am fi putut folosi în Congres, Sam nu 
ne-a sprijinit. 

— Vrei să spui că n-a fost de acord cu noi. Dar asta ni-l 
face duşman? La naiba, dacă da, am putea concedia jumătate 
din gărzile de puşcaşi marini. Haide, Herb, Samuel Winters a 
fost consilierul atâtor preşedinţi proveniți din ambele partide, 
nici nu-mi mai aduc aminte de când. Numai un prost ar 
refuza din start o părere de-a lui. 

— Mda... Dar ar fi trebuit să ia mai întâi legătura cu mine. 

— Vezi, Evan? spuse preşedintele uitându-se pieziş. Pot să 
fac orice, în afară de a-mi alege prietenii. 

— Dar n-am vrut... 

— Ba cu siguranță că ai vrut, Herb şi n-am nimic 
împotrivă. Tu pui lucrurile la punct aici şi în mod constant nu 
uiţi să-mi aminteşti asta, dar nici aici n-am nimic împotrivă. 


— Ce-a vrut domnul Winters... domnul profesor Winters, să 
vă sugereze? întrebă Dennison apăsând cu sarcasm pe titlul 
academic. 

— Ei bine, e profesor, Herb, dar nu-i deloc de nasul tău, 
nu-i aşa? Vreau să spun că dacă ar vrea, presupun că ar 
putea băga în buzunar câteva universități bunicele. Cu 
siguranţă şi pe cea pe care am absolvit-o cu. 

— Cu ce idee a venit? insistă nerăbdător directorul 
personalului. 

— Ca eu să-i decernez prietenului meu de aici, Evan 
Kendrick, Medalia Libertăţii, zise preşedintele. Este vorba de 
echivalentul civil al Medaliei Congresionale de Onoare, Evan. 

— Ştiu domnule. Dar n-o merit. Şi nici n-o vreau. 

— Ei bine, Sam mi-a clarificat mai multe lucruri şi cred că 
are dreptate. În primul rând, o meriți şi indiferent dacă o vrei 
sau nu, aş fi în ochii lumii o hahaleră dacă nu ţi-aş acorda-o. 
lar aşa ceva băieţi, ei bine, eu nu pot accepta. E clar, Herb? 

— Da, domnule preşedinte, spuse gâtuit Dennison. Ar 
trebui totuşi să ştiţi că deşi domnul congressman Kendrick 
nu are în prezent un contracandidat la noile alegeri, 
intenționează să-şi dea demisia în viitorul apropiat. Deci n- 
are nici un rost să concentrăm în continuare atenţia 
publicului asupra lui. 

— Ideea e, Herb, că eu n-am de gând să fiu o hahaleră şi 
un idiot. Oricum, Kendrick arată ca şi cum ar fi fratele meu 
mai mic, ba chiar am putea câştiga enorm din asta. Sam 
Winters mi-a şi atras atenţia. Imaginea unei familii 
americane, a spus el. Nu-i rău, nu crezi şi tu? 

— Nu-i deloc necesar, domnule preşedinte, remarcă 
Dennison, acum posomorât de-a binelea, cu o voce răguşită 
din care se ghicea că nu era dispus să mai înghită multe. 
Temerile congressmanului sunt justificate. Se teme că ar 
putea avea loc represalii asupra prietenilor lui arabi. 

Preşedintele se lăsă pe spate în scaunul lui şi-l fixă pe 
directorul personalului cu nişte ochi lipsiți de expresie. 

— Asta nu ţine la mine. Trăim într-o lume plină de pericole 


şi n-am face decât să accentuăm pericolele dacă am 
îngenunchea în fața unor astfel de tâmpenii speculative. Dar 
eu am să explic țării, de pe poziția care mi-o dă puterea, nu 
teama, că n-am să permit dezvăluirea totală a operațiunii din 
Oman, pe motive de strategie antiteroristă. Ai avui dreptate în 
privința asta, Herb. De fapt, Sam Winters mi-a spus-o primul. 
Totodată, n-am de gând să apar ca o hahaleră ticăloasă. Pur 
şi simplu n-aş fi eu. Acuma e clar, Herb? 

— Da, domnule. 

— Evan, spuse Jennings din nou cu zâmbetul pe buze. Eşti 
tipul de om care-mi place. Ce ai făcut tu a fost grozav! 
Apropo, Samuel Winters a menţionat că ar trebui să reiasă că 
am lucrat împreună. Ce dracu, doar oamenii mei au lucrat cu 
tine, ăsta-i adevărul adevărat. 

— Domnule preşedinte... 

— Fă propunerea, Herb. M-am uitat în agenda mea, dacă 
nu cumva te deranjează. Marţea viitoare, la zece dimineaţa. O 
să avem ocazia să prindem toate rețelele de televiziune pentru 
ştirile de noapte şi ştii doar că marțea noaptea e o noapte 
grea. 

— Dar, domnule preşedinte... începu supărat Dennison. 

— Şi totodată, Herb, vreau fanfara puşcaşilor marini. În 
Salonul Albastru. Să fiu al dracului dacă am să las să mă 
creadă toți o nenorocită de hahaleră şi un idiot! Nu sunt eu 
ăla! 


Fierbând de furie, Herbert Dennison se întoarse în biroul 
lui, urmat de Kendrick, pentru a îndeplini ordinul 
prezidențial: fixarea detaliilor pentru ceremonia de premiere 
din Salonul Albastru de marțea viitoare. Cu participarea 
fanfarei puşcaşilor marini! Directorul de personal era atât de 
furios încât îşi ţinea fălcile încleştate. 

— Chiar că-ți stau pe cap, nu-i aşa, Herbie? întrebă Evan 
observând privirea de taur întărâtat a lui Dennison. 

— Chiar că-mi stai pe cap şi nici Herbie nu mă cheamă! 

— Oh, cu ştiu? Păi semeni cu Herbie ăla de adineauri. 


Omul ţi-a retezat-o rău de tot, nu-i aşa? 

— Preşedintele are şi momente când e înclinat să asculte 
de persoane nepotrivite... mama lor de idioţi! 

În timp ce păşeau pe culoar, Kendrick îl studie mai atent 
pe directorul de personal. Dennison se făcu a nu băga de 
seamă saluturile adânci ale mai multor oameni din personalul 
Casei Albe care, recunoscându-l pe Kendrick, îi aruncau 
priviri curioase. 

— Nu înțeleg, spuse Evan. Lăsând la o parte antipatia 
noastră reciprocă, ce te deranjează pe tine? Eu sunt cel prins 
cu uşa, nu tu. De ce te tot văicăreşti? 

— Pentru că vorbeşti al dracului de mult. Te-am urmărit în 
timpul emisiunii lui Foxley şi în timpul micii mascarade din 
biroul tău de a doua zi. Eşti total neproductiv. 

— Îţi place cuvântul ăsta, nu-i aşa? 

— Mai am o mulțime pe care le-aş putea folosi. 

— Sunt sigur că ai. Şi s-ar mai putea să am şi eu o 
surpriză pentru tine. 

— Încă una? Ce dracu’ mai e şi asta? 

— Aşteaptă până ajungem în biroul tău. 

Dennison îi ordonă secretarei să oprească toate apelurile 
telefonice în afară de cele venite pe linia de prioritate roşie. 
Fata dădu iute din cap în semn că a înțeles, dar spuse cu 
voce gâtuită de teamă: 

— Aveţi deja mai mult de zece apeluri, domnule. Aproape 
toate solicită un răspuns urgent. 

— Sunt cu prioritate roşie? Nu? Păi ce-am spus eu 
adineauri, pațachina dracului? Vacă nenorocită, că de nimica 
nu eşti bună... 

Cu aceste cuvinte amabile, şeful de cadre îl împinse pe 
congressman în birou şi trânti furios uşa după el. 

— Acum ia zi, care-i surpriza ta? 

— Ştii, Herbie, chiar că trebuie să-ți dau un sfat, spuse 
Evan ducându-se nepăsător spre fereastră unde mai stătuse 
şi mai înainte. Cu persoanele din subordinea ta poţi să fii 
mojic cât vrei şi când vrei, dar să nu mai pui niciodată în 


viața ta mâna pe un membru al Camerei Reprezentanților şi 
să-l împingi în biroul tău ca şi când te-ai pregăti să-l iei la 
şuturi. 

— Dar nu te-am împins! 

— Eu aşa am interpretat şi asta-i tot ce contează. Ai o 
mână grea, Herbie. Sunt convins că distinsul meu coleg din 
Kansas a simţit acelaşi lucru când te-a luat atunci la poceală. 

Pe neaşteptate, Herbert Dennison făcu o pauză apoi începu 
să râdă încet, parcă gânditor, nici supărat, nici duşmănos, ci 
mai curând cu un aer de uşurare sufletească. Îşi lărgi nodul 
de la cravată şi se aşeză în fotoliul din piele din faţa biroului 
lui. 

— Christoase, tare-aş vrea să fi fost mai tânăr cu zece- 
cinşpe ani, Kendrick! Ce te-aş mai fi luat la pumni! Aş 
încerca-o eu şi aşa, dar la şaizeci şi trei de ani înveți, totuşi, 
că prudența e şi ea o componentă a valorii. Nu-mi pasă dacă 
aş lua, iar cafteală. Doar că în ziua de azi e ceva mai greu să 
te ridici de jos. 

— Atunci n-o căuta. Doar eşti un tip prea productiv pentru 
asta. 

— Stai jos, congressmane. În scaunul meu, la biroul meu. 
Hai, nu te jena, te rog, insistă el până când Evan se aşeză. 
Cum e? Simţi aşa, o furnicătură pe şira spinării, simți cum ţi 
se urcă sângele la cap? Ei? 

— Nici una, nici alta. E un birou ca oricare altul. 

— Mda. Ei, presupun că suntem diferiți. Vezi tu, acolo la 
capătul culoarului se află cel mai puternic om din lume, iar el 
se bizuie al naibii de mult pe mine. Şi ca să-ți spun adevărul, 
eu nici măcar nu sunt un geniu, dacă îţi poţi imagina aşa 
ceva! Eu mențin doar jucăria în funcțiune. Ung rotițele 
maşinăriei ca să nu stea din învârtit şi uleiul pe care-l 
folosesc e foarte acid, ca şi mine. Dar e singurul lubrifiant pe 
care-l am şi al dracului să fiu dacă nu dă rezultate! 

— Da, e un punct de vedere, spuse Kendrick. Adică 
admitem cazul că dă rezultate. 

— Aşa consider şi eu şi nu cred că ai să te simți ofensat 


pentru ce-ţi spun. De când sunt aici, mai bine zis de când 
suntem aici, toată lumea se ploconeşte până la pământ în fața 
mea, spunându-mi tot felul de lucruri ca să mă flateze, cu tot 
felul de zâmbete mieroase... dar ochii lor îmi spun că mai 
curând mi-ar trage un glonț în cap. Am mai trecut prin asta, 
sunt învăţat, nu mă deranjează. Şi uite că apari tu şi-mi 
trânteşti în față să mă duc dracului. Asta chiar că-i 
reconfortant. Fiindcă mă simt în stare să fac față. Vreau să 
spun că-mi place că nu mă simpatizezi şi că nu te simpatizez. 
Înţelegi ce vreau să spun, nu? 

— Oarecum, da. Însă asta înseamnă că eşti un om pervers. 

— De ce? Pentru că prefer să vorbesc pe şleau şi să nu mă 
ascund după deget? Vorbele goale şi pupatul în c... nu ne-ar 
face decât să pierdem un timp al naibii de preţios. Dacă aş 
putea să scap de amândouă, am realiza toți de zece ori mai 
multe decât realizăm aşa. 

— Ai mai spus asta şi altora vreodată? 

— Am încercat, congressmane, aşa să mă ajute Dumnezeu, 
am încercat. Şi să-ți spun o chestie interesantă: nu mă crede 
nimeni. 

— Tu ai crede dacă ai fi în locul lor? 

— Probabil că nu. Şi poate că dacă aş fi în locul lor şi aş 
face-o, jucărica asta de aici s-ar transforma într-un coteț de 
țicniți. la gândeşte-te puţin, Kendrick. Perversitatea mea nu 
are numai o latură. 

— Nu e treaba mea să comentez asta, dar conversaţia 
noastră face lucrurile mai uşoare pentru mine. 

— Mai uşoare? Adică te referi la surpriza pe care o ai 
pentru mine? 

— Da, admise Evan. Vezi tu, până la un punct am să fac ce 
vrei tu să fac. Pentru un preț, bineînțeles. E pactul meu cu 
diavolul. 

— Mă flatezi. 

— N-am avut de gând să te flatez. Nici eu nu sunt adeptul 
pupatului în c..., pentru că risipeşte timpul meu preţios. Ca 
să te citez, eu sunt neproductiv pentru că am făcut ceva valuri 


în legătură cu nişte lucruri la care ţin foarte mult şi ce-ai 
auzit tu nu-ți pică deloc bine. Am dreptate până aici? 

— Până în cele mai mici amănunte, puştiule. În tot ce zici 
tu eu nu văd altceva decât tot porcăriile pletoşilor ălora 
protestatari, chiar dacă nu arăţi ca ei, mama lor de idioţi! 

— Şi ai impresia că dacă îmi creez o oarecare platformă s- 
ar putea să mai apară şi altceva de aici, nu? Şi pe chestia 
asta chiar că simți cum te ia cu frig. Am din nou dreptate? 

— Da. Eu nu vreau ca ceva sau cineva să îi întrerupă 
glasul sau să îi contrazică crezul. El ne-a scos pe toți la 
lumină şi suntem pe o direcţie bună. 

— N-am să încerc să înţeleg asta. 

— Probabil că nici n-ai putea... 

— Însă în esenţă tu vrei două lucruri de la mine, continuă 
apăsat Evan. În primul rând vrei ca eu să vorbesc cât mai 
puțin cu putință şi dacă se poate să nu scap nimic care să 
pună la îndoială istețimea care emană din jucărica asta a ta 
de aici. Sunt pe-aproape? 

— N-ai putea să te apropii mai mult fără să fii arestat. 

— Şi în al doilea rând, ce ai spus înainte. Vrei să mă dau la 
fund şi încă repede. Cum îți sună chestia asta? 

— Ai medalia de bronz. 

— Bine, îți îndeplinesc ambele dorințe, până la un punct. 
Pe urmă, după mica ceremonie de marți, pe care nici unul din 
noi n-o vrea dar n-avem ce face, omul o vrea, va să zică după 
mica ceremonie de marți biroul meu va fi inundat cu cereri 
din partea mediilor de informaţii. Ziare, radio, televiziune, 
revistele săptămânale, mă rog, tot tacâmul. Eu sunt noutatea, 
iar ei vor să-şi vândă marfa... 

— Nu-mi spui nimic nou sau plăcut, îl întrerupse 
Dennison. 

— Am să las totul baltă, spuse Kendrick. N-am să dau nici 
un interviu. Nu vorbesc public pe nici o temă şi mă dau la 
fund cât pot de repede. 

— Te-aş pupa chiar acum dacă n-ai fi spus o chestie al 
dracului de neproductivă: „până la un punct”. Treaba asta 


vrea să însemne ce? 

— Înseamnă că în Cameră am să votez aşa cum mă 
îndeamnă conştiinţa, iar dacă sunt contrazis la tribună, îmi 
expun părerile cât mai cu calm. Dar numai în Cameră; în 
Deal n-am să fiu disponibil pentru nici un comentariu. 

— La noi punctul forte în cadrul relațiilor publice se află în 
afara Dealului, nu în el, spuse gânditor directorul de personal 
al Casei Albe. Registrul Congresional şi rețelele de televiziune 
prin cablu nu dau o iotă în Daily News şi Dallas. Mulțumită 
măgarului ăluia bătrân de Sam Winters, oferta ta e atât de 
irezistibilă încât mă întreb care i-o fi prețul. Că doar n-o să-mi 
spui acuma că e pe gratis! 

— Ai dreptate, nu e pe gratis. Vreau să ştiu cine-a bătut 
toba în privința mea. Cine-a făcut să transpire atât de 
profesional povestea din Oman. De profesional şi de... 
productiv! 

— Şi tu chiar crezi că eu ştiu? sări Dennison ca ars. Păi 
dacă ştiam chestia asta, până acuma al dracului să fiu dacă 
nu-i beleam pe toți, mama lor de rahați nenorociti! 

— Atunci ajută-mă să aflu. Ăsta-i prețul meu. Acceptă-l 
sau fă-mă să repet spectacolul din emisiunea lui Foxley peste 
tot prin ţară, spunându-vă exact pe nume, ţie şi alor tăi. O 
adunătură jalnică de neanderthalieni bâlbâiţi, confruntați cu 
o lume complicată pe care nu vă duce scăfârlia aia seacă s-o 
înțelegeți. 

— Cumva eşti tu expertul? Salvatorul? Hai, zi, curaj! 

— Doamne, nu. Ştiu doar că nu eşti tu. Urmăresc şi ascult 
şi văd cum îi dobori pe atâţia care te-ar putea ajuta, dar dai 
cu ei de pământ numai pentru că au în tiparele lor un zig sau 
un zag care nu se potriveşte cu tiparul tău preconceput. Şi în 
după-amiaza asta am mai aflat o chestie. Am văzut-o şi am 
auzit-o. Preşedintele Statelor Unite a stat de vorbă cu Samuel 
Winters, un om pe care tu îl dezaprobi, dar când ai explicat de 
ce nu-ţi place de el, fiindcă n-a susținut nişte propuneri care 
te-ar fi putut ajuta în Congres, Langford Jennings a zis ceva 
care m-a impresionat foarte tare. Ţi-a spus că dacă acest Sam 


Winters nu e de acord cu vreo politică sau alta, nu înseamnă 
că e un duşman. 

— Preşedintele nu prea înţelege cine-i sunt duşmanii. Îşi 
găseşte repede aliați ideologici şi nu se mai desparte de ei şi 
câteodată chiar pentru mult timp. De multe ori zici că-l trage 
dracu cu aţa ca să bată palma exact cu tipi care să-i 
submineze poziția, mama lor de idioţi! 

— Ăsta-i cel mai slab şi cel mai îngâmfat argument pe care 
l-am auzit vreodată, Herbie. Împotriva a ce îl aperi pe şeful 
tău? Împotriva divergenţelor de păreri? 

— Mai bine ia hai să ne întoarcem noi la surpriza ta aia 
mare, congressmane. Îmi place mai mult subiectul ăsta. 

— Sunt convins. 

— Ce ştii tu şi noi nu ştim şi ne-ar putea ajuta să aflăm 
cine-a făcut să transpire povestea cu Omanul? 

— În esenţă ştiu doar ce am aflat de la Frank Swann. Ca 
şef al unității OHIO-Patru-Zero, el era omul de legătură cu 
secretarii de la Apărare şi de la Stat, care toți ştiau de mine. 
Mi-a spus să nu-i consider suspecți şi totuşi... 

— Exclus, îl întrerupse Dennison. Ăştia-s oameni unşi cu 
toate alifiile. Nu sunt în stare să răspundă la cele mai simple 
întrebări şi par nişte idioţi primitivi, dar întâmplător nu sunt 
idioţi şi se află de suficient timp în meserie ca să ştie ce 
înseamnă un material notat cu „strict secret”. Punct. Altceva 
ce ziceai că mai ştii? 

— Atunci, în afară de tine... şi sincer să fiu te scot din 
cauză numai pentru că ieşirea mea la lumină e cam la fel de 
neproductivă ca şi materia ta cenuşie... în afară de tine, deci, 
ar mai rămâne încă trei persoane. 

— Care? 

— Primul e un tip pe nume Lester Crawford de la Agenţia 
Centrală de Informaţii; al doilea e şeful de secție din Bahrain, 
James Grayson. Ultimul e de fapt o femeie, Adrienne Rashad 
şi s-ar părea că e o agentă specială care operează în zona 
Cairo. 

— Şi ce-i cu ăştia? 


— Swann susține că ei sunt singurii care-mi cunoşteau 
identitatea când am fost dus în Masqat. 

— Ăsta-i personalul nostru, spuse Dennison. Dar cum 
rămâne cu oamenii tăi de acolo? 

— Nu spun că e imposibil, dar le venea greu, foarte greu. 
Cei câţiva cu care am luat legătura, cu excepţia tânărului 
sultan, sunt atât de rupţi de orice contact cu Washingtonul 
încât nu pot să-i consider decât cel mult ultimii. Sultanul 
Ahmat, pe care-l cunosc de ani de zile, cu siguranţă că n-a 
putut s-o facă pentru o groază de motive, începând cu tronul 
lui şi, la fel de important, cu legăturile lui cu acest guvern. 
Din cei patru inşi cu care am vorbit la telefon, numai unul a 
răspuns şi a venit să stăm de vorbă, treabă pentru care a fost 
omorât, cu siguranţă cu acordul celorlalți, care probabil că s- 
au scăpat în pantaloni de frică. Nu voiau să aibă nimic de-a 
face cu mine, nu voiau să ştie de prezența mea în Oman şi la 
fel toți pe care îi cunoşteau şi cu care m-am întâlnit. Dacă n- 
ai fost acolo e greu să înţelegi. Toţi trăiesc cu sindromul 
teroriştilor, cu cuțitul la gât şi nu numai la gâtul lor, ci la 
gâturile tuturor membrilor de familie. Au fost represalii, un 
fiu ucis, o fiică violată şi desfigurată deoarece verii sau unchii 
ei cereau o intervenție serioasă împotriva palestinienilor. Cred 
că oamenii ăia n-ar fi pronunțat numele meu nici măcar la 
urechea unui câine surd. 

— Christoase, în ce fel de lume trăiesc nenorociţii ăia de 
arabi? 

— Una în care marea majoritate încearcă să 
supraviețuiască pentru ei şi pentru copiii lor. Iar noi nu i-am 
ajutat cu nimic, ticălos fățarnic ce eşti! 

Dennison înclină capul şi se încruntă. 

— Poate că meritam înțepătura asta, congressmane, am să 
mă gândesc puțin. Nu de mult era la modă să-i înjuri pe evrei, 
să n-ai încredere în ei, să le mai tragi şi câte-o copită şi aşa 
mai departe şi acum lucrurile s-au schimbat şi arabii le-au 
luat locul în schema asta. Poate totul nu-i decât o prostie, 
cine ştie?... Dar ce vreau eu să ştiu e cine te-a scos pe tine 


afară din cutiuța secretă. Deci tu crezi că e cineva din 
rândurile noastre. 

— Altfel nu se poate. Lui Swann i-au oferit un cârlig şi el 
aproape că a muşcat ca un fraier, după cum s-a dovedit. A 
venit la el un tip blond cu accent european care deţinea o 
groază de date al naibii de amănunțite despre mine. Şi e clar 
că asemenea informaţii nu le putea avea decât din dosarele 
guvernamentale, probabil dosarul meu congresional. Tipul 
ăsta a-ncercat să mă lege de situația din Oman, dar Swann l- 
a luat pe nu ştiu în braţe, că nu şi nu, că el mă respinsese de 
la început şi în rest nu ştie nimic. Totuşi, Frank a avut 
impresia că omul n-a fost deloc convins. 

— Am auzit şi noi de strigoiul ăsta blond, spuse Dennison. 
Dar să fie el al dracului, nu reuşim deloc să dăm de el, mama 
lui de... 

— Dar Swann a săpat mai departe şi a găsit pe altcineva 
care i-a confirmat intenționat sau neintenționat ce căuta el. 
Dacă te scoatem şi pe tine din cauză şi dacă îi scoatem şi pe 
cei de la Apărare şi Stat, atunci trebuie să fie Crawford, 
Grayson sau femeia aia, Rashad. 

— Taie-i pe primii doi, spuse şeful de cadre al Casei Albe. 
Azi-dimineaţă l-am luat la întrebări pe Crawford chiar aici, în 
biroul ăsta şi era gata să mă provoace la o ruletă rusească 
doar fiindcă m-am putut gândi la chestia asta. E curat, ştiam 
dinainte, verificasem la sânge, dar am vrut numai să-l frec 
puţin, să nu-şi ia nasul prea mult la purtare, că se adunaseră 
cam multe şi chestia asta îmi pica la ţanc. Cu Grayson 
aceeaşi figură, eram sigur dinainte, dar l-am contactat în 
Bahrain acum cinci ore şi aproape că a făcut apoplexie când a 
auzit. Nici unul din ei n-ar risca să arunce la gunoi o viață de 
muncă pentru tine şi nici nu s-ar lăsa fraieriți de cineva să 
facă aşa ceva. Amândoi sunt vulpoi prea bătrâni pentru 
tâmpenii de-astea de începător. 

Kendrick se aplecă în față în scaunul lui Dennison, 
rezemându-şi coatele pe birou. Rămase cu privirea fixă pe 
peretele din față, frământat de gânduri contradictorii. Prin 


urmare această Khalehla, născută Adrienne Rashad, îi 
salvase viața, dar i-o salvase numai pentru ca apoi să-l 
vândă”? Era şi o prietenă apropiată a lui Ahmat, care s-ar fi 
putut distruge datorită asocierii numelui lui cu al ei, iar Evan 
îl jienise şi aşa destul de mult pe tânărul sultan, ca să mai 
adauge şi un agent pe lista lui. Totuşi, Khalehla îl înțelesese 
când avusese cel mai mult nevoie de înțelegere. Fusese bună 
când el avusese nevoie de bunătate pentru că-i era foarte 
frică. Dacă ea fusese indusă în eroare, sau dacă pentru 
motive numai de ea ştiute, îl deconspirase, atunci tot ce urma 
să deconspire el era trădarea ei. Care era adevărul? Prostie 
sau minciună? Oricare ar fi fost, trebuia să afle singur, fără 
tămbălăul verificărilor oficiale. Mai presus de toate, indiferent 
că a fost proastă ori mincinoasă, trebuia să afle pe cine a 
contactat ea sau cine a contactat-o. Căci numai răspunsul la 
întrebarea cine putea spune şi de ce fusese Evan expus în 
acest fel în Oman. Iar el exact asta trebuia să afle! 

— Deci din şapte, numai unul a rămas neluat în scamă. 

— Femeia, da, fu de acord Dennison dând din cap. Am să 
pun s-o verifice până-n măduva oaselor. Până acuma n-am 
făcut-o, fiindcă nu ştiam ce trebuie. 

— Ba nu, n-ai s-o faci, se împotrivi Kendrick. Tu şi oamenii 
tăi nu vă apropiaţi de ea până când nu vă dau eu semnal 
verde, dacă am să vi-l dau vreodată. Şi încă ceva. Nimeni nu 
trebuie să fie la curent cu aducerea ei aici, o aduceţi sub 
acoperire, nu? Cred că ăsta e termenul. Absolut nimeni. S-a 
înțeles? 

— Ia ascultă, dar cine mama dracului eşti tu să mă... 

— Am mai discutat asta, Herbie. Ai uitat chestia de marțea 
viitoare din Salonul Albastra? Cu fanfara puşcaşilor marini, 
cu camerele de luat vederi şi cu toți ziariştii? Din câte am 
înțeles, aici, în şandramaua asta, tu ţii pâinea şi cuțitul, aşa 
că nu uita să instalezi o platformă mare pe care să mă urc ca 
să-mi expun câteva opinii. Şi te rog să mă crezi că tu ai să fii 
printre țintele mele favorite. 

— Rahat! mârâi Dennison frecându-şi bărbia cu degetele, 


apoi luă un aer resemnat. Mda, mormăi el, ia spune, 
congressmane, ar putea o ființă omenească atât de şantajată 
să fie atât de îndrăzneață încât să întrebe de ce o anumită 
arăpoaică jegoasă trebuie să primească un tratament 
preferențial? Mama ei de putoare! 

— Sigur că da, răspunse Evan privindu-l ţintă pe şeful de 
cadre. Putoarea asta de arăpoaică jegoasă mi-a salvat viaţa şi 
n-o să fii atât de câinos încât să i-o ruinezi pe a ei, lăsându-i 
pe oamenii tăi să ştie că ai luat-o la ochi. Ai făcut destule 
figuri de-astea pe-aici. 

— Bine, bine! Dar hai să clarificăm un lucru. Dacă ea e 
gura spartă, o laşi pe mâna mea şi nu mai ai nici o pretenție. 

— Asta depinde, spuse Kendrick aşezându-se în scaun. 

— Depinde de ce, pentru numele lui Dumnezeu? 

— Depinde de ce şi de cum. 

— Dar chiar că eşti culmea, omule! Continuăm cu 
ghicitorile? 

— Nu pentru mine, răspunse Kendrick ridicându-se. 
Scoate-mă de aici, Dennison. Şi din moment ce nu mă pot 
duce nici acasă, în Virginia sau în Colorado, fără să fiu 
asaltat, ar putea cineva din vizuina asta să-mi închirieze o 
casă sau o cabană la țară undeva sub un alt nume? Plătesc 
eu, pentru o lună de zile sau cât o trebui să stau acolo. Vreau 
doar să-mi limpezesc gândurile înainte de a mă întoarce la 
birou. 

— S-a avut deja grijă de asta, spuse brusc directorul de 
personal. De fapt a fost ideea lui Jennings să te trecem pe 
liber pentru sfârşitul de săptămână într-o casă sterilă din 
Maryland. 

— Ce dracu” vrei să spui cu casa asta sterilă? Nu poţi folosi 
un limbaj pe care să-l înțeleg şi eu? 

— Hai s-o spunem aşa: rezultă că tu eşti oaspetele 
preşedintelui Statelor Unite şi te vei afla într-un loc pe care 
nu-l va şti nimeni şi care este rezervat celor pe care noi vrem 
să-i ţinem aşa fel încât să nu fie găsiți. Chestia asta vine în 
concordanță cu opinia mea că primele declarații publice 


despre tine trebuie să le facă Langford Jennings. Ai fost văzut 
aici şi vorba se va răspândi ca fulgerul, la fel de sigur cum 
pisica mănâncă şoareci. 

— Tu eşti scenaristul. Ce-o să spunem, mai exact ce o să 
spui tu în timpul în care eu am să fiu undeva izolat? 

— A, asta-i simplu. Tu vei fi în siguranță. Asta are să fie 
principala preocupare a preşedintelui după prima întrevedere 
cu experții noştri antiterorişti. Nu-ţi face griji, scenariştii 
noştri au să vină cu nişte chestii de-or să le facă pe femei să 
verse râuri de lacrimi în batiste şi pe bărbaţi să vrea să iasă 
pe stradă la manifestaţie. Şi din moment ce Jennings are 
ultimul cuvânt în treaba asta, va include probabil vreo 
imagine a unui puternic cavaler al Mesei Rotunde în căutarea 
unui frate mai tânăr care a plecat într-o misiune foarte 
periculoasă. Adică fix rahat, dar chestiile astea prind al 
dracului! 

— Şi dacă e vreun adevăr în legătură cu teoria cu 
represaliile, adăugă Kendrick, eu voi deveni adevărata ţintă. 

— Rezultă fără îndoială că da. Şi chiar ar fi drăguţ, fu din 
nou de acord Dennison dând din cap. 

— Bine. Atunci rămâne că mă suni când ai aranjat totul în 
legătură cu Rashad. 


Evan stătea în fotoliul din piele naturală din cabinetul 
impresionantei case sterile din Maryland, din apropiere de 
plajă, în perimetrul oraşului Cynwid Hollow. Afară, între 
zidurile care împrejmuiau curtea luminată ca ziua, gărzile 
patrulau încoace şi-ncolo, cu degetul pe trăgaci şi cu ochii în 
patru la orice mişcare suspectă. 

Kendrick opri a treia înregistrare video, în care preşedintele 
Langford Jennings convocase pe neaşteptate o conferință de 
presă în legătură cu un oarecare congressman Evan Kendrick 
din Colorado. Fusese mult mai cumplită decât o proiectaseră 
Dennison şi scenariștii lui, plină de pauze cu mare impact 
psihologic, pe fundalul unor zâmbete atent filmate, din 
unghiuri studiate îndelung, care sugerau mândria şi forța din 


spatele tabloului omului zâmbitor. Selecționarea declarațiilor 
fusese făcută cu infinită grijă, aşa că preşedintele spunea 
totul în termeni generali şi nimic specific, afară de un singur 
subiect: „Până vor fi luate toate măsurile de securitate, i-am 
cerut congressmanului Kendrick, un om de care noi toți suntem 
mândri, să rămână izolat sub protecție strictă. Şi o dată cu 
aceasta, vreau să-i avertizez pe cei interesați asupra unui 
lucru. Dacă se va încerca vreo acțiune teroristă împotriva 
bunului meu coleg şi prieten, împotriva aceluia pe care eu îl 
consider fratele meu, întreaga putere militară a Statelor Unite 
se va dezlănțui atât pe pământ cât şi pe mare şi în aer 
împotriva enclavelor dovedite că s-au făcut vinovate de asta. 

Dovedite? Oh, Dumnezeule! 

Un telefon sună. 

— Alo, da? 

— Fata vine încoace cu un avion militar de transport, 
împreună cu un ataşat de la ambasada din Cairo. E trecută 
pe lista de pasageri ca fiind secretara şi consiliera lui, numele 
nu are importanță. Ajunge la şapte dimineaţă ora noastră şi 
cel târziu la zece e în Maryland. 

— Ea ce ştie? 

— Nimic. 

— A trebuit totuşi să-i spui ceva, insistă Kendrick. 

— 1 s-a spus că e vorba de instrucțiuni noi şi urgente din 
partea guvernului, care nu pot fi transmise decât aici şi 
personal. 

— Şi ea a-nghiţit aiureala asta? 

— N-a avut de ales. A fost luată din apartamentul ei din 
Cairo şi de atunci n-a mai scăpat de protecţie. Te aşteaptă o 
noapte groaznică, ticălosule. 

— Mulţumesc, Herbie. 

Evan închise telefonul, uşurat şi înspăimântat totodată de 
perspectiva zilei de mâine, când trebuia să se confrunte cu 
femeia pe care o cunoscuse sub numele de Khalehla, femeia 
cu care făcuse dragoste cu o frenezie născută din teamă şi 
epuizare. Acel act impulsiv şi disperarea care dusese la el 


trebuiau date uitării. Trebuia să afle dacă se reîntâlnea cu un 
duşman sau cu un prieten. Totuşi, trebuia să ţină cont că 
acum exista un scenariu, cel puțin pentru următoarele 
douăsprezece sau cinsprezece ore. Era timpul s-o sune pe 
Annie şi prin ea să dea de Manny. Nu avea importanţă cine 


ştia unde se afla el: era doar oaspetele oficial al preşedintelui 
Statelor Unite. 


Capitolul 23 


Emmanuel Weingrass se afla în separeul roşu împreună cu 
mustăciosul proprietar al cafenelei Mesa Verde. Ultimele două 
ore fuseseră pentru el foarte agitate, cam ca în zilele 
nebuneşti de la Paris, pe vremea când lucra pentru Mossad. E 
drept că situaţia de acum nu era nici pe departe la fel de 
dramatică, iar adversarii lui nu erau nişte ucigaşi. Trebuise 
însă şi acum să plece dintr-un loc în altul fără să fie văzut 
sau oprit. În locul teroriştilor palestinieni de la Paris, pe sub 
nasurile cărora trebuise să se strecoare de atâtea ori, aici 
avea de-a face cu echipa de surori medicale, care erau în 
culmea disperării din cauza agitației de afară. 

— Cum ai reuşit s-o ştergi fără să te dibuie scorpiile alea? 
îl întrebă Gonzales-Gonzales, proprietarul cafenelei, în timp 
ce-i turna whisky în pahar. 

— Simplu. M-am dus la toaletă şi am ieşit pe fereastră. Pe 
urmă m-am amestecat printre tipii ăia, făcând fotografii cu un 
aparat de-al lui Evan, ştii, aşa, ca un reporter adevărat, până 
am găsit un taxi cu care am ajuns aici. 

— Hei, omule, de când cu brambureala asta, jigodiile de 
taximetrişti scot o grămadă de parale, au urcat preţurile de... 

— Nişte hoți, asta sunt! Nici nu m-am urcat bine şi mi-a şi 
spus: o sută de dolari până la aeroport, domnule. Aşa că mi- 
am scos şi eu pălăria şi i-am spus că tipii de la Comisia de 
Transporturi vor fi al naibii de interesați să cunoască noile 
tarife de la Mesa Verde. Şi el atunci cică oh, dumneavoastră 
erati, domnule Weingrass, am glumit doar, domnule Weingrass, 
iar eu i-am spus taxează-mă două sute dar du-mă la 
cafeneaua lui G-G! 

Amândoi începură să râdă exact în clipa când telefonul de 
pe peretele opus începu să zbârnâie. Weingrass dădu să se 
ridice, dar Gonzales îi puse o mână pe braț, oprindu-l. 


— Lasă-l pe Garcia să răspundă, zise el. 

— De ce? N-ai zis adineauri că Evan a mai sunat de două 
ori? 

— Garcia ştie ce să spună. L-am dădăcit eu. 

— Păi spune-mi şi mie! 

— O să-i dea congressmanului numărul telefonului meu de 
la birou şi o să-i spună să sune după două minute. 

— G-G, ce dracu ai de gând să faci? 

— La un minut după ce ai venit tu aici, a sosit un gringo pe 
care nu-l cunosc şi s-a turnat la masa de lângă uşă. Nu te 
uita la el, să nu se prindă. Unul cu o mutră care nu-mi place 
deloc. 

— Şi? Aici la tine vin o mulțime de oameni pe care nu-i 
cunoşti. Şi de mutre nici nu mai vorbesc. 

— Tipul nu-i de pe-aici, Manny. N-are fulgarin, n-are 
aparat de fotografiat, n-are pălărie, dar l-am mirosit la sigur 
că nu-i de pe-aici şi nici ziarist nu e. E pus la costum, ba nu 
zici că are şi vestă! Nu, am zis să nu te uiţi la el, îi ordonă 
Gonzales, strângându-l acum pe bătrân de mână, din când în 
când tipul se uită încoace, la masa noastră. Mi-e să nu fie cu 
ochii pe tine. 

— Şi atunci ce facem? 

— Aşteaptă. Te ridici de la masă când îţi spun eu. 

Ospătarul Garcia agăță receptorul în furcă, tuşi o dată şi 
se duse la bărbatul roşcat îmbrăcat în costum de culoare 
închisă cu vestă, se aplecă spre el şi-i şopti ceva la ureche. 
Bărbatul îi aruncă o căutătură rece, ospătarul ridică din 
umeri şi se întoarse la locul lui de la bar. Omul puse câteva 
bancnote pe masă, se ridică fără să se grăbească şi se 
îndreptă spre ieşire. 

— Acum, şopti  Gonzales-Gonzales, ridicându-se şi 
făcându-i lui Weingrass semn să-l urmeze. 

Zece secunde mai târziu se aflau în biroul dezordonat al 
proprietarului cafenelei. 

— Congressmanul ne sună în aproximativ un minut, spuse 
acesta, făcând semn spre un scaun din spatele biroului 


hodorogit, care abia se mai ținea. 

— Eşti sigur că a fost Kendrick? întrebă Weingrass. 

— Tuşea lui Garcia mi-a dat de înţeles că da. 

— Şi tipului de la masă ce i-a spus? 

— Că el crede că mesajul de la telefon trebuie să fi fost 
pentru el, din moment ce nici un alt client nu se potrivea 
descrierii. 

— Şi care-a fost mesajul? 

— Foarte simplu, amigo. Că era foarte important pentru el 
să ia legătura cu oamenii lui de afară. 

— Doar asta? 

— Da, dar tipul a ieşit imediat, nu? Asta înseamnă ceva. 

— Adică ce să-nsemne? 

— Uno, înseamnă că are nişte oameni pe care trebuie să-i 
contacteze, nu? Altfel nu pleca. Dos, ori că ăştia sunt pe- 
aproape. Ori că poate lua legătura cu ei prin alte mijloace de 
comunicație, bunăoară un pager dintr-o maşină, da? Tres, n- 
a venit el aici îmbrăcat în costumul ăla doar ca să bea o bere 
Tex-Mex, marca ud de mâţă, nu? Cuatro, tipul pute de la o 
poştă a federal. 

— Nu mă-nnebuni! Adică... chiar de la guvern? întrebă 
Manny, luându-şi cea mai uimită mutră de care era el în 
stare. 

— Noi ştim când vedem ceva. Comprende, hombre? 

— Întotdeauna am zis, spuse Weingrass din spatele 
biroului, holbând ochii cât putea de tare. Găseşte cea mai 
împuţită şi mai nenorocită tavernă şi-acolo poţi afla mai 
multe despre viață decât în toate saloanele Parisului. 

— Mă flatezi, Manny, ai o părere prea bună despre localul 
meu. la zi, Parisul, Franța, chestiile astea înseamnă mult 
pentru tine, nu-i aşa? 

— Se pare că din ce în ce mai puţin, amigo. Nu ştiu de ce, 
dar mă interesează din ce în ce mai puțin. Ceva se întâmplă 
aici cu băiatul meu şi eu nu pot să înțeleg ce. Însă e foarte 
important. 

— Şi el înseamnă mult pentru tine, nu? 


— El e fiul meu. 

Telefonul sună, iar Weingrass duse repede receptorul la 
ureche în timp ce Gonzales se îndrepta către uşă. 

— Aerianule, eşti tu? 

— Ce pază ai tu acolo, Manny? întrebă Kendrick din casa 
sterilă din Maryland. Te acoperă o unitate a Mossadului? 

— Ceva mult mai eficient, răspunse bătrânul arhitect din 
Bronx. Pe-aici nu e nici un contabil care să-mi numere 
shekelii, aşa că zi fără frică. Despre tine. Ce naiba s-a 
întâmplat? 

— Nu ştiu, jur că nu ştiu! 

Evan îi povesti în detaliu evenimentele, începând cu veştile 
uluitoare pe care i le adusese Sabri Hassan despre 
dezvăluirile în legătură cu afacerea Oman în timp ce el era în 
piscină şi terminând cu recluziunea lui într-un hotel ieftin din 
Virginia. De la discuţia cu Frank Swann de la Departamentul 
de Stat şi până la sosirea lui sub escortă la Casa Albă. De la 
întâlnirea ostilă cu directorul de personal al Casei Albe până 
la prezentarea în fața preşedintelui Statelor Unite, care 
hotărâse să-l decoreze în Salonul Albastru marțea viitoare, cu 
participarea fanfarei puşcaşilor marini. Şi în final, până la 
faptul că o femeie pe nume Khalehla, care îi salvase viaţa în 
Bahrain, era în realitate ofițer al Agenţiei Centrale de 
Informaţii şi zbura chiar acum spre el pentru a fi supusă unui 
interogatoriu. 

— Din ce mi-ai spus, tipa asta nu pare să aibă ceva de-a 
face cu restul expunerii tale. 

— De ce nu? 

— Pentru că tu ai crezut-o atunci o arabă copleşită de 
ruşine, mie asta mi-ai spus. În unele feluri, aerianule, te 
cunosc mai bine decât te cunoşti tu însuţi. În anumite 
privinţe nu eşti deloc uşor de fraierit. Tocmai pentru asta erai 
aşa bun la Kendrick Group... Dacă te trăda, femeia asta n-ar fi 
făcut decât să adauge şi mai multă ruşine la câtă avea şi aşa. 
Şi şi-ar fi făcut situația şi mai cocoşată în lumea aia de 
scelerați în care trăieşte. 


— Dar ea e singura care a mai rămas, Manny. Ceilalţi sunt 
scoşi din cauză, ei n-ar fi făcut-o. 

— Atunci mai sunt şi alții în spatele celorlalți. 

— Pentru numele lui Dumnezeu, cine? Ăştia au fost 
singurii oameni care au ştiut că eu am fost acolo. 

— Vezi? Vezi că eşti zevzec? Păi când îți spun eu că eşti 
zevzec! Doar te-am auzit cu urechile mele zicând că hahalera 
aia de Swann ţi-a spus că un ticălos blond cu accent străin a 
dedus că tu ai fost în Masqat. De unde a luat el informația 
asta, ai? 

— Nimeni nu-l poate găsi, nici măcar tipii de la Casa Albă! 

— Poate că eu cunosc oameni care ar fi în stare să-l 
găsească şi în gaură de şarpe. 

— Nu, Manny, refuză cu fermitate Kendrick. Aici nu e 
Parisul şi evreii tăi sunt prea departe ca să-ți mai poată 
întinde vreo mână de ajutor. Le datorez prea multe, deşi într- 
o zi aş vrea să-mi explici ce a fost cu interesul pe care l-au 
avut ei faţă de o anumită persoană din ambasadă. 

— Nu mi-au spus nici mie nimic, niciodată, zise Weingrass. 
Am ştiut despre un plan iniţial pentru care fusese antrenată 
unitatea şi am presupus că era vorba să ajungă la cineva din 
interior, dar ei n-au discutat niciodată despre asta de față cu 
mine. Oamenii ăia ştiu când trebuie să-şi țină gura... Care-i 
următoarea ta mutare? 

— Mâine dimineaţă, cu Rashad. Ți-am spus doar. 

— Bine şi după aia? 

— Văd că nu te-ai uitat la televizor. 

— Sunt la cafeneaua lui G-G. El nu pune decât 
videocasete, nu mai ţii minte? Are o grămadă de seriale de 
prin '82 şi toată lumea cică sunt ultimul răcnet. Ia zi, ce-i nou 
la televiziune? 

— Preşedintele. A anunţat oficial că mă aflu izolat sub 
proiecţie strictă. 

— Mie-mi miroase mai curând a puşcărie. 

— Într-un fel şi e, dar e suportabilă şi gardianul şef mi-a 
oferit o groază de privilegii. 


— Poţi să-mi dai un număr de telefon? 

— Nici eu nu-l ştiu. Nu e scris nimic pe aparat, dar te ţin la 
curent. Dacă e să fac vreo mişcare, te anunț. Nimeni nu poate 
lua urma liniei ăsteia. Şi chiar dacă ar face-o, puţin mi-ar 
păsa. 

— Bine, acum lasă-mă să te întreb o chestie. Ai pomenit 
cuiva de numele meu? 

— Doamne sfinte, nu. S-ar putea să te afli pe undeva prin 
dosarul Omanului, care e trecut la secret. A, le-am spus că pe 
lângă mine mai sunt şi alții care merită laude pentru reuşita 
acțiunii, dar numele tău nu l-am pronunțat. De ce? 

— Am fost urmărit. 

— Cum? 

— E o chestie care mie nu-mi place deloc. G-G e de părere 
că mamelucul ăsta care şade pe capul meu e federal şi că s-ar 
putea să mai fie şi alții cu el. 

— Poate că Dennison te-a descoperit din dosar şi a pus 
oameni să te protejeze. 

— Să mă protejeze? El? Pe mine? PAT! Şi împotriva cui să 
mă protejeze, mă rog? Până şi-n Paris sunt sigur ca nimeni 
altul pe ziua mea de mâine. Dacă nu era aşa, acum aveam un 
mormânt clasa întâi. Şi ce te face pe tine să crezi că aş figura 
în vreun dosar de-al tembelilor ălora? În afară de tipii din 
unitatea specială nimeni n-a ştiut cum mă cheamă şi nimeni 
n-a folosit numele noastre în timpul conferinței de presă din 
dimineaţa în care am plecat. În sfârşit, aerianule, dacă tot 
sunt protejat, ar fi o idee bună s-o ştiu şi eu. Pentru că dacă 
sunt destul de periculos ca să beneficiez de o astfel de 
protecție, s-ar putea ca din greşeală să-l tratez cu cine ştie ce 
glonț în scăfârlie pe careva din agii ăştia ai lor. 

— Ca de obicei, spuse Kendrick, s-ar putea să ai un dram 
de logică în sacul tău de bazaconii. Am să verific treaba asta. 

— Fă-o. Prea mulți ani oricum nu mai am de trăit, dar asta 
nu înseamnă să-i pierd prosteşte. Sună-mă mâine, că acuma 
trebuie să mă întorc la locul unde se află vrăjitoarele alea 
afurisite, înainte să apuce ele să dea alarma că am dispărut. 


— Transmite-i salutările mele lui G-G, adăugă Evan. Şi 
spune-i că după ce mă întorc acasă să facă bine să se lase 
dracului de afacerile cu importurile. Şi nu uita să-i 
mulțumeşti din partea mea, Manny. 

Kendrick închise telefonul rămânând cu receptorul în 
mână, apoi formă imediat un zero. Auzi semnalul de apel, 
apoi altul, apoi, iarăşi altul... 

— Centrala, se auzi vocea puţin ezitantă a unei femei. 

— Nu sunt sigur de ce, începu Kendrick, dar am impresia 
că nu eşti o operatoare obişnuită care lucrează pentru 
compania de telefoane Bell. 

— Domnule...? 

— Nu contează, domnişoară. Mă numesc Kendrick şi vreau 
să vorbesc cu domnul Herbert Dennison, directorul de 
personal al Casei Albe, cât de curând. E foarte urgent. Te rog 
să faci tot posibilul să-l găseşti şi să-i spui să mă sune în 
următoarele cinci minute. Dacă-ţi va fi imposibil, am să fiu 
forțat să-l sun pe soţul secretarei mele, care e locotenent în 
poliția din Washington şi să-i spun că sunt ţinut prizonier 
într-un loc pe care sunt foarte sigur că-l pot localiza cu 
precizie. 

— Domnule, vă rog! 

— Cred că sunt destul de rezonabil şi foarte clar în acelaşi 
timp, o întrerupse Evan. Domnul Dennison trebuie să mă 
sune în următoarele cinci minute şi numărătoarea inversă a 
şi început. Mulţumesc, centrala, vă doresc o zi bună în 
continuare. 

Închise din nou telefonul, dar acum puse şi receptorul în 
furcă şi se duse la barul din perete în care se aflau o frapieră 
cu cuburi de gheaţă şi tot felul de sticle cu whisky scump. Îşi 
turnă un pahar, se uită la ceas şi se duse spre fereastra care 
dădea în curtea din spatele casei, luminată ca ziua. Fu 
încântat la vederea unui teren de crochet împrejmuit de un 
gărduţ din fier forjat vopsit în alb. Dar fu mai puţin încântat 
la vederea unui tip îmbrăcat civil care patrula în zonă, 
mergând cu pas de soldat pe o potecă de pe lângă zidul de 


piatră şi ţinându-şi arma grea în poziție de tragere. Manny 
avusese dreptate: aici era de fapt o închisoare. Câteva 
secunde mai târziu, telefonul sună. 

— Bună, Herbie, ce mai faci? 

— Ce mai fac eu, ticălosule? Sunt al dracului de intrat la 
apă, asta fac. Sunt fleaşcă! Ce naiba mai vrei de la mine? 

— Vreau să ştiu de ce e urmărit Weingrass. Vreau să ştiu 
de ce numele lui a apărut peste tot şi ai face bine să vii cu un 
răspuns al dracului de bun. 

— Stai puţin, caraghiosule, se răsti şeful de cadre. Ce 
mama dracului mai e şi aia, Weingrass? Ceva ce merge cu 
ketchup? 

— Emmanuel Weingrass e un arhitect cunoscut în toată 
lumea, deşteptule. Şi de asemenea e un prieten al meu care 
locuieşte în casa mea din Colorado şi care pentru anumite 
motive, pe care nu mă simt deloc obligat să ţi le spun, se află 
acolo extrem de confidenţial. Unde şi cui i-ai spus numele lui 
de l-ai făcut să circule? 

— Bombonel, eu nu pot să fac să circule ceva ce nu ştiu. 

— Nu mă minţi, nu-i aşa, Herbie? Pentru că dacă mă 
minţi, aş putea face ca următoarele săptămâni să fie foarte 
grele pentru tine. 

— Dacă m-aş fi gândit că minţindu-te aş putea să scap de 
tine, te-aş fi minţit până-n pânzele albe, dar în ce-l priveşte pe 
acest Weingrass n-am nici o minciună disponibilă. Nici măcar 
nu ştiu cine e, aşa că ajută-mă. 

— Ai citit rapoartele despre acțiunea din Oman, nu? 

— E un singur dosar şi e îngropat. Sigur că l-am citit. 

— Numele lui Emmanuel Weingrass n apare deloc acolo? 

— Nu. Dacă apărea îmi aduceam aminte. E un nume 
ciudat. 

— Nu şi pentru Weingrass. Dar ar fi putut cineva de la 
Agenţia Centrală de Informaţii, de la Agenţia Naţională pentru 
Securitate sau de la vreuna din alte organizații de-astea să-mi 
pună oaspetele sub supraveghere fără să te informeze pe tine? 

— Ei asta-i! În nici un caz! strigă ofensat directorul de 


personal. Eu ce mama dracului mai sunt aici, momâie? 
Paiaţă, sperietoare de ciori? În chestii de-astea nimeni nu 
mişcă un deget fără ştirea mea! Mama lor de... 

— O ultimă întrebare. În dosarul Oman s-a făcut vreo 
referire la vreo persoană care a zburat înapoi cu mine din 
Bahrain? 

Fu rândul lui Dennison să facă o pauză. 

— Te exprimi foarte clar, congressmane. 

— Eşti al naibii de aproape de ouăle clocite care stau gata 
să ți se spargă în capul ăla deştept. Nici măcar să nu-ţi treacă 
prin cap să speculezi vreo legătură între arhitect şi acțiunea 
de acolo. Lasă-l în pace. 

— Am să-l las în pace, fu de acord şeful de cadre. După 
cum sună numele ăsta, mă duce gândul la alte chestii, care al 
dracului să fiu dacă-mi miros a bine: Mossadul. 

— Bun. Acum, răspunde-mi doar la întrebare. Ce scrie în 
dosar despre întoarcerea mea din Bahrain? Cu cine mai 
eram? 

— Încărcătura era compusă din tine şi un bătrân arab 
îmbrăcat în haine occidentale, un vechi agent al Operaţiilor 
Consulare care era adus o dată cu tine pentru tratament 
medical. Pare-mi-se că-l chema Ali sau cam aşa ceva. 
Departamentul de Stat l-a lăsat să treacă, iar el a dispărut. 
Asta-i adevărul, Kendrick. Nimeni de aici n-are habar de 
vreun domn Weingrass. 

— Mulţumesc, Herb. 

— Mulţumesc pentru Herb. Mai pot face ceva pentru tine? 

Evan se uită la fereastra acoperită cu bare şi în curtea 
interioară unde gărzile continuau să patruleze cu ochii în 
patru. 

— Am să-ţi cer o favoare şi să nu zici nu. Cel puţin nu 
acum. Dar tu poți clarifica ceva pentru mine. Telefonul ăsta, 
de la care vorbesc eu acum, are un microfon încorporat, nu? 

— Nu ca cele folosite de obicei. Există o cutiuță neagră, ca 
la avioane. Trebuie îndepărtată numai de personal autorizat, 
iar benzile sunt procesate sub cele mai stricte măsuri de 


securitate. 

— Ai putea să opreşti drăcovenia asta... să zicem pentru 
treizeci de minute sau cam aşa ceva, până când dau eu de 
cineva? Şi tu ai vrea asta, crede-mă. 

— Am să accept... Sigur, mai există o dublură pe linie. 
Toate casele astea au aşa ceva. Dă-mi cinci minute şi poţi să 
suni şi Moscova dacă pofteşti. 

— Cinci minute. 

— Acum te deranjează dacă mă duc să-mi termin duşul? 

— Încearcă de data asta cu Clorox. Poate merge. 

Kendrick puse receptorul în furcă şi scoase portofelul, 
căutând peticul de hârtie pe care i-l dăduse Frank Swann cu 
cele două numere private. Se uită din nou la ceas. Avea de 
gând să aştepte zece minute şi spera că directorul adjunct al 
Operațţiilor Consulare putea fi găsit pe undeva. 

Şi îl găsi. Se salutară cu răceală şi Evan îi explică unde se 
află, mai exact unde credea el că se află. 

— Cum stai cu protecţia? întrebă Swann părând îngrijorat. 
Am fost şi eu în mai multe case de-astea când a fost nevoie să 
interogăm transfugi. Sper ca tu să ai parte de unul cu 
grajduri sau măcar cu două piscine, una în interior, 
bineînțeles. Toate sunt la fel, cred că guvernul le cumpără 
pentru a-şi răsplăti politicienii bogaţi care se satură de 
proprietăţile lor şi vor să-şi facă rost de altele pe gratis. Sper 
ca cineva să ne asculte. Eu nu mai am de mult o piscină şi 
chiar îi invit să mă pupe-n... 

— Există aici un teren de croquet, asta am văzut. 

— Mare lucra nu-i. Altceva ce-ai să-mi spui? Am ceva 
şanse în plus să ies din cârligul ăla? 

— Poate. Cel puţin am încercat să mai temperez spiritele în 
privința ta... Frank, trebuie să-ți pun o întrebare la care 
amândoi putem spune orice vrem şi să folosim orice nume 
vrem. Acum telefonul nu e deloc sub observaţie. 

— Cine ţi-a spus asta? 

— Dennison. 

— Pprrrt! Şi tu l-ai crezut! De fapt nu m-ar deranja deloc 


dacă ce vorbim noi acum ajunge la urechile lui. Să mă pupe şi 
el în... 

— ÎI cred, fiindcă are nişte interese legate de ce vreau eu 
să-ți spun şi nu vrea să amestece administrația în chestia 
ăsta. Zice să fim atenți să nu întindem coarda prea tare. 

— Are dreptate. Îi e teamă că s-ar putea să cam piardă din 
galoane auzindu-ți vorbele. Te ascult. 

— E vorba de Manny Weingrass, iar Dennison crede că ar 
avea legături cu Mossadul... 

— Şi eu i-am spus că nici vorbă de aşa ceva, îl întrerupse 
directorul adjunct. E-n regulă, cred că într-adevăr am întins 
coarda prea tare. Zi-i înainte. 

— Dennison mi-a spus că dosarul privind încărcătura 
avionului plecat din Bahrain spre baza Forțelor aeriene de la 
Andrews conținea pe lista pasagerilor numele meu şi al unui 
arab bătrân, îmbrăcat în haine occidentale, care era un 
subagent al Operațiunilor Consulare... 

— Şi care a fost adus aici pentru tratament medical, îl 
întrerupse Swann. După ani şi ani de servicii importante, îi 
datoram măcar atât lui Ali Saada şi familiei lui. 

— Eşti convins că ăsta a fost ordinul? 

— Cine ar fi putut şti mai bine? Eu l-am scris. 

— Tu? Atunci înseamnă că ai ştiut că era vorba de 
Weingrass? 

— N-a fost deloc greu. Instrucţiunile tale transmise prin 
Grayson erau foarte clare. Tu ai cerut — ai cerut, spun, ia 
aminte — ca o persoană nenumită să fie cu tine în avionul care 
se întorcea în State... 

— Deci eu eram acoperirea pentru gruparea Mossad. 

— Sigur că da şi eu la fel. Vezi tu, ca să aduci pe cineva în 
modul ăsta e împotriva regulilor, că de legi nici nu mai 
vorbesc. Merge doar dacă tipul e-n dosarele noastre. Aşa că l- 
am pus în dosarele noastre ca pe oricare altă persoană. 

— Şi de unde ai ştiut că e vorba de Manny? 

— Dar ce suntem noi aici, bebeluşi? Am vorbit cu şeful 
gărzilor regale din Bahrain, care îți asigura escorta. 


Descrierea fizică pe care a făcut-o era destul de aproximativă, 
dar când mi-a spus că ticălosul i-a tras un şut în genunchiul 
unuia dintre oamenii lui, am ştiut imediat că era vorba de 
Weingrass. Se spune că reputaţia lui l-a precedat 
întotdeauna. 

— Apreciez ce faci, spuse Evan blând. Atât pentru mine cât 
şi pentru el.. 

— A fost singurul mod în care puteam să-ţi mulțumesc. 

— Atunci pot să presupun că nimeni de la Washington nu 
ştie că Weingrass a fost implicat în afacerea Oman? 

— Absolut. Uită şi tu că a fost în Masqat. El nici măcar nu 
e printre cei vii de acolo. 

— Dennison nici măcar nu ştie cine este... 

— Bineînţeles că nu. 

— Dar e urmărit, Frank. Acolo, în Colorado, cineva îl ține 
sub vizor. 

— Nu-s ai noştri. 


La două sute cincizeci de metri la nord de casa sterilă de pe 
malurile apelor golfului Chesapeake, se afla proprietatea 
doctorului Samuel Winters, un reputat istoric, de peste 
patruzeci de ani prieten şi consilier al preşedinţilor Statelor 
Unite ale Americii. În tinerețe academicianul, posesor al unei 
averi imense, era considerat un sportiv de excepţie. Trofeele 
de polo, tenis, ski şi yahting umpleau rafturile cabinetului lui, 
amintind performanţele lui sportive de odinioară. Acum, 
bătrânului nu-i mai rămăsese decât un joc liniştit, mai 
curând pasiv, care timp de generaţii fusese o pasiune 
ereditară a familiei Winters. Jocul se numea croquet şi de câte 
ori vreun membru al familiei îşi construia o casă, printre 
primele lucruri care hotărau amplasamentul era existența 
unei pajişti adecvate care nu trebuia să depăşească niciodată 
dimensiunile de o sută douăzeci de metri pe două sute 
douăzeci şi cinci, dimensiuni stabilite din 1882 prin 
Regulamentul Asociaţiei Naţionale de Croquet. Aşa că una din 
primele imagini care atrăgeau privirea oricărui vizitator al 


proprietății doctorului Winters era terenul de croquet aflat în 
dreapta enormei case ce străjuia plajele golfului Chesapeake. 
Farmecul acesteia era întregit de mobilierul din fier forjat 
vopsit în alb care împrejmuia terenul, unde participanții 
puteau să-şi studieze viitoarele mişcări şi să bea ceva tare sau 
răcoritor. 

Aspectul era identic cu cel al terenului de croquet al casei 
sterile aflate la nici trei sute de metri spre sud de proprietatea 
lui Winters. De fapt casa aceasta era ca şi a lui, din moment 
ce terenul pe care se ridica fusese cândva proprietatea familiei 
Winters. În urmă cu cinci ani, cu aprobarea tacită a celor de 
la Inver Brass, doctorul Winters donase în secret guvernului 
Statelor Unite sudul proprietăţii sale spre a fi folosit drept o 
casă „sterilă” şi „sigură”. Pentru a opri curiozităţile inevitabile 
şi pentru a distrage atenţia de la sondajele ostile ale 
inamicilor Statelor Unite, tranzacţia nu a fost dată niciodată 
la iveală. În dosarele primăriei oraşului Cynwid Hollow, casa 
şi împrejurimile ei aparțineau încă lui Samuel şi Martei 
Jennifer Winters (ultima fiind decedată), iar contabilii familiei 
plăteau anual fără nici o întârziere taxele legale, rambursate 
apoi cu promptitudine din fondurile guvernamentale. Dacă 
vreun curios ar fi încercat să afle ce se întâmpla pe domeniul 
acesta, i se răspundea invariabil că lucrurile decurgeau 
absolut normal şi că permanent soseau aici limuzine cu 
oameni importanți din lumea academică şi industrială, cu alte 
cuvinte din zona variatelor interese ale lui Samuel Winters. 
Câţiva grădinari foarte iscusiți îngrijeau grădinile şi erau 
folosiți de asemenea, la nevoie şi drept personal de serviciu, 
îngrijindu-se de nevoile şirului neîntrerupt de vizitatori. 
Imaginea aducea astfel cu aceea a reşedinței unui 
multimilionar care vrea să trăiască departe de vacarmul 
lumii, dar nu vrea nici să fie rupt de ea. 

Pentru a menţine integritatea acestei imagini, toate 
facturile erau trimise contabililor lui Samuel Winters, care le 
plăteau fără nici o discuţie. Însă înainte de asta scoteau după 
orice chitanţe duplicate, pe care le înaintau avocatului casei, 


iar acesta le preda cu maximum de discreție Departamentului 
de Stat, pentru a fi rambursate. Era un aranjament simplu şi 
mulțumitor pentru toți cei implicaţi, la fel de simplu cum 
fusese pentru doctorul Winters să-i sugereze preşedintelui 
Langford Jennings că Evan Kendrick, congressmanul de 
Colorado, ar putea să beneficieze de câteva zile departe de 
mass-media în casa aceasta sigură aflată la sud de 
proprietatea lui, din moment ce în momentul respectiv casa 
era şi aşa goală. Şi preşedintele fusese de acord fără nici un 
fel de rezerve, cerându-i Herb Dennison să facă imediat toate 
demersurile necesare. 


Milos Varak îşi scoase căştile de pe urechi şi îşi roti 
scaunul spre stânga. Apăsă un comutator din peretele 
apropiat şi auzi imediat fâşâitul fin al antenei parabolice care 
se rotea pe acoperiş. Apoi se ridică din scaun şi, cuprinzându- 
şi tâmplele în palme, începu să păşească fără nici o ţintă 
printre piesele sofisticate din studioul aflat în pivnița casei lui 
Samuel Winters. Era alarmat. Ce auzise când interceptase 
convorbirea telefonică din casa sterilă era mai presus de 
puterea lui de înțelegere. 

Aşa cum  confirmase fără echivoc Swan de la 
Departamentul de Stat, nimeni din lumea spionajului de la 
Washington nu avea cunoştinţă de existența vreunui 
Emmanuel Weingrass. Acum afla că Swann reuşise să-l 
scoată în secret pe individul acesta din Bahrain şi să-l aducă 
în Statele Unite, deghizat şi acoperit. Din punct de vedere al 
dosarelor şi omul şi acoperirea lui dispăruseră. lar Swann era 
acum decepţionat şi alarmat de legăturile lui Weingrass cu 
Mossadul, lucru pe care Kendrick îl înțelegea pe deplin. De 
fapt, congressmanul luase măsuri peste măsuri pentru a 
ascunde prezenţa şi identitatea bătrânului său prieten. Milos 
aflase că bătrânul fusese internat în spital sub numele de 
Manfred Weinstein şi tratat într-o rezervă dintr-o aripă 
privată a clădirii, cu o singură intrare, secretă şi aceea şi că la 
externare fusese transportat cu un avion particular până la 


Mesa Verde. 

Totul fusese privat. Numele de Weingrass nu era înregistrat 
nicăieri. Chiar şi în timpul convalescențţei, irascibilul arhitect 
părăsise numai întâmplător casa şi nu se dusese niciodată în 
locuri unde congressmanul era cunoscut. La dracu! se gândi 
Varak. Cu excepţia cercului personal al lui Kendrick, care 
excludea pe oricine în afară de secretara lui de încredere, 
soțul acesteia, doi soți arabi din Virginia şi trei surori 
medicale plătite atât de gras încât salariile lor includeau 
totală  confidenţialitate, acest Emmanuel Weingrass nici 
măcar nu exista! 

Varak se întoarse la aparatele de pe masă, răsuci butonul 
de înregistrare, derulă banda şi găsi cuvintele pe care voia să 
le audă din nou. 

— Atunci pot să presupun că nimeni de la Washington nu 
ştie că Weingrass a fost implicat în afacerea Oman? 

— Absolut. Uită şi tu că a fost în Masqat. El nici măcar nu e 
printre cei vii de acolo. 

— Dennison nici măcar nu ştie cine este... 

— Bineînţeles că nu. 

— Dar e urmărit, Frank. Acolo, în Colorado, cineva îl ține sub 
vizor. 

— Nu-s ai noştri. 

„Nu-s ai noştri...” 

Și atunci ai cui sunt? 

Întrebarea asta îl alarma pe Varak. Singurii oameni care 
ştiau de existența unui anumit Emmanuel Weingrass şi de 
cât de mult însemna bătrânul pentru Evan Kendrick erau cei 
cinci membri ai grupului Inver Brass. Ar fi putut fi unul din 
ei? 

Milos nu mai voia să se gândească. Pe moment era prea 
dureros pentru el. 


Adrienne Rashad fu trezită brusc de o scuturătură violentă 
a avionului. Se uită de-a lungul culoarului spre cabina 
luminată obscur. Ataşatul de la ambasadă din Cairo era 


speriat din cale afară, deşi avea la activ destule zboruri cu 
avionul. Îşi luase cu el un aliat de nădejde, anume o sticlă 
înfăşurată în piele naturală, pe care acum o smulse din 
geanta diplomat, o puse la gură şi bău din ea până când îşi 
dădu seama că cealaltă încărcătură a avionului se uita la el. 
Ruşinat, întinse sticla spre ea şi făcu un gest de invitaţie, dar 
fata scutură din cap cu un zâmbet amabil. 

— Doar nişte goluri de aer! strigă ea tare, ca să acopere 
zgomotul motoarelor avionului. 

— Hei, prieteni! se auzi vocea pilotului în intercomunicație. 
Îmi pare rău de golurile de aer prin care am trecut, dar mă 
tem că vremea rămâne neprielnică pentru încă vreo jumătate 
de oră. Va trebui să ne menţinem pe canalul nostru şi să nu 
ne apropiem de rutele comerciale. Ar fi trebuit să vă alegeţi 
niscaiva zone mai prietenoase. Am să vă rog să vă ţineţi bine. 

Ataşatul mai luă o gură din sticla lui, de data asta mai 
lungă şi mai plină decât prima dată. Adrienne se întoarse cu 
spatele, ca să nu arate că a băgat de seamă teama omului şi 
se întoarse la gândurile ei. 

Oare de ce primise ordinul acesta atât de categoric să se 
întoarcă la Washington? Dacă ar fi fost vorba de noi 
instrucțiuni delicate, care să nu poată fi transmise pe alte căi, 
atunci de ce o chemase Mitchell Payton fără ca măcar să-i dea 
un cât de mic indiciu? Nu-i stătea în fire unchiului Mitch să 
permită cuiva vreo imixtiune în munca ei decât dacă ar fi 
prevenit-o. Chiar şi cu debandada din Oman de anul trecut şi 
chiar dacă ar fi fost vorba de vreo situație prioritară, Mitch i- 
ar fi trimis instrucţiuni sigilate prin curier diplomatic, 
ordonându-i fără explicaţii să colaboreze cu Operaţiile 
Consulare ale Departamentului de Stat, oricât de ofensată s- 
ar fi simțit ea. Era ofensată, iar el o ofensase într-adevăr. 
Acum, din senin, i se ordonase să se întoarcă în State, fără 
alte precizări şi fără posibilitatea de a lua legătura cu cineva, 
fără un singur cuvânt din partea lui Mitchell Payton. 

Da. Congressmanul Evan Kendrick. În ultimele optsprezece 
ore numele acesta bântuise prin lume din ce în ce mai 


amenințător, ca sunetul unui tunet care se apropia. Se 
puteau vedea fețele înspăimântate ale celor care avuseseră 
de-a face într-un fel sau altul cu americanul, îi vedeai parcă 
uitându-se spre cer şi întrebându-se dacă trebuia să se 
ascundă după vreun acoperiş sau să vâre în gaură de şarpe 
ca să-şi salveze viața în fața furtunii care sta să se dezlănțuie. 
Aveau să pornească vendete necruțătoare împotriva celor care 
îl ajutaseră pe blestematul de yankeu să se amestece în 
treburile Orientului. Se întrebă cine oare făcuse să transpire 
povestea - ba nu, să transpire era un termen mult prea blând, 
prea inofensiv - cine făcuse să explodeze povestea asta! 
Ziarele din Cairo erau pline de comentarii aprinse şi o 
verificare rapidă confirma că în toată lumea arabă Evan 
Kendrick era ori un sfânt pios, ori un păcătos care trebuia 
jupuit de viu. Îl aştepta canonizarea sau moartea agonizantă, 
depinde de judecătorii cărora avea să le pice în mână. De ce? 
Chiar Kendrick făcuse toate astea? Îşi riscase viața acest om 
vulnerabil, acest politician diletant, tocmai pentru a lovi potul 
cel mare de pe tabla jocului politic? Dacă era aşa, nu putea fi 
omul pe care-l cunoscuse atât de puțin şi totuşi atât de 
aproape cu un an în urmă. Îşi amintea acum bine, deşi 
rezervată şi fără să regrete. Făcuseră dragoste, da, 
neverosimil, cu prea puţine şanse de continuare, frenetic, 
probabil că inevitabil în condiţiile date, dar momentele acelea 
trecătoare trebuiau date uitării. 

Şi dacă acum ea fusese adusă înapoi la Washington din 
cauza unui congressman ambițios, ei bine... clipele acelea n- 
au existat de fapt niciodată! 

Kendrick stătea în fața ferestrei care dădea în aleea 
circulară din fața casei sterile. Dennison îl sunase ca să-l 
anunţe că avionul din Cairo aterizase şi că Adrienne Rashad 
fusese dusă la o maşină guvernamentală care o aştepta. 
Acum era sub escortă în drum spre Cynwid Hollow. Şeful de 
cadre voise ca Evan să ştie că femeia asta îndrăcită făcuse un 
tărăboi nemaipomenit când nu i se permisese să dea un 
telefon de la Baza Forțelor Aeriene de la Andrews. 

— Dădea din picioare şi nu voia să urce în maşină, se 
plânsese Dennison. Spunea că ea n-are nici un ordin direct 
de la şeful ei şi că din partea ei poate să se aleagă praful de 
Forțele Aeriene. Auzi, scârnăvia dracului, făcea un tămbălău 
acolo de i-a speriat pe toți! Eram în drum spre birou şi m-au 
căutat la telefonul din maşină. Şi ştii ce-a făcut? L-a smuls 
omului meu receptorul din mână şi face la mine, cică tu cine 
naiba mai eşti, mă boule! Adică aşa vorbea ea cu mine! Şi pe 
urmă, ca să facă şi mai tare pe nebuna, a luat receptorul de 
la ureche şi i-a întrebat pe tipii din maşină, dar tare, ştii, ca 
să aud şi eu, cică ce-i aia Dennison? Auzi la ea! 

— Înseamnă că chiar nu te cunoaşte nimeni. E perfect! 
Cumva i-a spus careva din tipii ăia cine eşti? 

— Jigodiile alea plesneau de râs, îi auzeam în receptor, 
mama lor de idioţi! Şi tipa cel mai rău a făcut scandal când i- 
am spus că e la ordinele preşedintelui şi că ori se suie în 
maşină ori s-ar putea să petreacă cinci ani la Leavenworth. 
Christoase, s-o fi auzit ce putea să-i mai iasă din gură... 

— La Leavenworth? Păi aia e închisoare de bărbați! 

— Ştiu, de-aia am zis şi eu. S-o scarpine ăia până-i scot 
toți dracii din ea. Ha! Vezi că trebuie să ajungă la tine din 
clipă în clipă. Şi nu uita ce-am vorbit, dacă ea a bătut toba, a 
mea e. Al dracului să fiu dacă nu-i dau de-o satur... mama ei 


de putoare! 

— Poate. 

— Fii atent, că nu glumesc! Fac rost de un ordin 
prezidenţial! 

— Iar eu am să-l citesc la ştirile de noapte. Cu adnotări cu 
tot. 

— Rahat! 

Kendrick tocmai voia să plece de la fereastră să-şi mai 
toarne o ceaşcă de cafea, când văzu apărând jos, în curtea 
circulară, o limuzină cenuşie care dădu curba şi se opri în 
fața treptelor de piatră. Din maşină cobori sprinten un maior 
tânăr şi sprinten, care ocoli cu paşi vioi portbagajul şi 
deschise cealaltă portieră pentru pasagerul oficial. 

Femeia pe care Evan o cunoscuse sub numele de Khalehla 
apăru în soarele dimineţii, închizând puţin ochii, deranjată de 
lumina puternică de afară, părând parcă neliniştită şi 
nesigură. Nu purta nimic pe cap, iar părul negru îi cădea pe 
umeri peste jacheta albă. Sub braţul drept ţinea strâns o 
geantă mare, tot albă. Urmărind-o cu privirile, Kendrick îşi 
aduse aminte de după-amiaza aceea târzie din Bahrain şi 
timp de o clipă retrăi şocul pe care-l avusese la apariţia ei 
parcă ireală în pragul somptuosului dormitor regal, amuzată 
să-l vadă fugind înapoi în pat şi acoperindu-se cu 
cearşafurile. lar acum, în ciuda panicii, a uimirii şi a durerii 
care îl apăsau de atâta timp, se simțea marcat de figura de o 
delicateţe rece a euro-arabei şi de licărul de inteligență din 
ochii ei. 

Avusese dreptate. Era într-adevăr o femeie izbitor de 
frumoasă, cu o ţinută dreaptă, aproape sfidătoare, chiar şi 
acum, când se îndrepta sub pază spre uşa masivă a casei 
sterile în interiorul căreia urma să ajungă față-n față cu 
necunoscutul. Kendrick o examină calm. Nu simțea nici o 
grabă, în sufletul lui nu era nimic din căldura cu care ar fi 
vrut să o întâmpine, ci numai o curiozitate intensă dar rece. 
În după-amiaza aceea de pe alte meleaguri ea îl minţise, prin 
ce-i spusese şi prin ce-i ascunsese. Se întrebă dacă şi acum îl 


avea să-l mintă la fel. 

Maiorul deschise uşa enormului salon şi Adrienne Rashad 
intră. Făcu câţiva paşi, apoi se opri, rămânând nemişcată, cu 
privirile aţintite asupra lui Evan, care aştepta în dreptul 
ferestrei. În ochii ei nu se puteau vedea nici mirare nici furie, 
ci doar o licărire rece şi inteligentă. 

— Eu plec, spuse ofițerul, salutând cu eleganţă. 

— Mulţumesc, maiorule. 

Uşa se închise şi Kendrick înaintă. 

— Bună, Khalehla. A fost Khalehla, nu-i aşa? 

— Spune-mi cum vrei, zise ea cu calm. 

— Prin urmare nu e Khalehla, nu-i aşa? E Adrienne. 
Adrienne Rashad. 

— Spune-mi cum vrei, repetă ea. 

— Nu sună puțin cam pleonastic? 

— Ba da. Şi pe deasupra mai e şi o mare prostie, 
congressmane. M-ai adus până aici doar ca să mai ai încă o 
persoană care să depună mărturie în favoarea ta? În cazul 
ăsta află că degeaba ţi-ai dat atâta osteneală, aşa ceva eu n- 
am de gând să fac. 

— Să depui mărturie în favoarea mea? Ăsta e ultimul lucru 
pe care mi l-aş dori. 

— Bun. Mă bucur pentru tine. Sunt sigură că domnul 
congressman de Colorado se bucură şi aşa de tot sprijinul de 
care are nevoie. Aşa că nu-i mai trebuie ca cineva a cărui 
viață depinde tocmai de anonimat, ca şi viețile multora, să 
iasă în față şi să umfle rândurile celor care îi aclamă. 

— Deci asta crezi? Că de aclamații am eu nevoie? 

— Altceva ce-aş putea să cred? Doar tu m-ai forțat să plec 
de la munca mea, m-ai expus personalului ambasadei şi 
atâtor tipi din forțele aeriene, probabil că mi-ai distrus de tot 
şi acoperirea pe care am realizat-o cu atâta greutate în ani de 
zile... Şi asta numai pentru că m-am culcat cu tine? S-a 
întâmplat o dată, dar te asigur că a doua oară nu se va mai 
întâmpla. 

— Hei, stai puţin, deşteapto, protestă Evan. Eu n-am 


căutat atunci o cucerire facilă. Pentru numele lui Dumnezeu, 
nici nu ştiam unde mă aflu, nici ce se întâmplase cu mine 
sau ce avea să se întâmple mai departe. Eram mort de frică şi 
ştiam că aveam de făcut lucruri pe care nici eu nu mai 
credeam că le-aş putea face. 

— Da şi mai erai şi epuizat, adăugă Adrienne Rashad. Şi 
eu la fel. Se mai întâmplă. 

— Aşa zicea şi Swann... 

— Swann! Ticălosul ăla! 

— Nu, stai puţin. Frank Swann are şi el păcatele lui, 
bineînțeles, dar nu e un ticălos... 

— Atunci vrei să folosesc alt termen? Lichea? Canalie? 
Lepădătură? Sau poate codoş? Un codoş inconştient? 

— Greşeşti. Nu ştiu ce afaceri ai avut tu cu Swann de eşti 
aşa pornită împotriva lui, dar el avea o treabă de dus la bun 
sfârşit. 

— Cum ar fi, de exemplu, să te sacrifice? 

— Se poate şi asta... Admit că gândul nu e deloc atrăgător, 
dar la momentul respectiv tipul era destul de bine băgat în 
corzi. 

— S-o lăsăm baltă, congressmane. De ce sunt eu aici? 

— Pentru că trebuie să aflu ceva, iar tu eşti singura 
persoană care ar putea să-mi spună. 

— Despre ce e vorba? 

— Cine-a bătut toba despre mine? Cine a violat înțelegerea 
pe care o făcusem? Mi s-a spus că cei care ştiau de plecarea 
mea în Oman - şi ăştia au fost al naibii de puţini, un cerc 
restrâns -— nici unul n-ar fi avut vreun motiv să-şi dea drumul 
la gură. În afară de Frank Swann şi de omul lui de la 
computere, pentru care de altfel el e gata să bage mâna-n foc, 
mai erau şapte oameni din guvern care ştiau. Şase au fost 
deja verificați şi au fost toți scoşi din cauză. Tu eşti a şaptea 
persoană, ultima. 

Adrienne Rashad rămase  nemişcată, pasivă parcă, 
aruncându-i doar o privire furioasă. 

— Amator ignorant şi arogant ce eşti! spuse ea cu răutate. 


— Poţi să-mi zici orice-ai vrea, începu Evan supărat, dar eu 
am de gând să... 

— Am putea să facem o plimbare, congressmane? îl 
întrerupse femeia traversând camera spre o fereastră care 
dădea spre golf. 

— Cum? 

— Atmosfera de aici e la fel de apăsătoare ca şi tovărăşia 
ta. Aş vrea să ies la aer curat, te rog. 

Rashad ridică mâna şi arătă într-o direcţie oarecare, apoi 
dădu de două ori din cap ca şi când ar fi vrut să întărească 
afirmația. 

— Bine, murmură mirat Kendrick. E o ieşire în partea 
aceea. 

— O văd, spuse Adrienne-Khalehla pornind într-acolo. 

leşiră împreună într-o curte interioară placată cu dale de 
piatră ce şerpuiau de-a lungul unei pajişti tunse englezeşte, 
ducând în jos, spre un doc, unde bărcile care ar fi trebuit să 
fie amarate acolo fuseseră deja trase afară din apă, ca măsură 
de protecție împotriva vânturilor toamnei. 

— Continuă-ţi predicile, congressmane, zise Khalehla. N-ar 
trebui să te privezi de o asemenea delectare. 

— la stai puţin domnişoară Rashad, sau cum dracu” te 
cheamă de fapt! se răsti Evan oprindu-se pe aleea pavată cu 
beton alb, cam pe la jumătatea drumului spre plajă. Dacă tu 
crezi că mie îmi arde de predici, să ştii că-mi pare rău, dar 
află că te înşeli... 

— Pentru Dumnezeu, continuă să mergi! Vei avea parte de 
câtă conversaţie o să pofteşti, ba chiar şi mai mult, 
deşteptule! 

Plaja din dreapta docului era o amestecătură de dune de 
nisip şi stânci de culoare întunecată, un peisaj cât se poate de 
obişnuit pentru Chesapeake. În stânga se afla o baracă de 
scânduri pentru adăpostirea bărcilor, iarăşi ceva destul de 
obişnuit. Ce nu era deloc obişnuit pentru zona asta erau nişte 
copaci înalți, aflați cam la cincizeci de metri de ambele părți 
ale barăcii. Copacii aceştia dădeau un sentiment brusc de 


singurătate şi izolare, mai mult în aparenţă decât în realitate, 
dar vederea lor îi făcu plăcere agentei din Cairo. O luă spre 
dreapta, peste dunele de nisip şi peste stânci, apropiindu-se 
de valurile care se spărgeau domol pe plajă. Trecură de 
bariera de copaci şi merseră mai departe, până ajunseră la o 
stâncă uriaşă care se ridica din pământ exact la marginea 
apei. În urma lor, imensa clădire din care plecaseră nu se mai 
vedea deloc. 

— Aici e bine, zise Adrienne Rashad. 

— Aici? exclamă Kendrick. De fapt, ce naiba se întâmplă? 
Şi fiindcă tot veni vorba de asta, hai să stabilim clar câteva 
lucruri. Apreciez faptul că probabil mi-ai salvat viaţa... 
probabil, pentru că nu am dovezi palpabile, dar cu nu primesc 
ordine de la tine şi după părerea mea, nu sunt deloc un al 
dracului de prost şi n-am de gând să-ţi răspund nimic ţie! Şah 
şi mat, doamnă! 

— Ai terminat? 

— Nici măcar n-am început. 

— Atunci, înainte de a te hotări să începi, lasă-mă să mă 
refer exact la ce ai spus mai adineauri. Am ieşit la plimbare 
pentru a te scoate din zonă. Presupun că ştii ce-i aia o casă 
sigură sau sterilă. 

— Bineînţeles. 

— Şi că tot ce spui în orice cameră, inclusiv la toaletă sau 
sub duş, totul se înregistrează pe bandă. 

— Ei bine, ştiam că telefonul e... 

— Mulţumesc, domnule Amator. 

— Eu n-am nici cel mai neînsemnat lucru de ascuns. 

— Nu vorbi tare. Vorbeşte spre apă, cum fac eu. 

— Cum? De ce? 

— Sistemele electronice de supraveghere audio! Copacii 
distorsionează sunetele, deoarece nu se observă raze direct 
vizibile... 

— Cum? 

— Laserele au îmbunătățit toate tehnologiile... 

— Adică? 


— Taci din gură. Vorbeşte în şoaptă. 

— Repet, n-am nici cel mai neînsemnat lucru de ascuns. 
Poate tu ai, eu însă nu! 

— Nu zău? întrebă Rashad rezemându-se de stânca uriaşă 
şi vorbind spre valurile mărunte care se formau la baza ei. 
Vrei să-l implici pe Ahmat? 

— l-am pomenit de el preşedintelui. Atât. Trebuia să ştie şi 
el cât mi-a fost băiatul ăla de ajutor... 

— Oh, sunt sigură că Ahmat va aprecia asta. Dar doctorul 
lui personal? Dar cei doi veri care te-au ajutat şi te-au 
protejat? Dar El-Baz şi pilotul care te-a dus în Bahrain?... Ştii 
bine că ăştia toți ar putea fi ucişi. 

— Afară de Ahmat, n-am pomenit de nimeni în mod 
special. 

— Doar numele sunt relevante. Funcţiile nu. 

— Pentru numele lui Dumnezeu, femeie, înțelege, era 
preşedintele Statelor Unite! Ce naiba, doar nu e un ţânc cu 
caş la gură! 

— Şi contrar zvonurilor, nu comunică el cu toți din exterior 
prin intermediul unor microfoane? 

— Aşa; şi? 

— Ştii şi cu cine vorbeşte? Îi cunoşti personal? Ştii tu câtă 
bază se poate pune în ei când e vorba de maxima securitate? 
Dar el, crezi că el ştie? Îi ştii tu pe toţi indivizii care stau în 
fața aparatelor de ascultat din casa aia? 

— Bineînţeles că nu. 

— lar despre mine ce i-ai spus? Că sunt un ofițer care 
acționează în teren având o acoperire acceptabilă în Cairo? Ai 
vorbit cu cineva despre mine? 

— Da, cu Swann. 

— Nu mă refer la cineva care mă are oricum sub control 
total. Eu mă refer la tipii de acolo, de sus. Înţelegi că dacă te 
apucai să mă chestionezi acolo în casă, îi trezeai din somn pe 
toți ăştia de care ţi-am vorbit, nu? Şi ca să n-o mai lungim, 
domnule Amator, ar fi de presupus că ai pomenit şi ceva de 
Mossad? 


Evan închise ochii. 

— S-ar putea să o fi făcut, spuse el încet, dând aprobator 
din cap. Doar dacă am ajuns şi la subiectul ăsta. 

— Subiectul ăsta era inevitabil. De aceea te-am scos de 
acolo şi am venit aici. 

— Dar toți de-acolo sunt de partea noastră! protestă 
Kendrick. 

— Sunt sigură că da, fu de acord Adrienne, dar noi nu ştim 
forțele şi slăbiciunile unor oameni pe care nu-i putem vedea 
sau întâlni niciodată, nu-i aşa? 

— Am impresia că eşti paranoică. 

— Se potriveşte de minune cu teritoriul, congressmane. 
Mai mult chiar, eşti un mare prost, după cum cred că ţi-am 
demonstrat destul de amplu prin lipsa ta de cunoştinţe legate 
de casele sigure. Trec peste chestia cu cine dă ordine şi cine 
le execută, pentru că asta nu spune chiar nimic şi mă întorc 
la primul punct atins de tine. Nu de plăcere ţi-am salvat viața 
în Bahrain, ci din cauza deşteptului de Swann, care te-a pus 
acolo într-o poziție imposibilă, pe care noi o numim în 
limbajul piloților punctul fără întoarcere. Nimeni nu se aştepta 
să supraviețuieşti, domnule Kendrick, iar eu am avut obiecţii 
în privința asta. 

— De ce? 

— Pentru că mi-a păsat. 

— Pentru că noi... 

— Nici asta nu e relevant. Erai un bărbat decent care 
încerca să facă un lucru decent pentru care nu era pregătit în 
mod decent. Atât. Şi după cum au ieşit lucrurile până la 
sfârşit, au existat alții care te-au ajutat mult mai mult decât 
aş fi putut cu s-o fac vreodată. Eram în biroul lui Jimmy 
Grayson şi am răsuflat amândoi uşuraţi când am aflat că ai 
fost scos cu un avion din Bahrain. 

— Grayson? El e unul dintre cei şapte care ştiau că eu 
eram acolo. 

— N-a aflat nici el decât în ultima clipă, spuse Rashad. Nici 
eu nu i-am spus. Informația trebuia să-i vină de la 


Washington. 

— În limbajul Casei Albe, tocmai a fost pus pe lista neagră 
ieri dimineaţă. 

— Pentru ce? 

— Ca să se afle dacă el a fost cel care a răspândit povestea 
despre mine. 

— Jimmy? Asta-i o prostie mai mare decât dacă ai zice că 
eu aş fi aia. Grayson ţine enorm să prindă o funcţie de 
director. Şi e omul căruia nu-i pasă dacă cineva i-ar reteza 
gâtul sau i-ar mutila trupul. Nu mai mult decât mic. 

— Rosteşti cuvintele astea cu foarte mare uşurinţă. Îţi vin 
repede pe limbă... Hm! Poate prea repede... 

— În legătură cu Jimmy? 

— Nu. În legătură cu tine. 

— Înţeleg, zise simplu Khalehla şi se depărtă de stâncă. 
Crezi că am repetat în prealabil toate astea, cu mine însămi, 
bineînțeles, pentru că e al naibii de clar că n-am putut intra 
în legătură cu nimeni. Şi desigur, sunt pe jumătate arabă... 

— Ai intrat acolo în camera aia de parcă te aşteptai să mă 
vezi. Faptul că eram acolo n-a fost o surpriză pentru tine. 

— Aşa şi e, n-am fost surprinsă. 

— De ce aşa şi e şi de ce n-ai fost surprinsă? În ambele 
cazuri? 

— Procesul eliminărilor succesive şi un aranjament, un 
bărbat de mare sunt sigură că mă protejează de surprizele 
reale. De o zi şi jumătate, congressmane, deţii topul ştirilor în 
toată zona Mediteranei şi o grămadă de oameni tremură la ora 
asta din cauza ta, inclusiv eu. Nu atât pentru mine tremur, 
cât pentru mulţii anonimi pe care i-am folosit pentru a nu te 
slabi din vedere. Un agent de genul meu îşi formează o rețea 
pe bază de încredere şi tocmai acum acea încredere, cel mai 
de preț bun al meu, este pusă la îndoială. Aşa că vezi tu, 
domnule Kendrick, n-ai făcut decât să risipeşti timpul şi 
concentrația mea, plus o grămadă de bani de-ai 
contribuabililor pentru a mă aduce aici ca să mă întrebi ceva 
la care ţi-ar putea răspunde orice caporal de la 


contrainformaţii. 

— Ai fi putut să mă vinzi, să-mi vinzi numele, pentru o 
anumită sumă de bani. 

— Pentru ce? Pentru viața mea? Pentru vieţile celor pe care 
i-am folosit ca să mă aflu mereu pe urmele tale, oameni care 
sunt foarte importanţi pentru mine şi pentru munca pe care o 
fac? Fiindcă eu consider că lucrez cu valori adevărate, ceea ce 
de fapt am încercat să-ți explic în Bahrain. Chiar crezi tu aşa 
ceva? 

— Oh, Iisuse, nici nu mai ştiu ce să mai cred! admise Evan 
răsuflând din greu şi scuturând din cap. Tot ce am vrut să 
fac. Tot ce mi-am planificat să fac a fost dat la gunoi. Ahmat 
nu mai vrea să mă mai vadă vreodată, nu mă mai pot întoarce 
acolo... şi nicăieri în altă parte în Emirate sau în Golf. Va avea 
el grijă de asta. 

— Ai vrut tu să te întorci acolo? 

— Mai mult decât orice altceva. Am vrut să-mi reiau viața 
de unde am lăsat-o şi să fac din nou ce ştiu eu să fac mai 
bine. Dar mai întâi a trebuit să-l găsesc şi să scap de ticălosul 
care a dus totul de râpă, care a ucis atâția oameni doar de 
dragul de a ucide. 

— Mahdi, îl întrerupse Rashad dând din cap. Ahmat mi-a 
povestit. L-ai lichidat pe Mahdi. Ahmat e tânăr şi se va 
schimba. Cu timpul va înţelege ce ai făcut tu acolo pentru toți 
şi-ţi va fi recunoscător... Dar tocmai mi-ai răspuns la o 
întrebare. Vezi tu, eu am crezut că chiar tu ai fost acela care a 
stârnit tot tămbălăul ăsta, ca să-ți faci publicitate... Dar n-ai 
făcut-o tu, nu-i aşa? 

— Eu? Ţi-ai pierdut minţile? Eu plec de-aici în şase luni! 

— Atunci nu-i vorba de nici o ambiţie politică? 

— Christoase, sigur că nu! Eu îmi fac bagajele şi o şterg! 
Numai că acum nu mai am absolut nici un loc unde să mă 
pot duce. Cineva încearcă să mă oprească, încearcă să facă 
din mine ce nu sunt. Ce dracu se întâmplă cu mine? 

— Aşa, la prima vedere şi neoficial, s-ar putea spune că ai 
fost exhumat. 


— Cum exhumat? Şi cine să mă... exhumeze? 

— Cineva care crede că te potriveşti. Cineva care consideră 
că meriți aclamațţiile publicului, laurii învingătorului. 

— Iar eu exact asta nu vreau! Preşedintele nu m-ajută cu 
nimic în treaba asta. Marţea viitoare îmi pune în piept 
Medalia pentru Libertate în blestematul ăla de Salon 
Albastru, cu toată fanfara puşcaşilor marini! l-am spus clar 
că nu vreau, dar ticălosul a zis că trebuie să mă scoată în 
față, altminteri apare el în fața alegătorilor ca o hahaleră. Ce 
fel de motiv o mai fi şi ăsta? 

— Foarte prezidenţial... rosti sarcastică Adrienne Rashad 
se opri brusc. Hai să facem câţiva paşi, spuse ea repede 
văzând doi inşi din personalul de pază îmbrăcaţi în costume 
albe care apăruseră la marginea docului. Nu te uita înjur. 
Poartă-te normal. Umblăm puţin aşa, ca şi când am vrea să 
luăm şi noi o gură de aer. 

— Pot să spun şi eu ceva? întrebă Kendrick grăbind pasul 
şi prinzând-o din urmă. 

— Nimic specific. Aşteaptă până ajungem la curbă. 

— De ce? Ne-ar putea auzi? 

— Posibil. Nu sunt chiar sigură. 

Urmară curbura plajei până la copacii din spatele cărora 
cei doi oameni de pază de lângă doc nu se mai vedeau. 

— Japonezii au pus la punct un dispozitiv direcţional de 
ascultare. Există, deşi eu n-am văzut niciodată unul, 
continuă Rashad. 

Apoi se opri, iar şi se uită în sus la Evan, cu ochi 
întrebători. 

— Ai vorbit cu Ahmat? îl întrebă ea. 

— Ieri. Mi-a spus să mă duc dracului şi să nu mai pun 
piciorul niciodată în Oman. Niciodată. 

— Îţi dai seama că am să iau şi eu legătura cu el şi o să 
verific chestia asta, nu? 

Brusc, Evan fu mai întâi uimit, apoi furios. Ea îl chestiona 
pe el, acuzându-l, iar acum îl şi verifica! 

— Nu-mi pasă ce ai tu de gând să faci, singurul lucru care 


mă interesează e ce s-ar putea să fi făcut! Eşti convingătoare, 
Khalehla - scuză-mă, domnişoară Rashad - şi ai putea crede 
şi tu ce spui, dar cei şase bărbaţi care au ştiut totul despre 
mine n-aveau decât de pierdui şi absolut nimic de câştigat 
dezvăluind că eu m-am aflat în Masqat anul trecut. 

— lar eu nu am nimic de pierdut în afară de viața mea şi 
de viețile celor pe care i-am cultivat în sectorul meu, dintre 
care unii, în mod cu totul întâmplător, îmi sunt foarte dragi. 
Hai, las-o baltă, congressmane, eşti ridicol. Nu eşti numai 
amator, mai eşti şi nătăfleț. 

— Ştii, se poate ca eu să fi făcut vreo greşeală! strigă 
disperat Kendrick. Eu m-am îndoit în privința implicării tale, 
de fapt chiar l-am implorat pe Dennison să nu se atingă de 
tine. 

— Oh, sunteți prea bun, domnule. 

— Nu. Aşa am tăcut. Tu mi-ai salvat viața, iar dacă ai făcut 
o greşeală şi ţi-a scăpat fără să vrei numele meu... 

— Nu încerca acum să-ți micşorezi prostia, îl întrerupse 
Rashad. E mult mai probabil ca oricare din cei cinci să fi 
făcut vreo greşeală, decât să mă acuzi pe mine sau pe 
Grayson de aşa ceva. Noi trăim în teren, noi nu facem astfel 
de greşeli. 

— Hai să mai umblăm, spuse Evan nemaivăzând nici un 
paznic prin apropiere. 

Era măcinat doar de îndoielile lui şi de confuzia în care 
plutea şi care îl silea să orbecăiască în hăţişul ăsta. 
Nenorocirea era că o credea şi mai credea şi ce spusese 
Manny Weingrass despre ea: „Dacă te trăda, femeia asta n-ar 
fi făcut decât să adauge şi mai multă ruşine la câtă avea şi 
aşa. Şi şi-ar fi făcut situația şi mai cocoşată în lumea aia de 
scelerati în care trăieşte.” „Dar ea e singura care a mai rămas, 
Manny. Ceilalţi sunt scoşi din cauză, ei n-ar fi făcut-o.” „Atunci 
mai sunt şi alții în spatele celorlalți. ” 

Ajunseră la o potecă nepavată care o lua în sus, printre 
copaci, pare-se spre un zid de piatră care împrejmuia 
proprietatea. 


— Încercăm aici? o întrebă Evan. 

— De ce nu? zise Adrienne cu răceală în glas. 

— Uite ce e, continuă el pe când urcau umăr la umăr 
panta împădurită, să zicem că te cred... 

— Mulţumesc foarte mult. 

— Bine, bine, n-o lua aşa, chiar te cred! Şi ca să ţi-o 
dovedesc, am să-ți spun ceva ce numai Swann şi Dennison 
ştiu. Alţii nu, sau cel puţin aşa cred eu. 

— Eşti chiar sigur că ar trebui s-o faci? 

— Am nevoie de ajutor, iar ei nu mă pot ajuta. Poate tu da; 
tu ai fost acolo, cu mine şi ştii atâtea lucruri pe care eu nu le 
ştiu. De exemplu cum sunt ţinute sub tăcere anumite 
evenimente, sau cum sunt transmise informații secrete unor 
oameni care au nevoie de ele, treburi de genul ăsta. 

— Ştiu câte ceva, e drept, dar oricum nu ştiu tot. Baza mea 
este la Cairo, nu aici. Dar spune mai departe, te ascult. 

— Cu ceva timp în urmă, la Swann a venit un tip, un blond 
cu accent european care deținea o mulțime de informații 
despre mine. Frank le-a numit DR-uri. 

— Adică date retroactive, îl întrerupse Rashad. Se mai 
numesc şi detalii privilegiate şi de obicei provin din seifuri. 

— Seifuri? Ce fel de seifuri? 

— Seifurile sunt nişte chestii unde se ţin dosarele secrete, 
zise ea pe un ton batjocoritor. Dar continuă, te ascult. 

Kendrick urmă, fără să se supere: 

— După ce l-a impresionat pe Frank, adică vreau să spun 
l-a impresionat cu adevărat, tipul a atacat direct subiectul 
pentru care venise, l-a spus lui Swann că el a ajuns la 
concluzia că eu aş fi fost trimis la Masqat de către 
Departamentul de Stat, în timpul crizei ostaticilor. 

— Cum? izbucni ea, prinzându-l pe Kendrick de braț. Cine 
era? 

— Nimeni nu ştie. Nimeni nu poate da de el. Când a vorbit 
cu Frank a folosit un nume fals. 

— Doamne, spuse Rashad privind în sus, în lungul potecii, 
prin perdeaua de copaci de deasupra prin care pătrundeau 


săgeți de soare. Rămânem aici un moment, spuse ea repede 
dar în şoaptă. Stai jos. 

Se  lăsară amândoi la pământ, printre trunchiurile 
copacilor şi tufele mărunte. 

— Şi» insistă ea, agitată. 

— Ei bine, Swann a încercat să scape de el, i-a arătat chiar 
o notă primită de la Secretarul de stat prin care ideea cu 
trimiterea mea era declarată o aiureală şi prin care eram 
irevocabil respins. Cu siguranță că omul nu l-a crezut pe 
Frank şi a continuat să sape tot mai adânc, până a dezgropat 
tot ce-i trebuia. Chestiile care au ieşit la iveală ieri dimineață 
sunt atât de precise încât nu puteau proveni decât din 
dosarul Oman. Din seifuri, cum le spui tu. 

— Ştiu asta, şopti Rashad, parcă temătoare şi furioasă în 
acelaşi timp. Dumnezeule, deci cineva a fost contactat! 

— Unul dintre cei şapte? Adică din cei şase? se corectă 
repede Kendrick. 

— Cine au fost ăştia? Nu mă refer la Swann şi la tipul de la 
computere de la OHIO-Patru-Zero, ci la ceilalți, afară de 
Dennison, Grayson şi de mine. 

— Secretarii de la Stat şi Apărare şi şeful Statului Major. 

— Exclus! Nici unul din ei nu putea fi nici măcar abordat. 

— Dar ce-ai zice de omul de la calculator? Se numeşte 
Bryce, Gerald Bryce şi-i un tip tânăr. Frank jură pentru el dar 
mai mult decât cuvântul lui n-am. 

— Mă îndoiesc că Swann s-ar vinde şi nu cred nici că ar 
putea fi dus de nas aşa uşor. Un tip ca Bryce e prima 
persoană la care te-ai gândi, iar dacă-i destul de deştept 
pentru a putea derula astfel de operațiuni, ştie şi el chestia 
asta. Şi înțelege că ar putea să mai iasă de la Leavenworth 
peste treizeci sau patruzeci de ani. La un asemenea risc, nu 
există sumă care să corupă un om. 

Evan zâmbi. 

— Înţeleg că Dennison te-a amenințat şi pe tine cu cinci 
ani acolo. 

— l-am spus că-i o închisoare pentru bărbaţi, zise 


Adrienne zâmbindu-i şi ea. 

— Şi eu la fel, râse Kendrick. 

— Aşa că l-am informat că dacă mai are şi alte delicatese 
din astea pregătite pentru mine, eu una nu m-aş urca nici în 
corabia Cleopatrei, darămite într-o maşină guvernamentală. 

— Şi atunci de ce-ai făcut-o? 

— Din pură curiozitate. E singurul răspuns pe care ţi-l pot 
da. 

— Îl accept... Deci, unde rămăsesem? Cei şapte au ieşit din 
cauză şi l-am băgat pe tipul blond, cu accent european. 

— Nu ştiu, răspunse ea atingându-l din nou pe braţ. Evan, 
trebuie să-ți mai pun câteva întrebări... 

— Evan? Mulţumesc. 

— Scuză-mă. Congressmane, am vrut să spun. Mi-a 
scăpat. 

— Hai, lasă te rog. Cred că avem dreptul să ne spunem pe 
nume. 

— Acum ia stai... 

— Dar te deranjează că-ți spun Khalehla? Cred că mă simt 
mai bine folosind numele ăsta. 

— Şi eu. Poate araba din mine a respins mereu numele de 
Adrienne. 

— Pune întrebările, Khalehla. 

— Bun. Când te-ai decis să te duci la Masqat? Considerând 
circumstanțele şi ce erai capabil să faci, ajungeai acolo când 
deja era foarte târziu. 

Kendrick trase adânc aer în piept. 

— Eram în Arizona cu barca printre vârtejurile de apă, 
când am ajuns la o tabără numită Lava Falls şi acolo am 
auzit şi eu, pentru prima dată după mai multe săptămâni, un 
aparat de radio. Atunci am ştiut că trebuie să ajung la 
Washington... 

Evan îşi reaminti detaliile acelor şaisprezece ore de 
frenezie, în care pornise de la o tabără primitivă din munți ca 
să ajungă pe holurile Departamentului de Stat şi în final până 
jos, la complexul sofisticat plin cu calculatoare de la OHIO- 


Patru-Zero. 

— Acolo jos, m-am înţeles cu Swann şi am plecat imediat. 
Şi dus am fost. 

— Hai să ne mai gândim puţin mai înapoi, spuse Khalehla, 
luându-şi doar atunci ochii de la figura lui Kendrick. Ai 
închiriat un hidroavion care te-a dus până la Flagstaff, iar 
acolo ai încercat să iei o cursă charter spre Washington, aşa- 
i? 

— Da, dar fata de la casa de bilete a zis că am ajuns prea 
târziu. 

— Şi desigur că asta te-a neliniştit, spuse agenta. Probabil 
chiar te-a înfuriat. E de crezut că ai şi gesticulat foarte nervos 
şi ai ridicat tonul. Adică ce naiba, doar erai congressmanul de 
Colorado, reprezentantul naţiunii şi aşa mai departe, lucruri 
de-astea, nu? 

— Da şi chiar mai rău. Am făcut chiar scandal. 

— Bun. Ai ajuns apoi la Phoenix şi ai luat prima cursă 
oficială. Cu ce ţi-ai plătit biletul? 

— Cu cartea de credit. 

— Rău ai făcut, dar n-aveai de unde să ştii asta. În 
sfârşit... Mai departe: de unde ai ştiut ce persoană anume 
trebuia să contactezi la Departamentul de Stat? 

— Nu ştiam, dar nu uita că am lucrat în Oman şi în 
Emirate ani de zile, aşa că mi-am dat imediat seama cam de 
ce fel de om aveam nevoie. Şi din moment ce moştenisem în 
Washington o secretară experimentată, dotată cu instincte de 
pisică maidaneză, i-am spus ei ce căutam. l-am spus clar că 
trebuie să fie neapărat cineva de la Operațiunile Consulare, 
care se ocupa de sectoarele Orientul Mijlociu sau Asia de sud- 
vest. Majoritatea americanilor care au lucrat acolo sunt 
familiarizați cu oamenii ăştia, le ştiu până şi dinţii din gură. 

— Aşadar, această secretară cu instincte de pisică 
maidaneză a început să pună întrebări în stânga şi-n dreapta. 
Asta probabil că a cam dus la nişte ridicări din sprâncene. A 
păstrat cumva o listă cu cei pe care i-a sunat? 

— Nu ştiu. N-am întrebat-o. Totul s-a petrecut aşa, într-o 


nebunie, iar eu în timpul zborului de la Phoenix am ținut 
legătura cu ea prin telefon. În clipa în care am aterizat, ea 
deja restrânsese posibilitățile la patru-cinci oameni, din care 
numai unul era considerat expert în problemele Emiratelor, 
un director adjunct la Operaţiuni Consulare. Frank Swann. 

— Ar fi interesant de ştiut dacă secretara mai are o listă, 
spuse Khalehla, înclinând gânditoare capul. 

— Am s-o sun. 

— Nu de aici, zise ea repede. Şi stai puţin, că n-am 
terminat... Prin urmare, te-ai dus la Departamentul de Stat 
să-l cauţi pe Swann, ceea ce presupune că ai trecut prin 
cabina tipilor cu securitatea. 

— Natural. 

— Şi ai ieşit de acolo? 

— Ei bine, de fapt nu. M-au scos pe altă parte, nu pe la 
biroul de recepție, adică m-au dus acasă cu o maşină a 
Departamentului de Stat. 

— La tine acasă? 

— Da, plecam şi trebuia să-mi iau şi eu nişte lucruri... 

— Dar de şofer ce-ţi mai aduci aminte? îl întrerupse 
Khalehla. Ţi s-a adresat pe nume? 

— Nu. Deloc. A zis însă ceva care m-a şocat. L-am invitat 
să intre să ia un sandviş şi o cafea până îmi făceam eu 
bagajele, iar el a zis s-ar putea să fiu împuşcat dacă cobor din 
maşina asta, sau cam aşa ceva. Şi după aia a mai spus altă 
chestie cam ciudată: Dumneavoastră sunteți de la OHIO-Patru- 
Zero. 

— Ceea ce însemna că el nu era de la OHIO-Patru-Zero, 
zise repede Rashad. Şi vă aflați atunci chiar în fața casei? 

— Da. Pe urmă am coborât şi am mai văzut o maşină cam 
la cincizeci de metri mai în spate, la curbă. Mai mult ca sigur 
că ne urmărise, căci pe aleea aceea nu mai există şi alte case. 

— O escortă înarmată, încuviință Khalehla înclinând 
fruntea. Swann te-a acoperit chiar din prima clipă şi a fost 
îndreptățit s-o facă. A avut timp şi resurse să urmărească ce 
se întâmpla cu tine, mai puţin un anumit interval. 


Evan fu uimit. 

— N-ar trebui să-mi explici? 

— Mai puţin un anumit interval, adică cel dinainte de 
intrarea ta în biroul lui. Un congressman bogat şi furios care 
vrea să ia o cursă charter din Flagstaff stârneşte fără îndoială 
o zarvă mare spunând că trebuie să ajungă neapărat la 
Washington. E refuzat, aşa că pleacă la Phoenix, unde fără 
îndoială că insistă să plece cu primul avion şi plăteşte cu 
cartea de credit şi începe să-şi sune secretara, cea cu 
instinctele unei pisici maidaneze, spunându-i să-i scoată din 
pământ din, iarbă verde pe un tip pe care el nu-l cunoaşte, 
dar despre care ştie sigur că există undeva în Departamentul 
de Stat. Ea începe şi dă de zor telefoane, contactând un 
număr de persoane care fără îndoială că au întrebat-o şi de 
ce. Apoi îți dă o listă restrânsă, ceea ce demonstrează că a 
contactat o groază de indivizi care i-ar fi putut da informația 
şi care ar fi putut s-o întrebe la ce-ţi trebuie, după care tu 
ajungi în sfârşit la Departamentul de Stat cerând să-l vezi pe 
Frank Swann. Am dreptate? Ai cerut să-l vezi pe el anume? 

— Da, pe el. Întâi au vrut să mă trimită la plimbare, mi-au 
spus că nu-i acolo, dar ştiam că nu-i adevărat, secretara se 
scăpase şi-mi spusese că este extrem de ocupat. Presupun că 
am fost destul de ferm, fiindcă până la urmă m-au lăsat să 
intru în biroul lui. 

— Şi abia pe urmă, după ce ai vorbit cu el, atunci s-a decis 
să te trimită în Masqat... 

— Şi? 

— Ei, acel cerc restrâns de care mi-ai vorbit, ori n-a fost 
clar restrâns, ori n-a fost destul de discret, Evan. Tu ai făcut 
ce ar fi făcut oricine altcineva în circumstanțele astea, mai 
ales ținând cont de tensiunea în care te aflai. Ai făcut 
impresie peste tot, în timpul agitatului drum de la Lava Falls 
la Washington. Ai putut fi uşor depistat ori în Phoenix, ori în 
Flagstaff, după ce ţi-ai trâmbițat de atâtea ori numele, fiind 
auzit de o groază de lume, mai ales pentru că era noapte. Apoi 
apari la Departamentul de Stat, unde, iar faci zgomot, 


întâmplător, intrând în cabina de securitate dar fără să mai 
ieşi tot pe acolo... Până ţi s-a permis să pătrunzi în biroul lui 
Swann. 

— Da, dar... 

— Lasă-mă să termin, te rog, îl întrerupse Khalehla din 
nou. Vei înțelege, dar vreau ca amândoi să avem imaginea 
clară a lucrurilor... Ai vorbit cu Swann, ai fost de acord cu 
anonimatul şi, după cum ai spus tu însuți adineauri, ai 
pornit spre Masqat. Prima etapă a drumului a fost până la 
tine acasă, cu un şofer care nu era de la OHIO-Patru-Zero. El 
fusese pur şi simplu desemnat de un dispecer, iar tipii cu 
maşina din spate nu-şi făceau decât datoria. Ei nu erau din 
cercurile restrânse ale serviciului, nimeni de-acolo de sus nu 
desemnează oameni ca ei pentru activităţi de anvergură. Însă 
sunt şi ei oameni, se duc şi ei acasă şi discută cu nevestele 
lor şi cu prietenii lor şi pot să scape o chestie, că în timpul 
serviciului lor, de obicei plictisitor, s-a întâmplat ceva 
deosebit. S-ar fi putut să răspundă senini la întrebări puse de 
oameni pe care ei îi consideră birocrați de-ai guvernului. 

— Şi aşa, într-un fel sau altul, toți ştiu cine sunt eu... 

— La fel ca şi alți oameni, din Phoenix şi Flagstaff, pentru 
care un lucru era clar: tipul ăsta important e supărat; acest 
congressman se grăbeşte; barosanul ăsta are el o chestie de 
face atâta scandal. Vezi câte urme ai lăsat în spatele tău? 

— Da, văd, dar cine să le fi căutat? 

— Nu ştiu. Şi asta mă preocupă mai mult decât pot să-ţi 
spun. 

— Te preocupă? Oricine-ar fi fost el, mie mi-a făcut un rău 
ireparabil! Cine să fi făcut-o? 

— Cineva care a găsit o fisură, o breşă care să-l ducă la 
restul urmei lăsate de la tabăra numită Lava Falls până la 
teroriştii din Masqat. Cineva care-a prins ceva din zbor, ceva 
care i-a dat ideea să caute mai departe. Poate au fost 
telefoanele date de secretara ta, poate zarva pe care-ai stârnit- 
o la Departamentul de Stat, în cabina securităţii, sau poate 
ceva la fel de nebunesc cum ar fi zvonul că un american 


necunoscut s-a infiltrat în Oman, ceea ce de fapt nu era 
nebunesc de loc. A fost tipărit şi retipărit, dar probabil că 
putea face pe cineva să înceapă să se gândească. Apoi toate 
celelalte piese ale jocului au căzut la loc, iar tu erai acolo. 

Evan îi puse o mână peste a ei. 

— Trebuie să ştiu cine-a fost, Khalehla, trebuie. 

— Dar ştim, spuse ea domol, corectându-se imediat pe un 
ton plat, ca şi când ar fi văzut ceva ce mai văzuse şi înainte. 
Un blond cu accent european. 

— De ce? întrebă Kendrick îndepărtându-şi mâna ca şi 
când întrebarea i-ar fi explodat în gât. 

Khalehla se uită la el cu compasiune şi cu o anumită 
răceală. 

— Răspunsul la asta trebuie să fie preocuparea ta 
prioritară, Evan, dar eu mă gândesc la altceva, care mă 
sperie. 

— Nu înţeleg. 

— Oricine-ar fi blondul ăla, pe oricine ar reprezenta, a 
ajuns să scotocească adânc de tot în seifurile noastre şi a 
scos de acolo lucruri care în ruptul capului nu trebuiau 
scoase. Sunt uimită, Evan, împietrită de uimire şi de spaimă, 
mai ales de spaimă. Nu numai prin ce ţi-au făcut ţie, ci şi 
prin ce ne-au făcut nouă. Am fost compromişi, am fost loviți 
acolo unde o astfel de lovitură ar fi trebuit să fie imposibilă. 
Dacă ei, oricine-ar fi, te-au putut dezgropa din cele mai 
adânci şi mai sigure arhive pe care le avem, înseamnă că mai 
pot afla şi o grămadă de alte lucruri la care nimeni n-ar trebui 
să aibă acces. Şi acolo unde lucrează oameni de felul meu, 
treaba asta ar putea costa o mulțime de vieți. Cam neplăcut, 
nu crezi? 

Kendrick îi studie figura încordată şi pentru prima oară 
băgă de seamă spaima din ochii ei. 

— Chiar vorbeşti serios, nu-i aşa? Chiar eşti 
înspăimântată. 

— La fel ai fi şi tu dacă i-ai cunoaşte pe oamenii care ne 
ajută, care-şi riscă vieţile pentru a ne furniza informaţii. În 


fiecare zi îşi frământă mintea dacă ceva din ce-au făcut sau 
din ce n-au făcut i-ar putea da în vileag. Mulţi din ei s-au 
sinucis fiindcă n-au putut să mai suporte tensiunea 
nervoasă, alții au înnebunit şi au dispărut în deşert preferând 
să moară în pace cu Allah decât să ducă mai departe viața 
asta sub o tensiune continuă. Dar cei mai mulți continuă să 
ne ajute, pentru că au încredere în noi şi ne cred când le 
spunem că dorim cu adevărat pacea şi nu-i vom da de gol. La 
fiecare colț de stradă pot fi oricând doborâți de demențţi 
înarmați şi faptul că situația nu e mai rea şi străzile nu mai 
sunt atât de pline de sânge, li se datorează în principal lor... 
Da, sunt înspăimântată, pentru că mulți din oamenii ăştia 
îmi sunt prieteni, prieteni cu mama mea şi cu tatăl meu. 
Gândul că ar putea să fie trădați, cum ai fost trădat şi tu — şi 
să ştii că aşa a şi fost Evan, ai fost trădat — mă face să vreau 
să mă târăsc pe dunele alea de nisip şi să mor ca cei pe care 
i-am înnebunit. Pentru că cineva acolo, undeva în adânc, are 
posibilitatea să cotrobăiască după pofta inimii în dosarele 
noastre cele mai secrete. În cazul tău, el sau ea n-a avut 
nevoie decât de un singur nume, al tău, iar asta a făcut ca o 
groază de oameni să se teamă pentru vieţile lor acolo, în 
Masqat şi Bahrain. Oare câte alte nume ar mai putea fi 
scoase la iveală? Câte alte secrete ar mai putea fi dezvăluite? 

Evan se aplecă, ținând-o strâns de mână. 

— Dacă tu crezi. Toate lucrurile astea, atunci de ce nu vrei 
să mă ajuţi? 

— Să te ajut? 

— Trebuie să aflu cine-mi face asta, iar tu trebuie să afli 
cine e acolo în spate şi face totul posibil. Eu aş zice că 
obiectivele noastre converg, tu nu crezi? L-am prins pe 
Dennison într-o menghină din care nu mai poate să scape şi- 
ți pot face rost de o directivă discretă de la Casa Albă ca să 
rămâi aici. De fapt şi el ar sări în sus de bucurie dacă i s-ar 
da şansa să afle cine-a produs scurgerea de informaţii. Asta a 
ajuns şi pentru el o obsesie, dacă ar pune mâna pe individ l1- 
ar trece prin maşina de tocat. 


Khalehla se încruntă. 

— Nu se poate. De fapt, m-aş simți declasată. Eu sunt 
foarte bună acolo unde sunt, dar o dată scoasă din elementul 
meu arab, n-aş mai fi deloc o agentă de prima mână. Mi-e 
teamă că nici mediocră... 

— Numărul unu, zise Kendrick cu fermitate. Eu te consider 
de clasa întâi fiindcă mi-ai salvat viața, iar eu zic că viața mea 
e relativ importantă. Şi doi, după cum am menționat, eşti 
expertă în domenii despre care eu nu ştiu absolut nimic. 
Procedurile şi myloacele secrete de a ajunge la o instanță 
superioară — am învăţat chestia asta ca membru în Comitetul 
pentru Selecționarea Agenţilor Secreţi, dar spun drept că 
habar n-am ce vrea să însemne. La dracu, doamnă, tu ştii 
până şi ce reprezintă pivnițele alea, în timp ce eu am ştiut 
totdeauna că sunt nişte construcții cu care, mulțumesc lui 
Dumnezeu, n-a trebuit niciodată să-mi bat capul. Adu-ţi 
aminte, în Bahrain ai spus că vrei să mă ajuţi. Ajută-mă 
acum! Ajută-te de fapt pe tine! 

Adrienne Rashad îi răspunse cercetându-l rece cu ochii ei 
negri. 

— Aş putea să te ajut, dar s-ar putea întâmpla să 
trebuiască să faci cum spun eu. Ai putea s-o faci? 

— Să ştii că nu mă dau în vânt după salturi de pe poduri 
sau de pe clădiri înalte... 

— Nu, va fi vorba de ce va trebui să spui anumitor oameni. 
S-ar mai putea de asemenea să existe şi clipe când să n-am 
timp să-ți explic nimic. Accepţi asta? 

— Da. Deoarece te-am privit, te-am ascultat şi am 
încredere în tine. 

— Mulţumesc, zise ea trăgându-şi mâna din mâna lui. Va 
trebui să iau pe cineva cu mine. 

— De ce? 

— Mai întâi pentru că e necesar. Aş avea nevoie de un 
transfer temporar, iar el mi l-ar putea obține fără să 
trebuiască să dea explicaţii... Lasă Casa Albă, e prea 
periculoasă, prea instabilă. În al doilea rând, el s-ar putea să- 


mi fie de ajutor în zonele în care eu n-am să pot avea acces. 

— Cine e? 

— Mitchell Payton. E director la Proiecte Speciale. Numele 
ăsta e un eufemism pentru Nu puneţi nici o întrebare. 

— Poţi avea încredere în el? Vreau să spun încredere 
totală, fără nici un fel de dubiu. 

— Fără nici un fel de dubiu. El m-a introdus în Agenţie. 

— Ăsta nu-i chiar un motiv. 

— Faptul că-i zic Unchiul Mitch de când aveam şase ani şi 
mă aflam la Cairo poate fi totuşi un motiv. Cel puţin pentru 
mine. Era un tânăr ofițer operaţional şi făcea pe preparatorul 
la universitate. S-a împrietenit cu părinții mei, tata era 
profesor acolo, iar mama e americană, din California. La fel ca 
şi Mitch. Numai că nu suntem rude de sânge, atât. 

— Şi îţi poate aranja transferul? 

— Da, poate. 

— Eşti sigură? 

— N-are de ales. Ţi-am spus doar, cineva ne-a scos la 
vânzare o parte a sufletelor noastre care nu e de vânzare. De 
data eşti tu la mijloc. Data viitoare cine va urma? 

La cei şaizeci şi trei de ani ai lui, Mitchell Jarvis Payton 
rămânea fără îndoială un bărbat cât se poate de prezentabil şi 
de impunător. Ajunsese să lucreze la CIA în urmă cu treizeci 
şi patru de ani, deoarece fizionomia lui corespundea cu a 
cuiva care fusese selecționat de divizia de recrutare. Acel 
cineva a dispărut apoi, iar lui Payton nu i s-au dat nişte 
sarcini concrete, ci numai i s-au cerut informaţii şi toate 
marcate urgent. A sosit apoi şi ziua când cei care îl racolaseră 
au înțeles că de fapt nu prea aveau ce face cu el, dar era deja 
prea târziu. Fusese confirmat de agresivii birocrați ai Agenţiei 
din Los Angeles şi trimis la sediul CIA din Langley, pentru 
îndoctrinare. Era o situație penibilă din moment ce doctorul 
în ştiinţe Payton, aflat într-un moment de înaltă fervoare 
patriotică, îşi şi prezentase demisia de la universitate. A fost 
un început de-a dreptul jalnic pentru un agent a cărui carieră 
urma să se evolueze apoi atât de frumos. 

MJ, aşa cum i se zicea de când îşi amintea el, fusese numit 
la douăzeci şi nouă de ani profesor asociat, cu o diplomă de 
doctor în Studii Arabe la universitatea din California, unde a 
şi rămas apoi să predea, într-o dimineaţă însorită a fost vizitat 
de doi domni de la o importantă instituție, care l-au convins 
că ţara avea nevoie urgentă de talentele lui. Detalii fireşte că 
nu erau autorizați să-i dezvăluie, dar atâta timp cât ei 
reprezentau cea mai excitantă sferă de activitate a serviciilor 
guvernamentale, l-au lăsat să înțeleagă că ar fi putut fi vorba 
de o activitate dincolo de ocean, în zona în care el era deja 
expert. Tânărul burlac a fost imediat de acord şi când a dat 
ochii cu superiorii lui de la Langley, care făcuseră ochii mari 
la vederea lui şi se tot întrebau ce-ar putea să facă cu el, el le- 
a declarat cu aplomb că se hotărâse s-o rupă cu toate câte-l 
mai legau de Los Angeles, fiindcă nutrea speranța că va fi 


trimis în Egipt. Simţindu-se vinovați de faptul că îl 
încurcaseră pe tânărul profesor, domnii aceştia s-au gândit că 
pentru moment ar putea scăpa de el trimițându-l într-adevăr 
în Egipt, unde să i se dea chiar şi câte ceva de lucra, din 
delicateţe, pentru ca omul să nu-şi dea seama de încurcătură. 
Nu putem avea destui observatori în Egipt care să se descurce 
cu afurisita aia de limbă bolborosită a lor. L-au numit prin 
urmare observator, adică ceva care nu se ştiuse niciodată 
prea clar cam ce putea să însemne, iar o foarte onorabilă 
firmă din Roma, care era în realitate o şi mai onorabilă anexă 
a CIA, l-a plasat pe entuziastul MJ la Universitatea din Cairo, 
aranjându-l în funcția cam ciudată de preparator vorbitor de 
limba arabă la catedra de literatura americană. 

Acolo a făcut cunoştinţă cu soții Rashad, doi oameni foarte 
plăcuți care au devenit în scurt timp o parte importantă a 
vieții lui. S-au cunoscut la universitate, la o conferință la care 
MJ a fost aşezat lângă renumitul profesor Rashad şi, în 
timpul obişnuitelor flecăreli dinaintea lucrărilor, Payton a 
aflat că Rashad nu numai că făcuse studii în California, dar 
se şi căsătorise cu o colegă. S-a legat astfel o prietenie 
trainică, pe care nimic n-avea s-o ştirbească şi care se întărea 
concomitent cu creşterea reputației lui MJ în sânul Agenţiei 
Centrale de Informaţii. Datorită unor talente pe care habar n- 
avea nici el că le posedă şi care uneori aproape că-l şi 
speriau, a descoperit că era de fapt un mincinos 
nemaipomenit de convingător. În Egipt erau pe atunci 
vremuri tulburi, alianțele se schimbau peste noapte şi el 
trebuia să manevreze atent, accentuând şi menţinând în 
acelaşi timp în umbră infiltrarea americană. Vorbea acum 
foarte curgător limba arabă şi înțelesese că oamenii puteau fi 
sensibilizați cu cuvinte alese şi cu bani, astfel încât a reuşit 
să-şi organizeze câteva grupuri de nemulțumiți care îi 
raportau regulat despre mişcările unora sau ale altora, în 
schimbul acestor informaţii, el le procura fonduri pentru 
susținerea cauzei lor, fonduri care pentru bugetul 
sacrosanctei CIA însemnau cheltuieli mărunte dar pentru 


zeloşii şi înfometaţii ei sprijinitori erau adevărate averi. Şi 
datorită eforturilor depuse la Cairo de MJ, Washingtonul a 
fost capabil să evite o serie de situaţii stânjenitoare şi 
explozive. Aşa se face că, tipic pentru un anumit mod de 
gândire, dacă un tip foarte bun a făcut o treabă foarte bună 
acolo, trebuie să-l promovăm, adică să-l luăm de acolo şi să-l 
ducem dincolo sau să-l aducem aici. Numai că dincolo sau aici 
condiţiile care îl făcuseră să fie bun acolo nu mai există, aşa 
că tipul acela foarte bun are toate şansele să se arate prost, 
dar nu contează. E o regulă de neclintit pentru rețeaua de 
şcoală veche a comunității agenţilor de informaţii din 
Washington D.C. Numai că M.J. Payton deveni şi aici o 
excepție, arătându-se foarte bun, întrerupând un lung şir de 
eşecuri şi ajungând până în funcţia de director la Proiecte 
Speciale, în locul lui James Jesus Angleton, Vulpea Cenugşie a 
operaţiunilor clandestine. Şi niciodată n-avea să uite 
cuvintele prietenului său Rashad: MJ, tu n-ai fi reuşit 
niciodată dacă ai fi fost căsătorit. Deţii acest atu formidabil, de 
a nu te lăsa niciodată manipulat. 

Poate. 

MJ nu era căsătorit, aşadar nu avea familie, dar şi-a dat 
seama cu surprindere că îşi formase totuşi una, care l-a 
supus în forță la un test de manipulare intensă: Adrienne 
Rashad, căpoasa fiică a dragilor lui prieteni, a sosit la 
Washington, mai hotărâtă decât o văzuse el vreodată. În 
Cambridge, Massachusetts, se petrecuse ceva teribil, care o 
schimbase profund. Era acum hotărâtă să-şi consacre viața, 
sau cel puţin o parte din ea, unor alte țeluri. Nu i-a spus 
niciodată Unchiului Mitch ce i se întâmplase la universitate, 
pentru că nu putea concepe să primească din partea lui un 
răspuns negativ. Adrienne era exact omul după care orice 
serviciu ca cel condus de Payton se dă în vânt: vorbea la fel de 
bine engleza, franceza şi araba şi studia intens ebraica şi idiş. 
I-a sugerat la început să se înroleze în Corpul Păcii, dar ea a 
dat cu poşeta de podea în faţa biroului lui. 

— Nu! Nu sunt un copil, unchiule Mitch şi nu am 


asemenea porniri de misionară. Pe mine mă preocupă locul de 
unde vin, în care m-am născut. Dacă tu n-ai să vrei să mă 
foloseşti, am să găsesc pe alții care au s-o facă! 

— S-ar putea să dai peste nişte alții total nepotriviţi. 

— Atunci opreşte-mă. Angajează-mă! 

— Vii trebui să vorbesc cu părinții tăi... 

— Să nu cumva să faci una ca asta! Tata s-a pensionat... 
de fapt amândoi s-au pensionat şi trăiesc acum undeva în 
Băltim. S-ar îngrijora al naibii de mult de soarta mea şi nu le- 
ai face decât probleme. Găseşte-mi vreo slujbă de translator, 
de consultant flotant pentru exportatori, ceva... cu siguranță 
că poți s-o faci, la tine asta e un fleac, sunt sigură! Doamne 
Dumnezeule, unchiule Mitch, pe vremuri erai un preparator 
mărunt la universitate şi noi n-am zis nimic niciodată! 

— Nu aveai de unde să ştii, draga mea... 

— Ei, n-aveam! Şoaptele din casă când apărea câte un 
prieten al unchiului Mitch şi când eu eram obligată să mă duc 
în camera mea şi apoi, într-o noapte când au venit dintr-o 
dată trei inşi, toți cu arme la centură, ceea ce cu nu mai 
văzusem nicio... 

— Acelea erau urgente. Tatăl tău a înţeles. 

— Dacă-i aşa, înțelege-mă şi tu acum, unchiule Mitch. 
Trebuie să fac asta! 

— Bine, consimţi M.J. Payton. Dar înțelege-mă şi tu pe 
mine, domnişoară. Vei fi nevoită să urmezi nişte afurisite de 
cursuri al naibii de concentrate în Fairfax, Virginia, într-o 
tabără care nu e trecută pe nici o hartă. Dacă dai greş acolo, 
eu n-am cum să te mai ajut. 

— De acord, spuse zâmbind Adrienne-Khalehla Rashad. Pe 
ce facem pariu că reuşesc? 

— Nu fac pariuri cu tine, tigroaico. Hai să mergem să 
mâncăm. Tu nu bei, nu-i aşa? 

— Nu... Adică nu prea. 

— Eu da şi am s-o fac, dar pariu cu tine nu pun. 

Şi-a fost bine pentru portofelul lui Payton că n-a pariat. 
Candidata numărul 1344 a terminat distrugătorul curs de 


zece săptămâni din Fairfax, Virginia, ca şefa de promoție. A 
fost mai bună decât douăzeci şi şase de bărbaţi, dar unchiul 
Mitch şi-a dat seama că ea avea o calitate în plus: era pe 
jumătate arabă. 

Toate acestea se întâmplaseră însă cu nouă ani în urmă. 
lar acum, în această după-amiază de vineri, Mitchell Jarvis 
Payton era îngrozit de-a binelea! Agentul de teren Adrienne 
Rashad, aflat de obicei la datorie în sectorul Cairo, tocmai îl 
sunase de la un telefon public la hotelul Hilton, de aici, din 
Washington! Ce Dumnezeu făcea ea aic? Din ordinul cui 
plecase ea de la postul ei? Sau cu aprobarea cui? Toţi ofițerii 
lui de la Proiecte Speciale şi în special acest ofițer nu puteau 
să primească ordine decât numai şi numai prin intermediul 
lui. Era incredibil! Şi faptul că ca nu venise la el la Langley, ci 
insistase să se întâlnească amândoi într-un restaurant din 
Arlington, undeva la periferie, nu făcea decât să-l 
neliniştească şi mai mult. lar când a mai auzit şi E absolut 
vital să nu mă întâlnesc din întâmplare cu cineva pe care îl 
cunosc, sau care m-ar cunoaşte, unchiule Mitch, s-a gândit că 
treaba asta chiar că începea să miroasă a ceva din cale afară 
de urât. Nu era vorba numai de tonul cu care-i vorbise şi care 
oricum, tot nu prevestea nici el nimic bun, dar ea nu-i mai 
spusese unchiule Mitch de ani de zile, de fapt de când 
absolvise cursurile şi el devenise pentru ea şeful cel mare. 
Deci nepoata lui avea probleme... 


Milos Varak cobori din avion la Durango, Colorado şi 
traversă spre terminal, îndreptându-se spre agenţia de 
închiriat automobile. Scoase un permis de conducere fals şi o 
carte de credit, tot falsă şi ea, semnă contractul de închiriere, 
primi cheile şi actele şi fu îndrumat spre locul în care se afla 
maşina. În mapă avea o hartă amănunţită a zonei de sud-vest 
a statului Colorado, care cuprindea şi oraşul Mesa Verde, deşi 
denumirea de oraş nu prea se potrivea. Era o aşezare mai 
curând teoretică: un magazin universal, o frizerie, un mic 
aeroport particular şi o cafenea numită La G-G. Acestea erau 


singurele lucruri care susțineau puterea economică a 
oraşului. Mesa Verde era o localitate prin care se trecea, nu 
se locuia. Aşezarea asta exista doar pentru a veni în ajutorul 
fermierilor şi al angajaţilor sezonieri sau al acelor călători 
împătimiți care umblau aiurea prin New Mexico şi Arizona şi 
până la urmă ajungeau fără greş să se rătăcească. Existenţa 
micului aeroport se explica prin faptul că era folosit de cei 
vreo zece barosani care aveau proprietăți prin partea locului. 
Numai că asemenea personaje simandicoase călcau prea rar, 
sau mai bine zis niciodată, în magazinul universal, în frizerie 
sau în cafeneaua La G-G. Cumpărăturile lor soseau cu 
avionul de la Denver, Las Vegas sau Beverly Hills, ceea ce 
lămurea existența micului aeroport. 

Totuşi, Varak voia foarte mult să vadă fâşia de drum pe 
care localnicii o numeau Mesa Verde, sau şi mai simplu 
Verde, aşa cum îi zicea şi Emmanuel Weingrass. Voia să vadă 
absolut tot: cum erau îmbrăcaţi oamenii, cum călcau, în ce 
măsură existența grea le influențase constituția corporală, 
musculatura, ţinuta. Pentru următoarele douăzeci şi patru 
sau cel mult patruzeci şi opt de ore trebuia să se contopească 
cu modul lor de viață. Avea de făcut ceva foarte clar: dacă în 
interiorul grupului Inver Brass exista cineva care trădase, 
atunci el, Varak, trebuia să-l găsească. 

După o oră şi treizeci şi cinci de minute de condus, ajunse 
la cafeneaua numită La G-G. Nu putea să intre înăuntru cu 
hainele cu care era îmbrăcat, aşa că parcă maşina, îşi scoase 
vestonul şi traversă spre magazinul universal de peste drum. 

— Nu v-am mai văzut pe-aici, ăi zise bătrânul proprietar în 
timp ce stivuia nişte săculeți cu orez într-un raft. Pe-aici ne 
place oricând să vedem fețe noi. O luaţi înspre New Mexico? 
Vă arăt eu pe unde, nu-i nevoie să cumpăraţi nimic. Eu le 
arăt drumul la toţi, da’ ei se tem că trebuie să scoată niscaiva 
biştari dacă vor să afle pe ce drum s-o ia şi le e frică să- 
ntrebe. Parcă vorba ar fi pe bani!... Înseamnă că au avut de-a 
face numai cu oameni din cale afară de ai dracului, de-aia s- 
au învăţat aşa. 


— Sunteţi foarte amabil, domnule, spuse Milos, dar mă 
tem că trebuie să scap şi eu de nişte biştari, nu ai mei, 
desigur, ci ai boşului, întâmplător tocmai trebuie să cumpăr 
nişte orez. Au uitat să aducă cu avionul când au adus 
proviziile de la Denver. 

— Aha, care va să zică e un barosan dintre dealuri! Ia tot 
ce-ţi trebuie, fiule, cu biştari, bineînțeles. Dar îţi duci singur 
marfa la maşină. La vârsta mea nu mai pot să car greutate. 

— Nici nu m-am gândit la asta, domnule. 

— Hei, da’ văz că eşti străin, nu? 

— Scandinav, răspunse Varak. Sunt angajat temporar în 
locul lui John, şoferul. E cam bolnav. 

Milos ridică cei trei săculeți cu orez şi-i puse pe tejghea, iar 
bătrânul îl urmă spre casa de marcat. 

— La cine lucrezi? 

— La domnul congressman Kendrick. Dar el nu mă ştie... 

— Eheee! Bravo, îmi place! Nu-i aşa că-i grozav tânărul 
Evan? Singurul nostru erou din Oman. Le-a tras-o puturoşilor 
ălora de arabi de nu s-au văzut! Îţi zic io, îi face pe oameni să 
se ţie tari, cum a zis şi preşedintele! Vine şi el pe-aici, de trei, 
patru ori pe an poate. Cel mai drăguţ tip pe care-ai vrea să-l 
întâlneşti, sarea pământului, înţelegi ce vreau să spun? 

— Mă tem că nu l-am văzut niciodată în carne şi oase. 

— Mda, da” precis că cu bătrânu' Manny o să ai de-a face, 
asta-i sigur! Ăla da om, pistolar cum erau pe vremuri, nu? 
Ascultă-mă pe mine, ovreiul ăsta o fi el cam sonat, dar e 
dintr-o altă stofa! 

— Mai mult ca sigur. 

— Face şase dolari şi treişunu de cenți, fiule. Nu pune şi 
măruntu” dacă n-ai. 

— Sunt sigur că am, zise Varak şi duse mâna la buzunar. 
Acest domn... Manny, vine des pe aici? 

— Mai vine. Poate de două, trei ori pe lună. Îl aduce cu 
maşina una din surorile alea medicale de şade tot timpul cu 
el, cică vine la frizerie, da? cum se-ntoarce tipa cu spatele, 
moşu' o şterge la G-G, să-i ardă un păhărel E un tip grozav. 


Uite-ţi restul, fiule. 

— Mulţumesc. 

Milos ridică sacii cu orez şi se îndreptă spre uşă, dar 
cuvintele bătrânului îl făcură să se oprească brusc din drum. 

— Mi se pare că fetele alea l-au cam scăpat din mână, că 
Evan mereu e nevoit să-l caute pe bătrânu” lui prieten. Da’ 
presupun că chestiile astea le ştii, chiar dacă zici că eşti nou 
la ei. 

— Da, desigur, spuse Varak uitându-se înapoi şi 
zâmbindu-i amabil. Cum aţi aflat? 

— Ieri, răspunse proprietarul. Cu toată zarva de acasă de 
la Evan, Manny a luat taxiul lui Jake şi a venit la G-G. Eu l- 
am văzut, aşa că m-am dus la uşă şi i-am strigat că-mi pare 
al naibii de bine să-l văz, chestii d-astea. El mi-a strigat ceva, 
parcă Bombonică bătrână şi dulce, sau cam aşa ceva şi a 
intrat în cafenea. Taman atunci am văzut a doua maşină 
încetinind pe stradă cu un tip care vorbea la un telefon, ştii, 
telefoane de-alea 'oaţe, din maşini. A parcat peste drum de G- 
G şi-a rămas aşa, cu ochii pironiți pe uşa cafenelei. După aia, 
iar a vorbit la telefon şi după vreo două minute s-a dat jos şi a 
intrat şi el la Gonzales. Nimeni nu mai intrase acolo, aşa că 
m-am gândit că avea treabă cu Manny. 

— Am să le spun să fie mai atenţi, zise Milos continuând să 
zâmbească. Dar... ca să fim siguri că vorbim despre acelaşi 
om, sau despre unul din ei: cam cum arăta? 

— Ohoho, orăşean, fără discuţie. Țoale a-ntâia, cu păr lins. 

— Deci cam brunet? 

— Nu, cam roşcat. Adică roşcat bine, uite ca mâţa aia de 
colo. 

— Oh, elp zise Varak convingător. Aproximativ de talia 
mea. 

— N-aş zice. Parcă niţel mai înalt, poate doar niţel. 

— Da, desigur, fu cehul de acord. De multe ori ne credem 
mai înalți decât suntem. E ceva mai zvelt, sau doar 
înălțimea... 

— Da, ăsta-i, încuviinţță bătrânul. Nu prea avea carne pe 


el, nu ca dumneata, dumneata văz că eşti numa’ vână tot, 
ăla-i piele şi os. 

— Atunci înseamnă că era cu Lincolnul cafeniu. 

— Mie mi s-a părut albastră şi mare, da’ să ţi-o zic p-a 
dreaptă, al dracului care mai deosebeşte maşinile din ziua de 
azi. Toate-s la fel, să fie ei ai dracului care le-a făcut, că zici 
că-s nişte ploşnițe. 

— Ei bine, mulțumesc, domnule. Am să le spun cu 
siguranţă să fie mai atenți. Nu vrem ca Manny să se supere. 

— Oho, nu-ţi face griji. Manny e cineva şi dacă tânărul 
Evan consideră că e nevoie să fie păzit mai de-aproape, atunci 
io-s pentru. Adică vreau să zic, bătrânu' Manny e-un adevărat 
pistolar, până şi G-G îi pune apă în whisky de câte ori are 
ocazia. 

— Încă o dată mulțumesc. Am să-l informez pe 
congressman despre splendida dumneavoastră cooperare. 

— Păi parcă ziceai că nu-l cunoşti. 

— Când am să-l cunosc, domnule. La revedere. 

Milos Varak porni maşina închiriată şi conduse până la 
aleea care ducea până în spatele magazinului universal, al 
frizeriei şi al cafenelei lui G-G. 

Un tip înalt şi zvelt cu păr roşcat şi pieptănat lins şi 
conducând o limuzină mare şi albastră. 

Luase urma. Vânătoarea începuse. 


— Nu pot să cred! şopti Mitchell Jarvis Payton. 

— Crede-mă, MJ, spuse Adrienne Rashad, aflată în fața lui 
la o măsuţă din restaurantul italian din Arlington. De fapt ce 
ai ştiut tu despre Oman? 

— Asta a fost o operaţiune a celor de la OHIO-Zero-Patru în 
afara țării şi intermediată de Lester Crawford, care voia o listă 
a celor mai buni oameni cu cea mai mare rețea de contacte 
din bazinul sud-vestic. Asta-i tot ce am ştiut. S-ar putea să 
existe şi alții mai calificați decât tine. Dar nu în privința 
contactelor. 

— Trebuia să ai în vedere faptul că erau implicaţi ostatici. 


Şi încă mulți! 

— Bineînţeles, nimeni nu putea scăpa vedere aşa ceva şi ca 
să-ți spun adevărul, chestia asta m-a stors de tot. Prietenia ta 
cu Ahmat şi nevasta lui nu era un secret pentru mine, deci 
trebuia să presupun că mai ştiau şi alții, care se aflau mai 
aproape de lucrurile astea. Ştii, eu n-am vrut să-i dezvălui lui 
Les numele tău, dar munca ta anterioară de la Proiecte m-a 
obligat să-i spun, mai ales că erau la mijloc şi legăturile tale 
cu familia regală. Şi m-am mai gândit şi că dacă te-aş fi ținut 
departe de acțiunea asta. Mi-ai fi luat capul. 

— Păi cu siguranţă c-aş fi făcut-o. 

— Totuşi, trebuie să-ți mărturisesc că a fost un păcat 
minor, zise Payton zâmbind trist. După ce s-a terminat totul, 
m-am dus la biroul lui Crawford şi l-am făcut să priceapă că 
am înțeles regulile dar trebuie să ştiu dacă erai teafără. El s-a 
uitat în sus la mine cu ochii ăia ai lui de peşte şi mi-a spus că 
veniseşi deja înapoi la Cairo. Cred că până şi faptul că mi-a 
spus numai atât l-a deranjat... lar acum tu îmi spui că toată 
operaţia asta blestemată a fost dată în vileag de unul din noi! 
Strategiile de la OHIO-Patru-Zero nu pot fi scoase din dosare 
zeci de ani! Există chestii din timpul celui de-al doilea război 
mondial care vor vedea lumina zilei probabil la mijlocul 
secolului viitor. Dacă o vor vedea vreodată! 

— Şi cine are în mână dosarele astea, MJ? 

— Sunt cartelate şi ascunse în depozite împânzite pe tot 
cuprinsul ţării, controlate de custozi guvernamentali, păzite 
de paznici înarmaţi şi sisteme de alarmă al naibii de 
perfecționate, care transmit automat orice semnal direct la 
Washington şi ne alertează în primul rând pe noi, pe urmă 
Departamentul de Stat, Departamentul Apărării, plus 
camerele strategice de la Casa Albă. Desigur, în ultimii 
douăzeci de ani sau cam aşa ceva, de când cu calculatoarele 
astea sofisticate, cele mai multe sunt stocate în bănci de date 
cu coduri de acces care trebuie să fie coordonate de un 
minimum de trei servicii de informații, plus Biroul Oval. Când 
documentele originale sunt considerate vitale, sunt 


împachetate şi sigilate. Date uitării, draga mea, oftă Payton 
ridicând din umeri şi întorcând palmele cu fața în sus. Totul e 
ultraprotejat, înţelegi? 

— Da, dar vezi bine că nu-i aşa. 

— Ba da, atunci când aceste date ajung la nivelul respectiv 
de control al securităţii, replică MJ. Dar eu cred că ar trebui 
mai întâi să-mi spui ce ştii şi ce ţi-a spus congressmanul. 
Fiindcă dacă ce-mi spui tu e adevărat, înseamnă că avem în 
rândurile noastre un ticălos înfipt undeva, între locul de luare 
a deciziilor şi băncile de date. 

Adrienne Khalehla Rashad se lăsă pe spate în scaun şi 
începu. Nu-i ascunse nimic veşnicului ei unchi Mitch, nici 
chiar mica ei aventură cu Kendrick în Bahrain. 

— Nu pot să spun că-mi pare rău din punct de vedere 
profesional, sau altfel, MJ. Amândoi eram sub o tensiune 
extraordinară şi sinceră să fiu, e un om neînchipuit de 
cumsecade. E ceva... o bunătate care vine din interiorul lui, 
cred. Concluzia mi s-a reconfirmat azi-dimineaţă în Maryland. 

— În pat? 

— Oh, nu, nici vorbă! Numai prin ce mi-a spus. De cea 
făcut ce a făcut, de ce a devenit congressman şi acum nu mai 
vrea să fie şi aşa mai departe. Sunt convinsă că e plin de 
bube, dar furia lui e totuşi un lucru bun. 

— Am senzaţia că detectez la nepoata mea anumite 
sentimente pe care aş fi dorit să le văd de mult timp. 

— Oh, sentimentele sunt acolo, aş fi o ipocrită să le neg, 
dar mă îndoiesc să fie ceva de durată. Într-un fel, cred că ne 
cam asemănăm. Eu sunt la cârmă şi fac proiectele, dar cred 
că amândoi suntem mai consumațţi de ceea ce avem de făcut 
fiecare separat, decât de ce vrea celălalt să facă. Totuşi mie- 
mi place, MJ, chiar îmi place. Mă face să râd, nu numai de el, 
ci chiar cu el. 

— Asta-i teribil de important, spuse Payton zâmbind cu 
înțelepciune, apoi se încruntă, arătând parcă şi mai trist 
decât înainte. Eu n-am găsit niciodată pe cineva care să mă 
facă cu adevărat să râd... în special n-am găsit-o pe ea, nu. 


Desigur că asta e o dovadă de slăbiciune din partea mea, îmi 
dau seama foarte bine. Sunt al naibii de pretenţios şi asta-i 
cel mai rău. 

— Tu nu ai nici slăbiciuni, nici bube, insistă Rashad. Tu 
eşti unchiul meu Mitch şi nici nu vreau s-aud de-aşa ceva. 

— Tatăl tău o făcea mereu pe mama ta să râdă. 
Mărturisesc că uneori îi invidiam, în ciuda problemelor pe 
care le aveau. El chiar o făcea să râdă. 

— Era de fapt un mecanism de apărare. Mama zicea că 
dacă el îi spunea de trei ori divorțez, trebuia să dispară din 
fața lui. 

— Aiurea! Prostii! Află de la mine că o adora... De cea 
insistat de la bun început Kendrick asupra anonimatului? Se 
întoarse el brusc la subiect. Ştiu că mi-ai spus, dar mai 
spune-mi o dată. 

— Pari suspicios şi n-ar trebui să fii. E o explicaţie perfect 
logică. Intenţiona să se întoarcă mai târziu acolo şi să-şi reia 
activitatea de unde o lăsase în urmă cu cinci-şase ani în 
urmă. Nu putea face asta cu povara Omanului legată de gât. 
lar acum n-o poate face pentru că toţi îi vor capul, de la 
palestinienii fanatici până la Ahmat şi la toți cei care l-au 
ajutat şi acum tremură toți să nu fie dați în vileag. Tot cei s-a 
întâmplat în ultimele două zile dovedeşte că a avut dreptate. 
Vrea să se întoarcă şi nu poate. Nimeni n-o să-l lase. 

Din nou Payton se încruntă şi pe faţă, în locul tristeţii de 
mai înainte, i se aşternu o curiozitate rece, vecină cu îndoiala. 

— Da, înțeleg asta, draga mea, dar nu ai decât cuvântul lui 
că a vrut să se întoarcă. Sau că vrea să se întoarcă. 

— Eu îl cred, spuse Rashad. 

— S-ar putea s-o creadă şi el, obiectă directorul de la 
Proiecte Speciale. Dar acum, după cât s-ar părea, cam are el 
însuşi îndoieli în privinţa lui. 

— Nu prea înţeleg ce vrei să spui, MJ. 

— S-ar putea să fie un motiv minor, dar cred că merită să 
fie luat în considerație. Un tip care vrea să dispară din 
Washington, dar să dispară cu adevărat, nu să-şi deschidă un 


birou de avocatură sau o firmă de relaţii publice sau altă 
aiureală de genul ăsta, un asemenea tip de obicei nu le arată 
colții barosanilor de la Pentagon în nişte emisiuni televizate, 
care se transmit duminica pe programele de cea mai mare 
audienţă din toată ţara şi nici nu ţine conferințe de presă în 
care să spună ce-a spus el. Nici nu continuă să fie oaia 
neagră a unui subcomitet care selectează agenţi de informații, 
punând întrebări dure, care s-ar putea să nu-i impună 
numele în fața publicului larg dar cu siguranţă că i-l impun al 
naibii de tare în cercurile înalte ale administrației. Ei bine, 
luate toate la un loc, chestiile astea nu prea seamănă a 
nerăbdare de a părăsi arena politică sau recompensele pe 
care i le poate oferi ea. Aici e sigur ceva care nu se potriveşte, 
ba chiar aş zice că nu se potriveşte deloc, nu crezi? 

Adrienne Rashad dădu din cap. 

— L-am întrebat despre toate chestiile astea. Mai întâi l-am 
acuzat că are nevoie de mine ca de o dovadă în favoarea lui 
despre întâmplările din Oman şi că are ambiţii politice. A sărit 
în sus ca ars, că nu şi nu, că el nu vrea decât să scape de 
Washington. 

— S-ar putea ca între timp să-şi fi schimbat părerea şi să 
gândească aşa? sugeră Payton. Pun întrebarea asta fiindcă 
orice om sănătos la minte s-ar gândi la fel. Deci acest individ 
de foarte mare succes, iar el e orice altceva dar nu un 
individualist, asta am văzut-o eu însumi... Vii să zică acest 
individ de foarte mare succes se lasă contaminat virusul 
puterii care bântuie de-a lungul Potomacului!“” şi-şi pune în 
cap să nu mai scape de el, să se folosească de toate atuurile 
pe care le poate avea, inclusiv isprăvile lui din Oman. Apoi se 
trezeşte şi îşi zice Dumnezeule, ce-am făcut? Ce caut eu aici? 
Ce caut eu printre lichelele astea!... N-ar fi pentru prima dată, 
să ştii. Am pierdut o grămadă de oameni de valoare şi bărbaţi 
şi femei, în care au ajuns şi ei la aceeaşi concluzie: locul lor 
nu era aici, în oraşul ăsta nenorocit. Cei mai mulți sunt 
oameni groaznic de independenţi, care au încredere în 
judecata lor şi în general plini de succese într-un domeniu 


sau altul. Şi dacă nu vor puterea numai de dragul de a-şi 
satisface orgoliul personal - ceea ce instinctele tale par să 
nege în cazul lui Kendrick, iar eu am încredere în instinctele 
tale - oamenii ăştia n-au deloc răbdare să suporte nesfârşitele 
conferințe şi compromisurile pe care le produce de fapt 
sistemul nostru social. Ar putea congressmanul nostru să fie 
un astfel de om? 

— Dacă ar fi după mine, aş spune sus şi tare că da, numai 
că din nou îți spun că e vorba numai de instinct. 

— Deci, n-ar fi posibil ca atrăgătorul tău tânăr... 

— Oh, haide, MJ, îl întrerupse Rashad, să fim serioşi! E 
atât de antediluvian... 

— Acest termen eu îl substitui altuia pe care nu vreau să-l 
folosesc de față cu nepoata mea. 

— Accept versiunea ta de politeţe. 

— E dreptul tău, draga mea. Dar n-ar fi posibil ca prietenul 
tău să se fi trezit şi să-şi fi zis că a făcut o mare greşeală 
devenind un mit pe care acum e obligat să-l distrugă el 
însuşi? 

— Ar fi, dacă ar fi un mincinos, dar eu nu cred că e. 

— Dar observi inconsecvențele din comportamentul lui, 
nu-i aşa? Acţionează într-un anumit fel şi pe urmă pretinde 
că de fapt ar fi alt om. 

— Vrei să spui că protestează prea mult, iar eu spun că 
nu-i aşa, fiindcă nu minte. Nu mă minte nici pe mine, nici pe 
el însuşi. 

— Eu încerc să explorez fiecare element înainte de a ne 
apuca să căutăm un ticălos care, dacă ai dreptate, a fost 
contactat de un alt ticălos, un blond... Ti-a spus Kendrick de 
ce s-a luat în public de Pentagon şi de întreaga industrie de 
apărare, ca să nu mai vorbesc de criticile lui la adresa 
propriilor noastre servicii de informații? Astea-s mai puțin 
publice, dar ştii că vorbele circulă al naibii de repede! 

— Pentru că se afla într-o postură care îi dădea 
posibilitatea să spună absolut liber tot ce considera el că 
trebuie spus. 


— Chiar numai atâta? Asta-i explicaţia? 

— Da. 

— Dar el a căutat. De la bun început să ajungă în poziţiile 
care să-i ofere posibilitățile astea. Comisia Partridge, apoi 
Subcomitetul pentru Selectarea Agenţilor de Informaţii... Din 
punct de vedere politic, astea sunt scaune de invidiat, ca să 
nu spun rampe de lansare. Există cam patru sute de 
congressmani care l-ar vinde şi pe Christos numai ca să 
apuce un locşor în vreo comisie de-asta. Aşa ceva nu pică din 
cer în poala nimănui, pentru ele oricine trebuie să 
muncească, mai exact să lupte din greu, nu glumă! El cum 
explică toate astea? Cum i-au picat? 

— Nu poate să explice în nici un fel. Pur şi simplu i-au 
căzut în poală. Şi mai degrabă decât să se fi bătut pentru ele, 
se pare că s-a bătut să nu le primească. 

— Ei nu! exclamă uimit M.J. Payton. Şi tu chiar... chiar 
crezi? 

— Zice că dacă nu-l cred, să mă duc să vorbesc cu 
consilierul lui şef, care a fost nevoit să-l cam strângă cu uşa 
ca să-l facă să primească funcția de la Partridge Şi pe urmă l- 
a chemat preşedintele Camerei în persoană, care i-a spus şi 
ăsta că nu admite să fie refuzat şi că dacă Evan nu acceptă, 
asta înseamnă că are de ascuns nişte chestii foarte urâte şi 
lumea are să-nceapă să vorbească. El nu şi-a dorit nici una 
din numirile astea, dar i-au spus pe şleau că dacă nu le 
acceptă, nu mai are nici un cuvânt de spus în privința 
succesorului lui din Colorado. Asta-i ceva foarte important 
pentru el, de asta a şi candidat pentru Congres. Reuşise să 
înlăture o canalie şi nu voia să apară altul şi mai canalie în 
locul lui. 

Payton se lăsă încet pe spate în scaunul lui, ducându-şi 
mâna la bărbie şi făcând ochii mici. În decursul anilor, 
Adrienne Rashad învățase să ştie când putea să vorbească şi 
când trebuia să tacă atunci când era cu el. Acum le făcea pe 
amândouă, fiind pregătită să audă orice, dar cuvintele lui o 
surprinseră de-a binelea: 


— Ăsta-i un alt fel de joc, draga mea. Dacă-mi aduc aminte 
bine, tu i-ai spus lui Kendrick că ţi-ai dat seama că el a fost 
exhumat de cineva care a considerat că el merita aplauze 
pentru chestiile din Oman. Mă tem că lucrătura asta 
blestemată merge mai adânc de-atât. Congressmanul nostru 
s-ar putea să fie programat. 

— Programat? Doamne, Dumnezeule, pentru ce? 

— Nu ştiu, dar cred că am putea să aflăm. Cu foarte mare 
discreție şi prudenţă, evident. S-ar putea să avem de-a face 
aici cu ceva de-a dreptul extraordinar... 


Apropiindu-se încet de locul unde Kendrick despădurise o 
suprafață de câteva sute de metri pătraţi, la vest de casa lui, 
Varak trecu pe lângă limuzina albastră scoasă în afara 
drumului şerpuit şi mărginit de copaci. Îşi continuă drumul 
până la următoarea cotitură şi-şi lăsă maşina între nişte tufe 
de la marginea lizierei. Pe bancheta de lângă el se afla o 
servietă diplomat. O deschise şi luă din ea câteva lucruri de 
care ştia că va avea nevoie, le strecură în buzunare, ieşi din 
maşină, închise uşa fără să facă zgomot şi o luă pe jos spre 
limuzina albastră. Se apropie de ea pe partea uşii dinspre 
pădure şi se apucă s-o studieze atent, pentru a descoperi 
capcanele sau trucurile care ar fi putut declanşa alarma. 

Găsi două din trei, dintre care una atât de serioasă încât 
înțelese că maşina asta ascundea ceva mult mai valoros decât 
obiecte de îmbrăcăminte sau bijuterii. De-a lungul chederelor 
de la parbrize fuseseră făcute cu bormaşina nişte găuri fine 
care fuseseră apoi acoperite aproape complet cu vopsea, 
rămânând abia vizibile. Erau de fapt nişte duze prin care se 
degajau vapori neletali dar care puteau paraliza un musafir 
nepoftit. Iniţial, sistemele acestea fuseră concepute şi 
perfecționate pentru maşinile diplomaților acreditați în ţări cu 
regimuri instabile şi tulburări permanente, unde era foarte 
important ca intrusul să fie prins viu pentru a fi anchetat. Se 
vindeau acum în toată lumea bună şi se spunea că 
producătorii pur şi simplu nu mai puteau face față cererilor. 


Varak se uită atent înjur, apoi se furişă repede la spatele 
maşinii şi se trânti la pământ în apropierea ţevii de 
eşapament. Se târi apoi dedesubt şi se apucă de treabă; după 
un minut ieşi din nou afară, se ridică în picioare şi fugi în 
pădure. Vânătoarea începuse şi una din virtuțile de căpetenie 
ale adevăratului vânătorului este să ştie să aştepte. După 
patruzeci de minute văzu venind pe drum un individ înalt şi 
subțire, mai curând slab. Omul purta un costum de culoare 
închisă, cu haina descheiată şi cu vestă pe dedesubt. Avea 
părul pieptănat elegant, un păr roşcat de o nuanţă 
imposibilă, cum nu vedeai la tot pasul. Dacă era într-adevăr 
un profesionist, aşa ceva era inadmisibil, cu o mutră ca asta 
erai ţinut minte pe viață de o grămadă de lume. Tipul era fără 
îndoială un necalificat, iar şefii lui trebuie că erau şi mai 
necalificaţi, conchise Varak, dar imediat îşi spuse că nu era 
cazul să se pripească. Poate că şi asta avea un anumit rost. 

Omul descuie mai întâi uşa dreaptă din față, apoi ocoli 
capota şi o descuie şi pe cea din stânga şi o deschise. Totuşi 
nu intră, ci se ghemui şi meşteri câteva clipe în locul unde 
probabil că trebuia să mai fie un contact de alarmă, apoi se 
ridică şi intră. Puse contactul. 

Motorul tuşi de câteva ori şi deodată se auzi un pârâit 
puternic de sub şasiu, apoi un zgomot de metal sfâşiat şi 
imediat toba de eşapament zbură în bucăţi, iar aerul se 
umplu de un fum negru. Varak se lăsă pe vine, îşi puse o 
batistă pe față şi aşteptă ca norul de fum dens şi înecăcios să 
se risipească, apoi se ridică încet în picioare. 

Şoferul, cu o mască chirurgicală pe față şi cu o armă în 
mână, privea şi el cum se ridică norul spre cer şi se agita pe 
banchetă, încercând să vadă din ce direcţie va veni atacul. 
Dar nu veni nimic şi asta păru să-l deruteze şi mai rău. 
Ridică receptorul unui telefon, apoi ezită şi Milos înţelese. 
Dacă problema era doar cine ştie ce fleac şi el deranja pentru 
fleacul ăsta nişte şefi aflați la trei mile, la treizeci de mile sau 
la treizeci de mii de mile, era clar că n-avea să-i fie prea 
moale. Aşa că individul puse receptorul la loc şi încercă 


prudent maneta schimbătorului de viteze. Se auzi dintr-o 
dată o bubuitură atât de puternică încât omul țâşni iute ca o 
pisică din maşină şi se rostogoli în praful drumului, 
rămânând lipit de pământ, cu ochii roată în toate părțile şi cu 
degetul pe trăgaci. Nimic. Linişte. Apoi omul se ridică, furios 
şi neliniştit. În orice caz, de plecat cu maşina nu mai putea fi 
vorba, ar fi însemnat să ridice în picioare jumătate din 
district. Trebuia să găsească pe cineva care să-l remorcheze 
până la un atelier. Şi totuşi...? 

Deci începu o altă perioadă de aşteptare, care dură 
aproape douăzeci de minute. În ciuda părului lui roşu, omul 
nu părea un începător, altfel ar fi şters-o speriat din primul 
moment. După ce se convinse că nu era ţinta nici unui atac, 
se duse cu paşi precauţi în spatele maşinii. Cu arma într-o 
mână şi cu o lanternă în cealaltă, continuă să privească în 
toate direcţiile în timp ce Varak se desprinse pe neauzite de la 
locul lui şi înaintă printre tufişuri. După ce mai privi o dată 
bănuitor în jur, roşcatul se lăsă încet pe vine, luminând cu 
lanterna sub şasiu. Îndată avea să descopere capsula de 
plastic care acționa prin dilatare la cald, îndesată în ţeava de 
eşapament şi să observe poate şi urmele de bomfaier. Milos 
ştia că mai avea la dispoziție doar câteva secunde ca să 
ajungă la marginea drumului, aşa că răsfiră iute cu piciorul 
frunzişul, cam la doi metri şi jumătate de roşcatul aflat pe 
vine. Tipul ţâşni în sus, întorcându-se mai întâi spre dreapta, 
apoi spre stânga, cu arma ridicată dar cu spatele la Milos. 
Acesta avea în mână al treilea obiect pe care-l luase din 
geanta diplomat: o armă cu aer comprimat, aruncătoare de 
săgeți. Răsfiră din nou frunzişul din fața lui şi trase repede. 
Săgeata cu narcotic lovi ţinta, împlântându-se în ceafa 
roşcatului, care se întoarse brusc, lăsând să-i cadă lanterna 
din mână şi încercând disperat să-şi smulgă acul din spate. 
Dar cu cât se zbuciuma mai tare, cu atât sângele circula mai 
rapid, ducând cu el şi seral tranchilizant. Totul dură opt 
secunde, cu una sub timpul garantat de furnizor. Omul căzu 
la pământ, mai zbătându-se totuşi într-o luptă eroică şi 


inegală, apoi rămase nemişcat în mijlocul drumului. Varak 
ieşi din ascunzătoarea lui şi-l trase repede după un tufiş, 
ducându-se apoi să ia şi lanterna şi arma. Începu să-l caute 
pe individ de actele de identitate, desigur false. 

Nu erau false. Omul căzut în inconştienţă era agent FBI. În 
actele lui era trecută şi unitatea la care fusese repartizat cu 
două luni şi zece zile în urmă. 

Cu două luni şi zece zile în urmă... adică exact a doua zi 
după întâlnirea grupului Inver Brass de la Cynwid Hollow, din 
Maryland!... 

Fără să mai piardă timp, Milos scoase săgeata, îl trase pe 
om înapoi în drum şi-l rezemă de o roată a maşinii. Strecură 
lanterna şi arma sub banchetă, închise uşa şi se duse la 
maşina lui închiriată care-l aştepta la cotitură. Trebuia să 
găsească imediat un telefon şi să dea de cineva de la FBI din 
Washington. 


— Nu există la noi informaţii despre unitatea asta, îi 
răspunse omul de la FBI. Se pare că e ceva legat de cercurile 
administraţiei, undeva în California. În San Diego, cred. 

— Dar în California nu există nici o Casă Albă, obiectă 
Milos. 

— Da, însă mai e şi o altă casă, aproape albă, în caz c-ai 
uitat. 

— Ce casă? 

— Înainte să continui, Şahistule, avem nevoie de nişte 
informaţii de la tine. E în legătură cu o operaţiune din Praga 
care-şi adună nişte fire aici, din cât se pare. E un mărunțiş 
dar tot trebuie să fim atenți. Eşti dispus să ne ajuţi? 

— Sigur că da. Scormonesc şi vă spun tot ce aflu. Acum zi 
ce e cu casa aia din San Diego. 

— E destul de simplu, Şahistule. Casa aparţine 
vicepreşedintelui Statelor Unite... 

„Deci suntem toți de acord. Congressmanul Evan Kendrick 
este viitorul vicepreşedinte al Statelor Unite ale Americii şi va 
deveni preşedinte la unsprezece luni de la preluarea 


mandatului. Numele de cod este Icarus, un avertisment, o rugă 
a noastră...“ 
Tăcut, Varak închise telefonul. 


Capitolul 26 


Ceremonia din Salonul Albastru al Casei Albe se soldă cu 
un adevărat dezastru, un dezastru provocat în principal de 
încercările continue ale maestrului de ceremonii Herbert 
Dennison de a atrage tuturor atenţia asupra celui care 
decerna Medalia Libertăţii, nu asupra celui care o primea. 
Afară de asta, dirijorul fanfarei puşcaşilor marini a încurcat 
ca un bou instrucțiunile precise ale directorului de personal 
şi, în loc să înceapă cu blândul pianissimo din America cea 
frumoasă, care să vină ca un fundal emoţionant al 
discursului preşedintelui, se repezi ca ultimul cazarmagiu 
într-un fortissimo îndrăcit, cu marşul Stars and Stripes”, 
spărgând urechile asistenţei cu vuietul asurzitor de tobe şi 
alămuri şi bruindu-l pur şi simplu pe şeful statului într-un 
mod pentru care ar fi meritat degradarea sau măcar mutarea 
disciplinară la fanfara secundă a pompierilor civili, mama lui 
de idiot! În schimb, când congressmanul Kendrick apăru în 
față pentru a primi decorația şi a-şi exprima mulțumirile, 
fanfara porni să mângâie cu gingăşie corzile cântecului într- 
un pianissimo cu armonii unduitoare, făcând ca scurta 
alocuţiune a celui decorat să sune de-a dreptul emoționant. 
Şi colac peste pupăză, parcă dinadins ca să-l facă pe 
directorul de personal să turbeze de-a binelea, Kendrick 
refuză să citească scurtul discurs primit de la el cu câteva 
minute înainte de începerea ceremoniei, astfel că în loc să 
proslăvească ajutorul secret însă extraordinar de important al 
preşedintelui, el le mulțumi tuturor oamenilor cărora nu le 
putuse pronunța aici numele şi care îi salvaseră viața, 
aducându-şi o contribuţie hotărâtoare, zicea el, la rezolvarea 
crizei din Masqat. Îndeosebi acest moment fu penibil punctat 
de o şoaptă tare. Rahat, care se auzi neaşteptat de limpede 
dinspre partea unde se aflau consilierii prezidenţiali şi fu 


înregistrată cu promptitudine de toate microfoanele, ajungând 
în deplina ei claritate la urechile naţiunii. 

Şi pentru că o nenorocire nu vine niciodată singură, în 
timp ce blitzurile fotografilor scăpărau pe întrecute, Herbert 
Dennison, din cauza nervilor, fără îndoială, fu apucat din 
senin de o criză de aciditate atât de violentă încât, uitând 
pentru o clipă unde se află, scoase din buzunar sticluța de 
Maalox şi trase câteva înghițituri. Imediat, aparatele de 
fotografiat se întoarseră spre el şi blitzurile sclipiră asupra lui 
exact când preşedintele Statelor Unite îşi întorcea spre ele 
faimosul lui zâmbet, ca să se lase imortalizat. Ceea ce pe 
directorul de personal îl făcu să tresară atât de speriat, încât 
vărsă mai bine de jumătate din conţinutul sticluței pe 
costum, iar hahalerele de fotografi se năpustiră ca o haită 
asupra lui, nu cumva să le scape ceva, mama lor de idioţi! 

În cele din urmă, Langford Jennings îl prinse pe Evan pe 
după umeri şi ieşiră amândoi din salon. 

— A fost minunat, congressmane! exclamă preşedintele. Cu 
excepția unui anumit tâmpit care era de presupus c-ar fi 
trebuit să se ocupe de toată povestea asta. 

— A fost şi el presat de probleme până peste cap, domnule 
preşedinte. Eu n-aş fi atât de aspru. 

— Cu Herb? spuse Jennings pe un ton confidenţial. Şi să 
trebuiască să facă tot ceea ce face el? În nici un caz... 
Presupun că ţi-a dat ceva să citeşti, iar tu n-ai făcut-o. 

— Mă tem că da. 

— Bun. Ar fi arătat totul ca un scenariu ieftin. Mulţumesc, 
Evan, apreciez gestul tău. 


Cele cinci săptămâni care urmară se desfăşurară exact 
cum se temuse Evan că s-ar putea să se desfăşoare. Mass- 
media se zbătea peste tot să atragă atenţia asupra lui, însă el 
îşi ținu cuvântul dat lui Herbert Dennison. Refuză toate 
interviurile, pretinzând pur şi simplu că dacă ar accepta unul, 
s-ar simți obligat să le accepte pe toate, iar asta l-ar fi pus în 
imposibilitatea de a mai fi la dispoziţia electoratului. Între 


timp, alegerile din noiembrie din al nouălea district din 
Colorado decurseră mai curând ca o formalitate: opoziția nici 
măcar nu fusese în stare să găsească un contracandidat pe 
care să-l poată trece pe listele electorale. 

— Mare ticălos mai eşti, îl tachină aprigul Ernest Foxley de 
la programul Foxley. Eu te-am scos pentru prima dată la 
lumină. 

— Eu cred că nu prea înţelegi, spuse Kendrick. Eu n-am 
vrut niciodată să ies la lumină. 

După ce se gândi o clipă, comentatorul urmă: 

— Ştii ceva? Te cred. Şi ştii de ce? 

— Pentru că eu îți spun adevărul, iar tu eşti bun în tot ce 
faci şi ai mirosul fin. 

— Mulţumesc, tinere. Am să spun mai departe şi am să- 
ncerc să-i strunesc pe copoi, dar nu ne mai faci şi alte 
surprize, bine? 

Nu se mai putea face nimănui nici o surpriză, se gândea 
supărat Kendrick. Casa lui din Fairfax devenise virtual baza 
de operaţii a Khalehlei şi ajunsese un fel de centrală 
ultrasofisticată, datorită lui Mitchell Payton. Directorul de la 
Proiecte Speciale ordonă mai întâi construirea unui zid înalt 
din cărămidă cu intrare printr-o poartă mare din fier forjat 
alb, comandată electronic. În jurul clădirii fu instalat un gard 
Cyclone la fel de înalt şi înfipt adânc în pământ, care putea 
rezista la explozii şi la flacără de acetilenă, ca să nu mai 
vorbim de bomfaier şi de alte scule primitive. Astfel, orice 
sunet suspect putea fi auzit de oamenii de pază. Payton 
instală apoi un telefon special în cabinetul lui Evan, cu 
extensii luminoase în toate camerele, putând în acest fel 
avertiza pe cine le vedea pâlpâind că trebuie să ajungă de 
urgență la aparat. Lângă telefon fusese amplasat un 
calculator cu sistem de comunicaţii, având linie permanent 
liberă cu biroul particular al directorului Payton, care, dacă 
avea nişte informaţii şi dorea ca Evan sau Khalehla să le 
evalueze, le transmitea imediat, urmând ca listingurile să fie 
făcute apoi fâşii şi arse. 


În deplin acord cu instrucţiunile făcute publice de 
preşedinte, Proiectele Speciale intraseră imediat în acțiune, 
asumându-și responsabilitatea pentru toate măsurile de 
securitate luate spre a-l proteja pe eroul din Oman de vreun 
atac terorist. La început Kendrick fu impresionat de atâtea 
măsuri de siguranță. În nici o oră, după ce o limuzină 
prezidențială îl luase de la proprietatea din Maryland, Mitchell 
Payton avu controlul total asupra mişcărilor lui şi, într-un 
anumit fel, asupra vieţii lui. Echipamentul pentru comunicații 
sosi mai târziu, poate chiar prea târziu, decalajul datorându- 
se încăpățânării Khalehlei. Nu voise în ruptul capului să se 
mute în casa lui Kendrick, dar după optsprezece zile 
petrecute la hotel şi după numeroase şi incomode întâlniri cu 
Evan prin tot felul de locuri, unchiul ei Mitch pusese piciorul 
în prag: 

— La naiba, draga mea, n-am cum să justific costul unei 
case sigure numai pentru unul din oamenii mei şi nici nu pot 
să instalez la hotel echipamentul de care am nevoie. Şi am 
apucat şi să transmit oficial, din Cairo la Washington, 
demisia ta din Agenţie. Nu ne mai putem permite să te avem 
în sector. Deci nu cred că ai de ales. 

— Am încercat s-o conving, îl întrerupse Kendrick. Dacă o 
îngrijorează aparențele, am să pun să se scrie în Registrul 
Congresional că tocmai mi-a sosit mătuşa în oraş. Ce-ai zice 
de o mătuşă mai bătrână, cu o mică operaţie estetică? 

— Oh, prost ce eşti. Bine, de acord. 

— Ce echipament? întrebă Evan întorcându-se spre 
Payton. De ce ai nevoie? 

— Nimic pe care l-ai putea cumpăra tu, răspunse 
directorul CIA. Şi printre ele sunt unele pe care numai noi le 
putem instala. 

A doua zi dimineaţă, un camion de la telefoane oprise în 
fața casei şi nişte bărbați îmbrăcați în echipamentul 
companiei se apucaseră de treabă în timp ce peste douăzeci 
de zidari finisau zidul, iar alți zece terminau de montat gardul 
impenetrabil. Oamenii se suiseră pe stâlpi pentru a ajunge la 


casetele cu legături, trăgând fire de la una la alta şi trimițând 
un cablu separat pe acoperişul casei lui Kendrick. Alții 
apăruseră cu o a doua maşină pe aleea din spate, unde 
debarcaseră calculatorul şi îl instalaseră în cabinetul de la 
subsol. Trei ore şi douăzeci de minute mai târziu, 
echipamentul lui Mitchell Payton era amplasat şi funcționa. 
După-amiază Evan o luă pe Khalehla din fața hotelului de pe 
bulevardul Nebraska. 

— Bună, mătugşico! 

— Vreau un zăvor zdravăn la uşa mea, replică ea râzând, 
în timp ce-şi arunca sacoşa din plastic pe bancheta din spate. 

— Nu-ţi face probleme, nu mă-ncurc eu cu femei bătrâne, 
mai ales că suntem şi rude... Ar fi şi păcat! 

— Ai făcut-o deja, dar nu acum, zise ea întorcându-se spre 
el şi privindu-l cu o sinceritate fermă dar blândă. Vorbesc 
foarte serios, Evan. Aici nu-i Bahrain. Aici am venit să facem 
treabă, nu amor, da? 

— De-asta n-ai vrut să te muţi la mine mai demult? 

— Desigur. 

— Nu mă cunoşti deloc, zise Kendrick după un scurt 
moment de linişte. 

— Doar parțial, recunosc. 

— Asta mă face să-ți pun o întrebare pe care de mult voiam 
să ţi-o pun, dar mă temeam ca nu cumva s-o interpretezi 
greşit. 

— Spune. 

— Când ai intrat în casa din Maryland luna trecută, printre 
primele lucruri pe care le-ai menţionat a fost Bahrain. Totuşi, 
mai târziu mi-ai spus că se aflau peste tot microfoane şi că tot 
ce se spunea în casă era înregistrat. Atunci de ce totuşi ai 
spus atâtea”? 

— Pentru că voiam ca subiectul să fie scos din discuţie cât 
mai curând posibil. 

— Adică pentru că alții, oameni puşi să citească 
înregistrările, suspectau deja povestea. 

— Da, iar eu voiam ca poziția mea să fie cât mai clară cu 


putință. Aveam de discutat lucruri prea... consistente. 

— Caz închis, spuse Evan, îndreptându-se pe drumul de 
centură spre Virginia. 

— Mulţumesc. 

— Apropo, i-am spus familiei Hassan totul despre tine... de 
fapt scuză-mă, nu chiar totul, bineînţeles. Abia aşteaptă să te 
cunoască. 

— E vorba de soţii aceia din Dubai, nu? 

— Sunt mai mult decât doi soți. Sunt prieteni vechi de tot. 

— El e profesor parcă, nu-i aşa? 

— Cu puţin noroc va putea primi primăvara viitoare o 
catedră la Georgetown sau Princeton. A fost o întârziere cu 
actele pe care a trebuit să le punem la punct. Şi ca să vezi ce 
mică-i lumea, el îl cunoaşte pe tatăl tău şi de-a dreptul îl 
venerează. S-au cunoscut mai demult la Cairo, aşa că 
pregăteşte-te să fii şi tu venerată. 

— Asta îi trece curând, râse Khalehla. O să vadă el repede 
că nu sunt nici din liga lui, nici din a tatei. 

— Dar ştii să foloseşti un calculator, nu? 

— A, asta da. Ştiu. Am nevoie mereu. 

— Eu nu. Nici nevasta lui Sabri nu ştie şi mai mult ca sigur 
că nici el, aşa că poate n-ai să vorbeşti în limbajul ligii 
noastre. 

— Nu-ţi stă bine când flatezi, Evan. Nu uita de zăvorul 
zdravăn de la uşă. 

Ajunseră acasă, unde Khalehla fu întâmpinată cu căldură 
de Kashi Hassan. Se înfiripă o prietenie instantanee, după 
cum era obiceiul în rândul femeilor arabe. 

— Unde-i Sabri? zise Kendrick. S-o vadă şi el pe Khalehla. 

— E în cabinetul tău, dragă Evan. Tocmai ia lecţii de la un 
domn, să lucreze cu calculatorul, în caz că va fi nevoie. 

Trecuseră peste trei săptămâni de când axa Khalehla- 
Langley funcţiona din plin şi nu aflaseră nimic în plus față de 
cât ştiau la data întâlnirii lor din Maryland. Toţi oamenii care 
doar ar fi avut posibilitatea celui mar vag acces la dosarul 
Oman erau cercetaţi la microscop de agenţii lui Payton. 


Fiecare pas pe care-l tăceau era studiat cu încrâncenare, în 
speranța descoperirii unei breşe cât de mici. Nu se găsi nimic. 
Dosarul fusese scris de însuşi Frank Swann de la 
Departamentul de Stat, împreună cu Lester Crawford de la 
Agenţia Centrală de Informaţii, prin intermediul unui 
procesor de text în care introducerea datelor era făcută în 
schimburi, de câte o mie de cuvinte pe operator, cu omiterea 
tuturor numelor proprii, care fuseseră adăugate mai târziu 
numai de Swann şi Crawford. 

Cine? Cum? De ce? Ajunseseră exact acolo de unde 
plecaseră: după toate legile logicii şi după toate eliminările 
succesive, dosarul Oman era intangibil. Şi totuşi se umblase 
la el. 

— Ceva nu-i logic aici, spuse Payton. E o gaură-n sistem şi 
noi trecem mereu pe lângă ea şi n-o vedem. 

— Nu-i de glumă, fii nevoit să admită Kendrick. 

Eforturile lui Payton de a afla amănunte cu privire la 
neaşteptatele numiri ale lui Evan în Comisia Partridge şi în 
Subcomisia pentru Selectarea Agenţilor se soldaseră cu 
eşecuri şi asta îl lăsase pe Kendrick perplex. Nici Partridge şi 
nici Preşedintele Camerei nu puteau fi abordați direct. De ce 
nu? obiectase Evan. Din moment ce era o ființă omenească 
programată, avea toate drepturile să se confrunte cu cei care 
hotărâseră şi puneau în practică programarea lui, nu? Însă 
Payton nu fusese de acord: 

— Nu, congressmane. Dacă ar fi fost şantajaţi ca să te 
numească, fii sigur că ar fi dat nişte semnale de alarmă. 
Blondul nostru european şi cei pentru care lucrează vor săpa 
şi mai adânc. Noi nu-i oprim, ci pur şi simplu nu-i găsim. Îţi 
reamintesc, de ce-ul ăsta ne preocupă cel mai mult. De ce tu, 
un proaspăt reprezentant relativ apolitic venit din fundurile 
unui district obscur din Colorado, să fii împins în miezul 
luptei politice? 

— Păi treaba asta s-a cam răcit destul de... 

— Tu nu prea te uiţi la televizor, spuse Khalehla. Două 
canale de televiziune au transmis emisiuni retrospective 


despre tine săptămâna trecută. 

— Cum? 

— Nu ţi-am mai spus. N-avea rost. Te-ai fi enervat şi atât. 

— Lucrăm acum la ceva nou, îi spusese directorul de la 
Proiecte Speciale. Presupunând că europeanul ăla blestemat 
trebuia să ajungă la o mulțime de oameni pentru a putea 
corobora informaţiile culese despre tine, asamblăm şi noi 
nişte date pe cont propriu. S-ar putea să te deranjeze, dar 
acum îți răscolim şi noi trecutul. 

— Mergând cu câți ani în urmă? 

— Te-am luat de la optsprezece ani, considerând că nu 
prea am avea şanse să găsim ceva relevant înainte de vârsta 
asta. 

— Optsprezece ani? Christoase, dar chiar nu mai există 
nimic sfânt pe lume? 

— Vrei să existe? Dacă da, opresc imediat totul. 

— Nu, bineînţeles că nu. Doar că e totuşi un şoc. Poţi avea 
informațiile astea? 

— Nu-i chiar atât de dificil pe cât cred oamenii. Birourile de 
credite, dosarele de personal şi verificările de rutină asupra 
trecutului cuiva o fac tot timpul. 

— Cu ce scop? 

— Mai multe posibilități, deşi în realitate doar două mai 
importante, presupun. După cum ţi-am spus, mai întâi e 
vorba de curiosul nostru european care ne scapă printre 
degete. Dacă am putea face o listă cu toți oamenii pe care a 
trebuit să-i contacteze pentru a afla câte ceva despre tine, ne- 
am apropia de descoperirea lui şi cred că toți suntem de acord 
că el e cuiul de la osie... A doua posibilitate e ceva ce noi n- 
am mai încercat. Încercând să-l dezgropăm pe blondul ăsta 
care tot dispare, ne-am concentrat atenția asupra 
evenimentelor din Oman şi a dosarului în sine. Ne-am 
restrâns singuri aria de cercetare la zonele orientate către 
guvern. 

— Unde-am fi putut căuta în altă parte? întrebase 
Kendrick. 


— Mă tem că în viața ta personală. S-ar putea ca în 
trecutul tău să existe ceva sau cineva, vreun eveniment, sau 
nişte oameni pe care i-ai cunoscut, poate un incident care a 
galvanizat prieteni sau posibili duşmani, care să fi vrut să te 
împingă înainte sau dimpotrivă, să facă din tine o ţintă. Şi să 
ştii că nu greşesc, congressmane, eşti deja o ţintă potenţială, 
nimeni nu se-ndoieşte de asta. 

— Dar, MJ, interveni Khalehla, chiar dacă găsim nişte 
oameni care l-au simpatizat sau l-au urât, toți ar trebui să 
aibă legături la Washington. Domnul X, din oraşul Y, fie el 
prieten sau duşman, nu putea ajunge chiar aşa la băncile de 
date maximum-clasificate sau la arhive şi să spună Apropo, e 
un anumit dosar, fii amabilă, domnişoară, aş vrea să-l copiez 
ca să fac un memorandum fals pe care să-l trimit ta nişte ziare. 
Nu înțeleg. 

— Nici eu, Adrienne - sau poate ar trebui să-ți spun 
Khalehla, caz în care ar cam lua ceva timp ca să mă 
obişnuiesc. 

— Nu-i nici un motiv ca să-mi spui Khalehla... 

— Nu-l întrerupe, zise Evan zâmbind. Khalehla e chiar 
foarte bine, adăugă el. 

— Da, ei bine, eu chiar că nu înțeleg, continuă Payton. Dar, 
cum am mai spus, există o gaură în sistem, o gaură pe care 
noi am trecut-o cu vederea şi acum trebuie să încercăm toate 
posibilităţile. 

— Atunci de ce nu te iei de Partridge şi de preşedintele 
Camerei? insistă Kendrick. S-ar putea ca barosanii ăştia să 
nu fie atât de greu de abordat. Şi nici de doborât. 

— Încă nu, tinere. Nu-i momentul şi de altfel preşedintele 
Camerei se pensionează. 

— Acum chiar că nu mai înțeleg eu nimic. 

— MJ vrea să spună că-i are deja în vizor pe amândoi, îi 
explicase Khalehla. 


Milos Varak cobora pe poteca acoperită cu scânduri care 
ducea spre plaja enormă din fața hotelului del Coronado, aflat 


la trei mile distanță peste podul din San Diego. Lucrase febril 
săptămâni de zile pentru a găsi o fisură prin care să poată 
pătrunde în apropierea vicepreşedintelui Statelor Unite. Cea 
mai mare parte a timpului şi-o petrecuse în Washington: 
serviciile secrete ale administraţiei nu puteau fi uşor 
penetrate. Asta numai până a găsit un om, un om de 
încredere, devotat, cu un fizic puternic şi o minte disciplinată, 
dar cu o preocupare inacceptabilă care, dacă ar fi fost scoasă 
la lumină, i-ar fi distrus toate agoniselile, cariera şi probabil 
şi viața. Era un mijlocitor foarte bine recompensat de diverse 
personalități ale administraţiei. Fusese evidențiat pentru 
munca lui de către bătrânii familiei sale, care-i descoperiseră 
potenţialul şi-l trimiseseră la cele mai bune şcoli parohiale şi 
la cele mai bune universităţi - bune, dar nu bogate, pentru că 
atunci imaginea n-ar mai fi fost cea corectă. Bătrânii familiei 
îşi doreau un tânăr bine crescut, arătos, drept ca bradul, 
plasat într-o poziție din care să împrăştie favoruri în schimbul 
unor facilități. Bătrânii erau mulțumiți, fuseseră mulțumiți 
ani de zile. Acest om venea din partea Mafiei. Era Mafia. 
Slujea Mafia. 

Varak se apropie de individul singuratic care stătea lângă 
stâncile de lângă debarcader. 

— Vă mulțumesc foarte mult că ați acceptat să mă 
întâlniți, spuse Milos politicos. 

— La telefon mi s-a părut că aveţi un accent... cam ciudat, 
spuse omul, cu o pronunțare de om cultivat şi cu maniere 
alese. Sunteţi un curier de-al porumbeilor roşii? Fiindcă dacă 
sunteți, mă tem, domnule, că nu putem avea nimic de 
discutat. 

— Un comunist? Acesta ar fi ultimul lucru din lume. Sunt 
atât de american încât consilierii dumneavoastră ar putea să 
mă introducă fără riscuri la Vatican. 

— Cuvintele pe care mi le-aţi spus, domnule, ar putea fi 
considerate o insultă, ca să nu spun... Ați făcut mai multe 
afirmaţii bizare, atât de bizare încât mi-aţi ațâțat curiozitatea, 
acesta fiind motivul pentru care mă aflu aici. 


— Indiferent de motiv, vă sunt recunoscător că ați venit. 

— Concluzia a fost foarte clară, interveni agentul de la 
Serviciile Secrete. M-aţi ameninţat, domnule. 

— Îmi pare rău că v-am ofensat, n-am avut niciodată 
intenția să vă ameninț. Am spus pur şi simplu că sunt la 
curent cu anumite servicii adiționale pe care le-aţi adus... 

— Încetaţi să mai fiți atât de politicos... 

— N-are nici un rost să fim nepoliticoşi, spuse Varak 
amabil. Pur şi simplu am vrut să-mi înțelegeți poziția. 

— Dumneavoastră nu dispuneţi de o poziţie, îl corectă cu 
emfază omul de la guvern. Registrele noastre sunt nepătate, 
dacă înțelegeţi ce vreau să spun. 

Un avion puternic trecu cu un huruit asurzitor pe 
deasupra Staţiei Aero-navale şi Milos îşi mută greutatea de pe 
un picior pe celălalt, aşteptând ca avionul să se depărteze şi 
zgomotul să mai scadă. 

— Vreți să spuneţi că nu există registre şi punctul 
dumneavoastră de vedere este că nu vreți să discutați nimic 
concret, de teamă că aş avea asupra mea un aparat de 
înregistrare, zise el şi îşi descheie haina, dând-o la o parte. 
Sunteţi invitatul meu, percheziționați-mă. Personal nu m-aş 
simți deranjat ca vocea mea să fie înregistrată lângă a 
dumneavoastră... Vă rog, începeţi. Am să-mi scot desigur 
arma şi am s-o ţin în mână, dar n-am să vă opresc. 

Omul de la Casa Albă părea posac şi ezita. 

— Sunteţi prea curtenitor, spuse el rămânând nemişcat. 

— Pe de altă parte, adăugă Milos repede, ne-am putea 
debarasa de toate formalitățile astea dacă citiți ce v-am 
pregătit eu. 

Duse mâna la buzunar şi scoase câteva foi de hârtie, le 
desfăcu şi le întinse agentului de la Serviciile Secrete. 

În timp ce citea, omului i se micşorau ochii şi i se depărtau 
buzele, pregătindu-se parcă să mârâie. În câteva secunde, 
figura lui atrăgătoare şi plină de forță devenise urâtă. 

— Eşti un om mort, spuse el în şoaptă. 

— Nu prea cred. Pentru că dacă eu sunt mort, înseamnă că 


şi dumneavoastră sunteți cu siguranţă la fel de mort. Capii se 
vor repezi ca o haită de câini sălbatici în timp ce doniii, 
bându-şi vinul lor fin şi roşu de parc-ar fi sângele 
dumneavoastră, vor aştepta în linişte să audă la radio sau să 
citească în ziare că ați fost călcat de o maşină sau ați murit 
din cauza exploziei unei ţevi. Registre? Ce sunt astea? Nume, 
date, ore, locuri... Şi corespunzător, alături de fiecare 
înregistrare, rezultatele mărfurilor dumneavoastră sexuale, 
sau mai bine zis şantajele transformate în rezultate. Facturi 
plătite, contracte semnate, proiecte guvernamentale votate în 
sus sau în jos, în conformitate ca destinaţia lor. Eu aş zice că 
e ceva, dumneavoastră nu vi se pare la fel? Şi până la urmă 
unde duc toate astea? Lăsaţi-mă să ghicesc. La sursa pe care 
nimeni nu şi-ar fi imaginat-o... Un număr de telefon 
nepublicat, listat sub un nume fals, o adresă falsă dar 
localizată în apartamentul unui agent al serviciilor secrete 
guvernamentale... 

— Fetele alea sunt moarte... Băieții sunt morți... 

— Nu dați vina pe ei. Nici ei n-au avut de ales, cum n-aveţi 
nici dumneavoastră acum. Credeţi-mă, e mai bine să mă 
sprijiniți decât să vă împotriviți. Nu am nici cel mai mic 
interes în ceea ce priveşte activitățile dumneavoastră 
extraprofesionale. Dacă nu ne veți face dumneavoastră acest 
serviciu, îl va fiice altul, probabil cu acelaşi rezultat. Noi nu 
vrem de la dumneavoastră decât informații în schimbul 
cărora am să ard paginile acestea. Desigur că pentru asta nu 
aveți decât cuvântul meu, dar, făcând din nou apel la 
calitatea dumneavoastră de expert, aş zice c-aş fi prost dacă 
aş încerca să vă păcălesc, iar eu vă asigur că nu sunt prost. 

— Evident că nu, fu de acord omul Mafiei de-abia auzit. 
Dar de ce să arunci o armă care ţi-ar mai putea fi de folos? 

— Mă bucur că mi-ați înțeles poziția. Aşadar, domnule? 

— Ce fel de informație căutaţi? 

— Inofensivă, nimic care ar putea să vă neliniştească. 
Haideţi să începem cu unitatea FBI care a fost repartizată 
vicepreşedintelui. Oare dumneavoastră nu vă faceţi treaba 


bine? Era nevoie de o echipă specială de la Birou? 

— N-are nimic de-a face cu noi. Noi stăm pe locurile 
noastre pentru protecție. Ei fac doar investigații. 

— Nu poţi proteja dacă nu investighezi. 

— E vorba de niveluri diferite. Dacă noi dăm de ceva, le 
transmitem celor de la Birou. 

— Şi peste ce ați dat de a fost nevoie de unitatea asta? 

— N-am dat peste nimic, răspunse omul. Acum câteva luni 
au fost lansate o serie de ameninţări la adresa Viperei şi... 

— Vipera? 

— Vicepreşedintele. 

— Nu s-ar zice că e un nume de cod prea măgulitor. 

— Nici nu se foloseşte în general. Doar când e vorba de 
detalii. 

— Înţeleg. Continuaţi, vă rog. Ziceaţi de nişte amenințări. 
De la cine veneau? 

— Nu ştiu. Pentru asta au şi venit tipii de la FBI. Încearcă 
şi ei să afle, pentru că sunt încă duşi de nas. 

— Cum? 

— Telefoane, telegrame, scrisori cu litere tăiate din ziare, 
toate sosind din locuri diferite, astea-i omoară de tot pe 
federali, care se dau de ceasul morții să depisteze sursa. 

— Fără succes? 

— Deocamdată fără. 

— Atunci nu-s buni de nimic. Mişcările lor nu sunt 
coordonate din Washington? 

— Când Vipera e acolo, cu siguranţă că da. Când e aici, ei 
sunt aici, iar când el e pe drum, ei sunt oriunde-ar fi el. 
Unitatea e controlată de şefii ei proprii, altfel s-ar pierde prea 
mult timp cu verificări şi reverificări cu Washingtonul. 

— Acum cinci săptămâni erați aici, e-adevărat? 

— Atunci da. Ne-am întors acum zece zile, el îşi petrece o 
groază de timp aici. Şi după cum îi place să spună, 
preşedintele acoperă estul, iar el acoperă vestul şi asta îi 
convine pentru că e departe de capitală. 

— Asta nu prea sună bine în gura unui vicepreşedinte. 


— Ăsta-i Vipera, ce să-i faci? Dar nu e prost deloc. 

— De ce-i spuneţi Vipera? 

— Din moment ce vreţi răspunsuri directe, vă spun că 
probabil tipul nu ne place, sau poate din cauza mulțimii lui 
de amici cu care se-nconjoară, în special aici. Ticăloşii ăia ne 
tratează ca pe nişte servitori portoricani. Alaltăieri unul din ei 
mi-a spus Băiete, mai adu-mi încă un G şi-un T. l-am răspuns 
că am să verific la superiorii mei de la Serviciile Secrete, să 
văd dacă i-au fost repartizate. 

— Nu v-a fost teamă că vice... ăăă... că Vipera se va 
supăra”? 

— Christoase, dar el nici nu se bagă în treaba noastră. La 
fel ca şi unitatea federală, noi nu răspundem decât în fața 
directorului lui de personal. 

— Cine-i tipul? 

— Nu tipul, tipa. Pentru ea avem alt cod, nu-i la fel de bun 
ca Vipera, dar i se potriveşte. Îi zicem Căţeaua Dragon. 

— Vorbiţi-mi despre ea, spuse Varak, parcă prinzând în 
antena lui un semnal aşteptat de mult. 

— O cheamă Ardis Vanvlanderen şi a urcat la bord cam cu 
un an în urmă, înlocuindu-l pe un tip al naibii de bun, care 
făcea o treabă al naibii de bună. Atât de bună că a primit o 
ofertă grasă de la unul din prietenii Viperei. Cucoana are cam 
patruzeci de ani şi e una de tipul directoarelor dure, care se 
uită la tine ca şi când ar vrea să-ți taie boaşele când intri la 
ea în birou, doar pentru că eşti bărbat. 

— Mda... O femeie urâtă, probabil? 

— N-nu, eu n-aş zice. Ba chiar are o figură mai curând 
plăcută şi un trup de vulpiță, dar eu unul nu m-aş încurca cu 
ea, nu-mi place deloc felul ei de-a fi. Eu zic că puţini se 
încumetă să i-o tragă. 

— Măritată? 

— Da, cu un tip care se tot învârte pe-aici şi pretinde c-ar fi 
bărbatul ei, dar nimeni nu-i acordă nici o atenţie. 

— Tipul ce învârteşte? 

— Cred că e ceva cu sfera socială în Palm Springs. Burse, 


ipoteci, chestii de-astea, atunci când nu-l încurcă la golful lui, 
eu cam aşa am impresia. 

— Rezultă o sumă frumuşică de bani. 

— Oho! E un contribuabil solid şi nu pierde nici o sindrofie 
la Casa Albă. Ştiţi tipul, păr alb, burta mare, dinți mulți şi 
strălucitori şi smoching. Ăştia îşi fac totdeauna poze când 
dansează. Dacă ar putea măcar citi o carte întreagă, l-ar face 
probabil ambasador la curtea din St. James... Adică nu, 
retrag ce-am zis. La banii lui, n-ar avea nevoie decât de o 
jumătate de carte. 

Varak îl studie pe agentul de la Serviciile Secrete. Omul era 
vizibil uşurat că întrebările erau atât de inofensive, iar 
răspunsurile lui veneau mai complete decât ar fi fost de 
aşteptat. 

— Mă întreb de ce unul ca el şi-o fi punând nevasta să 
lucreze, chiar dacă o face pentru vicepreşedinte. 

— Nu prea-l cred pe el să aibă vreun cuvânt de spus. Nu 
poţi trimite nicăieri o femeie tăioasă ca ea, decât cu voia ei. 
Apropo, o cameristă ne-a spus că ea ar fi a treia nevastă a lui, 
dacă nu cumva a patra, aşa că Vanvlanderen a învățat să lase 
lesa lungă şi să-şi vadă fiecare de treburile lui. 

— Şi ziceţi că ca se descurcă bine? 

— După cum am spus, foarte tăios, foarte profesional. 
Vipera nu face o mişcare fără ea. 

— El cum e? 

— Vipera? Vipera e viperă. Orson Bollinger e băiat bun, de 
ce să zic şi are un miros al dracului de dezvoltat, nu-i scapă 
nimic... şi nimic nu se întâmplă dacă nu e spre binele 
băieților din camerele din spate din California, care de fapt au 
grijă de el. 

— Sunteţi foarte perspicace. 

— Observ. 

— Faceți mult mai mult de-atât. V-aş sugera doar să fiți 
mai prudent în viitor. Cum v-am găsit eu, vă pot găsi şi alții. 

— Cum? Luate-ar toți dracii, cum m-ai găsit? 

— Cu sârguință. Şi urmărind săptămâni de zile ca cineva 


să facă o greşeală. Puteam să dau peste altcineva din sfera 
voastră, pentru cu totul alt motiv. Toţi suntem oameni, nici 
unul din noi nu trăieşte în congelator, dar s-a întâmplat să fii 
tu. Erai obosit, sau poate băuseşi prea mult, sau poate pur şi 
simplu te-ai crezut prea sigur pe tine. Şi fără să te asiguri ai 
dat un telefon în Brooklyn, New York, desigur nu după tipicul 
stabilit, ci de la un telefon detectabil. 

— Frangie! şopti aiurit agentul. 

— Da, vărul tău, Joseph Degete Frangiani, al doilea subşef 
al familiei Ricci din Brooklyn, moştenitorii investițiilor familiei 
Genovese. Atât mi-a trebuit, amico. 

— Aaaah! Ticălos străin cu viaţă scurtă! 

— Nu-ţi consuma obscenitățile cu mine, amice... O ultimă 
întrebare şi gata. 

— Ce? ţipă furios omul Mafiei ridicând din sprâncenele lui 
negre şi ducându-şi instinctiv mâna pe sub haină, la piept. 

— Stai! şuieră cehul. Încă un centimetru şi eşti mort! 

— Unde ţi-e arma? scrâşni agentul, cu răsuflarea tăiată de 
furie. 

— N-am nevoie de ea, răspunse Varak sfredelindu-l cu 
privirea. Şi ştii şi tu chestia asta şi încă foarte bine. 

Încet, omul de la Serviciile Secrete îşi aduse mâna dreaptă 
în față, resemnându-se. 

— O întrebare şi gata! mârâi el. Mai ai o întrebare. 

— Această Ardis Vanvlanderen... Ce s-a discutat în 
legătură cu numirea ei ca director de personal al 
vicepreşedintelui? Trebuie să se fi şoptit nişte cuvinte, să se fi 
dat nişte motive, nu? În definitiv, personalul de securitate al 
lui Bollinger şi chiar şi tu, aţi lucrat bine cu predecesorul ei. 

— Noi facem parte din personalul de securitate, nu din cel 
directorial. Nu era cazul să ni se dea nouă explicații. 

— Nu s-a vorbit nimic? E un post neobişnuit pentru o 
femeie. 

— Ei, de vorbit s-au vorbit multe, dar explicaţii ţi-am spus 
că nu ni s-au dat. Bollinger ne-a adunat pe toți şi ne-a spus 
cât de mulțumit era să anunţe numirea unuia dintre cei mai 


talentați directori din ţară, cineva pentru care sacrificiul 
personal nu însemna nimic atunci când era vorba de muncă, 
încât noi toți ar fi trebuit să-i mulțumim pentru patriotismul 
ei demonstrat. Vorba asta, ei, a fost primul indiciu că ar fi 
vorba de o femeie. 

— Interesantă frază! 

— Aşa-i place lui să vorbească. 

— Şi nu face o mişcare fără ea, nu? 

— Spun drept, nici nu cred c-ar îndrăzni. Tipa e tare ca 
fierul şi ţine toată casa în pumn. 

— Asta-i tot pentru moment, amico. Acum te rog să fii atât 
de amabil şi să pleci primul, da? Dacă am nevoie de tine te 
sun cu. 

Mafiotul, cu sângele fierbându-i în cap, împinse degetul 
arătător înspre Milos şi spuse cu voce răguşită: 

— Nu te mai lega de mine dacă ştii ce e bine în viaţă. 

— Sper să stau cât mai departe de tine, Signor Mezzano... 

— Nu mă face şi codoş! 

— Ba am să te fac exact cum îmi place mie să te fac, iar cât 
despre ce-i bine în viață, asta e treaba mea şi n-ai să-ți bagi 
tu nasul, da? Acum, fila! Capisce? 

Milos Varak îl urmări cu privirea pe informatorul care pleca 
scrâşnind furios din dinţi, luând-o pe nisip cu paşi mari, 
până ce dispăru în ceața plajei care ducea la hotel. 

Cehul dădu frâu liber gândurilor... a urcat la bord cam cu 
un an în urmă... e un contribuabil solid... Vipera n-ar îndrăzni 
să facă o mişcare fără ea... 

Trecuseră treisprezece luni de când grupul Inver Brass 
începuse să caute un nou vicepreşedinte al Statelor Unite, cel 
în funcție fiind considerat un pion al contribuabililor 
nevăzuțţi, nişte indivizi care se pregăteau să pună mâna pe 
putere şi să conducă ei ţara. 


Trecuse de ora patru dimineaţă şi Khalehla n-avea de gând 
să se oprească. Il tot presa pe Evan, schimbând tot timpul 
casete peste casete şi pronunțând alte şi alte nume, insistând 


ca el, dacă recunoştea ceva, să descrie în detaliu tot ce-şi 
putea aminti. Listingul din biroul lui Mitchell Payton de la 
Agenţia Centrală de Informaţii includea o sută douăzeci şi 
şapte de nume selecționate, laolaltă cu ocupaţia, căsătoria, 
divorțurile şi decesele din familia fiecăruia. În toate cazurile, 
individul selecționat ori îşi petrecuse ceva timp împreună cu 
Kendrick, ori fusese prezent în timpul unei perioade de 
activitate efervescentă şi era de presupus că ar fi putut 
influența în vreun fel cariera lui. 

— De unde dracu’ i-a mai scos pe toți ăştia? întrebă Evan 
umblând concentrat prin cabinet. Jur că nu-mi aduc aminte 
de nici jumătate din ei, iar pe ceilalți abia dacă-i mai ştiu, cu 
excepţia unor vechi prieteni pe care n-aveam cum să-i uit. 
Dar nici unul din ei n-ar putea fi implicat în porcăria asta. 
Christoase, la colegiu am avut trei colegi de cameră, apoi am 
mai avut doi în timpul absolvirii, iar cu al şaselea am împărțit 
un parlament în Detroit, când aveam şi eu o amărâtă de 
slujbă. Mai târziu au fost cel puţin alți douăzeci pe care am 
încercat fără succes să-i ridic pentru Middle East şi mulți din 
ăştia nu sunt pe listă. De ce, nu ştiu. 

— Atunci să ne întoarcem la Kendrick Group... 

— Dar nu mai există un Kendrick Group, o întrerupse 
nervos Evan. Toţi au fost ucişi, rupți în bucăți, înecaţi în 
beton!... Numai Manny şi cu mine, am mai rămas, ştii doar. 

— Îmi pare rău, spuse Khalehla cu blândeţe, aşezându-se 
pe canapea şi sorbind din ceaşca cu ceai. Mă refer la afacerile 
pe care le-ai avut aici, în State, în timp ce exista Kendrick 
Group. 

— Am mai trecut peste listele astea. 

Nici nu erau multe şi majoritatea priveau echipamentele de 
înaltă tehnologie. 

— Hai să mai trecem o dată prin ele. 

— E o pierdere de timp... dar hai, să-i dăm drumul. 

— Sonar Electronics, Palo Alto, California, citi Khalehla 
urmărindu-i listingul cu degetul. Reprezentantul lor era un 
tip, Carew... 


— Să-l ia dracu’ pe Carew, spuse Kendrick. Aşa comenta 
Manny. Am cumpărat nişte dispozitive sonice care n-au 
funcționat şi ei ne mai trimiteau somațţii de plată şi după ce le 
trimiseserăm marfa înapoi. 

— Drucker Graphics, Boston, reprezentat prin G. R. 
Shulman. E ceva aici? 

— Gerry Shulman, băiat bun, treabă bună. Am lucrat cu ei 
ani de zile. N-am avut niciodată probleme. 

— Morseland Oil, Tulsa, reprezentată prin Arnold Stanhope. 

— Am vorbit despre el... Despre ei, de fapt. 

— Mai vorbim o dată. Spune, te ascult. 

— Am făcut nişte cercetări preliminare pentru ei în 
Emirate. Veniseră cu o comandă mai mare decât aveau de 
gând să plătească şi din moment ce noi ne dezvoltam, ne-am 
putut permite să-i lăsăm baltă. 

— Au existat ceva probleme? 

— Sigur că da. Întotdeauna sunt probleme când escrocii îşi 
dau seama că nu le merge ca de obicei. Dar au fost siliți să 
tacă din gură, ca să nu intre la apă. Au găsit alți fraieri, de 
fapt aşa credeau ei, era o firmă din Grecia, nişte hoți care le- 
au trântit un proiect făcut probabil pe fundul Golfului Oman. 
Fiecare zicea că şi-a găsit fraierul. 

— Piraţi, spuse Khalehla zâmbind şi luând din nou lista. 
Off Shore Investments Limited, cartier general în Nassau, 
Bahamas, om de contact Ardis Motreoux, New York City. Au 
pompat o groază de capital în voi... 

— De care nici nu ne-am atins pentru că era fictiv, o 
întrerupse Evan. Ar trebui să apară şi chestia asta acolo. 

— Aici scrie Sari peste el. 

— Cum? 

— Eu am scris. Aşa ai spus înainte, Sari peste el. Ce 
înseamnă Off Shore Investments Limited? 

— Ce-a însemnat, o corectă Kendrick. Era o operaţiune gen 
placă turnantă la scară internaţională. Treabă de înaltă clasă 
şi internațională, dar totuşi o placă turnantă. Creezi o 
companie mare cu capital elveţian şi mult aer fierbinte, apoi o 


vinzi şi schimbi bunurile, lăsând cumpărătorii cu un balon 
plin de heliu. 

— Evan! Te-ai băgat tu într-o treabă ca asta? 

— Nu ştiam despre ce e vorba. Eram mult mai tânăr şi am 
fost teribil de impresionat văzând că vor să ne treacă în lista 
lor de colaboratori... ba chiar mai impresionat de banii pe 
care ni i-au vărsat în bancă în Zurich. Ăsta e cuvântul, 
impresionat, până când Manny zice Ia hai să luăm şi noi ceva 
din ei, doar aşa, să vedem cam cum arată hanü tipilor &stora. 
Ştia exact ce făcea: n-am putut scoate un sfanț. Ca să scoţi 
bani era nevoie de semnăturile tipilor de la Off Shore 
Investments Limited, care controlau toate retragerile şi 
depunerile. 

— Deci a fost un aranjament, iar voi aţi fost fraierii. 

— Cam aşa ceva. 

— Şi cum ai ajuns să te implici? 

— Ne aflam în Riad şi Montreaux a venit cu avionul şi m-a 
momit. N-aveam idee c-ar putea exista şi scurtcircuite pe 
undeva. 

— Ardis Montreaux. Ardis... E un nume cam ciudat pentru 
un bărbat. 

— Nu-i bărbat. Femeia asta nu-i bărbat. E mult mai tare. 

— O femeie? 

— Ce, nu-ţi vine să crezi? 

— Ținând cont de scepticismul tău nativ, trebuie c-a fost... 
convingătoare! Foarte convingătoare... 

— Da. Maestră în cuvinte. Şi-apoi, când ne-am retras din 
afacere, ne-a vrut capetele. Pretindea că distracţia cu noi a 
costat-o milioane. Numai că Manny a întrebat-o de ale cui 
milioane vorbea. 

— Poate ar trebui... 

— Sari peste ea, o întrerupse Evan brusc. S-a măritat cu 
un bancher englez şi trăieşte la Londra. S-a dat la fund. 

— De unde ştii? 

Părând puţin jenat, Kendrick răspunse repede în şoaptă: 

— M-a sunat de câteva ori... de fapt pentru a-şi cere scuze. 


Sari peste ea. 

— Sigur, bineînţeles, zise Khalehla şi trecu la următoarea 
firmă din listă. 

În timp ce vorbea, scrise două cuvinte lângă numele Off 
Shore Investments Limited: „De verificat.” 


Doamna  Ardis  Montreaux-Frazier-Pyke-Vanvlanderen, 
născută Ardisolda Wojak, din Pittsburgh, Pennsylvania, intră 
în foaierul de marmură al apartamentului închiriat la hotelul 
Westlake din San Diego. Aruncă şalul din blană de samur pe 
speteaza scaunului tapițat cu velur şi ridică vocea, vorbind cu 
accentul ei cultivat, dar încărcat totuşi de intonanțele aspre 
ale slavilor, mai ales în registrul înalt. 

— Andy-bâiete, am sosit! Avem mai puţin de o oră ca să 
ajungem la „La Jolla”, aşa că mişcă-te, dulceaţo! 

Andrew Vanvlanderen, un bărbat masiv, impunător, cu păr 
alb înfoiat şi îmbrăcat într-un smoching impecabil, ieşi din 
dormitor cu un pahar plin în mână. 

— Sunt deja gata înaintea ta, iubito. 

— Sunt şi eu gata în zece minute, spuse Ardis, uitându-se 
în oglinda din foaier şi răsfirându-şi buclele perfecte cu 
degetele. 

Se apropia de cincizeci de ani şi era potrivită ca înălțime, 
dar dădea impresia că era mai tânără şi mai înaltă datorită 
ținutei drepte a corpului. Era o femeie zveltă dar viguroasă şi 
elastică, cu sâni generoşi şi o înfăţişare bine pusă la punct, 
care domina mai ales prin ochii verzi, mari şi pătrunzători. 

— Ce-ar fi să chemi maşina, dulceaţo? 

— Maşina poate să aştepte. La fel şi „La Jolla”. Trebuie să 
vorbim. 

— Oh? zise şefa de personal a vicepreşedintelui şi se uită 
contrariată la soțul ei. Pare ceva serios. 

— Da. Am primit un telefon de la vechiul tău iubit. 

— Care din ei, dragă? 

— Singurul care contează. 

— Doamne Dumnezeule, a sunat el aici? 


— L-am spus să... 

— Asta a fost o prostie, Andy-băiete, pur şi simplu o 
prostie! 

Ardis Vanvlanderen ieşi repede şi furioasă din foaier şi 
intră în salon. Se aşeză într-un fotoliu îmbrăcat în mătase 
roşie, îşi încrucişă picioarele şi rămase cu ochii aţintiți spre 
soțul ei. 

— Când e vorba de bani e riscant, fie pentru bunuri, fie 
pentru tâmpiţii ăia de cai ai tăi, sau pentru orice alt lucru 
care ţi-ar plăcea, dar nu în caz că mă priveşte pe mine! S-a 
înțeles, dragă? 

— Ascultă, cățea, adică Dragon Căţea, oricât m-ar costa, 
dacă am nevoie de informații de primă mână, le obţin. Asta s- 
a înțeles? 

— Bine, bine. Linişteşte-te, Andy. 

— Adică tu începi şi pe urmă îmi spui mie să mă liniştesc, 
nu? 

— Îmi pare rău, dragule... 

Ardis îşi lăsă capul pe spate şi respiră zgomotos pe gură, 
cu ochii aproape închişi. După câteva secunde îi deschise, îşi 
îndreptă capul şi continuă: 

— Serios îmi pare rău. Azi am avut o zi grea cu Orson. 

— Hm... Ce-a mai făcut Vipera de data asta? mârâi 
nemulțumit Vanvlanderen sorbind o înghițitură din pahar. 

— Ai grijă cu numele astea, spuse soţia lui râzând uşor. 
Doar nu vrei ca gorilele noastre americane să ştie că sunt 
ascultate. 

— Bine. Atunci care-i problema vicepreşedintelui Bollinger? 

— Se simte din nou nesigur. Vrea garanţie scrisă că va 
avea biletul în mână vara viitoare, în iulie, sau îi punem zece 
milioane în cont într-o bancă elveţiană. 

Vanvlanderen tuşi şi mai luă o gură din pahar. 

— Zece milioane? zise el cu răsuflarea tăiată. El chiar crede 
că dacă-l cheamă Orson Bollinger... Cine naiba se crede 
bufonul ăsta? 

— Se crede nici mai mult nici mai puţin decât 


vicepreşedintele Statelor Unite, dragule şi are impresia că 
deține ceva secrete în țeastă, răspunse Ardis. l-am spus că n- 
o să acceptăm pe nimeni altcineva, dar lui nu-i ajunge. Eu 
cred că are senzația că Jennings nu-l consideră destul de bun 
şi că umblă să se descotorosească de el. 

— Preaiubitul şi al naibii de telegenicul nostru vrăjitor, 
Langford Jennings, n-are absolut nici o putere în privința 
asta!... Orson e în regulă. Îi displace lui Jennings? 

— Displace e prea puţin. Pur şi simplu îl respinge, asta aud 
de la Dennison. 

— Şi ăsta ar cam fi cazul să plece. Într-una din zilele astea 
Herb va începe să mai fie curios decât am avea noi nevoie. 

— Lasă-l în pace, îl întrerupse doamna Vanvlanderen. Nu 
te mai gândi la Dennison şi la Bollinger şi nici la tâmpiţii ăia 
de cai ai tăi. Ce-a avut de zis vechiul meu iubit, mâţa aia 
pribeagă, de-a fost atât de important încât să dea telefon aici? 

— Stai liniştită. A sunat din Washington, din biroul 
avocatului meu, doar împărțim firma acolo, n-ai uitat, nu? 
Dar mai întâi hai să nu-l uităm pe Orson. Să-i dăm o 
garanție. O propoziție simplă sau poate două şi s-o semnăm. 
Asta îl va face fericit şi e mai bine când e fericit. 

— Ai înnebunit? strigă Ardis țâşnind în sus din fotoliu. 

— Nicidecum. Deci el ori are biletul, ori dispare... cum fac 
de obicei foştii vicepreşedinţi. 

— Oh, Doamne, spuse Ardis pe un ton plin de admiraţie. 
Eşti tipul meu, Andy-băiete. Gândeşti atât de clar şi de precis! 

— Ani mulți de studiu, iubito. 

— Acum ce-a avut de zis îngeraşul nostru? Cine-i mai 
gâdilă pielea aia sensibilă de data asta? 

— Nu-i vorba de pielea lui, ci de a noastră... 

— Ceea ce înseamnă a lui, nu uita asta. De-aia sunt eu 
aici, iubitule, de-aia ne-a făcut cunoştinţă şi ne-a unit. 

— Vrea să ştim că micul grup de oameni dezamăgiţi a luat 
avânt, în următoarele trei luni, hahalera aia de congressman 
al lor urmează să apară pe pagina întâi în cele mai importante 
gazete. Tema va fi examinarea poziţiei lui şi tipul va trece toate 


examenele. Scopul evident este de a crea o mişcare largă. 
Cupidonul nostru e îngrijorat, foarte îngrijorat. Şi ca să-ţi 
spun adevărul şi pe mine mă cam trec apele. Lunaticii ăia 
binevoitori ştiu ce facem noi şi toată treaba asta ne poate 
scăpa oricând de sub control. Ardis, în următorii cinci ani 
avem multe miliarde de dolari de învârtit, o grămadă de 
miliarde! Şi sunt al dracului de îngrijorat pe chestia asta! 

— Pentru nimic, spuse ea ridicându-se din fotoliu. 

Rămase în picioare şi-şi privi soţul cu ochii ei verzi şi puțin 
amuzațţi, apoi aruncă o privire fugară în oglindă şi îşi admiră 
cu mulțumire coafura perfectă. 

— Din moment ce te gândeşti să economiseşti nişte 
nenorocite de zece milioane cu Bollinger într-un fel sau altul — 
iar varianta mea e mult mai bună şi fără îndoială mai sigură 
decât orice altă alternativă -— cred că ar fi rezonabil să-mi pui 
şi mie în bancă o sumă egală, nu crezi, iubitule? 

— Adică... zece milioane? Hm!... Ca să fiu sincer, nu prea 
reuşesc să întrevăd vreun motiv pentru o chestie ca asta, 
scumpa mea. 

— Poate din cauza iubirii tale prea aprinse pentru mine... 
sau poate pentru una dintre cele mai extraordinare 
coincidențe din cariera mea desfăşurată printre oamenii 
bogați, puternici şi cu ambiţii politice, în special în zona 
generoasă a guvernării. Da? 

— Nici asta nu prea pricep. 

— N-am să-mi recit litania cu de ce facem noi ce facem, 
sau cu de ce mi-am consacrat ţie talentele mele neînsemnate, 
dar acum am să-ți dezvălui un mic secret pe care voiam să ţi-l 
împărtăşesc abia mai târziu... 

— Sunt fascinat, spuse Vanvlanderen punându-şi paharul 
pe masa de marmură şi observând-o atent. 

— Anume? 

— Îl cunosc personal pe Evan Kendrick. 

— Cum? 

— Scurta noastră asociere a avut loc în urmă un număr de 
ani, mai mulți decât mi-aş putea eu aminti, dar pentru câteva 


săptămâni am avut amândoi ceva în comun. 

— În afară de toate cele obişnuite, ce anume? 

— A, sexul a fost destul de plăcut dar parcă imaterial... 
pentru amândoi. Eram tineri şi grăbiţi şi nu aveam timp de 
ataşamente. Îți aminteşti de Off Shore Investments Limited! 

— Ohoho! Zău”? Păi dacă şi el a fost în barca aia, să ştii că-l 
putem înfunda numaidecât, pentru fraudă! Cu siguranţă că-i 
punem o piedică zdravănă. A fost? 

— A fost, dar nu te poți lega de el. S-a retras cu tămbălău 
mare, foarte indignat, de fapt exact chestia asta a şi făcut ca 
toată afacerea să se ducă de râpă. lar eu n-aş fi atât de 
dornică să-i priponesc pe directorii de atunci de la Off Shore 
Investments Limited, afară doar de cazul că te-ai săturat de 
mine, dulceaţo. 

— Tu? 

— Eu am fost vioara-ntâi. Eu am recrutat componenții. 

— Fir-aş al naibii! izbucni Vanvlanderen în râs şi-şi ridică 
din nou paharul îndreptându-l spre nevasta lui. Hoţii ăia au 
ştiut pe cine să angajeze... Adică ia stai puţin, se încruntă el, 
va să zică l-ai cunoscut pe fițifleanderul ăsta de Kendrick 
destul de bine ca să te culci cu el şi n-ai zis niciodată nimic? 

— Ei, am avut şi eu motivele mele... 

— Al dracului, ar fi cazul ca motivele astea ale tale, 
scumpo, să fie bune! ţâfni bărbatul. Pentru că dacă nu sunt, 
s-ar putea să-ți rup şalele, cățea afurisită! Dacă te 
recunoaşte, îşi aminteşte şi de Off Shore Investments Limited 
şi nu e omul care să nu ştie că doi şi cu doi fac patru! Eu n- 
am chef să mă trezesc cu belele de-astea! 

— Acuma-i rândul meu să-ți spun să stai liniştit, Andy, 
trecu ea la atac. Oamenilor din jurul unui vicepreşedinte nu li 
se dă nici o atenţie. Îţi mai aduci tu aminte de vreun nume al 
vreunui individ din suita unui vicepreşedinte? Ăştia constituie 
un grup cenuşiu şi amorf, preşedinţilor nu le-ar plăcea altfel. 
De altminteri nu cred că numele meu a apărut vreodată în 
vreun ziar, cu excepţia unui anunţ scurt, „Domnul şi doamna 
Vanvlanderen, oaspeți la Casa Albă”, sau cam aşa ceva. 


Kendrick încă mai crede că mă cheamă Frazier-Pyke şi sunt 
nevasta unui bancher din Londra. Dacă-ţi aduci aminte, deşi 
am fost amândoi invitaţi la ceremonia decernării Medaliei 
Libertăţii, te-ai dus tu singur. Eu m-am scuzat. 

— Astea nu-s motive! De ce nu mi-ai spus? 

— Pentru că am ştiut care-ţi va fi reacția. Şi am înţeles că 
aş putea să-ţi fiu mult mai folositoare dacă rămân în joc. 

— Cum, pentru Dumnezeu? 

— Pentru că îl cunoşteam. Şi mai ştiam că trebuie să mă 
pun la curent cu ce face el, dar nu cu ajutorul vreunei firme 
de detectivi particulari care ar fi putut să ne pârlească până 
la urmă pe toţi, aşa că am luat-o pe calea oficială. Biroul 
Federal de Investigaţii. 

— Ameninţările la adresa lui Bollinger? 

— Mâine încetează. Cu excepţia unui singur om care va 
continua să lucreze aici, unitatea va fi rechemată la 
Washington. Amenințările astea false au fost fanteziile 
paranoice ale unui nebun pe care l-am inventat eu şi care se 
va presupune că a fugit din țară. Vezi, dulceaţo, am aflat ce 
am vrut să aflu. 

— Adică? 

— E vorba de un bătrân evreu pe nume Weingrass, un om 
pe care Kendrick îl venerează. E tatăl pe care Evan nu l-a 
avut niciodată, iar pe vremea lui Kendrick Group el era numit 
arma secretă. 

— Muniţii? 

— Nu prea, dragă, râse Ardis Vanvlanderen. Era arhitect, 
unul al dracului de bun, care a făcut treburi spectaculoase 
pentru arabi. 

— Ce-i cu el? 

— Ar fi trebuit să se afle la Paris, dar nu-i acolo. Locuieşte 
în casa din Colorado a lui Kendrick, fără viză de intrare pe 
paşaport şi nici cu acte oficiale de emigrare. 

— Şi? 

— Congressmanul l-a adus încoace pe bătrân pentru o 
operaţie care i-a salvat viața. 


— Aşa; şi? 

— Şi Emmanuel Weingrass va avea o complicațţie şi se va 
curăța. Kendrick nu se va desprinde de lângă patul lui şi 
când se va termina totul, va fi prea târziu. Acum ai priceput, 
sper, cum stau lucrurile. Aşa că, Andy-băiete, vreau cele zece 
milioane ale mele. 


Capitolul 27 


Varak îi studie pe membrii grupului Inver Brass, fixându-şi 
pe rând ochii pe fiecare figură din jurul mesei prinsă în 
lumina lămpilor de alamă. Era încordat la maximum, 
deoarece trebuia să fie atent în două direcții. 

Prima consta în informaţia pe care urma să le-o dea; a 
doua, în reacția imediată a fiecăruia la auzul anumitor 
amănunte. Trebuia să descopere o pereche de ochi suspecți şi 
nu reuşea. Până acum nu sesizase nici o scânteie trecătoare 
de uimire sau de teamă pe fețele lor, pe măsură ce treptat şi 
logic se apropia de subiectul care se referea la persoana 
vicepreşedintelui şi la intimii lui, atingând cu atât de mare 
fineţe detaliile inofensive pe care le aflase de la mafiotul 
infiltrat în Serviciile Secrete. Nu vedea nimic altceva decât 
priviri pironite în gol. Aşa că în timp ce vorbea cu convingere 
şi spusese aproape optzeci la sută din adevăr, continua să le 
urmărească ochii, al doilea nivel al minții lui amintindu-şi 
faptele trecute sub tăcere din spatele fiecărei fețe văzute în 
lumina lămpilor de alamă. 

Şi pe măsură ce se uita la fiecare față, cu trăsăturile 
conturate de clar-obscurul luminii, simţi, aşa cum i se 
întâmpla întotdeauna, că se afla în prezența unor giganți, 
care erau pe cale de a lua în mâinile lor destinele Americii şi 
pe ale omenirii. Şi totuşi unul din ei era altceva. Unul din ei 
dezvăluise prezența lui Manny Weingrass în Mesa Verde, 
Colorado, un secret pentru majoritatea departamentelor 
clandestine din Washington. Una dintre aceste fețe umbrite 
din fața lui era a unui trădător în rândul lui Inver Brass. 
Cine? 

Samuel Winters? Un bătrân bogat provenit dintr-o dinastic 
americană care ajungea în urmă la prima cale de fier şi la 
baronii petrolului de la sfârşitul secolului nouăsprezece. 


Onorat profesor, satisfăcut cu viața sa privilegiată. Consilier 
al preşedinţilor, fără să ţină seamă din ce partid proveneau 
aceştia. Un mare om împăcat cu el însuşi. Sau poate nu? 

Jacob Mandel? Un adevărat geniu financiar. Proiectase şi 
realizase reforme care  revitalizaseră comisiile pentru 
securitate şi schimburi, transformându-le într-un bun mult 
mai onorabil de pe Wall Street. Se ridicase muncind din greu, 
pornind de la sărăcia din Lower East Side Yiddish şi ajungând 
la saloanele prinților comerțului şi se spunea că nici un om 
cu scaun la cap care-l cunoscuse nu putea să nu-l stimeze. 
Asemeni lui Winters, îşi purta onorurile cu mândrie şi nu 
erau multe pe care să nu le fi obținut. Sau mai erau şi altele, 
la care râvnea în taină? 

Margaret Lowell? Din nou o aristocrată bogată de pe axa 
New York-Palm Beach, dar păstrând totuşi o notă aparte față 
de cercurile acelea exclusiviste. Era o sclipitoare avocată care 
ocolea recompensele oferite de legile proprietății şi ale 
corporațiilor, urmărind numai profesarea avocaturii şi atât. 
Muncea din răsputeri în sferele legate de activitățile spre 
binele celor obidiți, ale celor deposedațţi de bunuri. Deopotrivă 
teoretician şi practician, se zvonea despre ea că avea să fie 
următoarea femeie de la Curtea Supremă. Sau poate 
avocatura era la ea doar un paravan pentru desfăşurarea 
acoperită a altor cauze, total opuse? 

Eric Sundstrom? Copilul minune al ştiinţei, specialist în 
tehnologiile terestre şi spaţiale, deținător a peste douăzeci de 
patente remunerate astronomic, cele mai multe din ele 
aplicate în medicină. Un intelect de o putere uriaşă, ascuns în 
spatele unei fețe angelice, cu un păr roşu şi ciufulit, cu un 
zâmbet uneori ironic şi cu un umor mereu treaz, de parcă ar 
fi fost jenat de darurile cu care a fost înzestrat de natură, 
părând chiar stânjenit când cineva i le scotea în evidenţă. Sau 
totul nu era decât o prefăcătorie? Sinceritatea lui plină de 
candoare să fi fost doar o mască bine întocmită? 

Gideon Logan? Poate cel mai complex din cvintetul din fața 
lui şi, cum era negru, poate era de înțeles. Făcuse avere în 


domeniul proprietăților, neuitând niciodată de unde plecase, 
angajând firme ale unor întreprinzători tot de culoare şi 
având grijă de evoluţia lor. Se spunea că acea singur pe 
tăcute mai multe pentru drepturile civile decât oricare 
corporație din ţară. Administraţia în exercițiu, ca şi cea 
dinainte, îi oferise o mulțime de posturi de cabinet, pe care el 
le refuzase, considerând că putea realiza mai mult în sectorul 
privat. Muncitor neobosit, se pare că şi-a permis o singură 
slăbiciune: o proprietate luxoasă în Bahamas, pe marginea 
oceanului, unde îşi petrecea câte un week-end pescuind de la 
bordul iahtului, în compania soției lui cu care era căsătorit de 
doisprezece ani. Sau era, aşa cum spunea legenda despre el, 
incomplet? Răspunsul putea fi afirmativ. O perioadă de mai 
mulți ani din viața lui meteorică era pur şi simplu 
necunoscută, ca o pată albă pe o hartă. Era ca şi când nici n- 
ar fi existat. 

— Milos? întrebă Margaret Lowell rezemându-şi capul de 
vârful degetelor şi punându-şi coatele pe masă. Cum naiba a 
ajuns administraţia să menţină sub tăcere amenințările la 
adresa lui Bollinger? Mai ales că i s-a alocat şi o unitate 
specială a FBl-ului! 

Să fie Margaret Lowell? 

— Trebuie să presupun că asta s-a petrecut sub direcția 
doamnei Vanvlanderen, adică sub experta ei îndrumare, după 
câte se pare. 

Cine? Care din ei? Urmăreşte ochii. Muşchii fetelor, 
maxilarele... Nimic. Nu se vede nimic! Şi totuşi unul din ei ştie! 
Cine? Cine? 

— Înţeleg că e soţia lui Andrew Vanvlanderen, spuse 
Gideon Logan, iar Andy-băiete, cum i se spune, e un adunător 
de fonduri al naibii de abil. Şi cum a fost ea numită în funcția 
asta? 

Să fie Gideon Logan? Cam zeândărea lucrurile. 

— Poate că aş putea eu să răspund la întrebarea asta, 
replică Jacob Mandel. Înainte de a se mărita cu 
Vanvlanderen, a reuşit — şi asta numai din câte ştiu eu - să 


întoarcă două companii de la statutul de firme falimentare la 
cel de societăți profitabile. Mi s-a spus că e dezagreabil de 
agresivă însă nimeni nu-i poate nega talentele manageriale. 
Ar fi bună în meseria asta, i-ar ţine la respect pe politicienii 
lingăi. 

Să fie Jacob Mandel? Nu pare să-l mustre conştiinţa că o 
laudă. 

— Eu m-am întâlnit întâmplător o dată cu ea, vorbi cam 
plin de sine Eric Sundstrom. Şi ca s-o zic pe şleau, tipa a fost 
o cățea. Eu am distribuit un patent către centrul medical 
Johns Hopkins şi ea a vrut să intermedieze afacerea. 

— Dar ce era acolo de intermediat? întrebă avocatul Lowell. 

— Absolut nimic, răspunse Sundstrom. Voia să mă 
convingă că astfel de repartiții mari necesită întotdeauna o 
supraveghere strictă, pentru ca banii să intre unde trebuie să 
intre, nu în alte buzunare. 

— Probabil că ştia ea ce ştia, spuse avocatul, dând din cap 
ca un om care cunoaşte lucrurile astea din proprie 
experiență. 

— Nu în ce mă privea pe mine. Nu în felul în care mi-a 
vorbit mie, ca să nu mai spun că preşedintele centrului 
medical e un bun prieten al meu. Lepădătura a ridicat prețul 
atât de mult încât omul era gata să-mi returneze patentul. E o 
căţea, o adevărată cățea. 

Să fie Eric Sundstrom? Nu pare să-l mustre conştiinţa că o 
face albie de porci. 

— Eu n-am întâlnit-o niciodată, exclamă Samuel Winters, 
dar ea era măritată cu Emory Frazier-Pyke, un bancher 
renumit din Londra. Ți-l aminteşti pe Emory, nu-i aşa, Jacob? 

— Desigur. Juca polo, iar tu m-ai prezentat ca aparținând 
unei ramuri a familiei Rothschild. Şi din nefericire se pare că 
gluma asta el a luat-o de bună. 

— Mi-a spus cineva că sărmanul Frazier-Pyke a pierdut o 
sumă uriaşă de bani într-o afacere unde era asociat şi s-a 
ales în schimb cu o nevastă, continuă Winters. Era vorba, din 
câte ştiu, de Off Shore Investments Limited. 


— Dar bine a mai ales! adăugă Mandel. Sacul şi peticul. Ar 
fi trebuit să se sfătuiască cu poneii lui. Sau cu un Rothschild 
ca mine. 

— Poate că o fi şi făcut-o. N-a durat mult, ştii că Emory 
sărea la harță pentru orice. Femeia putea fi foarte bine şi o 
escroacă. 

Să fie Samuel Winters? Trădătorul n-ar fi speculat asta. 

— Oricum am lua-o, comentă Varak, acum aveţi cel puţin 
cunoştinţă de existența ei. 

— Eu n-am, spuse Margaret Lowell, părând că bate în 
defensivă, dar după ce i-am ascultat pe ceilalți pot să vă spun 
cine altcineva o mai cunoaşte, fiindcă „a avea cunoştinţă” e 
puțin cam vag. Fostul meu soț, dragul de el! Numele de 
Frazier-Pyke mi-a spus-o. 

— Walter? întrebă Sundstrom. 

— Da, bărbăţelul meu începuse într-un timp să facă atât 
de multe călătorii de afaceri la Londra încât am crezut că a 
ajuns consilierul Coroanei. Şi l-am auzit de multe ori că acolo 
bancherul lui era acest Frazier-Pyke. Apoi, într-o dimineaţă, 
servitoarea mi-a telefonat la birou şi mi-a spus că acest 
Casanova al meu e chemat de urgență de un anume FP din 
Londra, dar nu ştia de unde să-l ia. Mi-a dat mie numărul de 
telefon, iar eu am sunat şi am spus cuiva, probabil secretarei, 
că domnul M. Lowell era pe fir pentru FP. Imediat am fost 
întâmpinată de o voce exuberantă care aproape că mi-a ţipat 
în ureche: Iubitule, mâine sunt la New York şi putem avea cinci 
zile pline numai pentru noi! l-am răspuns: Ce drăguţ! Şi am 
închis. 

— Se mişcă în cele mai nimerite cercuri pentru scopurile 
ei, spuse Gideon Logan, râzând gros. Andy-băiete 
Vanvlanderen o s-o ţină în perne de puf până s-o plictisi de 
ea. 

Varak trebuia să schimbe repede subiectul. Dacă avea 
dreptate şi exista într-adevăr un trădător în jurul mesei - şi 
avea dreptate — orice s-ar fi spus despre Ardis Vanvlanderen 
avea să ajungă înapoi la urechile ei, iar el nu-şi putea permite 


să meargă mai departe. 

— Judecând după reacțiile fiecăruia, spuse el politicos şi 
fără o ţintă anume, putem presupune că există câțiva 
oportunişti extrem de capabili. Totuşi, nu asta-i important. 
(Priveşte-i. Priveşte bine fiecare față.) Ea îi este de mare folos 
vicepreşedintelui, dar asta nu e esențial din punctul nostru 
de vedere... Aşa că să ne întoarcem la candidatul nostru. 
Totul se desfăşoară conform schemei. Ziarele din Midwest, 
începând cu cele din Chicago, vor fi primele care să speculeze 
acreditările lui, în articole de fond cât şi în editoriale. Fiecare 
a primit materiale suplimentare în legătură cu trecutul lui 
Kendrick, înregistrările cu emisiunea lui Foxley şi cele de la 
audierile Comisiei Partridge şi de la remarcabila lui conferință 
de presă. Vestea va merge de la est la vest. 

— Cum au fost abordate, Milos? întrebă Samuel Winters. 
Adică ziarele şi editorii, vreau să spun. 

— Cu ajutorul unui comitet absolut legal, întrunit ad-hoc 
la Denver. Sămânța o dată semănată, a răsărit repede. 
Ramura din Colorado a partidului a fost entuziasmată, mai 
ales că banii au fost donați de persoane care au ținut morțiş 
să rămână anonime. Funcţionarii de stat văd un candidat 
potenţial viabil. Indiferent dacă el câştigă sau pierde, ei nu 
pierd nimic. 

— Asta ar putea să constituie o problemă legală, spuse 
Margaret Lowell. 

— Nimic semnificativ, doamnă. Subvenţiile sunt furnizate 
eşalonat, fără ca vreo sumă să depăşească limita precizată în 
legea electorală... care de altfel e destul de obscură, dacă nu 
chiar de natură să încurce lumea, după opinia mea. 

— Când o să am nevoie de un avocat, te caut, Milos, 
adăugă Margaret Lowell zâmbind şi lăsându-se pe spate în 
scaun. 

— V-am dat la toți câte o copie a listei cu numele ziarelor, 
ale editorilor şi ale redactorilor implicaţi în această fază... 

— Pentru a fi arsă în soba noastră cu cărbuni, îl întrerupse 
blând Samuel Winters. 


— Desigur! Natural! Neapărat! se auzi corul celor de la 
masă. 

Care din ei mintea? 

— Spune-ne, Varak, începu Sundstrom, sclipitor ca 
totdeauna. Din toate lucrurile pe care le ştim noi, nu rezultă 
deloc că Evan Kendrick, candidatul nostru, ar avea acel foc 
despre care auzim atât de mult. Asta oare nu e teribil de 
important? Oare în cele din urmă nu va trebui să vrea locul 
acesta? 

— Va vrea, domnule. După cum am aflat, e ceea ce se 
cheamă un om de sertar, care iese afară atunci când condițiile 
cer talentele lui. 

— Doamne Dumnezeule, Samuel, e şi el rabin? 

— Nu prea cred, domnule Mandel, răspunse Varak 
îngăduindu-şi un zâmbet. Ce vreau să spun e fără îndoială... 

— Vorbele sunt frumoase. Milos. 

— Vă mulțumesc, domnule. Sunteţi prea bun. Dar ce 
încerc eu să spun e că în două ocazii dramatice avute în viața 
lui, una fiind extrem de periculoasă, a ales drumul cel mai 
dificil, deoarece a simţit că acțiunea lui poate avea un efect 
benefic. Prima a fost decizia de a înlocui un congressman 
corupt, iar a doua a fost, fără îndoială, acțiunea Oman. Pe 
scurt, trebuie să fie convins din nou că persoana lui şi 
talentele lui sunt dorite numai pentru binele țării. 

— Asta e cam mult, spuse Gideon Logan. El e fără îndoială 
un om sensibil şi realist care îşi dă bine seama de capacităţile 
de care dispune. Adică s-ar putea ca în final să spună... nu 
sunt calificat. Cum am putea preîntâmpina asta? 

Varak privi în jurul mesei cu expresia unui om care vrea să 
se fiică înţeles. 

— Aş sugera s-o facem în mod simbolic, domnule. 

— Cum vine asta? întrebă Mandel, luându-şi de la ochi 
ochelarii cu ramă subţire de oţel. 

— De exemplu, actualul secretar de stat, deşi e catalogat 
pe nedrept de către colegii lui şi de personalul Casei Albe ca 
fiind un universitar încăpățânat, este totuşi vocea cea mai 


rezonabilă din întreaga administraţie. Ştiu din surse 
particulare că a reuşit să blocheze mai multe acțiuni pripite 
recomandate de consilierii preşedintelui, deoarece 
preşedintele îl respectă... 

— Şi bine face! exclamă Margaret Lowell. 

— Cred că alianța europeană pur şi simplu s-ar destrăma 
fără el, întări şi Winters. 

— Nici n-ar mai fi vreo alianţă fără el, supralicită Mandel, 
trădând o nervozitate neobişnuită la el. El e farul care emană 
rațiune în marea care scaldă Olanda. 

— Dacă-mi permiteți, domnule... Ar putea termenul de 
„far”, folosit de dumneavoastră, să fie interpretat ca un 
simbol? 

— E cât se poate de logic, răspunse Gideon Logan. 
Secretarul nostru de stat este înainte de toate un simbol al 
moderației inteligente. Iar națiunea îl respectă. 

— Intenţionează să demisioneze, spuse Varak simplu. 

— Cuuum? întrebă Sundstrom aplecându-se în față. 
Loialitatea lui față de Jennings nu i-ar permite s-o facă. 

— Iar simţul lui de integritate n-ar trebui să-i permită să 
mai rămână, spuse Winters cu hotărâre. 

— Tot din simţ de loialitate, totuşi, explică Varak, a fost de 
acord să participe la conferința NATO de la misiunea 
Naţiunilor Unite din Cipru, care va avea loc peste trei 
săptămâni. Va fi atât o demonstrație internaţională a unității, 
cât şi un mod de a da timp oamenilor preşedintelui să 
găsească un înlocuitor care să fie acceptat de Congres. Deci 
atunci va pleca din motive personale presante, din care cel 
mai important ar fi neînțelegerile lui cu Consiliul Naţional de 
Securitate, care continuă să-l boicoteze. 

— l-a explicat asta preşedintelui? întrebă Lowell. 

— După sursele mele, nu, răspunse Varak. După cum a 
subliniat şi domnul Mandel, secretarul de stat e un om 
rațional. El înțelege că e mai uşor şi mult mai bine pentru 
țară să înlocuieşti un singur demnitar decât un întreg aparat 
de consilieri prezidențţiali. 


— E tragic, spuse Winters şi totuşi îmi imaginez inevitabil. 
Dar tot nu văd legătura dintre secretarul de stat şi Evan 
Kendrick. 

— E chiar în miezul simbolului, spuse Eric Sundstrom. 
Trebuie să înțeleagă importanţa. Am dreptate, Milos? 

— Da, domnule. Dacă Kendrick e convins că e crucial 
pentru ţară să aibă un vicepreşedinte puternic, care este 
văzut de aliații şi inamicii noştri ca o voce a rațiunii în 
interiorul preşedinţiei imperiale, unde împăratul bolnav e mai 
tot timpul dezbrăcat şi că lumea va respira mai uşurată, 
atunci, după previziunile mele, va alege din nou calea cea 
grea şi va deveni disponibil. 

— Din toate câte-am aflat, presupun că aşa va face, fu de 
acord Gideon Logan. Dar cine naiba o să-l convingă de asta? 

— ÎL va convinge singurul om de care ascultă Evan 
Kendrick, spuse Varak, întrebându-se dacă nu cumva îşi 
semna astfel condamnarea la moarte. Emmanuel Weingrass. 


Ann Mulcahy O'Reilly era o secretară din Washington 
foarte greu de scos din apele ei. De când se mutase împreună 
cu Paddy din Boston, lucrase pentru o groază de şefi şi buni 
şi răi, aşa că nu se mai mira de nimic. Dar nu lucrase 
niciodată pentru cineva ca afurisitul ăsta de congressman 
Evan Kendrick. Era cel mai refractar politician şi cel mai mare 
erou, care avea mai multe feluri de a evita inevitabilul decât o 
pisică cu şapte vieţi şi ştia să se facă nevăzut mai abitir ca 
omul invizibil. Când nu-l apuca pofta asta afurisită a lui de a 
se da la fund fără nici un motiv, congressmanul ori suna el de 
pe unde umbla, ori lăsa un număr de telefon unde să poată fi 
găsit. Acum însă, de două zile nu mai dăduse nici un semn de 
viață şi nu lăsase nici un număr unde să i se poată da de 
urmă. În împrejurări normale, aceste două lucruri n-ar fi 
alarmat-o pe doamna O'Reilly, însă acum se petrecea o treabă 
care începea să-i miroasă din ce în ce mai suspect: toată ziua 
nu putuse prinde la telefon nici casa din Virginia, nici pe cea 
din Colorado. Centralistele răspundeau că „sunt 


deranjamente pe linie” sau că „se lucrează” şi uite aşa au tot 
purtat-o cu vorba până la ora şapte seara, dacă a mai 
pomenit cineva o porcărie ca asta! Atâta poftă de lucru la 
măgarii ăştia de la telefoane avea darul de a o nelinişti într- 
adevăr pe Ann O'Reilly, care cu fiecare minut se simțea tot 
mai alarmată. În consecinţă, puse mâna pe receptor şi formă 
numărul locotenentului Patrick Xavier O'Reilly, la biroul lui 
de la poliție. 

— O'Reilly, brigada de detectivi, mârâi o voce indispusă. 

— Paddy, eu sunt. 

— Ahaha, te pup, tigroaico! E gata friptura aia de vițel? 

— Sunt încă la birou... 

— Aha! Mda, înţeleg... Trebuie să vorbesc cu Evan. Manny 
m-a sunat acum vreo două zile, cică-l tot sâcâie unii cu nişte 
maşini cu numere cam aiurea... 

— Aşa o fi, îl întrerupse doamna O'Reilly. Şi cu vreau să 
vorbesc cu el, dar nu reuşesc să-l prind. 

Şi Annie îi povesti soțului ei despre ciudățeniile care se 
petreceau cu telefoanele din casele lui Kendrick şi în Virginia 
şi în Colorado, că nu vorbise cu el de două zile şi nici nu i-a 
lăsat vreun număr la care să-l caute. 

— Asta nu-i în firea lui, Paddy. 

— Sună la Securitatea Congresului, spuse ferm detectivul. 

— Aiurea. Numai să şopteşti numele lui tipilor de la 
serviciile speciale, că ăia şi pun toate sirenele să sune. Îţi dai 
seama că pe chestia asta Evan o să-mi ia capul, nu? 

— Şi ce vrei să fac eu? 

— Poţi să arunci pe furiş un ochi în Fairfax, dragule? 

— A, asta se poate, sigur. Îl sun pe Kearns în Arlington şi-l 
rog să trimită acolo o maşină cu emițător radio. Care-i 
adresa? 

— Nu, Paddy, spuse repede doamna O'Reilly. Deja aud 
sirenele. De poliție. 

— Şi tu cu ce mama dracului crezi că mă ocup eu ca să 
câştig o pâine? Predau lecţii de balet? 

— Nu vreau să implic poliţia, cu rapoarte şi cu toată 


tevatura. Agenţia are oameni acolo şi s-ar putea să iasă urât. 
Mă refeream la tine, iubitule. Eşti doar un prieten şi tu, acolo, 
care se întâmplă să fie un polițist care-i face şi el un favor 
nevestei, care se întâmplă să fie secretara lui Kendrick. 

— Sunt cam multe de se întâmplă, tigroaico... Ce naiba! 
Mie-mi place friptura de vițel! 

— Cu mulți cartofi, Paddy, da. 

— Şi cu ceapă, ah... Cu ceapă, tigroaico, cu ceapă, multă 
ceapă! 

— Da, Paddy, cea mai mare ceapă pe care-am s-o găsesc... 

— Gata, am zburat! 

— Şi, Paddy, dacă rezultă că bobocul ăla a avut amândouă 
receptoarele scoase din furcă, spune-i că ştiu tot despre 
individa aia a lui din Egipt şi că dacă nu mă sună s-ar putea 
să le mai spun şi la alții... 

— Care individă din Egipt... 

— Tu ţine-ți gura, ordonă doamna O'Reilly. Manny s-a 
scăpat şi mi-a spus şi mie ieri, era cam cu capsa pusă că nici 
el nu putea da de Evan. Acum grăbeşte-te. Aştept să mă suni 
aici. Da? 

— Şi cu friptura mea cum rămâne? 

— O am în congelator, minţi Ann Mary Mulcahy O'Reilly. 


Vreo trei sferturi de oră mai târziu, după ce o luase de 
două ori pe drumuri greşite, pe întuneric, detectivul de rangul 
unu Patrick Xavier O'Reilly găsi în sfârşit drumul care ducea 
la casa lui Kendrick. Mai fusese pe drumul ăsta de câteva ori, 
dar niciodată noaptea. După ce Weingrass ieşise din spital, 
Paddy se dusese să-l mai vadă şi să-i ducă două-trei sticle de 
Listerine aranjate, din moment ce îndrăcitele alea de surori 
medicale care-l îngrijeau şedeau toată ziua pe capul lui şi 
uite-aşa îl hărțuiau de nu-l mai lăsau să răsufle şi-i mai 
piteau şi sticlele de whisky sau i le vărsau la chiuvetă, mai 
mare păcatul, ptiu, scârbele naibii! Paddy se gândea pe bună 
dreptate că dacă Manny, om care mâine-poimâine făcea 
optzeci de ani şi care fusese cât p-aci s-o mierlească pe masa 


de operaţie, voia să mai tragă şi el din când în când la măsea, 
de ce să nu-l lase, doar ce mare păcat era? Că dacă până şi 
Christos, cât era el de Christos, vorba aia, că doar nu era 
vreun fitecine şi tot prefăcuse apa în vin, păi atunci de ce să 
nu poată un păcătos de polițist pe nume O'Reilly să 
transforme şi el puţină apă de gură într-un whisky curat şi 
sănătos? Că doar făcea şi el o faptă bună, de adevărat creştin, 
urmând cu inima smerită învățătura din sfintele scripturi, 
nu? Păi ce mama dracului! 

Drumul pe care mergea nu era luminat şi numai farurile 
bune l-au făcut să nu ia în plin zidul de cărămidă sau poarta 
din fier forjat. Apoi înţelese de ce: nicăieri, nici în curte, nici 
în casă, nu se vedea vreo lumină aprinsă. Totul era închis, 
încuiat, părăsit, zăvorât, cu proprietarii plecaţi, naiba ştie ce 
se întâmplase, vorba e că puteai să-ți bagi degetele-n ochi sau 
să-ți rupi gâtul. Şi totuşi proprietarul nu era plecat, sau hai 
să zicem că el plecase, dar mai erau şi arabii ăia doi, soț şi 
soție, dintr-un loc numit Dubai, care ţineau casa deschisă şi 
pregătită oricând ar fi apărut stăpânul. Şi pe urmă, unde 
erau oamenii Agenţiei? Chestiile astea trebuiau cu siguranță 
transmise lui Annie  O'Reilly, mâna dreaptă a 
congressmanului. 

Paddy trase maşina în afara drumului şi opri. Deschise 
torpedoul, luă de acolo lanterna şi ieşi afară. Din reflex 
profesional, duse mâna sub haină şi pipăi tocul revolverului 
în teaca de sub umăr, simțind dintr-o dată cum atingerea 
asta îi dă putere şi siguranță. Se apropie de poartă 
aşteptându-se ca din clipă în clipă să fie inundat de lumină 
sau să audă piuiturile ascuţite ale sirenelor de alarmă. Aşa 
lucrau tipii de la Agenţie când era vorba de protecţie totală. 

Nimic. 

O'Reilly îşi vâri o mână printre gratiile albe... Iarăşi nimic. 
Apoi împinse în mijlocul porții, pe placa centrală, din tablă 
groasă. Hm! Amândouă canaturile porții se deschiseră şi tot 
nimic... Ei, drăcie! 

Intră prudent, aprinzând lanterna şi strecurându-şi mâna 


dreaptă sub haină. Şi ce văzu sub raza de lumină îl făcu să se 
arunce ghemuindu-se la baza zidului şi să-şi smulgă pistolul 
din teacă, în aşteptarea unui potop de gloanţe care să pice 
asupra lui. 

— Preasfântă Fecioară născătoare de Dumnezeu, iartă-mă 
pe mine de păcate! bâigui el şi îşi făcu repede câteva cruci. 

La trei metri de el zăcea cadavrul unui tânăr îmbrăcat în 
costum civil, agent CIA, fără îndoială, năclăit tot în sângele 
care i se scurgea din beregata tăiată adânc şi cu capul 
aproape despărțit de trup. O'Reilly se împinse mai tare în zid, 
vrând parcă să se facă una cu cărămizile, stingând din reflex 
lanterna şi încercând să-şi stăpânească nervii. Era 
familiarizat cu moartea violentă şi tocmai de aceea ştia că aici 
mai avea şi alte lucruri de descoperit. Apoi îşi mai reveni din 
primul şoc, se ridică încet în picioare şi începu să caute şi alte 
semne ale trecerii morţii. Îşi dăduse seama că în asemenea 
cazuri ucigaşii nu mai aşteaptă prin preajmă. 

Mai găsi trei cadavre, toate măcelărite cu ură, parcă în 
batjocură crâncenă. Iisuse! Cum putuseră face aşa ceva? Se 
aplecă şi examină unul din cadavre şi ce văzu îl lăsă împietrit. 
În gâtul omului mai zăcea împlântat un ac rupt, rămăşiţă a 
unei săgeți. Deci agentul fusese imobilizat cu ajutorul unui 
narcotic pentru ca apoi, lipsit de orice apărare, să fie pradă 
practicilor împotriva firii ale ucigaşilor. Toţi muriseră fără să 
ştie ce li se întâmplă. 

Patrick O'Reilly înaintă încet şi cu prudență până la uşa 
din față, gândindu-se din nou că nu era cazul să facă risipă 
de prudenţă. Faptele îngrozitoare se petrecuseră, acum nu 
mai rămăseseră decât victimele. 

Erau şase. Fiecare beregată fusese retezată adânc, fiecare 
cadavru era acum năclăit în sânge închegat şi pe fiecare față 
rămăsese întipărită imaginea groazei. Şi totuşi, cea mai 
obscenă imagine era aceea a trupurilor goale ale soților din 
Dubai. Amândoi erau dezbrăcațţi, bărbatul peste femeie, parcă 
ar fi făcut dragoste, amândoi cu fețele mânjite de sânge, lipite 
una de alta. lar pe perete era scris cu sânge omenesc: Moarte 


celor ce şi-au vândut frații! Moarte vânzătorilor de Dumnezeu! 

Dar unde era Kendrick? Maică Precistă! Oare unde era 
Evan Kendrick? O'Reilly o luă la goană înapoi prin casă, 
ajungând din pivniţă până în pod, trecând ca o vijelie prin 
toate încăperile şi răsucind cu febrilitate comutatoarele până 
când toată casa şi curtea deveniră o baie de lumină. Nici 
urmă de congressman! Paddy ieşi în fugă din casă prin 
garajul anexă, observând că Mercedesul lui Evan nu se mai 
afla la locul lui, în timp ce cealaltă maşină, Cadillacul, 
rămăsese acolo, parcă părăsită. Se apucă din nou să 
cerceteze toată curtea, parcurgând în zig-zag fiecare metru de 
tufe şi frunziş, până ajunse la gard. Nimic. Nu existau urme 
de luptă, tufele nu erau rupte, nu se vedeau spărturi în 
gardul Cyclone sau zgârieturi pe zidul de cărămidă. Şi 
probele? Probele erau treaba medico-legalului, da. Divizia 
medico-legală a departamentului avea să găsească probe... 
Adică nu! Greşea. Se gândea la proceduri polițienești, dar 
treaba asta nu mai era de competenta poliției, ci a cuiva aflat 
mai sus, mult mai sus! O'Reilly alergă înapoi la poarta din fier 
forjat, acum scăldată în lumină şi se îndreptă spre maşină. 
Sări înăuntru şi apucă receptorul pagerului de sub bord. 
Formă numărul, băgând de seamă abia acum că fața şi 
cămaşa îi erau leoarcă de sudoare şi că aerul nopții era foarte 
rece. 

— Biroul congressmanului Kendrick... 

— Annie, lasă-mă pe mine să vorbesc, o întrerupse 
detectivul, repede dar cu blândeţe. Şi nu pune întrebări... 

— Cunosc tonul ăsta, Paddy, aşa că una tot trebuie să-ţi 
pun. El e bine? 

— Nu-i nici urmă de el. Maşina lui a dispărut, iar el nu-i 
aici. 

— Dar sunt ceilalți... 

— Nu mai pune întrebări, tigroaico. Am în schimb eu una 
pentru tine şi pe toți sfinții, să faci bine să fii în stare să 
răspunzi! 

— Spune. 


— Cine-i omul de legătură al lui Evan de la Agenţie? 

— El tratează direct cu unitatea. 

— Nu! Altcineva! Mai sus. Trebuie să fie cineva? 

— Stai puţin! strigă Annie. Sigur că este. Numai că nu 
vorbeşte despre el... E un tip pe nume Payton, am impresia că 
e un barosan. Acum o lună sau cam aşa ceva mi-a spus că 
dacă-l caută vreodată Payton ăsta, să-i fac imediat legătura 
indiferent unde s-ar afla. 

— Eşti sigură că tipul e de la Agenţia Centrală de 
Informaţii? 

— Da, da, spuse Annie gânditoare. Într-o dimineaţă m-a 
sunat din Colorado şi cică-i trebuie numărul lui Payton ăsta 
şi mi-a explicat şi unde să-l caut în biroul lui. Pe fundul 
sertarului, sub carnetul de cecuri. Era o cartelă cu antetul 
Agenţiei din Langley. 

— S-ar putea să mai fie acolo? Ia vezi tu... 

— Să mă uit. Stai puţin. 

Detectivul nu aşteptă mai mult de douăzeci de secunde, 
dar şi durata asta i se păru de-a dreptul insuportabilă. 

— Paddy, se auzi din nou vocea soției lui. 

— Da! 

— Am găsit! 

— Spune-mi-l. Repede! 

Femeia i-l spuse, iar O'Reilly îi dădu un ordin pe care ea nu 
putea să nu-l asculte. 

— Stai la birou până te sun eu sau vin să te iau. Înțeles? 

— E vreun motiv anume? 

— Hai să zicem că nu ştiu cât de în sus sau cât de în jos 
sau cât de în dreapta sau cât de în stânga se întinde toată 
chestia asta şi întâmplător mie îmi place friptura de vițel. 

— Oh, Dumnezeule, şopti Annie. 

O'Reilly n-o mai auzi, închisese deja telefonul şi formă în 
grabă numărul pe care i-l dăduse ea. Apoi, după opt apeluri 
dureros de lungi, se auzi o voce de femeie. 

— Agenţia Centrală de Informaţii, cabinetul domnului 
Payton. 


— Sunteţi secretara dumnealui? 

— Nu, domnule, recepţia. Domnul Payton lipseşte o zi. 

— Ascultaţi-mă vă rog, spuse detectivul fără să ezite. Este 
extrem de important şi de urgent să dau de domnul Payton. 
Indiferent de ce zice litera regulamentului, asta poate fi 
încălcată, mă înţelegi, fetițo? E o urgenţă! 

— Vă rog să vă identificați. 

— Pe dracu, n-aş vrea, dar am s-o fac, n-am încotro. 
Locotenent Patrick Xavier O'Reilly, detectiv de rangul întâi la 
Departamentul de poliție din Washington D.C. Trebuie să mi-l 
găseşti! 

Deodată în receptor se auzi vocea unui bărbat. 

— O'Reilly? întrebă vocea. La fel ca O'Reilly, secretara unui 
anumit congressman? 

— Acelaşi, domnule. Văd că nu răspundeţi la telefonul 
dumneavoastră blestemat, scuzați-mi limbajul. 

— E o derivație din locuința mea, domnule O'Reilly... 
Centrala, puteţi comuta de tot. 

— Imediat, domnule. 

În receptor se auzi un țăcănit. 

— Da, domnule O'Reilly, acum suntem singuri. 

— Eu nu. Sunt în compania a şase cadavre aflate la zece 
metri de maşina mea. 

— Cum? 

— Veniţi aici domnule Payton, la casa lui Kendrick. Şi dacă 
nu vreți publicitate, rechemațţi orice echipă care se îndreaptă 
acum încoace. 

— Serviciile de siguranţă! spuse uimit directorul de la 
Proiecte Speciale. Echipa de schimb soseşte la miezul nopții, 
până atunci rămân doar cei din interior. 

— Şi ăştia sunt morţi. Toţi sunt morți. 


Mitchell Payton se lăsă pe vine lângă cadavrul agentului 
aflat cel mai aproape de poartă şi se strâmbă la vederea 
grozăviei luminate de lanterna lui O'Reilly. 

— Doamne Dumnezeule, era atât de tânăr! Toţi sunt atât 


de tineri! 

— Au fost, domnule, spuse inexpresiv polițistul. Nu mai e 
nimeni viu, Nici aici, nici în casă. Am stins aproape toate 
luminile, dar am să vă însoțesc, desigur. 

— Trebuie... desigur. 

— Dar n-am s-o fac dacă nu-mi spuneţi unde se află Evan 
Kendrick, dacă este aici sau ar fi trebuit să fie, ceea ce 
înseamnă că probabil nu e. Pot să chem poliția din Fairfax şi 
bineînțeles că am s-o chem. Vă e clar domnule? 

— Extrem de clar, locotenente. Pentru moment asta trebuie 
să rămână problema Agenţiei. O catastrofa, dacă vreţi. Vă e 
clar? 

— Răspundeţi-mi la întrebare sau fiți convins că eu îmi fac 
datoria şi sun poliția din Fairfax. Unde este congressmanul 
Kendrick? Maşina lui nu-i aici şi vreau să ştiu dacă lucrul 
ăsta trebuie să mă liniştească sau să mă îngrijoreze. 

— Dacă puteţi găsi linişte într-o asemenea situație, atunci 
sunteți un om foarte ciudat. 

— Îi plâng pe oamenii ăştia, deşi sunt nişte străini pentru 
mine, la fel cum am plâns şi sute de alți indivizi în cariera 
mea, dar pe Evan Kendrick îl cunosc! Acum, dacă aveţi 
informaţia, o vreau chiar în clipa asta, sau mă duc la maşina 
mea şi iau legătura prin radio cu poliția din Fairfax, să 
raportez şefilor mei, după regulament. 

— Pentru Dumnezeu, nu mă amenința, locotenente. Dacă 
vrei să ştii unde e Kendrick, întreab-o pe nevastă-ta. 

— Pe nevastă-mea? 

— E secretara lui, nu? Sau ai uitat? 

— Ia ascultă, omule! izbucni Paddy, gata să-l ia la pumni. 
Păi de ce mama dracului crezi că sunt eu aici? În vizită de 
curtoazie la milionarul din Colorado”? Află că tocmai de-aia 
am venit încoace, fiindcă Annie n-a mai dat de el de două zile 
şi pentru că de azi dimineaţă de la nouă, telefoanele nu mai 
răspund, nici ăsta de aici şi nici în Virginia! Ei, ce zici, chiar 
că e o coincidenţă, nu-i aşa? 

— Ambele telefoane... tresări Payton şi se uită în sus. 


— Nu te preocupa, spuse O'Reilly urmărind privirea 
directorului de la CIA. Un fir a fost tăiat de un expert şi lipit 
apoi de celălalt; cablul gros de pe acoperiş e intact. 

— Christoase! 

— După părerea mea, ai imediată nevoie de el... de 
Kendrick! Unde dracu e? 

— În Bahamas. Nassau, Bahamas. 

— Şi de ce-ai crezut că soția mea, secretara, ştia asta? 
întrebă Paddy, fierbând ca un cazan sub presiune şi abia 
ținându-se să nu-l înşface de beregată. Şi-ar trebui să ai un 
motiv ca să fi crezut aşa, deşteptule, fiindcă dacă chestia asta 
e un rahat ca s-o implici pe Annie Mulcahy în mai ştiu eu ce 
afacere tâmpită de-a ta, al dracului să fiu dacă nu umplu 
curtea asta cu tipi în uniformă albastră! 

— Am crezut asta pentru că el mi-a spus-o, locotenente 
O'Reilly, spuse cu răceală Payton, căutând cu ochii un lucru 
neştiut şi făcând cu rapiditate în minte tot felul de calcule. 

— Ei nu i-a spus deloc! 

— Desigur, fu de acord directorul de la CIA, cu privirile 
fixate spre casă. Şi totuşi, el a spus-o foarte explicit. Alaltăieri 
a spus că în drum spre aeroport trebuie să se oprească pe la 
birou şi să-i lase informaţia secretarei lui. Doamna Annie 
O'Reilly. Chiar a urcat în biroul lui, echipa mobilă a confirmat 
asta în raportul scris. 

— Cât era ceasul? 

— Cam patru jumătate, dacă-mi aduc bine aminte. 

— Miercuri? 

— Da. 

— Annie nu mai era acolo. În fiecare miercuri pleacă la 
patru şi Kendrick ştie asta. E vorba de aiureala ei de oră de 
aerobică! 

— Cu siguranţă că a uitat. 

— Nu cred. Veniți cu mine, domnule. 

— Cum aţi spus, vă rog? 

— Veniţi la maşina mea. 

— Avem treabă de făcut aici, locotenente şi am şi câteva 


telefoane de dat. Din maşina mea. Singur. 

— Nu faceți absolut nimic până nu vorbesc cu secretara 
congressmanului Kendrick. E secretara lui — sau ați uitat? 

Şaizeci şi cinci de secunde mai târziu, avându-l pe Payton 
afară, lângă uşa deschisă, Paddy auzi în receptorul pagerului: 

— Biroul congressmanului Kendrick... 

— Annie, o întrerupse soțul ei. Miercuri după-amiază, 
după ce-ai plecat de la birou, cine mai era acolo? 

— Numai Phil Tobias. Fetele plecaseră mai devreme. 

— Phil şi mai cine? 

— Tobias. E consilierul şef al lui Evan şi în timpul liber 
spălător de sticle murdare. 

— Şi el nu ţi-a spus nimic ieri sau azi? Adică ceva cum că 
l-ar fi văzut pe Kendrick? 

— Paddy dragă, Evan n-a apărut la birou. Nici azi, nici ieri. 
I-am lăsat vreo cinci mesaje în robotul lui de-acasă, dar nu 
m-a sunat nici până acuma, al naibii marțafoi! 

— Vorbim mai târziu, tigroaico. Stai pe loc unde eşti. 
Înţeles? Nu te mişti de-acolo până la noi ordine! 

O'Reilly puse telefonul la loc şi se întoarse ridicând privirea 
spre MJ. 

— Aţi auzit, domnule. Cred că dacă v-aţi cere doar scuze ar 
fi suficient. Ați căutat-o cu lumânarea, domnule Payton! 

— Nici n-am căutat-o, nici n-am vrut-o, locotenente. Zilele 
astea am făcut atâtea lucruri de mântuială în Langley, încât 
dacă cineva rămâne cu impresia că soția lui s-ar putea fi 
atrasă într-una din cârpăcelile noastre, nu-l învinuiesc pentru 
că se zbârleşte la mine. 

— Cred că din păcate asta a fost... În sfârşit, cine-l caută 
pe Tobias? Eu sau dumneavoastră? 

— Nu vă pot obliga s-o faceţi, domnule O'Reilly. În lege nu 
e scris nimic în favoarea unei astfel de acţiuni. De fapt, sincer 
vorbind, există anumite puncte care o împiedică negru pe alb. 
Pot însă să vă solicit ajutorul şi trebuie să vă spun că sunt 
disperat şi că vi-l cer cu adevărat. În noaptea asta pot acoperi 
totul pe motiv de securitate națională, deci nu veți păți nimic 


pentru că n-aţi raportat. Dar în ceea ce îl priveşte pe Tobias, 
nu pot decât să vă rog. 

— Pentru ce? întrebă detectivul ieşind din maşină şi 
închizând uşa fără s-o trântească. 

— Ca să mă ţineţi la curent. 

— Nu trebuie să mă rugați pentru asta... 

— Înainte de a se lansa vreun raport oficial, adăugă 
Payton. 

— Atunci va trebui să mă rugaţi, spuse Paddy studiindu-l 
pe director. Şi vă spun de la bun început că n-am să pot să 
garantez, nimic. Dacă tipul va fi depistat pe undeva prin 
Elveţia sau plutind în Potomac, nu-mi raportează nimeni 
tocmai mie chestia asta. 

— Cu siguranță că ne gândim la aceleaşi lucruri. Totuşi, 
dumneavoastră aveți ceea ce s-ar putea numi o pistă, 
locotenente. lertaţi-mă, dar a trebuit să mă informez despre 
toți oamenii din jurul lui Evan Kendrick. Departamentul 
poliției din districtul Columbia pur şi simplu v-a mituit acum 
doisprezece ani ca să vă facă să acceptaţi transferul de la 
Boston la Washington. 

— Unde m-a mituit? Mi-a dat o treaptă la salariu, nimic 
nelegal. 

— Da, treaptă echivalentă cu cea pentru detectiv şef, post 
pe care l-aţi refuzat acum patru ani. 

— Sfinte Sisoe!... Chiar aşa, căutați lumea şi-n ciorapi?... 

— Trebuie să vă spun tot... Şi din moment ce soția 
dumneavoastră lucrează pentru congressman, cred că un 
bărbat aflat în poziția dumneavoastră ar putea să insiste să 
fie informat dacă şi când i se va întâmpla ceva semnificativ 
acestui Philip Tobias, căci şi el a lucrat şi lucrează pentru 
cabinetul lui Kendrick. 

— Cred că aşa ceva ar mai merge. Dar chestia asta mă face 
să vă pun o întrebare, poate două. 

— Spuneţi. Orice întrebare m-ar putea ajuta. 

— De ce se află Evan în Bahamas? 

— Eu i-am trimis acolo. 


— l-aţi? Cu egipteanca?... Bătrânul Weingrass i-a vorbit 
despre ea nevesti-mii. 

— Lucrează pentru noi, a făcut parte din operaţiunea 
Oman. Avem în Nassau un om care are o firmă paravan, 
Kendrick îl cunoaşte, au fost asociaţi cu ani în urmă. Nici el, 
nici firma lui n-au o reputaţie prea bună, dar noi am 
considerat că merită să-l folosim. 

— În ce scop? 

Directorul de la Proiecte Speciale se uită peste capota 
maşinii, în direcția casei lui Kendrick. 

— Toate astea vor veni mai târziu, O'Reilly. N-am să-ți 
ascund nimic, îți promit. Dar din câte mi-ai spus, am multă 
treabă de făcut. Trebuie să iau legătura cu echipa îmbrăcată 
în giulgiu, iar asta n-o pot face decât din maşina mea. 

— Echipa îmbrăcată în giulgiul Asta ce naiba mai e? 

— Un grup de bărbați dintre care nici unul din noi n-am 
vrea să facem parte. Ei ridică morții în legătură cu care nu 
pot depune niciodată mărturie, fiindcă au depus jurământ că 
nu vor dezvălui sub nici o formă rezultatele autopsiilor. Sunt 
un rău necesar, iar eu îi respect pe toţi, deşi n-aş vrea să fiu 
unul dintre ei. 

Deodată se auzi soneria telefonului celular al detectivului. 
Sunetul se răspândea în noaptea liniştită şi rece, lovindu-se 
de zidul de cărămidă şi proiectându-se mai departe, prin 
pădure. O'Reilly deschise uşa şi apucă receptorul, ducându-l 
la ureche. 

— Da! 

— Oh, Paddy! strigă în receptor Ann Mulcahy O'Reilly. L-au 
găsit! L-au găsit pe Phil! Era în subsol, lângă boilere! 
Christoase, ascultă aici, Paddy, că simt că-mi crapă capul, nu 
mai pot! Se spune că are beregata tăiată! Dumnezeule sfinte, 
e mort, Paddy! 

— Când spui se spune, ce vrei să zici de fapt, tigroaico? 

— Harry şi Sam de la întreţinerea de noapte tocmai au dat 
de el şi au venit încoace, la mine. Şi sunt şi ei leşinaţi de frică, 
Paddy! Nu şi nu, că să chem poliția, nici nu mă mai pot 


înțelege cu ei, ce mama dracului mă fac eu acuma, Doamne 
Dumnezeule! 

— Păi tocmai ai chemat-o, Annie. Spune-le să rămână acolo 
unde sunt. Să nu atingă nimic şi să nu discute cu nimeni 
până nu ajung eu acolo! Înţeles? 

— Să nu vorbească eu nimeni?... 

— Nimic! Carantină! Le explic eu mai târziu. Acum sună la 
securitatea congresională şi spune-le să posteze cinci oameni 
cu arme de vânătoare în fața biroului. Spune-le că soțul tău e 
polițist şi că el a cerut asta din cauza unor amenințări la 
adresa lui Kendrick. Înţeles? 

— Da, Paddy, răspunse doamna O'Reilly printre lacrimi. 
Oh, Doamne sfinte, e mort! 

Detectivul se răsuci pe banchetă şi-l văzu pe director 
alergând spre maşina lui. 


Capitolul 28 


Era ora patra şi un sfert după amiază, ora statului 
Colorado, iar Emmanuel Weingrass era în culmea nerăbdării. 
Pe la unsprezece descoperise că telefonul era mort, iar două 
din surorile medicale i-au spus că treaba asta dura de pe la 
nouă, când încercaseră ele să dea nişte telefoane. Una se 
dusese cu maşina la Mesa Verde ca să sune de acolo la 
deranjamente şi se întorsese cu asigurarea centralistei că „se 
rezolvă imediat”. Imediatul ăsta se făcuse de cinci ore şi mai 
bine, chestie pe care Manny n-o putea accepta în raptul 
capului. Unui congressman cum era Evan Kendrick, lăsând la 
o parte chestiile cu eroul naţional şi tam-tara-tam şi aşa mai 
departe, i s-ar fi cuvenit ceva mai multă considerație. Ce se 
întâmpla acum era curată măgărie şi Manny tocmai ajunsese 
la concluzia că răbdarea lui are şi ea limitele ei. Apoi 
încurcăturile astea cu telefonul începură să-i strecoare în 
minte nişte bănuieli foarte urâte, care îl umpleau de nelinişte, 
deşi hotări să nu le spună nimic temnicereselor lui. Trebuia 
să fie foarte, foarte diplomat cu ele. 

— la auziți aici! strigă el tare din uşa verandei către cele 
două fete care jucau gin-rummy. 

— Ce naiba vrei, Manny? îl întrebă a treia, aşezată într-un 
scaun lângă arcada intrării în salon, lăsând ziarul din mână. 

— Macbeth, analfabetelor. O dau dracului de lege! 

— Legea e singurul lucra pe care poți să te bazezi... Gin! 

— Nu prea ştii multe despre Biblie, domnişoară Erudita... 
Eu n-am de gând să mai rămân izolat de lumea exterioară. 
Una din voi să facă bine să mă ducă cu maşina în oraş, să-l 
sun pe preşedintele nenorocitei ăsteia de companii de 
telefoane, că altfel îmi vin acuma năbădăile şi fac praf toată 
şandramaua asta. 

— N-o să mai apuci. Te băgăm noi mai întâi într-o cămaşă 


de forță, zise una dintre fetele care jucau cărți. 

— Stai puţin, zise partenera ei. Ar putea să-l sune pe 
congressman, să intervină el. Doar nici fără telefon nu putem 
sta, eu de exemplu chiar că trebuie să-l sun pe Frank. Mâine 
vine încoace cu avionul, ţi-am mai spus şi n-am reuşit nici 
până la ora asta să aranjez la hotel pentru cameră. 

— Şi eu zic la fel, zise asistenta din salon. Ar putea telefona 
de la prăvălia lui Hawkins. 

— Cunoscându-vă bine, frumoaselor, numai la sex vă stau 
gândurile, spuse Manny. Telefonăm de la biroul lui G-G, gata. 
Eu n-am încredere în ăia cu numele de Abraham. Canalia de 
Hawkins probabil că a vândut arme ayatolahului fără să-i 
iasă nici un profit... Staţi o clipă, să-mi iau vesta şi haina. 

— Conduc eu, se oferi fata din salon, aruncând ziarul la 
picioarele scaunului şi ridicându-se în picioare. Ia-ți pelerina, 
Manny. E cam frig şi vine un vânt rece dinspre munte. Să nu 
plouă. 

Weingrass mârâi nemulțumit ceva printre dinți şi se 
îndreptă spre dormitorul lui din aripa de sud, la etajul întâi. 

Cum ieşi din câmpul lor vizual, Weingrass grăbi pasul. 
Avea mai multe de luat, nu numai vesta şi haina. Ajuns în 
camera lui, mărită după proiecte proprii pentru a include 
nişte uşi glisante pe peretele dinspre nord, se duse repede la 
şifonier, se urcă pe un scaun şi strecură mâna până în spate, 
trăgând de acolo o cutie de pantofi, apoi se dădu jos, puse 
cutia pe pat, o deschise şi scoase din ea un pistol de calibrul 
38 şi trei încărcătoare pline. 

Jucăriile astea trebuise să le ascundă din cauza lui Evan, 
care îşi păstra propria lui puşcă de vânătoare sub cheie, iar 
muniția o ținea ascunsă, interzicând tuturor din casă să aibă 
vreo armă de foc. Motivul fusese mult prea dureros pentru 
amândoi: Kendrick se temea că bătrânul lui prieten şi-ar fi 
putut zbura creierii dacă boala şi-ar fi arătat din nou colții, 
amenințându-l cu o agonie lungă şi chinuitoare. Dar 
Emmanuel Weingrass, care trăise cum trăise şi care trecuse 
prin destule în viaţa lui, nu putea concepe acum să se vadă 


dezarmat de toanele lui Evan. G-G Gonzales îi făcuse rost de 
jucăria asta şi Manny spărsese numai o dată vitrina în care 
era încuiată puşca de vânătoare, iar asta numai atunci când 
apăruseră reporterii în curte şi începuseră să se uşureze pe 
minunea de pajişte la care Manny ţinea ca la ochii din cap. 

Introduse un încărcător în pistol, le strecură pe celelalte 
două în buzunare şi duse scaunul înapoi la birou. Se duse 
apoi la dulap şi luă de acolo o vestă groasă tricotată, se 
îmbrăcă cu ea şi se examină în oglindă, cu un aer de 
mulțumire: vesta acoperea perfect umflăturile. Apoi întinse 
mâna după un buton roşu ascuns în spatele draperiei şi 
apăsă pe el, amorsând alarma, după care ieşi din dormitor cu 
aerul cel mai paşnic din lume şi se îndreptă spre fetele din 
hol. 

— Ce vestă frumoasă ai, Manny, exclamă una, ţinându-i 
pelerina. O minune, uite cum se cunoaşte omul de gust! 

— Am luat-o dintr-un magazin pentru schiori, la Monte 
Carlo. 

— Întotdeauna ai răspunsurile pregătite? 

— Nu glumesc, e-adevărat. 

— Hai, ia pelerina pe tine. 

— Pfff... În chestia asta arăt mai pocit ca un Hasid. 

— Ca un ce? 

— Heidi cu scufiță roşie. 

— Nici vorbă, eu cred că arăţi foarte masculin... 

— Haideţi să ne cărăm de-aici, zise Weingrass pornind 
către uşă, apoi se opri. Fetelor! strigă el. 

— Da, Manny? 

— Scumpelor, vă rog să mă ascultați, e ceva serios. Cum 
nu merge telefonul, mi-aţi face o plăcere extraordinară dacă 
ați pune în funcțiune sistemul de alarmă principal. Râdeţi de 
mine, iubitelor, râdeți, râsul vă face şi mai frumoase! Ştiu, 
pentru voi sunt doar un boşorog zaharisit, îmi dau seama de 
asta, dar zău că m-aş simți mai bine dacă ați face chestia 
asta pentru mine. 

— Ce drăguţ e... 


— Bineînţeles că o s-o facem, Manny. Pentru tine... 

Rahatul ăsta cu milogeala şi umilința ține întotdeauna cu 
gâsculițele astea, îşi zise Manny continuând să meargă către 
uşă. 

— Hai, dă drumul la pas, zise el spre asistenta care se 
împiedica în pelerina ei. Vreau să ajung la G-G până să 
termine lucrul cioflingarii ăia de la telefoane. 

Afară vântul bătea într-adevăr cu putere şi trebuiră să 
meargă până la maşină aplecându-se, pentru a rezista mai 
uşor rafalelor care aproape că îi împiedicau să meargă. 
Weingrass îşi acoperi fața cu mâna stângă şi îşi întoarse 
capul spre dreapta, când observă deodată ceva care îl făcu să 
tresară şi să-şi simtă toate fibrele corpului intrate în alertă. 
La început îşi zise că i se părea lui, că frunzele vânturate şi 
praful împrăştiat în trâmbe haotice îi jucau feste şi-i 
provocaseră o iluzie optică, dar se convinse imediat că nu era 
aşa. Se vedea mişcare, inconfundabila mişcare de trup 
omenesc, dincolo de arbuştii înalți din fața aleii. Un individ 
țâşnise de acolo spre dreapta şi se aruncase la pământ într- 
un loc mai înfrunzit... Şi mai erau şi alții! Un al doilea îl urmă 
pe primul, mergând până mai încolo şi aruncându-se într-un 
tufiş des. Câţi erau? 

— Eşti în regulă, Manny? strigă fata spre el în timp ce se 
apropiau destul de anevoie de maşină. 

— Chestia asta e o joacă de copii pe lângă trecătorile din 
Alpi! răcni Weingrass, ca un marinar pe timp de furtună. Hai, 
intră! Sus! Grăbeşte-te! 

— Oh, ce n-aş da să văd şi eu Alpii într-o zi! 

— Şi eu, mormăi Weingrass urcându-se în maşină Scoase 
cu mişcări furişe pistolul şi îl puse între banchetă şi uşa lui. 
Fata răsuci cheia în contact şi porni motorul. 

— Când ajungi la drum ia-o la stânga, spuse el. 

— Nu, Manny, nu-i bine. Cel mai scurt drum spre Mesa 
Verde e prin dreapta, ai uitat? 

— Ştiu asta, iubito şi totuşi eu vreau s-o luăm spre stânga. 

— Manny, să ştii că dacă ai de gând să-ncerci ceva cumva 


la anii tăi, fac urât de tot! 

— Tu ia-o la stânga, ia curba şi opreşte. 

— Domnule Weingrass, uite ce e, dacă chiar şi pentru o 
secundă aveți impresia că eu... 

— Eu cobor, o întrerupse cu voce scăzută bătrânul 
arhitect. Nu vreau să te alarmez şi am să-ţi explic mai târziu, 
însă în momentul de față ai să faci exact ce-ţi spun eu... Te 
rog! Acuma dă-i drumul mai încet şi opreşti mai încolo, după 
curbă, îți spun eu unde. 

Femeia, uimită şi speriată, nu înţelese de ce vorbea Manny 
în şoaptă, dar îi înțelese în schimb privirea. Nimic teatral, 
nimic bombastic. Pur şi simplu îi dăduse un ordin. 

— Mulţumesc, continuă el în timp ce ea conducea maşina 
printre gardurile de arbuşti înalți, luând-o apoi spre stânga. 
Acuma ia-o ici drumul spre Mancos ca să ajungi în Mesa 
Verde... 

— Asta înseamnă cel puţin zece minute întârziere... 

— Ştiu, dar aşa vreau eu să faci. Te duci direct la G-G şi-i 
spui să cheme poliția... 

— Manny! strigă femeia strângând volanul între degete. 

— Sunt convins că nu e nimic serios, spuse Manny repede, 
nevrând s-o neliniştească prea tare. Probabil e vorba de vreun 
tip care a rămas cu maşina în pană sau de cine ştie ce 
excursionist rătăcit. Dar e mai bine ca şi chestiile astea să fie 
verificate, nu crezi? 

— Nu ştiu ce să cred, dar sunt sigură că n-am să te las să 
te dai jos din maşină! 

— Eu sunt totuşi de părere că am să cobor, o contrazise 
Manny ridicând neglijent revolverul, ca şi când i-ar fi studiat 
piedica. 

— Doamne Dumnezeule! ţipă îngrozită asistenta, începând 
deodată să dârdâie din toate încheieturile. 

— Sunt în perfectă siguranță, draga mea, pentru că sunt 
un om prudent până aproape de laşitate... Opreşte aici, te 
rog. 

Femeia, albă la față, făcu ce i se spusese, uitându-se 


înspăimântată când la armă, când la faţa bătrânului. 

— Mulţumesc, eşti dulce, spuse Weingrass deschizând uşa. 
Pa! Probabil că am să-l găsesc în casă pe inofensivul nostru 
vizitator, trăncănind la o cafea cu fetele, adăugă el închizând 
portiera după el fără s-o trântească. 

Porni spre casă, bucuros că şuieratul vântului acoperea 
zgomotul făcut de paşii lui prin frunziş. Se opri într-un loc 
ferit, undeva la marginea drumului, cam pe unde începea 
pădurea. Mulțumea acum norilor negri care zburau pe 
deasupra lui şi mulțumea şi pelerinei închise la culoare, care 
îl făcea să fie destul de greu vizibil. Pătrunse mai adânc în 
pădure, apropiindu-se de casă/şi se lipi de un copac gros care 
se afla mai la o parte de şirul de arbuşti. Îşi acoperi din nou 
fața cu gulerul pelerinei şi-şi strecură privirile spre drum. 

Erau acolo. Şi nu păreau deloc rătăciți. Aşadar presimțţirile 
lui nu-l înşelaseră. Erau doi şi păreau că aşteaptă ceva sau 
pe cineva. Purtau jachete de piele şi stăteau ghemuiţi la 
picioarele arbuștilor, vorbind cu glas scăzut, iar cel din 
dreapta se uita mereu la ceas, cu un aer neliniştit. Weingrass 
nu avea nevoie să-i spună cineva ce însemna asta: era 
limpede că indivizii aşteptau pe cineva sau să se întâmple 
ceva. Ciudat lucru, raţiunea îi spunea lui Manny că e lao 
vârstă înaintată, dar într-un alt ungher al ființei lui, aceeaşi 
rațiune, sau poate alta, îi spunea că asta e o minciună. Se 
simțea slab şi totuşi o voce îi şoptea aspru şi poruncitor că e 
puternic şi n-are voie să se dea bătut. Se aplecă şi începu să 
se târască pe palme şi pe genunchi, fără să ştie prea bine ce 
căuta, dar simțind instinctiv că trebuia neapărat să găsească 
şi că va găsi. 

Dădu peste o creangă groasă ruptă de curând de vânt, cu 
seva încă mustind din aşchiile rupturii. Avea ceva mai mult 
de un metru şi atârna foarte greu, se vede că era de esență 
tare, aşa că se putea lovi foarte bine cu ea. Încet şi greu, 
chinuitor de greu, bătrânul se ridică în picioare şi se întoarse 
la copacul lângă care stătuse, cam la cincisprezece metri în 
diagonală față de cei doi necunoscuți, întorşi acum cu spatele 


spre el. I se păru că drumul acesta ţinuse o eternitate, deşi de 
fapt nu-i luase nici zece secunde. 

Totul era la noroc, dar el tot nu mai avea mult de trăit şi 
şansele lui erau oricum mai mari decât dacă ar fi jucat la 
ruletă. Până şi rezultatul urma să-l cunoască mai repede, iar 
jucătorul Emmanuel Weingrass era gata să parieze că cel 
puțin unul din cei doi avea să rămână pe loc. Se întoarse 
târâş în pădure, alegându-şi cu grijă poziția ca şi când ar fi 
definitivat un proiect de construcție pentru cel mai important 
client din viața lui. Numai că acum clientul era el însuşi. 
Foloseşte-te la maximum de toate elementele naturale 
înconjurătoare, fusese teoria lui pe perioada vieţii sale 
profesionale; şi ar fi fost culmea ca tocmai acum să-şi încalce 
propria lui regulă! 

Doi plopi groşi, aşezaţi cam la doi metri unul de altul, 
formau un fel de poartă naturală. Se ascunse după trunchiul 
din dreapta, apucă creanga cu amândouă mâinile şi o ridică 
până când atinse cu ea trunchiul plopului din spatele lui. 
Vântul şuiera printre copaci, amestecându-se cu zgomotele de 
tot felul ale pădurii. Manny deschise gura, trase adânc aer în 
piept şi scoase un urlet scurt şi ascuţit, ca de animal cuprins 
de furie şi de spaimă. Apoi lăsă capul într-o parte şi aşteptă. 

Printre cele două trunchiuri şi prin frunzişul jos, îi putea 
vedea pe cei doi de peste drum. Speriați, aceştia se 
întorseseră cu fața spre pădure şi unul din ei îl apucă iute pe 
celălalt de umăr, părând a-i da un ordin. Aşa era. Cel din 
stânga se ridică şi o luă iute la picior prin pădure spre Mesa 
Verde, venind direct spre Manny. 

Acum totul ţinea de cronometrare. Cronometrare şi 
precizie. Weingrass mai scoase două urlete ascuţite, apoi un 
al treilea, care răsună atât de lugubru încât individul care se 
apropia o luă îngrozit la goană, ajungând la cei doi plopi care 
probabil i se păruseră un refugiu salvator. 

Manny strânse şi mai tare creanga în mâini, ieşi din 
adăpost şi-l izbi din răsputeri în moalele capului. Se auzi o 
pârâitură şi omul avu o zvâcnitură bruscă şi puternică, din 


tot trupul, apoi se împletici şi veni grămadă pe stratul de 
frunziş, fără să mai mişte. Lovitura fusese atât de puternică 
încât îi strivise ţeasta ca pe un dovleac copt şi sângele 
amestecat cu creieri striviți şi cartilagii rupte ţâşnise zemos, 
scurgându-se ca un terci pe față şi pe umeri şi lăsându-se 
într-o baltă mică pe frunzişul uscat. Omul era deja mort. Cu 
sufletul la gură, Weingrass ieşi din spatele copacului şi 
îngenunche lângă el. 
Era un arab. 


Vântul stârnit dinspre munţi se îndârjea din ce în ce. 
Manny smulse arma din mâna mortului şi o luă cu paşi greoi 
spre drum. Arabul rămas pe poziție se învârtea ca un leu în 
cuşcă. Privea tot timpul când spre pădure, când spre drumul 
spre Mesa Verde, mai făcea câţiva paşi agitați şi se uita la 
ceas, apoi, iar scruta întunecimea pădurii... Nu părea să aibă 
vreo armă şi asta îi spunea lui Weingrass altceva, individul 
era ori un începător, ori un profesionist de înaltă clasă. Aici 
cale de mijloc nu putea să existe. 

Simţindu-şi inima bătând ca un baros în pieptul lui 
şubrezit, Manny îşi îngădui câteva clipe de răgaz, să-şi mai 
tragă sufletul. Însă numai câteva, căci orice întârziere putea 
costa mai mult decât era el în stare să plătească. O luă încet 
spre nord, furişându-se după trunchiurile copacilor până 
ajunse la mai puţin de douăzeci de metri de individul rămas 
la fața locului, care se toi uita tot timpul, din ce în ce mai 
furios, spre Mesa Verde. Era din nou nevoie de un calcul 
precis al timpului. Weingrass traversă cât putu de repede 
drumul şi rămase nemişcat, nescăpându-l din ochi pe intrus, 
care ajunsese în culmea furiei. De două ori se întorsese la 
arbuşti, lăsându-se pe vine şi uitându-se la ceas. Manny 
înaintă ţinând arma în mâna dreaptă. Când ajunse la trei 
metri în spatele lui, strigă: 

— Jezzar! Măcelarule! Dacă mişti, eşti un om mort! 
Fahem? 

Individul căzu la pământ ca retezat, se făcu imediat ghem 


şi se rostogoli cu iuțeala fulgerului între tufe, găsind timp să-i 
arunce lui Manny în ochi un pumn de țărână amestecată cu 
frunze. Weingrass înțelese de ce nu văzuse nici o armă la el, o 
avea pusă jos, pe pământ. Manny căzu pe partea stângă şi 
văzu, cu ochii împăienjeniți, cum teroristul apucă arma şi, 
târându-se pe spate, încurcându-se în frunzişul verde şi în 
lăstari, o îndreaptă spre el şi trage. Se auziră două plesnituri 
slabe, care se pierdură în vânt: pistolul teroristului avea 
amortizor. Dar gloanțele veniră agresive: primul ţiui cu 
răutate pe deasupra lui Weingrass, iar al doilea se auzi 
imediat muşcând dintr-o placă de beton a zidului din jurul 
casei. Manny ridică arma, adunându-şi tot calmul dat de 
experiența unei vieți întregi şi apăsă pe trăgaci. Teroristul 
scăpă un geamăt scurt şi se prăbuşi cu fața în jos în ierburi, 
cu ochii deschişi şi cu un şuvoi de sânge scurgându-i-se de la 
baza gâtului. 

Grăbeşte-te, ticălos ramolit, ce eşti îşi zise Weingrass 
ridicându-se cu greu pe picioare. Aştia aşteptau pe cineva! Ce, 
vrei să ajungi ca o rață senilă şi urâtă într-o galerie de tir? 
Capului ăluia al tău nu i-ar sta deloc bine cu creierii 
împrăştiați! Uh, toate oasele mă dor! Manny se întinse după 
cadavrul încurcat în hățiş. Se aplecă, îl trase spre el, apoi îl 
apucă de picioare şi, adunându-şi ultimele puteri, gâfâind ca 
o locomotivă şi cu inima bătându-i să-i spargă pieptul, târi 
cadavrul dincolo de drum, în pădure. 

Nu mai voia decât să se aşeze pe pământ şi să-şi mai tragă 
puțin sufletul, să lase barosul dureros din piept să-şi mai 
astâmpere bătăile şi să poată înghiți nestingherit câteva guri 
de aer, dar ştia prea bine că nu era vreme de aşa ceva. 
Trebuia să meargă mai departe, trebuia să fie pregătit şi, 
înainte de toate, trebuia să prindă pe cineva de viu. Câinii 
ăştia veniseră după Evan, după fiul lui! Trebuia să obţină 
nişte informaţii... indiferent ce fel de moarte îl aştepta mai 
târziu. 

Auzi zgomotul unui motor, apoi zgomotul se pierdu. 
Tulburat, Manny făcu prudent un pas lateral, intrând în zona 


dintre copaci şi marginea pădurii şi se uită în direcția 
zgomotului. Dinspre Mesa Verde venea încet o maşină. 
Încetinea din ce în ce, probabil mergea în virtutea inerției, cu 
motorul oprit, căci acum se desluşea foşnetul pneurilor prin 
frunzele uscate de pe drum. Se apropie de paravanul de 
arbuşti mergând încet de tot, apoi se opri. Înăuntru se aflau 
doi oameni. Şoferul, un tip bine clădit, de nici patruzeci de 
ani, ieşi primul afară şi se uită în jur. Se vedea limpede că se 
aştepta să dea de cineva sau să primească vreun semnal. Se 
uită atent în toate părțile, scrutând pădurea în lumina slabă 
a după-amiezii înnorate, dar nu văzu nimic care să-l 
intereseze. Traversă atunci drumul până în partea împădurită 
şi o luă înainte, îndreptându-se spre locul unde se afla 
Weingrass. Acesta îşi vâri revolverul sub cureaua pantalonilor 
şi se aplecă să ia de jos pistolul cu amortizor al 
profesionistului. Numai că arma era prea mare pentru un 
buzunar, aşa că, la fel cum făcuse şi arabul, o puse la 
picioare. Apoi o ridică, se trase cu câţiva paşi mai în mijlocul 
tufelor şi verifică butoiaşul. Mai erau patru gloanțe. Omul se 
apropia din ce în ce, ajungând la câțiva metri de Manny, care 
nici nu mai sufla în ascunzătoarea lui. 

Celălalt tip din maşină se dăduse jos şi venea şi el după 
camaradul lui, cu un pas cam chinuit, puţin şchiop. 

— Yosef! strigă el cu putere. 

Yosef? Manny încremeni: Yosef era un nume de evreu! 
Sfinte Dumnezeule, cine erau indivizii ăştia? Nu, nu se poate, 
nu erau evrei, n-aveau cum să fie evrei! Poate nu auzise el 
bine, cum bătea şi vântul ăsta afurisit... 

— Yosef! 

Ah, Dumnezeule, evrei erau! Şi pe doi apucase deja să-i 
lichideze... Dar ce mama dracului căuta Mossadul aici? 

— Yos... 

— Dar mai taci o dată din gură, tâmpitule! se răsti în 
şoaptă individul mai în vârstă. Dacă mai ridici vreodată 
vocea, oriunde am fi, te expediez înapoi în Baaka de nu te 
vezi. În sicriu, walad, în sicriu! 


Vorbise arăbeşte, deci nu erau evrei... Şi veneau din Valea 
Baaka, deci era limpede. Simţind cum îi mai vine inima la loc, 
Weingrass îi privi mai atent şi înțelese de ce individul îi 
spusese celuilalt walad, adică „băiat”. Şchiopul era abia un 
băiețandru, de fapt, nu părea să aibă mai mult de 
şaisprezece-şaptesprezece ani. 

— Ba n-o să mă trimiți nicăieri! răspunse supărat tânărul, 
cam împrăştiind cuvintele din cauza buzei de iepure care îl 
împiedica să pronunţe clar. N-am să mai merg drept în viața 
mea şi asta numai din cauza porcului ăluia! Şi când mă 
gândesc că aş fi putut deveni un mare martir al sfintei 
noastre cauze! 

— Bine, bine, spuse cu compasiune arabul cu nume de 
evreu. Toarnă-ți nişte apă rece pe capul ăla, să nu explodeze. 
Şi poate înţelegi tu ce se întâmplă aici, că eu nu pricep nimic. 

— Radioul american! Am auzit şi ştiu destul ca să înţeleg! 

— Oamenii noştri de la cealaltă casă? 

— Nu, nimic de genul ăsta. Evreii! L-au executat pe 
bătrânul Khouri. L-au spânzurat! 

— Şi tu la ce te aşteptai, Aman? Acum patruzeci de ani 
Khouri lucra pentru nazişti în Africa de nord. A omorât o 
groază de evrei, a aruncat în aer nu ştiu câte kibuţuri, plus 
hotelul ăla din Haifa! 

— Atunci, Yosef, noi trebuie să-l ucidem pe criminal şi pe 
toți bătrânii din Irgun şi Stern! Khouri a fost pentru noi un 
simbol al măreției şi al credinței... 

— Ei, ia mai tacă-ți gura, băiete. Bătrânii ăia au luptat 
împotriva englezilor mai mult decât împotriva noastră. Ei sau 
bătrânul Khouri n-au avut nimic de-a face cu ce trebuie să 
facem noi azi. Trebuie să-i dăm o lecţie unui fecior de cățea 
care a pretins că ar fi de-ai noştri. S-a îmbrăcat în hainele 
noastre, s-a folosit de limba noastră şi a trădat prietenia pe 
care i-am arătat-o. Acum, băiete! Concentrează-te la ce avem 
de făcut acum, lasă prostiile! 

— Unde sunt ceilalți? Trebuiau să iasă în drum. 

— Păi eu de ce mă tot frământ aici? Aia e, că nu ştiu ce e 


cu ei. Poate au aflat ceva sau au văzut ceva şi au intrat în 
casă. Poate i-au curăţat deja pe toţi de acolo, până să venim 
noi, nu ştiu. Văd că luminile sunt aprinse, se văd printre 
tufele alea înalte. Noi să ne apropiem de intrare, unul pe-o 
parte, altul pe partea ailaltă. Tu ia-o prin, iarbă până la 
fereastră. Te pomeneşti că-i vedem pe ai noştri cum beau 
cafea cu câinii ăia din casă, înainte de a le reteza beregățile. 

Emmanuel  Weingrass ridică pistolul cu amortizor, 
rezemându-l de trunchiul unui copac şi îndreptându-l când 
spre un terorist, când spre celălalt. Îi voia pe amândoi. Vii! 
Auzise ceva despre „cealaltă casă” şi asta îl înfuriase atât de 
tare încât îi venea să le zboare creierii la amândoi. Câinii ăştia 
spurcaţi veniseră să-i ucidă fiul! Ei bine, dacă-i aşa, au să 
plătească din greu, cu o agonie grea, indiferent de vârstă, îşi 
zise Manny. Glonţul ştia să ucidă şi pe loc, dar şi în chinuri 
cumplite. Cobori pistolul către regiunea pelviana a unuia din 
ei, mutându-l apoi repetat de pe unul pe altul... 

Trase în acelaşi timp cu plesnitura unei rafale de vânt, care 
înghiți tot zgomotul. Două gloanţe în cel mai în vârstă şi unul 
în băiat. Acesta se prăbuşi țipând şi începu să se zvârcolească 
în țărână, însă camaradul lui avea o constituție mult mai 
robustă. Rămase pe picioare clătinându-se şi se întoarse spre 
locul de unde simțea că venise moartea, apoi se aruncă 
înainte cu furia ucigătoare a unui mistreţ rănit. 

— Nu te-apropia mai mult, Yosef! strigă gâfâind Manny, 
sleit cu totul de puteri, rezemându-se de un copac. Nu vreau 
să te omor dar am s-o fac! Tu, ăla cu nume de evreu, ucigaş 
de evrei! 

— Mama! zbieră Yosef apropiindu-se. Ea a renunţat la voi 
toți! Voi sunteți ucigaşii poporului meu. Voi luați tot ce ne 
aparține şi ne scuipați în faţă. Eu sunt pe jumătate evreu, dar 
cine sunt evreii ca să-l ucidă pe tata şi s-o radă în cap pe 
mama doar pentru că se iubea cu un arab? Am să te iau cu 
mine-n iad! 

Weingrass încercă să se ţină bine de copac, cu unghiile 
pline de sânge din cauza cojii tari, dar individul se năpusti 


asupra lui şi îi înfipse mâinile în beregată, trântindu-l la 
pământ şi prăbuşindu-se cu toată greutatea peste el. 

— Nu! horcăi Manny, ştiind că nu mai avea de ales. 

Trase şi Yosef se prăbuşi într-o parte, cu sângele 
năpădindu-l dintr-o dată pe gură, în bolboroseli amestecate 
cu blesteme. Apoi rămase nemişcat. Tremurând din toate 
mădularele şi căscând avid gura după aer, Weingrass se 
ridică în capul oaselor şi se rezemă de copac, privind în jos la 
cadavrul omului care venise până aici mânat de aranjamente 
politice neînțelese pentru el, planuri ţesute în afara puterii lui 
de cunoaştere dar care îi împingeau pe oameni să se omoare 
unul pe altul. În acel moment, Manny înţelese un lucru care 
până acum îi fusese neclar. Toate gândurile ființei umane 
erau conduse de aroganța credinţei oarbe şi prosteşti. Ea îi 
făcea pe oameni să lupte cu ferocitate împotriva oamenilor. 
Cine avea dreptul s-o facă? 

— Yosef... Yosef! tipa băiatul zbătându-se în tufele de la 
marginea drumului. Sunt lovit! Unde eşti? Ajutor! Yosef, mor, 
Yosef! Unde eşti? Sunt lovit, n-auzi, Yosef? 

Nu ştie, îşi zise Weingrass. N-a văzut! Din locul în care se 
zbătea, băiatul nu putuse vedea nimic, iar vântul puternic 
acoperise pocnetul slab al pistolului. Nu ştia că Yosef era 
mort şi că el era acum unicul supraviețuitor. lar în mintea lui 
Manny supraviețuirea băiatului era primordială; nu putea fi 
vorba de vreun martir al cauzei sfinte. Nu aici şi nu acum. 
Trebuiau aflate anumite lucruri care puteau să-i salveze viața 
lui Evan Kendrick. Mai ales acum! 

Weingrass îşi vâri mâinile în buzunarele pelerinei. Arma o 
aruncase pe jos. Încordându-şi ultimele puteri, se desprinse 
de copac şi se îndreptă cât putu de repede spre sud, prin 
pădure, împiedicându-se la fiecare pas şi dând la o parte 
crengile cu mâinile lui slabe. Coti spre drum şi ajunse la 
maşina ucigaşilor, spunându-şi că mersese destul de departe. 
Se întoarse şi o luă înapoi pe drum, spre tufele unde se 
zbătea şi gemea băiatul rănit. Mai repede... şi mai repede! 
Mişcă-ţi blestematele alea de picioare sfrijite, ticălos bătrân! 


Băiatul ăla nu trebuie să se mişte, nu trebuie să se târască şi 
nu trebuie să vadă! Mai ales asta nu trebuie, să vadă! 

Îşi simţi sângele zvâcnindu-i în tâmple şi inima bătându-i 
asurzitor în piept. lată-l pe tânărul arab! Se mişcase deja de 
la locul lui şi începuse să se târască spre pădure. În câteva 
clipe avea să-l vadă pe Yosef mort! Şi aşa ceva nu putea să se 
întâmple! 

— Aman! strigă Weingrass cu răsuflarea tăiată, amintindu- 
şi numele pe care îl pronunțase semi-evreul Yosef. Ayn ent? 
Kaif el ahwal? Unde eşti? Ţi-e bine? Itkallem! Răspunde! 

— Aici, aici! strigă disperat băiatul. Am fost împuşcat! În 
şold! Nu-l pot vedea pe Yosef! 

Şi tânărul se întoarse pe spate pentru a întâmpina parcă 
un camarad aşteptat. 

— Tu cine eşti? ţipă el chinuindu-se să ducă mâna sub 
jachetă ca să-şi scoată arma. Nu te cunosc! 

Weingrass îl lovi cu piciorul peste cot şi când mâna ieşi de 
sub jachetă, călcă pe ea, ţintuind-o pe pieptul băiatului. 

— Termină cu chestiile astea, vițelule! spuse Manny cu 
accentul lui saudit, ce ducea cu gândul la un ofițer care 
muştruluieşte un recrut nătărău. Nu te-am acoperit ca să ne 
pricinuieşti şi mai multe necazuri. Bineînţeles că ai fost 
împuşcat şi cred că-ţi dai şi tu seama că ai fost doar rănit şi 
nu ucis, ceea ce s-ar fi putut întâmpla foarte uşor! 

— Ce tot spui? 

— Ce făceai aici? scrâşni furios Manny. Ce făceai aici, 
căpățână seacă ce eşti? Pentru asta te-am adus aici, ai? Ca să 
te foieşti întruna ca idiotul pe drum, să zbieri şi să ţopăi în 
jurul obiectivului ca să te vadă toată lumea şi să ne ia la ochi 
din cauza ta? Yosef are dreptate, ar fi mai bine să te trimitem 
înapoi în Baaka. Mai mult ne încurci! 

— Yosef...? Unde e Yosef? 

— Sus în casă, cu ceilalți. Au reuşit să intre. Noroc că n-ai 
fost şi tu cu ei. Hai, sus, te ajut eu. 

Temându-se să nu se prăbuşească, Weingrass se ținu cu o 
mână de o creangă, iar cu cealaltă îl ajută pe terorist să se 


ridice. 

— Mai întâi dă arma aia-ncoace! 

— Ce? 

— Şi-aşa te ştiu toți cât eşti de îngrămădit. Nu vor să te 
mai vadă şi înarmat. 

— Nu înțeleg... 

— Nici nu trebuie. 

Weingrass îl plesni peste față pe tânărul fanatic şi-i scoase 
arma de sub jachetă. Era un pistol de calibrul 22, foarte 
potrivit pentru el. 

— Poţi să-mpuşti şi țânțari cu jucărica asta, praf îi faci, nu 
mai rămâne nimic de ei, spuse Manny apucându-l pe băiat de 
braț. Hai! Saltă-te într-un picior dacă ţi-e mai uşor. Te 
pansăm noi înăuntru. 

Se întuneca de-a binelea. Cei doi se aflau la jumătatea 
drumului când, deodată, se auzi uruitul unui motor şi în 
aceeaşi clipă ţâşniră razele farurilor unei maşini ce venea 
direct spre ei dinspre sud, de la Mesa Verde. În scrâşnet de 
pneuri, maşina opri la câțiva paşi de cei doi, care tocmai 
încercau să se îndrepte spre pâlcurile de arbuşti. Manny îl 
strânse şi mai tare de mână pe arab. Din maşină sări afară 
un bărbat. Manny, gata să se dezechilibreze, duse mâna la 
buzunarul pelerinei după pistol. Nu-l vedea prea bine pe 
individul care venea în fugă, sau poate că nu mai vedea el 
bine... Ridică arma şi trase. 

— Manny! strigă G-G Gonzales. Ce faci, eu sunt, nu trage! 

Weingrass se prăbuşi, fără să-i dea drumul teroristului 
rănit. 

— Ţine-l! îi ordonă el lui G-G cu ultimele picături de 
energie. Nu-i da drumul... ţine-i mâinile... Ăştia au cianură la 
Eliza 


Una din surorile medicale îi făcuse arabului o injecție care 
avea să-l țină adormit până a doua zi dimineață. Rana 
sângera tare dar nu era ceva serios, glonţul trecuse prin 
carne şi ieşise prin partea cealaltă. Femeile îi spălaseră rana 


cu dezinfectant şi i-o pansaseră. Apoi Gonzales îl dusese în 
camera de oaspeți, legându-l de mâini şi de picioare de 
colțurile patului, iar femeile îi acoperiseră trupul gol cu două 
pături, ca să prevină febra care putea să izbucnească în astfel 
de cazuri. 

— Vai, sărmanul băiat! E groaznic de tânăr, spuse cu 
duioşie una din ele punându-i o pernă sub cap. 

— E un ucigaş, comentă Weingrass cu răceală, uitându-se 
fix la figura teroristului. Te-ar măcelări într-o clipă fără să se 
gândească deloc că ridică o viață de om. Te-ar ucide aşa cum 
vrea el să ucidă evrei. Aşa cum ne-ar ucide pe toţi, dacă l-am 
lăsa în viaţă. 

— E revoltător, domnule Weingrass, spuse cealaltă femeie. 
E un copil! 

— Copil, ai? Spune chestia asta părinţilor a naiba mai ştie 
câți copii evrei care n-au avut şansa să ajungă la vârsta lui! 

Manny plecă din cameră ca să se alăture lui Gonzales, care 
tocmai îşi turna un pahar mare de whisky la barul de pe 
verandă. 

—  Serveşte-te, îi spuse arhitectul îndreptându-se spre 
fotoliul din piele. Ţi-l trec în cont, cum îmi faci şi tu mie. 

— Bătrân nebun ce eşti! zise G-G. Loco! Pur şi simplu loco; 
ştii asta? Puteai să fii ucis! Muerto! Comprende? Muerto, 
muerto! Mort, mort, mort, bătrân ţicnit ce eşti! Şi poate că cu 
asta aş mai fi putut trăi dar nu şi când eşti pe cale să-mi 
produci un atac de inimă! Mai ales unul mortal, comprende? 
Înţelegi ce vreau să spun, hombre? 

— Bine, bine. Poţi să bei, e pe gratis. Fac eu cinste. 

— Loco! strigă din nou Gonzales dând peste cap paharul 
dintr-o singură înghițitură. 

— Ţi-ai expus punctul de vedere, zise Manny. Mai toarnă-ţi 
unul. N-am să-ncep să te taxez decât de la al treilea în sus. 

— Nu ştiu ce să fac, să stau sau să plec! spuse G-G 
turnându-şi din nou. 

— Poliția? 

— TȚi-am mai spus că numai de poliție n-am stat eu. Şi 


chiar dacă i-aş fi sunat, apăreau şi ei după o lună şi mai bine! 
Că după cât sunt de deştepţi... Fata asta de-aici, ama de cria, 
sora medicală, cică lasă, că nu, că-i cheamă ea. Să-i cheme. 
De multe ori e nevoie să suni la Durango ca să dai peste cine 
trebuie. Alți deştepţi şi ăia, poliţişti, auzi! Cică stau şi ei cu 
legea-n mână, vai de căpățânile lor alea seci! 

Telefonul de la bar începu să sune, dar era un sunet 
ciudat, mai mult un piuit continuu. Weingrass se sperie atât 
de tare încât aproape că se răsturnă în fotoliu. 

— Uite că s-a reparat, făcu Gonzales. Vrei să răspund eu? 

— Nu! răcni Manny îndreptându-se spre bar repede dar 
clătinându-se pe picioare. Alo! Da? 

— Domnule Weingrass? 

— Poate da, poate nu. Cine-i acolo? 

— Am intrat printr-o conexiune laser pe firul 
dumneavoastră. Mă numesc Mitchell Payton şi sunt... 

— Gata, destul, ştiu cine sunteți, îl întrerupse Manny. 
Băiatul meu e bine? 

— Da. Tocmai am vorbit cu el în Bahamas. A fost detaşat 
un avion militar de la baza aeriană Homestead pentru a-l lua 
de acolo. În cinci ore e la Washington. 

— TŢineţi-l acolo! Înconjuraţi-l cu agenţi buni! Nu lăsaţi pe 
nimeni să se apropie de el! 

— Deci s-a întâmplat şi acolo... ceva? ... Mă simt atât de 
inutil şi de incompetent! Trebuia să fi pus pază... Câţi au fost 
ucişi? 

— Trei. 

— Oh, Dumnezeule... Poliția ştie ceva? 

— Nimic. Încă n-a ajuns aici. Cred că încă nici n-a aflat. 

— Încă n-a... Ascultaţi-mă, domnule Weingrass. Ce am să 
vă spun acum o să vi se pară ciudat, dacă nu mai rău, dar cu 
ştiu ce vorbesc. Pentru moment, acest tragic eveniment 
trebuie să fie ținut secret. Avem mai multe şanse să-i prindem 
pe ticăloşi dacă evităm panica şi îi lăsăm pe propriii noştri 
oameni să-şi facă treaba. Mă puteţi înțelege, domnule 
Weingrass? 


— Înţeles şi s-a aranjat, răspunse bătrânul, fără să spună 
că lucrase şi el cândva cu Mossadul. Poliția va fi întâmpinată 
afară, le spunem că a fost o alarmă falsă, unui vecin i s-a 
stricat maşina şi n-a putut să ne prindă la telefon. Atâta tot. 

— Era să uit, zise directorul de la Proiecte Speciale. Ați mai 
lucrat aşa ceva. 

— Mda, cam aşa e, spuse Manny fără să comenteze. 

— Staţi puţin! exclamă Payton. Aţi spus că sunt trei morți 
însă dumneavoastră vorbiți cu mine, deci nu aveți nimic! 

— Trei de-ai lor, nu de-ai noştri, domnule CIA deştept! 

— Cum? lisuse Christoase! 

— El nu ne-a ajutat prea mult. Încercaţi cu Abraham. 

— Vă rog să fiți mai clar, domnule Weingrass. 

— A trebuit să-i omor, n-am avut încotro. Dar al patrulea 
trăieşte şi e în stare de inconştiență. Trimiteţi-vă experții 
încoace până nu-l rad şi pe ăsta! 


Capitolul 29 


Şeful stației CIA din Bahamas, un bărbat scund, bine 
bronzat şi cu trăsături semne, se îndrepta grăbit la volanul 
maşinii spre clădirea de pe Queen Street a ambasadei. Poliţia 
din Nassau trimisese o escortă înarmată până în dinți la 
hotelul Cable Beach de pe plaja golfului Bay Road, unde 
patru ofițeri în civil însoţiseră un bărbat înalt cu păr şaten 
deschis şi o femeie cu ten măsliniu, de la apartamentele lor de 
la etajul al şaptelea până la o maşină care-i aştepta în fața 
holului impozant placat cu marmură. Directorul hotelului, un 
scoțian vioi pe nume McLeod, alesese un traseu prin 
coridoarele de serviciu, unde fuseseră postați cei mai de 
încredere oameni din personalul lui de securitate, până la 
intrarea iluminată strălucitor, încadrată de două enorme 
fântâni arteziene. Şeful de stație pusese totul, totul la punct, 
până la cele mai mici amănunte. Nimeni nu-i putea refuza 
nimic, îi cunoştea pe nume pe toți cei care trebuiau cunoscuţi 
în Bahamas, iar ci la rândul lor îi cunoşteau pe el. Mulţi din 
ei pe tăcute, e drept... 

Evan şi Khalehla, apăraţi de zidul de agenţi, se suiră în 
maşina guvernamentală, după ce omul de la CIA se aşeză pe 
bancheta din față. Kendrick pur şi simplu nu mai avea 
cuvinte să vorbească, iar Khalehla nu putea nici ea decât să-l 
strângă tare de mână, ştiind foarte bine ce era în inima lui. 
Claritatea în gândire îl părăsise pe Evan, fiind înlocuită de o 
furie nestăpânită. Ochii i se umpluseră de lacrimi când auzise 
de moartea celor doi, Kashi şi Sabri Hassan; nu fusese nevoie 
să i se spună despre mutilări şi profanări, ştia până unde 
puteau merge cu monstruozitățile teroriştii din Valea Baaka. 
Şi totuşi, lacrimile acelea se zbiciseră repede şi le luase locul 
strânsoarea unui pumn încleştat. lar în pupilele lui se zărea 
scăpărând furia. 


— După cum puteţi înțelege, domnule congressman, spuse 
şeful de staţie întorcându-se de pe locul de lângă şofer, eu nu 
ştiu ce se întâmplă, dar pot să vă spun că un avion de la baza 
aeriană Homestead din Florida se îndreaptă spre noi pentru a 
vă lua şi a vă duce la Washington. Ar trebui să aterizeze la 
cinci sau zece minute după ce ajungem noi la aeroport. 

— Ştim asta, spuse politicos Khalehla. Trebuia să fie deja 
aici, dar se aude că în zona Miami e o vreme mizerabilă şi că 
pe aceeaşi rută se mai găsesc şi nişte aeronave comerciale. 

— Asta înseamnă că au vrut să păstreze avionul numai 
pentru dumneavoastră, domnule. Vreau să zic pentru 
dumneavoastră doi, desigur. 

— Foarte amabil din partea lor, spuse Adrienne Rashad, 
strângându-l pe Evan de mână şi dându-i astfel de înţeles că 
nu era nevoie să vorbească. 

— Dacă din întâmplare aţi uitat ceva la hotel, vom fi 
bucuroşi să ne ocupăm noi de asta... 

— N-a rămas nimic, zise Kendrick mai mult în şoaptă. 

— Vrea să spună că am avut noi grijă de tot, vă mulțumim, 
zise Khalehla trăgându-i lui Evan mâna până la piciorul ci şi 
strângându-l şi mai tare. Asta e cu siguranţă o stare de 
urgenţă şi congressmanul are o mulțime de lucruri la care să 
se gândească. Să presupun că am trecut deja prin vamă? 

— Coloana dumneavoastră va trece direct spre porţile de 
îmbarcare, răspunse omul legii aruncând o privire rapidă spre 
Kendrick. 

Restul călătoriei se desfăşură în tăcere până când porțile 
înalte din oţel ale terminalului de mărfuri se deschiseră şi 
coloana trecu dincolo, spre capătul pistei numărul unu. 

— F-106 din Homestead ar trebui să aterizeze în curând, 
spuse şeful de staţie. 

— Eu mă dau jos, zise Evan ducând mâna la mânerul 
portierei şi trăgând de el fără să poată deschide. 

— Eu n-aş face asta, domnule congressman Kendrick. 

— Lăsaţi-mă să mă dau jos! De ce aţi blocat portiera? 

— Evan, e meseria lui, zise blând Khalehla ținându-l mai 


departe de mână. Trebuie să se supună regulamentului. 

— Asta include şi sufocarea mea? 

— Dar avem aer, uite, eu respir fără probleme... 

— Tu nu eşti eu! 

— Ştiu dragule. Acum nimeni nu poate fi tu. 

Rashad lăsă capul în jos şi se uită prin geamul din spate, 
scrutând cu privirea clădirile terminalului şi împrejurimile. 

— Stăm cât se poate de bine, spuse ea întorcându-se spre 
ofițerul de contrainformaţii. Lăsaţi-l să meargă pe jos. Am să 
stau eu cu el şi pot să vină şi oamenii dumneavoastră. 

— Stăm bine? Sunteţi de-ai noştri? 

— Da, sunt, dar deja m-aţi uitat, nu? Vă rog... Zborul spre 
Washington va fi şi aşa destul de greu. 

— Sigur. E-n regulă. Tipul care a stabilit regulamentul nu-i 
aici. El doar mi-a spus Nu-l lăsa să se dea jos din maşină şi 
asta pe un ton foarte răstit. Vă rog să mă credeţi că... 

— Ei, uneori MJ poate să mai şi exagereze. E în firea lui. 

— MJ? Hm... Mda... Haideţi să luăm puţin aer. Şofer, fii 
amabil şi deblochează uşile, te rog. 

— Mulţumesc, îi spuse Evan în şoaptă Khalehiei. Îmi pare 
rău... 

— Nu ai motive să-ți pară rău. Doar să nu faci din mine o 
mincinoasă şi să te trezeşti împuşcat. S-ar putea să-mi strici 
de tot ziua. Mie-mi pare rău. Acum nu-i timp de prostii. 

— Stai puţin, zise Kendrick întinzându-se să deschidă uşa 
şi se opri cu fața la câţiva centimetri de fața ei, aflată în 
umbră. Adineauri ai spus că acum nimeni nu poate să fie eu. 
Şi sunt de acord cu asta. Şi mă bucur nespus că tu eşti tu. 
Acum. 

O luară pe jos prin burnița măruntă, specifică pentru 
Bahamas, vorbind în şoaptă, încadraţi de agenţii care stăteau 
toți cu mâinile sub haină, încleştate pe paturile armelor şi 
sfredeleau cu privirile lor ascuţite toate ungherele din jur, în 
timp ce ofițerul CIA rămăsese ceva mai în spate. Deodată, 
dintre depozitele de mărfuri țâşni o limuzină închisă la 
culoare, cu motorul ambalat la maximum. Agenţii se repeziră 


la Kendrick şi la Khalehla, culcându-i imediat la pământ şi 
însuşi ofițerul CIA se aruncă peste Kendrick şi o trase pe 
Rashad lângă el. Însă la fel de repede cum se stârnise, panica 
se şi stinse. Se auziră sirene pe două tonuri: maşina era un 
vehicul al aeroportului, din care cobori grăbit un agent. 

— Un telefon urgent pentru prietenul dumneavoastră, 
domnule, îi spuse el şefului de stație. 

— Comută-l aici. 

— N-avem echipamentul necesar. 

— Ceva mai bun nu poţi să-mi spui? 

— Mi s-a spus să repet literele MJ. 

— E destul de bine, spuse Khalehla. Merg eu cu el. 

— Ei, haide, haide, spuse omul de la CIA. Mai există şi alte 
reguli şi le cunoşti şi tu foarte bine. E mult mai uşor să aperi 
un singur om decât doi. Am să merg eu şi iau şi patru oameni 
cu mine. Tu stai aici şi mă acoperi, bine? Aici suntem pe locul 
de întâlnire şi s-ar putea să dăm peste un pilot cam nervos 
care să caute un bagaj mai special, cum ai fi tu. 

Telefonul se afla pe peretele unui hangar părăsit. Mesajul 
fu transferat şi primele cuvinte pe care le auzi Kendrick de la 
Mitchell Payton îl făcură să i se încordeze toți muşchii din 
corp şi să simtă că-i ia mintea foc. 

— Trebuie să auzi ce e mai rău. A mai avut loc un asalt, de 
data a la Mesa Verde. 

— Cristoase, nu! 

— Emmanuel Weingrass e bine! E bine, Evan. 

— E lovit? Rănit? 

— Nu. De fapt el e cel care a rănit. A ucis. Unul dintre 
terorişti mai e încă în viaţă... 

— Îl vreau! strigă Evan. 

— Şi noi îl vrem. Oamenii noştri gonesc într-acolo. 

— Dar Mesa Verde a fost numai acoperirea teroriştilor 
pentru Fairfax, nu-i aşa? 

— Indiscutabil. Dar avem speranţe să-i găsim şi pe ceilalți. 
Supravieţuitorul ne va spune tot ce ştie. 

— Să nu-l lăsaţi să moară! 


— Nici o grijă, prietenul tău Weingrass are grijă de asta. 

— Căutaţi-l de cianură! 

— Asta s-a făcut din primul moment. 

— Să nu fie lăsat singur nici un minut! 

— Întâmplător şi chestia asta o ştim. 

— Bineînţeles că ştii, spuse Evan închizând ochii, lac de 
transpiraţie şi pătruns de ploaia măruntă până la piele. Mi-e 
teamă că sunt cam incoerent. Manny cum suportă situaţia? 

— Cu o aroganță de-a dreptul splendidă, ca să fiu sincer. 

— Asta-i prima veste bună pe care o aud. 

— Ai tot dreptul s-o auzi. A acţionat absolut remarcabil 
pentru un om de vârsta lui. 

— Întotdeauna a fost remarcabil... la orice vârstă. Trebuie 
să ies de aici. Lasă baltă Washingtonul. Du-mă direct în 
Colorado. 

— Am presupus eu c-ai să vrei aşa... 

— Nu-i o rugăminte, Mitch, e o somaţie! 

— Bine. Ăsta e şi motivul pentru care avionul tău întârzie. 
Tipii de la Forţele Aeriene au reconfigurat planul de 
alimentare pentru Denver şi au trasat altă rută, pe deasupra 
zborurilor comerciale, pe un culoar absolut liber. Eşti acasă 
în mai puţin de trei ore şi nu uita, nu discuţi cu nimeni 
despre Fairfax. Weingrass ne-a promis că-şi pune şi el lacăt la 
gură în legătură cu ce s-a petrecut la Mesa Verde. 

— Cum? 

— Lasă că-ți spune el. 

— Chiar crezi c-o să poți să ascunzi totul? 

— Am s-o fac chiar dac-ar fi să ajung până la preşedinte. Şi 
aş zice că în clipa asta nici nu văd altă soluție. 

— Cum ai să intri imediat la el? Că aici trebuie lucrat 
repede... 

— Chiar de asta mă ocupam acuma. Există un om cu care 
am studiat cu ani în urmă, când voiam să devin istoric. Am 
ținut legătura cu el, cu toate că ne-am văzut rar, dar tipul are 
o mare influență acolo sus. Cred că-l ştii pe Winters. Samuel 
Winters... 


— Winters? Mi se pare că ăsta i-a suflat lui Jennings să-mi 
dea Medalia Libertăţii, de au organizat ceremonia aia tâmpită. 

— Ştiu, mi-aduc aminte. De aceea m-am gândit la el. Zbor 
plăcut şi transmite-i nepoatei mele toată dragostea mea. 

Kendrick se duse la uşa hangarului unde-l aştepta escorta 
poliției, doi inşi înăuntru şi doi afară, cu armele îndreptate în 
jos şi cu degetele pe trăgaci. Chiar şi şeful stației CIA avea un 
revolver în mână. 

— Aveţi întotdeauna chestii de-astea la voi? întrebă Evan 
fără prea mare interes. 

— Întreabă-ți prietena, răspunse ofițerul de 
contrainformaţii, lăsându-l pe Kendrick să iasă pe uşă. 

— Glumeşti. Are şi ea unul? 

— Întreab-o. 

— Dar cum s-a urcat în avion în State? Adică cum a trecut 
prin toate detectoarele de metal? 

— E vorba aici de unul din micile noastre secrete, care nu-i 
chiar atât de secret de fapt. Chiar când trecem noi prin 
dreptul detectorului, se întâmplă să apară vreun şef de la 
bagaje şi detectorul se întrerupe câteva secunde. Cu vama e 
cam aşa: inspectorului de la imigrări i se atrage atenţia că nu 
trebuie să găsească nimic... 


Uriaşul dar zveltul avion militar F-106 Delta Dart sosise şi 
aştepta cu motoarele mergând. Khalehla se afla lângă o 
rampă cu trepte metalice şi vorbea cu un ofițer al forțelor 
aeriene. Numai când se apropie de cei doi îşi dădu Kendrick 
seama că avionul era la fel cu cel care îl dusese în Sardinia cu 
peste un an în urmă, când plecase spre Masqat, iar asta nu 
era deloc de natură să-l însenineze. 

Se întoarse spre ofițerul care mergea lângă el şi-i întinse 
mâna. 

— Îţi mulțumesc pentru tot, spuse el. Îmi pare rău că n-am 
fost o companie mai plăcută. 

— Puteaţi să mă şi scuipațţi în faţă şi tot aş fi fost mândru 
că v-am cunoscut, congressmane. 


— Aş vrea să spun că apreciez foarte mult că... dar cum te 
cheamă? 

— Spuneti-mi Joe, domnule. 

Spuneti-mi Joe... Cu un an în urmă, într-un avion de 
acelaşi tip, un tânăr de acolo se numea tot Joe, sau cel puţin 
aşa îi ceruse să-i spună. Oare acum îl aşteptau un alt Oman 
sau un alt Bahrain? 

— Îţi mulțumesc, Joe. 

— Încă n-am terminat, domnule Kendrick. Trebuie să 
apară un colonel cu o hârtie de semnat. E pilotul avionului. 

Pilotul nu era colonel, ci general de brigadă şi era negru. 

— Vă salut din nou, doctore Axelrod, spuse el întinzând 
mâna. Se pare că sunt pe cale de a deveni şoferul 
dumneavoastră personal. Aşa vor puterile de sus. 

— Bună, generale. 

— Ar fi cazul să lămurim nişte lucruri, congressmane. Data 
trecută eram liber şi mâna pe care mi-ai întins-o m-a ajutat şi 
ai avut dreptate. Dar acuma îți spun că dacă mă transferă 
ăştia în Colorado, al dracului să fiu dacă nu te votez cu surle 
şi trâmbiţe. 

— Mulţumesc, generale, spuse Evan încercând un zâmbet. 
Totuşi... pe viitor n-o să mai am nevoie de voturi. 

— Ar fi al dracului de păcat, zău. Te-am urmărit şi te-am 
ascultat, |mi place cum dai din aripi şi să ştii că mă cam 
pricep să apreciez aşa ceva. 

— Cred că trebuie să semnezi o hârtie. 

— În Sardinia n-am avut parte de una, spuse generalul 
semnându-i şefului de stație CIA scrisoarea de eliberare din 
sarcină. Eşti sigur c-ai să accepţi acest mic document de la 
un negru care merge pe cincizeci de ani, îmbrăcat în uniformă 
de general, domnule Şcoală-veche-cu-cravată? 

— Hai, mai ține-ţi fleanca, urâtule, nu mai fi aşa gingaş, că 
nu ține. După mamă sunt indian Paiute. Te-a călcat cineva pe 
coadă? 

— Scuze, fiule. 

Pilotul semnă şi încărcătura specială urcă la bord. 


— Ce s-a întâmplat? întrebă Khalehla după ce îşi luară 
amândoi locurile. De ce a sunat MJ? 

Cu mâinile şi vocea tremurându-i, Kendrick îi povesti 
întreaga tragedie declanşată la Mesa Verde şi despre 
Emmanuel Weingrass, care fusese la un pas de moarte. 

— Cristoase, trebuie să se oprească! Dacă nu se va opri am 
să-i ucid pe toți cei la care ţin ei mai mult! 

Khalehla nu putea face altceva decât să-i strângă în 
continuare mâna, asigurându-l astfel că ea e acolo, lângă el. 
Nu putea să lupte cu fulgerul din mintea lui. Era ceva prea 
personal şi prea dureros. 

La puțin timp după decolare, Evan se crispa, apoi țâşni din 
fotoliul lui şi se repezi spre toaleta avionului. Vomită, 
aruncând afară tot ce mâncase în ultimele douăsprezece ore. 
Khalehla alergă după el deschizând uşa îngustă şi îl apucă de 
frunte, ţinându-l să nu cadă. 

— Te rog, tuşi el icnind. Te rog, pleacă de-aici! 

— De ce? Pentru că tu eşti atât de deosebit de noi ceilalți? 
Eşti lovit cumva şi nu poţi să plângi? ii totul în tine până 
plesneşte ceva, undeva? 

— Nu vreau milă... 

— Milă? Păi nici n-ai s-o primeşti. Eşti un om matur care a 
suferit cândva o mare pierdere şi care era gata să sufere acum 
una şi mai mare. Pentru tine, cea mai mare. Sper că sunt 
prietena ta, Evan şi ca prietenă eu nu te compătimesc, te 
respect prea mult ca s-o fac, însă simt şi eu acelaşi lucru. 

Palid la față, tremurând vizibil, Kendrick se îndreptă şi luă 
nişte şervete de hârtie din rulou. 

— Dar ştii, cum să faci un tip să se simtă grozav, spuse el. 

— Spală-te pe față şi piaptănă-te. Arăţi groaznic. 

Rashad ieşi din mica încăpere şi trecu pe lângă doi membri 
ai echipajului, care priveau speriați. 

— Deşteptul, a mâncat nişte peşte stricat, le explică ea 
uitându-se la fiecare în parte. Vrea careva din voi să închidă 
uşa. Vă rog? 

Trecu o oră. Însoţitoarea de bord servi băuturi, apoi urmă o 


cină preparată la cuptor cu microunde. Khalehla mâncă cu 
poftă dar congressmanul abia se atinse de mâncare. 

— Ai nevoie de hrană, prietene, spuse ea. Asta întrece de 
departe orice meniu al vreunei curse comerciale. 

— Poftă bună. 

— Dar tu? Te mişti dar nu mănânci. 

— Am să beau ceva. 

Ridicară brusc amândoi capetele la auzul unui bâzâit care 
venea până la ei peste zgomotul motoarelor. Evan nu auzea 
aşa ceva pentru prima dată. Cu un an în urmă tot aşa bâzâise 
ceva când fusese chemat în cabina de comandă. Totuşi, acum 
caporalul care răspunsese la telefon se întoarse şi se adresă 
Khalehlei, nu lui. 

— Aveţi o transmisie radio, domnişoară. 

— Mulţumesc, spuse ea întorcându-se şi observând 
îngrijorarea din ochii lui Kendrick. Nu e nimic, dacă ar fi fost 
ceva important te-ar fi chemat pe tine. Stai liniştit. 

Apoi îşi croi drum pe culoar apucându-se de banchetele 
din stânga şi din dreapta pentru a-şi menţine echilibrul. 
Ajunsă mai în față, se aşeză pe locul de lângă peretele 
despărțitor. 

— Aici Pencil Two, Bahamas. Cine eşti? 

— Cred că în curând o să cam trebuiască să renunțăm la 
porcăria asta, spuse Mitchell Payton. 

— Merge, MJ. Dacă aş fi răspuns „Banana Two” cum ai fi 
reacționat? 

— Îl sunam pe taică-tău şi îi spuneam că fiică-sa şi-a cam 
luat nasul la purtare. 

— Noi nu contăm. Ne cunoaştem... Ce este? 

— Nu vreau să vorbesc cu Evan, e prea supărat ca să poată 
gândi limpede. Aşa că de gândit limpede trebuie să gândeşti 
tu. 

— Am să încerc. Întreabă. 

— Vreau părerea ta. Informaţia pe care o ai de la tipul ăla 
pe care te-ai dus să-l vezi în legătură cu Off Shore Investment 
din Nassau... Eşti convinsă că ne putem baza pe ea, nu-i aşa? 


— Pe informaţie da, pe el nu. Însă dacă a minţit pentru 
bani am să-l prind, nu se va putea ascunde. Tipu-i un beţivan 
care trăieşte de azi pe mâine din cât i-a mai rămas din 
inteligența lui şi din creierul îmbibat cu gin. Evan i-a arătat 
două mii de dolari bani gheaţă şi crede-mă, pentru banii ăia 
tipul ar fi dat de gol o reţea întreagă de traficanţi de droguri. 

— Îţi aminteşti exact ce ţi-a spus despre femeia aceea, 
Ardis Montreaux? 

— Sigur că da. Spunea că a fost mereu cu ochii pe 
putoarea aia avidă de bani, cum îi zicea el, fiindcă îi era 
datoare. Şi spunea că într-o zi tot o să-şi ia el banii înapoi. 

— Mă refeream la starea ei socială. 

— Sigur că-mi amintesc, dar îmi aduc aminte că Evan ţi-a 
spus la telefon, am auzit şi eu. 

— Spune-mi tu, să nu facem vreo greşeală. Ar ieşi boacănă 
rău! 

— Bine. A divorțat de bancherul Frazier-Pyke şi s-a măritat 
cu un californian bogat din San Francisco, pe nume Von 
Lindemann. 

— Ţi-a spus exact că e vorba de San Francisco? 

— De fapt... cred că nu chiar. A spus San Francisco sau 
Los Angeles, cred. Dar fără discuţie că era vorba de 
California. „Noul ei soț, californianul ăla scârbos şi plin de 
biştari”, aşa a spus. 

— lar numele - încearcă să-ți aduci aminte precis. Eşti 
sigur că e Von Lindemann? 

— Ei bine... da. Ne-am întâlnit într-un separeu la 
Junkanoo şi în local cânta o orchestră de suflători, cânta cam 
tare, e drept, dar numele ăsta e. Şi dacă nu e, în orice caz e 
ceva foarte pe-aproape. 

— Banco! strigă Payton. Foarte pe-aproape, draga mea. S-a 
măritat cu un tip pe nume  Vanvlanderen, Andrew 
Vanvlanderen, din Palm Springs. 

— Deci de vină e limba tipului, era prea năclăită de gin. 

— Suntem dincolo de sticla de gin, agent de teren Rashad. 
Bagă de seamă, Andrew Vanvlanderen e unul dintre cei mai 


distinşi contribuabili ai lui Langford Jennings. Poţi chiar să-l 
consideri filonul de aur al sipetelor prezidenţiale. 


— Interesant. 
— Şi putem merge chiar ceva mai departe. Individa asta, pe 
nume Ardisolda Wojak-Montreaux-Frazier-Pyke- 


Vanvlanderen, de altfel o administratoare de mare talent, e 
astăzi directorul de personal al vicepreşedintelui Orson 
Bollinger. 

— Fascinant, nu crezi? 

— Uite ce cred: cred că situaţia cere noi verificări şi noi 
informaţii, dar fără îndoială că numai prin intermediul unei 
vizite oficiale a unuia dintre specialiştii noştri în problemele 
Orientului Mijlociu. Vei fi în Colorado în nici o oră. Te deleg 
pe tine. 

— Doamne Dumnezeule, MJ! Pe ce bază? 

— Se pare c-au fost lansate nişte ameninţări la adresa 
vicepreşedintelui Bollinger, de altfel i-au şi repartizat o 
unitate FBI special pentru chestia asta. Tipii ăştia trec totul 
sub tăcere, prea multă tăcere, după mine, iar acum unitatea 
asta a fost brusc rechemată la bază şi urgenţa respectivă a 
fost declarată închisă. 

— Chestiile astea nu cumva coincid cu atacul din Fairfax şi 
Mesa Verde? sugeră Khalehla. 

— Pare o nebunie, ştiu, dar... coincid! Să zicem că nările 
mele bătrâne şi tăbăcite au mirosit ceva, un miros de 
amatorism plutind dinspre San Diego. 

— San Diego? E implicat Biroul? întrebă Khalehla uimită. 

— Nu... Doar se folosesc de el. Lucrez acum la un 
interogatoriu între agenții. Am de gând să vorbesc cu fiecare 
membru al unității. 

— Încă nu mi-ai răspuns. Pe ce motiv plec la San Diego? 
Noi nu ne ocupăm de afaceri interne. 

— Pentru acelaşi motiv pentru care eu interoghez unitatea 
FBI. În legătură cu amenințările la adresa lui Orson Bollinger, 
cercetăm posibilitatea unei implicații teroriste. Bunul 
Dumnezeu ştie că dacă vom fi presați să deconspirăm 


evenimentele din noaptea asta, o vom face perfect justificat... 
Nu ştiu unde. Draga mea, dar undeva în toată nebunia asta 
există o conexiune. Şi... un blond cu accent european. 

În timp ce vorbea, Khalehla se uita tot timpul prin cabină. 
Nu trăgea nimeni cu urechea, cele două însoțitoare flecăreau 
în şoaptă pe locurile lor, iar Evan se uita în gol afară, prin 
hublou. 

— Am s-o fac şi pe asta, desigur, dar află că nu-mi faci 
viața prea uşoară. E clar că băiatul nostru a avut cândva o 
aventură cu femeia asta, Vanvlanderen... Ei, nu că m-ar 
deranja pe mine, dar se pare că îi deranjează pe el. 

— De ce? Îmi sună ca un gen cam ciudat de moralitate. 
Doar amorul ăsta e chestie moartă şi îngropată de ani de zile. 
S-a prescris. 

— Scapi din vedere esenţialul, MJ. N-a fost vorba numai de 
amor, Evan a fost atras, sedus, împins să devină un escroc 
internațional, iar el nu poate nici să uite şi nici să ierte o 
măgărie ca asta. 

— Atunci, pentru moment, te eliberez de asemenea griji. 
Evan nu trebuie să ştie nimic despre San Diego, cel puţin 
deocamdată. În starea psihică în care se află, Dumnezeu ştie 
ce-ar face dacă ar sesiza fie şi cea mai mică legătură, iar noi 
nu ne putem permite scăpări din astea. Inventează şi tu ceva 
legat de o călătorie urgentă de afaceri şi fii convingătoare. 
Vreau s-o interoghezi pe femeia asta ciudată. Dimineaţă vei 
avea un scenariu pregătit de mine. 

— Am să mă descurc. 

— Bănuiesc că ţi-ai adus actele de la Cairo. 

— Sigur. 

— S-ar putea să ai nevoie să le foloseşti. Ne mişcăm pe o 
pojghiță de gheaţă foarte subţire. Întâmplător, nici unul din 
oamenii noştri nu te cunoaşte şi nici tu nu-i cunoşti pe ei. 
Dacă dau de ceva îţi transmit prin Weingrass... Da, da, foarte 
subţire. Se poate rupe oricând. Şi apa de dedesubt e al naibii 
de adâncă! Şi rece ca gheața! 

— Chiar şi Evan îşi dă seama de asta. 


— Pot să te întreb cum merg lucrurile între voi doi? Te 
avertizez, țin foarte mult la el. 

— Hai s-o luăm aşa. În Cable Beach am avut un 
apartament minunat cu două dormitoare şi azi-noapte l-am 
auzit umblând înainte şi înapoi prin fața uşii mele. Întruna, 
până dimineaţă. Era cât pe ce să ies şi să-i ordon să intre 
înăuntru. 

— De ce n-ai făcut-o? 

— Pentru că pentru noi totul e atât de confuz, îl consumă 
atât de mult, iar acum... e groaznic! Cred că nici unul din noi 
n-ar putea să se descurce în cazul unor complicaţii 
sentimentale. 

— Mulţumesc cerului că avem de lucru până peste cap. În 
orice caz, urmează-ți instinctele, agent de teren Rashad. Ne- 
au servit al naibii de bine la Proiecte Speciale... Te sun 
dimineață pentru instrucțiuni. Şi... vânătoare bună, dragă 
nepoată! 

Khalehla se întoarse lângă Evan care o privea întrebător. 

— Mai există şi alte lumi la fel de mortale, spuse ea 
punându-şi centura de siguranţă. Era şeful de stație din 
Cairo. Au dispărut doi din oamenii noştri de legătură din 
districtul Sidi Barrani, din filiera libaneză. l-am spus ce să 
caute şi pe cine să urmărească... Cum te mai simţi? 

— Bine, răspunse el studiind-o atent. 

— Distinşilor noştri pasageri şi echipajului nostru, se auzi 
în interfon vocea groasă a generalului aflat în cabina de 
comandă. Se pare că suntem predestinaţi să ne repetăm, 
doctore Axelrod. Îți mai aduci aminte de insula de sud? 

Pilotul continuă cu explicaţiile cum că pentru a evita 
emoția şi publicitatea provocate de o pasăre a Forțelor Aeriene 
care aterizează pe aeroportul Durango sau Cortez, aveau 
instrucțiuni să se îndrepte direct spre cel din Mesa Verde. 

— Pista de acolo e omologată ca adecvată, însă aterizarea 
s-ar putea să fie puţin cam dură, aşa că, atunci când vă spun 
eu, vă strângeţi centurile cum scrie la carte. Începem 
coborârea dintre sateliți; sosirea este estimată peste patruzeci 


a 


şi cinci de minute, dacă pot da peste afurisitul ăla de loc... Iți 
aminteşti, doctore Axelrod? 

Aşa cum prezisese generalul, aterizarea scutură zdravăn 
avionul, făcându-l să vibreze din toate încheieturile în timp ce 
întreg fuselajul era străbătut de urletul motoarelor cu reacţie 
care frânau înaintarea. Afară, pe, iarbă, se rostiră mulțumiri, 
se strânseră mâini în semn de rămas bun, generalul prezentă 
încărcătura specială unui ofițer de teren al CIA, dându-i-o în 
primire cu scrisoare de descărcare de sarcină, apoi Khalehla 
şi Evan fură conduşi repede până la o limuzină blindată care 
fusese adusă cu avionul de la Denver. Porniră, păziți de o 
escortă armată motorizată formată din şase agenți de la 
poliția statală, vulpoi bătrâni care ştiau că nu trebuie să se 
întrebe niciodată nimic, aşa că nu se întrebau nici acum ce-l 
apucase pe guvernator să-i trimită din senin la un aeroport al 
miliardarilor aflat la dracu-n praznic, lângă Parcul Naţional 
Mesa Verde. 

— Să vă pun la curent, domnule congressman, spuse omul 
de la CIA aşezându-se, cum făcuse şi colegul lui din 
Bahamas, pe bancheta din față, lângă şofer. Noi suntem aici 
cinci, însă doi vor zbura înapoi în Virginia cu prizonierul şi cu 
cele trei cadavre... Spun toate astea pentru că mi s-a spus că 
pot să vorbesc deschis în fața doamnei, care este, din câte am 
înțeles, o persoană oficială. 

— Vă mulțumesc pentru încredere, spuse agenta, pe care 
n-o cunoştea nimeni de la Proiecte Speciale. 

— Da, doamnă... Pentru la noapte avem şase pădurari care 
au fost în prealabil verificaţi, toţi veterani, unul şi unul. Vor 
păzi casa şi împrejurimile. Mâine soseşte o echipă din 
Langley. Profesionişti. 

— Cristoase şi dacă o să fie un nou Fairfax? şopti Evan. 

Khalehla îi dădu un ghiont şi tuşi scurt. 

— Cum aţi spus, vă rog? 

— N-nimic... Scuzați-mă, vă rog. Spuneţi mai departe. 

— Alte câteva elemente... şi nu mă deranjează să vă spun 
că evreul acela bătrân ar trebui pus într-o galerie a oamenilor 


mari, dacă nu cumva îl pune cineva până la urmă într-o 
celulă capitonată... dar precis că lucrurile astea le ştiţi deja. 
Weingrass a rezolvat totul înainte de a ajunge noi aici, sfinte 
Dumnezeule, tipul ăsta-i un adevărat pistolar! 

— Notat şi acceptat, spuse Kendrick. Care sunt faptele? 

— Surorile medicale ştiu foarte puţin, ele cred că a fost un 
singur terorist. Cele trei cadavre au fost ascunse în pădure 
până a plecat poliția, apoi au fost duse de prietenul 
dumneavoastră, mexicanul Gonzales, în garaj, fără ca femeile 
să vadă. Ele erau în partea cealaltă a casei, în verandă cu 
Manny... Iisuse, cum de-am ajuns să-i spun Manny? Nu 
contează. Gonzales a încuiat uşile garajului şi s-a întors la 
restaurantul lui. Domnul Weingrass ne garantează că 
Gonzales ăsta e om de încredere şi are să-şi țină gura. Sunt 
prieteni buni. 

— Domnul Weingrass are dreptate, confirmă Evan. 

— Presupun că vă cunoaşteţi de mult. 

— De mult de tot, spuse Kendrick. 

— Deci, domnul congressman n-ar trebui să facă nici o 
referire la numărul atacatorilor, zise Khalehla. Asta vreţi să 
sugeraţi? 

— Exact. Totul trebuie trecut sub tăcere, domnule 
Kendrick, aşa sună ordinele de sus, din Langley. lar în ceea 
ce ne priveşte pe noi, cei de aici, noi nu suntem altceva decât 
personal guvernamental, nu agenţie, nu birou, fără să 
trebuiască să ne identificăm şi fără să ni se ceară s-o facem. 
Tuturor le este prea teamă ca să mai caute alte explicații, 
cum se întâmplă de obicei în situaţii de genul ăsta. Pe la trei 
dimineața va ateriza un avion, să-i ia pe prizonier şi pe 
prietenii lui morți şi să-i ducă în Virginia. Băiatul trebuie 
trimis la o clinică pentru interogare, iar ceilalți la un laborator 
medico-legal. Manny... Adică domnul Weingrass zicea să vă 
clarific toate astea. 

— E foarte clar. 

— Vă mulțumesc, domnule. Şi să vă spun o chestie: tare 
mai e omul ăsta! Ştiţi ce pumn mi-a trântit în stomac când i- 


am spus că preiau eu totul? Spun drept, când mi-a tras 
una... Ghioagă, nu alta! 

— E standard, spuse Kendrick uitându-se afară prin 
ferestrele cu geamuri fumurii. 

Se aflau la zece minute de casă. Şi de Manny. 

Se îmbrățişară în prag. Evan îl strânse cu putere pe bătrân 
la piept, apoi Weingrass mimă nişte lovituri de box şi deschise 
vorba: 

— La voi acasă nu se ştia chiar nimic de bunele maniere? 
În spatele tău e o doamnă cu care vreau tare mult să fac 
cunoştinţă. 

— Aşa e, scuză-mă, spuse Evan dându-se la o parte. 
Manny, ţi-o prezint pe Khalehla... Khalehla Rashad. 

Bătrânul făcu un pas în față şi luă mâna fetei. 

— Noi doi avem rădăcinile în nişte ţinuturi tulburi. 
Dumneavoastră sunteți arabă şi eu sunt evreu, însă în 
această casă nu se face deosebire între noi şi nici nu există 
idei preconcepute. Şi mai trebuie să vă spun că vă iubesc 
foarte mult pentru bucuria pe care i-o dăruiți fiului meu. 

— Dumnezeule, dar sunteți o minune! 

— Da, fu Manny. De acord dând de două ori din cap. 

— Şi eu vă iubesc pentru tot ce însemnați pentru Evan, 
zise emoţionată Khalehla, luându-l pe bătrân de gât şi 
lipindu-şi fața de a lui. Mă simt de parcă v-aş cunoaşte de-o 
viaţă. 

— Uneori am un astfel de efect asupra oamenilor. Şi alteori 
am un efect exact opus, ca şi când vieţile lor ar lua o 
întorsătură bruscă în rău. 

— Cu siguranță că nu şi viața mea, spuse Khalehla 
ținându-l încă de umeri. Am făcut cunoştinţă cu legenda, iar 
aceasta se dovedeşte a fi într-adevăr grozavă, adăugă ea cu 
căldură. 

— Nu răspândiți astfel de informaţii false, domnişoară 
agent secret. O să-mi distrugeţi reputaţia... Să trecem la 
afaceri până să vă prezint celorlalți. Fetele sunt pe verandă, 
deci ne lasă câteva minute singuri. 


— Tipul de la Agenţia Centrală de Informaţii ne-a spus 
totul, zise Kendrick. Cel care ne-a primit la aeroport. 

— Vrei să spui Joe. 

— Joe? Ei nu! Tot Joe e şi ăsta? 

— Da, pe toţi îi cheamă Joe, ai observat, nici tu Irvingi, nici 
tu Miltongi... Să lăsăm asta. Payton mi-a spus că ştii de soții 
Hassan. 

— Ştie, îl întrerupse Khalehla, prinzând mâna lui Evan şi 
luându-i-o într-a ei. A fost oribil... 

— Totul e oribil, draga mea copilă. Nişte animale care-şi 
ucid semenii! Pe cei de acelaşi sânge cu ei! Kashi şi Sabri mi- 
au vorbit atât de frumos despre tine, Adrienne Khalehla 
Rashad şi nu trebuie să-ți spun cum gândeau ei despre fiul 
meu... Aşa că o să-i plângem separat, fiecare pentru sine, 
amintindu-ne ce au însemnat ei pentru noi. Însă asta mai 
târziu, nu acum. 

— Manny, îl întrerupse Kendrick. Trebuie să fac pregătiri. 

— Le-am făcut eu. O slujbă islamică aici, iar trupurile lor 
vor fi duse cu avionul înapoi în Dubai, în sicrie sigilate, ca să 
fie îngropate în Ash Sharigah. 

— Domnule Weingr... 

— Mai întâi chestia asta trebuie s-o rezolvăm. Dacă mai îmi 
spui „domnule”, n-am să te mai iubesc atât de mult. 

— În regulă... Manny. MJ nu mi-a clarificat chiar totul. 
MJ, adică Payton. 

— Ştiu, ştiu, interveni Weingrass. l-am spus că dacă îmi 
repară telefonul am putea să fim în relații mai cordiale, aşa că 
mă gândesc că probabil a omorât pe careva, că acum merge. 
Acum suntem Emmanuel şi Mitchell sau MJ şi mă sună 
destul de des. Scuză-mă, voiai să întrebi ceva? 

— Care-i statutul meu aici? Mă simt ca o idioată dar pur şi 
simplu nu ştiu. Agentul din maşină a zis că sunt o persoană 
oficială, dar oficială în ce fel? Cine sunt eu pentru lumea de 
aici? 

— Mitchell mi-a sugerat să spui că eşti de la 
Departamentul de Stat şi că-l însoțeşti pe congressman. 


— De le Departamentul de Stat? 

— Poate că are de gând, dacă iese ceva urât, să le-o pună 
lor în cârcă. Înţeleg că la Washington metoda asta se poartă 
al naibii. 

— Nu, nu-i chiar aşa... dar înțeleg. Dacă va trebui să dau 
instrucțiuni, atunci am poziția necesară ca s-o fac. 

— Şi dacă cineva îţi cere să te legitimezi? întrebă Evan. Nu 
trebuie să arăţi o legitimaţie de la Departamentul de Stat? 

— Ei bine... da. 

— Vrei să spui că ai una? 

— Cam aşa ceva. 

— Dar e ilegal! 

— Purtăm pălării diferite în momente diferite, dragul meu. 

— Ai şi o armă. Mi-a spus şeful de staţie, indianul Paiute 
din Bahamas. 

— N-ar fi trebuit. 

— Sau... lucrezi cumva şi pentru Mossad? zâmbi 
Weingrass. 

— Nu, dar tu da, adică ai lucrat. lar eu am câţiva prieteni 
foarte apropiați care o fac. 

— Eşti pe mâini bune, bubbelah... Alte afaceri acum. 
Mitchell vrea ca Evan să se uite puţin la marfa de aici, din 
dormitor. Şi la materialele din garaj, cele trei chestii învelite în 
folie de plastic. Toată marfa o să plece cu avionul la noapte. 

— Şi zici că fetele astea nu ştiu nimic de treaba din garaj? 
întrebă Kendrick parcă nevenindu-i să creadă. 

— Prietenul tău Payton a fost de neclintit, sau mai bine zis 
a fost fanatic. Tăcere, tăcere, mi-a tot repetat de o mie de ori. 
Dur ca fonta. 

— Dar cum treci cu ele de grupul de pădurari de afară? 

— Au închiriat o dubă din Durango, de la o firmă de acolo. 
Ne-o lasă la aeroport şi de acolo o ia cineva şi o aduce 
încoace. O duc în garaj şi gata, toată treaba e supravegheată 
de oamenii lui Payton. Se pare că tipii ăştia ştiu ce au de 
făcut, văd că le umblă mintea al naibii de repede. 

— Ştiu, spuse încet Khalehla. A vorbit cineva cu fetele 


despre ce trebuie fiecare să spună şi ce nu? 

— Am vorbit eu şi am impresia că în sfârşit m-au luat în 
serios, deşi nu ştiu cât le poate ţine pe ele chestia asta. Sunt 
încă speriate şi nu ştiu nici măcar un sfert din câte s-au 
întâmplat. 

— Mă duc eu la ele cât dați voi o raită şi le explic, foarte 
oficial. Vă acopăr. MJ a avut dreptate. Am să fac pe 
funcționara de la Departamentul de Stat. 

— De ce? întrebă Evan curios. 

— Ca să nu bag Agenţia în treaba asta. Pe teritoriul ţării 
noi nu avem nici o putere şi de fapt ne e interzis să acționăm. 
Şi dacă cineva îşi aduce aminte de asta... Mai simplu e mai 
bine. 

— Foarte profesionist, spuse aprobator Weingrass. Deci zi, 
cum te prezint? 

— Sunt pur şi simplu domnişoara Adrienne de la 
Departamentul de Stat. Te supără dacă minţi? 

— Lasă-mă să mă gândesc, spuse Manny încruntându-se. 
Am spus cândva o minciună, cred că era prin iulie '37 sau 
cam aşa ceva... În sfârşit, hai să mergem. 

Luându-i pe amândoi de mână, Weingrass îi conduse pe 
sub arcada de piatră în salon şi le strigă celor trei asistente 
care se aflau pe veranda de dincolo. 

— la uitați-vă aici, urâtele mele, vă prezint un adevărat 
vrăjitor! Aduceţi omagiile voastre omului care plăteşte pentru 
escapadele voastre sexuale şi pentru beţiile voastre cu vin 
tămâios! 

— Manny! 

— Mă iubesc toate, spuse Weingrass în şoaptă conducând- 
o pe Khalehla. Sunt nebune după mine, îşi trag la sorți patul 
meu. În fiecare seară se lasă cu păruială... 

— Pentru Dumnezeu... 

— Taci dragă, e adorabil. 


— Şi-a rupt un picior când a sărit din camion şi i-am căzut 
noi în spate, spuse Kendrick uitându-se la tânărul legat de 


pat şi aflat încă în stare de inconştienţă. E doar un puşti. 

— Eşti sigur, nu-i aşa? întrebă ofițerul CIA de lângă 
Weingrass. Adică vreau să spun că el a fost cu tine în Oman, 
nu-i aşa? 

— Nu-i nici o îndoială. N-am să-l uit niciodată. Era în 
inima lui un foc pe care nu prea-l găseşti la tinerii de vârsta 
lui.... Poate doar la degeneraţii de la periferia oraşelor mari. 

— Să mergem la garaj. O luăm pe uşa din spate. 


— Îl ştiu, e Yosef, spuse Evan închizând ochii. Mama lui 
era evreică... Timp de câteva ore a fost prietenul meu... M-a 
protejat... Oh, Doamne! 

— Opreşte-te! strigă Manny. A venit aici ca să te ucidă! 

— Sigur că da. De ce nu? Doar m-am prefăcut că sunt 
unul de-ai lor în lupta pentru blestemata lor de cauză 
sfântă... Au ras-o în cap pe maică-sa, vă imaginați? 

— Da, mi-a strigat asta când încerca să mă omoare, spuse 
simplu Weingrass. Dacă te consolează, să ştii că eu n-am vrut 
deloc să-l ucid. De fapt, aveam de gând să-l prind de viu şi pe 
el. 

— Cunoscându-l pe Yosef, nici n-ai avut de ales. 

— Şi chiar că n-am avut. 

— Pe ăştialalți doi îi recunoaşteţi? interveni nerăbdător 
ofițerul CIA ridicând foliile. 

— Da, amândoi au fost acolo în închisoare, dar nu ştiu 
cum îi chema. Cel din dreapta avea nişte pantaloni jegoşi şi 
rupți, celălalt avea un păr lung şi încâlcit şi se uita de parcă 
ar fi avut un complex mesianic. Mi-am zis atunci că trebuie 
să fie psihopat. Asta-i tot ce vă pot spune. 

— Deja ne-aţi spus ce voiam să ştim. Deci toţi aceşti 
oameni pe care i-ați identificat au fost cu dumneavoastră în 
Oman. 

— Da, i-am cunoscut pe toţi... Au vrut să se răzbune şi 
dacă aş fi fost în locul lor, cred că la fel aş fi făcut şi eu. 

— Numai că dumneavoastră nu sunteți terorist, domnule. 

— Şi ce diferenţă crezi dumneata că e între un terorist şi 


un luptător pentru libertate? 

— Păi eu aş zice, domnule, că teroriştii îşi fac un scop din a 
ucide oameni nevinovați. Bărbaţi şi femei care întâmplător se 
află chiar acolo, copii cu ghiozdane în spate, salariați, tineri şi 
bătrâni deopotrivă. Punctul dumneavoastră de vedere care 
este, domnule?... 

Kendrick îl studie atent pe agent şi se înfiora brusc 
amintindu-şi de Fairfax şi de familia Hassan. 

— Îmi cer scuze pentru remarca mea stupidă. Regret 
profund. 

— Nu-i nimic, ce naiba, zise ofițerul renunțând la 
încruntarea lui de moment. Toţi suntem groaznic de sâcâiți şi 
de încordați. 


Se întoarseră în casă, unde Khalehla stătea de vorbă pe 
verandă cu asistentele medicale. Şi indiferent ce le spunea 
sau le spusese, reuşise să le acapareze atenția: femeile 
stăteau  nemişcate în scaunele lor, cu ochii pironiți 
domnişoarei Adrienne de la Departamentul de Stat şi 
sorbindu-i cuvintele. Evan şi Manny intrară şi se duseră 
liniştiți la bar, iar ofițerul se duse în dormitor să vadă ce mai 
face prizonierul şi cum se descurcă agentul lăsat acolo cu el. 

— Le-am explicat totul, domnule congressman, zise 
Khalehla pe un ton oficial, atâta cât am permisiunea s-o fac, 
desigur, iar doamnele au fost de acord să coopereze. La una 
din ele trebuia să vină mâine soţul ei, însă îl sună şi-i spune 
că are o urgență medicală şi-l roagă să nu mai vină. 

— Mulţumesc mult, murmură Weingrass turnându-şi de 
băut sub privirile atente ale lui Kendrick. Acum sunt eu un 
cadavru. 

— Mulţumesc Manny, remarcă sec asistenta în cauză. 

— Vreau să vă mulțumesc mult tuturora, spuse Evan 
repede. Washingtonul e convins că acesta e numai un 
incident izolat provocat de un tânăr zăpăcit scăpat din lesă... 

— La fel a fost şi Sirhan-Sirhan, îl întrerupse asistenta care 
se dusese în Mesa Verde ca să-l anunţe pe Gonzales şi 


aspectul fizic nu schimbă cu nimic rezultatul. 

— Le-am explicat că prizonierul va fi transferat sub pază 
înapoi în est la noapte şi că nu trebuie să se îngrijoreze dacă 
aud zgomot prin curte sau prin garaj. 

— Foarte profesionist, mormăi Weingrass. 

— Aş avea numai o întrebare, zise a treia asistentă 
uitându-se la Khalehla. Aţi menţionat că va fi o carantină 
temporară... Ei bine, nu că aş avea o invitație la Marele 
Premiu de formula unu din Monte Carlo, dar... cât de mult 
înseamnă temporarul ăsta? 

— N-ai ce face acolo la un mare premiu, interveni Manny 
sorbind din pahar. E o aglomeraţie de căpiezi, nu poţi nici să 
traversezi strada, iar în Bains de Mer e o nebunie, nu alta! 

— Nu mai mult de câteva zile, spuse Kendrick vorbind din 
nou repede. Numai să se poată face verificările de rutină... Şi 
dacă vei primi invitația aia, Manny te va întovărăşi personal. 

— Congressmane, încearcă mai bine cu Daily Duck. 

— Meshugah. 

Brusc, de afară se auziră zgomote, strigăte şi claxoane de 
maşină. 

— Plecaţi de la fereastră! strigă agentul CIA venind în 
goană în salon. Jos la podea! La podea, toți! Culcat! 

Evan se întoarse după Khalehla s-o apere cu trupul lui, dar 
ca se trântise deja pe covor şi se rostogolea spre uşa glisantă, 
cu un revolver care îi apăruse ca prin farmec în mână. 

— E-n regulă, e-n regulă! strigă cineva de pe peluza din 
faţa casei. 

— Înseamnă că-s de-ai noştri, spuse ridicându-se ofițerul 
şi el cu o armă în mână. Ce naiba fac ăştia, se sperie şi de 
umbra lor? 

Se ridică în picioare şi ieşi din salon, iar Kendrick se luă pe 
urmele lui. Uşa masivă de la intrare se deschise şi în prag 
apăru un tip bine îmbrăcat şi speriat, escortat de un pădurar. 
Omul avea în mână o geantă medicală deschisă, semn că 
fusese percheziționat. 

— Nu mă aşteptam la aşa o primire, spuse el. Ştiu că nu 


suntem întotdeauna chiar bineveniți, dar asta-i puţin cam... 
Domnule congressman, e groaznic. 

Şi omul dădu mâna cu Kendrick, sub privirile uimite ale 
agentului CIA. 

— Mă tem că nu ne-am mai văzut, nu-i aşa? întrebă Evan, 
la fel de dezorientat. 

— Nu, dar suntem vecini, ne despart vreo zece kilometri de 
drum printre dealuri. Mă numesc Lyons. Doctorul Lyons. 

— Îmi cer scuze pentru primire. Va trebui să dați vina pe 
un anumit preşedinte care exagerează cu protecția oamenilor 
care i se par lui importanți. Ce este, doctore Lyons? Cărui fapt 
datorăm...? 

— Pentru că domnul nu mi-a făcut onoarea, răspunse 
intrusul zâmbind cam palid. Sunt noul doctor al domnului 
Weingrass. Dacă vă uitaţi pe agenda lui, veți vedea că trebuia 
să fie în cabinetul meu din Cortez azi la ora patru după- 
amiază. N-a sosit şi nici la telefon nu l-am putut prinde... şi 
cum casa asta e-n drumul meu, m-am gândit să dau pe aici 
să văd dacă e vreo problemă. 

Se căută în buzunar şi scoase un plic. 

— Întâmplător, dacă tot e vorba de măsuri de protecţie, 
iată aici recomandarea de la spitalul Walter Reed, semnată cei 
în drept. Trebuia să o arăt domnului Weingrass şi asistentelor 
medicale, sau cel puțin celei care l-ar fi însoțit la cabinet. 
Dânsul e bine, nu-i aşa? 

— Manny! strigă Evan iritat. 

Weingrass apăru sub arcada de piatră cu paharul în mână. 

— De ce ţipi la mine? 

— Nu trebuia să te duci la doctor azi după-masă? 

— Oh, da, mi se pare că a sunat cineva săptămâna 
trecută... 

— Era asistenta mea, domnule Weingrass, explică blând 
doctorul Lyons. Mi-a spus că v-aţi notat şi că ați fost de acord 
să veniți. 

— Mda, bine, o fac din când în când, dar mă simt bine, aşa 
că de ce să vă mai deranjez? Şi nici nu sunteți doctorul meu! 


— Domnule Weingrass, doctorul dumneavoastră a decedat 
acum câteva săptămâni. Atac de cord. S-a scris şi în ziare şi 
din câte ştiu, ați primit şi dumneavoastră o invitaţie la 
funeralii. 

— Mda, bine. Aşa o fi, dar eu nici la chestii de-astea nu mă 
duc. Ale mele se tot amână, nu ştiu de ce. 

— Totuşi, din moment ce tot sunt aici, de ce să nu 
aruncăm o privire? 

— Şi la ce să aruncăm privirea aia? 

— Ei, luăm puţin tensiunea, o mică probă de sânge... 

— Mă simt bine. 

— Sunt convins că vă simţiți excelent, încuviință doctorul 
dând din cap. E o chestiune de rutină şi nu durează mai mult 
de câteva minute... Chiar că e o onoare să vă întâlnesc, 
domnule congressman. 

— Mulţumesc foarte mult... Hai, Manny, lasă figurile astea, 
e o înțepătură, acolo... Doctore, e cazul să te asiste vreo soră 
medicală? 

— Oh! N-are rost, zău... Pentru un fleac... 

— Deci or să se poată zvârcoli lasciv peste cadavrul meu! 
protestă Weingrass. Hai doctore, ciocăneşte-mi coastele şi 
pleacă să-ți cumperi un Cadillac. 

— Cel puţin un Ferrari, replică Lyons zâmbind spre 
Kendrick. 

Şi Emmanuel Weingrass se îndreptă împreună cu noul lui 
doctor spre dormitor... 


Capitolul 30 


Era unu şi zece noaptea şi toți erau epuizați. Agentul CIA, 
cu ochii vineți de oboseală, intră în veranda închisă unde 
Evan şi Khalehla stăteau pe canapeaua lor. Cele trei asistente 
plecaseră fiecare în camera ei, fiind scutite de serviciu pentru 
restul nopții. Paşii grei ai pădurarilor înarmaţi până-n dinți 
care patrulau prin curtea luminată ca ziua le puseseră nervii 
la încercări grele. Pacientul avea să supraviețuiască fără să fie 
nevoie să fie controlat din jumătate în jumătate de oră. 
Doctorul Lyons o garantase. 

— Washingtonul e nerăbdător, anunţă obosit ofițerul. 
Orarul a fost devansat, aşa că plec acum la aeroport după 
dubă. Avionul trebuie să sosească în cel mult o oră, deci n- 
avem prea mult timp la dispoziție. Vor să decoleze imediat ce 
aterizează. 

— Dar turnul de control nu lucrează şi noaptea decât dacă 
chestia asta se aranjează în prealabil. Te-ai gândit la aşa 
ceva? 

— M-am gândit, încă din timpul zborului dumneavoastră 
din Bahamas. Forţele aeriene au deplasat o echipă de 
controlori aerieni din Colorado Springs. Acoperirea constă 
într-o manevră de antrenament aprobată de cabinetul 
dumneavoastră, deci nimeni nu obiectează şi nu pune 
întrebări. 

— De cabinetul meu? Asta ce naiba mai vrea să însemne? 

— Pentru că dumneavoastră sunteți cine sunteți, domnule. 

— Putem face şi noi ceva aici? întrebă repede Khalehla, 
înainte ca Evan să apuce să comenteze. 

— Da, puteţi, răspunse agentul CIA. Dacă nu vă supăraţi, 
aş vrea să nu fie nimeni treaz când mă întorc. Treaba asta 
trebuie să meargă ca pe roate, la fracțiuni de secundă, deci cu 
cât mai puţine perechi de ochi, cu atât mai bine. 


— Şi cum ai de gând să faci cu pădurarii de afară? întrebă 
Weingrass. Mi-am scos capul de vreo două ori pe uşă până să 
ajungă ăştia doi aici şi s-au repezit toți la mine mai ceva ca la 
un urs scăpat din colivie. 

— Li s-a spus că soseşte un VIP” din străinătate pentru o 
întrevedere cu congressmanul - de fapt ăsta-i şi motivul 
pentru care se află ei aici. Şi din moment ce întâlnirea are un 
caracter strict confidențţial, ca şi datorită dorinţei vizitatorului 
de a rămâne aşa, toate patrulele trebuie să rămână ascunse. 
Pe laturile casei şi jos, la chioşc. 

— Şi pădurarii? Au înghițit ei pastila asta? întrebă 
Weingrass. 

— N-au avut nici un motiv să n-o înghită. 

— Pentru că el e cine e, fu Manny de acord dând din cap. 

— Şi pentru că sunt plătiți cu trei sute de dolari de căciulă 
ca să nu doarmă noaptea asta. 

— Foarte profesionist, domnule Totul-Sub-Tăcere. Eşti mai 
bun decât am crezut. 

— Trebuie să fiu... Ei bine, dacă nu ne mai vedem, a fost o 
adevărată plăcere să vă cunosc, domnule congressman. Într-o 
bună zi am să le pot povesti copiilor despre asta... Nu, vă rog 
nu vă ridicați, domnule, trebuie să fug... Şi ţie, Manny, îţi 
spun că a fost o adevărată experienţă. Cred că mă bucur că 
eşti de partea noastră. 

— Ar trebui să te bucuri, ai nevoie de tot ajutorul posibil... 
Ciao, tinere. Să ai drum bun şi chiar dacă sorții vor fi de cinci 
la unu împotriva ta, îți urez să câştigi. 

— Mulţumesc, Manny, aşa ziceam şi eu. Vorbesc serios, 
adăugă el încet. Am auzit remarca în legătură cu Fairfax-ul 
când eram în maşină şi am încercat să mă fac că nu aud, dar 
nu mi-a fost uşor. Vedeţi, eu sunt singurul de aici care ştie ce 
s-a întâmplat, de-aia am şi insistat să conduc eu echipa asta. 
Nepotul meu, băiatul soră-mii mai mari, făcea parte şi el din 
unitatea aceea. Eu l-am recomandat să intre la Agenţie! 
Trebuie neapărat să punem laba pe ei, zic eu. 

Omul de la CIA plecă grăbit. 


— Groaznic pentru el, spuse Khalehla. Trebuie că e foarte 
îndurerat şi că se simte vinovat. 

— Care din noi nu simte la fel? întrebă Kendrick cu voce 
nesigură, oprindu-se imediat şi oftând adânc. 

— Tu nu te poți învinui pentru ce s-a întâmplat, zise 
Khalehla. 

— Pentru ce se întâmplă, vrei să spui! exclamă Kendrick. 
Fiindcă se întâmplă! Cum dracu de-au intrat ăştia în țară? 
Cine i-a lăsat să intre? Unde sunt nemaipomenitele noastre 
măsuri de securitate care pot prinde agenți ruşi de mâna a 
cincea ca să-i schimbăm pe reporteri falşi de-ai noştri la 
Moscova dar care nu pot opri o duzină de ucigaşi care vin aici 
să ne ia vieţile? Cine face posibile toate astea? 

— Încercăm să aflăm. 

— E cam târziu, nu crezi? 

— Gata! tună Weingrass aplecându-se în față şi 
împungând aerul cu arătătorul. Fata asta n-are nimic de-a 
face cu ce spui tu şi eu n-am de gând să mai tolerez aşa ceva! 

— Ştiu! spuse Kendrick luând-o pe Khalehla de mână. Şi 
ştie şi ea. Doar că totul pare aşa, o nebunie, mă simt atât de 
neajutorat, de înspăimântat, de... La naiba, câți oameni mai 
trebuie omorâţi? Nu-i putem opri pe criminalii ăştia! Sunt 
maniaci şi sunt în libertate şi n-o să-i putem găsi niciodată! 
zise Evan coborând tonul. La fel cum n-o să-i găsim nici pe 
nemernicii care au furat dosarul Oman, declarat imposibil de 
furat şi care mi-au împrăştiat numele în toate colțurile lumii. 
Cât a trecut? Opt săptămâni? Zece? Nu suntem mai aproape 
decât atunci când am început. Cel puţin acum ştim de ce-au 
făcut-o. Nu ca să facă din mine mare erou sau să-mi 
promoveze aşa-zisa carieră ca rival politic al Dumnezeu mai 
ştie cui... ci ca să mă aranjeze, să mă omoare! Moartea 
răzbunătoare, cred că aşa s-ar traduce blestematul lor de 
jaremat thaar. Şi uite că nu ajungem nicăieri! 

— Ascultă-mă, spuse cu blândeţe Khalehla. Am să spun 
ceva ce probabil n-ar trebui să spun, dar uneori mai încălcăm 
şi noi regulamentele, pentru că şi speranţa e importantă... S- 


au întâmplat şi alte lucruri despre care tu nu ştii nimic şi 
fiecare nouă bucăţică de informaţie ne mai apropie cu câte-un 
pas de adevărul despre aventura asta teribilă. 

— Sună puţin cam cifrat, doamnă. 

— Manny, încearcă să înţelegi. Evan înţelege, pentru că noi 
am încheiat un pact. El ştie că uneori eu nu pot să-i explic 
anumite lucruri. 

— Ar putea oare un bătrân ca mine, care a fost timp de 
câţiva ani rezident în teritoriile voastre, să întrebe de ce? 

— Dacă te referi la legăturile tale cu Mossadul, n-ar trebui 
s-o faci, iartă-mă că ţi-o spun pe şleau... Aici elementul de 
bază e un aşa-numit imperativ am-nevoie-să-ştiu, fiindcă dacă 
nu ştii, nu poți dezvălui. 

— A, de Amythal şi Pentothal vorbeşti? întrebă Weingrass. 
Scopolamina de pe vremuri? Să fim serioşi, draga mea, nu ne 
aflăm pe străzile dosnice din Marrakesh sau în munții plini de 
partizani din Ashot Yaaqov. Cine-ar folosi chimicale aici, la 
noi? 

— Sunt sigură că tânărul prizonier pe care l-a identificat 
Evan, cel care e acum în drum spre Virginia, a gândit la fel. Şi 
în douăzeci şi patru de ore, tot ce ştie el va fi înregistrat pe 
bandă de magnetofon. 

— Nu se poate aplica la noi, insistă Weingrass. 

— Poate nu, dar altceva se poate. De şase ore avem o 
urmă, sau mai bine zis o posibilă urmă, care ne-ar putea 
duce undeva sus, la vârful piramidei, mai sus decât ar vrea 
oricare dintre noi să ducă. Dacă dăm greş, congressmanul 
Kendrick din Colorado n-o să poată fi considerat părtaş la 
nimic, fiindcă el pur şi simplu nu poate şti nimic. Şi ca 
rezultat, nici tu nu poți, Manny. 

— Transmisiunea radio din avion, spuse Kendrick 
aruncându-i o privire rece. Nu era nici un şef de secție din 
Cairo, nu? 

Khalehla ridică din umeri eliberându-şi mâna şi luând 
paharul de pe măsuța de cafea, fără să răspundă. 

— Bine, fără detalii, continuă Kendrick. Dar să vorbim 


totuşi despre adevăr. Las la o parte faptul că pot oricând să 
demonstrez că nu ştiu nimic, dar pe chestia asta eu oricum 
nu dau doi bani. Ce fel de adevăr cauţi? Dă-mi o privire 
generală, cum zic toţi, am auzit vorba asta în Washington 
până mi s-a acrit. Ce fel de oameni fac, ce fac şi cui fac? Asta 
e întrebarea. Oricine-ar fi ei, mi-au ucis prietenii, prietenii 
noştri, de fapt. Aşa că am dreptul să ştiu. 

— Da, ai, spuse Khalehla încet, uitându-se când la Evan, 
când la Weingrass. Ai spus-o singur, oricum e doar o parte 
din adevăr. Cineva i-a lăsat într-adevăr pe ucigaşii ăştia să 
intre în ţară şi a făcut cu putinţă ca ei să poată să ucidă. Au 
fost procurate paşapoarte false şi pot să-mi dau singură 
seama cam cum arată tipii ăştia, fiindcă sunt şi eu una de-a 
lor, actele acelea false trebuie să fi fost teribil de bune ca să 
poată trece nesesizate de experții antiterorişti pe care-i avem 
noi şi aliații noştri la punctele de emigrare şi chiar peste 
hotare, inclusiv în țări comuniste. Dincolo de aceste acte se 
află logistica, liniile de aprovizionare în lipsa cărora teroriştii 
nu pot opera. Arme, muniții, bani, permise de conducere şi 
maşini închiriate, locuri unde să se poată ascunde şi să se 
pregătească... Totul, până la cele mai de ultimă oră obiecte de 
îmbrăcăminte făcute în ţara asta, în caz că ar fi arestați şi 
interogaţi. Mai sunt pe urmă rezervările de locuri în tren sau 
în avion, toate făcute în avans, cu biletele distribuite până să 
ajungă ei la gară sau la aeroport, doar dacă ajung acolo în 
ultimul moment. Vezi tu, pentru oamenii aceştia nimic nu e 
tratat ca neimportant; totul este vital, până şi cel mai 
neînsemnat detaliu. Totul pentru succesul misiunii, asta le e 
deviza, accentuă Khalehla şi făcu o pauză uitându-se pe rând 
la amândoi bărbaţii. Da, cineva a făcut toate astea pentru ei, 
continuă ea după o clipă şi oricine-ar fi acest cineva sau 
aceşti cineva, n-ar trebui să fie unde e acum şi n-ar trebui să 
aibă acces la ce le trebuie lor. Deci mai important decât orice 
altceva este să fie descoperiţi întâi mijlocitorii. Adică să tăiem 
răul de la rădăcină, nu să-i rupem doar câte o frunză. Sau 
câte o rămurică. 


— La fel spuneai şi despre cei care au furat dosarul Oman. 

— Iar tu crezi că e vorba de aceiaşi oameni. 

— Păi nu sunt? Mie mi-e foarte clar. 

— Mie nu. 

— Înscenare! E doar explicaţia pentru a omorî din 
răzbunare pe cineva. Care se întâmplă să fiu tocmai eu. 

— Să presupunem că sunt diferite, insistă Khalehla. Au 
trecut zece săptămâni, ai uitat? Impulsul de a ucide în febra 
răzbunării, care este intrinsec legată de Jjaremat thaar, a 
trecut. 

— Tocmai ai enumerat toate detaliile care trebuiesc aşezate 
pe rând la locul lor, ca într-un joc de puzzle. Şi asta cere 
timp. 

— Dacă au resursele să facă ce au făcut în zece săptămâni, 
o pot face şi în zece zile, Evan. 

Emmanuel Weingrass ridică mâna, cerând linişte. 

— Deci ne spui acum că fiul meu are nu un duşman, ci 
doi? Arabii din Valea Baaka împreună cu cineva de aici, care 
lucrează pentru ei sau împotriva lor? Eşti chiar sigură că 
chestia asta are un sens? 

— Două forțe, din care una cu siguranță duşman de 
moarte... Iar cealaltă, pur şi simplu nu ştiu. Eu nu ştiu decât 
ce simt şi pe simțurile mele mă pot bizui. Când MJ nu găseşte 
răspunsurile pe care le caută, dă mereu vina pe ceea ce el 
numeşte lacune. Cred că asta e. Aici există prea multe lacune. 

Weingrass se strâmbă din nou, nemulțumit. 

— Accept preceptele tale, spuse el. Dacă Mitchell te dă 
vreodată afară, îți aranjez eu să intri la Mossad. 

Bătrânul arhitect inspiră deodată adânc şi se lăsă pe spate 
în scaunul lui. 

— Manny, ce s-a întâmplat? întrebă Khalehla. 

Auzind-o, Kendrick întoarse alarmat capul. 

— Te simți bine? îl întrebă el pe bătrân. 

— Perfect! Sunt gata să alerg la olimpiadă, răspunse 
acesta. Doar că un minut sunt rece şi altul sunt fierbinte, 
încolo nimic. Şi numai din cauza goanei ăleia nenorocite prin 


pădure, ca un băietan. Lyons mi-a spus că suflul meu sistolic 
e cam mare şi că am ceva vânătăi prin locuri unde n-ar trebui 
să am... l-am spus că m-am luptat cu taurii. Trebuie să-mi 
odihnesc ciolanele astea, copii, zise bătrânul ridicându-se. 
Khalehla, îți vine să crezi că nu mai sunt copil? 

— Cred nu numai că eşti foarte tânăr, ci şi remarcabil! 

— De fapt cuvântul „extraordinar” ar fi mai potrivit, se oferi 
Manny. Însă acum resimt efectele impetuozităţii mele 
tinereşti, aşa că dați-mi voie să mă duc la culcare. 

— Stai s-o chem pe una din fete, zise Kendrick dând să se 
ridice. 

— Pentru ce? Ca să profite de mine şi să mă distrugă de 
tot? Vreau odihnă, băiete!... Şi lasă-le şi pe ele să se 
odihnească. Au trecut prin atâtea şi ține cont că nici măcar 
nu ştiu tot ce s-a petrecut sub nasul lor. Mă simt bine, sunt 
doar nițeluş obosit. Ia încearcă şi tu să alergi la Olimpiadă la 
şaizeci de ani! 

— Şaizeci? 

— Gura, fiule! Încă mai pot să mă iau la întrecere cu tine 
pentru fata asta încântătoare şi să-ți iau şi banii pe deasupra. 

— N-ar putea fi de la ce ţi-a dat doctorul? întrebă Khalehla 
zâmbind cald la auzul complimentului. 

— Păi ce mi-a dat? Nimic. Mi-a luat două picături de sânge 
pentru afurisitul lui de laborator şi mi-a dat nişte pastile 
aiurea pe care i-am spus de la început că le arunc la toaletă. 
Probabil că le-a luat pe degeaba cine ştie de unde şi mă 
taxează pe mine gras pentru ele, să-şi facă o nouă aripă la 
locuința lui extravagantă... Ciao, tinerilor. 

Amândoi îl priviră pe bătrân cum trece pe sub arcadă în 
salon, apăsând pas după pas, ca şi când şi-ar fi chemat 
puterile pe care nu le mai simțea. 

— Crezi că se simte bine? întrebă Evan după ce Weingrass 
închise uşa. 

— Cred că e epuizat, spuse Khalehla. Încearcă să faci şi tu 
ce-a făcut el în noaptea asta, trecând peste faptul că are 
şaizeci de ani sau optzeci. 


— O să mă duc din când în când să mă uit la el. 

— Facem cu schimbul. E mai bine şi nici pe fete nu le 
trezim. 

— Adică le lăsăm să stea cuminţi şi să nu se uite pe 
fereastră? 

— Cred că da, admise ea. 

— Vrei să bei ceva? 

— Nu, mulțumesc... 

— Eu vreau, zise Kendrick şi se ridică de pe canapea. Eu 
n-am terminat. 

— Aş vrea... 

— Ce anume? 

Evan se întoarse în timp ce Khalehla se ridică şi se postă în 
fața lui. 

— Nu vreau să beau... dar te vreau pe tine. 

Tăcut, Kendrick se uită la ea, ochii lui îi cercetară 
amănunțit fața şi în cele din urmă se opriră, străpungându-i 
privirea. 

— Ce-i asta, milă? Să înțeleg că te arăţi miloasă cu 
bărbatul îndurerat şi dezorientat? 

— Din partea mea nu vei avea parte de milă, ţi-am spus-o 
doar. Te respect prea mult şi ţi-am mai spus-o şi pe asta. Cât 
despre sărmanul şi dezorientatul bărbat îndurerat, cui i-e 
milă de cine? 

— N-am vrut să fie aşa... 

— Ştiu că n-ai vrut. Dar nu ştiu exact cum ai vrut să fie. 

— Ţi-am mai spus. Nu umblu după aventuri, sau cel puțin 
nu cu tine. Dacă numai asta pot avea, accept, dar nu asta 
vreau. 

— Vorbeşti cam prea mult, Evan. 

— lar tu evadezi prea mult. I-ai spus lui Manny că te poți 
bizui pe tine, dar nu-i aşa. De cel puţin şase săptămâni încerc 
să mă apropii de tine, încerc să te fac să vorbeşti despre noi, 
încerc să sparg zidul ăla de sticlă pe care l-ai ridicat, dar Nu, 
dom'le, zice isteața. 

— Pentru că sunt speriată, lua-te-ar naiba de căpos! 


— De ce? De cine? 

— De noi amândoi! 

— Acum tu vorbeşti prea mult. 

— Ei bine, noaptea trecută e sigur că tu n-ai vorbit deloc. 
Tu chiar crezi că nu te-am auzit? Păşeai în sus şi-n jos prin 
fața uşii mele, ca o gorilă-n cuşcă! 

— De ce n-ai deschis? 

— De ce n-ai spart uşa? 

Începură amândoi să râdă pe înfundate, îmbrăţişându-se. 

— Vrei să bei ceva? 

— Nu... Te vreau pe tine. 


N-a mai fost frenezia din Bahrain. Desigur că s-au grăbit, 
însă a fost graba dintotdeauna a îndrăgostiților, nu a celor doi 
străini disperaţi de altădată, care îşi căutau pătimaşi salvarea 
în mijlocul unei lumi înnebunite. Nici lumea lor nu era 
sănătoasă, amândoi ştiau prea bine asta, totuşi descoperiseră 
că fiecare putea însemna pentru celălalt altceva, descoperire 
minunată, încărcată pe neştiute de promisiuni fierbinți, de 
unde până mai înainte fusese numai goliciune şi 
incertitudine... 

A fost ca şi când nici unul nu se mai sătura. Extazului îi 
urmară clipe de vorbărie şoptită şi înfrigurată, apoi ori unul 
ori altul dădea fuga să vadă ce mai făcea Emmanuel 
Weingrass, stăteau apoi din nou de vorbă şi-şi împreunau din 
nou trupurile pentru a împlini ceea ce amândoi îşi doriseră cu 
atâta deznădejde. Nici unul nu-i dădea drumul din braţe 
celuilalt; se trăgeau, se rostogoleau, se întrețeseau, până când 
li se epuiză toată seva dulce a trupurilor lor... şi nici atunci 
nu s-ar fi eliberat dacă nu-i răpunea somnul. 

Dimineaţa, soarele străpunse cerul cu razele lui slabe. 

Kendrick se ridică din pat şi se duse la dulap, îşi luă 
halatul de baie şi se duse să facă un duş, ca să arate cât mai 
prezentabil. Apoi, îmbăiat şi bărbierit, îşi dădu cu prea multă 
colonie, iar asta îi aduse aminte că şi în urmă cu douăzeci de 
ani, în anii studenţiei, făcea la fel. Dumnezeule! Douăzeci de 


ani! Chiar aşa mult timp trecuse de când nu mai era atent la 
impresia pe care o făcea? Îşi puse halatul şi ieşi din baie, 
alergând pe hol spre arcada de piatră. Khalehla stătea în 
salon, la măsuța din lemn masiv de pin cu blatul îmbrăcat cu 
piele naturală şi vorbea în şoaptă la telefon. Îl văzu şi îi zâmbi 
fugar, concentrată asupra convorbirii. 

— Totul e clar, spuse ea când Evan se apropie mai mult. 
Tinem legătura. La revedere. 

Khalehla se ridică. Arăta irezistibil, pierdută în halatul de 
baie al lui Evan, mult peste măsura ei. 

Trase de faldurile halatului şi se apropie, întinzându-se 
brusc şi punându-i mâinile pe umeri. 

— Sărută-mă, Kendrick, îi ordonă ea cu tandreţe. 

— N-ar fi trebuit să spun eu asta? 

Se sărutară până când Khalehla înțelese că nu mai aveau 
mult până să se ducă înapoi în dormitor. 

— Foarte frumos! Bravo! se auzi o voce sonoră de sub 
arcada de piatră. Aşa-mi place! 

— Manny! strigă Khalehla dându-i drumul lui Evan şi 
uitându-se peste umăr. 

— Eşti imposibil! strigă Evan. 

— E adorabil! 

— Sunt şi una şi alta, dar nu mai vorbiți tare că treziți 
vrăjitoarele... Ce naiba faceți voi aici la ora asta? Nu vă mai 
încape patul? 

— Ora asta e ora opt la Washington, spuse Khalehla. Cum 
te simți? 

— Eh, zise bătrânul fluturând palma mâinii drepte în timp 
ce intra în salon. Am dormit şi n-am dormit, înțelegeți ce 
vreau să spun, nu? lar voi, ticăloşilor, nu m-ați ajutat deloc, 
toată noaptea mi-aţi deschis afurisita aia de uşă din cinci în 
cinci minute! 

— Ei, nici chiar din cinci în cinci minute, corectă Khalehla. 

— Tu ai ceasul tău, eu pe-al meu... Aşadar, ce-a zis 
prietenul meu Mitchell? La Washington e opt, dacă nu mă 
înşel. 


— Nu te înşeli, spuse Khalehla. Tocmai voiam să explic... 

— Oho şi încă ce explicaţie!... Viorile zbârnâiau din cele 
mai înalte corzi, simfonie, nu alta! 

— Manny! 

— Gura! Las-o să vorbească. 

— Trebuie să plec pentru o zi sau două. 

— Unde te duci? întrebă Kendrick. 

— Nu pot să-ţi spun... dragul meu. 


Capitolul 31 


Bine ați venit pe aeroportul Stapleton din Denver, doamnelor 
şi domnilor. Dacă doriți informaţii în legătură cu zborurile de 
legătură, personalul nostru vă va ajuta cu plăcere. Aici, în 
Colorado, este ora cinsprezece şi cinci minute. 

Printre pasagerii care debarcau se aflau şi cinci preoți cu 
trăsături caucaziene şi cu pielea mai închisă la culoare decât 
a europenilor din jurul lor. Mergeau umăr la umăr şi vorbeau 
în şoaptă între ei într-o engleză cam ciudată, cu întorsături 
şcolăreşti şi cu un accent bizar, dar totuşi descifrabilă. 

Preoţii aceştia cu aer plin de smerenie ar fi putut veni de la 
cine ştie ce dioceză ortodoxă din sudul Greciei sau din 
insulele Mării Egee. Sau poate din Sicilia sau Egipt. Numai că 
lucrurile nu stăteau deloc aşa. Erau arabi palestinieni. Nu 
erau preoți şi nu erau ortodocşi. Erau mahomedani. Şi, mai 
ales, erau ucigaşi din ramura cea mai radicală a jihadului 
islamic. 

Fiecare purta câte o gentuță din pânză moale şi neagră, în 
care nici cel mai înverşunat control n-ar fi putut da de 
absolut nimic compromițător. Intrară în aerogară şi se 
îndreptară spre standul de ziare. 

— La! exclamă cel mai tânăr, luând un ziar şi parcurgând 
titlurile. Laish! 

— Dacă tot vorbeşti, vorbeşte englezeşte, nătărăule! şopti 
şuierător cel mai în vârstă din grup, trăgându-i tânărului pe 
nevăzute un ghiont puternic în coaste. 

— Nimic! Era ceva de apărut pe prima pagină şi nu apare 
nimic! Ceva nu e în regulă! 

— Ştim că ceva nu e în regulă, prostule, se răsti şeful pe 
un ton plin de nemulțumire. De aia suntem aici... la-mi 
geanta şi du-i pe ceilalți la poarta doisprezece. Ne vedem acolo 
în scurt timp. Nu uitaţi, dacă vă opreşte cineva, tu vorbeşti. 


Explici doar că ceilalți nu vorbesc englezeşte, nu te băga în 
detalii. 

— Am să le dau o binecuvântare creştină cu sângele lui 
Allah la beregăţile lor spurcate. 

— Lasă-ţi limba şi cuțitul la locul lor, tâmpitule. Aici nu 
suntem la Washington! 

Conducătorul lor era cunoscut în lumea teroriştilor sub 
numele de Ahbyahd, adică cel cu părul alb, în ciuda faptului 
că părul lui era mai curând cenuşiu. Ahbyahd traversă 
tacticos holul imens al aeroportului, uitându-se cu luare 
aminte în jurul lui. Văzu ce căuta şi se apropie de ghişeul de 
informaţii unde se afla o femeie între două vârste, care îl văzu 
dezorientat şi îi zâmbi amabil. 

— Pot să vă ajut cu ceva, părinte? 

— Cred că aici mi s-a spus să vin, răspunse cu un aer 
smerit teroristul. La noi în insula Lyndos nu avem atâtea 
facilități şi mărturisesc că-mi vine greu să mă descurc. 

— Vom încerca să vă fim de ajutor. 

— Cred că s-ar putea să aveți un bilet pentru mine... 
Numele meu este Demopolis. 

— Oh, da, este, spuse femeia deschizând un sertar. 
Părintele Demopolis, din Grecia. Oho, dar sunteţi la ceva 
distanță de casă! 

— Retragerea franciscană, doamnă, o ocazie unică în viață 
de a putea vizita splendida dumneavoastră țară. 

— Poftiți, părinte, zise femeia dându-i un plic alb. A fost 
adus cam pe la prânz de un domn încântător, care a făcut o 
donație foarte generoasă biroului nostru. 

— La aceasta aş adăuga şi recunoştinţa mea, adăugă 
mieros Ahbyahd pipăind micul obiect dur din mijlocul 
plicului, apoi scoase carnetul de cecuri. 

— Oh, nu, nici nu vreau să aud, părinte. Am fost plătiți 
regeşte doar pentru a primi în păstrare un plic pentru un 
domn în veşminte preoțeşti, care se va recomanda părintele 
Demopolis. Pentru noi n-a fost nici o greutate. 

— Sunteţi foarte amabilă, doamnă. Cerul să vă 


binecuvânteze. 

— Mulţumesc, părinte. 

Ahbyahd se îndepărtă iuțind paşii şi căută un colț mai 
retras, unde desfăcu plicul. Înăuntru, pe un carton alb, era 
lipită cu bandă adezivă o cheie, cheia de la o casetă de bagaje 
din Cortez, Colorado. Aşadar, armele şi explozibilul fuseseră 
transportate conform planului, la fel şi banii, hainele, 
automobilul închiriat, cele nouă paşapoarte israeliene pentru 
nouă preoți maroniți şi biletele de avion pentru Riohacha, în 
Columbia, unde fuseseră aranjate lucrurile pentru a-i duce 
mai departe la limanul salvator, la Baracoa, în Cuba, unde 
aveau să fie în sfârşit în siguranță. Locul de întâlnire era la 
un motel de pe autostrada din apropierea aeroportului din 
Cortez. A doua zi dimineaţă un alt avion urma să-i ducă la 
Los Angeles, unde să se îmbarce la bordul unui avion al 
companiei AVIANCA cu destinația Riococha. Până aici, totul 
mersese conform planului, plan întocmit o dată cu sosirea 
ameţțitoarei oferte în Valea Baaka, în Liban: găsiți-l şi omorâți- 
l onorați-vă cauza; vă dăm tot ce doriți, însă nu ne vom 
dezvălui niciodată identitatea. Şi totuşi... aduseseră ceva 
roade aceste planuri precise şi aceste daruri de preț? 
Ahbyahd nu ştia ce să zică; n-avea de unde să ştie, aşa că 
sunase în Canada, la un număr din Vancouver, cerând ca 
proviziile să fie cuprinse în transportul spre Cortez. Trecuseră 
aproape douăzeci şi patru de ore de la atacul asupra casei din 
Fairfax şi aproape optsprezece ore de la incursiunea asupra 
casei din Colorado a duşmanului lor. Misiunea lor fusese 
concepută ca un asalt combinat, care urma să mânjească 
toată lumea occidentală cu sânge şi moarte, răzbunându-i 
astfel pe fraţii lor care fuseseră ucişi şi dovedind unei lumi 
întregi că cele mai grozave sisteme de securitate ordonate de 
preşedintele Statelor Unite pentru siguranța acestui fecior de 
cățea nu valorau nimic în fața unor bărbați care luptă pentru 
cauza sfântă şi dreaptă a Islamului. Operaţiunea Azra cerea 
viața unui câine de american, a unui impostor care pretinsese 
că ar fi unul de-ai lor, cu care ei împărţiseră bucuria şi 


durerile lor şi care în cele din urmă se dovedise a fi un 
trădător. Fățarnicul trebuia să moară laolaltă cu toți cei din 
preajma lui. Era nevoie să i se dea o lecţie! 

Numai că acest spurcat duşman al lor nu putuse fi găsit în 
Fairfax. Luptătorii pentru sfânta credinţă în Allah dăduseră o 
pildă înălțătoare, omorându-i ca pe nişte câini pe toţi peste 
care dăduseră acolo, dar scârnăvia de trădător le scăpase, 
nu-l găsiseră. Asta însemna că se află în casa lui din munţii 
din vest, drept care se hotărâse ca grupa lui Yosef să-l 
găsească şi să-l ucidă acolo, umplând de groază lumea 
câinilor de creştini. La ora asta ziarele ar fi trebuit să țipe ca 
din gură de şarpe despre moartea în chinuri a 
congressmanului Evan Kendrick din Colorado, cu fotografii 
mari, pe prima pagină, pe care Ahbyahd le căuta cu ochi 
lacomi pe suprafața standurilor de ziare şi totuşi... nu se 
vedea nimic. Nimic! Cei cinci din comandoul Unu aşteptaseră 
în camerele lor de la motel, aşteptaseră şi, iar aşteptaseră ca 
telefonul să sune şi să audă cuvintele Operațiunea Azra s-a 
încheiat, porcul e mort... Nimic. În ziare nimic, la televizor 
nimic, la radio nimic, nici un semn de nicăieri, nu vedeai 
oameni şocaţi de lovitura grea şi dreaptă a puterii Islamului... 
Ce se întâmplase? 

Ahbyahd revăzuse fiecare etapă a misiunii şi nu sesizase 
nici o eroare, nicăieri. Se anticipase orice dificultate posibilă 
şi se găsiseră soluții în avans, fie cu ajutorul corupţiei oficiale 
din Washington, fie cu ajutorul tehnologiei sofisticate şi al 
mituirii sau şantajării tehnicienilor de la companiile de 
telefoane din Virginia şi Colorado. O încurcătură neprevăzută 
apăruse din cauza unui funcționar foarte bănuitor al 
nemernicului de politician, drept care funcţionarul îşi 
semnase condamnarea la moarte. Miercuri după-amiază 
Ahbyahd alesese un om de-al lui care nu fusese în Oman şi îl 
trimisese la biroul lui Kendrick, înaintea atacului de la 
Fairfax, cu scopul precis de a verifica ultimele informaţii ale 
spionilor care  confirmau prezența  congressmanului în 
capitală. Acoperirea preotului fusese beton: actele lui şi cele 


religioase şi cele oficiale, erau în ordine, iar omul avea şi un 
motiv la fel de inatacabil, venise să transmită salutări din 
partea numeroşilor prieteni ai lui Kendrick din Emirate. 
Pătrunsese fără greutate în cabinetul pustiu şi se apucase să 
studieze iute notițele trecute în calendarul de pe biroul 
secretarei, dar tocmai atunci intrase câinele de funcționar. La 
vederea intrusului, se retrăsese imediat, apoi preotul îl auzise 
formând în grabă de alături un număr de telefon şi chemând 
şoptit serviciile de siguranță. Omul trebuia deci să moară. 
Repede şi fără mofturi, dus cu arma la tâmplă până în 
subsolul Capitoliului şi terminat într-o clipă, cum scrie la 
carte. Şi totuşi... nici despre moartea lui nu se sufla nici un 
cuvânt, nicăieri! 

Ce se întâmplase? Ce se petrecea în țara asta blestemată? 
Martirii misiunii sfinte nu voiau, nu puteau să se întoarcă în 
Valea Baaka fără trofeul răzbunării pe care îl căutau cu atâta 
disperare şi pe care-l meritau cu atâta prisosinţă. Era ceva de 
neînchipuit! Dacă nu mai putea avea loc întâlnirea din Cortez, 
atunci valuri de sânge aveau să curgă într-un loc numit Mesa 
Verde. 

Teroristul puse cheia în buzunar şi aruncă pe jos cartonul 
alb, apoi o porni spre poarta doisprezece. 


— Dulceaţo!  Scumpule!  Andy-băiete! strigă  Ardis 
Vanvlanderen intrând în sufrageria apartamentului somptuos 
de la hotelul Westlake din San Diego. 

— Ce e, iubito? întrebă soțul ei, tolănit într-un fotoliu 
tapiţat cu velur în fața televizorului. 

— Nu mai ai probleme. Milioanele acelea sunt asigurate 
pentru următorii cinci ani! Poţi să-i dai în continuare cu 
rachetele alea şi cu echipamentele tale sonice până-n pânzele 
albe... Vorbesc serios, iubitule, grijile tale au luat sfârşit! 

— Ştiu asta, iubito, spuse Andrew Vanvlanderen fără să se 
mişte, privind atent la micul ecran. Aştept din clipă în clipă s- 
o aud şi s-o văd. Ah! S-o văd, mai ales s-o văd! Deşi poate mi- 
ar ajunge şi numai s-o aud... 


— Despre ce vorbeşti? 

Ardis Vanvlanderen se opri şi rămase nemişcată, uitându- 
se în jos la soțul ei. 

— Trebuie să anunţe cât de curând. N-o mai pot ţine sub 
tăcere mult timp... Iisuse, au trecut aproape douăzeci şi patru 
de ore! Nu mai pot! Plesnesc! 

— Nu ştiu ce vrea să insinueze mintea aia înnămolită a ta, 
dar pot să-ți spun că Emmanuel Weingrass e pe ducă. A fost 
un doctor la el şi l-a injectat. 

— Oricum era scos din cursă. Şi Kendrick la fel. 

— Cum? 

— Nu mai puteam să mai aştept, iubito, nici unul din noi 
nu mai putea. Au existat şi căi mai bune, mai logice, căi 
făcute special ca să fie urmate de oamenii cu scaun la cap. 
Aştept să se anunţe oficial! 

— Ce dracu” ai mai făcut? 

— Am dat posibilitatea unor oameni nemângâiaţi să se 
răzbune pe un nenorocit de congressman care le-a făcut o 
figură urâtă până la dracu şi înapoi. Am găsit supraviețuitori. 
Am ştiut unde să caut. 

— Andy-băiete, spuse Ardis aşezându-se în fața soțului său 
şi privindu-l fix cu ochii ei verzi. Încă o dată te întreb, adăugă 
ea în şoaptă, ce ai făcut? 

— Am înlăturat un obstacol care ar fi slăbit puterea 
militară a ţării noastre până la un nivel inacceptabil, 
transformând cel mai puternic gigant al lumii libere într-un 
pitic vrednic de milă, asta am făcut. Şi obstacolul ăla m-ar fi 
costat pe mine personal, numai la prima mişcare, vreo opt 
sute de milioane, iar grupul nostru ar fi pierdut, tot la prima 
mişcare, nişte stive foarte înalte de miliarde! 

— Oh, Dumnezeule... N-ai avut răbdare, n-ai avut răbdare. 
Ai lucrat cu arabii, ticălosule! N-ai avut răbdare... 


— Domnule preşedinte, am nevoie de aceste câteva zile, 
rosti Mitchell Payton, aşezat pe un scaun cu spetează dreaptă 
într-una din încăperile de la etaj ale apartamentului 


prezidențial de la Casa Albă. 

Era aproape ora două noaptea. Langford Jennings stătea 
pe colțul canapelei, îmbrăcat în pijama şi halat de baie, cu 
picioarele încrucişate, cu un papuc atârnându-i din picior, 
privindu-l pătrunzător pe directorul Proiectelor Speciale. 

— Îmi dau seama, domnule preşedinte, că venind direct la 
dumneavoastră am încălcat câteva sute de restricții valide, 
dar sunt alarmat cum n-am mai fost în toată viața mea 
profesională. Cu ani în urmă un tânăr i-a spus superiorului 
său că există o tumoare canceroasă care creşte în jurul 
preşedinţiei. Acum, aici, se află în fața dumneavoastră un om 
mult mai în vârstă, care în esenţă vă spune acelaşi lucru, cu 
excepția faptului că în acest caz orice cunoştinţă despre vreo 
tumoare, dacă ea există aşa cum cred eu, v-a fost tăinuită. 

— Sunteţi aici, doctore Payton, spuse Jennings cu o teamă 
nedisimulată în glas. Da, doctore Payton, trebuie să învăţ 
repede câteva lucruri, deoarece Samuel Winters mi-a spus 
clar că dacă dumneavoastră o să spuneți că sunteţi alarmat, 
înseamnă că alții sunt cel puţin şocați. 

— Sunt recunoscător pentru intervenția unei vechi 
cunoştinţe ca profesorul Winters. Ştiam că o să-şi amintească 
de mine, dar nu eram sigur că o să mă ia în serios. 

— V-a luat foarte în serios... Sunteţi sigur că mi-aţi spus 
tot? Toată porcăria? 

— Tot ce ştiu eu, domnule, tot ce-am reuşit să punem cap 
la cap, admițând desigur că nu-i doar un foc de paie. 

— Nu e cea mai nimerită frază care s-ar putea formula aici. 

— Cu toată sinceritatea, domnule preşedinte, dacă aş fi 
crezut că aceste cuvinte ar putea avea vreo aplicație practică 
în acest loc, n-aş mai fi venit aici. 

— Vă apreciez sinceritatea, zise Jennings lăsând capul în 
jos şi clipind repede. Aveţi dreptate, nu are nici o aplicaţie, 
dar de ce sunteți dumneavoastră atât de sigur de asta? 
Opozanţii mei îmi atribuie tot felul de scorneli. Nu sunteți şi 
dumneavoastră infectat de ele? Fiindcă uitându-mă la 
dumneavoastră şi ştiind tot ce ştiu despre dumneavoastră, 


doctore Payton, nu-mi pot imagina că sunteți un suporter 
ardent de-al meu. 

— Nu trebuie să fiu de acord cu absolut tot ce crede o 
anumită persoană despre diferite lucruri, nu-i aşa? 

— Ceea ce înseamnă că eu sunt OK, dar că n-o să votaţi 
pentru mine, am dreptate? 

— Pot să vorbesc în continuare sincer, domnule? În 
definitiv votul e secret, nu? 

— Cu toată sinceritatea, domnule, spuse preşedintele 
zâmbind vag. 

— Atunci vă răspund că nu. Nu v-aş vota. 

— Probleme cu coeficientul de inteligență? 

— Dumnezeule, nu! Istoria ne arată că o minte implicată 
excesiv în treburile Biroului Oval poate fi consumată şi 
epuizată de o infinitate de detalii. Peste un anumit nivel, 
imensitatea unui intelect ajunge greu de sesizat pentru 
oamenii obişnuiţi şi adesea devine chiar periculoasă. Un 
bărbat al cărui cap plesneşte de fapte şi de teorii are tendința 
de a dezbate la nesfârşit cu el însuşi, până dincolo de punctul 
la care sunt necesare deciziile... Nu, domnule, n-am nici o 
îndoială în ceea ce priveşte coeficientul dumneavoastră de 
inteligență, care e oricum mai mare decât ar fi necesar în 
zilele noastre. 

— Atunci e vorba de filosofia mea? 

— Sinceritate? 

— Sinceritate. Vedeţi, va trebui să aflu chiar acum dacă voi 
vota eu pentru dumneavoastră şi chestia asta n-are nimic de- 
a face cu a pune pe unul în locul altuia. 

— Cred că înțeleg, spuse Payton dând din cap. Bine. 
Presupun că uneori retorica dumneavoastră mă deranjează 
într-o anumită măsură. Mă surprinde că dumneavoastră 
reduceți anumite probleme foarte complicate la... la... 

— Simplicitate? se oferi Jennings în şoaptă. 

— Lumea de azi e la fel de complicată şi de tumultoasă ca 
însuşi actul creației, răspunse Payton. Greşeli minore ne pot 
duce înapoi de unde am plecat, la sfera lipsită de viață care 


bântuia prin galaxie acum nu ştiu câte milioane de ani. Nu 
mai există răspunsuri uşoare, domnule preşedinte... Aţi vrut 
sinceritate. 

— Şi al dracului să fiu dacă n-am primit-o! exclamă 
Jennings începând să râdă domol. Dar daţi-mi voie să vă 
spun ceva, doctore, continuă el, foindu-se până găsi o poziţie 
mai comodă. Dacă încerci în timpul unei campanii electorale 
să dezbați un subiect pe marginea acestor probleme 
complicate şi tumultoase, nu vei putea ajunge niciodată în 
poziția de putea găsi soluții complexe. Sfârşeşti prin a te trezi 
nu numai că nu faci parte din echipă, ci că nu mai faci parte 
nici măcar din acelaşi joc! 

— Eu aş vrea să cred altfel, domnule. 

— Şi eu aş vrea, dar nu pot. Am văzut prea mulţi oameni 
erudiţi şi atrăgători alunecând la vale, din cauză că au descris 
lumea aşa cum o ştiau ei şi de fapt aşa cum şi este, în fața 
unor alegători care exact asta nu voiau să audă. 

— Aş zice atunci că n-au fost chiar cei mai potriviți, 
domnule preşedinte. Erudiţia şi forța de atracție asupra 
alegătorilor nu se exclud reciproc. Într-o bună zi o altă specie 
de politicieni va fi față-n față cu un alt electorat, total diferit, 
unul care va accepta realitățile, adică exact acele descrieri 
despre care tocmai aţi pomenit. 

— Excelent, spuse Jennings în şoaptă, lăsându-se pe spate 
pe canapea. Tocmai ați descris motivul pentru care eu sunt 
cine sunt, adică de ce fac ce fac, sau ce am făcut... Am să 
cobor ca un om fericit în mormântul meu şi criticii pot să se 
ducă dracului. 

Linişte. 

Fostul profesor Mitchell Jarvis Payton îl studie atent pe cel 
mai puternic om din lume. 

— Aceasta e o afirmaţie extrem de savantă, spuse el. 

— Să nu spuneți mai departe. O să rămân fără mandat, iar 
eu am nevoie de criticile alea... Lăsaţi-o baltă. Ai trecut testul, 
MJ. Eu te votez. 

— MJ? 


— i-am spus doar, a trebuit să adun informații în grabă şi 
să citesc câte ceva tot atât de repede. 

— Şi de ce l-am trecut, domnule preşedinte? E o întrebare 
la fel de personală pe cât e de profesională. 

— Pentru că n-ai ezitat. 

— Vă rog? 

— N-ai stat de vorbă cu Lang Jennings, fermierul din lowa 
a cărui familie a făcut ceva dolari pentru că tăticul lui s-a 
întâmplat să cumpere în munţi un teren de patruzeci şi opt 
de mii de acri pentru care constructorii şi-ar fi vândut pe 
urmă şi sufletele. Ai stat de vorbă cu capul lumii occidentale, 
cu omul care ar putea să transforme planeta asta într-un 
bulgăre de foc. Dacă aş fi fost în locul tău mie mi-ar fi fost 
frică să mă confrunt cu tipul ăsta. Aş fi fost înspăimântat şi 
prudent. 

— Încerc să nu fiu nici una, nici alta şi nici măcar nu ştiu 
nimic despre acei patruzeci şi opt de mii de acri de teren. 

— Crezi că un tip relativ sărac ar deveni vreodată 
preşedinte? 

— Probabil că nu. 

— Probabil că niciodată. Puterea e pentru cei bogaţi sau 
pentru cei aproape faliți, care n-au nimic de pierdut dar care 
ar avea mult de câştigat... Doctore Payton, ai venit nepăsător 
aici, intrând pe uşa din spate şi ai formulat o cerere 
revoltătoare, rugându-mă să girez activitatea internă a unei 
agenții căreia îi este interzisă prin lege orice fel de operaţiune 
pe plan intern. Mai mult chiar, vrei să-ți permit să ascunzi 
informaţii extraordinare în legătură cu o tragedie națională, 
cu un masacru terorist menit să ucidă un om căruia țara îi 
datorează atâtea. În esenţă, îmi ceri să violez un număr de 
legi vitale şi intrinsec legate de jurământul pe care l-am 
depus. Am dreptate până aici? 

— V-am expus motivele, domnule preşedinte. E un 
păienjeniş de circumstanţe care se întinde din Oman până în 
California şi e atât de limpede încât nu poate fi doar o 
coincidență. Aceşti fanatici, aceşti terorişti, ucid pentru un 


scop care din punctul lor de vedere depăşeşte în importanță 
orice altă motivaţie. Vor să atragă atenţia asupra lor în clipa 
în care se sinucid. Singura noastră şansă de a-i prinde pe ei 
şi pe oamenii de aici, din spatele lor, este de a nu lăsa să 
apară nimic despre acţiunile lor... Asta i-ar încuraja, în timp 
ce tăcerea noastră ar fi pentru ei motiv de derută, nu şi-ar 
mai putea privi ca în oglindă faptele. Dacă reuşim să-i 
derutăm, până la urmă careva din ei s-ar putea să comită o 
eroare în febra furiei, să contacteze pe cineva care nu trebuie 
contactat, rupând astfel lanțul secretului desăvârşit, căci 
trebuie să existe un astfel de lanț, domnule preşedinte. 
Ucigaşii au ajuns până la acest punct, ceea ce, să ne 
înțelegem, denotă că au avut nişte legături puternice, nişte 
capete de pod care i-au ajutat şi îi ajută. Foiesc înarmați de la 
un capăt la celălalt al țării şi asta nu e deloc simplu dacă ne 
gândim la sistemele noastre de securitate... Cel mai bun 
agent de teren din Cairo se va duce la San Diego şi cel mai 
bun om pe care-l avem în Beirut se va îndrepta spre Valea 
Baaka. Amândoi ştiu ce să caute. 

— Iisuse! strigă Jennings sărind din canapea şi începând 
să umble încoace şi încolo fără un papuc. Tot nu pot să cred 
că Orson e implicat în asta! Nu că ar fi el favoritul meu, însă 
tipul nu-i nebun şi nici nu e genul de om care să vrea să se 
sinucidă. 

— Se poate să nu fie implicat, domnule preşedinte. Dar 
puterea, fie ea şi cea a unui vicepreşedinte, îl atrage pe cel 
care vrea să devină puternic. Sau pe cel care vrea să devină şi 
mai puternic. 

— La naiba! strigă din nou preşedintele ducându-se spre 
un birou stil Regina Ana pe care erau împrăştiate mai multe 
hârtii. Nu. Stai puţin, spuse el întorcându-se. Ai spus tu 
însuți că există un păienjeniş de circumstanţe care se întinde 
de la criza din Oman până dincolo de lume, la San Diego. 
Spui că trebuie să fie mai mult decât o coincidenţă, dar că 
altceva nu ai. Adică nu ai nimic palpabil, doar o mână de 
oameni care se cunosc de ani de zile din Orientul Mijlociu şi 


că o femeie apare brusc unde nimeni nu se aşteaptă să apară. 

— Femeia în cauză deţine o adevărată istorie a manevrelor 
financiare de cea mai care anvergură. N-ar putea fi momită de 
o obscură poziție politică care s-ar afla la ani lumină 
depărtare de ceea ce consideră ea că i s-ar cuveni de fapt... 
Doar dacă ar mai fi la mijloc şi alte considerente. 

— Hm! Deci Andy-băiete, spuse preşedintele mai mult 
pentru sine. Andy-mănă-bogotă... N-am ştiut nimic despre 
Ardis, desigur. Am crezut că e o fostă directoare de bancă sau 
cam aşa ceva, pe care el a întâlnit-o în Anglia. Dar oare de ce 
a vrut Vanvlanderen ca ea să lucreze pentru Orson? 

— După mine, domnule, totul face parte din păienjeniş, din 
lanţ, răspunse Payton ridicându-se. Am nevoie de un răspuns 
ferm din partea dumneavoastră, domnule preşedinte. 

— Mereu domnule preşedinte, repetă Jennings scuturând 
din cap ca şi când n-ar fi vrut să accepte titlul. Mă întreb 
dacă nu-ţi rămâne în gât cuvântul ăsta. 

— Vă rog? 

— Ştii ce vreau să spun, doctore. Vii aici la unu noaptea cu 
scenariul ăsta paranoic şi-mi ceri să comit nişte fărădelegi 
groaznice. Apoi, dacă pun şi eu câteva întrebări, începi să-mi 
spui: unu că n-ai să mă votezi; doi că sunt un simplist; trei că 
în cel mai bun caz, sunt predecesorul unor oameni mai buni 
decât mine; patru că nu pot face diferenţa dintre coincidență 
şi circumstanţe reale... 

— N-am spus aşa ceva, domnule preşedinte. 

— Ai sugerat-o. 

— Aţi cerut sinceritate, domnule. Am crezut că din moment 
Ge; 

— Ei, hai să lăsăm prostiile astea, spuse Jennings 
întorcându-se la biroul antic plin de hârtii răvăşite. Eşti 
conştient că în întregul personal al Casei Albe, de peste o mie 
de oameni, nu există o singură persoană care să-mi spună 
asemenea lucruri? Nu le-am inclus aici pe nevastă-mea şi pe 
fiică-mea, însă ele nu sunt angajate oficial şi întâmplător sunt 
amândouă mult mai dure decât tine. 


— Dacă v-am ofensat, îmi cer scuze... 

— Nu, te rog. Ți-am spus că ai trecut testul şi eu nu-mi 
retrag cuvintele. Şi nici n-am să permit altcuiva să mă roage 
ce m-ai rugat tu. Decât poate cuiva asemănător ție. Pur şi 
simplu fiindcă în altcineva n-aş avea încredere... Ai semnal 
verde, doctore. Mergi unde te-o duce trenul ăsta, dar ține-mă 
la curent. Am să-ţi dau un număr secret de telefon pe care-l 
ştie numai familia mea. 

— Îmi trebuie o hotărâre prezidenţială pentru nedivulgarea 
secretului. Am adus eu una gata scrisă. 

— Ca să-ţi aperi fundul? 

— Bineînţeles că nu, domnule. Am s-o semnez şi eu, 
asumându-mi întreaga responsabilitate pentru cererea făcută. 

— Atunci de ce? 

— Ca să-i protejez pe cei de sub mine care sunt implicați şi 
care habar n-au de nimic, răspunse posomorât Payton, 
scoțând din buzunar o pagină împăturită. Această hârtie 
demonstrează clar că personalul dumneavoastră n-a fost 
consultat. 

— Mersi. Deci ne spânzură pe amândoi. 

— Nu, domnule preşedinte. Numai pe mine. Nedivulgarea 
este stipulată în statutul din 1947 prin care Congresul a 
instituționalizat CIA. În momente de criză naţională se admit 
din partea Agenţiei acţiuni extraordinare. 

— Dar toate hotărârile de acest fel au şi ele o limită în 
timp, nu-i aşa? 

— Da, domnule, cinci zile. 

— Da? Bine, atunci o semnez, spuse Jennings luând hârtia 
şi îndreptându-se spre biroul stil Regina Ana. Între timp, aş 
vrea să citeşti asta... de fapt nu trebuie s-o faci. Ar lua prea 
mult, cum se întâmplă de altfel cu toate afurisitele de 
listinguri care vin de la biroul de presă. A sosit azi după- 
amiază. 

— Ce este? 

— O analiză a unei campanii pentru a-l împinge pe 
congressmanul Evan Kendrick în fotoliu pentru alegerile din 


iunie anul viitor, zise preşedintele şi făcu o pauză. Drept 
candidat la vicepreşedinție, adăugă el încet. 

— Îmi permiteţi s-o văd, vă rog? întrebă Payton făcând un 
pas înainte şi întinzând mâna. 

— M-am gândit că ai să vrei, spuse Jennings dându-i 
listingul. Mă întrebam dacă ai s-o iei la fel de în serios pe cât 
te-a luat Samuel Winters pe tine. 

— O iau foarte în serios, domnule, răspunse Payton 
parcurgând repede cu privirea paginile. 

— Dacă există ceva substanţă în ideea asta paranoică a ta, 
s-ar putea să găseşti ceva important acolo, spuse preşedintele 
privindu-l concentrat. Oamenii mei de la serviciul de presă 
spun că prietenul meu Kendrick ar putea să zboare... să 
zboare repede, sus, sus de tot. Începând de săptămâna 
viitoare, şapte ziare foarte respectabile din Midwest vor face 
mai mult decât să-i pomenească numele, pur şi simplu îl vor 
susține cu editoriale ample. Trei din aceste ziare dețin posturi 
de radio şi televiziune aflate în zone populate din nord şi sud 
şi pentru că tot vorbeam de coincidenţe, toate au primit benzi 
audio şi video cu apariţiile în public ale congressmanului. 

— Cine le-a pus lucrurile astea la dispoziție? Aici nu scrie 
NIMIC. 

— Nici n-ai să găseşti. E vorba de un comitet format ad-hoc 
la Denver, de care n-a auzit nimeni şi de care nici eu nu ştiu 
nimic. Dar în realitate totul porneşte de la Chicago. 

— Incredibil! 

— Nu chiar, zise Jennings. Congressmanul s-ar putea 
dovedi un candidat atrăgător. Are în el un fel de fluid care 
degajă încredere şi forță. S-ar putea să ajungă sus, repede şi 
sus, după cum spun oamenii mei. Gloata lui Orson Bollinger, 
care presupun că e şi gloata mea, s-ar putea să cam fie 
nevoită să-şi facă bagajele. 

— Nu mă refeream la asta când am spus că e incredibil, 
domnule preşedinte. Când mi se pun în faţă astfel de fapte, 
până şi eu trebuie să mă dau înapoi. E prea simplu, prea 
evident. Nu pot să cred că tipii din jurul lui Bollinger sunt 


chiar aşa tâmpiţi. Aici e ceva prea incriminant şi mult prea 
periculos. 

— Mă pierzi, doctore. Am crezut că ai să-mi spui ceva de 
genul Aha, dragul meu Watson, iată dovada". Dar văd că nu- 
mi spui aşa. 

— Nu domnule. 

— Şi cred că dacă semnez blestemata asta de hârtie ar 
trebui să am şi eu dreptul să ştiu de ce. 

— Pentru că acum într-adevăr e prea evident. Oamenii din 
jurul lui Bollinger au aflat că Evan Kendrick e pe punctul de a 
fi lansat într-o campanie de nivel naţional în vederea înlocuirii 
vicepreşedintelui lor şi pentru asta angajează terorişti 
palestinieni care să-l ucidă? Numai un maniac ar putea 
inventa un astfel de scenariu. Doar o singură eroare 
strecurată în sutele de aranjamente, doar un singur ucigaş 
prins de viu... ceea ce noi avem deja şi vom putea să le luăm 
urma... şi o să le-o luăm, dacă semnaţi această hârtie... 

— Deci pe cine veţi găsi? Ce veţi găsi? 

— Nu ştiu, domnule. S-ar putea să trebuiască să începem 
cu acel comitet de la Denver. Luni de zile Kendrick a fost 
manevrat pentru a ajunge sub lumina reflectoarelor vieții 
politice, pe care el n-a căutat-o niciodată, sau de care mai 
bine zis a fugit. Acum, în ajunul adevăratei catapultări, a avut 
loc în Fairfax un act bestial, o colcăială de cruzimi şi 
obscenități şi un asalt ratat în Mesa Verde, ratat din cauza 
unui bătrân pe care oricine ar fi zis că vârsta nu-l lăsa nici 
măcar să mai pună cuiva o piedică. EI singur a ucis trei 
terorişti. 

— Apropo, aş vrea să-l întâlnesc şi eu. Spuse Jennings. 

— Voi aranja, deşi vă previn că s-ar putea să regretați. 

— Deci... care ar fi punctul tău de vedere? 

— Există două facțiuni, două tabere şi amândouă sunt 
unse cu toate alifiile. Şi totuşi, la suprafaţă, s-ar putea ca una 
din ele să fi făcut o gafa extraordinară, ceea ce nu prea ar 
avea sens. 

— lar mă pierzi... 


— Eu sunt cel pierdut, domnule preşedinte... Vreţi să 
semnaţi hârtia? Îmi daţi cele cinci zile? 

— Ţi le dau, doctore Payton, dar... Dar de ce am eu 
impresia că sunt pe punctul de a simți în ceafa lama 
ghilotinei? 

— O impresie greşită, domnule. Publicul nu va permite 
niciodată să vi se ia capul. 

— Publicul poate să greşească amarnic, răspunse 
preşedintele Statelor Unite aplecându-se peste biroul stil 
Regina Ana şi semnând hârtia. Şi face parte şi asta din 
istorie, profesore. 


Lămpile de pe aleea Lake Shore din Chicago clipeau sub 
invazia fulgilor de zăpadă, zugrăvind fulgere minuscule de 
lumină pe tavanul camerei de la hotelul Drake. Trecuse cu 
puţin de ora două noaptea şi bărbatul blond şi bine legat 
dormea respirând profund şi regulat, ca şi când autocontrolul 
nu l-ar fi părăsit niciodată. Deodată, se auzi țârâitul strident 
al telefonului şi respiraţia i se opri brusc. Omul țâşni în capul 
oaselor, apoi îşi puse picioarele pe podea şi smulse receptorul 
din furcă. 

— Da? spuse el fără pic de somn în glas. 

— Avem o problemă, Milos, zise Samuel Winters din biroul 
lui din Cynwid Hollow, Maryland. 

— Puteţi vorbi, domnule? 

— Nu văd de ce n-aş putea, cel puţin în rezumat şi cu 
abrevieri. Linia asta e curată şi nu-mi închipui ca cineva să se 
fi cuplat la a ta. 

— Abrevieri, vă rog. 

— Aproximativ acum şapte ore s-a petrecut ceva oribil la o 
casă din Virginia... 

— O furtună? întrebă cehul. 

— Dacă te înţeleg bine, da. O furtună teribilă, un taifun 
chiar, care provocat pierderi enorme. 

— Icarus? întrebă Varak aproape strigând. 

— El nu era acolo. Şi nu era nici în munţi, unde s-a făcut o 


încercare similară, care a dat însă greş şi aceea. 

— Emmanuel Weingrass! şopti cehul. El a fost ținta. Ştiam 
că aşa o să se întâmple. 

— Nu pare aşa, dar de ce crezi asta? 

— Mai târziu, domnule... Am venit de la Evanston pe la 
prânz... 

— Ştiu că ai lipsit, am încercat să te sun acum câteva ore 
dar n-am lăsat nici un mesaj, evident. Totul decurge conform 
planului? 

— Chiar înaintea planului, dar nu asta voiam să spun. La 
radio nu s-a transmis nimic despre asta şi e destul de 
surprinzător, nu? 

— Dacă lucrurile merg după cum mă aştept, spuse 
Winters, nu se va transmite nimic câteva zile. Dacă se va 
transmite vreodată ceva! 

— lar asta e şi mai uimitor. De unde ştiţi, domnule? 

— Cred că eu am aranjat să fie aşa. Un om în care am 
încredere s-a dus singur la kilometrul zero în urma sugestiei 
mele. Acum e acolo. Dacă există vreo speranţă de a-i prinde 
pe cei responsabili, atunci omul ăsta are nevoie de beznă 
totală. 

Răsuflând uşurat, ca şi cum s-ar fi eliberat de o greutate 
copleşitoare, Milos Varak înțelese imediat că nu Samuel 
Winters era trădătorul de la Inver Brass, căci oricine ar fi fost 
informatorul, acesta nu putea determina prelungirea vânătorii 
de ucigaşi, dacă aceştia erau expediați din San Diego. Varak 
înțelegea că există cineva în care poate să aibă toată 
încrederea. 

— Domnule, ascultați-mă vă rog cu atenție. E imperios 
necesar... repet, imperios necesar, să convocați o întrunire 
mâine, cât mai devreme posibil. Şi trebuie ţinută în timpul 
zilei, nu noaptea, domnule. 

— E o cerere cam... ciudată. 

— Numiţi-o urgență. Fiindcă este o urgenţă, domnule... Şi 
cumva, într-un fel, trebuie să găsesc o altă urgenţă. Trebuie 
să forțez pe cineva să facă o mişcare. 


— Fără detalii, poți să-mi dai un motiv? 

— Da. S-a întâmplat ceva în interiorul grupului. Ceva ce 
nu ne-am gândit niciodată că o să se întâmple. E acolo cineva 
care n-ar trebui să fie. 

— Doamne Dumnezeule... Eşti sigur? 

— Sunt sigur, dar nu ştiu cine e. Pe dumneavoastră abia 
de câteva secunde v-am eliminat din calcul. Rămân ceilalți. 


Era ora patru douăzeci şi cinci dimineaţa, ora Californiei şi 
ora şapte douăzeci şi cinci din estul SUA. Andrew 
Vanvlanderen şedea revărsat pe fotoliul lui tapițat cu velur. 
Ochii îi luceau sticloşi, trupul îi tremura din toate 
încheieturile, iar părul alb îi era groaznic de răvăşit, înfuriat, 
aruncă brusc paharul gros de whisky în ecranul televizorului, 
dar nimeri în scrinul de mahon şi paharul căzu ineficient pe 
covorul alb. Şi mai furios, Vanvlanderen luă scrumiera de 
marmură şi o repezi şi pe ea spre programul de ştiri douăzeci 
şi patru din douăzeci şi patru. Tubul se sparse şi făcu 
implozie cu un ţiuit violent, însoțit de un fum negru ieşit din 
cele nouăzeci şi şase de circuite carbonizate. Vanvlanderen 
urlă incoerent la nimic şi la toate, buzele lui tremurătoare 
încercând să formeze cuvinte pe care nu le putea găsi. Într-o 
clipă, soția lui apăru furioasă din dormitor. 

— Ce naiba faci? ţipă ea. 

— Nu-i... aahl... nimic, nimic, nimic, fir-ar ai dracului!... 
zbieră el înecându-se, cu gâtul şi fața roşii de furie şi cu 
vinele de la gât şi de pe frunte gata să plesnească. Nimic, fir- 
ar ai dracului!... Ce s-a în... tâmplat>? Ce se petrece? Nu pot 
să-mi facă una ca asta! Le-am plătit hoţilor ălora două... două 
mili... milioane de... doi... dolari! 

Apoi, fără vreun avertisment, afară de faptul că se afla în 
culmea furiei, Vanvlanderen sări din scaun cu brațele 
tremurând şi cu palmele scuturându-i-se violent, împingând 
un zid de aer, un zid pe care nu-l putea vedea cu ochii lui 
ieşiţi din orbite şi se prăbuşi la podea. Şi în timp ce fața i se 
înfunda în covorul gros, un horcăit gutural fu ultimul sunet 


pe care-l mai scoase din gât. 

Înspăimântată, Ardis Vanvlanderen făcu câţiva paşi 
înainte, palidă şi cu pielea întinsă ca a unei măşti de hârtie şi 
rămase împietrită, cu ochii ţintă în jos la soțul ei mort. 

— Jigodie împuțţită! şuieră ea plină de venin. Va să zică ai 
putut să mă laşi cu porcăria asta pe cap, oricare-ar fi ea! Ce 
mama dracului mi-ai făcut, scârbă nemernică? Nici la câini 
nu meriți să te dau, ptiu! 


Capitolul 32 


Ahbyahd îi adună pe ceilalți patru preoţi în camera de 
motel. Era şase fără un sfert dimineaţa, ora statului Colorado 
şi lunga lor veghe trebuia să ia sfârşit. Nu va mai exista nici o 
întâlnire. Echipa de comando numărul doi nu luase contact 
cu ei, ceea ce însemna că Yosef şi oamenii lui erau morți. Altă 
explicație nu exista. Veteranul călit în lupte, pe jumătate 
evreu dar mistuit de o ură sălbatică împotriva a tot ce era 
evreiesc şi occidental în general, n-ar fi îngăduit nici unui 
membru al echipei lui să fie prins de viu. De aceea ceruse ca 
băiatul schilod şi cu buză de iepure să fie mereu lângă el. 

— La primul semn de posibilă capturare o să-ți bag un glonț 
în țeastă, copile. Înţelegi? 

— Am s-o fac eu înaintea ta, bătrâne. Pentru mine o moarte 
măreață în numele lui Allah înseamnă mai mult ca viața asta 
scârnavă! 

— Te cred, tânăr prost ce eşti. Dar te rog nu uita cuvintele lui 
Azra. Viu poți să lupti, mort nu... 

Martirul Azra a avut dreptate, îşi zise Ahbyahd. Totuşi, 
Azra n-a definit sacrificiul suprem căutat de toţi cei care 
credeau cu adevărat. Un adevărat musulman trebuia să 
moară în timpul luptei cu necredincioşii. De aceea jihadul 
sfida capcanele şi moartea. lar liniştea mai groaznică decât 
un tunet care s-a lăsat în urma atacului asupra casei din 
Virginia nu putea însemna decât o capcană, ca şi absenţa lui 
Yosef şi a oamenilor lui. Ahbyahd recunoştea aici modul de 
gândire al spurcațţilor de evrei şi al creştinilor, care tot de sub 
pulpanele evreilor erau ieşiţi: să negi cu înverşunare evidența 
şi să nu recunoşti nimic; forțează-i pe vânători să caute mai 
departe şi condu-i spre o capcană. Altminteri totul era absolut 
lipsit de sens. Dacă această capcană înseamnă să-i ucizi pe 
duşmani, în cazul de față existând posibilitatea de a ucide un 


mare duşman, ce importanță mai avea moartea? În martiriul 
lor vor găsi o fericire necunoscută în timpul vieţii duse aici pe 
pământ. Cea mai mare slavă râvnită de un adevărat 
dreptcredincios este ca atunci când calcă pe norii blajini ai 
raiului lui Allah să fie mânjit pe mâini cu sângele 
duşmanului, pe care să-l fi răpus în numele cauzei sfinte şi 
drepte a Profetului. 

Acest raționament îl zăpăcea pe Ahbyahd. Oare nu vorbeau 
creştinii tot timpul despre îmbrățişarea lui Christos, de cauza 
lui Christos, făcând războaie în numele lui Christos? Oare nu 
se extaziau evreii când se proclamau aleşii Dumnezeului lor, 
Abraham, excluzându-i pe toți ceilalți, luptând pentru 
mântuire şi murind pentru crezul lor? Oare era Allah nedemn 
de această companie? Cine a decretat aşa ceva? Creştinii sau 
evreii? Ahbyahd nu era un filosof, el de-abia dacă era un 
modest şcolar al acestei adânci şi întortocheate învățături, 
păstrată din bătrâni şi dusă mai departe de bărbaţi care ştiau 
să desluşească adânc cuvântul sfântului Coran. Învățătura 
era limpede: şi evreii şi creştinii erau la fel de prompțţi când 
era vorba să-şi invoce Dumnezeii în orice conflict care-i 
amenința pe ei şi vor continua cu siguranță să nege cauza 
sfântă a dreptcredincioşilor palestinieni. Însă lui Ahbyahd un 
lucru nu-i puteau face feciorii de cățea: să-i nege martiriul. N- 
o vor face, mai ales într-un loc îndepărtat numit Mesa Verde, 
la mii de kilometri de fericita cetate Mecca. 

— Fraţii mei, începu căpetenia cu părul sur privindu-i pe 
ceilalți patru. Timpul nostru a sosit, iar noi îl vom primi 
fericiți, ştiind că ne aşteaptă o lume mult mai bună, un rai 
unde vom fi liberi, nu sclavii câinilor de necredincioşi aici pe 
pământ. Dacă prin mila lui Allah vom supraviețui din nou 
luptei, vom duce acasă la frații şi surorile noastre sfânta 
pradă a răzbunării care atât de îndreptăţit ne aparţine. lar 
lumea va şti că noi am făcut asta, va şti că cinci bărbați 
adevărați au străpuns şi au surpat bărbăteşte zidurile 
înălțate de marele duşman spre a ne opri... Acum trebuie să 
ne pregătim. Mai întâi cu rugăciuni, apoi cu partea practică. 


În funcţie de ce aflăm, vom lovi când se vor aştepta mai puţin, 
aşadar nu folosindu-ne de acoperirea nopții, ci de lumina 
zilei. La apusul soarelui, ori vom întâmpina preasfântul ceas 
al Maghrebului, ori ne vom afla în braţele lui Allah. 


Trecuse puţin de amiază când Khalehla cobori din avion şi 
intră în sala de aşteptare a aeroportului din San Diego. 
Simţise că era urmărită, mai ales fiindcă urmăritorul ei nici 
măcar nu încerca să-şi ascundă prezența. Bătrânul, cu 
trăsături şterse, gras, cu un costum prost călcat care cădea 
rău pe el, mânca floricele de porumb dintr-o cutie de carton 
alb. Dădu din cap o dată, apoi se întoarse şi o luă cu paşi 
târşiți pe coridorul aglomerat care ducea spre terminal. Era 
un semnal. În câteva clipe, Khalehla îl ajunse din urmă şi 
încetini pasul. 

— Înţeleg că nu mă aşteptai ca să mă iei de aici, spuse ea 
fără să se uite la el. 

— Dacă ar fi fost aşa, ai fi fost acum în genunchi, 
implorându-mă să te duc acasă, ceea ce probabil am să şi fac. 

— Eşti la fel de modest pe cât eşti de irezistibil. 

— Aşa zice şi nevastă-mea, numai că ea mai adaugă şi 
frumos. 

— Ce este? 

— Sună la Langley. Am impresia că e balamucul dracului. 
Uite, sună din una din cabinele alea, nu de la mine de-acasă, 
dacă ai să vrei să mergi la mine. Te aştept. Dacă tot suntem o 
echipă, dă din cap şi urmează-mă... la o distanță prudentă, 
desigur. 

— Cred că mi-ar plăcea să aud un nume. Oricare. 

— Încearcă Shapoff. la vezi, merge? 

— Turtă Dulce? Deci tu eşti Turtă Dulce? întrebă Khalehla 
trăgând cu coada ochiului la bătrânul atât de încărcat de 
succese încât ajunsese aproape o legendă. Berlinul de Est? 
Praga? Varşovia? 

— De fapt, o întrerupse bărbatul cu costum mototolit, sunt 
un brontozaur stângaci din Cleveland. 


— Eu aveam o cu totul altă imagine despre tine. 

— De-aia îmi şi zice Turtă Dulce... că mai tâmpită poreclă 
nu puteau să găsească! Acuma du-te şi dă telefonul ăla 
afurisit. 

Rashad se desprinse de el la următoarea cabină telefonică. 
Nerăbdătoare şi nefamiliarizată cu ultimele modele de telefon, 
apăsă pe butonul pentru centrală şi, vorbind cu accent 
francez, ceru cu taxă inversă un număr pe care-l memorase 
de mult. 

— Da? răspunse MJ de la celălalt capăt al firului. 

— MJ, eu sunt. Ce s-a întâmplat? 

— Andrew Vanvlanderen a murit azi dimineaţă. 

— Ucis? 

— Nu. Atac de cord. S-a stabilit. O concentraţie imensă de 
alcool în sânge şi arăta groaznic. Nebărbierit, cu ochii injectaţi 
de oboseală, puţind a transpirațţie şi nu numai atât. Dar a fost 
atac de cord, aici nu există dubii. 

— La dracu... La dracu”! 

— Şi mai e ceva interesant... Doar ceva mărunt, nimic 
precis. Stătea de ore întregi la televizor şi e sigur că l-a spart 
cu o scrumieră de marmură. De furie. Imediat după aia a 
murit. 

— l-auzi, i-auzi, spuse agenta din Cairo. Nevastă-sa ce 
zice? 

— Printre lacrimi şi tânguiri, văduva zdrobită de durere 
pretinde că soțul ei a avut o stare depresivă din cauza unor 
pierderi grele la bursă. Despre care desigur ea insistă că nu 
ştie nimic, dar despre care e sigur că ştie. Ştie că nu există. 

— Ai verificat informaţiile ei? 

— Natural. Numai cu cât avea în portofel putea suporta 
bugetele câtorva state europene. Am verificat dacă s-a 
anunţat vreo scădere la societățile unde avea el acțiuni. Nici 
vorbă, toate cresc al naibii de rapid, în plus, doi din caii lui au 
câştigat săptămâna trecută dubla de la Santa Anita şi 
galopează de zor spre alte milioane de dolari din afacerea cu 
armăsarii de prăsilă. Rar buget prosper ca al lui, numai în 


două săptămâni a făcut câteva averi formidabile. 

— Deci minciună. 

— Minciună, consimți Payton. 

— Dar nu în mod necesar şi despre... depresiune. 

— Hai să încercăm un alt cuvânt. Poate furie. Furie 
nebună combinată cu o teamă isterică. Asta cred că ar merge 
mai bine. 

— Ceva ce nu s-a întâmplat, deşi el dorea să se întâmple? 
sugeră Khalehla. 

— Mai exact ceva ce nu s-a anunțat că s-ar fi întâmplat. 
Poate da, poate nu... poate se temea că ceva a fost făcut de 
mântuială. Poate asta i-a declanşat criza, poate că au fost 
prinşi de vii mai mulți ucigaşi, aşa cum într-adevăr avem şi 
noi unul la Mesa Verde. 

— lar indivizii prinşi pot vorbi groaznic de mult fără ca 
măcar să-şi dea seama că vorbesc... 

— Exact. Anchetatorului nu-i trebuie decât o sursă care să 
poată descrie un loc, o metodă de călătorie, orice, oricât de 
neînsemnat. Noi avem o astfel de sursă, o astfel de persoană. 
Sunt prea multe complicaţii ca să se poată acoperi totul. 
Oricine-ar fi în spatele acestor crime, trebuie să-şi dea seama 
de asta, sau cel puţin s-o bănuiască. Cam asta trebuie să fi 
fost în mintea lui Vanvlanderen. 

— Cum stau lucrurile cu prizonierul? 

— Doctorii spun că s-a trezit. E un maniac. A încercat 
toate metodele de sinucidere, de la autoasfixiere la înghițirea 
limbii. A fost nevoie să-i administreze tranchilizante ca să 
poată să-i bage serul, aşa că lucrurile au fost puţin încetinite. 
Mi-au spus că totuşi într-o oră-două am putea avea primul 
raport. 

— Eu ce fac acum, MJ? Nu pot pur şi simplu să mă reped 
ca o pasăre de pradă la văduva aia distrusă, ar fi o 
necuviinţă... 

— Dimpotrivă, draga mea, o întrerupse Payton. Exact asta 
ai să şi faci. Vom transforma blestemata asta de incertitudine 
într-un bun câştigat. Când o persoană ca doamna 


Vanvlanderen acceptă o poziție socială care implică legături 
apropiate cu potențialul succesor al preşedintelui Statelor 
Unite, considerentele personale trec în mod obligatoriu pe 
planul secund... Te vei scuza, desigur, dar apoi te vei ține de 
scenariu aşa cum l-am scris noi. 

— Când te gândeşti, spuse Khalehla, că dacă ţinem cont de 
circumstanțe, momentul ales nici nu putea fi mai bun. Eu 
sunt ultima persoană la care s-ar aştepta. O iau la scuturat 
bine de tot. 

— Mă bucur că eşti de acord. Nu uita, poți să-i arăţi 
compasiune, evident, dar treburile reci ale securității 
naționale au prioritate. 

— Ce e cu Shapoff? Suntem o echipă? 

— Numai dacă ai nevoie de el. L-am împrumutat de la 
serviciul de informaţii al marinei, cu statut de consultant şi 
mă bucur că e acolo, însă mai degrabă aş vrea să începi 
singură. Stabileşte nişte proceduri de contactare. 

— Înţeleg că nu i s-a făcut instructajul. 

— Nu, nici nu e nevoie de prea multe. Doar cât să poată să 
te ajute dacă ai nevoie şi o să-i ceri să intervină. 

— Înţeleg. 

— Adrienne... adăugă directorul de la Proiecte Speciale 
accentuând silabele. Ar mai trebui să ştii ceva. S-ar putea să 
fim cu un pas mai aproape de europeanul nostru blond şi, la 
fel de important, de ce întreprinde el. 

— Cine e? Ce-ai aflat? 

— Încă nu ştim cine e tipul, dar aş zice că lucrează pentru 
anumiți oameni care vor să-l vadă pe congressmanul Evan 
Kendrick la Casa Albă... sau cel puţin foarte aproape de ea. 

— Dumnezeule! N-o să fie de acord cu asta nici într-o mie 
de ani! Cine sunt oamenii ăştia? 

— Oameni foarte bogați şi cu mari resurse... presupun eu. 

Şi Payton îi povesti pe scurt despre iminenta campanie 
națională pentru lansarea lui Kendrick în cursa pentru 
vicepreşedinţie. 

— Jennings spunea că oamenii lui sunt convinşi că Evan 


are nişte aripi cu care ar putea zbura repede şi sus de tot. Şi 
din câte am putut eu să înțeleg, el personal n-ar avea nici cea 
mai mică obiecțţie. 

— Prin urmare, direct până la propriile reacţii ale 
preşedintelui, zise Khalehla în şoaptă. Fiecare pas, fiecare 
mişcare făcută a fost dezbătută şi analizată. În afară de una. 

— Ce vrei să spui? 

— Reacţia lui Evan, MJ. El n-o să accepte în ruptul 
capului. 

— Poate că ăsta-i pantoful Cenuşăresei. 

— Va trebui să fie un pantof de fier, dar unul de mărimea 
Sfinxului!... Deci sunt două grupuri, unul care îl împinge pe 
eroul nostru în sus, celălalt făcând pe dracu-n patru ca să-l 
dea jos. Jos de tot! 

— Am ajuns şi eu la aceeaşi concluzie şi i-am spus-o şi 
preşedintelui. La treabă, ofițer Rashad. Sună-mă când te-ai 
aranjat la hotel. S-ar putea ca până atunci să am veşti de la 
doctori. 

— Presupun că n-am să pot să-mi sun bunicii, nu-i aşa? 
Locuiesc în apropiere, ştii doar. 

— Oare vorbesc cu o fetiță de doisprezece ani? Credeam că 
ştii ce ai voie să faci şi ce nu! 

— 'nțeles... răspunse ea cu tristeţe. 


Era ora trei după-amiaza, ora coastei de est şi limuzinele 
erau parcate pe aleea proprietății din Cynwid Hollow. Şoferii 
fumau şi vorbeau în şoaptă între ei. Înăuntru, conferința 
începuse. 

— Va fi o întrunire scurtă, spuse Milos Varak adresându-se 
membrilor grupului Inver Brass care stăteau pe scaunele lor, 
având feţele luminate de lămpile de alamă. Însă informaţia pe 
care o dețin acum este atât de importantă încât a trebuit să 
apelez la doctorul Winters. Am considerat deci imperios 
necesar să vă convoc. 

— Evident, evident, spuse Eric Sundstrom testând terenul. 
Am lăsat laboratorul de izbelişte de nu mai ştie nimeni ce are 


de făcut. 

— M-ai târât încoace de pe terenul de tenis, Milos, adăugă 
Margaret Lowell. Presupun că ai avut motive serioase s-o faci, 
cum ai mereu. Dacă nu, să ştii că nu ţi-o iert. 

— Eu am venit tocmai din Nassau, spuse Gideon Logan 
râzând încet şi fără supărare, însă tot nu făceam altceva 
decât să pescuiesc când a sunat blestematul ăla de telefon de 
pe iaht. De fapt, tot nu prindeam nimic, dar n-aveam nici un 
motiv să mă las păgubaş. 

— Aş vrea şi eu să pot spune că am fost măcar tot atât de 
productiv, dar nu pot, spuse Jacob Mandel. Tocmai 
urmăream un meci cu tipii ăia formidabili de la Knick's când 
mi-a sunat pagerul. Aproape că nici nu l-am auzit. 

— Cred că ar trebui să începem, spuse Samuel Winters, pe 
un ton plin de nerăbdare şi de nervozitate. Informaţia pe care 
trebuie să v-o comunic este de-a dreptul devastatoare. 

Margaret Lowell se uită la istoricul cu păr alb. 

— Desigur că vom începe, Sam. Să ne tragem puţin 
răsuflarea. 

— Am vorbit eu de pescuit, spuse Gideon Logan, dar 
mintea nu mi-a fost deloc la undițe, Samuel. 

Profesorul dădu din cap şi încercă să zâmbească: 

— Scuzaţi-mă dacă par iritat. Adevărul e că sunt 
înspăimântat şi mă tem că la fel veți fi şi voi imediat. 

— Atunci laboratorul meu pică pe planul doi față de ce 
urmează să aud aici, spuse pe un ton împăciuitor Sundstrom. 
Te rog, Milos, începe. 

Urmăreşte fiecare faţă, fiecare pereche de ochi. Studiază-le 
muşchii maxilarelor. Şi pleoapele... Şi frunțile... Pândeşte să 
vezi înghiţituri în sec involuntare şi vine de la gât umflate. Unul 
dintre cei patru de lângă tine ştie adevărul. Unul dintre ei e 
trădătorul. 

— Grupuri de terorişti arabi au atacat reşedințele 
congressmanului Evan Kendrick din Virginia şi Colorado. Au 
fost ucişi mai mulți oameni absolut nevinovați. 

Parcă ar fi explodat o bombă în mijlocul încăperii. Toţi cei 


din jurul mesei se prăbuşiră pe spetezele scaunelor lor sau se 
aplecară şocați peste masă; se auziră exclamațţii înfundate; 
ochii se măriră, gata să iasă din orbite, sau se strânseră 
neîncrezători. Apoi întrebările începură să-l asalteze pe Milos 
ca un răpăit de mitralieră: 

— Kendrick a fost ucis? 

— Când s-a întâmplat? 

— N-am auzit nimic despre asta! 

— A fost prins cineva de viu? 

Gideon Logan! El a rostit ultima întrebare! Ochii lui Milos se 
pironiră asupra lui, încercând să-l sfredelească până în 
adâncurile sufletului. Fața tuciurie a lui Logan parcă se 
întunecase şi mai rău. De furie... Sau de nebunie?... Sau 
poate... poate de frică?... 

— Am să vă răspund în limita informaţiilor mele, spuse 
calm Milos Varak, dar trebuie să vă spun de la început că 
aceste informaţii sunt incomplete. Se pare că Evan Kendrick a 
scăpat nevătămat şi în momentul de față se află sub protecţie. 
Atacurile au avut loc ieri după-amiază târziu sau poate la 
căderea serii. 

— Poate? strigă Margaret Lowell. Ieri? De ce nu ştii... De 
fapt de ce nu ştim nimic noi toţi, de ce nu ştie toată țara? 

— E un camuflaj total. Cerut, din cât se poate bănui, de 
serviciile de informaţii şi aprobat de preşedinte. 

— Desigur că se urmăreşte prinderea arabilor, spuse Jacob 
Mandel. Ăştia ucid pentru publicitate şi dacă nu găsesc nimic 
scris în ziare despre isprăvile lor, turbează şi mai rău. 

— lar dacă mai sunt în viață vor trebui să iasă din ţară, 
adăugă Sundstrom. Or să poată ieşi, Varak? 

— Depinde de aranjamentele pe care le au, domnule. 
Depinde mai ales de cel care le-a înlesnit intrarea în ţară. 

— Dar a fost prins de viu vreun arab? insistă Gideon 
Logan. 

— Nu pot decât să fac speculaţii, răspunse Varak, silindu- 
se să nu lase să i se ghicească nimic în priviri sau în 
inflexiunile vocii. Am avut norocul să aflu ce-am aflat înainte 


ca asupra afacerii să se lase bezna totală. În acel moment 
pierderea de vieți nu fusese cu totul trecută sub tăcere. 

— Care sunt speculaţiile? întrebă Sundstrom. 

— În cel mai bun caz, există şanse doar de zece sau 
cincisprezece la sută să fi fost capturat vreun atacator viu. 
Cifrele se bazează pe statisticile celor din Orientul Mijlociu. E 
o regulă ca echipele de teroriști să aibă asupra lor capsule de 
cianură, cusute la îndemână, lame de ras otrăvite, ascunse în 
tivurile hainelor, sau seringi lipite cu bandă adezivă pe 
diferite părți ale corpului, adică orice le-ar putea ajuta să-şi ia 
viața înainte de a fi prinşi şi torturați sau drogați pentru a 
dezvălui informaţii. Nu uitaţi, pentru ei moartea nu reprezintă 
un sacrificiu. E mai curând un ritual de trecere la o viață de 
dincolo, plină de bucurii. 

— Atunci e posibil ca unul sau doi sau mai mulți să fi fost 
prinşi de vii, insistă Logan în ideea lui, cu atâta tărie încât 
cuvintele lui păreau de fapt o afirmaţie. 

— E posibil, depinde de numărul celor implicaţi. Pentru noi 
ar fi extraordinar de important să cunoaştem numărul acesta. 

— De ce te interesează atât de mult să ştii dacă a fost prins 
vreunul, Gideon? întrebă Samuel Winters. 

— Pentru că suntem cu toţii conştienţi de măsurile 
extraordinare care s-au luat pentru protejarea lui Kendrick, 
răspunse brutal antreprenorul de culoare fără să-şi ia ochii 
de la Varak şi cred că e absolut necesar să ştim cum au reuşit 
aceşti analfabeți să sfideze sistemele noastre de securitate şi 
să treacă prin ele ca prin brânză. Despre asta ştii ceva, Milos? 

— Da, domnule. Am propria părere, absolut personală, 
insist, dar consider că e numai o chestiune de zile până când 
unităţile federale vor pune cap la cap lucrurile pe care le-am 
pus şi eu. 

— Dar despre ce naiba e vorba aici? strigă pe un ton 
strident Margaret Lowell. 

— Presupun că îl ştiţi cu toţii pe Andrew Vanvlanderen... 

— Nu, îl întrerupse Lowell. 

— Ce-i cu el? întrebă Gideon Logan. 


— Ar trebui să-l cunoaştem? se interesă curios Mandel. 

— A murit, spuse simplu Eric Sundstrom lăsându-se pe 
speteaza scaunului. 

— Ce? săriră mai mulţi din jurul mesei. 

— A murit azi-dimineaţă în California, prea târziu pentru 
ca ziarele din est să prindă ştirea, explică Winters. S-a stabilit 
că a murit în urma unui atac de cord. Am auzit la radio. 

— Şi eu, adăugă Sundstrom. 

— Eu n-am ascultat, spuse Margaret Lowell. 

— Eu am fost pe iaht şi apoi în avion, zise Gideon Logan. 

— Iar eu am fost la un joc de baschet, zise Jacob Mandel, 
simțindu-se parcă vinovat de atâta lipsă de seriozitate. 

— Nu-i cea mai mare veste a zilei, continuă Sundstrom 
aplecându-se în față. Ediţia de prânz a lui Post o are pe 
pagina patru sau cinci, cred, deşi Vanvlanderen a fost un tip 
cunoscut aici. Dar în afară de oraşul ăsta şi de Palm Springs, 
nu-s prea mulți oameni care să fi auzit de el. 

— Şi ce legătură are moartea lui cu palestinienii? întrebă 
Logan aţintindu-şi ochii negri spre Varak. 

— Diagnosticul de atac de cord e întotdeauna deschis 
oricăror suspiciuni, domnule. 

Toate fețele din jurul mesei rămaseră parcă dăltuite în 
granit. Dure, imobile, impenetrabile. Încet, se uitară unii la 
alții, pe măsură ce gravitatea implicațţiilor se rostogolea peste 
ei ca un imens val înspumat. 

— E o declaraţie gravă, domnule Varak, spuse rar Winters. 
Ai vrea să te explici aşa cum ai făcut-o şi cu mine, te rog? 

— Indivizii din jurul vicepreşedintelui Bollinger, cei mai 
grei contribuabili ai partidului, având fiecare interese mari de 
protejat, se luptă între ei. Am aflat că există facțiuni diferite. 
Una vrea să-l înlocuiască pe vicepreşedinte cu un candidat 
anume, altă grupare vrea să-l menţină, iar alta insistă să nu 
se întreprindă nimic până nu se limpezeşte peisajul politic. 

— Şi? intonă Jacob Mandel luându-şi de la ochi ochelarii 
cu ramă argintie. Şi? 

— Persoana evident de neacceptat pentru toate grupurile 


acestea... este Evan Kendrick. 

— Şi, Milos? Şi? spuse încet Margaret Lowell. 

— Tot ce facem noi implică un grad foarte înalt de risc, 
doamnă consilier, răspunse Varak. N-am încercat niciodată 
să minimalizez acest lucru, în ciuda faptului că v-am garantat 
anonimatul. Totuşi, pentru a iniția o campanie pentru 
congressmanul Kendrick, a trebuit să înființăm un comitet 
prin care să pompăm materiale şi fonduri considerabile fără 
ca numele dumneavoastră să apară undeva. Asta a durat 
câteva săptămâni şi e posibil ca nişte veşti să fi ajuns la San 
Diego... Nu e chiar imposibil de imaginat reacția oamenilor lui 
Bollinger, în special a facțiunii care e cea mai înclinată în 
favoarea lui. Kendrick e un erou american legitim, un 
candidat viabil care ar putea fi propulsat în fotoliu printr-un 
val de popularitate, cum am stabilit noi să se desfăşoare 
lucrurile. Oamenii aceia ar putea să intre în panică şi să ia 
decizii rapide şi energice. Şi definitive... Printre ei ar trebui să 
fi fost şi soții Vanvlanderen, iar doamna Vanvlanderen, 
director de personal al vicepreşedintelui Bollinger, are legături 
întinse în Europa şi mai ales în Orientul Mijlociu. 

— Doamne Dumnezeule! exclamă stupefiat Sundstrom. 
Vrei să sugerezi că vicepreşedintele e responsabil de aceste 
atacuri teroriste, de aceste crime? 

— Nu, domnule, sau în orice caz nu direct. Situaţia s-ar 
putea să fi fost similară cu cea în care regele Henric a făcut o 
remarcă la curtea lui în legătură cu Thomas Şeckel: N-are 
nimeni de gând să mă scape de blestematul ăsta de popă??? 
Regele n-a dat de fapt nici un ordin, nici o instrucţiune, el pur 
şi simplu a pus o întrebare bine ţintită, probabil în timp ce 
râdea, însă curtenii lui au înţeles foarte bine esenţialul. lar 
aici, esențialul este că oameni influenți au fost complici la 
aducerea acestor ucigaşi în ţară şi la echiparea lor cu tot ce le 
trebuia ca să ucidă. 

— Incredibil! spuse Mandel în şoaptă strângându-şi 
ochelarii în pumn. 

— Stai o clipă, interveni Gideon Logan aplecându-şi capul 


lui mare într-o parte şi nescăpându-l din ochi pe Varak. Vrei 
să sugerezi că atacul de cord al lui Vanvlanderen ar putea să 
fi fost de fapt altceva? Ce te face să ai aceste bănuieli şi dacă 
ai dreptate, cum se poate face vreo legătură între el şi 
palestinieni? 

— Iniţial, suspiciunea mi-a fost stârnită când am aflat că 
în nici o oră de la sosirea cadavrului la morgă, doamna 
Vanvlanderen a dispus incinerarea imediată a acestuia, 
pretinzând că amândoi se înțeleseseră în prealabil în privința 
acestei proceduri. 

— Procedură care elimina orice şansă a vreunei autopsii, 
încuviință avocata Lowell, clarificând ceea ce era şi aşa cât se 
poate de clar. Şi unde-i legătura cu palestinienii, Milos? 

— Pentru început, potrivirea în timp. Un om zdravăn, care 
a făcut şi sport în viața lui, cu o stare de sănătate fără istoric 
în ceea ce priveşte hipertensiunea arterială, moare brusc la 
mai puţin de douăzeci şi patru de ore de la atacurile asupra 
caselor lui Kendrick. Se poate să fi aflat şi despre contactele 
largi ale doamnei Vanvlanderen în Orientul Mijlociu. Acestea 
sunt lucrurile pe care anchetatorii federali le vor pune cap la 
cap în câteva zile şi, dacă vor fi considerate valide, se va găsi 
cauza probabilă pentru a le pune în legătură cu masacrele. 

— Dar dacă Vanvlanderen avea legături cu teroriştii, atunci 
de ce a mai fost ucis? întrebă intrigat Sundstrom. Doar el era 
cel care trăgea sforile. Ce rost ar mai fi avut atunci... 

— Am să răspund eu la asta. Eric, îl întrerupse Margaret 
Lowell. Cea mai bună metodă de face să dispară o dovadă e să 
o distrugi. Curierul e ucis şi astfel dispar şi urmele. 

— Prea mult, prea mult! strigă Jacob Mandel. Imposibil să 
fie atâta gunoi la un nivel atât de înalt! 

— Şi ştim că poate totuşi să fie, prietene, răspunse cu 
blândețe Samuel Winters. Altfel, noi înşine n-am face ce 
facem acum. 

— O tragedie, zise bancherul clătinând trist din cap. O 
națiune atât de sănătoasă şi totuşi cu miezul atât de găunos! 
Vor schimba toate regulile, toate legile. Pentru ce? 


— Pentru ei, mormăi Gideon Logan. Pentru binele lor. 

— Milos, ce consideri că s-ar putea întâmpla în 
continuare? întrebă Margaret Lowell. 

— Dacă speculaţiile mele au un dram de substanţă şi 
camuflajul îşi urmează cursul, cred că se va crea o poveste de 
acoperire care va omite total orice referire la anumite contacte 
ale oficialilor din guvern cu teroriştii. Se vor găsi tapi 
ispăşitori şi probabil că aceştia vor fi cei morți. Washingtonul 
nu-şi poate permite să aplice altă soluție, toată politica 
externă s-ar duce de râpă. 

— Şi Bollinger? zise Sundstrom lăsându-se din nou pe 
spate în scaunul său. 

— Din punct de vedere oficial, dacă povestea cu ţapii 
ispăşitori sună suficient de convingător, s-ar putea ca 
Bollinger, aşa după cum ați spus, să scape din cârlig... Zic 
din punct de vedere oficial, deci nu şi în ceea ce ne priveşte pe 
noi. 

— E o afirmaţie interesantă, dacă nu una chiar revelatoare, 
domnule Varak, spuse Winters. Ai vrea să clarifici puțin? 

— Sigur, domnule. Deşi trebuie să mă întorc la Chicago, 
am aranjat cu o anumită persoană de la compania de 
telefoane din San Diego să-mi furnizeze înregistrările fiecărui 
apel telefonic făcut pentru reşedinţa lui Bollinger, pentru 
biroul lui şi pentru fiecare membru al echipei lui. Vor fi 
trecute numele şi ora şi locul, inclusiv ale apelurilor făcute de 
la telefoanele publice. Dacă nu greşesc, vom avea destulă 
muniție, chiar dacă numai de circumstanţță, pentru a-l 
convinge pe vicepreşedinte să se scuze şi să se ridice grațios 
din fotoliul pe care-l ocupă. 


Ultima limuzină porni în viteză şi părăsi aleea în timp ce 
Samuel Winters închidea telefonul în salonul casei lui şi se 
ducea lângă Varak, la fereastra largă care dădea în fața casei. 

— Care din ei e? şopti Milos ca pentru el, uitându-se 
concentrat după maşina care dispărea din vedere. 

— Cred că până se face dimineaţă în California, vei şti... 


Elicopterul soseşte aici în câteva minute. lar avionul are 
decolarea la patru şi jumătate din Easton. 

— Vă mulțumesc, domnule. Sper că n-am aranjat degeaba 
toate astea. 

— Ai un caz foarte solid, Milos. Oricine-ar fi el, nu va 
îndrăzni să dea telefon. El... sau poate ea, va trebui să 
meargă acolo în persoană. La hotel e totul pregătit? 

— Da. Şoferul meu de la aeroportul din San Diego va avea 
cheile de la intrarea de serviciu şi de la apartament. Eu am să 
folosesc liftul de mărfuri. 

— Spune-mi, zise aristocratul cu păr alb. E posibil ca 
scenariul pe care ni l-ai prezentat azi să fie bun? Ar fi putut 
de fapt Andrew  Vanvlanderen să aibă contacte cu 
palestinienii? 

— Nu, domnule, în mod normal n-ar fi putut face asta. 
Soția lui nu i-ar fi permis aşa ceva niciodată. L-ar fi omorât 
cu mâinile ei dacă el ar fi încercat cea mai mică mişcare. 
Astfel de combinaţii prosteşti, oricât ar fi de bine puse la 
punct, riscă să fie descoperite, cu dificultate desigur, dar 
riscul există şi ea n-ar fi riscat aşa ceva în ruptul capului. E 
prea profesionistă. 

În depărtare, deasupra apelor golfului Chesapeake, începu 
să se audă zgomotul elicopterului care se apropia din ce în ce 
mai mult. 


Khalehla îşi aruncă geanta pe podea, zvârli pe pat cele 
două cutii şi sacoşele cu cumpărături şi se trânti lângă ele, 
dându-le la o parte cu mâna. Se lăsă cu capul pe pernele 
mari. Îl rugase pe Turtă Dulce Shapoff s-o ducă la un 
magazin ca să-şi cumpere nişte haine, fiindcă mai toate 
hainele ei rămăseseră fie la Cairo, fie la Fairfax, fie într-o 
maşină a poliției din Bahamas, fie într-un avion al forțelor 
aeriene americane. Cam prea împrăştiate ca să mai stea să le 
adune. 

— Prostii, spuse ea cu ochii în tavan, încercând s-o imite 
pe Scarlet O'Hara. Aş vrea să mă gândesc mâine la toate 


astea, continuă ea cu voce tare, dar la dracu”, nu pot. 

Se ridică, luă telefonul şi formă numărul din Langley al lui 
Payton. 

— Da? 

— MJ, tu nu te duci niciodată acasă? 

— Dar ce, tu eşti acasă, draga mea? 

— Nici eu nu mai ştiu unde mi-e casa, dar... am să-ţi spun 
un secret, unchiule Mitch. 

— Unchi...? Doamne, bănuiesc că vrei să-ți cumpăr un 
poney. Despre ce e vorba? 

— Vorba asta, acasă, s-ar putea să fie până la urmă ceva 
în legătură cu un prieten al nostru comun. 

— Ei comedie, dar ştii că ai făcut progrese? 

— Nu eu, ela făcut. A vorbit până şi despre vreo douăzeci 
sau treizeci de ani. 

— Ani de ce? 

— Aici nu ştiu nici eu prea bine. O casă adevărată, copii, 
chestii de-astea, presupun. 

— Atunci hai să-l scăpăm cu viață, Adrienne. 

Khalehla scutură din cap, nu că ar fi negat ideea, ci pentru 
a se întoarce din nou la realitatea apropiată. 

— Faptul că mi-ai spus Adrienne m-a trezit. Scuză-mă. 

— Nu te scuza. Avem şi noi dreptul la câteva frânturi de 
fericire şi ştii că eu vreau totul pentru tine. 

— Totuşi ţie nu ţi s-a întâmplat niciodată, nu-i aşa? 

— A fost alegerea mea, ofițer de teren Rashad. 

— 'nțeles, amice, sau mai bine-ar fi să-ţi zic domnule? 

— Zi-mi cum vrei, dar ascultă aici. A venit primul raport de 
la clinică, cu prizonierul. Se pare că tipii călătoresc deghizați 
în preoți, mai exact preoţi maroniți cu paşapoarte israeliene. 
Băiatul nu ştie prea multe, el e doar un fel de fugar căruia i s- 
a permis să facă parte din echipă din cauza lui Kendrick. A 
rămas schilod pe când era cu congressmanul nostru în Oman 
şi au vrut să-i dea ocazia să-l... 

— Ştiu, Evan mi-a spus. Erau într-un camion şi se 
îndreptau spre Jabal Sham. Spre locul unde-i aştepta 


„execuţia”. 

— Aici lucrurile devin neclare... tânărului nu i s-au spus 
prea multe şi pe bună dreptate, e complet instabil. Din ceea 
ce pot pune cap la cap oamenii noştri, se pare că totuşi cele 
două echipe trebuiau să se întâlnească lângă un aeroport, 
ceea ce arată că probabil tipii care-au lucrat în Fairfax 
trebuiau să se întâlnească acolo cu echipa care a acționat în 
Colorado. 

— Asta indică o grămadă de aranjamente, MJ şi un 
kilometraj al naibii de mare. Înseamnă că au nişte agenţi de 
călătorie foarte pricepuţi. Pe tot parcursul. 

— Foarte pricepuţi şi foarte bine ascunşi. S-ar zice că din 
punct de vedere birocratic sunt estompați. 

— Şi fiindcă veni vorba de cineva, eu locuiesc cu două etaje 
deasupra văduvei îndurerate. 

— Cabinetul ei a fost alertat. I s-a spus să se aştepte la un 
telefon din partea ta. 

— Atunci gata, mă aranjez puţin şi plec la lucru. 
Întâmplător, a trebuit să-mi cumpăr câteva lucruri, dar poţi fi 
convins că n-am de gând să le plătesc cu banii mei. Nici nu 
prea îmi vin bine. Sunt o idee prea sobre. 

— Eu mă gândeam, având în vedere legăturile din trecut 
ale doamnei Vanvlanderen, că ar trebui să fii puțin mai şic. 

— Ei, nu sunt nici chiar atât de sumbre. 

— Nici nu te-am crezut. Sună-mă când termini. 

Khalehla închise telefonul, se uită o clipă la el, apoi se 
aplecă şi-şi luă geanta de jos. O deschise, luă din ea foaia pe 
care notase telefonul lui Kendrick din Mesa Verde şi formă 
imediat numărul. 

— Reşedinţa Kendrick, se auzi vocea unei femei, una din 
surorile medicale, desigur. 

— Pot să vorbesc cu congressmanul, vă rog? Sunt 
domnişoara Adrienne de la Departamentul de Stat. 

— Sigur, scumpo, dar trebuie să aştepţi puţin până îl 
chem. E afară, îşi ia rămas bun de la tânărul ăla grec. 

— De la cine? 


— Adică aşa cred, că e grec. Dacă ai şti ce om fin! Ce 
maniere! Şi cunoaşte o groază de oameni pe care i-a cunoscut 
şi congressmanul acolo în Arabia sau pe unde o fi umblat el. 

— Despre ce vorbiţi? 

— Preotul. E un preot tânăr din... 

— Preot! Preot ai spus? Scoate-l pe Evan de acolo! ţipă 
îngrozită Khalehla sărind în picioare. Cheamă agenții! Vezi că 
mai sunt şi ceilalți acolo! Vor să-l omoare! 


Capitolul 33 


Atât de simplu! se gândi Ahbyahd privind din pădure 
impunătoarea casă a dușmanului său de peste drum. Un 
preot tânăr, cu o înfăţişare sinceră şi plăcută, ale cărui acte 
erau în regulă şi desigur, care nu avea nici o armă asupra lui, 
venind cu salutări din partea prietenilor unui om mare. Cine 
i-ar fi putut refuza o scurtă audienţă acestui tânăr inocent şi 
pios, venit de la atâta distanţă şi nu suficient de familiarizat 
cu formalitățile necesare abordării unui personaj important? 
Inițial paznicii îl respinseseră, dar măsura asta fusese 
contramandată de însuşi duşmanul său, care poruncise ca 
pelerinul să fie lăsat să intre. Restul depindea de acest 
dreptcredincios care se arătase mereu până acum extrem de 
inventiv. Ce mai rămânea pe urmă, depindea de ei toți. Nu 
mai aveau cum să dea greş! 

Camaradul lor cel tânăr ieşea din casă! Dădea mâna cu 
Antal Bahrudi, cu feciorul de căţea, sub privirile atente ale 
spurcațţilor de agenți, în civil toți dar cu arme automate la 
îndemână. Credincioşii nu puteau decât estima mărimea 
forței de pază: erau pe puţin doisprezece ingi şi foarte probabil 
că se mai aflau şi alții în casă. Cu ajutorul lui Allah, primul 
asalt va şterge de pe fața pământului un mare număr din 
câinii ăştia necredincioşi, ucigându-i pe cei mai mulți şi 
rănindu-i grav pe ceilalți. 

Camaradul lor era condus pe aleea circulară până la 
automobilul parcat cuviincios pe drum, dincolo de paravanul 
înalt de arbuşti. Mai erau câteva clipe! Iar Allah izbăvitorul 
era cu ei! 

Mai apărură trei agenţi, aşa că acum numărul celor din 
faţa casei ajunsese la şapte. 

Fă-ţi treaba, frate! 

Camaradul ajunse la maşină. Se înclină modest şi 


politicos, făcându-şi plin de cucernicie semnul crucii şi dădu 
din nou mâna cu singurul om care-l însoţțise până aici, 
ascuns de privirile celorlalți din cauza arbuştilor. Deschise 
liniştit uşa şi tuşi uşor, lăsându-se pe banchetă în timp ce 
mâna dreaptă îi alunecă sub îmbrăcăminte. Apoi, brusc, cu 
iuțeala şi siguranța unui adevărat luptător dreptcredincios, se 
întoarse ţinând în mână lama dublă şi o înfipse în gâtul 
agentului, înainte ca acesta să poată înţelege ce se întâmpla. 
Sângele țâşni şi omul se prăbuşi la pământ fără un geamăt. 
Teroristul îi înşfacă arma şi îl târi repede peste drum, în tufele 
dese de la marginea pădurii. Se uită apoi în direcția lui 
Ahbyahd, dădu din cap şi fugi înapoi la maşină. La rândul lui, 
Ahbyahd pocni din degete şi le făcu semn celorlalți, aflați în 
spatele lui, ascunşi printre copaci. Cei trei se târâră înainte, 
îmbrăcaţi ca şi cel cu părul alb, în costum paramilitar, având 
în mâini arme automate şi grenade de asalt prinse de 
cataramele jachetelor. 

Ucigaşul de la volan porni motorul, băgă în viteză şi se 
îndreptă cu maşina încet şi liniştit spre intrarea din stânga a 
aleii circulare. Apoi, brusc, ambală motorul la maximum, viră 
violent spre dreapta direct spre intrare, în timp ce ducea 
mâna sub bord şi comuta un întrerupător. Deschizând uşa, 
răsuci iute şi precis volanul, îndreptând maşina spre grupul 
de agenți din jurul congressmanului, apoi sări din maşină 
rostogolindu-se pe pietriş. Un țipăt ascuţit de femeie răsună 
deodată  sfâşiind aerul şi amestecându-se cu mugetul 
motorului şi cu răcnetele agenţilor. Una din surori ieşise în 
fugă pe uşa din față şi țipa ceva, dar nimeni nu înţelegea ce. 
La vederea automobilului dezlănțuit şi fără şofer, femeia se 
întoarse şi ţipă din nou, de data asta spre Kendrick, care se 
afla cel mai aproape de intrare. 

— Dă-te la o parte! urlă ea înnebunită. Vor să te omoare! 

Congressmanul o luă la fugă spre uşa masivă, apucând-o 
pe femeie de braț şi aruncând-o în fața lui în clipa în care 
agenții deschideau din reflex focul asupra monstrului de 
metal care se îndrepta ca un bolid spre uşile glisante ale 


verandei. Evan o zvârli pe femeie înăuntru ca pe un pachet, se 
aruncă şi el înainte, apoi izbi uşa cu umărul şi o închise. 
luţeala aceasta în mişcări şi grosimea panoului întărit cu bare 
de oțel le salvă viețile. 

Exploziile ţâşniră năprasnic, ca nişte deflagraţii succesive 
ale unui furnal uriaş, zdrobind ferestre şi pereţi, incendiind 
draperii şi mobilă şi pulverizând tot ce le stătea în cale. Afară, 
în fața casei, cei şapte agenţi ai CIA căzuseră străpunşi de 
aşchii de sticlă şi de metal împrăştiate de cele cincizeci de 
kilograme de dinamită legate sub scutul motorului maşinii. 
Patru erau morți, unii fără capete şi membre, doi de-abia mai 
răsuflau, cu sângele curgându-le valuri din ochi şi din piept. 
Unul, cu mâna stângă rămasă doar un simplu ciot 
însângerat, îşi adunase puterile şi declanşase foc automat 
aruncându-se în acelaşi timp pe pajişte spre preotul cel 
smerit de adineauri, care hohotea ca un nebun şi împroşca 
aiurea cu gloanțe. Cei doi se uciseră unul pe celălalt, sub 
soarele orbitor al unei zile reci din Colorado. 

* 

Kendrick se rezemă de peretele de piatră al holului casei, 
apăsând cu spatele în desenul proeminent al pietrei. Se uită 
în jos la asistentă. 

— Stai aici! îi ordonă el în timp ce înainta centimetru cu 
centimetru spre colțul sufrageriei. 

Peste tot pluteau nori de fum înecăcios, purtat de vânt prin 
ferestrele spulberate. Auzi ţipete afară; gardienii care 
avuseseră poziții în părțile laterale ale casei se grupau repede, 
acoperindu-se unul pe altul cu precizie de profesionişti. Apoi 
se auziră patru detunături puternice, una după alta. 
Grenade! Urmară alte voci țipând ceva în arabă. Moarte 
duşmanilor noştri! Moarte câinilor trădători! Slăvit fie numele 
lui Allah! Sângele va fi răzbunat cu sânge! Din toate părțile 
izbucniră cu turbare focuri de arme automate. Mai explodară 
două grenade, iar a treia fu zvârlită prin ferestrele sparte 
direct în salon, aruncând în aer jumătate din peretele din 
spate. Evan se întoarse să se ascundă după zidul de piatră, 


apoi, după ce molozul se mai aşeză, începu să strige. 

— Manny! Manny! Unde eşti? Răspunde! Manny! 

Nu auzi nici un răspuns, numai țârâitul constant şi 
indolent al telefonului. Împuşcăturile de afară ajunseră la 
proporțiile unei bătălii, rafale după rafale, gloanţe ricoşând 
din piatră, înfigându-se în lemn, şuierând sălbatic prin aer şi 
aducând fiorii morţii. Manny fusese pe verandă, pe veranda 
cu uşi de sticlă! Trebuia să ajungă acolo, la el. Trebuia! 
Kendrick ţâşni prin fumul şi focul din salon, acoperindu-şi 
ochii şi nasul, când, deodată, în cadrul ferestrei sparte din 
față se întruchipă din valurile de fum o siluetă ca de coşmar, 
care țâşni înăuntru prin fragmentele de sticlă. Omul se 
rostogoli la podea, apoi sări în picioare. 

— Ahbyahd! strigă Evan paralizat de groază. 

— Tu! urlă răguşit arabul, cu arma ațintită spre el. 
Aaaahhh! Viața mea e mântuită, câine! Slavă! Slăvit fie 
preaiubitul Allah! Tu îmi aduci o mare fericire! 

— Merit eu aşa ceva? Cu atâţia ucişi în jurul tău? Cu 
atâția măcelăriți, Ahbyahd? Chiar merit eu aşa ceva? Allah al 
tău chiar cere el atâta moarte? 

—  Îndrăzneşti tu să vorbeşti despre moarte? răcni 
teroristul. Azra mort! Yakov mort! Zaya ucisă şi ea de evreii 
spurcaţi coborâţi din cer peste Baaka! Toţi ceilalți... sute... 
mii, sunt morți! Acum, Antal Bahrudi, fecior de cățea 
puturoasă, acum te trimit în iad! 

— Încă nu! se auzi o voce, pe jumate şoptită, pe jumătate 
strigată, din direcţia arcadei ce dădea în veranda distrusă. 

Cuvintele fură însoţite de două împuşcături care bubuiră 
asurzitor, acoperind pentru moment răpăiala rapidă şi densă 
de afară. Ahbyahd fu proiectat înapoi de impactul gloanţelor 
armei puternice, care îi pulverizară pur şi simplu o bucată din 
craniul lui sur. Manny Weingrass, cu fața şi cămaşa leoarcă 
de sânge, rezemat cu umărul de arcada de piatră, alunecă la 
podea. 

— Manny! strigă Kendrick alergând spre bătrânul arhitect, 
îngenunchind lângă el şi ridicându-i partea de sus a corpului 


de pe podeaua rece şi tare. Unde eşti lovit? 

— Unde nu sunt? răspunse gutural şi cu dificultate 
Weingrass. Vezi de alea două fete! Când... când a început 
totul ele s-au dus la fereastră... Am încercat să le opresc. Vezi 
de ele, nu de mine, luate-ar naiba de tont! 

Evan se uită în direcţia celor două trupuri de pe verandă. 
Dincolo de ele, uşile glisante nu mai erau altceva decât nişte 
rame care susțineau aşchii de sticlă groasă. Maşina-torpilă îşi 
făcuse treaba: din cele două asistente nu mai rămăsese mai 
nimic, doar nişte bucăţi de piele sfâşiată şi sânge. 

— N-am ce să mai văd, Manny. Îmi pare rău. 

— Oh, tu zici că te numeşti Dumnezeu, acolo sus în raiul 
tău blestemat! ţipă Weingrass cu lacrimi în ochi. Ce mai vrei, 
escrocule? 

Şi bătrânul se prăbuşi, pierzându-şi cunoştinţa. 

Afară, canonada încetă. Kendrick se pregăti pentru ce 
putea fi mai rău. Luă uriaşul Magnum 357 din mâna lui 
Manny, întrebându-se în treacăt cine i l-o fi dat şi mirându-se 
că în asemenea momente lui îi treceau prin cap exact 
asemenea tâmpenii. Apoi înțelese într-o străfulgerare că era 
vorba de G-G Gonzales, altcineva nu putea fi. Îl lăsă încet jos 
pe Weingrass apoi se ridică în picioare şi intră cu precauţie în 
salonul pustiit, unde îl întâmpină duhoarea grețoasă de fum 
umed: din tavan, aspersoarele declanşate automat împrăştiau 
de zor jeturi de apă. 

Deodată, auzi la câţiva paşi o împuşcătură şi un glonț îi 
tiui nervos pe lângă ureche, aproape pârlindu-i părul cu 
fierbinţeala lui şi se înfipse în perete ceva mai încolo, stârnind 
un nor de moloz. Se trânti imediat la podea, aruncându-şi 
ochii în toate părțile, ca un animal încolțit şi însoțindu-şi 
privirea cu mişcarea armei, gata să tragă. 

— Patru! strigă cineva de dincolo de fereastra sfărâmată. Îţi 
spun eu că am numărat patru! 

— Vezi că unul a intrat în casă! răcni o altă voce. Apropie- 
te şi trage dracului în tot ce mişcă! Sau mai bine arde-i o 
grenadă, să se sature. Christoase, nu vreau să fim şi noi 


printre ei! Şi nu vreau ca vreunul din sifiliticii ăştia să iasă 
afară viu! Ai înțeles? 

— Înţeles! 

— E mort! strigă Evan cu cât glas îi mai rămăsese. Dar mai 
avem pe cineva rănit aici. Trăieşte, e grav rănit! E unul de-ai 
noştri! 

— Domnule congressman! Dumneavoastră sunteți, 
domnule Kendrick? 

— Da, eu şi nu mai vreau să mai aud de titlul ăsta în viața 
mea! 

Telefonul începu din nou să zbârnâie, cu o insistență 
exasperantă. 

Evan se ridică în picioare şi se îndreptă şovăitor spre biroul 
carbonizat, fleşcăit acum de perdeaua de apă căzută din 
tavan. Deodată, o văzu pe sora care-i salvase viața mergând 
cu paşi nesiguri pe hol. 

— Nu intra aici, spuse el. Nu vreau să intri aici! 

— V-am auzit spunând că cineva e rănit, domnule. Eu 
pentru asta am fost pregătită. 

Telefonul continua să sune. 

— Pe el poți să-l ajuţi. Pe celelalte nu. Nu vreau să le vezi 
pe celelalte. 

— Nu sunt o începătoare, domnule congressman. Am fost 
de trei ori în Vietnam. 

— Dar erau prietenele tale! 

— Ca atâtea altele, spuse asistenţa. E vorba de Manny? 

— Da. 

Telefonul continua să sune. 

— După telefonul ăsta, vă rog să luați legătura cu doctorul 
Lyons, domnule. 

Kendrick ridică receptorul. 

— Da? 

— Evan! Mulţumesc cerului că-ţi aud vocea! Sunt eu, MJ! 
Tocmai am aflat de la Adrienne... 

— MJ? Atunci ia mai du-te şi tu-n... zise Kendrick şi trânti 
cu sete receptorul. 


Îl ridică apoi din nou şi formă numărul de la informaţii. 

Mai întâi camera se învârti cu el, apoi un tunet îndepărtat 
crescu în intensitate şi fulgere luminoase îi brăzdară ochii. 

— Aţi vrea să repetațţi, vă rog, ca să fiu sigur că am auzit 
bine? 

— Desigur, domnule. Am spus că nu există nici un doctor 
Lyons în Cortez sau în districtul Mesa Verde. De fapt nu 
există nimeni cu numele de Lyons în toată zona. Nici doctor 
nici NIMIC. 

— Dar aşa îl cheamă! Lyons, doctorul Lyons! Am citit cu 
ochii mei pe trimiterea de la Departamentul de Stat, ce naiba! 

— Vă rog? 

— Nimic... Nimic! 

Evan trânti receptorul dar peste o clipă aparatul începu să 
sune din nou. 

— Da? 

— Dragul meu! Eşti bine? 

— Tâmpitul de MJ al tău a făcut-o de oaie rău de tot! Au 
murit o grămadă de inşi şi Manny e găurit mai rău ca un ciur. 
Nu numai că e pe jumătate dus, dar nici măcar n-avem un 
doctor. 

— Sună-l pe Lyons. 

— Tocmai aia e, că ăsta nici măcar nu există!... Tu cum de- 
ai ştiut ce s-a întâmplat aici? 

— Am vorbit cu asistenta, care mi-a spus că e acolo un 
preot şi... Dragul meu, ascultă-mă! De-abia de câteva minute 
am aflat că teroriştii călătoreau deghizați în preoți! L-am 
sunat pe MJ, care a pus în mişcare jumătate din Colorado. 

— Dar al dracului de repede se mai mişcă Colorado ăsta! Şi 
pe deşteptul de MJ tocmai l-am băgat în... 

— Evan, el nu-ţi este duşman. 

— Atunci cine dracu’ e? 

— Asta încercăm şi noi să aflăm! 

— Vă mişcațţi al naibii de încet! 

— lar ei se mişcă foarte repede. Ce pot să-ți spun? 

Kendrick, cu părul leoarcă de transpiraţie şi cu hainele 


mustind de apă de la aspersoarele din tavan, se uită la sora 
medicală care se aplecase asupra lui Weingrass şi se străduia 
să-l panseze. Femeia avea ochii înlăcrimațţi şi se vedea că îşi 
înăbuşea cu greu țipetele de groază care-i şedeau în gât, după 
ce-şi văzuse prietenele sfârtecate pe verandă. Evan vorbi cu 
blândeţe în receptor: 

— Spune-mi că te întorci la mine. Spune-mi că toate astea 
trebuie să se sfârşească. Spune-mi că n-am să înnebunesc. 

— Ţi-aş spune toate astea, dar ar trebui să crezi şi tu în 
ele. Eşti viu şi altceva nu mai contează. 

— Şi cum rămâne cu ceilalți care nu mai trăiesc? Cum 
rămâne cu Manny? Ei nu contează? El nu contează? 

— Noaptea trecută Manny a spus ceva care m-a 
impresionat foarte mult. Vorbeam despre familia Hassan, 
despre Sabri şi Kashi. Zicea că fiecare din noi o să ni-i 
aducem aminte şi o să-i jelim fiecare în felul nostru... numai 
că asta va trebui să vină mai târziu. Unora le-ar fi sunat cam 
rece chestia asta, dar mie nu. El a fost acolo unde am fost eu, 
dragul meu, iar eu ştiu de unde vine el. Nici unul din cei doi 
nu va fi uitat, dar pentru moment trebuie să uităm de ei şi să 
facem ce avem de făcut. Pentru tine are sens ce-ţi spun, 
dragul meu? 

— Încerc să găsesc un anumit sens. Când te întorci? 

— Am să ştiu peste câteva ore. Te sun. 

Evan închise telefonul în timp ce afară se auzeau sunete de 
sirenă şi motoare de elicopter, toate concentrându-se spre un 
punct infinitezimal de pe pământ, denumit Mesa Verde. În 
Colorado. 


— Oh, e un apartament splendid! spuse Khalehla în şoaptă 
trecând prin foaierul din marmură spre salonul coborât sub 
nivelul podelei din locuinţa familiei Vanvlanderen. 

— E confortabil, zise proaspăta văduvă ţinând în mână o 
batistă. Vicepreşedintele are tot timpul nevoie de câte ceva, 
aşa că trebuie să aleg intre asta şi a avea o altă casă când el 
se află în California. Dar două case e cam prea mult, a lui şi a 


mea vreau să spun. Vă rog să luați loc. 

— Toate sunt aşa? întrebă Khalehla aşezându-se în fotoliul 
favorit al lui Andrew Vanvlanderen. 

— De fapt, nu. Soţul meu l-a remodelat după gustul 
nostru, zise văduva acoperindu-şi fața cu batista. Cred că 
trebuie să mă obişnuiesc să spun fostul meu soț, adăugă ea şi 
se aşeză cu o mină îndurerată pe canapea. 

— Îmi pare atât de rău şi, cu riscul de a mă repeta, îmi cer 
scuze că vă deranjez tocmai acum. E de neconceput şi le-am 
spus asta şi superiorilor mei, dar nu m-au ascultat. Au fost 
de neclintit. 

— Au avut dreptate. Treburile de stat trebuie să meargă 
înainte, domnişoară Rashad. Înţeleg. 

— Eu nu sunt sigură că înțeleg. Interviul ăsta putea foarte 
bine să aibă loc cel puțin mâine dimineaţă, după părerea 
mea. Dar ce să-i faci, alții au gândit altfel. 

— Asta mă fascinează, spuse Ardis netezindu-şi rochia de 
mătase. Ce poate fi atât de important? Poate mă ajută să mai 
uit!... 

Khalehla îşi încrucişă picioarele şi îşi îndepărtă o cută de 
pe costumul ei cenuşiu-închis, de la Robinson din San Diego. 

— Ca să începem, vă spun că tot ce vorbim acum trebuie 
să rămână între noi. Nu avem de gând să-l alarmăm degeaba 
pe vicepreşedintele Bollinger, preciză Adrienne Rashad, 
scoțând un notes din geanta neagră şi netezindu-şi puţin 
părul. După cum cred că vi s-a spus, eu lucrez peste hotare şi 
am fost adusă aici special pentru această problemă. 

— Mi s-a spus că sunteți expertă în problemele Orientului 
Mijlociu. 

— E mai curând un fel de perifrază pentru termenul de 
acțiuni antiteroriste. Sunt pe jumătate arabă. 

— Se vede. Sunteţi foarte frumoasă. 

— Dumneavoastră sunteţi foarte frumoasă, doamnă. 

— Oh, reuşesc doar să nu las anii să mă împovăreze, 
surâse cu modestă cochetărie Ardis. 

— Sunt sigură că nu suntem de vârste prea diferite. 


— Haideţi să nu ne legăm de asta... Despre ce spuneaţi că 
e vorba? De ce a fost nevoie să mă vedeţi atât de urgent? 

— Personalul nostru care lucrează în Valea Baaka din 
Liban a intrat în posesia unor informaţii surprinzătoare şi 
neliniştitoare. Ştiţi ce este o echipă de şoc, doamnă 
Vanvlanderen? 

— Cine nu ştie? răspunse văduva întinzându-se după un 
pachet de ţigări de pe măsuţța de cafea. E un grup de bărbați, 
de obicei bărbați, da, trimişi pentru a asasina pe cineva. Gata 
cu definițiile. În ce măsură îi priveşte asta pe vicepreşedinte? 

Aprinse ţigara cu mâna dreaptă şi Khalehla observă un 
tremur abia perceptibil al degetelor. 

— Din cauza amenințărilor care i s-au adus. Motivul 
pentru care ați cerut sprijinul unităţii FBI. 

— Oh, astea sunt un capitol încheiat, spuse Ardis inhalând 
adânc fumul. S-a dovedit că era vorba de un fel de psihopat 
care probabil că nici n-avea vreo armă. Însă când au început 
să vină scrisorile acelea murdare şi telefoanele acelea 
obscene, ne-am gândit că n-avem voie să riscăm. Se află totul 
în raport; l-am urmărit printr-o duzină de oraşe până s-a suit 
într-un avion în Toronto, cu destinaţia Cuba, aşa am înțeles. 
Să-i fie de bine. 

— S-ar putea să nu fie chiar nebun, doamnă 
Vanvlanderen. 

— Ce vreţi să spuneţi? 

— Păi de fapt nici nu l-aţi găsit, nu-i aşa? 

— Biroul Federal de Investigaţii a realizat un portret 
complet, domnişoară Rashad. S-a determinat cu precizie că 
individul acela era un alienat mintal, un fel de caz clasic de 
schizofrenie cu tonalități de Captain Avenger”, complexat de 
el sau de ceva la fel de ridicol. De fapt, tipul n-a fost niciodată 
cu adevărat periculos. E un capitol închis. 

— Aş vrea să-l redeschidem. 

— De ce? 

— Din Valea Baaka ne-au parvenit informaţii că alte două 
echipe de şoc au fost trimise încoace, se pare pentru a-l 


asasina pe vicepreşedintele Bollinger. Vrând-nevrând, s-ar 
putea ca tocmai nebunul dumneavoastră să fi fost cel cu 
ideea. 

— Cu ideea? Cum cu ideea? Despre ce vorbiți? Nu înțeleg 
limbajul, văd doar că e ceva absurd. 

— Ba nu-i absurd deloc, să mă iertaţi, spuse Khalehla cu 
un calm neclintit. Teroriştii acţionează de multe ori după 
principiul maximei expuneri. Îşi anunţă obiectivul sau ţinta 
cu mult înaintea executării operaţiunii şi o fac în multe feluri, 
cu tot felul de variații. 

— Dar de ce să vrea teroriştii să-l ucidă pe Orson... pe 
vicepreşedintele Bollinger? 

— De ce ați crezut că amenințările la adresa lui trebuiau să 
fie luate în serios? 

— Pentru că existau! Erau palpabile! Doar nu puteam să le 
trec cu vederea. 

— Şi ați avut dreptate, fu de acord Khalehla, urmărind-o 
pe văduvă cum striveşte mucul de ţigară şi aprinde imediat 
alta. Dar pentru a vă răspunde la întrebare: dacă 
vicepreşedintele ar fi asasinat, nu numai că s-ar crea un vid 
politic până la viitoarele alegeri, dar s-ar produce şi o 
destabilizare gravă. 

— Dar în ce scop ar recurge arabii la crima asta? 
Mărturisesc că eu una nu-i văd rostul. 

— Expunere maximă, doamnă. Ar fi o crimă spectaculoasă, 
nu-i aşa? Şi mai mult, din moment ce se va dovedi că Biroul 
Federal de Investigaţii a fost inițial alertat, iar apoi retras, deci 
că a fost depăşit ca inteligenţă de o strategie superioară... 

— Strategie? exclamă Ardis Vanvlanderen. Ce strategie? 

— Un psihopat care nu era deloc psihopat, ci constituia 
doar o diversiune strategică. Atragerea atenţiei spre un nebun 
inofensiv, liniştirea celor care intraseră în alertă, apoi 
închiderea capitolului. După care adevărații criminali intră în 
scenă şi operează cu maximum de eficienţă. 

— E o nebunie! 

— Să ştiţi că a mai avut loc de nenumărate ori. În mintea 


arabilor totul înaintează în progresie geometrică. Un pas duce 
inevitabil la altul, primul nefiind neapărat în legătură cu cel 
de-al treilea, însă legătura e acolo, dacă o cauţi, fiindcă astfel 
se face şi pasul al doilea. Vorbind de cazurile clasice, 
diversiunea de față se încadrează exact în această sferă. 

— Dar n-a fost o diversiune! Erau telefoane date din 
diferite oraşe, numerele respective au fost toate urmărite şi la 
fel au fost şi scrisorile scrise cu litere decupate şi lipite, cu 
limbajul ăla murdar! 

— Clasic, repetă în şoaptă Khalehla notând de zor. 

— Ce faceţi? Ce tot scrieți acolo? 


—  Redeschid dosarul... şi îmi notez opiniile 
dumneavoastră. Pot să vă pun o întrebare, doamnă? 
— Da, evident... desigur, răspunse văduva, privind 


neliniştită şi încercând să-şi controleze vocea. 

— Printre foarte  numeroşii partizani politici ai 
vicepreşedintelui Bollinger, aş zice chiar foarte numeroşii lui 
prieteni, de aici din California, v-aţi gândit la vreunul care să 
nu-i fie de fapt nici partizan şi nici prieten? 

— Cum? 

— Nu e nici un secret că vicepreşedintele se mişcă prin 
cercuri foarte înstărite. Există cineva cu care să fi avut vreo 
neînțelegere, sau mai multe persoane, sau poate vreun 
anumit grup? În legătură cu politica abordată de el sau cu 
alocarea fondurilor guvernamentale, să spunem? 

— Dumnezeule, ce tot spuneți? 

— Am ajuns la miezul problemei, doamnă Vanvlanderen, la 
motivul pentru care mă aflu aici. Există în California 
personalități care ar dori un alt candidat? Mai exact: un alt 
vicepreşedinte? 

— Nu-mi vine să cred ce aud! Şi de fapt, cum îndrăzniţi să 
spuneţi aşa ceva? 

— Nu eu sunt cea îndrăzneață, doamnă Vanvlanderen. 
Altcineva e. Comunicaţiile internaţionale, indiferent cât de 
obscure ar fi ele, pot în cele din urmă să fie depistate. Poate 
nu se ajunge de la început la un individ anume sau la un 


grup anume, ci doar la un sector sau la o zonă... Există un al 
treilea grup implicat în afacerea asta îngrozitoare şi ştim sigur 
că grupul se află aici, în California. Oamenii noştri din Baaka 
au depistat nişte cablograme transmise pe ruta Beirut-Zurich, 
care fuseseră inițial lansate din... San Diego. 

— San Diego...? Zurich? 

— Banii, doamnă, banii, atât. O anumită convergenţă de 
interese. O tabără vrea o crimă extraordinară cu maximum de 
expunere, în timp ce cealaltă vrea să înlăture o ţintă 
spectaculoasă, dar vrea în acelaşi timp să se ţină cât mai 
departe de crimă. Ambele obiective absorb o groază de bani. 
„la urma banilor”, aşa sună o zicală în munca noastră. Şi 
tocmai asta facem acum. 

— Luaţi urma banilor? 

— E o chestiune de zile. Câteva zile. Băncile elveţiene sunt 
mute, ştiţi asta, dar când e vorba de droguri şi terorism, se 
arată întotdeauna foarte dispuse să coopereze. lar agenții 
noştri din Baaka realizează descrierea echipelor. I-am oprit şi 
în trecut, o să-i oprim şi acum. Vom găsi filiera din San 
Diego. Ne-am gândit pur şi simplu că aţi avea vreo idee. 

— Idee? Eu să am vreo idee în chestia asta? strigă uimită 
văduva stingând ţigara. Nici măcar nu pot să mă gândesc, 
atât e de incredibil! Sunteţi sigură că nu s-a strecurat undeva 
cine ştie ce eroare extraordinară? 

— Noi nu facem erori când e vorba de aşa ceva. 

— Ei bine, eu cred că rahatul ăsta sună puţin cam egoist, 
spuse Ardis. Vreau să spun, domnişoară Rashad, că nu 
sunteți infailibili. 

— În unele cazuri trebuie să fim. Nu ne putem permite să 
nu fim, s-ar întâmpla catastrofe. 

— Acuma chiar că sună idiot!... Adică dacă există aceste 
echipe de şoc şi dacă există comunicaţii către Zurich şi 
Beirut, expediate... din zona San Diego... Bine, dar asta ar fi 
putut s-o facă oricine, dându-şi orice nume! Vreau să spun că 
ar fi putut folosi chiar numele meu, pentru Dumnezeu! 

— Respingem din start o asemenea ipoteză, zise Khalehla 


închizând blocnotesul şi punându-l înapoi în geantă. Ar fi o 
înscenare mult prea grosolană ca s-o putem lua în serios. 

— Da, asta voiam să spun, o înscenare! Cineva ar fi putut 
să-i însceneze ceva unuia dintre prietenii lui Orson, n-ar fi 
posibil? 

— În scopul de a-l asasina pe vicepreşedinte? 

— Poate că ţinta e altcineva. Nu s-ar putea şi asta? 

— Altcineva? întrebă agenta, tresărind când o văzu pe 
văduvă că ia o nouă ţigară. 

— Da. Trimițând, de exemplu, cablograme din zona San 
Diego şi implicând astfel un nevinovat susținător al lui 
Bollinger. Asta e posibil, domnişoară Rashad. 

— Foarte interesant, doamnă Vanvlanderen. Am să 
transmit ipoteza dumneavoastră superiorilor mei. Va trebui s- 
o luăm neapărat în seamă. O dublă omisiune, cu înserare de 
fals. 

— Ce? strigă văduva cu o voce alterată, de cârciumă de 
mult dispărută din Pittsburg. 

— Termeni uzuali în limbajul nostru de zi cu zi, doamnă, 
răspunse Khalehla ridicându-se. Înseamnă pur şi simplu o 
țintă deghizată, adică omiterea sursei şi furnizarea unei false 
identități. 

— Voi ăştia vorbiţi al dracului de ciudat. 

— Serveşte scopului... Vom păstra legătura cu 
dumneavoastră. Avem programul vicepreşedintelui. Oriunde 
va fi nevoie, vom completa discret forțele de securitate ale 
domnului Bollinger cu propriii noştri oameni. Toţi sunt 
experți antiterorişti de înaltă clasă. 

— Mda... Bine, în regulă. 

Doamna Vanvlanderen, cu ţigara în mână şi uitându-şi 
batista pe sofaua tapițată cu brocart, o conduse până la uşă. 

— Oh, cât despre teoria cu dubla omisiune şi înserarea, 
spuse agenta când ajunseră în hol. E interesantă şi o vom 
folosi pentru a forța băncile elvețiene să acționeze mai repede, 
dar nu cred c-o să ţină. 

— Cum? 


— Toate conturile elvețiene au coduri sigilate, imposibil de 
descifrat, care conduc la punctele de origine. Uneori acestea 
sunt adevărate labirinturi, dar cu puţin noroc pot fi depistate. 
Până şi cel mai lacom cap mafiot sau vânzător de arme saudit 
ştie că e totuşi muritor şi n-are de gând să-şi lase milioanele 
piticilor din Zurich... Noapte bună... şi încă o dată, doamnă, 
sincerele mele condoleanţe! 

După ce închise uşa după ea, Khalehla se întoarse şi 
ascultă câteva clipe. Din apartamentul familiei Vanvlanderen 
se auzi un țipăt înfundat de furie, urmat imediat de un potop 
de înjurături. Doamna Ardis Vanvlanderen ajunsese cu nervii 
la pământ. Scenariul avusese efect. MJ avusese dreptate! 
Circumstanțele negative ale morţii lui Andy-băiete fuseseră 
inversate. Ceea ce fusese un simplu deziderat devenise acum 
fapt împlinit şi văduva era pe punctul de a ceda. 


Milos Varak stătea ascuns într-un colț întunecos din 
dreptul unui magazin şi nu-şi lua ochii de la intrarea de 
serviciu a hotelului Westlake. Era ora şapte şi treizeci şi cinci, 
ora statului California şi Milos ajunsese mai repede decât 
orice cursă comercială venită din direcția Washington D.C., 
Maryland sau Virginia. Se afla la post ca să surprindă 
momentul revelator şi, ceea ce era la fel de important, sus, în 
hotel, totul era aranjat, în rândurile personalului se afla un 
nou salariat despre ale cărui legături cu Varak habar n-avea 
nimeni. În fiecare cameră fuseseră plasați interceptori, astfel 
că orice discuţie putea fi înregistrată de aparatura aflată într- 
unul din apartamente şi care se activa prin intermediul vocii 
lui Varak. 

Taxiurile care opreau la hotel soseau în medie cam la 
fiecare trei minute şi Milos le examina atent pe fiecare. 
Numărase până aproape de treizeci, pierzându-le până la 
urmă şirul, dar rămăsese la fel de concentrat. Deodată se 
întâmplă lucrul pe care îl aştepta: un taxi oprise în stânga lui, 
dincolo de intersecție, la cel puţin treizeci de metri distanţă de 
intrarea din față a hotelului şi din el cobori un bărbat. Varak 


se afundă şi mai mult în bezna oferită de intrândul neluminat 
al magazinului. 

Am auzit la radio. 

Şi eu la fel. 

E o cățea! 

Iar dacă mai sunt în viaţă vor trebui să iasă din ţară. Or să 
poată ieşi, Varak? 

Nu-i cea mai mare veste a zilei. 

Şi Bollinger? 

Bărbatul în pardesiu, cu fața acoperită de gulerul ridicat, 
traversă repede strada şi se îndreptă spre intrarea hotelului, 
trecând la câţiva paşi de Varak. 

Era Eric Sundstrom şi arăta ca un om intrat în panică. 


Capitolul 34 


Ardis Vanvlanderen făcu ochii mari. 

— Christoase, ce cauţi aici? ţipă ea trăgându-l cu putere pe 
Sundstrom din prag şi trântind uşa în spatele lui. Ţi-ai 
pierdut mințile? 

— Minţile mele sunt bine mersi la locul lor, dar ale tale o 
să se cam ducă la plimbare... Tâmpito şi vaco ce eşti! Ce-aţi 
crezut tu şi cu idiotul ăla de bărbatu-tău că o să faceți? 

— Arabii? Echipele de şoc? 

— Da! Idioţilor ce sunteți... 

— Dar e absurd! ţipă femeia. E o măsluire înfiorătoare. De 
ce să vrem noi... de ce să vrea Andy ca Bollinger să fie ucis? 

— Bollinger? Dar ce treabă are Bollinger aici, putoare? De 
Kendrick e vorba, curva dracului, nu mai face pe copila naivă! 
Teroriştii arabi i-au atacat casele din Virginia şi Colorado. 
Ştirile sunt camuflate, dar au murit o groază de oameni şi 
băiatul tău de aur e tot bine şi la locul lui. 

— Kendrick? şopti Ardis în ai cărei ochi verzi se putea citi 
panica. Oh, Dumnezeule..., iar ei cred că ucigaşii au venit 
încoace ca să-l asasineze pe Bollinger. Au înţeles exact pe dos! 

— Cine a-nţeles pe dos? tresări Sundstrom, pălind dintr-o 
dată. Despre cine vorbeşti? Care ei? 

— Mai bine să stăm jos amândoi. 

Doamna Vanvlanderen ieşi din foaier şi cobori în salon, 
aşezându-se pe canapea şi luându-şi pachetul cu ţigări. 
Vizitatorul, alb la față de îngrijorare, se luă după ea dar, în 
loc să se aşeze, se îndreptă mai întâi spre bar, alese la 
întâmplare o sticlă, tară să se mai uite la etichete şi îşi turnă 
un pahar plin. 

— De cine ziceai că au înțeles? întrebă el apăsând pe 
fiecare cuvânt, apoi se întoarse privind-o cu ochi ascuțiți şi 
răi pe Ardis, care tocmai îşi aprindea o țigară. 


— Femeia a plecat cam acum o oră şi jumătate... 

— Femeia? Ce femeie? 

— O cheamă Rashad, o expertă în lupta antiteroristă. Face 
parte dintr-o unitate CIA care lucrează cu Departamentul de 
Stat. N-a pomenit nimic de Kendrick. 

— Iisuse! Va să zică le-au şi pus cap la cap! A zis Varak că 
au s-o facă şi uite c-au făcut-o! 

— Cine-i Varak? 

— Noi îl numim coordonatorul nostru. Ne-a spus că ei or 
să descopere adevărul despre interesele tale în Orientul 
Mijlociu. 

— Ceee? strigă văduva cu fața schimonosită de spaimă şi 
rămase cu gura deschisă. Ce să descopere? Ce interese? 

— Chestiile cu compania aia a ta. Off Shore şi mai nu ştiu 
cum dracu să te ia îi zice... 

— Off Shore Investment, completă Ardis aiurită. Au fost opt 
luni pierdute din viața mea, dar asta a fost tot! E un capitol 
închis! 

— Şi atunci cum de ai legături în toate țările arabe? 

— Nu am nici o legătură cu nimeni, în nici o ţară arabă! 
ţipă exasperată doamna Vanvlanderen. Am plecat de acolo 
acum zece ani şi nu m-am mai întors niciodată! Singurii arabi 
pe care-i cunosc sunt câțiva tipi din Londra şi din Divonne, 
atât! 

— Tipi în pat sau la masă? 

— Şi una şi alta, dacă vrei să ştii, iubitule!... Aşa că de ce 
să se gândească ei la asta? 

— Pentru că le-ai dat un motiv al dracului de bun ca să 
înceapă să caute, atunci când l-ai incinerat pe ticălosul de 
bărbatu-tău azi dimineaţă, în cea mai mare viteză. 

— Andy? 

— A mai fost cumva şi altul pe-aici care să se-ntâmple să 
cadă lat? Ori să fi fost otrăvit într-o... operațiune de acoperire, 
ai? 

— Despre ce tot vorbeşti acolo? Că-mi pierd şi eu răbdarea! 

— Cadavrul celui de-al patrulea sau de-al cincilea soț al 


tău, despre el vorbesc. Nici bine nu ajunge la morgă că şi dai 
telefon şi ordoni incinerarea imediată. Credeai că lumea n-o 
să-nceapă să se gândească... şi de fapt nu lumea, ci exact 
tipii care pentru aşa ceva sunt plătiți, ca să-şi pună întrebări 
în legătură cu chestii de-astea? Nu tu autopsie, nu nimic, 
doar scrum împrăştiat în Pacific! 

— Dar eu n-am dat nici telefon! urlă Ardis înnebunită, 
sărind de pe canapea. N-am dat niciodată aşa un ordin! 

— Ba da! zbieră şi Sundstrom, holbându-se fioros. Ai zis că 
tu şi cu Andrew ați avut o înțelegere în sensul ăsta. 

— N-am zis, n-aveam cum să zic! N-am avut niciodată nici 
o înțelegere pe chestia asta! 

— Varak nu ne aduce informaţii eronate, zise cu fermitate 
omul de ştiinţă. 

— Atunci cineva l-a minţit! ţipă isterică văduva. 

Deodată păru să se potolească şi cobori tonul: 

— L-a mințit cineva sau... Sau poate minte el! 

— Hai marş, cățea, nu mai umbla cu fiţe de-astea, că 
acuma te plesnesc! De ce să ne mintă Varak? Nu ne-a mințit 
niciodată! 

— Nu ştiu, spuse Ardis aşezându-se şi strivind ţigara în 
scrumieră. Eric, continuă ea uitându-se la el, ai venit până 
aici numai ca să-mi spui drăgălăşeniile astea? De ce n-ai 
telefonat? Aveai numerele noastre secrete. 

— Tot Varak. Nimeni nu ştie cum poate el să facă atâtea, 
dar uite că face. Acuma e la Chicago, dar a aranjat să 
primească lista cu telefoanele de la care se sună la cabinetul 
lui Bollinger sau la reşedinţa lui, plus la birourile şi la 
reşedinţele tuturor membrilor personalului lui. Îți dai seama 
că nu-s nici eu chiar aşa tâmpit încât să mă apuc să-ți dau 
tocmai ţie telefoane! 

— În cazul tău, ar fi şi dificil să te explici în faţa consiliului 
ăla de ţicniţi senili la care zici că ai aderat. lar singurele 
telefoane pe care le-am primit au fost de la birou şi de la 
prieteni care mi-au exprimat condoleanţe. Da şi de la femeia 
aia, Rashad. Deci cred că nici unul din telefoanele astea nu l- 


ar interesa pe domnul Varak de la societatea voastră de 
paranoici şi sonați. 

— Rashad asta, agenta. Spui că n-a zis nimic despre 
atacurile asupra caselor lui Kendrick. Presupunând că Varak 
s-a înşelat şi că echipele de investigare n-au pus anumite 
fapte cap la cap, ci au venit doar cu ideea despre tine şi poate 
şi despre alți câțiva de-aici, de ce să nu-ţi fi spus? O agentă a 
CIA care se ocupă de treaba asta trebuia să ştie despre 
atacuri, n-avea cum să nu fie la curent. 

Ardis Vanvlanderen luă o nouă ţigară. Ochii ei trădau 
acum spaimă şi neajutorare. 

— Ar putea exista mai multe motive, spuse ea fără prea 
multă convingere, în timp ce aprindea bricheta. Mai întâi 
pentru că vicepreşedintele e în mod frecvent trecut cu vederea 
în ceea ce priveşte amănuntele legate de sistemele de 
securitate. Apoi mai e vorba şi de evitarea panicii, bineînțeles 
dacă aceste atacuri au avut loc... iar eu nu sunt pregătită să 
mă conving că aşa a fost. Varak ăsta al vostru a mințit o dată, 
deci e capabil să mai mintă. Şi dacă s-ar cunoaşte toată 
grozăvia distrugerilor din Virginia şi Colorado, s-ar putea să 
pierdem controlul asupra personalului. Nimănui nu-i place să 
ştie că s-ar putea să fie ucis de terorişti sinucigaşi... Şi în cele 
din urmă, mă întorc şi mă gândesc la atacurile în sine. Eu, de 
fapt... nici nu cred că au avut loc. 

Sundstrom rămase încremenit, apucându-şi paharul cu 
ambele mâini şi holbându-se la fosta lui iubită. 

— El a făcut-o, nu-i aşa, Ardis? spuse el aproape cu 
blândeţe. Grandomanul ăla idiot n-a suportat ideea că un mic 
grup de persoane binevoitoare ar putea ajunge să-l 
înlocuiască pe Bollinger cu un altul, care să-i închidă lui 
robinetele cu milioane. Aşa e, nu? 

Văduva se prăbuşi din nou pe canapea, rămânând cu gâtul 
arcuit şi cu ochii închişi. 

— Opt sute de milioane, şopti ea. Asta a spus. O pagubă de 
opt sute de milioane pentru el singur, numai din prima 
mişcare şi o groază de miliarde pentru voi ceilalți. Tot din 


prima mişcare. 

— Nu ţi-a spus niciodată ce face? Ce a făcut? 

— Christoase, nu! Altfel i-aş fi băgat un glonț în cap şi aş fi 
chemat pe unul din voi ca să-l îngroape undeva în Golful 
Mexic. 

— Te cred. 

— Dar ceilalți? zise ea ridicându-se şi privindu-l pe 
Sundstrom cu ochi rugători. 

— Oh, bănuiesc că te-ar crede şi ei. Te cunosc toți prea 
bine. 

— Îţi jur, Eric, n-am ştiut nimic! Am aflat abia în ultima 
clipă! 

— Am spus că te cred! Ce mama dracului mai vrei? 

— Femeia aia, Rashad, mi-a spus că tocmai au luat urma 
banilor pe care i-a trimis Andy la Zurich. Pot face ei aşa ceva? 

— După cum îl ştiu pe Andrew, le-ar lua luni de zile. 
Sursele lui codificate se întind din Africa de Sud până la 
Marea Baltică. Aşa că s-ar putea să le ia chiar ani, nu luni. 

— Ceilalți ştiu asta? 

— Să vedem ce-or să spună. 

— Cum?... Eric! Ce vrei să spui, Eric? 

— L-am sunat pe Grinnell de pe aeroportul din Baltimore. 
El nu face parte pe față din grupul lui Bollinger şi Dumnezeu 
ştie cât se zbate ca să rămână în umbră, dar dacă e vorba să 
punem un preşedinte al consiliului de administraţie, cred că 
suntem cu toții de acord că Grinnell e persoana cea mai 
potrivită. 

— Eric, ce tot vorbeşti tu acolo? 

— Trebuie să sosească în câteva minute. M-am înțeles cu 
el să ne lase timp să vorbim. Am vrut să am puţin timp să fiu 
singur cu tine, dar timpul ăsta s-a cam terminat şi Grinnell 
trebuie să pice din clipă în clipă. 

Şi Sundstrom se uită la ceas. 

— Ai o privire sticloasă, iubitule, spuse Ardis ridicându-se 
încet de pe canapea. 

— Da, da, îmi dau seama... Privirea mea de care râdeai 


mereu când nu puteam să... să mă realizez. 

— Pentru că mintea ta era de cele mai multe ori la altceva. 
Eşti un om atât de inteligent! 

— Da, ştiu. Mi-ai spus odată că tu ştiai mereu când 
rezolvam o problemă. Pentru că în clipa aia... mi se înmuia. 

— Ți-am iubit mintea, Eric. Şi încă o mai iubesc. 

— Cum puteai s-o faci? Tu n-ai avut niciodată prea multă, 
de unde poți fi atât de sigură? 

— Eric, Grinnell mă înspăimântă! 

— Pe mine nu. El are minte! 

În clipa aceea se auzi soneria de la intrare. 


Kendrick stătea pe un scăunel din pânză într-un colț al 
cabinei avionului care-i ducea la Denver. Emmanuel 
Weingrass, cu rănile bine pansate la Mesa Verde de asistenta 
supraviețuitoare, clipea tot timpul din ochii lui negri, care 
acum păreau şi mai întunecați la culoare din cauza tenului 
palid, aproape livid. 

— M-am tot gândit, spuse Manny cu dificultate, mai mult 
tuşind cuvintele. 

— Nu vorbi, zise Evan. Economiseşte-ţi forțele, te rog. 

— Oh, termină, spuse bătrânul. Ce mi-a mai rămas? Nu 
mai am nici douăzeci de ani de trăit şi eu nu mă culc cu nici o 
tipă? 

— Chiar nu vrei să taci o dată din gură? 

— Nu, n-am să încetez. Cinci ani nu te văd, apoi mă întorc 
cu tine şi ce se întâmplă”? Te ataşezi prea mult de mine. Ce 
eşti tu? Oare ai vreo atracție pentru bărbați bătrâni?... Nu-mi 
răspunde. O s-o facă Khalehla pentru tine. Cred că voi doi v- 
ați cam frământat oasele astă-noapte. 

— De ce nu vorbeşti niciodată ca un om normal? 

— Pentru că normalitatea mă plictiseşte al naibii de mult... 
Tu nu ştii ce înseamnă tot rahatul ăsta? Am adus înapoi o 
marionetă. Nu-ţi dai seama? 

— Nu, nu-mi dau seama. Asta te linişteşte? 

— Frumoasa aia a prins mişcarea. Cineva vrea să facă din 


tine un om foarte important în țara asta şi în lume şi 
altcineva nici nu vrea să audă de chestia asta. Nu poţi să vezi 
şi tu cu ochii tăi? 

— Încep să văd. Şi sper să câştige altcineva. Nu vreau să 
ajung un om foarte important. 

— Poate că ar trebui să fii. Poate că acolo ţi-e locul. 

— Cine dracu” spune asta? Şi cine crede asta? 

— Exact ăia care nu te vor. Tocmai de asta le e lor frică. 
Aşa că mai gândeşte-te. Khalehla ne-a spus că jegoşii ăştia, 
maniacii ăştia nenorociţi care-au venit aici ca să te lichideze 
nu s-au suit pur şi simplu într-un avion la Paris şi nici nu s- 
au dat pur şi simplu jos de pe un crucişător. Au avut ajutor 
de aici. Un ajutor venit de foarte sus, al naibii de sus, băiete. 
Cum a zis ea?... Paşapoarte, arme, bani, ba chiar şi permise 
de conducere, haine, ascunzători. Şi toate chestiile astea, în 
special actele, nu le cumperi de la chioşcul de răcoritoare. E 
nevoie de relații tari în cercurile înalte, iar ticăloşii care te vor 
pe tine mort sunt tocmai oamenii care pot trage astfel de 
sfori... De ce? Oare congressmanul cel sincer reprezintă o 
amenințare pentru ei? 

— Prostii! Ce amenințare aş putea eu să reprezint pentru 
ei? Sau pentru altcineva? Doar ştii bine că eu renunţ la tot. 

— Eu ştiu, dar ei nu ştiu asta. Tot ce pot ei să vadă e un 
politician al naibii de integru, asta văd ei. Şi mai văd că 
atunci când deschide el gura, toți din Washington tac şi 
ascultă ce zice el. 

— Eu nu vorbesc atât de mult, aşa că timpul de ascultare e 
minim, practic inexistent. 

— Principalul ăsta e, că atunci când vorbeşti tu, ei tac. Ai 
ceea ce se numeşte acreditarea pentru ascultare. Ca şi mine 
de altfel, adăugă cu modestie Weingrass şi tuşi, ducându-şi la 
gât mâna numai piele şi os, care tremura de slăbiciune. 

Evan se aplecă îngrijorat peste el. 

— Uşurel, Manny. 

— Linişte, se răsti bătrânul. Ascultă aici la mine ce vreau 
să spun... Ticăloşii ăia au văzut un adevărat erou american, 


căruia i s-a decernat o medalie importantă chiar de către 
preşedinte şi care a fost numit în mai multe comisii 
importante ale Congresului... 

— Comisiile au fost înaintea medaliei... 

— Nu mă-ntrerupe... După câteva luni evenimentele încep 
să devină neclare, dar n-are importanţă, tu ai devenit între 
timp tot mai puternic. Şi acest erou se ia la harță cu un 
mahăr mare de la Pentagon, în direct pe un post naţional de 
televiziune şi miroase instinctiv toată afacerea, întregul 
complex care aprovizionează maşinăria. Apoi ce mai face? 
Cere decontabilitatea. Groaznic cuvânt, decontabilitate, toți 
ticăloşii să n-audă de el! Şi-atunci încep să-i treacă toate 
apele, puştiule. Şi încep să se gândească aşa: dar dacă 
fițifleanderul ăsta ajunge puternic de-a binelea? Dacă ne 
pomenim cu el în fotoliul numărul unu al unei comisii de- 
astea îndrăcite? Şi dacă ajunge în Senat, acolo unde ne-ar 
putea face necazuri serioase, nu ca acuma? Ei? Pe unde 
scoatem atunci cămaşa? 

— Exagerezi. 

— Prietena ta nu exagerează! rosti încet Weingrass, 
privindu-l drept în ochi. Mi-a spus că grupul lor de elită a 
străpuns un nerv central de undeva de sus din guvern, mult 
mai sus decât le-ar fi trecut lor vreodată prin cap... Oare toate 
astea nu înseamnă nimic pentru tine? 

— Sigur că da, răspunse Evan dând uşor din cap. Nu 
există pe pământ naţiune care să nu aibă gradul ei de 
corupție şi nici nu cred că va fi vreuna vreodată. 

— A, corupţia? Intonă Manny dându-şi ochii peste cap de 
parcă ar fi rostit o incantațţie religioasă. Ca-n bancul ăla cu 
tipul care fură agrafe de un dolar bucata de la birou şi cu 
celălalt care fură şi el tot agrafe, dar de un milion de dolari, 
asta vrei să spui? 

— În esenţă, da. Şi pot fi agrafe şi de zece milioane bucata, 
dacă vrei. 

— O nimica toată! Nesemnificativ! strigă Weingrass. Astfel 
de oameni nu fac afaceri cu terorişti palestinieni aflați la mii 


de kilometri depărtare, din simplul motiv că asta ar însemna 
ca ei să apară în prim-planul crimei. Şi nu le dă mâna. A, ar 
face-o ei cu dragă inimă dacă ar fi vorba să nu apară, nici 
usturoi n-au mâncat, nici gura nu le miroase, dar nu ştiu 
cum să procedeze! 

— De ce? 

— Pentru că aici nu mai e vorba de un simplu fenomen de 
corupție şi nici măcar de un fenomen teribil de corupție. Aici e 
vorba de un guvern în guvern, o gaşcă de slugi care au ajuns 
să conducă ele în casa stăpânului şi numai bine că... 

Bătrânul fu scuturat de un acces de tuse care-i făcu tot 
trupul să tremure. Strânse tare din ochi de durere. Kendrick 
îl apucă în brațe; după câteva clipe convulsiile încetară, iar 
Manny clipi din nou, trăgând adânc aer în piept. 

— Ascultă-mă, căposule, şopti el. Ajut-o, adică ajut-o cu 
adevărat şi ajută-l şi pe Payton. Găseşte-i pe ticăloşi şi rade-i 
de pe fața pământului! 

— Sigur că aşa am să fac, ştii doar. 

— Îi urăsc! Măcelarul ăla drogat, Ahbyahd ăla pe care l-ai 
cunoscut în Masqat... în alte vremuri am fi putut să fim 
prieteni. Dar vremuri din alea nu pot să vină atâta timp cât 
există ticăloşi care se omoară unii pe alții din cauza 
milioanelor făcute cu atâta ură. 

— Nu-i chiar atât de simplu, Manny... 

— Ei au mai mult decât tine, aşa că noi o să-ți vindem mai 
mult decât au ei — asta-i deviza lor. Sau: Or să te ucidă dacă 
nu-i ucizi tu mai înainte, aşa că ia aici praful ăsta de puşcă, la 
un preț de favoare, fiindcă noi ținem cu tine. Şi merge tot aşa 
în sus pe scara asta blestemată. Ei au cheltuit douăzeci de 
milioane pe o rachetă, cheltuieşte tu patruzeci de milioane! 
Chiar vrem să aruncăm în aer blestemata asta de planetă? 
Sau toată lumea îşi pleacă urechea la lunaticii ăştia care la 
rândul lor îşi pleacă şi ei urechea la cei care ne vând ură şi 
spaimă? 

— La nivelul ăsta e chiar simplu, spuse Evan zâmbind. Aş 
fi putut să menţionez şi eu acelaşi lucru. 


— Şi de ce n-o faci mai departe, zevzecule? Nu trebuie să 
fugi de pe platforma de care am vorbit, în special în ceea ce-l 
priveşte pe un oarecare Herbert Dennison pe care l-ai speriat 
de era să facă pe el. Nu uita, ai şi tu acreditarea ascultării, la 
fel ca şi mine. Foloseşte-te de ea. 

— Va trebui să mă gândesc la asta, Manny. 

— Ei bine, în timp ce te gândeşti, spuse Weingrass tuşind 
şi ducându-şi mâna dreaptă la piept, de ce nu te gândeşti la 
motivul pentru care a trebuit să mă minți? Tu şi cu doctorii, 
adică. 

— Cum? Cine te-a minţit? 

— S-a întors, Evan. S-a întors şi e mai rău pentru că de 
fapt n-a plecat niciodată. 

— Cine s-a întors? 

— Marele cazinou din blestemațţii ăştia de plămâni, băiete. 
Presupun că e un termen cam blând. Cancerul meu a început 
din nou s-o ia razna. 

— Ba nu. Am făcut zeci de analize. Eşti curat. 

— Spune-le asta lipitorilor care îmi iau aerul de la gură. 

— Eu nu-s doctor, Manny, dar nu cred că ăsta-i un 
simptom. În ultimele treizeci şi şase de ore ai trecut prin mai 
multe războaie. E de mirare că tot mai respiri. 

— Mda, dar în timp ce mă cârpeau la spital i-ai pus să-mi 
facă încă o analiză, nu mă orbi chiar aşa, de la obraz. Sunt 
câțiva oameni în Paris de care trebuie să am grijă, e vorba de 
nişte lucruri pe care le-am ascuns şi pe care ei ar trebui să le 
primească. Aşa că să nu mă minți, ai înțeles? 

— Nu te mint, spuse trist Kendrick. 

Avionul începea să coboare spre aeroportul din Denver. 


Crayton Grinnell era un avocat de patruzeci şi opt de ani 
care se specializase în legislația internaţională. Un bărbat 
suplu, de înălțime medie şi cu o față permanent cenuşie, 
nuanţă scoasă în evidenţă de trăsăturile lui pronunţate. Când 
saluta pe cineva, fie că era pentru prima dată, fie că era 
pentru a cincisprezecea, o făcea cu un zâmbet sfios care 


emana căldură sufletească. Căldura şi modestia făceau 
impresie, însă numai până când respectivul interlocutor 
apuca să se uite mai bine în ochii lui Grinnell. Ochii aceştia 
nu erau nici prea reci, nici din cale afară de prietenoşi, ci 
erau pur şi simplu inexpresivi, goi, nelăsând să se vadă în ei 
absolut nimic. 

— Ardis, draga mea Ardis, intonă el de cum pătrunse în 
foaier, îmbrățişând-o plin de compasiune şi bătând-o uşor pe 
umăr, aşa cum consolezi de obicei o mătuşă dezagreabilă care 
şi-a pierdut un soț şi mai dezagreabil. Ce pot să spun? Ce s- 
ar putea spune într-o asemenea împrejurare groaznică? E o 
pierdere copleşitoare pentru noi toţi, dar pentru tine ce să mai 
zic? Oh, Doamne! 

— A fost aşa dintr-o dată, Cray! rosti pe un ton plângăreţ 
nemângâiata văduvă. Prea dintr-o dată! Dacă ai şti ce 
groaznic... 

— Bineînţeles, draga mea, bineînţeles, însă noi toţi trebuie 
să căutăm ceva pozitiv în durerea noastră, nu-i aşa? Aţi fost 
scutiți amândoi de o boală lungă şi dureroasă. Şi dacă tot 
trebuie să vină o dată şi-o dată sfârşitul, măcar să vină 
repede, nu-i aşa? 

— Cred că ai dreptate. Îţi mulțumesc că mi-ai amintit asta. 

— Eric, ce bine-mi pare să te întâlnesc! rosti solemn 
avocatul întorcându-se spre Sundstrom şi întinzându-i mâna 
cu aerul celei mai plăcute surprinderi. Într-un fel e bine că 
putem fi amândoi alături de Ardis în clipele astea 
îngrozitoare. Întâmplător, oamenii mei sunt afară în hol. 

— Căţea afurisită! mârâi printre dinți Sundstrom. 

— Vrei să bei ceva, Cray? întrebă văduva. 

— Oh, nu, mulțumesc. 

— Cred că eu am să beau totuşi ceva, spuse Ardis 
îndreptându-se spre bar. 

— Cred şi eu că ar trebui să bei, fu de acord avocatul. Pot 
să fac ceva pentru tine din punct de vedere legal sau în 
legătură cu aranjamentele necesare, sau cu orice altceva? 

— Îmi imaginez că ai s-o faci, adică în ceea ce priveşte 


partea legală. Andy-băiete avea avocaţi peste tot, dar cred că 
tu erai cel mai important om al lui. 

— Da, am fost. Am ţinut permanent legătura cu el. New 
York, Washington, Londra, Paris, Marsilia, Oslo, Stockholm, 
Berna, Zurich, Berlinul de Vest... Eu am manevrat personal 
totul, absolut totul, bineînţeles. 

Văduva rămase nemişcată, cu sticla la jumătatea drumului 
spre pahar şi se uită ţintă în ochii lui Grinnell. 

— Când am spus că avea avocaţi peste tot nu m-am referit 
la un peste tot atât de departe. 

— Interesele lui erau foarte extinse, draga mea. 

— Zurich...? spuse Ardis ca şi când numele oraşului i-ar fi 
scăpat involuntar de pe buze. 

— E în Elveţia! izbucni aspru Sundstrom. Şi hai să 
terminăm o dată cu rahatul ăsta, că m-am săturat! 

— Eric, dar chiar zău... 

— Ce să ne mai ascundem după deget! Căpățânosul ăla 
umflat al tău, el a făcut-o! A aranjat cu palestinienii şi i-a 
plătit prin intermediul băncilor din Zurich... Ai uitat de 
Zurich, dulceaţo?... Ţi-am spus eu atunci, la Baltimore, Cray. 
El a făcut-o! 

— N-am primit confirmarea atacurilor din Fairfax şi 
Colorado, spuse Grinnell cu o voce lipsită de orice expresie. 

— Pentru că nu au avut loc niciodată! strigă văduva, căreia 
îi tremura mâna dreaptă în timp ce îşi turna în pahar din 
sticla grea de cristal. 

— N-am spus asta, Ardis, obiectă la fel de uscat avocatul. 
Pur şi simplu am spus că n-am primit confirmarea. Am primit 
doar un telefon, fără îndoială de la un beţivan bine plătit 
căruia i s-a pus un receptor în mână după ce i-a format 
altcineva numărul, pentru ca sursa să nu poată fi 
identificată. Cuvintele pe care mi le-a spus sunt mult prea 
cunoscute: Tipii au luat urma banilor. Atât. 

— Oh, Iisuse! exclamă doamna Vanvlanderen. 

— Aşadar acum avem două crize, continuă Grinnell 
îndreptându-se spre telefonul de marmură albă de lângă 


perete. Omniprezentul dar anemicul nostru secretar de stat e 
în drum spre Cipru, unde urmează să semneze un acord care 
ar putea schilodi industria de apărare, unde avem şi noi 
interese legate de teroriştii arabi... Într-un fel, aş da orice să 
ştiu cum a făcut bietul nostru Andy ca să-i contacteze. Dacă 
am putea face şi noi chestia asta, am fi cel puțin de zece ori 
mai puțin stângaci. 

Şi Grinnell formă un număr sub privirile atente ale văduvei 
şi ale lui Sundstrom. 

— Alo! Legătura dintre Proiectul Şase şi Proiectul 
Doisprezece s-a confirmat, spuse el pe acelaşi ton neutru. Vă 
rog să pregătiți echipa medicală. 

Varak se grăbi să dea colțul către intrarea de serviciu şi luă 
liftul de marfa până la etajul la care stătea. Apoi se duse 
repede la camera lui, deschise uşa şi se repezi la 
echipamentul de înregistrare aşezat vertical lângă perete, 
rămânând surprins să vadă câtă bandă se derulase. Îşi făcu 
apoi socoteala că asta trebuie să fie din cauza nenumăratelor 
telefoane primite de  Ardis  Vanvlanderen.  Comută 
întrerupătorul care permitea audiția concomitentă cu 
înregistrarea, îşi puse căştile pe urechi şi se aşeză să asculte. 

— Femeia a plecat cam acum o oră şi jumătate... 

— Femeia? Ce femeie? 

— O cheamă Rashad, o expertă în lupta antiteroristă. Face 
parte dintr-o unitate CIA care lucrează cu Departamentul de 
Stat. N-a pomenit nimic de Kendrick. 

— Iisuse! Va să zică le-au şi pus cap la cap! A zis Varak că 
au s-o facă şi uite c-au făcut-o! 

— Cine-i Varak? 

— Noi îl numim coordonatorul nostru... 

Se uită la rola de bandă înregistrată. Erau acolo mai mult 
de douăzeci şi cinci de minute de conversație! Deci Rashad! 
Ce căuta fostul ofițer cu operaţiunile din Egipt aici în San 
Diego? Nu prea, avea sens. Femeia îşi dăduse demisia de la 
Agenţie, i se confirmase. Înştiinţarea tacită dar oficială 
transmisă de la Cairo la Washington era în legătură cu faptul 
că ea devenise susceptibilă de orice compromis. Varak 
presupusese că era vorba de Operaţiunea Oman şi acceptase 
dispariția ei. Femeia trebuise să se dea la fund şi uite că n-o 
făcuse! Hm! Continuă să asculte conversaţia din 
apartamentul familiei  Vanvlanderen. Acum vorbea 
Sundstrom. 

— Ela făcut-o, nu-i aşa Ardis? 


„„.„. Robinetele cu milioane. 

Apoi se auzi Ardis Vanvlanderen. 

— Opt sute de milioane... n-am ştiut nimic! 

Varak făcu ochii mari. Însemna că făcuse două greşeli 
enorme! Una în legătură cu activitățile sub acoperire ale 
Adriennei Rashad şi, cu toate că îi era dificil să accepte 
această eroare, o accepta totuşi, fiindcă femeia era un agent 
cu experiență în domeniul contrainformațţiilor. Pe a doua însă 
nu o putea accepta: falsul scenariu pe care-l prezentase celor 
de la Inver Brass se dovedise în cele din urmă adevărat! Nu se 
gândise niciodată că Andrew Vanvlanderen va acționa 
independent de soția lui. Cum a putut? Căsătoria lor era una 
de conveniență, un contract încheiat în beneficiul ambelor 
părți, nu era la mijloc nimic bazat pe afecțiune, ca să nu mai 
pomenim nimic de iubire sau de alte farafastâcuri de-astea. 
Era un pact şi Andy-băiete încălcase toate regulile. Un taur în 
călduri financiare spărsese porţile țarcului şi se năpustise 
direct în abator! 

Continuă să asculte. Altă voce, alt nume. Un bărbat pe 
nume Crayton Grinnell. Banda rulă mai departe în timp ce 
Varak se concentră asupra cuvintelor auzite. 

— Deci acum avem două crize... s-a confirmat... să semneze 
un acord... 

Varak îşi smulse căştile de la urechi. Restul urma să se 
înregistreze. Trebuia să se mişte repede. Se ridică şi se grăbi 
spre telefon. Ridică receptorul şi formă numărul din Cynwid 
Hollow, Maryland. 

— Da? 

— Domnule, sunt Varak. 

— Ce este, Milos? Ce-ai aflat? 

— E Sundstrom... 

— Cum? 

— Chestia asta poate să mai aştepte, doctore Winters, dar 
e şi altceva care nu poate. Secretarul de stat e în drum spre 
Cipru. Puteţi afla când a plecat? 

— Nu e nevoie să aflu. Ştiu. Ca toată lumea care se uită la 


televizor acum sau ascultă radioul. Sunt nişte ştiri, nu-i aşa? 

— Când, domnule?! 

— A plecat din Londra acum o oră. S-a dat presei 
obişnuitul comunicat cu eforturile pentru încheierea unei 
păci durabile şi alte chestii de-astea... 

— În Mediterană! îl întrerupse Varak încercând să-şi 
stăpânească vocea şi să nu ţipe. Se va întâmpla în 
Mediterana! 

— Ce să se întâmple? 

— Nu ştiu. O strategie numită Proiectul Doisprezece. 
Domnule, asta-i tot ce-am auzit. Se va întâmpla pe uscat sau 
în aer. Vor să-l oprească. 

— Cine? 

— Contribuabilii, ştiţi ai cui. Un om numit Grinnell. 
Crayton Grinnell. Dacă aş încerca să intru şi să aflu, probabil 
că m-ar prinde. Oamenii lui sunt afară pe coridor şi nu pot 
să-i împrăştii singur. Desigur că n-aş divulga niciodată nimic, 
dar ştiţi, există droguri... 

— Da, ştiu. 

— Contactaţi-l pe Frank Swann de la Departamentul de 
Stat. Spuneţi-i centralistei să-l scoată de oriunde ar fi şi să 
folosească expresia criză de linişte. 

— De ce Swann? 

— E specialist, domnule. El a condus Operaţiunea Oman 
din partea Departamentului de Stat. 

— Da, ştiu, dar s-ar putea să mă întrebe ce-i cu toată 
povestea asta şi de unde ştiu. Şi să trebuiască să-i spun mai 
multe decât aş vrea eu... Dar cred că s-ar putea găsi o cale 
mai bună, Milos. Rămâi pe fir, aşteaptă puţin. 

Secundele i se păreau lui Varak ore întregi, apoi orele 
acestea începeau să devină secole! Ce naiba tot făcea 
Winters? Nu aveau timp de risipit, price secundă era 
prețioasă, Dumnezeule! 

În cele din urmă auzi vocea lui Samuel Winters. 

— Am să comut pentru o teleconferință, Milos. Va mai fi 
cineva pe fir, dar se înțelege că nici unul din noi nu va fi 


obligat să-şi decline identitatea. Am încredere deplină în omul 
acesta, iar el a acceptat să nu-l intereseze identitatea ta. Să-ţi 
mai spun că este şi el familiarizat cu termenul criză de linişte 
şi are resurse mult mai mari decât Swann. 

Se auziră două declicuri apoi Winters continuă: 

— Poftiți, domnilor. Domnule A, vorbiți cu domnul B. 

— Înţeleg că aveţi ceva să-mi spuneţi, domnule A. 

— Da, am, răspunse Varak. Circumstanţele nu sunt 
relevante, dar informaţia e verificată. Secretarul de stat se află 
într-un pericol iminent. Există oameni care nu doresc ca el să 
ia parte la conferința din Cipru şi care intenționează să-l 
oprească. Vor pune în aplicare un plan sau o tactică pe nume 
Proiectul Doisprezece Mediteranean. Individul care a dat 
ordinul se numeşte Grinnell. Crayton Grinnell din San Diego. 
Nu ştiu nimic despre el. 

— Înţeleg... Lăsaţi-mă să formulez cât se poate de delicat, 
domnule A. Sunteţi în măsură să ne comunicaţi unde se află 
acest Grinnell? 

— N-am de ales, domnule B. Hotelul Westlake. 
Apartamentul 3C. N-am idee cât urmează să mai stea acolo. 
Grăbiţi-vă şi trimiteţi forță de foc. E păzit de oamenii lui aflați 
pe coridor. 

— Vreţi să-mi faceți plăcerea să mai rămâneți pe fir câteva 
secunde? 

— Ca să puteți depista legătura? 

— N-am să fac asta. Mi-am dat cuvântul. 

— Şi are să şi-l ţină, se auzi intervenind vocea lui Winters. 

— E destul de dificil pentru mine... spuse Varak. 

— Voi fi rapid. 

Se auzi un singur declic, apoi vorbi Winters. 

— Chiar că n-ai avut de ales, Milos. Secretarul de stat e cel 
mai normal om din întreaga administrație. 

— Sunt conştient de asta, domnule. 

— Nu-mi vine să cred chestia cu Sundstrom. De ce? 

— Fără îndoială o combinaţie de motive, din care cel mai 
neînsemnat îl constituie patentele lui în domeniul tehnologiei 


spațiale. Guvernul e principalul cumpărător al 
echipamentelor proiectate de el. Spațiul e acum sinonim cu 
apărarea națională. 

— Dar nu poate să vrea şi mai mulți bani! Mare parte din 
banii ăştia îi dă şi aşa altora! 

— Dar dacă piața se restrânge, la fel se va întâmpla şi cu 
producția şi deci şi cu partea de cercetare, adică pasiunea lui. 

Un alt declic. 

— M-am întors, domnule A, spuse cel de-al treilea. În 
Mediterana toată lumea se află în stare de alertă şi s-au făcut 
pregătiri pentru a-l ridica pe Grinnell în San Diego în cel mai 
discret mod posibil. 

— De ce a fost necesar ca eu să rămân pe fir? 

— Pentru că, sincer să fiu, dacă n-aş fi fost în stare să 
aranjez lucrurile în San Diego, spuse Mitchell Payton, aveam 
de gând să apelez la patriotismul dumneavoastră. Sunteţi 
evident un om cu experiență. 

— În ce sens? 

— Nimic care să compromită înțelegerea noastră în 
legătură cu acest telefon. Doar ca să-l urmăriți pe Grinnell în 
cazul în care pleacă de la hotel, apoi să luați legătura cu 
intermediarul nostru şi să-i dați informația. 

— Ce v-a făcut să considerați că aş fi în măsură s-o fac? 

— Nimic. Am sperat doar şi aveam mai multe lucruri de 
rezolvat rapid, în special în Mediterană. 

— Pentru informarea dumneavoastră, nu mă aflu într-o 
astfel de poziție favorabilă, minți Varak. Nu mă aflu în 
apropierea hotelului. 

— Atunci poate că am făcut două greşeli. Am spus 
patriotism, deşi după cum vorbiţi, se pare că nu aceasta-i 
țara dumneavoastră. 

— Acum este ţara mea, spuse cehul. 

— Atunci ea vă este îndatorată. 

— Trebuie să plec. 

Varak închise telefonul şi se întoarse repede la aparatura 
de înregistrare. Se aşeză şi-şi puse din nou căştile la urechi, 


privind rolele. Nu se mai învârteau! Ascultă atent. Nimic. 
Linişte! Disperat, umblă la câteva comutatoare de sus, de jos, 
din dreapta şi din stânga. Nici un sunet... nimic. 
Înregistratorul activat de voce nu funcţiona pentru că 
apartamentul familiei Vanvlanderen era gol! Trebuia să facă 
ceva! Dar mai întâi de toate, trebuia să-l găsească pe 
profesorul Eric Sundstrom! 


Khalehla păşea pe coridor spre lifturi. Îl sunase pe MJ şi, 
după ce discutase despre ororile petrecute la Mesa Verde, îi 
pusese să audă întreaga conversaţie cu Ardis Vanvlanderen 
pe care o înregistrase cu aparatul miniatural ascuns în 
blocnotesul ei. Erau mulțumiți şi unul şi celălalt: văduva 
îndurerată îşi înecase jalea într-un ocean de isterie. Pentru 
amândoi era acum evident că doamna Vanvlanderen nu 
ştiuse nimic despre contactele cu arabii ale răposatului şi că 
aflase de ele abia acum. Brusca apariție a unui agent secret 
care aducea o informaţie exact pe dos față de ce ştia ea fusese 
de ajuns pentru a-i scoate fumurile manipulării prin piele. 
Unchiul Mitch avusese dreptate. 

— la o pauză, ofițer de teren Rashad. 

— Aş vrea să fac un duş şi să iau o masă liniştită. Nu cred 
că am mai mâncat ceva de când am plecat din Bahamas. 

— Comandă ceva la serviciul de cameră. O să suportăm 
încă una din chitanțele tale revoltătoare. Dar o meriți. 

— Ştii bine că nu suport serviciile de cameră... Toţi 
chelnerii ăştia care aduc mâncarea unei femei singure se 
holbează de parcă ei ar fi soluţia îndelung visată a fanteziilor 
ei sexuale. Dacă nu pot avea nici unul din felurile pe care 
bunica mea... 

— Bun. Atunci ce soluție întrevezi? 

— Ştiu câteva restaurante bune... 

— E-n regulă. Du-te. Pe la miezul nopţii am să fiu în 
posesia unei liste cu toate numerele de telefon la care a sunat 
văduva noastră. Poftă bună, draga mea. Încearcă şi prinde 
puteri. S-ar putea să te aştepte o noapte grea. 


— Eşti prea generos. Pot să-l sun pe Evan, ştii, cel care cu 
puțin noroc ar putea deveni soțul meu? 

— Poţi, dar n-ai să-l prinzi. Colorado Springs a trimis un 
avion cu reacție să-i ducă pe el şi pe bătrân la un spital din 
Denver. Acum sunt în aer. 

— Mulţumesc încă o dată. 

— Cu plăcere Rashad. 

— Sunteţi prea bun, domnule. 


Khalehla apăsă pe butonul ascensorului, simțind un gol 
apăsător în stomac. Nu mâncase nimic de când luase masa în 
avion şi ce înghițise atunci fusese distrus de enzimele 
nervoase produse de starea în care se afla Evan, cu voma lui 
şi cu tot ce semnifica ea... Dragul Evan, strălucitorul Evan, 
prostuțul de Evan! Evan, care accepta riscuri ce nu se 
potriveau modului lui de viaţă! se întrebă într-o doară dacă el 
ar fi fost la fel de integru în cazul când ar fi dat greş. Era o 
întrebare deschisă: Evan era un om indiscutabil competitiv 
care se uita oarecum arogant în jos, de pe poziţia privilegiată 
a omului care nu a dat niciodată greş. Şi nu era greu de 
înțeles cum căzuse el sub vraja lui Ardis Montreaux în Arabia 
Saudită, cu zece-doisprezece ani în urmă. Sirena aia afurisită 
trebuie că făcuse ceva pentru el, o doamnă strălucitoare pusă 
pe fapte rapide, cu un chip şi cu un trup care se potriveau de 
minune cu ideea. Şi totuşi el fugise din pânza de păianjen, 
acela era Evan al ei. 

Auzi clinchetul clopoțelului şi liftul se opri la etajul ei, apoi 
uşile se deschiseră şi văzu cu bucurie că era gol. Intră şi 
apăsă pe butonul pentru parter. Uşile se închiseră şi cabina 
începu să coboare, însă încetini imediat. Se uită în sus, la 
beculeţele care marcau etajul: se oprise la etajul trei. E pur şi 
simplu o coincidenţă, îşi zise ea. Doar MJ fusese sigur că 
Ardis Vanvlanderen, proprietara apartamentului 3C, nu va 
îndrăzni să părăsească hotelul. 

Uşile se deschiseră din nou şi intră un bărbat cu un aer 
ciudat, de lup singuratic, cu păr deschis la culoare şi cu 


statură de atlet. Şi totuşi era ceva straniu la el, remarcă ea. 
Aşa cum i se întâmplă oricui care rămâne singur cu alt om 
într-un spațiu atât de strâmt, Khalehla simți un val de 
energie care emana dinspre el. Se lăsă o atmosferă încărcată 
de nervozitate şi nelinişte, ce părea să străpungă pereții 
liftului. Apoi îl simți cm se uită la ea, nu în felul în care o 
priveau de obicei bărbații, adică pe furiş, cu ocheade pline de 
subînțelesuri sau dezbrăcând-o cu obrăznicie lacomă din 
priviri, cu aşa ceva era obişnuită, ci uitându-se fix la ea, cu 
ochii lui imobili, intenşi, stăruitori. 

Uşile se închiseră şi Khalehla se strâmbă, cu aerul că 
uitase ceva. Apoi îşi deschise nervoasă poşeta, ca şi când ar fi 
vrut să verifice dacă nu-i lipsea vreun obiect şi respiră 
uşurată: obiectul era acolo. Arma ei. Liftul începu să coboare, 
iar ea îşi întoarse privirea spre străin. 

Şi îngheţă! Ochii străinului erau două globuri de materie 
albă incandescentă, iar părul... Părul acela blond deschis... 
Nu putea fi altcineva! Europeanul blond... El era, sau poate 
unul din ei! 

Khalehla strecură din nou mâna în geantă şi scoase 
pistolul, lăsând geanta să cadă jos. Îndreptă ţeava spre 
necunoscut şi apăsă pe butonul de alarmă. Dincolo de uşă, 
dispozitivul de avertizare sonoră începu să ţiuie strident, iar 
liftul se opri cu o smucitură. Străinul făcu atunci un pas 
înainte. 

Khalehla ţinti rapid un punct din peretele cabinei lângă 
urechea lui şi trase, simțind cum zgomotul împuşcăturii 
parcă îi sfâşie timpanele în spaţiul îngust. 

— Stai pe loc! ordonă ea. Dacă într-adevăr ştii ceva despre 
mine, ştii că următorul ţi se va înfige direct în frunte! 

— Eşti Rashad, spuse bărbatul cu o voce plină de 
încordare. 

— Eu nu ştiu cine eşti, dar ştiu ce eşti. Un gunoi, asta eşti! 
Evan a avut dreptate. Toate lunile astea, toate poveştile 
despre el, comisiile congresionale, toată mediatizarea, n-au 
fost decât pentru a-l pregăti să fie ucis de palestinieni! Pur şi 


simplu asta a fost! 

— Nu. Greşeşti, greşeşti, protestă individul. Şi nu trebuie 
să mă opreşti tocmai acum! E pe cale să se întâmple un lucru 
groaznic şi am luat deja legătura cu oamenii tăi din 
Washington. 

— Cu cine? Cu cine din Washington? 

— Noi nu dăm nume... 

— Rahat! 

— Te rog, domnişoară Rashad! Ne scapă un om. 

— Dar nu tu, blondule... 

De unde au venit loviturile şi cum fusese posibilă o 
asemenea viteză, Khalehla nu avea să ştie niciodată. Pentru o 
fracțiune de secundă observă o mişcare neclară undeva în 
stânga ei, apoi o mână îi apăru în fața ochilor ca un talaz, mai 
iute decât orice altă mână omenească pe care o văzuse 
vreodată mişcându-se, îi apucă brațul drept ca într-o 
menghină de oțel şi i-l răsuci din încheietură, făcând-o să 
scape arma pe jos. Primul gând care o fulgeră fu că deja avea 
umărul rupt, dar nu simți decât o fierbințeală ascuțită, ca şi 
când s-ar fi opărit cu apă fiartă. Tipul se postă în fața ei, cu 
arma ei în mână. 

— N-am vrut să-ţi fac rău, spuse el. 

— Eşti foarte amabil, gunoiule. 

— Noi doi nu suntem duşmani, domnişoară Rashad. 

— Am impresia că-mi vine cam greu să cred chestia asta. 

Telefonul liftului începu să sune din cutia lui din panou. 

— N-ai să ieşi de aici, adăugă Khalehla. 

— Stai, zise blondul. Ai văzut-o pe doamna Vanvlanderen. 

— Ea ţi-a spus. Şi ce dacă? 

— N-avea cum, o întrerupse europeanul. N-am văzut-o în 
viața mea. Am înregistrat-o. A avut nişte vizitatori. Au vorbit 
despre tine, ea şi cu cei doi bărbaţi, unul din el pe nume 
Grinnell. 

— N-am auzit de el. 

— Amândoi sunt trădători, duşmani ai guvernului tău, ai 
țării tale, ca să fiu mai precis. 


Telefonul continua să sune insistent. 

— Cuvinte mari, domnule Fără-Nume. 

— Gata cu vorbăria! strigă blondul înapoindu-i pistolul şi 
scoțând de sub haină un altul, mare şi negru pe care i-l 
întinse ținându-l de ţeavă. Uite. la-le. Dă-mi o şansă, 
domnişoară Rashad! Crede-mă! 

Uimită, Khalehla luă armele şi se uită în ochii lui. Văzuse 
astfel de rugăminţi în prea mulți ochi în viața ei. Nu era 
privirea unui om căruia îi era teamă să moară pentru o cauză, 
ci a unuia furios la gândul că nu va trăi ca să ducă o treabă 
la bun sfârşit. 

— Bine, zise ea. Poate da, poate nu. Întoarce-te şi pune 
mâinile pe perete! Dă-te înapoi şi lasă-ţi greutatea pe palme! 

Telefonul suna constant şi asurzitor, măcinându-le 
amândurora nervii. Khalehla îşi trecu cu dexteritate degetele 
peste trupul lui, verificând atentă subțţiorile, cureaua de la 
pantaloni şi gleznele. Nu mai avea arme asupra lui. 

— Stai aici, ordonă ea şi ridică receptorul. N-am putut 
deschide panoul telefonului, explică ea celor de afară. 

— Tehnicianul nostru e pe drum, doamnă. Era în pauza de 
masă şi nu l-am putut găsi mai repede. Ne cerem mii de 
scuze. Totuşi, aparatele noastre nu semnalează nici un 
incendiu... 

— Cred că mai curând noi trebuie să ne cerem scuze, îl 
întrerupse Khalehla. A fost o greşeală, greşeala mea. Am 
apăsat pe un buton pe care nu trebuia. Spuneţi-mi doar ce să 
fac pentru a porni din nou. 

— Oh, da, da, desigur, zise bărbatul încercând să-şi 
ascundă iritarea. În nişa telefonului există un buton... 

Uşile din holul hotelului se deschiseră şi europeanul se 
adresă imediat directorului hotelului care îi aştepta acolo. 

— Am un asociat pe care trebuia să-l întâlnesc aici. Mă 
tem că am dormit cam mult - am avut un zbor obositor de la 
Paris. Se numeşte Grinnell, l-aţi văzut cumva? 

— Domnul Grinnell şi îndurerata doamnă Vanvlanderen 
tocmai au plecat acum câteva minute împreună cu musafirii 


dumnealor, domnule. Presupun că e vorba de un serviciu 
funerar pentru soțul doamnei... Vai, o persoană absolut 
remarcabilă. 

— Da şi dânsul mi-a fost asociat. Trebuie să ajungem şi noi 
la ceremonie, dar nu avem adresa. O ştiţi cumva? 

— Oh, nu, domnule. 

— O ştie cineva? Poate portarul a auzit instrucțiunile date 
şoferului de taxi? 

— Oh, nu, domnul Grinnell are propria lui limuzină... de 
fapt propriile lui limuzine. 

— Să mergem, spuse în şoaptă Khalehla, luându-l pe blond 
de braţ. Începi să devii prea curios. 

— S-ar fi putut foarte bine să reuşesc, ceea ce era cu mult 
mai important. 

— Cum te cheamă? 

— Milos. Spune-mi doar Milos. 

— Vreau mai mult de-atât. Eu ţin pâinea şi cuțitul, ai 
uitat? 

— Dacă găsim un loc acceptabil am să-ți spun mai multe. 

— Ai să-mi spui al dracului de mai multe, domnule Milos şi 
să nu te mai prind cu vreo manevră de-aia rapidă de-a ta. 
Arma ta e în poşeta mea, iar arma mea e sub haină şie 
îndreptată spre pieptul tău. 

— Şi-acum ce facem, domnişoară presupus retrasă ofițer 
CIA din Egipt? 

— Mâncăm, ticălos băgăreţ ce eşti. Sunt lihnită de foame 
dar am să mănânc numai cu o mână. Dacă faci o mişcare 
greşită... E clar? 

— Trebuie că eşti foarte bună. 

— Destul de bună, domnule Milos, destul de bună. Sunt pe 
jumătate arabă, nu uita asta. 


Se aşezară unul în fața altuia în separeul circular ales de 
Khalehla şi Varak îi povesti amănunţit tot ce auzise. 

— Am fost şocat. N-aş fi crezut în ruptul capului că 
Andrew Vanvlanderen a acționat singur şi fără voia ei. 


— Vrei să spui că a acţionat fără ca soția lui să apuce să-i 
tragă un glonț în cap şi să-l cheme pe unul din ceilalți ca să-l 
ducă şi să-l arunce undeva în Golful Mexic? 

— Exact. Ar fi făcut-o, să ştii. Cred că era şi nițeluş idiot. 

— Nu sunt de acord. Era foarte isteț, având în vedere 
scopurile pe care le urmărea. Tot ce s-a făcut pentru a-l 
termina pe Evan a condus la un logic jaremat thaar, adică 
uciderea din răzbunare, în arabă. Tu ai facilitat acest lucru, 
domnule Milos, începând din prima clipă în care l-ai întâlnit 
pe Frank Swann la Departamentul de Stat. 

— N-am avut deloc intenţia asta, te asigur. Nici nu m-am 
gândit că ar fi posibil. 

— Ai greşit. 

— Am greşit. 

— Hai să ne întoarcem la acel prim moment. De fapt, hai 
să parcurgem toată porcăria asta! 

— N-avem ce să parcurgem. N-am spus nimic important. 

— Dar noi ştim mult mai multe decât crezi tu că ştim. Doar 
am avut de descurcat un afurisit de ghem al naibii de încâlcit, 
după cum au spus superiorii mei... Un anumit congressman 
recalcitrant şi novice este manipulat şi introdus în comisii 
congresionale şi pus pe poziţii pentru care alții şi-ar vinde şi 
fiicele. Apoi, din cauza misterioasei absențe a preşedintelui 
comisiei, omul apare în direct pe postul naţional de 
televiziune, ceea ce duce la o expunere şi mai mare, împinsă 
la extrem o dată cu lansarea explozivei poveşti despre 
acțiunile lui din Oman. Povestea se încheie cu decorarea lui 
de către preşedinte, cu cea mai înaltă distincție civilă a ţării. 
Până aici pare destul de clar, nu-i aşa? 

— După opinia mea, a fost organizată foarte bine. 

— lar acum e pe cale să fie lansată o campanie naţională 
pentru a-l lansa în cursa pentru fotoliul partidului său, ceea 
ce l-ar face de fapt să devină viitorul vicepreşedinte al Statelor 
Unite. 

— Ştii şi tu despre asta? 

— Da, ştiu. Şi mai ştiu că nu e deloc un act spontan din 


partea electoratului. 

— Am încredere că aşa va părea. 

— De fapt, de unde vii tu, omule? îl întrebă Khalehla 
aplecându-se şi luând cu o mână o înghiţitură din friptura de 
vițel, în timp ce mâna cealaltă o ținea ascunsă sub masă. 

— Dă-mi voie să-ți spun, domnişoară Rashad, că mă doare 
să te văd mâncând atât de greu. Poţi folosi amândouă 
mâinile, ca toți oamenii. Eu nu sunt o amenințare pentru tine 
şi nici n-am să fug. 

— Cum aş putea să fiu sigură? 

— Poţi, fiindcă în destule zone interesele noastre sunt 
comune, iar eu doresc să lucrez cu tine, desigur pe o bază 
bine delimitată. 

— Dumnezeule, ce aroganță! Ar vrea eminenţa voastră să 
fie atât de bun şi să-mi descrie aceste zone şi limitele 
generosului dumneavoastră ajutor? 

— Sigur că da. Pentru început e vorba de siguranța 
secretarului de stat şi de demascarea acelora care ar vrea să-l 
ucidă, cât şi aflarea motivului, deşi cred că pe acesta îl putem 
presupune. Apoi e vorba de capturarea teroriştilor care au 
atacat locuinţele congressmanului Kendrick, cu pierderi 
considerabile de vieți omeneşti, pe urmă confirmarea filierei 
Vanvlanderen... 

— Ştii şi tu despre Fairfax şi Mesa Verde? Bine, dar 
camuflajul a fost total! exclamă Khalehla. 

— Ceea ce ne aduce la limitele participării mele. Eu trebuie 
să rămân mai departe în umbră şi nu voi discuta activitățile 
mele decât în termeni generali. Totuşi, dacă va fi necesar, am 
să mă refer la anumite persoane din guvern folosindu-mă de 
numele lor de cod. Sunt persoane care pot atesta calitatea 
mea de om de încredere în problemele de securitate, aici şi 
peste hotare. 

— Nu prea îţi place să te lauzi, nu-i aşa? 

Milos zâmbi prudent. 

— Aşa e, nu am nici o opinie în acest sens. Totuşi, venind 
dintr-o ţară unde poporului i-a fost furat dreptul de a-şi 


exprima voința, am hotărât cu ani în urmă ce anume să fac 
cu viața mea. Am încredere în metodele pe care le-am aplicat. 
Dacă asta înseamnă aroganță, atunci aşa să fie şi îmi cer 
scuze, însă eu n-o văd aşa. 

Khalehla puse încet pistolul în poşetă şi se rezemă de 
spătarul scaunului, scuturându-şi mâna amorțită. 

— Cred că ne putem lipsi de piesa asta... Şi să ştii că ai 
dreptate, e al naibii de greu să tai carnea cu furculița ținută 
cu o singură mână, mai ales dacă cealaltă ţi-a amorțit de n-o 
mai simți. 

— Aveam de gând să-ți sugerez să ceri ceva mai simplu, 
poate nişte paste făinoase, sau ceva care să se poată mânca 
cu degetele, dar am considerat că nu e cazul să mă amestec 
în... farfuria dumitale. 

— Oare întrezăresc o undă de umor în spatele severei 
dumneavoastră fraze, domnule? 

— Poate o încercare, asta da, dar nu am deloc chef de 
glume în momentul de față. Şi nici n-o să am până nu aflu că 
secretarul de stat a ajuns cu bine în Cipru. 

— Ai alertat pe cine trebuia şi altceva nu mai poți face. 
Acum de chestia asta au grijă alții. 

— Mă bazez pe asta. 

— Atunci, la treabă, domnule Milos, spuse Khalehla 
întorcându-se la farfuria ei. De ce Kendrick? De ce ai făcut-o? 
Şi mai ales, înainte de toate, cum ai făcut-o? Ai contactat 
surse care ar fi trebuit să fie de necontactat! Ai intrat unde 
nimeni n-ar fi trebuit să fie lăsat să intre şi ai smuls secrete, 
ai furat un dosar care trebuia să fie imposibil de furat. Omul 
care ţi-a dat toate astea ar trebui scos la vedere şi aruncat în 
mijlocul terenului, sub lumina reflectoarelor, ca să vadă cum 
e când eşti lipsit de protecţie, cum e când te trezeşti gol puşcă 
şi fără apărare pe străzile unui oraş ostil. 

— Oricine-a fost cel care m-a ajutat, el a avut încredere în 
mine, ştiind de unde vin eu, aşa cum chiar tu ai pus 
problema. 

— Dar de ce? 


— Am să-ți dau un răspuns limitat, domnişoară Rashad şi 
voi vorbi numai în termeni generali. 

— Ura! Deci începe! 

— Această ţară are nevoie imperioasă de schimbări într-o 
administrație care fără îndoială că va fi realeasă. 

— Cine altcineva se poate pronunţa aici decât alegătorii? 

— Tot în termeni generali... deşi n-ar trebui să-i folosesc 
nici pe aceştia, fiindcă ai văzut cu ochii tăi... 

Khalehla lăsă furculița din mână şi se uită în ochii lui 
Varak. 

— San Diego? Vanvlanderen? Grinnell? 

— Da. San Diego, Vanvlanderen, Grinnell, repetă el în 
şoaptă. Şi ca să clarific mai departe: bani trimişi evident prin 
Zurich şi Beirut în Valea Baaka, în scopul eliminării unui 
rival politic, mai exact congressmanul Kendrick. lar acum, o 
posibilă încercare de a împiedica un diplomat de înaltă clasă 
să participe la o conferinţă internaţională pentru dezarmare. 

— San Diego, spuse Khalehla lăsând mâncarea în farfurie. 
Orson Bollinger? 

— O enigmă, răspunse Varak. Ce ştie el? Ce nu ştie el? El e 
punctul de convergenţă, el e cheia cu care se poate pătrunde 
într-o administraţie altfel impenetrabilă. El e omul care 
trebuie înlocuit, eliminându-i astfel pe oamenii din jurul lui 
care-l fac să danseze cum îi cântă ei. 

— Bine, asta am înțeles. Dar... de ce tocmai Evan 
Kendrick? 

— Pentru că acum el e deja un rival redutabil. 

— Nu va accepta niciodată; o să-ți spună să te duci 
dracului. Tu nu-l cunoşti, eu însă da. 

— Un bărbat nu trebuie în mod necesar să facă numai ce 
trebuie să facă, domnişoară Rashad. Dar o va face dacă îi 
sunt clarificate motivele pentru care ar trebui s-o facă. 

— Şi crezi cumva că chestia asta e de ajuns? 

— Nu-l cunosc personal pe domnul Kendrick, dar nu cred 
să fie o altfel de ființă omenească decât cea pe care am 
studiat-o atât de atent. E un om remarcabil şi totuşi extrem 


de modest în ceea ce priveşte realizările lui. A făcut o groază 
de bani de pe urma exploziei economice din Orientul Mijlociu, 
după care a dat cu piciorul la alte multe milioane pentru că s- 
a simţit ofensat moral şi rănit sufleteşte. Apoi a păşit în arena 
politică doar pentru a înlocui un om... Oare cum ai spus? Un 
gunoi care zăcea în Colorado. În cele din urmă, s-a dus în 
Oman ştiind că s-ar fi putut să nu se mai întoarcă, dar a 
considerat că ar putea să ajute la rezolvarea tragediei de 
acolo. Ei bine, domnişoară Rashad, peste un asemenea om nu 
poți să treci uşor cu vederea. Poate el ar face-o, dar alții în 
nici un caz nu. 

— Oh, Dumnezeule, aud o altă variantă a spuselor mele, 
zise Khalehla. 

— În sprijinul avansării lui pe scena politică? 

— Nu, ci doar ca să explic de ce nu-i un mincinos. Dar ar 
trebui să ştii că a mai avut un motiv să se ducă în Oman. Află 
că nu era chiar dornic să se ducă la moarte. Era convins că 
ştia cine se afla în spatele teroriştilor din Masqat, adică 
acelaşi monstru care ordonase uciderea a şaptezeci şi opt de 
oameni care constituiseră Kendrick Group, inclusiv nevestele 
şi copiii lor. Şi a avut dreptate: omul a fost executat după 
legea arabă. 

— Chestia asta nu prea sună a negare, domnişoară 
Rashad. 

— Nu, dar schimbă oarecum circumstanţele. 

— Eu prefer să cred că adaugă o dimensiune de justiție 
bine aleasă, ceea ce confirmă alegerea lui de către noi. 

— De către care noi? 

— Nu comentez. 

— Repet, o să vă refuze. 

— Ne refuză dacă află că a fost manipulat. Şi chiar şi aşa, 
cu cred că s-ar putea să nu ne refuze dacă înțelege că e 
nevoie de el. 

Khalehla se lăsă din nou pe spate, studiindu-l cu atenţie. 

— Dacă aud eu bine, sugerezi ceva ce mă jigneşte adânc. 

— N-ar trebui, răspunse Varak aplecându-se spre ea. 


Nimeni nu poate forța un om să accepte un portofoliu, 
domnişoară Rashad. Trebuie să-l vrea el. Şi invers, nimeni 
nu-i poate forța pe liderii unui partid politic să accepte un 
nou candidat. Trebuie să-l vrea ei... E adevărat că s-au făcut 
manevre pentru a-l scoate la vedere pe omul acesta, dar nu 
noi l-am creat, el a fost acolo de la bun început. 

— Îmi ceri să nu-i spun de conversaţia asta şi să nu-i spun 
despre tine... Dar ai idee de câte săptămâni te căutăm? 

— Dar dumneata ai idee. Domnişoară Rashad, câte luni 
am căutat noi până am dat de un om ca Evan Kendrick? 

— Asta n-are nici o importanţă! El a fost manipulat şi o 
ştie. Nu te poți ascunde, n-am să te las. L-ai făcut să treacă 
prin prea multe. l-au fost ucişi prieteni dragi, iar acum e 
posibil să moară un bătrân care i-a fost ca un tată timp de 
cincisprezece ani. Şi toate planurile lui de viitor s-au dat peste 
cap. E prea mult, nu crezi? 

— Eu nu pot să schimb ce s-a întâmplat, nu pot decât să 
deplâng erorile de judecată pe care le-am comis, dar te rog să 
te gândeşti la țara asta, la țara mea, acum. Dacă am ajutat să 
apară un Evan Kendrick pe scena politică, am făcut-o pentru 
că el era o forță care exista de drept. Fără el, orice alt bărbat 
bun ar fi declarat inapt pentru a prelua conducerea 
partidului, deoarece toți ar fi arhicunoscuţți şi comod de 
folosit, aşa că ei n-au să fie niciodată o adevărată forță... Am 
fost destul de clar? 

— Dacă ne luăm după istorie, un vicepreşedinte a spus 
odată că funcția lui n-a valorat nici cât o scuipătoare. 

— Nu şi în zilele noastre. Şi cu siguranţă că nu în mâinile 
lui Evan Kendrick. Dumneata erai desigur la Cairo când ela 
apărut la televizor aici... 

— Eram la Cairo, îl întrerupse Khalehla, dar avem acolo un 
canal american de ştiri, cu benzi video, se înțelege. Aşa că l- 
am văzut şi l-am revăzut în repetate rânduri, mulțumită fără 
îndoială... agendei tale. A fost foarte bun, foarte inteligent şi 
foarte atrăgător. 

— Domnişoară Rashad, gândeşte-te că Evan Kendrick e 


unic. E de nepreţuit. Spune tot ce gândeşte şi țara este 
încântată de el. 

— Datorită ţie. 

— Nu, tocmai asta e, că nu datorită mie sau altcuiva. 
Datorită lui! A făcut lucrurile pe care le-a făcut şi lucrurile 
acelea extraordinare n-au fost inventate. A spus lucrurile pe 
care le-a spus şi cuvintele acelea nu i-au fost sugerate. Ce pot 
să-ți spun? Am analizat peste patra sute de posibilități, 
folosind cele mai avansate calculatoare, iar el a ieşit la 
suprafață. Evan Kendrick. 

— Nu vreți nimic de la el? 

— Spui că îl cunoşti. Dacă am vrea ceva, ce crezi că ar 
face? 

— V-ar da imediat pe mâna unei comisii anticorupţie şi ar 
face pe dracu-n patru să vă vadă intraţi la zdup. 

— Exact. 

Khalehla închise ochii şi scutură din cap. 

— Aş bea un pahar de vin, domnule Milos. Trebuie să mă 
gândesc la câteva lucruri. 

Varak făcu semn chelnerului şi comandă două pahare de 
vin rece, lăsându-l să aleagă el soiul. 

— Printre multele mele deficienţe, spuse el, e şi lipsa de 
cunoştinţe în domeniul vinurilor. În ţara mea nu prea avem 
vii... 

— Nu te cred nici o secundă. Nu se poate să nu fii şi un 
degustător experimentat. 

— Nu prea. Mai bine zis deloc. Îi aud pe prietenii mei 
comandând anumite vinuri, din anumite podgorii, ba mai cer 
şi o anumită recoltă şi mă minunez. 

— Chiar ai prieteni? Când mă uit la tine, te văd mai repede 
un fel de eminență cenuşie. 

— Je comprends”, dar te asigur că greşeşti. Duc de fapt o 
viață normală. Prietenii mei cred că sunt translator pe cont 
propriu, la mine acasă, desigur. 

— Aşa am început şi eu. 

— Nu am un birou unde să pot fi găsit, ci doar un robot 


telefonic pe care-l pot chema de oriunde. 

— Şi eu la fel. 

Sosi şi vinul şi după ce bău puţin, Khalehla continuă ca 
pentru sine: 

— Nu mai am cum să dau înapoi, cel puţin pentru câţiva 
ani. Camuflajul o dată ridicat, în Valea Baaka va fi o baie de 
sânge. 

— Presupun că te referi la congressman, nu? 

— Da. Teroriştii au fost învinşi, ca să spunem aşa... Acum 
câteva ore a avut loc un atac final la Mesa Verde, la fel de 
distrugător ca cel din Fairfax. 

— Câteva ore?... Kendrick era acolo? 

— Da. 

— Şi? 

— E viu, aşa mi s-a spus. A scăpat ca prin urechile acului, 
dar au murit mulți de-ai noştri, ca şi în Virginia. 

— Îmi pare rău... înțeleg că Weingrass e grav rănit. La el 
te-ai referit când ai vorbit despre un bătrân, nu-i aşa? 

— Da. Îl duc cu avionul la Denver. Evan e cu el. 

— Teroriştii, te rog, spuse Varak sfredelind-o privirea. 

— Au fost în total nouă. Opt sunt morți, doar unul, unul a 
supraviețuit, cel mai tânăr din ei şi cel mai prost. Nu ştie 
mare lucru. 

— Iar când camuflajul se va ridica, aşa cum spui, va fi o 
baie de sânge în Baaka. De aceea nu se mai poate Kendrick 
întoarce în acea parte a lumii. 

— N-ar supraviețui nici patruzeci şi opt de ore. Nu există 
nici o posibilitate de a-l proteja de demențţii ăia. 

— Aici supravieţuieşte şi nimeni nu e mai bun decât 
serviciile secrete americane. În privința asta nimeni şi nimic 
nu e perfect, aici se poate vorbi numai de cel mai bun. 

— Ştiu, spuse Khalehla, luând o altă înghiţitură de vin. 

— Înţelegi ce vreau să spun, nu-i aşa domnişoară Rashad? 

— Cred că da. 

— Lasă evenimentele să-şi urmeze cursul normal. Există 
un comitet pentru acțiuni politice legitime, în vederea 


susținerii congressmanului Kendrick pentru cel mai înalt post 
din stat. Lasă comitetul ăsta să lucreze nestingherit şi lasă 
țara să reacționeze într-un fel sau altul. Şi dacă avem 
amândoi dreptate în legătură cu Grinnell şi cu soții 
Vanvlanderen şi cu toți cei pe care-i reprezintă gaşca asta, 
atunci mai bine lasă-l pe Evan Kendrick să hotărască. Fiindcă 
chiar dacă îi demascăm şi îi oprim, răsar imediat în locul lor 
alte sute şi sute care abia aşteaptă să înşface ciolanul... E 
nevoie de o forță şi de o voce, domnişoară. 

Khalehla îşi luă ochii de la vinul din pahar şi înclină 
afirmativ din cap. 


Capitolul 36 


Kendrick mergea pe strada 17 din Denver, spre hotelul 
Brown Palace, fără să ia în seamă ninsoarea slabă care cădea 
dinspre cerul întunecat. Îi spusese şoferului de taxi să-l lase 
la câteva blocuri distanţă, voia să meargă pe jos ca să-şi mai 
limpezească gândurile. 

Doctorii de la spital îl pansaseră pe Manny, scutindu-l pe 
Evan să le mai explice că rănile, deşi urâte, se datorau în 
principal fragmentelor de sticlă şi metal care i se împlântaseră 
în carne. Pierduse mult sânge pentru un om de vârsta lui, dar 
pierderea nu era critică şi transfuziile tocmai pentru aşa ceva 
erau făcute. 

Dar pentru Kendrick surprinderea şi uimirea începură 
când, luându-l la o parte pe unul din doctori, îi spuse despre 
îngrijorarea lui  Weingrass în legătură cu  reapariția 
simptomelor cancerului lui. În decurs de douăzeci de minute, 
toate analizele lui Manny fuseseră transmise electronic din 
Washington şi oncologul şef vorbise cu chirurgul din capitală 
care-l operase pe arhitect. Apoi, cam la două ore, sosise un 
tehnician de la un anumit laborator şi discutase în şoaptă cu 
doctorul. Urmase o anumită agitație şi Evan fusese rugat să 
părăsească salonul, în timp ce lui Manny i se prelevau probe 
pentru nişte analize. După încă o oră, patologul şef, un ins 
subțirel şi cu ochi iscoditori, se apropiase de Kendrick în sala 
de aşteptare. 

— Congressmane, domnul Weingrass a fost plecat recent 
din țară? 

— În ultimul an nu. 

— Şi atunci unde-a fost plecat? 

— În Franţa... şi în Asia de sud-vest. 

Doctoral ridicase din sprâncene. 

— Mărturisesc că nu stau prea bine cu geografia. Cam pe 


unde vine Asia asta de sud-vest? 

— E necesar? 

— Da. 

— Oman şi Bahrain. 

— A fost cu dumneavoastră...? Scuzaţi-mă, locurile pe 
unde ați umblat sunt arhicunoscute. 

— A fost cu mine. El e unul din cei cărora n-am putut să le 
mulțumesc, fiindcă nu-l interesează aşa ceva. 

— Înţeleg. Aici n-avem sală pentru conferinţe de presă. 

— Mulţumesc, de ce întrebaţi? 

— Dacă nu mă înşel şi nu cred că mă înşel, bătrânul este 
infectat cu... hai să-i zicem un virus, un virus care din câte 
ştiu eu este originar din Africa centrală. 

— Nu se poate! 

— Atunci probabil că mă înşel eu. Echipamentele noastre 
sunt printre cele mai bune din lume, dar există altele şi mai 
bune. Am prelevat sânge şi țesut pulmonar şi le-am trimis la 
Atlanta, la CCB. 

— Ce-i asta? 

— Centrul de Control al Bolilor. 

— Boală? 

— E doar o măsură de precauţie, domnule Kendrick. 

— Trimiteţi-le la noapte, doctore. Peste o oră un avion va 
aştepta pe aeroportul Stapleton. Spune-le celor din Atlanta să 
se apuce de treabă în clipa în care primesc probele, nu mă uit 
la bani, plătesc oricât, chiar de-ar trebui să se lucreze 
douăzeci şi patru de ore din douăzeci şi patru. 

— Fac tot ce pot... 

— Dacă consideraţi că ar ajuta, spusese Evan, nefiind 
sigur dacă blufa sau nu, am să rog Casa Albă să-i sune. 

— Nu cred că va fi necesar. 

Pe când ieşea spital, după ce-i urase noapte bună unui 
Manny ghiftuit de sedative, Kendrick îşi amintise de doctorul 
Lyons care dispăruse din Mesa Verde, specialistul fără adresă 
şi fără telefon dar cu trimitere în regulă de la guvern. De ce 
fusese necesară o trimitere?... Sau fusese vorba pur şi simplu 


de un act care trebuia să impresioneze, de o cheie cu care să 
pătrundă în casa unui anume Evan Kendrick? Aşa că Evan se 
hotărâse până la urmă să nu spună nimănui nimic. Khalehla 
o să ştie mai bine ce e de făcut. 

Se apropie de Brown Palace şi printre fulgii de zăpadă 
observă de-abia acum, deodată, luminile colorate şi 
decoraţiunile  feerice de Crăciun aranjate de-a latul 
bulevardului, de la clădirile în stil clasic până la noul turn 
dinspre sud. Apoi răsunară acordurile unui colind. Împodobiţi 
camerele cu ramuri de vâsc, tra-la-la... la-la-la. 

Crăciun fericit vă urează ambasada din Masqat, îşi spuse 
el în gând, copleşit de amărăciune. 


— Unde naiba tot umbli? răcni furios Mitchell Jarvis 
Payton, făcând-o pe Khalehla să depărteze receptorul de 
ureche. 

— Am fost şi am luat masa. 

— Aaaahhh, fi-ți-ar masa... Tipul e acolo! Europeanul 
nostru blond e în hotel, deşteaptă pământului! Şi tu iei masa! 
Ah, că dacă nu-mi vine să dau cu tine de pământ! ... 

— Ştiu, am luat masa cu el. 

— Ceee?! Cum?... Ce... ce zici c-ai făcuuut?! 

— De fapt e chiar aici, lângă mine, în camera mea. 
Recapitulăm împreună tot ce ştim. Nu e ce credeam noi. 

—  Lua-te-ar naiba, Adrienne! Spune-i ticălosului că 
domnul B ar dori să vorbească cu domnul A! 

— Doamne sfinte, tu ai fost acela? 

— Gata, Rashad! Dă-mi-l pe fir! 

— Nu sunt sigură c-o să fie de acord, dar... 

Khalehla lăsă receptorul şi se întoarse către Varak. 

— Un anume domn B ar dori să vorbească cu domnul A. 

— Ar fi trebuit să-mi închipui, spuse acesta ridicându-se 
de pe scaun şi venind la telefon. Vă salut din nou, domnule B. 
Nu s-a schimbat nimic, înțelegeţi, nu? Fără nume, fără 
identități. 

— Dar nepoata mea cum vă spune? Luaţi aminte, e 


nepoata mea. 

— Îmi spune Milos, folosind desigur un nume eronat. 

— Milos? Slav? 

— American, domnule. 

— A, am uitat, pardon, ai clarificat asta mai înainte. 

— Secretarul de stat, vă rog. 

— A sosit în Cipru. 

— Respir uşurat. 

— Toţi respirăm uşurați, dacă a fost într-adevăr vreun 
motiv de alarmă. 

— Informația a fost precisă. 

— Din nefericire, noi n-o putem confirma. Grinnell n-a fost 
la hotel şi nici la reşedinţa lui n-a apărut. 

— E cu doamna Vanvlanderen. 

— Da. Ştiu. Recepţionerul ne-a spus că au fost însoțiți de 
mai mulți indivizi. Aveţi vreo idee? 

— Gărzile de corp ale lui Grinnell, în conformitate cu 
informația pe care am primit-o. V-am spus că mai sunt şi alți 
bărbaţi cu el şi că ar trebui să fiți pregătiți. 

— Da, aveți dreptate... Lucrăm împreună? 

— De la distanţă. 

— Ce aveţi de oferit? 

— Dovada anumitor lucruri pe care le-am comunicat 
domnişoarei Rashad, răspunse Varak gândindu-se la benzile 
montate pe care avea să i le dea ofițerului de contrainformaţii. 
Poate nimic altceva, însă e miezul a ceea ce vă trebuie 
dumneavoastră. 

— Vor fi acceptate cu toată recunoştinţa. 

— Totuşi există şi un preț, domnule B. 

— Eu nu fac plăți... 

— Eu sunt convins că în realitate faceți şi aşa ceva, îl 
întrerupse Varak. Cam tot timpul. 

— Despre ce-i vorba? 

— Din moment ce cererea mea necesită explicaţii mai 
ample, o las pe domnişoara Rashad să vă spună cu propriile 
ei cuvinte. Mâine o contactez şi pe viitor comunicăm prin 


intermediul ei. Dacă răspunsul dumneavoastră va fi pozitiv, 
aranjez ca materialele să vă parvină. 

— Şi dacă nu va fi pozitiv? 

— Dacă nu, atunci am să vă sfătuiesc să cântăriți bine 
consecinţele. Domnule B. 

— Lăsaţi-mă să vorbesc cu nepoata mea, vă rog. 

— Cum doriți. 

Varak se întoarse şi îi dădu receptorul Khalehlei, apoi se 
întoarse la scaunul lui. 

— Sunt aici, zise Rashad. 

— Răspunde cu da sau nu şi dacă nu poți să răspunzi, taci 
câteva secund. Bine? 

— Da. 

— Eşti în siguranță? 

— Da. 

— Materialele lui ne-ar ajuta? 

— Da, chiar foarte mult. 

— E suficient să spui da, agent Rashad. Tipul stă la hotel... 
crezi că rămâne acolo? 

— Nu. 

— Ţi-a spus în ce fel a ajuns să pună mâna pe dosarul 
Oman? 

— Nu. 

— Şi ultima: o să supraviețuim cererilor lui? 

— Va trebui. 

— Înţeleg, răspunse directorul de la Proiecte Speciale. O 
să-mi explici altădată această extraordinară şi extraordinar de 
insubordonată expresie, nu-i aşa? 

— Vorbim mai târziu, zise Khalehla închizând telefonul şi 
se întoarse spre Varak. Şeful meu e supărat. 

— Pe mine sau pe tine? N-a fost prea dificil de imaginat 
şirul întrebărilor lui. 

— Pe amândoi. 

— Chiar e unchiul tău? 

— Îl cunosc de peste douăzeci de ani şi e destul, nu? Hai 
să vorbim puţin despre tine. Nici mie nu mi-a fost dificil să-mi 


imaginez şirul întrebărilor pe care ţi le-a pus. 

— Doar un moment te rog, insistă cehul. Trebuie într- 
adevăr să plec. 

— l-ai spus că Grinnell e cu doamna Vanvlanderen şi că 
ceilalți sunt gărzile lui de corp. 

— Da. 

— Şi totuşi mie mi-ai spus că au fost doi bărbaţi în 
apartamentul familiei Vanvlanderen şi că gărzile se aflau 
afară pe hol. 

— E adevărat. 

— Cine-a fost cel de-al doilea bărbat pe care-l protejezi? 

— Îl protejez?... Cred de asemenea că ţi-am spus că 
amândoi sunt trădători. Vei auzi asta din înregistrările 
respective şi o vei citi în transcrierile pe care am să ţi le dau, 
dacă... sau numai dacă şeful tău va fi de acord cu condițiile 
mele, aşa cum ai fost de acord tu. 

— Am să-l conving. 

— Atunci ai să auzi cu urechile tale. 

— Dar îl cunoşti. Cine e? 

Varak se ridică şi întinse mâinile cu palmele în față. 

— Din nou fără comentarii, domnişoară Rashad. Însă îţi 
spun doar atât. El e motivul pentru care trebuie să plec. Este 
un gunoi uman... şi e al meu. Am să răscolesc tot oraşul în 
noaptea asta până îl găsesc şi dacă n-am să reuşesc, ştiu 
unde pot să dau de el mâine sau poimâine. Repet, e al meu. 

— Un jaremat thaar, domnule Milos? 

— Eu nu vorbesc arăbeşte, domnişoară Rashad. 

— Dar ştii ce-nseamnă, eu ţi-am spus. Deci un jaremat 
thaar? 

— Noapte bună, spuse Varak îndreptându-se spre uşă. 

— Unchiul meu vrea să mai ştie cum ai intrat în posesia 
dosarului Oman. Are să te vâneze până află. 

— Toţi avem prioritățile noastre, spuse Varak întorcându- 
se dar rămânând cu mâna pe clanță. În momentul de față, 
prioritățile voastre sunt legate de San Diego, iar ale mele sunt 
localizate altundeva. Spune-i că n-are de ce să se teamă din 


partea sursei mele, care se va duce în mormânt fără să mai 
apuce să pună în primejdie pe vreunul din oamenii voştri. Şi 
nici pe-ai noştri. 

— Lua-te-ar dracu, păi deja a făcut-o! Evan Kendrick! 

Telefonul începu să sune şi amândoi se uitară la aparat. 
Khalehla ridică receptorul. 

— Da? 

— S-a întâmplat! strigă Payton din Langley, Virginia. Oh, 
sfinte Dumnezeule, au făcut-o! 

— Ce anume? Ce este? 

— Hotelul Larnaca din Cipru! Toată aripa de vest a fost 
aruncată în aer, n-a mai rămas decât moloz. Secretarul de 
stat e mort, toți sunt morţi! 

— Hotelul din Cipru, repetă Khalehla cu vocea gâtuită de 
emoție, privindu-l în ochi pe Milos. A fost aruncat în aer, 
secretarul de stat e mort, toţi sunt morți... 

— Dă-mi telefonul! tună acesta traversând în grabă 
camera. Domnule B! N-a verificat nimeni subsolul, tubulatura 
de aer condiționat, structura de rezistență? 

— Forţele de securitate din Cipru pretind că au verificat. 

— Siguranţa cipriotă? răcni furios cehul. E plină de 
incapabili şi de elemente ostile! Ah, proştii! 

— Vrei slujba mea, domnule A? 

— N-aş accepta-o, zise Varak stăpânindu-şi furia şi 
coborând tonul. Eu nu lucrez cu amatori, adăugă el 
răutăcios, trântind receptorul şi luând-o din nou spre uşă. 

Când să iasă, se întoarse spre Khalehla. 

— Ştii ce a lipsit azi aici? Mintea lui Kendrick din Oman. El 
ar fi fost primul care să vă spună la toţi ce aveţi de făcut şi ce 
să căutați. Cu toate că probabil nu l-aţi fi ascultat. Că doar 
sunteți dați dracului de deştepţi! 

Cehul deschise uşa, ieşi şi o trânti în spatele lui. Telefonul 
sună din nou. 

— A plecat, spuse Khalehla ghicind instinctiv cine era. 

— l-am oferit slujba mea, dar a spus clar că el nu lucrează 
cu amatori... Ciudat, nu-i aşa? Un om despre care noi nu 


ştim nimic ne alertează, iar noi o dăm în bară. lar acum un 
an l-am trimis pe Kendrick în Oman şi el a făcut ceva ce n-ar 
fi putut face cinci sute de profesionişti din cel puţin şase ţări. 
Te pune pe gânduri, nu-i aşa?... Încep să mă cam ramolesc. 

— Nici vorbă, MJ! strigă agenta din Cairo, se întâmplă să 
existe tipi deştepţi care împușcă potul cel mare, atâta tot. Ai 
făcut mai mult decât ar fi făcut toți ăştia! 

— Aş vrea să pot crede şi eu, dar în noaptea asta n-aş zice 
că mai sunt în stare să cred ceva. Mai ales chestia asta. 

— Ar trebui să fii!... Şi fiindcă tot suntem între noi, să-ţi 
explic remarca de nesubordonare de acum câteva minute. 

— Te rog. Sunt receptiv. Deşi nici nu ştiu dacă mai am 
putere să respir. Dar mă străduiesc, în orice caz. 

— Oricine-ar fi cei pentru care lucrează Milos, ei nu vor 
nimic de la Evan. L-am presat şi mi-a confirmat ce ştiam: 
sunt convinşi că dacă ar încerca să-i ceară pe urmă ceva, 
Evan iar înşfăca de beregată. Asta le place grozav la el. Şi el 
chiar aşa ar face. Îl cunosc. 

— Sunt de acord. Deci ce vor? 

— Să se retragă pe urmă şi să lase evenimentele să-şi 
urmeze cursul în linişte, atât. Vor ca noi să lăsăm cursa să se 
desfăşoare în continuare. 

— Evan n-o să vrea să participe... 

— S-ar putea s-o facă, dacă află despre cavalerii negri care 
conduc treburile în California. Hai să zicem că pe ăştia îi 
oprim, dar sunt sute care aşteaptă să le ia locul. Milos are 
dreptate, e nevoie de o voce adevărată. 

— Dar care e părerea nepoatei mele? 

— Eu îl vreau viu, nu mort. Nu se poate întoarce în 
Emirate, ar putea să se autosugestioneze că poate, dar l-ar 
lichida de cum coboară din avion. Şi nici la Mesa Verde nu 
poate să vegeteze, cel puțin nu un om cu energia şi cu 
imaginaţia lui. E şi asta un fel de moarte, ştii doar... Ţara ar 
putea s-o ducă mai rău, MJ. 


Proştii! Proştii! Proştii! şoptea Varak formând numărul în 


timp ce studia diagrama apartamentului familiei 
Vanvlanderen. În fiecare cameră erau marcate nişte mici 
puncte cu câte un x roşu. Imediat, se auzi o voce la celălalt 
capăt al firului. 

— Da? 

— Sunetistule? 

— Praga? 

— Am nevoie de tine. 

— Întotdeauna îmi place cum arată banii tăi. 

— Vino să mă iei în treizeci de minute de la intrarea de 
serviciu. Vorbim în drum spre studioul tău, îți explic ce 
trebuie să faci... Sunt ceva schimbări în diagramă? 

— Nu. Ai găsit cheia? 

— Mulţumesc pentru amândouă. 

— Tu plăteşti. Treizeci de minute. 

Cehul închise telefonul şi se uită la echipamentul de 
înregistrare împachetat de lângă uşă. Ascultase interviul 
Khalehlei cu Ardis Vanvlanderen şi în ciuda furiei pe care i-o 
stârnise vestea morții secretarului de stat, îi venise să 
zâmbească la auzul strategiei îndrăzneţe pe care o abordaseră 
agenta din Cairo şi superiorul ei. Cei doi se bazaseră pe ce 
ştiau şi merseseră pur şi simplu la noroc, presupunând cam 
care ar putea fi adevărul despre acţiunile lui Andrew 
Vanvlanderen şi transformându-l într-o minciună irezistibilă: 
echipe de comando palestiniene cu ţinta Bollinger, iar despre 
Kendrick nici o vorbă! Sclipitor! Apariţia lui Eric Sundstrom 
în nici două ore de la uimitoarele şi întortocheatele aiureli pe 
care i le îndrugase Rashad lui Ardis Vanvlanderen fusese 
detonatorul care aruncase în aer structura de beton armat a 
înşelătoriei din San Diego. Lucrurile trebuiau luate aşa cum 
erau. 

Varak se duse la uşă, o deschise cu băgare de seamă şi ieşi 
cu paşi de pisică pe coridor. Merse până la uşa 
apartamentului familiei Vanvlanderen şi, cu cheia primită de 
la Sunetist, intră înăuntru, ţinând diagrama în mână. Cu 
aceiaşi paşi neauziţi, trecu din cameră în cameră şi recuperă 


minusculii receptori instalați sub mese, sub scaune, printre 
arcurile canapelei, în spatele oglinzilor din cele patru 
dormitoare, sub dulapurile de medicamente din sălile de baie 
şi din bucătărie. Lăsă la urmă cabinetul văduvei, numărând 
semnele roşii de pe plan, mulțumit că până aici culesese tot. 
Cabinetul era cufundat în întuneric; găsi lampa de birou şi o 
aprinse. În zece secunde demontă şi cei patru receptori, trei 
chiar din încăpere şi un al patrulea dintr-o mică baie anexă. 
Se concentră asupra biroului. Se uită la ceas; operațiunea de 
demontare îi luase nouă minute şi mai avea cel puţin un sfert 
de oră pentru a examina mai în amănunt sanctuarul doamnei 
Vanvlanderen. 

Începu cu sertarele biroului, trăgându-le unul după altul şi 
frunzărind hârtiile fără importanţă despre tot felul de fleacuri 
viceprezidențiale, orare, scrisori de la indivizi şi instituții 
demne de un răspuns oarecare într-o bună zi, hârtii de la 
Casa Albă, Departamentul de Stat, Departamentul Apărării şi 
de la diferite agenţii ale administraţiei, care trebuiau studiate 
de doamna director de personal înainte de a fi prezentate lui 
Orson Bollinger. Nimic de valoare, nimic legat de manipulările 
subterane din California de sud. 

Privi în jurul lui la interiorul camerei îmbrăcate în 
lambriuri, la rafturile de pe pereţi, la mobila grațioasă şi la 
fotografiile înrămate de pe pereţi... Fotografiile... fotografiile... 
Erau peste douăzeci, împrăştiate pe toți pereţii. Se duse şi 
începu să le examineze, rotind lampa de birou pentru a le 
putea vedea mai bine. Erau obişnuitele poze automăgulitoare, 
cu domnul şi doamna Vanvlanderen în compania politicienilor 
de primă mărime, de la preşedinte până la oamenii cei mai 
importanţi ai administraţiei şi ai Congresului. Apoi câteva 
fotografii ale văduvei fără răposatul ei soț. Judecând după 
aparenţe, acestea erau din trecutul lui Ardis Vanvlanderen, 
constituind o mărturie palpabilă că trecutul ei nu era deloc 
lipsit de importanţă. Maşini scumpe, iahturi, pârtii de schi, 
blănuri luxoase. 

Varak tocmai era pe punctul de a abandona panoplia când 


ochii îi căzură pe o fotografie mărită, făcută la Lausanne, 
judecând după portul de ambarcaţiuni din nordul lacului 
Leman care apărea pe fundal. Milos studie fața măslinie a 
bărbatului care se înfoia lângă efervescentul punct feminin de 
atracție. Recunoştea figura dar nu ştia de unde să o ia. Apoi, 
de parcă ar fi luat urma unui miros, ochii lui coborâră spre 
partea din dreapta jos. La o altă fotografie mărită, făcută tot 
la Lausanne, dar de data aceasta în grădinile palatului Beau- 
Rivage. Cu acelaşi bărbat... cine era? lar mai încolo alta, de 
data asta din Amsterdam, în aceeaşi formaţie. Cine era 
individul? Concentrează-te! Prin fața ochilor i se derulau 
imagini, fragmente de impresii trecătoare, dar nici un nume. 
Riad... Medina, Arabia Saudită... O familie saudită şocată şi 
furioasă... o execuţie programată, apoi o evadare. Fuseseră 
implicate milioane şi milioane... cu opt sau zece ani în urmă. 
Cine era? Varak se gândi să ia una din fotografii, apoi, 
instinctiv, îşi dădu seama că nu era bine. Oricine-ar fi fost 
bărbatul, el reprezenta un alt aspect grăitor al maşinăriei 
construite în jurul lui Orson Bollinger. O fotografie lipsă a 
acelei fețe putea declanşa alarma. 

Milos stinse lampa şi se întoarse la birou. Era timpul să 
plece ca să-şi ia echipamentul şi să se întâlnească cu 
Sunetistul jos în stradă, în fața intrării de serviciu. Se întinse 
spre lampa de pe birou, când auzi deodată uşa de la intrare. 
Stinse repede şi a doua lampă şi se duse cu paşi furişați în 
cabinet, lăsând uşa întredeschisă, în aşa fel încât să se poată 
strecura în spatele ei şi să se uite prin spațiul dintre balamale 
şi toc. 

Apăru un personaj înalt, un bărbat care se mişca sigur pe 
el într-un spațiu ce-i părea familiar. Varak se încruntă: la 
tipul ăsta chiar că nu se mai gândise de săptămâni de zile. 
Era agentul roşcat de la Mesa Verde, un membru al unității 
FBI repartizate pentru paza vicepreşedintelui, la cererea lui 
Ardis Vanvlanderen. Pentru o clipă Milos se simți derutat, dar 
numai pentru o clipă. Unitatea fusese rechemată la 
Washington şi totuşi un jucător rămăsese în urmă... Mai 


precis, unul dintre jucători fusese cumpărat înainte ca Varak 
să-l fi găsit la Mesa Verde. Îl urmări pe roşcat cum umblă 
prin încăpere ca şi când ar fi căutat ceva. Omul luă un pahar 
de sub lampa de fildeş de pe o masă din stânga canapelei, 
apoi trecu în bucătărie. Se întoarse imediat cu un tub de 
spray într-o mână şi cu un ştergar de masă în cealaltă. Se 
duse la bar unde luă pe rând toate sticlele, pulveriză colonie 
apoi le şterse cu grijă. După aceea făcu la fel cu marginea de 
aramă strălucitoare a baiului şi o şterse bine cu ştergarul. De 
la bar se duse la fiecare piesă de mobilier din sufrageria 
scufundată şi repetă operațiunea cu aceeaşi grijă. 

Varak înţelese ce făcea omul: elimina mărturiile prezenţei 
lui Eric Sundstrom, ştergându-i amprentele. Probabil că lui 
Ardis urma să i se întâmple ceva neplăcut, dacă nu cumva 
chiar foarte neplăcut şi nu trebuia să existe aici nici o urmă a 
prezenţei lui Sundstrom. 

Individul puse tubul de spray şi şervetul pe măsuţța de 
cafea apoi traversă neglijent camera... în direcţia cabinetului! 
Cehul se răsuci fără zgomot şi ieşi din spatele uşii 
întredeschise, refugiindu-se în mica încăpere a băii şi lăsând 
uşa întredeschisă. Nici nu intrase bine, că agentul FBI şi 
aprinse lampa de birou şi se aşeză pe scaun, deschizând 
sertarul cel mai de jos din dreapta şi făcând un lucru pe care 
Varak nu-l făcuse: apăsă pe un buton ascuns şi ornamentul 
vertical al biroului se desfăcu imediat. 

— Iisuse Christoase! exclamă roşcatul, holbându-se în 
ascunzătoarea goală şi punând imediat mâna pe telefon. Nu-i 
aici! ţipă el. Nu e. Da, sunt sigur! adăugă el după o pauză 
scurtă. Nu e nimic, nu-nţelegi că nu e nimic?... Ce vrei de la 
mine? Ţi-am urmat instrucțiunile şi-ţi spun că nu e nimic 
aici!... Ce? Cum naiba vine asta, în josul străzii de la casa 
ta?... A, de la casa ta mai la vale, da, da... Aşa spune! Bine, 
văd ce e şi te sun. 

Apăsă pe furca telefonului, îi dădu drumul, apoi formă alt 
număr, din unsprezece cifre. 

Interurban, îşi zise Varak, numărând din ascunzătoarea 


lui. 

— Baza Cinci, aici e Mierla, misiune specială San Diego, 
cod şase-şase-zero. Confirmă te rog... Mulţumesc. Avem 
vehicule în La Jolla despre care eu nu ştiu nimic?... N-avem... 
Nu, nimic urgent, probabil presa. Trebuie c-au aflat că 
persoana se duce la o serată cu un spectacol de artă - ai 
înțeles, serată, da? — cu tot alaiul. N-ar deosebi un Rembrandt 
de un Al Capone, dar trebuie să se prefacă. Verific, verific, 
las-o baltă. 

Închise şi formă un alt număr. 

— Din partea noastră nu e nimic, spuse el imediat în 
şoaptă. Nu, nu există lege care să specifice că trebuia să ni se 
spună... CIA? Când e vorba de chestii de-astea, noi suntem 
mereu primii care nu află... Bine, sun la aeroport. Vrei să iau 
legătura cu pilotul tău?... Bine, cum zici, măcar că mă 
grăbesc, trebuie s-o şterg de-aici. Agenţia şi Biroul nu se 
combină niciodată. 

Omul de la FBI închise în clipa în care Varak ieşi din mica 
baie întunecoasă cu automaticul lui negru în mână. 

— Nu sunt deloc convins că ai să ieşi de-aici chiar aşa 
repede, omule, spuse blajin coordonatorul de la Inver Brass. 

— Christoase! răcni roşcatul sărind din scaun şi țâşnind ca 
o ghiulea, spre Varak. 

Îl înşfacă de încheietura mâinii cu forța unui animal 
disperat şi îl proiectă în peretele din spate al băii, deasupra 
toaletei, lovindu-l violent cu capul de suportul de hârtie 
igienică. Cehul se împletici în spaţiul incomod şi întunecos, 
dar strecură iute un braț pe după mijlocul agentului şi, 
prinzându-l ca într-o menghină, îi împinse mâna dreaptă în 
sus, aproape smulgându-i braţul din umăr. Într-o clipă totul 
se termină: omul se prăbuşi la podea, gemând şi ținându-se 
de brațul vătămat. 

—  Ridică-te, zise Varak fără să se sinchisească să-şi 
îndrepte pistolul către prizonier. 

Roşcatul se ridică scrâşnind şi se apucă de marginea 
chiuvetei din marmură. 


— Întoarce-te acolo şi stai jos, îi ordonă Milos trăgându-l 
pe uşă şi împingându-l spre birou. 

— Cine dracu’ eşti? întrebă omul cu răsuflarea tăiată, 
ținându-se încă de braț. 

— Vai de mine, dar ne cunoaştem, ai uitat? la adu-ţi 
aminte: un drum de ţară... în Mesa Verde... Ei? La doi paşi de 
casa unui anumit congressman, omule, ce Dumnezeu, nici 
măcar atâta nu mai ţii minte... 

— Tu ai fost? mugi turbat de furie agentul şi ţâşni cu capul 
înainte, dar Varak îl împinse cu brutalitate la loc. 

— Când te-ai vândut, federale? 

Roşcatul îl studie pe Milos în lumina slabă a lămpii de 
birou. 

— Dacă eşti vreun strigoi naturalizat venit de la o unitate 
concurentă, bagă-ţi bine în cap un lucru: sunt aici în misiune 
specială pentru vicepreşedinte. 

— O unitate concurentă? Văd că ai vorbit cu nişte tipi 
foarte interesanti... Nu există nici o unitate concurentă, iar 
vehiculele alea din jurul casei lui Grinnell au fost trimise 
acolo de Washing... 

— Ba nu! Am verificat! 

— Poate că Biroul n-a fost informat, sau poate că te-au 
prostit pe tine, nu contează. Ca orice soldat privilegiat dintr-o 
formaţiune de elită, sunt convins că poți pretinde că ai 
respectat ordinele, ai îndepărtat amprentele şi ai căutat 
documentele ascunse despre care tu bineînțeles că nu ştii 
NIMIC. 

— Ba nu! Care documente? Care ascunse? 

— Dar te-ai vândut, băiete şi pentru mine numai asta 
contează. Ai fost pregătit să accepţi bani şi privilegii în 
schimbul unor servicii făcute de tine folosindu-te de statutul 
tău oficial. Eşti aşadar pregătit să-ți dai viața pentru aceşti 
oameni? 

— Adică cum? Ce vrei să spui? 

— Fii atent aici, spuse Varak în şoaptă lipindu-i ţeava 
pistolului de frunte. Pentru mine nu are nici o importanță 


dacă trăieşti sau mori, însă eu trebuie să găsesc un om. În 
noaptea asta. 

— Înseamnă că nu-l cunoşti pe Grinnell... 

— Nu el mă interesează, lasă-l pentru ceilalți. Omul care- 
mi trebuie e cel ale cărui amprente le-ai şters cu atâta migală. 
Ai să-mi spui imediat unde se află, altfel creierii tăi se vor 
împrăştia pe masa asta şi e păcat de ea s-o murdăresc cu 
asemenea rahat. Aud? 

Tremurând din toate încheieturile, cu răsuflarea tăiată, 
roşcatul scuipă repede cuvintele. 

— Nu ştiu şi nu mint! Mi s-a ordonat să-i întâlnesc pe o 
stradă lăturalnică de lângă plaja din Coronado. Jur că nu ştiu 
unde s-au dus. 

— Păi ai dat un telefon. 

— E un telefon celular. Mobil. 

— Cine-a fost în Coronado? 

— Doar Grinnell şi celălalt tip, care mi-a spus pe unde-a 
umblat şi ce-a atins în apartamentul ăsta. 

— Ea unde era? 

— Nu ştiu. Poate era bolnavă sau avusese un accident. În 
fața limuzinei lui Grinnell era o ambulanţă. 

— Dar ştii încotro se îndreptau. Erai pe punctul de a da 
telefon la aeroport. Ce instrucțiuni aveai? 

— Să aranjez cu personalul de întreţinere, într-o oră 
avionul să fie gata de decolare. 

— Unde-i avionul? 

— La aeroportul internaţional San Diego. Pista particulară 
de la sud de pista principală. 

— Care-i destinaţia? 

— Asta n-o ştie decât Grinnell. Şi pilotul, atât. Grinnell nu 
spune niciodată unde se duce. 

— Te-ai oferit să-l suni pe pilot. Ce număr are? 

— Christoase, mă jur că nu ştiu! Dacă Grinnell ar fi vrut să 
sun eu, mi l-ar fi spus. Dar nu mi-a spus nimic. 

— Dă-mi numărul de la celular. 

Agentul i-l dădu, iar Milos îl memoră imediat. 


— Eşti chiar sigur că e corect? 

— Încearcă-l. 

Varak luă arma şi o puse la locul ei în tocul de la 
subțioară. 

— Am auzit în noaptea asta un cuvânt care ţi se potriveşte 
al naibii de bine, federale. Gunoi, asta eşti, dar ţi-am mai 
spus că nu mă interesezi deloc, aşa că am de gând să-ţi dau 
drumul. Poate e cazul să-ncepi să-ți concepi apărarea, ca un 
soldat trimis de superiorul lui în judecată pentru trădare. Sau 
poate ai face mai bine s-o iei spre sud, spre Mexic. Nu ştiu şi 
nu-mi pasă. Dar dacă foloseşti telefonul mobil eşti mort, ai 
înțeles? 

— Nu vreau decât să ies de-aici, spuse agentul țâşnind 
spre uşa de la intrare şi făcându-se nevăzut. 

Şi eu la fel, îşi zise Milos. Se uită la ceas; era târziu, 
Sunetistul îl aştepta deja jos. Nu-i nimic, îşi spuse, tipul e iute 
şi va înțelege imediat ce vreau de la benzi şi de la transcrieri. 

Se gândi că mai târziu va împrumuta maşina Sunetistului 
şi o va lăsa în parcarea aeroportului din San Diego. Iar acolo, 
pe pista particulară de la sud de pista principală, îl va căuta 
pe trădătorul de la Inver Brass şi îl va găsi. Îl va găsi şi îl va 
ucide. Toate îi apăreau acum cât se poate de limpede. 


Telefonul zbârnâi, trezindu-l pe Kendrick dintr-un somn 
adânc. Dezorientat, îşi îndreptă privirea întâi spre fereastra 
hotelului, la ninsoarea abundentă care cădea în vârtejuri. 
Telefonul sună din nou; clipind, aprinse veioza de pe noptieră 
şi ridică receptorul uitându-se la ceas: cinci şi douăzeci 
dimineaţa. Să fi fost Khalehla? 

— Da, alo? 

— Atlanta n-a dormit toată noaptea, congressmane, spuse 
patologul şef. Adineauri m-au sunat şi m-am gândit că 
trebuie să vă pun la curent. 

— Mulţumesc, doctore. 

— Nu cred că e cazul. Mă tem că toate testele au fost 
pozitive. 


— Cancer? întrebă Evan înghițind în sec. 

— Nu, nu e cancer, e altceva... V-aş spune termenul 
medical dar n-ar însemna nimic pentru dumneavoastră. Aţi 
putea considera că e o formă de salmonela, un virus care 
atacă plămânii, închegând sângele până când opreşte trecerea 
oxigenului. Înţeleg foarte bine de ce domnul Weingrass a 
crezut că e vorba de cancer. Nu e, dar nu-i nici o scofală că 
nu e. 

— Antidotul? întrebă Kendrick strângând receptorul în 
mână. 

După câteva secunde de tăcere, patologul răspunse 
aproape în şoaptă: 

— Nici unul cunoscut, congressmane. Este un proces total 
ireversibil. În districtul african Kasai, oamenii ucid animalele 
bolnave şi le ard, apoi dărâmă şi satele şi le incendiază. 

— Nu dau doi bani pe vitele şi pe satele africane!... Scuzațţi- 
mă, n-am vrut să țip la dumneavoastră. 

— Nu-i nimic, sunt învățat, în meseria noastră ni se 
întâmplă destul de des. M-am uitat pe hartă, probabil a 
mâncat în vreo ospătărie omaneză unde se servesc preparate 
specifice Africii centrale, pentru muncitorii de import. Vase 
murdare, chestii de genul ăsta. Aşa se transmite virusul. 

— Nu-l cunoaşteţi pe Emmanuel Weingrass, ar fi ultimul 
loc unde-ar mânca... Nu, doctore, n-a fost transmisă, ci 
injectată. 

— Vă rog? 

— Cât mai are de trăit? 

— Mi-au spus că durata poate varia. De la o lună la trei 
luni, poate patru. În orice caz, nu mai mult de şase. 

— Aş putea să-i spun că s-ar putea întinde pe mai mulți 
ani? 

— Puteţi să-i spuneți orice, dar el s-ar putea să vă spună 
exact invers. Respirația n-o să-i devină mai uşoară. Va trebui 
să aibă mereu oxigen la îndemână. 

— Va avea. Mulţumesc, doctore. 

— Îmi pare rău, domnule Kendrick. 


Evan se ridică din pat şi începu să păşească nervos prin 
cameră. Un necunoscut doctor fantomă din Mesa Verde, dar 
cunoscut unor anumiți oficiali din guvernul american. Un 
doctor cumsecade care n-a vrut decât să ia puţin sânge... 
apoi a dispărut. Deodată. Evan începu să strige răguşit în 
timp ce pe obraji îi alunecau lacrimi amare: Lyons, unde eşti, 
Lyons? Am să te găsesc, nemernicule, oriunde te-ai ascunde! 

Furios, izbi cu pumnul în geamul de la fereastra cea mai 
apropiată, spărgându-l şi lăsând vântul şi vârtejurile de 
zăpadă să năvălească în cameră... 


Capitolul 37 


Varak se apropie de ultimul hangar pentru întreținere din 
zona particulară a aeroportului internaţional din San Diego. 
Pe aleile înguste ale complexului treceau aproape fară 
întrerupere electrocare ale poliției şi ale serviciului de vamă, 
cu radiourile deschise din care se auzeau sporadic voci gâjâite 
şi pârâituri datorate câmpului electrostatic. Corporaţiile 
bogate plăteau bani grei ca să folosească zona aceasta şi să 
evite nervii legați de călătoriile aeriene obişnuite, dar 
rămâneau în continuare supuse controalelor de rutină ale 
agențiilor federale şi municipale, care operau şi aici. Fiecare 
avion pregătit de decolare suporta nu numai procedurile 
uzuale de zbor şi rută, ci şi inspecția completă a aparatului în 
sine. Mai mult chiar, toate persoanele îmbarcate puteau face 
oricând obiectul unei percheziții riguroase, treabă deloc pe 
placul selectei clientele care, la banii plătiți, ar fi vrut să se 
vadă scutite şi de acest neajuns. 

Varak intră calm în sala de aşteptare, unde pasagerii de 
elită, tolăniți pe fotoliile pluşate, aşteptau cu mutre plictisite 
decolările. Merse la ghişeu să se intereseze de avionul lui 
Grinnell şi dădu peste o operatoare tânără şi drăguță, care se 
arătă mult mai binevoitoare decât s-ar fi aşteptat el. 

— Vă îmbarcați şi dumneavoastră, domnule? îl întrebă ea 
amabilă, gata să-i introducă numele în calculator. 

— Nu, am venit doar să transmit nişte documente. 

— Atunci cred că ar fi mai bine să mergeţi direct la 
hangarul şapte. Domnul Grinnell nu prea are obiceiul să se 
oprească aici, de regulă se duce şi dumnealui direct la 
hangar. 

— Dacă ați fi atât de drăguță să mă îndrumați... 

— Sigur că da, domnule, numai un moment, vă ducem cu 
unul din electrocarele noastre. 


— Aş prefera să merg pe jos, dacă nu vă supăraţi. 

— Cum doriți, doar să nu vă abateţi de pe alee. Există tot 
felul de sisteme de alarmă, foarte sensibile şi ştiţi... 

— Bine, domnişoară, merg din stâlp în stâlp, zise Milos 
zâmbind. În regulă? 

— Nu-i o idee rea, răspunse fata. Săptămâna trecută, un 
grangure din Beverly Hills a vrut să facă pe grozavul şi a ținut 
morțiş să meargă pe jos, numai că a luat-o pe unde nu 
trebuia şi a nimerit la închisoarea din San Diego. 

— Doar pentru că a mers pe jos? 

— Nu numai asta, mai avea şi nişte pastile nostime la el... 

— Nici o grijă, domnişoară, eu n-am nici măcar aspirine. 
Deci pe unde mă sfătuiți s-o iau? 

— leşiți pe uşa asta, o luaţi la dreapta pe prima alee şi pe 
urmă din nou la dreapta. Ultimul hangar, la marginea 
câmpului. Domnul Grinnell are cel mai bun loc. Ne-ar plăcea 
să vină mai des pe aici. 

— E o persoană foarte retrasă. 

— Ei, retras! E de-a dreptul invizibil, nu retras! 

Varak mulțumi politicos şi ieşi afară, privind atent la 
electrocarele şi încărcătoarele care treceau pe lângă el venind 
din toate direcţiile, unele încetinind, altele trecând în viteză 
mai departe şi văzu ce voia să vadă. Lângă şirul de hangare 
din dreapta se aflau lumini de drum, nişte becuri amplasate 
pe stâlpi scurți, înfipți în asfalt şi legaţi între ei, demarcând 
parcă ceva. De fapt demarcând ce? se întrebă Varak. Erau 
oare nişte spații ca pajiştile aflate între casele din suburbiile 
viitorului, unde vecinii se temeau de vecini? Pe partea stângă 
nu era decât, iarbă înaltă, care mărginea pista auxiliară. Era 
bine să ţină minte asta, pe acolo putea s-o ia ca să iasă după 
ce-şi va fi terminat treaba. 

Funcționara îi dăduse lămuriri foarte precise. Varak se 
apropie de porțile deschise ale celui din urmă hangar şi văzu 
avionul lui Grinnell, aflat în cel mai bun loc. Îndată ce primea 
liber, acesta putea ieşi direct în câmp, de unde putea decola 
imediat, la semnalul turnului, fără să mai piardă timp preţios 


în orele aglomerate. 

În interiorul hangarului, două santinele înarmate stăteau 
rezemate de un perete. Dincolo de cei doi indivizi, aştepta 
liniştit un avion cu reacție Rockwell, pe ale cărui aripi argintii 
meştereau câțiva mecanici de la întreținere. Milos examină 
uniformele  santinelelor: nu erau nici federale, nici 
municipale, aşadar era vorba de o firmă particulară de 
securitate şi pază. Asta îl făcu să se gândească la altceva: 
unul din oameni era masiv şi foarte lat în umeri. În încercarea 
care urma, Milos nu avea voie să omită nimic Ajunsese într-o 
poziție din care îl putea ucide foarte uşor şi foarte sigur pe 
Sundstrom, dar preferabil era să-l poată executa de la 
distanță mică, pentru ca acesta să înțeleagă şi să ştie bine 
despre ce e vorba. 

Păşi cu un aer nepăsător pe asfalt spre impozanta intrare a 
hangarului, spre paznicii care săriră amândoi ca arşi şi făcură 
câte un pas ameninţător în întâmpinarea lui. 

— Hei, omule, eşti sigur că exact aici ai treabă? întrebă 
tipul cel solid, aflat în dreapta musafirului nepoftit. 

— Aici, da. Ceva afaceri, cred, răspunse amabil Varak. Mai 
degrabă afaceri confidențiale. 

— Adică? întrebă cel din stânga, un ins ceva mai scund. 

— Mă tem că va trebui să-l întrebi pe domnul Grinnell. Eu 
sunt doar un simplu mesager şi mi s-a spus să vorbesc doar 
cu o singură persoană care urmează să-i transmită informația 
domnului Grinnell când soseşte. 

— lar rahaturi de-astea, mârâi nemulțumit cel scund spre 
camaradul lui, apoi se întoarse spre Varak. Dacă ai acte sau 
bani, omule, trebuie să le dai la verificat, fiindcă dacă ajunge 
ceva necurat în avion şi avionul face poc cu domnul Grinnell 
cu tot, atunci exact pe noi ne ia mama dracului. Te-ai prins? 

— Tare de tot prietene. Dar nu e ceva care să facă poc, 
doar nişte cuvinte care trebuie repetate întocmai. Te-ai prins 
şi tu? 

— E-n regulă. Dă-i drumul şi vorbeşte. 

— O singură persoană. lar eu îl aleg pe el, continuă Milos 


arătându-l cu degetul pe cel gras. 

— El e tâmpit. Alege-mă pe mine. 

— Mi s-a spus pe cine să aleg. Aşa am ordin, te-ai prins? 

— Rahat! 

— Fii amabil şi vino cu mine, se adresă Varak celui solid, 
cu un gest din cap spre dreapta, în spatele luminilor de drum. 
Trebuie să înregistrez conversaţia, dar fără să fie altcineva pe 
lângă noi. 

— De ce nu-i spui chestia asta şefului, personal? obiectă 
țâfnos gardianul respins. Că tot trebuie să pice în câteva 
minute. 

— Pentru că nu trebuie să ne-ntâlnim față-n față, nicăieri. 
Nu eşti curios să-l iei la întrebări pe chestia asta? 

— Alte rahaturi! 

O dată ajuns cu gardianul cel solid la colțul hangarului, 
Varak ridică mâna stângă. 

— Vrei te rog să vorbeşti direct aici? întrebă el pe un ton 
cât putea mai plin de amabilitate. 

— Sigur, domnule. 

Au fost ultimele lui cuvinte. Varak îl lovi cu muchia dură a 
palmei drepte în claviculă, lovind apoi imediat de trei ori la 
gât şi de două ori cu degetele în ochi. Omul se prăbuşi fără 
un geamăt şi Varak se apucă imediat să-l dezbrace. Un minut 
şi douăzeci de secunde mai târziu, era îmbrăcat în uniforma 
largă a gardianului, prea mare chiar şi pentru el, aşa că fu 
nevoit să  suflece manşetele pantalonilor şi mânecile 
vestonului. Acum era pregătit. 

Patruzeci de secunde mai târziu, o limuzină neagră se opri 
în fața hangarului. Varak ieşi din umbră şi intră încet în 
lumina tulbure şi lăptoasă a lămpilor de neon de deasupra, 
având grijă să se ţină mai la o parte. Din maşină cobori un 
bărbat şi deşi nu-l mai văzuse niciodată, ştiu pe loc că era 
Crayton Grinnell. 

— Salut şefu”! strigă gardianul din stânga porții hangarului 
în timp ce personajul cenușiu la faţă intra repede şi nervos în 
hangar. Am primit mesajul dumneavoastră, Benny tocmai 


înregistrează ceva. 

— De ce naiba nu e avionul pe pistă? ţipă furios Grinnell, 
fără să-l ia în seamă. Totul e verificat, idioților! 

— Benny a vorbit cu ei, nu eu, şefu! Cică cinci minute sau 
maxim zece, aşa au zis. Ar fi fost altceva dacă mă puneațţi pe 
mine, să mă ocup eu! Rahat! Eu nu mă-ncurc cu rahaturi, 
înțelegeți ce vreau să spun? Ar fi trebuit să-i spuneți tipului 
să vorbească cu mine, nu cu tâmpitul de Benny, că doar îl 
ştiţi ce deştept e... 

— Gura! ţâfni Grinnell, fără să fie atent la trăncăneala lui. 
Du-te la şoferul meu şi spune-i să-l scoată pe ticălosul ăsta 
de-aici! Dacă ei nu pot pilota un afurisit de avion, şoferul 
poate! Boilor! 

— Sigur, şefu”! Orice doriți dumneavoastră; şefu'!... Le zic 
să pornească motoarele numaidecât, uite acuşica! 

Gardianul porni să răcnească după şofer, dar Varak i-o luă 
înainte şi alergă într-un suflet până la limuzină. 

— Mulţumesc! strigă şoferul văzând uniforma lui Varak. 

Se dădu jos şi plecă în grabă spre hangar, iar Milos alergă 
pe după portbagajul maşinii ajungând în partea dinspre alee, 
deschise brusc uşa din spate şi sări pe banchetă, lângă Eric 
Sundstrom, care holbă ochii cât pumnul. 

— Bună, profesore, spuse Milos cu blândeţe. 

— A fost o capcană! Mi-ai întins o capcană! ţipă furios 
omul de ştiinţă. Dar tu nu ştii ce faci, Varak. Ne aflăm în 
pragul unei mari descoperiri în ceea ce priveşte spațiul 
cosmic! Atâtea lucruri nemaipomenite de învățat! Am greşit! 
Inver Brass greşeşte! Noi trebuie să mergem mai departe! 

— Chiar dacă aruncăm în aer toată planeta? 

— Nu fi stupid! strigă rugător Sundstrom. Nimeni n-o să 
arunce nimic în aer! Suntem un popor civilizat şi 
înspăimântat. Cu cât construim mai mult, cu atât mai multă 
spaimă ni se inoculează, asta-i suprema protecţie a lumii, nu 
înţelegi? 

— Şi chestia asta dumneavoastră o numiţi civilizaţie, 
domnule profesor? 


— Eu numesc asta progres. Progres ştiinţific! Nu poți 
înțelege, dar cu cât construim mai mult cu atât învăţăm mai 
mult! 

— Ce învăţăm? Să expediem o bombă? 

— Numai dacă cineva încearcă să ne oprească, răspunse 
agitat Sundstrom. Cercetare, cercetare, cercetare! strigă el 
dintr-o dată pe un ton ca de porc dus la cuţit, în timp ce 
chipul lui angelic căpătă pe neaşteptate trăsături hâde. Să 
nu-ndrăznească cineva să ni se pună în cale! Suntem pe 
punctul de a păşi într-o nouă lume, în care ştiinţa va guverna 
toată civilizația! Te-ai amestecat în treburile unei facțiuni 
politice care ne înțelege nevoile, Milos! Nu poţi fi tolerat! 
Kendrick e periculos! L-ai văzut, l-ai auzit... el a pus tot felul 
de întrebări tâmpite, ne-a obstrucționat progresul! 

— M-am gândit că o să spui asta, zise Varak strecurându- 
şi încet mâna sub uniformă. Ştii, profesore, care e pedeapsa 
universală pentru trădare? 

— Ce vrei să spui? ţipă speriat Sundstrom, lac de 
transpirație, încercând să deschidă portiera. Eu n-am trădat 
pe nimeni... încerc doar să opresc un rău teribil, o greşeală 
îngrozitoare făcută de nişte bezmetici periculoşi! Voi toți ar 
trebui să fiți opriți! Nu vă puteţi amesteca în treburile celei 
mai mari maşinării ştiinţifice pe care a cunoscut-o omenirea 
vreodată! 

În umbră, Varak îşi scoase încet revolverul şi Sundstrom se 
îngrozi la vederea lui. 

— Ai avut luni de zile la dispoziție, profesore, ca să spui 
răspicat lucrurile astea; dar ai preferat să taci şi să-i laşi pe 
ceilalți să aibă încredere în tine. Din cauza trădării tale, s-au 
pierdut multe vieți şi multe trupuri au fost mutilate... eşti o 
scursoare a societății, profesore! Asta eşti! 

— Nu! gâfâi Sundstrom clănțănind din dinţi. Nu... nu 
vreau... 

Izbi cu putere portiera şi o deschise cu degetele 
tremurânde, rostogolindu-şi afară trupul rotofei. Milos trase 
şi glonțul se înfipse în josul coloanei vertebrale a lui 


Sundstrom, care se prăbuşi pe asfalt, ţipând înnebunit într- 
un amestec de tuse şi horcăieli: 

— Ajutor! Ajutor! Încearcă să mă ucidă! Oh, Dumnezeule, 
m-a împuşcat... Ucideţi-l, ucideţi-l! 

Varak trase din nou, ţintind acum precis şi partea din 
spate a craniului profesorului se împrăştie în țăndări. 

În câteva secunde, în mijlocul ţipetelor şi al confuziei 
generale, răsunară mai multe focuri de armă din direcția 
hangarului. Varak simţi imediat arsuri ascuţite în piept şi în 
umărul stâng. Țâşni afară prin uşa dinspre alee şi se rostogoli 
de mai multe ori prin spatele maşinii până ajunse la curbă. 
Fulgerat de durere, trecu în partea cealaltă, târându-se pe 
palme şi genunchi şi ajungând astfel în întunericul ocrotitor 
al ierburilor înalte de pe marginea pistei auxiliare. Din toate 
părțile urlau acum sirene şi motoare ambalate la maximum. 
Toate forțele de securitate ale aeroportului se repezeau spre 
hangarul unde se dăduse alarma, iar gardianul cel scund şi 
şoferul lui Grinnell se apropiau de maşină trăgând în ea 
rafale lungi de foc automat. Varak fu lovit din nou, de data 
asta de un glonţ ricoşat care-i pătrunse fierbinte în stomac. 
Trebuia să dispară! Şi încă nu-şi terminase treaba, 
Dumnezeule! 

Se întoarse şi începu să alerge prin, iarba înaltă, 
aruncându-şi de pe el mai întâi haina de uniformă, apoi se 
opri o clipă să dea jos şi pantalonii. Sângele îi şiroia pe 
cămaşă, iar picioarele începuseră să-i devină nesigure. 
Trebuia să-şi păstreze energia! Avea nevoie de ea ca să 
traverseze aeroportul, să ajungă la şosea şi să găsească un 
telefon. Trebuia! Cu orice preț! 

Reflectoare! Din turnul din spatele lui! Era parcă din nou 
în Cehoslovacia, în închisoare, alergând prin curte spre un 
gard, spre libertate! O rază mătură pământul prin apropierea 
lui şi, la fel ca atunci, în curtea închisorii de lângă Praga, se 
aruncă la pământ şi rămase nemișcat până când lumina 
trecu mai departe. Se ridică pe picioare cu greu, clătinându- 
se, simțind cum puterile îi slăbesc din ce în ce, dar ştia prea 


bine că nu se putea opri. În depărtare se vedeau alte lumini — 
luminile de pe şosea! Şi un alt gard...! Libertate! Libertate! 

Încordându-şi fiecare muşchi, puţin câte puţin, se cățără 
pe gard dar dădu de sârma ghimpată din partea de sus. Nu 
mai conta! Cu ultima picătură de energie, se aruncă dincolo, 
rupându-şi hainele şi sfâşiindu-şi carnea în colții ascuțiți de 
oțel. Ajunse totuşi jos şi rămase acolo respirând din greu, 
ținându-se când de stomac, când de piept. 

Mergi înainte! Acum! N-ai voie să te opreşti! Acum! Ridică-te 
şi porneşte! Acum, în secunda asta! 

Ajunse cu pas nesigur la şosea; era una din acele căi de 
comunicație înguste şi neîngrijite care înconjoară de obicei 
aeroporturile, fără construcții adiacente, din cauza 
zgomotului prea mare. Totuşi, pe aici treceau în viteză o 
mulțime de maşini, drumul fiind probabil o scurtătură bine 
cunoscută de localnici. Clătinându-se, păşind greoi, călcă pe 
asfaltul drumului şi ridică mâinile spre o maşină care se 
apropia. Şoferul nu se sinchisi de semnele lui. Şi îşi văzu de 
drum în viteză. După câteva secunde se apropie alta, de data 
asta venind din dreapta. Varak se postă în fața ei cât putu de 
drept şi ridică o mână. Maşina încetini, apoi se opri. Cehul 
duse mâna la piept după pistol. 

— Ce s-a întâmplat? întrebă omul de la volan. 

Era în uniformă de marină şi Varak desluşi ca prin ceață 
aripioarele aurite de pe epoleţi. Un pilot din marina militară. 

— Mă tem că am avut un accident, spuse el sleit de puteri. 
Am ieşit în decor la o milă şi ceva de-aici şi n-a oprit nimeni 
să mă ia. 

— Dar eşti lovit rău de tot, amice... Urcă, te duc la spital. 
Iisuse, dar eşti în ultimul hal! Hai, încet, te ajut eu. 

— Nu te deranja, mă descurc, spuse Varak ocolind botul 
maşinii şi urcând anevoie. Dacă îți murdăresc maşina am să 
fiu bucuros să achit... 

— Hai să nu ne facem probleme din cauza asta. 

Ofițerul porni în scrâşnet de cauciucuri şi Varak strecură 
arma la loc pe nevăzute. 


— Sunteţi foarte amabil, spuse el scoțând din buzunar o 
bucăţică de hârtie şi un pix şi mâzgălind stângaci, pe 
întuneric, câteva cuvinte şi câteva numere de telefon. 

— Eşti rănit rău, amice. Ţine-te bine! 

— Te rog, trebuie să găsesc un telefon. Te rog! 

— Pentru afurisita de asigurare? Las-o să mai aştepte, 
omule. 

— Nu, nu-i vorba de asigurări, bolborosi Varak. Soţia 
mea... Mă aşteaptă de ore întregi... Are nişte probleme... cu 
nervii... 

— Oare nu avem toţi? zise pilotul. Vrei s-o sun eu? 

— Nu, mulțumesc foarte mult. Ar interpreta că... s-a 
întâmplat o... o nenorocire mai mare... decât €... şi nu... 

Şi se arcui pe spate, făcând o grimasă de durere. 

— E un chioşc de fructe cam la o milă de-aici. Îl cunosc pe 
proprietar şi au telefon. 

— Nici nu ştiu cum să-ți mulțumesc... gâfâi Varak. 

— Mă inviţi la restaurant după ce ieşi din spital. 

Proprietarul chioşcului de fructe îi dădu lui Varak 
telefonul, holbând ochii la vederea hainelor pline de sânge, în 
timp ce ofițerul de marină se uita şi el, îngrijorat. 

Milos formă numărul de la hotelul Westlake. 

— Camera cincizeci şi unu, vă rog. 

— Alo, alo? strigă Khalehla trezită dintr-un somn adânc. 

— Ai un răspuns pentru mine? 

— Milos? 

— Da. 

— Ce s-a întâmplat? 

— Nu mă simt bine deloc, domnişoară. Ai un răspuns? 

— Eşti rănit! 

— Răspunsul! 

— Semnal verde. Payton nu se bagă. Evan poate primi o 
nominalizare, e a lui. 

— E nevoie de el mai mult decât îţi închipui. 

— Nu ştiu dacă o să fie de acord. 

— Trebuie! Nu vorbi la telefon. Te sun din nou. 


— Eşti rănit! 

Cehul închise şi formă imediat alt număr. 

— Da? 

— Sunetistule? 

— Praga? 

— Cum merge? 

— Terminăm în câteva ore. Operatoarea şi-a pus căştile la 
urechi şi tastează de zor... În noaptea asta face ore 
suplimentare. 

— Nu contează prețul... se va acoperi. 

— Ce-i cu tine? De-abia te aud. 

— Am răcit puţin... Ai zece mii în cutia poştală de la 
studio. 

— Da, haide, haide, ştii că nu sunt hoţ. 

— Eu plătesc gras, ai uitat? 

— Chiar că nu-mi sună deloc bine vocea ta, Praga. 

— Dimineaţă duci totul la hotelul Westlake, camera 51. 
Numele femeii este Rashad. Ține minte! I le dai numai ei. 

— Rashad, camera 51, Westlake. S-a notat. 

— Mulţumesc. 

— Ascultă, dacă ai necazuri să-mi spui, bine? Adică dacă e 
ceva ce aş putea să fac... 

— Maşina ta e la aeroport, în parcare, sectorul C, spuse 
cehul închizând imediat. 

Apoi, pentru ultima dată, mai formă un număr. 

— Camera cincizeci şi unu, vă rog... 

— Alo? 

— Vei primi... totul... dimineaţă... 

— Unde eşti? Lasă-mă să trimit ajutor! 

— Dimi... neaţă. Să i le dai lui domnului B! 

— Luate-ar dracu, Milos! Unde eşti? 

— Nu contează... Să iei legătura cu Kendrick. Neapărat... 
S-ar putea ca el să ştie. 

— Să ştie? Ce să ştie? 

— Fotografiile... Doamna Vanvlanderen... Lausanne, portul 
cu ambarcaţiuni de la lacul Leman. Beau-Rivage... grădinile... 


Apoi Amsterdam. În hotel... în cabinetul ei. Spune-i! E un 
saudit căruia i s-au întâmplat nişte lucruri... milioane... 
Milioa... 

Milos de-abia mai putea vorbi; nici nu prea mai putea 
respira. Zi-i mai departe! Continuă! Se îndemnă el. Nu te opri! 

— Despre ce dracu vorbeşti? 

— El ar putea fi cheia! Sauditul! Să nu laşi pe nimeni să ia 
fotografiile... contactează-l pe Kendrick. S-ar putea ca el să- 
şi... amintească... Cine e... individul! 

Pierdu controlul mişcărilor; încercă să pună receptorul 
înapoi în furcă, dar nu nimeri şi se prăbuşi la pământ în fața 
standului. 

Murise. 


Capitolul 38 


Titlurile de dimineață şi articolele de pe prima pagină 
puneau în umbră toate celelalte ştiri. Secretând de Stat al 
Statelor Unite şi toți membrii delegației americane fuseră 
ucişi în chip bestial într-un hotel din Cipru. Flota a şasea 
americană se îndrepta în viteză spre insulă, cu toate gurile de 
foc şi cu avioanele pregătite de luptă. Cetăţenii Statelor Unite 
erau cutremuraţi de groază şi răvăşiți de furie. Sentimentul 
cumplit că o anumită forță necontrolată a răului părea să 
plutească la orizont, împingând națiunea către o confruntare 
mondială, provoca guvernul să răspundă cu aceeaşi 
brutalitate. Dar, dând dovadă de o sclipitoare şi rară intuiție 
geopolitică, preşedintele Langford Jennings reuşi să 
controleze furtuna.  Contactă Kremlinul şi rezultatul 
discuțiilor în o dublă condamnare a bestialului act terorist, o 
faptă monstruoasă care a îndoliat întreaga lume. Din toate 
capitalele începură atunci să sosească mesaje de compasiune 
şi elogii postume la adresa unui mare om politic. O făcură 
atât aliații cât şi adversarii. 


lar în paginile doi, şapte şi patruzeci şi cinci ale lui San 
Diego Union şi patru, cincizeci şi cincizeci şi unu ale lui Los 
Angeles Times apăreau şi câteva anunţuri, mult mai puţin 
importante: 


SAN DIEGO 22 decembrie. Doamna Ardis Vanvlanderen, 
director de personal al vicepreşedintelui Orson Bollinger, al 
cărei soț a decedat subit ieri în urma unui accident cerebral şi-a 
pus capăt zilelor azi dimineață, pare-se nemaiputând suporta 
durerea despărțirii de soțul iubit. Cadavrul ei a fost aruncat de 
valuri pe plaja Coronado, moartea survenind prin înec. În drum 
spre aeroport, avocatul doamnei Vanvlanderen, domnul 


Crayton Grinnell din La Jolla, o lăsase la locul unde urmau să 
aibă loc funeraliile soțului ei, pentru a-l vedea pentru ultima 
dată... Potrivit declarațiilor unor persoane din imediata sa 
intimitate, văduva se afla într-o accentuată stare de încordare 
şi ajunsese aproape incoerentă. Deşi limuzina a aşteptat-o, ea 
a ieşit pe o uşă dosnică şi se pare că a luat un taxi în direcția 
plajei Coronado... 


MEXICO CITY 22 decembrie. Profesorul Eric Sundstrom, 
unul dintre marii oameni de ştiinţă ai secolului nostru, creatorul 
unor tehnologii spațiale de o excepțională complexitate, a 
încetat din viață în urma unei hemoragii cerebrale în timp ce 
afla în vacanţă în Puerto Vallarta. În momentul de fată sunt 
disponibile doar puţine detalii. În ediţia de mâine vom prezenta 
cititorilor noştri date ample referitoare la viața şi cariera 
genialului savant. 


SAN DIEGO 22 decembrie - Un bărbat neidentificat, fără 
acte asupra lui dar înarmat cu un revolver, a murit în urma 
unor răni provocate de gloanțe pe o şosea din spatele 
aeroportului internațional. Locotenentul John Demartin, pilot în 
marina SUA, l-a luat în maşina lui, declarând poliției că omul 
pretindea că avusese un accident de automobil. Având în 
vedere că faptele s-au petrecut în imediata apropiere a unei 
piste particulare a aeroportului, anchetatorii sunt de părere că 
s-ar putea ca evenimentul să nu fie străin de intensul trafic de 
droguri din această zonă... 


Evan luă primul avion spre San Diego. Insistase să-l vadă 
pe Manny la ora şase şi nu admitea să fie refuzat. 

— Ai să te faci bine, minţise el. 

— lar tu eşti un artist de rahat, răspunsese posac 
Weingrass. Unde te duci? 

— La Khalehla, la San Diego. Are nevoie de mine... 

— Atunci pleacă naibii de-aici! Nu vreau să-ți mai văd 
mutra aia pocită nici o secundă. Du-te la ea, ajut-o! Prinde-i 


pe nenorociţii ăia! Hai, mişcă-te o dată, deşteptule! 

Drumul cu taxiul de la aeroport la hotel, prin traficul de 
dimineaţă, i se păru interminabil. Colac peste pupăză, şoferul 
îl recunoscu şi se puse pe un potop de înjurături la adresa 
tuturor arabilor şi a lucrurilor arabe în general. 

— Toţi nespălații ăia ar trebui împuşcaţi ca nişte câini, 
este? 

— Şi femeile şi copiii, desigur. 

— Aşa, aşa, îmi pare bine că mă-nţelegeţi! Putorile alea de 
arabi trândăvesc şi nu fac nimica toată ziua, numa-şi 
regulează în draci jegurile alea de neveste şi se prăsesc pe 
rupte şi puradeii cresc mari şi fac şi mai mulți puradei! În 
două generaţii ne încalecă, vă spun eu! Vin încoace peste noi, 
adică au şi început, poftim! Glonţul, ăla-i sfânt pentru ei! 

— E o soluţie grozavă. Ai putea s-o numeşti soluţia finală. 

— Şi de fapt singura! Este? 

— Nu ştiu dacă chiar este. Dacă stai să te gândeşti la cât 
costă muniţia, cheltuielile ar fi prea mari. Ar însemna să 
crească taxele şi impozitele. 

— Ei na, alta acuma! Păi ce rahatu' mă-sii, adică nu plătim 
şi-aşa de ne ies ochii? Trebuie să existe şi altă cale, nu se 
poate! 

— Sunt sigur că ai să găseşti una... Acum, dacă mă scuzi, 
am de citit ceva. 

Kendrick se întoarse la numărul lui din Denver Post şi la 
groaznicele veşti din Cipru. Şoferul, bănuind abia acum că 
încuviințările acelea ale congressmanului cam miroseau a 
zeflemea, nu mai spuse nimic şi deschise aparatul de radio. 
Ştirile se refereau şi aici ca şi în ziare numai la sălbaticul act 
de terorism din Cipru, cuprinzând înregistrări de la fața 
locului şi declaraţii ale unor personalități de mare prestigiu 
internațional care condamnau la unison acest act de barbarie 
fără precedent. Şi ca şi când morţii trebuia să-i urmeze tot 
moarte, Evan ascultă uluit vorbele crainicului: 

Aici, în San Diego, a avut loc o altă tragedie. Doamna Ardis 
Vanvlanderen, directorul de personal al vicepreşedintelui Orson 


Bollinger, a fost găsită moartă în această dimineață devreme, 
când trupul ei a fost scos de valuri pe plaja Coronado. Poliția 
consideră că e vorba de o sinucidere... 

Kendrick tresări violent şi se aplecă brusc în față, pentru a 
auzi mai bine... Ardis? Ardis Vanvlanderen...? Ardis 
Montreaux! Bahamas... Un conţopist mărunt de la Off Shore 
Investments Limited, cu ani de zile în urmă, spusese că Ardis 
Montreaux se măritase cu un californian bogat! 

Doamne sfinte! Va să zică pentru asta plecase Khalehla la 
San Diego. Mitchell Payton dăduse de urma târfei ăleia 
nenorocite, care uite că ajunsese director de personal al lui 
Bollinger! Anunţul continuă cu nişte comentarii leşinate 
despre durerea proaspetei văduve, care lui Kendrick îi părură 
cel puţin suspecte. 

Intră grăbit în holul hotelului şi luă liftul până la etajul 
cinci, exasperat de încetineala cu care urca. În sfârşit, cabina 
se opri şi Kendrick se năpusti afară, o luă pe coridor uitându- 
se la numerele camerelor şi ajunse la camera Khalehlei, 
nerăbdător şi deprimat deopotrivă. Nerăbdător s-o vadă şi s-o 
îmbrățişeze şi deprimat din cauza stării lui Manny, din cauza 
măcelului din Cipru, din cauza atâtor şi atâtor lucruri, dar în 
principal din cauza lui Emmanuel Weingrass, care căzuse 
victimă unei crime programate. Ajunse la uşă, bătu de patru 
ori şi auzi paşii ei chiar înainte să-şi retragă mâna. Uşa se 
deschise şi Khalehla i se aruncă în brațe. 

— Dumnezeule, cât te iubesc, îi şopti el la ureche 
înfundându-şi cu nesaț obrazul în părul ei negru. Şi totul e 
atât de putred, atât de al dracului de putred! 

— Repede, intră înăuntru. 

Khalehla închise repede uşa, răsuci cheia şi se întoarse 
spre el, luându-i capul între palme. 

— Manny? 

— Mai are de trăit între trei şi şase luni. Moare din cauza 
unui virus pe care nu l-ar fi putut contacta decât printr-o 
injecție. 

— Aaaa! Inexistentul doctor Lyons! 


— Am să-l găsesc chiar de-ar fi să-mi ia douăzeci de ani! 

— Vei avea tot ajutorul din partea Washingtonului. 

— Veştile sunt groaznice de peste tot. În Cipru, cel mai bun 
om al administraţiei e făcut praf şi pulbere... 

— Se leagă cu ce e aici, Evan. Cu ce e aici, în San Diego. 

— Cum? 

Khalehla se dădu înapoi şi-l luă de mână, trăgându-l spre 
colțul unde se aflau două scaune şi o măsuţă. 

— Stai jos, dragul meu. Trebuie să-ți spun multe, pe care 
n-am putut să ţi le spun până acuma. Apoi e ceva ce va trebui 
să faci... de aceea te-am rugat să vii acum aici. 

— Cred că ştiu unul din lucrurile pe care vrei să mi le spui, 
zise Kendrick aşezându-se. Ardis Montreaux, văduva lui 
Andrew Vanvlanderen... Am auzit la radio, se zice că s-a 
sinucis. 

— A făcut-o în clipa în care s-a măritat cu răposatul ei soț. 

— Pentru asta ai venit aici, ca s-o vezi pe ea, nu? 

— Da, încuviință Khalehla dând din cap şi se aşeză şi ea. 
Ai să poți auzi şi citi tot. Există benzi şi transcrieri cu tot ce 
se poate, mi-au fost aduse acum o oră. 

— Şi cu catastrofa din Cipru cum rămâne? 

— Ordinul a plecat de-aici. De la un bărbat pe nume 
Grinnell. 

— N-am auzit de el. 

— Puţini au auzit... Evan, e ceva de o mie de ori mai rău 
decât ne-am fi putut imagina. 

— Ai aflat asta de la Ardis?... Da, ea a fost cândva Ardis, 
iar eu Evan. 

— Ştiu. Nu, nu de la ea, de la ea doar am întrezărit 
conturul afacerii şi a fost destul ca să ne îngrozească. 
Principala noastră sursă a fost un om care-a fost ucis azi- 
noapte lângă aeroport. 

— Pentru numele lui Dumnezeu, cine? 

— Europeanul blond, dragul meu. 

— Cum? 

Kendrick se făcu roşu la față şi se lăsă moale pe scaun. 


— A înregistrat nu numai interviul meu, dar şi conversaţia 
ulterioară, care a aruncat totul în aer. Cu excepția lui 
Grinnell nu avem alt nume, dar putem pune cap la cap câteva 
lucruri. Rezultă ceva absolut terifiant. 

— Un guvern în guvern, spuse Evan încet. Aşa a spus 
Manny. Servitorii care conduc casa stăpânului. 

— Şi ca de obicei, Manny a avut dreptate. 

Kendrick se ridică, se duse la fereastră şi se rezemă de 
pervaz, privind afară fără să vadă. 

— Blondul ăsta... cine-a fost? 

— N-am putut să aflăm, dar oricine-ar fi fost, a murit 
transmițându-ne informația. 

— Dosarul Oman. Cum a făcut rost de el? 

— N-a vrut să-mi spună altceva decât că sursa lui a fost o 
persoană cu cele mai bune intenţii, care te-a sprijinit pentru a 
urca în ierarhia politică. 

— Asta nu-mi spune nimic! strigă Evan. Trebuie să fi fost 
la mijloc mai multe sfori! 

— Nu mai e nimic altceva la mijloc, dragul meu. 

— Nemernicul ăla avea idee de ce ispravă a făcut? Vieţile 
pierdute, masacrele? 

— A zis că erorile de judecată îl vor îndurera mai mult 
decât pe oricare altul. N-avea de unde să ştie că durerea lui 
nu va dura mai mult de câteva ore. 

— La naiba! tună Kendrick. Şi Grinnell? L-au găsit? 

— A dispărut. Avionul lui a plecat spre Tucson. Nimeni n-a 
ştiut până dimineaţă. Aparatul a stat la sol cam o oră apoi a 
decolat fără aprobarea zborului, aşa ni s-a spus de la 
aeroport. 

— Dar în felul ăsta avioanele se pot ciocni! 

— Nu şi dacă intră în spaţiul aerian al Mexicului. Lui MJ i- 
a venit ideea că poate oamenii lui Grinnell au mirosit maşinile 
federale care aşteptau în preajma casei lui din La Jolla, chiar 
aşa, camuflate. 

Evan se întoarse la masă şi se aşeză pe scaun, obosit, 
învins. 


— Deci încotro ne ducem? 

— Jos, în apartamentul lui Vanvlanderen. Europeanul 
nostru a vrut ca tu să te uiţi la ceva, mai exact la nişte 
fotografii. Nu ştiu de ce, dar el a spus că bărbatul e saudit şi 
că tu ţi-ai putea aduce aminte. Ceva în legătură cu nişte 
milioane şi cu o evadare. Am asigurat apartamentul, nu intră 
şi nu iese nimeni. Ea a fost directorul de personal al lui Orson 
Bollinger şi s-ar putea ca acolo să existe documente 
confidențiale, aşa că serviciile speciale au avut un motiv 
imbatabil să pună mâna pe apartament. 

— Bine, hai să mergem. 

Luară liftul până la etajul trei şi se apropiară de uşa 
apartamentului familiei Vanvlanderen. Cei doi ofițeri de poliție 
înarmați din fața uşii dădură din cap aprobator, apoi unul din 
ei se întoarse şi descuie uşa. 

— E pentru mine o onoare să vă cunosc, domnule 
congressman, spuse celălalt strângându-i mâna să i-o 
fărâme. 

— E o plăcere să vă întâlnesc, spuse Kendrick şi intră în 
apartament. 

— Cum te simţi să fii o asemenea celebritate? îl întrebă 
Khalehla închizând uşa. 

— Nici confortabil, nici mulțumit de mine, răspunse Evan 
înaintând prin foaierul placat cu marmură spre salon. Unde 
sunt fotografiile? 

— Blondul n-a fost prea explicit, a spus doar că sunt în 
cabinetul ei şi că tu le vei deosebi pe cele făcute la Lausanne 
şi Amsterdam. 

— Uite-aici, spuse Kendrick observând o lampă de birou 
aprinsă într-o încăpere din stânga. la să vedem. 

Traversară camera şi intrară în cabinet. Evan clipi de 
câteva ori ca să-şi obişnuiască privirea cu întunericul din 
interior, apoi se duse şi aprinse lampa de pe masă. Imediat, 
aranjamentul în zig-zag al fotografiilor apăru la vedere. 

— Dumnezeule, de unde începem? întrebă Khalehla. 

— Încet şi cu grijă, răspunse Kendrick renunțând repede la 


peretele din stânga şi concentrându-şi atenția asupra celui 
din fața lui. Aici e Europa, spuse el parcurgând rapid cu 
privirea imaginile. Aici e Lausanne, adăugă el uitându-se 
atent la doi oameni surprinşi de aparat cu portul de 
ambarcațiuni Leman pe fundal. Asta e Ardis cu... nu, nu se 
poate! 

— Ce să nu se poată? 

— Stai o clipă! 

Evan se uită apoi spre colțul din dreapta jos, la altă poză, 
unde figurile se vedeau mai clar. 

— Tot Lausanne şi aici. Dincoace e în grădinile de la Beau- 
Rivage... Dumnezeule! tresări el. Să fie oare cu putință? 

— Ce anume?... Blondul a zis şi el ceva de Beau-Rivage. Şi 
Amsterdam şi Rozen-nu-ştiu-cum. 

— Rosengracht. Uite aici, zise Kendrick şi arătă spre o 
fotografie în care fețele celor doi se vedeau mai bine. 
Dumnezeule sfinte! El e! Nu se poate să mă înşel! 

— Cine? 

— Abdel Hamendi! Inconfundabil! L-am cunoscut acum 
mulți ani în Riad. A fost ministru saudit până când l-au prins 
că făcea afaceri pe cont propriu din care scotea milioane de 
dolari. Contracte false. Trebuia să fie executat în public, dar a 
reuşit să fugă din ţară... Se zicea că şi-a construit o fortăreață 
în Alpi, pe lângă Divonne şi s-a apucat de alte afaceri. Arme. 
Am auzit că a devenit cel mai puternic traficant de arme din 
lume. 

— Ardis Vanvlanderen a zis şi ea ceva de Divonne, pe a 
doua bandă. A fost o referire fugară, nu i-am dat atenţie, dar 
acum se leagă. 

Evan se dădu înapoi şi se uită la Khalehla. 

— Instinctele europeanului nostru mort au fost corecte. Nu 
şi-a amintit detalii, dar l-a mirosit pe Abdel Hamendi... Un 
guvern în guvern ocupându-se cu traficul ilicit de arme... 
Totul se leagă de Bollinger? zise el încruntându-se. 

— Europeanul a zis că nimic nu lasă să se întrevadă asta. 
Ce ştia şi ce nu? Nu ne-a spus. Un lucru e sigur: Bollinger e 


punctul de convergență al celor mai bogaţi oameni din 
America. 

— Dumnezeule, sunt amestecați cu toții... 

— Mai trebuie să ştii ceva: pe terorişti i-a adus încoace 
soțul lui Ardis Vanvlanderen. El a aranjat atacurile asupra 
caselor tale. 

— Dumnezeule! exclamă consternat Evan. De ce? 

— Tu, răspunse blând Khalehla. Tu erai ţinta: voia ca tu să 
fii ucis. A acționat singur, de aceea a fost ucisă nevastă-sa 
când au aflat ceilalți, ca să dispară orice fir care ar fi putut 
duce la ei. Dar toți se tem groaznic de tine. Săptămâna 
viitoare începe o campanie la scară naţională pentru a te 
propulsa în fotoliul lui Bollinger. Vei fi noul vicepreşedinte. 

— Campanie? Oamenii europeanului blond? 

— Da. Iar oamenii din anturajul lui Bollinger nu pot tolera 
asta. Ei ştiu că tu ai să-i mături şi-ai să le reduci influența la 
zero. 

— Am să fac mai mult de-atât, spuse Evan. Nu-i mătur. Îi 
rad de pe fața pământului... Cipru, Fairfax, Mesa Verde... Ah, 
nemernicii! Cine sunt? Există vreo listă? 

— Putem încropi una cu multe nume suspecte, dar nu ştim 
precis cine e amestecat şi cine nu. 

— Nu-i nimic, aflăm! 

— Cum naiba? 

— Intrăm în tabăra lui Bollinger. Or să vadă un alt 
congressman Kendrick, unul care se poate lăsa mituit ca să 
nu aspire la un fotoliu prezidenţial. 


Mitchell Jarvis Payton se uita pe fereastra cabinetului lui 
din Langley, Virginia. Avea atât de multe la care să se 
gândească încât nu se mai putea gândi la Crăciun, eveniment 
care părea să devină o zi oarecare. Nu regreta modul de viață 
pe care-l alesese, însă Crăciunul îl cam punea în fiecare an la 
încercare. Avea două surori măritate în Midwest şi nepoate şi 
nepoți cărora le trimisese şi anul acesta obişnuitele cadouri 
alese cu gust de secretara lui, însă nu-şi dorea să se ducă la 


ei în vacanţă. Pur şi simplu nu prea mai avea ce discuta cu ei. 
Fusese mult prea mult timp de partea cealaltă a lumii ca să 
mai poată suporta discuţii despre un depozit de cherestea şi 
despre o firmă de asigurări sociale, când era evident că el nu 
le putea spune nimic despre munca lui. Acelaşi lucru şi 
despre copiii surorilor, cei mai mulți din ei ajunşi acum 
oameni în toată firea, firi mediocre, care în şcoală nu prea se 
omorâseră cu cartea, mulțumiți că părinții lor erau în stare să 
le asigure o viață lipsită de griji. Era deci mai bine să fie 
singur. Poate că tocmai de aceea gravita el în jurul acestei fete 
pe care o considera nepoata lui, Adrienne Rashad. Mai bine s- 
ar obişnui să-i spună Khalehla, îşi zicea el uneori. Da. 
Adrienne făcea parte din lumea lui şi era o ființă de excepţie. 
Cu ca putea comunica şi se simțea înţeles, iar el o înțelegea la 
rândul lui. Îşi dori pentru un moment să fie înapoi în Cairo, 
pe vremea când familia Rashad insista ca el să vină la ei în 
vizită de Crăciun şi să sărbătorească împreună Naşterea lui 
lisus în jurul unui brad strălucitor, ascultând colinde cântate 
de Corul Mormonilor. 

— Zău, MJ, exclamase într-un rând soţia lui Rashad. Eu 
sunt din California, ai uitat? Chiar am pielea ceva mai albă ca 
a ta! 

Unde se duseseră zilele acelea? Va mai trăi vreodată 
bucuria acelor ani când se simțea tânăr şi plin de vigoare? 
Bineînţeles că nu. Dumnezeule, uite ce tâmpenii îi trec prin 
cap! 

În ziua de Crăciun, Mitchell Jarvis Payton, directorul 
serviciului Proiecte Speciale, se aşeză la masă singur... 


Telefonul cel roşu începu să sune. Întinse mâna şi ridică 
receptorul. 

— Da? 

— E nebun! strigă Adrienne-Khalehla. Înţelegi? Adică e 
nebun de-a binelea, MJ! 

— Oh, Doamne! Va să zică te-a şi lăsat baltă? 

— Pe naiba! Vrea să se ducă la Bollinger! 


— La Bollinger? Ce să caute acolo? 

— Să joace rolul unui informator! ie îţi vine să crezi? 

— Mi-ar veni dacă mi-ai spune mai clar... 

Se auziră câteva zgomote în receptor, apoi câteva cuvinte 
deşuheate aruncate când de unul, când de altul. 

— Mitch, sunt Evan. 

— Mi-am închipuit. 

— Mă duc în cuşca aia afurisită. 

— La Bollinger? 

— E logic. Am făcut acelaşi lucra şi în Masqat. 

— După o victorie s-ar putea să vină şi o înfrângere, tinere. 
Prima dată învingător, a doua oară pârlit rău de tot. Ăştia 
joacă dur, nu umblă deloc cu mănuşi. 

— Şi eu la fel. Îi vreau. Şi o să-i am. 

— Te ţinem sub observație... 

— Nu, o să trebuiască să mă descurc singur. Ei au ceea ce 
voi numiți echipament, adică ochi peste tot. Va trebui să 
acționez de unul singur, mai exact să le sugerez că aş putea fi 
convins să mă las de politică. 

— E prea mare contradicţia între ce spui acum şi ce au 
văzut şi-au auzit ei de la tine până în momentul de față. Nu 
cred că o să-ți ţină, Kendrick. 

— Ba da, dacă am să le spun un adevăr parțial... adică cea 
mai importantă parte. 

— Şi care-i partea aia, Evan? 

— Că ce-am făcut în Oman a fost pur şi simplu o chestie 
de interes personal. M-am întors acolo ca să adun tot ce 
lăsasem în urmă, toți banii pe care i-am făcut şi nu i-am luat 
cu mine. Chestia asta au s-o înțeleagă şi încă al dracului de 
bine! 

— Nu chiar. Au să-ți pună o groază întrebări şi or să aibă 
pretenția ca răspunsurile tale să sune bine. Au să le verifice. 

— Nu există întrebare la care să nu le pot răspunde. Tot 
adevărul parțial se poate confirma uşor. Ştiam precis cine se 
afla în spatele palestinienilor şi de ce. Aceeaşi tactică o 
folosise şi el împotriva companiei mele: adevărul. Am avut 


legături cu cei mai influenți oameni din sultanat şi am 
beneficiat de maximum de protecție din partea guvernului. N- 
au decât să se intereseze la tânărul Ahmat, lui o să-i facă 
plăcere să lămurească o dată pentru totdeauna treburile 
astea. Apoi din nou a fost la mijloc adevărul, chiar şi când am 
fost aruncat în lagărul de prizonieri, unde-am fost păzit de 
poliție clipă de clipă... Şi în tot acel timp, obiectivul meu a fost 
să obţin informaţii, care eram sigur că există, ca să pun mâna 
pe un nenorocit care-şi spunea Mahdi. Ăsta-i adevărul 
adevărat, nu? 

— Nu. Sunt convins că pot exista scăpări care te-ar putea 
da de gol, spuse Payton, notându-şi într-un carnețel ceva ce 
mai târziu avea să şteargă. 

— Eu nu mă pot gândi la nici una, MJ şi numai asta 
contează. Am ascultat banda europeanului, ăştia au pus la 
bătaie miliarde de dolari pentru următorul mandat, o groază 
de miliarde şi nu-şi pot permite să slăbească lanţul nici cu un 
milimetru. N-are importanţă că n-am dreptate, ci văd în mine 
o amenințare pentru ei, ceea ce în alte circumstanțe, al 
dracului să fiu dacă nu... 

— Şi care ar fi circumstanțele alea, Evan? îl întrerupse 
omul din Langley. 

— Cum...2 Poate dacă aş locui în Washington, înţelegi ce 
vreau să spun, nu? l-aş călări de nu s-ar vedea pe toți 
ticăloşii ăştia care se joacă cu sipetele guvernamentale şi 
caută căi de a ocoli legile pentru câteva milioane de ici, câteva 
milioane de dincolo... 

— Eşti un fanatic mai fanatic decât... 

— Nu un fanatic, MJ, doar un om care îşi plăteşte 
impozitele şi e al dracului de supărat, fiindcă e sătul până-n 
gât de toate şmecheriile şi panglicăriile lipitorilor ăstora, care 
se-ngraşă din impozitele lui, aia sunt eu acuma, atât!... Unde 
rămăsesem? 

— Că eşti o amenințare pentru ei. 

— Exact. Vor să mă dea la o parte, iar eu am să-i conving 
că sunt gata să mă ridic singur şi să plec de bunăvoie, că nu 


am nimic de-a face cu campania asta afurisită pentru 
promovarea mea în fotoliu... dar că am totuşi şi eu o 
problemă, nu? 

— Gravă? 

— În primul şi cel mai important rând, eu sunt un om de 
afaceri, înţelegi? Inginer constructor prin formație şi 
profesiune, aşa că funcția de vicepreşedinte al Statelor Unite 
îmi poate conferi o postură globală de care altfel nu m-aş 
putea bucura niciodată. Sunt relativ tânăr, peste cinci ani tot 
prefixul patru îl am şi atunci, ca fost vicepreşedinte, voi 
dispune de acoperire financiară şi de o imensă influență peste 
tot în lume. E o perspectivă foarte tentantă pentru un 
constructor de talie internaţională, care intenționează să se 
întoarcă în sectorul privat şi să ajungă cineva pe globul ăsta... 
Cam care crezi că va fi reacția lui Bollinger şi a consilierilor 
lui? 

— Care alta? Tu spui exact ce vor ei să audă. Au să-ți ofere 
o scurtătură de cinci ani şi toate resursele financiare de care 
poţi avea nevoie. 

— Tocmai asta am sperat să spui. Şi tocmai asta sper să 
spună şi ei. Şi încă o dată-ți spun, ca orice negociator cu 
capul pe umeri, care a făcut bani frumoşi la vremea lui şi ştie 
ce-s alea afaceri, pe mine mă frământă deci o problemă. 

— De-abia aştept s-o aud, tinere. 

— Am nevoie de o dovadă şi încă repede, ca să pot refuza 
clar şi definitiv comitetul acela din Denver care vrea să 
înceapă campania săptămâna viitoare. Să-l resping înainte de 
a decola şi de a scăpa de sub control. 

— lar dovada pe care o ceri e un fel de angajament în 
termeni generali? 

— Sunt om de afaceri şi discut cu nişte oameni de afaceri, 
nu? 

— Şi eu la fel. N-ai să vezi nimic scris de la ei. 

— Între nişte oameni de bună credinţă, orice afacere e 
negociabilă. Vreau o întâlnire de intenţie cu directorii, ca să le 
expun planurile mele, aşa vagi cum sunt ele, iar ei să poată 


să-mi dea un răspuns ferm. Dacă ei mă pot convinge că sunt 
demni de încredere, acționez şi eu în conformitate... Şi cred 
că se vor strădui să fie foarte convingători, însă deja atunci 
nu va mai avea importanţă. 

— Pentru că vei avea nucleul, fu Payton de acord zâmbind. 
Îi vei fi cunoscut deja. Evan, trebuie să-ți spun că totul pare 
posibil, ba chiar remarcabil. 

— Sună doar ca o afacere bună, MJ. 

— Totuşi, acum am eu o problemă. Din capul locului ceva 
are să le miroasă al naibii de suspect. N-au să te creadă că 
vrei să te întorci acolo. Tocmai tu, tocmai acolo şi tocmai 
acum! Tot Orientul Mijlociu e în momentul de față un butoi 
cu pulbere, de colo până colo. Şi dacă te mai cheamă 
întâmplător şi Kendrick şi cum ai tu o groază de prieteni 
printre arabi... în special în Valea Baaka, unde te simți 
oricând mai în siguranţă ca acasă... 

— Eu n-am zis că mă întorc acolo săptămâna viitoare. Am 
zis într-o bună zi şi nici nu m-am referit exact la Mediterana. 
Dar am să vorbesc despre Emirate şi despre Bahrain, Kuweit 
şi Qatar, chiar şi despre Oman şi Arabia Saudită, de fapt 
despre toate locurile în care a operat Kendrick Group. E cât se 
poate de normal şi dacă şi OPEC-ul cuplează, facem afaceri 
poate mai profitabile ca atunci. 

— Dumnezeule, dar să ştii că eşti chiar convingător! 

— Afaceri. Se cheamă spirit de prevedere în derularea 
afacerilor. E în nota mea, nu?... Eu am piesele albe, Mitch, 
aşa că mă duc la ei. 

— Când? 

— Peste câteva minute îl sun pe Bollinger. Nu cred să-mi 
refuze o audienţă. 

— Nici eu nu cred. Langford Jennings l-ar frige la foc mic. 

— Vreau să-i dau câteva ore ca să-şi adune gaşca, sau cel 
puțin pe câţiva din cei mai de bază. Am să-l rog să mă 
primească astăzi la prânz. 

— Mai bine deseară, îl corectă Payton. Deseară după 
program şi fii cât se poate de explicit. Spune-i că vrei intrare 


separată, nu cea pe care intră de obicei personalul şi presa. 
Asta o să-l facă să se gândească la nişte chestii foarte speciale 
pe care le ai de discutat. 

— O idee foarte bună, MJ. 

— Sună a afacere practică, congressmane. 


Locotenent-comandorul John Demartin din marina SUA, 
îmbrăcat în blugi şi în tricou, freca din răsputeri, fără 
economie de detergent, scaunul din față al maşinii, încercând 
fără prea mare succes să îndepărteze petele de sânge. Vedea 
din ce în ce mai bine că până la urmă tot la curățătoria 
chimică avea să ajungă şi îşi spunea că până rezolvă, într-un 
fel sau altul, va trebui să le coasă copiilor o istorie oarecare, 
de exemplu că a vărsat sirop de cireşe când se întorcea acasă 
de la aeroport. Totuşi, cu cât mai scotea din petele astea, cu 
atât avea să-l coste mai puţin curăţatul chimic... sau cel 
puțin aşa nădăjduia el. 

Citise articolul din ediția de dimineaţă a ziarului Union, 
care scria şi despre el amintindu-i numele şi anunța opinia 
autorităților, că autostopistul rănit fusese o victimă a 
războiului drogurilor. Dar Demartin nu era deloc convins că 
lucrurile stăteau aşa. Nu cunoştea îndeaproape nici un 
traficant de droguri dar oricum, nu-şi putea imagina că un 
asemenea individ putea fi atât de politicos încât să se ofere 
să-i plătească pentru bancheta murdărită. El presupunea că 
astfel de oameni, dacă erau răniţi, intrau în panică, nu erau 
atât de controlațţi şi de politicoşi. 

Apăsând mai tare, ajunse cu frecatul în partea din spate a 
banchetei şi atinse ceva cu degetele, ceva ascuţit şi totuşi 
flexibil. Era un bileţel. Îl scoase şi citi pe sub petele de sânge: 

Ur g t. Sec m xi. Ştafeta contct 301 6211133 S- elini 

Ultimele litere se pierdeau de parcă cine le scrisese nu mai 
avusese destulă putere să apese pe hârtie. Demartin ieşi din 
maşină şi se apucă să studieze notița, apoi o luă pe poteca 
pietruită care ducea la uşa casei lui. Intră şi se duse în 
sufragerie, ridicând receptorul telefonului. Ştia pe cine 


trebuia să caute. Câteva clipe mai târziu, o secretară îi făcu 
legătura cu şeful contraspionajului de la baza navală. 

— Jim, sunt John Demartin... 

— Hei, Johny bătrâne, am citit în ziar despre episodul ăla 
idiot de azi-noapte. Ce n-ar face nenorociţii ăia pentru puţină, 
iarbă... Ei, ia zi, bătrâne, te-ai hotărât? Mă iei cu tine 
duminică la pescuit? 

— Nu, te sun în legătură cu chestia de azi-noapte. 

— Hm! E ceva anume? Ceva care să mă intereseze pe 
mine? 

— Jim, nu ştiu cine era sau ce era tipul şi ce învârtea, dar 
nu cred că avea legătură cu drogurile. Şi în afară de asta, am 
dat adineauri în maşină peste o notiță mototolită, sub 
bancheta pe care a stat el. E cam pătată de sânge, dar dă-mi 
voie să ţi-o citesc. 

— E-n regulă, dă-i drumul, am creionul în mână. 

Demartin începu să citească textul acela ciudat, literă cu 
literă şi cifră cu cifră. 

— Ce crezi, chestia asta ar putea să aibă vreun sens? 
întrebă el după ce termină. 

— Hm! S-ar... putea, spuse încet ofițerul de 
contrainformaţii. Bătrâne, ştii ceva? Mai bine spune-mi exact 
cum a fost azi-noapte, de-a fir a păr, vrei? Articolul din ziar dă 
prea pe scurt. 

Demartin începu prin a-i spune că deşi tipul vorbea 
excelent englezeşte, avea totuşi un accent străin. Povesti 
totul, străduindu-se să nu scape nici un amănunt şi încheie 
cu momentul când presupusul traficant se prăbuşise în fața 
standului cu lăzi de fructe. 

— Asta-i tot! 

— Crezi că el îşi dădea seama cât de grav era rănit? 

— Dacă el nu ştia, eu am ştiut. Am încercat să nu opresc 
la telefon, dar el a insistat, adică ce zic eu, m-a implorat, Jim! 
Nu atât cu vorba cât cu ochii... N-am să-i uit multă vreme 
privirea. 

— Dar n-ai avut nici o îndoială că o să se întoarcă la 


maşină. 

— Nici una. Cred că a vrut să dea un ultim telefon. De fapt 
în clipa când a căzut, tot s-a mai întins după telefonul de pe 
stand, dar sunt sigur că s-ar fi întors la maşină. 

— Stai acolo unde eşti. Te sun eu. 

Pilotul închise şi se duse la fereastra din spate care dădea 
în curte, unde se afla o mică piscină. Cei doi copii ai lui se 
bălăceau în apă şi strigau unul la altul, în timp ce soţia lui 
citea în şezlong un număr din Wall Street Journal, o ocupaţie 
pentru care el nu putea decât să-i fie recunoscător. 
Mulțumită jocului ei la bursă, familia reuşea să trăiască puțin 
peste nivelul oferit de salariul lui. 

Telefonul începu să sune. 

— Jim? 

— Da... John bătrâne, am să fiu cât se poate de clar, adică 
nu prea clar, dar... în sfârşit... E un tip aici la noi, luat cu 
împrumut de la Washington, unul mai familiarizat decât mine 
cu chestii din astea şi uite ce zice el că ar fi mai bine să faci... 
De fapt, e un ordin, John prietene... Un ordin, înţelegi? 

— Ce zice tipul, ia zi! 

— Zice să arzi fițuica aia afurisită şi să uiţi neapărat de ea! 


Shapoff-Turtă Dulce, cu costumul mototolit ca de obicei, se 
întinse după micul pachet galben de M&M, ţinând receptorul 
la urechea stângă. 

— Aţi notat? întrebă el. 

— Da, răspunse Mitchell Jarvis Payton, pronunţând 
cuvântul de parcă informaţia l-ar fi tulburat şi l-ar fi surprins 
deopotrivă. 

— După cum rezultă, tipul ăsta, oricine-ar fi fost el, 
combina termenul de urgent cu termenul de securitate 
maximă, probabil îşi făcea socoteala că dacă el moare, 
ofițerului de marină o să-i dea prin cap să cheme serviciile 
speciale, nu poliția. 

— Ceea ce a şi făcut, fu de acord MJ. 

— Şi că ăştia or să ia legătura cu omul lui de contact, să-i 


transmită mesajul, care să ajungă unde trebuie potrivite. 

— Mesajul fiind acela că cineva numit S a fost eliminat. 

— Da, dar tocmai aici e buba... Avem noi în derulare vreo 
operaţiune cu numele de cod S? 

— Nu. 

— Poate tipii de la trezorerie? 

— Mă îndoiesc, spuse Payton. 

— De ce? 

— Fiindcă în cazul ăsta, ei ar fi ultima verigă din lanţ. 
Mesajul n-ar fi ajuns mai departe. 

— De unde ştiţi? 

— Zona de cod trei-zero-unu este în Maryland şi din păcate 
îi recunosc numărul. Nu e listat nicăieri şi e strict secret. 

Payton se lăsă obosit pe speteaza scaunului, înțelegând vag 
cam ce simt alcoolicii când nu pot să mai stea o clipă fără să 
bea ceva. Simţea şi el aceeaşi nevoie de evadare de realitate. 
Ce tâmpenie ridicolă şi ilogică! Vocea care se făcuse auzită de 
atâția preşedinţi, un om pe care conducătorii ţării l-au ştiut 
întotdeauna ca punând interesele națiunii mai presus de 
orice, un om fără teamă, care n-a cerut niciodată favoruri, un 
om mereu constant în obiectivitatea lui... El alesese viitorul. 
Alesese un congressman puţin cunoscut dar cu calități 
remarcabile şi cu o poveste care pur şi simplu vrăjea corpul 
electoral. Îl orientase pe zeul găsit de el prin labirintul politic 
până când ageamiul ăsta irupsese ca o furtună în lumina 
reflectoarelor. Apoi, cu bruschețea şi temeritatea unui fulger 
de lumină, povestea fusese dezvăluită şi o lume întreagă 
rămăsese cu privirile ațintite asupra lui. Un val uriaş se 
pusese în mişcare, purtându-l pe zeul acesta către un tărâm 
la care el nu se gândise niciodată, un tărâm al puterii, o casă 
imperială a unor responsabilități înfricoşătoare. Casa Albă! 
Samuel Winters încălcase regulile. Şi, ceea ce era şi mai rău, 
provocase o pierdere imensă de vieți omeneşti. Domnul A nu 
picase din cer într-un moment de criză. Muncise din greu de 
unul singur pentru augustul Samuel Winters şi pentru 
aureola zeului ales de el. 


Directorul de la Proiecte Speciale ridică receptorul 
telefonului şi formă numărul. 

— Doctore Winters... Sunt Payton. 

— A fost o zi groaznică, nu-i aşa, doctore? 

— E un titlu pe care nu-l mai folosesc de ani de zile. 

— Păcat. Ai fost un elev bun. 

— Ai mai aflat ceva de aseară de la domnul A? 

— Nu... Deşi informaţia sa a fost tragic de profetică, n-ar 
avea nici un motiv să mă sune. După cum ţi-am spus, 
Mitchell, şeful lui, o cunoştinţă mult mai îndepărtată decât 
tine, i-a sugerat să mă contacteze pe mine.... Adică exact ceea 
ce a şi făcut. Reputația mea depăşeşte presupusa mea 
influenţă. 

— Prin intermediul dumneavoastră l-am putut întâlni pe 
preşedinte, spuse Payton închizând ochii la minciuna 
bătrânului. 

— Ei bine, da. Veştile pe care mi le-ai adus au fost 
devastatoare, cum au fost de altfel şi cele ale domnului A. În 
cazul lui, natural că m-am gândit la tine. Nu eram sigur dacă 
Langford sau oamenii lui erau calificați pentru o treabă ca 
asta... 

— Dar e sigur că nici eu n-am fost, îl întrerupse MJ. 

— Simt convins că ai făcut tot ce s-a putut. 

— Să ne întoarcem la domnul A, domnule Winters. 

— Da? 

— E mort. 

Răsuflarea tăiată se auzi aproape ca un şoc electric pe fir, 
apoi Winters vorbi cu o voce cavernoasă. 

— Ce tot spui acolo? 

— E mort, doctore Winters. lar cineva pe care-l cunoaşteţi 
sub numele de cod S a fost şi el ucis. 

— Oh, Dumnezeule, şopti omul de la Inver Brass. Cum de- 
ai obținut această... informație? 

— Mă tem că e un privilegiu al funcției şi nu vă pot spune 
nici măcar dumneavoastră. 

— Luate-ar naiba, eu ți l-am dat pe Jennings! Pe 


preşedintele Statelor Unite, omule! 

— Dar nu mi-aţi spus de ce, doctore. Nu mi-aţi explicat că 
cea mai importantă preocupare a dumneavoastră, 
preocuparea care vă consumă cel mai mult, era omul pe care 
chiar dumneavoastră l-ați ales: Evan Kendrick. 

— Nu! protestă Winters aproape ţipând. Nu trebuie să te 
bagi în treburi din astea, nu te privesc! Nu s-a încălcat nici o 
lege. 

— Aş vrea să cred că gândiţi aşa şi dacă e aşa, mă tem că 
greşiți amarnic. Când angajaţi talentele unui om de talia 
europeanului dumneavoastră, nu vă puteţi dezice de metodele 
folosite de el... După cum am pus noi faptele cap la cap, ele 
includ şantajul politic, corupţia la nivelul legislativului, furtul 
unor documente de maximă securitate... Toate astea 
cauzând, indirect, e drept, moartea sau mutilarea multor 
oameni din personalul guvernamental... Şi în final, crima. 
Numele de cod S a fost eliminat. 

— Oh, Doamne Dumnezeule...! 

— El e cel care... 

— Tu nu poți să înţelegi, Mitchell, nu aşa s-au petrecut 
lucrurile! 

— Dimpotrivă, exact aşa s-au petrecut. 

— Nu ştiu nimic despre asta, trebuie să mă crezi. 

— Vă cred, pentru că dacă aţi angajat un profesionist de 
primă mână ați făcut-o ca să obţineţi rezultatele dorite, nu 
pentru ca să vă furnizeze nişte explicații şi justificări. 

— Cuvântul ăsta, angajat, e un termen prea simplist! A fost 
un om dedicat trup şi suflet unei misiuni fără egal! 

— Aşa mi s-a spus şi mie. Venea dintr-o ţară unde 
poporului i-a fost furat dreptul de a-şi exprima voința. 

— Şi aici ce naiba crezi că se petrece? întrebă liderul de la 
Inver Brass, controlându-şi acum cuvintele dar pronunțându- 
le cu un soi de înverşunare. 

Payton rămase în continuare cu ochii închişi şi trecură 
câteva secunde până să se hotărască să răspundă. 

— Ştiu, spuse el încet. La asta lucrăm în momentul de față. 


— L-au ucis pe secretarul de stat, cu întreaga delegaţie din 
Cipru! Ăştia n-au conştiinţă, n-au Dumnezeu, n-au respect 
pentru nimic în afară de sporirea propriilor lor averi şi a 
puterii lor... Eu nu vreau nimic, noi nu vrem nimic! 

— Înţeleg. Dacă aţi vrea, n-aţi obţine. 

— Tocmai de aceea a fost ales el, Mitchell. Am descoperit 
un om extraordinar, care e mult prea decent ca să poată fi 
cumpărat. Şi mai are şi nişte alte calități care suscită atenţia. 

— Nu pot spune că aveţi gusturi rele, doctore Winters. 

— Deci unde am rămas? 

— La o dilemă, spuse Payton. Dar pentru moment e numai 
a mea, nu şi a dumneavoastră. 


Ora 19, San Diego. 

Erau îmbrățişaţi. 

Khalehla se trase cu blândeţțe puţin înapoi, se uită în ochii 
lui şi-i mângâie părul de pe frunte. 

— Dragul meu, poţi să faci un asemenea lucru? 

— Uiţi, ya anisa, că mi-am petrecut cea mai mare parte a 
vieții mele profesionale având de a face cu înclinația 
înnăscută a arabilor către negoţ. Sau către negocieri, ceea ce 
e cam acelaşi lucru. 

— Atunci era într-adevăr vorba de negoț sau de negocieri, 
exagerând, desigur şi nu de minciună, nu de susținerea unei 
minciuni în fața unor oameni care suspectează orice cuvânt. 

— Vor vrea cu disperare să mă creadă: ăsta-i un atu 
pentru noi. Şi de fapt să ştii că o dată ce-i văd şi-i întâlnesc, 
nu mai dau doi bani pe ce-or să creadă ei. 

— Eu nu te-aş sfătui să vorbeşti aşa, Evan, spuse Adrienne 
Rashad lăsând mâna în jos şi desprinzându-se de el. Până 
nu-i avem, ceea ce impune şi existența unor dovezi palpabile, 
ei au să opereze în continuare aşa cum ştiu ei, adică dur şi 
murdar. Dacă vor avea măcar o clipă impresia că e o cursă la 
mijloc, s-ar putea să te găsim aruncat de valuri pe plajă, ca 
pe Ardis Vanvlanderen. Sau să nu te mai găsim niciodată în 
Pacificul ăsta imens. 


— Cum nu m-aţi găsit nici în apele pline de rechini ale 
Qatarului, nu? râse Kendrick şi dădu din cap amintindu-şi de 
Qatar şi Mahdi. Înţeleg ce vrei să spui. Atunci am să subliniez 
faptul că serviciul meu ştie unde voi fi la noapte. 

— Nu se va întâmpla la noapte, dragul meu. Dur şi murdar 
nu înseamnă şi idiot. Va fi o mare amestecătură acolo. 
Probabil vor fi şi câţiva din prietenii vechi ai lui Bollinger, 
consilierii lui. Ăştia îți vor capul şi sunt oameni care nu ştiu 
de glumă. Foloseşte-ți binecunoscutul tău calm şi fii 
convingător. Şi mai ales nu lăsa pe nimeni să te scoată din 
sărite. 

Telefonul începu să sune, iar Evan se duse să răspundă, 
aruncându-şi în treacăt ochii pe fereastră. 

— A sosit maşina, zise. Cenugşie şi cu geamuri fumurii, ca 
reşedinţa dintre dealuri a vicepreşedintelui. 


Ora 20, San Diego. 

Bărbatul cu alură de sportiv se grăbea prin terminalul 
aeroportului, ținând într-o mână un umeraş cu un costum de 
haine şi în cealaltă o geantă medicală. Uşile automate din 
sticlă dinspre parcarea taxiurilor se deschiseră brusc şi el 
trecu dincolo, pe pavajul betonat. Se opri o clipă, privi agitat 
în jur apoi se îndreptă spre primul taxi din stație. 

— Presupun eşti liber, spuse el şi se urcă, aruncându-şi 
costumul pe banchetă şi punând jos geanta. 

— N-am avut pe nimeni de o oră, domnule. Mă şi gândeam 
să mă retrag. 

— Hai să mergem. 

— Încotro? 

— Sus, între dealuri. Ştiu eu pe unde. Îţi arăt. 

— Îmi trebuie o adresă, domnule. Aşa-i legea. 

— Ce-ai zice de reşedinţa vicepreşedintelui SUA? întrebă 
foarte țâfnos pasagerul. 

— Mda... să zicem, răspunse şoferul, fără să pară prea 
impresionat. Adică admitem cazul că ar fi şi asta o adresă... 

Taxiul demară. În viteză, făcându-l pe agitatul pasager să 


cadă brusc cu spinarea pe spătarul scaunului. Şoferul o 
făcuse intenționat, fără îndoială, dar pasagerul nu-şi dădu 
seama de asta, fiindcă era prea agitat şi nu mai avea percepții 
normale. Era un om căruia i se datorau multe. Dar mai ales 
era un om care fusese trădat. 

Câteva persoane din Colorado îl cunoscuseră nu de mult 
sub numele de Lyons. Doctor Eugene Lyons. 


Capitolul 39 


Prezentările fură scurte şi Kendrick avu impresia că nu 
toate numele şi titlurile auzite erau exacte. Drept rezultat, 
studie atent toate figurile, ca şi când ar fi fost pe punctul de a 
le picta pe pânza unui şevalet. Khalehla avusese dreptate, 
consiliul acesta alcătuit ad-hoc din şapte persoane era o 
amestecătură, dar nu atât de greu de pătruns pe cât se 
temuse ea. Un tip din serviciul de personal care câştiga oficial 
treizeci sau patruzeci de mii de dolari pe an nu cheltuia suma 
asta într-un week-end la Paris. Sau să zicem la Divonne... Și 
nici nu se îmbrăca de treizeci sau patruzeci de mii pe an. Îşi 
făcu deci socoteala că personalul respectiv se afla în 
minoritate: trei consilieri oficiali față de patru consilieri din 
afară, reprezentând cabinetul din California, pentru 
operaţiuni curente. 

Vicepreşedintele Orson Bollinger era un bărbat de înălțime 
mijlocie, de construcție mijlocie şi de vârstă mijlocie, posesor 
al unei voci cu tonalități mijlocii, care îl plasau undeva în 
domeniul restrâns al limitei dintre neîncredere şi încredere. 
Era... ei bine, totul la el era mijlociu, iar el era întruchiparea 
perfectă a omului care ţine atent calea de mijloc, cu alte 
cuvinte secundul ideal atâta timp cât Numărul Unu se afla în 
deplinătatea sănătății şi a capacităţilor sale de a ţine frânele. 
Exista însă şi un domeniu în care Orson Bollinger nu mai 
ținea calea de mijloc: mulți îl considerau un lingugşitor, o 
canalie, care dacă mirosea o posibilitate favorabilă, cât de 
mică ar fi fost şi din orice direcție ar fi venit, nu ezita s-o 
agate, fără să-i pese de consecințe atâta vreme cât din chestia 
asta el se alegea cu un beneficiu. Era o lichea care şi-ar fi 
vândut şi, nevasta dacă ar fi dat peste vreun fraier dispus să 
dea bani pe aşa ceva. În politică nu reprezenta pentru 
administraţie o ameninţare, dar nici prost nu era. Era pur şi 


simplu un supraviețuitor politic, pentru că înțelegea regulile 
nescrise ale candidatului care în alegeri nu a avut decât 
şansa a doua. 

Bollinger îl întâmpină cu căldură pe congressmanul 
Kendrick şi-l conduse în impozanta bibliotecă personală, 
unde consilierii lui se adunaseră şi aşteptau, aşezaţi pe fotolii 
şi canapele îmbrăcate în piele naturală. 

— Am contramandat festivitățile de Crăciun de aici, începu 
Bollinger aşezându-se în cel mai impozant scaun şi invitându- 
l cu un gest pe Evan să se aşeze lângă el. Am făcut-o din 
respect pentru dragii noştri Ardis şi Andrew. O asemenea 
tragedie zguduitoare... doi oameni extraordinar de patrioți! Ea 
pur şi simplu n-a mai putut să trăiască fără el, ştii bine. Ar fi 
trebuit să-i vezi împreună ca să poți să înţelegi. 

De la cei din încăpere se auziră mormăituri binevoitoare şi 
încuviințări, „da!” pe un ton ce trăda o anumită nerăbdare. 

— Înţeleg, domnule vicepreşedinte, spuse Kendrick cu 
tristețe în glas. Din câte cred că ați aflat deja, eu am 
cunoscut-o pe doamna Vanvlanderen cu ani în urmă în 
Arabia Saudită. Era o persoană absolut remarcabilă şi plină 
de sensibilitate. 

— Nu, congressmane, n-am ştiut că vă cunoşteațţi. 

— N-are importanţă, deşi pentru mine are. În orice caz, n- 
am s-o uit niciodată. A fost, repet, absolut remarcabilă. 

— Aşa cum de altfel a fost şi cererea ta de a ne întâlni aici 
în seara asta, intră direct în subiect unul dintre consilieri, 
tolănit pe o canapea. Suntem cu toţii la curent cu mişcarea 
din Chicago menită să-l provoace pe vicepreşedinte şi 
înțelegem că s-ar putea să nu fi fost inițiată de tine. Ce e 
adevărat şi ce nu în toată povestea asta, congressmane? 

— După cum i-am explicat domnului vicepreşedinte chiar 
azi după-masă, eu am auzit de treaba asta abia săptămâna 
trecută... Nu, acțiunea nu are girul meu. Eu am în vedere alte 
planuri, care nu presupun nişte scopuri politice la un 
asemenea nivel. 

— Atunci de ce nu-ți declini pur şi simplu candidatura? 


mârâi un al doilea consilier de pe aceeaşi canapea. 

— Ei bine, lucrurile nu sunt niciodată atât de simple pe cât 
ar vrea să pară, ştiţi doar. Aş fi un ipocrit dacă aş spune că n- 
am fost flatat de propunerea care mi s-a făcut. De altfel în 
ultimele cinci zile oamenii mei au făcut o serie de sondaje de 
opinie atât la nivel regional cât şi sus, la conducerea 
partidului. Concluzia a fost că, potrivit sondajelor, 
candidatura mea reprezintă o perspectivă viabilă. 

— Dar tocmai ai afirmat că ai alte planuri, îl întrerupse un 
bărbat înalt şi masiv îmbrăcat într-o flanelă cenuşie peste 
care avea un blazer bleumarin cu nasturi aurii. 

— Cred că am spus că am în vedere alte planuri şi că 
urmăresc altceva. Deocamdată încă nu e nimic finalizat. 

— De fapt, care ţi-e scopul, congressmane? întrebă agresiv 
individul care-i sugerase să-şi decline candidatura. 

— Chestiunea asta cred că s-ar putea lămuri între domnul 
vicepreşedinte şi mine, nu-i aşa? 

— Dumnealor sunt prietenii mei, interveni Bollinger mieros 
şi zâmbind plin de bunăvoință. 

— Înţeleg, domnule vicepreşedinte, dar prietenii mei nu 
sunt şi ei de față... pentru a-mi da sfaturi. 

— Nu prea pari şi nici nu vorbeşti ca unul care ar avea 
nevoie de sfaturi, spuse batjocoritor un consilier scund şi 
îndesat, aflat pe un scaun mult prea mare pentru statura lui 
măruntă. Te-am văzut la televizor. Aveai nişte opinii solide şi 
răspundeai al dracului de rânzos. Şi nu era nimeni lângă tine 
să-ți sufle lecţia. Opiniile tale, eu... 

— Nu mi-aş putea schimba opiniile astea cum nu poate o 
zebră să renunţe la dungile ei, stimate domn, dar există şi 
circumstanțe speciale, care ar motiva ca aceste opinii să 
rămână simple năzuinţe secrete, mai degrabă decât opinii 
exprimate public. 

— De fapt ce naiba vrei să comercializezi? întrebă altul, un 
ins înalt şi deşirat, cu cămaşa descheiată prin care i se vedea 
pielea arsă de soare. 

— Eu nu comercializez nimic, domnilor, obiectă cu 


fermitate Kendrick. Încerc doar să explic o situație care n-a 
fost clarificată şi care sunt al naibii de sigur c-ar trebui 
clarificată. 

— Nu-i nevoie să te superi, tinere prieten, interveni plin de 
seriozitate Bollinger,  încruntându-se la consilierul cel 
bronzat. Nu e un cuvânt înjositor, ştii bine. A comercializa e 
un termen normal, intrinsec legat de o economie liberă şi 
puternică şi de o societate democratică. Aşadar, care e 
situația care trebuie clarificată? 

— Criza Omanului... Masqat şi Bahrain. Motivul principal 
pentru care am fost ales pentru a urca pe scara politică. 

În clipa aceea înţelese deodată că indivizii aceştia aşteptau 
plini de nerăbdare să primească informații care-ar fi putut să 
spulbere mitul eroului din Oman şi să vicieze cel mai puternic 
element definitoriu al potenţialului candidat. Toţi ochii erau 
ațintiți cu lăcomie asupra lui. 

— M-am dus în Masqat, continuă Evan, pentru că ştiam 
cine se afla în spatele teroriştilor palestinieni. El a folosit 
aceeaşi tactică față de mine, ducându-mi compania la 
faliment şi jefuindu-mă de câteva zeci de milioane de dolari. 

— Deci ai vrut răzbunare? sugeră consilierul solid, cu 
blazerul cu nasturi aurii. 

— Aiurea, răzbunare! Voiam compania înapoi. Şi o mai 
vreau şi acum. Nu mai e mult şi vine şi timpul meu şi am să 
mă întorc acolo să culeg cioburile rămase şi toate profiturile 
pe care le-am lăsat în urmă. 

Al patrulea consilier, un bărbat cu fața roşcovană şi cu un 
pronunțat accent de Boston, se aplecă spre Evan şi gânguri 
fericit: 

— Te întorci în Orientul Mijlociu? 

— Nu, nu în statele Golfului Persic. E o diferenţă. 
Emiratele, Bahrain, Qatar, Dubai, astea nu sunt Liban sau 
Siria sau Libia lui Gaddafi. Prin Europa se aude că pe acolo 
începe din nou să se construiască şi nu vreau să scap ocazia. 

— Ţi-ai vândut compania, i-o reteză scurt individul înalt şi 
bronzat, cu cămaşa descheiată. 


— A fost o vânzare forțată. Valora de cinci ori cât am primit 
pe ea. Dar asta nu-i o problemă prea mare pentru mine. Faţă 
de capitalurile vest-germane, franceze şi japoneze, s-ar putea 
să am ceva probleme la început, dar am contacte poate mai 
extinse decât ale lor. Totodată... 

Şi Kendrick îşi expuse scenariul cu o convingătoare 
siguranţă, accentuând asupra relațiilor lui cu casele regale şi 
cu miniştrii din Oman, Bahrain, Abu Dhabi şi Dubai, 
menționând protecția şi sprijinul acestora, incluzând 
transportul particular pe care i-l asiguraseră guvernele din 
Oman şi Bahrain în timpul crizei din Masqat. Apoi, la fel de 
brusc cum începuse, se opri. Le prezentase deocamdată atât 
cât era necesar pentru a le stârni imaginația. Dacă ar fi mers 
mai departe, l-ar fi simţit că urmăreşte de fapt altceva. 

Toţi cei din bibliotecă se uitară unii la alții şi după o 
încuviințare imperceptibilă din partea  vicepreşedintelui, 
consilierul în blazer bleumarin luă cuvântul parcă în numele 
tuturor. 

— Ce mă surprinde pe mine e că planurile tale sunt al 
naibii de solidificate. Înţelegem că te aşteaptă milioane peste 
milioane, aşezate frumos, teancuri-teancuri. Bravo ţie. Şi 
atunci mă întreb: la ce mama dracului mai umbli tu după o 
slujbă din care să câştigi un rahat de o sută cincizeci de mii 
pe an şi să nu vezi copan sau piept în farfurie, doar târtița? 
Tu nu eşti un politician! 

— Având în vedere vârsta mea, factorul timp ar putea fi 
atrăgător. Peste cinci ani am tot prefixul patru şi după cum 
văd eu lucrurile, chiar dacă aş începe mâine lucrul acolo, tot 
mi-ar lua doi, poate trei ani până să încep să operez din plin. 
Şi chiar aşa, tot nu pot avea nici o garanţie. Însă dacă aleg 
cealaltă cale, căutând activ nominalizarea aici, s-ar putea ca 
până la urmă s-o şi obţin... asta nu are nici o legătură cu 
dumneavoastră, domnule vicepreşedinte. E pur şi simplu 
rezultatul tratamentului pe care l-am primit din partea mass- 
mediei. 

Mai mulți începură să vorbească agitaţi în acelaşi timp şi 


Bollinger ridică mâna doar câţiva centimetri de pe braţul 
fotoliului. Fu însă deajuns ca să-i aducă pe toți la tăcere. 

— Şi, congressmane? Şi? 

— Ei bine, cred că e destul de evident. Nimeni nu se 
îndoieşte de victoria lui Langford Jennings, deşi s-ar putea să 
aibă totuşi probleme cu Senatul. Dacă aş fi destul de norocos 
să mă văd cu biletul în mână, aş trece de la Cameră la 
vicepreşedinție, mi-aş satisface stagiul necesar şi aş ieşi de 
acolo cu mai multă influență decât aş spera vreodată să obțin 
prin alte mijloace. Ba chiar, sincer să fiu şi cu resurse mai 
mari. 

— Aşa ceva nu se poate, congressmane, strigă un consilier 
tânăr care stătea pe un scaun cu spetează dreaptă lângă 
colegii lui de pe canapea. Asemenea manevre înseamnă un 
mod al naibii de scandalos de a te folosi de credibilitatea unei 
înalte demnități publice pentru a-ţi aranja afurisitele tale de 
interese personale, nu crezi? 

Urmă o clipă de linişte în care toți contribuabilii îşi lăsară 
ochii în pământ sau şi-i aţintiră undeva în gol. 

— Dacă n-aş considera că v-aţi exprimat greşit din cauza 
impetuozității care vă caracterizează şi din cauză că nu 
înțelegeți, m-aş simți chiar ofensat, spuse calm Evan. Eu am 
afirmat doar un fapt evident, pentru că vreau să fiu total 
deschis față de vicepreşedintele Bollinger, un om pentru care 
nutresc o stimă profundă. Eu n-am spus decât adevărul, de 
altfel aşa cere şi slujba. Dar în nici un caz adevărul ăsta n-o 
să ştirbească din energia sau din dăruirea pe care am s-o 
dedic funcției pe perioada cât am să servesc națiunea. Şi 
oricare ar fi recompensele ce vor decurge dintr-o astfel de 
poziție, fie ele sub formă de publicaţii, consilii de 
administraţie sau altceva, acestea nu vor încăpea pe mâna 
unui om care să-şi ia responsabilitatea în joacă. La fel ca şi 
vicepreşedintele Bollinger, nici eu n-aş putea lucra altfel. 

— Bine zis, Evan, comentă calm vicepreşedintele 
aruncându-i tânărului o privire aspră. Meriţi să-ți fie adresate 
scuze. 


— Îmi cer scuze, zise prompt tânărul. Aveţi dreptate, 
desigur, domnule congressman, aşa cere slujba, adăugă el 
grăbit. 

— Nu vă scuzați prea mult, zise Kendrick zâmbind. 
Loialitatea față de şef vă dă dreptul să nu vă cereți scuze. 
Dacă tânărul are centură neagră, zise el întorcându-se spre 
Bollinger, să ştiţi că eu ies de-aici repede. 

Gluma asta păru să mai descrețească puțin frunţile şi 
chiar se auziră câţiva pufnind în râs. Însă alte feţe se 
încruntară mai tare. 

— Tipul ăsta joacă aici cu noi un nenorocit de ping-pong de 
două parale, spuse tărăgănat de pe canapeaua lui un 
consilier mai în vârstă. 

— Şi nu-mi place nici afurisita lui de dibăcie la ţinutul 
scorului, spuse altul, tot bătrân, din dreapta. Trişează al 
naibii. 

— În orice caz... continuă Evan aşteptând ca de pe feţele 
celor prezenţi să se stingă toate zâmbetele, cele mai multe 
forțate. În orice caz, să ştiţi că am vorbit serios când am spus 
că vreau să fiu absolut deschis față de dumneavoastră, 
domnule vicepreşedinte. Acestea sunt lucrurile la care va 
trebui să meditez. Am pierdut patru-cinci ani din cariera mea 
şi din afacerile mele pentru care am muncit din greu. Am fost 
scurtcircuitat de un ucigaş nebun şi forțat să vând deoarece 
oamenilor le era frică să mai muncească pentru mine. Acum 
el e mort şi lucrurile s-au schimbat, încep să se întoarcă 
încetul cu încetul la normal, dar competiția cu Europa se 
anunţă de pe acum deosebit de dură. O s-o pot face singur 
sau va trebui să candidez activ pentru fotoliu? Şi, dacă voi 
câştiga, oare am să pot avea anumite garanții care vor 
decurge din postul pe care am să-l dețin? Pe de altă parte mă 
întreb: chiar vreau eu într-adevăr să-mi petrec următorii ani 
consumându-mi timpul şi energia în slujba funcției?... 
Acestea sunt întrebări la care numai eu pot să răspund, 
domnule. Sper că înțelegeți. 

Abia acum auzi Kendrick cuvintele pe care aproape că nu 


mai spera să le audă. 

— Ştiu că e târziu pentru consilierii tăi, Orson, spuse 
vlăjganul descheiat la cămaşă şi cu pielea bronzată, dar eu aş 
vrea să mai discutăm. 

— Da, sigur, fu de acord vicepreşedintele întorcându-se 
spre consilieri. Sărmanii de ei, sunt în picioare din zori, o 
dată cu sosirea groaznicelor veşti despre Ardis şi despre toate 
celelalte. Duceţi-vă acasă, băieți şi sărbătoriți Crăciunul cu 
familiile voastre... Le-am adus nevestele şi copiii aici, cu Air 
Force Two, Evan, ca să poată fi tot timpul împreună. 

— V-aţi gândit foarte bine, domnule. 

— Aiurea, bine. Poate că au toți centura neagră. Trupă, 
rupeţi rândurile. Mâine e Ajunul Crăciunului şi dacă am 
calculat eu exact, după aia vine Crăciunul. Aşa că dacă 
rusnacii nu aruncă în aer Washingtonul, ne vedem peste trei 
zile. 

— Mulţumesc, domnule vicepreşedinte. 

— Sunteţi foarte amabil, domnule. 

— Mai putem rămâne, dacă doriți, spuse cel mai în vârstă 
pe când se sculau toți pe rând în picioare. 

— Nici să n-aud de asta, zise Bollinger zâmbind. Când 
ieşiţi, trimiteţi majordomul. Am putea foarte bine să luăm un 
coniac în timp ce rezolvăm toate problemele lumii. 

Consilierii părăsiră încăperea ca nişte roboţi programațţi să 
reacționeze la auzul unui marş familiar. Omul cu blazerul 
bleumarin cu nasturi aurii se aplecă în față în scaunul lui, cu 
destulă greutate, din cauza burții. 

— Vrei să vorbim deschis, congressmane? întrebă el îndată 
ce se închise uşa. Cu adevărat deschis şi sincer? Ei bine, o s- 
o facem. 

— Nu înțeleg, domnule... scuzați-mă, nu v-am reţinut 
numele. 

— Scuteşte-mă de rahaturile astea! exclamă bostonianul 
roşcovan. Am auzit ieşind din gura ta şi rahaturi mai 
serioase. 

— Figurile astea mărețe, congressmane, s-ar putea să-ţi 


ţină cu alegătorii mai fraieri din D.C., spuse insul pipernicit 


aşezat pe scaunul prea mare pentru el, dar noi suntem 
oameni de afaceri, Kendrick şi îți apreciem papagalul, dar 
atât. Ai ceva de oferit şi s-ar putea... spun s-ar putea, bagă de 
seamă, s-ar putea să avem şi noi ceva de oferit. Aşa că să 
vedem. 

— Cum îţi place California de sud, congressmane? spuse 
bărbatul înalt cu cămaşă descheiată, stând cu picioarele 
întinse. 

În clipa acea pătrunse în încăpere majordomul. 

— Nimic, nimic! exclamă Bollinger spre el, făcându-i semn 
cu dosul palmei să iasă. Lasă-ne. 

— Mă  scuzaţi, domnule, am un mesaj pentru 
dumneavoastră, spuse majordomul dându-i un bilet. 

Bollinger îl citi, mai întâi se făcu roşu la față, apoi păli. 

— Să aştepte, spuse el autoritar către majordom, care 
părăsi cu paşi moi încăperea. Unde rămăseserăm? 

— La un anumit preţ, spuse omul din Boston. Despre asta 
vorbeam, nu-i aşa, congressmane? 

— E puţin cam dur spus, răspunse Evan. Dar termenul se 
află în zona posibilului. 

— Trebuie să înţelegi, spuse mărunțţelul, că ai trecut prin 
dreptul a doi detectori foarte puternici. Te-am făcut burduf de 
raze X, dar acum ştim că n-ai asupra ta nici un dispozitiv de 
înregistrare. 

— Ăsta ar fi ultimul lucru pe care mi l-aş dori. 

— Bun, spuse cel înalt ridicându-se de pe scaun ca şi când 
ar fi vrut să impresioneze cu înălțimea lui formidabilă şi cu 
imaginea de corăbier aspru şi călit de furtunile oceanelor. 

Se duse lângă şemineu cu un mers legănat, care sugera 
forță, o forță stăpânită dar agresivă. 

— Te-am auzit spunând ceva de nişte capitaluri germane, 
franceze şi japoneze, congressmane. Cât de înalte ar fi valurile 
alea? 

— Mă tem că nu sunt deloc un navigator. Va trebui să fiți 
mai clar. 


— Bine, să fiu mai clar: la cât te-ai gândit? 

— Din punct de vedere financiar? întrebă Evan făcând 
imediat o pauză şi scuturând din cap a negare. Nu la o sumă 
pe care să nu mi-o pot permite. Pot să pun la bătaie şapte 
până la zece milioane, dacă va fi nevoie şi liniile mele de credit 
sunt foarte extinse... desigur, mai există şi ratele dobânzilor... 

— Presupunând că liniile de credit ar funcţiona fără astfel 
de poveri? propuse bostonianul. 

— Domnilor, îi întrerupse Bollinger tăios ridicându-se de 
pe scaun, gest pe care ceilalți îl imitară în semn de respect. 
Dacă aveţi nevoie de ceva, simţiți-vă ca acasă. Cereţi. 

— Nu mai rămânem mult, domnule vicepreşedinte, spuse 
Kendrick. 

Înţelegea foarte bine, Bollinger nu voia să mai fie de față la 
discuţii ca să evite eventualele răspunderi de mai târziu. 

— După cum v-am mai spus, continuă el, asta-i o 
problemă pe care numai eu o pot rezolva. Am vrut doar să 
vorbesc deschis. 

— Apreciez foarte mult, Evan. Treci să mă vezi înainte de 
plecare. Mă găseşti în cabinetul meu. 

Vicepreşedintele părăsi biblioteca şi contribuabilii se 
repeziră asupra congressmanului din Colorado ca şacalii 
asupra prăzii. 

— Ei, acuma ia hai să ne desluşim noi, fiule, spuse 
corăbierul cel deşirat, ținând cotul pe şemineu şi lăsând 
mâna să-i atârne ca o liană moartă. 

— Nu vă sunt rudă, mulțumesc şi resping familiarismele. 

— Tom cel Lung întotdeauna vorbeşte aşa, rânji tipul cu 
accent de Boston. Dar nu face nici un rău. 

— Răul constă în faptul că vorbeşte aşa în fața unui 
membru al Camerei Reprezentanţilor. 

— Oh, haide zău, congressmane, nu te înfoia atâta, n-a dat 
nimeni cu parul! interveni grasul în blazer bleumarin. 

— Haideţi să ne calmăm cu toții, spuse omulețul din 
scaunul prea mare. Suntem aici pentru acelaşi scop, aşa că 
să lăsăm politețurile la o parte şi să trecem la treabă... Te 


vrem, Kendrick. E nevoie să fiu mai clar de-atât? 

— Din moment ce sunteţi atât de ferm, ar trebui să fiți şi 
ceva mai clar. 

— În regulă, continuă mititelul, abia atingând covorul cu 
picioarele. După cum a zis cineva, hai să mai fim şi cinstiţi, că 
nu ne costă dracului nimic... Noi reprezentăm o filosofie 
politică la fel de justificată ca cea pe care o reprezinți tu, însă 
din moment ce e filosofia noastră, noi o considerăm ca fiind 
cea mai realistă pentru vremurile actuale. Pe scurt, noi 
credem într-un alt sistem de priorități în ce priveşte ţara 
noastră, unul orientat spre apărare. 

— Şi eu sunt pentru o apărare puternică, zise Evan. Dar 
nu şi pentru sleirea bugetului prin sisteme excesiv de 
ofensive, în care patruzeci la sută din cheltuieli au ca rezultat 
rebuturi şi ineficiență. 

— Bine ochit, fu de acord oponentul cel mărunt. Nu uita 
însă că aceste zone deficitare ale cheltuielilor de achiziționare 
vor fi rectificate de cererea piețţii. 

— Dar nu înainte de a se cheltui miliarde. 

— Natural. Dacă lucrurile ar sta altfel, ar însemna să 
vorbim despre un alt sistem de guvernământ, care n-ar 
permite existența legii eşecului economic. Forțele pieţei libere 
corectează automat excesele astea. Competiţia, congressmane 
Kendrick, competiția! 

— Nu şi dacă aceste forțe sunt falsificate la Pentagon sau 
în nişte săli de consiliu pline de prea multe lipitori ale 
Departamentului Apărării. 

— Poftim! exclamă corăbierul de lângă şemineu. Păi dacă 
tipii ăia sunt chiar aşa vizibili, atunci să-i ia mama dracului 
pe toţi! 

— Tom cel Lung are dreptate, spuse bostonianul roşcovan. 
Mai există mulţi alții, iar generalii ăia care nici pârțuri nu mai 
sunt în stare să tragă sunt oricum doar un lubrifiant. Scapă 
de ei dacă vrei, dar pentru numele lui Dumnezeu, nu opri 
moara! 

— Ai auzit asta? întrebă autoritar individul cu blazer. Nu 


trebuie oprită până nu suntem atât de puternici încât ruşii 
nici măcar să nu viseze vreo lovitură împotriva noastră. 

— De ce credeţi că vreunul din ei s-ar gândi la aruncarea 
în aer a unei bune părți din lumea civilizată? 

— Pentru că sunt nişte fanatici! tună corăbierul stând 
drept în fața şemineului şi ținându-şi mâinile în şold. 

— Pentru că sunt proşti, corectă cu calm cel scund din 
scaunul lui. Prostia e drumul principal către tragedia 
generală, ceea ce înseamnă că vor supraviețui numai cei mai 
puternici şi cei mai deştepţi... Putem să ne descurcăm cu 
criticile venite din Senat şi din Cameră, congressmane, dar 
nu şi cu cele emise de administraţie. Pe astea nu le putem 
tolera. Am fost clar? 

— Şi sunteţi chiar atât de convinşi că eu reprezint pentru 
dumneavoastră o ameninţare? 

— Bineînţeles că da. Te sui pe cutia ta de săpun şi oamenii 
te ascultă, nu? Şi ce spui tu e al naibii de eficient, aşa că nu 
este în interesul nostru să te asculte. Deci nu trebuie s-o 
spui, da? 

— Am crezut că aveţi respect pentru piaţă liberă. 

— Cred şi eu că avem, dar în prezent reglementările excesiv 
de stricte ar putea ciunti apărarea ţării prin tot felul de 
amânări. Dacă stăm să ne jucăm de-a baba-oarba, ruşii atât 
aşteaptă! Şi al dracului să fiu dacă ne putem permite chestia 
asta, Kendrick. 

— Exact! mârâi lunganul. Şi nu ne putem permite nici să 
aruncăm la canal nişte profituri absolut legitime. 

— "Ţine de slujbă, aşa cum foarte bine ai explicat cu privire 
la funcţia de vicepreşedinte... Mergi pe drumul tău, 
congressmane. Reclădeşte-ţi cariera întreruptă în Asia de 
sud-vest. 

— Cu ce? întrebă Evan. 

— Pentru început, să zicem cu o linie de credit de cincizeci 
de milioane la banca Gemeinschaft din Zurich. Pentru început 
am Zis! 

— Sună foarte atrăgător, dar deocamdată sunt doar vorbe. 


Cine urmează să gireze suma? 

— Banca ştie ce şi cum. N-ai nevoie. 

Era exact ce voise Kendrick să audă. 

— Am să confirm linia de credit din Zurich în treizeci şi 
şase de ore, spuse Evan ridicându-se. Vă ajunge timpul ăsta? 

— E mai mult decât suficient, răspunse mititelul. Iar când 
veți avea confirmarea, vicepreşedintelui Bollinger îi va face o 
mare plăcere să primească o copie a telegramei trimise 
nenorocitului lor de comitet de la Chicago, prin care refuzați 
irevocabil ca numele dumneavoastră să figureze pe lista 
candidaților. 

Kendrick dădu aprobator din cap uitându-se repede pe 
rând la cei trei contribuabili. 

— Bună seara domnilor, spuse el apoi se îndreptă către 
uşă. 

Afară, pe coridor, lângă perechea de uşi duble, stătea de 
pază un individ brunet, musculos şi cu trăsături pronunțate, 
cu insigna verde a Serviciilor Secrete la reverul hainei. Cum îl 
văzu pe Kendrick se şi ridică de pe scaun, cu fața luminată de 
un zâmbet. 

— Bună seara, domnule congressman, spuse ci radios, 
făcând un pas în față. Aş fi onorat să vă strâng mâna. 

— Plăcerea e de partea mea. 

— Ştiu că n-avem voie să dezvăluim cine intră şi cine iese 
de aici, continuă agentul, strângându-i mâna lui Evan, dar s- 
ar putea să încalc regula asta de dragul mamei mele din New 
York. Când o auzi bătrâna că am dat mâna cu 
dumneavoastră... Poate sună a prostie, dar ea consideră că 
dumneavoastră ar trebui să fiți pe puţin papă. 

— Nu cred că aş avea tot ce trebuie... Vicepreşedintele m-a 
rugat să trec pe la el înainte să plec. A spus că-l găsesc în 
cabinet. 

— Desigur. E chiar aici şi daţi-mi voie să vă spun că o să-i 
facă mare plăcere întreruperea. Are înăuntru un individ 
scârbos, o jigodie cu o mutră care cere pumni, n-am avut 
încredere în maşinăriile noastre şi aproape că l-am dezbrăcat 


la piele. Dar tot nu l-am lăsat să-şi ia înăuntru şi geanta cu 
porcăriile astea ale lui. 

Pentru prima dată Kendrick văzu hamul armei agentului 
agăţat de speteaza scaunului. Dedesubt, pe podea, se afla o 
geantă neagră şi voluminoasă, ca cele pe care le poartă de 
obicei medicii. Evan se uită lung la ea: o mai văzuse! Şi în 
mintea lui începură să explodeze fragmente succesive de 
imagini. Pereţi de piatră într-un alt hol, o altă uşă, un bărbat 
înalt şi zvelt cu un zâmbet pregătit pe buze, prea pregătit, 
prea mieros pentru un străin într-o casă străină, un doctor, 
care afirmă amuzat că nu va face altceva decât să-l 
ciocănească pe pacient cu degetele în piept şi să ia puțin 
sânge pentru analiză... 

— Dacă nu te superi, spuse Kendrick înțelegând prin ceața 
gândurilor că vorbea prea încet şi că s-ar fi putut să nu fie 
auzit, te rog deschide uşa. 

— Va trebui să bat mai întâi, domnule congressman... 

— Nu, te rog!... Te rog, fa ce-ţi spun. 

— Vicele... ăăă... vicepreşedintele n-o să fie deloc mulțumit 
de asta, domnule. Întotdeauna trebuie întâi să batem, aşa 
avem ordin. 

— Deschide uşa, zise în şoaptă Evan pe un ton aspru, 
ţintuindu-l cu ochi mari pe omul de la Serviciile Secrete. Îmi 
asum întreaga responsabilitate. 

— Sigur, sigur că da. Dacă e cineva îndreptăţit, acela 
sunteți dumneavoastră. 

Uşa masivă din dreapta se deschise fără zgomot şi se 
auziră clar cuvintele guturale rostite de Bollinger: 

— Dar ce-mi ceri e revoltător, e nesănătos!... Da, ce este? 

Kendrick intră în cabinet şi se uită în ochii doctorului 
Lyons, care începu să facă fețe-fețe şi să caute instinctiv din 
priviri un loc pe unde să fugă. 

— Tu! strigă Evan înnebunit şi se aruncă în aceeaşi clipă 
înainte, cu braţele încordate şi cu degetele ca ghearele unui 
animal turbat care nu mai are decât un gând: să ucidă... să 
ucidă! O să moară din cauza ta, nemernicule! Din cauza 


voastră! ţipă el. 

Fu gata să-l înşface şi să-l strivească, dar într-o clipă mai 
multe braţe îl imobilizară, nişte pumni grei îl loviră în ceafa şi 
nişte genunchi îl loviră în vintre şi în stomac, iar ochii 
aproape că-i săriră din cap. În ciuda durerilor insuportabile, 
auzi ţipete înfundate, unul după altul. 

— L-am prins. Hai, că n-o să mai mişte. — Uşa! Închide uşa! 
— Adu-mi geanta! — Să nu intre nimeni aici! — Oh, Iisuse, 
ticălosul ştie tot! — Acuma ce mama dracului ne facem? —... 
Am eu oameni care pot aranja totul. — Cine naiba mai eşti şi 
tu? — Cineva care acum trebuie să se prezinte... Viperă. — Am 
auzit de numele ăsta. Este o insultă! Cine eşti? — Din clipa 
asta eu preiau comanda aici, ăsta sunt. — Oh, Christoase...! 

Întunericul. Uitarea. Totul negru. Nimic. 

Mai întâi simţi vântul şi stropii de apă, apoi percepu 
mişcarea mării şi abia mai târziu simţi fâşiile late de cârpă 
care-l imobilizau de scaunul metalic fixat pe puntea vasului. 
Deschise ochii în bezna mişcătoare: se afla la pupa, cu fața 
spre dâra înspumată lăsată de vas în apa mării, iar în spatele 
lui părea că sclipeşte ceva, parcă o fereastră luminată. Îşi 
răsuci gâtul ca să vadă şi să înțeleagă ce se întâmpla cu el. Şi 
se trezi brusc față în față cu oacheşul agent secret a cărui 
mamă din New York considera că el ar fi trebuit să fie cel 
puțin papă... şi a cărui voce o auzise proclamând că el preia 
comanda. Omul stătea într-un scaun alăturat, cu o centură 
de siguranţă trecută peste piept. 

— V-aţi trezit, congressmane? întrebă el politicos. 

— Ce dracu’ ai făcut? gemu Kendrick luptându-se cu 
legăturile care-l imobilizau. 

— Îmi pare rău de astea, dar n-am vrut să cădeţi peste 
bord. Marea e puţin cam agitată, observați. Doar v-am 
protejat în timp ce luaţi puţin aer, atât. 

— Protejat?... Să te ia naiba! Ticăloşilor, m-aţi drogat şi m- 
ați cărat de acolo împotriva voinţei mele! M-aţi răpit! Oamenii 
mei ştiu unde m-am dus în noaptea asta... o să luaţi douăzeci 
de ani pentru ce-ați făcut! Iar ticălosul ăla de Bollinger va fi 
acuzat şi trimis... 

— Staţi uşor, staţi uşor, îl întrerupse agentul ridicând 
mâinile în semn de protest calm. Aţi înțeles greşit, domnule 
congressman. Nu v-a drogat nimeni, ci doar vi s-au 
administrat nişte sedative, fiindcă ați luat-o rău de tot razna 
acolo. Aţi atacat un oaspete al vicepreşedintelui şi n-a lipsit 
mult să-l omorâți... 

— A lipsit, pe dracu”! Am să-l ucid! Unde-i doctorul ăla, 
unde-i? 


— Care doctor? 

— Rahat mincinos ce eşti! ţipă Kendrick trăgând din 
răsputeri de legături, dar se opri dintr-o dată, fulgerat de un 
gând. Limuzina mea, şoferul meu! El ştie că n-am plecat de- 
acolo! 

— Dar ați plecat, domnule, cum să nu plecați? Nu v-aţi 
simţit prea bine şi n-aţi vorbit aproape deloc şi ați avut la ochi 
ochelari cu lentile fumurii, însă cu bacşişul aţi fost extrem de 
generos. 

Deodată, Evan se uită în jos la hainele pe care le purta, 
încercând să le distingă în lumina slabă care se prelingea 
dinspre cabină. Pantalonii erau din catifea groasă, iar cămaşa 
neagră era din dril aspru... nu erau hainele lui. 

— Ticăloşilor! tună el din nou, apoi se gândi la altceva. 
Atunci m-au văzut dându-mă jos la hotel. 

— Scuzaţi-mă, dar nu v-aţi dus nici la hotel. Cam singurul 
lucru pe care i l-aţi spus şoferului a fost să vă oprească la 
parcul Balboa pentru că trebuia să vă întâlniți cu cineva, 
după care vă întoarceţi acasă cu taxiul. lar un bacşiş baban 
cum i-ați dat dumneavoastră taximetristului nu se uită, fiți 
sigur. Omul o să aibă ce declara! 

— Deci v-aţi ocupat de toate, până şi de îmbrăcămintea 
mea. Sunteţi toți nişte gunoaie, voi ăştia, ucigaşii plătiți! 

— Văd că tot nu vreţi să înţelegeţi, domnule congressman. 
Noi încercăm să vă acoperim pe dumneavoastră, nu pe 
altcineva. N-am ştiut ce veţi scoate pe gură, dar, aşa cum 
spune bunicul meu, v-am văzut pur şi simplu pazzo, nebun, 
înțelegeți ce vreau să spun? 

— Înţeleg exact ce vrei să spui. 

— Aşa că, natural, nu vă puteam lăsa să fiți văzut în 
public, înţelegeți, nu? Puteţi înțelege, aşa e? 

— Va bene, hahaleră mafiotă ce eşti! Te-am auzit — eu 
preiau comanda aici, aşa ai spus. Am eu oameni care pot 
aranja totul, tot tu ai spus-o. 

— Ştiţi, domnule congressman, deşi vă admir foarte mult, 
mă simt şi foarte ofensat de generalizările pe care le faceți 


dumneavoastră în contra italienilor. Îmi pare rău. 

— Să-i spui asta procurorului federal din New York, zise 
Kendrick în timp ce ambarcaţiunea tocmai pica adânc între 
două valuri, urcând imediat pe un altul. 

— Ah, da şi ca să nu uit, mulți oameni din parcul Balboa 
au văzut un bărbat care s-ar potrivi uşor cu descrierea 
dumneavoastră. Vreau să spun unul îmbrăcat ca 
dumneavoastră când ați părăsit hotelul şi apoi limuzina... L- 
au văzut intrând la Balthazar. 

— Unde? 

— O cafenea din Balboa. Ştiţi că avem o mulțime de 
studenţi acolo care vin de peste tot şi evident că există şi o 
groază de tineri din Mediterana. Ştiţi dumneavoastră, copii ai 
unor familii care au trăit în Iran, Arabia Saudită şi Egipt, ba 
chiar şi din locul care este încă denumit Palestina, aşa cred. 
Uneori puştii ăştia sunt şi ei cam nervoşi şi ceaşca de cafea le 
sare cam repede din mână, vreau să spun din punct de 
vedere politic, aşa că poliția trebuie să liniştească lucrurile şi 
să confişte obiecte suspecte, cum ar fi arme de foc, cuțite şi- 
aşa mai departe. Oamenii aceia sunt extraordinar de 
sentimentali, drăguții de ei... 

— lar eu am fost văzut intrând şi natural că cei de-acolo 
vor confirma că am fost acolo. 

— Curajul dumneavoastră n-a fost niciodată pus la 
îndoială, domnule congressman. Umblaţi prin cele mai 
periculoase locuri căutând soluţii, nu-i aşa? Oman, Bahrain... 
ei drăcie, ba chiar şi reşedinţa vicepreşedintelui Statelor 
Unite! Poftim! 

— Adaugă şi luarea de mită la lista ta, gunoierule. 

— Ia staţi puţin! N-am nimic de-a face cu motivul pentru 
care aţi venit la Viperă, să vă intre bine în cap asta. Fac doar 
un serviciu care nu intră în obligaţiile mele oficiale, asta-i tot. 

— Pentru că cunoşti oameni care pot aranja totul, cum ar fi 
cineva care să poarte hainele mele şi să folosească maşina 
mea şi să se ducă în parcul Balboa. Şi poate pe alți câțiva 
care au reuşit să mă scoată din casa lui Bollinger fără să mă 


recunoască. 

— Un serviciu particular de ambulanţă e foarte convenabil, 
domnule, ba este chiar necesar atunci când oaspeţii devin din 
senin agresivi sau exagerează în comportament. 

— Şi fără îndoială, unul sau doi s-au ocupat cu inducerea 
în eroare a eventualilor reprezentanţi ai presei sau ai 
personalului de întreţinere care s-ar fi aflat prin preajmă. 

— Asociații mei neguvernamentali sunt întotdeauna pe fază 
când vine vorba de urgenţe, domnule. Suntem fericiți să 
acordăm sprijin de câte ori putem. 

— Pentru un anumit preţ, desigur. 

— Absolut, aşa şi €... Ei plătesc, domnule congressman. 
Plătesc într-o mulțime de feluri, acum mai mult ca niciodată. 

— Pentru a include şi o ambarcaţiune rapidă cu un căpitan 
experimentat cu tot? 

— Oh, nu ne putem lăuda cu ceva ce n-am făcut, protestă 
mafiotul. Echipamentul e al lor şi căpitanul la fel. Există 
anumite lucruri pe care oamenii e mai bine să le facă cu 
mâna lor, în special dacă vreunul din ei pătrunde în apele 
puternic păzite dintre State şi Mexic. Există ţinte şi ţinte, 
dacă înțelegeţi ce vreau să spun. 

Kendrick simţi instinctiv o a treia prezenţă şi se întoarse în 
scaun, dar nu mai văzu pe nimeni pe puntea iahtului. Apoi 
ridică ochii spre balustrada de la prova covertei. Acolo cineva 
se dădu un pas înapoi, intrând în întuneric, dar nu destul de 
repede. Era tipul înalt şi ars de soare, corăbierul din 
biblioteca lui Bollinger şi din cât putu să observe Kendrick, 
fața lui era schimonosită de ură. 

— Toţi oaspeţii vicepreşedintelui sunt prezenţi la bord? 
întrebă Evan observând că mafiotul îi urmărise privirea. 

— Care oaspeţi? 

— Dar ştii că eşti simpatic, Luigi? 

— E căpitanul, cu un membru al echipajului. Pe ei nu i-am 
mai văzut niciodată, noi cu ăştia n-avem treabă. 

— Unde mergem? 

— Facem o scurtă croazieră, atâta tot. Puțin aer curat. 


Ambarcaţiunea încetini şi de pe puntea de comandă țâşni 
lumina unui reflector puternic. Mafiotul se desfăcu din 
centura lui şi se ridică, traversând puntea şi coborând câteva 
trepte. Evan îl auzi vorbind într-un interfon, însă vântul şi 
zgomotul valurilor nu-l lăsară să-i descifreze cuvintele. După 
câteva clipe omul se întoarse, ţinând în mână un Colt 45. 
Înăbuşindu-şi un fior de spaimă, Evan se gândi la rechinii din 
Qatar şi se întrebă dacă aici, în cealaltă parte a lumii, exista 
un alt Mahdi, care să ducă la îndeplinire sentința pronunţată 
cu un an în urmă în Bahrain. Dacă aşa stăteau lucrurile, 
avea să facă şi acum ca şi atunci: se va lupta cu ghearele şi 
cu dinții pentru viaţa lui. Mai bine un glonț în cap decât să fie 
înecat sau devorat de rechinii din Pacific. 

— Am ajuns, domnule congressman, zise politicos 
mafiotul. 

— Unde? 

— Să mă ia naiba dacă am idee. E un fel de insulă. 

Kendrick închise o clipă ochii şi înălță mulțumiri fierbinți 
celui care acolo, undeva, se îndura să le primească şi începu 
să respire fără să mai tremure. Eroul din Oman e un farsor, 
reflectă el. Lui pur şi simplu nu-i păsa că moare şi, lăsând 
teama la o parte, mai era vorba şi de Khalehla. Iubirea care-l 
ocolise toată viața era acum a lui... şi fiecare minut în plus de 
viață era un minut plin de speranţă. 

— După cum arăţi, nu cred că ai nevoie de chestia aia, 
spuse el dând din cap către pistol. 

— În ce mă priveşte, sunt de acord că nu, răspunse 
agentul de la Serviciile Secrete. Am să vă dezleg, dar dacă 
faceți vreo mişcare bruscă nu mai apucaţi să puneţi piciorul 
pe pământ, capisce? 

— Molto bene. 

— Nu dați vina pe mine, aşa am primit instrucțiuni. Când 
te apuci să faci un serviciu, execuți ordinele fără să discuti. 

Evan simți cum se slăbesc legăturile de la mâini şi picioare. 

— Te-ai gândit vreodată că dacă accepţi ordinele astea s-ar 


putea să nu te mai întorci niciodată în San Diego? întrebă el. 

— Desigur, răspunse indiferent mafiotul. De aia l-am prins 
pe Viperă în menghină. Vipera în ghearele menghinei, ce ziceţi, 
sună bine, nu? 

— Nu ştiu. Sunt inginer constructor, nu poet. 

— lar eu am o armă în mână, ceea ce înseamnă că nici eu 
nu-s poet. Aşa că fii cuminte, congressmane. 

— Presupun că Vipera e vicepreşedintele. 

— Da, iar el a zis că a mai auzit numele ăsta şi că eo 
insultă. Vă imaginați? Idioţii ăia au avut ticăloşia morală să 
ne pună microfoane şi nouă! 

— Sunt de-a dreptul dezgustat de atâta josnicie din partea 
lor, răspunse Kendrick ridicându-se cu greu din scaunul 
metalic şi scuturându-şi braţele şi picioarele amorțite. 

— Uşurel! strigă gardianul sărind înapoi ager ca o pisică şi 
ațintindu-şi Coltul spre capul lui. 

— Încearcă să stai şi tu în porcăria aia cât am stat şi eu şi 
în aceeaşi poziție şi pe urmă să te văd cum mergi în linie 
dreaptă! 

— Bine, bine. Atunci ia-o în zig-zag până colo, pe treptele 
alea. Dacă ajungi până acolo, poţi să cobori, congressmane, 
dar fără fite! 

lahtul mai pluti încet o vreme, apoi amară la un doc cam 
de treizeci de metri lungime, la care mai erau legate trei 
ambarcaţiuni, mai mici dar, după toate aparențele, foarte 
rapide. Cheiul era luminat slab de nişte becuri învelite în 
plasă de sârmă groasă. Din întuneric, de undeva de la baza 
digului, apărură în fugă două siluete şi se postară lângă 
pilonii docului. lahtul manevră încet şi se lipi pe nesimţite de 
pneurile prinse de dig, în timp ce de la prova şi de la pupa 
erau aruncate funii groase. 

— Hai, jos, îi strigă mafiotul lui Kendrick. 

— Aş vrea să-i mulțumesc personal căpitanului pentru 
călătoria plăcută şi în deplină siguranţă. 

— Foarte nostim, dar lasă replica asta pentru alte filme şi 
coboară dracului mai repede de-aici. Tot n-o să vezi pe 


nimeni. 

— Pariem, Luigi? 

— Vrei să-ţi laşi boaşele pe punte? Şi nu mă cheamă Luigi! 

— Atunci poate Reginald? 

— Jos! zbieră mafiotul, adăugând printre dinţi o 
înjurătură. 

Evan o luă pe debarcaderul insulei spre o potecă pietruită, 
avându-l mereu pe mafiot în urmă. Trecu prin dreptul a două 
panouri mari pe care scria cu litere albe pe fond cafeniu, pe 
unul în spaniolă, iar pe celălalt în traducere: 


PASAJE A CHINA 
PROPIEDAD PRIVADA 
ALARMAS 


CORIDORUL CĂTRE CHINA 
PROPRIETATE PARTICULARĂ 
SISTEME DE ALARMA 


— Opriţi-vă acolo, ordonă aspru agentul. Nu vă întoarceți. 
Şi uitaţi-vă drept înainte. 

Kendrick auzi zgomot de paşi alergând pe scândurile 
docului, apoi auzi voci şoptite, distingând cuvinte englezeşti 
dar rostite cu accent spaniol. Se dădeau instrucțiuni. 

— Bine, zise mafiotul întorcându-se spre Kendrick. Luaţi-o 
în sus pe potecă şi prima la dreapta... Nu vă uitaţi înapoi! 

Se supuse, deşi mersul pe panta abruptă era anevoios şi 
chinuitor, mai ales după lunga călătorie cu vasul şi legăturile 
strânse care îi amorțiseră picioarele. Poteca era luminată slab 
de nişte lămpi mici şi Kendrick încercă să scruteze 
împrejurimile prin semiîntuneric. Frunzişul era luxuriant şi 
umed. Peste tot copacii se ridicau înalți, la aproape zece 
metri, cu ramuri groase şi pline de noduri ce păreau să sară 
de la un copac la altul, ca nişte braţe care îmbrăţțişează alte 
braţe, alte trupuri. Pâlcurile de tufişuri fuseseră tăiate cu 
precizie geometrică, formând pereţi de înălțime egală pe 


ambele laturi ale potecii. Ordinea supusese sălbăticia. Apoi 
nu mai văzu bine, din cauza urcuşului abrupt şi fiindcă se 
depărtaseră de debarcaderul luminat mai puternic. Acum 
punea pasul aproape pe ghicite, bizuindu-se mai mult pe auz. 
Avea mereu în urechi un vuiet surd care îl ducea cu gândul la 
vârtejurile de apă din munţii pe unde îi plăcea lui să se 
avânte cu barca, dar acum simțea un puls aparte, un ritm 
specific... Valuri, desigur. Valuri care se sfărâmau de stânci şi 
încă destul de aproape, sau poate că zgomotul era amplificat 
de ecourile care ricoşau din piatră în piatră şi se strecurau 
prin frunzişul sălbatic. 

Lămpile se despărțiră în două linii paralele, unele ducând 
drept înainte, celelalte luând-o spre dreapta. Kendrick se 
orientă după cel de-al doilea şir. În față, poteca se pierdea 
datorită unei creste tăiate din deal, apoi, deodată, vizibilitatea 
deveni neaşteptat de bună, aproape alarmându-l. Coloanele 
negre şi umbrele burduhănoase din junii lui deveniră 
trunchiuri de copaci, de palmieri pătați, sau tufişuri dese şi 
încâlcite. Drept în față se afla o cabană prin ferestrele căreia 
se vedea lumină. Totuşi, nu părea o cabană oarecare şi Evan 
se strădui să-şi dea seama de ce avea impresia asta. Apoi 
înțelese: ferestrele. Nu mai văzuse niciodată altele la fel. Avea 
senzația că deşi sursa de lumină era minimă, geamul o 
amplifica enorm. Geamurile ferestrelor înclinate aveau cel 
puțin zece centimetri grosime. Erau ca două uriaşe prisme 
rectangulare. Şi mai era ceva care completa acest design 
insolit: ferestrele erau impenetrabile. Din ambele părți. 

— Asta-i apartamentul dumneavoastră, domnule 
congressman, spuse agentul care făcea servicii în afara 
obligațiilor oficiale. Vila dumneavoastră personală bănuiesc 
că arată ceva mai bine, nu? 

— Chiar că n-aş fi putut accepta o ofertă mai generoasă. 
De ce nu-mi găsiți ceva mai puțin pretențios? 

— Sunteţi un actor bun... Duceți-vă şi deschideţi uşa, nu 
există cheie. 

— Nu există cheie? 


— Vă surprinde, nu-i aşa? rânji mafiotul. Şi pe mine m-a 
surprins la început, dar mi-a explicat tipul de acolo. Totul e 
electronic. Am o mică telecomandă, ca deschizătorul de garaj 
şi când apăs pe un buton, nişte bare de oţel alunecă din 
glisierele lor şi blochează uşa. Funcţionează şi prin interior. 

— Cu timpul aş fi ajuns să-mi dau şi eu seama. 

— Eşti tare, congressmane, eşti tare, n-am ce să zic; dar 
nu ţi-ai găsit omul... 

— Nu atât de tare pe cât ar fi trebuit să fiu, spuse Kendrick 
ducându-se să deschidă uşa. 

Ochii îi fură imediat întâmpinați de splendoarea rustică a 
unei cabane montane bine întreținute în stil New England, 
care nu amintea deloc de sudul Californiei sau de nordul 
Mexicului. Pereţii erau construiți din buşteni cu rosturile 
cimentate, fiecare perete având câte două ferestre groase, iar 
în cel din spate mai exista o deschidere, evident pentru baie. 
Nu fusese uitată nici o dependinţă: în dreapta fusese instalată 
un fel de bucătărie şi exista şi un bar cu oglindă; în fund în 
stânga se afla un pat dublu, iar în fața lui erau dispuse 
canapele, fotolii şi un televizor mare. Constructorul din Evan 
trase concluzia că micuța cabană ar fi fost mai potrivită cu 
Vermontul acoperit de zăpadă decât zonelor de la sud sau 
vest de Tijuana. Totuşi încăperea era de-a dreptul 
încântătoare şi Kendrick nu se îndoia că mulți oaspeţi ai 
insulei se bucuraseră de căldura ei. Apoi îşi aminti imediat că 
această mică şi fermecătoare bijuterie era în realitate o 
închisoare. Închisoarea lui. 

— Foarte plăcut, spuse agentul intrând şi el înăuntru, cu 
arma îndreptată către Evan. Ce-aţi zice de ceva de băut, 
domnule congressman? întrebă el îndreptându-se spre micul 
bar cu oglindă. Nu cunosc părerea dumneavoastră, dar eu 
cred că aş lua un pahar. 

— De ce nu? răspunse Evan înconjurând camera cu 
privirea. 

— Cam ce ați dori? 

— Canadian cu gheaţă, atât, spuse Kendrick trecând încet 


dintr-un loc în altul, examinând interiorul şi căutând cu 
ochiul lui experimentat erorile care l-ar fi putut ajuta să iasă 
de-acolo. 

Nu era nici una. Locul era etanş, impenetrabil. Ramele 
ferestrelor nu erau prinse cu şuruburi, ci cu bolțuri solide, 
îngropate în tencuială. Uşa din față avea balamale interioare 
la care era imposibil de ajuns fără o bormaşină puternică, iar 
dormitorul nu avea ferestre, ci numai două guri mici de 
aerisire, cu latura abia de zece centimetri, acoperite cu gratii. 

— Grozavă ascunzătoare, nu-i aşa? spuse mafiotul 
întâmpinându-l pe Evan cu paharul în mână. Aici nici dracu” 
nu-ți mai dă de urmă. 

— Atâta timp cât nu scapi priveliştea, spuse Kendrick 
parcurgând cu ochii bucătăria. 

Ceva era în neregulă, gândi el, fără să poată sesiza un 
lucru concret. Fără să scape din ochi arma mafiotului, trecu 
de banii cu oglindă şi se duse la o masă ovală din stejar unde 
se presupunea că se servea mâncarea. Masa aceasta se afla 
cam la doi metri în fața unei tejghele lungi, în centrul căreia 
fusese încastrată o maşină de gătit, sub nişte dulăpioare. 
Chiuveta şi frigiderul, separate de o altă tejghea, se aflau pe 
peretele din dreapta. Oare ce Dumnezeu nu era în regulă aici? 
Văzu apoi micul cuptor cu microunde încastrat în ultimul 
dulăpior din stânga. Se uită înapoi la sobă. Asta era! 

Electric. Totul era electric, asta era ciudăţenia. În mai toate 
cabanele rustice, gazul lichefiat era pompat prin ţevi din 
rezervoare exterioare pentru a diminua cât mai mult 
consumul de energie electrică, nu din cauza costului, ci a 
funcționalităţii în cazul când survenea vreo pană de curent, 
lucru obişnuit în locurile izolate din munţi. Apoi se gândi la 
lămpile de pe debarcader şi la cele amplasate de-a lungul 
potecilor. Asta era! O nemaipomenită risipă de curent electric 
pe o insulă aflată la câteva zeci de kilometri de continent. Nu 
era sigur ce putea să însemne asta, dar era totuşi ceva la care 
merita să se gândească. 

leşi din zona bucătăriei şi trecu în cea care însemna 


camera de zi. Se uită la televizor şi se întrebă ce fel antenă 
folosea pentru a capta semnalele peste atâţia kilometri de 
apă. Se aşeză, fără să mai ia acum aproape deloc în seamă 
prezența escortei înarmate, mintea îi fugea la altele, mai ales 
la Khalehla, care-l aştepta la hotel de ore întregi... Simţi cum i 
se strânge inima. Oare ce făcea ea? Ce putea face? Evan 
ridică paharul şi sorbi câteva înghițituri de whisky, savurând 
căldura care i se prelingea repede prin corp. Se uită la omul 
lui Bollinger, rămas indiferent lângă măsuţța de stejar, pe care 
pusese cu multă încredere pistolul, orientându-l totuşi spre 
margine, să-l aibă pregătit lângă mâna dreaptă. 

— În sănătatea dumneavoastră, spuse omul mafiei 
ridicând paharul cu mâna stângă. 

— De ce nu? 

Fără să-i întoarcă politeţea, Kendrick bău, simțind din nou 
fierbinţeala alcoolului... Nu! Era prea repede, prea aspru şi nu 
încălzea: ardea! Obiectele din cameră începură deodată să-i 
pulseze în fața ochilor, încercă să se ridice de pe scaun dar 
nu-şi putea controla picioarele şi nici brațele. Se uită la 
mafiotul care zâmbea obscen şi încercă să strige, dar din gură 
nu-i ieşi nici un sunet. Auzi paharul sfărâmându-se pe 
podeaua tare şi simți o presiune uriaşă care-l apăsa în jos. 
Pentru a doua oară în acea noapte, bezna veni şi îl împresură 
în timp ce cădea şi cădea într-un vid infinit şi negru. 

Omul de la Serviciile Secrete se duse la un interfon prins 
pe peretele de lângă barul cu oglindă. 

— Da. Cabana? răspunse o voce de bărbat. 

— Băiatul vostru a adormit din nou. 

— E-n regulă, suntem pregătiți pentru el. 

— Trebuie să mă interesez. De ce ne-am mai obosit să-l 
trezim dacă tot l-am adormit la loc? 

— Chestie medicală, amice. Şi oricum nu e treaba ta. 

— Eu n-aş îndrăzni să am aşa o atitudine dacă aş fi în 
locul tău. Voi ne sunteți datori. 

— În regulă. Fără dosar medical există limite acceptabile şi 
neacceptabile pentru dozaj. 


— Adică două aplicări moderate mai degrabă decât una 
excesivă, nu? 

— Cam aşa ceva. Doctorul nostru e al naibii de 
experimentat în treburi din astea. N-are nevoie să-i dăm noi 
lecţii. 

— Dacă e tot ăla, țineţi-l mai la o parte. E trecut pe lista lui 
Kendrick de condamnaţi la moarte... Şi trimite-i pe şobolanii 
ăia ai tăi de mexicani, că nu sunt plătit să car şi cadavre. 

— S-a făcut. Şi cu doctorul lasă, nu-ți mai bate tu capul. 
L-au mai trecut pe el destui pe multe liste şi încă pe unele 
mai acătării şi l-a durut exact în.... 


— MJ, încă nu s-a întors şi e trei şi-un sfert dimineața! 
strigă Khalehla în receptor. Ai aflat ceva? 

— Nimic care să aibă vreo semnificaţie, răspunse directorul 
de la Proiecte Speciale cu o voce slabă şi nesigură. Nu te-am 
sunat fiindcă m-am gândit că te odihneşti. 

— De ce mă minți, unchiule Mitch?! Nu te-ai sfiit niciodată 
să mă pui să lucrez până noaptea târziu. El e-acolo, afară! 

— Ştiu, ştiu... Ţi-a spus ceva despre o întâlnire cu cineva 
în parcul Balboa? 

— Nu. Nici nu cred că ştie unde vine parcul ăsta. 

— Tu ştii? 

— Sigur. Bunicii mei locuiesc aici, ai uitat? 

— Cunoşti un loc numit Balthazar? 

— Dumnezeule! E o cafenea pentru toți ţicniţii, vin acolo 
mai ales arabi, ca să fiu mai exactă, în principal studenți. Am 
fost şi eu acolo o dată şi nu mi-a mai trebuit. De ce întrebi? 

— Să-ţi explic, spuse Payton. După ce-ai sunat tu acum 
câteva ore, am sunat la reşedinţa lui Bollinger, ca din partea 
cabinetului lui Kendrick, desigur, spunând că avem un mesaj 
urgent pentru el. Mi s-a spus că plecase înjur de ora nouă, 
ceea ce nu se potrivea cu ce ştiam de la tine, că nu s-a întors 
nici până la ora unsprezece. În cel mai rău caz, drumul de la 
reşedinţa vicepreşedintelui până la tine la hotel nu poate lua 
decât maximum o jumătate de oră. Aşa că l-am căutat pe 


Turtă Dulce-Shapoff, care e foarte bun în situații de-astea. A 
urmărit totul, inclusiv pe şoferul limuzinei lui Evan... 
Congressmanul nostru a cerut să fie lăsat la parcul Balboa, 
aşa că Turtă Dulce şi-a făcut treaba şi a adulmecat prin 
împrejurimi, după cum a spus-o chiar el. Şi ce a aflat poate fi 
formulat în două concluzii. Prima: un bărbat cu 
semnalmentele lui Evan a fost văzut intrând în parcul Balboa. 
A doua: mai mulți oameni de la cafeneaua Balthazar au 
declarat că acelaşi bărbat, purtând ochelari cu lentile fumurii, 
a intrat acolo şi a stat un timp lângă cafetiere înainte de a se 
aşeza la o masă. 

— Mitch, strigă Khalehla Mă uit chiar acum la ochelarii lui 
cu lentile fumurii! Sunt pe birou, Mitch! Îi poartă uneori ziua, 
ca să nu fie recunoscut, dar niciodată noaptea. Zice că 
noaptea atrag şi mai tare atenţia şi are dreptate. Omul ăla n-a 
fost Evan! E o înscenare, Mitch! L-au răpit şi-l ţin undeva! 

— Joacă tare, spuse Payton în şoaptă. Şi noi nu avem de 
ales, trebuie să intrăm în jocul lor. 


Kendrick deschise ochii ca cineva care se trezeşte şi nu ştie 
unde se află şi nici în ce stare este. Era uluit, avea capul 
aburit de nori pâcloşi şi era amortit de spaimă şi nesiguranţă. 
Undeva era aprinsă o lampă şi lumina ei mătura tavanul din 
bârne de lemn. Îşi mişcă mâna ridicând braţul de pe patul 
străin. Îşi studie apoi şi braţul şi mâna şi deodată ridică 
brusc şi braţul celălalt. Ce se întâmplase? Îşi dădu picioarele 
jos din pat şi se ridică bălăbănindu-se, cuprins de groază dar 
mânat şi de o curiozitate absurdă. Nu mai avea pantalonii de 
catifea şi cămaşa neagră de dril aspru. Acum era îmbrăcat cu 
propriile lui haine! În costumul lui bleumarin, costumul lui 
congresional, cum îi plăcea să-i spună, costumul pe care-l 
purtase când se dusese la Bollinger! Şi cămaşa şi cravata cu 
dungi, toate spălate şi călcate proaspăt. Ce se întâmplase? 
Unde se afla? Unde era cabana bine întreținută cu aparatura 
electrocasnică şi cu micul bar cu oglindă? Aici era un 
dormitor mare, pe care nu-l mai văzuse niciodată. 


Încet, recăpătându-şi echilibrul, făcu câţiva paşi, 
întrebându-se dacă nu cumva visa. Văzu o uşă înaltă, dublă. 
Se duse repede şi o deschise. Dădea într-un balcon mic dar 
destul de încăpător pentru ca o pereche să-şi savureze aici 
cafeaua de dimineaţă, cu o măsuţă rotundă miniaturală şi 
două scaune din fier forjat cu lucrătură fină. Se opri în 
dreptul balustradei care-i venea până la talie şi se uită în jos, 
la curtea cufundată în beznă prin care se zăreau numai 
luminile lămpilor care se împrăştiau în toate direcțiile... 
Altceva nimic. Departe, la distanță, se zărea o zonă 
împrejmuită cu gard şi luminată puternic de reflectoare, ce 
semăna cu o cuşcă imensă. În interiorul împrejmuirii se aflau 
nişte maşinării mari, unele negre şi lucioase, altele cromate 
sau argintii dar la fel de strălucitoare. Întoarse capul ca să 
audă mai bine. Din direcţia respectivă se auzea un zumzăit 
constant şi atunci înțelese că găsise răspunsul la întrebarea 
care-l măcinase. Cu siguranță că existau şi panourile 
obişnuite cu «PERICOL DE MOARTE! ÎNALTĂ TENSIUNE.!). 
Erau acolo, fără îndoială, nici nu avea nevoie să le vadă ca să 
ştie că sunt. Maşinăriile împrejmuite erau componentele unui 
uriaş generator, alimentat desigur de nişte rezervoare 
subterane la fel de mari. Şi tot acolo mai păreau să fie 
instalate şi nişte şiruri de celule fotovoltaice pentru captarea 
energiei solare. 

Sub balcon se afla o curte scufundată, pardosită cu 
cărămidă, cam la şapte-opt metri față de nivelul balconului. 
Cineva care ar fi încercat să sară de acolo s-ar fi ales sigur cu 
o gleznă sucită sau cu un picior rupt. Kendrick studie 
exteriorul pereților: cel mai apropiat burlan era la colțul 
clădirii, prea departe ca să se poată ajunge la el şi casa nu era 
îmbrăcată în iederă ca să aibă pe ce să pună piciorul... 
Pături? Cearşafuri! Legate strâns unul de altul. Aşa s-ar fi 
descurcat pe o înălțime de aproximativ trei metri! Dacă se 
grăbea... Deodată se opri şi nu mai mişcă şi nici nu se mai 
gândi la evadarea lui cu cearşafuri: pe poteca din dreapta 
apăruse un individ cu o armă atârnată de umăr. Omul ridică 


o mână, făcând un semnal, livan se uită spre stânga şi văzu 
un altul, care îi răspundea. Îşi apropie ceasul de ochi 
încercând să observe secundarul. Dacă ar fi putut să 
cronometreze parcursul santinelelor şi să aibă totul pregătit... 

Uşa dormitorului se deschise. 

— Mi s-a părut că vă aud mişcându-vă, spuse omul mafiei. 

— lar eu ar fi trebuit să-mi dau seama că există microfoane 
în cameră, spuse Evan intrând din balcon. 

— Tot greşit interpretaţi lucrurile, domnule congressman. 
De ce ne jigniți? Aceasta este o cameră de oaspeţi din clădirea 
principală. Îi credeţi pe aceşti oameni în stare să tragă cu 
urechea la conversațiile confidenţiale ale oaspeţilor lor? 

— Îi cred în stare de orice. Altfel de unde ai fi ştiut că m- 
am trezit? 

— Simplu, răspunse mafiotul traversând camera spre 
biroul de lângă peretele din dreapta şi luând de pe el un mic 
obiect plat. De la şmecheria asta. Sunt nişte chestii foarte 
deştepte, făcute pentru familiile cu copii, se vând cu 
perechea. Soră-mea din New Jersey nici nu pleacă undeva 
fără ele. Una o pui într-o cameră şi pe cealaltă în alta şi poţi 
să auzi când plânge copilul. Şi dați-mi voie să vă spun, copiii 
ei plâng al naibii de mult. Poţi să-i auzi din Manhattan. 

— Foarte educativ. Când mi-am primit hainele înapoi? 

— Nu ştiu. Mexicanii au avut grijă de dumneavoastră, nu 
eu. Poate ați fost şi violat şi nu ştiţi. 

— Din nou, foarte educativ... Ai cumva idee despre ce-ai 
făcut, despre rahatul în care te-ai băgat? Ai răpit un membru 
al Camerei Reprezentanţilor. 

— Dumnezeule, cu aşa un ton o spuneţi de parcă l-aş fi 
înjurat pe bucătarul şef de la Vinnie's Pasta Palace. 

— Nu eşti deloc amuzant şi cred că... 

— Nu-i nimic, sunteți dumneavoastră şi pentru mine, îl 
întrerupse gardianul scoțându-şi arma din tocul de la umăr. 
Şi de asemenea sunteți invitat, domnule congressman. 
Mergeţi cu mine. 

— Şi dacă refuz invitația? 


— Atunci vă fac o gaură în stomac şi vă iau cadavrul la 
şuturi în jos pe scări. Pentru mine e tot aia dacă vă duc viu 
ori mort. Sunt plătit pentru un serviciu, nu pentru livrare 
garantată. Alegeţi. 


Încăperea ar fi putut da coşmaruri unui ecologist. Pe toți 
pereţii albi atârnau capete de animale ucise, cu ochi falşi, 
plantați cu grijă de mâini experte, reflectând parcă groaza 
morții din ultima clipă. Tapiţeria era din piei de leopard, tigru 
şi elefant, bine întinse şi țintuite pe scaune şi canapele. Era 
de fapt confirmarea puterii glonțului omului asupra vieții 
sălbatice, dar nu era deloc o imagine impresionantă, ci degaja 
mai degrabă o tristeţe copleşitoare, tristețea triumfului 
învingătorului. 

Gardianul de la Serviciile Secrete deschise uşa şi îi făcu 
semn lui Kendrick să intre, iar el rămase pe culoar. 

În centrul încăperii se afla un birou mare, la care stătea un 
bărbat întors cu spatele. La câteva clipe după ce uşa se 
închise, ca şi când ar fi vrut să se asigure că rămăseseră 
singuri, omul se răsuci cu fotoliul rotativ. 

— Nu ne-am întâlnit până acum, congressmane, zise el. 

Vorbise pe ton care suna foarte plăcut, de avocat care a 
studiat temeinic oratoria. Dar mai ales vorbise cu o voce pe 
care Kendrick fu imediat sigur că o mai auzise undeva. 

— Şi oricât de nepoliticos aş risca să par, continuă insul de 
la birou, prefer să nu mă prezint... Te rog, ia loc. N-ai nici un 
motiv să te simți mai încordat decât e cazul. De aceea ţi-au şi 
fost înapoiate hainele. 

— Înţeleg că au fost utile într-un loc numit parcul Balboa. 

Kendrick se aşeză pe un scaun tapițat cu piele de leopard, 
în fața biroului. 

— Ne-au fost utile, da, ne-au furnizat mai multe opţiuni. 

— Înţeleg. 

Abia atunci recunoscu dintr-o dată vocea aceasta deosebită 
pe care ştia sigur că o mai auzise. Da, o mai auzise pe banda 
europeanului blond. Omul din fața lui era cel dat dispărut, 


Crayton Grinnell, avocatul care ordonase masacrul din Cipru, 
era asasinul secretarului de stat. 

— Dar din moment ce nu vrei să ştiu cine eşti, continuă el, 
pot să deduc că una din aceste opțiuni ar putea fi şi 
întoarcerea mea în San Diego? 

— Foarte posibil, dar trebuie totuşi să accentuez caracterul 
discutabil al acesteia. Vezi, sunt sincer cu tine. 

— La fel au fost şi prietenii tăi din casa lui Bollinger. 

— Sunt sigur că au fost. Şi tu la fel. 

— Chiar trebuia s-o faci? 

— Să fac ce? 

— Să-l ucizi pe bătrân. Pe Manny Weingrass. 

— Noi n-avem nimic de a face cu treaba asta! Şi de fapt... 
din cât ştiu eu, moşul nici nu e mort. 

— Va fi. 

— A, toți vom fi într-o bună zi... A fost un act gratuit şi 
stupid, la fel de stupid ca şi afurisitele acelea de manevre 
incredibile ale lui Andy Vanvlanderen prin intermediul nu ştiu 
câtor bănci din Zurich. Noi s-ar putea să fim în multe feluri, 
congressmane, dar stupizi nu suntem. Totuşi, văd că ne 
pierdem timpul. Cei doi Vanvlanderen sunt duşi şi orice s-a 
întâmplat e îngropat o dată cu ei. Doctorul Lyons nu va mai fi 
văzut niciodată... 

— Îl vreau! izbucni Kendrick. 

— Şi noi l-am vrut şi a primit pedeapsa maximă pe care 
oricum i-ar fi dat-o orice tribunal. 

— Cum pot să fiu sigur de asta? 

— Cum poţi să te îndoieşti? Ar putea vicepreşedintele sau 
am putea noi să tolerăm o astfel de asociere?... Regretăm 
adânc cele întâmplate domnului Weingrass, dar te asigur că 
noi n-am avut absolut nimic de-a face cu treaba asta. Repet, 
acum şi doctorul şi familia Vanvlanderen s-au dus şi toate 
astea au devenit un dosar închis. Poţi accepta aşa ceva? 

— Era necesar să mă drogațţi şi să mă aduceţi aici ca să mă 
convingeți de asta? 

— Nu puteam nicidecum să te lăsăm în San Diego ca să 


spui în continuare lucrurile pe care le spuneai. 

— Atunci despre ce vorbim noi aici acum? 

— Despre un alt dosar, răspunse Grinnell aplecându-se în 
faţă. Îl vreau înapoi şi-ţi dau libertatea în schimbul lui. Vei fi 
dus înapoi la hotel în hainele tale şi nimic nu se va schimba. 
În Zurich e acum dimineaţă; ţi-a fost deschisă o linie de credit 
de cincizeci de milioane de dolari. E pe numele tău şi e numai 
un început. Un modest început. Dar în schimbul lui îmi 
trebuie dosarul. 

Evan încercă să-şi ascundă uimirea. 

— Alt dosar?... Nu sunt sigur că înţeleg. 

— L-a furat Varak. 

— Care Varak? 

— Ei, asta-i! Milos Varak! 

— Europeanul...? 

Kendrick lăsase să-i scape exclamațţia fără să vrea, auzind 
aici pe neaşteptate numele. Deci ăsta era Milos! 

— Europeanul, da, aşa te-nvaţă! Varak, da. Lacheul foarte 
profesionist şi foarte mort al lui Inver Brass. 

— Inver cum? 

— Aşa-zişii tăi susţinători, congressmane. Doar nu crezi că 
ai ajuns unde-ai ajuns de unul singur, nu-i aşa? 

— Îmi cam dădusem eu seama că mă împinge cineva... 

— Te împinge? Te catapultează e mult mai potrivit... Nişte 
tipi al naibii de băgăreți! Şi care totuşi nu şi-au dat seama că 
unul de-ai lor era şi al nostru. 

— Şi ce te face să crezi că europeanul... că acest Varak, e 
mort? întrebă Evan. 

Întrebarea nu avea nici un rost, dar măcar să mai câştige 
câteva momente, să se poată acomoda cât de cât cu atâtea 
noutăți care veneau prea repede şi-l zăpăceau. 

— S-a scris la ziar. Nu i-au dat numele, dar el e, altul nu 
poate fi. Însă înainte să moară, a fost în alt loc, cu altcineva, 
care lucra pentru noi. Trebuie să fi fost, altfel n-ar fi venit la 
aeroport... în orice caz, dosarul el l-a furat. 

— Celălalt dosar? spuse Kendrick ezitant. 


— Un dosar cu coduri industriale, lipsit de importanță 
pentru toată lumea, în afară de foarte puţini. Printre care se 
întâmplă să fim şi noi, asta-i tot. 

— Şi crezi că eu îl am. 

— Nu. Cred doar că ştii unde e. 

— De ce? 

— Pentru că în zelul lui, Varak ar fi trebuit să considere, 
greşind de altfel, că dosarul ăsta era normal să se afle în 
mâinile tale. 

— Pentru că aflase că unul de-ai lor era unul de-al vostru. 

— În esenţă da, spuse Grinnell. E doar o ipoteză, desigur. 
Este un obicei strict profesional, dar mi-a servit de minune 
de-a lungul anilor. 

— Nu şi de data asta. Nu ştiu nimic despre dosarul ăsta. 
Chiar că habar n-am, acum aud. 

— Dacă aş fi în locul tău n-aş minţi, congressmane. Ar fi 
oricum inutil. la gândeşte-te, în ziua de azi există atâtea căi 
de a dezlega mințile şi gurile!... 

Doar nu poate să folosească droguri! Sub efectul lor aş da 
tot în vileag, semnându-i Khalehlei condamnarea la moarte şi 
le-aş da totodată şi consilierilor lui Bollinger toate informațiile 
de care au nevoie ca să arunce perdelelor de fum şi să dispară. 
Manny, care e pe moarte, merită mai mult decât atât! Dacă a 
avut vreodată nevoie de credibilitate, acum e momentul s-o 
aibă. Mă aflu din nou într-un alt lagăr, nu în Masqat, ci pe o 
insulă în apele Mexicului. Trebuie să fiu cât se poate de 
convingător, la fel de convingător cum am fost atunci printre 
terorişti, căci oamenii ăştia, ucigaşii ăştia ticăloşi, descinşi din 
sălile de consilii, nu sunt cu nimic mai buni decăt teroriştii 
arabi. 

— Uite ce e, spuse Evan cu fermitate şi se lăsă pe spătarul 
scaunului, încrucişându-şi picioarele şi privindu-l ţintă pe 
Grinnell. Poţi să crezi orice dracu’ vrei, dar eu nu vreau să 
ajung vicepreşedinte. Eu vreau linia aia de credit de cincizeci 
de milioane din Zurich. E clar? 

— Clar şi s-a notat. Natural. 


— Bun. Bun! Atunci înregistrează-mă pe video când spun 
chestia asta... 

— Dar tocmai se face, îl asigură avocatul, cu un zâmbet de- 
a dreptul fermecător. 

— Excelent. Atunci suntem amândoi în aceeaşi oală, nu-i 
aşa? 

— În aceeaşi oală, congressmane. Deci unde-i dosarul? 

— N-am nici cea mai vagă idee, dar dacă acest Varak mi l-a 
trimis într-adevăr mie, ştiu cum să intru în posesia lui... Am 
să sun la cabinetul meu din Washington şi am să-i spun 
secretarei mele, Ann Mulcahy O'Reilly, să vi-l trimită la 
noapte, dacă vreți. 

Cei doi negociatori se uitară fix unul la altul. 

— Îmi pare o soluţie corectă, zise Grinnell în cele din urmă. 

— Dacă ştii una mai bună, foloseşte-o. 

— Aşa e şi mai corect. 

— Deci m-am urcat la bord? 

— La bord pentru Zurich, răspunse Grinnell zâmbind. De 
îndată ce vei trece ceva în agenda noastră. Chicago, să zicem. 

— Telegrama va pleca dimineaţă. Am s-o pun pe Annie 
O'Reilly s-o trimită de la birou. 

— Şi o copie va lua drumul cabinetului stimatului nostru 
vicepreşedinte, desigur. 

— Desigur. 

Preşedintele consiliului directorial al contribuabililor oftă 
sonor, satisfăcut. 

— Oh, cât de venali suntem noi toţi, spuse el. Tu, de 
exemplu, congressmane, eşti un noian de contradicții. 
Persoana ta politică n-ar accepta niciodată înlesnirile noastre. 

— Dacă asta e spre binele înregistrării video, dă-mi voie să 
fac o declaraţie. M-am ars şi am făcut tot ce-am putut ca să 
sting focul din Oman pentru că ei m-au ars pe mine, ucigând 
mulți dintre prietenii mei. Nu văd nici o contradicție aici. 

— S-a înregistrat, congressmane Kendrick. 

Deodată, fără nici o indicație prealabilă,  liniştita 
conversaţie fu întreruptă de o combinaţie de semnale. Din 


consola telefonului de pe birou începu să pâlpâie o luminiță 
roşie, iar de undeva din pereţi, probabil din gura vreunui 
animal mort, începu să sune înfundat o sirenă. Uşa se 
deschise violent şi tipul deşirat şi ars de soare se năpusti 
vijelios în încăpere. 

— Ce faci? tună Grinnell, ridicându-se furios în picioare. 

— Scoate-l pe rahatul ăsta de-aici, zbieră corăbierul. Am 
mirosit eu de la început că e o capcană şi am avut dreptate! 
Peste tot la reşedinţa lui Bollinger mişună de federali care-l 
caută pe ăsta de zor şi iau pe toată lumea la întrebări! 

— Ce? 

— Cu asta să mai zic că ne descurcăm, dar avem o 
problemă şi mai mare. Dosarul! Bollinger a primit un telefon. 
E în posesia avocatului personal al cățelei! 

— Gura! îi ordonă Grinnell. 

— E vorba de alea zece milioane despre care ea i-a spus că 
Andy-băiete i le-a promis ei. Acuma îi vrea el! 

— Ti-am spus să taci din gură!... Ce vrei să spui cu 
federalii care chestionează pe toată lumea? 

— Exact ce-am spus. Nu numai că-i perpelesc, dar au şi 
mandate de percheziție! N-or să găsească nimic, dar nu 
pentru că n-ar căuta bine. 

— În casa vicepreşedintelui? Nu s-a mai auzit de-aşa ceva! 

— Joacă inteligent. Lui Bollinger i-au spus, oficial, că îl 
protejează împotriva subordonaților lui. Dar pe mine n-o să 
mă convingă nimeni, mârâi furios corăbierul şi se întoarse 
spre Kendrick. Jigodia asta nenorocită a fost trimisă de ei ca 
să ne întindă o cursă. Cuvântul eroului contra cuvântului 
tuturora! 

Grinnell se uită la Kendrick. 

— Nu poate exista un cuvânt al eroului dacă nu există 
eroul.... Adios, congressmane. 

Grinnell apăsă pe un buton de pe marginea biroului şi uşa 
se deschise din nou. Mafiotul apoi intră prudent, agitând în 
dreapta şi-n stânga revolverul greu. 

— Scoate-l afară, ordonă avocatul. Mexicanii or să-ți spună 


unde... Chiar că m-ai prostit, congressmane. Lecţia asta am 
s-o țin minte toată viața: păzeşte-te de cameleonul filozof şi 
convingător. Aşa aş putea-o numi. 


Zgomotul valurilor zdrobindu-se de coasta stâncoasă a 
insulei se auzea din ce în ce mai tare, pe măsură ce înaintau 
pe poteca luminată. În față, luminile de pe sol se terminau 
brusc şi o barieră albă se afla între ultimele perechi de lămpi, 
a căror lumină făcea să se vadă literele a două marcaje 
înscrise pe lemn. În stânga scria din nou în spaniolă, iar în 
dreapta, în traducere: 

PELIGRO! PERICOL! 

Dincolo de bariera se afla promontoriul, sub care apele 
fremătând furioase sub razele lunii făceau acum un zgomot 
asurzitor. 

Kendrick era dus spre locul unde urma să fie executat. 

Marea scuipa furioasă nori deşi de vapori învârtejiți care 
ricoşau din stâncile promontoriului. Evan îşi înfrână panica, 
amintindu-şi de legământul pe care-l făcuse cu sine: nu va 
muri pasiv, nu se va lăsa ucis fără luptă. Peste tot în jurul lui 
se aflau cârcei de viță de vie tropicală, groşi şi viguroşi 
datorită umezelii şi vânturilor care îi asaltau permanent. Pe 
ambele părți ale şirului de lămpi crescuseră ierburi bogate, 
printre firele cărora se zărea noroiul jilav, care nu se usca 
niciodată. Nu se va lăsa ucis fără luptă. Era un legământ. 

Mexicanul care-l îndruma pe mafiot spre locul execuţiei nu 
era tovarăşul ideal pentru o crimă. Pe măsură ce se apropiau 
de bariera albă, vocea lui devenea tot mai slabă şi mai 
nesigură. 

— Al frente, al frente! striga el nervos. Adelante! 

— Ia-o peste ea sau pe lângă ea, congressmane, spuse 
omul de la Serviciile Secrete pe un ton rece de meseriaş care- 
şi face profesional treaba şi pentru care viața sau moartea nu 
înseamnă Nimic. 

— Nu pot, spuse Kendrick. E prea înaltă ca să pot trece 
peste ea şi pe laturi mă împiedic în colacii ăştia de sârmă 
ghimpată. 

— Unde? Care colaci, ia să văd... 

— Aici, uite, zise Kendrick, arătându-i cu degetul în 
ierburile de lângă ei. 

— Aiurea colaci! Unde mama dra... 

Acum! Evan îl lovi din răsputeri în gât şi înşfacă arma 
neagră şi butucănoasă dar nu reuşi s-o ţină şi o scăpă pe 
pământul noroios. Blestemând în gând, îl prinse pe mafiot de 
braț, sucindu-i-l scurt, apoi îl izbi cu umărul în piept şi îl 
trase de braț în față, îşi adună toate forțele pe care i le mai 
putea da disperarea şi-l dezechilibra, aruncându-l în tufe. 


Arma se descărcă şi detunătura se amestecă în vuietul 
valurilor de jos. Kendrick înfipse pistolul în pământul afânat 
şi, eliberându-şi mâna dreaptă, luă un pumn de noroi şi i-l 
plesni mafiotului în față, frecându-l apoi bine pe ochi. 

Gardianul începu să înjure înfuriat, încercând în acelaşi 
timp să-şi şteargă ochii şi să scape din strânsoarea lui Evan. 
Dar Kendrick rămase țintuit peste ucigaşul care se zvârcolea 
din răsputeri şi-l lovi scurt cu genunchiul între picioare, în 
timp ce cu mâna dreaptă lua în neştire pământ şi i-l îndesa în 
ochi şi în gură... Degetele îi atinseră un obiect tăios şi 
zimțat... o piatră! Era prea mare pentru palma lui, dar în 
starea în care se afla nu-şi mai dădea seama de asta. 
Încordându-şi toți muşchii trupului cum n-o mai făcuse de 
luni sau de ani de zile şi rezistând disperatelor atacuri orbeşti 
ale individului țintuit sub el, smulse piatra grea şi colțuroasă 
din noroi, o ridică şi o izbi cu sete de căpățâna plină de noroi 
a gardianului. Se auzi o plescăitură înfundată şi zemoasă şi 
individul se moleşi brusc, iar trupul i se lăsă inert pe 
pământul moale. 

Evan apucă arma şi îşi ridică privirea spre mexican. 
Acesta, aşteptând să vadă cine biruie şi cine moare, stătea pe 
vine mai la o parte, în frunzişul acoperit de ceață, holbând 
nervos ochii. Văzând rezultatul neaşteptat al luptei, ridică 
speriat, se întoarse pe călcâie şi o luă la fugă pe potecă. 

— Stai! strigă Evan cu sufletul la gură, sărind în picioare şi 
ieşind din ierburile de pe marginea potecii. Stai pe loc sau te 
împuşc! Sper că mă înţelegi destul de bine! 

Mexicanul se opri dârdâind ca varga de frică, ridică mâinile 
şi se întoarse cu fața la Kendrick. 

— Eu nu sunt amestecat în treburile astea, senor, spuse el 
într-o engleză surprinzător de clară. 

— Vrei să spui că tu nu apeşi pe trăgaci, tu doar le arăţi 
unde s-o facă ei! 

— Nu sunt amestecat, repetă omul. Sunt pescar dar în ziua 
de azi munca mea nu mai e deloc bine plătită. Câştig şi eu un 
ban aici şi mă întorc la familia mea din El Descanso. 


— Vrei să-ți mai revezi familia? 

— Si, foarte mult, răspunse omul cu buzele tremurând. 
Dacă se află că s-a întâmplat aşa ceva, n-am să mă mai întorc 
niciodată acasă. 

— Vrei să spui că nu s-a mai întâmplat niciodată? 

— Niciodată, senor. 

— Atunci de unde ai ştiut drumul? strigă Kendrick pentru 
a acoperi, zgomotul valurilor şi al vântului. 

Încet, încet îşi recăpăta respiraţia normală, începând să-şi 
dea seama că era plin de noroi până-n ochi şi să simtă dureri 
ascuțite în tot corpul. 

— Suntem aduşi aici şi ni se dau hărți ale insulei pe care 
trebuie să le învăţăm în două zile, altfel ne trimit înapoi 
acasă. 

— De ce? Pentru execuții multiple? 

— V-am spus că nu, senor. Aici este teritoriul drogurilor, 
narcoticos şi e foarte periculos. Patrulele mexicane şi 
americane pot fi chemate imediat şi totuşi insula trebuie 
păzită. 

— Chemate imediat? 

— Proprietarul e un om foarte puternic. 

— Îl cheamă Grinnell? 

— Nu ştiu, senor. Eu nu cunosc decât insula. 

— Vorbeşti foarte bine englezeşte. De ce n-ai vorbit tot 
englezeşte şi înainte? Cu el! preciză Evan arătând cu degetul 
spre mafiotul mort. 

— V-am mai spus, nu vreau să fiu amestecat. Mi s-a spus 
unde să vă duc şi pe măsură ce ne apropiam am început să 
înțeleg, senor... Nu vreau să fiu amestecat. În El Descanso mă 
aşteaptă o familie, iar senores care au venit aici sunt foarte 
puternici. Şi răi! 

Evan se uită nehotărât la pescar. Ar fi fost foarte uşor, atât 
de uşor să-i curme viața şi să elimine un risc şi totuşi exista 
şansa unei ocazii favorabile, în caz că mexicanul nu era un 
mincinos. Kendrick ştia că omul îşi negocia viața şi că pe 
lângă el mai erau şi alte vieţi, vieţile copiilor lui de acasă, ceea 


ce făcea negocierea mai simplă. 

— Înţelegi, spuse el apropiindu-se de om şi ridicând vocea 
pentru a putea fi auzit mai bine, că dacă te întorci la casa aia 
fără el, iar el nu apare, sau ceilalți îi găsesc cadavrul aici sau 
pe plajă, eşti un om mort. Înțelegi asta, nu-i aşa? 

Mezxicanul dădu de două ori din cap. 

— Si 

— Dar dacă eu nu te ucid, atunci mai ai o şansă, nu-i aşa? 
întrebă Kendrick ridicând arma mafiotului. 

Pescarul mai dădu o dată din cap închizând ochii. 

— Deci, e în interesul tău şi al familiei tale din El Descanso 
să fii alături de mine, aşa-i? 

— Si, făcu mexicanul deschizând ochii. Să mă alătur la ce? 

— Să ies de-aici. Să plec de-aici, să fug. Jos pe chei e o 
barcă, lângă rezervorul de benzină. Cred că e destul de mare 
ca să suporte traversarea. 

— Ei au alte bărci, zise mexicanul, nişte bărci de o mie de 
ori mai iuți ca bărcile brigăzii antidrog. Şi mai au şi un 
elicopter cu reflectoare puternice. 

— Cum? Unde? 

— Jos, lângă plajă, pe partea cealaltă a insulei. Există o 
pistă de aterizare cimentată... Sunteţi pilot, senor? 

— Aş vrea eu să fiu. Cum te cheamă? 

— Emilio. 

— Vii cu mine, prietene? 

— N-am de ales. Vreau să plec de-aici şi să mă duc acasă 
la familia mea, apoi să mă mut într-un oraş de munte. Altfel 
ăştia mă omoară şi copiii mei rămân muritori de foame. 

— Te avertizez, dacă-mi dai vreun motiv ca să cred că 
minți, n-ai să mai revezi niciodată El Descanso şi nici familia. 

— Am înţeles. 

— Stai lângă mine... Mai întâi vreau să-l percheziționez pe 
călăul ăsta. 

— Pe cine, senor? 

— Pe tipul care voia să mă omoare. Hai să mergem! Avem 
multe de făcut, dar nu prea avem timp. 


— Spre barcă? 

— Încă nu, spuse Kendrick începând să întrevadă un vag 
plan de acţiune. Vom distruge blestemata asta de insulă. Nu 
doar pentru mine şi pentru tine, ci pentru toată lumea. Toată 
lumea... Există pe undeva vreo magazie de scule, un loc unde 
se țin lopeţi, târnăcoape, foarfeci de tufişuri, chestii de-astea? 

— Mantenimiento, răspunse Emilio. Pentru grădinari, deşi 
tot pe noi ne pun de multe ori să facem şi treaba asta. 

— Mai întâi să ne oprim puţin, apoi ai să mă duci acolo, 
continuă Evan grăbindu-se, în ciuda durerilor. Haide! 

— Trebuie să fim prudenti, senor! 

— Ştiu. Santinelele. Câţi sunt? 

— Câte doi oameni pe cele patru plaje şi la debarcader. 
Câte zece pe fiecare schimb. Toţi au alarme radio care 
declanşează nişte sirene foarte puternice. 

— Cât durează schimburile? întrebă Kendrick aplecându- 
se peste cadavrul mafiotului. 

—  Douăsprezece ore. Douăzeci de guardas şi patru 
jardineros, grădinarii. Care nu-s de serviciu stau în baraca. O 
clădire lungă, la miazănoapte de casa principală. 

— Sculele unde sunt? 

— Într-un garaj metalic la cincizeci de metri de generator. 

— De generator? 

— Si 

— Bun. 

Evan  scotoci prin buzunarele mafiotului mort, luă 
portofelul şi legitimaţia din plastic negru, apoi dădu peste un 
teanc de bancnote, cam o mie de dolari, care fără îndoială că 
nu proveneau din salariul federal. În cele din urmă scoase 
micuța cheie electronică care elibera zăvoarele şi deschidea 
uşa cabanei-iînchisoare din pădure. 

— Să mergem, zise el ridicându-se cu dificultate. 

Porniră pe poteca iluminată de lămpi. 

— Uno momento! şopti Emilio. Luminile. Spargeţi-le cu 
piciorul, senor. Cu cât e mai întuneric, cu atât e mai bine. 

— Bine gândit, fii de acord Kendrick, întorcându-se 


împreună cu mexicanul la bariera albă de unde începură să 
spargă lămpile de pe ambele părți ale potecii. 

Ajunseră apoi la poteca principală care spre stânga ducea 
în jos, la debarcader, iar spre dreapta în sus, la clădirea 
principală din vârful dealului, cu o mică deviaţie spre cabana 
impenetrabilă. 

— Pe acolo, ordonă Kendrick luând-o în goană spre 
dreapta. Lasă lămpile. Le spargem la întoarcere. 

— La cabana! 

— Grăbeşte-te! 

Evan se apropie de uşă şi apăsă butonul verde al cheii 
electronice. Auzi imediat zăvoarele intrând în lăcaşurile lor 
din ramele uşii, răsuci butucul clanței şi intră. 

— Intră şi tu, îi zise el lui Emilio. 

După ce intră şi mexicanul, Kendrick apăsă pe butonul 
roşu al cheii, blocând uşa. Apoi se duse în bucătărie, deschise 
sertarele şi uşile de la dulăpioare, una câte una, alegând 
obiectele care pe care le considera necesare: o lanternă, un 
cuțit mare şi altele mai mici, un satâr, trei cutii mici de 
«Stemo», o cutie cu chibrituri cu parafină, care se aprindeau 
pe orice suprafață dură şi un pachet cu şervete de vase. Puse 
totul pe masa ovală şi se uită la Emilio, care îi urmărea 
mişcările cu aerul omului care nu pricepe nimic. Luă unul 
dintre cuțite şi, apucându-l de lamă, i-l întinse mexicanului. 

— Sper să n-ai ocazia să-l foloseşti, dar dacă e nevoie, să 
nu dai greş! 

— Sunt bărbaţi pe care nu i-aş putea ucide dacă n-aş 
încerca mai întâi să mă înţeleg cu vorba bună cu ei. Sunt şi ei 
la fel de amărâţi ca şi mine, muritori de foame. Dar sunt alții 
cu care n-aş mai sta de chestii de-astea. Şi ăştia sunt pe-aci, 
pe-aproape... 

— La naiba, tu nu poți avea nici o problemă! Dacă se 
declanşează o singură alarmă... 

— Nici o alarmă nu va fi declanşată de prietenii mei, senor, 
dacă ei ştiu că sunt eu, Emilio. Şi de fapt cei mai mulți din ei 
sunt în baracă şi dorm. În patrulele de noapte sunt puşi 


numai veterani. Ai noştri s-ar putea s-o şteargă cu bărcile, 
noaptea. 

— Sper să ai dreptate. 

— Vreau să ajung acasă, credeți-mă. 

— Perfect, atunci ia şi tu câteva şervete de vase, o cutie de 
«Stemo» şi o mână de chibrituri. Grăbeşte-te! 

Luând ce mai rămăsese şi îngrămădindu-le pe toate în 
buzunare, Kendrick lăsă satârul la urmă. Îl apucă, se duse la 
interfonul din perete şi îl izbi de câteva ori cu putere, 
făcându-l țăndări. 

— Adu lămpile alea două încoace, îi spuse el mexicanului. 
Şi sparge-le. Eu distrug soba şi lampa din partea cealaltă a 
camerei. 

După mai puţin de un minut, cei doi bărbaţi disperaţi erau 
din nou pe potecă. Locul luminat atât de intens cu puțin 
înainte era acum cufundat într-o beznă totală. 

— Sculele. Condu-mă la ele. 

— Con mucho cuidado! Trebuie să ne apropiem cu 
prudenţă de casa mare. Stricăm lămpile de pe potecă numai 
până unde vă spun eu. De la etajul doi cei din casă pot vedea 
că nu ard şi ar putea să dea alarma. Dacă există patrule, 
lăsați-mă mai întâi pe mine să văd despre cine e vorba. 

— Să mergem. Au probleme acolo sus, dar în curând or să 
înceapă să se întrebe de ce nu apare individul care trebuia să 
mă lichideze. Grăbeşte-te! 

Sparseră lămpile până la o movilă care preceda nivelul la 
care se afla clădirea principală. Mexicanul îl prinse deodată 
pe Kendrick de braţ şi-l trase în frunzişul de la marginea 
potecii, apoi îl apăsă pe umăr. Mesajul era clar: ghemuieşte-te 
şi nu te mişca. Pe lângă ei trecu un gardian cu arma la umăr 
care se deplasa în direcție opusă. 

— Acum repede, senor! Nu mai e nimeni până la galeria din 
spate, unde stau şi beau vin şi afumă peşte. 

O curte mare cu o groază de frigărui, se gândi Evan, 
urmându-l pe Emilio prin frunzişul des, dorindu-şi să fi avut 
o macetă cu care să taie lianele şi rădăcinile, dar 


mulțumindu-se să audă vuietul neîntrerupt al vântului şi al 
valurilor. Dădură ocol casei şi se opriră auzind un zgomot 
nou. Era marele generator, cu uruitul lui constant care-ţi 
băga fiori în şira spinării. Inginerul din Kendrick încercă să 
calculeze puterea pe care o furniza, consumul de combustibil 
şi puterea auxiliară furnizată de atât de necesarele celule 
fotovoltaice. Instalase şi el generatoare, din Bahrain până în 
deşerturile din vestul Arabiei Saudite, dar acelea fuseseră 
numai nişte mici jucării temporare, utilizate doar până la 
branşarea consumatorilor la rețeaua electrică, adică un nimic 
faţă de ce era instalat aici. 

Mexicanul îl prinse din nou de umăr, de data asta 
strângându-l şi mai tare cu o mână tremurândă şi din nou se 
ghemuiră în tufele din spatele lungului zid de gard viu 
ordonat tuns. Kendrick se uită în sus şi, înfiorat de spaimă, 
înțelese. În față. La stânga, dincolo de marginea potecii, un 
gardian văzuse sau auzise ceva. Partea de sus a capului lui 
era vizibilă în lumina palidă a lămpilor. Omul înainta încet, 
luându-şi arma de la umăr şi îndreptând-o în față. Venea 
direct spre ei şi când ajunse la câțiva metri, începu să 
împungă tufişurile cu țeava armei. 

— Quien es? strigă patrula. 

Deodată, țâşnind în sus ca o pisică, Emilio înşfacă ţeava şi- 
l trase pe gardian în tufiş. Se auzi ceva ca aerul care iese 
dintr-un pneu spart, care curmă începutul unui țipăt, iar 
omul căzu în, iarbă cu un val de sânge izvorându-i din 
beregata retezată. 

— Doamne sfinte! şopti Evan când se apucă împreună cu 
mexicanul să-l târască pe mort mai adânc în tufiş. Văd că ştii 
să ţii un cuțit în mână, băiete! 

— Cu acest perro n-am avut greutăți! spuse Emilio. Câinele 
ăsta a sfărâmat capul unui băiat, un tânăr grădinar care n-a 
vrut să-i facă poftele, dacă înțelegeţi ce vreau să spun, senor. 

— Înţeleg. Şi mai înţeleg că tocmai ne-ai salvat vieţile... 
Stai puţin! Puşca şi şapca. Putem economisi timp. Pe aici nu 
există uniforme, ci numai haine de serviciu. Uniforma lor e 


arma. Pune-ţi şapca şi aruncă-ți puşca peste umăr. Pe urmă 
ia-o înainte şi eu stau cât pot mai aproape de tine. Te asiguri 
dacă poteca e liberă, iar eu merg mai departe prin tufe. 

— Bueno, spuse mexicanul, luând puşca şi şapca. Dacă mă 
opreşte careva spun că gardianul ăsta m-a pus să-i ţin locul 
pentru vreo oră sau cam aşa ceva. Or să râdă, dar nimeni n-o 
să pună asta la îndoială... Mă duc. Staţi pe-aproape şi când 
vă spun eu, ieşiţi afară şi veniți lângă mine. Nu în față şi nici 
în spate, ci lângă mine. Ştiţi ceva spaniolă? 

— Nu destul cât să conversez cu cineva. 

— Atunci nu vorbiți. Staţi pe aproape! 

Emilio ieşi din tufişuri cu arma pe umăr şi o porni pe 
potecă. Izbindu-se cu umerii de încurcătura de crengi şi 
frunze, Kendrick făcea tot posibilul să ţină pasul cu el, 
şoptindu-i din când în când să nu meargă prea repede. La un 
moment dat, Evan îşi scoase satârul de la curea şi tăie o 
porțiune mai deasă de plante tropicale, dar îl auzi imediat pe 
Emilio şoptindu-i răstit: 

— Silencio!... Aşteptaţi puţin... Acum senor! leşiți şi mergeţi 
cu mine. Repede! 

Kendrick ieşi din frunziş şi se alătură mexicanului, care 
mări brusc pasul şi o luă în josul potecii. 

— E o idee bună să mergem chiar aşa de repede? întrebă 
Evan gâfâind. Dacă suntem văzuţi, s-ar putea crede că fugim 
din serviciu. 

— Am ajuns în spatele casei principale, răspunse Emilio 
grăbindu-se mai departe. La ora asta nu e nimeni pe-aici în 
afară de doi gardieni care merg pe poteci diferite şi se 
întâlnesc la galeria de piatră. Pe urmă se întorc şi o iau peste 
deal, spre plajă. Le trebuie multe minute şi abia au pornit. 
Putem să trecem în fugă de galerie şi pe urmă o luăm prin 
pădure şi ajungem repede la mantenimiento, la scule, senor. 

Ajunseră repede la curtea interioară scufundată, aceeaşi pe 
care Kendrick o privise de la micul balcon de la camera de 
oaspeţi de deasupra. Îşi aminti de cele două santinele care-şi 
făcuseră semne pe potecile opuse. Mexicanul, care acum 


conducea toată acțiunea, îl luă pe Evan de braț şi-i arătă cu 
capul spre stânga, luând-o la fugă. Țâşniră amândoi înainte 
şi ajunseră în curtea interioară, care era mult mai mare decât 
îşi imaginase Evan. Se întindea pe toată lungimea casei, iar în 
centrul ei se afla o garnitură de mobilier din fier forjat vopsită 
în alb şi aranjată în jurul unei gropi zidite, pentru frigărui. 
Alergară pe lângă perete, pe sub balcoane, apoi traversară în 
viteză, luând-o pe poteca dinspre sud, până la o zonă plată 
mărginită de ierburi înalte, de un dâmb cu vedere la ocean şi 
de două plaje separate de o coastă stâncoasă aflată cam la 
douăzeci de metri mai jos. Lămpile rămăseseră de-acum în 
spate, iar în fața lor se deschidea un drum accidentat care 
cobora pierzându-se în valea întunecată. Din acest loc 
avantajos, se putea vedea o mare parte din insulă. Direct spre 
dreapta, la nici o sută de metri depărtare şi scăldat în lumină, 
se afla enormul generator. Dincolo de ţarcul de sârmă, se 
observau vag contururile unei clădiri lungi şi scunde, care 
trebuie să fi fost baraca lui Emilio. Apoi, mult mai jos, chiar 
deasupra plajei din dreapta, se afla o platforma de beton 
vopsită în alb, ca o terasă imensă, pe care odihnea un 
elicopter de mare putere, militar din cât se vedea după 
construcție, dar vopsit în culori civile şi cu însemne mexicane. 

— Veniti! şopti Emilio. Şi nu vorbiţi, căci în partea asta a 
insulei vocile se pot auzi. 

Mexicanul porni în jos pe poteca neluminată tăiată prin 
pădure şi care era folosită îndeosebi ziua. Garajul metalic 
despre care vorbise Emilio era de fapt mult mai mare decât 
orice garaj pe care-l văzuse Evan vreodată, în afară de acele 
construcții exagerat de mari, cât nişte hangare de aviaţie, care 
adăposteau fiecare câteva limuzine ale familiilor regale arabe. 
Acesta era însă o masă urâtă de aluminiu corodat, în care se 
găseau câteva tractoare, tunzătoare de, iarbă, ferăstraie 
mecanice şi alte maşini de tăiat, toate nefolosite fiindcă 
făceau prea mult zgomot. Lângă un perete şi pe podea se 
găseau totuşi lucruri mult mai practice: câteva canistre de 
benzină, topoare, securi mici, coase, foarfeci de sârmă cu 


mânere lungi, macete, foarfeci cu mânere telescopice pentru 
tuns copacii, adică toate sculele necesare pentru oprirea 
înaintării frunzişului tropical. 

Se orientară instinctiv şi luară decizii rapide. Lăsară 
satârul în favoarea unei toporişti şi a unei macete. Mai luară 
două foarfeci de sârmă, o canistră cu benzină şi o foarfecă de 
tuns copacii cu mânere extensibile până la trei metri. Restul 
obiectelor luate din cabană şi le păstrară în buzunare. 

— Elicopterul! zise Kendrick. 

— Există o potecă ce le uneşte pe cele dinspre nord cu cele 
dinspre sud, de mai jos de generator. Grăbiţi-vă! Gardienii au 
ajuns la plajă şi curând pornesc înapoi. 

O luară la fugă pe lângă magazia grădinarilor şi se 
îndreptară spre primul drum, cărând anevoie sculele, pe 
unele în mână, pe altele la subțioară sau chiar atârnate de 
cureaua de la pantaloni. Traversară în viteză spațiul 
periculos, intrând în zona cu ierburi înalte şi croindu-şi drum 
spre poteca pe care trebuia să coboare dealul. 

— Cigarillo! şopti mexicanul trăgându-l pe Evan înapoi în, 
iarbă. 

Apăru un grăunte incandescent de lumină. Era jarul țigării 
unui gardian care mergea agale la deal, trecând cam la trei 
metri de ei. Când santinela ajunse pe vârful dâmbului, Emilio 
îl trase pe Evan de mânecă şi-i făcu semn că era timpul să 
pornească din nou. Aplecaţi, începură să alerge spre drumul 
din nord. Cealaltă santinelă nu se zărea nicăieri, aşa că ieşiră 
la vedere şi îşi începură coborârea către pista de beton a 
elicopterului. 

Aeronava militară revopsită stătea ca o uriaşă libelulă 
posomorâtă, gata să se repeadă şi să lovească un duşman 
văzut numai de ea prin bezna nopţii. Era legată cu lanțuri 
întinse de nişte ancore încastrate în beton, ca să nu poată fi 
mişcată din loc de furtunile puternice care se puteau isca 
oricând dinspre mare. Kendrick se apropie de elicopter, în 
timp ce Emilio rămase în, iarbă lângă drum, pândind 
întoarcerea gardianului şi fiind pregătit să dea alarma. Evan 


examină aeronava având în cap un singur gând: s-o facă 
inutilizabilă, dar fără să se audă nici cel mai mic zgomot. lar 
el nici lanterna nu putea s-o folosească... Da, cablurile! Sus, 
sub palele rotorului şi în ansamblul cozii. Apucându-se de o 
clanță şi de rama unui geam, se ridică la nivelul punţii de 
zbor, având în buzunarul de la pantaloni foarfeca de sârmă. 
În câteva secunde se cățără peste parbrizul din partea 
pilotului şi se sui pe fuselaj. Clătinându-se dar neriscând 
nimic, se duse târâş pe coate şi pe genunchi până la baza 
rotorului. Scoase foarfeca, se ridică în picioare şi în trei 
minute isprăvi de tăiat cablurile pe care le putuse observa 
prin întuneric. 

Deodată, o fluierătură scurtă dar stridentă! Era semnalul 
lui Emilio, gardianul apăruse de după creasta dealului şi în 
câteva minute urma să ajungă la platforma elicopterului. Însă 
inginerul din Kendrick nu era încă satisfăcut. Imobilizase 
elicopterul sau numai îl rănise? Trebuia să ajungă la 
ansamblul cozii. Trebuia să-şi ia măsura asta de precauţie 
deoarece ştia că azi, în epoca maşinăriilor sofisticate, fiecare 
aparat de zbor avea sisteme duble pentru orice funcție vitală. 
Se târî în jos pe fuselaj cât putu de repede, cu mare atenție, 
ca să nu-şi piardă echilibrul şi să alunece de la şase metri 
înălțime. Ajunse la partea înălțată a cozii dar nu era în stare 
să vadă nimic. Totul era ascuns în interiorul caroseriei... Dar 
nu, nu totul! Încălecă fuselajul zvelt, ţinându-se de partea 
ridicată a cozii, se aplecă şi reperă două cabluri groase care 
intrau în eleronul drept. Lucrând furios, cu transpirația 
curgându-i pe metalul lucios, tăie până la urmă cablurile cu 
foarfeca de sârmă. Se auzi un plesnet — prea tare, o adevărată 
pocnitură în liniştea nopții — şi întregul eleron se desprinse de 
la locul lui. O făcuse; acum era sigur pe ce realizase. 

Zgomote de paşi alergând! Strigăte de dedesubt! 

— Que cosa? Quedese! 

Sub elicopter, gardianul stătea cu arma aţintită spre Evan 
şi tocmai îşi lua radioemițătorul de la centură. 

Aşa ceva nu se putea întâmpla! Ca şi cum şi-ar fi pierdut 
brusc echilibrul, Kendrick ridică mâinile şi alunecă de pe 
fuselaj lovind cu foarfeca de sârmă în patul puștii 
gardianului. Arma îi fu smulsă din mână şi aruncată la 
pământ, lovindu-l şi pe el şi făcându-l să ţipe de durere, dar 
înainte ca ţipătul să devină prea puternic, Emilio îl lovi în cap 
cu mânerul macetei lui şi îl dobori. 

— Vă puteți mişca? îl întrebă mexicanul pe Evan în şoaptă. 
Trebuie să plecăm de-aici! Repede! Celălalt gardian trebuie să 
sosească din clipă în clipă. 

Evan dădu din cap şi se ridică luând cu el foarfeca şi 
puşca. 

— Scoate-l de aici, spuse el gâfâind. 

Dar îşi dădu seama imediat că nu era nevoie să mai fi spus 
asta: Emilio îl târa deja pe gardianul leşinat în tufele din afara 
platformei de aterizare. Kendrick îl urmă şchiopătând din 
cauza unor dureri ascuţite din glezna stângă şi din piciorul 
drept. 

— Am făcut o greşeală, şopti mexicanul scuturând din cap. 
Nu avem decât o singură şansă... V-am văzut cum călcaţi. N- 
o să putem ajunge la debarcader fără să fim văzuți înainte ca 
celălalt gardian să înțeleagă că tovarăşul lui a pățit ceva. 

Emilio arătă cu degetul spre conaționalul său şi zise: 

— În întuneric eu trebuie să fiu el. O să încerc să mă 
apropii cât mai mult de colegul lui până să apuce să-şi dea 
seama că e altcineva. 

— Mai întâi o să strige şi o să te întrebe ce s-a întâmplat. 
Ce-o să-i spui? 

— Că m-am băgat în tufe ca să mă uşurez şi că m-am lovit 
din neatenţie de o piatră ascuţită. Am să şchiopătez ca 
dumneavoastră şi o să mă prefac că sângerez. 


— Deci crezi că te descurci? 

— Rugaţi-vă Sfintei Fecioare să reuşesc, altfel murim 
amândoi, zise mexicanul ridicându-se şi aruncându-şi puşca 
pe umăr. Am o rugăminte totuşi, adăugă el. Gardianul ăsta 
nu-i un om rău şi are şi el familie în El Suazal, unde nu 
există nimic de muncă. Legaţi-l de mâini şi de picioare şi 
băgaţi-i o cârpă în gură. Eu nu-l pot ucide. 

— Pe celălalt îl cunoşti? întrebă Evan aspru. 

— Nu. 

— Presupun că nici pe ăla nu-l poţi ucide? 

— De ce e o problemă? Sunt un pescar solid din El 
Descanso, atunci când există vase care să angajeze mână de 
lucru. Pot să-l leg eu singur, sau să aduc un alt companero 
pentru noi. 

A doua opţiune nu mai fu de actualitate. Nici nu ajunse 
bine Emilio şchiopătând pe drumul de pământ, că celălalt şi 
apăru în fugă. Apropiindu-se, schimbară câteva cuvinte în 
spaniolă, apoi se auzi deodată un strigăt. Urmă imediat o 
linişte deplină şi după câteva momente Emilio se întoarse. 

— Nici un companero, spuse Kendrick. 

— Şobolanul ăla ar face-o şi pe maică-sa curvă dacă policia 
l-ar plăti destul! 

— Adică ar fi făcut-o. 

— No comprende. 

— E mort? 

— Mort, senor, şi în, iarbă. Dar nu mai avem nici o 
jumătate de oră până răsare soarele. 

— Atunci să mergem. Prietenul tău e legat. 

— Mergem la debarcader? La bărci? 

— Încă nu, amigo. Avem altceva de făcut înainte. 

— Vă spun că în curând se luminează de ziuă. 

— Dacă le facem pe toate bine. Curând de tot are să fie 
lumină destulă. Adu benzina şi foarfeca de tuns copacii. Nu 
mă pot descurca cu mai multe decât am la mine. 

Cu mare greutate, pas cu pas, Evan urcă pe drumul de 
pământ, mergând în spatele mexicanului până ajunseră la 


imensul generator împrejmuit de gard şi ale cărui vibrații le 
produceau dureri de urechi. Inscripţii cu Peligro! — Pericol! Se 
aflau peste tot, iar singura poartă de intrare era blocată cu 
două lacăte uriaşe. Şchiopătând în jurul petelor de lumină, 
ținându-se în întuneric, Evan îi dădu lui Emilio foarfeca de 
sârmă şi îi spuse: 

— Începi de aici şi sper să fii atât de puternic pe cât spui. 
Ăsta-i un gard al naibii de solid, bagă de seamă. Taie o 
deschizătură, cam de un metru pătrat e destul. 

— lar dumneavoastră, senor? 

— Eu trebuie să mă uit prin jur. 

Şi le găsi! Trei discuri de oţel, înşurubate în beton la zece 
metri unul de altul, trei rezervoare de combustibil enorme, 
suplimentate de bancuri de celule fotovoltaice aflate pe 
undeva, care de altfel nici nu-l interesau. Pentru a deşuruba 
un disc era nevoie de o cheie în „I” hexagonală, cu bara 
orizontală îndeajuns de lungă ca să poată constitui o pârghie 
eficace, care trebuia manevrată şi aceea de doi bărbați 
zdraveni. Dar mai exista şi o altă metodă, iar el o cunoştea 
bine din Arabia Saudită - o procedură de urgenţă în cazul în 
care şoferii caravanelor de camioane cisternă uitau să ia la ei 
scula asta, ceea ce nu era nimic neobişnuit în deşerturile din 
Jabal. Fiecare disc presupus impenetrabil avea pe suprafața 
exterioară paisprezece striuri, nu cu mult diferite de cele de 
pe capacele de canal din majoritatea oraşelor americane, deşi 
cu mult mai mici, astfel încât dacă erau lovite cu ciocanul în 
sens invers acelor de ceasornic, se putea roti până se făcea 
destul spaţiu de prins cu degetele şi răsucit. 

Kendrick se întoarse la Emilio, lângă generatorul care 
duduia asurzitor. Mexicanul tăiase două linii paralele 
verticale şi începuse să taie pe orizontală în partea de jos. 

— Vino cu mine, îi strigă Evan la ureche. Ai toporişca la 
tine? 

— Pues si. 

— Şi eu. 

Kendrick îl conduse până la primul disc din oțel şi îi arătă 


cum să folosească şervetele de masă pentru a amortiza 
loviturile. 

— Încet, îi şopti el. O singură scânteie poate aprinde aburii, 
comprende? 

— Nu, senor. 

— Mai bine nu. Uşor acum! Câte un gang o dată. Nu prea 
tare!... Se mişcă! 

— Acuma pot să dau mai tare? 

— Cristoase, nu! Uşurel, amigo. Ca şi când ai vrea să nu 
spargi un diamant. 

— N-am avut plăcerea asta... 

— Vei avea dacă ieşim de-aici... Gata, a ieşit! Deşurubează- 
l de tot şi pune-l alături. Dă-mi şervetele tale. 

— Pentru ce, senor? 

— Am să-ți explic după ce trec prin deschiderea pe care-o 
faci în gard. 

— O să ia ceva timp... 

— Ai cam două minute, amigo! 

— Madre de Dios! 

Kendrick se apropie de Emilio ca să se facă auzit mai bine. 

— Unde-ai pus benzina? întrebă el. 

— Acolo, zise mexicanul arătând spre stânga deschiderii pe 
care o tăia. 

Ghemuindu-se în umbră, Evan legă şervetele unul de altul, 
trăgând de fiecare nod pentru a se asigura că nu se desfac. 
Deşi avea dureri mari prin tot corpul, strânse din dinți şi 
deschise capacul canistrei, îmbibă bine şervetele în benzină, 
apoi le stoarse. În câteva minute obținu un fitil de trei metri. 
Cu genunchiul fierbând de durere şi cu glezna umflându-i-se 
vizibil, se târi înapoi până la rezervor, trăgând fitilul după el. 
Întorcându-se, săltă capacul de oţel şi introduse înăuntru 
cam un metru de fitil, apoi deplasă puţin capacul pentru a 
permite aerului să circule prin rezervor. Dându-se înapoi, 
presă bine pe sol fiecare palmă de fitil, aruncând câte puţin 
pământ peste el pentru a încetini viteza de înaintare a flăcării. 

Aşezând ultimul şervet, se ridică în picioare, întrebându-se 


cât timp va fi capabil să stea aşa şi se îndreptă şchiopătând 
spre Emilio. Mexicanul tocmai trăgea de bucata de plasă 
groasă îndoind-o ca să poată intra la maşinăriile complicate 
care transformau energia mecanică în electricitate. 

— E destul, spuse Kendrick aplecându-se pentru a-i vorbi 
lui Emilio în ureche. Acum ascultă-mă cu atenţie, iar dacă nu 
înţelegi, opreşte-mă. De aici înainte, totul depinde de 
cronometrare - după ce-o să se întâmple aici, o să facem 
altceva, comprende? 

— Si. Ne mutăm în alt loc. 

— Cam aşa ceva, răspunse Evan şi vâri mâna în buzunarul 
costumului său plin de noroi, scoțând lanterna. la asta, 
continuă el arătând din cap în direcția spărturii din gard. Eu 
o să intru acolo şi sper să mă ajute bunul Dumnezeu să ştiu 
ce să fac, lucrurile astea s-au schimbat de când n-am mai 
instalat eu aşa ceva, dar dacă altceva n-am să reuşesc să fac, 
măcar am să le pot întrerupe să mai funcționeze. S-ar putea 
să rezulte un vacarm groaznic şi multe scântei... 

— Como? 

— Ca nişte scurte fulgere şi... sunete ca pocnetul 
paraziţilor de la radio, înţelegi? 

— E destul... 

— Nu-i destul. Nu te-apropia de gard - nu-l atinge, iar la 
primul pocnet, întoarce-te şi închide ochii... Cu puţin noroc, 
toate luminile se vor stinge şi-atunci aprinde lanterna şi 
pune-o pe deschiderea din gard, bine? 

— Bine. 

— Imediat ce ajung din nou aici, să luminezi în direcţia aia, 
adăugă Kendrick arătând spre ultimul şervet care se vedea 
jos. Să-ţi ţii puşca pe umăr şi să o ai pe cealaltă pregătită 
pentru mine... Ai şapca pe care-ai luat-o de la primul 
gardian? Dă-mi-o. 

— Si. Luaţi-o. 

Emilio scoase şapca din buzunar şi i-o întinse lui Evan, 
care şi-o puse pe cap. 

— După ce ies prin gard, mă duc acolo, aprind un chibrit şi 


dau foc la şervete. Imediat după aia, ne cărăm de-aici şi 
trecem în partea cealaltă a drumului, comprende? 

— Înţeleg, senor. În, iarba de pe partea cealaltă a 
drumului. Ne ascundem acolo. 

— Ne ascundem şi pe urmă ne croim drum prin, iarbă la 
deal, iar când toată lumea va începe să alerge de colo-colo, ne 
băgăm şi noi printre ei! 

— Como? 

— Sunt vreo douăzeci şi ceva de oameni, spuse Kendrick. 
În bezna care o să se lase, o să fim şi noi ca doi dintre ei şi- 
aşa o să reuşim să trecem dealul şi să ajungem la debarcader. 
Cu două puşti şi un Colt 45. 

Îşi verifică buzunarele şi scoase cele două cutii de «Sterno». 
Le puse în buzunarele de la pantaloni şi îşi scoase haina şi 
cravate, 

— Înţeleg. 

— Gata, la treabă, spuse Evan învingându-şi durerea şi 
aplecându-se, ca să ia maceta şi foarfeca de tuns copacii. 

Se târî prin deschizătura făcută de Emilio şi se ridică 
dincolo în picioare, examinând legăturile electrice. Unele 
lucruri nu se schimbaseră, nu se schimbau niciodată. 
Deasupra, în stânga, prins cu bidoane pe un stâlp de vreo 
cinci metri înălțime şi acoperit cu un strat de catran, se afla 
transformatorul principal, de la care plecau toate cablurile cu 
diametru cam de patru centimetri. La trei metri de sol, în 
diagonală față de cele două dinamuri principale, se aflau cele 
două rotoare protejate cu o plasă de sârmă groasă şi răcite cu 
aer. Pe acestea urma să le studieze mai târziu. 

„Să începem cu începutul”, îşi zise el extinzând la lungimea 
maximă foarfeca telescopică de tuns copacii. Apucă cu lamele 
zimțate ale acesteia cablul de deasupra capului şi, la fel cum 
făcuse şi la coada elicopterului, manevră cu furie în sus şi în 
jos până când instinctele lui de profesionist îi spuseră că 
ajunsese la câțiva milimetri de sârma de cupru. Apoi rezemă 
cu grijă foarfeca de gard şi se întoarse la primul dintre cele 
două dinamuri. 


Dacă ar fi fost vorba numai de a tăia alimentarea cu 
electricitate a insulei, ar fi continuat efectiv să taie cablurile 
ținând foarfeca cu mânerele de cauciuc şi lăsând-o să cadă pe 
gard, pentru a produce un scurtcircuit. Ar fi realizat explozia 
electrică şi totul s-ar fi terminat. Totuşi, miza era mai mare. 
S-ar fi putut foarte bine ca el sau Emilio să nu 
supraviețuiască exploziei şi, afară de asta, un cablu de 
transformator se putea repara în câteva minute. Trebuia deci 
să producă pagube mai mari, trebuia să avarieze întreg 
sistemul. N-avea de unde să ştie ce se întâmpla în San Diego, 
singura lui şansă era să dea timp forțelor lui Payton, prin 
dezactivarea întregii instalații până la punctul la care aceasta 
nu se mai putea decât înlocui şi asta doar în decurs de câteva 
zile bune. Insula, care reprezenta cartierul general al unui 
guvern în guvern, trebuia imobilizată, izolată, lăsată fără căi 
de comunicaţie. De acum înainte, timpul reprezenta totul! 

Se apropie de dinam şi se uită prudent la volanta enormă. 
Exista un spaţiu orizontal nu mai larg de un centimetru, care 
separa cele două ecrane de protecţie din plasă care nu 
permiteau nici unui obiect să pătrundă la blindajul interior. 
Sperase să existe un asemenea spaţiu, tocmai pentru el 
alesese maceta. Anumite secțiuni ale generatoarelor, care 
aveau nevoie de aer pentru răcire, aveau deschizături extrem 
de limitate, verticale şi orizontale. Ori reuşea, ori murea, o 
singură mişcare greşită însemna electrocutarea instantanee şi 
chiar dacă evita moartea prin electrocutare, putea să 
orbească din cauza arcului voltaic dacă nu se întorcea la timp 
şi nu închidea ochii bine de tot. Însă dacă reuşea, generatorul 
insulei nu mai putea fi reparat. Doar înlocuit. Timpul... timpul 
putea fi ultimul dar pe care şi-l mai putea face. 

Scoase maceta de la centură. Transpiraţia îi curgea pe față 
în ciuda curentului răcoros de aer pe care-l producea volanta. 
Încet, încet, milimetru cu milimetru, împinse maceta în 
spaţiul orizontal... 

Tremurând, trase maceta înapoi. Trebuia să-şi oprească 
tremurul mâinilor! Nu avea voie să atingă marginile spațiului 


atât de îngust! Încercă din nou înaintând centimetru cu 
centimetru... apoi împinse lama înăuntru şi-şi trase mâinile, 
înainte ca aceasta să ia contact cu miezul interior şi se 
aruncă la pământ, îngropându-şi fața sub mâini. Detonaţiile 
electrice îl asurziră şi, cu toate că ținea ochii bine închişi, 
văzu prin pelicula pleoapelor o lumină orbitoare, 
incandescentă. Dar volanta nu voia să se oprească! Continua 
să muşte din metalul primitiv al macetei, scuipa furioasă 
scântei în toate direcţiile, dar nu voia să se oprească! 

Kendrick sări în picioare, îşi puse mâna la ochi şi, pas cu 
pas, se duse înapoi la locul unde lăsase foarfeca de tuns 
copacii, care-l aştepta cu dinții înfipți în cablul 
transformatorului. O apucă de mânerele de cauciuc şi, cu 
groaza morţii în suflet, apăsă pe ele de câteva ori până când 
smucitura îl trânti la pământ. Tăiase cablul principal. 
Foarfeca zbură peste gard şi întregul complex al generatorului 
înnebuni de-a binelea. Peste tot luminile se stinseră, dar în 
interiorul țarcului continuau să sară scântei orbitoare. 
Trebuia să iasă imediat afară! 

Târându-se pe burtă ca un păianjen, ajunse la spărtura 
din gard ghidându-se după raza lanternei. Când se ridică în 
picioare, Emilio îi puse puşca în mână. 

— Chibrituri strigă Evan, incapabil să le mai ia pe ale lui. 

Mexicanul îi dădu o mână de bețe în timp ce îndreptă 
lanterna spre ultimul şervet al fitilului. Kendrick alergă 
şchiopătând şi se aruncă la pământ. Aprinse vreo şase bețe 
pe o piatră şi de cum luau foc, le aruncă unul după altul 
peste şervetul îmbibat cu benzină. Flacăra se aprinse şi îşi 
începu încet călătoria ucigătoare. 

— Grăbiţi-vă! strigă Emilio ajutându-l pe Evan să se ridice 
în picioare şi conducându-l spre drumul de pământ, însă 
neluând-o pe potecă, ci prin, iarba înaltă. Au ieşit mulți din 
casă şi aleargă încoace! Pronto, senor! 

O luară la goană dar fură nevoiţi să se arunce în iarbă: de 
ei se apropia o gloată de bărbați înarmaţi cu puşti, toţi intrați 
în panică, protejându-şi ochii cu mâinile de scânteile albe. 


Toţi ţipau incoerent unul la altul. Profitând de haos, Kendrick 
şi mexicanul se târâră prin, iarbă şi ajunseră la drum chiar în 
clipa în care din clădirea lungă țâşneau afară alți oameni, la 
fel de alarmați şi dezorientaţi ca şi cei dintâi. Mulţi din ei erau 
doar pe jumătate îmbrăcaţi şi încă mahmuri după beţia din 
ajun. 

—  Ascultă-mă, îi şopti Evan lui Emilio în ureche. O să 
ieşim acolo cu puştile pe spate şi o s-o luăm în sus... Apucă- 
te să strigi în spaniolă ca şi când ai urma odinele cuiva. 
Acum! 

— Traenos agua! zbieră mexicanul apărând împreună cu 
Kendrick din, iarbă şi alăturându-se mulțimii care venea 
strigând dinspre baracă. Agua!... Traenos agua! 

Îşi croiră drum prin mulţimea care se vânzolea fără rost în 
toate părțile şi ajunseră față-n față cu cei care veniseră din 
casa principală, înnebuniți de panică. Unii din ei se trăseseră 
prudenți mai la vale de monstrul muribund care scuipa 
scântei şi fum şi care până atunci fusese sursa de viață şi de 
putere a insulei. Întunericul era sinistru, părând şi mai 
înspăimântător, din cauza urletelor înnebunite care se 
întretăiau din toate părțile, într-un vacarm de iad. Apoi, din 
direcția casei de sus apărură razele de lumină ale câtorva 
lanterne. 

— Poteca! strigă Kendrick. la-o spre poteca principală care 
duce la  debarcader. Pentru Dumnezeu, grăbeşte-te! 
Rezervorul o să sară în aer din clipă-n clipă şi-o s-o ia cu toții 
la goană către bărci! 

— E drept înainte! Trebuie să trecem prin galeria. 

— Cristoase, or să fie toţi la ferestre şi la balcoane! 

— Nu există o altă cale mai rapidă. 

— Să mergem! 

Drumul de pământ se termină şi fu înlocuit cu poteca 
îngustă care cu câteva minute în urmă fusese mărginită de 
luminile şirurile de lămpi. Alergară amândoi şi intrară în 
curtea interioară scufundată, apoi o traversară până la 
treptele care duceau la poteca principală. Kendrick mergea 


cocoşat din cauza durerilor. 

— Stai tună o voce groasă în clipa în care raza unei 
lanterne pică exact peste ei. Unde vă.... lisuse Cristoase! Tu 
erai! 

Evan se uită în sus şi văzu că exact la acelaşi balcon mic 
unde stătuse şi el cu o oră în urmă, stătea acum corăbierul 
cel înalt, înarmat cu un pistol pe care tocmai îl ridica încet şi 
îl îndrepta asupra lor. Evan trase cu puşca lui în acelaşi timp 
în care lunganul de sus apăsa şi el pe trăgaci. Simţi arsura 
fierbinte a glonțului muşcându-i din umărul stâng şi 
aruncându-l un pas înapoi. Apoi trase din nou şi din nou... 
Vlăjganul de sus se apucă cu mâinile de stomac, începând să 
urle. 

— E el! E Kendrick! .... Opriţi-l pe ticălos!... Opriţi-l! Se duce 
în jos, la bărci! 

Kendrick ţinti mai bine şi mai apăsă o dată pe trăgaci. 
Lunganul se apucă de gât şi se prăbuşi în față peste 
balustradă, zdrobindu-se de pardoseala din cărămidă a curții 
interioare. Ochii lui Evan începură să se închidă, iar capul 
începu să i se umple de o ceaţă grea. 

— Nu, senor! Să cumva să adormiţi! Sus! Trebuie să fugiți! 
Ridicaţi-vă, senor! 

Kendrick îşi simți braţele parcă smulse din umeri şi 
usturimea unor palme care îl plesneau mărunt dar zdravăn 
peste față. 

— Mergeţi cu mine sau muriţi, senor, dar eu nu vreau să 
mor cu dumneavoastră! Mă aşteaptă familia mea în El 
Descanso... 

— Cum? strigă Evan încercând să spună şi el ceva pe 
măsură ce ceața din cap începea să i se risipească. 

Cu umărul în flăcări de durere, cu sângele şiroindu-i prin 
cămaşă, se ridică şi se repezi spre trepte, amintindu-şi de 
undeva din cotloanele întunecate ale minţii lui de Coltul 45 pe 
care-l luase de la mafiot. Şi-l smulse cu buzunarul din spate 
al pantalonilor cu tot. 

— Merg cu tine! îi strigă el lui Emilio. 


— Ştiu, răspunse mexicanul încetinind pasul şi 
întorcându-se spre Kendrick. Cine v-a ridicat de pe trepte, 
senor|... Sunteţi rănit, iar poteca e întunecoasă, aşa că o să 
trebuiască să folosesc lanterna. 

Deodată, ca la impactul unui meteorit gigantic cu solul 
neputincios, pământul explodă şi se cutremură din adâncuri, 
spărgând ferestrele la casa principală din vârful dealului şi 
acoperind cu limbi uriaşe de foc cerul întunecat. Rezervorul 
generatorului erupse ca un vulcan şi cei doi fugari o luară în 
goană pe potecă în jos, cu Kendrick împleticindu-se la tot 
pasul şi căutând cu disperare să-şi menţină privirea 
îndreptată asupra razei lanternei din fața lui. 

Împuşcături! Gloanţe care sfredeleau aerul şi şuierau 
bezmetice pe deasupra capetelor lor, prin jurul lor, muşcând 
pământul în fața lor. Emilio stinse lanterna şi-l apucă pe 
Evan de braț. 

— De-acum nu mai e mult, senor! gâfâi el ştergându-şi cu 
brațul năduşeala de pe față. Ştiu drumul şi n-am să vă scap 
din mână. 

— Dacă o să ieşim vreodată de-aici, ai să ai cel mai mare 
vas de pescuit din El Descanso! 

— Nu, senor, am să mă mut cu familia mea în munți. 
Oamenii ăştia au să vină după mine şi după copiii mei. 

— Atunci ce-ai zice de o fermă? 

Luna răsări brusc din spatele unor nori, dezvăluind 
debarcaderul, la nici o sută cincizeci de metri în fața lor. 
Focurile de armă părură să înceteze o clipă, dar imediat 
începură să răpăie din nou. Parcă mai turbate ca înainte, 
apoi, încă o dată, pământul se scutură năprasnic, fugindu-le 
de sub picioare şi scoase din măruntaiele lui un muget 
prelung, monstruos, asurzitor, părând să crape în bucăți. 
Gata, s-a întâmplat! strigă Kendrick în timp ce se apropiau 
împleticindu-se de baza debarcaderului. Răsunară apoi 
imediat răcnetele de groază ale oamenilor năuciți de explozia 
asurzitoare şi de sfera de fum şi de limbile de foc ce se ridicau 
dincolo de casa din deal. 


— Senor! urlă clănțănind din dinţi mexicanul, înnebunit şi 
el de spaimă. Insula asta se prăbuşeşte, o să se scurgă în 
mare, senor! Ce s-a întâmplat, senor! 

— A explodat al doilea rezervor! N-am crezut că o să se 
întâmple, dar am sperat totuşi. 

O singură împuşcătură. De pe debarcader. Emilio fu lovit! 
Se îndoi de mijloc şi îşi prinse coapsa dreaptă din care 
sângele începuse deja să țâşnească violent prin pantaloni. La 
cincisprezece metri în fața lor, ieşi din întuneric un bărbat cu 
o puşcă şi cu un radioemițător pe care tocmai îl ducea la 
gură. Evan se lăsă pe vine, deşi durerile din tot trupul îl 
făceau să simtă că înnebuneşte şi, sprijinindu-se pe mâna 
stângă, o ridică pe cea dreaptă în care ţinea Coltul. Trase de 
două ori lovind ţinta cu cel puţin unul din gloanțe. Gardianul 
căzu scăpând puşca şi radioemițătorul şi rămase nemişcat pe 
scândurile debarcaderului. 

— Haide, amigo! strigă Evan apucându-l pe Emilio de 
umăr. 

— Nu mă pot mişca! N-am picior! 

— Ei bine, n-am nici eu de gând să mor cu tine, ticălosule! 
Am şi eu câțiva prieteni dragi acolo acasă. Ridică-ţi fundul 
sau te duci înot înapoi în El Descanso, la copiii tăi! 

— Como? întrebă furios mexicanul încercând să se ridice. 

— Hai, că-i mai bine aşa. Enervează-te! Amândoi avem 
atâtea motive să ne enervăm! 

Kendrick îşi petrecu brațul pe după mijlocul lui Emilio, 
sprijinindu-l cu umărul rănit şi păşiră amândoi pe 
debarcaderul cufundat în beznă. 

— Barca aia mare din dreapta! strigă Evan mulțumind 
lunii că se ascunsese din nou în nori. Te pricepi la bărci, 
amigo! 

— Sunt pescar! 

— Eu la bărci din astea te întreb dacă te pricepi! zise 
Kendrick împingându-l peste parapet pe punte şi punând 
Coltul pe marginea copastiei. 

— Cu bărci din astea nu prinzi peşte, prinzi turistas. 


— Asta-i o altă definiție... 

— Es igual... Dar am pilotat eu destule bărci la viața mea. 
Pot să încerc... Celelalte bărci, senor! Or să iasă cu ele şi-or să 
ne caute pentru că alea sunt mult mai rapide decât frumoasa 
asta. 

— E vreuna din ele cu care se poate ajunge pe continent? 

— Nici una. Nu-s bune la valuri mari şi consumă 
combustibilul prea repede. Treizeci-patruzeci de kilometri şi 
gata, trebuie să se întoarcă. Asta-i singura care ţine la drum 
lung. 

— Dă-mi cutia ta de «Sterno»! strigă Evan auzind voci 
răstite pe poteca principală. 

Mexicanul îşi scoase cutiuța din buzunarul drept, iar 
Kendrick şi le scoase pe ale lui din buzunar, desfăcându-le 
capacele cu cuțitul. 

— Deschide-o şi tu pe-a, ta, dacă poți. 

— Am desfăcut-o, senor. Luaţi-o. Mă duc sus pe puntea de 
comandă. 

— Ai să reuşeşti? 

— Trebuie... El Descanso. 

— Oh, Cristoase! O cheie! Pentru motor! 

— La debarcaderele astea particulare e un obicei să se lase 
cheia la bord. În caz că începe vreo furtună şi e nevoie să le 
pornească... 

— Şi dacă n-au lăsat? 

— Toţi pescarii ies în larg cu mulți căpitani beți. Există 
dulapuri care trebuie deschise şi funii care trebuie aruncate 
pe mal, la amarat. Desfaceţi parâmele, senor! 

— Două ferme, zise Evan în timp ce Emilio o luă 
şchiopătând grotesc spre scara punţii de comandă. 

Kendrick se întoarse, luându-şi pistolul de pe marginea 
copastiei şi scoțând cu degetele combustibilul din cutiile de 
«Sterno». Alergă apoi de-a lungul debarcaderului şi aruncă 
ghemotoacele de combustibil solid peste husele bărcilor cu 
motor, aruncând la sfârşit şi cutiile goale. Ajuns la ultima 
barcă, scoase din buzunar un pumn de chibrituri, le aprinse 


frecându-le pe scândurile debarcaderului şi le aruncă peste 
bulgării de gelatină inflamabilă, până ce flăcările cuprinseră 
toate husele bărcilor. Apoi trase câteva gloanţe în bordajul 
fiecărei bărci, puţin sub linia de plutire, făcând găuri mari în 
aliajul uşor. 

Emilio reuşise! Uruitul grav al motoarelor iahtului de 
pescuit se auzi deasupra apei... Strigăte! Mai mulți bărbați 
veneau în fugă pe poteca abruptă de la clădirea impunătoare 
de pe deal, în spatele căruia focul se vedea ca o vâlvătaie 
uniformă. 

— Senor! Repede... parâmele! 

Funiile de pe piloni! Kendrick alergă la pilonul din dreapta 
şi începu să se lupte cu nodurile funiei, însângerându-şi 
unghiile pe care nici nu le mai simțea de durere. Le desfăcu şi 
parâma căzu în apă. Apoi se aplecă, abia reuşind să se ţină 
pe picioare şi se duse la al doilea pilon, trăgând disperat până 
când şi funia de aici se desfăcu şi căzu şi ea în apă. 

— Opriţi-i! Ucideţi-i! 

Era vocea turbată de furie a lui Crayton Grinnell, 
preşedintele guvernului în guvern. La baza debarcaderului 
începură să viermuiască gardieni care deschiseră imediat foc 
automat asupra celor doi fugari. Evan se aruncă în iaht chiar 
în clipa în care Emilio viră vasul spre stânga, cu motoarele 
ambalate la maximum. În câteva secunde, ieşiră din golf şi 
ajunseră în marea deschisă. 

O a treia explozie, ultima şi cea mai năprasnică, sfârtecă 
pământul şi fulgeră cerul dincolo de deal şi de casa 
principală. Întunericul nopţii deveni un nor galben străpuns 
de fâşii zimțate, albe şi roşii; explodase şi ultimul rezervor. 
Insula nevolnicului guvern în guvern era de-acum imobilizată, 
izolată, cu căile de comunicație tăiate. De acolo nu mai putea 
pleca nimeni. Reuşiseră. 

— Senor! strigă Emilio de pe puntea de comandă. 

— Ce e? răspunse Kendrick rostogolindu-se pe punte şi 
incapabil să se mai ridice. Trupul îl durea groaznic, iar 
sângele de la rană se aduna în pungi mici în interiorul 


cămăşii. 

— Trebuie să veniţi aici sus la mine! 

— Nu pot! 

— Trebuie! Sunt împuşcat. Pecho... pieptul, senor! 

— Ba nu, eşti împuşcat în picior! 

— Nu! ... De la debarcader. Cad, senor. Nu mai pot ţine 
cârma. 

— Rezistă, omule! 

Evan îşi smulse cămaşa din pantaloni şi pe punte se 
scurseră şiroaie de sânge. Se târi până la scara lăcuită şi, 
apelând la rezerve de energie pe care nici el n-ar mai fi crezut 
că le are, se cățără în patru labe, treaptă cu treaptă, până pe 
puntea de comandă. Se uită la mexican. Emilio se ţinea de 
timonă dar corpul îi căzuse sub nivelul ferestrelor punţii de 
comandă. Kendrick se prinse de balustradă şi se ridică în 
picioare, de-abia reuşind să-şi menţină echilibrul. Se întinse 
după timonă, îngrozit de bezna care plutea peste valurile 
mării. Mexicanul căzu la podea scăpând cârma din mână. 

— Ce pot să fac? ţipă Evan. 

— Ra... radioul, spuse Emilio înecându-se. Eu trag doar de 
plase, nu sunt căpitan, dar i-am auzit vorbind pe vreme rea... 
Există un canal pentru urgencia, numero dieciseis! 

— Cum? 

— Şaispre... zece... 

— Unde-i radioul? 

— În dreapta cârmei. Butonul din... stânga. Pronto! 

— Cum îi chem? 

— Scoateți microfonul şi apă... apăsaţi pe buton. Spu... 
neţi că sunteți primero... de mayo! 

— May Day? 

— Si... Madre de Dios. 

Emilio îşi pierdu cunoştinţa. Sau poate era mort. 

Kendrick apucă microfonul, porni emițătorul radio şi se 
uită la afişajul digital de pe consolă. Incapabil să gândească, 
lăsând barca în voia valurilor nevăzute care o zguduiau 
trăgând-o în toate părțile, apăsă pe taste până obţinu 


numărul şaisprezece, apoi apăsă pe buton. 

— Vorbeşte congressmanul Evan Kendrick! ţipă el. Mă 
aude cineva? 

Eliberă butonul. 

— Aici paza de coastă din San Diego, veni răspunsul. 

— Mă puteți cupla la o linie telefonică cu hotelul Westlake? 
E o urgenţă! 

— Oricine poate spune orice, domnule. Noi nu suntem 
centrală telefonică. 

— Repet. Sunt congressmanul Evan Kendrick din al 
nouălea district din Colorado şi am o urgenţă. Sunt pierdut 
pe mare la vest sau la sud de Tijuana! 

— Alea sunt ape mexicane, omule... 

— Cheamă Casa Albă! Repet ce ţi-am mai spus... Kendrick 
din Colorado! 

— Sunteţi tipul care-a fost în Oman? se auzi repede altă 
voce. 

— Sună Casa Albă şi aşteaptă ordine de-acolo! 

— TȚineţi radioul deschis, domnule congressman, am să vă 
iau coordonatele pentru CDR... 

— Nu am timp şi nici nu înţeleg ce spui acolo. 

— Căutătorul direcţional radio... 

— Pentru Dumnezeu, paza de coastă, pune-mă în legătură 
cu hotelul Westlake şi ia-ţi ordinele de unde ţi-am spus! 
Trebuie să prind hotelul! 

— Da, imediat, domnule comando Kendrick! 

— Orice, numai să meargă, mormăi Evan în barbă în timp 
ce prin difuzorul consolei se auzeau tot felul de pocnituri şi 
pârâituri până se auzi clar țârâitul unui telefon. Era centrala 
hotelului. 

— Camera cincizeci şi unu! Repede, vă rog! 

— Da? se auzi vocea încordată a Khalehlei. 

— Eu sunt! strigă Evan apăsând pe buton, apoi 
eliberându-l. 

— Pentru Dumnezeu, unde eşti? 

— În ocean undeva, lasă asta! Există un avocat pe care l-a 


avut Ardis. Tipul are un dosar în care e trecut totul! Găseşte-l 
şi prinde-l pe individ! 

— Da, desigur, îl sun imediat pe MJ. Dar cu tine cum 
rămâne? Eşti... a în difuzoare răsună atunci autoritar altă 
voce, o voce pe care toți o cunoşteau şi care rosti rar şi 
limpede, făcându-i pe toţi să tresară: 

— Aici e preşedintele Statelor Unite ale Americii. Găsiţi 
barca aia, găsiți-l pe Evan Kendrick sau v-aţi ars cu toții! 


Valurile săltau barca de parcă ar fi fost o jucărie 
neînsemnată. Evan nu mai fu în stare să țină cârma. Ceaţa se 
lăsă grea, punând din nou stăpânire pe mintea lui şi 
reprezentantul celui de-al nouălea district din Colorado se 
prăbuşi peste trupul pescarului din El Descanso. 

Simți smucitura violentă şi avu o senzație de totală lipsă de 
greutate, apoi mâini care-l apucau şi se înfioră la atingerea 
unor rafale de vânt, iar în cele din urmă auzi un zgomot 
asurzitor venit de undeva de deasupra. Deschise ochii şi văzu 
figuri opace mişcându-se şi trebăluind ca furnicile în jurul 
lui, desfăcând catarame... apoi simți o înțepătură în braț. 
Încercă să se ridice dar nu reuşi. Era cărat spre o porțiune 
plată din interiorul unei cuşti vibratoare de metal. 

— Uşurel, congressmane! strigă un bărbat în uniformă albă 
de marină, a cărui față începea treptat să devină mai clară. 
Sunt doctor, iar dumneata eşti tăvălit rău de tot. Nu-mi 
îngreuna sarcina pentru că dacă n-o să reuşesc să-mi fac 
meseria, însuşi Preşedintele va prezida Curtea Marţială. 

O altă împunsătură. Dumnezeule, nu mai putea suporta 
nici un fir de durere în plus. 

— Unde mă aflu? 

— O întrebare logică, răspunse medicul ofițer golind-o la 
timp în umărul lui Kendrick. Puțin la peste o sută cincizeci de 
kilometri de granița Mexicului. Omule, tocmai erai în drum 
spre China şi să ştii că apele alea sunt al naibii de păcătoase. 

— Asta era! zise slab Evan încercând să ridice vocea dar 
abia dacă se putea auzi el însuşi. 

— Care asta? 

Doctorul se aplecă, iar asistentul de lângă el ridică flaconul 
cu plasmă. 

— Coridorul către China, o insulă numită Coridorul către 
China! Sigilaţi-o! 

— Eu sunt doctor, nu umblu cu sigilii... 

— Fă ce-ţi spun!... Vorbeşte prin radio cu San Diego să 
trimeată avioane acolo şi bărci cu motor! Să-i ia pe toţi! 

— Hei omule, eu nu-s expert dar să ştii că alea-s ape 


teritoriale mexicane... 

— La dracu, cheamă Casa Albă!... Nu! Cheamă de la CIA 
pe un tip pe nume Payton... Mitchell Payton, CIA! Spune-i ce 
ţi-am spus Pomeneşte-i de numele Grinnell! 

— Da’ greu mai e, spuse tânărul doctor uitându-se în sus 
la un al treilea om aflat lângă picioarele lui Kendrick. L-ai 
auzit pe congressman Du-te la pilot. E o insulă numită 
Coridorul către China şi un tip Payton, din Langley şi încă 
unul Grinnell! Mai repejor, băiete, tipul ăsta-i băiatul 
preşedintelui!... Hei, treaba asta seamănă cu ce le-ai făcut 
arabilor? 

— Emilio? întrebă Evan neluând în seamă întrebarea. Cum 
se simte? 

— Mexicanul? 

— Prietenul meu... omul care mi-a salvat viața. 

— E chiar aici alături; tocmai l-am trezit. 

— Cum se simte? 

— Mult mai rău decât tine, mult mai rău. Şanse mici, 
congressmane. Uite, zburăm spre spitalul bazei cu viteză 
maximă. 

Kendrick se ridică pe coate şi se uită la Emilio, care se afla 
la o jumătate de metru în spatele doctorului. Mâna îi era 
căzută pe puntea elicopterului, iar fața îi era vinețţie, începând 
să semene cu o mască a morții. 

— Daţi-mi mâna lui, ordonă Evan. Daţi-mi-o! 

— Da, domnule, spuse doctorul aplecându-se şi luând 
mâna lui Emilio şi apropiind-o de Kendrick. 

— El Descanso! reuşi Evan să articuleze destul de sonor. El 
Descanso şi familia ta, nevasta ta şi copiii tăi! Al dracului 
ticălos ce eşti, să nu-mi mori mie aici! Al dracului pescar 
caraghios, mai scoate câteva picături de energie de pe undeva! 

— Como? 

Mezxicanul începu să dea din cap în stânga şi în dreapta pe 
măsură ce Kendrick îl strângea tot mai tare de mână. 

— Aşa-i mai bine, amigo. Nu uita, suntem amândoi 
nervoşi! Şi amândoi aşa o să rămânem, nervoşi. Ţine-te bine 


acolo ticălosule, altfel am să te ucid cu mâinile mele. 
Comprende? 

Cu capul întors puţin către Evan, Emilio deschise ochii şi 
un zâmbet slab îi despică buzele. 

— Crezi că o să poți ucide un pescar aşa de puternic? 

—  Încearcă-mă numai!... Ei bine, poate nu, dar un vas 
mare de pescuit pot să-ți iau. 

— Eşti loco, senor, zise mexicanul tuşind... El Descanso e 
încă acolo. 

— Trei ferme... mai reuşi să spună Kendrick. 

Şi mâna îi căzu jos sub efectul serului injectat de doctor. 


Una câte una, graţioasele limuzine trecură pe străzile 
întunecoase din Cynwid Hallow, spre proprietatea din 
Chesapeake Bay. De unde în ocazii anterioare fuseseră patru 
astfel de vehicule, în această noapte erau numai trei. Una 
lipsea: era limuzina companiei fondate de Eric Sundstrom. 

Membrii convenției se aşezară în jurul mesei circulare, 
având fiecare câte o lampă de alamă în față. Toate erau 
aprinse în afară de una, iar aceasta se afla în fața celui de-al 
cincilea scaun, acum gol. Pe lemnul lustruit al mesei cădeau 
patru pete de lumină; a cincea nu era aprinsă, neonorând în 
nici un fel moartea, ci reamintind poate în schimb de 
fragilitatea omului în această lume mult prea omenească. În 
această noapte nu urma să mai aibă loc acea măruntă dar 
obişnuită conversație spirituală. Nu mai putea avea loc nimic 
din ceea ce le-ar fi putut aminti celor prezenţi că şi ei erau 
muritori, în ciuda teribilei influențe şi a averilor pe care le 
aveau. Scaunul gol era destul. 

— Aveţi faptele, spuse Samuel Winters, ale cărui trăsături 
acviline păreau mai pronunțate sub geana de lumină 
artificială. Acum vă rog să comentaţi. 

— N-am decât un lucru de spus, începu cu fermitate 
Gideon Logan, cu capul lui mare şi negru ascuns în umbră. 
Nu ne putem opri, alternativa e prea devastatoare. Lupii 
scăpaţi din lesă vor prelua guvernarea. Adică ceea ce n-au 


uzurpat deja. 

— Dar nu e nimic de oprit, Gid, îl corectă Margaret Lowell. 
Sărmanul Milos a pus totul în mişcare în Chicago. 

— Dar încă n-a terminat, Margaret, spuse Jacob Mandel, 
tuşind şi foindu-se neliniștit pe scaunul de lângă Winters. 
Mai e şi Kendrick la mijloc. El trebuie să accepte 
nominalizarea şi să fie convins că trebuie s-o obțină. Dacă-ţi 
aminteşti, subiectul a fost deschis de Eric, iar acum mă 
întreb de ce-a făcut-o. Ar fi putut s-o lase aşa şi să fie pentru 
noi aşa-zisul călcâi al lui Ahile. 

— Sundstrom a fost mistuit ca întotdeauna de nesățioasa 
lui curiozitate, spuse Winters cu tristețe. Aceeaşi curiozitate 
care, atunci când a trebuit aplicată în alt domeniu decât 
tehnologiile spaţiale, l-a determinat să ne trădeze. Totuşi, 
spunând asta nu înseamnă că răspund la întrebarea lui 
Jacob. Congressmanul nostru s-ar putea foarte bine să ne 
lase-n plata Domnului şi să nu accepte. 

— Nu sunt sigură că Milos a considerat asta o problemă 
atât de serioasă, reflectă Margaret Lowell aplecându-se în 
față, punându-şi coatele pe masă şi prinzându-şi tâmplele cu 
degetele. A spus-o sau nu, asta n-are importanţă, dar fără 
îndoială că a dat de înțeles că Evan Kendrick e un om extrem 
de moral, dacă nu cumva chiar demodat de moral, care 
urăşte corupția şi care a intrat în politică pentru a înlocui un 
personaj corupt. 

— Şi care s-a dus în Oman, adăugă Gideon Logan pentru 
că a crezut că punându-şi experienţa şi priceperea în joc, ar 
putea ajuta, fără să se gândească o clipă la vreo recompensă. 
Ceea ce ne-a şi fost demonstrat. 

— Şi tocmai asta ne-a convins pe noi toți să-l acceptăm, 
spuse Mandel dând din cap. Totul s-a potrivit. Extraordinarul 
bărbat aterizat în mijlocul unor candidaţi extrem de banali. 
Dar e oare de ajuns? Va fi el de acord, chiar dacă există un 
motiv major, de interes național, pe care Milos l-a orchestrat 
atât de bine? 

— Am pornit de la presupunerea că dacă ar fi solicitat 


pentru o cauză dreaptă, ar răspunde chemării, spuse Winters 
fără intonațţie. Dar e oare asta o presupunere corectă? 

— Cred că da, zise Margaret Lowell. 

— Şi eu la fel, încuviință Logan dând din capul lui mare şi 
aplecându-se spre conul de lumină. Totuşi Jacob are un 
anumit punct de vedere. Nu putem fi siguri, iar dacă greşim, 
Bollinger rămâne tot Bollinger, afacerile lor rămân afaceri şi 
în ianuarie puterea o înşfacă lupii. 

— Şi dacă Kendrick se va confrunta cu alternativa aceasta? 
întrebă Winters renunțând la tonul lui leneş. În asemenea 
circumstanțe, crezi că omul nostru va mai răspunde 
chemării? 

Antreprenorul îşi lăsă pe spate trupul uriaş şi intră în 
umbră, lăsând să i se vadă numai ochii mijiți. 

— Din câte ştim, da... da, sau cel puţin aşa cred. 

— Şi tu, Margaret? 

— Sunt de acord cu Gid. Kendrick e un om remarcabil şi 
cu conştiinţă politică, aşa vreau să sper. 

— Jacob? 

— Desigur, Samuel, dar cum facem? N-avem nici 
documentaţie, nici dosare oficiale... Dumnezeule, ne-am ars 
propriile notițe! Deci pe lângă faptul că n-are nici un motiv să 
ne creadă, noi nu ne putem nici deconspira, iar Varak nu mai 
e. 

— Am pe altcineva care-i poate lua locul. Un om care, dacă 
ar fi necesar, ar putea să-i spună lui Kendrick adevărul. 
Întregul adevăr, dacă nu cumva îl şi ştie deja. 

Uimiţi, toţi ochii se aţintiră asupra lui Samuel Winters. 

— Ce dracu tot spui acolo, Sam? strigă Margaret Lowell. 

— Varak a lăsat instrucțiuni pentru cazul că va muri şi i- 
am dat cuvântul că n-am să le deschid decât dacă va fi ucis. 
M-am ţinut de cuvânt pentru că nu m-a interesat să ştiu ce 
putea fi înăuntru... Aseară l-am deschis, după ce m-a sunat 
Payton. 

— Cu Payton cum ai să te descurci? întrebă Lowell 
devenită deodată nerăbdătoare. 


— Ne întâlnim mâine. N-aveţi de ce vă teme, nu ştie nimic 
despre voi. Vom ajunge sau nu la o înțelegere. Dacă nu, eu și- 
aşa am trăit mult şi am făcut multe, pentru mine n-o să fie 
nici un sacrificiu. 

— Iartă-mă, Samuel, spuse Gideon Logan nerăbdător, dar 
noi cu toţii trebuie să luăm cunoştinţă de aceste decizii — 
altfel nu ne-am mai afla la masa asta. Care sunt 
instrucțiunile lui Varak? 

— Să luăm legătura cu singurul om care ne poate informa 
complet şi oficial. Omul care a fost informatorul lui de la bun 
început, cel fără care el n-ar fi putut face ce a făcut. Când a 
descoperit discrepanța din registrele Departamentului de 
Stat, acum şaisprezece luni, adică notarea intrării lui 
Kendrick lipsită de notarea ieşirii lui, Varak a ştiut unde să 
caute. Şi a găsit nu numai un informator binevoitor, ci şi un 
om care a înțeles... Milos este desigur de neînlocuit dar în 
zilele de azi, cu tehnologiile existente, noul nostru 
coordonator este unul din cei mai tineri oficiali din 
administraţie, cu o ascendență rapidă. Nu există departament 
sau agenție importantă din Washington care să nu se lupte 
să-l aibă, iar în sectorul privat i s-au oferit contracte rezervate 
foştilor preşedinţi şi secretari de stat, oameni cel puţin de 
două ori mai în vârstă decât el. 

— Înseamnă că e un avocat al naibii de bun sau cel mai 
tânăr expert în relaţii externe, interveni Margaret Lowell. 

— Nu e nici una nici alta, spuse Samuel Winters. E 
considerat cel mai dotat expert din ţară în domeniul 
calculatoarelor. Poate din lume. Din fericire pentru noi, e 
bogat şi nu e tentat de mici ciupeli personale. Aş zice că, în 
felul, lui e la fel de hotărât ca şi Milos Varak în a căuta 
perfecțiunea naţiunii noastre... 

Winters se aplecă şi apăsă pe un buton alb. 

— Vrei să intri, te rog? 

Uşa grea a bibliotecii se deschise şi în pragul ei apăru un 
tânăr ce abia părea să fi împlinit douăzeci de ani, cu o 
înfăţişare de-a dreptul izbitoare, ca şi când ar fi descins dintr- 


o reclamă de modă bărbătească. Şi totuşi îmbrăcămintea lui 
nu bătea la ochi, nu era nici ultramodernă, nici ieftină, era 
doar elegantă, dar de o eleganţă sobră şi discretă, fără nimic 
căutat. Figura lui însă era cu adevărat deosebită, cu trăsături 
de o rară finețe, ca de statuie antică, o figură apropiată de 
idealul clasic grecesc de frumusețe masculină. 

— Băiatul ăsta ar trebui să se lase de calculatoare, spuse 
Jacob Mandel în şoaptă. Am prieteni la agenţia William 
Morris, i-ar găsi imediat un rol într-un serial de televiziune. 

— Intră te rog, interveni Winters punându-şi mâna pe 
braţul lui Mandel. Şi dacă tot intri, te rog să te şi prezinți. 

Tânărul intră încrezător dar deloc arogant şi se îndreptă 
spre cilindrul negru cu ecranul pentru proiecţii. Rămase o 
clipă şi se uită fix la petele de lumină de pe masa rotundă. 

— E o onoare deosebită pentru mine să mă aflu aici, spuse 
el politicos, cu o voce caldă şi plăcută. Mă numesc Gerald 
Bryce şi în prezent sunt director la OGC, în Departamentul de 
Stat. 

— OGC? întrebă Mandel. Asta ce mai e? Un alt alfabet? 

— Operaţiuni Globale Computerizate, domnule. 


Khalehla, după ce îl ținuse strâns îmbrăţțişat pe Evan, 
trebui să-i dea până la urmă drumul. Se aşeză pe pat lângă el 
şi-i zâmbi, cu ochii încă umezi de lacrimi. 

— Bine-ai venit în lumea viilor, spuse ea luându-l de mână. 

— Mă bucur că sunt aici, şopti Kendrick uitându-se la ea. 
Când am deschis ochii, n-am fost sigur că eşti tu sau că... 
ăştia fac alte glume cu mine. 

— Glume? 

— Păi mi-au luat hainele... m-am trezit în nişte nădragi 
vechi şi în cămaşă de in — pe urmă, iar am ajuns în costumul 
meu... 

— În echipamentul tău congresional, parcă aşa îi spuneai, îl 
întrerupse Khalehla cu blândeţe. Va trebui să-ți iei alt 
costum, dragul meu. Cu pantalonii tăiați nu prea mai eşti la 
modă. 


— Extravagantă ce eşti... Cristoase! Da’ ştii că e bine să te 
am în fața ochilor? N-am crezut să te mai văd vreodată — şi 
treaba asta m-a înfuriat rău de tot. 

— Nu, dar ştiu în schimb cât de bine e să te văd eu pe tine. 
Covorul ăla de la hotel s-a tocit de tot... Odihneşte-te acum; 
vorbim mai târziu. Te-ai trezit şi doctorii au zis că... 

— Nu... La dracu cu doctorii, vreau să ştiu ce s-a 
întâmplat. Emilio ce face? 

— O să se facă bine, dar a rămas fără un plămân, iar un 
şold îl are sfărâmat. N-o să mai meargă niciodată ca lumea, 
dar de trăit va trăi. 

— Nici n-o să aibă nevoie să meargă, o să trebuiască doar 
să stea în scaunul lui de căpitan. 

— Cum? 

— Lasă... Insula. Se numeşte Coridorul către China. 

— Ştiu. Dacă tot eşti atât de afurisit de încăpățânat, lasă- 
mă pe mine să vorbesc... E incredibil ce ai făcut tu împreună 
cu Carallo... 

— Carallo?... Cine-i ăsta? Emilio? 

— Da, aşa-l cheamă. Am văzut fotografiile. Doamne, ce 
varză ați făcut acolo! Focul s-a întins peste tot, în special în 
partea de est a insulei. Casa, curtea, până şi debarcaderul 
lângă care au explodat celelalte bărci, toate s-au făcut 
țăndări, n-a mai rămas nimic de ele. Toţi de pe insulă erau 
morți de frică, i-au întâmpinat pe ai noştri ca pe nişte 
eliberatori. 

— Şi Grinnell ce-a zis când l-au umflat? 

Khalehla se uită în jos la Evan; făcu o pauză, apoi dădu din 
cap. 

— Nu. Îmi pare rău, dragule. 

— Cum?... Kendrick încercă să se ridice, strtâmbându-se de 
durerea provocată de rana de la umăr. Dar n-avea cum să 
scape! Nu l-au căutat bine! 

— Nici n-au avut de ce. Le-a spus mexicanii. 

— Ce? Cum? 

— A venit un hidroavion după el şi a şters-o. 


— Nu înțeleg. Toate comunicațiile erau întrerupte. 

— Nu chiar toate. Tu n-ai ştiut că Grinnell mai avea un mic 
generator auxiliar în pivnița casei principale. Cu ajutorul lui a 
pus în funcțiune aparatura de transmisie şi a luat legătura cu 
oamenii lui de pe aeroportul din San Felipe. Asta o ştim de la 
autoritățile mexicane. Grinnell a putut fugi, o să mai poată 
fugi şi de acum înainte, dar nu se poale ascunde la nesfârşit. 
Avem... urma unei urme. 

— Foarte productiv, cum ar spune cineva... 

— Cum? 

— Lasă... 

— Aş vrea să nu mai spui asta. 

— Îmi pare rău, vorbesc serios. Ce-i cu avocatul lui Ardis şi 
cu dosarul căutat de toți? 

— Ne apropiem şi aici de ţintă, dar tot n-am atins-o. 
Avocatul e plecat undeva într-o excursie, nu ştie nimeni unde, 
mister total. Toate telefoanele îi sunt urmărite şi mai devreme 
sau mai târziu va trebui să sune la unul din ele. Şi-atunci o 
să-l avem. 

— Ar putea bănui că-l căutaţi? 

— E o întrebare grea. Grinnell a putut să ia legătura cu 
continentul şi prin San Felipe ar fi putut şi să trimită vorbă 
avocatului lui Ardis. Pur şi simplu nu ştim. 

— Manny? întrebă Evan ezitând puţin. Dar ştiu, ştiu, o să- 
mi spui din nou că n-ai avut timp... 

— Greşit! Orice altceva mi-a lipsit, numai timpul nu, mai 
exact am avut timp suficient să fiu disperată. Am sunat azi- 
noapte la spitalul din Denver dar surorile de gardă n-au putut 
să-mi spună decât că starea lui e stabilă... şi ceva despre 
purtarea lui necuviincioasă. 

— Afirmația săptămânii, suspină Kendrick şi închise ochii 
scuturând uşor din cap. Moare, Khalehla. Moare şi nimeni nu 
poate face nimic. 

— Toţi murim, Evan. N-ajută la nimic să-ți aduc aminte, 
dar Manny e trecut de optzeci de ani... 

— Ştiu, spuse Kendrick uitându-se la mâna ei, care nu se 


mai despărțea de mâna lui, apoi ridică privirea spre ea. Eşti o 
femeie frumoasă, nu-i aşa? 

— Nu ştiu dacă chiar debordez de frumuseţe şi de farmec, 
dar un satisfăcător aş putea primi. Nici tu nu eşti chiar un 
Quasimodo?%. 

— Nu, doar că merg ca el... Nu prea sună a modestie, dar 
copiii noştri o să aibă destule şanse să fie nişte ticăloşi 
arătoşi. 

— Cu prima parte sunt de acord, dar nu prea înțeleg nimic 
din a doua. 

— Mi s-a părut mie sau tocmai ai fost de acord să te măriți 
cu mine? 

— Încearcă să scapi de mine şi-ai să vezi cât de bună sunt 
la trasul cu pistolul. 

— Drăguţ... Oh, doamnă Jones, aţi cunoscut-o cumva pe 
soția mea, pistolara? Dacă apare cineva nepoftit la petrecerea 
dumneavoastră, o să-l perforeze direct între ochi. 

— Am şi centură neagră, în caz că o armă de foc face 
zgomot prea mare. 

— Oh, chiar că e grozav. Nimeni n-o să mă mai tamponeze 
nicăieri. Auzi, stimabile, nu te mai băga aşa în mine că 
acuma-i dau drumul nevesti-mii din lesă! Fii atent, să nu te- 
aud că nu ţi-am spus! 

— Mrrhrrr, făcu Khalehla arătându-şi dinţii frumoşi, apoi 
deveni serioasă şi se uită la el cu tandrețe. Chiar că te iubesc. 
Dumnezeu ştie pe naiba credem noi că facem, dar cred că 
totuşi o să încercăm. 

— Nu, n-o să încercăm, zise Evan întinzând mâna dreaptă 
după ea. O să facem. Avem o viaţă întreagă la dispoziţie. 

Khalehla se aplecă şi se sărutară şi se îmbrăţişară ca doi 
oameni care până adineauri fuseseră pierduţi unul de altul. 
Şi-atunci sună telefonul. 

— La naiba! strigă Khalehla sărind în sus. 

— Sunt oare atât de irezistibil? 

— Nu, nu tu. N-ar fi trebuit să sune aici, eu aşa le-am dat 
instrucțiuni! se răsti ea ridicând receptorul. Da şi oricine-ai fi 


aş vrea mai întâi o explicaţie. Cum de-ai nimerit în salonul 
ăsta? 

— Explicaţia, ofițer Rashad, răspunse calm Mitchell Payton 
din Langley, Virginia, e destul de simplă. Am contramandat 
ordinul unui subordonat de-al meu. 

— MJ, dar tu nu l-ai văzut pe omul ăsta! Arată ca o 
Godzilla! 

— Pentru o femeie matură, Adrienne, una care a admis în 
prezența mea că e trecută de treizeci de ani, ai urâtul obicei 
de a vorbi la telefon ca o adolescentă... Şi trebuie să mai spun 
că am vorbit cu doctorii. Evan are nevoie de odihnă şi trebuie 
să stea cu glezna bine strânsă şi să nu-şi mişte piciorul 
câteva zile, iar rana de la umăr va avea şi ea nevoie de 
verificări periodice. Însă dincolo de neplăcerile astea minore, 
să ştii că ar putea să meargă din nou în teren. 

— Eşti un ticălos, unchiule Mitch! Evan abia dacă poate 
vorbi. 

— Atunci tu de ce-l ţii de vorbă? 

— De unde ştii că-l ţin? 

— Tu mi-ai spus... în sfârşit, hai mai bine să trecem în 
sfera realităților noastre, draga mea... 

— Şi ce vrei să spui, că Evan e cumva ireal? 

— la dă-mi mie telefonul ăla, spuse Kendrick luând 
stângaci receptorul din mâna fetei. Sunt eu, Mitch. Ce se 
întâmplă? 

— Cum te simți, Evan?... Deşi presupun că-i o întrebare 
destul de tâmpită. 

— Foarte. Răspunde-mi şi tu la a mea. 

— Avocatul lui Ardis Vanvlanderen e la casa lui de vacanță 
din munții San Jacinto. A telefonat la biroul lui ca să preia 
mesajele şi aşa am putut localiza bine zona. Chiar în 
momentul ăsta ai noştri sunt pe drum pentru a evalua 
situația. Din minut în minut trebuie să ajungă acolo. 

— Să evalueze? Ce dracu’ e acolo de evaluat? Tipul are 
dosarul! Ai voştri să intre peste el şi să i-l ia, nu să stea de 
evaluări şi de toate tâmpeniile! Acolo e trecută toată structura 


de organizare, fiecare nenorocit de traficant de arme cu care 
au avut ei afaceri! Grinnell s-ar putea duce la oricare din ei şi 
să caute adăpost acolo. Înşfăcaţi-l! 

— Uiţi de simțul acut de supravieţuire al lui Grinnell. 
Presupun că Adrienne ţi-a spus deja. 

— Da, mi-a spus că l-a luat un hidroavion. Şi? 

— Şi el vrea dosarul la fel de mult ca şi noi şi fără îndoială 
că a luat deja legătura cu omul doamnei Vanvlanderen. 
Grinnell n-are să rişte să apară în persoană, ci va trimite pe 
cineva de încredere. Dacă află că strângem laţul în jurul lor — 
şi n-ar fi nevoie decât de o pereche de ochi buni din casa 
avocatului — ce instrucțiuni crezi că o să-i dea curierului care 
trebuie să ducă obiectul tocmai în Mexic? 

— Unde ar putea fi oprit la graniță sau la aeroport... 

— Fiind şi noi de față. Ce crezi că-i spune ăluia? 

— Să ardă blestematul de dosar, spuse Kendrick în şoaptă. 

— Ei, vezi? 

— Sper ca oamenii tăi să fie buni. 

— Doi oameni, iar unul dintre ei e cel mai bun pe care-l 
avem. Se numeşte Turtă Dulce, întreab-o pe prietena ta de el. 

— Turtă Dulce! Ce fel de nume mai e şi ăsta? 

— Mai târziu, Evan. Am altceva să-ți spun. Vin după- 
amiază în San Diego şi vorbim. Sper să poți, fiindcă e ceva 
urgent. 

— Am să pot, dar de ce n-o facem acum, dacă tot e ceva 
urgent? 

— Pentru că acum n-am toate elementele... Nu sunt sigur 
că mai târziu o să le am, dar cel puțin până atunci aflu mai 
multe. Peste o oră mă întâlnesc cu cineva, cineva foarte 
influent care se interesează al naibii de mult de persoana ta. 
Vreau să spun că s-a interesat foarte mult în ultimul an. 

Kendrick închise ochii şi se cufundă înapoi în perna lui, 
cuprins de slăbiciune. 

— E cumva de la un grup sau un comitet care se 
numeşte... Inver Brass? întrebă el. 

— Ştii de existenţa lor? 


— Ştiu doar că există, atât. N-am idee cine sunt sau ce 

sunt, ştiu numai că de la ei se trag toate nenorocirile astea... 
* 

Limuzina cafenie cu însemnele CIA pe plăcuțele de 
înmatriculare trecu de impozanta poartă a proprietății din 
Chesapeake Bay şi o luă pe aleea circulară până în fața 
treptelor de la intrare. Din ea coborî cu mişcări încete MJ 
Payton, îmbrăcat într-un fulgarin descheiat sub care se 
vedeau costumul cam mototolit şi cămaşa care nu arăta nici 
ea deloc bine, lucru de înțeles dacă ne gândim că directorul 
serviciului Proiecte Speciale nu se mai schimbase de aproape 
şaptezeci şi două de ore. Se îndreptă cu paşi rari şi obosiţi 
spre uşa de la intrarea clădirii, înfiorându-se puţin de aerul 
rece al dimineții de sfârşit de decembrie, care prevestea 
ninsoare. Ninsoare de Crăciun, da, îşi spuse Payton. Era 
ajunul Crăciunului, dar pentru el era pur şi simplu o zi ca 
toate celelalte şi totuşi o zi de care se temea foarte mult. Şi-ar 
fi dat câțiva ani din viață să nu fi fost nevoie de această 
întâlnire. În îndelungata lui carieră făcuse multe lucruri care- 
i pricinuiseră dureri de stomac sau de fiere, dar nici una nu-l 
chinuise atât ca distrugerea oamenilor integri şi valoroşi. Şi 
tocmai în această dimineaţă, acum, aici, urma să distrugă un 
astfel de om. Pentru asta venise. 

Apăsă pe butonul soneriei. O fată în casă îl conduse în 
salonul enorm, cu ferestre care dădeau spre golf. Ajunseră în 
fața unei uşi masive, fata o deschise şi vizitatorul intră în 
încăperea imensă a bibliotecii, încercând să prindă cu privirea 
tot ce i se părea deosebit. Uriaşa consolă care ocupa întregul 
perete din stânga cu mulțimea ei de monitoare TV şi cu 
echipamente de proiecţie şi cadrane, adevărată panoplie a 
sfârşitului de mileniu. Ecranul argintiu din dreapta şi soba 
„Franklin” din colțul cel mai apropiat. Ferestrele ca de 
catedrală de pe peretele opus şi masa rotundă, de dimensiuni 
gigantice. 

Dintr-un colț se ridică Samuel Winters şi veni cu mâna 
întinsă spre oaspete. 


— Nu ne-am văzut de mult, MJ... pot să-ţi spun aşa? Din 
câte îmi amintesc, toți îţi spuneam aşa. 

— Desigur, doctore Winters. 

Îşi strânseră mâinile, iar profesorul septuagenar flutură o 
mână arătând camera. 

— Am vrut să vezi şi tu tot ce am aici. Să ştii că noi ţinem 
degetele pe pulsul întregii omeniri, dar nu pentru a realiza 
câştiguri personale, de asta poți fi sigur. 

— Da, sunt sigur. Cine sunt ceilalți? 

— Te rog, ia loc, spuse Winters gesticulând către un scaun 
aflat în partea cealaltă a mesei. Şi scoate-ţi haina, aici e foarte 
cald. Orice om ajuns la vârsta mea devine friguros şi un 
bărbat în putere, ca tine, probabil că se coace... 

— Dacă nu vă deranjează, am s-o las pe mine. Nu stau 
mult. 

— Eşti aşa de sigur? 

— Foarte, zise Payton aşezându-se. 

— Ei bine, spuse Winters cu blândeţe dar apăsând pe 
silabe, e nevoie de un intelect neobişnuit pentru a alege o 
anumită poziție fără să ai în vedere parametrii unei discuții. 
Iar tu ai un într-adevăr un intelect neobişnuit, MJ. 

— Vă mulțumesc pentru complimentul dumneavoastră 
generos, deşi condescendent, cel puţin într-o oarecare 
măsură. 

— Nu ţi se pare că eşti mai degrabă ostil? 

— Nu mai mult decât decizia pe care aţi luat-o în numele 
națiunii de a impune persoana care trebuie să candideze şi să 
fie aleasă în fotoliul numărul unu. 

— El este omul potrivit la momentul potrivit, pentru motive 
potrivite. 

— Sunt total de acord cu ce spuneţi. Dar când cineva 
dezlănţuie o anumită forță a răului pentru a atinge un anumit 
obiectiv, nu poate să prevadă absolut toate consecinţele. Aşa 
s-a întâmplat şi în cazul dumneavoastră. 

— Alţii au făcut-o. Ba o fac chiar acum. 

— Se poate, nu neg, dar asta nu vă dă dreptul. Demascaţi- 


i, dar nu-i imitați. 

— Ăsta-i sofism! Trăim într-o lume animalică, o lume 
orientată către politică, dominată de animale de pradă! 

— Nu e nevoie să devenim şi noi animale de pradă pentru 
a-i combate... Repet, e nevoie să-i demascăm, nu să-i imităm. 

— Până să se afle, până când măcar câţiva să poată 
înțelege ce se întâmplă, turmele brutale ne şi calcă în 
picioare. Ei schimbă regulile şi modifică legile. Pur şi simplu 
nu se poate atinge nimeni de ei. 

— Cu respect vă spun că vă dezaprob, doctore Winters. 

— Aminteşte-ţi de al treilea Reich! 

— Amintiţi-vă dumneavoastră ce s-a întâmplat cu el. 
Amintiţi-vă de Magna Charta şi de curtea lui Ludovic?” şi de 
brutalitățile țarilor, pentru Dumnezeu, amintiți-vă de 
Philadelphia anului 1787! Constitutia, doctore! Poporul 
reacționează al dracului de repede la opresiune şi la abuz! 

— Spune chestia asta rusului de rând, de exemplu. 

— Şah-mat. Dar nu încercaţi să le-o explicați dizidenților 
care pe zi ce trece vorbesc lumii tot mai mult despre 
ungherele întunecate ale politicii Kremlinului. Ei sesizează 
diferența, doctore. 

— Excese! strigă Winters. Peste tot pe planeta asta amărâtă 
există excese. Şi tocmai excesele au să ne arunce în aer! 

— Nu şi dacă oamenii cu judecată le demască şi se feresc 
să se alăture istoriei generale. Cauza dumneavoastră s-ar 
putea să fi fost dreaptă, admit, dar în excesul dumneavoastră 
ați violat legi scrise şi nescrise şi ați cauzat moartea unor 
oameni nevinovați, bărbați şi femei, pentru că dumneavoastră 
v-aţi considerat deasupra legilor pământeşti. În loc să spuneți 
lumii ce ştiaţi, v-aţi decis să o manipulați. 

— Asta e convingerea ta? 

— Da. Cine sunt ceilalți de la acest Inver Brass? 

— Deci cunoşti numele ăsta? 

— Păi tocmai l-am rostit. Cine sunt? 

— De la mine n-ai s-o afli niciodată. 

— Tot o să-i găsim... până la urmă. Dar... numai aşa, 


pentru curiozitatea mea, de unde a pornit organizaţia asta? 
Dacă nu vreţi să-mi spuneţi, n-are nici o importanţă. 

— Oh, dar vreau să răspund, spuse bătrânul istoric cu 
mâinile lui subțiri tremurând aşa de tare încât fu nevoit să şi 
le împreuneze strâns sub masă. Cu zeci de ani în urmă, Inver 
Brass s-a născut din haos, când națiunea era sfâşiată de 
lupte interne şi se afla în pragul autodistrugerii. Era culmea 
unei mari depresiuni, ţara toată ajunsese într-un punct mort, 
iar violența se năpustea peste tot. Oamenilor înfometați nu le 
pasă deloc de sloganurile goale şi de promisiunile şi mai 
goale... Inver Brass a fost format de un mic grup de bărbaţi 
fabulos de bogați şi de influenţi, pe care colapsul economic 
nu-i afectase deloc. Erau oameni cu o puternică conştiinţă 
socială, care şi-au pus resursele la treabă în scopuri practice, 
înăbuşind revolte şi violențe nu numai prin masive infuzii de 
capital şi expedierea de provizii în zonele incendiare, ci şi prin 
facilitarea tacită a trecerii unor legi prin Congres, care au 
ajutat la luarea unor măsuri pentru  dezamorsarea 
conflictelor. Noi urmăm aşadar această tradiție. 

— Oare? întrebă Payton studiindu-l pe bătrân cu ochi reci. 

— Da, răspunse hotărât Winters. 

— Inver Brass... Un nume ciudat. Ce înseamnă? 

— E numele unui lac din Scoţia, din Highland, nu 
figurează pe nici o hartă. A fost ales de primul purtător de 
cuvânt al acestei organizaţii, un bancher scoţian care a 
înțeles că grupul trebuia să acționeze într-un secret absolut. 

— De unde şi lipsa de responsabilitate, nu? 

— Repet. Noi nu căutăm nimic pentru noi înşine! 

— Atunci de ce atâta secret? 

— Era absolut necesar, fiindcă deciziile noastre sunt 
numai pentru binele țării dar nu sunt întotdeauna binevenite, 
iar în ochii multora ar trebui chiar împiedicate. Şi totuşi 
aceste decizii au fost întotdeauna luate numai pentru binele 
națiunii. 

— Chiar pot fi împiedicate? întrebă Payton uluit de ce 
auzea. 


— Uite, să-ţi dau un exemplu. Cu ani în urmă, predecesorii 
noştri imediați au fost confruntați cu un tiran în a cărei 
viziune legile țării trebuiau remodelate. Un om pe nume John 
Edgar Hoover2*, un gigant care devenise obsedat de vârsta lui 
înaintată, care trecuse de mult de limitele rezonabilului 
şantajând preşedinţi şi senatori, oameni de altfel cinstiți, 
şantajându-i cu dosarele lui murdare pline de afirmații 
gratuite şi fără acoperire. Inver Brass l-a eliminat înainte de a 
ajunge să-şi subordoneze total şi executivul şi legislativul, de 
fapt întreaga administraţie. Pe urmă, un scriitor tânăr şi 
talentat pe nume Peter Chancellor a ridicat capul şi s-a 
apropiat prea mult de adevăr. El a şi fost cauza desființării 
grupării Inver Brass de pe atunci, dar asta n-a putut totuşi 
împiedica renaşterea ei. 

— Oh, Dumnezeule! exclamă directorul de la Proiecte 
Speciale. Binele şi răul decise numai de voi, sentințe 
pronunțate numai de voi. O culme a culmilor aroganțţei. 

— E nedrept! Nu exista altă soluție! Gândeşte-te! 

— E adevărul adevărat, zise Payton şi se ridică împingând 
scaunul în spatele lui. Nu mai am nimic de spus, doctore 
Winters. Acum trebuie să plec. 

— Ce ai de gând să faci? 

— Exact ce trebuie făcut. Să scriu câte un raport către 
preşedinte, către procurorul general şi către toate comisiile 
congresionale. Asta-i legea... Ai rămas fără slujbă, doctore. Şi 
nu te deranja să mă conduci, nimeresc drumul. 

Payton ieşi în aerul rece al dimineţii cenuşii. Trase adânc 
aer în piept încercând să-şi umple plămânii, dar nu reuşi. 
Acest ajun de Crăciun era prea încărcat de oboseală şi 
tristețe. 

Ajunse la trepte şi începu să coboare către maşina lui, care 
îl aştepta în fața scărilor, când auzi o bubuitură care făcu să 
vibreze aerai în jurai lui. Un foc de armă. Şoferul se năpusti 
afară din maşină ţinând pistolul cu amândouă mâinile. 

MJ scutură încet din cap şi continuă să se îndrepte spre 
uşa din spate a limuzinei. Era stors cu totul de vlagă, abia 


mai avea putere să se mişte. Nici în California nu mai era 
nevoie să se ducă. Inver Brass devenea din clipa asta ceva de 
domeniul trecutului. Samuel Winters tocmai îşi zburase 
creierii, iar fără prestanța şi autoritatea lui organizația era 
complet dezmembrată... Evan Kendrick? Trebuia să i se 
dezvăluie întreaga poveste, da, cu toate fațetele ei, iar el avea 
să decidă. Dar asta mai putea să aştepte. În timp ce şoferul îi 
deschidea uşa, MJ nu se putea gândi decât cum să ajungă 
acasă mai repede, să bea câteva pahare peste doza lui 
obişnuită şi să se culce. 

— Domnule Payton, spuse şoferul, ați primit prin radio un 
mesaj prin Cod Cinci. 

— Spune-l. 

— Luaţi legătura cu San Jacinto. Urgent. 

— Înapoi la Langley, te rog. 

— Da, domnule. 

— Oh, în caz că uit: îți urez de pe acum un Crăciun 
fericit... 

— Vă mulțumesc, domnule. 

— Îl vom controla cel puţin o dată pe oră, domnişoară 
Rashad, puteţi fi fără grijă, spuse asistenta de la oficiu, o 
femeie grăsană şi zâmbitoare, între două vârste. Trebuie 
neapărat să se odihnească... Ştiaţi că astăzi după-amiază l-a 
sunat însuşi preşedintele? 

— Da, eram acolo. Şi fiindcă veni vorba de telefoane: ai 
grijă să nu i se mai facă în nici un caz legătura în camera lui. 

—  Înţelegem, sigur. Toate apelurile vor fi dirijate spre 
camera dumneavoastră de la hotel. 

— Perfect. Vă mulțumesc foarte mult. 

— E şi păcat, nu-i aşa? Uite, e ajunul Crăciunului şi în loc 
să fie şi el cu prietenii, ca toată lumea şi să cânte colinde şi să 
petreacă sau mai ştiu cu ce, şade tot bandajat, săracul, într- 
un afurisit de salon de spital, iar dumneavoastră singurică 
într-o cameră de hotel... Mai mare păcatul, zău! 

— Să-ţi spun ceva, soră. Faptul că el e aici şi e viu face ca 
ăsta să fie cel mai minunat Crăciun pe care mi l-aş fi putut 
dori vreodată. 

— Ştiu, draga mea. V-am văzut împreună. Ca doi 
porumbei... 

— Ai grijă de el. Dacă nu mă duc să dorm puţin, mâine 
dimineață n-am să-i fiu o prezenţă prea agreabilă. 

— E pacientul nostru numărul unu. Şi să faci bine să te 
odihneşti, tânără doamnă. Arăţi cam trasă la față şi să ştii că 
asta-i o opinie, ca să zic aşa, medicală. 

— Sunt făcută praf, asta e. 

— Oho! Unde n-ar da Dumnezeu să am eu bafta aia! Să 
arăt eu aşa făcută praf în zilele mele cele mai bune! 

— Eşti o bomboană, spuse Khalehla punându-i o mână pe 
braț şi strângând-o uşor. Noapte bună. Ne vedem mâine. 

— Crăciun fericit, frumoasă doamnă! 


— Este. Şi-ţi doresc şi dumitale la fel. 

Adrienne Rashad o luă pe culoar mergând spre lifturi. Nu 
glumise când spusese că are avea nevoie de somn, căci nu 
închisese ochii de aproape patruzeci şi opt de ore. Un duş 
fierbinte, o cină caldă luată în cameră şi-apoi patul, asta era 
ordinea pentru noaptea care urma. Dimineaţă avea să meargă 
la cumpărături într-unul din acele magazine care ţineau 
deschis anume pentru căscaţii care uitaseră să cumpere din 
timp cadouri şi va cumpăra câteva prostioare pentru... 
Dumnezeule, îşi zise ea. Pentru logodnicul ei! Era prea mult! 

Nostim, se gândi ea, cum Crăciunul scotea întotdeauna şi 
fără greş la iveală trăsăturile cele mai blajine şi mai frumoase 
ale naturii umane, dincolo de rasă, credință sau sex. 
Asistenta, de exemplu. E o dulceaţă, deşi are un trup mult 
prea voluminos şi o față mult prea durdulie pentru a ajunge 
pe vreun afiş de publicitate. Şi totuşi, astăzi şi femeia asta 
încercase să fie bună şi caldă. Spusese că o simte doamna 
congressmanului pentru că îi văzuse împreună. Dar o 
spusese din pură dorință de a-i face plăcere, fiindcă nu era 
adevărat. Khalehla îşi amintea de toate persoanele care 
intraseră în rezerva lui Evan, iar asistenta asta nu fusese 
printre ele. Bunătatea ei... sau oricum i s-o zice ei, ce naiba, 
era doar Crăciunul şi ea pica de somn! Iar bărbatul ei era în 
afară de orice pericol şi avea să se facă bine!... 


Kendrick deschise ochii în întuneric. Ceva îl trezise... oare 
ce? Uşa rezervei lui?... Da, desigur. Uşa. Khalehla îi spusese 
că va fi controlat şi răscontrolat toată noaptea. Dar unde 
credea c-o să plece? Afară, să danseze? Se cufundă înapoi în 
pernă, trăgând adânc aer în piept, lipsit de forță şi energie... 
Nu! Nu era uşa! Era o prezență omenească. Era cineva în 
cameră lângă el! 

Îşi mişcă încet capul. Se vedea o pată neclară de alb pe 
fondul negru al întunericului. Atât. Doar o formă neclară, 
albă în întuneric. 

— Cine-i acolo? zise el de-abia auzindu-se. Cine-i acolo? 


Tăcere. 

— Cine naiba eşti? Ce vrei? 

Apoi, cu o repeziciune neaşteptată, forma albă se desprinse 
din întuneric şi veni spre el, izbindu-l în față şi rămânând 
apăsată, sufocându-l. O pernă. Nu mai putea să respire! 
Scoase mâna dreaptă şi împinse, mai întâi într-un braţ 
cărnos, apoi, alunecând, într-o față, o față moale, pe urmă 
într-o materie ciudată şi neaşteptată... păr de femeie! Îşi 
încleşta degetele în părul acela, rostogolindu-se spre dreapta 
în patul îngust de spital şi trăgându-l pe atacator în jos, după 
el, pe podea. Dădu drumul părului şi lovi cu putere fața de 
sub el, înnebunit de durerea din umăr, cu copcile desfăcute şi 
cu sângele începând să-i curgă prin bandaje, încercă să strige 
dar nu scoase decât nişte sunete înfundate. Femeia era solidă 
şi îl strângea de gât cu degetele şi cu unghiile ei ascuţite şi îi 
brăzda cu toată forța gâtul, pleoapele şi fruntea, până la 
sânge. Evan se ridică, răsucindu-se ca să scape de strânsoare 
şi se eliberă izbindu-se de perete. Durerea devenise de 
nesuportat. Încercă să fugă spre uşă, dar femeia sări pe el, 
izbindu-l cu putere de marginea patului şi prinzându-l 
dedesubt. Mâna lui dădu de o cană de apă aflată pe masă, o 
apucă şi se răsuci din nou, lovind din răsputeri cu ea în capul 
femeii care îl strivea cu trupul ei masiv şi îi căuta cu degete 
de fier gâtul. Femeia rămase o clipă descumpănită de lovitură 
şi Evan se repezi înainte, lovind-o cu umărul în stomac şi 
izbind-o în perete, apoi se năpusti spre uşă şi o deschise cu o 
smucitură. Holul alb şi mirosind a antiseptice era scăldat 
într-o lumină slabă, cenuşie, cu excepţia unei lumini 
strălucitoare ce venea dintr-o lampă aflată în spatele 
ghişeului recepţionerei de la jumătatea coridorului. Încercă 
din nou să strige. 

— Cineva...! Ajutor! 

Cuvintele se pierdură, din gură îi ieşeau doar nişte sunete 
guturale, începu să şchiopăteze, căci glezna lui umflată de- 
abia îl mai putea ţine. Unde erau toți? Nu era nimeni... 
nimeni în spatele ghişeului! Apoi, prin uşa de la capătul 


îndepărtat al culoarului, apărură două surori şi Kendrick 
ridică mâna dreaptă, începând să le facă semne disperate. 
Simţi că parcă îi revenise vocea şi reuşi să geamă: 

— Ajutaţi-mă! ... 

— Oh, Dumnezeule! ţipă una dintre femei şi se repeziră 
amândouă în ajutorul lui. 

Kendrick auzi în aceeaşi clipă alt zgomot de paşi venind tot 
în direcția lui, în fugă. Se întoarse pe călcâie şi reuşi să vadă 
cum o soră înaltă şi solidă țâşnea din rezerva lui, 
îndreptându-se valvârtej spre o uşă deasupra căreia scria 
leşire. Femeia o deschise izbind-o cu umărul şi se făcu 
nevăzută. 

— Sună-l pe doctor, să coboare de urgenţă! strigă asistenta 
care ajunsese prima lângă Evan. Grăbeşte-te! Sângerează 
groaznic! 

— Atunci mai bine o sun pe Rashad, spuse cealaltă, 
îndreptându-se în fugă spre recepţie. A zis s-o sunăm numai 
pe ea dacă pacientului i se întâmplă ceva şi Iisuse, chiar că i 
s-a întâmplat! 

— Nu! strigă Evan, reuşind în sfârşit să pronunţe clar. 
Lăsaţi-o în pace! 

— Dar, domnule congressman... 

— Te rog, fă ce-ţi spun. N-o suna! N-a dormit de două 
nopți, sau poate trei. Cheamă-l pe doctor şi ajută-mă să mă 
întorc în salon... Pe urmă trebuie să dau nişte telefoane. 


Peste trei sferturi de oră, cu rana de la umăr cusută la loc 
şi cu fața şi gâtul spălate de sânge, Kendrick stătea în capul 
oaselor în pat, cu telefonul în fața lui, pe pătură şi forma 
numărul din Washington pe care nu-l notase nicăieri, decât 
în memoria lui. Le ceruse insistent şi doctorului şi surorilor, 
cu toate obiecțiile lor gălăgioase, să nu cheme poliția militară 
şi nici măcar siguranța spitalului. Sora cea solidă ca un 
halterofil tocmai sosise cu o zi înainte, transferată de la un 
spital din Pensacola, Florida. Şi din moment ce în spitalul 
acesta era o acută nevoie de asistente cu diplomă, nimeni nu 


întrebase prea amănunțit ce căuta aici. Aşa că până nu se 
limpezea întreaga poveste, nu se puteau face investigații 
oficiale, mai ales că asta ar fi declanşat o ploaie de articole în 
ziare. Camuflajul era încă în funcțiune. 

— Îmi pare rău că te trezesc, Mitch... 

— Evan? 

— E bine să ştii ce s-a întâmplat, zise Kendrick şi începu 
să-i descrie coşmarul prin care trecuse, anunțându-i şi 
decizia lui de a evita amestecul poliției civile sau militare. 
Poate că greşesc, continuă el. Dar în clipa când femeia aia a 
ajuns la ieşire am presupus că oricum nu mai erau şanse să 
punem mâna pe ea. Şi chiar dacă să zicem că o prindeam, 
exista pericolul ca ziarele să-şi bage imediat nasul. 

— Ai făcut bine, fu Payton de acord, vorbind repede. Tipa a 
fost de fapt un ucigaş plătit... 

— Da, cu perna, preciză Evan. 

— Da şi cu perna. Era şi asta o armă la fel de mortală ca 
oricare alta, dacă nu te trezeai. Ai făcut exact ce trebuia. 

— Cine a angajat-o, Mitch? 

— Eu cred că e foarte clar. Grinnell. De când a părăsit 
insula aia blestemată, avocatul nostru e un om al dracului de 
ocupat. Cred că de atâtea treburi nu-şi mai vede capul. 

— Ce vrei să spui? Khalehla nu mi-a spus nimic. 

— Khalehla, aşa cum îi spui tu, nici nu ştie nimic. A fost şi 
ea destul de tracasată în ultimul timp. Cum a suportat vestea 
cu perna aia afurisită? 

— Nu ştie, nu i-a spus nimeni. Nu i-am lăsat s-o trezească. 

— Când o să afle, să vezi scandal! 

— Măcar să doarmă şi ea pe săturate. Cu Grinnell cum 
rămâne? 

— Avocatul lui Ardis Vanvlanderen e mort şi afurisitul de 
dosar parcă a intrat în pământ. Oamenii lui Grinnell au ajuns 
primii la San Jacinto. 

— La dracu! strigă răguşit Kendrick. L-am pierdut! 

— Aşa se pare, dar e totuşi ceva care nu se leagă... Ti-am 
spus că Grinnell, ca să-şi dea seama că ne apropiem de ţintă, 


n-are nevoie de altceva decât de o pereche de ochi care să se 
uite la momentul potrivit pe fereastra casei. Ţi-aduci aminte? 

— Sigur. 

— Ei bine, Turtă Dulce a dat de urma perechii ăleia de ochi 
ageri. 

— Şi? 

— Şi dacă ei au pus mâna pe dosar, atunci de ce-au mai 
lăsat un observator în urmă? De ce-au riscat asta? E o 
întrebare, nu? 

— Forțaţi-l pe observator să vă spună! Drogaţi-l, ați mai 
făcut-o! 

— Turtă Dulce consideră că nu e cazul. 

— De ce nu? 

— Din două motive. Unu: foarte posibil ca omul să fie doar 
un pion mărunt, care habar n-are de nimic şi doi, Turtă Dulce 
vrea să-l urmărească. 

— Vrei să spui că Turtă Dulce ăsta l-a găsit pe observator şi 
că tipul nu ştie că a fost reperat? 

— Ti-am spus că omul nostru e un as. Omul lui Grinnell 
nici măcar nu ştia că l-am găsit pe avocat mort. El n-a văzut 
altceva decât un camion şi doi grădinari în salopete care s-au 
apucat să tundă, iarba, atât. 

— Dar dacă zici că observatorul e un pion atât de mărunt, 
ce mare brânză poate să afle Turtă Dulce de la el dacă îl 
urmăreşte? 

— Am spus că poate fi mărunt, tipul de şobolan care are 
doar un număr de telefon la care raportează periodic. Dar s-ar 
putea şi să nu fie. Dacă e unul mai răsărit, ne poate conduce 
la alții. 

— Pentru Dumnezeu, Mitch. Drogaţi-l şi aflați! 

— Evan, văd că nu eşti atent la ce-ţi spun eu. Un număr 
de telefon la care sună periodic... adică la ore precise. Dacă 
programul se strică, Grinnell miroase imediat că a intervenit 
ceva. 

— E ceva îngrozitor de complicat, zise Kendrick exasperat. 

— Mda, e o viaţă îngrozitoare... Am să pun câţiva gardieni 


la uşa ta. Încearcă să te odihneşti puţin. 

— Dar tu? Ştiu că mi-ai spus că nu poți veni aici şi acum 
înțeleg de ce, dar eşti încă la birou, nu-i aşa? 

— Da, aştept veşti de la Turtă Dulce. De aici manevrez mai 
bine situația. 

— Nu vrei să-mi spui cum a fost ieri dimineaţă cu 
întâlnirea cu tipul de la Inver Brass? 

— Poate mâine. Nu mai e ceva urgent. Fără el, Inver Brass 
lui mai există. 

— Fără el? 

— S-a sinucis... 
congressmane. 


— 
“c 


i doresc un Crăciun fericit, 


Khalehla scăpă pachetele din mână şi scoase un țipăt. 

— Ce s-a întâmplat? strigă ea repezindu-se spre pat. 

— Asistența medicală de-aici e un rahat întreg, spuse 
Evan. 

— Nu-i de glumit!... La uşa ta sunt nişte tipi de la patrula 
de coastă şi jos sunt alții, cu nişte mutre... Şi după felul în 
care s-au uitat ăştia la legitimația mea la intrare când le-am 
spus că vin sus la tine... Ce s-a întâmplat? 

Evan îi povesti, omițând amănuntele despre noua cusătură 
şi despre sângele scurs jos pe culoar. 

— Mitch a fost de acord cu ce am făcut. 

— ÎI omor! strigă Khalehla. Trebuia să mă cheme! 

— Atunci n-ai mai fi arătat atât de frumoasă ca acum. 
Aproape că ţi-au trecut umbrele negre de la ochi. Ai dormit. 

— Douăsprezece ore în cap, admise ea stând pe marginea 
patului. Asistenta aia scumpă şi dolofană? Nu pot să cred! 

— Mi-ar fi prins bine nişte lecţii pentru centura neagră pe 
care o ai tu. Nu mă pot lăuda că m-am bătut des şi în special 
cu femei, afară de târfele care îmi cereau un preț prea mare. 

— Adu-mi aminte să nu te las niciodată să plăteşti... Oh, 
pentru numele lui Dumnezeu, Evan, ştiam eu că trebuia să 
insist să-ți dea o rezervă cu două paturi, ca să pot sta eu cu 
tine! 


— Nu împinge prea departe spiritul ăsta de protecție, 
iubito. Eu sunt bărbatul, ai uitat? 

— Iar tu nu uita că dacă vreodată se dă careva la noi, îl laşi 
în mâna mea, bine? 

— Şi-aşa toată mândria mea masculină s-a cam dus 
dracului... Eşti invitata mea. Îndoapă-mă doar cu bomboane 
şi şampanie în timp ce-i cotonogeşti pe ticăloşi. 

— Numai un bărbat adevărat ar putea glumi aşa, spuse ea 
aplecându-se şi sărutându-l. Problema mea e că te iubesc aşa 
de mult!... 

— Nu-i a ta, ea mea. 

Se sărutară din nou şi evident, telefonul începu să sune. 

— Nu ţipa! zise el. Probabil că e Mitch. 

Mitch era. 

— Străpungere! exclamă directorul de la Proiecte Speciale, 
din Langley, Virginia. Ţi-a spus Evan? Despre Grinnell? 

— Nu. Nimic. 

— Dă-mi-l mie, o să-ți explice după aia... 

— De ce nu m-ai sunat azi-noapte sau azi-dimineaţă? 

— Dă-mi-l! 

— Da, domnule. 

— Ce este, Mitch? 

— Breşa de care aveam nevoie. O avem! 

— Turtă Dulce? 

— Cât se poate de straniu, nu? Dintr-o cu totul altă sursă. 
În meseria asta, când cauţi nişte chestii nebune se întâmplă 
câteodată să le mai şi găseşti. Am mai trimis un om la biroul 
avocatului doamnei Vanvlanderen, cu un document fals prin 
care i se permitea accesul la dosarele răposatei şefe de 
personal a vicepreşedintelui. În absenţa avocatului, secretara 
avea ordin sever să nu lase pe nimeni să-şi arunce ochii în 
dosare, aşa că a pus mâna pe telefon şi a sunat la casa din 
San Jacinto. Ştiind că n-o să-i răspundă nimeni, omul nostru 
a mai rămas pe-acolo câteva ore făcând pe oficialul nervos, 
venit cu ordine precise din partea Consiliului Securităţii 
Naţionale, timp în care femeia a tot încercat să dea de avocat. 


Se pare că şi ea era cu adevărat supărată pe situaţia creată, 
trebuia să fie prezentă toată ziua la diverse conferințe cu 
clienți importanți... Aşa că ori de supărare, ori din sentiment 
de autoapărare, nu putem şti, la un moment dat i-a trântit 
omului nostru în față că probabil venise după paginile alea 
confidențiale pe care ea le xerografiase dar pe care oricum nu 
i le putea da, pentru că erau închise într-o cutie de valori în 
seiful unei bănci. 

— Bingo, zise Evan. 

— Fără îndoială. Fata i-a şi descris dosarul... Şiretul 
nostru avocat voia să-i vândă dosarul lui Grinnell, după care 
avea de gând să înceapă să-l şantajeze cu copia. Observatorul 
lui Grinnell era la San Jacinto din pură curiozitate. Dosarul e 
în mâinile noastre în cel mult o oră. 

— Pune mâna pe dosar, Mitch şi distruge-i pe toţi! Să cauţi 
un bărbat pe nume Hamendi, Abdel Hamendi. 

—  Traficantul de arme, spuse Payton confirmând 
informaţia lui Evan. Ştiu de el, mi-a spus Adrienne. 
Fotografiile din apartamentul lui Vanvlanderen, Lausanne, 
Amsterdam... 

— El e. Probabil că numele lui e codificat, dar urmăriți 
transferul banilor din Geneva şi Zurich. Banca Gemeinschaft 
din Zurich. 

— Natural. 

— Mai e ceva, Mitch. Hai să curățim casa cât putem de 
mult. Un om ca Hamendi furnizează arme tuturor grupărilor 
fanatice care-i pică în mână şi care-ajung până la urmă să se 
omoare între ele cu armele lui. Apoi el îşi caută alți ucigaşi, 
tipi îmbrăcaţi în costume de opinie de dolari care zac în 
birouri pluşate şi au o singură cauză, banul... îi atrage şi pe 
ăştia în filiera lui... Producţia creşte de zece ori, apoi de 
douăzeci de ori, crimele se înmulțesc şi ele, la fel şi cauzele 
pentru care trebuie furnizate armele, la fel şi numărul 
fanaticilor care au nevoie de ele... Hai să-l scoatem din bârlog, 
Mitch. Hai să dăm lumii ăsteia întoarse pe dos o şansă dea 
putea respira în voie, fără mărfurile lui. 


— Nu ţi se pare că vrei cam multe, Evan? 

— Lasă-mă câteva săptămâni, să mă pun pe picioare şi pe 
urmă trimite-mă din nou în Oman. 

— Cum? 

— Am de gând să fac cea mai mare achiziție de arme la 
care ar fi putut spera vreodată câinele ăla de Hamendi! 


Trecuseră şaisprezece zile. Crăciunul rămăsese o amintire 
dureroasă, Anul Nou fusese întâmpinat cu precauţie şi 
suspiciune. Evan îl vizitase pe Emilio Carallo şi-i dăduse 
fotografia unui frumos vas de pescuit, nou-nouț, laolaltă cu 
actele de proprietate, un curs plătit pentru obţinerea licenţei 
de căpitan de vas, un carnet de cecuri şi garanția că nimeni 
de pe insula Coridorul către China nu-l va deranja vreodată în 
El Descanso. Era adevărul curat. Din toţi cei prinşi şi acuzați 
că ar face parte din acel guvern în guvern, nici unul nu 
vrusese să recunoască ceva. În schimb toţi apăruseră însoțiți 
de roiuri de avocați, iar alții se dăduseră la fund de tot, fugind 
din țară şi ascunzându-se în cine ştie ce ungher al acestei 
lumi. Nu stăteau ei să-şi mai bată capul cu un biet pescar 
şontorog din El Descanso. Aveau alte griji, în primul rând 
salvarea propriilor piei şi averi. 

În a opta zi, valul se dezlănțuise din Chicago şi se 
rostogolise peste Middle West. A început cu patru ziare 
independente cu acțiune pe o rază de o sută şi ceva de 
kilometri, care propuneau candidatura  congressmanului 
Evan Kendrick pentru postul de vicepreşedinte. În şaptezeci şi 
două de ore, se alăturaseră acestui cor alte trei ziare şi şase 
stații de televiziune. Propunerile au căpătat imediat sprijin 
fățiş, iar vocile jurnaliştilor s-au făcut auzite în toată ţara. Din 
New York în Los Angeles, din Bismarck în Houston, din 
Boston în Miami, frăția giganţilor mass-mediei începuse să 
acționeze prompt, iar editorii de la Time şi Newsweek 
solicitaseră conferințe de presă de urgenţă. Kendrick fusese 
mutat într-o aripă izolată a spitalului şi numele îi fusese şters 
din registrul pacienţilor. În Washington, Ann Mulcahy O'Reilly 


şi personalul cabinetului lui răspundeau la telefon de sute de 
ori pe zi că reprezentantul celui de-al nouălea district al 
statului Colorado era plecat din țară. 

În a unsprezecea zi congressmanul şi doamna inimii lui se 
întorseseră la Mesa Verde unde, spre uimirea lor, îl regăsiseră 
pe bătrânul Emmanuel Weingrass. Acesta, înzestrat cu un 
mic recipient de oxigen, supraveghea o armată de meşteri 
care lucrau de zor la reparaţii. Manny se mişca mai încet şi 
stătea mult timp aşezat, dar boala nu-l moleşise deloc. Era 
acelaşi dintotdeauna. Singura dată când a coborât vocea, e 
drept că numai cu un decibel, a fost când a vorbit cu 
Khalehla, noua şi frumoasa lui fiică, o minune care valora 
mult mai mult decât derbedeul. 

În a cincisprezecea zi, Mitchell Payton, lucrând împreună 
cu un tânăr geniu al ciberneticii pe care-l împrumutase de la 
Frank Swann de la Departamentul de Stat şi care întâmplător 
se numea Gerald Bryce, a spart codurile dosarului lui 
Grinnell, acea biblie a guvernului în guvern. Lucrând toată 
noaptea la calculator, cei doi au compus un raport pentru 
preşedintele Langford Jennings, care le spusese exact câte 
copii să facă. Şi totuşi, înainte ca discul să fie distrus, din 
imprimantă a mai ieşit o copie, însă MJ era atât de extenuat 
încât nu şi-a dat seama de acest amănunt... 


Una câte una, limuzinele soseau în faşa porticului dinspre 
sud al Casei Albe. Pasagerii coborau pe rând şi erau escortaţi 
de gărzi ale puşcaşilor marini până la Biroul Oval al 
preşedintelui SUA. Langford Jennings stătea în spatele 
biroului său, cu picioarele pe canapeaua lui favorită aflată în 
stânga scaunului şi îi saluta pe toţi dând din cap, mai puţin 
pe unul. Când a apărut vicepreşedintele Orson Bollinger, 
preşedintele i-a aruncat o privire scurtă şi plină de dispreţ. 
Scaunele erau aranjate în semicerc în fața biroului şi a 
temutului personaj din spatele lui. Sosiseră liderii 
Congresului, secretarul Departamentului de Stat, secretând 
Departamentului Apărării, directorii de la CIA şi de la 


agenţiile de securitate națională, şefii de state majore, 
procurorul general şi Mitchell Payton de la Proiecte Speciale, 
din Agenţia Centrală de Informaţii. Toţi se aşezară, având câte 
un plic în mână şi aşteptară în linişte. lar aşteptarea nu fu 
lungă. 

— Suntem în rahat până-n gât, începu preşedintele SAU, 
fără nici un fel de introducere. Cum am reuşit, să fiu al 
dracului dacă-mi pot da seama, dar vreau ca în noaptea asta 
să primesc nişte răspunsuri, altfel o să am grijă ca nişte 
oameni din oraşul ăsta să spargă vreo douăzeci de ani la 
bolovani. Am fost clar? 

Câţiva aprobară dând din cap dar cei mai mulți părură a 
avea oarecare obiecții. 

— Un moment, vă rog! continuă Langford Jennings 
făcându-le semn să tacă. Vreau ca regulile de bază să fie bine 
înțelese. Fiecare din voi a primit şi sper că a citit raportul 
pregătit de domnul Payton. L-aţi adus toţi cu voi sper că n-aţi 
făcut nici o copie, cum de altfel v-am ordonat. Am dreptate 
sau nu?... Vă rog să răspundeți individual, începând din 
stânga mea, cu procurorul general. 

Toţi ridicară pe rând mâna în care ţineau plicul şi spuseră: 

— Nici o copie, domnule preşedinte. 

— Bun, zise Jennings luându-şi picioarele de pe canapea şi 
se aplecă în față punându-și mâinile pe birou. Plicurile sunt 
numerotate, domnilor, iar numărul lor este egal cu numărul 
de persoane din camera asta. Mai mult chiar, după ce plecaţi 
ele rămân aici. Aţi înțeles? 

Răspunsuri unanim afirmative. 

— Bun... Nu trebuie să vă spun că informaţiile cuprinse în 
paginile acestea sunt devastatoare şi absolut incredibile. O 
rețea de hoți şi ucigaşi, de gunoaie umane care au angajat 
ucigaşi şi care au plătit pentru serviciile teroriştilor. Masacre 
în Fairfax, în Colorado şi - oh, Dumnezeule - în Cipru, unde 
un om care valora cât cinci dintre oricare din voi, ticăloşilor, a 
fost aruncat în aer cu întreaga noastră delegație... E un 
pomelnic de orori. Consilii de administraţie de pe întreg 


cuprinsul țării care au înţelegeri secrete între ele. Tot felul de 
aranjamente şi învârteli pentru a obţine profituri scandaloase. 
Cazuri de trafic de influență în toate sectoarele guvernului, 
făcând din industria naţională de apărare un fel de sac din 
care nişte hiene scârboase sug averi uriaşe. E un pomelnic de 
înşelăciuni, de tranzacţii ilegale încheiate cu traficanţi de 
arme din toată lumea, cu minciuni debitate în fața comisiilor 
pentru controlul armamentelor, cu mite fabuloase pentru 
obținerea de licențe de export, schimbând destinaţia unor 
transporturi în cazul în care ar putea fi interceptate. 
Cristoase, e o porcărie groaznică!... Şi nu e nici unul dintre 
voi aici care să nu fie atins de ea. Acum ce ziceți, mai aveți 
obiecțiuni? 

— Domnule preşedinte... 

— Domnule preşedinte... 

— De treizeci de ani sunt în armată, domnule preşedinte şi 
până acuma nimeni n-a îndrăznit... 

— Eu îndrăznesc! îi râse Jennings în nas. Şi cine mama 
dracului eşti tu ca să-mi spui mie să nu îndrăznesc? Altul la 
rând! Mai are cineva ceva de zis? 

— Da, domnule preşedinte, spuse secretând 
Departamentului Apărării Naţionale. Eu nu ştiu la ce naiba 
faceți aluzie şi resping afirmaţiile dumneavoastră fără 
acoperire. 

— Aluzii? Afirmaţii fără acoperire? Să te ia dracu, Mac, 
citeşte cifrele! Trei milioane pentru un tanc al cărui preţ 
estimativ de producţie e de cel mult un milion jumate? 
Treizeci de milioane pentru un avion de vânătoare care nici 
măcar nu poate decola, aşa că pentru întoarcerea la planşetă 
se mai cheltuiesc încă zece milioane per aparat? Termină cu 
tâmpeniile de scaune de toaletă şi de chei fixe, avem probleme 
mult mai mari! 

— Toate astea sunt cheltuieli minore comparativ cu totalul, 
domnule preşedinte. 

— După cum a spus un prieten de-al meu la televizor, 
spune chestia asta ticăloşilor ălora săraci care trebuie să-şi 


drămuiască banul de zi cu zi ca să plătească nenorocitele de 
impozite cu care am căpiat populaţia! Poate că nu eşti potrivit 
pentru slujba asta, domnule secretar. Tot spunem ţării ăsteia 
că ruşii sunt la pământ din punct de vedere economic, că 
tehnologiile lor sunt cu nu ştiu câți ani în urma alor noastre 
şi totuşi în fiecare an când scoatem un buget, tu tot vii şi ne 
spui că suntem în rahat pentru că ruşii ne-au întrecut din 
punct de vedere economic şi tehnologic. Aici cam e o 
contradicție, nu crezi? 

— Domnule preşedinte, dar dumneavoastră nu înțelegeți 
de fapt complexitatea... 

— Nici n-am nevoie. Eu înțeleg contradicţiile... lar cu voi ce 
mai e, voi, cei patru oameni de bază ai Camerei şi ai 
Senatului, membri ai partidului meu şi stâlpi ai opoziției 
loiale? Nici voi n-aţi mirosit nimic, niciodată, nu? 

— Sunteţi un preşedinte extrem de popular, spuse prudent 
liderul opoziţiei. E dificil din punct de vedere politic să te opui 
poziției dumneavoastră. 

— Chiar şi când peştele e împuţit? 

— Chiar şi când peştele e împuţit, domnule. 

— Atunci şi tu trebuie să zbori... Dar elita noastră 
militară? Marii noştri şefi de state majore? Cine păzeşte 
blestemata de prăvălie? Sau sunteți atât de visători că ați 
uitat şi adresa Pentagonului? Colonei, generali, amirali, care 
ieşiţi în pas de defilare din Arlington şi vă amestecați cu tipii 
care fac contracte pentru industria apărării şi-i vindeţi pe 
plătitorii de taxe până-i aduceţi în sapă de lemn? 

— Obiectez! strigă preşedintele şefilor de state majore, 
împroşcând salivă printre dinți. Nu-i sarcina noastră să ținem 
contul afacerilor ofițerilor cu sectorul privat. 

— N-o fi, dar recomandările voastre stabilesc al dracului de 
clar cine primeşte gradul şi funcţia care să facă posibile 
respectivele afaceri... Şi cu voi, superspionii de la CIA şi 
NSA?” cum rămâne? Domnul Payton, de față aici, este exclus, 
iar dacă vreunul din voi o să încerce să-l expedieze în Siberia, 
veți răspunde în fața mea pentru următorii cinci ani... Voi 


unde dracu ați fost? Arme trimise peste tot în Mediterana şi 
în Golful Persic, către porturi pe care şi Congresul şi eu le-am 
catalogat ca indezirabile? 

— Într-un număr de cazuri, domnule preşedinte, spuse 
directorul CIA, când am avut motive să punem sub semnul 
întrebării anumite activități, am presupus că acestea aveau 
loc sub autoritatea dumneavoastră, căci ele reflectau poziția 
dumneavoastră politică. lar acolo unde au fost implicate legi, 
am considerat că ați fost sfătuit de procurorul general, cum 
de altfel prevede şi procedura. 

— Aţi considerat, nu? Şi aţi închis ochii şi ați zis: Să-l 
lăsăm pe blegul ăsta să scoată el castanele din foc. Foarte 
lăudabil că vreţi să vă salvați pielea, dar de ce nu m-ațţi 
întrebat şi pe mine? 

— Pentru că veni vorba de NSA, interveni directorul 
Agenţiei Naţionale de Securitate, am vorbit de multe ori şi cu 
şeful dumneavoastră de personal şi cu consilierul 
dumneavoastră pentru securitatea națională, despre anumite 
mişcări... - hm! - neortodoxe care ne-au ajuns şi nouă la 
urechi. Consilierul dumneavoastră pentru securitate 
națională a insistat că el nu ştie nimic despre chestiile astea, 
pe care le-a numit zvonuri împuțite, iar domnul Dennison a 
pretins că acestea erau, îl citez exact, domnule preşedinte, 
„un morman de rahat împrăştiat de ultraliberali care încearcă 
să vă mânjească cu chestii ieftine”. Sunt propriile lui cuvinte, 
domnule. 

— Notaţi, vă rog, remarcă rece Jennings, că nici unul din 
oamenii aceştia nu se află acum în această cameră. 
Consilierul meu pentru securitate națională s-a pensionat, iar 
şeful meu de personal e învoit pentru rezolvarea unor 
probleme personale. În apărarea lui Herb Dennison pot să 
spun că o fi condus el corabia cu o mână de fier, însă 
navigația lui a fost întotdeauna precisă şi corectă... Ajungem 
acum la ofițerul nostru care veghează la aplicarea legii, 
păzitorul sistemului nostru național legislativ. Având în 
vedere legile care au fost încălcate şi ocolite, eu sunt de 


părere că ai plecat la masă acum trei ani şi că nu te-ai întors 
nici acum. Ce supraveghezi tu acolo la Justiție? Jocuri de 
bingo? Plătim nu ştiu câte sute de jurişti să caşte ochii la 
activitățile criminale antiguvernamentale şi nici una din 
blestematele astea de crime enumerate în raportul ăsta n-a 
fost mirosită de deştepţii ăştia! De ce? 

— Dar ele n-au făcut parte din sfera noastră de activitate, 
domnule preşedinte. Noi ne-am concentrat atenţia asupra... 

— Rahat! Ce dracu-i aia sferă de activitate? Fixingul 
prețurilor şi suprasolicitările scandaloase nu intră în sfera 
voastră de activitate? Să-ţi spun ceva, papagal ce eşti, ar fi 
bine ca de-acuma să intre... La dracu? cu tine, să ne 
întoarcem la preastimatul meu partener, unealta noastră 
linguşitoare şi sclifosită, barosanul echipei. Sunt băieţii tăi, 
Orson! Cum ai putut să faci porcăriile astea? 

— Domnule preşedinte, sunt şi oamenii dumneavoastră! Ei 
au adunat banii pentru prima dumneavoastră campanie 
electorală. Am adunat milioane mai mult decât opoziția şi v- 
am asigurat alegerea. Aţi îmbrățişat cauzele lor, le-aţi sprijinit 
cererile privind expansiunea nestânjenită a afacerilor şi a 
industriei... 

— Raţional nestânjenită, da, spuse Jennings cu vinele de 
pe frunte umflate, dar nu manipulată. Nu coruptă prin afaceri 
cu traficanţi de arme prin Europa şi Mediterana şi luate-ar 
dracu”, nu prin înțelegeri secrete, prin jecmănire şi cu terorişti 
închiriați! 

— Eu n-am ştiut nimic despre aşa ceva, domnule 
preşedinte! strigă Bollinger sărind în sus. 

— Nu, probabil că n-ai ştiut, domnule vicepreşedinte, 
pentru că tu ai fost un personaj prea uşor influențabil ca ei să 
rişte să te piardă prin intermediul panicii. Dar ai ştiut al 
dracului de bine că mămăliga era mult mai mare decât 
ceaunul. Şi n-ai vrut să vezi că dădea pe dinafară şi că se 
ardea şi puțea al dracului de urât. Stai jos! 

Bollinger se aşeză speriat, iar Jennings continuă: 

— Dar bagă-ţi bine în cap, Orson. N-ai patalamaua pentru 


viitoarele alegeri, iar eu nu te vreau pe lângă convenție. Eşti 
scos, terminat şi dacă aflu vreodată că pedalezi din nou sau 
că te-ai vârât în vreun consiliu de administraţie, altul decât 
unul pentru strângerea de fonduri de binefacere... atunci, ei 
bine... Hm! Dar sper să n-o faci. 

— Domnule preşedinte! spuse preşedintele şefilor de state 
majore ridicându-se în picioare. În lumina remarcilor 
dumneavoastră şi a viitoarelor mult prea evidente dispoziţii, 
eu îmi prezint demisia, acum! Şi cu efect imediat! 

Declaraţia aceasta fu urmată de încă vreo şase, toate 
formulate în picioare şi cu o măreție plină de solemnitate. 
Preşedintele se lăsă pe spate în fotoliul lui şi le vorbi calm, 
dar pe un ton de gheaţă. 

— Oho, nu, băieți! Nu scăpațţi voi aşa uşor, nici unul! Să 
nu-şi închipuie careva din voi că vă las s-o ştergeţi ca 
şobolanii de pe corabia care se îneacă. Staţi pe loc unde 
sunteți şi treaba voastră cum faceți, dar nava trebuie adusă 
la linia de plutire... Voi v-aţi cufurit în ea, voi o faceţi la loc 
curată lună, cum a fost! Să vă intre bine în cap că nu-mi pasă 
ce gândesc oamenii despre mine, despre voi sau despre casa 
pe care o ocup temporar, dar îmi pasă de ţara asta, îmi pasă 
mult de tot. De fapt atât de mult încât acest raport 
preliminar, preliminar pentru că nu e nici pe departe 
terminat, va rămâne singura proprietate a acestui preşedinte, 
în virtutea legii statutare a nedivulgării până în clipa în care 
am să consider necesar să-l dau publicităţii... ceea ce fiți 
siguri că se va face. Ca să-l public acum ar însemna să 
schilodesc cea mai puternică administraţie pe care a avut-o 
țara asta în patruzeci de ani şi să produc naţiunii un rău 
iremediabil, dar repet, va fi făcută publică... Să vă explic ceva. 
Când un bărbat şi sper că într-o bună zi chiar şi o femeie, 
ajunge în funcția asta, nu mai rămâne decât un lucru, iar 
lucrul ăsta e amprenta asupra istoriei. Ei bine, eu mă scot din 
cursa pentru nemurire pe următorii cinci ani pentru că în 
acest răstimp acest raport complet, conținând toate ororile 
posibile, va fi făcut public... Dar nu înainte ca fiece rău comis 


sub patronajul meu să fie îndepărtat şi fiece crimă comisă să- 
şi fi primit răsplata. Dacă asta presupune zi şi noapte de 
muncă intensă, ei bine, asta o să faceți toţi, afară de codoşul 
şi linguşitorul nostru vicepreşedinte, care se va da la fund şi 
sper să aibă cel puţin bunul simț de a-şi trage un glonț în 
cap... Şi încă ceva, domnilor. Dacă vreunul din voi va fi tentat 
să sară din vaporul ăsta împuțţit pe care toţi l-am construit 
prin neatenţie şi prin intenţie, vă rog să nu uitaţi că eu încă 
sunt preşedintele Statelor Unite ale Americii şi am puteri 
incredibile. Într-un sens mai larg, asta presupune şi drepturi 
de viață şi de moarte - asta-i doar o afirmație privind starea 
de fapt, dar dacă vreţi s-o luaţi ca pe o ameninţare... ei bine, 
luaţi-o cum vreţi, e dreptul vostru. Şi-acuma căraţi-vă 
dracului de-aici şi-ncepeţi să vă gândiţi. Payton, tu mai 
rămâi. 
— Da, domnule preşedinte. 


— Crezi că au prins mesajul, Mitch? întrebă Jennings 
turnând pentru amândoi în pahare. 

— Haideţi să punem altfel problema, răspunse directorul 
de la Proiecte Speciale. Dacă nu beau din whisky-ul ăla în 
următoarele câteva secunde, am să încep să tremur din nou. 

Preşedintele zâmbi cu celebrul lui zâmbet telegenic şi-i 
aduse lui Payton paharul lângă fereastră. 

— N-a fost chiar rău pentru un tip care se presupune că 
are coeficientul de inteligenţă al unui stâlp de telegraf, nu? 

— A fost o reprezentaţie extraordinară, domnule. 

— Mă tem că doar la asta s-a redus în mare parte 
activitatea cabinetului ăstuia. 

— N-am vrut să sune aşa, domnule preşedinte. 

— Ba sigur c-ai vrut şi ai avut dreptate s-o vrei. De aceea 
împăratul, îmbrăcat sau dezbrăcat, are nevoie de un prim- 
ministru puternic, care, în schimb, îşi creează propria lui 
familie regală... întâmplător alegând oameni din ambele 
partide. 

— Vă rog? 


— Kendrick. Îl vreau în fotoliu lângă mine. 

— Atunci mă tem că va trebui să-l convingeţi. Dacă e să 
mă iau după nepoata mea - eu îi zic nepoată -— deşi nu e 
chiar... 

— Ştiu totul, adică totul despre ea, îl întrerupse Jennings. 
Ea ce zice? 

— Că Evan e perfect conştient de ce s-a întâmplat, adică de 
ceea ce se întâmplă, de fapt, dar că încă nu s-a hotărât. 
Prietenul lui cel mai bun, Emmanuel Weingrass, e foarte 
bolnav şi practic nu mai are şanse să scape cu viaţă. 

— Ştiu şi chestia asta. Nu i-ai folosit numele, dar apare şi 
el în raport, ai uitat? 

— Oh, îmi pare rău. Nu prea am dormit în ultimul timp. 
Încep să cam încurc lucrurile... În orice caz, Kendrick insistă 
că vrea să se întoarcă în Oman, iar eu nu-l pot face să se 
răzeândească. E obsedat de traficantul ăla de arme, Abdel 
Hamendi. Crede pe bună dreptate că acest Hamendi vinde cel 
puțin optzeci la sută din toată puterea de foc folosită în 
Orientul Mijlociu şi în Asia de sud-vest şi distruge ţările 
arabe, la care el ţine foarte mult. În felul lui, Kendrick e ca un 
Lawrence al Arabiei“ modern, încearcă să-şi salveze prietenii 
de disprețul internațional şi de uitarea definitivă. 

— Ce crede exact că poate realiza? 

— Din câte mi-a spus, e practic o acţiune de provocare. 
Cred că încă nu-i e nici lui prea limpede cum urmează să 
procedeze, dar obiectivul e clar. Vrea să-l demaşte pe 
Hamendi, astfel ca lumea să-l vadă aşa cum este, un om care 
face întruna milioane după milioane, vânzând moarte oricui 
vrea s-o cumpere. 

— Şi de ce crede Evan că pe Hamendi l-ar interesa ce cred 
cumpărătorii despre el? Doar el e negustor de arme, nu de 
cărticele de rugăciune. 

— S-ar putea să-i pese dacă mai mult de jumătate din 
armele pe care le vinde n-ar funcționa, dacă explozibilul nu 
explodează, dacă puştile nu trag şi aşa mai departe. 

— Doamne Dumnezeule, şopti preşedintele întorcându-se 


încet la biroul lui. Lasă-l să se ducă, Mitch. N-are să ne ierte 
în veci pe nici unul din noi dacă îl oprim. Dă-i tot ce-i trebuie, 
dar asigură-te al dracului de bine că se întoarce înapoi... îl 
vreau înapoi. Îl vrea înapoi şi țara. Şi ţara ştie întotdeauna ce 
vrea! 


În cealaltă parte a lumii, pungi mari de ceaţă se revărsau 
dinspre Golful Persic, acoperind şoseaua Tujjar din Bahrain, 
producând halouri răsucite sub lămpile de pe margine şi 
obturând cerul înstelat de deasupra. Era ora patru şi 
jumătate dimineața. 

Limuzina neagră care trecea singuratică prin sectorul 
pustiu de pe malul mării se opri în fața unor uşi din sticlă ale 
unei clădiri cunoscute sub numele de Sahalhuddin, care 
aparținuse până cu şaisprezece luni în urmă monstrului care- 
şi spusese Mahdi. 

Doi arabi coborâră de pe locurile din spate ale 
impozantului vehicul şi intrară sub pânza de lumină difuză a 
lămpilor cu neon de deasupra intrării, iar limuzina plecă 
imediat fără cel mai mic zgomot. Bărbatul mai înalt bătu încet 
în geam. Paznicul de la recepţie îşi privi ceasul de la mână, se 
ridică de pe scaun şi se duse repede la uşă. O descuie şi se 
înclină în fața vizitatorilor sosiți la ora aceasta ciudată. 

— Totul e pregătit, stimaţi domni, spuse el pe un ton 
aproape şoptit. Gărzilor de-afară li s-a permis să plece mai 
devreme şi schimbul de dimineaţă soseşte la ora şase. 

— Avem nevoie de mai puţin de jumătate din timpul ăsta, 
spuse vizitatorul mai tânăr şi mai scund, care părea a fi şeful. 
Pregătirea atât de bine plătită pe care ai făcut-o include şi 
descuierea unei anumite uşi de sus? 

— Cu siguranţă, stimați domni. 

— Câte lifturi sunt în funcţiune? întrebă arabul mai înalt şi 
mai în vârstă. 

— Numai unul, domnule. 

— Bun. Blochează-l sus. 

Cel mai scund porni spre liftul din dreapta, iar partenerul 


său îl ajunse imediat din urmă. 

— Dacă nu greşesc, continuă cel înalt vorbind tare, ultimul 
etaj îl urcăm pe scări, nu-i aşa? 

— Da, stimate domn. Toate alarmele au fost deconectate, 
iar camera a fost restaurată cu exactitate... aşa cum a fost 
înainte de dimineața aceea groaznică. De asemenea, după 
cum am fost instruit, obiectul pe care l-aţi poruncit a fost şi el 
adus, se află în subsol. Probabil că ştiţi, domnule, că 
autoritățile au distrus camera, apoi au sigilat-o pentru mai 
multe luni de zile. Asta n-am putut s-o înțeleg cum vine, 
stimate domn. 

— Nici nu era nevoie să înţelegi... Ne dai de veste dacă 
apare careva şi vrea să intre în clădire sau se apropie prea 
mult de uşi. 

— Veghez cu ochi de şoim, stimate domn! 

— Încearcă telefonul, te rog. 

Cei doi ajunseră la lifturi şi cel mai înalt apăsă pe buton; 
imediat, uşa se deschise; intrară şi uşa se închise după ei. 

— Omul ăsta e priceput la ce ne trebuie nouă? întrebă 
arabul cel scund în timp ce liftul începea să urce fâşâind 
uşor. 

— Face ce i se spune, iar ce i s-a spus nu e deloc 
complicat... De ce-a fost sigilat atât de mult timp biroul lui 
Mahdi? 

— Pentru că autoritățile căutau nişte oameni ca noi, 
aşteptau nişte oameni ca noi. 

— Au distrus încăperea...? întrebă subordonatul ezitând. 

— Da, dar la fel ca şi noi, nici ei n-au ştiut unde să caute. 

Liftul încetini, apoi se opri şi uşile se deschiseră. Cu paşi 
repezi, cei doi o luară pe treptele ce duceau la etajul lui 
Mahdi, la fostul lui templu. Ajunseră la uşă şi bărbatul mai 
scund se opri cu mâna pe clanţă. 

— Am aşteptat clipa asta de peste un an, zise el trăgând 
adânc aer în piept. lar acum, că a venit, m-a apucat 
tremuratul. 

În interiorul imensei încăperi cu aspect de moschee, cu 


tavanul ei înalt, cu boite placate cu mozaic de culori 
strălucitoare, cei doi intruşi se opriră în linişte de parcă s-ar fi 
aflat în prezenţa vreunui spirit. Piesele de mobilier din lemn 
negru lustruit erau dispuse ca nişte statui de soldați antici, 
amenințători, care păzeau mormântul unui faraon, iar biroul 
exagerat de mare simboliza sarcofagul cine ştie cărui 
conducător venerat. Şi, lipit de peretele din fund, în dreapta, 
total nepotrivit cu această imagine, se afla un eşafod metalic 
modern, de vreo doi metri şi jumătate înălțime, ale cărui bare 
laterale permiteau accesul în partea lui superioară. 

— Ăsta ar putea fi locul de odihnă veşnică al lui Allah, 
facă-se voia lui, spuse arabul cel înalt. 

— Nu l-ai cunoscut pe Mahdi, nevinovatul meu prieten. 
Mai bine încearcă cu regele Midas... Şi hai mai repede, că 
pierdem timpul. Mută eşafodul unde-ţi spun eu, apoi urcă-te 
sus. Mai la stânga, continuă el. Puțin mai încolo de a doua 
margine a ferestrei. 

— Nu înțeleg, spuse cel înalt, punând piciorul pe bară şi 
urcând în vârf. 

— Sunt multe lucruri pe care nu le înţelegi şi nu-i nici un 
motiv pentru care ar trebui să încerci... Acuma numără spre 
stânga şase plăci de la tocul ferestrei şi apoi cinci începând de 
deasupra lui. 

— Da, da, trebuie să mă întind puţin şi nu sunt deloc 
scund. 

— Mahdi era mult mai înalt, mult mai impresionant ca 
statură, deşi avea şi el defectele lui. 

— Ce spui? 

— Nu contează... Apasă pe cele patru colțuri ale plăcuței, 
apoi apasă cu toată puterea cu palma exact în centrul ei. 
Acuma! 

Plăcuța de mozaic sări literalmente de la locul ei, iar arabul 
cel înalt abia reuşi să o prindă fără să cadă de pe schelă. 

— Preaiubite Allah! exclamă el. 

— Simplu fenomen de sucțiune echilibrat de câteva 
greutăți, spuse cel scund. Acum bagă mâna înăuntru şi 


scoate documentele. Ar trebui să fie toate la un loc. 

Omul făcu ce i se spusese, scoțând la iveală mai multe 
pachete de listinguri de imprimantă, prinse cu inele de 
cauciuc. 

— Aruncă-mi-le şi pune placa la loc aşa cum a fost. O 
prinzi mai întâi din mijloc. 

Arabul cel înalt îndeplini ordinele apoi se dădu jos de pe 
schelă. Se apropie de superiorul său care desfăcuse câteva 
pagini şi le studia cu atenţie. 

— Asta-i comoara de care vorbeai? întrebă el încet. 

— De la Golful Persic până la țărmurile vestice ale 
Mediteranei, nu există una mai mare, răspunse cel mai tânăr 
sorbind documentele cu privirea. L-au executat pe Mahdi, dar 
n-au putut distruge imperiul înălțat de el. Retragerea a fost o 
necesitate şi restrângerea activităţii a fost o cerință obiectivă, 
dar niciodată nu s-a pus problema dezmembrării. Ramurile 
tentaculare ale întreprinderii n-au fost nici strivite şi nici 
demascate. Ele au căzut pur şi simplu la pământ şi au 
aşteptat ca într-o bună zi să scoată la iveală lăstarii unor noi 
trunchiuri. 

— Paginile astea ciudate îți spun ceva? Pentru numele lui 
Allah, ce poţi vedea în ele? 

Arabul cel scund se uita curios şi nerăbdător la partenerul 
lui. 

— Bine. De ce nu? zise zâmbind cel înalt. Sunt liste cu toți 
bărbaţii, toate femeile, toate firmele, companiile şi 
corporațţiile, cu toate contactele şi legăturile cu teroriştii care 
au avut relații cu Mahdi. Va lua luni de zile, poate câţiva ani 
să pun din nou totul cap la cap, dar am s-o fac. Vezi tu, ei 
aşteaptă. Până la urmă Mahdi a avut dreptate: asta-i lumea 
noastră. N-o vom preda nimănui. 

— Se va duce vorba, prietene! strigă cel mai în vârstă. Se va 
duce, nu-i aşa? 

— Cu mare grijă, răspunse tânărul. Trăim în vremuri 
deosebite, adăugă el cu un aer enigmatic. Echipamentul de 
săptămâna trecută e deja depăşit moral. 


— Nu pot pretinde că te înţeleg. 

— Din nou îți spun că nu e necesar. 

— De tinde ai apărut tu? întrebă uimit subalternul. Ni s-a 
spus să ne supunem pentru că tu ştii lucruri pe care oameni 
ca mine nu au privilegiul să le ştie. Dar cum, de unde? 

— De la mii de kilometri depărtare şi mă pregătesc de ani 
de zile pentru acest moment... Acum lasă-mă singur. 
Grăbeşte-te. Du-te jos şi spune-i paznicului să ducă eşafodul 
înapoi în subsol şi să facă semn maşinii care tot înconjoară 
clădirea. Şoferul o să te ducă acasă; ne vedem mâine. La 
aceeaşi oră, în acelaşi loc. 

— Allah să fie cu tine, spuse arabul cel înalt înclinându-se 
şi pornind spre uşă. 

Tânărul îşi urmări partenerul cu privirea, apoi băgă mâna 
sub robă şi scoase un mic radioemițător. Apăsă pe buton şi 
vorbi. 

— În două-trei minute iese afară. Îl iei şi-l duci la stâncile 
de pe coasta de sud. Ucide-l, dezbracă-l la piele şi aruncă 
arma în mare. 

— Înţeles, spuse şoferul limuzinei aflat la câteva blocuri 
distanţă. 

Tânărul puse radioemițătorul înapoi sub robă şi traversă 
încăperea spre uriaşul birou de mahon. Îşi scoase ghotra 
lăsând-o să cadă pe podea şi se îndreptă către scaunul sub 
formă de tron, apoi se aşeză. Deschise sertarul din stânga, 
scoase diadema cu briliante a lui Mahdi şi şi-o puse pe cap, 
rostind în şoaptă către tavanul mozaicat. 

— Îți mulţumesc Tată, spuse moştenitorul, doctor în 
informatică al universităţii din Chicago. A fi alesul dintre toți 
fiii tăi e deopotrivă o onoare şi o provocare. Mama mea e slabă 
fiindcă e albă şi e femeie, n-o să înțeleagă niciodată, dar după 
cum tu totdeauna mi-ai dat să înțeleg, ea n-a fost decât o 
simplă făptură firavă, pe care nu te puteai bizui... Totuşi, 
Tată, trebuie să-ți spun că lucrurile nu mai sunt cum au fost. 
Legea zilelor noastre e strategia pe termen lung. Vom folosi 
metodele tale, acolo unde ele se cer. A face moarte de om nu e 


pentru noi o greutate, dar ţinta noastră reprezintă o parte 
mult mai mare din lumea asta decât ai căutat tu să obţii. 
Vom avea celule în toată Europa şi în Mediterana şi vom 
comunica prin căi pe care tu nu ţi le-ai fi imaginat niciodată, 
prin satelit, fără a putea fi interceptați. Vezi tu, Părinte al 
meu, lumea nu mai aparține unei anumite rase sau alteia. Ea 
aparține celor tineri, puternici şi inteligenți, iar aceia suntem 
noi. 

Noul Mahdi încetă să mai şoptească şi-şi coborî ochii pe 
suprafața biroului. Curând, ceea ce şi-a dorit va fi acolo. 

Fiul cel mai mare al marelui Mahdi va continua marşul. 

Trebuie să controlăm. 

Peste tot! 


CARTEA A TREIA 


Capitolul 45 


Trecuseră patruzeci şi cinci de zile de la fuga lui Kendrick 
de pe insula Coridorul către Chim. Emmanuel Weingrass intră 
cu mers greoi în veranda casei din Mesa Verde. Era la fel de 
epuizat ca şi până acum, dar cuvintele îi veneau cu 
repeziciune pe buze: 

— Unde-i derbedeul? întrebă el. 

— Aleargă pe-afară, primprejur, răspunse Khalehla de pe 
canapeaua unde-şi lua cafeaua de dimineaţă şi citea ziarul. 
Sau a ajuns deja în munţi, cine ştie? adăugă ea. 

— În Ierusalim e ora două după-amiază, spuse Manny. 

— Iar în Masqat e patru, completă Rashad. Numai deştepţi 
umblă pe-acolo. 

— Fiică-mea gură bogată! 

— Stai jos copile, spuse Khalehla, bătând uşor cu palma în 
perna de lângă ea. 

— Gură bogată, repetă Weingrass apropiindu-se şi scoțând 
micul cilindru cu oxigen ca să se poată aşeza comod pe 
canapea. Derbedeul arată bine, continuă el lăsându-se pe 
spate şi respirând greu. 

— Ai zice că se antrenează pentru olimpiadă. 

— Şi fiindcă tot veni vorba, ai o ţigară? 

— Doar ştii că n-ai voie! 

— Perfect, înseamnă că poţi să-mi dai. 

— Eşti imposibil. 

Khalehla băgă mâna în buzunarul halatului de baie şi 
scoase un pachet de ţigări. Trase una afară şi luă bricheta de 


ceramică de pe măsuța de cafea, îi aprinse lui Manny o ţigară 
şi repetă dând din cap: 

— Eşti de-a dreptul imposibil. 

— Iar tu eşti stareța mea arabă, spuse Manny inhalând ca 
un copil care înghite cu lăcomie al treilea desert interzis. Cum 
stau lucrurile în Oman? 

— Vechiul meu prieten, sultanul, e puţin cam încurcat, 
însă tânăra mea prietenă, soţia lui, o să-l remonteze... Fiindcă 
veni vorba, Ahmat îţi trimite cele mai bune urări. 

— Era şi cazul. Îmi e dator pentru diplomele lui de la 
Harvard şi nu mi-a plătit nici până în ziua de azi pentru tipele 
de care i-am făcut rost în Los Angeles. 

— Faci ce faci şi mereu ajungi la miezul tuturor 
lucrurilor... Ce mai fac cei din lerusalim? 

— Că tot vorbeam de salutări, Ben-Ami ţi le trimite pe-ale 
lui. Sincere şi sănătoase. 

— Ben-Ami? strigă Rashad. Doamne Dumnezeule, n-am 
mai auzit de ani de zile de el! Mai poartă blugi din ăia urâţi şi- 
şi mai ține arma legată la spate? 

— Probabil că n-o să se schimbe în vecii vecilor şi-o să 
taxeze Mossadul pentru amândouă. 

— E-un băiat bun şi e unul din cei mai buni agenți pe care 
i-a avut Israelul. Am lucrat împreună la Damasc, e cam 
scund şi puţin cam prea cinic dar e un om bun, pe care-ai 
vrea să-l ai lângă tine. Tare ca fierul, asta e. 

— După cum ar zice derbedeul tău: Nu mai spune! Ne 
apropiam de un hotel din Bahrain şi el nu făcea altceva decât 
să-mi tot dea lecţii printr-un radioemițător. 

— Vine şi el cu noi în Masqat? 

— O să vină cu tine, care ai fost atât de gentilă încât pe 
mine m-ai lăsat pe-afară. 

— Haide Manny, zău... 

— Ştiu, ştiu, sunt o povară, nu-i nevoie să-mi mai explici. 

— Tu ce crezi? 

— Bine, sunt o povară, dar până şi poverile trebuie să fie 
ținute la curent. 


— Cel puţin de două ori pe zi. Unde-l întâlnim pe Ben-Ami? 
Şi cum? Nu pot să cred că Mossadul vrea să se vadă implicat 
în aşa ceva. 

— După porcăria din Iran, luna pare cam prea aproape, în 
special datorită implicării CIA şi a băncilor elveţiene. Ben are 
să lase un număr de telefon la centralista palatului, pentru 
domnişoara Adrienne, a fost ideea mea... Şi-o să mai fie 
cineva cu el. 

— Cine? 

— Un ţicnit. 

— Asta ajută. Are şi-un nume? 

— Ştiu doar că-i zice Albastru. 

— Azra! 

— Nu, ăla era altul. A mierlit-o în Bahrain. 

— Ştiu, doar israelienii l-au ucis, dar acesta e alt Albastru, 
evreu. Azra era albastru în limba arabă. Evan mi-a spus că 
treaba asta l-a scârbit rău de tot. Doi tineri cu atâta ură în ei! 

— Când e vorba de puştime, te-apucă scârba de toate. În 
loc să se joace cu bâte de baseball, ei umblă cu mitraliere şi 
grenade... A rezolvat Payton ceva cu transportul vostru? 

— A pus ieri totul la punct cu noi. Transport de marfă cu 
Air Force până la Frankfurt, apoi spre Cairo, de unde plecăm 
sub acoperire cu un avion mic spre Kuwait şi Dubai. Ultima 
etapă o facem cu elicopterul. Ajungem noaptea în Oman şi 
aterizăm la Jabal Sham, unde una din maşinile 
neînmatriculate ale lui Ahmat ne ia şi ne duce la palat. 

— E o filieră subterană de lux, ca pentru oameni mari, nu 
mai încape vorbă, spuse Weingrass dând impresionat din cap. 

— Evan trebuie să dispară un timp şi se va răspândi 
zvonul că a fost văzut în Hawaii, unde a tras la o proprietate 
din Maui. Se lucrează în laborator la nişte fotografii cu el în 
zona respectivă, care au să apară în ziare. 

— Imaginaţia lui Mitchell e pe zi ce trece mai productivă. 

— Nu e altul mai bun, Manny. 

— Poate ar trebui ca el să conducă Agenţia. 

— Nu. Îi e silă de munca administrativă şi e un politician 


jalnic. 

Dacă nu-i place cineva sau ceva, află toată lumea. Mai bine 
stă acolo unde e. 

Se auzi uşa de la intrare. 

— Oui făcu Weingrass vârând repede ţigara lui în gura 
fetei şi împrăştiind fumul cu mâinile. Răutate ce eşti, şopti el. 
Să fumezi aşa sub nasul meu! Nu te gândeşti că-mi foci 
poftă? 

— Eşti complet imposibil! spuse Khalehla cu duioşie, luând 
ţigara şi strivind-o în scrumieră în clipa în care Kendrick 
apărea pe verandă, îmbrăcat în blugi şi leoarcă de 
transpiraţie. 

— Ea n-ar fuma niciodată atât de aproape de tine, îl dojeni 
Evan pe Weingrass. 

— Ei taci! Te pomeneşti că ai urechi de doberman? 

— lar tu ai o minte de câine maidanez ținut în lanţ. 

— Foarte inteligent. 

— Scuze, zise Rashad. Manny poate fi groaznic de 
insistent. 

— Nu mai spune! 

— Nu-ţi spuneam eu? strigă Weingrass. Tot timpul numai 
aşa vorbeşte. Ăsta-i semnul unui complex de superioritate 
foarte avansat şi foarte iritant pentru oamenii cu un intelect 
realmente superior... Te-ai antrenat bine, marionetă ce eşti? 

Kendrick se duse la bar şi alese o carafă cu suc de 
portocale. 

— Am făcut treizeci de minute în ritm rapid, răspunse el 
umplându-şi un pahar. 

— Cam cât îi trebuie unei mârțoage să parcurgă un sfert de 
milă. 

— Văd că te ţii numai de chestii de-astea, protestă 
Kendrick. E din ce în ce mai grav. 

— Nu mai spune! râse Khalehla sorbind din ceaşca cu 
cafea. 

— A sunat cineva? întrebă Evan. 

— Dar de-abia e trecut de şapte, dragule. 


— La Zurich, de exemplu, e unu după-amiază. Am vorbit 
cu ei până să ies. 

— Ai vorbit cu cine? întrebă Rashad. 

— În principal cu directorul băncii Gemeinschaft. Mitch l-a 
speriat groaznic cu informaţia pe care o avem, iar omul 
încearcă acum să coopereze... Stai puţin. A verificat cineva 
telexul din cabinet? 

— Nu, dar parcă am auzit porcăria aia ţăcănind acum vreo 
douăzeci de minute, spuse Weingrass. 

Kendrick lăsă jos paharul şi se duse repede în cabinet. 
Khalehla şi Manny îl urmăriră cu privirea, apoi se uitară unul 
la altul şi ridicară din umeri. După câteva clipe, 
congressmanul se întoarse cu o pagină de telex în mână. Avea 
o privire edificatoare. 

— Au făcut-o! exclamă el. 

— Cine, ce au făcut? întrebă Weingrass. 

— Banca. Îţi aminteşti de linia de credit de cincizeci de 
milioane pe care Grinnell şi consorțiul lui de hoţi din 
California au aranjat-o ca să mă cumpere? 

— Dumnezeule, doar n-au lăsat-o în picioare?! 

— Bineînţeles că nu. A fost anulată în clipa în care Grinnell 
a părăsit insula. 

— Şi> zise Manny. 

— Şi în epoca asta a telecomunicațiilor complicate, pot să 
mai apară din când în când erori de calculator, iar una 
tocmai s-a produs. Nu există nici o înregistrare despre 
recepționarea vreunui ordin de anulare. Creditul e viabil, 
numai că a fost transferat unei bănci surori din Berna, unde 
a primit şi un nou cod pentru contul bancar. Toţi banii sunt 
acolo. 

— Un sfanț n-ai să vezi de la hoţii ăia! zise Weingrass cu 
convingere. Au un motiv pe cinste ca să nu plătească! 

— Ba au să plătească, deşi n-au rezerve mai mari de cinci 
sute de milioane. 

— Au să se lupte, Evan, insistă Khalehla, la fel de convinsă 
de ce spunea ca şi bătrânul. 


— Ca să se dea în spectacol în fața tribunalelor elvețiene? 
Mie nu prea-mi vine să cred. 


Elicopterul Cobra, fără însemne, zbura prin noapte 
deasupra deşertului la mai puţin de o sută cincizeci de metri 
altitudine. Evan şi Khalehla, epuizați după aproape treizeci şi 
şase de ore de zbor şi de alergări între avioane, dormeau unul 
lângă altul. Rashad îşi lăsase capul pe umărul lui Kendrick, 
care dormea cu capul în piept. Un bărbat în salopetă kaki şi 
fără însemne militare apăru din cabină şi veni lângă Evan, 
trăgându-l uşor de mână. 

— Ajungem în cincisprezece minute, domnule. 

— Oh, zise Kendrick ridicând privirea şi clipind de câteva 
ori ca să-şi alunge somnul. Mulţumesc. O trezesc eu pe 
prietena mea. Doar omul trebuie întotdeauna să facă ceva 
înainte de a ajunge undeva, nu-i aşa? 

— Nu-i şi cazul meu, zise Khalehla tare dar fără să se 
mişte. Eu dorm până-n ultima clipă. 

— Ei bine, scuză-mă, dar eu nu. Nu pot. E chestie de 
necesitate. 

— Bărbaţii, remarcă agenta din Cairo luându-şi capul de 
pe umărul lui şi înghesuindu-se în partea opusă a banchetei. 
Nu se pot controla deloc, adăugă ea cu ochii închişi. 

— O să vă ţinem la curent, zise ofițerul râzând uşor şi 
luând-o înapoi spre cabină. 

După un sfert de oră, vocea pilotului se auzi în interfon. 

— Semnal recepționat drept înainte. Pentru aterizare, vă 
rog să vă puneţi centurile de siguranţă. 

Elicopterul încetini şi rămase în suspensie deasupra unui 
punct luminat de farurile a două maşini aşezate față în față. 
Apoi, încet, se lăsă pe sol. 

— Părăsiți aparatul cât puteţi de repede, vă rog, continuă 
pilotul. Trebuie să plec de-aici imediat. 

Nici bine nu apucară să pună piciorul pe pământ, că 
elicopterul, cu rotoarele vâjâind, se ridică lent, se legănă 
câteva clipe, parcă nehotărât, apoi se răsuci şi țâşni peste 


deşertul luminat difuz de razele lunii, împrăştiind nori de 
nisip pe sub el. În jetul de lumină al farurilor maşinilor, 
apăru tânărul sultan al Omanului. Era îmbrăcat în pantaloni 
largi şi purta o cămaşă albă descheiată, care înlocuia acum 
tricoul cu New England Patriots pe care îl purtase când se 
întâlnise cu Evan în deşert cu şaisprezece luni în urmă. 

— Lasă-mă pe mine să vorbesc întâi, bine? spuse acesta 
când Kendrick şi Khalehla se apropiară de el. 

— Bine, fu Kendrick de acord. 

— Primele reacții pot să nu fie cele mai inteligente, aşa-i. 

— Aşa e. 

— Dar se presupune că eu sunt inteligent, nu-i aşa? 

— Aşa-l. 

— Şi totuşi, consecvenţa e produsul inteligențelor minore, 
nu-i aşa? 

— În anumite limite. 

— Nu nominaliza. 

— Să nu faci pe avocatul cu mine. Singura dată când ai 
intrat într-un bar a fost atunci când te-a dus Manny, în Los 
Angeles. 

— Dar ovreiul ăla ipocrit... 

— Cel puţin bine că n-ai zis jidan scârbos. 

— N-aş putea. Nu-mi place cum sună, aşa cum nu-mi 
place cum sună nici arab jegos... în orice caz. Cu Manny n- 
am trecut pe lângă prea multe baruri din Los Angeles fără să 
intrăm în ele. 

— Deci, care-i poziţia ta, Ahmat? 

Tânărul suveran trase adânc aer în piept şi vorbi repede. 

— Acum ştiu toată povestea şi mă simt ca un neghiob. 

— Toată povestea? 

— Toată. Indivizii de la Inver Brass, bandiții lui Bollinger, 
ticălosul de Hamendi, pe care frații mei saudiți din Riad ar fi 
trebuit să-l execute atunci când l-au prins... toată afacerea. 
Şi-ar fi trebuit să mă gândesc că tu nu puteai să faci ce-am 
crezut. Comando Kendrick împotriva arabilor jegoşi nu puteai 
să fii tu, în nici un fel nu puteai fi tu... Te rog să mă ierti, 


Evan, încheie Ahmat şi se apropie să-l îmbrăţişeze pe 
congressmanul din al nouălea district din Colorado. 

— Mai încet, spuse Khalehla. Mă faceți să plâng de 
emoție... 

— Şi tu, tigroaica din Cairo! strigă încântat sultanul 
lăsându-l pe Kendrick şi luând-o pe Khalehla în brațe. Avem 
şi noi o fată, ştii? Jumătate americană şi jumătate omaneză. 
Îți spune ceva treaba asta? 

— Ştiu. Dar nu mi s-a permis să iau legătura cu tine... 

— Înţelegem. 

— Dar n-a durat mult. O cheamă Khalehla. 

— Dacă n-ai fi fost tu Khalehla numărul unu, n-ar exista 
acum Khalehla numărul doi... Hai să mergem, zise Ahmat 
îndreptându-se către una din limuzine, dar se întoarse spre 
Evan: 

— Arăţi foarte în formă pentru un tip care a trecut prin 
atâtea. 

— Mda, pentru un bătrân ca mine, mă vindec destul de 
repede, spuse Kendrick. Spune-mi ceva, Ahmat. De unde 
cunoşti toată povestea? Cine ţi-a spus-o? 

— Un om pe nume Payton, Mitchell Payton, de la CIA. 
Preşedintele vostru, Jennings, mi-a telefonat şi mi-a spus să 
aştept un telefon de la acest Payton. A insistat să-l accept, 
pentru că e ceva urgent. Hei, dar Jennings ăsta e un individ 
încântător, nu-i aşa?... Deşi nu sunt sigur că ştia tot ce mi-a 
spus Payton mie. 

— De ce spui asta? 

— Nu ştiu, dar simt, zise tânărul sultan şi se opri lângă 
uşa limuzinei uitându-se la Evan. Dacă ai să poţi să pui 
punct problemei ăsteia, prietene, vei face mai mult pentru 
Orientul Mijlociu şi pentru noi, cei din Golf, decât toți 
diplomații din lumea asta. 

— Vom pune punct. E posibil. Dar numai cu ajutorul tău. 

— [Íl ai. 


Ben-Ami şi Albastru intrară în bazarul Al Kabir căutând o 


cafenea care servea şi seara la măsuțele de afară. Erau 
îmbrăcați în costume elegante, ca nişte veritabili oameni de 
afaceri, aşa cum arătau de altfel şi vizele bahrainiene de pe 
paşapoartele lor, în care figurau ca directori executivi ai lui 
Bank of England, sucursala din Manamah. Văzură cafeneaua 
din marginea trotuarului, îşi croiră drum prin mulțimea care 
roia printre tarabe şi se aşezară la o măsuţă goală, cea mai 
apropiată de stradă, aşa cum li se spusese. După trei minute 
apăru un bărbat înalt îmbrăcat în robă albă. 

— Aţi comandat cafea? întrebă Kendrick. 

— N-a apărut încă nimeni, răspunse printre dinți Ben-Ami. 
În seara asta e cam aglomerat Cum te simţi, congressmane? 

— Să-ncercăm Evan sau mai bine Amal. Sunt aici, ceea ce 
într-un fel îţi răspunde la întrebare. 

— Şi Weingrass? 

— Mă tem că nu e foarte bine... Salut, Albastrule! 

— Salut, răspunse tânărul privindu-l fix pe Kendrick. 

— Arăți foarte a om de afaceri şi foarte civil în hainele 
astea. Nu sunt sigur că te-aş fi recunoscut dacă n-aş fi ştiut 
că trebuie să te întâlnesc aici. 

— Nu mai am nici o treabă cu milităria. A trebuit să 
părăsesc Brigada. 

— Ai să le lipseşti. 

— Îmi lipseşte ea mie, dar rănile nu mi s-au vindecat de 
tot, mai am nişte tendoane nerefăcute, aşa mi-au spus 
doctorii. Azra a fost un luptător tare. 

— Încă-l mai urăşti? 

— Nu, n-am vrut să se înțeleagă că l-aş uri. Sunt încă 
supărat, asta da, dar nu pot să simt ură pentru un om pe 
care a trebuit să-l ucid. 

— Şi cu ce te mai ocupi? 

— Lucrez pentru guvern... 

— Da, pentru noi, îl întrerupse Ben-Ami. Pentru Mossad. 

— Şi că veni vorba. Ahmat îşi cere scuze că nu te-a putut 
primi la palat... 

— Chiar e nebun? Exact unii ca noi îi mai trebuie lui în 


casă? Îţi dai seama ce s-ar întâmpla dacă ar afla cineva! 

— Cât de multe ţi-a spus Manny? 

— Cu gura lui bogată, câte nu mi-a spus? După ce-ai 
plecat tu din State, a dat chiar telefon şi ne-a dat nişte 
informaţii pe care să le folosească Albastru. 

— Cum Albastru?... Ila spune, n-ai şi alt nume? 

— Cu tot respectul domnule, pentru un american, nu am. 
Din consideraţie pentru amândoi. 

— Bine, accept. Ce-a zis Weingrass că poți să foloseşti şi 
cum? 

Tânărul se aplecă peste masă şi ceilalți îşi apropiară toți 
capetele. 

— Ne-a spus o cifră: cincizeci de milioane. 

— sStrălucitoare manipulare! izbucni Ben-Ami. Şi nu cred 
nici o secundă că a fost ideea lui Manny. 

— Cum?... Ei bine, s-ar îi putut să fie. De fapt, banca n-a 
avut de ales. Washingtonul a pus tare piciorul în prag. Ce-i cu 
cele cincizeci de milioane? 

— Yemenul de Sud, răspunse Albastru. 

— Nu înțeleg. 

— Cincizeci de milioane înseamnă o sumă foarte mare, 
spuse fostul lider al Brigăzii Massada, dar există şi sume mai 
mari, în special în sens cumulativ. Iran, Irak, înțelegeţi, nu? 
Aşa că trebuie să ne gândim la nişte oameni cu pungă 
adâncă. De exemplu Yemenul de Sud. E o zonă a 
terorismului, una foarte săracă deşi e foarte îndepărtată, 
aproape inaccesibilă, cuprinsă între golful Aden şi Marea 
Roşie, ceea ce o fiice foarte importantă din punct de vedere 
strategic pentru alte organizații teroriste susținute de surse 
bogate. Astea caută mereu terenuri de antrenament pentru 
forțele lor. În Valea Baaka au loc permanent infiltrări şi 
nimănui nu-i surâde vreo colaborare cu Gaddafi. Ăsta-i 
nebun şi nu poți avea încredere în el, plus că oricând poate să 
zboare de la putere. 

— Trebuie să-ți spun, îl întrerupse din nou Ben-Ami, că 
Albastru a devenit unul dintre cei mai competenți experți ai 


noştri în materie de antiterorism. 

— Încep să observ. Continuă, tinere. 

— Nu sunteți cu mult mai în vârstă decât mine. 

— Cam cu douăzeci de ani. Dar nu contează, zi-i înainte. 

— Ideea dumneavoastră, după cum o înțeleg eu, e să 
aranjăm nişte transporturi aeriene de muniții de la furnizorii 
lui Hamendi din Europa şi America şi care să treacă prin 
Masqat, unde anumiţi presupuşi oficiali corupți vor închide 
ochii şi le vor lăsa să treacă mai departe spre Liban şi Valea 
Baaka. Corect? 

— Da şi gărzile sultanului vor poza în palestinieni care 
verifică marfa pentru care i-au plătit lui Hamendi şi pe 
măsură ce avioanele aterizează, palestinienii ăştia îşi fac 
treaba. În tot acest timp echipajele vor fi ţinute în carantină. 
Fiecare avion va avea, să zicem, şaizeci sau şaptezeci de lăzi 
care vor fi deschise de echipe de câte zece oameni, iar 
conținutul lor va fi stropit din belşug cu substanţe puternic 
corosive. Operația nu ia mai mult de un sfert de oră de fiecare 
avion. Avem suficient timp ca să rezolvăm totul. Garnizoana 
din Masqat va înconjura zona cu un cordon, aşa că în afară 
de oamenii noştri acolo nu mai pătrunde nimeni. 

— Lăudabil, spuse Albastru, dar părerea mea e că treaba 
asta se va desfăşura într-o grabă prea mare şi deci va fi 
riscant. De obicei piloții obiectează când li se cere să-şi 
părăsească avioanele prin partea asta a lumii, iar oamenii din 
echipaje au să facă gălăgie dacă văd că sunt dați de colo-colo 
ca nişte străini; ăştia miros totdeauna când e vorba de ceva 
oficial, crede-mă... în schimb, de ce nu i-am convinge pe cei 
mai importanți şefi din Valea Baaka să se ducă în Yemenul de 
Sud împreună cu trupele lor de elită? Să zicem că ar fi vorba 
de o nouă mişcare provizorie finanțată de duşmanii Israelului, 
care umblă forfota primprejur. Le spunem că există un credit 
inițial de cincizeci de milioane în arme şi echipamente pentru 
antrenament şi pentru trimiterea trupelor lor de asalt în Gaza 
şi pe înălțimile Golan. Şi că dacă va fi nevoie suma se va 
suplimenta. Pentru fanaticii ăia oferta va suna irezistibil... Şi 


în loc de mai multe transporturi aeriene nu e nevoie decât de 
un singur vapor încărcat în afara Bahrainului, care să treacă 
pe aici prin golf ca să se ducă spre sud, de-a lungul coastei, 
spre portul Nishtun din Yemenul de Sud. 

— Drum pe care probabil că are să se întâmple ceva, nu? 
sugeră Kendrick. 

— Aş zice că în apele de la vest de Ra's al Hadd. 

— Adică ce să se întâmple? 

— Piraţi, răspunse Albastru, cu un zâmbet şters. O dată 
ajunşi să controleze un vas, le va lua două zile în plină mare 
ca să înțeleagă ce trebuie, cu mult mai multă subtilitate şi 
mult mai complet decât dacă ar mişuna pe pista vreunui 
aeroport unde, într-adevăr, Hamendi şi-ar putea planta 
propriii lui oameni. 

Sosi un ospătar grăbit îngăimând nişte scuze şi dând vina 
pe aglomerația din stradă. Ben-Ami comandă cafea cu 
nucşoară. 

— Ai zis o dată ajunşi să controleze un vas, spuse Kendrick 
studiindu-l atent pe tânărul antiterorist israelian. Dar ia să 
ne gândim ce se întâmplă dacă treaba nu reuşeşte? Dacă ceva 
merge prost?... Să zicem că răpitorii noştri n-or să poată lua 
nava sau comandantul apucă să lanseze un mesaj spre 
Bahrain, în care să spună doar atât: Pirati! În cazul ăsta n-ar 
mai putea fi vorba de nici un control. Armele trec mai departe 
neatinse, iar Hamendi va fi din nou liber şi cu un plus de 
milioane în buzunare. Am risca extraordinar de mult pentru... 
pentru nimic, de fapt. 

Nici măcar pentru extraordinar de puţin. 

— Dar riscul ar fi mai mare pe aeroportul din Masqat, 
insistă Albastru. Fiţi atenţi, trebuie să mă ascultați. Cu un an 
şi ceva în urmă v-aţi întors aici doar pentru câteva zile, după 
ce lipsiserăți ani întregi. Nu ştiţi cum stau lucrurile cu 
aeroporturile noastre. Sunt pur şi simplu nişte paradisuri ale 
corupției!... Cine vine cu ce? Cine-a fost mituit şi cu ce-aş 
putea eu să-l şantajez pe ăsta? De ce s-a produs o mică 
schimbare în programul zilnic, în folosul cui? Şi mie ce-mi 


iese la treaba asta? E ceva de nedescris! Nimic nu scapă 
ochilor şacalilor ăstora în căutare de bani, iar banii se dau, să 
ştiţi, pentru o astfel de informaţie... Imposibil să te fereşti de 
ei. Pe când abordarea unui vas în mijlocul mării reprezintă un 
risc mai mic, cu un beneficiu mult mai mare, credeți-mă. 

— Eşti convingător. 

— Are dreptate, spuse Ben-Ami când ospătarul tocmai 
sosea cu cafeaua. Shukren, spuse agentul Mossadului, 
mulțumind şi plătind ospătarului care plecă imediat spre o 
altă masă. Desigur, decizia trebuie să-ți aparțină, Amal 
Bahrudi. 

— Şi unde-i găsim pe piraţii ăştia? întrebă Evan. Dacă pot 
fi găsiți şi dacă le putem accepta condiţiile. 

— Dacă sunteți convins de părerea mea, răspunse Albastru 
privindu-l ţintă pe Kendrick. Mizez pe posibilitatea de a 
atribui o asemenea sarcină foştilor mei camarazi din 
Massada. Am avut mai mulți voluntari decât puteam eu să 
număr. Şi la fel cum l-aţi urât dumneavoastră pe Mahdi, la fel 
îl urâm noi pe Abdel Hamendi care furnizează teroriştilor 
armament şi muniție cu care ne ucid compatrioţii. Am ales 
şase oameni de-ai noştri. 

— Numai şase! 

— Nu trebuie să fie o operaţiune sută la sută israeliană. 
Am mai ales şase pe care-i cunosc. Sunt de pe malul de vest 
al Iordanului... Palestinieni care s-au săturat de puterea lui 
Hamendi la fel ca mine. Împreună vom forma o unitate, dar 
tot nu va fi de ajuns. Mai avem nevoie de încă şase. 

— De unde? 

— De la țara arabă gazdă, despre care ştim că doreşte şi ea 
să-i rupă spinarea lui Hamendi. Ar putea sultanul 
dumneavoastră să ni-i pună la dispoziție din rândul gărzilor 
lui personale? 

— Majoritatea sunt rude de-ale lui, veri cred. 

— Asta ar ajuta enorm. 


Achiziționarea ilegală de armament de pe piața 


internațională reprezintă o procedură surprinzător de simplă, 
bazată pe faptul că poate fi realizată de oameni relativ 
obişnuiţi, din Washington şi până în Beirut. Există trei 
cerințe de bază. Mai întâi, accesul imediat la fonduri 
nedeclarate. Apoi numele intermediarului, de multe ori 
destăinuit în timpul unei mese, nu la telefon, de către orice 
director executiv al unei companii producătoare de arme sau 
de vreun membra al unei organizaţii de spionaj dispus să 
primească mită. Acest intermediar trebuie să fie capabil să ia 
contact cu mijlocitorul principal, care va rezolva problema 
ambalajului şi va coordona procesarea certificatelor legale 
pentru utilizatorii finali. În Statele Unite licenţele de export 
sunt acordate exclusiv pentru armamentul destinat țărilor 
prietene dar, pe traseul atât de întortocheat care urmează, 
marfa îşi schimbă de multe ori destinaţia. A treia cerință, care 
de altfel ar trebui să fie cea mai simplă, devine adeseori cea 
mai dificilă, din cauza extraordinarei complexități şi varietăți 
a mărfii. E vorba de pregătirea listei de arme şi echipamente 
auxiliare care urmează să fie achiziționate. Aparent, nu există 
cinci cumpărători care să cadă de acord asupra capacităţii de 
distragere a armei respective şi nu puține vieți s-au pierdut în 
timpul dezbaterilor  încinse asupra acestor probleme, 
cumpărătorii cedând deseori acceselor de isterie. 

Acesta era deci motivul pentru care talentele de organizator 
al lui Albastru în ceea ce priveşte cronometrarea şi detalierea 
acțiunilor au fost atât de bine primite. Agenţii Mossadului din 
Valea Baaka au înaintat o listă cu cele mai actuale şi dorite 
mărfuri, incluzând aici şi lăzile obişnuite cu arme automate, 
grenade de mână, exploziv cu efect întârziat, bărci de asalt 
din PVC negru, butelii de oxigen pentru înot subacvatic pe 
distanțe mari, echipament de antrenament şi asalt, cum ar fi 
ancore pentru cățărări, funii groase şi scări din funie, 
binocluri cu infraroşii, mortiere comandate electronic, 
aruncătoare de flăcări şi aruncătoare de rachete antiaeriene. 
Un inventar impresionant, care înghițea aproximativ 
optsprezece milioane de dolari dintr-un total de douăzeci şi 


şase de milioane pe care un cumpărător o putea folosi pentru 
a cumpăra de la un furnizor. Restul, până la cincizeci de 
milioane de dolari americani, fiind pus pe seama fluctuațţiei 
cursului de schimb, intra invariabil în buzunarele 
vânzătorului. De aceea Albastru adăugase la listă trei tancuri 
chinezeşti, sub umbrela termenului tehnic de apărare locală 
şi astfel lista fusese declarată completă. De fapt nu numai 
completă, ci şi credibilă. 

Necunoscutul, neştiutul şi niciodată recunoscutul agent pe 
nume Ben-Ami, îmbrăcat în blugii lui favoriți marca Ralph 
Lauren, opera acum în afara casei conspirativei a Mossadului 
de lângă cimitirul portughez din Jabal Sa'ali. Spre uluirea şi 
furia lui, intermediarul pentru afacerea cu Abdel Hamendi se 
dovedi a fi un evreu din Bet Shemesh. Totuşi, Ben-Ami îşi 
ascunse dezamăgirea şi negocie netulburat uriaşa achiziție, 
fiind absolut convins că în Bet Shemesh va mai fi în curând 
un anumit mort, după ce aveau să scape toți cu viață. Dacă 
aveau să scape. 

Una după alta, sosiră şi cele două unități de câte şase 
oameni, aterizând cu elicopterele noaptea, în deşertul Jabal 
Sharn, fiind ghidate de semnalele luminoase de la sol. 
Sultanul Omanului îi întâmpină pe voluntari şi îi prezentă 
viitorilor lui camarazi, şase membri foarte dotați şi foarte 
antrenați din garda lui personală din garnizoana Masqat. Cei 
optsprezece bărbați, palestinieni, evrei şi omanezi, îşi dădură 
mâna, uniți de un obiectiv comun: moarte pentru un 
neguțător de moarte. 

Antrenamentele aveau să înceapă a doua zi dimineaţă în 
Marea Arabiei, dincolo de apele puţin adânci din Al Ashkarah. 

Moarte pentru un neguțător de moarte. 


În şapte zile antrenamentele se definitivară, iar în a opta zi 
douăzeci şi doi de oameni se îmbarcară pe un trauler în largul 
coastelor Ra's al Hadd, având tot echipamentul depozitat la 
bord. În a noua zi, în Marea Arabiei, la apusul soarelui, pe 
radar le apăru un cargou care venea din Bahrain, iar după 


lăsarea întunericului, traulerul puse cap compas spre sud, 
urmând coordonatele de interceptare. 
Moarte unui neguțător de moarte... 


Capitolul 46 


Cargoul sălta ca o coajă de nucă pe valurile negre ale 
mării, ridicându-se şi plonjând între ele, ca un peşte de pradă 
în căutarea hranei. Traulerul Ra's al Hadd se opri la jumătate 
de milă în dreapta vasului care se apropia. Oamenii coborâră 
la apă două bărci mari din PVC. În prima se urcară 
doisprezece bărbaţi, iar în a doua ceilalți zece, plus o femeie. 
Khalehla Rashad se afla şi ea lângă Evan Kendrick şi Ahmat. 

Toţi erau echipați în costume impermeabile strânse pe 
corp, din care nu li se vedeau decât fețele, mascate şi ele cu o 
alifie neagră. În afară de rucsacurile din doc pe care le purtau 
în spate şi de armele prinse la centuri, fiecare mai avea 
ventuze mari la genunchi şi antebraţe. Cele două bărci săltau 
una lângă alta pe crestele valurilor în întâmpinarea cargoului 
care înainta spre ele. Apoi, când masa uriaşă de metal negru 
se ridică deasupra lor, oamenii manevrară bărcile în aşa fel 
încât le alipiră de vas. Apoi, unul după altul, pirații îşi fixară 
ventuzele de coca vaporului. 

Încet, ca un şir de furnici care se suie pe un cazan de 
gunoi, comandoul omanez ajunse la partea superioară a 
punţii, unde ventuzele fură dezafectate şi aruncate în mare. 

— Eşti în regulă? îl întrebă Khalehla pe Evan. 

— În regulă! protestă Kendrick. Braţele mă omoară şi cred 
că picioarele îmi atârnă undeva în apa de colo de jos, la care 
nici nu mă gândesc să mă uit! 

— Bine, atunci înseamnă că eşti în regulă. 

— Tu îți câştigi o pâine cu aşa ceva? 

— Nu foarte des, răspunse agenta din Cairo. Pe de altă 
parte, să ştii că am avut parte şi de lucruri mai rele. 

— Sunteţi toţi nişte ţicniți! 

— Da, numai că eu n-am intrat într-o închisoare plină cu 
terorişti. Vreau să spun că aia e o adevărată ţicneală! 


— Şşşş! ordonă Ahmat Yamenni, sultan al Omanului, aflat 
în dreapta lui Rashad. Uite, echipele au sărit peste bord. 
Linişte. 

Palestinienii îi înlăturară pe oamenii de cart care moțăiau 
la prova, în mijlocul vasului şi la pupa, în timp ce israelienii 
țâşniră în sus pe trepte spre o punte superioară şi capturară 
cinci marinari care stăteau rezemați de un perete despărțitor 
şi beau vin. După cum fusese planificat, din moment ce se 
aflau în apele teritoriale ale Omanului, omanezii se grăbiră 
spre puntea de comandă pentru a-l anunța formal pe căpitan 
că vasul se afla sub controlul lor, în baza unui înalt decret 
regal care tocmai fusese emis şi că va trebui să menţină şi în 
continuare cursul actual. Echipajul fu adunat şi se desfăşură 
o percheziție rapidă, cu confiscarea pe loc a oricăror arme de 
foc sau albe. Apoi toţi fură închişi într-un compartiment păzit 
pe rând de câte trei membri ai comandoului, un omanez, un 
palestinian şi un israelian. Căpitanul, un individ uscăţțiv şi 
fatalist, cu o barbă ţepoasă, acceptă situaţia cu o ridicare din 
umeri, fără să-şi ofere sprijinul dar şi fără să obiecteze. 
Rămase la timonă solicitând doar ca secunzii lui să-l 
înlocuiască la orele prevăzute. Cererea îi fu aprobată, iar 
comentariul lui ulterior fu o însumare a gândurilor lui 
filosofice: 

— Arabii şi evreii sunt acum împreună piraţii mărilor 
deschise. Lumea asta e mai capie decât credeam eu. 

Telegrafistul constitui totuşi surpriza cea mare. Cabina lui 
fu abordată cu maximum de prudenţă, Khalehla conducându- 
i pe cei doi membri ai Brigadei Massada şi pe Evan Kendrick. 
La semnalul ei, uşile fură deschise brusc şi toate armele fură 
îndreptate către operator. Însă acesta scoase imediat un 
steguleț israelian şi, afişând un zâmbet larg, îi întrebă vesel: 

— Ce mai face Manny Weingrass, domnilor? 

— Doamne, Dumnezeule! Fură singurele cuvinte pe care fu 
în stare să le rostească congressmanul din Colorado. 

— Era de aşteptat, zise Khalehla. 


Timp de două zile petrecute pe mare în marş spre portul 
Nishtun, pirații lucrară nebuneşte în pântecele vasului, în 
regim de douăzeci şi patru de ore din douăzeci şi patru. Fură 
foarte precişi, din moment ce fiecare cunoştea bine marfa cu 
care aveau de-a face, distrugând-o eficient şi ireparabil. Lăzile 
fură apoi resigilate, neprezentând nici o urmă de violare. 
Înăuntru rămaseră doar arme şi echipament împachetate 
toate ordonat, ca şi când ar fi provenit de pe liniile de montaj 
ale fabricilor de arme de pe tot cuprinsul globului şi adunate 
la un loc de Abdel Hamendi, neguţătorul de moarte. În zorii 
celei de-a treia zile, vasul intră în portul Nishtun din Yemenul 
de Sud. Piraţii palestinieni, omanezi şi israelieni, femeia agent 
din Cairo şi congressmanul american, erau îmbrăcați toți 
acum în hainele pe care le căraseră în rucsacurile lor. 
Jumătate arabă, jumătate europeană, îmbrăcămintea lor 
desperecheată aducea cu cea a marinarilor angajați la 
întâmplare prin porturi de vasele comerciale cu deficite de 
echipaj. Cinci palestinieni, luând aerul unor descărcători 
bahrainieni, se aflau lângă pasarela care urma să fie coborâtă 
peste câteva momente. Ceilalți urmăreau pasivi de pe puntea 
inferioară mulțimea care se adunase pe enormul chei din 
centrul complexului portuar. Era o isterie generală; parcă şi 
mirosul ei plutea în aer. Vasul sosit era un simbol al izbăvirii 
trimise de oameni bogați şi puternici, care undeva în lumea 
asta se gândeau că luptătorii atât de mândri şi atât de loviți 
de suferințe ai Yemenului de Sud ar fi fost importanți. Era un 
carnaval delirant al dorinței de răzbunare. Răzbunare 
împotriva cui? Aici nici măcar ei nu puteau să cadă de acord, 
dar era clar că slava Yemenului cerea sângele duşmanului, 
deşi nimeni nu putea precizii cine era acest duşman. Gurile 
lor sălbatice, spumegând sub nişte ochi la fel de sălbatici, 
scoteau țipete ascuţite pline de ură şi de violenţă. 

Vasul se lipi de chei, iar zarva de jos se transformă într-un 
vacarm cumplit. Câţiva membri ai echipajului, selecționați şi 
urmăriți îndeaproape de ochii şi armele omanezilor, fură puşi 
să lucreze la maşinăriile cu care erau familiarizați şi 


complicatul proces de descărcare începu. Pe măsură ce 
paletele cu lăzi erau ridicate de macarale şi aşezate pe chei în 
zona de descărcare, răcnetele mulțimii deveneau de-a dreptul 
înfiorătoare. După două ore descărcarea se încheie, 
culminând cu depunerea pe uscat a celor trei tancuri 
chinezeşti. Dacă  lăzile ridicaseră mulțimea pe culmea 
freneziei, apariția blindatelor o aruncă pur şi simplu în delir. 
Soldaţii în uniforme ponosite de-abia dacă mai reuşeau să-şi 
țină la distanță compatrioţii ca să nu se repeadă la cei trei 
mici monştri, care însemnau şi ei acelaşi simbol al 
importanţei lor şi al recunoaşterii lor de către cineva, cineva 
aflat cine ştie unde. 

— lisuse Cristoase! zise Kendrick strângându-l tare de braţ 
pe Ahmat şi uitându-se atent la ceea ce se petrecea jos, pe 
chei. Priveşte! 

— Unde? 

— Eu văd! interveni Khalehla, îmbrăcată în pantaloni şi cu 
părul dat pe spate sub pălăria de pescar grec. Dumnezeule, 
nu pot să cred! E el, nu-i aşa? 

— Cine? ceru să ştie tânărul sultan, începând să se 
enerveze. 

— Hamendi! răspunse Evan arătând cu degetul în direcția 
unui bărbat în costum alb de mătase, înconjurat de mai mulți 
indivizi în uniforme şi robe albe. 

Procesiunea lor înainta încet pe chei şi soldații din escortă 
se opinteau din răsputeri, făcându-le loc de trecere prin 
mulțime. 

— Poartă acelaşi costum alb pe care l-a avut într-una din 
pozele din apartamentul lui Vanvlanderen, adăugă Rashad. 

— Sunt convins că are zeci de costume la fel, explică Evan. 
Şi sunt sigur că are impresia că-l fac să pară pur şi 
neprihănit... Cred că are curaj, nu glumă, dacă-şi lasă el 
tabăra înarmată din Alpi şi vine aici, la numai câteva ore de 
drum cu avionul de Riad. 

— De ce? întrebă Ahmat. Doar e protejat, saudiții n-ar 
îndrăzni să ațâţe vreun conflict acționând peste graniţele lor. 


— Apropo, interveni Khalehla, Hamendi se pare că a 
mirosit că de unde vine vaporul ăsta mai pot să iasă şi alte 
milioane bune. Nu face decât să-şi asigure terenul de 
vânătoare, iar asta nu implică decât un risc minor. Cu 
beneficii grase. 

— Ştiu ce are de gând, spuse Evan vorbind cu Khalehla dar 
uitându-se la tânărul sultan. Saudiţii n-au să îndrăznească, 
continuă Kendrick, repetând vorbele lui Ahmat. Şi nici 
omanezii... 

— Astea-s nişte motive foarte bune ca saudiţii să-i lase în 
pace pe fanatici să se scufunde în propria lor mocirlă, 
răspunse sultanul. 

— Nu e o idee rea, dar... 

— Dar ce? 

— Ne bazăm pe faptul că atunci când toţi aceşti oameni, în 
special capii din Valea Baaka, au să descopere că toată marfa 
pentru care au plătit nu-i decât un morman de rebuturi, 
Hamendi va fi socotit răspunzător de furtul a cincizeci de 
milioane. Şi-atunci tipul o să devină un paria, un arab care-şi 
trădează semenii arabi pentru bani. 

— Veştile se vor răspândi ca şoimii sub palele vântului, aşa 
cum ar fi spus poporul meu în urmă cu câteva zeci de ani, 
completă sultanul. Din câte ştiu eu despre Baaka, ăia au să 
trimită cele mai tari echipe de ucigaşi profesionişti ca să-l 
lichideze, nu atât pentru bani, cât fiindcă i-a crezut chiar aşa 
tâmpiţi şi şi-a bătut joc de ei. Chestie mai curând de ambiţie, 
de orgoliu, deşi nici în privinţa banilor... 

— Asta-i optimul, spuse Evan Kendrick. Asta şi sperăm, 
dar el are averi de milioane şi milioane în toată lumea şi 
dispune de zeci de locuri unde s-ar putea ascunde. 

— De fapt tu cum vezi problema, Evan? îl întrebă Khalehla. 

— Poate-am reuşi să devansăm puţin orarul şi cu ceva 
noroc, să ne asigurăm optimul. 

— Vorbeşte te rog pe limba noastră, nu mai bate câmpii pe 
latineşte, insistă ea. 

— Acolo jos e un circ întreg. Soldaţii abia mai reuşesc să 


țină piept mulțimii. Pentru declanşarea unei mici răscoale nu- 
i nevoie decât ca mulțimea să se apuce să strige la unison... 
Farjunna! Farjunna! Farjunna! Farjunna.... 

— Adică arată-ne, traduse Ahmat. 

— Să urle până când vocile lor au să zguduie blestematul 
ăsta de oraş! Cuib de tâlhari! 

— Una sau două lăzi deschise, puştile ridicate în gest de 
triumf... apoi scoasă muniția şi împărțită. 

— Şi trase câteva salve în aer, aşa, de poftă, completă 
Khalehla, numai că pugştile n-or să tragă. 

— Apoi se vor deschide alte lăzi, continuă sultanul 
împărtăşind entuziasmul celor doi. Echipament distrus, bărci 
pneumatice sfâşiate, aruncătoare de flăcări perforate. Şi 
Hamendi e chiar aici!... Phiii! Cum am putea ajunge acolo jos? 

— Voi nu puteți. Nici unul din voi nu poate, spuse 
Kendrick cu fermitate făcând semn unui membru al Brigăzii 
Massada. 

Omul veni în fugă, iar Evan continuă repede, nedându-le 
lui Ahmat şi Khalehlei nici o şansă de a vorbi, ci lăsându-i să- 
l privească uimiți. 

— Ştii cine sunt, nu-i aşa? îl întrebă el pe israelian. 

— N-ar trebui să ştiu, dar sigur că ştiu. 

— Mă consideraţi conducătorul acestei acţiuni, da? 

— Da, dar îmi pare bine că mai sunt şi alții... 

— Fără importanţă! Eu sunt şeful. 

— Bun. Tu eşti şeful. 

— Vreau ca oamenii ăştia doi să fie imediat arestați şi 
încuiați într-o cabină. 

Protestele sultanului şi ale Khalehlei fură înecate de reacția 
promptă a israelianului. 

— Ţi-ai pierdut minţile? Omul ăsta e... 

— Nu mă interesează, chiar de-ar fi însuşi Mohamed, iar ea 
Cleopatra. Închide-i! Executarea! 

Evan porni în grabă spre pasarelă şi spre mulțimea isterică 
de jos de pe chei. 


Îl găsi pe unul dintre cei cinci descărcători palestinieni şi-l 
trase din fața unui grup de soldați care protejau blindatele 
chinezeşti de mulțimea furibundă. Se apropie de el şi-i vorbi 
la ureche. Arabul răspunse dând din cap şi arătând spre unul 
din camarazii lui care se amestecase în mulțime şi îi făcu 
semn să iasă de acolo şi să se alăture celorlalți. 

Apoi fiecare plecă în goană de-a lungul cheiului, trecând de 
la un grup la altul, repetând mesajul primit, strigându-l din 
tot pieptul, până când sămânţa se răspândi în mulțime şi, ca 
un val enorm străbătând un ocean de ființe omeneşti, 
strigătul general ţâşni din gurile a mii de oameni 
înfierbântați. 

— Farjunna! Farjunna! Farjunna! 

Mulțimea înaintă în masă către zona de descărcare, iar 
procesiunea micii elite în care arabul Abdel Hamendi se afla 
în centrul atenției fu literalmente dată la o parte, împinsă în 
spatele porților uriaşe ale depozitului de la capătului cheiului. 
Se auziră scuze strigate din mijlocul mulțimii, pe care 
comerciantul de arme le acceptă cu falsă amabilitate, arătând 
mai degrabă ca unul care a picat din greşeală într-o altă parte 
a oraşului şi care arde de nerăbdare să plece imediat şi fără 
îndoială că ar fi şi făcut-o dacă nu s-ar fi gândit la avantajele 
pe care presupunea că le va avea rămânând pe loc. 

— Pe aici! se auzi o voce pe care Evan o cunoştea prea 
bine. 

Era Khalehla. Iar lângă ea se afla Ahmat, amândoi de-abia 
ținându-se pe picioare în mijlocul mulțimii fremătătoare. 

— Ce dracu” faceţi aici? răcni Kendrick croindu-şi drum cu 
coatele până la ei. Aşa ne-a fost vorba? 

— Domnule congressman, spuse sultanul Omanului pe un 
ton poruncitor, eşti tu conducătorul acestei unități, chestiune 
discutabilă de altfel, dar acest vas se află până una-alta sub 
comanda mea! Oamenii mei l-au luat! 

— Ai idee ce-o să se-ntâmple dacă ei îi cade şapca de pe 
cap sau i se descheie bluza din cauza nebunilor ăstora? Şi ai 
idee cam ce primire oficială ţi s-ar rezerva dacă ar mirosi 


oamenii ăştia atât de drăguțţi cine eşti în realitate? Ce covor 
de flori ţi-ar aşterne...? 

— Nu vreţi să încetați? strigă Khalehla dând un ordin şi nu 
punând o întrebare. Grăbiţi-vă! Soldaţii s-ar putea să scape 
situația de sub control, iar noi trebuie să ne asigurăm că 
treaba iese cum trebuie. 

— Cum? întrebă Evan ridicând vocea. 

— Lăzile! răspunse Khalehla. Stiva din stânga cu marcaj 
roşu! la-o înaintea mea, singură n-am să pot să trec. Te ţin de 
braț. 

— Ce concesie îmi faci. Hai! 

Cei trei porniră într-o parte, împingând cu coatele 
mulțimea care viermuia nebuneşte în toate părțile şi-şi croiră 
drum sprestiva de lăzi de câțiva metri înălțime, prinsă cu 
platbande metalice. În jurul mărfii soldaţii încercau să ţină 
piept avalanşei de trupuri, ţinându-se de mâini, în timp ce 
oceanul de oameni tot mai nerăbdători şi mai furioşi scanda 
ameninţător: 

— Farjunna! Farjunna! 

Să li se arate lucrul care era important pentru ei: marfa. 

— Astea-s armele, iar ei toți o ştiu! strigă Kendrick în 
urechea lui Rashad. Or să înnebunească! 

— Sigur că ştiu şi sigur că or să înnebunească. Uită-te la 
marcaje. 

Peste tot pe lăzi erau desenate semne de acelaşi fel: trei 
cercuri roşii, concentrice. 

— Semnul universal pentru desemnarea unei ținte, explică 
în şoaptă Khalehla. Adică armament. A fost ideea lui Albastru; 
a intuit că teroriştii trăiesc pentru arme şi că se vor aduna 
toți în jurul lor. 

— Văd că e bun în noua lui meserie... 

— Unde-i muniţia? întrebă Ahmat scoțând din buzunare 
nişte cleşti. 

— Au grijă de ea cei de pe malul de vest, răspunse Rashad 
făcându-se mică sub apăsarea mulțimii care o înconjura. 
Lăzile alea sunt nemarcate, dar ei le cunosc şi au să le 


deschidă. Ne aşteaptă pe noi! 

— Atunci hai să mergem, strigă tânărul sultan dându-i lui 
Evan un cleşte. 

— Ce... ce-i cu asta? 

— E un cleşte, nu vezi? Trebuie să rupem cât de multe 
platbande putem, ca să fim siguri că lăzile se răstoarnă. Asta 
îi va incita. 

— Oh, nu-ţi face griji, oricum se vor răsturna! Trebuie să-i 
facem pe sălbaticii ăştia să se împingă spre ele şi să rupă 
barajul soldaților. Ahmat, dă-te înapoi, iar tu treci în spatele 
nostru, îi spuse Kendrick agentei din Cairo, trecând pe lângă 
mâinile furioase, pe lângă pumnii amenințători şi evitând 
genunchii şi picioarele care îi asaltau din toate direcţiile. 
Când am să dau din cap, să te izbeşti în cordon cu toată 
puterea, de parcă ţi-ar fi în primejdie viaţa! zise Evan în 
continuare. 

— Ba nu, ya Shaikh, strigă Ahmat. Ca şi când soarta 
Omanului ar fi în primejdie. Ăştia sunt duşmanii poporului 
meu! 

— Acum! răcni deodată Kendrick şi se repezi împreună cu 
tânărul cârmuitor în indivizii din fața lui, împingându-i pe 
teroriştii isterizaţi în cordonul de soldați. 

Şi cordonul cedă! Asaltul asupra stivei de peste trei metri 
înălțime fu formidabil, iar Evan şi Ahmat se strecurară printre 
braţe şi picioare spre platbandele metalice, trăgând de ele cu 
cleştii. Legăturile se desprinseră şi movila formată din lăzile 
uriaşe se surpă în fața sutelor de asediatori. Lădiţele de lemn 
din interior se împrăştiară peste tot, fiind imediat efectiv 
dezmembrate de mâini demente. Apoi, ca nişte lăcuste 
înfometate care tabără pe frunzele copacilor, teroriştii din 
Yemenul de Sud şi din Valea Baaka se cățărară pe lăzi şi 
smulseră armele din clemele lor de plastic, aruncându-le 
fraților lor, urlând şi călcând în picioare cutiile mari de carton 
care aduceau grotesc a sicrie. 

În acelaşi timp, echipa palestiniană se apucă să ridice 
lăzile cu muniţie şi să le împrăştie peste tot în jurul 


mormanului de obiecte ale morții, aduse aici de neguţătorul 
de moarte, Abdel Hamendi. Armele erau de modele variate, de 
toate tipurile şi dimensiunile şi unii nici nu ştiau ce tip de 
cartuş se potrivea cărui tip de armă, însă cei mai mulți şi în 
special cei din Baaka se pricepeau, aşa că aceştia se şi 
apucaseră să le arate fraților lor din Yemenul de Sud cum 
trebuia umblat cu minunile astea care însemnau mântuirea 
lor şi moartea duşmanilor lui Allah. 

Prima armă automată pe trăgaciul căreia se apăsă 
triumfător din vârful mormanului de materiale pulveriză 
complet fața celui care o ţinea în mână. Îndată se auziră şi 
alte focuri de armă şi deasemenea zeci şi sute de țăcănituri 
fără efect şi zeci de explozii care provocară smulgeri de capete 
şi de mâini. Smulgerii isteria ajunse la apogeu. Teroriştii care 
preluaseră armele le aruncară îngroziți cât colo, în timp ce 
ceilalți puseră mâna pe tot ce le pica sub ochi şi se apucară 
să forțeze lăzile de peste tot. Exact aşa prezisese tânărul 
sultan că avea să se întâmple. Echipamentele fură 
împrăştiate şi târâte pe chei, scoase din lăzi, despachetate 
sau sfâşiate din ambalajele lor de plastic şi aşezate pentru a fi 
văzute de toată lumea. Şi pe măsură ce fiecare piesă era 
examinată, mulțimea înnebunea şi mai tare, numai că de 
data asta nu de bucurie şi în semn de triumf, ci de o ură şio 
furie animalică. Dădeau peste binocluri cu infraroşii cu 
lentilele sparte, scări din funie cu nodurile retezate, butelii de 
oxigen cu cilindrii ciuruiți, aruncătoare de flăcări cu duzele 
sfărâmate, care ar fi provocat incinerarea instantanee a 
trăgătorului şi a tot ce s-ar fi aflat pe o rază de zece metri în 
jurul lui, aruncătoare de rachete fără capse detonatoare şi 
bărci pneumatice de asalt sparte. Toate acestea împinseră 
mulțimea, aşa cum tot Ahmat prezisese, la paroxismul furiei 
şi al dorinţei de răzbunare pentru trădarea care era acum mai 
mult decât evidentă, pângărind lupta lor sfântă şi rănindu-i 
pe toți până în adâncul sufletelor. 

În vacarmul acesta înspăimântător, Evan îşi croi drum prin 
viermuiala haotică de trupuri isterice şi se îndreptă spre 


depozitul aflat la mijlocului cheiului; se lipi cu spatele de 
perete şi se apropie încet până la aproape un metru de porțile 
masive, care rămăseseră deschise. Hamendi, îmbrăcat în 
costumul lui alb, răcnea din răsputeri că materialul defect va 
fi înlocuit; că duşmanii lui şi ai lor, din depozitele din 
Bahrain, care făcuseră desigur toate astea, vor fi ucişi până la 
unul! Însă protestele lui nu atraseră decât nişte priviri piezişe, 
neîncrezătoare, din partea celor din apropiere, care îl 
putuseră auzi, pe când restul mulțimii se tălăzuia cu furie, 
începând să ceară sânge. lar apoi apăru nu se ştie de unde 
un bărbat îmbrăcat într-un costum elegant, închis la culoare, 
cu dungulițe fine. Nou-venitul dădu colțul depozitului şi de 
cum îl văzu, Kendrick îngheță de uimire. Era Grinnell, 
avocatul Crayton Grinnell, preşedintele guvernului din 
interiorul guvernului. După ce-şi reveni din uluială, Evan se 
întrebă de ce trebuia să se simtă atât de surprins. Unde 
altundeva putea să se afle Grinnell, dacă nu aici, în Yemenul 
comunist, în miezul rețelei internaţionale de traficanţi de 
arme? Era doar ultimul refugiu care-i mai rămăsese. Avocatul 
îi spuse în fugă ceva lui Hamendi, care îi traduse imediat 
cuvintele pentru arabii din jur, explicând că asociatul lui 
contactase deja sursa din Bahrain şi aflase ce se întâmplase. 

—  Jidanii! zbieră el. Teroriştii jidani au atacat prin 
surprindere un depozit, au ucis toți oamenii care erau de 
pază şi au distrus toate bunurile care se află aici în fața 
voastră! 

— Dar cum a fost posibil? întrebă un bărbat solid, 
îmbrăcat într-o uniformă curată şi bine călcată, cu cel puţin 
zece medalii pe piept. Tot ce se vede aici a fost scos din 
ambalajul original, din lăzile originale şi din cutii cu sigiliile 
intacte. Deci, cum a fost posibil aşa ceva? 

— Blestemaţii de jidani pot fi ingenioşi când vor! urlă 
disperat Hamendi. Ştiţi şi voi la fel de bine ca şi mine ce 
înseamnă  Mossadul! Plec imediat şi înlocuiesc întreaga 
comandă! Toţi cei vinovaţi vor plăti cu viaţa! 

— Şi noi până atunci ce facem? întrebă insul în uniformă, 


care părea o căpetenie a regimului comunist din Yemenul de 
Sud. Rămânem cu porcăriile astea în brațe? Ce le spunem 
fraților noştri din Valea Baaka? Ne-am făcut cu toții de râs! 

— Veţi avea parte de răzbunare şi de arme bune, fiți siguri 
de asta! 

Grinnell îi spuse din nou ceva la ureche şi din nou 
Hamendi traduse mesajul: 

— Asociatul meu mă informează că termenul în care ne 
putem strecura nestingheriți pe sub umbrela radarului expiră 
peste trei ore — ceea ce şi aşa mă costă enorm, aş putea 
adăuga - deci trebuie să plecăm numaidecât. 

— Redă-ne demnitatea, frate arab, că dacă nu, o să te 
găsim şi-o să-ţi luăm viața. 

— Vă garantez c-am să v-o redau. Acum plec. 

Deci au de gând să scape! îşi zise Kendrick. La naiba, au de 
gând să scape! Grinnell îi spusese ce trebuia lui Hamendi şi 
amândoi aveau s-o şteargă cu avionul din cazanul ăsta cu 
pulbere şi să continue apoi să-şi desfăşoare afacerile lor 
murdare ca şi când nimic nu s-ar fi întâmplat! Trebuia să-i 
oprească. Trebuia să se mişte! 

În timp Hamendi şi Grinnell ieşeau repede din depozit şi 
dădeau colțul clădirii, Evan se repezi spre intrare şi-şi croi 
drum către ei. Se apropie la câţiva paşi de Crayton Grinnell, 
apoi ajunse la câţiva centimetri, îşi scoase din teacă cuțitul cu 
lamă lungă şi se întinse trecându-şi brațul stâng pe după 
gâtul avocatului, forțându-l astfel să se întoarcă cu faţa la el. 

— Tu! ţipă îngrozit Grinnell. 

— Ţine asta din partea unui bătrân care e pe moarte şi 
pentru alte mii de nevinovaţi pe care i-ai ucis! 

Îi înfipse cuțitul până la prăsele în stomac, apoi îl trase în 
sus până sub stern. Avocatul se prăbuşi în mijlocul 
viesparului de terorişti agitaţi, care habar n-aveau că tocmai 
fusese ucis un alt terorist. 

— Hamendil 

Acesta o luase la fugă înainte, uitând parcă de asociatul 
lui, hotărât doar să ajungă la vehiculul care-l va duce la 


avionul cu care trebuia să treacă prin coridorul lăsat liber de 
acțiunea radarului şi să-l scoată din Yemenul de Sud. 
Hamendi n-avea voie să ajungă acolo! Neguţătorul de moarte 
nu trebuia lăsat să mai vândă moarte! Evan îşi făcu loc cu 
coatele lovindu-i pur şi simplu pe indivizii din jurul lui. 

La capătul cheiului se aflau nişte trepte din beton care 
duceau la drumul de pământ, unde aştepta cu motorul pornit 
o imensă limuzină rusească Zil, greoaie şi butucănoasă, 
cadou al Kremlinului, desigur, pentru conducătorii noului 
regim frățesc din Yemenul de Sud. 

Hamendi, cu haina albă din mătase fluturându-i în urmă, 
mai avea doar câțiva paşi şi scăpa! Kendrick îşi adună toate 
puterile - nici nu mai ştia de unde mai avea -— şi se năpusti 
mai mult împleticindu-se pe trepte, pentru ca în cele din 
urmă să cadă de-a binelea la cinci-şase metri de maşină, în 
clipa în care Hamendi se apropia de portiera deschisă. Din 
poziţia în care căzuse. 

Evan scoase repede pistolul şi, apucându-l cu ambele 
mâini tremurânde, goli tot încărcătorul. 

Abdel Hamendi, regele traficanţilor de arme, duse mâna la 
gât şi se prăbuşi la pământ. 

Dar nu s-a terminat! îi strigă o voce interioară lui Kendrick. 
Mai era ceva de făcut! Se târi în jos pe trepte şi-şi duse mâna 
la buzunar, căutând o hartă pe care i-o dăduse Albastru 
pentru a o folosi în cazul în care s-ar fi rătăcit de ceilalți şi n- 
ar mai fi ştiut pe unde să scape. Rupse o bucată din ea şi 
scoțând din celălalt buzunar un creion bont, scrise repede în 
arabă: 


«Hamendi cel mincinos e mort. Curând vor muri toți 
traficanțţii, căci peste tot a început să roadă trădarea, aşa cum 
ați văzut toți aici, azi. Au fost plătiți de Israel şi de America 
Marelui Satan ca să vândă drept-credincioşilor arme stricate. 
În toate părţile au făcut la fel. Luaţi legătura peste tot, cu 
frații noştri şi spuneţi-le ce v-am spus eu şi ce-aţi văzut aici. 
Începând de azi nu mai putem avea încredere în armele pe 


care ni le trimit aceşti feciori de căţele. 
Un prieten tăcut care ştie ce spune». 


Fulgerat de dureri ascuţite în tot trupul, ca şi când rănile 
căpătate în insula din largul Golfului Mexic i s-ar fi redeschis, 
Evan se ridică în picioare şi o luă la fugă cât putu de repede 
spre porțile depozitului, unde mulțimea era încă în fierbere. 
Tipând întruna rugăciuni isterice adresate lui Allah pentru 
sufletul unui frate arab, se prăbuşi în genunchi 
prosternându-se în fața unui grup mic de căpetenii, printre 
care acum se amestecaseră şi cei din Valea Baaka din Liban. 
Când aceştia îşi întinseră mâinile pentru a-l consola, el le 
întinse peticul de hârtie, apoi se ridică brusc, începând să 
tipe şi ieşi în goană din depozit, mistuindu-se în mijlocul celor 
îngenuncheaţi lângă cadavrele mutilate împrăştiate peste tot. 
Deodată auzi fluieratul grav al sirenei vaporului. Dumnezeule, 
semnalul de plecare! Îşi făcu loc prin mulţime şi o luă spre 
capătul cheiului, unde îi văzu pe Khalehla şi pe Ahmat stând 
lângă pasarela vaporului şi strigând ceva către oamenii de pe 
punte. 

— Unde dracu” ai fost? ţipă ea când îl văzu. 

— Voiau s-o şteargă! îi răspunse Kendrick. 

În acelaşi moment Ahmat îi împinse pe amândoi pe 
pasarelă şi imediat, la semnalul lui, aceasta începu să se 
retragă spre vas. 

— Hamendi? întrebă Khalehla. 

— Şi Grinnell... 

— Grinnell? strigă uimită agenta din Cairo. Dar desigur, 
Grinnell, adăugă Rashad. Era logic, unde altundeva?... 

— Eşti de-a dreptul nebun, congressmane! tună tânărul 
sultan al Omanului, gesticulând în acelaşi timp către membrii 
echipajului. Dacă mai întârziai treizeci de secunde, ai fi rămas 
acolo. Sălbaticii ăia erau cât p-aci să se repeadă asupra 
noastră, iar eu n-aş fi putut risca viața oamenilor mei! 

— Cristoase, dar ştii că te-ai maturizat? 

— Toţi pățim chestia asta când ne vine vremea... Şi cum 


rămâne cu Hamendi şi cu ăla nu-ştiu-cum-îl-cheamă? 

— l-am ucis. 

— Chiar aşa? spuse Ahmat. 

— Da. Toţi pățim chestia asta când ne vine vremea... 
Luminăţia Voastră! 


Gerald Bryce intră în cabinetul computerizat al casei din 
Georgetown şi se duse direct la calculatorul lui. Se aşeză şi îl 
porni, apoi tastă parola de acces în sistem. Imediat, pe 
monitor îi apăru mesajul: 


SIGURANŢĂ MAXIMĂ! 
NU SUNT INTERCEPTORI! 
ÎNCEPEȚI! 


Tânărul expert cu figură nespus de atrăgătoare zâmbi şi 
continuă să tasteze: 

Am citit toate dosarele strict secrete expediate cu destinația 
CIA şi codificate pentru a fi accesate numai de modemul lui 
M.J. Payton. Într-un cuvânt, întregul raport e incredibil şi deja 
se pot observa efectele operațiunii. Până azi, la nici două 
săptămâni de la evenimentele din Yemenul de Sud, şapte 
dintre cei mai proeminenţi traficanţi de arme din lume au fost 
lichidați şi se estimează că fluxul de arme către Orientul 
Mylociu s-a redus cu peste şaizeci la sută. Omul nostru e 
invincibil. Ca să fiu mai explicit, totuşi, coroborând datele cu 
informaţiile pe care deja le detinem, Casa Albă trebuie — repet, 
trebuie — să ne asculte, în cazul în care dorim ca vocea noastră 
să se facă auzită mai departe. Ne vom folosi desigur cu 
prudență maximă de acest prerogativ, căci, indiferent de 
rezultat, fie el pozitiv sau negativ, mai multe legi federale au 
fost evident încălcate, în timp ce administrația a fost asociată 
direct şi indirect cu crima, cu terorismul şi cu corupția, 
apropiindu-se foarte mult de punctul la care începe să 
funcționeze termenul de „crimă împotriva umanităţii”. După 
cum am fost cu toţii de acord, e nevoie întotdeauna să existe o 


putere altruistă şi binevoitoare, undeva mai sus de Casa Albă, 
pentru a-i arăta acesteia direcția în care trebuie să păşească, 
iar unul din mijloacele folosite pentru a ajunge la această 
putere este tocmai cunoaşterea celor mai tainice secrete ale 
oricărei administrații. În această privinţă, noi le succedăm 
predecesorilor noştri într-un mod cum ei nici măcar n-au visat 
vreodată. Şi dacă există într-adevăr un Dumnezeu undeva, fie 
ca El să ne dea nouă şi succesorilor noştri puterea de a fi 
sinceri în credința noastră. Mă surprinde că tonul şi cadenţa 
parțială a celor de la Inver Brass nu sunt prea mult depăşite de 
termenul medical de „intravenos”. Ba eu chiar cred că termenul 
este foarte potrivit. În final, trebuie să vă spun că lucrez şi ta 
alte proiecte în legătură cu care am să vă fin la curent. 


În largul insulelor Bahamas, dincolo de Glorious Bay, în 
interiorul opulentei cabine a iahtului Bertram, un bărbat de 
culoare se aşeză în fața monitorului calculatorului său. Citind 
frazele de pe ecran, fața i se destinse într-un zâmbet 
satisfăcut. Inver Brass se afla pe mâini bune, tinere şi 
capabile, inteligente şi dornice de perfecțiune. Gideon Logan, 
care-şi petrecuse cea mai mare parte a vieții lui de bogătaş în 
slujba binelui semenilor săi - mergând până acolo încât 
dispăruse de-a binelea timp de trei ani. Metamorfozându-se 
într-un funcționar tăcut şi şters, care sondase opinia publică 
în timpul perioadei de tranziție în care Rhodesia devenise 
Zimbabwe - simți cum i se lua o piatră de pe inimă. Timpul se 
scurgea cu repeziciune pentru el, ca de altfel şi pentru 
Margaret Lowell şi pentru bătrânul Jacob Mandel. Toţi 
oamenii sunt muritori şi era nevoie ca ei să fie înlocuiţi, iar 
acest tânăr şi arătos geniu le va alege succesorii. 

Timpul se scurgea cu repeziciune. 


Gerald Bryce sorbi din paharul cu vin de Madeira şi se 
întoarse la echipamentul lui. Era bine dispus din mai multe 
motive, dar în primul rând datorită fraternității geniilor, cum 
spunea el. Frăția lor era ceva predestinat, care se impunea de 


la sine, originile ei regăsindu-se în cei mai obişnuit dintre 
fenomene: strângerea laolaltă a unor oameni cu interese 
similare, interese care necesitau dotări intelectuale superioare 
şi, ca să fim realişti şi puţină răbdare şi înțelegere față de o 
societate guvernată de mediocritate. Fiecare lucru duce 
invariabil la un altul, întotdeauna indirect, dar cu siguranță 
inevitabil. 

Când îi permitea timpul, Bryce citea şi participa la 
seminarii, fiind un asiduu căutător de nou în materie de 
informatică şi calculatoare şi ferindu-se în acelaşi timp să-şi 
expună public toate capacităţile de care dispunea. Numai 
când şi când, acea persoană extraordinară reuşea să 
intuiască încotro se îndrepta el. Londra. Stockholm, Paris, 
Los Angeles şi Chicago - Universitatea din Chicago. 

Acei câțiva oameni erau analizați cum nici nu-şi puteau 
imagina şi, până azi, patru din ei fuseseră contactaţi din nou. 

Un alt Inver Brass se prefigura la orizont, încă neclar dar 
sigur. Şi cel mai extraordinar dintre aceşti patru urma să fie 
contactat chiar acum. 

Bryce îşi tastă codul, apoi introduse mesajul: Addendum. 
Citi apoi de pe ecran: 


TRANSMISIE VIA-SATELIT 
MOD-SAHALHUDDIN BAHRAIN 
ÎNCEPEȚŢI 


Capitolul 47 


Emmanuel Weingrass îi zăpăcise pe doctorii de la Centrul 
pentru Controlul Bolilor din Atlanta. Nu că starea sănătății 
sale s-ar fi înrăutățit, fiindcă nu se observau modificări în 
evoluția virusului, dar ritmul înrăutățirii stării lui generale se 
dovedea mult mai lent decât se anticipase. Doctorii nu 
confirmaseră în nici un caz adormirea virusului. Erau pur şi 
simplu uluiți. După cum afirmase patologul din Denver, „Hai 
să zicem că am avea o scală de la unu la zece — minus zece 
fiind momentul când el ne va părăsi; ei bine, bătrânul pluteşte 
pe undeva pe la minus şase şi nu vrea deloc să se ducă la 
fund.” 

— Dar virusul e încă prezent, spuse Kendrick în timp ce 
mergea alături de Khalehla şi de doctor pe pajiştea casei sale 
din Colorado, ţinându-se toți trei la distanță de urechile lui 
Manny. 

— E anormal. Pur şi simplu nu-l afectează în măsura în 
care ar trebui. 

— Probabil din cauza ţigărilor pe care le şterpeleşte şi a 
sticlelor de whisky pe care le fură, spuse Rashad. 

— Nu se poate! spuse doctorul surprins de afirmaţia femeii. 
Vreţi să spuneţi că fumează? Şi că bea? 

Evan şi Khalehla dădură din cap a neputinţă şi vinovăţie. 

— Vă rog să înțelegeţi, domnule congressman, nu vreau să 
vă dau speranţe false. Pacientul nostru e un bătrân de optzeci 
şi şase de ani şi e oribil de bolnav... 

— Optzeci şi şase? exclamă Evan. 

— N-aţi ştiut? 

— Nu. El pretinde că are optzeci şi unu! 

— Sunt sigur că o şi crede, sau cel puţin s-a autoconvins 
s-o creadă. E genul de om care atunci când împlineşte şaizeci 
de ani, îşi serbează următoarea zi de naştere la cincizeci şi 


cinci. Nu-i nimic rău în asta, însă chiar ela cerut un istoric 
medical, aşa că a trebuit să scotocim prin dosarele din 
perioada când locuia în New York. Ştiaţi că până la treizeci şi 
doi de ani a avut trei neveste? 

— Sunt sigur că toate îl mai caută încă. 

— Oh, nu, sunt toate decedate. 

Doctorul se opri uitându-se la Evan. 

— Poate m-am exprimat greşit, domnule Kendrick, 
numindu-vă congressman. Poate ar fi trebuit să spun 
domnule vicepreşedinte, aşa cum de altfel consideră toată 
țara că ar trebui să fiți. 

— Nu-i deloc o poziţie viabilă, doctore. De fapt, problema n- 
a fost încă soluționată... Haideţi, vă conduc la maşină. 
Khalehla, ai puţină grijă de adolescentul nostru afemeiat şi 
vezi să nu cadă cu capul în vreun butoi de vin. 

— Păi crezi că dacă-ar fi aşa cum spui, am să fac eu 
imprudența să intru la el?... Sigur că mă duc, adăugă Rashad 
dând mâna cu patologul din Denver. Vă mulțumesc pentru 
tot, spuse ea. 

— Am să ştiu că vorbiți serios când o să reuşiți să-l 
convingeți pe acest domn că trebuie neapărat să fie 
vicepreşedintele nostru. 

— Repet, doctore, spuse Kendrick conducându-l pe doctor 
de-a lungul aleii circulare. Problema e încă departe de a fi 
rezolvată. 

— Dar ar trebui rezolvată! strigă Emmanuel Weingrass din 
şezlongul de pe veranda închisă, avându-i alături, pe locurile 
lor obişnuite, pe congressman şi pe Khalehla. Voi ce credeţi? 
Că s-a sfârşit totul? Ca Bollinger şi hoţii lui fascişti să rămână 
pe loc şi să nu le poată lua nimeni locul? Eşti chiar aşa 
nerod? 

— Termină, Manny, zise Evan. Sunt prea multe subiecte 
asupra cărora eu şi Langford Jennings avem păreri diferite şi 
nu văd cum el ar tolera alături pe cineva ca mine, care într-o 
zi s-ar putea să-i succeadă. Şi gândul ăsta mă sperie al 
dracului de tare. 


— Lang ştie toate astea! strigă Weingrass. 

— Lang? 

— Ei bine, ai să afli curând, zise arhitectul ridicând din 
umeri. 

— Ce să aflu curând? 

— Acum câteva săptămâni, Jennings s-a invitat la masă 
aici, când tu şi cu frumoasa mea fiică trăgeaţi sforile prin 
Washington... Şi ce era să fac? Să-i spun preşedintelui 
Statelor Unite să se ducă la plimbare? 

— Aiurea! zise Kendrick. 

— Stai puţin, dragule, îl întrerupse Khalehla. Sunt 
fascinată. De-a dreptul fascinată. 

— Continuă, Manny! ţipă Evan. 

— Ei bine, am discutat multe lucruri, nu e el chiar un 
intelectual, asta ţi-o garantez, dar e isteţ şi vede totul la scară 
mare, iar ăsta-i un lucru bun, nu-i aşa? 

— Nu ştiu. Şi cum de-ai îndrăznit să intermediezi pentru 
mine? 

— Pentru că eu sunt tatăl tău, idiot nerecunoscător ce eşti! 
Nu-mi vorbi mie de îndrăzneală, spune-le altora despre 
obligațiile tale... Bine, bine, n-am fi putut realiza ce-am 
realizat fără curajul tău, fără forța ta, dar eu am fost acolo, 
aşa că ascultă-mă. 

Exasperat, Kendrick închise ochii şi se lăsă pe spate pe 
canapea. Deodată, Khalehla îşi dădu seama că Weingrass îi 
făcea semne dând agitat din buze. Desluşi cuvintele vezi că-i o 
farsă, ştiu eu ce fac. Nu-i putu răspunde decât privindu-l 
uimită. 

— Bine, Manny, spuse Evan deschizând ochii şi uitându-se 
în tavan. Spune. Ascult. 

— Aşa-i mai bine, zise mulțumit Weingrass făcându-i cu 
ochiul Khalehlei. Poţi să te retragi dacă vrei, nimeni n-are 
dreptul să spună sau să gândească ceva rău despre tine, toţi 
îți sunt datori şi tu nu datorezi nimănui nimic. Însă eu te ştiu 
bine, prietene, iar omul pe care-l ştiu eu are în el o doză de 
furie de care tot încearcă să fugă, dar nu reuşeşte pentru că 


ea face parte din el. Pe scurt, tu nu poți suferi oamenii stricați 
— persoanele de față se exclud, evident — şi să ştii că e bine 
pentru lumea asta zăpăcită că există un tip ca tine pe-aici, 
căci ceilalți sunt şi-aşa prea mulți... Şi totuşi eu întrevăd o 
problemă şi, ca să zic aşa, e că foarte puţini oameni de felul 
tău pot face ceva, pentru că nimeni nu-i ascultă. Şi de ce i-ar 
asculta cineva? Cine sunt ei? Intriganţi? Fluieră-vânt? 
Agitatori neînsemnațţi?... Acuma, pe de altă parte, pe tine te- 
ascultă oricine, uită-te la rezultatele sondajelor de opinie, eşti 
în fruntea topului naţional al cardinalilor, dacă ar fi să-l 
considerăm pe Langford Jennings pe post de papă. Şi nu se 
vede nimeni la orizont care să fie mai bun decât tine. După 
cum văd eu treaba, ai şansa să-ți expui ideile din cel mai înalt 
loc pentru toți cei de-acolo de jos. Lang îţi va pune totul la 
dispoziție... 

— Din nou Lang, mârâi Kendrick întrerupându-l. 

— Aici zău că nu mai e mâna mea! exclamă Weingrass 
ridicând din umeri a neputinţă. Ştii, eu am început cu 
domnule preşedinte, dacă nu crezi, întreabă feţele care oricum 
au şters-o la toaletă în clipa în care el a intrat în casă... Îţi 
spun eu, e un tip grozav. În orice caz, după un pahar, pe care 
chiar el mi l-a umplut de la bar când fetele nu erau de faţă, 
mi-a spus că sunt reconfortant şi că de ce nu-i spun Lang şi 
că să mă las de toate formalismele şi că oricum... 

— Manny! îl întrerupse Khalehla. De ce-a zis preşedintele 
că eşti reconfortant? 

— Păi, pe când cleveteam, i-am spus că blocul ăla pe care-l 
face administrația lui pe o anumită stradă -— citisem chestia 
asta în New York Times - nu era prea grozav şi că n-ar fi 
trebuit să-l felicite pe tâmpitul ăla de arhitect exact pe postul 
național de televiziune. Şi Lang a zis că are să analizeze toată 
treaba asta. 

— Eh, aiurea, zise Evan descurajat. 

— Bine, înapoi la subiect, spuse Weingrass devenind 
deodată serios şi trăgându-şi din greu respiraţia în timp ce se 
uita la Evan. Poate ai făcut destule, poate ar trebui să te dai 


la o parte şi să trăieşti fericit până la adânci bătrâneţi cu fiica 
mea arabă. Deja beneficiezi de tot respectul ţării şi a multor 
alte state din lumea asta. Dar poate că ar trebui în acelaşi 
timp să te mai gândeşti. Poţi face ce nu poate nimeni. Şi decât 
să încerci să umbli după oameni corupți, mai bine-ai încerca 
să-i opreşti de-a binelea, până nu apucă să se-ngroaşe gluma, 
măcar pe câţiva dintre ei, sau poate să-i dai jos din vârful 
muntelui. Nu-ţi cer decât să-l asculți pe Jennings. 

Ochi în ochi, tată şi fiu se înţeleseră consfințind cel mai 
tainic nivel al relațiilor lor. 

— Am să-l sun şi-am să-i solicit o întrevedere, bine? 

— Nu-i necesar, răspunse Weingrass. E totul aranjat. 

— Cum? 

— Mâine e în Los Angeles la Century Plaza, la un dineu de 
colectare de fonduri. Şi-a aranjat ceva timp liber înainte de 
asta şi te aşteaptă la hotel la ora şapte. Şi pe tine, draga mea. 
Chiar a insistat. 


Cei doi agenţi de la Serviciile Secrete aflați la intrarea în 
apartamentul prezidenţial, îl cunoşteau din vedere pe 
congressman. Dădură amândoi din cap spre Evan şi 
Khalehla, iar cel din dreapta se întoarse şi apăsă pe butonul 
soneriei. Câteva momente mai târziu, Langford Jennings 
deschise uşa. Se vedea că era obosit, tras la față şi cu 
cearcăne mari la ochi. Încercă vag să-şi afişeze zâmbetul său 
profesional, dar nu fu în stare să-l menţină prea mult. În 
schimb, dădu mâna plin de amabilitate cu cei doi oaspeți. 

— Bună seara. Vă rog, intrați. Vă rog, luaţi loc, zise 
preşedintele, luând-o înaintea oaspeţilor săi spre salonul 
apartamentului prezidențial. Cum se simte Manny? 

— N-are să câştige, dar se luptă din răsputeri, răspunse 
Evan. Înţeleg că l-aţi vizitat acum câteva săptămâni. 

— Am făcut rău? 

— Deloc, dar a făcut elrău că nu mi-a spus. 

— A fost ideea mea. Am vrut să câştigăm ceva timp şi eu şi 
tu, ca să ne mai gândim, iar în cazul meu, aveam nevoie să 


aflu despre tine şi altceva decât ce ştiam din cele câteva sute 
de pagini de dosare guvernamentale. Aşa că m-am dus la 
singura sursă care mi s-a părut valabilă. L-am rugat să 
păstreze secretul până alaltăieri. Îmi cer scuze. 

— Nu e nevoie, domnule. 

— Weingrass este un om curajos. Şi ştie că e pe moarte. 
Diagnosticul lui e greşit, dar el ştie că e pe moarte şi se 
preface că tratează moartea ca pe o chestiune statistică legată 
de o ofertă de construcții. Eu nu mă aştept să apuc şaptezeci 
şi cinci de ani ca Manny, dar dacă o să-i apuc, sper să am 
curajul pe care-l are el. 

— Optzeci şi şase, spuse sec Evan. Şi eu am crezut că are 
mai puţini, însă ieri am aflat că are optzeci şi şase. 

Langford Jennings îi aruncă lui Evan o privire dură, apoi, 
ca şi când congressmanul tocmai ar fi spus o glumă 
extraordinar de amuzantă, se lăsă pe spate, îşi arcui gâtul şi 
izbucni într-un hohot de râs. 

— Ce-i aşa de nostim? întrebă Kendrick. Îl cunosc de 
douăzeci de ani dar nu şi-a dezvăluit niciodată adevărata 
vârstă, nici măcar în declarațiile pentru întocmirea 
paşapoartelor. 

— Se leagă cu ceva ce mi-a spus mie, explică preşedintele 
după ce se mai linişti puţin din râs. Mi-a spus: Îmi pare rău, 
Lang, nu pot să accept. Nu vreau să te împovărez cu 
problemele mele de sănătate. 

— E un original, domnule preşedinte, zise Khalehla. 

— Au spart zidul..., zise Jennings devenind deodată serios 
şi se uită la Rashad. Unchiul Mitch îţi trimite salutări. 

— Oh? 

— A plecat de-aici acum o oră. Îmi pare rău că trebuie s-o 
spun, dar a fost nevoit să se întoarcă la Washington. Am 
vorbit însă cu el ieri şi a vrut să mă vadă înainte de a mă 
întâlni cu congressmanul Kendrick. 

— De ce? întrebă Evan mirat. 

— Mi-a povestit toată istoria cu cei de la Inver Brass. O 
dată cu dispariția lui Winters şi Varak, probabil că nu vom 


afla cine a pătruns la Dosarul Oman, dar nu mai contează. 
Sfântul Inver Brass e terminat. 

— Înainte de asta nu v-a spus nimic? 

Kendrick era uluit şi îşi aduse aminte că Ahmat îi spusese 
că nu era sigur că Jennings ştia tot atâtea câte îi spusese 
Payton lui. 

— A fost foarte corect în legătură cu toate astea şi şi-a 
prezentat chiar şi demisia. Pe care evident că i-am respins-o... 
Zicea că dacă aş fi ştiut întreaga poveste, s-ar fi putut să stric 
tot ce investise în tine pentru a deveni adjunctul meu. Nu 
ştiu, poate că aşa ar fi fost, însă cu siguranţă că aş fi fost 
foarte furios. Am aflat ce-am vrut să aflu, iar dumneata, 
congressmane, eşti deja în posesia unui mandat național. 

— Domnule preşedinte, protestă Evan. Este artificial... 

— Atunci ce naiba a crezut Sam Winters că face? îl 
întrerupse Jennings cu fermitate. Nu-mi pasă cât de înalte au 
fost motivele lor, dar Sam a uitat o lecţie a istoriei pe care el, 
mai mult ca oricare altul, nu trebuia s-o uite. De câte ori 
vreun grup select de elitişti, care se consideră mai presus de 
voința poporului, se apucă să manipuleze această voință de 
undeva din întuneric, pune automat în mişcare o maşinărie 
extrem de periculoasă. Pentru că nu e nevoie decât ca unul 
sau doi dintre indivizii ăştia superiori să vină cu vreo idee 
diferită sau impură şi să-i convingă pe ceilalți şi la canal cu 
republica! Mecanismul supergenial al organizației Inver Brass 
n-a fost cu nimic mai bun decât mecanismul tribului de 
tâlhari de înaltă clasă ai lui Orson Bollinger. Amândouă 
grupările voiau ca lucrurile să se facă numai într-un fel. În 
felul lor. 

Evan sări în sus. 

— Păi exact pentru motivele astea... 

Soneria apartamentului prezidenţial începu să sune, de 
patru ori scurt, mai puţin de o secundă de fiecare dată. 
Jennings ridică mâna şi se uită la Khalehla. 

— Sper să apreciezi asta, domnişoară Rashad. Ai auzit un 
cod. 


— Un ce? 

— Ei, nu-i chiar atât de sofisticat, dar merge. Mi se 
comunică cine e la uşă, iar acum e vorba despre unul dintre 
cei mai valoroşi consilieri ai Casei Albe... Intră! 

Uşa se deschise şi Gerald Bryce intră în salon. 

— Mă iertaţi că vă deranjez, domnule preşedinte dar am 
primit veşti din Pekin şi ştiu că doriți să le aflați şi 
dumneavoastră. 

— Pot să mai aştepte, Gerry. Daţi-mi voie să vi-l prezint... 

— Joe...? Lui Kendrick îi scăpă numele de pe buze în clipa 
în care îşi aminti de un avion militar undeva în Sardinia şi de 
un tânăr frumos de la Departamentul de Stat. 

— Bună, congressmane, spuse Gerald Bryce dând mâna cu 
Evan şi făcând din cap spre Khalehla. Respectele mele, 
domnişoară Rashad. 

— Exact! exclamă Jennings. Gerry mi-a spus că el ţi-a 
făcut instructajul în avionul care v-a dus în Oman... N-am să 
mă apuc acum să-l laud de faţă cu el, dar Mitchell Payton l-a 
furat efectiv de la Frank Swann de la Departamentul de Stat, 
iar eu i l-am furat lui Mitch. E absolut terifiant când e vorba 
de comunicațiile prin calculator şi de păstrarea secretă a 
acestora. 

— Sunteţi mult prea amabil şi mă faceți să mă simt 
stânjenit, spuse Bryce, profesionistul eficient. Dar ca să revin 
la Pekin, domnule preşedinte, răspunsul lor e afirmativ. Doriţi 
să confirm oferta? 

— Aici e vorba de un alt cod, explică Jennings. Am zis că 
am să îndemn pe cei mai importanţi bancheri ai noştri, să nu 
fie prea lacomi în Hong Kong, în 1997, când va avea loc 
tranziția. În schimbul a... 

— Şi pentru că veni vorba, domnule, continuă expertul în 
comunicații al Casei Albe uitându-se la Kendrick şi zâmbind 
uşor, în absența echipei dumneavoastră de aici, din Los 
Angeles, am aprobat declaraţia vicepreşedintelui Bollinger de 
a se retrage la noapte din funcție. E în context cu gândirea 
dumneavoastră. 


— Vrei să zici că o să se împuște în fața camerelor de luat 
vederi? 

— Nu chiar, domnule preşedinte. Totuşi, el afirmă că 
intenționează să-şi dedice restul vieţii eradicării foametei în 
lume. Pekinul, domnule. Să confirm? 

— Cu siguranţă şi adaugă şi mulțumirile mele bandiţilor de 
acolo. 

Bryce dădu din cap către Kendrick şi Khalehla şi plecă 
închizând uşa după el. 

— Unde rămăsesem? 

— La Inver Brass, răspunse Evan. Ei m-au creat şi m-au 
pus în mod artificial în atenţia publicului, într-o postură pe 
care eu n-o merit. În aceste condiţii, nominalizarea mea nu 
poate fi în nici un caz efectul voinței populare. E un artificiu. 

— Te simţi ca şi când ai fi un artificiu? întrebă Jennings. 

— Ştiţi foarte bine la ce mă refer. Eu n-am căutat-o şi nici 
n-am vrut-o. După cum bine aţi spus, am fost manipulat şi 
aruncat în cursa asta şi băgat pe gâtul tuturora. Nu mi-am 
câştigat nici un drept prin acţiune politică. 

Langford Jennings se uită atent la Kendrick. Tăcerea se 
lăsă meditativă şi grea. 

— Greşeşti, Evan, spuse după câteva clipe preşedintele. Ţi- 
ai câştigat drepturile astea. Tu ţi-ai câştigat locul în oraşul 
ăsta pentru că ai spus lucruri care trebuiau neapărat spuse 
şi ţara te-a auzit. În ultimul rând, iar asta vine de la mine, 
Langford Jennings din Idaho: ai salvat națiunea de cei mai 
zeloşi contribuabili ai mei şi când spun zeloşi, zic zeloşi ca 
zeloţii. Aia ne-ar fi tras atât de tare în jos că nici nu vreau să 
mă gândesc. Herbert Dennison şi Medalia Libertăţii, zise 
preşedintele, regăsindu-şi pentru scurt timp faimosul lui 
zâmbet. Herb era dur, dar inofensiv şi a făcut o mulțime de 
lucruri pe care mie nu mi-a plăcut niciodată să le fac. Însă 
acum el nu mai e. Dennison a primit un telefon de la una din 
firmele acelea vechi de pe Wall Street şi în cele din urmă a 
primit gradul de colonel pe care l-a râvnit întotdeauna. 

— Cum aţi spus? întrebă Kendrick. 


— Nimic, las-o baltă. Securitate națională, secret de stat şi 
tot tacâmul. 

— Atunci daţi-mi voie să clarific un lucru pe care îl ştim 
amândoi, domnule preşedinte. Eu nu sunt calificat pentru 
aşa ceva. 

— Calificat? Şi cine naiba crezi că e calificat pentru munca 
mea? Nimeni, asta-i! 

— Nu mă refeream la munca dumneavoastră... 

— Dar ai putea să ajungi în poziția mea, îl întrerupse 
Jennings. 

— În acest caz, mă aflu la ani lumină distanță de a fi 
pregătit, domnule. Niciodată n-am să fiu pregătit. 

— Dar deja eşti. 

— Cum? 

— Ascultă-mă, Evan. Pe mine nu mă prosteşte nimeni. 
Sunt perfect conştient că nu am capacitatea intelectuală a 
unui Jefferson sau a unui Adams, Madison, Lincoln, Wilson 
ori Hoover, da, am spus Hoover, tipul ăla strălucitor, sau a 
unui FDR, Truman sau Nixon...“ da, Nixon ale cărui erori îi 
erau sădite în caracter, nu în viziunea lui geopolitică. Însă 
acum am ajuns într-o epocă diferită. Epoca maturității 
televiziunii, a comunicațiilor instantanee. Eu posed 
încrederea oamenilor pentru că ei văd şi aud omul. Mă 
întristez tare mult când văd o naţiune! Bălăcindu-se în valuri 
de autocompătimire şi înfrângere. Churchill’ spunea că 
democraţia e un sistem politic plin de defecte, dar că nu 
cunoaştem altul mai bun. Eu cred chestia asta şi mai cred şi 
toate bazaconiile alea despre America, cea mai mare, cea mai 
puternică şi cea mai binecuvântată ţară de pe fața 
pământului. Asta vede şi aude poporul şi nu e deloc rău... 
Toţi recunoaştem imaginea noastră reflectată în ceilalți, iar eu 
te-am urmărit, te-am ascultat, am citit tot ce s-a scris despre 
tine şi am vorbit în cele din urmă cu prietenul meu 
Emmanuel Weingrass. Şi după părerea mea de tip sceptic, 
trebuie să accepţi slujba asta, aproape vrând-nevrând. 

— Domnule preşedinte, interveni Kendrick. Apreciez tot ce- 


ați făcut pentru naţiune, dar vă spun că noi doi suntem foarte 
diferiți. Aţi îmbrăţțişat anumite idei politice pe care nu le pot 
susține. 

— Doamne Dumnezeule, dar nici nu ţi-o cer!... E chiar de 
dorit! Deşi, de dragul aparenţelor, aş prefera să nu comentezi 
nimic până nu te consulți în prealabil cu mine. Am încredere 
în tine, Evan şi n-am să te las pe-afară. Convinge-mă. Spune- 
mi fără, nici o teamă unde greşesc, exact de aşa ceva are 
nevoie cabinetul ăsta! Îmi cunosc limitele, Evan, dar mai ştiu 
de asemenea şi ce aş fi în stare să fac dacă aş avea lângă 
mine cei mai buni oameni care să mă îndrume. Tu ne-ai 
scăpat de gunoaie! Aşa că păşeşte înăuntru. 

— Repet, nu sunt înzestrat pentru aşa ceva. 

— Poporul consideră că eşti. Eu consider că eşti. Aşa că 
nominalizarea e a ta. Nu te mai amăgi singur, se poate să fi 
fost forțat să accepţi postul, dar să-l refuzi ar însemna să 
aduci un afront milioanelor de alegători. 

Fu rândul lui Kendrick să-l studieze atent pe preşedinte. 

— Dumnezeule, dar chiar sunteți fermecător. 

— Face parte din capitalul meu, domnule vicepreşedinte, 
spuse Jennings zâmbind. Asta şi alte câteva crezuri cinstite. 

— Nu ştiu ce să zic. Pur şi simplu nu ştiu ce să zic. 

— Eu ştiu, zise Khalehla întinzându-se după mâna lui 
Evan. Cred că e timpul ca ofițerul de teren Rashad să-şi dea 
demisia. 

— Şi mai e ceva, spuse Langford Jennings ridicând din 
sprâncene. Ar trebui să te căsătoreşti. Ar fi cu totul 
inadmisibil ca partenerul meu să trăiască în păcat. Vreau să 
ZIC, îți imaginezi ce-ar spune toți evangheliştii ăia care ne- 
aduc atâtea voturi dacă aud de starea ta socială actuală? 

— Mă-ndoiesc de asta domnule, spuse Evan Kendrick. 

— Eu nu, domnule... preşedinte! 

Soneria de la apartamentul prezidenţial sună din nou. De 
patru ori, scurt, câte o jumătate de secundă. 

AGENDA LUI IGARUS 


Succesul imens al lui Ludlum cu 
trilogia “Bourne” (Identitatea lui 
Bourne, Supremaţia lui Bourne și 
Ultimatumul lui Bourne) a făcut ca 
fiecare roman al său să fie așteptat cu 
sufletul la gură de milioane de cititori. 
Există o dependență “Ludlum” a celor 
care i-au citit cărţile, o nevoie de 
Ludlum care nu poate fi împlinită decât 
de romanele lui. Agenda lui Icarus, ulti- 
ma apariţie în limba română a 
celebrului scriitor, reînnoieşte 
satisfacția cititorilor lui, datorită 
subiectului de excepţie pe care îl 
dezvoltă. Editorul face, de data aceasta, 
un minunat cadou cititorului: nu 
dezvăluie nimic din tema propusă! Dar 
îl asigură că va tine minte ziua în care 
va termina acest roman! 

13 Entebbe - oraş în sudul Ugandei. (n. trad.). 

sii Bronx - cartier din New York (n. trad.). 

sti Rubollah Khomeiny (1902-1989) - personalitate religioasă şi politică 
iraniană. Exilat din țara sa, se refugiază la Paris, devenind stăpânul absolut al 
Iranului în 1979, în urma răsturnării şahului Reza Pahlavi şi a regimului 
monarhic, (n. trad.). 

sii MI — Military Intelligence, „Serviciile Secrete ale Armatei”, (n. trad.). 

sti Parlamentul Israelului. (n. trad.). 


Prietene” (în limba arabă în original). (n. trad.). 


sti Mollah - termen de respect însemnând un om foarte învățat. (n. trad.). 

uo Mullahi — preoți musulmani. (n. trad.). 

ui Wehrmacht - armata germană de uscat în timpul celui de-al doilea război 
mondial. (n. trad.). 

i Biarritz - oraş în sud-vestul Franței, în golful Biscaya. Celebră stațiune 
balneară de lux. (n. trad.). 

iu Joc de cuvinte referitor la Capitol Hill, „Colina Capitoliului” (hill înseamnă 
în limba engleză „deal”). Clădirea Capitoliului din Washington este sediul 
Congresului Statelor Unite (n. trad.). 

(iii Davy Crockett - erou american căzut în bătălia de la fortul Alamo în anul 
1886. (n. trad.). 

ui Indiana Jones - erou fictiv, personaj al unor filme de aventuri celebre în 
anii '80 (n. trad.). 

zii Joc de cuvinte: interest în limba engleză înseamnă şi „interes” şi „dobândă 
bancară”. (n. trad.). 

U5 Jets şi Giants — două dintre cele mai populare echipe de fotbal american din 
Statele Unite. (n. trad.). 

aici Pe malurile râului Potomac este situat oraşul Washington, capitala Statelor 
Unite. (n. trad.). 

dud, Stars and Stripes - drapelul Statelor Unite ale Americii. (n. trad.). 

H VIP — Very important person, „persoană foarte importantă” (n. trad.). 

en „Aha, dragul meu Watson, iată dovada”: aluzie la dialogurile clasice dintre 


cunoscutele personaje din romanele lui Arthur Conan Doyle, Sherlock Holmes şi 


prietenul acestuia, doctorul Watson. (n. trad.). 

id, De fapt regele a spus într-un acces de furie pe când serba Crăciunul la 
Lisicux: „Oamenii mei sunt nişte laşi, nişte oameni fără inimă. Nu respectă 
credința pe care o datorează seniorului lor; dau voie clerului de viță proastă să-şi 
bată joc de mine.” (v. Andre Maurois, Istoria Angliei, vol. I, pag. 123) (n. trad.). 

1a Captain Avenger, „Căpitanul Răzbunării” - personaj celebru de benzi 
desenate americane. (n. trad.). 

24 înţeleg, (fr.). 

P% D.C. — Districtul Columbia, în care se află capitala SUA Washington, (n. 
trad.). 

en Personaj al romanului Notre-Dame de Paris de Victor Hugo, contrast tipic 
romantic între înfăţişarea hâdă şi sufletul plin de bunătate şi gingăşie, (n. trad.). 

ai, Magna Charta Libertatum („Marea Cartă a Libertăţilor”) — document emis în 
anul 1215, sub presiunea marilor feudali, de regele Angliei Ioan fără Ţară, prin 
care nobilimii îi sunt acordate libertăţi largi; Curtea lui Ludovic — referire, probabil, 
la Ludovic al XIV-lea, rege al Franței (1643-1715), supranumit „Regele Soare”, 
exemplul clasic de monarh absolut, promotor al despotismului luminat. (n. trad.). 

ij John Edgar Hoover (1895-1972) — director al FBI din 1924 până la moarte, 
(n. trad.). 

adi National Security Agency — Agenţia Naţională de Securitate. (n. trad.). 

iu Lawrence al Arabiei - Thomas Edward Lawrence (1888-1935), colonel în 
armata engleză. Agent britanic în Orientul Apropiat, în timpul primului război 
mondial, cu misiunea de a organiza şi dirija răscoala antiotomană a arabilor, (n. 
trad.). 

SI Preşedinţi ai Statelor Unite ale Americii: Thomas Jefferson (1801-1809); 
John Adams (1797-1801); John Quincy Adams (1825-1829); James Madison (1809- 
1817); Abraham Lincoln (1861-1865), Thomas Woodrow Wilson (1913-1921); 
Herbert Clark Hoover (1929-1933); Franklin Delano Roosevelt (1933-1945), Harry 
S. Truman (1945-1953); Richard Milhous Nixon (1969-1974). (n. trad). 

dati Sir Winston Leonard Spencer Churchill (1874-1965) — strălucit om politic 
britanic, lider al partidului conservator, ministru în repetate rânduri şi prim- 
ministru al Marii Britanii (1940-1945 şi 1951-1955). Laureat al Premiului Nobel 
pentru literatură în anul 1953. (n. trad.). 

